天台三大部補注卷第四
other:: 
# 妙經　文句　文句記
〔妙經　文句　文句記〕
author:: 永嘉沙門釋　從義　撰
姚秦三藏法師鳩摩羅什奉詔譯
秦凡有四：一、亡秦，二、前秦，三、後秦，四、西秦。
乞伏，今即後秦姚氏也。
三藏，經、律、論也。法師，弘法之師也。
鳩摩羅什，此云童壽，龜茲國人。
龜茲音丘慈。其父本天竺人，家世相國。
祖父達多，倜儻不群。
什父鳩摩羅炎，聰明懿飾，不嗣相位，乃自出家，東涉葱嶺。
時龜茲國王聞，甚敬之。
王有妹，年二十，才悟明敏，遂以妻之，生什及弗沙提婆。
什七歲出家，日誦三萬二千言。
九歲，同母至罽賓，彼有法師曰磐頭達多，
三藏九部，莫不精明。
從旦至中，手寫千偈，從中至暮，口誦千偈，什乃師之。
什年十二，同母至月支北山，有一羅漢見，
乃云：常當守護此沙彌。
年三十五，若不破戒，當大興佛法，與毱多無異。
若戒不全，只是才明法師而已。
什母自證三果，乃之天竺。
臨行之日，謂什云：方等深教，應大闡真丹，
唯爾自身，無利益耳。
什云：若使大化流傳，雖爐鐵苦，而亦何恨。
什反龜茲，悟大乘法，其磐達多乃師於什。
于時前秦符堅僭號關中，建元十三年正月，
太史奏云：有星現外國分野，當有大德智人入輔中國。
堅曰：朕聞西域有羅什，將非是邪？
後乃遣驍騎將軍呂光等七萬兵西伐龜茲，光乃得什。
見什年少，乃以龜茲國王女妻什。
什被逼故，遂虧其節。
及光至涼州，而符堅已為姚萇所害，於是僭號關外。
及萇卒，子興立。弘始三年三月，有連理樹生于廟庭逍遙園，
葱皆變為#CB15504;。
#CB15504;，昌待切，香草也。
連理樹者，上下合生，中間兩枝別上也。
祥瑞既現，姚興西伐呂隆，方迎得什入關。
以其年十二月至長安，譯諸經論。
姚主謂什云：大師聰明，若一旦死，後世法種無嗣。
遂以伎女逼令什受。
什自此不住僧坊，別立屋舍。
每至講說，先立喻云：譬如臭泥生淨蓮華，
但采其華，勿取臭泥。
什臨卒日云：若所傳無謬者，使焚身後，舌不焦爛。
什以偽秦弘始十一年八月二十日卒，
以火焚之，唯舌不焦。
奉詔者，詔上命也。
釋名云：詔，照也，照人闇使昭然也。
亦告也，教也。譯者，傳言也，易也，變易西音，使同秦語也。
周禮有象胥，傳言東方曰寄，南方曰象，
西方曰狄鞮，北方曰譯。
記云：故云文即是字，為二所依，名詮自性，
句詮差別 ^187c8

成唯識論第二卷中有此文也。
百法鈔云：文者，文身。
文無自性，依字假立。
若無改轉之義，斯乃但名為字。
若一字已上有所改轉，詮得差別，即名為句。
即由此詮自性差別之時，望於名、句，能為所依，故名為文。
文體雖即是字，要與二為所依，有改轉義，方號為文。
若不與二為所依，又無改轉之義，但名為字。
名詮自性者，謂諸法自性也。
即一切有為、無為，有漏、無漏，色、心、假、實，
局附自體，皆名自性。
詮此自性，號之為名。
即不局一字、二字，但有詮自性者，總說為名。
若一字成名，如言眼、耳、鼻、舌，地、水、火、風等。
若二字成名，如勝解、精進等。
若三字成名，如毗耶離等。
言句詮差別者，即諸法自體上有不同之義，
名為差別，亦通有漏、無漏等。
即二字已上但詮差別者，皆名為句。
且二字句詮差別者，如云佛眼。
若但言眼，即唯詮眼自性。
今既於眼上加佛字，即是詮眼之差別矣。
若云有漏眼，即三字成句，詮差別也。
顯揚聖教論：問：名者何義？
答：目種種事令世共知故，又能令意作種種相故，又由語言所傳述故。
問：句者何義？答：攝受於名，究竟顯了，不現見義故。
問：文者何義？答：顯發名、句故。
百法等論：聲是色蘊，名、句、文三心不相應行蘊所攝。
今則置之，故云不論色、行等也。
今家所立文、句為題，義亦難見，具如金光明文句新記中注解。
彼都人士出言成章 ^188a32

毛詩小雅魚藻之什第五篇都人士五章，章六句之詩也。
古者長民，衣服不貳，從容有常，以齊其民，則民德歸壹。
傷今不復見古人也，乃作此詩而勅之。
詩云：彼都人士，狐裘黃黃。
其容不改，出言有章。
毛傳云：彼，彼明王也。
鄭玄箋云：城郭之域曰都。
古明王時，都人有士行者，冬則衣狐裘黃黃然，取溫裕而已。
其動作容皃既有常，吐口言語又有法度文章。
疾今奢淫，不自責以過差。
文句云：金陵 ^188b32

昇州，地號也。玄義云昔於建業始聽經文者，
建業，昇州水名也。
別傳云瓦官開玄義，妙玄云江陵聞玄義者，
大師談妙，非止一處，妙玄自約章安所聞而說，故與別傳無違。
昇州，古之楊州也。
丹丘 ^188c2

吳會須知云：台州郡有丹丘驛。
天台山賦云：覩靈驗而遂徂，忽乎吾將行。
仍羽人於丹丘，尋不死之福庭。
注云：見此山靈驗神思，遂往而忽行也。
仍，因也。羽人，仙人也。
言因仙人於丹丘尋求不死之庭，謂求仙之處也。
記云：南岳 ^188c12

衡州，山名也。江陵 ^188c24

荊州郡名也。破古不全我巳者，巳字當為己字，故下句云削乃唯在於己。
或作破古不全為句讀者，非也。
繁芿 ^188c28

繁，謂繁多繁長。芿，謂草芟其陳者，又生新者。
率爾 ^188c36

論語云：子路率爾而對。
注云：率爾，先三人對也。
今謂輕率聊爾也。
慈恩玄贊云：首稱妙法蓮華經者，藻宏綱之極唱，旌一部之都名。
法含持軌，綰群祥以稱妙；華兼秀發，總眾美而彰蓮。
如此釋題，比夫天台，甚為殊隔。
釋題率爾，豈誣也哉？
固蔽 ^188c40

固即蔽也。論語云：學則不固。
注云：固，蔽也。樞楗 ^189a4

樞，本也。爾雅云：樞謂之椳。
郭璞云：門戶扉樞也。
椳，郁回切。楗關。楗與鍵字同。
叡公 ^189a8

羅什弟子僧叡法師，謙虗內敏，博通經論，有二十八品生起次第。
方鏡 ^189a14

鏡鑑也。淆，混 ^189a20

濁水也。學舍、養宮，並非今意 ^189a24

禮記。明堂云：米廩，有虞氏之庠也。
序，夏后氏之序也。
瞽宗，殷學也。頖宮，周學也。
注云：庠序亦學也。
庠之言詳也，於以考禮詳事，魯謂之米廩。
虞帝上孝，今藏粢盛之委焉。
序，次序王事也。瞽宗，樂師瞽矇之所宗也，古者有道德者使教焉。
頖之言班也，於此班政教也，故云學舍矣。
養宮者，禮記。內則云：凡三王養老，皆引年八十者。
有虞氏養國老於上庠，養庶老於下庠。
夏后氏養國老於東序，養庶老於西序。
殷人養國老於右學，養庶老於左學。
周人養國老於東膠，養庶老於虞庠。
虞庠在國之西郊。
凡養老，五帝憲。注云：憲，法也，養之為法其德行也。
三王有乞言。注云：有讀為又，又從之求善言，可施行也。
五帝憲，養氣體而不乞言，有善則記之為惇史。
三王亦憲，既養老而後乞言，亦微其體，皆有惇史。
注云：惇史，史孝厚者也。
文王世子云：設三老五更，群老之席位焉。
注云：三老五更，各一人也，皆年老更事致仕者也。
天子以父兄養之，示天下之孝弟也。
各以三五者，取象三辰五星也。
白虎通云：王者父事三老，兄事五更，雖天子必有尊也。
不正言父兄者，何也？
老者，壽考也，欲言所令者多也。
更者，更也，所更歷眾也。
爾雅 ^189a28

顏氏家訓云：周公所作。
郭璞云：興於中古，東西牆謂之序者，此是爾雅文也。
別內外者，此是郭璞注文也。
古人章疏以胤音之 ^189b24

引字去聲，胤字與引字同韻，故以音之。
而此胤字自訓繼嗣，非弄引義也。
亦如大經至謝公加也 ^189b32

初道猛法師自天竺唯得五品：一壽命、
二金剛身、三名字功德、四如來性、五大眾問，共曇無讖譯為二十卷。
河西國王沮渠蒙遜又遣使往天竺，再得八品：
一病行、二聖行、三梵行、四嬰兒行、五德王、
六師子吼、七迦葉、八陳如，又譯為二十卷。
并前乃成四十卷，一十三品，傳於北方，號為北本。
至于宋朝，文帝勅道場寺慧觀、烏衣寺慧嚴、
康樂縣令謝靈運治定，乃就壽命品加序品、
純陀品、哀歎品，於如來性品加四相品、
四依品、邪正品、四諦品、四倒品、文字品、
鳥喻品、月喻品、菩薩品，凡十二品，并前十三品，
成二十五品，製三十六卷，傳於南方，名南本也。
言純陀者，名也。六卷云：華名子純。
子之與陀，二文互出。
舊云：本名純陀，後大眾稱德，號為妙義。
今謂不然，純陀是西音，妙義乃此語，先立嘉名，
為最後作瑞，所以大眾稱美，是故不應名德兩分也。
至安公來，始分三段 ^189b38

道安法師，常山扶柳人，姓衛，家世英儒。
于時秦主命僧講楞伽經，講者平讀其文，都無分節。
秦主曰：朕聞佛法玄微，經文奧賾，賓主起復，
師資答問，必有次序。
如何直解，略無利判乎？
諸僧無對，由是聲流四方。
安公其時在於襄陽，聞而歎曰：何以吾徒同受斯耻？
遂將佛經文無豐約，皆判為三分。
安公雖作三分判經，大眾尚或未之信也。
及夫西域親光菩薩造佛地論，彼論釋經，
果分為三：一、教起因緣分，二、聖教所說分，
三、依教奉行分。此與序正流通而無異也。
西京賦云：人生幾亡 ^189c22

文選東都賦亦云：往者王莽作亂，天人致誅，
六合相滅，于時之亂，生民幾亡。
注云：幾，近也。文句云：梵網 ^189c44

菩薩戒疏云：佛觀大梵天王因陀羅網千重文彩不相障礙，
為說無量世界猶如網目，一一世界各各不同。
諸佛教門亦復如是，莊嚴梵身無所障礙。
從譬立名，總喻一部所證參差不同，如梵王之網也。
佛說貫散 ^190a2

四分律云：如種華散置案上，風吹則散。
何以故？無線貫穿故。
是則有線貫之，乃不散矣。
又修多羅有翻之中第四翻線，線能貫持，如貫華也。
今此乃以長行之說如散華，偈頌之說如貫華耳。
增一等 ^190a14

此文亦出薩婆多論。
五分律云：集一切長經為長含，集不長不短經為中含，
集一切雜說經為雜含，集一切從一法至十法為增一阿含。
阿含，此云無比法，亦云教法。
阿毗曇，此云對法，又云無比法。
記云毱多五弟子等 ^190a24

具云優波毱多。西域記云：烏波毱多，此翻近護。
毱，渠竹切。五弟子者，佛滅度後一百餘年，
育王設會，上座他#CB16014;羅立義摩訶僧祇，
大眾不同分為二部。
後上座部更生二部，謂雪山、薩婆多。
雪山絕後，薩婆多更習僧祇生三部，謂彌沙塞、
曇無德、迦葉遺及薩婆多。
僧祇為五部，大集經中預指五部，宗輪論中廣分別說。
唐三藏 ^190a34

玄弉法師也。提婆設摩 ^190b2

提婆設摩，即阿羅漢，未聞翻譯。
隨時未有 ^190b6

隨應作隋。迦多演尼子 ^190b10

眾經音義說：舊云迦旃延子，從姓為名。
有云迦多衍那，聲之轉也。
西域記云：迦多衍那，佛滅度後第三百年出，造發智論。
舊云迦旃延，訛也。
此發智論文義具足，傳習之者號為身論，
以餘六論各辨一支，有異於身，名為足論，從喻以立身足者耳。
鏡中破云 ^190b14

北地法華鈔引鏡水云：又秀法師有法華圓鏡，豈其是邪？
又成論云：如六足阿毗曇說者 ^190b26

句。故彼論云：地獄報業者，如六足阿毗曇樓炭中廣說。
今不用地獄業之文，但引六足阿毗曇耳。
阿輸柯王 ^190b32

西域記云：阿輸迦，此翻無憂，舊云阿育王。
文句云：其餘品各有處分 ^190b38

論文末云：如向處分。
如向者，如前也。處者，所也。
分字平聲，即如前所分也。
故論云：自此已下為七種具足煩惱眾生說譬喻對治。
七種增上慢：一者求勢力人；二者求聲聞解脫人；
三者大乘人；四者有定人；五者無定人；
六者集功德人；七者不集功德人。
七種上慢：顛倒求功德上慢，以世間諸煩惱熾然而求天人妙境界報，
對治此故說火宅喻；聲聞人一向上慢，
我乘與如來乘無別，對治此故說窮子喻；
大乘人一向上慢，無別聲聞支佛乘，對治此故說雲雨喻；
實無而有上慢人，以有世間三昧，實無涅槃生涅槃想，
對治此故說化城喻；敗亂心實無有定，
過去有大乘善根而不覺知，對治此故說繫珠喻；
有功德人說大乘法而取非大乘，對治此故說髻珠喻；
無功德人於第一乘不集善根，說第一乘不取為第一，對治此故說醫師喻。
乃至云：自此已下示現法力。
修行力五門示現：一、證，二、信，三、供養，四、
聞法，五、讀誦。持說四門，彌勒品中示現。
一法門，常精進品中示現。
一、證者，如經說是如來壽命長遠等。
二、信者，如經八世界眾生得三菩提心。
三、供養者，如經是諸菩薩得大法利雨曼陀羅。
四、聞法者，如隨喜品說。
一法門，常精進品示現者，謂讀誦書寫等。
持者，有三法門，如法師品、安樂行品、勸持品等廣說法力。
說力者，有三法門，神力品示現：一、出廣長舌，
二、謦欬聲，三、彈指，令修行者覺悟故。
行苦行力者，藥王品示現教化眾生。
行苦行者，妙音品示現教化眾生。
護諸難者，觀音品、陀羅尼品示現。
功德勝力者，嚴王品示現。
護法力者，普賢品及後品中示現。
記云：於序成就又有二種 ^190b42

二者、示現自在功德成就故。
如經王舍城勝餘一切城舍故，耆闍崛山勝餘諸山故，顯此法勝故。
下六成就各有分節 ^191a4

第二眾成就有四：一數，謂大眾無數；二行，
謂聲聞修小乘行、菩薩修大乘行；三菩薩隨時示現；
四出家人威儀，一定皆是羅漢故。
第三欲說法時至成就，列十七種異名。
第四威儀住成就，以至于第七答問成就，如論廣說。
歎法師功德分 ^191a10

論云：如來法師功德成就故。
智眾定疑分 ^191a22

論云：自此已下，依三義示現：一、決定義，
二、疑義，三、依何事疑。
如經爾時大眾中等。
斷疑分 ^191a26

論云：斷四種疑：一、何時說？
謂佛如來於何時起種種方便？
為斷此疑，是故經云：諸佛出於五濁等。
河西如本傳 ^191a32

僧傳云：道憑者，亦是當世法匠，而執性剛忤，論者少之。
江東瑤 ^191a38

宋朝吳興小山法瑤，姓楊，河東人。
少而好學，尋問萬里，撰涅槃、法華、大品等疏，春秋七十有六。
其時又有曇瑤法師。
講三論 ^191a44

中論百論十二門論。
光宅 ^191b4

梁朝光宅寺法雲法師。
具如玄籤補注。辨。
雷同 ^191b8

禮記云毋雷同注云雷之發聲，萬物無不同時應者。
人之言當各由己，不當然也。
孟子云：人無是非之心，非人也。
鑽仰 ^191b12

論語顏回歎仲尼云：仰之彌高，鑽之彌堅，夫子循循然善誘人。
問津 ^191b20

論語云：長沮、桀溺耕，孔子過，使子路問津焉。
注云：津，濟渡處也。
歧道 ^191b26

爾雅云：一達謂之道路，二達謂之歧。
注云：歧，道旁出也。
逵，徑 ^191b32

爾雅云：九達謂之逵。
注云：四道交出，復有旁通也。
曇鸞，北齊人 ^191b38

有北齊，有南齊，江南是南齊，河北是北齊。
鸞或作巒，未詳氏族，鴈門人也。
年六十七，魏興和四年卒。
文句云：若過若不及 ^191b42

論語云：子貢問：師與商也孰賢？
子曰：師也過，商也不及。
曰：然則師愈與？曰：過猶不及。
注云：俱不得中。今借彼語以斥二家。
廬山龍及齊中興印 ^191b48

齊中興寺僧印法師，姓朱，壽春人。
依廬山慧龍受法華義。
龍師當世著名，播於法華宗旨。
印公雖學該眾典，而偏以法華著名。
講法華二百五十二遍。
廬山在江南南康軍。
廬山記云：#CB05084;裕出於周威王時，
生而神靈，隱淪潛景，廬于此山，俗稱廬君。
是故其山取以為號。
玄暢 ^191c8

齊朝玄暢法師，姓趙，河西金城人。
往涼州出家，本名慧智，後遇玄高，事為弟子，乃改名為玄暢也。
洞曉經律，深入禪要，最善華嚴及以三論，由是學者多所宗仰。
記云：易云：其臭如蘭 ^191c22

周易上繫辭云：君子之道，或出或處，或默或語。
二人同心，其利斷金。
同心之言，其臭如蘭。
正義云：言二人同齊其心，吐發言語，氤氳臭氣，香馥如蘭也。
斷，丁亂切。臭，昌又切。
天台之名，如止觀記 ^191c32

天者巔也，台者星名，其地分野應天。
三台如常所說。處會如釋籤所引 ^191c42

舊譯華嚴有七處八會，新譯更加普光明殿一會。
第一摩竭阿蘭若，第二摩竭熈連河曲普光明殿，
第三忉利天，第四夜摩天，第五兜率天，
第六他化自在天，第七重會普光明殿，
第八又重會普光明殿，第九遊逝多林也。
篇篇 ^191c48

言篇之多也。篇以編簡為義，古者殺青為簡，
以韋而編，編簡成篇，如今連紙成卷也。
故杜元愷云：大事書之于#CB15081;，小事簡牘而已。
大竹名策，小竹名簡，木板名牘。
如十妙等至具四意 ^192a12

如十二因緣，四諦境等：一正釋，二判麤妙，
三開麤顯妙，四觀心。
猶如信宿 ^192a22

毛詩周頌有客詩云：有客宿宿，有客信信。
注云：一宿曰宿，再宿曰信。
爾雅釋訓文云：有客宿宿，言再宿也。
有客信信，言四宿也。
郭注云：再宿為信。
守株尚昧 ^192a28

韓子云：宋有耕者於野，有兔觸株而死，因而得兔。
後乃不耕，恒守此株，冀復有兔，傍人諭之而不肯止。
故俗相傳，以執迷者謂之守株。
故云觀與經合 ^192a36

故止觀第八知次位中云：一一句偈，如聞而修，入心成觀。
觀與經合，觀則有印，印心作觀，非數他寶。
何釋遠近 ^192a44

舊印本作釋，非也。
越州新本作擇，是也。
其事略如止觀記 ^192b2

無緣慈即如來慈。
此慈乃與寶相同體，非空寂故，非法緣慈；
非愛見故，非眾生緣慈。
上之兩慈與菩薩共，無緣大慈獨在如來。
故大經？梵行品云：慈若有無，非有非無。
如是之慈，非諸聲聞、緣覺境界，非不異於諸偏菩薩。
但偏菩薩聞法易轉，仍有少分，二乘全闕，故獨對之。
乃至十二因緣、七覺、八正、十力、無畏、諸佛神通，無不皆以慈為根本。
如提婆達教於闍王，放其醉象欲害如來，
如來爾時即入慈定，舒手示之，即於五指出五師子，象見怖畏。
當知皆是善慈根力。
肇用融公 ^192b6

肇師如玄籤補往。
道融法師，汲郡林慮人。
才解英絕，內外經書，闇心遊府。
羅什入關，乃往諮稟。
什公奇之，令講法華。
什自聽之，乃歎之曰：佛法之興，融其人也。
肇用融公九轍者，準第八記，乃是叡公。
什師譯畢，叡公便講，開為九轍，時人號為九轍法師。
一昏聖相叩轍，二涉教歸真轍，三興顯潛彰轍，
四述窮通昔轍，五彰因進悟轍，六讚揚行學轍，
七本迹無生轍，八舉因微果轍，九稱揚遠濟轍。
第一是序品，次七是正宗，後一是流通。
名目甚美，而宗體不分。
今恐融公是用叡公九轍，義#CB17910;又用融之所用，
是故云爾。不然，則今融字須改為叡字。
華嚴經偈如釋籤 ^192b28

譬如貧窮人，終日數他寶，自無半錢分，
於法不修行，多聞亦如是。
莊子云：得兔等 ^192c4

莊子雜篇外物第二十六云：筌者所以在魚，
得魚而忘筌；蹄者所以在兔，得兔而忘蹄；
言者所以在意，得意而忘言。
吾安得失忘言之人而與之言哉？
注疏云：筌，魚苟也，以竹為之，故字從竹。
亦有從草者，香草可以餌魚，置香草於柴木之中以取魚也。
蹄，兔罝也，亦兔弶也，以之繼係兔脚故也。
今記主準說文須作#CB04590;字，
即兔網也；作#CB17892;字者，即兔網繩也。
文句引經中出釋氏宮，去伽耶城不遠，
得菩提 ^192c10

西域記云：劫羅伐寧堵國，即舊名迦維羅衛國也。
於摩竭陀國戒賢論師伽藍西南行四五里，
渡尼連河，至伽耶城。
其城險固無人，唯婆羅門千餘家耳，王所不臣，眾咸宗敬。
從城西席行五六里，至伽耶山，谿谷香冥，印度俗人稱曰靈山。
東南乃是伽耶、那提二迦葉波事火之處。
從此東渡大河，至鉢羅岌菩提山，唐言前正覺山也。
此山西南十四五里，有畢鉢羅樹，佛在世時，
高數百尺，佛坐其下，成等正覺，因此謂之菩提樹也。
言不遠者，以菩提道場去伽耶城約有二十里也。
記云：如觀指掌 ^192c28

論語云：禘自既灌而往者，吾不欲觀之矣。
或問禘之說。子曰：不知也。
知其說者之於天下也。
指其掌。果後近熟 ^193a2

文句既云過去為熟，今恐近字應改作過字。
若言近者，則指過為近。
適過世脫 ^193a8

文句既云近世為脫，今恐過字須改為近字。
若指近為過，則不勞改。
近也今日 ^193a14

也字誤矣，應云近世。
三世九世，如止觀記等 ^193a20

彼輔行中文稍訛略，今具引之。
舊華嚴經三十一并新華嚴五十三皆云：
有十種說三世，所謂過去世說過去世，
過去世說未來世，過去世說現在世，未來世說過去世，
未來世說現在世，未來世說無盡，現在世說過去世，
現在世說未來世，現在世說平等，現在世說三世即一念，是為十也。
又瓔珞經：俱翼天子問佛：三世皆有諸佛不？
佛言：汝問何等三世？
過去耶？現在耶？未來耶？
當知此亦九世之意耳。
文句云：師子奮迅 ^193a24

清涼觀師云：師子嚬申奮迅，俱是展舒，四體通暢之狀也。
又云：佛承機者，承字誤也，應作乘字。
觀經疏云：大聖垂慈，乘機演法。
記云：有人準大集等 ^193a44

慈恩法華玄贊中作此云也。
若單論五百猶在正法，乃至云然五五百且從一往末法之初者，
涅槃疏云：經說不同，一云正像各一千年，
一云各五百年，一云正法五百像法一干，
或云正法一百，或云八十，蓋由緣有濃淡致說有促賖耳。
又云正法千年，由度女人出家故減五百也。
大經嬰兒 ^193b4

今略錄之。經云：嬰兒不能起、住、來、去、語言。
如來亦爾，不起法相，故名不起；不著諸法，
故名不住；行無動搖，故名不來；已至涅槃，
故名不去；說即無說，名無語言。
又嬰兒者，能說大字。
如來亦爾，說於大字，所謂婆知。
婆者，無為；啝者，有為。
又嬰兒者，不知苦、樂、晝、夜、父、母。
菩薩亦然，為眾生故，不見苦、樂，無晝、夜相；
其心平等，故無父、母、親、疎等相。
又嬰兒者，不能造作大、小諸事。
菩薩亦然，不作五逆，故不作大；無二乘心，故不作小。
又嬰兒者，啼哭之時，父母即以楊樹黃葉而止之言：
莫啼，莫啼！我與汝金。
嬰兒見已，生真金想，便止不啼。
然此黃葉實非金也。
木牛、木馬、木男、木女，嬰兒見已，亦乃生於男、女等想。
如來亦爾，見造惡者，為說天宮五欲快樂；
眾生聞已，為求生天，止不作惡。
然此實是生死無常。
又嬰兒者，若有眾生厭生死時，如來則為說於二乘。
然實無有二乘之實。
河西云 ^193b18

河西道朗法師，是曇無讖弟子也。
楊雄凉州箴云：黑水西河，斯乃沮渠蒙遜都之。
臭香覺觸瞪視等 ^193c4

臭，尺救切，應作齅，許救切，亦作嗅。
楞伽經云：或有佛土，瞪視顯法，或現異相，
或復揚眉，或動目睛，或示微笑，嚬申謦欬，
憶念動搖，以如是等而顯於法。
如不瞬世界、妙香世界及普賢如來佛土之中，
但瞪視不瞬，令諸菩薩證無生忍及諸勝三昧，非由言說。
余謂毗盧妙性遍一切處，故一切法皆可為門而趣入矣。
但此娑婆乃以音聲而為佛事，淺識未知，便排言說。
維摩經云：無離文字說解脫也。
有人謂崇法禪師昔日聽律，乃歎云：解脫之道，天壤相隔。
遂棄之學經論，洞明智者一宗，偏說法華十妙。
後又歎云：予以不退心，慕常樂果，當自初地至十地，豈為名相所縛耶？
乃捨之，直造韶禪師道場。
韶公接之云：自性清淨，無一法可得者，
佛之理也；百福莊嚴，無一善可棄者，佛之事也。
雖分二途，俱強名耳。
乃至云：吾崇壽之子，玄沙之孫，建大法幢，以金剛體全付於汝。
今問若爾，將何以為教外別傳乎？
戒律是三學之初章，何乖於解脫哉？
維摩詰云：其知此者，是名奉律。
豈非解脫乎？苟如韶禪師所說，將何出於天台之道耶？
而云名相所縛者，是自不達耳，何關於天台耶？
甞見人云：經律論是化中下之機，漸次之談，
方便權說，謂之教家。
執滯名相，言因言果，言修言證，言事言理，
言淨言穢，言生言佛，言高言下，言彼此等，是智解宗師也。
若乃禪門，是化上上之機，頓超之談，真實之說，
謂之宗門，無有執滯名相等事。
凡所舉口，以講演者為闍梨，以隱語者為尊宿。
嗚呼！此但於佛法大藏之內，竊取一句半句，以示於人耳。
輙欲蔽於吾佛法藏之廣說者，其可得乎？
如人於大海中，酌一渧水，而斥於大海之水者，不亦忘本乎？
且如天台，何曾一向談於因果，而不說非因果等耶？
莊老亦云：玄之又玄，絕聖棄智。
仲尼亦云：寂然不動，感而遂通。
外道亦有單複具足絕言等見。
小乘中云：陳如比丘，知見寂然，無有言說，妙中之妙。
大乘之中，無言童子等。
請細詳之，勿謗天台之道，滯於名相也。
且如禪家，或以句偈令人看之，豈非語言智解乎？
若非言語智解，則不能通於言話矣。
本欲斥於講者，而返自看言話文字，語錄最多。
吁！可怪也。何不看佛語錄耶？
若謂大藏之外，別有正法可傳者，是猶捨五經、
孟子，別有仲尼之道也。
應知吾佛之道，非語非默，非動非靜，理絕百非，
言忘四句，隨機響答，或語或默，或非語默，
或頓或漸，或非頓漸，以至一切無量法門，
具在大藏，可以卷舒。
而天台智者，佛會親承，今乃祖述，憲章先覺，
不可以文字法師、闇證禪師而雷同也。
白四結竟 ^193c10

南山云：以三羯磨通前單白，故云白四也。
羯磨此云業，所作是業，故亦云所作。
百論云：事也。若以義求，翻為辨事，謂施造遂法，有成濟之功焉。
四分律三十六云：受具足戒，當作白四羯磨。
文句云：千車共轍，萬流鹹會 ^194b4

越州新板，轍誤為輙，改鹹作咸。
若改作咸，則令記文都無用矣。
故須存舊，方合記文，此乃後人勘寫謬焉。
記云祇應者，祇字誤也，當為秪字，音支，
亦作只，事辭也。記云阿泥樓逗至止觀第六記 ^194b14

如來將欲涅槃，阿難心沒憂海。
時阿泥樓逗語言：如來不久當入涅槃，
若有所疑今悉可問，何以憂愁而失法利？
阿難於是乃白佛言：一切經初當安何語？
依何行道？將何為師？
惡口車匿當云何治？
佛告阿難：一切經初安如是等。
百論 ^194b24

僧肇師云：論有百偈，故以立名。
計自然是有無攝者，如周弘政釋三玄云：
易判八卦陰陽吉凶，約有明玄也。
老子虗融，約無明玄也。
莊子自然，約有無明玄也。
故知計自然是有無中攝也。
具如玄文，以開十門 ^194b36

一釋名，二辨相，三釋成，四對諦，五起教觀，
六說默，七用不用，八權實，九開顯，十通經。
悉者，遍也。檀，此云施，佛以此四遍施眾生故也。
晉王 ^194b46

隋煬帝未登位時，號晉王，姓楊名廣。
從智者受戒後，乃名總持。
動即三四紙等 ^194c6

慈恩疏等，莫不皆然。
亦名付法藏經 ^194c12

目錄或云付法藏因緣傳六卷，或無因緣兩字，亦云付法藏經。
比竊讀至唯藏等四 ^194c16

如清涼觀師列諸家判教，從立一教至立五教者，
以天台列在立四教數中，與光宅等皆在四攝，豈非竊讀歟？
餘如玄文 ^194c22

妙玄問佛：若有久成、始成等者，亦應有開三、不開三等邪？
答：若菩薩、聲聞共為僧者，則有開三顯一；
若鈍菩薩為僧者，何須開顯邪？
問：若不開三顯一，五佛章云何？
答：同是菩薩、聲聞共為僧，出五濁世可如此，出淨土佛則不然矣。
又云：戒緩乘亦急亦緩故，即是穢土，以聲聞、
菩薩共為僧，開三顯一，娑婆是也。
戒急乘亦緩亦急故，即是淨土，開三顯一，安養是也。
又下文云：攢於古師。
攢字準文選？張衡南都賦注中作在官切，
故彼文云：攢立叢駢。
注云：林木攢布也。
若準玉篇，從手是去聲，訓聚；從木是平聲，謂木叢也。
今依文選注中取平聲，亦取訓聚也。
阿難非不傳秘，乃至傳秘秪名傳顯 ^194c30

準玄籤中，此是顯秘同時之意。
以由此座說頓十方，說漸不定等，於此是顯，
於彼是密，各不相知，互為顯密。
故釋籤引大論中明顯密音聲，然後乃云此據別說。
若約體論，二義俱時，傳秘名顯，不其然哉。
真諦 ^195a8

陳朝西竺三藏拘那陀羅，此云真諦。
耳根不壞等 ^195a20

根有二種：浮塵外根，即四微也；勝義內根，即清淨四大也。
處者，塵也。此恐誤矣。
良以耳識四緣方聞：一、根，即論云耳根也；
二、境，即論云聲也；三、空，即論云處也；四、
作意，即論云作心欲聞也。
文句又云：眾緣和合者，論云：情、塵、意和合，故耳識生。
隨耳識生，即意識生。
能分別種種因緣得聞聲，即總舉四緣和合也。
若取能聞兼所發意識，則或五緣生也。
又耳識從八緣生，若取能聞兼所發識，則或九緣生也。
非餘闕緣，故云可聞等者，請以向來四緣消釋論文，則自見此文差誤也。
但除空緣者，誤也。
應云除明緣也。以眼識從五緣而生，故稻稈經云：
眼識從五緣生，以眼為根，以色為境，以明為照，
以空不礙，以作意發起。
由此五緣，眼識乃生。
今說耳識不須明照，故除明緣，亻除空緣也。
又下問答中云：舉我攝眾緣，亦是耳識四緣和合方聞耳。
而記中云：仍藉阿難願力，及以如來宿誓滅後，
眾生有機，能令和合成聞，名眾緣和合者，亦恐誤也。
又前文解聞持和合云：聞持之言，唯在阿難。
和合之語，義通兩向。
由機會故，聞持和合者，亦恐誤也。
以聞持和合，是四緣無闕，方顯一時。
若一緣不具，則成異時故也。
更請詳之。又唯識宗云：眼識九緣生，耳識唯從八，
鼻舌身三七，後三五三四，若加等無間，於前各增一。
言九緣者：一、空，二、明，三、根，四、境，五、作意，
六、根本，七、染淨，八、分別，九、種子。
根本即賴耶，染淨第七識，分別乃意識，
種子為因緣，諸法皆託此，離此不生故。
分別依者即第六識，染淨依者即第七識，
根本依者即第八識，根即同境依故。
然八識中，眼識一種藉九緣生，耳識唯藉八緣而起。
九中除明，鼻舌身三各由七緣，識方得轉。
八中除空，第六意識依五緣生。
七中乃除染淨分別，分別即所發識，染淨即所依根故。
第七識從四緣而生，於五緣中除染淨緣，染淨即所發識故。
前六識中約為根故除，此第七中約為識故除，
復除第八，第八即根故。
或三緣生，更除於境，境即根故。
第八識者從四緣生，於前五緣除其染淨，以第七識即所依根故。
或三緣生，但有種子、作意及根，若乃加於等無間緣，
即如次第，所謂十九、八、六、四、五諸緣而生。
問：天眼具九緣否？
答：不具，以不藉空明而亦起故。
又畜等中亦有肉眼，不假於明。
由此應作四句分別，如理可思。
觀師亦云：小乘有三：一、法救論師立耳聞非識，
二、妙音師立識聞非耳，三、成實師和合能聞。
大乘亦三：一、雜集論立耳聞非識，二、梁攝論識聞非耳，
三、佛地論和合能聞。
有人不許滅後色經至若其全不許見等 ^195a24

三種為經：一者、聲；二者、色；三者、法。
若佛在世，可以音聲為經，故大品云：從善知識之所聞也。
今佛去世，紙墨傳持，應用色為經，故大品云：從經卷中之所聞也。
若法為經，內自思惟，心與法合，不由他教，
亦非紙墨，故云修我法者，證乃自知。
然今古共以法為經者，從強而說，雖別立三法，
然聲、色兩種必假法通，若見若聞，不以意思，
無能令教與心相應，此三但可在於此土而已。
若乃鼻齅、身觸、舌噉，此三則鈍。
若於他土，六塵俱得為經，是故齅香、覺觸、
知味，皆能悟道，所以不可偏執法經單心而已。
此為正說，他人何故不許此哉？
觀師云：小乘教體而有三義，引婆沙中，
一云、語業為體，謂佛語言、唱詞、評論，其名、
句、文但顯佛作用故也。
二云、名等為體，謂名、句、文次第安布，聲但依於展轉因故，
謂語起名，名能顯義。
三云、雙取前二為體，故俱舍云：牟尼說法蘊，
數有八十千，彼體語或名，皆色行蘊攝。
大乘教體亦有三種：一、攝假從實，以聲為體，
離聲無別名、句等故；二、以體從用，名等為體，
能詮諸法自性、差別二所依故；三、以聲、
名、句、文合為其體，由前二說皆有理故。
若就前二有去取者，寧依名等？
良以音聲一種正在佛世，容為教體，流傳後代，
書之竹帛，曾何有益？
豈無教體？書雖是色，亦與名等為所依故，斯則將非不許滅後色乎？
慈恩問云：阿難于時親亦見覺知佛所說，何故但言我聞不云我見？
答：此有三義：一、欲證深理要先聞法，名等詮義非色等故；
二、此土以音聲為佛事，聲為所依名等有故；
三、希證菩提要聞熏習，由聞熏習成出世故。
由斯經首不說見覺唯言我聞，分別功德論自有此料簡，彼依此耳。
問：為佛說法言我聞耶？
為是佛不說法言我聞乎？
答：此有二解：一者、龍軍等言：佛唯有三法，
大定悲智久離戲論曾不說法，由佛本願慈悲緣力，眾生識上文義相生。
此文義相雖乃親依自善根力而起，就強緣名為佛說，由耳根力及自意變故云我聞。
二者、親光等言：佛身具有蘊界處等，由離分別名無戲論。
豈不說法名無戲論？
謂宜聞者善根本願緣力，如來識上文義相生。
此文義相是佛利他善根所起，名為佛說。
聞者識上雖不親得，然似彼相分明顯現，故云我聞。
當知若文若義，皆是如來始觀察智相應淨識之所顯現。
下第五記釋知法常無性佛種從緣起中云：
他云為由行者善根力故，如來識上文義相生，
乃至云具如前文釋聞中破，故今委引至于下文。
當知此意若其然者，則今文云仍藉阿難願力等文亦可用之，
但非文句之意耳。
又下文云三疑皆遣者，大論云：羅漢雖無四諦中疑，
於一切法處處有疑，唯有諸佛於一切法常定無疑，是故佛無不定智慧。
因於#CB02494;闍檀行十事 ^195c16

四分律云：世尊滅後一百年，毗舍離#CB02494;闍子比丘行十事，
言是法清淨，佛所聽許：一、得兩指抄食，
謂食已捨威儀，不作餘法，得二指抄食食；
二、得聚落間，謂食捨威儀，得兩村中間食；
三、得寺內，謂在寺內別眾羯磨；四、得後聽可，
謂在界內別眾羯磨已聽可；五、得常法，
謂此作是已，言是本來所作；六、得和，謂食已捨威儀，
以蘇、油、蜜、生蘇、石蜜、酪和一處得食；七、
得與鹽共宿，謂得用共宿鹽箸食中食；
八、得飲闍樓羅酒；九、得畜不截坐具；十、得受金銀等。
四分律中但標十名，而不作斯委示其相。
若準五分律：一、鹽、薑合共宿淨；二、兩指抄食淨；
三、復坐食淨；四、越聚落食淨；五、蘇、油、石蜜和酪淨；
六、飲闍樓伽酒淨；七、作坐具隨意大小淨；
八、習先所習淨；九、求聽淨；十、受畜金銀淨。
毗舍離，亦毗耶離，又維耶離，或#CB16014;舍隸及吠舍釐，
此云廣博嚴淨，又云好道。
 #CB02494;闍者，此翻為避。
善見律云：毗舍離王及夫人未登位時，
共牧牛人兒出門遊戲，乃以脚蹋牧牛人兒。
其兒泣向父母說云：此無父母子，脚蹋我等。
父母答云：汝等各自避去。
因此戲處，名為#CB02494;闍。
所以 #CB02494;闍，此云避也。
一千人結集等，具如大論及諸文中。
又結集遺法儀云：我從世尊聞，付囑大迦葉，當令廣結集。
又付囑文殊，往大鐵圍山，諸菩薩住處，
九地有八萬，當令略結集。
舊解：阿難得佛覺三昧 ^196b14

準淨名疏云：舍利弗問經說：阿難修不忘禪，
得佛覺三昧，以三昧力自能聞也。
又引報恩經四願第三願云：不同諸比丘須見即見者，
彼經具云：諸比丘晨暮二時得見世尊，莫令我爾欲見便見。
大經顯圓 ^196c14

文出德王品。疏云：初入證道，修道忽謝，
無所可有，名為不聞。
真明豁開，無所不照，即是於聞，故云不聞聞。
證大涅槃，無有聞相，故名不聞不聞。
證起惑滅，名聞不聞。
寂而常照，隨扣則應，故云聞聞。
又不聞聞是證圓淨，不聞不聞是證性淨，聞不聞及聞聞是證方便淨。
故此四句，圓冠諸法，靡不該通。
用圓釋經，猶懼不會，安得偏作邪？
故云善會 ^196c24

善會恐誤，應云嘉會。
嘉雖訓善，既言故云，須指文句，文句中云嘉會故也。
論問天竺釋時等 ^196c40

論：問：天竺說時名有二種：一、名迦羅，二、名三摩耶。
佛何以不言迦羅，而言三摩耶？
答：若言迦羅，俱亦有疑。
問：輕易說故，應言迦羅。
迦羅二字，三摩耶三字，重難語故。
答：除邪見故，說三摩耶，不言迦羅。
有人言：一切天地好醜，計以時為因。
時來眾生熟，時至則催促，時能覺悟人，是故時為因。
更有人言：雖天地好醜，一切物非時所作。
時是不變，因是實有。
時法細故，不可見，不可知。
乃至破云：時法無實，云何能生天地好醜等物？
如是等種種，除邪見故，不說迦羅時，說三摩耶，除邪見。
界入生滅，假名為時，無別時，所謂方時、
離合、一異、長短等名字，出凡人心著，謂是實有法。
以是故，除棄世界名字語言法。
問：若無時，云何聽時食，遮非時食為戒？
答：我先已說世界名字法，有時非實法，汝不應難。
又是毗尼中結戒法，是世界中實，非第一實法相，吾我法相實不可得故。
問：若非時食、時藥、時衣皆迦羅，何以不說三摩耶？
答：此毗尼中說，白衣不得聞，外道何由得聞而生邪見？
餘經通皆得聞，是故說三摩耶，令其不生邪見。
三摩耶說名時，亦是假名稱。
又佛法中多說三摩耶，少說迦羅，少故不應難〔云云〕。
離車 ^196c46

經律異相，翻為皮薄。
又云同皮諸文，亦言黎昌，亦言彌離，亦言彌離車，
亦言隨耶利，亦言隨舍利，亦言墮舍種，
亦言律車，又言栗唱，又言彌戾車，又言蔑戾車，
又言離呫種等，此翻仙族王。
又云邊地主，又云傳集國政，其國義讓五百長者遞為國主，
故云傳集國政，罷政出外為邊地主。
又云邊夷無所知者，大經二十六者，六字誤也，當為八字。
斷伏不同，如止觀記 ^197a40

今取論意，與諸經論明斷少別。
大論云：下地諸惑因時未斷，至樹下時，乃以九地九品思惑通名一九。
故云三藏菩薩位在凡夫。
若準俱舍、婆沙，下八地惑初修禪時先已斷竟，
唯非想地九品見思全在，乃用九無礙、
九解脫，以根勝故，不復更修下八地定。
應知俱舍取修禪時已斷惑竟，不復更斷。
大論依餘部，雖有漏斷，未名為斷，故不同耳。
然小乘中立二無知，至味、勢、熟、德、數、時、
量耳 ^197b8

婆沙云：若乃永斷二種無知，謂染、不染，是名為佛。
二乘雖斷染汙無知，而不斷於不染無知。
劣慧即是不動解慧，具如止觀輔行補注引顯宗論以示其義。
味勢等者，味謂諸法滋味，勢謂損益等勢，
熟謂諸法至成位，德謂德用，數謂一二等數，
時謂遠近等時，量謂大小等量。
他釋但有自覺等 ^197b24

自天台外，諸家所說止齊斯耳。
隱前三相從勝而說，非謂太虗名為圓佛，
乃至云法華已前三佛離明，隔偏小故來至此經，
從劣辨勝即三而一 ^197b38

圓佛法身，猶如虗空，不可思議。
隱前三佛報應之相，乃是從於最勝而說，
非謂棄捐前三報應，於外別求如太虗空，名為圓佛。
其實即前三佛報應是圓法身，猶如虗空，不可思議。
故云隱前三相，從勝而說，非謂太虗名為圓佛也。
例如止觀明通佛云：如來相好皆如虗空，
空中無佛，況復相好？
輔行釋云：所言空者，相即非相，非謂無相。
世濫用之，彌須誡慎。
彼文與今通圓雖異，語勢大同。
若不爾者，文句既云如虗空相即是圓佛，記中那云非謂大虗名為圓佛？
故知記中但是遮人於三佛外別求圓佛，
所以謂之隱前三相，從勝而說，非謂大虗名為圓佛。
故須即前三佛報應是圓法身，猶如虗空，
不可思議，方是今家之正意也。
故下即云：法華已前，三佛離明，隔偏小故，
來至此經，從劣辨勝，即三而一。
豈非即從前三教佛報應之劣，而辨圓佛法身之勝？
名從劣辨勝，是即三而一。
故下諸文皆以佛眼、佛知見等名之為勝，即其意也。
以四眼、二智、報應二身是用，佛眼、種智、法身是體。
今從四眼、二智、報應之劣，以辨佛眼、種智、
法身之勝，是即用論體，名開權顯實。
故妙玄明今經之體，乃云開垢衣內身，即瓔珞長者。
然須了知今文從劣辨勝，是即用論體。
妙玄開垢衣內身，即瓔珞長者，正是即用論體，復顯報應勝劣同體相即。
何以知之？以內身是體，報應勝劣衣瓔是用。
既云垢衣內身，即瓔珞長者，是同體權實，
豈非即用論體，仍顯體用相即乎？
故知今文與妙玄大意是同，但在文小異耳。
是以今文從劣辨勝，即三而一，不可妄作丈六尊特勝劣說之。
四、明準此立丈六之劣，是尊特之勝，豈非望聲濫說之甚乎？
又復應知，非謂大虗名為圓佛，亦可謂之大虗圓佛徧同理別。
太虗乃絕一切色像，圓佛乃具三千世間。
雖通此說，前義為正。
故即前三報應之劣，是圓法身如空之勝，
名從劣辨勝，即三而一。
非謂離前三佛之外，別求圓佛法身如空也。
他迷一家至棄舊譯經論 ^197b46

亦如北地講者，唯依唐三藏新譯經論。
若古來舊譯，往往斥之為誤。
不可孱齊 ^198a20

孱，士限切，定也，現也。
若得實意，方知四佛體同用殊 ^198a26

體同用殊，例如文句云：體即實相，無有分別；
用則立法，差降不同。
體同故相即，如玄籤明垢衣內身即瓔珞長者。
內身者，體也。體既是內，用則屬外，故知內身即內體也。
亦如義例云：法與報應，一體無差。
故一家諸文凡說相即及非一非異等，莫不皆約體同之義也。
體同故相即，雖爾，用異故勝劣不濫。
故釋籤指法性尊特勝應，是約果外；文句記明法華師弟身俱卑劣，
是隱尊勝；瓔珞寂忍而現丈六，垢衣弊拙。
故知衣瓔外用須分，安可濫說以劣為勝乎？
然今文云體同用殊，若釋籤明法華、華嚴二處會主釋迦舍那衣瓔少殊，
內身不別，乃是用異體同耳。
且從用邊須分，故云衣瓔少殊。
其實理體是同，故云內身無別。
如文句釋，始見我身等約於十義，然後結云緣宜不同，
略為十異，種智法界等無差別。
故華嚴會主舍那尊勝瓔珞，法華會主釋迦卑劣垢衣，乃是緣宜不同。
從用少殊至論實相，法身理體有何差別哉？
又文句記云：新經云釋迦名遮那，舊經云亦名盧舍那。
舊經意明應身異名，故知異名乃是用異耳。
又云：總彼二經，三名具足，其體本一，豈非體同乎？
故體同用異與用異體同，其言雖互，其旨無別。
旨雖無別，終不可以體同故相即，而濫用異故常分。
若不爾者，玄籤既明開垢衣內身即瓔珞長者，文句及記何故乃云法華師弟俱隱寂忍而耐其拙耶？
嗚呼！往人未善一家所談壽量向背，所以妄有破立，
致使愚蒙聽聲傳習展轉相教，邪徒充盛堅而不捨，
自謂道真誤無量人，誠可悲矣！
皆云我佛不許他經 ^198a30

講華嚴者皆云我經是舍那佛說，遂云我佛為勝；
餘經是釋迦所說，排之為劣，斯乃不知體同用異故也。
讀唯識者自宗其論以為臻極，故不許他經之義，斯乃不知法華是佛之極說也。
故至法華乃知華嚴在於昔日，唯識論是菩薩申通方等大乘，
所以經云唯佛與佛究盡實相，文在斯矣，未之墜也。
又應示云始見我身，華嚴在昔文義照然，
唯識滅種方等可知，此經還生究竟妙矣。
通佛云大身小身 ^198b38

帶比丘像，豈非小身？
現於尊特，豈非大身？
一文既然，諸文皆爾。
故知丈六尊特，須約身相大小分之，不就真中感應而辨。
蓋準今文引經小身大身，以證通佛帶比丘像現尊特身也。
四明云：一家所判丈六尊特，不定約相多少分之，但就真中感應而辨。
此現見乖文失旨，無稽妄說矣。
且法華既是中道感應，何故師弟但是丈六生身？
卑少垢衣，莫是智者，荊谿有減謗之愆乎？
況第二文句云：若尊特與丈六共放光者，是通教佛。
而四明謂丈六之劣，便是尊特之勝。
若丈六外有尊特者，熾然待對，中義不成。
若其然者，如何消於丈六尊特共放光耶？
既云丈六尊特共放光明，顯是大小之身，
勝劣之相，同共合說，名丈六尊特合身之義。
而四明不曉，輙將丈六便是尊特，公違今文帶比丘像現尊特身，
是小身大身及丈六尊特共放光等。
悲哉！悲哉！因果妙等科簡中說 ^198c8

如彼問云：經稱本行菩薩道時者，應在初住得真道時，中間應是諸地增道損生。
今之寂場應是妙覺顯本，妙覺顯本應指昔初住。
答：文義不可。文云：盡行諸佛無量道法。
又云：具足行諸道。
悉具足因乃是本因，初住不得稱悉，故非指本因也。
又中間之果悉拂為權，況今寂場之果何得為實？
又中間之果尚為所拂，中間之因寧是實因？
故爾問非也。科者，理也，量也。
其字從米從斗者，米積不可知，以斗量為定。
亦郎吊切。今人呼牲料，或平或去，二呼皆得。
簡與揀同。左傳云：簡車馬也。
即量裁選擇之義焉。
他人唯許身依於土至有人斥云等 ^198c40

慈恩法華玄贊云：遊化居止，目之為住。
住者，遊化居處之義。
居止在山遊化城中，佛依此中遊化安處。
古人因此，乃云聖天梵佛住等。
住名雖同，義意全別。
語邃義幽之處，曾不屬心；名同理別之文，虗張援據。
此為未可也。明師鈔中解此文云：此四名住心安處義。
今經言住如來之身，居止之義，是故全別也。
所以荊谿引之斥矣。
今輙難之。天台大師五義釋題，四科消文，
闡妙法之幽旨，豈非語邃義幽之處，曾已屬心乎？
況靈山親承大蘇妙悟，天下孰不知之，却云曾不屬心耶？
又復大論解經住字，名同意合。
今引用之，何謂虗張援據乎？
況與修多羅合，豈妨引證耶？
復次大論正解佛住之義，明師那作身心兩別而會耶？
身住不干心住，心住不干身住，身心俱住異住耶？
西京楷師撰淨名疏，其中亦引四住八住之說。
楷師亦依唯識尚作此談，慈恩何獨不然乎？
神無方所者，周易上繫辭云：神無方，易無體。
注云：神之所為，唯變所適，不可以一方一體明。
今借其語耳。一者天住，謂欲天。
今云十善 ^199a16

此文誤也。以文句云十善道者，乃是引論下文布施、
持戒、善心三事，是欲天之因故也。
淨名、觀經兩疏皆然。
二者、梵住即色天，今云四禪 ^199b6

文句并記，引文存略。
論文具云：始從初禪，終至非非想，皆是梵住。
淨名、觀經兩疏同論。
三者，淨住即三果已去 ^199b14

此文亦誤。論云：諸佛、支佛、羅漢為聖住。
淨名觀經疏亦與論文同。
今文句云住三三昧者，指論下文明聖住之因耳。
論云：入三三昧，即得初果 ^199b20

論中釋住即無此文。
以為三明近對治門，具如止觀第七記 ^199b28

明字恐誤，應云三三昧，故云三三昧為一切三昧作本。
若入三三昧，能成四種三昧，根利無遮，易入清涼池。
聖住只是淨住耳 ^199b32

此亦訛會異名也。
又上注云：前從果，此修因。
故知不可以十善解前天住也，以前是果故也。
但約欲、色及以三果 ^199b40

此亦訛略，準向思之。
然此問答，亦非論意。
以論自云：於三住中，住聖住法，愍眾生故，王舍城住。
又云：施、戒、善心等三住，聖住之法，佛於中住。
又前明四儀住中云：以怖魔軍眾故，自令弟子歡喜，
入種種諸禪定故，在是中住。
首楞嚴 ^199b46

此云健相。迦毗羅 ^199c10

亦言迦毗羅皤窣都。
迦毗羅，此云黃色；皤窣都，此云所依處。
上古有仙曰黃顯者，依此之處修道故也。
波羅奈 ^199c14

亦言婆羅捺，又云婆羅痆斯，此翻江遶城也。
楞伽 ^199c22

山名也，城號也，此云不可往，唯得通人乃能到耳。
四無常偈，如止觀第七記 ^199c26

劫燒終訖，乾坤洞然。
須彌巨海，都為#CB01926;颺。
天龍福盡，於中凋喪。
二儀尚爾，國有何常？
神識無主，假乘四蛇。
無明保養，以為樂車。
神無常主，形無常家。
形神尚爾，豈有國耶？
有本自無，因緣成諸。
盛者必衰，實者必虗。
眾生蠢蠢，都如幻居。
三界皆爾，國土亦如。
生老病死，輪轉無際。
事與願違，憂悲為害。
欲深禍重，瘡疣無外。
三界皆爾，國有何賴？
賢愚經中乃云：無明寶象，以為樂車。
又云：與大經梵行意同者，大經梵行品明：
修慈悲喜，至於初地，名一子地。
修捨心時，至於初地，名空平等地。
住於此地，不見父母兄弟，乃至陰入等。
婆羅 ^199c30

此云堅固，華嚴音義翻為高遠，以其林木森聳出於餘林故也。
文句云：本迹觀心在後 ^200a6

越州新板迹字誤作流字。
爾雅云：似鵄 ^200a12

似鵄兩字並誤，應云王瞗。
故爾雅云：瞗鳩，王瞗。
注云：鵰類，今江東呼之為鶚，好在江渚山邊食魚。
鶚，五各切，鵰鶚也。
鵄亦作鴟，充尸切。
鵰，都聊切。瞗，且餘切。
記云：字應作瞗者，應子誤也，當為亦字。
故玉篇云：瞗亦作睢，其鳥似鷹。
云似鵄者，或恐誤者，此由記主不辨似鵄兩字當為王瞗字，
所以誤云似鷹也。
爾雅云：狂，第鴟。注云：似鷹而白。
此則鴟似鷹耳，非瞗似鷹也。
故以之類皇妃 ^200a16

皇字誤也，應作王字。
作此關睢之詩者，蓋以興周文王后妃之德也。
興字去呼。樂而不淫者，后妃樂得淑女以配君子，
憂在進賢，不淫其色也。
哀而不傷者，哀窈窕，思賢才，而無傷善之心也。
鄭玄云：哀字應為哀字，謂中心恕之，無傷善耳。
關關者，鳥聲關關然和也。
睢鳩，王睢也。水中可居曰洲。
窈窕，幽閑也。淑，善也。
仇，匹也。言后妃有關睢之德，是幽閑貞專之女，宜為君子之好匹矣。
君子，文王也。文句云尸陀林 ^200a34

正云尸多婆那，此翻寒林。
其林幽，#CB15035;又寒，故以名焉。
狼跡山 ^200b4

似狼之跡。經音義：案梵本言屈屈吒播陀，
此云雞足山，又云尊足山，在菩提樹東，即狼跡山也。
記云俱留孫 ^200b10

此云所應斷。拘那含牟尼 ^200b16

此云金寂。迦葉 ^200b20

此云飲光。釋迦牟尼 ^200b24

此云能仁，寂默。須臾 ^200b28

僧祇律云：二十念為一瞬，二十瞬為一彈指，
二十彈指為一羅預，二十羅預為一須臾。
日極長有十八須臾，夜極短有十二須臾。
文句云：瞿曇 ^200b32

亦言瞿答摩、瞿曇彌，此云地最勝。
除天之外，於人中而得最勝，故。
處季孟之間 ^200b40

論語云：齊景公待孔子曰：若以季氏，則吾不能，以季孟之間待之。
注云：魯三卿，季氏為上卿，孟氏為下卿。
今此但是借其語耳。
記云：又兩二義 ^200b46

義字恐誤，應云二乘。
注家云 ^200c6

劉虯居士注法華經。
南史云：刘虯，字靈預，一字德明。
宋泰始中，仕至晉平王驃騎記室、當陽令。
後罷官歸家，靜處常服鹿皮袷，斷#CB01919;，餌术及胡麻。
精信釋氏，禮佛長齋，注法華經，自講佛義。
建武二年，詔徵國子博士而不就焉。
其冬虯病，正晝有白雲徘徊簷戶之內，
又有香氣及磬聲，乃卒。
卒後諡為文範先生。
今荊州等界寺上，西望沙州，即劉虯注法華之地。
經臺餘墓，尚乃存焉。
師弟不同 ^200c10

比丘僧為師，比丘尼為弟，故尼行八敬，
是尊師之法，故先師次弟也。
若以佛為師，則弟子僧尼與師有同不同？
僧既同，佛尼則不同，故列有先後也。
同住得不 ^200c28

尼無獨住必依大僧，故尼與僧相去若近半由旬者方得安居，
過此不得。又比丘僧得同佛住，尼則不得，故云得不也。
得歎有無 ^200c36

得字誤，應作德。同別脫戒 ^200c44

戒疏云：波羅提木叉，此翻解脫。
如論所引，道戒名解脫，事戒名別脫。
隨分果得，寄以明之。
以道性虗通，舉法類遣，不隨緣別，但名解脫。
事戒不爾，緣別而生，緣通萬境，行亦隨徧，
持行凌犯，則名得脫。
餘非未行，不名解脫。
他云未者，不也等 ^200c48

慈恩法華玄贊云：楞伽經中佛告大慧：
有五種性：一、聲聞乘性；二、支佛乘性；三、
如來乘性；四、不定乘性；五、無性，謂一闡提。
又引法華論中四種聲聞，此中唯為二種聲聞授記，
謂退大、應化。其趣寂者及增上慢，佛不與記，根未熟故。
菩薩與記，雖復總言汝等行道當得作佛，論云與記令發心故。
退菩提心正當根熟，為說一乘，正破其執。
應化非真，無執可破，示相可爾。
其增上慢既是異生，根現未熟，故佛不與記。
菩薩與記即常不輕，為具因記令信有佛性，後漸發心修大行故。
其趣寂者元無大性，何得論其熟與不熟？
應言趣寂由無大性，根不熟故，佛不與記。
菩薩與記具理性因，漸令信大不愚法故，
非根未熟後當可熟故，非菩薩與記令發趣大乘心故。
由趣寂者與增上慢合一處說，翻譯之主同言根未熟令其發心，
正義應言其趣寂者根不熟故，佛不與記。
若趣寂者後亦作佛，違涅槃等處處文故。
瑜伽論引經云：若一向趣寂，聲聞種性補特伽羅雖蒙諸佛施設種種勇猛加行方便化導，
終不能令當坐道場證得無上正等菩提。
何以故？由彼本來種性下劣，慈悲薄故。
若迴向菩提，聲聞種性補特伽羅我亦異門說為菩薩。
何以故？彼既解脫煩惱障已，若蒙諸佛等覺悟時，於所知障亦解脫故。
西京崇福神楷法師淨名疏中廣破此說。
彼文云：有人言：定性二乘般無餘依，身智俱寂，唯有清淨真如。
既無身心，何所利益？
是故經云：高原陸地，不生蓮華。
解深密經云：諸受永滅。
無性有情本無佛性，但有人天善根，亦無利益。
勝鬘經云：無聞非法眾生，但以人天善根而成熟之。
今謂無性眾生據實身中法爾功能具諸種性，
以無始來未種三乘解脫分善，於此位中必定不得三乘聖果。
約橫剋位責此人云：無三乘種性耳。
若遇因緣，隨種何乘解脫分善身中成就，
從此已後還名有性，證三乘果。
故涅槃云：凡有心者，皆當作佛。
般若亦云：卵、胎、濕、化，我皆令入無餘涅槃。
問：何故瑜伽論云：無涅槃法補特伽羅，
住決定聚，若遇緣、若不遇緣，徧一切種，畢竟不能得般涅槃？
答：遇非勝緣，即不能得；若遇勝緣，還能得矣。
若定性二乘理實身中法爾功能具諸種性，
以逢二乘善友強緣之故，乃修二乘行，
得無學果，決定趣寂，證無餘依，未發大心，修菩薩行。
約橫剋位責此人云：無佛性耳。
理實具有佛性之理，住無餘依，隨其所應，
八、六、四、二十千劫後，善根成熟，遇佛菩薩，
發大乘心，修菩薩行，從此已後還名不定。
故法華云：是人雖生滅度之想，而於彼土求佛智慧，
得聞是經，唯以佛乘得滅度耳。
又涅槃云：一切聲聞、緣覺，未來之世皆當歸於大般涅槃，譬如眾流歸於大海。
法華論云：四種聲聞：一變化，二退菩提心。
此之二人根機已熟，佛為授記。
其增上慢及趣寂者，此之二人佛不與記，
根未熟故菩薩與記，勸發大心故。
有人釋云：理實上慢未得謂得，暫時稽留後時遇緣，必定迴心向大乘也。
其趣寂者，般無餘依身心俱無，菩薩與記何所利益？
但天親菩薩將二人合說，乃云菩薩與記。
據實道理，增上慢人得記，定性之人不合與記。
今謂此釋理所不然，天親菩薩豈可不知？
若知二人有成不成，即須二文各說。
既合一處，故知二人遇緣並皆發菩提心矣。
清涼觀師亦云：法華論中四種聲聞決定上慢，根未熟故菩薩與記。
既云未熟，明當必熟，不可不順己宗判為論錯。
入楞伽第二第四第七皆同說云：二乘無實涅槃，
但是三昧力故，後必當得無上菩提。
勝鬘云：言諸二乘得涅槃者，是佛方便。
又無上依經、寶性論、佛性論皆說：入滅二乘於三界外更受變易生死。
密嚴經云：二乘必無#CB01926;斷永滅。
況所引楞伽五性而自迷其文？
彼經第五性云：五者無性，謂一闡提。
此有二種：一者焚燒一切善根，即謗菩薩藏；
二者憐愍一切眾生界，即是菩薩。
若有眾生不入涅槃，我亦不入。
大慧白佛：此二何者常入涅槃？
佛言：菩薩常不入涅槃，非焚燒一切善根者，
以知諸法本來涅槃，不捨一切諸眾生故。
此意則明菩薩而不入。
既云菩薩常不入非闡提者，則明闡提後必入矣。
況經自云：以如來神力故或時善根生耶？
是知所引深密等經，皆是未說法華之前云定性無性耳，非永定永無也。
諸論隨佛方便成立，故云定無耳。
若謂法華是第二時教，為引不定二乘故說一切悉皆成佛，
而猶未說定性二乘故名為密，非了義者，何以自判法華為第三時教耶？
若謂佛性有二：一理性、二行性，理性定有、
行性或無，斯言可矣。
然涅槃云：凡有心者定當作佛。
不言凡是有行定當作佛。
若謂理性定有容趣寂不成者，則違教理。
若謂法華入滅後信一乘即是變化權聲聞者，
權必引實，無實化誰？
天台意者，三無二有五性之談，是法華前帶權之教，
若至法華咸皆開顯，但有在於此土及在彼土耳。
論據當座，故云佛不與記；經約通開，故云彼土得聞。
彼此雖殊，開權何別？
如是之談方為真實者，楞嚴云：如來今日宣說勝義，令汝會中定性聲聞及諸一切皆獲一乘寂滅場地。
原夫五性之宗，祖於彌勒、宗于天親、折薪於玄奘、
克荷于慈恩，立言垂範自為極唱。
以今望之，乃知權說天親、龍樹，內鑑冷然、
外適時宜，權實且異。
後之弘者未達上聖赴緣之談，所以執諍善解融通，唯天台矣。
記云：還將三念至止觀第十。
記 ^201a12

一、性念處，直緣諦理，後證果時，成慧解脫，勝一切智外道。
二、共念處，事理合修，後證果時，成俱解脫，勝神通外道。
三、緣念處，緣三藏法，後證果時，成無礙解脫，勝韋陀外道。
又上文云以一一文皆兼論中三義者，
應云於論中三各更開三，請以此意對消文句，其義炳然。
四、韋陀，至止觀第十記 ^202b2

一名讚誦，二名祭祀，三名歌詠，四名攘災。
一一各有四萬偈也。
韋陀，此云智論。知此生智，故云智論。
即彼方外書耳。在淨名疏至偽秦 ^202b16

什公無別淨名疏，但有與生、肇等諸德注經而已。
生、肇、融、叡，故云四子。
非是正主，故曰偽秦。
五繫如止觀第五記 ^202b24

大經四依品中，四依菩薩驅逐魔云：天魔波旬若更來者，當以五繫繫縛於汝。
章安釋云：繫有二種：一者五屍繫，二者繫五處。
五屍繫者，如不淨觀治於愛魔，五處如理治於見魔。
章安云：五繫表五門觀，五屍表五種觀。
若如掬多降魔時，乃以死蛇人狗三屍繫于頸上。
首楞嚴三昧經云：兩手兩足及頸，名為五處繫縛於魔也。
田即農也等 ^202b30

士農工商，名為四民。
學以居位曰士，闢土殖#CB01919;曰農，
作巧成器曰工，通財鬻貨曰商。
釋魔須遠，如止觀第八記 ^202b46

四倒為四魔，煩惱、五陰、死、天子，并前為八魔。
華嚴經云：十魔：一、陰；二、煩惱；三、業；四、心；
五、死；六、天；七、善根；八、三昧；九、善知識；十、菩提法智。
又次文云圓教非不破八破十等者，應云非不怖八怖十，
但以實相為正，怖魔屬傍，破惡亦然也。
文句云：如食乳糜 ^202c4

如佛始坐菩提樹下，受牧女乳糜，食已十力充滿，更無所作。
如堪任乘御 ^202c16

如藥塗屣，堪任乘御。
魔事如屣，觀法如塗，觀魔即理，如堪任乘御。
天竺 ^202c22

亦云身毒，毒亦呼為篤，又云賢豆，正言印度。
印度名日月，日月有千名，此其一也。
良以彼土聖賢，開悟群生，明如日月，所以立其號也。
耶舍五十 ^202c28

佛本行集云：耶輸陀，隋言上繖，以其初生有七寶蓋而出現故，
即耶舍是。因果經云：耶舍長者子出家成羅漢已，
其耶舍子未出家時，有朋友五十人，聞耶舍出家已，
亦皆出家，俱得無學。
又云：舍利弗、目連有二百弟子，并耶舍為二百五十人。
記云：三明即無礙解脫。
如止觀第七記 ^202c36

婆沙中問：餘三何故不立明名？
答：身通但是工巧而已，天耳但是聞聲而已，
他心緣他別想而已，是故此三不立為明。
餘三立者，宿命知過去苦生大厭離，天眼知未來苦生大厭離，
漏盡能作止觀斷諸煩惱。
大論問云：通明何別？
答：直知過去名通，知過去因緣行業名明；
直見死此生彼名通，知因緣際會名明；
直云漏盡名通，知漏盡不復生名明。
此明即大羅漢所得。
淨命，如止觀第四記 ^202c48

邪法活身則破淨命，此有四種：一者方邪，
即通國使命也；二者維邪，即方術卜相也；
三者仰邪，即上觀星宿也；四者下邪，即種作五#CB01919;也。
大論云：舍利弗乞食，有女人問言：汝方口食耶？
乃至下口食耶？答云：不也。
我唯乞食清淨活耳。
十戒 ^203a18

不缺不破，不穿不雜，隨道無著，智讚自在，隨定具足。
大數五千分 ^203a30

大論云：大數五千分者，云何名大數？
少過少減，是名為大數。
云何名少分？多眾邊取一分，是名少分。
是諸比丘千萬眾中取一分五千，以是故名五千分。
大經：未發心名菩薩 ^203a36

此約理性，一切眾生皆當作佛，豈非菩薩？
世秪是有，如止觀第六記 ^203a46

若依舊本，在第五記；依現行印本，在第四記。
未來生陰，名為後有陰；復生陰，名後有田。
若入無餘無生處故，故曰不生。
論云：本有、中有、當有，當有即是後有。
以無生故，名為無報田，是生義也。
取無為證，生於界外等 ^203b2

此文恐誤。若消文句，應云非但不生於生，亦乃不生不生。
良以生是生死之假，不生乃是無漏之空，
而別圓中道，雙亡二邊，是故名為不生義也。
即不生於有，不生於無耳。
準殺賊文，亦應可解。
是則殺賊及以不生，皆是中道之雙亡耳。
非但應供，亦是供應，方是中道之雙照也。
語比丘等，如止觀第四記 ^203b12

昔波羅奈去城五十里有山，五比丘居之。
平旦入城乞食，中後還山，日暮疲極，不能安禪。
佛乃化為一道人，往至其所，而慰喻之。
其乃答曰：四大之身，去城道遠，有何樂耶？
止念畢命而已。化沙門云：夫道者，以戒為本，
攝心為行，賤形貴道，朽棄身命，食以支形，
守意正定，內學止觀，滅意得道。
若養身恣情，何由免苦？
願諸人等，明日莫乞，吾當供養一日之粮。
明日佛乃送食與之，五人食已，修道證果。
所以如來非但應供，亦能供應。
引方等文，如止觀第二記 ^203b26

經云：佛告舍利弗：有人捨頭目、身體、妻子、
七珍供養於我，不如有人禮拜此經。
若人積寶滿四天下，上至梵天，供養於我，
不如施與持經之者，一食充軀。
利衰毀譽，稱譏苦樂 ^203b46

佛地論云：得可意事名利，失可意事名衰。
不現誹撥名毀，不現讚美名譽。
現前讚美名稱，現前誹撥名譏。
逼惱身心名苦，適悅身心名樂。
邊際定力，持此報身入變易 ^203c8

小乘發智論云：云何苾蒭留多壽行？
謂阿羅漢成就神通，得心自在，若於僧眾，
若別人所，以衣以鉢，施以發願，即入邊際第四靜慮。
又毗奈耶雜事中云：從初靜慮，乃至非想非非想處，
滅受想定，寂然不動，名邊際定。
婆沙中問：何謂邊際第四靜慮耶？
答：此於第四靜慮，為表為極，故名邊際。
猶如樹端，是中最勝，名樹邊際，故云邊際。
又唯識云：不定性二乘，證得有餘涅槃，
決定迴心，求無上覺，由定願力，留身久住。
他宗所據，其在此乎？
釋義者云：謂但於此分段有餘身上，以悲願力，
資令細妙，成變易身。
以此壽命，直至佛果，五八圓成，三身具足。
下文所指，目連身子，入定能住一劫多劫，是邊際定。
但明定力有此之能，非謂生身永存不滅。
若不爾者，身子目連，何以先佛而入滅度？
故不可以定力之能，而濫分段生滅始終矣。
亦名八神變。至如釋籤中 ^203c16

無而欻有，有而欻無，名為神變。
不謀而運，一切無礙，名為自在。
八自在者，一者能示一身多身數如微塵，
二以塵身滿大千界，三以大千身輕舉遠到，
四現無量類常居一國土，五諸根互用，
六得一切法而無法想，七說一偈經無量劫，八身如虗空存沒隨宜不可窮覈。
八神變者，一能作小，二能作大，三能作輕，
四能作自在，五能有主，六能遠到，七能動地，八隨意所欲盡能得。
增一中列百人，至俗中二眾，亦有偏好等 ^203c48

有立齋建福者，所謂陀羅婆摩羅比丘。
有營建房舍者，所謂小陀羅婆摩羅比丘。
有能調伏外道者，所謂賓頭比丘。
有善供給疾病者，所謂讖比丘。
有遊行教化者，所謂曇摩留支比丘。
有息事端拱者，所謂優多羅比丘。
有好著好衣者，所謂天須菩提比丘，好著好衣，行本清淨。
有弊壞無耻者，所謂面王比丘，著蔽惡衣，無所羞耻。
有食無厭足者，所謂婆羅提婆羅比丘，
食無厭足，教化無窮。
有語言麤獷者，所謂比利陀婆遮比丘，
言語麤獷，不避尊貴。
俗中二眾，亦有偏好。
清信士品云：智慧第一，所謂質多長者。
神德第一，所謂揵提阿藍。
清信女品云：智慧第一，所謂久壽多羅優婆斯。
恒喜坐禪，所謂須毗耶女優婆斯。
文句云：拘鄰 ^204a18

亦言居鄰，大哀經中謂拘輪，普曜經內名俱鄰。
記云：生死如世夜 ^204a46

世字當為巨字。羅摩經 ^204b2

羅摩梵志家說此經也。
年始十九 ^204b6

經云年二十九，恐經本不同也。
阿羅羅迦摩羅 ^204b10

增一云：羅勒迦藍。
 #CB15106;陀羅羅摩子 ^204b14

增一亦云：#CB17781;頭藍弗。
象頭山 ^204b18

伽耶山也。 #CB16014;羅梵志村 ^204b22

象頭山南#CB17781;#CB16014;羅梵志村，
名為斯那。尼連禪河 ^204b26

經音義云：尼連禪那，又云凞連禪，此翻不樂著河也。
先度二仙，空中云：二仙已終 ^204b30

此文誤矣。經云：寧可為阿羅羅迦羅摩先說法耶？
天住空云：阿羅羅迦羅摩命終已經七日。
三是父親，謂馬星摩、男拘利等 ^204b36

五分律云：淨飯王有二子：一名菩薩，二名難陀。
白飯王有二子：一名阿難，二名調達。
斛飯王有二子：一名摩訶男，二名阿那律。
甘露飯王有二子：一名婆娑，二名#CB02494;提。
言頞#CB16014;者，亦云阿說示，
又云阿濕卑，此翻馬勝，亦云馬師。
本行集云：阿奢踰時，翻為調馬。
又云：阿輸波踰祇多，此翻馬星。
又云：甘露飯王二子：一名#CB02494;提梨迦，
此云小賢；二名婆沙波，此云起氣。
斛飯王二子：一名摩訶那摩，此云大名；
二名阿那律，此云無貧。
言須#CB02494;者，此云好賢。
若準文句，則#CB02494;提亦摩男；
若準五分及本行集，則拔提與摩男兩殊；
若依涅槃疏，則摩男與拘利是一。
故涅槃疏云：一、陳如，二、十力，三、#CB02494;提，
四、頞#CB16014;，五、摩男、拘利。
眾經音義亦同於此。
又第五文句乃列陳如、頞 #CB16014;、
拔提、十力、摩男、拘利為五人。
然甞疑今文#CB02494;提下亦字合在#CB02494;提字上，
則#CB02494;提與頞#CB16014;是一人，
故與五分、本行集不乖也#CB16014;，
下文作#CB15153;，並音卑#CB16014;，
亦薄迷切，亦作陛字。
亦可通用，如止觀第五記 ^204b42

第三記云：借使小宗聞鏡像喻，亦謂為實。
婆沙中問云：水鏡中像為實不實？
譬喻者言：不實，良以鏡面不相入故。
毗曇者言：像是有法，何者是色入？
故為眼識所得。問：既不相入，云何是實？
答：既若干生色為色入，故非一種生色而為色入。
如因日、因珠生火，因月、因珠生水，雖所生各異，無非其實。
緣鏡、緣面而生於像，非無像用。
衍人所見，一切不實，以像不實喻外不實。
又下文云知色中少無我字者，今謂雖少無我字，而有空字。
所以然者，有二種人：一者、著我，以無我破；
二、著我所，則以空破。
而知色中言空，知識中言無我者，綺文互現耳，理必具之也。
又下文云例中少五塵者，亦應更云以界例中少六識界，下文準知。
文句云耳、鼻、舌、身、意亦如是，是眼界乃至等 ^204c30

舊本此文眼字上多一箇是字，越州新本則無。
文在大經二十一 ^205a10

若詳文句所引，詞句全同光明空品之語。
然文句云：有本自無，因緣成諸。
此是四無常偈中之二句也，如前備引。
言養飴者，飴，與之切，經作食字，應作飲字，亦作飼字。
六入空聚者，內六入也。
六賊者，外六入也。
過分段河者，分段字誤也，應云過煩惱河也。
以大經中明六種河，今此但是煩惱河也。
引六種河，如下文中。
聚落 ^205a14

韋昭注漢書云：小鄉曰聚，人所居也。
左傳云：聚，眾也。廣雅云：落，居也。
眾所共居，故云聚落。
南山引十誦多論云：多人共居，故名聚落也。
旃陀羅 ^205a30

亦言旃荼羅，此云嚴熾。
西域記云：其人若行，搖鈴自標，或柱破頭之竹。
若乃不爾，王則罪之也。
機微可發 ^205a38

說文云：主發謂之機。
書云：若虞機張。傳云：機，弩牙也。
易云：言行君子之樞機。
樞機之發，滎辱之主。
又云：機者，動之微，吉之先見。
見，賢遍切。文句云：客塵 ^205a44

維摩疏云：愛見即是無明，不有而有，名為客塵，能覆自性之心故也。
最勝王經云：煩惱隨惑，皆是客塵，法性是主，無去無來矣。
今文乃以障事之惑塵沙為客塵耳。
記云：如北方河圖 ^205b4

易云：河出圖，洛出書，聖人則之。
鄭玄云：河以通乾出天苞，洛以流坤吐地符。
河龍圖發，洛龜書感。
上有列宿斗正之度，帝王紀興亡之數。
河圖有九篇，洛書有六篇。
孔安國云：河圖者，八卦也。
洛書者，九壽也。論語云：子曰：鳳鳥不至，
河不出圖，吾已矣夫。
又引十二遊經云：佛成道第二年，始度五人等者，
此與文句解陳如中所引不同，恐誤也。
故十二遊經云：二十九出家，三十五得道。
從四月八日至七月十五日，坐樹下為一年。
二年於鹿野園中，為阿若拘鄰等說法。
三年為三迦葉說法。
四年於象頭山上，為龍鬼神說法。
五年於竹園中，為私呵昧說法。
五年去，未至舍衛。
時舍利弗作婆羅門，有百二十五人弟子，坐一樹下。
時目連為彌夷羅國作丞相將軍，出行見舍利弗，
便問：何為在此坐？
舍利弗答云：吾欲學道。
目連云：願以君為伴。
即遣百官群臣還，唯留百二十五人，二人共有二百五十人。
舍利弗入城乞食，見佛弟子馬師須臾至，來到佛所。
佛為說四諦，舍利弗七日得羅漢，目連十五日得羅漢。
六年須達與太子祇陀為佛作精舍。
七年於拘耶尼國為婆陀和菩薩等八人說般舟經。
八年在柳山中為屯真陀羅王弟說法。
九年穢澤中為陀崛摩說法。
十年還摩竭國為弗迦沙王說法。
十一年為彌勒說本起。
十二年還父王國為父王等說法。
是十四國，佛十二年於中遊化說法，故云十二遊也。
文句云：畢鉢羅樹 ^205b14

華嚴音義云：畢洛叉樹，又云畢利叉樹，
此云高顯，恐此是耳。
準西域記，畢鉢羅者，即菩提樹也。
莖黃白，枝葉青潤，秋冬不凋。
佛滅度日，其葉頓落。
瓶沙王 ^205c18

亦言頻婆沙羅，翻釋具在下文。
十六大國 ^205c26

長阿含云：一央伽，二摩竭提，三迦尸，四拘薩羅，
五 #CB02494;祇，六末羅，
七支提，八#CB02494;沙，九尼樓，
十槃闍羅，十一阿濕波，十二婆蹉，十三蘇羅，
十四乾陀羅，十五劒浮沙，十六阿槃提。
毗波尸 ^205c30

此云勝觀，又云淨觀，又云勝見，又云種種觀。
尼律陀 ^205c40

亦云尼拘尼陀，又云尼拘盧陀，又云諾瞿陀，
此翻無節，又云縱廣葉，如此方柿葉然。
其果名多勒，如五斗瓶大，人若食者，能除熱病。
怛越、忉利各千反受樂 ^205c44

怛越，即此#CB17781;單越也。
五百弟子自說。本起經云：彼迦葉仁佛弟子，譬如師子歷深山。
設有自歷無敢當，則說前世所作行。
采取于野鷰麥耳，少所施與辟支佛。
解脫心樂無有漏，奉于空行意寂寞。
彼時心食有此願，尋即思惟於上法。
與如是人俱合會，於此終生欝單越。
用彼因緣福所致，更歷千反#CB15106;單曰。
然後生于勝命天，於中最特無有雙。
吾用彼福所造德，亦復千反生忉利。
以是作福因緣故，生于富家梵志種。
剡浮那陀金 ^206a4

亦言閻浮那提金，又云贍部捺陀金，又云閻浮檀金，
又云剡浮那他金，其實一也，梵音賖切耳。
但贍部樹半臨陸地，半臨海中，此海水底有金，
其金之色徹照水上，輪王出時，有諸鬼神取此金出人間，
博易人中，方乃有此金也。
贍部諸文不翻，唯西域記音中翻為穢樹。
那他那陀。此云江也，海也，西域河名也。
其河近閻浮樹，其金出彼河中，此河因樹立號，金因河得名耳。
僧伽梨 ^206a24

此無正翻，但義譯為合也，重也。
謂割之合成，又重作也。
鉢多羅樹 ^206a42

或無鉢字。其樹形如此方椶櫚。
樹極高者七八十尺。
果熟則赤。如大石榴。
人多食之。東印度界。
此最多矣。記云迦蘭陀 ^206a48

迦蘭陀，此云好聲鳥。
又善見律及經律異相云：是山鼠之名也。
時毗舍離王入山，於樹下眠，有大毒蛇，欲出害王。
於此樹上，有鼠下來，鳴令王覺。
王感其恩，將一村食，供此山鼠，乃號此村為迦蘭陀。
而此村中，有一長者居，金錢四十億，王即賜於長者之號。
由此村故，所以名為迦蘭陀長者也。
十二頭陀，一一各具十種功德 ^206b8

且如阿練若處有種種功德，略說十種：
一、自在來去；二、無我我所；三、隨意所住無有障礙；
四、心轉樂習阿練若處；五、住處少欲少事；
六、不惜身命；七、遠離眾閙語故；八、雖行功德不求恩報；
九、隨順禪定易得一心；十、於空處住易生無障礙故。
有無同異，如止觀第四記 ^206b22

舊云頭陀，新云杜多，此翻抖擻。
律論不同。律有隨坐不作餘食及一摶食，大論則無。
論有節量中後不飲及次第乞，律文則無。
又律云納衣，論云糞掃；律但云乞食，論云常乞食。
此二名異意同，餘七俱同。
諸部阿含及十住論亦有不同之相，大體無殊。
南山律鈔廣辨斯義。
又準解脫道論中有十三頭陀：衣二、食五、處五。
第十三是常坐，蓋勇猛之分也。
四、神足定 ^206b34

增一云：有四神足。
云何為四？自在三昧行盡神足，心三昧行盡神足，
精進三昧行盡神足，戒三昧行盡神足。
云何為自在三昧行盡神足？
所謂諸有三昧，自在意所欲，心所樂，使身體輕便，能隱形極細。
云何心三昧行盡神足？
所謂心所知法，遍滿十方，石壁皆過，無有罣礙。
云何為精進三昧行盡神足？
所謂此三昧無有懈倦，亦無所畏，有勇猛意。
云何為戒三昧行盡神足？
所謂諸有三昧，知眾生心中所念，生時滅時等，皆悉知之。
法蘊足論云：妙用難測，故名為神。
能為彼依，故名為足。
四大弟子：迦葉、賓頭盧、羅云軍、屠鉢漢 ^206c2

此出彌勒下生經。
賓頭盧，此翻不動軍屠鉢漢，亦云軍屠鉢歎也。
或云賓頭盧是軍屠鉢漢者，若觀今文，恐他誤矣。
文句云：欲引乳味，事中抖擻 ^206c24

此文存略，準上下文意，應云：欲引乳味入酪故，
有事中抖擻；次引酪入生蘇故，空中抖擻；
次引生蘇入熟蘇故，別中抖擻；次引熟蘇入醍醐故，圓中抖擻。
木瓜林 ^206c32

眾經音義云：在此林下修道，故得其名耳。
又記中云呵梨勒果等者，經音義云：此翻天主持來。
此果為藥，功用至多，亦如此方，人參、石斛無所不入。
立世毗曇：云何摩勒果？
是子熟時，其味最美，不辛不苦，如細蜂蜜，形如斛器。
可梨勒果亦復如是，但形大小兩倍於前。
若菴摩勒果，形似檳榔，食之除風冷。
諸果不同，因而知之耳。
級舅頭 ^206c42

唐章懷太子注後漢書云：秦法，斬首一，賜爵一級。
故因謂斬首為級也。
甥者，舍利弗是 ^207a10

此文恐誤。經云：佛告比丘：爾時外甥，則吾身是。
女父王者，舍利弗是。
舅者，調達是。女婦王者，輸頭檀是。
母者，摩耶是。婦者，瞿夷是。
子者，羅云是。獨步 ^207a16

無競化者，故云獨步。
獨步即獸名也。具如止觀補注中。
自知陳故，兼則相不祥 ^207a24

陳，故是無用於當時之義也。
從路而去，凡逢其相，皆悉則之，所則之事，
相皆不祥，自知不勝。
其於道中，見二牛鬪，心乃作念：此牛是我，
彼牛是他，以此則占，誰勝負耶？
此牛不如。便大愁憂，而作念言：我將不如矣。
沙然，梵志 ^207a30

本起經云：字曰沙然。
金地國王 ^207a42

賢愚經說：舍衛國南有國，名為金地。
庠序 ^207a46

應法師云：容儀有法度也。
五天竺 ^207b2

西域記云：五印之境，周九萬餘里，三垂大海，
北皆雪山，北廣南狹，形如半月，有七十餘國。
波斯匿 ^207b6

亦云鉢羅犀那恃多，此云勝軍，又云和悅。
勞度差捔力等 ^207b12

賢愚經云：須達長者造佛精舍，佛勅身子示其法則。
于時六師外道心生愁惱，來求捔試。
六師眾中有一弟子名勞度差，善知幻術，乃共身子捔試。
種種所作，其勞度差皆失其轍。
廣說如經，略如今疏。
捔正作角。禮記：習射御角力。
角，量也。高誘注春秋云：角，試也。
鸚鵡#CB02597; ^207b16

 #CB02597;或作#CB00047;，並誤。
應作#CB00063;，亦作觜，子累切，喙也。
婆鷄帝 ^207b30

增一阿含云：婆祇國也。
記云：地名。未詳何出。
阿耨達 ^207b34

亦言阿那婆答，又言阿那婆達多，此云無熱惱也。
祇洹 ^207b38

亦云祗陀，又云逝多，或言善多，此翻勝氏，又云戰勝。
即波斯匿王之太子生時，王戰得勝，故云也。
又云說偈滿大千者，偈云：常當念勤加，
修行於佛法，降伏魔眾怨，如鈎調於象。
若能於此法，而不放逸者，當盡苦源際，無復有眾惱。
目連以此偈，聲滿祇洹舍。
記云：蠕動 ^207b42

蠕亦作輭，如兗、如允二切。
說文云蠕亦動也。
文句云右面大將及下文中目連左面弟子 ^207c8

天竺國君父師皆東面，則左北右南。
北是陰方，陰以表定，神通因定而發，所以目連居左。
南是陽方，陽以表慧，故身子居右。
萊茯根 ^207c12

爾雅釋草文云：葖，蘆萉。
注云：萉宜為菔。蘆菔，蕪菁屬，紫華大根。
葖，他忽切。蘆音羅。
菔，蒲北切。今作萊茯者，音與上同。
講者未達，往往作來伏音，呼之令人可笑也。
胡豆 ^207c20

爾雅云：戎叔謂之荏菽。
注云：即胡豆也。管子曰：齊桓公北之岱山，
得冬葱及戎叔，布之天下。
鄭玄云：即大豆也。
目伽略兮度 ^207c30

請依舊本，方見記文有所改定。
記云：彷徉 ^207c38

經音義中以房羊音之，引廣雅云：彷徉，
徙倚也，亦徘徊也。
瞿墨善知法相 ^207c42

中阿含三十六云：瞿默目連共阿難問答，如經委說。
六藝 ^207c48

御、書、數、禮、樂、射。 #CB02396;、
峨，並不見所出 ^208a6

經音云：#CB02396;峨是傾側不穩之狀。
文選江海賦等 ^208a10

海賦乃是木玄虗所作，今文則是江賦之文。
郭璞所作文云：陽侯砐硪以岸起，洪瀾蜿演而雲迴。
硪，音我。蜿，於遠切。
陽侯，波神也。砐硪，高大皃也。
言波高大岸起也。
蜿演，迴曲皃也。言洪瀾旋曲為文，如雲之迴也。
給孤獨 ^208a14

孟子云：老而無妻曰鰥，老而無夫曰寡，
老而無子曰獨，幼而無父曰孤。
此四者，天下之窮民也。
而今長者善濟于斯，故云須達也。
霹#CB15439; ^208a26

音義云：雷霆者，蒼頡篇云：礔，礰也。
爾雅云：疾雷曰霆霓。
注云：雷之急激者也。
起世經云：有三因緣，空中雷震：一雲中風界與地界相觸故，
二雲中風界與水界相觸故，三雲中風界與火界相觸故。
依經更有多種，有雷車皷，鬼神抱打手擊，故俗云天皷。
於中亦有罪惡多者，霹#CB15439;而死，此現受報也。
霹#CB15439;者，釋名云：折也，戰震也。
有二因緣，雲中電出：一、東方有電名無厚，
南方名順流，西方名墮光明，北方名百生樹。
二者、或時東方所出，與西方相觸、相磨、
相打，出大光明，名為電光。
南方、北方亦復如是。
優曇華 ^208a34

具云優曇鉢羅，此翻瑞應。
其葉似梨，果如拳大。
文句云瞿伽離 ^208b8

寶積經云：俱迦利，此翻惡時者，即提婆達兜之伴黨也。
維那 ^208b12

南山云：聲論翻為次第，謂知僧事之次第也。
相傳云悅眾也。出要律儀翻為寺護也。
本其正音，應云婆邏也。
記云優鉢羅 ^208b18

此云青色華也。行舍羅，如止觀第一記 ^208b26

四分律鈔云：舍羅，此翻為籌。
調達自搆五法，以誘佛眾。
言五法者，婆沙云：一、糞掃衣；二、常乞食；
三、一坐食；四、常露坐；五、不受鹽及五味。
佛在王城，因緣集僧，調達即起行五法。
舍羅云：忍此五事者，是毗尼。
時有五百新學無智捉籌，阿難從座起云：
誰忍此五事，非法非毗尼？
調達語五百：不須佛及僧。
便將五百往伽耶，自共作羯磨。
幾時生瑕穢等 ^208b30

增一云：初佛壽八萬四千歲，百歲之中聖眾清淨，
恒以一偈為禁戒，後生瑕穢便立禁戒。
第二佛八十年中眾淨無瑕，亦以一偈為戒，後有穢故更立禁戒。
第三佛七十年中眾無瑕穢，以一偈半為戒。
第四佛六十年中無穢，以二偈為戒。
第五佛四十年中無穢，以一偈為戒，自此已後更立禁戒。
第六佛二十年中眾無瑕穢，以一偈為戒，犯禁已後更立制限。
第七佛十二年中眾無瑕穢，以一偈為戒，
後有犯律之人，遂有二百五十戒也。
今云一十至十二者，誤也。
應云二十至十二矣。
文句云耆域飜固活等 ^208b46

此文具出薩婆多論第一卷中。
須者往尋，固字誤也，應作故字。
初耆域之生也，既執針藥，其母惡之，即以白衣裹之棄于巷中。
時無畏王乘車遙見乃問之，有人答曰：此小兒也。
又問：死活耶？答云：故活。
王即勅人乳而養之，後還其母。
記云：帝釋與脩羅戰。
如止觀第五記 ^208c20

長阿含云：天帝與脩羅戰勝，更造一堂，名為最勝。
東西百由旬，南北六十由旬，堂有百間，
間有七支露臺，一一堂上有七玉女，一一玉女有七使人，皆是天帝優給衣食莊嚴之具。
千世界中，此堂無比，故名最勝。
今云得勝者，以戰得勝而造故也。
佛梵聲深遠，如止觀第一記 ^208c32

佛在靈鷲，目連欲知佛聲所至遠近，乃去西方九十九恒沙佛土光明王佛所，
至彼故聞，如對面也。
佛求侍者，如止觀第六記 ^208c44

大論云：佛求侍者，心在阿難，如日照西壁。
至結集時，迦葉遣出，乃於閑處精勤修習，得阿羅漢。
故知爾前非無智力，以阿羅漢不令為侍，故不證耳。
此則且指侍者之說。
準文句意，應引大經目連之事。
涅槃經云：佛求侍者，憍陳如等皆請為之，佛俱不許。
爾時目連即便入定，觀如來心在於阿難，
如日初出，光照西壁。
見是事已，告憍陳如，乃至勸請阿難而為待者等。
十四、變化，如釋籤 ^209a2

初禪二變化，二禪三變化，三禪四變化，
四禪五變化，委釋如法界次第中。
次觀等四俱解脫人，方乃具之。
以具觀禪，必得滅受想定 ^209a20

八背捨等，名為觀禪。
九次第定，名為練禪。
師子奮迅，名為熏禪。
超越三昧，名為修禪。
毗曇云：得滅定，名俱解脫。
不得此一定，但名慧解脫耳。
次十一切處 ^209a28

青、黃、赤、白、地、水、火、風、空、識十，皆徧一切處。
事禪如玄文及次第禪門 ^209a36

妙玄定聖行及禪門中所明事禪，一有漏法，
謂根本四禪、四無量、四空定也。
二無漏法，謂九想、八念、十想等，具在彼文。
十八變，如止觀第十記。
至今為頌曰等 ^209a40

一、右脇出水。二、左脇出火。
三、左出水。四、右出火。
身上下出水火為四，并前成八。
九、履水如地。十、履地如水。
十一、從空中沒而復現地。
十二、地沒而現空中，空中行住坐臥為四。
十七、或現大身滿空。
十八、大復現小。一、震動者，依定自在動諸界故。
二、熾然者，從諸身分發火注水有種種色。
三、流布者，光明徧布諸世界故。
四、示現者，種種色形隨樂欲故。
五、轉變者，於地起水乃至種種。
六、來往者，於諸剎土而無礙故。
七、卷、八、舒者，卷大入小，舒小令大。
九、眾像入身者，一切色像皆入身中。
十、同類往趣者，往趣諸眾如彼所為。
十一、隱。十二、顯者，隱沒自身復令顯現。
十三、所作自在者，於諸作中得自在故。
十四、制他神通者，上位所為能制下位耳。
十五、能施辯才者，能與下位之辯才耳。
十六、能施憶念者，能與下位之憶念耳。
十七、能施安樂者，與諸一切身心樂耳。
十八、放光者，放光普照諸世界耳。
如斯列釋，準瑜伽論也。
天台三大部補注卷第四
 ^209a48
