
other:: 永覺和尚廣錄卷第二十五
editor:: 嗣法弟子　道霈　重編
詩中
other:: 
## 七言律
七言律
other:: 
### 舟中望武夷
舟中望武夷 ^525b25

琢成紫玉逼蒼穹。
下映青溪漾蕩中。
迷蘚荒壇寒夜月。
倚雲舊舘冷秋風。
洞遺仙蛻靈何在。
巖鎖虹橋路孰通。
休道仙舟藏壑穩。
負趨歲月轉如蓬。
other:: 
### 登黃楊山
登黃楊山 ^525b31

幾重翠嶂隔塵埃。
野寺嵐深淨綠苔。
月到繩床僧正定。
煙迷寶樹鶴初回。
九霄牛斗窓間宿。
萬里川原掌上開。
滿眼風光猶似昔。
紫陽何事不重來。
other:: 
### 山中得家報寄答諸友
山中得家報。寄答諸友 ^525b39

自從一別冷雲居。
見說風光不似初。
溪上雨添三尺水。
家中風落半床書。
敝囊已識休深愛。
破釜何勞更重歔。
不學蹇驢旋磨走。
直將大地作蘧廬。
other:: 
### 廬陽山中歲暮積雪因小僧哦筦山偈為賦之
廬陽山中。歲暮積雪。因小僧哦筦山偈為賦之 ^525c2

破衲重縫度歲窮。
客囊何獨筦山空。
風狂亂折窓前竹。
雪重橫摧嶺半松。
山鳥盡須春後至。
故人多向夢中通。
地爐未到全寥寂。
榾柮頻添徹夜紅。
other:: 
### 山中得蕭儆韋明府書
山中得蕭儆韋明府書 ^525c12

建水忽分萍梗蹤。
却從尺素得相逢。
十年故我難同昔。
一片頑心尚未鎔。
花滿河陽君富麗。
翠籠雙髻我疎慵。
自知樗老難為用。
甘向空山學種松。
other:: 
### 壬戌冬十月舘於沙邑之雙髻峰遺中陽居士
壬戌冬十月。舘於沙邑之雙髻峰。遺中陽居士 ^525c20

青嶂重重稱杖黎。
煙鬟半露却成詩。
雲深儘許藏千拙。
樹密何妨借一枝。
豪貴懶干因舌短。
饑寒甘忍為書癡。
人來一任呼牛馬。
笑倒毗耶老古錐。
other:: 
### 秋日登北山
秋日登北山 ^525c30

翠壁嶕嶢鳥道懸。
創開金剎逼秋天。
千峰帶黛窺簾外。
二水移舟送席前。
發嘯每從明月下。
經行多在白雲邊。
夢中歷數漢唐蹟。
衰草荒煙正慘然。
other:: 
### 書林
書林 ^525c38

羲皇以降幾春秋。
文物靈光聚此丘。
南北舟車行不盡。
古今心眼鑑難周。
刀刀刻露英雄骨。
帙帙遠傳賢聖愁。
惟有老僧無箇字。
羲皇未畫問根由。
other:: 
### 七石山訪獨詣師
七石山訪獨詣師 ^525c46

超然寄跡萬峰巔。
石磴穿雲鳥道偏。
幾片巉巖天半露。
數椽草屋壁間懸。
掃窓每倩含煙柳。
洗鉢常因漱壑泉。
日暮凭欄頻倚徙。
一聲長嘯月孤圓。
other:: 
### 七石山中秋對月渾朴上人請賦
七石山中秋對月。渾朴上人請賦 ^526a6

雲廓千巖秋正清。
長空如洗月孤明。
朗然久絕懸弓影。
閴爾誰聞搗練聲。
愧我疎慵無劇興。
知君豪爽有深情。
莫將七石山頭月。
換却娘生兩眼睛。
other:: 
### 丁卯仲春居荷山有感而賦
丁卯仲春居荷山。有感而賦 ^526a14

撥翠巢空建水東。
棃峰爽氣入簾櫳。
虎饑吼出重雲外。
鳥倦飛來落照中。
老去始知狂是疾。
醒來方覺夢為空。
碧蘿層裏無人到。
一縷檀煙度#CB00589;融。
other:: 
### 五十誕日
五十誕日 ^526a22

半生事業盡唐捐。
忽爾知非暗自憐。
二紀芸窓空映雪。
十霜鷄寺祇磨磚。
#CB01681;言權作止啼葉。
弘釋唯搜久蠧編。
一片幽心誰可托。
蒙頭捲舌度餘年。
other:: 
### 秋日過西湖
秋日過西湖 ^526a30

平湖#CB06327;灔漾扁舟。
水上風微拂面柔。
三竺疎鐘雲外落。
兩隄衰柳鏡中秋。
荒臺草長平章恨。
古廟嵐深武穆愁。
千古悠悠無盡態。
等閒都付一浮漚。
other:: 
### 戊辰孟秋往秀水請藏經還過錢塘適江潮大漲客舟盡沒余舟獨脫於險喜而志之
戊辰孟秋。往秀水請藏經。還過錢塘。適江潮大漲。客舟盡沒。余舟獨脫於險。喜而志之 ^526a38

海雲靉靆浪風顛。
驚望江頭正慘然。
一刻衝頹千里岸。
萬家沉入幾重泉。
自安死去渾無地。
那料生留別有天。
應是寶書龍亦護。
片帆載出雨如煙。
other:: 
### 己巳孟秋歸壽昌掃和尚塔夜坐有感
己巳孟秋。歸壽昌掃和尚塔。夜坐有感 ^526a48

風帶秋聲透暮林。
篆畦香燼暗愁深。
空堦雨滴青燈影。
虗院雲生白塔陰。
慙掩鐵關藏百拙。
難磨地墨寫孤心。
先師靈骨今猶在。
白浪滔天孰肯尋。
other:: 
### 妙高峰訪達宇居士
妙高峰訪達宇居士 ^526b8

昔年狂疾未曾瘳。
十載湖山汗漫遊。
歸路敢辭三伏暑。
到山正值一林秋。
涼風落葉東西徑。
明月疎鐘上下樓。
珍重故人情若海。
依依恰似白雲留。
other:: 
### 哭博山和尚
哭博山和尚 ^526b16

法幢高竪大江西。
獨握羣盲剔翳鎞。
正喜法雷喧上界。
忽驚慧月落前谿。
池頭霧暗龍猶泣。
嶺上臺空鳳不栖。
深痛妖蹤猶滿地。
于今誰鼓戰中鼙〔山有浴龍池栖鳳嶺〕。
other:: 
### 山中咏懷
山中咏懷 ^526b24

枯抱殘經歲月遷。
飽餐野菜任前緣。
謾言昔學屠龍技。
且喜今參伏虎禪。
剪盡松雲放明月。
引來石髓注青天。
相逢若問山中事。
拄杖如龍未許傳。
other:: 
### 達宇居士以誕日來鼓山同遊靈源洞賦此致祝
達宇居士以誕日來鼓山。同遊靈源洞。賦此致祝 ^526b32

海上岧嶢屴崱峰。
喜君杖履特相從。
誰人喝水蹤尤幻。
昔代題名蘚半封。
天外青螺分島嶼。
眼中白浪起蛟龍。
擬將何物堪為壽。
千載懸崖甘露松。
other:: 
### 謝徐興公居士見訪
謝徐興公居士見訪 ^526b42

見說閩中有鳳毛。
君家伯仲擅風騷。
慣扶短#CB15081;穿松翠。
橫臥深雲聽海濤。
結社擬追陶遠笑。
琢詩頓使鬼神號。
雲收雨散巖花淨。
屴崱峰頭月正高。
other:: 
### 夜坐蹴鰲橋次洞微師韻
夜坐蹴鰲橋。次洞微師韻 ^526c2

出門舉步蹤金鼇。
山露霏霏浥敝袍。
鯨浪遠翻江上月。
天風近鼓樹間濤。
巖邊瀉玉泉聲細。
橋外穿松石笋高。
坐久不知蓮漏下。
却乘幽興更揮毫。
other:: 
### 一念法師見訪遽別用韻奉答
一念法師見訪遽別。用韻奉答 ^526c10

垢面蓬頭傍石棲。
風飜剎影洞門西。
壁間泉湧飛花急。
海上雲來掠地低。
喜客披榛忘嶮#CB06595;。
因樵問路入招提。
相逢邂逅成知己。
別去中宵月滿谿。
other:: 
### 山中積雨初霽鄭汝交二守見訪用韻奉答
山中積雨初霽。鄭汝交二守見訪。用韻奉答 ^526c18

敝衲蒙頭一老翁。
空山晏坐雨聲中。
洞雲忽破懸朝旭。
林鳥爭驕囀曉風。
擇木不妨搏翮下。
酬機祇解舉拳通。
共看剪盡西窓燭。
回首東峰日又紅。
other:: 
### 往壽昌掃塔至建州遇徐興公用韻奉答
往壽昌掃塔。至建州遇徐興公。用韻奉答 ^526c26

萍蹤無意忽相逢。
共聽濤聲幾樹松。
舉拂難扶興聖脉。
捫心多負壽昌宗。
客程煙雨愁中落。
師塔苔痕夢裏封。
臨發已將歸日約。
初秋同笑白雲峰。
other:: 
### 乙亥夏歸壽昌掃先和尚塔
乙亥夏歸壽昌。掃先和尚塔 ^526c34

飄泊零丁經幾年。
歸來始識舊田園。
深耕淺種憑誰力。
薄穫全收任外緣。
一片檀雲連塔影。
幾莖石茗煑山泉。
慚予蕩子貧如洗。
欲報師恩祇竪拳。
other:: 
### 麥羮坵(有引)
麥羮坵〔有引〕 ^526c42

和尚不發化主。日取給於鋤下。
歲荒食不足。以麥為羮。
率眾開田。田成。眾呼為麥羮坵。
乙亥夏歸壽昌。再遊其處。
淒然有感。 ^527a2

壽昌脊梁硬似鐵。
六月開田日如爇。
歲荒祇取麥為羮。
枵腹揮鋤不肯輟。
至今田有麥羮名。
山中故老能傳說。
禾黍離離屯綠雲。
盡是我師汗流血。
other:: 
### 歸潭日寓天堂寺有感
歸潭日寓天堂寺。有感 ^527a8

重遊梓里幾經年。
謾說谿山尚似前。
朋輩殷勤憐故態。
兒童驚怪問生緣。
柳梢垂露朝含翠。
桑影搖風暮帶煙。
泡沫光陰全不久。
何如共學祖師禪。
other:: 
### 歸潭日示諸姪
歸潭日示諸姪 ^527a16

去家念載今來旋。
白髮衰顏敢自憐。
故我已知難似昔。
物情誰道更如前。
長城築怨猶非計。
巨石留身豈得堅。
世事浮虗休苦慮。
好將仁義繼前賢。
other:: 
### 山居
山居 ^527a24

青山老去髮長鬆。
種樹栽禾學野農。
信口詩成多自喜。
橫肩杖出少人逢。
透窓舒白巖前月。
對榻凝青海上峰。
頃刻白雲迷遠近。
殿頭傳得一聲鐘。
other:: 
### 楊復自居士登山見贈用韻奉答
楊復自居士登山見贈。用韻奉答 ^527a32

撥草登山獨探奇。
江風松月自成詩。
石門路險藤蘿密。
屴崱峰高鳥鵲稀。
禮塔遠懷興聖箭。
烹茶不用趙州機。
雲中握手深談久。
轉憶維摩一嘿時。
other:: 
### 聞谷大師放生社留別和韻
聞谷大師放生社。留別和韻〔十首〕 ^527a40

慈雲靄靄覆芝城。
川泳空飛各遂生。
默轉殺機扶聖化。
廣培仁脉藉經聲。
緇袍幾染嵐煙重。
寶錫還依鶴影輕。
臨發叮嚀無別慮。
顧茲魚鳥倍關情。 ^527a48

化風吹滿富沙城。
插草江頭勉放生。
羅網纔遭膓欲斷。
刀砧已近訴無聲。
己軀不啻千金重。
物命何如一芥輕。
惟有吾師悲願切。
關山迥隔每含情。 ^527b6

飛錫南來立化城。
楞嚴結社護羣生。
市中頓鮮腥葷氣。
林下時聞梵唄聲。
古岸雲籠孤剎寂。
寒溪波漾片帆輕。
應知潭水深千丈。
難比吾師愍物情。 ^527b12

朅來說法徧州城。
欲證無生首放生。
脫網魚翻前浦浪。
出籠鳥囀隔谿聲。
巖頭寒月穿蓬冷。
江上春風送棹輕。
多少飛潛猶入夢。
悲心藹藹異凡情。 ^527b18

碧水丹山繞禁城。
弘開金剎護旁生。
禪扉靜掩籠松翠。
寶筏浮遊載梵聲。
吞月萍間魚戲樂。
衝煙江上鳥飛輕。
猶愁釣弋終難息。
聊賦詩篇寄別情。 ^527b24

東風披拂遍山城。
七里灘頭春水生。
澹澹江光搖塔影。
微微花雨溼鐘聲。
社中香火懷偏重。
夢裏飛潛意靡輕。
緇素未能留去棹。
捧來白雪若為情。 ^527b30

每隨淨侶出重城。
結社荒郊共放生。
孤塔倒垂寒渚影。
暮鐘遠送客舟聲。
羽穿樹杪驕人慣。
鱗集潭心躍浪輕。
師錫驟回深綣綣。
滿江風雨悵離情。 ^527b36

建郡渾如舍衛城。
人師流水活殘生。
寧于食鮮羣腥氣。
莫遣疱傳不忍聲。
雲裏儘教翻翮遠。
江心一任弄波輕。
臨岐千里回煙棹。
返顧難忘愛物情。 ^527b42

昔曾問道建州城。
見說禽魚盡樂生。
松下風傳金錫響。
蘆邊雲隱木魚聲。
永明願重悲猶切。
幻住庵居去每輕。
一自法舟回浙水。
煙波盻斷若為情。 ^527b48

魚鳥歡然育化城。
憑師法雨度餘生。
贖來幸脫烹煎苦。
放去猶聞解脫聲。
寶錫頻過悲自重。
蘭舟今別意非輕。
夜深波漾江頭月。
益動悲心護有情。
other:: 
### 元宵登尊勝閣
元宵登尊勝閣 ^527c6

千家燈火暮雲間。
海上鰲來共戴山。
眼底乾坤終變幻。
樓頭烏兔幾回環。
管絃處處客長醉。
鐘磬聲聲僧獨閒。
夜半苦啼歸去好。
莫教直待#CB15150;毛斑。
other:: 
### 再登尊勝閣用前韻
再登尊勝閣用前韻 ^527c14

傑閣崢嶸紫翠間。
重來長憶舊溪山。
蓮園在昔元尊勝。
寶構于今喜復還。
簾捲直觀滄海小。
窓虗長對白雲閒。
滿城第宅渾如錦。
鏡裏誰饒兩#CB15150;斑。
other:: 
### 遊九日山(山有晉朝松姜相峰秦系註經硯)
遊九日山〔山有晉朝松姜相峰秦系註經硯〕 ^527c22

層巒疊疊映晴光。
雨後春生色正蒼。
樹古 #CB05181;雲猶屬晉。
峰高入漢亦名姜。
幾摩斷碣終難讀。
屢問荒垣倍可傷。
石硯註經人已去。
至今墨蹟尚留香。
other:: 
### 過報親寺登飛來閣
過報親寺登飛來閣 ^527c30

小閣飛來古剎東。
翠光掩映入簾櫳。
茘陰石湧千尋浪。
橋外風吹一短蓬。
雲出金鷄回紫帽。
波分玉筍自黃龍。
千山秀色渾如黛。
江北江南春正濃。
other:: 
### 遊清源洞
遊清源洞 ^527c38

移來海上小丹丘。
紫氣氤氳古洞幽。
幾壑翠雲籠怪石。
千尋苔壁迸寒流。
己靈拋盡從仙乞。
聖蹟難追祇醉休。
日暮風悲遊客散。
一聲猿嘯碧巖頭。
other:: 
### 避暑黃氏山房
避暑黃氏山房 ^527c46

暫借山房寄客身。
樹高如葢草如茵。
登樓路轉穿危石。
煑茗煙微繞密筠。
雲度松關涼潑席。
月移塔影冷窺人。
暑威已藉天風掃。
獨挹清源爽氣新。
other:: 
### 遊五峰和羅一峰先生韻
遊五峰和羅一峰先生韻 ^528a6

一衲飄然興獨優。
穿雲選勝任遨遊。
五峰絕處青霄近。
大地窮邊滄海浮。
片石寒清三伏暑。
孤輪夜散百巖秋。
憶君素節高如斗。
此日相逢碧嶂頭。
other:: 
### 過安平石佛寺
過安平石佛寺 ^528a14

古寺蕭然歲月深。
須彌座半蘚苔侵。
殘#CB15156;橫臥虗亭下。
狡兔長居廢殿陰。
相好尚存緣是石。
陛基頺折孰鋪金。
踟蹰獨立荒煙裏。
愁聽蟬聲噪暮林。
other:: 
### 到鼓山寄答呂天池司農用來韻
到鼓山。寄答呂天池司農。用來韻 ^528a22

雒陽江上水盈盈。
趂得秋風拂杖行。
歸去山頭玄露冷。
惹來足下紫雲輕。
兩期棒喝空中出。
一會因緣夢裏成。
孰若維摩能示疾。
塵中說法語猶清。
other:: 
### 翠雲庵
翠雲庵〔八首〕 ^528a30

埋頭結舌度朝昏。
草屋三間不掩門。
鋤斷青山分石髓。
剪開翠竹露雲根。
扶黎谷口看歸鶴。
抱甕溪邊學灌園。
昨夜於菟庵外過。
無端踏破舊苔痕。 ^528a38

年衰懶得辨由求。
抱拙空山事事幽。
岩下負暄深愛日。
堦前薙草自知秋。
林花一任因風落。
菜葉難教逐水流。
莫比昔賢藏未密。
逢人猶說兩泥牛。 ^528a44

山迴谷密貯雲深。
搆得蝸廬傍翠岑。
沿#CB00589;徐行頻顧影。
倚松獨眺喜披襟。
塵中隱跡渾如石。
世外論交孰斷金。
客至但言多種竹。
龍孫幾箇擬成林。 ^528b2

疎慵成癖笑如匏。
避俗何妨住處高。
憂世未能傳大易。
消閒偏喜讀離騷。
月窺山缺篩林影。
風透岩扄鼓翠濤。
黃土一杯堪掩骼。
浮生何用夢勞勞。 ^528b8

翠微深處便為家。
石#CB00589;潺湲洗落霞。
門外有山皆種竹。
庵前無隙可栽花。
鐵牛踞地休加#CB15081;。
石鼓懸空勿用撾。
且學寒蟬甘自閉。
客來不點趙州茶。 ^528b14

重重翠嶂隔凡囂。
苔徑窮時渡小橋。
治圃披星勤灌溉。
採薪冒雨上嶕嶢。
白雲飛去渾無跡。
玄鶴歸來不用招。
也識括囊原少譽。
漸鴻有陸任迢遙。 ^528b20

睡起搔頭覺悄然。
客來煑茗汲新泉。
引盃不數金莖露。
對席惟參玉板禪。
磬韻逐雲傳竹逕。
松風趂雨入茅簷。
飽餘一枕西窓下。
恍惚羲皇大古天。 ^528b26

懶跨黃牛入市#CB04622;。
白雲一塢了殘年。
登峰每值山君嘯。
採蕨時同犢子眠。
曲#CB00589;泉聲間鳥語。
疎林月色染風煙。
岩花亦自知時節。
榮瘁休推鬼谷篇。
other:: 
### 重過嚴陵灘
重過嚴陵灘〔二首〕 ^528b32

富春山下水如苔。
一葉翩翩破浪來。
翠壁未消前夜雪。
蒼煙猶護昔時臺。
足輕萬乘天垂象。
志抗千秋俗強猜。
躡#CB16086;重登孤舘寂。
依依江上思悠哉。 ^528b40

野舘年深長綠苔。
曾經五夏却重來。
每逢兔跡橫樵徑。
誰見羊裘隱釣臺。
傲骨肯容丹詔重。
孤蹤不許白鷗猜。
浮名未解全收拾。
致使遊人嘆惜哉。
other:: 
### 寓王回庵
寓王回庵〔二首〕 ^528b46

昔建文君避難時。
隱幽居菴。其臣結茅於此。
故名。 ^528c6

山房半畝碧雲遮。
草徑盤回盡落花。
懷古忍尋先帝蹟。
避囂聊寓舊臣家。
一丘松竹篩新月。
萬里川原綴晚霞。
扶杖菴前舒老眼。
遙看春鴈點平沙。 ^528c8

昔人築室倩雲遮。
祇種青松不種花。
憂主未能回聖馭。
藏身權且學山家。
炊煙林下翀歸鶴。
汲水巖前帶落霞。
極目蘭江去何渺。
蒼蒼春色繞晴沙。
other:: 
### 普明山中偶興
普明山中偶興〔二首〕 ^528c14

踏徧千山一短笻。
近來活計只為農。
塍頭夜雨催秧馬。
壑底春雷起籜龍。
雲樹依微藏古寺。
池塘澹蕩浸寒松。
幾年棒喝成何事。
甘臥南窓聽遠舂。 ^528c22

抝折當年一瘦笻。
雲簑雨笠化成農。
天邊風舉籠中鶴。
#CB00589;底雲藏海上龍。
放犢偏宜谿畔草。
愛山却剪屋頭松。
遙聞柳岸深煙裏。
黃鳥聲聲答暮舂。
other:: 
### 余自浙歸閩寓寶善庵百拙法師以詩見訊用韻奉酬
余自浙歸閩。寓寶善庵。百拙法師以詩見訊。用韻奉酬 ^528c28

法末風澆學鮮真。
直鈎何處可求人。
舟虗隨浪漫遊浙。
葉落歸根卒返閩。
莫謂括囊原少譽。
敢將枯杌仍懷春。
忽逢白雪雲中下。
暗喜疎慵得輔仁。
other:: 
### 石笋江放生
石笋江放生 ^528c38

笋江煙樹正蒼蒼。
移櫂中流漾渺茫。
鼓吹聲中兼梵唄。
花香影裏映波光。
金鱗透網海天濶。
玉翮歸空雲路長。
共轉殺機資盛化。
更將仁壽祝吾皇。
other:: 
### 挽燕京死節諸臣
挽燕京死節諸臣 ^528c46

死事寥寥纔幾人。
亦知正氣未全湮。
揮戈恨莫回天日。
伏劒真能泣鬼神。
節義文章難強屈。
忠貞肝膽必成隣。
捐生豈為留虗譽。
未忍甘存七尺身。
other:: 
### 詔上建文皇帝徽號及贈死節諸臣爵諡
詔上建文皇帝徽號及贈死節諸臣爵諡 ^529a6

一旦無端大器移。
天心玄穆果難知。
孤身遠遁神猶惕。
十族咸誅世共疑。
昔日君威誠太重。
此時臣節自當稀。
龍章喜得來荒壠。
枯骨沉魂釋怨時。
other:: 
### 寓雙漈寺
寓雙漈寺〔二首〕 ^529a14

昨夜西風透竹扉。
樹頭紅葉滿庭飛。
一場戲劇今初罷。
百#CB15470;山河更孰歸。
濯足翠臨雙漈瀑。
樵薪雲惹五條衣。
晚來喜得全無事。
背倚松關對落暉。 ^529a22

千峰蕭索一茅茨。
野衲行藏自有時。
註就遺經聊度日。
掘來新蕷勝茹芝。
戰爭到此終難息。
佳麗於今已頓虧。
但幸谷深雲更密。
安身恰似六藏龜。
other:: 
### 九日自雙漈歸寶善途中有感
九日自雙漈歸寶善。途中有感 ^529a28

歸來秋老野煙凉。
觸目尤增宋玉傷。
兵後盡驚鷄犬寂。
雨中難對菊松荒。
兒童向母啼無袴。
小婦尋姑問宿糧。
縱有西風能落帽。
那堪#CB06078;酒醉重陽。
other:: 
### 山中即事用寓雙漈韻
山中即事。用寓雙漈韻〔二首〕 ^529a36

石門深處隱茅茨。
寒色蕭然歲暮時。
難向紅塵扶短 #CB15081;。
好從翠壑採靈芝。
堦前掃葉葉頻至。
屋後栽花花迭虧。
世變如斯誰可定。
懶將休咎問蓍龜。 ^529a44

天風催雨拍柴扉。
幾度寒雲掠地飛。
世上未休蠻觸鬪。
山中猶許鶴猿歸。
難尋四利伊蒲供。
已失千針屈眴衣。
每覺戰聲常在耳。
好將身命等殘暉。
other:: 
### 續山中即事仍用前韻
續山中即事。仍用前韻 ^529b2

狂飇吹破舊茅茨。
冷落如何度歲時。
但飽粗糠休問米。
只挑野菜謾尋芝。
山中竹杖雲邊化。
海上蜃樓日下虧。
堪嘆古來怜悧客。
喪身多是負圖龜。 ^529b10

松雲十里接柴扉。
砍盡松雲任鶴飛。
捉月痴猴難自歇。
失頭狂子幾時歸。
窮年廢學緣多客。
徹夜圍爐為少衣。
世上繁華誰敢擬。
看來亦似暮林暉。
other:: 
### 丁亥夏五月霪雨如注江流大漲芝城為之半淹至七日始退賦以志灾
丁亥夏五月。霪雨如注。江流大漲。芝城為之半淹。至七日始退。賦以志灾 ^529b16

七日滂沱未肯休。
瀰漫巨浸過城頭。
田廬半逐藻萍去。
老稚多從魚鼈游。
蛙產灶中難舉火。
波翻樹杪任行舟。
老僧雖在洪流外。
日望洪流不盡愁。
other:: 
### 重陽有感
重陽有感 ^529b26

丁亥秋七月。海兵來福州。
屯古#CB15923;江。
鼓山密邇。戰場備見殺戮。
至重九。兵猶未釋。
登高勝事尚何言乎。
乃為賦二律。 ^529b34

牛山揮涕漫悲傷。
此日乾坤頓拂常。
鼓角聲喧雲盡暗。
旗鎗隊展日無光。
雨中花木愁中對。
兵後村墟病後望。
黃菊紫萸雖未改。
絕無佳客問重陽。 ^529b40

節屆深秋玉露寒。
殘荷敗柳不堪觀。
江橫戰艦黿鼉嚇。
野戮妖狐土石丹。
萬井蒼黃農事廢。
千林冷落鬼呼酸。
臨風那有登高興。
獨痛黎蒸借活難。
other:: 
### 中秋臥病
中秋臥病 ^529b46

九十秋光止半存。
月華散彩獨當軒。
砧聲凄切銀河澹。
桂影參差玉露繁。
病骨不禁乘晚吹。
私情惟喜負朝暄。
千峰一任渾如洗。
獨臥空房懶出門。
other:: 
### 自嘲
自嘲 ^529c6

七十餘年老病身。
難將一髮引千鈞。
三宗撰述波間月。
四剎弘揚鏡上塵。
性懶祇甘長守拙。
道孤元是寡為隣。
如今成得何蟲豸。
孰若終身學隱淪。
other:: 
### 獨坐有感
獨坐有感〔二首〕 ^529c14

雲來橫掩半林松。
獨坐蕭然聽暮舂。
揭起把茅徒葢頂。
張開空網幾撈龍。
謾言門下桃如醉。
忍見堂前草盡封。
每惜許多怜利客。
祇從村店問鮮濃。 ^529c22

空齋憑几對殘蕉。
四壁凉煙助寂寥。
自分衰蹤同鹿豕。
敢言壯志薄雲霄。
古泉有韻咽危石。
枯樹無枝拂野飈。
七十餘年成底事。
等閒拋手付前潮。
other:: 
### 初春日慶無諍居落成
初春日慶無諍居落成 ^529c28

初開柳眼對霜禽。
新搆禪房倚翠岑。
客屐幾能來僻谷。
茶煙每自出平林。
室中日月無寒暑。
門外江山任古今。
長揖世間塵夢絕。
#CB01926;頭土面臥雲深。
other:: 
### 山中元霄燈火寥寥而月色如晝為賦一律
山中元霄。燈火寥寥。而月色如晝。為賦一律 ^529c36

燈節紛喧盡俗囂。
山中僻遠自寥寥。
雖無火樹燃深塢。
却有氷輪挂永宵。
徧地寒光同雪嶺。
滿林曙色近星橋。
庭前獨坐三更後。
時覺香風幾度飄。
other:: 
### 鄒連山孝廉遊鼓山信宿禪院以詩見示用韻奉答
鄒連山孝廉遊鼓山信宿禪院。以詩見示。用韻奉答 ^529c44

登山弗憚綠蘿遮。
遊屐何妨石逕斜。
出谷黃鶯聲愈巧。
倚雲紅杏色猶奢。
禪龕仍作漆園夢。
佛火還開優鉢華。
寂寂虗庭清似水。
更無月下閙青蟇。
other:: 
### 謝祁文載居士
謝祁文載居士 ^530a6

祖庭秋晚值狂飈。
擬撼崑崙勢頗驕。
手托紅輪懸漢表。
狂飈頓息絕塵囂。
洞水從茲波愈壯。
晝夜滔滔入海潮。
須記此時疏瀹力。
灼然千載讓功高。
other:: 
### 贈渾朴禪人五十初度
贈渾朴禪人五十初度 ^530a14

半世親參洞上禪。
九龍深處抱雲眠。
三間草屋倩巖立。
一柄金鋤帶雨懸。
蝸角虗名曾久謝。
蠅頭微利豈甘緣。
謾言世數知天命。
傲雪凌霜操永堅。
other:: 
### 送僧歸江北
送僧歸江北 ^530a22

晨起摳衣出石門。
秋風吹破白雲村。
棋上江山隨手變。
夢中眷屬幾人存。
訪道四年依喝水。
懷親千里賦招魂。
還鄉一曲西原上。
衰草寒烟日欲昏。
other:: 
### 人日仝諸友遊靈源洞
人日仝諸。友遊靈源洞〔二首〕 ^530a30

勝日風和拂面柔。
松雲掩映小丹丘。
玉虹一線聲猶細。
鐵壁千尋霧正收。
喝水親瞻神境力。
忘歸頓泯世間愁。
臨滄亭上扶笻望。
獨覺乾坤只一漚。 ^530a38

 #CB06078;朋共探洞天幽。
雪霽春光遍地浮。
碧嶂千層橫五虎。
溟波萬頃醉雙眸。
觀詩獨喜端明句。
弔古深懷子直遊。
茶鼎烟消殘照澹。
一聲猿嘯暮林頭。
other:: 
### 仲春望日佟開府同顧南金林得山諸公宿上院坐月以詩見示用來韻奉酬
仲春望日。佟開府同顧南金林得山諸公。宿上院坐月。以詩見示。用來韻奉酬 ^530a44

積翠千層隔俗氛。
德星偶集正春分。
東樓月映西樓月。
上洞雲連下洞雲。
蓮漏切時山鳥靜。
經聲歇處梵鐘聞。
珠璣燦燦終難和。
豈是雕蟲小技文。
other:: 
### 初春日薛玉海明府登鼓山見訪賦詩以謝
初春日。薛玉海明府。登鼓山見訪。賦詩以謝 ^530b6

春風初動海天開。
文斾偏乘景運來。
淑氣夜浮橋畔柳。
祥光朝映洞前梅。
杖藜歷盡通霄路。
撥草高登繡石臺。
安得東南烽火息。
浩歌雲際共徘徊。
other:: 
### 孟春三日偶作
孟春三日偶作〔四首〕 ^530b14

七十八年銷落久。
奄奄一息却猶存。
白衣蒼狗何堪戀。
蝸角蠅頭豈足論。
憫俗未能忘遠慮。
談心何用露巵言。
許多歲月蹉跎過。
坐見前江日夜奔。 ^530b22

七十八年彈指過。
殘生能得幾時存。
夢中今昔休嗟嘆。
棋上江山懶講論。
不向孔顏尋樂處。
那從紙墨覓陳言。
白雲古道無人到。
多少英賢祇外奔。 ^530b28

七十八年營底事。
從頭檢點盡難存。
魯經讀徧增綺語。
梵典掀耆乏要論。
力竭始知前是錯。
心#CB01926;却喜近忘言。
現今一息成千古。
說甚桃花逐浪奔。 ^530b34

七十八年吾已矣。
歷思同輩幾能存。
雕蟲刻楮皆邪業。
嘯月吟風盡俗論。
揮麈空垂千尺釣。
逢人難得十成言。
門前有路如弦直。
駘驥從來各自奔。
other:: 
### 設粥賑饑
設粥賑饑〔二首〕 ^530b40

莫道披緇萬事休。
流離滿目孰無憂。
田園荒盡口猶在。
妻子散來身亦愁。
進食每懷漂母惠。
棄家豈學子長遊。
自慚未是忘情者。
饒舌豐干勸普周。 ^530b48

生遭末劫苦干戈。
貿貿流民載道過。
出路無依情落魄。
逢人難告淚滂沱。
三條篾在腰徒束。
幾樹花開食豈多。
昔日雙林欲自煉。
其如願學未能何。
永覺和尚廣錄卷第二十五
 ^530c6
