
other:: 彌陀經疏鈔演義定本卷二
題義
先明總題，使有綱領者，以經之有題，如網之有綱，
衣之有領，提其綱則眾目皆舉，挈其領則眾縷皆來也。 ^731c23

鈔
觀經言佛便周者，佛是所觀勝境，舉正報以收依果，
則攝日、冰、池、樹等六觀也。
述化主以包徒眾，則攝觀音、勢至三輩等九觀也。
是觀雖十六，言佛便周，故題云佛說觀無量壽佛經。 ^731c29

疏
本師釋迦牟尼者，梵語釋迦，此云能仁，
是姓；梵語牟尼，此云寂嘿，是名。
即悉達太子出家所成之佛也，為娑婆教主，故云本師。 ^731c37

鈔
文質之謂者，梵本皆西域之語，質而無文，
譯以此方之語，則用六經、莊、老之文，文采綺麗，煥然成章也。 ^731c43

震旦之言者，東方曰震，初明曰旦，此方居閻浮之極東，
日出之處，故名震旦。 ^732a4

自覺異凡夫三句。
凡夫迷五住雲，沉三有海，全不自覺；佛則朗然大覺，異凡夫也。
二乘自求出世，無兼利心，不能覺他；佛則大悲普度，異二乘也。
菩薩無明未盡，法性未圓，不能覺滿；佛乃道窮妙覺，
位極于茶，異菩薩也。 ^732a8

又離心名自覺三句，心者識心，色者心所變也。
以心望色心親色疎，心親名自色疎名他，
既空能變識心名為自覺，復空所變妄色名為覺他，至心色盡空并空亦空名為覺滿。 ^732a18

知一切眾生數非數、常非常者，光明疏云：
數者，六凡二乘以墮有墮無皆落于數也。
非數者，大乘菩薩以親證法身，法身不落諸數也。
常者，圓頓一乘。非常者，六凡三教佛乃無所不知，名一切種智也。 ^732a26

又數及非常為俗諦境，知此稱道種智；
非數及常為真諦境，知此稱一切智；數即非數、
常即非常為中諦境，知此稱一切種智也。 ^732a32

如來至佛共有十號者，以無虗妄名如來，
良福田名應供，知法界名正徧知，具足三明名明行足，
不還來名善逝，知眾生國土名世間解，
無與等名無上士，調他心名調御丈夫，
為眾生眼名天人師，知三聚名佛。
具茲十德世出世間宗主者，以名者實之賓。
世尊十號，世尊十德也。
具此十德，為九法界所宗，故名世尊。
是十號是別，世尊兩字是總也。 ^732a40

具二智五句：二智即根本、後得，二障即煩惱、
所知，二諦即真、俗。
夢覺華開，如大夢覺，如蓮華開。
若分配之，根本智斷煩惱障，覺真諦理，
得自利之益，如大夢覺；後得智斷所知障，
覺俗諦理，得利他之益，如蓮華開。
始乎理即五句：約事故言六，約理故言即。
又欲令免于上慢，故言六；欲令免于退屈，故言即。 ^732b6

理即者，謂眾生本具佛性之理，與如來無二無別。
故涅槃云：一切眾生皆是佛，是為理即佛也。
古云：動靜理全是，行藏事盡非，冥冥隨物轉，杳杳不知歸是也。 ^732b16

名字即者，謂或從知識處聞，或從經卷中得，
通達解了一切諸法無非佛法，是為名字即佛也。
古云：乍聽無生曲，纔聞不死歌，方知當體是，翻恨自蹉跎是也。 ^732b22

觀行即者，謂知一切皆是佛法，必須心觀明了，
理慧相應，所行如所言，所言如所行，是為觀行即佛。
此五品位也。古云：念念照常理，心心息幻塵，
遍觀諸法性，非假亦非真是也。 ^732b28

相似即者，謂于觀行中，愈觀愈明，愈止愈寂，
雖未能真證其理，而依稀見理，彷彿證真，是為相似即佛。
此十信位也。古云：四住雖先落，六塵未盡空，
眼中猶有翳，空裏見華紅是也。 ^732b36

分證即者，謂無明惑有四十二品，至此破一品無明，
證一分法身，是為分證即佛，此初住至等覺位也。
古云豁爾心開悟，甚然一切通，窮源猶未盡，尚見月#CB15167;朧是也。 ^732b42

究竟即者，謂五住二死盡淨無餘，無量甚深永絕思議，是謂究竟即佛也。
古云：昔年真是妄，今日妄皆真，但復舊時物，更無一法新是也。 ^732b48

十身者，三句：一、正覺佛，示成正覺故；二、
願佛，隨願現身故；三、業報佛，萬行感故；
四、住持佛，自身舍利常住故；五、涅槃佛，
示現滅度故；六、法身佛，法界一相故；七、
心佛，具大慈心故；八、三昧佛，常在定故；
九、本性佛，智了本性故；十、隨樂佛，隨樂示現故。 ^732c8

天有四九句。一、世間天者，國王雖處世間，
錦衣玉食，瓊宮瑤臺，受用似天，故曰世間天。 ^732c18

二、生天者，若精修十善，兼坐未到地定，
得生六欲天；若進修根本四禪定者，得生色界天；
若進修四空定者，得生無色界天。
此三界天，不離生滅，福盡還墮，故曰生天。 ^732c20

三、淨天者，羅漢、辟支斷四住惑，證真諦理，
煩惱淨盡，故曰淨天。 ^732c26

四義天者，十住菩薩進斷界外見思惑，
證第一義諦，故曰義天也。 ^732c30

疏
悅所懷者，悅是暢悅，懷是心懷。
若就此經，即是如來久修久證念佛三昧，蘊之在懷。
今得機而說，乃暢昔之所懷。 ^732c34

四辯宣演者，以無量善巧智起四無礙辯，用種種言辭而演說法也。 ^732c40

十二部等，是明所說法相。
謂或作長行說，或作重頌說，或作未曾有說，或作無問自說說等。 ^732c44

此十二部通乎大小，或云小乘唯有九部，
大則十二；或云小有十二，大唯九部；或云大小皆有十二。 ^732c46

等者，等八萬四千法藏，六度四等一切法門。 ^733a2

至四悉檀，是明能說善巧。
謂所說十二部等種種諸法，一一皆作四悉利益。 ^733a6

至者，謂自種種所說，以至種種能說，一一無非說義也。 ^733a8

皆是說義者，通塗明其說相也。
若據今之說正在念佛，次文委示今不須陳，故且通塗明其說相。 ^733a12

鈔
四辯者：一、義無礙辯，謂了知一切諸法義理，通達無滯。
二、法無礙，謂通達一切諸法名字，分別無滯。
三、詞無礙，謂于諸法名字義理，隨順一切眾生殊方異語，
為其演說，能令各各得解，辯說無滯。
四、樂說無礙，謂隨順一切眾生根性所樂聞法，
而為說之，圓融無滯。 ^733a16

四皆無礙，名之為說者，一有所礙則心不悅，
心不悅則非說也，以說者即悅故。 ^733a28

諸佛依二諦為眾生說法者，二諦，真俗二諦也。
有時一切盡掃不立一塵，依真諦說也。
有時一切建立不捨一法，依俗諦說也。 ^733a32

詞無礙智以世智差別說者，世智即了世俗諦之智，
如來于諸法名字義理，隨順眾生殊方異語為其演說，皆以了世諦之智差別說也。 ^733a38

樂說無礙以第一義智善巧說者，第一義智即了第一義之智也。
如來隨順一切眾生根性所樂聞法而為說之，
圓融無滯，皆以了第一義智善巧說也。
言善巧者，第一義諦本無言說，凡有言詮皆善巧故。 ^733a44

世界悉檀者，世即隔別義，界即界分也。
蓋由眾生根器淺薄，故佛隨其所樂欲聞，
為之次第分別而說，令生歡喜作歡喜益也。 ^733b4

為人悉檀者，謂佛欲說法，必觀眾生機器之大小，
宿種之淺深，然後稱其機宜，令生正信，作生善益也。 ^733b10

對治悉檀者，謂如眾生貪欲多者教觀不淨，
瞋恚多者教修慈心，為對此諸病說此法藥，徧施眾生作滅惡益也。 ^733b14

第一義悉檀者，第一義即理也，謂佛觀眾生善根已熟即為說法，
令其得悟作入道益也。 ^733b20

一切諸法隨宜而說，要歸作四說，使得四益者，
一切諸法不出八萬四千法門，而八萬等法通乎四教，
即是生滅八萬、無生八萬、無量八萬、無作八萬，如生滅八萬。
趣舉一法，須開四門。
約有門說，念念無常，如燈焰焰；約空門說，
三假浮虗，猶如雲霧；雙亦門說，二相從容；
雙非門說，二相俱捨。
四中一門，機生熟故，四悉被之。
為未種者作世界說，令其歡喜；為已種者作為人說，
令其生善；惡未破者作對治說，令其滅惡；
根已熟者作第一義說，令其入理。
佛智鑒機，說之必中。
知不入理，令得三益；知不破惡，令得二益；
無善可發，作世界說，但生歡喜。
故云要歸作世界等四說，使得歡喜等四益而已。 ^733b24

鑒機授法其文繁廣者，如上明即一有門被機四悉，
餘之三門被機亦爾，八萬中一四門四悉被機既爾，
其餘諸法四門四悉被機亦然，一教八萬門四悉既然，
三教亦爾，故云鑒機授法其文繁廣也。 ^733b48

疏
言佛功德不可窮盡者，功德二字，該盡三身、
四智、十眼、十通、無量百千陀羅尼門等。
不可窮盡者，十地莫能窮其源，等覺不能窺其頂故。 ^733c8

是無量中姑舉二事者，如華嚴八地得無量身、
無量音聲、無量智慧、無量受生、無量淨國、
教化無量眾生、入無量法門、具無量神通、
有無量眾會道場差別、住無量身語意業，則此壽命光明非姑舉二事而何？ ^733c14

鈔
眾多無有數量二句，如佛壽命經不可數劫，
光明有不可說數，此眾多無數量也。
即此壽光周遍法界無有邊際，此廣大無有限量也。 ^733c22

十大數中之無量，猶為有量之無量。
無窮盡之無量，是真無量之無量。 ^733c28

鈔
佛所說教，總名修多羅者，以此修多羅三字，
乃大藏之都名，三學之通號。
以若經若律若論，皆上契諸佛之理，下契羣生之機故。 ^733c32

經復多義者，以彼方則有七義，此方復有四義，故云多義也。 ^733c38

不出四義者，以彼方雖有七義，不出貫攝二義，
此方雖有四義，不出常法二義，故云不出四義也。 ^733c42

一、出生者，出生諸義及聖果故。
二、顯示者，顯示法相故。
三、湧泉者，無窮義味涌注無盡故。
四、繩墨者，楷定邪正故。
五、結鬘者，貫穿諸法故。 ^733c46

萬世不易曰常。十界軌則曰法。
聖智通遊曰逕。古今共宗曰典。 ^734a2

良以下，先釋貫攝二義，可攝五義。
是貫攝二字，足盡彼方之義也。 ^734a6

又常者下，次名常法。
二義可攝逕典二義，是常法二字足盡此方之義也。 ^734a10

則彼方下。總結四字能盡經義，故雖有多義不出四義也。 ^734a14

正翻為線者，以席、經、井、索等皆為旁翻故。
線有貫持義者，收前佛地二義也。
此二足該出生五義者，復收前雜心五義也。 ^734a18

貫穿可總該五義，以出生等同明所說之理故。
攝持止該出生繩墨二義，以出生聖果，
及楷定邪正，不墮邪見故。
若貫穿攝持，通所說所化，則二俱該五矣。 ^734a22

疏
經之一字是為通名者，除律論外，十二分教皆契經故。
佛說五字是為別名者，佛說阿彌陀，非大方廣佛等故。 ^734a30

如教，行、理通、別亦爾者，若據觀經疏中，
教通、別者，如上所說；行通、別者，為行不同。
從一乃至無量，即行別；同會常樂，即行通。
理通、別者，理雖無名，將門名理。
理隨于門，四四十六，即名理別；門隨于理，即名理通。
此約一化論通、別也。
若鈔中所解，乃約一題論通、別。 ^734a36

聞首題名，功德無量者，首題既即三德祕藏，
心聞祕藏，則淨智妙圓，體自空寂，所得功德，詎可量耶？ ^734a46

如教中說者，起信論云：一者體大，謂一切法真如平等不增減故。
二者相大，謂如來藏具足無量性功德故。
三者用大，能生一切世出世間善因果故。 ^734b2

鈔
本理立教者，從實相般若流出文字般若，所謂從真如流出十二分教也。 ^734b8

依教修行者，從文字般若，修觀照般若，
依十二分教，修行萬行也。
從行顯理者，因觀照般若，悟實相般若，
因修萬行，乃契真如也。 ^734b12

教即般若者，十二分教即文字般若，以般若乃照境之慧，十二分教即照機之慧故。 ^734b18

行即解脫者，以解脫乃法性妙用，萬行亦隨緣妙用故。 ^734b22

又理通教行，法身即般若解脫者，全性成修，
故理通行；法性遍在諸經，故理通教直。
法身非法身，法身必具般若解脫；若法身離二德，
即偏真之理，非法身故。
行通教理者，全修即性，故行通理；菩薩萬行，
開悟眾生，故行通教直。
解脫非解脫，解脫必具法身般若；若解脫離二德，
即孤調解脫，非大解脫故。 ^734b26

教通理行者，文字性空，即是實相，故教通理；
隨文成觀，故教通行。
直般若非般若，般若必具法身解脫；若般若不具二德，
即人空般若，非大般若故。 ^734b38

若通若別亦如上例者，諸經皆具體、相、
用三，故名為通。專指此經，則佛是體，壽是相，光是用。
局此異餘，故名為別。
又體即法身，相即般若，用即解脫。
體通相、用，法身即般若、解脫，乃至相通體、
用，用通體、相。舉一即三，例上可知。 ^734b44

疏
或單或複者，謂人、法、譬，單三複三，并具足一，以成七別也。 ^734c6

鈔
大方廣具足人法喻者，大方廣是法，大即體大，法體豎窮橫遍稱體而周故。
方即相大，方者法也，軌持為義，恒沙性德皆可軌持故。
廣即用大，法性之用廣多廣博故。
佛是人，能證三大之人故。
華嚴是喻，菩薩修萬行之因，華嚴一乘之果海故。 ^734c10

大方便人法無喻者，大方便，報恩是法，佛者是人。
方便者，權宜也。報恩者，經云：大孝釋迦尊，
歷劫報親恩，積因成正覺。
而云大方便者，報恩方便乃即體之權，
非體外之權，故云大也。 ^734c20

妙法華經法喻無人者，實相妙法巧喻蓮華，
有為蓮故華、華開蓮現、華落蓮成三義，
以喻本迹二門，為實施權、開權顯實、廢權立實三義。 ^734c28

菩薩瓔珞經人喻無法者，菩薩是人，瓔珞是喻。
瓔珞所以嚴身，以喻萬行嚴法身故。 ^734c34

大般若經單法無人喻者，般若此翻智慧，
今存梵語者，以智慧輕薄，般若尊重，五種不翻中，尊重不翻也。
梵網單喻無人法者，乃佛觀大梵天王網羅幢，
因為說無量世界猶如網孔，一一世界各各不同，別異無量。
佛教門亦復如是，菩薩以梵行莊嚴法身，猶梵王以梵網為華飾也。 ^734c38

法從人說，喻以人舉者，如此經乃佛宣說依正莊嚴信願往生之法，
舉大如車輪喻，百千種樂同時俱作之喻是也。 ^735a2

鈔
一切功德皆從佛出者，佛乃功德叢林。
真如庫藏經云：剎塵心念可數知，大海中水可飲盡，
虗空可量風可繫，無能盡說佛功德。 ^735a8

略取則條陳之切要者，謂條陳切要，取而抄之，取其要而略其緩也。 ^735a14

寫錄，即注記之顯明者，謂記註得鈔而寫錄之，
則記注之文，洞然煥然，彰灼顯了也。 ^735a16

疏
自性覺是佛義者，所謂色見、聲求，是行邪道；
若言他是佛，自己却成魔。 ^735a20

自性、本始二覺者，起信云：本覺義者，對始覺義說，以始覺者即同本覺。
始覺義者，依本覺故而有不覺，依不覺故而有始覺等。 ^735a22

自性覺體遍照是說經義者，以說經者因眾生沉迷不覺故，
如來以般若真光而覺照之。
今覺體遍照，豈非說經義耶？
如古云：出息不涉眾緣，入息不住陰界，
常說如是經，百千萬億卷。 ^735a26

鈔
即事即理等，是理事相即門。
以即事即理，故事必稱理也。 ^735a36

又即理五句，是依理成事門。
隨其心淨悟，惟心淨土，正所依之理也。
則佛土淨感，依正莊嚴，正所成之事也。
既依理成事，故事必稱理也。 ^735a40

覺是總義者，釋上自性覺是佛義。
覺體之中等，釋上自性覺無量是阿彌陀義。 ^735a46

廣者，從用得名。廣多，廣博為義。
廣多者，此覺體本有過塵沙之妙用，潛興密應，
無有休息，無有窮盡。
廣博者，此無盡之用，一一同于覺性，無有邊際，無有分限。 ^735a48

大者，當體得名，常徧為義。
當體者，不同揀小之大，大外有小可揀，猶是分限。
今覺體體無邊涯，絕諸分量，強名大也。
常徧者，常則豎通三世，涅槃云：所言大者，名之為常。
徧則橫該十方，涅槃云：所言大者，其性廣博，猶如虗空。 ^735b6

約先後，則彌陀古佛者，彼佛成佛以來，于今十劫故。
此佛新成者，釋迦如來周昭王時方始成道，故是彼本。
此始者，先成者為本，今成者為始也。 ^735b16

約因果，則此佛教令往生者是因，乃得見阿彌陀佛是果。
是此本彼始者，修因為本，果證為始也。 ^735b22

本始互融者，覺體在纏名本覺，覺體出纏名始覺。
無明性空，在纏即出纏，本融始也。
斷盡無明，始覺同本覺，始融本也。 ^735b26

鈍根守事相而自足者，但知以生求佛，
捨此趣彼，不知唯心之理。
因稱理故，方知事中有至理存焉，非徒事相。
此破鈍根著事而迷理之惑也。
利根崇理性而著空者，但知自性惟心，
耽著頑虗，不信有西方淨土。
因稱理故，方知至理不離事相，不落頑虗。
此破利根著理而迷事之惑也。 ^735b32

又此經下，恐有問云：既淨土法皆欲會歸理性，
則修行者只須直悟自心之理，何必念佛求生？
故云：此經本為托彼名號，顯我自心。 ^735b44

與十六、觀經同意者，觀經疏鈔云：行者應知，
據乎心性，觀彼依正，依正可彰；托彼依正，
觀于心性，心性易發。
今此經乃托彼名號，顯我自心，正與彼同意也。 ^735b48

又菩薩猶宜下，恐又問云未悟心者應當念佛求生，
已悟心者似不必然，故云菩薩猶宜近佛。 ^735c8

維摩下。引證。已悟求生可知。 ^735c10

昔人謂華嚴下觀行，即觀心稱理也。
以華嚴稱性之談，故一切法可觀心稱理。
方等已下諸經，事理猶分，心法未即，何得稱理？
以此經判歸方等，不應稱理故。 ^735c14

古德答下，了義指華嚴，不了義指方等。
而下惟一心者，法界心中不見精粗大小，同一妙心故。 ^735c20

鈔
經稱母佛者，謂摩耶夫人以如幻法門幻生諸佛，
故世尊未降生時，十方諸佛一日三時于摩耶腹中說受生法門，
十月滿足右脇降生，而曰：豈唯釋迦我為其母，
將來賢劫千佛亦我為其母，世世佛生我為其母也。 ^735c24

子佛者，即羅睺羅。
曰：豈唯釋迦我為其子，賢劫千佛亦我為其長子。 ^735c32

疏
重重無礙，故名融通。
隱隱者，融通之貌，即百界千如之意也。 ^735c36

鈔
即梵可以成華者，句句梵語，句句華言。
顯非密外者，華言顯而易了，梵語密而難知，
即梵即華，顯非密外也。
方華下，例知。 ^735c40

當暗中有明者，參同契云：當明中有暗，
勿以暗相遇；當暗中有明，勿以明相覩。
明暗互相對，比如前後步。
威音那畔不離今日門頭，今日門頭不離威音那畔，
夜半正明，天曉不露也。 ^735c46

互相掩映，約二法交徹說。
如東鏡入西鏡時，東鏡映西鏡，西鏡掩東鏡，西鏡入東鏡亦然。 ^736a6

涉入重重，約重重交映說。
如東鏡入西鏡，西鏡即帶東鏡之影，涉入東鏡等。
西鏡入東鏡亦然。
如是乃至重重無盡。
楞嚴云：譬如雙鏡，光明相對，其間妙影，重重涉入也。
又如千珠帝網，一珠涉入千珠，千珠涉入一珠，
妙影重重，無盡無盡也。 ^736a8

妙體融通者，謂妙心體具如如意珠，心、
佛及眾生是三無差別，此心即空、即假、
即中，圓融無礙，通達無滯也。 ^736a20

不一不異者，以隨緣故不一，以不變故不異，
以有如實空、如實不空故不一，以一切法悉皆真、
一切法皆同如故不異，以十法界假名差別故不一，
以一念心全體具足故不異，以具一切法、
造一切法故不一，實無能具所具、能造所造故不異，
三諦宛然故不一，舉一即三、言三即一故不異，
有顯有密、有明有暗故不一，顯非密外、
密在顯邊，暗中有明、明中有暗故不異，
掩映重重故不一，互相涉入故不異，乃至有事有理、
有不一不異即是一異，而其實三世諸佛到此口掛壁上，是真不一不異也。
看翻譯高僧到此何處著脚？ ^736a26

疏
文字般若者，略有三義：一者、文字從般若流出故，
謂如來憫眾生迷昧，乃放般若真光而覺照之，
為說種種文字，因名文字般若也；二者、
文字能生般若故，謂眾生依如來言教，
能開示悟入佛之知見，遂名文字般若也；
三者、文字即是般若故，為一文一字，當體即空、
即假、即中，當體即是解脫相，故名文字般若也。
然此三義自是泛論，若約如來果上說者，
則三藏十二部一切修多羅即是如來大智慧光明，故名文字般若也。 ^736a46

達乎實相者，即所謂從文字起觀照，從觀照證實相也。
又復智者頓能隨文成觀，知文字性離，
不著文字，亦是達乎實相也。 ^736b16

證信者，以六種成就堪為證據，使聞者不疑故。
大論第四：問曰：何不直說般若而言舍衛等？
答：說時方人令人信故。 ^736b22

發起者，如楞嚴誤墮婬室，觀經闍王弑逆，各有因緣為之發起也。 ^736b26

言五句者，但以詮義究竟為句，如佛但一字亦名句也。 ^736b30

均其繁簡者，五句分為五科，失之太簡；
列眾立之為六，失之太繁。
今合五句為一科，則簡者非簡；列眾與五總對，則繁者不繁。 ^736b32

鈔
般若無言，賴言而顯者，古云：道本無言，因言顯道。
經云：生生不可說，生不生不可說，不生生不可說，
不生不生不可說，以四悉檀因緣故而亦可說。
此之謂也。 ^736b38

文字性空即是實相者，維摩天女云：言說文字皆解脫相。
所以者何？解脫者，不內、不外、不在兩間；
文字亦不內、不外、不在兩間。
是故，舍利弗！無離文字說解脫也。
一切諸法是解脫相。 ^736b44

三種般若相為融通者，從實相般若流出文字般若，
從文字般若起觀照般若，從觀照般若契實相般若。
然而全性成修，實相即觀照；全修即性，觀照即實相。
文字性空，文字即實相；不離文字，實相即文字。
依解成行，文字即觀照；全行契解，觀照即文字。
舉一即三，言三即一也。 ^736c4

例如五蘊三句，世間諸法不出色心，如來為迷心不迷色之人，
則合色開心說五蘊，為迷色不迷心之人，
合心開色說六入，為心色俱迷之人，心色俱開說十八界，是隨其所宜也。 ^736c16

佛涅槃時示阿難者，世尊臨涅槃時，阿難心沒憂海，
阿#CB00145;樓駄教令問佛四事：
一、佛滅度後以何為師？
二、依何法住？三、惡性比丘如何擯斥？
四、一切經初當安何語？
佛答阿難：佛滅度後以戒為師，依四念處住，惡性比丘嘿而擯之。
一切經初應云：如是我聞：一時佛在某處某國土與某大眾。
非獨我法如是，三世諸佛經初亦然。 ^736c24

三、疑頓釋者，曰：如是之法，我從佛聞，則非佛重起；
述佛成言，則亦非阿難成佛，亦非他方佛來，故頓釋也。 ^736c36

異外道阿憂者，外道一切經初，皆安阿憂二字。
以阿者，無也；憂者，有也。
外道所詮，不出有無，故曰阿憂。
又阿憂者，吉也。經初安吉，則自始至終，吉無不利故。 ^736c40

意避增減異分過失者，阿難結集法藏，
佛四十九年所說之法，如一器水傳于一器，
不增一滴不減一滴，無有增減異分過失，
故云佛法大海水，流入阿難心也。 ^736c46

疏
以宗揀定者，多解並陳，從違莫決，隨宗以定，則無異詞也。 ^737a6

鈔
智論佛法大海，信為能入者，釋論第二：
問曰：諸佛經何故初稱如是？
答：佛法大海，信為能入，智為能度。
如是義者，即是信也。
若人有信能入佛法，無信不入。
不信者言：是事不如是。
信者言：是事如是。 ^737a10

肇公如是，信順之辭者，肇公維摩疏云：
如是，信順之辭也。
信則所言之理順，理順則師資之道成。
經無豐約，非信不傳，故建言如是。 ^737a18

但顯于如，唯如為是者，除諸法實相外，餘皆魔事也。
此約所詮之理釋。 ^737a24

當理之言，無非之稱，是約能詮之文釋。 ^737a28

順機為應者，如經云：為應聲聞人，說應四諦法；
為應緣覺人，說應十二因緣法；為應菩薩人，說應六波羅密法也。
無非為感者，若眾生機器不淨，不能感佛，
如澄潭始能現月，濁水不能現也。
此約感應釋。 ^737a30

始終不異者，實相之理迷時不減悟時不增，
迷時不染悟時不淨，如如不動故名如也。
如理而說者，謂如實相理為人演說無別異說，故曰是也。
此雙約能詮所詮釋。 ^737a38

如為真空，是為妙有者，即有之空為真空，
此破虗無之斷見；即空之有為妙有，此破實有之常見。
此約破邪釋。 ^737a46

並無相礙者，能詮之外無所詮義，所詮之外無能詮文，
則能詮不礙所詮，所詮不礙能詮。
眾生無機，佛不說法，淨機感佛，乃顯言詮，
則能所詮不礙感應，感應不礙能所詮。
又應機說法，顯示真宗，敵破邪外，則前二又不礙破邪也。 ^737b4

非生非滅者，謂本自不生，今何有滅也？
又論云：隨妄不生，約治不滅，修起不生，處染不滅。 ^737b14

無去無來者，謂無所從來，無所至去也。
又經云：不來不去，如是而來；不動不起，如是而去。 ^737b16

湛然者，如淨琉璃，內外明徹，即所謂一道清淨，染污不得也。 ^737b20

常住者，不遷不變，無起無滅，即所謂諸法從本來，常自寂滅相也。 ^737b22

四過百非者，有無雙亦雙非為四過，于四句中隨舉一句，
復具四句成一十六句，通過去未來則成四十八句，
又約已起未起合為九十六句，連根本四句共百非也。 ^737b26

讀古疏鈔事，義中詳明。 ^737b32

疏
聖人無我者，既名曰聖，則生佛依正，鎔融總攝，
一切對待，盡淨無餘，何得有我？ ^737b34

鈔
非第一義中說我者，第一義對二諦說，
一塵不立真諦也，萬法齊彰俗諦也，真俗不二中道第一義諦也。
第一義中四相頓空，何有我相而云我耶？ ^737b38

邪我者，或計即色是我，離色是我，我大色小，
色在我中，色大我小，我在色中等，此從邪師訓誨妄計而生分別我也。
慢我則不因師教而成，生來即有俱生我也。
名字我者，謂既無見我橫計主宰，復無慢我俱生主宰，
但隨世流布說名為我，則但有名字而無實體也。 ^737b44

世俗人具前二我者，以未達我空無名字故。
學道人具後二我者，見道學人雖斷分別邪我，我慢猶存。
若盡理而言，未至八地，俱生我執猶現行故。
聖人唯最後我者，聖人斷盡二障，達二無我理故。 ^737c8

順俗稱我但是名字者，謂阿難尊者至結集時，
尚破同體見慢之我，豈有界內二種我耶？
為傳化故乃順世俗立名字我，有何過咎？ ^737c16

知一切法空而不著空者，經云雖樂遠離而不依身心盡，雖行于空而植眾德本是也。 ^737c22

知實相無我而不著無我者，經云雖行諸法不生不滅，
而以相好莊嚴其身；雖隨諸法究竟淨相，而隨所應為現其身是也。 ^737c24

引瑜伽觀經二段，是證明第三不著無我之故也。
瑜伽言無我則無人修學，觀經言無我則無人傳化，
自利利他二皆不就，故不著無我。 ^737c30

瑜伽有四義者，瑜伽第六云：略由四義，
故稱我聞：一、為世間語便易故；二、為隨順世間故；
三、為斷除怖畏，若定無我，誰為修學人生怖畏故；
四、為宣說自他得失，令生決定信解心故。 ^737c36

阿難亦通法身我者，法華有本迹二門，
若就迹門則阿難但證偏真，若約本門則阿難久證法身。
經云內祕菩薩行，外現是聲聞，少欲厭生死，實自淨佛土是也。 ^737c44

以無我中有真我者，因二無我，乃得真我。
所謂唯心相滅，心體不滅，因滅是色，獲得常色也。 ^738a2

常樂我淨者，是涅槃四德。
不遷不變曰常，離二死苦曰樂，具八自在曰我，三惑淨盡曰淨。 ^738a4

疏
耳根發識者，耳根是色法，即第八親相分，
具執、受二義，是白、淨、無記性；識乃心法，
即第八見分，三性皆具，與根不同。
如楞嚴以門喻根，以人喻識，不同明矣。
發者，生起之意，具八種緣，方得生起，即所謂耳識唯從八也。
八者：一、空，二、根，三、境，四、作意，五、分別依，
六、染淨依，七、根本依，八、種子也。 ^738a10

廢別從總〔云云〕者，謂小教云：聞者，耳根發識，聲在可聞處。
是則應云耳聞，何云我聞也？
蓋以我有主宰之義，為六根、六識之總。
今廢根、識之別，從主宰之總，曰我聞也。 ^738a22

始教無聞三句，聞即是有法，無聞即是空。
今始教是談一切法空，故無聞。
終教雙照二邊，故聞而不聞。
此處影略不聞而聞句，葢即有而空，即空而有，正是雙照二邊中道也。
頓教雙遮二邊，故無聞亦無不聞。
無聞是遮有，無不聞是遮空，正是雙遮二邊中道也。 ^738a30

以我無我不二之真我者，我即是有，無我即是空。
我無我不二，是即有而空，即空而有，即二邊之中道也。
又空處全有，有處全空，離二邊之中道也。
離即離非，是即非即，非法身真我而何？ ^738a40

根境非一異之妙耳者，根境若異，則兩皆是有；
根境若一，則二俱成空。
今非一非異，則空有雙遣，即是頓教雙遮中道也。
然非一則異存，非異則一存，則空有雙存，又即是終教雙照中道也。
寂而常照，照而常寂，非妙耳而何？ ^738a48

娑婆極樂無障礙之法門者，娑婆是此岸，極樂是彼岸。
若無障礙，則此不礙彼，彼不礙此，彼此俱存，是為雙照法門。
所謂究竟寂光，不越凡夫一念；三塗劇報，全居極聖自心也。
又若無障礙，則何分此岸？
何分彼岸？彼此兩亡，是為雙遮法門。
所謂黑暗女、功德天、有智主人，二俱不受也。 ^738b10

鈔
聞亦無聞，是大乘始教者，大乘始教第二時空宗，
依諸部般若，談一切法空，內無能聞，外無所聞，方曰真聞。
故曰尊者無說，我乃無聞，是真說真聞也。 ^738b22

從緣故空，不壞假名者，因內根引生外塵，
則塵無自性；因外塵引生內根，則根無自性，從緣故空也。
經云：由塵發知，因根有相，相見無性，同于交蘆是也。
又因根有塵，則不壞塵相；因塵有根，則不壞根相，不壞假名也。
如云：如幻非實，則心境雙忘；不無幻相，則不壞心境是也。 ^738b28

不聞而聞，聞而不聞者，不壞假名，不聞而聞也；
從緣故空，聞而不聞也。
不聞而聞，即空即有；聞而不聞，即有即空。
中道之義，此大乘至極之理，曰終教也。 ^738b38

能所雙寂，無聞不聞者，從緣故空，緣生顯無性也。
緣生為能顯，無性為所顯。
不壞假名，無性顯緣生也。
無性為能顯，緣生為所顯。
緣生無性，以無性奪緣生也。
無性緣生，以緣生奪無性也。
互奪兩亡，則能所雙寂。
又緣生奪無性，不聞不可得。
無性奪緣生，聞亦不可得。
則無聞無不聞矣。
〔此是舊解，今復解云。〕
能即是第八轉相，所即是第八現相。
以業識頓空，故雙寂。
聞與不聞，皆生滅相。
既無業識起滅，何有聞與不聞也。 ^738b46

離念頓顯者，聞與不聞，皆妄念分別。
今既雙遮，則一念不生，全體顯現，不歷階級漸次，頓教意也。
〔此是舊解，今云〕離念頓顯有二義：若離分別麤念，
與無分別智相應，得見法身，名隨分覺；
若一念相應，遠離微細念故，心即常住，名究竟覺。
葢以頓教雖無漸次，而不無前心後心，
則其所離之念，自不無麤細，而所顯之理，亦不無分滿也。
生而不生，不生而生者，生即我，即凡夫之有；
不生即無我，即二乘之空。
此二不二，即法身真我故。 ^738c12

能聞所聞非一異故者，根境歷然，不壞世諦，
故非一；根塵同源，同歸性海，故非異。
古云：通#CB16199;峰頂，不是人間；
心外無法，滿目青山是也。 ^738c30

娑婆依正，全處極樂之自心者，自心即是法界。
法界之中，無所不攝，則娑婆依正，攝無不盡。
天台云：以檀為法界，則一切法趣檀。
依正之攝歸極樂，其理亦然。
古云：阿鼻依正，全處極聖之自心。
毗盧心土，不離下凡之一念。
法界圓融，頭頭涉入，不相障礙故。 ^738c36

分攝于圓，應歸法性者，恐有難云：前說五宗及有空、
法相、法性、圓融、終頓判歸法性宗，圓教判屬圓融宗矣。
今既攝于圓，應歸圓融，何故歸法性耶？
答：誠如所問。但法性之與圓融，分之為二，
合之為一，以事事無礙之圓，雖不同事理無礙之終頓，
實離事理無礙之法性外，無事事無礙之圓融，
以同一了義大乘可合可分，故今據可合之義歸法性也。 ^738c46

鈔
弘廣菩薩之所流通者，涅槃第四十云：
佛告文殊：阿難比丘是我之弟，給事我來二十餘年，
所可聞法具足受持，喻如瀉水置之一器。
是故我今顧問阿難為在何所，欲令受持是涅槃經。
善男子！我涅槃後，阿難比丘所未聞法，弘廣菩薩當能流布。 ^739a12

阿難！求三願者，一願不受佛故衣、二願不隨佛受別請、三願二十年前所未聞經請佛重說。 ^739a22

得法性覺自在三昧者。
覺了法性，從性起覺也。
法性豎徹三際，三際之法無不覺；法性橫遍十方，十方之法無不覺。
于法性海中，普覺一切，得大自在，曰法性覺自在三昧也。
涅槃下。引證，可知。 ^739a26

影響弘傳者，天台釋法華經言：聞經眾有發起，
當機結緣，影響四眾。
影響眾者，謂往古諸佛菩薩，隱其圓極之果，
亦同機眾匡輔法王，如影之隨形，響之應聲也。 ^739a34

三、阿難者，聖人無名，名因事立。
聲聞斷見思，正使得出三界，得大歡喜，
故結聲聞藏，名曰歡喜。
緣覺進侵習氣，賢于聲聞，故結緣覺藏，名曰喜賢。
菩薩進斷無明，悟入法海，故結菩薩藏，名曰喜海。 ^739a42

疏
古人釋一時，都謂機應合一之時，亦是諦智合一之時，故云一時。
今師資相合下，是言機應合一之時。
約當宗下，是明諦智合一之時也。 ^739b2

心境泯者，謂心境雙消，歸聖現量，然凡聖猶分也。
凡聖會者，聖凡情盡，唯妙覺明，然依正猶二也。
依正融者，情器體融，同歸法界，然一多猶在也。
一多等者，一多相即，無礙圓融，究竟圓滿矣。
以上從狹至廣，融成一味，為一時也。 ^739b8

鈔
陀羅尼，此翻總持，有多字、一字、無字之別。
多字如諸經密呪，一字如唵字，無字即無相妙心。
今之所云，指無字也。 ^739b18

一剎那頃一字之中者，以既得無相妙心，
剎那普融三際，一字攝法無遺，一切法門說無不盡也。 ^739b22

得淨耳根者，眾生循聲流轉，分別外塵，穢耳根也。
聖人脫粘內伏，發本明耀，淨耳根也。 ^739b28

於一剎那悉無障礙者，以既淨耳根，則心聞洞徹十方，
洞徹三際，一切即一，一即一切，無不知也。
古云：在眼時，如千日萬象不能逃影跡；
在耳時，如幽谷大小音聲無不足是也。 ^739b30

說者神力延促二句，出上文說聽多少之所以。
說者延一日為一劫，則說者時少，聽者時多；
說者促一劫為一日，則說者時多，聽者時少。
又聽者根利，則說者時多，聽者時少，以一心入於語義，
不覺時長故；聽者根鈍，則說者時少，聽者時多，
以不得法味，身體在座，多有疲倦，覺時長故。 ^739b40

古謂下，引例。凡夫、二乘及三賢菩薩，以事識見佛，
故見應身年歲則短，在世八旬即入涅槃，成道以來始經四十餘年。
登地菩薩以業識見佛，故見報身永不滅度，成道以來經塵點劫各各不同故。 ^739c4

周正建子，夏正建寅者，謂周時以斗柄初昏建子之月為歲首，
夏時以斗柄初昏建寅之月為歲首也。
一取天開於子之義，一取人生於寅之義。 ^739c12

心境者下。約當宗，以一心不亂為宗。
一心不亂，則內無能念之心，外無所念之境，
能所雙消，泯然無迹故。 ^739c18

諸上善人，同會一處者，一處指一心也。
若聖若凡，全歸一心，無有高下故。 ^739c22

佛及水鳥同說妙法者，以一心中情與無情同成正覺，
熾然說無間歇，一說一切說故。 ^739c24

一佛說經六方齊讚者，以一心中不見彼佛此佛，
一即是多、多即是一，同一法性故。 ^739c28

鈔
際主之會成時者，時非別時，法王啟運嘉會之時也。
法王不作，嘉會難成，不得成時故。 ^739c32

聆主之語成聞者，耳聞法音，心契妙理曰聞。
慧日不升，圓音不演，眾生曠劫皆成聾瞽，不得成聞故。 ^739c36

受主之教成信者，於實德能深忍樂欲曰信。
佛不垂教，心迷塵境，信自何生？
縱有信從，皆墮邪見，非正信故。
主之所居成處者，處非他處，乃法王轉法輪之處也。
聖人到處，成邑成都，法王不住，不成住處故。 ^739c40

主之所化成眾者，聞經之眾，賢聖之眾也。
佛未出時，各趣異道，盡墮邪宗，因蒙佛教，
轉邪歸正，方成聖眾故。 ^739c48

疏
別之有四者，若據經文但云佛住，天台乃別之為四者，
略有二義：一者欲顯能住心法故，謂他人唯論身住不明能住心法，
則抑極聖同凡夫住，而況復凡聖各各有於能住之法，不可不知也。
二者欲顯如來無法不住故，謂佛住既勝則無法不住，
為引物故且就世善，略指定散收一切善，故言天梵。
於出世中略指小大攝一切法，故言聖佛也。 ^740a6

鈔
或現天住，下四住中皆明因果，而所住法正在於因，
所謂如來以攝物故，示現施戒及十善心，此即佛以欲天之法住舍衛城。
為物示現四無量心，示三三昧，即梵法、
聖法住舍衛城，此皆如來隨他意住。
若隨自意，即以楞嚴至不共等住舍衛也。 ^740a20

初禪至非想是果，四禪、八定是因。
而云四無量心住者，以單修八定，不生色、
無色界，必用四心為熏禪功德，定與功德具足，
方生八天，故云四心也。 ^740a30

三三昧者，即空、無相、無作也。 ^740a34

百八三昧，即首楞嚴三昧、寶印三昧、師子遊步三昧，
乃至百八離著虗空不染三昧，詳如智度論說。 ^740a36

十力者，一、是處非處如實力；二、業智力；
三、定力；四、根力；五、欲力；六、性力；七、至處力；
八、宿命力；九、天眼力；十、漏盡力。 ^740a40

四無畏者：一、得總持無畏；二、得知根無畏；
三、得決疑無畏；四、得答報無畏。 ^740a44

十八不共者，一身業無失，二口業無失，
三意業無失，乃至十八知未來無礙。
謂之不共者，不與二乘共也。 ^740a48

鈔
法華法勝餘法者，五時極唱，最後極談非兼，但對帶純一圓教故。 ^740b6

舍衛國之勝者，以國豐四德，譽動五天。
淨土法門，廣大宏遠者，帡包幽顯，統括聖凡，
國豐萬德，聲震十方故。 ^740b10

祇樹，樹之勝者，以扶疎暢茂蔭葢清涼。
淨土眾生永離熱惱者，佛以大慈普覆一切，離生死惱永得清涼故。 ^740b16

給孤園之勝者，以受用自在，適悅人心，
淨土安隱；受樂者，寒暑不遷，壽命無量，
涅槃寂靜，得大解脫故。 ^740b22

祇陀種之勝者，以位超百寮，紹居九五。
淨土紹隆佛種者，皆不退轉，多有補處，
不滯化城，直至成佛故。 ^740b26

須達人之勝者，以能具十德，足以長人淨土，
入上善會者，永離凡外邪定不定，得入正定賢聖等侶故。 ^740b30

疏
自性洞徹十方者，若云阿難聞佛，則眾生皆背佛；
若云佛在祇園，則自己却成魔，非真聞佛也，非真佛在也。
今十方是佛法身，自性洞徹十方，則一大時教無有不聞，是真聞也。
當處即今顯現，自性不離當處，則法性湛然不遷不變，是真佛在也。 ^740b34

鈔
經云：心聞洞十方，生於大因力。
古云：金佛不度爐，木佛不度火，泥佛不度水，真佛屋裏坐。 ^740b44

反聞自聞者，以眾生循聲流轉，向外奔馳故。
反佛自佛者，以眾生以色見我、音聲求我故。 ^740b48

儼然未散者，智者大師誦法華經，至藥王本事品，
是真精進，是名真法供養如來處，親見靈山一會，儼然未散。 ^740c4

疏
具有三義者，葢以華言大者，梵曰摩訶，
乃含三義，謂大、多、勝，故須就本三義釋之。 ^740c10

僧伽有四種：一、有羞僧，持戒無違；二、無羞僧，
三業不淨，諸惡並行；三、無知僧，雖不破戒，
根鈍無慧，不知重輕；四、真實僧，四果、四向，
學、無學人也。有羞真實，得共羯磨，同聞證信，唯取無學。 ^740c12

眾和合者，謂戒和同修、見和同解、身和同住、
口和無諍、意和同悅、利和同均。 ^740c22

三迦葉，是兄弟三人，昔共起剎，今連枝也。
目揵連，此云萊茯根，姓也。
舍利弗，此云身子，名也，姓拘栗陀。 ^740c26

鈔
以七一釋共者，七種一故，方成共義也。 ^740c30

判：已屬生酥，且從本說。
七在三藏，同感佛時，同鹿苑處，同一切智心，
同別脫戒，同三十七道，同無漏正見，同有餘解脫。
昔同七者，今日同聞。 ^740c32

天王敬仰者，梵王師陳如、帝釋師迦葉等。
內典，謂三藏十二部。
外籍，謂四韋駄十八經等。 ^740c38

波羅密多，此云到彼岸。
今最極利根，到百行至極之處也。
如布施，則財法無畏，以至三輪空寂。
持戒，則不破不漏，乃至戒相都空。
般若，則人法俱空，乃至空亦不立。
此大乘種性也。 ^740c42

皆得無學果位者，研真斷惑曰學，真窮妄盡曰無學，今皆得阿羅漢無學果位也。 ^740c48

皆得小果趣大菩提者，既成四果，復迴心向大，發大菩提心也。 ^741a4

則通大乘言者，謂上大、多、勝三義止就小乘言耳，今佛地三義則是通大乘言。 ^741a6

四邪命者，合藥種植田園名下口食，仰觀星宿名仰口食，
四方巧語名方口食，呪術卜算名維口食。
比丘不作此四，名清淨乞士也。 ^741a10

九十八使者，見思惑也。
見惑有八十八使，以五鈍五利對苦等四諦，苦下全具。
集滅除三，謂身見、邊見、邪見。
道除二，謂身見、邊見。
上界不行瞋思惑有十使，謂欲界貪瞋癡慢，
上二界各有貪癡慢，共九十八也。 ^741a14

羯磨，此云作法辦事，謂行籌相向說也。
水乳之乳，非人乳、牛乳。
水中自有乳，唯鵝王能辨。 ^741a24

優樓頻螺，此云木瓜林，為瓶沙王師，有五百弟子。
伽耶，此云城，那提，此云江，二人共五百弟子。
佛入迦葉窟，毒龍放火，佛收毒龍，住於鉢內，乃至十種神變。
迦葉雖覩，執猶未改，曰：瞿曇雖神，不如我道真。
佛言：汝若不捨邪見，令汝長劫受苦。
聞已，頭面禮佛求悔，乃告弟子：各隨所宜，我願皈依佛也。
乃至五百弟子，皆聞善來，鬚髮自落，得成沙門，
乃各以事火術具，投之於水，隨流而下。
二弟見之，亦皆皈佛。 ^741a28

鈔
常不離佛者，以千二百五十人，未見佛前各修異道，
久受勤苦空無所獲，一遇如來便得道果，
感佛恩深常隨侍佛，為同聞眾也。 ^741a44

千里面談者，唐李世民為秦王時，在軍中，使房#CB16199;齡入朝奏事。
高祖笑曰：#CB16199;齡為吾兒奏事，
雖隔千里，猶如面談。 ^741b2

泗濱謂泗水之濵，有杏壇在焉，是孔子講學處。
久在泗濵者，謂平居共事。
相依陳蔡者，謂患難不離也。 ^741b6

鈔
斷思惑七十二品者，思惑分三界九地，共九九八十一品。
若初果則全未斷，於第二向中斷欲界前六品，即證二果。
於第三向中斷欲界後三品，即證三果。
然尚有上八地七十二品在。
復於四向中斷盡，方成四果阿羅漢也。 ^741b12

初果七返，二果一生者，欲界九品思惑，
上上品潤二番生死，上中、上下、中上三品各潤一生，
中中、中下二品同潤一生，下上、下中、下下三品同潤一生，
故初果七返生死，二果一生欲界也。 ^741b22

二僧覲佛者，昔有二僧相期覲佛，時值炎暑行至中途熱渴欲死，
共覓水飲，見一清水可掬而多細蟲，一僧以有蟲故不飲而死，
一僧從權乃得見佛，具白前事。
佛言：道亡者為先見我，以尊我戒律，即親見佛故。 ^741b30

疏
自性無漏者，漏有三，謂欲漏、有漏、無明漏。
欲漏即欲界貪愛，有漏即上二界貪愛，
無明即三界中癡，此小乘之漏。
若大乘之漏，不唯三界貪癡為漏，有無明惑不居中道漏，落二邊亦漏也。
今自性從本以來無有變異，不可破壞，何漏之有？
論云智體不動，具足無漏性功德是也。 ^741b38

自性無迷者，迷有二：謂根本不覺，枝末不覺。
因一念無明妄動，遂成三細六麤種種迷癡境界。
然自性從本以來，一切染法所不能染，何迷之有？
論云一切染法不相應故，名如實空是也。 ^741c2

鈔
心源者，心為萬法之源也。
諸法從本來，常自寂滅相，曰本寂。
既曰本寂，則欲有無明以及二邊等漏，向何處著脚？
故曰全空。 ^741c10

心體者，心為法界之體也。
光明照一切法界悉清淨，曰本明。
既曰本明，則見思塵沙以及無明等惑向何安立？
故云安在。 ^741c16

法華謂真阿羅漢者，法華經中迦葉須菩提等，
聞喻說一周開權顯實，乃云我等今者真是聲聞，
以佛道聲令一切聞，我等今者真阿羅漢，應受人天一切供養等。 ^741c22

起信號曰真實識知者，起信論云：從本以來，
自性滿足一切功德，所謂自體有大智慧光明義故，
徧照法界義故，真實識知義故，乃至滿足無有所少義故。 ^741c30

沈空為寂者，二乘棄有著空，墮無為坑，
飲三昧酒，乃枯寂之寂，非本寂之寂也，
乃名字羅漢，非真阿羅漢也。 ^741c36

作念而知者，凡夫生心動念，緣而後照，
慮而後知，乃妄作之知，非本明之知也，
乃虗妄知識，非真實識知也。 ^741c42

是故下，結勸。 ^741c46

沈空之寂為邪見，本寂之寂為正見。
古云：魔界與佛界，一界無別界。
故曰：邪見與正見一體。 ^741c48

本明之知為妙門，作念之知為禍門。
經云：知見立知，即無明本。
知見無見，斯即涅槃無漏真淨。
故曰：眾妙與眾禍同門。 ^742a4

息心達本源者，古云：三界兮擾擾，六趣兮昏昏，
息心達本源，故號為沙門。
今則息邪見眾禍之妄心，達正見眾妙之本源，庶幾可以為沙門矣。 ^742a10

鈔
引諸偏好者，眾生之機不一，所好之法亦不一，
是故好智慧者舍利引之，好神通者目連引之，乃至好多聞者阿難引之。 ^742a16

舍利弗宴坐者，舍利宴坐，佛令目連喚之，
舍利云：汝前去，吾後至。
目連欲牽之去，舍利即解衣帶著地，語目連曰：
汝能舉此衣帶，方可牽我去。
目連竭盡神力不能動，舍利以帶繫閻浮提樹，樹動而帶不動也。 ^742a22

顏閔無文者，顏閔列在德行科，游夏列在文學科故。
三明六通者，三明即過去宿命明、現在天眼明、
未來漏盡明，加天耳、他心、神足，即名六通。
前三雙具通明，後三止為通者，以但知宿世受生之事，
名宿命通；復知宿世百千萬生，如是姓名，
如是受苦樂等事，皆悉能知，是名宿命明。
但見死此生彼，名天眼通；復見我及眾生死時、
生時，及所作善惡之行，或生善道、惡道，
皆悉能見，是名天眼明。
眾生因三界見思之惑，墮落生死，故名為漏；
唯羅漢斷見思盡，而得神通，名漏盡通；
復知漏盡以後，更不受於生死，是名漏盡明。
後三無此分別，故唯名通也。 ^742a30

鈔
色即是空者，色即十一色法，此色凡夫計為實有，
三乘計為虗幻，不知全體是妙色也。
妙色即是真空，故云色即是空。
經云：觀相元妄，觀性元真，即是菩提妙淨明體是也。 ^742b4

空即是色者，空即第一義空，此空不是邪外所計斷空，
小乘所執偏空，乃是真空也。
真空即是妙色，故云空即是色。
經云：如來藏中，性色真空，性空真色，清淨本然，周徧法界是也。 ^742b12

淨土即空者，淨土依正莊嚴，無非妙色，
妙色既即真空，淨土豈不即空也？ ^742b20

空即淨土者，自性清淨，名如實空，而如實空，
即如實不空，離一切相處，元自淨法滿足，空豈不即淨土乎？
若撥淨土，則是頑空偏空，非即色之真空。 ^742b24

不解真空，則是凡外邪智，二乘小智，非大乘正智。 ^742b28

身子之智不如是者，以身子已發大心，
乃於般若會上，盛談般若，淘汰執情，已具大乘正智。
既具正智，必解真空，不撥淨土。
淨土之告，不告身子而誰告耶？ ^742b30

鈔
目連化身大小者，難陀、#CB02494;難陀龍兄弟，
居須彌山邊。佛常飛空上忉利天，為母說法，
龍便瞋恨，吐黑雲暗霧，隱翳三光，以身遶須彌七匝，
尾拖海水，頭枕山頂。
目連乃倍現其身，遶須彌十四匝，尾拖海外，頭枕梵宮。
龍猶瞋甚，雨金剛砂，目連變砂以為寶花，
輕軟可愛，猶瞋不已。
連乃化為細身，入龍身內，眼入耳出，耳入鼻出，
龍受苦痛，其心乃服。 ^742b38

外道移山者，外道師徒五百用呪移山，
經一月日山根已動，目連念言：此山若移多所損害。
即於山頂結跏趺坐，山還不動。
外道相謂：我法動山計日必移，云何安固還若於初？
必是沙門使爾如是。
自知力弱歸心佛法。 ^742c4

舉之梵天者，瑠璃大王滅釋迦種，目連欲救，
佛以定業難逃，不允其請。
連以神力，將鉢盛五百釋種，託之梵天。
滅釋之後，舉鉢視之，唯血水而已。
故知業力，佛亦不能救也。 ^742c14

止車者，耆婆善醫，已生忉利。
連因比丘病，乘通往問，值諸天出游，耆婆乘車不下，但合掌而已。
連以神力止住其車，耆婆方下車問訊：欲何所為？
連乃具說來意，答云：斷食為要。
目連放之，始得前邁。 ^742c22

燒堂者，帝釋造得勝堂，莊嚴奇麗。
目連往看，諸天女皆隱避不出。
連念帝釋著樂，不修道本，乃以神通燒得勝堂，
赫然崩壞，仍為帝釋說無常等語。
帝釋歡喜，後堂儼然無#CB01926;煙色。 ^742c30

鈔
抖擻者，抖擻塵勞，即下掃除塵累也。
淘汰者，淘汰習氣，即下澄淨身心也。 ^742c38

鈔
縱橫善巧者，謂橫說、豎說、掃蕩說、建立說等。
破熱彈曲者，以其論議能破邪見之熱，能彈邪見之曲也。
子繫母者，尊者幼喪父，其母欲改適，因子繫故，
不遂其心，猶繩繫扇，故曰扇繩。 ^742c42

善分別義，即是義無礙辯；敷演教道，即是法無礙辯。
得大辯才，故議論第一也。 ^743a2

疏
放牛，即牧牛意。 ^743a6

鈔
迦葉讚者，佛滅度後阿難升座，迦葉與眾讚曰：
面如淨滿月，目如青蓮花，佛法大海水，流入阿難心是也。 ^743a8

鈔
馬麥之報者，佛與弟子三月在毘蘭邑食馬麥以償宿報，獨憍梵於天上受供。 ^743a14

鈔
璣衡者，謂璿璣玉衡也。
註：璿，美珠也。璣，機也。
以璿飾璣，所以象天之體轉運也。
衡，橫也，謂衡簫也。
以玉為管，橫而設之，所以窺璣而齊七政之運行，猶今之渾天儀也。 ^743a18

鈔
塔猶却貝者，阿育王禮諸羅漢塔，次至薄拘羅塔，
而說偈言：雖自煉無明，於世少利益。
因供二十貝子，而貝子從塔飛出，來著王足，諸臣驚怪。
所以然者，良由尊者平生閒靜少欲，其塔猶有是力。 ^743a26

資用充足，即第一名義。
至今不滅，即第二名義。
所求如意，即第三名義。 ^743a34

比之螺蛤者，尊者聽法之次多昏睡，佛責云：咄咄何為睡？
螺螄蚌蛤類，一睡一千年，不聞佛名字。 ^743a36

樂見照明金剛三昧者，注心欲見照明萬法之見性，名樂見照明。
此三昧能壞萬法，萬法不能壞此三昧，故名金剛。 ^743a42

疏
難弟難兄者，東漢太丘長陳寔生二子，
長曰元方，次曰季方，俱有俊才。
二子之子各論父功德，詣祖決其優劣。
寔曰：元方難為兄，季方難為弟。 ^743a48

疏
王數融通者，王外無數，數外無王，一心融通，故王所融通。 ^743b6

鈔
善惡輪轉由之主宰者，以前六識通善惡無記三性，
能造有漏三業，能招苦樂二報。
七識是有覆無記性，恒與我癡、我見、我愛、
我慢八大相應，念念執第八識見分為我。
唯第八識是無覆無記性，不造善惡等業，乃一期總報主故。 ^743b10

五十一心所者，徧行有五，別境有五，善有十一，
根本煩惱有六，隨煩惱二十，不定有四。 ^743b20

恒依心起三義，是釋名為心所之義。
恒依心起者，心王不起，心所不起也。
與心相應者，恒與心王相應不離也。
係屬於心者，心所係屬心王，如八識有五徧行，
七識有十八，前五三十四，六識具足五十一也。 ^743b24

智覺即永明壽禪師。
欲想更樂等者，欲即別境中欲，於所樂境希望為性，勤依為業。 ^743b32

想即徧行中想，於境取相為性，施設種種名言為業。 ^743b34

更樂即徧行中觸，令心、心所觸境為性，
受、想、思等所依為業。 ^743b36

慧即別境中慧，於所觀境揀擇為性，斷疑為業。 ^743b38

念即別境中念，於曾習境令心明記為性，定依為業。 ^743b40

思即徧行中思，令心造作為性，於善品等役心為業。 ^743b42

解脫即別境中勝解，於決定境印持為性，不可引轉為業。 ^743b46

作意即徧行中作意，能警心為性，於所緣境引心為業。 ^743b48

三摩提即別境中定，於所觀境令心專注，
不散為性，智依為業。 ^743c2

痛即徧行，中受領納，違順非他，境相為性，起欲為業。 ^743c4

迦葉！心欲數者，迦葉！
修行十二頭陀苦行，樂超三界、樂證涅槃，
捨離世間五欲，如棄涕吐故。 ^743c8

富樓那！心想數者，富樓說法第一，演說苦空深談實相唯想為先，
以想能觀機說法四辯宣演故。 ^743c10

迦旃延更樂數者，旃延議論第一，以議論時，
賓主問答種種妙義，觸境而生，更互涉入，彼此皆得法樂故。 ^743c14

慧舍利弗者，鶖子智慧第一，得無疑解脫，正合斷疑為業故。 ^743c18

念優波離者，波離持戒第一，以由恒持正念，
明記不忘，方能檢束身心，無犯毀故。 ^743c20

思羅睺羅者，羅睺密行第一祕密之行，非正思惟不能成就故。 ^743c24

解脫善吉者，善吉解空，第一勝解印持不可引轉，解脫一切有為故。 ^743c26

作意那律者，那律天眼第一，以小乘天眼乃作意通，
作意能見大千，若不作意不能穿針故。 ^743c30

三摩目連者，目連神通第一通，由定發淨極光通故。 ^743c32

痛阿難者，阿難多聞第一，得文字總持，領受不失故。
此二相扶而取開悟者，數若非王，從誰引起？
與誰相應？係屬於誰？
如臣失君，弟子無師，無所依故，何由開悟？
是必須王扶數也。
王若非數，則數等十善，法數不生，不能引心觸境，
領納前境，乃至正念定慧，一切皆無，亦不能開悟，是必須數扶王也。 ^743c36

若王若數四句，始由一念無明，迷自心源，而成八識。
從八識心王，引生心所。
如空生雲霧，海起波濤。
今王數相扶，開悟自心。
則濃雲薄霧，總作晴空。
巨浪微波，咸成止水。
盡法界唯一真心，更無王數可得也。 ^743c48

鈔
毋謂淨土菩薩不屑者，屑者，潔也。
不潔者，不以其法為潔而遠離之也。
有以念佛求生，但化愚夫，非大乘菩薩事，則今此經不應菩薩同聞也。
既是同聞，豈可以淨土為菩薩所不屑？ ^744a8

復有三義者，初是雙約二利說，次是單約自利說，三是單約利他說。 ^744a16

悲智所緣者，悲是三緣，悲智是十種智，
悲智是能緣，佛道眾生是所緣也。 ^744a20

上以智求者，無智不能上求，無悲無以下度，
所謂先悟毘盧法界，後修普賢行門，先運同體大悲，然後徧入塵勞也。 ^744a22

能所合目者，有情為能，覺為所，合此能所而名目之曰覺有情也。
心是能緣之智，故屬能；理是所緣之境，故屬所。 ^744a28

利生為急者，初發心時便普為恩有法界眾生，
既證果後尚留惑潤生不取滅度，是菩薩以利生為急也。 ^744a34

廣覺一切者，即眾生無盡，我願無盡，有一眾生不成佛，我誓不取正覺等。 ^744a38

趨寂自安者，即自謂已得涅槃，無所堪任，
但念空、無相、無作，於菩薩法心不喜樂也。 ^744a42

大強精進者，即所謂：假使熱鐵輪，在我頂上旋，
終不以此苦，退失菩提心。 ^744a44

求大菩提者，不求人天福報、聲聞、緣覺等，乃願與法界眾生一時同得菩提故。 ^744b2

三無數劫者，此非藏教三僧祗也。
如起信論，經一萬劫方得信成就發心，
復經三阿僧祇劫，乃至菩薩究竟地等。 ^744b4

具足諸功德者，如常、樂、我、淨、清涼、不變、
真實識知，乃至十力、四無所畏、十八不共等。 ^744b8

法華六大下。信大法者，信一心真如之法。
解大義者，解一心三大之義。
發大心者，發上求下化之心。
趣大果者，趣無上菩提之果。
修大行者，修自利利他之行。
證大道者，證一乘無上妙道也。 ^744b14

信解發是願大攝者，以菩薩發願必信解妙理，然後發心對三寶境發四弘誓願也。 ^744b22

趣是時大中攝者，不歷三祇，不造一乘無上果故。 ^744b24

證是德大中攝者，一乘妙道即一乘諸功德故。 ^744b26

數大，謂誓願弘深，如無量無作，乃至普賢願王等。 ^744b30

德大，謂萬德圓滿，如華嚴十地、十定乃至十忍等。 ^744b32

業大，謂萬行具足，如華嚴十行十向，乃至普賢萬行等。 ^744b34

數即願者，如藥師十二大願，彌陀四十八願，
毘盧願力周乎法界，法界無盡則願力無盡也。 ^744b36

五品者，即天台五品觀行位。
一隨喜品，初心順理慶己慶人。
二讀誦品，古教熏心道芽增長。
三說法品，更加說法如實演布。
四兼行六度品，正觀有力六度兼修。
五正行六度品，觀行六度無有二相。 ^744b40

疏
自性真妄融者，覺是真，有情是妄。
融者，融通也，又融化也。
融通者，謂真外無妄，妄外無真，以即煩惱是菩提，即三惑染為三德祕藏故。
所以古人云：斷除妄想重增病，趨向真如亦是邪。
融化者，妄既不存，真亦不立，以菩薩地盡，
八識消融，覺與不覺，二俱渾化故。
所以楞嚴云：真性有為空，緣生故如幻，
無為無起滅，不實如空華。
言妄顯諸真，妄真同二妄， ^744b48

鈔
真不變而隨緣者，真即真如，不變謂無有變異不可破壞，隨緣謂隨九法界緣。
謂之覺有情者，以即真而妄故。
此約不變隨緣說也。 ^744c14

妄成事而體空者，妄即一念無明，成事謂成三細六麤種種諸事，
體空謂此惑業苦當體全空。
謂之有情覺者，以即妄而真故。
此約隨緣不變說也。 ^744c20

既即妄而真，則真不立；既即真而妄，則妄不立。
從本以來，離諸名相，真妄不立也。 ^744c24

真妄既皆不立，則唯妙覺明圓照法界，唯是一心也。 ^744c28

至於唯是一心，是真成大道心也，非摩訶薩而何？ ^744c30

疏
佛為法王者，佛為諸法中王，又以法王於三界故。 ^744c34

鈔
信為行德之首者，行謂行門，德是實德。
萬行如布施、持戒，乃至普賢萬行等。
萬德如常、樂、我、淨、十力、無畏、十八不共，乃至無量百千陀羅尼等。
佛法大海，信為能入。
經云：信為道元功德母，信能長養諸善根，信能必到如來地。
故信為萬行萬德之頭首。 ^744c38

一切親近、供養、讚歎，是妙德感物行也。
怨親平等，不為損惱，是大悲平等行也。 ^744c48

生時有十種瑞，是勝福瑞應行也。 ^745a2

即解之行，即行之解，是釋妙字。
即解之行者，如上諸行皆全性起修，非有為有作之行故。 ^745a4

妙德是智者，種智不圓，不成妙德。
華嚴云：了了見佛性，猶如妙德等。
故妙德者，智也。 ^745a10

諸佛之母者，經云：智度菩薩母，方便以為父，
一切眾導師，無不從是生。
釋迦之師者，經稱文殊為七佛師故。 ^745a12

即行之解者，如上之解，全修即性，非空知空解之解故。 ^745a16

如來據中道第一義句，是出脫疏中法字。
而菩薩入於此地句，是出脫入字。
是謂紹隆佛種二句，是出脫正位兩字。
但正字尚未明顯，故約喻說，體元居正也。 ^745a20

據中道者，二乘據真，權乘據俗，俱為偏位。
如來據中道，是居法正位；菩薩入於此地，是入法正位也。 ^745a26

大君體元居正者，天子體乾元之德，居九五正位。 ^745a30

王子在東宮者，東為震，震為乾之長子，
又帝出乎震，故曰東宮。 ^745a32

又分別而論者，以上文猶是總論，尚未分別。
若又分別而論，則智又有權實不同也。 ^745a36

權智是小乘偏空之智，不稱法性，故曰權。
實智乃大乘中道之智，稱乎法性，故曰實。 ^745a38

權智明有，生者權智。
不達法空，不悟唯心。
生佛迢然，淨穢歷然。
以我之生，求彼之佛。
捨此五濁，往彼西方。 ^745a42

實智明無生者，實智了達法空，悟明唯心，
生佛不二，淨穢融通。
雖云念佛，心外無佛；雖曰往生，實乃無生。 ^745a46

鈍根下二句，恐有問云同一淨土分有生無生二者何也？
故云以根有利鈍不得不分故。 ^745b2

從權入實，則且就事持，漸漸入理。
權實雙融，則理既不迷，事亦不廢。 ^745b6

若推本而論者，以上文猶是分別而論，未是推本論。
若推本而論，則同一甚深智慧也。 ^745b10

鈔
慈無能勝者，慈有三種：一、眾生緣慈，無心扳緣一切眾生，而於眾生自然現益。
如涅槃云：我實不往，慈善根力能令眾生見如斯事。
二、法緣慈，無心觀法，而於諸法自然普照，
如日照物，無所分別。
三、無緣慈，無心觀理，而於平等第一義中自然安住，以無緣慈攝諸眾生。
慈無能勝者，指此三慈也。 ^745b14

文中所引有三世二利不同：第一、在母胎中即有慈心，
是現在慈，又是自利慈也；第二、過去生中，
第三、又昔為婆羅門，第四、又弗沙佛時，
皆是過去慈，又皆自利慈也；第五、又思益經是現在慈，
是利他慈也；第六、又悲華經是未來慈，亦是利他慈也。 ^745b26

鈔
法華稱古佛放光為說此經者，世尊於法華會上放眉間白毫相光，
照東方萬八千土，光中圓現法界事相生佛始終，
於是彌勒騰疑、文殊酬答，答中云過去日月燈明佛放斯光已，
即說妙法華經，今佛現光亦應說此經等。 ^745b36

鈔
了知法性本非善惡者，以順益二世者為善，違損二世者為惡。
法性本無違順，亦無損益。
又善惡者，對待之法。
法性絕諸對待，故非善惡也。 ^745b46

雖云修善，不修而修者，法性本無善，有善可修，
是違法性，是修惡，非修善也。
當知無善可修，是真修善。 ^745c4

雖云去惡，不去而去者，法性本無惡，有惡可去，
是背法性，是去善，非去惡也。
了知無惡可去，是真去惡，一念不生，是真精進者。
古云：若起精進心，是妄非精進，若能心不妄，精進無有涯。 ^745c8

鈔
精進表願。行者信而後願，願者信力之精進也。
願而後行，行者願力之精進也。 ^745c16

疏
文殊之智，是一切種智，無所不照者。
今自性輝天鑑地，耀古騰今，無不照也。
彌勒之慈，是三緣大慈，無所不容者。
今自性囊括虗空，包羅法界，無不容也。 ^745c20

鈔
自性廣大是普賢義者，行彌法界曰普，
位鄰極聖曰賢，有廣大義。
今自性豎窮橫徧，無有邊際故。 ^745c26

自性圓通是觀音義者，修耳根圓通，緣心自在，是圓通義。
今自性圓融通達，無有障礙故。 ^745c30

若各具即名字互通者，如無不照，即無不容。
文殊通彌勒，廣大具圓通，即普賢通觀音等。 ^745c34

心即名者，菩薩無名，名者人人自心，離自心別求菩薩，是行邪道不見菩薩也。 ^745c38

正觀心中見一切菩薩者，達自心無不照，
則文殊現前；達自性無不容，則彌勒出世；
達自性之廣大，則常覩普賢；達自性之圓通，則時親自在。 ^745c42

今見凡夫，不見菩薩者，以我等終日迷心逐境，
造諸惡業，無有觀力，縱或修戒善及諸禪定，
但涉有為，並非正觀。
正觀者，即直心正念真如，約當經即是繫緣法界，
專稱名字，所謂離四句念佛也。
若得此正觀，則文殊、彌勒、普賢、觀音無不具足，是見一切菩薩也。
又即普見一切眾生皆成正覺，是不見凡夫也。
今見凡夫，不見菩薩，以失正觀故。 ^745c48

鈔
佛光所觸得證頓圓者，如來為菩薩時，
足下有四十種光明，於圓滿王相好中放光下照地獄，
遇斯光者即生兜率，聞天鼓音懺悔已，即時位登十地。
所以然者，以眾生先熏一乘種子故。 ^746a14

鈔
是法平等，無有高下者，是法，指法性也。
法性之中，聖凡平等也。 ^746a22

上而徹乎四句，謂法性有高下，則不能徹乎高下，
以其無高下，故能徹高下也。 ^746a26

良以下。出所以。四諦，聲聞法。
十二因緣，緣覺法。
四等六度，菩薩法。
五戒十善，人天法。
萬行紛然，則總收四聖。
八萬四千塵勞，則總收六凡。
雖四聖六凡不同，唯是一心。
是會十法界，行歸一心也。
何以故？以一心之真實性中，無十法界之差別故。
因無十法界之差別，故能徹十法界也。 ^746a30

龍蛇混雜者。無著禪師禮五臺，遇文殊化作老翁，
問云：南方佛法如何住持？
著云：末法僧尼少持戒律。
即問：此間佛法如何住持？
翁云：龍蛇混雜。凡聖交參。 ^746a42

科分
正宗四科，不出三資糧：初、詳陳依正，令生信樂，
屬信資；二、正示願行，令知修證，屬願行二資；
三、交引佛言，令斷疑惑者，以上雖令生信樂，
猶恐有疑，信力不堅，故引六方共贊，以堅其信也；
四、互彰難事，令切感發者，以上雖正示願行，
猶恐因循不能興起，故舉彼此互贊，以鼓發行願也。 ^746a48

鈔
通則證信、別則發起者，證信為通，一切諸經皆然故；
發起為別，經經發起各不同故。 ^746b12

白毫放光啟一乘之教者，如來於法華會上，
先放白毫相光照萬八千土，然後告舍利弗：
諸佛智慧甚深無量，十方佛土中唯有一乘法，
無二亦無三，除佛方便說等。 ^746b16

毗耶示疾開不二之談者，維摩居士，於毗耶離城，現身有疾。
世尊遣諸大聲聞，諸大菩薩，往問其疾。
然後三十二大士，各說不二法門。
如生滅不二，垢淨不二，一相無相不二，
乃至無有文字語言，是真入不二法門。 ^746b24

圓覺、金剛多有問在先者，圓覺則文殊啟請如來因地法門，
及菩薩遠離諸病；金剛則善吉啟請云何應住，云何降伏其心。 ^746b34

解脫禪定，即五分法身之二，有大小乘不同，而禪定復有事理世出世不一。 ^746b40

命在呼吸者，四十二章經云：佛問沙門：人命在幾時間？
答曰：數日間。佛曰：子未知道。
又問：人命在幾時間？
曰：飯食間。佛曰：子未知道。
又問：人命在幾時間？
答曰：呼吸間。佛言：子知道矣。 ^746b44

譬如下。合法。譬如有人，喻六道眾生卒患惡瘍。
命在呼吸，喻眾生生死輪迴無常迅速。
比有良方五句，喻其餘法門未易成就，功行未圓無常已至。
現有成藥入口即活，喻念佛法門速超生死。
有仁心者四句，喻如來大慈即應速告，何俟其殷勤啟請然後說也。 ^746c4

鈔
甚深智慧者，謂不是藏人析空觀智、通人體空觀智，
并不是菩薩二諦觀智、平等觀智，乃以不思議心照不思議境，
方名甚深智慧也。 ^746c14

洞察於淨穢之機者，國土本無淨穢，淨穢生於自心，
以心淨土淨，心穢土穢也。
融通於事理之際者，願見彌陀，往生安養，
事外無理，理外無事，事理之際，本融通故。
〔又解云〕機謂機微機括，一切淨穢，皆由自心轉變，故自心為淨穢之機。
洞察者，徹悟也。徹悟妙心，深知一念緣起，是洞察於淨穢之機也。
際謂交會之間，涉入之處，一切事理，皆根本於自心，故自心為事理之際。
融通者，圓悟也。圓悟自心，契入事理，無礙法界，是融通於事理之際也。 ^746c20

方能諦信不疑者，以不達淨穢生於自心，
必曰：同一國土，云何有淨有穢？
則聞清淨國土，必疑而不信。
以不達事理本自一致，則執事者不信理，執理者不信事。
又不信理者，事則無根，久之亦不信事。
不信事者，理亦無據，久之并不信理。
達斯二者，方能諦信也。 ^746c38

〔又解云〕若不具甚深智慧，達於穢淨之機，
事理之際者，則淨穢相妨，事理攸隔。
淨土則理外修成，萬法乃不由心具。
指彼淨土因果，但是體外方便，焉能信受不疑。
是必甚深智慧，悟十方淨穢，卷懷同在於剎那。
一念色心，羅列徧收於法界。
方了遷神億剎，實生乎自己心中。
孕質九蓮，匪逃乎剎那際內耳。
故曰方能信受不疑也。 ^746c48

法應爾者，如君有事必告大臣，父有事必告長子，如來說法必告上首。 ^747a14

是世界悉檀者，世界是差別義，告必有法，
令眾生知法門差別，井井有條而不紊亂，令得歡喜益。 ^747a18

為人悉檀者，身子智慧為眾所宗，身子而信，
眾無不信，各起善心，令得生善益。 ^747a20

對治悉檀者，大眾智慧不如身子，身子迴心無不迴心，捨其邪執令得滅惡益。 ^747a24

第一義悉檀者，既迴小向大，令不退轉，
究竟成佛，悟第一義，令得入理益也。 ^747a28

鈔
以智生信則為正信者，信知生佛不二，
眾生念佛定當作佛，方為正信。
若無妙智此信不生，縱有信心非正信故。 ^747a32

以智發願為弘願者，了無作四諦之境，
發四弘誓願，願生西方，方為弘願。
若無妙智，弘願不發，縱有願心，非大願故。 ^747a38

以智起行為妙行者，先悟自性，從性起修，
離四句念佛，方為妙行。
若無妙智，妙行不生，縱有修為，皆墮有為，非妙行故。 ^747a44

鈔
無緣而照下，以緣而後照，慮而後知者，
是從外得有作之智，非自然智也。
無有扳緣而無所不照，不勞思慮而無所不知，
此是無師智、自然智，不從他得也。
既有此智，何必考鍾伐鼓，三請殷勤，然後為告？
故曰犍槌未動等。 ^747b2

疏
此云安樂者，離生死逼惱故。
安養者，供養天然，不假人力故。
清泰者，大小三災不及故。
妙意者，六塵妙境，無不隨心故。 ^747b12

鈔
法華明東方世界之多者，經云：譬如三千大千世界所有地種，
假使有人磨以為墨，過於東方千國土，
乃下一點，大如微塵，又過千國土，復下一點，
如是展轉，盡地種墨。
於汝意云何？是諸國土，若算師，若算師弟子，
能得邊際，知其數否？
不也，世尊！世界之多，何可思議也？ ^747b18

華嚴一切世界種者，經云：華藏莊嚴世界海，
有須彌山微塵數風輪所持，最上風輪能持普光摩尼香水海。
此海有大蓮華，名：種種光明蕋香幢，華藏莊嚴世界海住在其中。
此世界海大輪圍山內所有大地中，有十不可說佛剎微塵數香水海。
此十不可說香水海中，有十不可說佛剎微塵數世界種安住。
一一世界種，復有十不可說佛剎微塵數世界。
此最中央香水海，名：無邊妙華光出大蓮華，
有世界種而住其上，有□不可說佛剎微塵數世界於中布列。
其最下世界，名：最勝光徧照。
至此第十三世界，名：娑婆，十三佛剎微塵數世界圍遶。 ^747b30

臨終在定之心者，天台云：臨終在定之心，
即淨土受生之心，舉念即往生淨土時。
則臨終在定，淨土受生，不離此心。
心無彼此，何曾從此至彼？
而言往生者，特一舉念耳。
如人夢中，從此至彼，實不離夢心，而曰從此至彼者，特夢心自現耳。 ^747c4

毗盧遮那徧一切處者，毗盧遮那，此云光明徧照，
徧一切眾生，徧一切國土等，故云法身徧在一切處，一切眾生及國土。 ^747c14

其佛住處名常寂光者，常即法身，寂即解脫，光即般若。
三德祕藏之真淨土，此唯諸佛所居。
然雖云諸佛所居，其實即依即正，依正不分。
故曰：普賢身相若虗空，依真而住非國土。
菩薩尚爾，況諸佛耶？ ^747c20

行真實法者，賢位菩薩，比觀相應，未證法身，
不能全性成修，不名真實。
唯法身菩薩，現觀相應，親證法身，全性成修，曰行真實法。
此釋實字也。 ^747c28

感報殊勝者，內行既勝，果報亦勝，變易之身，展轉微妙。
此釋報字也。 ^747c32

七寶莊嚴具淨妙五塵者，釋論云：菩薩勝妙五欲能令迦葉起舞。
華嚴云：無量香雲臺。
觀經云：一一樹上有七重網，一一網間有五百億妙華宮殿，
即其土淨妙五塵。
此釋莊嚴二字也。 ^747c36

色心不二者，以色外無心，心外無色，色即是心，心即是色。
所謂一一塵中一切心，一一心中一切塵，
一一心塵復互周，重重無盡無障礙也。 ^747c42

毛剎相容者，即是一一塵中一切塵，所謂於一毛端現寶王剎也。
以此土菩薩分證法身，心外無法，舉一毛端，
全彰法界，故能法法相即，周徧含容也。 ^747c48

斷四住惑屬方便道者，四住即是見思，以見為一名見一切住地。
思惑分三：一欲愛住地，欲界九品思；二色愛住地，
色界四地各九品思；三無色愛住地，無色界四地各九品思。
此之四住，藏通二教二乘及別教菩薩皆已斷除，但未證法身屬方便道。
此釋方便也。 ^748a8

無明未盡名曰有餘者，無明即界外見思，
有四十二品，今全然未斷名曰有餘，此釋有餘也。 ^748a18

亦可各分淨穢者，見思輕重，同居淨穢。
如凡夫見思，輕感同居淨，重感同居穢也。
體析巧拙，方便淨穢。
通教三乘，體色明空，則巧感方便淨。
藏教三乘，析色明空，則拙感方便穢。
次第一心，實報淨穢。
別教菩薩，修次第三觀，證法身理，感實報穢。
圓教菩薩，修一心三觀，證法身理，感實報淨。
分證究竟，寂光淨穢。
別教如來，斷十二品無明，分證三德，感寂光穢。
圓教如來，斷四十二品無明，究竟證三德祕藏，感寂光淨。 ^748a22

土石荊棘是依。四趣紛紜是正。
八德七珍是依。人天濟濟是正。 ^748a36

隨其機異，所見亦異者，若能斷盡無明，
即同居見寂光；分斷無明，同居見實報；
斷四住惑，同居見方便；未斷見思，同居見本土。 ^748a42

如法華下。引證。
我此土安隱者，法華云：大火所燒時，我此土安隱。
大火所燒是同居土也，我土安隱是同居見方便也。 ^748a46

或見此處山林地土沙礫證同居，但見本土。
或見七寶證同居，見方便土。
或見是諸佛行處證同居，見實報，以實報土行真實法感殊勝報，
是諸佛因中修行處故。
或見即是不思議境界證同居，見寂光，
喻如一水無別，天人鬼畜所見不同也。 ^748b2

受用土復分自他同乎實報者，自受用土唯佛一人自己受用不共餘人，
他受用土則與十地菩薩受用故也。
此二雖分自他不同，皆三僧祇劫修真實行所感果報，故同實報。 ^748b14

變化同前。三四、方便同居者，以方便同居，
乃極果聖人，無方大用，隨機變化，方便利生之土也。 ^748b20

極樂雖當變化，亦可受用及法性者，極樂雖是同居，
對前第三變化，若能進修現觀分斷無明，
乃至無明斷盡，則通受用及法性也。 ^748b26

棗柏所分十種權實者，華嚴合論云：第一阿彌陀經淨土，
第二觀無量壽經淨土，此二是權非實。
第三維摩經淨土，第四梵網經淨土，皆是實未廣。
第五摩醯首羅天淨土，第六涅槃經淨土，
第七法華經淨土，皆是權未實。
第八靈山會所指淨土，是實非權。
第九唯心淨土，是實淨土。
第十毗盧所居淨土，是實淨土。 ^748b32

又上四土亦法爾具足，不可但執寂光者，
恐人聞寂光是實，前三土是權，唯執寂光，
撥無三土，故云此之四土，法性理中法爾具足。
以眾生蕞爾心中，百界千如，三千性相，無不具足。
若執寂光為實，撥無前三，此天台別教所詮清淨真如權理，
非真寂光也。 ^748b44

若證寂光等者，言果若真證寂光，於下三土隨心寄託，
如欲化法身菩薩則寄實報，欲化權乘聖人則寄方便，欲化凡夫則寄同居。
以寂光妙理非清淨真如，不離前三故自不撥無。
若於寂光則未證，於三土則撥無，四土皆非現居何處？
此乃墮豁達空起斷滅見，邪魔之侶外道之儔，錯之甚矣。 ^748c6

故不信下。引例。楞嚴破想陰文云都指現在即為佛國，無別淨居及金色相是也。 ^748c16

八地已上永脫色累者，八地轉現相得色自在，
九地轉轉相得心自在，十地轉業相究竟成佛。
此三位菩薩，漸空業識脫體無依，內無根身外無世界，況極果聖人而有土耶？ ^748c22

疏
西方偏指極樂，有二意：一則純是樂故，
如後文無苦有樂是；二則因緣皆殊勝故，如往生經中說是。 ^748c30

鈔
多岐亡羊者，列子載楊子之鄰人亡羊，
既率其黨，又請楊子之豎子共追之。
楊子曰：一羊何追者之眾？
曰：多岐路故。已而返，竟不得羊。
曰：岐路之中，又岐路焉，不知所之故也。
故曰：大道以多岐亡羊，學者以多方喪生。 ^748c34

專指中鵠者。鵠，皮革之的也。
射侯用皮，其中畫鵠以為的。 ^748c42

若夫徧供十方者，恐有難云：既云指方立相，
住心取境，何故經中又云供養他方十萬億佛？
故云此乃生西方已，見佛聞法，得無生忍以後事，非今未生西方之凡夫即能也。 ^748c46

見卵而求時夜者，莊子云：且汝亦太早計，
見卵而求時夜，見彈而求鴞炙。
時夜，雞也。見卵而即望其報曉，甚言欲速之極也。 ^749a4

又問下。然則華嚴一身復現剎塵身，一一徧禮剎塵佛，
此非生西方已後事，何不住心取境耶？
答中約一多相即。
答：即十#CB16199;門中一多相即。
自在門以一無體全法界為體，法界之外無有剩法，
故一即多，以多望一亦然，故一多相即。 ^749a10

或普或偏，常異常同者，徧禮剎塵曰或普，
唯念一佛曰或偏，或偏或普曰常異，一多相即曰常同。 ^749a18

疏
即遠之近指觀經，即近之遠指今經，此猶是以凡情思議。 ^749a24

鈔
良以去此下，言觀經之去此不遠，是明此經過十萬億之極樂，
去此不遠也。此經過十萬億，是明觀經去此不遠之極樂，要過十萬億也。 ^749a28

心包下。出所以。心者不離當處，近也；法界廣無邊涯，遠也。
今則心包法界，何近而非遠？
故云此不遠之極樂，實過十萬億土。
法界唯心，何遠而非近？
故云過十萬億之土，實去此不遠也。 ^749a34

超過三界所行之處者，此三界是生死處、
是怖畏處、是險惡處。
今所云超，為與三界同一處所言超耶？
與三界各別處所言超耶？ ^749a42

不可說言離三界即三界者，若離三界，
則染淨隔別，隔別則淨而不徧；若即三界，
則染淨不分，不分則徧而不淨。 ^749a48

非方、不方、無在。不在者，不即、不離，非方也。
或在淨居，或在西方，非不方也。
又不即、不離，無在也。
或在淨居，或在西方等，無不在也。 ^749b6

未可槩以同居而為定論者，以前問二經遠近何以不同，是槩以同居而為定論也。 ^749b12

疏
是世界義者，世為遷流有豎義，界為方位有橫義故。 ^749b16

鈔
西屬金體者，以五行配之，則西方庚辛金。
西當肅氣者，以四時配之，西為秋，有肅殺之氣，故。 ^749b20

西當白色者，以五色配之，西為白也。 ^749b22

體露金風者，僧問雲門：樹凋葉落時如何？
門云：體露金風。 ^749b26

十苦者，生老病死、愁怨憂苦、受痛惱、生死流轉。
十惡者，即身三、口四、意三惡業。 ^749b30

十纏者，瞋、覆、睡、眠、戲、掉、慳、嫉、無慚、無愧。
〔註云〕忿恚曰瞋，隱覆自罪曰覆，意識昏迷曰睡，
五情暗冥曰眠，嬉游曰戲，三業躁動曰掉，
財法不能惠施曰慳，他榮心生熱惱曰嫉，
屏處起罪不自羞曰無慚，露處起罪不羞他曰無愧。 ^749b32

十使者，即五利、五鈍。
五鈍者，貪、瞋、癡、慢、疑。
五利者，身見、邊見、邪見、見取、戒取。 ^749b40

堅淨為西者，華嚴童子南詢，古云明正為南，方盡南矣。 ^749b46

疏
釋現在文中有三義：初節引大本大雲，明釋迦說法時之現在。
次節云釋迦彌陀均名現在而小不同，明即今此時之現在。
後一節明後後無盡，指盡未來為現在。 ^749c2

鈔
非過去、現在、未來者，以過去無始，未來無終，現在不住故也。 ^749c10

疏
復有二義者：一、是現在；二、是現在之現在。
如念佛為徑路，而持名又徑中之徑也。 ^749c14

鈔
雖云勢至，實彌陀無異者，觀經疏云：菩薩機忘，
如來應息，名為補處。
以十方三世一切如來，同一法身，同一智慧，
更無彼此迭相見，但由菩薩之機，感如來之應。
若菩薩無明斷盡，無能感之機，如來之應隨息矣。
如來應息，名為滅度；菩薩機忘，名為補處。
豈真一滅一生，判然兩人耶？
故雖云勢至，實乃彌陀也。 ^749c18

鈔
智覺云總持教中說者，宗鏡二十四云：
且如總持教中亦說三十七佛皆遮那一佛所現，
謂從大圓鏡智流出東方，阿閦平等性智流出南方，
寶生妙觀察智流出西方，無量壽成所作智流出北方，不空成就法界清淨智即自當遮那。
言三十七者，五方如來各有四大菩薩，
即成二十五及四攝八供養菩薩，故成三十七。
皆稱佛者，皆一佛所現，以所從能皆名為佛也。
四攝即鈎鎖鈴索，八供養即燒散燈塗華鬘歌。
舞。 ^749c30

疏
多種不同者，以根根、塵塵皆能說法故。 ^749c48

鈔
言說瞻視乃至香飯者，楞伽云：大慧！
非一切剎土有言說，言說者是作耳。
或有佛剎瞻視顯法，或有作相、或有揚眉、
或有動睛、或笑、或欠、或謦欬、或動搖等。 ^750a2

鈔
法身一向不說者，此指文字法也。
若三身分析而言，法身以理為身，無有身相，云何說法？
故云法身一向不說。 ^750a10

報身具說、不說者，報身有二：若自受用，
乃法性身也，以一切功德為體，此身無相，
亦不說法；若他受用，則從法身現起，為十地菩薩說法。 ^750a16

應身定說者，應身則為三賢菩薩及二乘凡夫現起說法也。 ^750a22

報化非真佛，亦非說法者，此含二義：一會用歸體義，
以報化二身，乃法身之用，用無自性，全體即真，
故報化無體，乃歸法身也。
二奪事顯理義，以報化所說，乃文字法，
然文字性空，名字亦離，以何為法？
必見法身者，乃能知法也。 ^750a26

當是隨機所見者，凡小權乘但見應身說法，
大乘登地乃見報身說法，若圓頓菩薩乃見法身說法，
以佛本無三，隨機所見自不同故。 ^750a36

鈔
僧問大隨〔至〕始得大悟者。
僧至南方參投子，投子問云：大隨有何言句？
僧陳前事，投子向西禮云：西川有古佛世出，令僧反見。
僧返，大隨已滅度矣。
一往一還，路途萬里。
後參龍牙，復理問前事，牙曰：為同大千，始得徹悟。
古云：一句隨他語，千山走衲僧。
又頌云：劫火光中立問端，衲僧猶滯兩重關，
只因一句隨他語，萬里區區獨往還。 ^750a42

城東老母者，此老母但見佛來，即避不見。
然雖不欲見佛，佛常現前。
老母向東，佛於東現。
向西南北，佛現亦然。
母以十指掩面，十指尖頭皆現佛相。 ^750b8

鈔
終朝侍佛側等。既云體自靈知，則終朝侍佛側也。
奈何眾生有眼如盲，不見金容。
既云即今顯現，則竟日坐法筵也。
奈何眾生有耳如聾，罔聞妙道。
因不見金容故，遂使魔王混於佛殿；因罔聞妙道，遂使邪法亂乎真宗。
雖然如是，佛身如故，王法猶存，但能不隨外境返照心源，則佛法一時雙足矣。 ^750b14

鈔
即：不苦不樂者，以三苦對三受：苦苦對苦受、
壞苦對樂受、行苦對不苦不樂受故。 ^750b26

此苦處中者，以不苦不樂受介乎苦樂二受之中，故云處中。 ^750b28

欲界具三者，三受具足故。
色兼後二者，初禪離生喜樂，二禪定生喜樂，
三禪離喜妙樂，四禪捨念清淨，俱無欲界苦受故。
無色唯行者，以四空天人苦樂雙亡，唯有念念遷流故。 ^750b32

總成上七者，以前七是別，後一為總故。 ^750b40

百一十苦者，前五十五苦次第增數，一具一、
二具二、三具三、四具四，乃至十具十，共成五十五。
次五十五九種次第疊開，一分二、二分三、
三分四、四分五、五分六、六分七、七分八、
八分九、九分十，又共成五十五。 ^750b42

一、無差別流轉苦者，以雖有六道之不同，
同一流轉，故云無差別，此即一具一也。
二、欲苦、癡苦，此即二具二也。
若約苦壞行，是即三具三等也。 ^750c2

次九種苦者，謂一切廣大一切門，邪行流轉不隨欲，違害隨逐一切種。 ^750c8

於九種中又次第疊開者，謂一分二，宿因所生現緣所生；
二分三，長時猛利雜類無間；三分四，地獄旁生鬼善趣攝；
四分五，乃至九分十等。 ^750c12

一切眾生皆寂滅相，不復更滅者，此約生死即涅槃。
以九界生死是修惡，修惡即性惡，性惡融通任運攝持佛界修善，
故曰生死即涅槃相，不須更滅生死證涅槃也。
此舉能例。則一切下，是舉所例。
眾生例國土，寂滅例極樂。 ^750c18

今開苦樂以違彼經者，以證難也。
彼經苦樂相即，今經苦樂迢然，豈不違彼經耶？ ^750c26

賢首大師下，引古釋例答。
但以迷倒妄見生死等者，謂生死本空元無自性，
為因無明引生三細，次從境界復現六麤，
造業受報往來六趣，是以無生死中昏迷顛倒妄見生死，名在生死此岸。
若能從緣得悟生死本空本來涅槃，即生死此岸便名彼岸。
此舉能例。今謂下，是舉所例。
生死例五濁，此岸例娑婆，彼岸例極樂。 ^750c30

國土下，結答。據上答例，則知國土常淨，眾生自迷。
若眾生利根，能從迷得悟，何必分苦分樂，勸厭勸欣？
今鈍根眾生，迷多悟寡，示兩土苦樂，令生欣厭，不容己也。 ^750c42

鈔
此土有不常值佛苦者，諸佛出世如優曇華，
一百八十劫空過，無有佛故。 ^751a2

不聞說法苦者，不常值佛，法亦難聞，萬劫千生如聾如瞽故。 ^751a4

惡友牽纏者，不獨淫朋匪友，怙惡增非，
即勸策世善，遮障真乘，皆為惡友故。 ^751a6

羣魔惱亂苦者，天魔、陰魔及與心魔，乃至煩惱及死八萬四千魔軍故。 ^751a10

輪迴不息苦者，往來六趣，匍匐四生，如汲井輪，互為高下故。 ^751a12

難免三途苦者，淪溺三途，如己舍宅，乃至一念瞋心即地獄因，
一念癡心即畜生因，一念貪心即餓鬼因故。 ^751a14

塵緣障道苦者，四事供給助道資緣，一有不周難於進行故。 ^751a18

壽命短促苦者，長年者不過八九十以皆亡，短命者大都二三十而早夭。
更有今日不知明日事，上牀別了下牀時故。 ^751a22

修行退失苦者，此土業風浩大，塵境麤強，
欲潔偏染，求升反沈故。 ^751a26

塵劫難成苦者，此土修行，多劫多生，方蒙解脫故。 ^751a28

鈔
得旨則號醍醐，失意則成毒藥者，圭峰大梅之旨，
不過掃人取捨之情，蕩人垢淨之見耳。
是應病發藥，但除其病也。
若執無淨穢無取捨為極，則是執藥成病，反為毒藥也。 ^751a32

甯知下。伸正意。理無分限者，無淨無穢無取捨也。 ^751a40

事有差殊者，淨穢迢然，取捨歷然也。
理隨事變，無取捨處，取捨宛然者，所謂雖知無妄可斷，
不妨斷其妄想，雖知無真可證，不妨證彼真心也。 ^751a42

事得理融，則正取捨時，了無取捨者。
所謂雖云斷妄，而了知妄想全空。
雖云證真，而了知真如非有也。 ^751a46

權實雙行，事理無礙者，知一切法平等不二，
實也，理也；而示苦樂境，開取捨門，權也，事也。
平等即苦樂，苦樂即平等，不二而取捨，
取捨而不二，雙行無礙也。 ^751b2

故苕水下。引古證結。
亦能順教成功，則無取捨處不妨取捨；
宛然欣厭本空，則正取捨時了無取捨也。 ^751b10

況安養下，重覆發明。
往來法界彌顯唯心者，往者往生淨土，
來者迴入娑婆，而實往無所往、來無所來，彌顯唯心之妙。
若執定唯心不信往來者，則既無往來何法唯心？
雖名唯心非真唯心也。 ^751b14

託彼勝緣速登寶覺者，以凡夫欲登寶覺，
必具二種：一者、因勝，具足一乘種子故；
二者、緣勝，諸佛菩薩作外緣故。
若內因雖具，外緣不勝。
如木有火，不假鑽燧之緣，不能自燃其木；
修道亦然，雖具一乘因種，若無彌陀勝緣，不能速斷輪迴登無上覺也。 ^751b20

權曰妙者，以是即實之權故。
蓋權外無實，實外無權也。 ^751b30

疏
自性無染者，從本以來一切染法不相應故。
自性常淨者，常恒不變淨法滿足故。 ^751b34

鈔
染是苦義者，以苦者是逼惱義，煩惱染污淨心即逼惱故。 ^751b38

淨是樂義者，以樂者暢悅義，淨心不為逼惱即暢悅故。 ^751b42

華嚴六地觀察無明者，六地菩薩以十種相觀諸緣起，
所謂星羅、十門、月滿三觀也。
今鈔所引，乃是第七、三苦聚集觀。 ^751b46

無明等者，於理不了名無明，所作業果是行，此二支屬過去因。
行依止初心是識，與識共生四取蘊為名色，
名色增長為六處，根、境、識三事和合是觸，
觸共生有受，此五支屬現在果。
於受染著是愛，愛增長是取，取所起有漏業為有，此三支屬現在因。
從業起蘊為生，蘊熟、蘊壞為老死，此二屬未來果。 ^751c4

無明至六入是行苦者，以前五遷流相顯故。
觸受是苦苦者，觸受二支觸對生苦，以因苦緣生於苦心故。 ^751c16

餘是壞苦者，餘但壞樂故名壞苦，老死壞生亦名為苦故。 ^751c20

我今此心無無明，乃至無老死等，可雙約本然修得說。
若約本然說，即自性本自清淨，無一切差別之相也。
若約修得說，即經中所謂若無明滅行滅者，是三苦斷也。 ^751c24

無上菩提是究竟智德，乃能究盡諸法實相，
邊際智滿，種覺頓圓也。 ^751c30

無上涅槃是究竟斷德，以無明滅故心無有起，
以無起故境界隨滅，以因緣俱滅故心相皆盡，名得涅槃也。 ^751c32

覺法樂者，謂無心觀法，而於諸法自然普照也。
寂靜樂者，無所取著，猶如虗空，入一切法如虗空性也。
二俱名樂，是無樂之樂，乃為真樂也。
若有可樂，與苦何別？
如下文所說。 ^751c36

聖解還成魔境者，楞嚴云：不作聖心，名善境界；
若作聖解，即受羣邪。
佛見早墮鐵圍者，經云：文殊昨夜起佛見、
法見，被吾貶向二鐵圍山。 ^751c44

鈔
如瑞相經下所引，共有九重，皆證周帀圍繞之意。 ^752a2

一單網明網，有雜色寶光。
二、舉網例。二、明網柔軟不待琱琢。 ^752a4

三單行樹，明行列有數百千重。 ^752a6

四、單行樹，明樹有七寶間錯。
五、單行樹，明樹有佛國出現。 ^752a8

六、單行樹明樹，有光色異常。
七、樹上有網，明樹網具足生法。 ^752a10

八樹上有網明，樹網映現大千。 ^752a12

九、單行樹，亦明樹有數百千重。
如旋火輪者，言團圓正等，光明閃爍也。 ^752a14

如帝釋瓶者，釋論第十五云：有人一心供養帝釋滿十二歲，
天與一器名曰德瓶，而語之言：所須之物從此瓶出，
今以妙華涌出諸菓，如彼天瓶出種種物。 ^752a16

鈔
〔七聖財〕信者，於實德能深忍樂欲為義。
戒者，防非止惡潔淨身心為義。
聞者，多聞博通為義。
捨者，一切盡捨不染一塵為義。
慧者，以了境為義。
慚愧者，依自法力崇重賢善，依世間力輕拒暴惡為義。
先言信者，信為道元功德母故，有信無戒信亦非真故。
次言戒，有戒無聞不知實相故。
次言聞，聞而不捨法愛難忘，不成聖果故。
次捨，有捨無慧則墮癡禪，非真解脫故。
次慧，前五如寶後二如人者，以若無慚愧同禽獸木石，信戒聞捨一切法財悉散失故。 ^752a24

鈔
夫行樹尚及八千，是據觀經所說。
迦旃鄰陀！此云細綿衣，此草柔軟可愛，過此衣故。 ^752a42

其香普熏十方世界，是以妙香而作佛事也。 ^752a44

疏
自性長養眾善是行樹義者，行樹從地發生，
漸成暢茂，有長養義。 ^752a48

鈔
文中施無染心、無傲心等，皆約性中本無而言，不約修時言也。
是則若人了達自性，則六度萬行，無不具足矣。
故六祖云心地無非自性戒等。 ^752b4

菩薩妙法樹者，樹有蔭覆、清涼二義，今一乘妙法能蔭覆眾生，
令得清涼之樂，故有樹義。 ^752b10

生於直心者，起信云：一者直心，正念真如法一故。
淨名云：直心是道場，無委曲故。
楞嚴云：十方如來同一道故，出離生死皆以直心。
學道之人先須直心為地，方生妙法故。 ^752b12

信為道本，故信為種。
若無慈悲，縱有神通三昧，悉魔業也。
二乘由無慈悲，不明法性，故慈悲為根。 ^752b20

妙法以般若為體，故智慧為身。
若無方便權智，則法身空寂無助，如樹無枝幹，故方便為枝幹。 ^752b24

雖有權實二智，若無五度，則有慧無福，
無有莊嚴，故五度為繁密。 ^752b26

禪定，一切八風所不能動，如葉之雖在風中而森然如故。 ^752b30

神通變化不一，如華開合不一。 ^752b32

樹林雖華葉具足，必以結果為功；菩薩既萬行周圓，自以種智為果。 ^752b34

覺意，謂七覺支、四如意足。
解脫智慧，即解脫、般若二德。 ^752b38

奈之何下，結歎勸修。
欄楯毀者，謂放此縱橫妙心，一無拘檢也。
既無拘檢，則伐性之斧斤至矣。 ^752b42

羅網頹者，謂迷此廣大妙心，以昏擾擾相為心性也。
既為昏擾，則清涼之蔭覆疏矣。 ^752b44

尚枯瘁其根者，謂尚無慈悲方便之因行，況得神通種智之妙果耶。 ^752b48

覺林如故，道種非遙者，謂修持雖廢，法性尚存，
但肯加功，本真不失。
古云：道遠乎哉？觸事而真。
聖遠乎哉？體之即神。
但肯迴光，無患不徹也。 ^752c2

庭前柏樹者，僧問趙州：如何是祖師西來意？
州云：庭前柏樹子。 ^752c10

檻外藥欄者，僧問雲門：如何是清淨法身？
門云：華藥欄。 ^752c14

鈔
此合輕軟下。是明同異。
此指大本，彼指觀經。
彼配六入者，清為色入，不臭香入，美為味入，
輕冷軟是觸入，調適無患是法入，并前說法即聲入也。
雖成六入，無非妙境。 ^752c18

鈔
水本無心，能隨人意者，此方眾生迷心逐境，
為境所轉，不能轉境，故水不隨心。
彼土上人會境歸心，心能轉境，境自隨心，故水能隨意所欲也。 ^752c26

鈔
或聞佛法僧聲，三寶聲也。
寂靜空無我聲，二乘聲也。 ^752c32

大慈悲波羅蜜聲，菩薩聲也。
十力、無畏、不共聲，佛聲也。 ^752c34

諸通慧下，細明菩薩聲。
通慧，通途之慧，三賢聲也。 ^752c36

無所作不起滅，初地至七地聲也。
以此諸地斷無明證法性，法性本無所作及起滅故。 ^752c38

無生忍聲，八地聲也。
以八地菩薩斷俱生我執，親證無生故。 ^752c42

甘露灌頂，等覺聲也。
等覺將成佛時，十方諸佛以智慧水而灌其頂，
即入佛位，如轉輪王將紹王位，以水灌頂故。 ^752c44

成熟諸根者，諸根即聲聞緣覺及諸位菩薩，
上中下諸根，皆同歸一實也。 ^752c48

水本無情，善能說法者，此土眾生迷心逐境，
諸根暗塞，唯耳稍利，故以聲為教體，唯聞有情說法。
彼土眾生既會境歸心，六根通利，故六塵皆為教體，
根根盡入圓通，不獨有情說法，無情亦皆說法也。 ^753a4

是水不但以可浴為功者，此土眾生迷心逐境，
則水乃業報之水，但能洗四大垢穢，不能得大利益。
彼土眾生會境歸心，八功德水即自心智慧，
故能開神悅體，滌蕩情慮，斷惑證真，得大利益也。 ^753a12

鈔
自性深#CB16199;無盡者，豎窮三際之底故。
廣遠無際者，橫極法界之邊故。 ^753a20

非真非俗，純粹至善者，絕諸待對，離二邊雜糅故。 ^753a22

順萬物而無情者，情，實也。
如幻如化，無真實故。
上行則入聖流者，真如隨淨緣則為四聖，
四聖既如幻，聖無所增。 ^753a26

下行則入凡流者，真如隨染緣則為六凡，六凡亦如幻凡無所減。 ^753a30

不變隨緣周徧法界者，真如自體不變，而能隨染淨緣徧十法界。 ^753a32

定水二句，淨名云：八解之浴池，定水湛然滿，
布以七淨華，浴此無垢人。
古釋云：水之為用除垢去熱，解脫之性亦然，解脫之中定慧意足湛然滿矣。
七淨，自戒淨至涅槃淨。 ^753a36

浴此無垢人者，無垢而浴，除熱取適也。
菩薩無緣而入八解者，外為眾生，內自調適也。
今之取意，謂性定之水，浴此不立一塵之無垢人。
然無垢猶墮淨也，非真功德。
垢淨雙亡，是真功德矣。 ^753a42

鈔
如觀經言〔至〕無我之音。
詳引經論以是推之下，是判釋也。 ^753b2

德有厚者，乃妙達唯心，一法不著，故果報樓閣，
能隨心高下，浮在空中。
德薄者，乃心外見法，執著未空，故不能隨心，止在地上。 ^753b6

世間八風，為條風、明庶風、清明風、景風、
涼風、閶闔風、不周風、廣莫風。
然彼土無四時，或應八方，或自有八種，皆未可知。 ^753b12

一、色無變，是常義。
二、體無垢，是淨義。
三、轉作無我，是我義。
四、能令人富，是樂義。 ^753b18

鈔
問：堯處茅茨者，因一貴字發問也。
答中有二義：一上智無著義，以上智之士悟境惟心，
心不見心無相可得，一切寶嚴皆同幻化故。
二曲為鈍根義，以愚鈍凡夫昧心著境，讚彼寶嚴令生忻慕故。 ^753b22

箕諫象玉者，箕子見紂為象箸，歎曰：彼為象箸，
必為玉杯，而遠方珍怪之物至矣。
遂入諫。 ^753b30

警蹕冕旒者，天子出陳警，入陳蹕，天子儀仗也。
冕，冠也，天子九旒。
然舜時恐未嘗有此言，此不過形狀其富貴耳。 ^753b34

疏
前云離地曰階，坦途曰道，故階道有平直義。
又重屋曰樓，岑樓曰閣，故樓閣有高#CB15035;義。 ^753b40

鈔
離諸垢污，即前離地曰階。
無有偏陂，即前坦途曰道。 ^753b44

迥超塵境，觀照不遺，如樓閣之高無不照，是高義。 ^753b46

囊括虗空，廣博無盡，如樓閣之廣無不容，是#CB15035;義。 ^753b48

常而不遷，即色無變。
淨而不染，即體無垢。
我而隨緣不礙，即轉作無我。
樂而富有不虧，即能令人富。 ^753c2

眾美畢具，資成法身者，法身具含萬德，
還以萬德嚴身，而實德無所德，嚴無所嚴，是真莊嚴也。 ^753c6

且善財下，結勸。其如終日下，結歎。 ^753c10

鈔
婆沙論止言十五里，華嚴鈔則言一由旬，
觀經言十二由旬，大本言百由旬、千由旬，
復言華葉無量，而如來藏經又言華中化佛光明無數，則車輪何可思議也？ ^753c12

鈔
微妙香潔，俱可約理。
微有四義，事相可知。
若稱理，則自性之華，三智不能覰，五眼不能窺，是幽微義。 ^753c20

不與諸塵作對，不與萬法為侶，是隱微義。
隨舉一德具含眾德，如琉璃瓶盛多芥子，是細微義。 ^753c24

一切功德妙寶為體，無作萬行以為莊嚴，是精微義。 ^753c26

妙有十二義者，初發心時，便成正覺，因該果海，
果徹因源，是因果同時義。 ^753c30

真如不守自性，五道隨緣，淨非淨也。
正當五道隨緣，自性不變，垢非垢也。
是垢淨雙非義。 ^753c32

法界一相不礙千差競起，千差競起不礙法界一相，是總別齊彰義。 ^753c36

不離當處常湛然，覔即知君不可見。
常湛然，顯也；不可見，隱也，是隱顯隨宜義。 ^753c38

法性重重，無盡無盡，猶如千鐙，互為主伴，是主伴相參義。 ^753c42

雖非因非果，而不昧因果，無我、無作、無受者，
善惡之業亦不亡，是勝劣分明義。 ^753c44

散去普周法界，收來在一微塵。
其大無外，其小無內，是小大無定義。 ^753c46

有物先天地，無形本寂寥。
能為萬象主，不逐四時凋。
是寒暑不遷義。 ^754a2

眾美畢張，不妨清淨一色；清淨一色，不妨萬德交羅，是彩素交輝義。 ^754a4

寂然不動，感而遂通，隨緣赴感，靡不周而恒處。
此菩提座，是動靜一源義。 ^754a6

一切如來光嚴住持，是諸眾生清淨覺地，是凡聖兼成義。 ^754a10

如來藏中，無法不具，隨眾生心，應所知量，是感應冥符義。 ^754a12

香潔二義，事相可知。
理則自性之華，雖居煩惱之中，不為煩惱所染，是穢中香。
往生之士，具足五分法身之香，及八萬四千波羅蜜香，是香中香也。 ^754a16

又自性雖在三界生死之中，不為生死所遷，是為垢中潔。
往生之士，既不為分段所遷，并不為變易所動，
性離惑染，淨法滿足，是潔中潔也。 ^754a20

鈔
中陰之身，自求父母者，中陰，謂前陰已謝，
後陰未成，而中間所受之身，名為中陰身。
六趣眾生，唯除極善極惡，餘皆通受此身也。
自求父母，餘趣則不可知，但就人趣，即楞嚴所謂見明色發，
明見想成，異見成憎，同想成愛，流愛為種，納想為胎是也。 ^754a28

一彈指頃，蓮華化生者，謂臨終在定之心，
即淨土受生之心，舉念即是生淨土時也。 ^754a38

不兼色像者，謂文殊一行三昧，不取相貌專稱名字故。 ^754a42

菩薩偏行六度者，謂十地菩薩於十波羅蜜各有專主故，
所謂初地布施、二持戒、三地忍辱、四精進、
五禪、六般、七方便、八願、九力、十智慧是也。
今不言十而言六者，以六即能攝十故。 ^754a46

以施為專主，餘但隨力隨分者，是初地菩薩境界。
經云：菩薩住初地時，於一切物無所悋惜，
求佛大智修行大捨，凡是所有一切能施。
是菩薩十波羅蜜中檀波羅蜜增上，餘波羅蜜非不修行，但隨力隨分也。 ^754b6

鈔
佛地下。引證。假實之色者，長短方圓乃至光影等為假色，
以對短為長、對長為短，無一定實體故。
青黃赤白等為實色，以青等析至極微色不改故。
又實色是眼識所緣，假色是意識所緣，如水月鏡華等。 ^754b14

皆不離佛淨心者，諸佛淨心非假非實，假實之色不離此心故。
即此淨心能顯假實之色者，以此心是假是實，則不能現假實之色故。
〔今復解云：〕 ^754b22

佛地論是明色心不二，假實之色不離佛淨心者，
謂種種諸色不異法身真心，如波與水本來無二也。
以無量莊嚴各各差別，皆真如自在用故，此句明色即心也。
即此淨心能顯假實者，謂即此法身是色體故，能現於色也。
以依智淨相能作一切勝妙境界故，此句明心即色也。 ^754b28

故經下。結歸當經。
青色青光等者。青色等是實色，青光等是假色。
既云假實之色皆不離佛淨心，則此經光色不二，即自性寂照雙融也。
〔又解云：〕 ^754b40

光色不二者，謂青色有青光，白色有白光，光色不二也。
寂照雙融者，以光有照義，色有寂義，華之光色不二，即性之寂照雙融也。 ^754b46

鈔
願以起行，行以實願者，以願導行，以行填願也。
行非願起，則行乃偽行，非真實行。
願無行填，願乃虗願，非真實願。 ^754c4

行滿願遂名為成就者，彌陀成就功德莊嚴，
皆因中廣大行願之力，非一朝一夕之故也。
攝取二十一剎如彼修持者，此稱性之行也。
以性無盡故行亦無盡，一修一切修，一行一切行。
言二十一者，舉三七之多表其無盡也。 ^754c8

住真實慧者，先悟毗盧法界。
勇猛精進阿僧祇劫修菩薩行者，次修普賢行門也。
然必發四十八願已，然後修者，所謂以願導行，以行填願也。 ^754c18

護身口意，是別舉持戒一門。
修行六度，則備舉所修之行。
此上乃自利之行，了空無相下，乃利他之行也。 ^754c22

了空、無相、無作，是法身菩薩三解脫門。
謂了知無人、無我、無壽命，自性空、無作者、
無受者，即名空解脫門。
觀一切法皆自性滅，畢竟解脫無有少法相生，即名無相解脫門。
如是入空、無相已，無有願求，唯除大悲為首教化眾生，即名無作解脫門。 ^754c26

了空、無相、無作以行教化者，謂不同餘教心外有法，
實有生可度，乃是終日度而無度，終日無度而度。
所謂雖知諸佛國，及與眾生空，而常修淨土，教化諸眾生是也。 ^754c36

華嚴世界下，是先明願。
又下云下，是次明行。 ^754c42

普賢智地行悉成者，謂普賢智地底行皆悉成就也。 ^754c44

疏
無漏性功德者，以此功德乃是從性起修，全修即性故。 ^754c48

鈔
營修世福為有漏因者，初祖始見梁武帝，
帝問曰：寡人造寺寫經，度僧無量，有功德否？
祖曰：實無功德，此但人天小果，有漏之因，
如影隨形，雖有非實。
帝曰：如何是真實功德？
答曰：淨智妙圓，體自空寂，如是功德，不以世求。 ^755a4

疏
金剛般若〔至〕是名莊嚴者。
經云：須菩提！於意云何？
菩薩莊嚴佛土不？
不也。世尊！何以故？
莊嚴佛土者，即非莊嚴，是名莊嚴。
古釋云：以菩薩雖修行嚴土，行乃無作，
土亦非嚴，非嚴而嚴，故曰即非莊嚴，是名莊嚴。
今引此以問，乃斷章取義，謂實無莊嚴，方是真莊嚴也。
而今乃有種種依正莊嚴，不與金剛相違背耶？
是非但不知淨土，并不知金剛也。
故以性相融通，所宗有異答之。 ^755a14

鈔
彼經以無相為宗，故不取形相者，如經云：
無我相，無人相，無眾生相，無壽者相，無法相，亦無非法相等。
又云：若見諸相非相，即見如來。 ^755a30

實則清淨心中身土自現者，如經云：以三十二相見如來。
又云：於法不說斷滅相。 ^755a36

今經以淨土為宗故反覆開明者，如經中欄網行樹、
池閣蓮華、天樂雨華、化禽風樹，乃至壽命光明、聲聞菩薩等。 ^755a40

實則相本自空，唯心唯識者，雖有種種莊嚴，
實如鏡像水月，不立纖塵，皆行人心識所變現也。 ^755a46

又清淨心中身土自現者，以如實空即如實不空，真實理中具足無量功德故。
又復見本法身自然而有不思議業，能現種種依正故。
攝論云：如摩尼天鼓，無思成自事等。 ^755b2

又相本自空，唯心唯識者，以彼色相莊嚴等事，
無來無去，離於分齊，唯依心現故。
又復一切色相，即是如來妙心，所謂從本以來，
色心不二，色性即智。
故涅槃云：吾今此身，即是法身等。 ^755b10

鈔
直心是菩薩淨土等。
淨土地平如掌，無諸坑坎，豈諂曲之所能成？
七寶莊嚴，勝妙無比，豈淺行之所能得？
故必三智於一心中修，直至道場，無諸委曲；
三諦於一心中造，窮深盡底，究暢實際，乃能如是。
而不諂眾生及具足功德眾生來生其國者，
以化緣相及果報相通，以因克果，影響相符，不差毫髮也。 ^755b18

乃至萬行悉亦如是者，次從大乘心，六度、
四等、四攝乃至十善，是菩薩淨土。
菩薩成佛時，具行十善眾生來生其國也。 ^755b30

疏
自性能生萬法，是莊嚴義者，金剛經云：
即非莊嚴，是名莊嚴。
今則自心出生萬法，還以萬法嚴心。
法本自空，嚴亦何有？
無能嚴所嚴，是真莊嚴。 ^755b36

鈔
一切寶鈴網如幻心所生等者，謂穢土依正從凡夫有漏識生，
淨土寶嚴從聖人無漏智生，故鈴網如幻從人解法如幻心生，
樓閣浮空從人無著無生心生，乃至種種寶衣從忍辱生，
寶蓋從慈悲生，種種寶幢從示說一切法生，
種種寶座從解一切法空生，一一皆是稱真如法界。
具無邊德者，華嚴境界稱性法門，故法法全彰塵塵具足，
故云華藏世界所有塵，一一塵中見法界也。
彌陀經疏鈔演義卷二
 ^755b42
