佛法金湯編卷第七
editor:: 會稽沙門　心泰　編
other:: 天台沙門　真清　閱
other:: 
# 唐
唐
都長安。起高祖戊寅。
盡哀帝丙寅。二十一主。
二百八十九年。
other:: 
## 高祖
高祖 ^396a23

帝諱淵。字叔德。李姓。
隴西成紀人。祖虎。
追諡景皇帝。父昞。
諡仁公。生高祖於長安。
武德元年帝於朱#CB15179;門南衢建道場設無遮大會。
又命僧道各六十九人於太極殿七日行道設千僧齋。
三年造靈仙．會昌．勝業．慈悲．證果五寺。
甞捨晉陽舊第為興聖寺。
於并州造義興寺。
為太祖元皇帝造旃檀像三軀以薦冥福。
四年太史令傅奕上疏毀教。
法琳法師對詔論之。
奕議遂#CB05903;〔辨正論并舊唐史〕。
other:: 
## 太宗
太宗 ^396a29

帝諱世民。高祖次子。
貞觀元年正月詔在京德行沙門並各於當寺行道七日。
齋供所須有司准給。
二年詔。略曰。神道設教慈悲為先。
玄化潛通亭育資始。
朕恭膺大寶。撫愛黎元。
矜愍之心觸類而長。
是用旁求冥貺幽贊明靈。
所冀九功惟敘五福。
斯應宜為普天億兆仰祈加祐。
可於京城及天下諸州寺觀僧道等七日七夜轉經行道〔辨正錄〕。
是年三月詔曰。自隋創義志存拯溺。
壯征東伐所向平殄。
凡所傷殪難可勝紀。
手所誅剪將近一千。
切以如來聖教深尚仁慈。
禁戒之科殺害為重。
爰命有司。京城諸寺皆為建齋行道七日七夜。
竭誠禮懺。冀三途之難因期解脫。
萬劫之苦藉此弘濟。
滅冤障之心。趣菩提之路〔舊唐史〕。
三年閏十二月詔曰。
有隋失道。九服沸騰。
朕親總元戎。致茲明罰。
切恐九泉之下尚淪鼎鑊。
八難之間永纏氷炭。
所以樹立福田濟其營魄。
可於建義以來交兵之處為義士囚徒殞身戎陣者各建寺剎。
招延勝侶。望法皷所震變炎火於青蓮。
清梵所聞易苦海於甘露。
所司量定處所並立寺宇。
具為事條以聞。稱朕矜哀之意〔舊唐史〕。
是年玄奘法師詣闕陳表往西域取未至經。
帝不許。私遁而去。
五年帝以慶善宮為慈德寺。
於昭陵立瑤臺寺。
七年勑禁堰寨取魚者。
并斷屠殺。度僧尼三千人〔辨正錄〕。
九年十一月詔曰。
三乘結轍濟度為先。
八正歸依慈悲為主。
流智慧之海膏澤群生。
剪煩惱之林津梁品物。
任真體道。理叶至仁。
妙果勝因。事符積善。
朕欽若金輪。恭膺寶命。
至德之訓無遠不思。
大聖之規無幽不察。
欲使人免盖纏家臻仁壽。
比緣喪亂僧徒減少。
華臺寶塔窺戶無人。
紺髮青蓮櫛風沐雨。
眷言凋毀。良用憮然。
其天下諸州有寺之處。
宜度僧尼。數以三千為限。
十四年五月杜順法師卒。
初為隋文帝所重。
給月俸供之。至是帝愈敬之。
常引入宮事之如佛。
十五年五月帝幸弘福寺。
召沙門道懿五人賜坐言剏寺。
專為追崇穆太后。
言發涕零。自製 #CB00562;文。
令回向罷。謂懿曰。
頃以老子是朕先宗。
故令道在前。卿等應有所恨。
懿曰。陛下尊祖宗。
降成式。懿等荷恩。
詎敢有恨。帝曰。佛道大小。
釋老尊卑。朕已久知。
豈以一時在上為勝耶。
故先老子者。以別親踈之序。
非不留心於佛也。
自有國以來。未甞剏立道觀。
所在戰場皆建佛寺。
至於太原舊第亦以奉佛。
朕存心如此。卿等想未諭也。
朕意不述則人不知。
十七年詔四祖信大師赴闕。
使者四返。信堅臥不起。
就賜珍繒以遂其志〔釋監〕。
十八年勑曰。如來滅度以末代澆浮付囑國王大臣護持佛法。
遺教經者是佛涅槃所說。
戒勑弟子甚為詳要。
末俗緇素不知崇奉。
永懷聖教用思弘闡。
宜令有司多寫經本。
付京官刺史各一卷。
若見僧尼業行與經不同者。
公私勸勉必使遵行〔舊唐史〕。
十九年正月玄奘還長安。
留守房玄齡表聞。
二月奘見帝於儀鸞殿。
帝曰師去何不相報。
奘曰去時表三上不蒙許可。
乃輙私行。帝曰。師能委命求法。
惠利蒼生。朕甚嘉焉。
奘因奏西域所獲梵本經論六百五十七部。
乞就嵩山少林寺宣譯。
帝曰。朕頃為穆太后剏弘福寺。
可就彼翻譯。勑房玄齡監護。
資俻所須一出天府〔玄奘傳〕。
二十二年六月帝幸坊州玉華宮。
召奘至。帝曰。比日所譯何經。
奘曰近譯瑜珈師地論。
帝覧之謂侍臣曰。
佛教廣大。猶瞻天瞰海莫極高深。
九流典籍如汀瀠方溟渤耳。
世言三教齊致者。
此妄談也。因勑有司寫新譯經論。
頒賜十道總管。御製三藏聖教序以冠其首。
賜奘百金磨衲寶刀。
甞問奘曰。法門之益何所宜先。
對曰。弘法須人。度僧為最。
帝悅〔舊唐史稽古略〕。
聖教序略曰。盖聞二儀有像。
顯覆載以含生。四時無形。
潛寒暑以化物。是以窺天鑒地。
庸愚皆識其端。明陰洞陽。
賢喆罕窮其數。故知像顯可徵。
雖愚不惑。形潛莫覩。
在智猶述。況乎佛道崇虗。
乘幽控寂。弘濟萬品。
典御十方。大之則彌於宇宙。
細之則攝於毫釐。
玅道凝玄。遵之莫知其際。
法流湛寂。挹之莫測其源。
然則大教之興基乎西土。
騰漢庭而皎夢。照東域而流慈。
於是徵言廣被。拯含類於三途。
遺訓遐宣。導群生於十地。
有玄奘法師者。幼懷貞敏。
早悟三空。長契神情。
先包四忍。翹心淨土。
往遊西域十有七年。
詢求正教凡六百五十七部。
譯布中夏。聖教缺而復全。
蒼生罪而還福。方冀茲經流施。
將日月以無窮。斯福遐敷。
與乾坤而永大。
other:: 
## 高宗
高宗 ^396b2

帝諱治。字為善。太宗第九子。
永徽元年詔天宮慧威禪師補四大師朝散大夫。
五年特旨度沙彌窺基為大僧〔基。
尉遲敬德猶子。慈恩是也〕。
顯慶元年五月勑天下僧尼有犯國法者以僧律治之。
不得與民同科。三年六月帝剏西明寺成。
出繡像長旛安奉西明。
帝曰。佛道二教同歸一善。
釋宗為於無為。道門德於不德。
師等學道古今。業宗空有。
可共談名理以相啟沃。
沙門慧立．道士張惠元七人於百福殿共論名理。
帝悅。補立為西明寺都維那〔釋監〕。
四年十月制以玉華宮為寺。
追崇先帝。詔奘法師居之。
麟德元年二月奘法師卒。
帝哭之慟。罷朝五日。
顧左右曰。國寶永失。
可謂痛心。勑准如來故事。
斂以金棺銀槨。塔於#CB05908;水之東原。
乾封二年十月道宣律師卒。
有詔傷悼。勑天下寺圖形塑像以為軌範〔舊唐史并二師塔銘〕。
帝在東宮日。製述聖記。
略曰。夫顯揚正教。
非智無以廣其文。
崇闡微言。非賢莫能定其旨。
盖真如聖教者諸法之玄宗。
眾經之軌躅也。綜括宏遠。
奧旨遐深。極空有之精微。
體生滅之機要。詞茂道曠。
尋之者不究其源。
文顯義幽。履之者莫測其際。
故知聖慈所被。無善不臻無惡不剪。
開法網之綱紀。弘六度之正教。
拯群有之塗炭。啟三藏之秘扃。
伏惟皇帝陛下垂拱而治。
八荒斂衽而朝萬國。
石室歸貝葉之文。
金匱流萬說之偈。
遂使阿耨達水通神甸之八川。
耆闍崛山接嵩華之翠嶺。
豈謂重昏之夜燭慧矩之光。
火宅之朝降法雨之澤。
於是百川異流同會於海。
萬區分義總成乎實。
玄奘法師者。遠涉恒河。
頻登雪嶺。問道往還十有七載。
以貞觀十九年二月六日勑於弘福寺。
譯六百五十七部。
御製眾經序。理含金石之聲。
文抱風雲之潤。治輙以輕塵足岳墜露添流。
略舉大綱以為斯記。
other:: 
## 武后
武后 ^397b2

后諱瞾。并州文水人。
高宗后。垂拱三年。
天竺沙門地婆訶羅〔此云日照〕在長安譯密嚴等經。
后製序。載初元年勑沙門法朗等九人重譯大雲經。
並封縣公。賜紫袈裟銀龜袋〔賜紫始此〕。
證聖元年初。后以晉譯華嚴經與會未俻。
遣使往于闐國迎實叉難陀。
至是至東都大徧空寺。
與菩提流志重譯成八十卷。
后製序。萬歲通天元年遣使賜六祖能禪師水晶鉢磨衲衣白#CB00626;香茶。
勑韶州守臣安撫山門。
聖曆二年〔稽古略云長安元年〕勑法藏法師於佛授記寺講新譯華嚴。
至華藏世界品。講堂及地皆為震動。
即日引對長生殿宣敷玄義。
后茫然未決。藏指殿隅金獅子為譬。
后豁然領解。封師為賢首菩薩戒師。
集其說曰金獅子章。
學者尊稱為賢首教云〔高僧傳并舊唐史〕。
other:: 
## 中宗
中宗 ^397c14

帝諱顯。高宗第七子。
母曰則天。神龍元年降御札召六祖入京。
其辭曰。朕延安．秀二師宮中供養。
二師云。南方能禪師密受忍大師衣法。
可召至問法。今遣內侍薛簡馳詔迎請。
願師慈念速赴上京。
師表辭以疾。簡還闕以奏。
又遣使賜袈裟瓶鉢以諭主上向慕之意〔傳灯〕。
詔義淨三藏於內道場譯孔#CB15179;等經。
御製聖教序以冠經首。
二年勑造聖善寺成。
命上庸公。慧範加銀青光祿大夫。
充寺主。沙門萬歲加朝散大夫。
封縣公。充都維那。
沙門廣清檢校殿中監。
充功德使。八月詔天下試童行經義。
挑通無滯者度之〔試經度僧始此。
唐史〕。 ^397c42

景龍二年勑高安令崔思亮往泗洲迎僧伽大師至京居薦福寺。
帝及百僚皆稱弟子。
睿宗問萬回禪師曰僧伽何人。
曰觀音化身也〔統紀〕。
other:: 
## 睿宗
睿宗 ^398a14

帝諱旦。高宗第八子。
景雲元年大赦天下。
賜百官封爵。普度僧道萬數〔唐史〕。
二年三月三日僧伽示寂。
勅就薦福寺塑像建塔。
俄臭穢滿城。詔許歸泗即異香郁然。
遂奉全身還普光王寺建塔〔本傳〕。
十月詔萬回禪師入宮。
舘於集賢院。十二月忽求閿鄉河水左右不可得。
回曰穴堂前地可得也。
回飲水畢湛然而逝。
贈司徒虢國公。勑圖形集賢院〔本傳〕。
帝復於北苑甘露亭勑菩提流志同法藏．塵外等譯大寶積經。
宰相張說．右丞盧藏用．愽士賀知章．中書侍郎陸象先．
尚書郭元振．侍中魏知古潤文監護。
先天元年菩提流志等進新譯寶積經百二十卷。
御製聖教序〔統紀〕。
other:: 
## 玄宗
玄宗 ^398a22

帝諱隆基。睿宗第三子。
開元元年勑以#CB05903;殿材建安國寺彌勒佛殿。
二年帝問左街僧錄神光法師曰。
佛於眾生有何恩德。
致捨君親棄妻子而師事之。
神光曰。佛於眾生。
恩過天地。明逾日月。
德重父母。義過君臣。
帝曰。天地日月具造化之功。
父母君臣具生成之德。
何以言佛並過此乎。
神光曰。天只能盖不能載。
地只能載不能盖。
日則照晝不照夜。
月則夜朗而晝昏。
父只能生不能養。
母只能養不能生。
君有道則臣忠。君無道則臣侫。
以此而推。德則不全。
且佛於眾生德則不爾。
論盖則四生普覆。
論載則六道俱承。
論明則照耀十方。
論朗則光輝三有。
論慈則提拔苦海。
論悲則度脫幽明。
論聖則眾聖中王。
論神則六通自在。
所以存亡普救貴賤皆携。
惟願陛下留心敬仰。
帝悅曰。佛恩如此。
非師莫宣。朕當生生敬仰〔唐史〕。
三年詔一行禪師入見。
訪以安國撫民之道及出世法要。
又甞問國祚何如。
行曰鑾輿有萬里之行。
社稷終吉。尋以金合進之。
帝一日發視之。乃當歸少許。
祿山之亂。帝幸蜀至萬里橋。
未幾果歸。乃悟其讖。
昭宗初封吉王。唐之社稷至昭宗遂滅。
故云終吉〔一行傳〕。
四年無畏三藏至京。
舘於西明。後因旱。
帝遣高力士召畏祈雨。
畏曰今旱數當然也。
若苦召龍。致雨必暴。
帝強之曰。人苦暑病。
雖風雷亦足快意。
畏乃盛水一鉢。以小刀攪之。
呪以梵言。須臾有物如龍。
其大如指。矯首水面。
復潛鉢底。頃之有白氣自#CB00647;而升直上數尺。
畏謂力士曰亟去。
雨至矣。既而大風震電驟雨如傾。
樹為之拔。第八年帝御花蕚樓。
召法師道氤．道士尹謙對辨四十餘反。
尹謙義負。有旨編其所論入藏。
號曰開元佛道論衡〔高僧傳并唐史〕。
十九年。御註金剛經。
頒行天下〔經目〕。廿六年。
詔天下州郡各建一大寺。
以紀年為額。皆號開元〔唐史〕。
天寶五年詔不空三藏入內立壇。
為帝灌頂。夏旱復令禱雨。
大霔。賜紫袈裟。絹二百疋。
是年制天下度僧尼。
並令祠部給牒。十二年西蕃入宼安西。
召不空入內誦仁皇護國密語。
帝親秉爐。有神介冑而至。
帝問曰此何神也。
空曰北方毗沙門天王長子也。
空誦密語遣之。四月二十日西凉奏報。
二月十一日城東北三十里許雲霧間神兵長偉。
城北門樓有光明。
空中鼓角聲震天地。
西蕃畏懼卷甲遁去。
帝覽奏因勑諸道城樓置天王像〔不空傳〕。
other:: 
## 肅宗
肅宗 ^398a46

帝諱亨。玄宗第三子。
即位於靈武。改元至德。
時宼難方盛。或勸帝宜憑佛祐。
乃詔沙門百人入宮行道。
朝夕諷唄。至德二載詔令元皎於鳳翔開元寺建藥師道場。
忽法會中生李樹四十九莖。
皎等表賀。勑答曰。
瑞李滋繁。國興之兆。
生處伽藍之內。亦知覺樹之榮。
感此殊祥。與師同慶。
乾元元年帝於禁中立內道場。
講誦讚唄。尋勑五岳各建一寺。
選高行沙門主之。
二年詔天下諸州各置放生池。
勑昇州刺史顏真卿撰 #CB15156;。
上元元年勑中使往韶州曹溪迎六祖衣鉢入內瞻禮。
二年詔南陽慧忠禪師赴京。
詔曰。朕聞調御上乘久安中土。
大雄付囑實在朕躬。
良緣斯在勿以為勞。
仗錫而來京師非遠。
齋心已久速副朕懷。
師赴京。安置千福寺。
待以師禮。帝問師在曹溪得何法。
忠曰陛下還見空中一片雲否。
帝曰見。忠曰。釘釘著。
懸掛著。帝一日齋沐致十問於師。
師答之稱旨。帝由是凝心玄理〔舊唐史．傳灯〕。
other:: 
## 代宗
代宗 ^398c28

帝諱豫。肅宗長子。
廣德元年十一月吐蕃陷京師。
帝在幸陰五臺。文殊出現以秘語授帝。
及郭子儀克復京師駕還長安。
詔修五臺文殊殿。
鑄銅為瓦。塗以黃金〔釋監〕。
二年詔內道場三百僧講誦仁王般若。
永泰元年詔天下有司毋得捶辱僧尼。
五月送六祖衣鉢歸曹溪。
九月鑄金銅佛像成。
帝率百僚致拜。大曆元年七月作盂蘭盆會於禁中。
設高祖太宗以下七聖位祗薦冥福。
歲以為常。三年詔不空就於大興善寺立壇。
命近臣諸將令師灌頂。
署大廣智三藏。又詔徑山法欽禪師入見。
待以師禮。及乞歸山。
賜號國一。四年於大明宮建道場。
感佛光現。宰相裴冕表賀。
五年加不空開府儀同三司肅國公。
九年帝夢建康牛首山辟支佛來見。
勑太子詹事古侁即山中建七級浮圖。
是年道士史華者以術得幸。
因請立刃梯與沙門角法。
勑兩街選僧應之。
沙門崇慧表請挫之。
帝帥百僚臨觀。華履刃而上。
招慧登之。慧躡而昇。
往復無傷。乃命薪烈火聚於庭。
慧入以呼華。華慚汗。
不敢正視。帝大悅。
賜慧號護國三藏〔舊史．稽古略．論衡〕。
other:: 
## 德宗
德宗 ^399a14

帝諱适。代宗長子。
建中元年沙門圓照進新定四分律#CB00562;。
勑賜紫衣。充內供奉檢校鴻臚卿。
食邑三百戶〔統紀〕。
貞元二年詔律師道澄入宮為妃嬪內侍授三歸戒。
賜號大圓律師。四年詔迎鳳翔法門寺佛指骨入禁中供養。
傳至諸寺瞻禮。十五年四月帝誕節。
勑有司俻儀輦迎教授和尚澄觀入內殿。
闡揚華嚴宗旨。觀升座曰。
大哉真界。萬法資始。
包空有而絕相。入言象而無迹。
妙有不有。真空不空。
我佛得之。妙踐真覺。
廓淨塵習。寂寥於萬化之域。
動用於一虗之中。
融身剎以相含。流聲光而遐燭。
我皇得之〔云云〕。帝顧謂群臣曰。
朕之師。言雅而簡。
詞典而富。能以聖法清凉朕心。
乃以清凉賜為國師之號〔清涼本傳〕。
other:: 
## 順宗
順宗 ^399b4

帝諱誦。德宗長子。
在東宮時問佛光如滿禪師曰。
佛從何方來。滅向何方去。
既言常住世。佛今在何處。
滿曰。佛從無為來。
滅向無為去。法身等虗空。
常在無心處。又問。
佛向王宮生。滅向雙林滅。
住世四十九。又言無法說。
滿曰。佛躰本無為。
迷情妄分別。法身等虗空。
未曾有生滅〔云云〕。
帝大悅。永貞元年甞問清涼國師至道心法。
師答曰。至道本乎其心。
心法本乎無住。心躰靈知不昧。
性相寂然〔云云〕。又甞問尸利禪師。
大地眾生如何得見性成佛去。
尸利曰。佛性如水中月。
可見不可取。帝悟其意〔傳灯〕。
other:: 
## 憲宗
憲宗 ^399b30

帝諱純。順宗長子。
元和元年十月詔天下有道行僧赴京闡化。
二年二月勑沙門端甫錄左街僧事。
靈#CB04584;錄右街僧事。
詔信州鵞湖大義禪師入麟德殿。
設齋召諸大德論道。
帝臨聽論議。有法師問何謂四諦。
義曰聖上一帝。三諦何在。
又問如何是禪。義以指點空。
法師無對。帝曰。法師講無窮經論。
只這一點尚不奈何。
帝問義曰。何者是佛性。
義曰不離陛下所問。
帝默契。由是益重禪宗。
四年五月勑有司別鑄金印加清涼國師。
號僧統國師。主教門事〔釋監〕。
八年賜諡江西馬祖曰大寂。
塔曰大莊巖。九年勑諡百丈懷海曰大智。
塔曰大寶勝輪。十年嶺南節度使馬總以曹溪六祖未有稱號#CB00562;聞於上。
詔諡大鑑禪師。塔曰靈照。
十四年遣中使杜英奇迎鳳翔法雲寺護國真身塔內釋迦文佛指骨入內。
帝御安福門迎拜。
留禁中供奉三日。
五色光現。百僚稱賀。
歷送諸寺而威儀音樂旌旛偉盛殊特。
刑部侍郎韓愈上表極諫。
帝大怒。貶潮州刺史〔舊史并傳灯〕。
other:: 
## 穆宗
穆宗 ^399c4

帝諱恒。憲宗第三子。
長慶元年三月盧龍節度使劉總舉幽燕二十餘郡歸朝乞度為僧。
詔賜僧衣。號大覺大師。
署所居第為報恩寺〔舊史〕。
二年遣左街僧錄靈 #CB05838;賷詔起汾州無業禪師赴闕。
#CB05838;至宣詔畢稽首曰願師起赴。
師笑曰貧道何德。
累煩人主。汝可先行。
吾即往矣。遂沐浴端坐而逝。
#CB05838;迴奏其事。
帝嘉嘆。賜諡大達國師〔傳灯〕。
甞製南山宣律師讚曰。
代有覺人。為如來使。
龍鬼歸降。天人奉事。
聲飛五天。辭驚萬里。
金烏西沉。佛日東舉。
稽首皈依。肇律宗主。
other:: 
## 敬宗
敬宗 ^399c40

帝諱湛。穆宗長子。
寶曆元年勑兩街建方等戒壇。
左街安國寺。右街興福寺。
以中護軍劉規充左右街功德使。
擇戒行者為大德。
令試童子經得度〔統紀〕。
other:: 
## 文宗
文宗 ^400a12

帝諱昂。穆宗次子。
太和元年十月誕節。
詔秘書監白居易．安國寺引駕大師義林．
上清宮道士楊弘元於麟德殿談論三教〔樂天文集〕。
五年。帝好食蛤蜊。
一日有菩薩現像于蛤中。
詔太乙山惟政禪師問之。
政曰。物無虗應。此盖廣陛下信心耳。
經云。應以此身得度者。
即現此身而為說法。
帝曰。大士已現。未聞說法。
政曰。陛下覩此為常耶非常耶。
信耶非信耶。帝曰。
希有之事焉得不信。
政曰。已說法竟。帝大悅。
即詔天下寺院皆立觀音聖像〔釋監〕。
開成三年三月。澄觀卒。
帝以祖聖宗仰。特輟朝三日。
重臣縞素。奉全身塔於終南山。
other:: 
## 宣宗
宣宗 ^400a20

帝諱忱。憲宗第十三子。
封光王。武宗忌之。
拘於後苑。宦者仇士良潛令髠髮為僧。
乃周游天下。見鹽官安禪師。
安與帝曰。時至矣。
無滯泥蟠。囑以佛法。
武宗崩。左神#CB15081;軍中尉楊公諷宰臣百官迎立之。
即位改元。大中閏三月詔曰。
會昌季年。併省寺宇。
雖云異方之教。有資為理之源。
中國之人久行其道。
釐革過當。事體乖謬。
其靈山聖境。應會昌五年所廢寺宇。
諸宿舊僧可仍舊修復住持〔唐史〕。
二年。勑上都．東都．荊．揚．汴．益等州建寺立方等戒壇。
為僧尼再度者重受戒法。
五臺山建五寺。各度僧五十人。
三年。勑沙門靈晏為左右街僧錄。
四年。勑杭州鹽官安禪師所居院賜名齊豐寺。
五年正月。詔弘辯禪師入內。
帝問禪宗何有南北之名。
師曰。禪門本無南北。
至弘忍大師有二弟子。
一慧能居嶺南。一神秀在北揚化。
得法雖一。而開導發悟有頓漸之異。
故曰南頓北漸。帝曰何名戒定慧。
師曰。防非止惡名戒。
六根涉境心不隨緣名定。
心境俱空照覽無惑名慧。
何名方便。師曰。隱實覆相。
權巧之門也。何為佛心。
師曰。佛者言覺。心者佛之別名。
有人念佛如何。師曰。
中下之根。不能頓曉。
佛開觀門。令念佛生於極樂。
是日弘辯奏對。漏下七刻。
帝悅。賜號圓智禪師〔舊史．五灯〕。
other:: 
## 懿宗
懿宗 ^400a42

帝諱漼。宣宗長子。
咸通三年四月。勑兩街四寺各建戒壇度僧。
杭州大慈山寰中卒。
僖宗賜諡性空大師。
塔曰定慧。仍為贊曰。
履踐真實。心悟無際。
南泉趙州。激揚酬對。
居乏寒泉。虎跑以濟。
惟德斯馨。風清日麗。
六年十二月三日。
德山宣鑒坐化。勑諡見性禪師。
八年四月十日。臨際義玄端坐說偈而逝。
勑諡慧照禪師。塔曰澄靈。
十年三月洞山良价入寂。
勑諡悟本禪師。塔曰慧覺。
十一年。賜終南山道宣律師澄照之號。
十二年五月。帝幸安國寺。
賜知玄沉檀寶座。
高二丈餘。十四年三月。
造浮圖寶帳綵旛花盖。
勑兩街往鳳翔迎佛骨。
四月八日至京。帝御安福門。
迎拜入內瞻禮。群臣有諫者至。
言憲宗迎佛骨尋即晏駕。
帝曰。朕生得之。死無所恨。
帝每於禁中設講席。
自唱經旨。手錄梵文而為贊唄〔舊史．稽古略．虎跑寺記〕。
other:: 
## 僖宗
僖宗 ^400b38

帝諱儇。懿宗第五子。
廣明元年。以黃巢入宼幸成都。
詔知玄法師赴行在談論。
賜號悟達國師。留宮久之。
辭歸九隴〔高僧傳〕。
又賜諡永嘉玄覺曰無相大師。
塔號淨光。
other:: 
## 昭宗
昭宗 ^400c20

帝諱曄。懿宗第七子。
龍紀元年誕節。勑兩街僧道入內殿講論。
乾寧三年。勑於羅什法師譯經處重建草堂寺。
四年。勅諡趙州從諗曰真際大師〔統紀〕。
佛法金湯編卷第七
other:: 天台釋如惺重校

 ^400c30
