天聖廣燈錄卷第二　　　〔宋實〕
undefined:: 
# 天竺祖師

other:: 
## 第一祖摩訶迦葉尊者
第一祖摩訶迦葉尊者
摩竭陀國人也。姓婆羅門。
父名飲澤。母香志。
昔毗婆尸佛世。為鍛金師。
莊嚴彼佛像。時有貧女得一金錢。
覩如來相。發希有意。
持詣金師。請飾佛像。
既而共發願。永劫為清淨夫婦。
由是因緣。九十一劫身皆金色。
後生梵天。次生摩竭陀國。
始名迦葉波。此云飲光勝。
身有殊妙光明。亦名金勝。
盖以金色為號也。
復名婆耆子。聞如來出世。
志求出家。冀度諸有。
佛言。善來比丘。鬚髮自落。
袈裟著體。持頭陀行。
佛常稱讚。 ^428b35

如來在靈山說法。
諸天献華。世尊持華示眾。
迦葉微笑。世尊告眾曰。
吾有正法眼藏。涅槃妙心。
付囑摩訶迦葉。流布將來。
勿令斷絕。仍以金縷僧伽梨衣付迦葉。
以俟慈氏。 ^428c4

世尊涅槃時。迦葉不在眾會。
時迦葉方自外還。
如來於金棺出現雙足以示之。
迦葉作禮訖。世尊化三昧火闍維之。 ^428c10

迦葉乃造眾曰。如來雙林示滅。
我等宜興後事。可共結集。
宣傳法教。于是集諸大眾。
所傳聲曰。
　　如來弟子　且莫涅槃　得神通者　當赴結集 ^428c14

是時。偈聲周徧沙界。
證阿羅漢者。悉集賓鉢羅窟。
時阿難諸漏未盡。
大迦葉不令會集。
阿難自念。我事如來。
曾無缺犯。何期有漏。
不預聖倫。坐盤陀石。
經三晝夜。證無漏果。
即還眾會。擊其石門。 ^428c22

迦葉曰。汝未解脫。
何須再來。 ^428c28

阿難曰。我已證無漏。
迦葉曰。可現神通。
以遣眾疑。 ^428c30

阿難即入自戶鑰中。
會眾生疑。迦葉白槌。
請第一座阿難尊者說法。
阿難即升法座云。
如是我聞。 ^428c32

大迦葉結集三藏已。
作是思惟。持如來傳受僧伽梨衣。
當隱雞足山中。以俟龍華三會。
遂告阿難曰。汝今當知。
婆伽婆未圓寂時。
多子塔前以正法眼藏付囑於我。
我今將隱雞峰。以此正法傳付於汝。
汝善護持。流通將來。
無令斷絕。汝受吾教。
聽吾偈曰。
　　法法本來法　無法無非法　何於一法中
　　有法有不法 ^428c36

阿難受教已。迦葉遂茲隱焉。
other:: 
## 第二祖阿難尊者
第二祖阿難尊者 ^429a2

王舍城人也。姓剎帝利。
父斛飯王。世尊以為總持第一。
常所讚歎。加以宿世有大功德。
受持法藏。如水傳器。
佛乃命為侍者。則與世尊為堂兄弟。 ^429a4

既而結集之後。阿難復念。
如來以大法眼付大迦葉。
迦葉既隱而付於我。
我今將滅。遂處常河中曰。
先所度脫者。應當來集。 ^429a10

須臾。五百羅漢從空而至。
眾中名商那和修者。
阿難夙知法器。遂告曰。
如來以大法眼藏囑累迦葉。
既當入寂。密付於我。
我今將滅。用傳於汝。
汝善護持。流通後世。
無令斷絕。汝受吾教。
聽吾偈曰。
　　本來付有法　付了言無法　各各須自悟
　　悟了無無法 ^429a14

偈已。告商那和修曰。
汝善行化。繼我弘揚。
汝後有嗣。大化五天。
度人如天人師。唯無相好。
石室盈籌。阿難作一十八變。
入奮迅三昧。化火焚身。
人天共分舍利。各建塔廟。
當厲王朝也。
other:: 
## 第三祖商那和修尊者
第三祖商那和修尊者 ^429a28

摩突羅國人也。姓毗舍離。
父名林勝。母名憍奢耶。
和修處胎六年始生。
梵云商諾迦。〔此云自然服也〕即西域九枝秀草名也。
若羅漢聖人降生。
此草出焉。和修生時。
瑞草斯應。 ^429a36

如來行化至摩突國。
見一青林茂盛。語阿難曰。
此林地名優留荼。
吾滅後一百年。有比丘名商那和修。
於此地轉妙法輪。
後百歲果誕和修。
出家證道。受慶喜尊者法眼。
及止此林。有大火龍歸順法教。
因施其地。以建仁祠。 ^429a42

尊者於吒利國得優波毱多以為給侍。
因問曰。汝年幾耶。 ^429b2

答曰。我年十七。 ^429b4

師曰。汝身十七。性十七耶。
曰。師髮已白。為髮白耶。
心白耶。 ^429b6

師曰。我但髮白。非心白耳。
毱多曰。我身十七。
非性十七也。 ^429b8

和修知是法器。遂為落髮受具。
乃告曰。昔如來以正法眼藏付囑迦葉。
展轉相授而至於我。
我今付汝。汝善護持。
流布將來。勿令斷絕。
汝受吾教。聽吾偈曰。
　　非法亦非心　無心亦無法　說是心法時
　　是法非心法 ^429b10

付囑已。即隱於罽賓國南象白山中。
後見毱多有五百徒眾。
常多懈慢。尊者乃往彼以調伏之。
而說偈曰。
　　通達非彼此　至聖無長短　汝除輕慢意
　　疾得阿羅漢 ^429b22

五百比丘聞偈已。
依教奉行。皆獲無漏。
尊者乃作十八變。
化火光三昧。用焚其身。
毱多收舍利。葬於梵伽羅山。
乃宣王朝也。
other:: 
## 第四祖優波毱多尊者
第四祖優波毱多尊者 ^429b32

吒利國人。〔亦名優波崛多。
亦名鄔波毱多〕姓首陀。
父名善意。十七出家。
二十證果。至摩突羅國。
四眾雲集。由是震動魔宮。
波旬愁怖。遂竭其魔力。
密持華鬘。縻之于頸。
終無其便。而返觀人．狗．蛇三屍。
為鬘在己之頸。蟲#CB02758;穢壞。
不能除去。波旬乃升六欲天。
告諸天主。求其解免。 ^429b38

各言。十力弟子所作神變。
孰能去之。 ^429b48

波旬曰。然則奈何。
諸天主曰。汝可歸心尊者。
即能除斷。乃為說偈曰。
　　若因地倒　還因地起　離地求起　終無其理 ^429c2

波旬受教。即下天宮。
作禮尊者。襄露懺悔。
毱多曰。汝自今去。
於如來正法更不作嬈難否。 ^429c8

波旬曰。我誓迴向佛道。
永斷不善。 ^429c10

毱多曰。若然者。汝自唱言。
歸依三寶。 ^429c12

魔王奉教。華鬘悉除。
踊躍禮謝尊者。而說偈曰。
　　稽首三昧尊　十力聖弟子　我今願迴向
　　勿令有劣弱 ^429c14

尊者在世。化導最多。
每化一人。以一籌置於石室。
充滿其間。最後。有一長者子名香眾。
來禮尊者。志求出家。
尊者曰。汝身出家。
心出家。 ^429c20

答曰。我來出家。非為身心。 ^429c24

尊者曰。不為身心。
復誰出家。
答曰。夫出家者。無我我故。
心不生滅。即是常道。
既是常道。諸佛無常。
心無形相。其體亦然。 ^429c26

師曰。汝當明悟。心自通達。
紹隆聖種。即與出家受具。
乃告之曰。如來以正法眼藏付囑迦葉。
次第傳授以至於吾。
吾今付汝。善自護持。
流布將來。無令斷絕。
汝受吾教。聽吾偈曰。
　　心自本來心　本心非有法　有法有本心
　　非心非本法 ^429c30

復告香眾曰。汝父□夢金日而生於汝。
可名提多迦。〔此云通真量也〕尊者乃騰身虗空。
呈十八變。然復本座。
跏趺而逝。提多迦以室內籌。
用焚其軀。收舍利。
起墖供養。當平王朝也。
other:: 
## 第五祖提多迦尊者
第五祖提多迦尊者 ^429c42

摩竭陀國人也。初生之時。
父夢金日自屋而出。
照曜天地。前有大山。
諸寶嚴飾。山頂泉涌。
滂沲四流。後遇毱多尊者。
為解之曰。寶山者。
吾身也。泉涌者。法無盡也。
日從屋出者。汝今入道之相也。
照曜天地者。汝智慧超遠也。
尊者本名香眾。因易今名焉。
乃說偈贊曰。
　　巍巍七寶山　常出智慧泉　迴為真法味
　　能度諸有緣 ^430a2

毱多尊者說偈答曰。
　　我法傳於汝　當現大智慧　金日從屋出
　　照曜於天地 ^430a18

提多迦聞師妙偈。
設禮奉持。後至中印土。
彼國有八千大仙。
彌遮迦為首。聞尊者至。
率眾瞻禮。而謂尊者曰。
昔與師同生梵天。
我遇阿私陀仙人授我仙法。
師逢十力弟子修習禪那。
自此報分殊途。已經六劫。 ^430a24

尊者曰。汝可捨邪。
入於佛慧。 ^430a30

彌遮迦曰。昔阿私陀仙授我記云。
却後六劫。當遇同學。
獲無漏果。今也相遇。
非宿緣耶。願師大慈。
令我解脫。 ^430a32

尊者即為出家受具。
餘仙眾始生我慢。
尊者示大神通。於是俱發菩提心。
一時出家。乃告彌遮迦曰。
如來以正法眼藏付于迦葉。
展轉囑果而至於吾。
吾今付汝。汝善護持。
演化當來。無令斷絕。
汝受吾教。聽吾偈曰。
　　通達本法心　無法無非法　悟了同未悟
　　無心亦無法 ^430a36

偈已。踊身虗空。現十八變。
化火光三昧。自焚其軀。
彌遮迦與八千比丘同收舍利。
於班茶山中起塔供養。
即莊王朝也。
other:: 
## 第六祖彌遮迦尊者
第六祖彌遮迦尊者 ^430b2

中印土人也。既傳法已。
遊化至北天竺國。
見雉堞之上。有金色祥雲。
嘆曰。茲大乘氣也。
必誕奇人。為吾法嗣。
乃入城。於闤闠。聞有一人手持酒器。
逆而問曰。師阿方而來。
欲往何處。 ^430b8

師曰。從心而來。欲往無處。 ^430b14

曰。識我手中物否。
師曰。此是觸器而負淨者。 ^430b16

曰。師識我否。
師曰。我即不識。識即非我。
又謂曰。汝試自稱名氏。
吾當後示本因。 ^430b18

彼人說偈曰。
　　我從無量劫　至于生此國　本姓頗羅墮
　　名字婆須密 ^430b20

師云。我師提多迦說。
世尊昔遊北印土。
語阿難曰。此國中。
吾滅後三百年。有一聖人。
姓頗羅墮。名婆須蜜。
而於祖師。次當第七。
世尊記汝。汝應出家。 ^430b26

彼乃置器禮師而言曰。
我思往劫。常作檀那。
献一如來寶座。佛記我云。
於賢劫釋迦法中。
宣傳正法。今符師說。
願加度脫。 ^430b30

師即披剃受具。遂告之曰。
如來以正法眼藏密付迦葉。
如是展轉以至於我。
我今付汝。汝善護持。
傳化將來。勿令斷絕。
汝受吾教。聽吾偈曰。
　　無心無可得　說得不名法　若了心非心
　　始解心心法 ^430b36

偈已。入師子奮迅三昧。
踊身虗空。化火光三昧。
周焚其身。婆須蜜收舍利起塔。
即襄王朝也。
other:: 
## 第七祖婆須蜜尊者
第七祖婆須蜜尊者 ^430b46

北天竺國人也。姓頗羅墮。
常執酒器。遊行里閭。
遇彌遮迦尊者。宣如來往誌。
自省前緣。投器出家。
授法行化。至迦摩國。
於法座前。忽有一智者自稱。
我名佛陀難提。與師論義。 ^430c2

師曰。仁者。論即不義。
義即不論。若擬論義。
終非義論。 ^430c8

難提知師義勝。心即欽伏。
曰。冀師大慈。賜垂攝受。 ^430c10

尊者遂與剃度受具。
復告之曰。如來以正法眼藏囑累迦葉。
次第傳授而至於我。
我今付汝。汝善護持。
流布將來。無令斷絕。
汝受吾教。聽吾偈曰。
　　心同虗空界　示等虗空法　證得虗空時
　　無是無非法 ^430c12

偈已。入慈心三昧。
經于七日。人天俱來作禮。
而說偈曰。
　　賢劫眾聖祖　而當第七位　尊者哀念我
　　請為宣佛地 ^430c24

尊者從三昧起。而說偈曰。
　　我所得法　而非有故　若識佛地　離有無故 ^430c32

說此偈已。還入三昧示寂。
佛陀難提即就本座起寶塔。
以閟全身。即定王朝也。
other:: 
## 第八祖佛陀難提尊者
第八祖佛陀難提尊者 ^430c36

迦摩羅國人也。姓瞿曇氏。
頂有肉髻。辯博無礙。
遇婆須蜜尊者。出家授教。
既而行化至提伽國毗舍羅家。
見舍上有白光。師曰。
此家當有聖人。 ^430c40

言訖。長者出致禮。
問。何所須。
尊者曰。汝之一子。
名伏#CB00501;蜜多者。
年已五十。口未曾言。
足未曾屐。當紹法寶。
可令出家。 ^430c46

父母感尊者慈攝。
既而祇諾。伏#CB00501;聞之。
遽起設禮。而說偈曰。
　　父母非我親　誰是最親者　諸佛非我道
　　誰是最道者 ^431a2

尊者以偈答曰。
　　汝言與心親　父母非可比　汝行與道合
　　諸佛心即是　外求有相佛　與汝不相似
　　欲識汝本心　非合亦非離 ^431a10

伏#CB00501;蜜多聞師妙偈。
即請出家。尊者即為度脫受具。
乃告之曰。如來以正法眼藏傳付迦葉。
展轉以至於吾。吾今囑累於汝。
汝善護持。流布將來。
勿令斷絕。汝受吾教。
聽吾偈曰。
　　虗空無內外　心法亦如是　若了虗空界
　　是達真如理 ^431a18

伏#CB00501;蜜多承師付囑。
說偈贊曰。
　　我師諸祖中　當繼第八位　法化眾無量
　　悉獲阿羅漢 ^431a30

爾時。尊者即現神通。
而趣圓寂。就本座起塔。
以奉全身。即景王朝也。
天聖廣燈錄卷第二
 ^431a36
