
pin:: 楞伽阿#CB02494;多羅寶經通義卷第二
orig:: 
一切佛語心品第一之一〔餘〕。 ^153c13

復次，大慧！有五無間種性。
云何為五？謂聲聞乘無間種性、緣覺乘無間種性、
如來乘無間種性、不定種性、各別種性。
云何知聲聞乘無間種性？
若聞說得陰界入自共相斷，知時舉身毛孔熈怡欣悅，
及樂脩相智不脩緣起發悟之相，是名聲聞乘無間種性。
聲聞無間見第八地，起煩惱斷、習煩惱不斷，
不度不思議變易死、度分段死，正師子吼：
我生已盡、梵行已立、不受後有。
如實知脩習人無我，乃至得般涅槃覺。
大慧！各別無間者，我、人、眾生、壽命、長養、
士夫，彼諸眾生作如是覺求般涅槃。
復有異外道說，悉由作者見一切性已，
言此是般涅槃，作如是覺法無我見非分，彼無解脫。
大慧！此諸聲聞乘無間外道種性不出出覺，為轉彼惡見故應當脩學。
commentary::  ^153c15

凡言種性差別者，其初本一，由種習異而有內外大小定及不定。
此經所以明種性有五，通標無間而三名之，
謂其種性純一無間雜故，餘則不定也。
云何知聲聞下，徵釋也。
若聞說得陰界入自共相斷知時者，謂聲聞以厭苦心聞於苦諦，
推果由因斷集知苦，正爾之時適彼願故舉身怡悅，及樂脩相智即樂滅脩道也。
對彼緣覺觀因緣觀發悟無生，則四諦者特相智爾。
文已通結聲聞，而次分二種，曰無間、種性、
等見、第八地，從後言也。
或可約通三乘說，以性地無間三昧入八人地，
亦曰第八地，如般若所指〔八人地名相如別釋〕，乃斷見之始。
言起煩惱斷者，謂現起見思煩惱斷也。
習煩惱不斷者，約大判也。
正師子吼者，當分說也。
謂至八地時，自見如是，以無畏說。
言我生已盡，義該苦集二諦。
梵行已立，不受後有，即道滅二諦。
皆實不虗，故曰如實。
知脩習人無我，乃至得涅槃覺，言其始終也。
各別無間者，此以不異外道而言無間，故列在其後。
今擢於此，以類同言也。
我人眾生等，具該十六略。
唯我人知見，實生死根本。
而彼外道，反執是覺，以求涅槃。
復有計一切法，悉由作者，亦我見之一。
故見作者，是見一切性，以是為涅槃。
然以求涅槃之心，與之亦同。
聲聞以於法無我解脫，非分奪之，實則外道，故曰無間。
外道種性，所謂附佛法外道也。
雖欲出離，實不能動出三界，故曰不出。
出覺與夫度分段死者異矣。
此本聲聞外道，而亦勸學者，為轉彼惡見，故先同後異。
化道則然，如佛因地，亦學二仙是也。
以劣況勝，於餘勸學，則略之也。
〔一〕
orig::  ^153c41

大慧！緣覺乘無間種性者，若聞說各別緣無間，
舉身毛豎悲泣流淚，不相近緣所有不著，
種種自身種種神通，若離若合種種變化，
聞說是時其心隨入；若知彼緣覺乘無間種性已，
隨順為說緣覺之乘，是名緣覺乘無間種性相。
大慧！彼如來乘無間種性有四種，謂：自性法無間種性、
離自性法無間種性、得自覺聖無間種性、外剎殊勝無間種性。
大慧！若聞此四事一一說時，及說自心現身財建立不思議境界時，
心不驚怖者，是名如來乘無間種性相。
大慧！不定種性者，謂說彼三種時，隨說而入隨彼而成。
commentary::  ^154b2

緣覺種性言各別緣無間者，即彼聞觀十二因緣三道等別，
而悟無生亦適願故。
悲感交集與前悲喜異者，凡感之極悲深於喜，
故於緣覺言之，而樂獨善寂脩遠離行，故曰不相近緣。
言其根性則有麟喻部行說法神通等別，
今從得通者說，故曰種種自身等。
若離若合即彼身通，變現不一故也。
其心隨入者，此以投機為入，亦兼於證也。
知而為說，則又據說法者言之，文見此中實通餘四。
彼如來乘無間種性有四種者，不出脩性境智依正之別，以此四法能成機緣佛乘種性故也。
謂自性法則如來藏自性清淨心，此性德也。
離自性法或作自相法，謂其性相俱離，今兩存之。
性雖本離離實約修，即修德也。
合前性德皆所契境，得自覺聖則契境之智也。
境智冥契能感依正剎塵皆不思議，是為外剎殊勝。
若聞下正結成也。
謂若聞是四法則知佛法玅，及說自心現身財建立皆不思議，
即心及眾生法玅，如是解了則圓機斯立，故心不驚怖也。
苟非其人便須退屈，豈能聞深不怖、聞廣不疑、聞非深非廣意而有勇哉？
不言菩薩者，即佛之種性，因果異爾無別有也。
不定種性雖不定三而卒歸於三，故曰說彼三種時隨說而入等，
是亦以投機為入而終得成就也。
言三種者，或言除佛種性，今謂不定對定則合各別，
以屬聲聞對彼成三，若必除佛豈成不定乎？
但不同元自有性成不定爾。
〔二〕
orig::  ^154b22

大慧！此是初治地者，謂種性建立，為超入無所有地故，作是建立。
彼自覺藏者，自煩惱習淨，見法無我，得三昧樂住聲聞，當得如來最勝之身。
爾時，世尊欲重宣此義，而說偈言： ^154c24

須陀槃那果，往來及不還，逮得阿羅漢，是等心惑亂。
三乘與一乘，非乘我所說，愚夫少智慧，諸聖遠離寂。
第一義法門，遠離於二教，住於無所有，何建立三乘？
諸禪無量等，無色三摩提，受想悉寂滅，亦無有心量。
commentary::  ^154c32

此雙結上定不定性，為二種根性而立。
初治地者，謂若發起初心，修治地業，則為說上定種性建立，
俾隨根修入。為超入無所有地者，則作是不定種性建立。
此雖不定高下，意則從極，故言無所有地。
大品所謂初阿後茶過茶，無字可說之義，即如來地也。
彼自覺藏者，通謂諸種性，各有自證法。
雖隨證淺深，其為自證覺藏之言一也。
故曰自煩惱習淨等。
自謂始自聲聞種性，以煩惱習淨，見法無我，得三昧樂住。
聲聞乃至佛乘種性，則曰當得如來最勝之身。
皆所謂自覺聖所證境界也。
或據此文，以為聲聞當得如來最勝身，
謂之授聲聞記者，多少誤哉。
偈言須陀槃那果等，頌上聲聞種性，即預流等四果，華梵互出其名。
惑亂者，謂聲聞小果，惑於生死，而以空亂，意蓋大教貶斥之言。
三乘等者，兼非乘各別種性，則五性義足也。
凡夫少智慧下，別頌遣立。
惟其凡愚少智，故設三乘以引接之，於是有上種性建立。
而諸聖以遠離寂滅，故說第一義門以究極之，於是有非建立之說。
故曰何建立三乘。
不立三乘，則五性亦遣。
遠離二教者，謂三乘一乘皆離，則第一義空而已。
唐譯曰二取，亦謂是也。
諸禪無量等，況釋也。
意以世間至滅想定，尚心量都盡，況第一義，尚何建立三乘之有。
然則長行本立五性，頌何頓亡邪。
是亦凡聖因果，自漸至極，法爾然也。
〔三〕 ^154c40

○右第十五章
orig::  ^155a38

大慧！彼一闡提非一闡提，世間解脫誰轉？
大慧！一闡提有二種：一者、捨一切善根，及於無始眾生發願。
云何捨一切善根？
謂謗菩薩藏及作惡言，此非隨順修多羅、
毗尼、解脫之說，捨一切善根故不般涅槃。
二者、菩薩本自願方便故，非不般涅槃一切眾生而般涅槃。
大慧！彼般涅槃，是名不般涅槃法相，此亦到一闡提趣。
大慧白佛言：世尊！
此中云何畢竟不般涅槃？
佛告大慧：菩薩一闡提者，知一切法本來般涅槃已，
畢竟不般涅槃，而非捨一切善根一闡提也。
大慧！捨一切善根一闡提者，復以如來神力故，或時善根生。
所以者何？謂如來不捨一切眾生故。
以是故，菩薩一闡提不般涅槃。
commentary::  ^155a40

夫一闡提，言信不具極惡人也。
現雖極惡，性不斷善。
雖曰闡提，而未始闡提也。
此因上建立種性，彼既出五者之外，合自為一性。
如五性宗列無性種，此何不然邪？
故特發之曰：彼一闡提，非一闡提，謂非定一闡提。
若其定者，永無轉脫之理。
故曰：世間解脫誰轉？
謂世必無闡提，轉惡為善，從解脫之道者。
則又告之曰：一闡提有二種等，謂一是闡提行極惡者，一非闡提而趣同闡提。
即本是菩薩，為眾生故，不取涅槃，其趣同也。
非彼實行故，其事不同。
故知不可同日而語。
然彼實行，於今五性，亦屬不定種性可也。
若亦示同類，攝引彼實行者，復自一途，非今所列。
徵釋中言謗菩薩藏及作惡言等，則人法俱謗，安有善根而不斷乎？
故曰：捨一切善根，教門所謂斷脩善盡是也。
二者本自願方便，即向於無始眾生發願者，是標列互略爾。
非不般涅槃等，正言菩薩闡提，願待一切眾生皆滅度已，
而後涅槃，是終亦涅槃也。
但彼般涅槃，而未甞涅槃，與畢竟不般涅槃，其理一也。
故曰是名不般涅槃法相，即真所謂涅槃。
此亦到一闡提趣者，言其不涅槃之趣同也。
於是復徵釋其所以不涅槃者，則曰知一切法等，義見上解。
然以菩薩非終不般涅槃，則有時而涅槃矣。
又以闡提不終斷善，亦有時而善生矣。
故曰或時善根生等。
使晉世得此文，則生公獨見，不為擯斥，
是殆與涅槃大本，文異而理同也。
乃知菩薩設化，理無一向，闡提根性，時有變通。
而彼以闡提無有佛性，台宗以為不斷性善，權實於是別矣。
其於今文得失，又可知也。 ^155b16

○右第十六章
orig::  ^155c20

復次，大慧！菩薩摩訶薩當善三自性。
云何三自性？謂妄想自性、緣起自性、成自性。
大慧！妄想自性從相生。
大慧白佛言：世尊！
云何妄想自性從相生？
佛告大慧：緣起自性，事相相行顯現。
事相相計著，有二種妄想自性，如來、應供、
等正覺之所建立，謂名相計著相，及事相計著相。
名相計著相者，謂內外法計著。
事相計著相者，謂即彼如是內外自共相計著。
是名二種妄想自性相。
若依若緣生，是名緣起。
云何成自性？謂離名相事相妄想，聖智所得，
及自覺聖智趣所行境界，是名成自性如來藏心。
爾時，世尊欲重宣此義，而說偈言： ^155c24

名相覺想，自性二相，正智如如，是則成相。 ^155c46

大慧！是名觀察五法自性相經，自覺聖智趣所行境界。
汝等諸菩薩摩訶薩，應當脩學。
commentary::  ^155c48

分別自性，固此經要領，前章既略明之而未盡也，故復於此委出而會釋之。
標列文先妄想自性，從正為次也。
通言自性者，就法三種，各有自性。
若約事對論，則前二迷為自性，後一悟為自性。
又約性相即，則互相為性。
若唯從理，則三皆無性為性，顯迷而非迷，
悟而非悟也〔云云〕。
釋中妄想自性從相生者，正言從緣起相生也。
相復為二，謂緣起自性、事相相、行顯現事相相，
如前依草木瓦石作種種幻，即其義也。
通言事相之相，故云相相。
而有能所，即前相為能起，後相為所起。
若望後計著，併名緣起。
計著有二種者，正言妄想自性，謂名相及事相，
還不異前二相，於是各起計著，則妄想爾。
而曰如來所建立者，自佛言之，何妄之有？
但依眾生建立於妄，令其了妄無妄，斯立妄之意也。
名相謂內外法者，即根塵等諸內外法，皆名相也。
即彼法上不了性空，起自共相者，則事相也。
若依若緣生者，正釋緣起義，謂依緣而生得名緣起，相義如上。
亦可二義有能有所，例前分別〔云云〕。
凡世出世一切法，無有不從因緣生者，
故此一法攝無不盡，大論所謂因緣所生法是也。
成自性者，成謂圓成，亦成就義。
即諸佛聖人於一切法離諸妄想，唯顯自性，故無不圓無不成。
無不圓，如如也；無不成，正智也。
故曰聖智所得者，謂正智也。
及自覺聖智趣所行境界者，謂如如也。
合上二法成一自性，是為如來藏心。
然向明五法皆離，使正智如如而可離者，則如來藏亦須離邪？
曰：惟離得名如來藏爾。
抑離不離但是假名，究言其實初無定法。
離則皆離，雖如來藏心何甞不離？
即則皆即，而名相妄想何甞不即？
究竟離不離，在此不在彼。
偈以五法會三自性，覺想則妄想也，異其名爾。
結勸者，一經所說雖通五法，勸修從極乃唯自覺聖智，竝如文云云。 ^156a4

○右第十七章
orig::  ^156b16

復次，大慧！菩薩摩訶薩善觀二種無我相。
云何二種無我相？
謂人無我及法無我。
云何人無我？謂離我我所陰界入聚，無知業愛生眼色等，
攝受計著生識，一切諸根自心現器身藏，
自妄想相施設顯示，如河流、如種子、如燈、
如風、如雲，剎那展轉壞，躁動如猨猴，樂不淨處如飛蠅，
無厭足如風火，無始虗偽習氣因如汲水輪，
生死趣有輪種種身色，如幻術神呪機發像起。
善彼相知，是名人無我智。
commentary::  ^156b18

前五法等，猶通迷悟二無我智。
一向從悟此人法無我，所以後三法而明也。
在餘文則曰生法空，亦曰人法空。
此曰無我，無我亦空也。
但凡夫於假實我見偏甚，故併以無我稱之。
若達無我，則一切無著。
初釋人無我相。謂離我我所者，我即假名，我所則甚實也。
亦一我之外，餘皆我所。
夫假不自假，擥實而有假，故推人必於其實。
實苟無有，假亡矣。
故曰：陰界入聚，無知愛業生。
是一身之實，不自有也。
又曰：眼色等攝受計著生識。
是識心之實，不自有也。
然則孰有之？則曰：一切諸根自心現。
謂以本言之，皆自八識心現。
所謂八識心者，果有實邪？
則又曰：器身藏等。
器身即前陰入之身，有如於器。
藏即自心八識之藏，皆自妄想相施設顯示，何實之有？
故有如河流等五喻，剎那壞相譬諸虗妄相，
躁動等三亦虗妄識相，故以猿猴等譬之。
然皆無始虗偽習氣，因則有生死諸趣。
三有輪輪轉，故以汲井輪譬之。
種種身色者，前譬妄識，此譬幻身。
則如幻術能使機發，神呪能使象起，亦猶呪能起屍之類。
如是知者，故曰：善彼相知。
謂如彼諸譬相而知，則陰界入法一出虗妄，
其本既空，假從誰立？
即達人無我矣。〔一〕
orig::  ^156b34

云何法無我智？謂覺陰、界、入妄想相自性。
如陰、界、入離我、我所，陰、界、入積聚因業愛繩縛，
展轉相緣生無動搖；諸法亦爾，離自共相、
不實妄想相、妄想力，是凡夫生非聖賢也，心意識五法自性離故。
大慧！菩薩摩訶薩當善分別一切法無我。
善法無我，菩薩摩訶薩不久當得初地菩薩無所有觀地相，
觀察開覺歡喜，次第漸進超九地相得法雲地，
於彼建立無量寶莊嚴大寶蓮華王像大寶宮殿，
幻自性境界脩習生，於彼而坐同一像類，
諸最勝子眷屬圍繞，從一切佛剎來佛手灌頂，
如轉輪聖王太子灌頂，超佛子地到自覺聖智法趣，當得如來自在法身。
見法無我故，是名法無我相。
汝等諸菩薩摩訶薩應當脩學〔一本地相下有明字〕。
commentary::  ^156c28

法無我相，直從實示，故曰覺陰界入，妄想相自性。
謂若於陰界入，覺知妄想無實，自性非有，
從實計我，亦不可得，是則法無我矣。
如陰界入下，例上人無我觀，離我我所，
由陰界入，次第展轉，相緣生故。
推其自性，生即無生，無生故無動搖，則不見有造作云為之相。
以況法無我觀，亦本無實，故曰諸法亦爾。
即前所覺之法，離自共相，所以不實。
以法之無實，知我之無我。
由是觀之，二者觀相，未始不相由也。
然則言妄想相，妄想力，如前愛業繩縛者，
皆凡夫所生，非聖賢也。
聖賢則一切皆離，尚何妄想相力之有哉？
故曰心意識五法，自性離故。
所謂離者，非必遠離之離，達其性亡爾。
結勸益相中，言無所有觀地相者，謂以無所有而觀地相，即初地無生相也。
以觀察故開覺，開覺故歡喜，次第增進，超九地相。
明者，明謂力明等諸所證法。
然於二無我，特結法無我。
益者，在菩薩一時而得，故從後結爾。
既曰漸進，而又曰超者，則升進之義，非躐越也。
幻自性境界修習生者，凡是果用不思議事，
悉由之建立，同一類象，謂法身菩薩。
餘出灌頂事，如文〔二〕。 ^157a4

○右第十八章
orig::  ^157a42

爾時，大慧菩薩摩訶薩復白佛言：世尊！
建立誹謗相，惟願說之。
令我及諸菩薩摩訶薩，離建立、誹謗二邊惡見，疾得阿耨多羅三藐三菩提。
覺已，離常建立，斷誹謗見，不謗正法。
爾時，世尊受大慧菩薩請已，而說偈言： ^157a44

建立及誹謗，無有彼心量。
身受用建立，及心不能知，愚癡無智慧，建立及誹謗。
commentary::  ^157b6

真淨界中，尚不當無，況得言有？
則本非有無也。然則法爾有無者，二諦也。
謂有謂無者，二見也。
以二諦則理不相傾，性乎一而應乎二也。
以二見則事有相奪，執其偏而不得其全也。
此大慧所以咨建立誹謗相於世尊，意令菩薩離彼二見，而達乎正道也。
故曰云云。言離常建立斷誹謗見者，謂常即建立，斷即誹謗。
因是則又有亦有亦無非有非無單複具足無言等見，
率以二見為本，皆非正法。
謂實則謗，幾何所見，而得不謗正法哉？
宜審思之。偈言建立及誹謗，無有彼心量者，正言建謗皆心量也。
真寂性中，本無彼心量之實。
如來從本直截指示，意令凡迷了本無有一切邪見，如是而離身受用建立及心。
此言諸法，正是二見所起處。
彼亦不自謂其有無，故不能知。
然於無定法中，而起定見。
教門所謂諸法何曾自謂同異，一切由心分別，乃知其為愚無知者。
然則本無一法者，真諦也。
諸法宛然者，俗諦也。
智者得一，真俗兩行。
愚者不達，墮二見論。
諦之與見，反覆一間耳。
〔一〕
orig::  ^157b10

爾時，世尊於此偈義復重顯示，告大慧言：有四種非有有建立。
云何為四？謂非有相建立、非有見建立、
非有因建立、非有性建立，是名四種建立。
又誹謗者，謂於彼所立無所得，觀察非分而起誹謗，是名建立誹謗相。
復次，大慧！云何非有相建立相？
謂陰界入非有自共相而起計著，此如是此不異，是名非有相建立相。
此非有相建立，妄想無始虗偽過，種種習氣計著生。
大慧！非有見建立相者，若彼如是陰界入，
我人眾生壽命長養士夫見建立，是名非有見建立相。
大慧！非有因建立相者，謂初識無因生，
後不實如幻本不生，眼色明界念前生，
生已實已還壞，是名非有因建立相。
大慧！非有性建立相者，謂虗空滅般涅槃，非作計著性建立。
此離性非性一切法，如兔馬等角如垂髮現，
離有非有，是名非有性建立相。
建立及誹謗愚夫妄想，不善觀察自心現量，非聖賢也。
是故離建立誹謗惡見，應當脩學。
commentary::  ^157b46

通言建立，乃有多種。
反是而言，未免誹謗。
因復示其相，略唯相見因性。
通言非有有建立者，謂本非有，強作有見，則已明其非矣。
又誹謗下示謗相者，謂於彼建立，以有觀之而不得，則無所有。
是為觀察非分，故起誹謗見也。
釋中言相建立者，謂陰界入本非自共相，
而起計著曰：此如是，此不異。
如是則自相，不異則共相。
是即於彼非有，起有相見。
且曰：從無始虗偽過習氣生者，以是知其為妄見也。
後三例然。見謂我人眾生等見，還於實法上起。
故曰：若彼如是陰界入等，亦是例上實法言之。
因建立相，言初識無因生者，謂或計有因，
或計無因，皆其相也。
故直據彼計非之曰：若言最初識念無因而生，
後則不實如幻，如幻豈有生乎？
若眼等四緣之前，有一念因生者，後則生已實，實已還壞。
此為生滅，故皆非也。
性建立者，謂虗空滅等。
即彼外道以今三無為法為非作，計著性建立者。
因以理正之曰：此離性非性。
謂無為之法，雖是於空，非同一切法如兔馬角之無，亦非如垂髮現之有。
故曰：離有非有。安得以為非作而計為性邪？
又曰：建立及誹謗等，總結斥也。
由不善觀自心現量，本非有無，而計著有無，非賢聖也。
故勸離二見，如是而脩學也。
〔二〕 ^157c30

○右第十九章
orig::  ^158a24

復次大慧！菩薩摩訶薩善知心意意識五法自性二無我相，
趣究竟為安眾生故，作種種類像，如妄想自性處依於緣起。
譬如眾色如意寶珠，普現一切諸佛剎土，
一切如來大眾集會，悉於其中聽受佛法，
所謂一切法如幻如夢光影水月，於一切法離生滅斷常，
及離聲聞緣覺之法，得百千三昧乃至百千億那由他三昧。
得三昧已遊諸佛剎，供養諸佛生諸天宮，
宣揚三寶示現佛身，聲聞菩薩大眾圍繞，
以自心現量度脫眾生，分別演說外性無性，悉令遠離有無等見。 ^158a26

爾時，世尊欲重宣此義，而說偈言： ^158a44

心量世間。佛子！觀察種類之身，離所作行，
得力神通，自在成就。
commentary::  ^158a46

以先覺覺後覺者，仁人之心也。
自度而後度眾生者，菩薩之謂也。
此既印述菩薩善知八識等趣，可至究竟安樂之地，
故復誡諸菩薩，還以此道而用化他。
究竟為安眾生故，現種種類像，則自行化他，其道備矣。
而曰如妄想自性處，依於緣起者，以況菩薩遇有機緣處，
必起應化，亦猶凡夫妄想之於緣起也。
又曰譬如眾色，如意寶珠者，譬菩薩以一身一切身，
普現一切諸佛剎土，亦猶寶珠光影，徧攝一切，
各當其義，故兩譬之。
隨色而現，本如摩尼，今或通用，豈有如意而不能隨現耶？
而必於佛剎聽受經法者，蓋菩薩自他，
猶居因地，非承事諸佛，聞法悟心，未足以得諸三昧。
故前云作種種類象，後云示現佛身，即菩薩因化既成，
終以果化，法應爾也。
以自心現量度眾生等者，明復宗設化也。
夫以唯心而度生，則無生不度；以離性而說法，則是見皆離。
故知菩薩自他始終，皆本於是。
偈言心量世間者，謂菩薩以自心現量，
觀諸世間有可化者，現種類身而普應之。
然皆出於無緣慈力，故離所作行，亦由得如幻三昧力等，建立成就也。 ^158b2

○右第二十章
orig::  ^158b38

爾時大慧菩薩摩訶薩復請佛言：惟願世尊！
為我等說一切法空、無生、無二、離自性相。
我等及餘諸菩薩眾，覺悟是空、無生、無二、
離自性相已，離有無妄想，疾得阿耨多羅三藐三菩提。
爾時世尊告大慧菩薩摩訶薩言：諦聽諦聽！
善思念之！今當為汝廣分別說。
大慧白佛言：善哉世尊！
唯然受教。佛告大慧：空空者，即是妄想自性處。
大慧！妄想自性計著者，說空、無生、無二、離自性相。
commentary::  ^158b42

一言於空，不得不盡空之理。
苟不盡諸理，往往墮斷見，滯偏空者有之；
起二見，著空相，而不能自出者有之。
故有所謂空無生無二，離自性相之請，
所以盡其理，極其病也。
如來告之以空空者，即是妄想自性處。
又曰：為妄想計著者說空。
是兩者相與交際，故不達於空，即妄想斯起。
妄想之極，乃會於空。
空與妄想，出入而已矣。
此則如來答大慧之旨也。
而言空空者，領上空無生等，即空之又空，
無生無二，離自性相，一言盡之矣。
夫既妄想容自空而起，此空所以當盡其理。
不盡其理，則空復為病。
苟惟妄想盡處，而會於空，則又不得不極其病。
不極其病，則所會之空必偏。
故二者常相須而明，斯得矣。
抑若妄想起自於空，則妄想本虗。
若知如來為治妄故說空，則法復何有？
夫如是，則空之說過半矣。
〔一〕
orig::  ^158c10

大慧！彼略說七種空，謂相空、性自性空、
行空、無行空、一切法離言說空、第一義聖智大空、彼彼空。
云何相空？謂一切性自共相空，觀展轉積聚故，
分別無性自共相不生，自他俱性無性故相不住，
是故說一切性相空，是名相空。
云何性自性空？謂自己性自性不生，是名一切法性自性空，
是故說性自性空。
云何行空？謂陰離我我所，因所成所作業方便生，是名行空。
大慧！即此如是行空，展轉緣起自性無性，是名無行空。
云何一切法離言說空？
謂妄想自性無言說故，一切法離言說，是名一切法離言說空。
云何一切法第一義聖智大空？
謂得自覺聖智，一切見過習氣空，是名一切法第一義聖智大空。
云何彼彼空？謂於彼無彼空，是名彼彼空。
大慧！譬如庶子母舍，無象馬牛羊等，非無比丘眾而說彼空，
非舍舍性空，亦非比丘比丘性空，非餘處無象馬，
是名一切法自相，彼於彼無彼，是名彼彼空，是名七種空。
彼彼空者，是空最麤，汝當遠離。
commentary::  ^158c40

空有廣略，故諸經教說空義不一，於是復略陳七種。
空謂相性等，相謂一切性自共相，以不可得故空，故曰觀展轉積聚故。
即陰界入法互論開合，展轉觀之了無積聚，
仍一一分別求之無性，故自共相不生，
不生即空，此性空也。
又以自他俱性推之不可得，故不住自他俱相，即相空也。
自性空者，謂自己性不生，是以不生為空。
又曰一切法性自性空，則自別及通，故一切法皆不生也。
前已空性，此復言自性空者，前則推撿入空，
故性相俱相；此則本自二空，故性相俱性。
真此揀之，區以別矣。
行空言陰離我我所者，陰本我所而性本離，
故從陰成我，從我起行，無不皆空，故曰因所成所作業方便生。
謂所成即我，所作業即行，從陰本離，是即行空。
無行空者，謂不離前所作行，了展轉緣起無自性可得，
則行而無行，故無行亦空。
離言說空者，凡言說出於妄想，妄想自性無性，故亦無言說。
若觀一切法無性，則言說自離，是即離言說空也。
第一義聖智大空者，夫自覺聖智，本不當空，而能空彼。
見過習氣，從所空得名。
所既空矣，豈能空者？
不空即畢竟空也。
彼彼空者，正謂外道所計之空。
對自言之，但空於彼，而不自空。
故曰：於彼無彼空。
所以墮斷無者，正為不自空故。
若彼己皆空，則墮者復誰乎？
故以庶子母舍事非之。
意言雖無象馬，而有比丘。
眾無象馬，則猶無彼物之空。
而非無比丘，則猶不能自空。
又曰：非舍舍性空等，則又縱斥之。
謂縱以一舍為空，而餘舍未必盡空。
若以此雖有比丘，而比丘性空者，而未必一一比丘皆空。
若以此無象馬為空，而餘處非無。
是皆以彼彼折之，則能所彼此，諸相宛然。
故曰：是名一切法自相，非謂空也。
故結斥之曰：彼於彼無彼等。
初彼字，謂外人但於彼無彼，而不能無此。
又曰：彼彼空者，是空最麤。
即其斥外計可知矣。
〔二〕
orig::  ^159a26

大慧，不自生非不生，除住三昧，是名無生離自性，即是無生離自性。
剎那相續流注及異性，現一切性離自性，是故一切性離自性。
云何無二？謂一切法，如陰熱，如長短，如黑白。
大慧，一切法無二，非於涅槃彼生死，非於生死彼涅槃，
異相因有性故，是名無二；如涅槃、生死，一切法亦如是。
是故空、無生、無二、離自性相，應當修學。
爾時，世尊欲重宣此義，而說偈言： ^159b42

我常說空法，遠離於斷常，生死如幻夢，而彼業不壞。
虗空及涅槃，滅二亦如是，愚夫作妄想，諸聖離有無。 ^159c8

爾時世尊復告大慧菩薩摩訶薩言：大慧！
空無生無二離自性相，普入諸佛一切修多羅，凡所有經悉說此義。
諸修多羅悉隨眾生希望心故，為分別說顯示其義，而非真實在於言說。
如鹿渴想誑惑群鹿，鹿於彼相計著水性而彼無水。
如是一切修多羅所說諸法，為令愚夫發歡喜故，
非實聖智在於言說，是故當依於義莫著言說。
commentary::  ^159c14

已明一切法空，此復別醻無生等義，皆所以申明空理，
亦可四義互相發明，亦文之旨也。
不自生等，究言應如大論偈：諸法不自生，
亦不從它生，不生不無因，是故說無生。
今通總云不自生非不生者，謂非一向不生也。
以理言之，無生而無所不生。
永嘉云：若實無生無不生。
然則云無生者，約住三昧云爾，故曰除住三昧。
次釋離自性義，還約無生言之，故曰離自性即是無生。
離自性言，剎那相續流注者心也，及異性現等法也。
謂心變異故則有異性，所現一切法亦皆離性。
云何無二者，追釋不二義。
文先約事示二相，故曰一切法如陰〔平呼〕
熱等，則事之不得不異也。
又曰一切法無二，則理之不得不一也。
以其理一融彼事異，則一切法無二。
無二即空，非於涅槃。
彼生死等，彼亦外義，非同凡外。
以生死涅槃互相彼異，而謂有外相因，則各有性也。
故言無二以一之，結例勸修云云。
偈初總頌空離斷常，所謂無生離自性等，亦無不皆離。
次明生死涅槃各離斷常，則生死以如幻故不常，彼業不壞故不斷。
涅槃亦以如幻故不常，非同#CB01926;滅故不斷。
文言涅槃而及虗空者，即三無為法也。
以生死不斷不常故，即是涅槃。
以涅槃不斷不常故，不外生死。
而愚者以妄想故，作斷常見。
諸聖以離有無故，則無二法之異。
爾時世尊下，總言空無生等，為一切大教之詮旨，故曰普入一切修多羅。
但以此義印定其說，則邪正不謬，非此則外道說矣。
又曰隨眾生希望心故者，謂雖隨宜以言說顯示空等，而非真實在於言說。
若苟執之，不唯亡理，亦失言教。
故此誡之，令離言說。
離何所離？無著而已。
文字性離，其謂是歟？
如摽月指，斯得之矣。 ^159c28

○〔三〕右第二十一章
orig::  ^160a36

楞伽阿#CB02494;多羅寶經卷第一竟
pin:: 
# 一切佛語心品第一之二

orig::  ^160a40

楞伽阿#CB02494;多羅寶經卷第二。 ^160a42

一切佛語心品第一之二。 ^160a44

爾時大慧菩薩摩訶薩白佛言：世尊！
世尊修多羅說如來藏自性清淨，轉三十二相入於一切眾生身中，
如大價寶垢衣所纏，如來之藏常住不變亦復如是，
而陰界入垢衣所纏，貪欲恚癡不實妄想塵勞所汙，一切諸佛之所演說。
云何世尊同外道說我言有如來藏耶？
世尊！外道亦說有常作者，離於求那周遍不滅。
世尊！彼說有我。佛告大慧：我說如來藏，不同外道所說之我。
大慧！有時空、無相、無願、如、實際、法性、法身、
涅槃、離自性、不生不滅、本來寂靜、自性涅槃，
如是等句說如來藏已，如來。
應供。等正覺，為斷愚夫畏無我句故，說離妄想無所有境界如來藏門。
大慧！未來現在菩薩摩訶薩，不應作我見計著。
譬如陶家於一泥聚，以人工水木輪繩方便作種種器。
如來亦復如是，於法無我離一切妄想相，
以種種智慧善巧方便，或說如來藏或說無我。
以是因緣故，說如來藏不同外道所說之我，是名說如來藏。
開引計我諸外道故說如來藏，令離不實我見妄想，
入三解脫門境界，希望疾得阿耨多羅三藐三菩提。
是故如來。應供。等正覺，作如是說如來之藏，若不如是則同外道。
是故大慧！為離外道見故，當依無我如來之藏。
爾時世尊欲重宣此義，而說偈言： ^160a46

人相續陰緣與微塵，勝自在作心量妄想。
commentary::  ^160b40

言有似而實非，說有異而本同，是不可不辨也。
苟不甄明，邪將濫正。
故大慧以佛說如來藏在纏不變，有同外道所計神我為問。
文先述佛說云如來藏自性清淨者，夫藏體本空，
未始染汙，名曰清淨。
蓋生佛所同，如來顯之，則三十二相全體發現；
眾生性之，則陰界入纏常住不變。
此示因果不二，則曰轉入。
其實當體全是，非謂實有轉入之相，亦猶經曰佛法界身入一切眾生心想中是也。
如大價寶等，譬合可知。
云何世尊下，正結問也。
言外道亦說有常作者，即彼計神我有常，
是為作者離於所依陰入等緣而有我性周徧，故曰離於求那周徧不滅。
將以此同如來藏者，答中先約法判異。
言我說如來藏本無我相，但為顯德破妄，
說我與無我不同外道定計之我，故曰有時空、
無相、無願等。謂或有時以如是句義，於法無我中說如來藏是我，
具顯眾德即真我義，同出異名亦相為名實。
又為愚夫著我，畏無我句，斷彼見故，說離妄想無所有境界，
即說如來藏是無我義。
然皆能通名言，則門義而已，故曰如來藏門。
非謂如來偏在於我，故不應作我見計著。
是知邪正在實不在名。
次引譬結顯，則曰譬如陶家於一泥聚等。
夫泥聚一也，本無定器，以作工方便故，種種之器形喻法。
無我亦一也，本無定名，以智慧巧便故，種種之名立。
如前空無相無願，以至自性涅槃是也。
故結顯云：或說如來藏，或說無我等。
夫對如來藏以言無我，則如來藏為我矣。
既曰或說無我，是亦即我為無我矣。
然則說以為我者，為開引計我諸外道，令因妄我達真我故。
說以為無我者，令離不實我見妄想，入三脫門，故本未始有定說也。
亦可作四句分別，謂無我破我等〔云云〕。
又曰希望疾得等者，復宗結示也。
謂其說雖通，若離外見，當依無我如來之藏。
故知藏名實通二義，不同外道所計之我。
偈言人相續陰者，正謂外道計我之本，
不出五陰，而人亦我也。
緣與微塵，皆外道計能造者。
然不離心量妄想，所以非也。 ^160b42

○右第一章
orig::  ^161a14

爾時，大慧！菩薩摩訶薩觀未來眾生，復請世尊：
惟願為說脩行無間，如諸菩薩摩訶薩脩行者大方便。
佛告大慧：菩薩摩訶薩成就四法，得脩行者大方便。
云何為四？謂善分別自心現，觀外性非性，
離生滅住見，得自覺聖智善樂，是名菩薩摩訶薩成就四法得脩行者大方便。
云何菩薩摩訶薩善分別自心現？
謂如是觀三界唯心分齊，離我我所，無動搖，
離去來，無始虗偽習氣所熏，三界種種色行繫縛，
身財建立，妄想隨入現，是名菩薩摩訶薩善分別自心現。
commentary::  ^161a16

志大道者，宜有大脩行。
期大果者，要有大方便。
苟脩行而不得方便，雖欲成道果難矣。
大慧既聞疾得菩提，又觀後世有入道之機，故請脩行無間之法。
言無間者，謂無間斷間雜也。
無間雜則精，無間斷則進。
既精且進，何行而不得哉？
答中言成就四法得脩行者，大方便謂方便，則善巧異稱。
或對實慧，或前正觀，皆方便也。
抑方便多門，今此四法，是方便之大者，故與餘異。
而特明此四者，不出脩性因果。
故善性乃所以善修，善因乃所以善果。
至果善矣，則無不皆善。
此四所以為次也。
初善分別自心現，謂如是觀三界唯心分齊者，
即三界為所觀，以唯心為分齊。
夫三界本無，唯一妄想。
妄想無相，不出自心。
故唯心分齊，即自心之分齊也。
了心外無法，故離我我所。
唯一如相，故求動搖去來者不可得，尚何妄現之有？
但由無始妄習熏，故三界色行等妄想，隨入自心發現。
言色行則略舉二陰，由陰故繫縛。
身財則兼語受用，由身故建立。
苟知諸法一出妄熏，還依自心而現。
自心本寂，復何事哉？
如是分別，斯為善矣。
〔一〕
orig::  ^161a34

云何菩薩摩訶薩善觀外性非性？
謂#CB08504;夢等一切性，
無始虗偽妄想習因，觀一切性自性。
菩薩摩訶薩作如是善觀外性非性，是名菩薩摩訶薩善觀外性非性。
云何菩薩摩訶薩善離生住滅見？
謂如幻夢一切性，自他俱性不生，隨入自心分齊故，
見外性非性；見識不生及緣不積聚，見妄想緣生，
於三界內外一切法不可得；見離自性，
生見悉滅，知如幻等諸法自性，得無生法忍；
得無生法忍已，離生住滅見，是名菩薩摩訶薩善分別離生住滅見。
云何菩薩摩訶薩得自覺聖智善樂？
謂得無生法忍，住第八菩薩地，得離心意意識、
五法、自性、二無我相，得意生身。
世尊，意生身者，何因緣？
佛告大慧：意生身者，譬如意去，迅疾無礙，
故名意生；譬如意去，石譬無礙。
於彼異方無量由延，因先所見憶念不忘，
自心流注不絕，於身無障礙生。
大慧，如是意生身，得一時俱。
菩薩摩訶薩意生身，如幻三昧力自在神通妙相莊嚴聖種類身，
一時俱生，猶如意生無有障礙；隨所憶念本願境界，
為成就眾生，得自覺聖智善樂。
如是菩薩摩訶薩，得無生法忍，住第八菩薩地，
轉捨心意意識、五法、自性、二無我相身，
及得意生身，得自覺聖智善樂。
是名菩薩摩訶薩成就四法，得修行者大方便，當如是學。
commentary::  ^161b24

既了自心，復何外性？
而曰觀外性非性者，了無內外，趣外觀爾。
謂炎夢等一切性，本於無始妄習為因，故不實如幻夢等。
今稱性而觀，故觀一切性自性即是非性，則不自生等無生觀也。
離生住滅見中，謂如幻夢等，疊上也。
見識不生下，正示離見。
謂由前觀故，內見識不生，外緣塵不積聚，
一一求實性不可得，故曰不生。
不生而生，以妄想緣生於三界，內外諸法均地一理，
故皆不可得，則離性而已。
見性離者，見亦自離，緣生與見皆悉寂滅，故曰生見悉滅。
如是證知諸法自性即無生忍，無生則無滅，故生住滅見無不離也。
得自覺聖智善樂者，即住第八地所得法樂。
按台宗明位至八地始得無生，多是通乘或別圓教道之說。
又此四法悉明幻化，故知通乘兼於別圓，此其二也。
不言所樂而言離心意意識等者，是以離為樂，非別有所樂也。
謂一念轉捨如是等法，凡對治門，能所悉離，
則自覺聖智，於是而得。
故知證處，只在離處，離斯得矣。
若夫圓照法界，不見有一法可得者，其為聖智善樂，
當何所云，而獨言得？
意生身者，起化之本也，亦捨意而後得意之用。
譬凡三義，謂迅疾義，無礙義，憶先所見義，如文云云。
自心流注不絕者，意也。
於身無障礙生者，生也。
謂意去時，身必得生，唯聖及得通者能之。
若約凡論，意到未必身到。
言得一時俱者，結上意生無有前後也。
菩薩意生下，再提法合。
謂如幻三昧，自在神通，猶能生之意也。
妙相莊嚴，聖種類身，猶所生之身也。
亦一時俱，故無前後。
猶如意生等，正合可知。
兼言成就眾生，亦得是樂相也。
同異之相，後當更明。
若台宗明義，則真似不同。
佛意隨宜，初無定在。
此為釋經，非專判教，得以置之。
〔二〕 ^161c18

○右第二章
orig::  ^162a28

爾時大慧菩薩摩訶薩復請世尊：惟願為說一切諸法緣因之相，
以覺緣因相故，我及諸菩薩離一切性有無妄見，無妄想見漸次俱生。
佛告大慧：一切法二種緣相，謂外及內。
外緣者，謂泥團柱輪繩水木人工諸方便緣有瓶生，
如泥瓶縷疊草席種牙酪酥等方便緣生亦復如是，是名外緣前後轉生。
云何內緣？謂無明愛業等法得緣名，從彼生陰界入法得緣所起名，
彼無差別而愚夫妄想，是名內緣法。
大慧！彼因者有六種，謂當有因、相續因、
相因、作因、顯示因、待因。
當有因者，作因已內外法生。
相續因者，作攀緣已內外法生陰種子等。
相因者，作無間相相續生。
作因者，作增上事如轉輪王。
顯示因者，妄想事生已相現作所作，如燈照色等。
待因者，滅時作相續斷，不妄想性生。
commentary::  ^162a30

夫因緣之說，蓋佛教生法之正本，亦攝一切世出世間法。
以義則有親疎，以法則必相濟。
未有有因而無緣，未有有緣而無因。
離是而能成事者無之，即是而求實法者亦不可得。
此因緣所以成事而成理也。
如前四法方便莫非因緣者，亦曰緣因，義有前後爾。
故大慧復請說緣因相。
但了諸法因緣所成，則有無妄想一切皆離，
亦離漸次俱見，故曰無妄想見。
漸次俱生義，如後明釋中。
言二種緣相者，外緣謂借事明義，如泥團等。
內緣則的指無明愛業。
此直以緣為能成，以緣所起法為所成。
如以諸方便緣而有瓶生，即瓶是所成例。
陰界入等是所成法亦爾。
餘縷氎等，例之可見。
言前後轉生者，一往約事云爾。
據後則曰彼無差別，謂無俱生漸次差別，亦為下俱遣張本。
次明彼因有六種者，謂彼緣之因，對前應論親疎之義。
言當有因，即以一念為因，而有根境內外法生。
從果名因，故曰當有。
相續因者，謂於前根境作攀緣已，隨善惡業續生後陰種子等，
果復為因。相因者，惟作之無間，則有善惡相相續生。
作因者，於因上作因，如輪王已勝，而更作增上事。
顯示因者，凡妄想事生，必有相現於作所作中。
如燈照色，顯然可見。
待因者，即妄不妄相待生。
謂妄想滅時，不妄想性作。
妄想相續時，不妄想則斷。
故曰滅時作相續斷。
以妄待不妄義，當不妄想性生也。
〔一〕
orig::  ^162b8

大慧！彼自妄想相，愚夫不漸次生、不俱生。
所以者何？若復俱生者，作所作無分別，不得因相故。
若漸次生者，不得相我故。
漸次生不生，如不生子無父名。
大慧！漸次生相續方便不然，但妄想耳，
因攀緣、次第增上緣等生所生故。
大慧！漸次生不生，妄想自性計著相故。
漸次俱不生，自心現受用故，自相共相外性非性。
大慧！漸次俱不生，除自心現，不覺妄想故相生。
是故因緣作事方便相，當離漸次俱見。
爾時世尊欲重宣此義，而說偈言： ^162c8

一切都無生，亦無因緣滅，於彼生滅中，而起因緣想。
非遮滅復生，相續因緣起，唯為斷凡愚，癡惑妄想緣。
有無緣起法，是悉無有生，習氣所迷轉，從是三有現。
真實無生緣，亦復無有滅，觀一切有為，猶如虗空華。
攝受及所攝，捨離惑亂見，非已生當生，亦復無因緣。
一切無所有，斯皆是言說。
commentary::  ^162c26

次破因緣非二種生相。
言彼自妄想相愚夫者，謂於彼因緣見漸次俱生相者，
皆自妄想之所分別，亦為愚夫作妄想相。
文特倒言爾，其實俱不當二種生。
故徵覈曰：若俱生者，作所作無分別，則因與果混，不得因相別故。
若漸次生者，應有先後，是得相於愚夫，而不得相於我。
謂於如來，不見有前後念相待可得。
若作平呼，則是不得相彼我義。
故起後父子譬云：如不生子無父名。
是猶後念未生，不名前念。
反顯前念若滅，亦無後念可續。
以例父子，其義如之。
故曰：漸次相續，方便不然。
不然者，非義也，但妄想謂生耳。
亦以妄想依四緣故，見有漸次生相〔四緣名義如別〕。
由是覈之，則不見有生相可得。
故正結示曰：漸次生不生等。
然則有二生相者，一依妄想自性計著相故漸次生，一依自心現受用故俱生。
謂以自心所現諸法言之，雖若一時俱生，
然以自共相推外，性非性不可得，則二俱不生。
又曰：除自心現不覺妄想故相生者，還結歸上二義而已。
理而言之，性本不生，則法無自相。
法無自相，則於事無著。
自然不壞世諦，而契第一義諦也。
於是總觀離見云云。
偈言一切都無生者，謂漸次及俱俱不生也。
生尚不可得，況得有因緣滅乎？
況於彼生滅中，而得起因緣想乎？
作是遺者，非謂遮彼生滅因緣。
以世諦言之，不少一法併遣，則斷滅矣。
唯為斷彼凡愚妄緣，故作是說。
然則緣何所斷？寄緣以斷想。
故曰：有無緣起法，是悉無有生。
但以習惑迷轉，見有三界。
而真寂性中，本無生滅。
故以無生而觀有為，悉如空華。
於攝所攝境，不見有無惑亂等相。
則已生當生等，一切無有。
凡是皆假名言說耳。
〔二〕 ^162c38

○右第三章
orig::  ^163a46

爾時，大慧菩薩摩訶薩復白佛言：世尊！
惟願為說言說妄想相心經。
世尊！我及餘菩薩摩訶薩，若善知言說妄想相心經，
則能通達言說、所說二種義，疾得阿耨多羅三藐三菩提；
以言說、所說二種趣，淨一切眾生。
佛告大慧：諦聽，諦聽！
善思念之，當為汝說。
大慧白佛言：善哉，世尊！
唯然受教。佛告大慧：有四種言說妄想相，
謂相言說、夢言說、過妄想計著言說、無始妄想言說。
相言說者，從自妄想色相計著生。
夢言說者，先所經境界隨憶念生，從覺已境界無性生。
過妄想計著言說者，先怨所作業隨憶念生。
無始妄想言說者，無始虗偽計著過，自種習氣生。
是名四種言說妄想相。
commentary::  ^163a48

法本自然者，道以之全。
言說詮示者，理以之虧。
夫然，則聖人豈有意於言說哉？
為眾生迷不知道，不得已而有言說。
是故言說者，可因之而顯義，不應滯教而忘理。
不幸凡愚執著，因成戲論，反蔽於道。
此聖人所以尤謹言焉。
大慧！因向有斯但言說之語，則言說為妄想相。
即此經所說，名相妄想。
顯示第一義心，故曰妄想相心經。
大慧請意，既以言說相說第一義，則言說所說，有義有趣。
若善通達，可以得佛道，而淨一切眾生垢染。
是則言說妄想，非復妄想也。
若唯妄想，則不足以示第一義。
而以之名經，非邪？
此其進退可疑者。
答中先區別其相，謂言說妄想者，非道也。
而說第一義心者，是道也。
苟善義趣，去道不遠，亦淨眾生妄念可也。
如執能說而失所說，雖說第一義心，亦非真實。
於是先明言說妄想相，凡四種。
相言說者，從自妄想色相計著生。
如後依七處和合出聲而生計著，故有言說相。
次夢言說者，謂憶念先所經境界，後形於夢寐。
因有言說，覺已無實境界可得。
故曰從覺已境界無性生，亦與未夢時一也。
使知相如夢，夢如覺，則皆無性矣。
後二言說，一從先怨所作業者，即先有怨之人，
或被毀害，藏之於心，後時忽發憤恨之言是也。
一從無始自種習氣生，猶今汎汎口業是也。
而特出此四者，蓋攝三性義足故。
即初二無記性，後二屬惡性。
兼前詮示善法，則三性具矣。
〔一〕
orig::  ^163b24

爾時，大慧菩薩摩訶薩，復以此義勸請世尊：惟願更說言說妄想所現境界。
世尊！何處、何故、云何、何因，眾生妄想言說生？
佛告大慧：頭、胷、喉、鼻、脣、舌、齗、齒，和合出音聲。
大慧白佛言：世尊！
言說妄想，為異為不異？
佛告大慧：言說妄想，非異非不異。
所以者何？謂彼因生相故。
大慧！若言說妄想異者，妄想不應是因；
若不異者，語不顯義而有顯示，是故非異非不異。
大慧復白佛言：世尊！
為言說即是第一義？
為所說者是第一義？
佛告大慧：非言說是第一義，亦非所說是第一義。
所以者何？謂第一義聖樂言說所入是第一義，非言說是第一義。
第一義者，聖智自覺所得，非言說妄想覺境界，是故言說妄想不顯示第一義。
言說者，生滅動搖展轉因緣起，若展轉因緣起者，彼不顯示第一義。
大慧！自佗相無性故，言說相不顯示第一義。
復次，大慧！隨入自心現量故，種種相外性非性，言說妄想不顯示第一義。
是故，大慧！當離言說諸妄想相。
爾時，世尊欲重宣此義，而說偈言： ^163c24

諸性無自性，亦復無言說，甚深空空義，愚夫不能了。
一切性自性，言說法如影，自覺聖智子，實際我所說。
commentary::  ^164a10

次請言說所現境界，即所說有善惡事理等境界也。
如上明四種言說事中，善惡則既聞之矣。
復依此義，請說妄想及第一義之境界。
凡疊四問，謂何處等。
初答何處者，謂由息風依頭等七處，和合有聲。
既依眾緣生，則聲為妄矣。
因有第二為異不異何故之問。
其答則曰：謂彼因生相故，即以彼妄想因生言說相，故非異非不異。
若異，則妄想非因；若不異，則言說非相。
直妄想語業爾，不能顯義。
既亦得有顯示相，則不同妄想。
苟不可以同異求實，即非異非不異，則幾於真。
故復起第三問。佛答：言說所說，皆非第一義。
縱或言理非自得之玅，則似是而非。
唯以自覺聖樂，言說所入，是第一義。
言第一義聖樂，則聖智所覺境界。
由言說入而入，則非言說，故非妄想覺境界。
是故言說不顯示第一義者，即直釋何因之問。
其說有三，謂：一者言說出於生滅動搖，
展轉緣起，而第一義則非也。
二者自他相無性故，謂唯語言問答，則自他相而已，皆非實性。
三者隨入自心現量故，謂凡所說，不離自心現量，
分別自性非性，則外性亦非，皆不足以顯示第一義也。
然以自心現量言之，則一切法皆自性，安有所謂外性非性耶？
亦一往對妄示爾。
其實一自心之外，凡所有性，皆為非性，
正言無外性可得，故曰外性非性。
後皆例此。大論所謂除實相外，餘皆魔事，
台宗謂之以理揀情，其旨頗類焉。
然則言說若唯妄想，應全不說第一義心邪？
曰：以所說心，非無其理，唯以自覺聖樂奪言非爾。
抑以所說從言說相則非，若了言說性離，即第一義復何非之有？
故曰當離言說諸妄想相。
故知但離妄想，言說自亡，當體性離，無別有也。
偈初四句，正言諸法無自性，則言說非言說，
即性亡處，是第一義畢竟空理，故曰甚深空空義。
蓋反上長行，亦成顯後義。
後四句者，謂若一切法有自性，則言說亦非，
如影之非形，不顯示第一義，唯聖智所得是第一義，
故曰自覺聖智子等，則符上文也。
〔二〕 ^164a14

○右第四章
orig::  ^164b32

爾時大慧菩薩摩訶薩復白佛言：世尊！
惟願為說離一異、俱不俱、有無非有非無、
常無常，一切外道所不行，自覺聖智所行，
離妄想自相共相，入於第一真實之義，
諸地相續漸次上上增進清淨之相，隨入如來地相，無開發本願。
譬如眾色魔尼境界無邊相行，自心現趣部分之相一切諸法，
我及餘菩薩摩訶薩，離如是等妄想自性自共相見，
疾得阿耨多羅三藐三菩提，令一切眾生一切安樂具足充滿。
commentary::  ^164b34

言語道斷，心行處滅，是聖人自到境界，亦學者契悟田地。
如向所明，豈言語道斷，而不心行處滅哉？
特是大慧欲究其說，故復請說離四句法。
先列離四句相。言有無者，立本也。
或本無之餘，離一異等解者，作三番四句釋，
謂一、異、俱、不俱〔一異四句〕、有、無、非有非無
〔有無四句〕、常、無常〔常等四句〕。
次第漸略，不煩文也。
此諸四句，見各有宗計，略不復引〔云云〕。
次正請中，初請因地自行離句法，則曰一切外道所不行等。
蓋外道者，正坐見中，極至無言，亦不出見故。
離見則非彼所行，唯自覺聖智所行，則離四句，
絕百非，以無所行而行極聖境界。
此雖自因，亦至於果。
言離妄想自相共相者，惟其離四句故，
不見有自共相可得，則一切皆離，而後入第一義真實之地，
則初住也。歷於諸地，乃至上上增進清淨之相，金光明所謂過諸菩薩所行清淨是也。
次請果地化他四說法，則曰隨入如來地相等。
夫自行既以一門隨入，自證玅離，復以本願無說而說，開發眾生。
而言無者，意如向說，所謂自行既離四執，
化他無妨四說，然則四句一也。
但執之為四見，入則為四門，法無向背，
人自悟迷，故譬之如眾色摩尼所現境界，無不具顯。
無邊相行等，即所譬法也。
相謂地相，行即所修之行，雖則無邊，皆自心現。
趣彼部分之相，謂一切法有，乃至非有非無，
各有部類分限，凡如此法，皆願說之。
三結請中，亦雙結自他法，如文云云〔一〕。
orig::  ^164c2

佛告大慧：善哉！善哉！
汝能問我如是之義，多所安樂，多所饒益，哀愍一切諸天世人。
佛告大慧：諦聽！諦聽！
善思念之，吾當為汝分別解說。
大慧白佛言：善哉！
世尊，唯然受教。佛告大慧：不知心量愚癡凡夫，
取內外性，依於一異、俱不俱、有無非有非無、
常無常，自性習因計著妄想。
譬如羣鹿為渴所逼，見春時#CB08504;而作水想，
迷亂馳趣不知非水；如是愚夫，無始虗偽妄想所熏習，
三毒燒心樂色境界，見生住滅取內外性，
墮於一異、俱不俱、有無非有非無、常無常想，妄見攝受。
如揵闥婆城，凡愚無智而起城想，無始習氣計著相現，
彼非有城非無城；如是外道，無始虗偽習氣計著，
依於一異、俱不俱、有無非有非無、常無常見，不能了知自心現量。
譬如有人，夢見男女、象馬、車步、城邑、園林、
山河、浴池種種莊嚴，自身入中覺已憶念。
大慧，於意云何？如是士夫，於前所夢憶念不捨，為黠慧不？
大慧白佛言：不也。
世尊！佛告大慧：如是凡夫惡見所噬，外道智慧不知如夢自心現性，
依於一異、俱不俱、有無非有非無、常無常見。
譬如#CB15148;像不高不下，
而彼凡愚作高下想；如是未來外道惡見習氣充滿，
依於一異、俱不俱、有無非有非無、常無常見，
自壞壞他，餘離有無無生之論亦說言無，
謗因果見拔善根本壞清淨因，勝求者當遠離去。
作如是說，彼墮自他俱見有無，妄想已墮建立誹謗，以是惡見當墮地獄。
譬如翳目見有垂髮，謂眾人言：汝等觀此。
而是垂髮畢竟非性非無性，見不見故；
如是外道妄見希望，依於一異、俱不俱、
有無非有非無、常無常見，誹謗正法自陷陷他。
譬如火輪非輪，愚夫輪想非有智者；如是外道惡見希望，
依於一異、俱不俱、有無非有非無、常無常想，一切性生。
譬如水泡似摩尼珠，愚小無智作摩尼想計著追逐，
而彼水泡非摩尼非非摩尼，取不取故；
如是外道惡見妄想習氣所熏，於無所有說有生緣，有者言滅。
commentary::  ^165a4

答中，初總法說。言不知心量愚癡凡夫者，
即彼凡夫以二事故，計四句見：一者、不知自心現量，
等虗空，同法界，徧一切法，無非心性，而局自心於陰身內，故見有外法。
於是取內外性，依於同相起一見，依於別相起異見，依於兩間而起俱見。
離是三外，起不俱見。
有無常，無常例然〔云云〕。
由是因見成執，因執成論，因論而有是非，因是非而有愛惡。
成愛見煩惱，則生死無窮，率由於此，可不原其所自乎？
二者、自性習因，若唯初義，其不知心量一也，何有於異執哉？
皆由過去習因故，有則始終計有，無則始終計無，
雙亦雙非，莫非夙習所薰。
不然，則悠悠凡夫，未必起見始外道也。
次別譬說。凡十二喻文，各有法、譬、合。
所以取譬之義，不無同異。
法有合不合等，隨文可知。
譬如羣鹿下，譬也。
如是愚夫下，法也。
言妄想所熏習者，即自性習因義也。
三毒燒心者，合上譬也。
取內外性等，正合起見也。
略不合初義，後文准知。
揵城譬中，言彼非有城非無城者，愚見謂有，
其實本無，兼而言之，則俱非義。
不能了知自心境界者，兼合初義也。
夢喻中，加憶念不捨，則非慧也。
又曰：不知如夢自心現性，則知夢性本非有無。
畫象譬中，言餘離有無無生之論者，指正教也。
反將同己見故，亦說言無。
勝求，謂求勝法者，當離此惡見。
言墮自他俱見等，而文曰墮建立誹謗者，
謂有見者從而建立之，無見者從而誹謗之，
仍說因見墮惡，使彼懼焉。
垂髮譬中，言非性非無性見不見故者，
謂以見故非無性，以不見故非有性，餘文例知。
水泡譬中，言於無所有說有生者，文見此中實通餘譬，
以莫非無有說有，及於因緣有處，則反言斷滅，
皆外道倒見如此〔二〕。
orig::  ^165b20

復次，大慧！有三種量、五分論，各建立已，
得聖智自覺離二自性事，而作有性妄想計著。
大慧！心、意、意識身心轉變，自心現攝所攝諸妄想，
斷如來地自覺聖智修行者，不於彼作性非性想；
若復修行者，如是境界性非性攝取相生者，彼即取長養及取我人。
大慧！若說彼性自性自共相，一切皆是化佛所說，
非法佛說；又諸言說，悉由愚夫希望見生，不為別建立趣自性法得聖智自覺三昧樂住者分別顯示。
譬如水中有樹影現，彼非影非非影、非樹形非非樹形；
如是外道見習所熏妄想計著，依於一異、
俱不俱、有無非有非無、常無常想，而不能知自心現量。
譬如明鏡隨緣顯現一切色像而無妄想，
彼非像非非像而見像非像，妄想愚夫而作像想；
如是外道惡見，自心像現妄想計著，依於一異、
俱不俱、有無、非有非無、常無常見。
譬如風水和合出聲，彼非性非非性；如是外道惡見妄想，
依於一異、俱不俱、有無、非有非無、常無常見。
譬如大地無艸木處，熱#CB08504;川流洪浪雲湧，
彼非性非非性，貪無貪故；如是愚夫，無始虗偽習氣所熏妄想計著，
依生住滅、一異、俱不俱、有無、非有非無、
常無常緣，自住事門亦復如彼熱#CB08504;波浪。
譬如有人呪術機發，以非眾生數毗舍闍鬼方便合成，
動搖云為，凡愚妄想計著往來；如是外道惡見希望，
依於一異、俱不俱、有無、非有非無、常無常見，戲論計著不實建立。
大慧，是故欲得自覺聖智事，當離生住滅、
一異、俱不俱、有無、非有非無、常無常等惡見妄想。
commentary::  ^165c30

於此譬下，通斥凡外起見所非者三：一乖入道，
二墮我見，三同權說。
故曰有三種量五分論。
即懸敘論宗，雖各建立，而修道契證，得自覺聖智，離二種自性妄想。
而彼外道，作有性妄想計著，則乖於入道一也。
是亦義當釋彼伏疑〔云云〕。
又曰：心意意識，身心轉變者，謂轉變則自迷之悟，
了一切法皆自心現，則攝所攝根境，諸妄想斷。
是為依如來地修行者，終不於彼境界，起性非性想。
若復異是，於如是境界，攝取性非性有無相生者，則為取著長養我人。
雖曰修行，我人不除，皆成見愛。
此則墮於我見二也。
又曰：若說彼性自性自共相者，謂若但說彼諸法自性有自共相，
凡如此說，皆化佛說而已。
又諸言說，悉由愚夫等者，則因取著而有言說。
不同此經建立，唯明一切法皆趣自心，
非為得聖智自覺三昧樂住者，真實分別顯示。
則同於權說三也。
凡闢邪妄，但以是三說考之，彼無所逃其非。
熱#CB08504;譬中，言依生住滅起見，
又曰緣自住事門者，以今言之，總不出於自他內外生住滅境。
依之起見，有如彼熱#CB08504;者，但文相影略。
故於初文，唯言生住滅，而不言是他境。
次文唯言自住事門，而不言生滅。
互顯言之，只是自他生滅事門也。
據唐譯云：於聖智自證法性門中，見生住滅者。
此雖出譯家，容有未然。
彼徒見梵本有自住等語，失於考究故也。
曾不智聖智自證法，尚不可說，豈容凡外緣之起見乎？
此其甚不可者，故略出之。
是故欲得下，結勸。
夫人孰不欲得自覺聖智，而去惡見妄想哉？
患不自明爾。故外塵情習，得以覆蔽。
此既告其所以覆者蔽者之如是，又患不自離。
若苟知而離之，所謂自覺聖智，何患乎不得？
結勸之要，莫大乎此。
據文合更酬上四說之請，而不言者，凡三意故。
蓋四說者，果上化他之事，而非因地所知之要，一也。
抑若自行，離句忘情，則化他四說，任運而得，二也。
又以法相言之，四說不出四句，但執則四見確爾，入則四門豁如。
即逆而順，返迷而悟，說在其中，三也。
〔三〕
orig::  ^166a32

爾時，世尊欲重宣此義，而說偈言： ^166c6

幻夢水樹影，垂髮熱時#CB08504;，
如是觀三有，究竟得解脫。
譬如鹿渴想，動轉迷亂心，鹿想謂為水，而實無水事。
如是識種子，動轉見境界，愚夫妄想生，如為翳所翳。
於無始生死，計著攝受性，如逆楔出楔，捨離貪攝受。
如幻呪機發，浮雲夢電光，觀是得解脫，永斷三相續。
於彼無有作，猶如#CB08504;虗空，
如是知諸法，則為無所知。
言教唯假名，彼亦無有相，於彼起妄想，陰行如垂髮。
如畵垂髮幻，夢犍闥婆城，火輪熱時#CB08504;，
無而現眾生。常無常一異，俱不俱亦然，
無始過相續，愚夫癡妄想。
明鏡水淨眼，摩尼玅寚珠，於中現眾色，而實無所有。
一切性顯現，如晝熱時#CB08504;，
種種眾色現，如夢無所有。
commentary::  ^166c8

偈言幻、夢、水、樹、影等，通頌上文。
但譬有重複，文相交互，頗不易明。
今先疏之，即頌上有重複者三：如翳目、
垂髮及夢喻，凡四出之；熱#CB08504;、
幻喻，凡三出之；陽炎、畫象，凡再出之。
單頌上者四：如犍城等。
缺頌者二：如聲及水泡。
別出者六：如楔、如浮雲、如電、如水、如淨眼、如摩尼。
皆長行所無。次隨釋者，偈初夢等四譬，
無非幼故，以一幻字冠之。
然長行本明凡外起見，今以譬幻觀三有者，亦相成顯爾。
惟其不達幻理，所以起四句計。
四見若亡，即無生幻理，其本一致。
自餘法譬，文有錯雜及別出者，政由所譬取與不一，
互相助顯，詳之可知。
如是識種子等，合釋上自性、習因二義。
惟其不知心量，故見心外境界，如為翳所翳。
於無始生死等，即次義也。
楔本喻貪，貪故有生死。
今以幻法令其捨離，是逆楔出楔也。
斷三相續者，據後文，則三毒是也。
於彼無有作，猶如炎虗空者，謂以炎相而知諸法，則知無所知。
非曰無知，知自無知也。
言教唯假名者，謂有、無等四句言教，本唯假名，無有實相。
惟其不了，故起妄想。
想、行等陰，如垂髮也。
又如晝、垂髮、幻等，凡疊七喻，以明本無所有而現眾生。
例常、無常等亦爾，並頌上可知。
明鏡、水、淨眼等，總喻雖現眾色而無所有。
一切性顯現等，即如晝等，別喻色現如夢，則無所有。
二者互顯，結一文之旨也。
〔四〕
orig::  ^166c30

復次，大慧！如來說法離如是四句，謂一異、
俱不俱、有無非有非無、常無常，離於有無建立謗謗，分別結集真諦緣起道滅解脫。
如來說法以是為首，非性、非自在、非無因、
非微塵、非時、非自性相續而為說法。
復次，大慧！為淨煩惱爾#CB08504;障故，
譬如商主次第建立百八句無所有，善分別諸乘及諸地相。
commentary::  ^167a28

此下通示正教離四句相。
夫既因地如是修，道場如是證，其設教被機，亦必稱是。
故始則曰：我坐道場時，不得一法實。
空拳誑小兒，誘度於一切。
以此法也。終則曰：生生不可說，乃至不生不生不可說。
此經則曰：於是兩中間，未嘗說一字。
亦以此法也。然能如是而不能如彼，是猶離句而未離非句。
則又曰：有因緣故，亦可得說。
然亦不妨作種種說。
既俱可俱不可，則無在無不在。
始曰：不思議無方之說，已離四句。
而又曰：離於有無，建立謗謗者。
總上諸見，不出斷常。
騐前立本之說，信矣。
惟其離四句相故，如是分別結集，即真諦之緣起。
緣起之言，該於苦集，通言四諦皆真諦也。
如是分別道滅，即解脫之道滅，亦兼顯四諦皆解脫相。
然不以真諦而言緣起則邪，不以道滅而言解脫則妄。
以是四諦為說法之首，則無生離性之說。
以是揀異邪宗，則非外道性計之宗。
故曰：非性非自在等〔性等名義如別〕。
復次，為淨煩惱爾炎障故者，則又別顯此經為淨除二障故，
亦以離句無生，建立諸句，達無所有。
譬如商主，能示能導。
能示故，次第建立百八句義。
能導故，卒令至無所有無生之地。
至於分別諸乘及諸地相，無不皆善者，
一以此理也〔五〕。 ^167a40

○右第五章
orig::  ^167b32

復次大慧！有四種禪。
云何為四？謂愚夫所行禪、觀察義禪、攀緣如禪、如來禪。
云何愚夫所行禪？
謂聲聞緣覺外道脩行者，觀人無我性自相共相、
骨璅無常苦不淨相，計著為首，如是相不異觀，
前後轉進相不除滅，是名愚夫所行禪。
云何觀察義禪？謂人無我自相共相、外道自他俱無性已，
觀法無我，彼地相義漸次增進，是名觀察義禪。
云何攀緣如禪？謂妄想二無我、妄想如實處不生妄想，是名攀緣如禪。
云何如來禪？謂入如來地得自覺聖智相三種樂住，
成辨眾生不思議事，是名如來禪。
爾時世尊欲重宣此義，而說偈言： ^167b34

愚夫所行禪，觀察相義禪，攀緣如實禪，如來清淨禪。
譬如日月形，鉢頭摩深險，如虗空火盡，脩行者觀察。
如是種種相，外道道通禪，亦復墮聲聞，
及緣覺境界，捨離彼一切，則是無所有。
一切剎諸佛，以不思議手，一時摩其頂，隨順入如相。
commentary::  ^167c8

理非禪不契，化無定不成。
向言離四句，則心行處滅，所至之理也，
非如來禪，曷能至之哉？
抑成辨眾生，則不思議事，如來之化也，
非首楞嚴，曷能建之哉？
故次此復明四種禪，蓋非淺無以明深，故兼三種言之。
言愚夫所行禪者，即二乘外道所觀人無我性，
謂其不能了自心量，知外性非性，如實而修，故皆得以愚夫斥之。
自共相義，如前說。
骨璅，即小乘繫心無常，觀白骨連瑣之相，對治計著。
是觀在初為方便，兼修為助行，今從初說，故曰為首。
如是相不異觀者，謂定中見相，與觀不異，則觀成之相也。
雖次第增進，而想心不除，故非上定觀察義。
禪謂人無我等，疊上所離也。
外道自他者，謂彼即他，以己為自，俱了人無我性已，
即偏教菩薩觀法無我，歷諸地相義，一一觀察，
次第增深不退，即其相也。
攀緣如禪，對上則圓頓所修。
言妄想，即前凡夫人法二執。
二無我妄想者，即上二無我觀，隨有所緣，
未忘待對，及有取舍，皆為妄想。
而是菩薩造境即中，無不真實心，外無所觀，故曰如實處不生妄想。
亦於彼攀緣處，了無非一如，故曰攀緣如禪。
如來禪者，則境觀妄想，及以如者，一切都絕，但曰入如來地等。
信知心行處滅，唯一真如，是如來禪。
所謂念想觀已除，清淨心常一，如是尊玅人，
則能見般若者，庶幾如來禪乎。
三種樂住者，還只是向聖智三相。
在如來言之，即大寂定，究竟三智，契三諦理，故曰三種樂住。
前文所謂若成就此三相，能到自覺聖智境界，即其義也。
偈初通列四種禪，次別出禪相，以示得失。
譬如日月形者，謂於定心中，或見如日月形鉢頭摩，
或云海有深嶮之狀，或如虗空，如火盡，盡或作燼。
凡修行者，觀察如是種種相現，不應取著，著則墮於外道。
是邪道所通之禪，及墮二乘境界，皆由不善安心實際，
或想心未忘，故悉須捨離。
不見有一法可得，則境界無所有，是為隨順入於如相。
即後二種禪相，佛所印可，故以摩頂示之。
故知但有一法現前，皆非禪定之正。
楞嚴所謂不作聖解，名善境界。
若作聖解，即受羣邪。
斯言可謂法矣。 ^167c18

○右第六章
orig::  ^168a40

爾時，大慧菩薩摩訶薩復白佛言：世尊！
般涅槃者，說何等法謂為涅槃？
佛告大慧：一切自性習氣藏，意意識見習轉變，名為涅槃。
諸佛及我，涅槃自性空事境界。
復次，大慧！涅槃者，聖智自覺境界，離斷常妄想性非性。
云何非常？謂自相共相妄想斷故非常。
云何非斷？謂一切聖去來現在得自覺故非斷。
大慧！涅槃不壞不死，若涅槃死者復應受生相續，
若壞者應墮有為相，是故涅槃離壞離死，是故修行者之所歸依。
復次，大慧！涅槃非捨非得，非斷非常，非一義非種種義，是名涅槃。
復次，大慧！聲聞、緣覺涅槃者，覺自相共相，
不習近境界，不顛倒見，妄想不生，彼等於彼作涅槃覺。
復次，大慧！二種自性相。
云何為二？謂言說自性相計著、事自性相計著。
言說自性相計著者，從無始言說虗偽習氣計著生。
事自性相計著者，從不覺自心現分齊生。
commentary::  ^168a42

涅槃有三：謂外道妄計涅槃、二乘取證涅槃、如來究竟安住涅槃。
三者其名雖同而實大異，苟不以法而正其名，
則如來祕藏將與凡小空妄混，其可不辨哉？
故大慧問之，所以考其實也。
答中先示究竟涅槃自性，謂一切自性習氣轉，
即九界色法也；藏意意識見習轉，即八識等心法也。
一切之言何所不該？
然皆無始妄想所熏起，故通曰習氣。
此二轉變至於無轉，是即如來所得涅槃未始有一法，
而一切法咸趣其中，雖具足眾玅而同歸無相，
故曰空事境界，謂空所有事則一切法寂滅之謂也。
夫既曰寂滅則本無生起，一切眾生即涅槃相，尚何轉變之有邪？
惟其轉變之極會本寂滅，此二不二方名圓極，可以意得也。
復次大慧下，次示涅槃離非，謂聖智自覺境界離斷常等，經自釋其義如文。
言得自覺故非斷者，謂所得覺性三際不遷故非斷。
捨或作斷或為壞者，今謂反得而言正應云捨，
而又曰非斷非常非一義非種種義者，
即通結上義云非斷常及一異等，愈彰涅槃究極玄祕，但遮所非則涅槃之理得矣。
二乘涅槃言覺自相共相者，惟其覺自共相空無自性故不顛倒見者聲聞也，
不習近境界故妄想不生者緣覺也。
文間言爾，以其於不生處作想故與究竟涅槃異，
但簡二乘外計可知，亦如後簡此略不言。
繼此言二自性者，承上一切自性言之，
觀其所從生，則一切色法有名有實，名則從言說虗偽習氣生，
實則從不覺自心現分齊生，既皆妄習知其為九界法轉，即涅槃從而可知。 ^168b24

○若第七章楞伽阿#CB02494;多羅寶經通義卷第二
 ^168c28
