
xu:: 
#  No. 548-A 心經斵輪解序
No. 548-A 心經斵輪解序
泰昌元年，余于雲門結冬，時值雨雪，以寂寥中與二三法友聚話，
道及諸經，吾輩輙演却心經一種，未嘗措辭。
他日倘為人天座主，不可于此徒默而去也。
余遂命筆註成，厥工十日乃竣。
越明年，天啟辛酉春，聞一雨師開演楞嚴，敬將此解往就正焉。
師既一覽卷而懷之，承允作序，乃講席內交際旁午，其約不果。
以後再晤無期，閱今不覺已七稔矣。
是解于囊包中檢出，亦成故物矣。
然昔之所作，今之所觀，有不翅富歲之見，凶歲燼之可矣。
乃聞五百比丘各解佛言，而問：誰當佛意？
佛云：皆非我意。眾曰：既非佛意，將無得罪。
佛云：雖非我意，各順正理，堪為聖教，有福無罪。
據此，則舊解存留而有新意，不妨後錄，以明先後皆解佛言耳。
且註經之志，有欲就其廣博而樂多聞者，
有欲就其好簡而從略者，亦欲就其彼此偏長得所宗者。
故講肆看解，務要虗心，不可是此以非彼。
故曰：所惡執一者，為其賊道也，舉一而廢百也。
雖然，心經之解如汗牛充棟，其有金聲而玉振，則余此解亦不復論量矣。
茲因福嚴蔡居士請梓，以志其歲月如此。 ^845c7

別峰通容識
other:: 
# 般若波羅蜜多心經斲輪解
般若波羅蜜多心經斵輪解
author:: 明福州後學釋　費隱通容　述
commentary::  ^845c43

般若，梵語，此云智慧。
波羅蜜多，梵語，此云彼岸。
到義，取到彼岸。般若之義尊重，智慧之義輕薄。
今依尊重不翻，故存梵語以立名焉。
且般若之義，有其五種：一曰實相，二曰觀慧，
三曰文字，四曰境界，五曰眷屬。
言實相般若者，以所證之理，元本真實，當體實相也。
觀慧般若者，以能證之智，了諸法空，更無障礙，頓契心源也。
文字般若者，以能詮教體，稱理無遺，非世俗文字不情之具也。
境界般若者，以境緣了無好醜，不興憎愛，了了常如也。
眷屬般若者，以理與神御，諸所有法，妙契寰中，
不悖不背，統為一理也。
今觀此經，實該五焉。
蓋所證之理真空，一法不存，如五蘊、六入、
十二處、十八界、四諦、十二緣、六度等法，
當體全空，元本實相，即實相般若也。
如觀自在菩薩，行深般若波羅蜜多時，
照見五蘊等，即觀慧般若。
以能一念照見萬法，根元頓入無生，即觀慧般若也。
佛洎菩薩，能所神會，觀根逗教，隨時闡義，
就此一經，文字縱橫，作大利益，非世俗不情之具，即文字般若也。
如後文菩提薩埵，依般若故，心無罣礙，
無有恐怖，遠離顛倒夢想，究竟涅槃，則唯四真，
無四顛倒，即境界般若也。
如後文般若是大神呪，是大明呪，是無上呪，
是無等等呪，則知般若妙契三德，如環無端，即眷屬般若也。
解義現後，然般若唯一，隨其功能，有此五義，
隨五義功能之上，建立彼岸。
蓋不明般若，則無明、妄想、名言、習氣、恐怖、
顛倒，總言三惑覊縻，皆生死業，望無生死，名為此岸。
一明般若，無明即非無明，妄想即非妄想，
名言即非名言，恐怖即非恐怖，總言幻滅都盡，
慧光渾圓，所謂生滅滅已，寂滅現前，對諸生滅，名為彼岸。
到此則名之不得，狀亦不得，以隨教途流布，
與世標準，名之曰心。
此心之妙，不可知知，亦難識識，獨許悟入。
若悟此心，身心一如，心外無餘，乃知如來所說一代時教，
百千三昧，無量妙門，皆是此心分量。
至于博地凡夫，經營產業，作務施為，見色聞聲，
莫若不是此箇消息，但欠一#CB01403;悟而已，
故曰此心獨許悟入。
經者，道也，以此經所詮心法，可入大道故。
又經者，常也，以此經所詮心法，古今不易之常法也。
按五重玄義，此經單法為名，實相為體，
觀照為宗，度苦為用，大乘熟酥為教，相。 ^846a9

○昔者桓公讀書于堂上，輪扁斵輪于堂下，
釋椎鑿而上，問桓公曰：敢問公之所讀者何言耶？
公曰：聖人之言也。
曰：聖人在乎？公曰：已死矣。
曰：然則公之所讀者，古人之糟魄已夫！
桓公曰：寡人讀書，輪人安得議乎？
有說則可，無說則死。
輪扁曰：臣也，以臣之事觀之。
斵輪，徐則甘而不固，疾則苦而不入。
不徐不疾，得之于手，應之于心，口不能言，有數存焉于其間。
臣不能以喻臣之子，臣之子亦不能受之于臣，是以行年七十而老斵輪。
古之人與其不可傳者死矣，然則君之所讀者，古人之糟魄矣夫！
orig::  ^846b38

觀自在菩薩。
commentary::  ^846c12

觀有二義，一者能觀觀慧，二者所觀實相。
能所契證，名為自在。
以此契證之理，而導眾生，即名菩薩。
以一切眾生，妄知莫返，而起三毒，造種種業，
輪迴三界，昇沈上下，窮劫無有得自在者。
唯此菩薩，了諸法空，境智如如，在生死不為生死根絆，
在涅槃不為涅槃果縛，乃至凡夫界如，
聲聞界如，外道界如，魔王界如，此世界如，
他世界如，實為大獅子王，無畏自在也。
然此教家常途，若在自己分中，無物當情，
內不放出，外不放入，心身如牆壁，即入于無生，
便乃通身手眼，何生死之根絆，何是非之作障。
然則能頓悟自心，承當自己，即名觀自在菩薩也。
orig::  ^846c14

行深般若波羅蜜多時。
commentary::  ^846c36

行者，乃能契入之智也。
深般若者，乃所契入之智理也。
時乃能所雙忘，智理俱泯之時也。
然此般若，何以言深？
蓋此般若，無形無相，無方無所，無內無外，無邊無表。
求之于有相，有相無也。
求之于無相，無相無也。
實為石火電光，無容擬議。
直得深之又深，深猶相也。
徹之又徹，徹猶名也。
非名非相，能使闡提惡性見之，如大火聚，四邊莫能入也。
能使大乘真子見之，如清涼池，四門皆可入也。
是知般若之功大，強名之為深，實有以哉。
又般若有五，契一即契五，契五即契一，
如環之無端，何乖方之有。
然則即行即深般若，即深般若即行，實為一念一時一際，頓入于無生也。
此如棗栢大論，五位法門，八相成道，只在一時一際一剎那，
不容第二念第二時作遠近也。
又如禪宗，擬議則白雲萬里，思量則黑山鬼窟，
直得開口成雙橛，無言落二三。
默契于此者，可謂行深般若也。
orig::  ^846c38

照見五蘊皆空，度一切苦厄。
commentary::  ^847a22

此釋前，以謂此菩薩契入甚深般若，何由致耶？
此釋云：蓋此菩薩，最初便能以觀照力，
徹見一念之中，生滅五蘊，亦名五陰。
蘊即蘊積業行，陰即蓋陰真理。
由此業行蓋陰真理，所以聽不出聲，見不超色，
而入輪迴，為大害也。
且此五蘊，有一念中五蘊，有實果五蘊。
今此照見五蘊皆空，即徹見一念之中，
五蘊徹底全空，命根斷也。
以一念中，見理堅固，即名色蘊。
領納此理，即名受蘊。
思惟此理，即名想蘊。
遷變此理，即名行蘊。
了別此理，即名識蘊。
此五蘊者，言雖前後，其實只在一念。
以行人二六中時，取捨功夫，不離此念。
若離此念，禪門所謂斷命根矣。
命根若斷，報果五蘊，自然得解脫矣。
所謂皮之不存，毛將安附？
今此菩薩，最初撩著便行，不顧前後得喪，
是非取捨，如握一柄金剛劍，以斬一絲綟相似，更無有斷不斷者。
實謂頓契真空，證入無生者矣。
然則何業果而不徹？
何苦厄而不度？故曰：度一切苦厄。
予謂苦厄，即實果五蘊，解在下文。
以有實果五蘊，必有三界報苦。
報苦雖多，不出八苦。
此八苦者，實為危厄哉。
如玄沙謂：直如寒潭月影，靜夜鐘聲，隨扣擊以無虧，
觸波瀾而不散，猶是生死岸頭邊事。
須知到此，猶屬生死。
則今隱隱取捨之念，非五蘊而何？
唯過量大人，如德山臨濟，不在此限也。
orig::  ^847a24

舍利子，色不異空，空不異色；色即是空，空即是色。
commentary::  ^847b22

梵語舍利，此云鶖蓋。
此尊者其母目利，如鶖鳥之目，時人借以贊稱也。
尊者因母得名，故呼為舍利子。
此尊者聲聞眾中智慧第一，以智慧堪入般若，故世尊特召告之。
蓋聲聞人不知固質色蘊如幻不實，將以析色明空，
多件去取，而作種種厭離，觀三界如牢獄，
視色身如桎梏，是以鹿野苑中多有棄身如蔽#CB00416;，
殆不得已欲入戕之者。
世尊當時不敢與伊說破萬法本空，蓋恐諸子忽生怕怖，
退失其心，故漸漸與伊淘汰。
經歷多年，到此般若會上，根機頗熟，漸相體信，
故敢于人天眾前特呼告之，以謂汝聲聞之人不知萬法本空，
妄修妄證，妄取涅槃，始不知如是妄修妄證，于真空之理不相應也。
且汝觀此菩薩行深般若，何曾用許多辛苦安排而得？
他只一念徹見五蘊當體全空，而便度脫。
既爾，汝當省覺，須知萬法皆從緣起，本無實體。
汝不知，將謂此堅固色身蘊積有異于真空，
其實不異于真空；將謂真空有異于色質，其實真空不異于色質。
何也？蓋此色空皆從緣起，既皆從緣起，則色空豈有異乎？
故曰：色不異空，空不異色。
然則色空俱從緣空，則色起二種在吾心之中，
唯是名相，無實體也。
如此則目為心經者，有旨哉！
又色空皆從緣起，則色空之性無二。
性既無二，不須色外覔空，空外厭色，是空是色，是色是空。
故曰：色即是空，空即是色。
然而不須忻界外為涅槃，厭界內為牢獄，
即此業報，色蘊完全大解脫矣，何勞析色而後然哉？
問：異之與即，又何辯耶？
曰：不異言者，如不識燈明者，將謂燈不是明，明不是燈。
有人與伊點曰：燈不異明，明不異燈。
由是始會燈元來即是明，明元來即是燈。
須知不異之言，啟理之初；即是之言，會理之元。
此推色蘊先竟，以下推四蘊。
蓋此色蘊，堅固我執，凡夫猶重，所以執有家財產業，
乃至一言相觸，懷忿沒世者，亦不可勝數，此實色蘊堅執所由過也。
問：舍利弗智慧第一，豈復爾耶？
曰：告舍利弗，意警凡夫也。
曰：若然者，何不親告凡夫，并告菩薩乎？
曰：若告凡夫，凡夫自愚，何能即解？
若告菩薩，菩薩已了，而今忽告，則凡下生疑。
蓋世尊在方等會上，贊褒菩薩，呵叱聲聞，
今若告之，寧不生疑？
有此二緣，故不告也。
唯告之聲聞，以聲聞在上，更有菩薩地位，
令其昇進在下，超凡夫種類，易竟曉也。
且凡夫人因生渴仰，以謂舍利弗尚然未了，況我不勉乎？
orig::  ^847b24

受、想、行、識亦復如是。
commentary::  ^848a10

此以四蘊例推，前之色蘊亦復緣生也。
所言受者，領納為性，以領順、違、俱非之三境故，起愛為業。
在于順境，則起愛合；在于違境，則起愛離；
在于俱非，未至之境，則愛不合；已至之境，則愛不離。
然此性業皆無實體，若有實體，領納于順，終有順性。
遇違境時，理不應起，云何復遇違境而生嗔恨？
違順既爾，俱非可返，則知三境互無體性。
既無體性，非空而何？
是知受即是空。又能領納三境，非受而何？
是知空即是受。然則空不自空，因受而空；
受不自受，因空而受。
是知空受二者互從緣起，此緣又是自心之妙應也。
雖然，推此受蘊亦名相也，自心何由而有哉？
所言想蘊者，于境取像為性，施設種種名言為業，
以于境上安立分齊，方能隨起種種名言。
然此性業亦無實體，若想前境，前境有體，
不復想後；既復想後，則知無體；若無有體，非空而何？
是知想即是空。又能想像隨施名言，非想而何？
是知空即是想。然亦空不自空，因想而空；
想不自想，因空而想。
是知空想亦互緣起。
推此則自心之中，亦名相也。
所言行蘊者，遷流造作為義。
剎那無常，念念遷謝，生死死生，如旋火輪，無暫停息。
然此亦無實性。若性在內，不應遷外；性若在外，不應遷內。
是知內外無得，非空而何？
是知行蘊即空。又能熾然遷變，非行而何？
是知空即行蘊。然則空行亦從緣起，在吾自心，空行名相也。
所言識蘊者，識有其三：一曰阿賴耶，二曰末那，三曰了境。
且從了境，或名色識，乃至法識，隨境立名。
順識意故，謂于六境，了別名識。
且此三識，其性元虗，互起互滅，猶如交蘆，本無可得。
既無可得，非空而何？
則知識蘊即空。又能了別諸境，非識而何？
則知空是即識。以是觀之，空識亦從緣起，
在我自心，元是夢幻，空識但名相耳。
總而言之，受想行識，四即真空，真空即四。
故受想行識，亦復如是。
意謂舍利須知五蘊，如是虗幻，何勞肯綮而妄除蘊哉？
問：若不能會緣起性空，將何方便而誘之哉？
曰：但看父母未生前，此身在什麼處安立，
不許測度計校，作道理解。
念茲在茲，久久自然打失鼻孔。
orig::  ^848a12

舍利子！是諸法空相，不生不滅、不垢不淨、不增不減。
commentary::  ^848b36

前推空蘊緣起無體，此當會歸自心，始顯此經以心為主。
蓋前空蘊對顯，則知蘊屬緣生。
蘊既屬緣，則知空非蘊外。
空非蘊外，則此真空亦從緣生。
到此自心之中，蘊法不可得也。
其真空之法，亦不可得也。
蓋真空猶名相也，蘊法亦名相也。
此二者既屬名相，則在我自心之中，本不可得者也。
故曰：是諸法空相。
既爾，則寧非會心耶？
問：此心豈不隨緣耶？
若不隨緣，何顯此心之妙耶？
曰：此心非隨非不隨，即隨即不隨，非即非不即，非不即非即。
直得離四句，絕百非。
口欲言而辭喪，意欲緣而慮亡。
揚眉也，白雲萬里。
瞬目也，#CB15154;過新羅。
世尊到此，亦無下口處。
但不得已，為說不生不滅，不垢不淨，不增不減數言，為註脚耳。
須知此四句經，實闡自心體性如此，能不勉乎？
以此自心，本無無明生相，本無無明住相，
本無無明異相，本無無明滅相。
故曰：不生不滅。以不生不滅，而略異住也。
又此自心，本無貪嗔癡，本無殺盜婬，本無五欲生死，
本無三界六道，本無邪見外道，本無戒定慧，
本無六度萬行，本無聲聞緣覺，本無諸佛菩薩。
總而言之，一切染法不可得，一切淨法不可得。
故曰：不垢不淨也。
然而此心，又能隨應無方，顯四聖界，顯六凡界。
然且此心在四聖界不增一毫，在六凡界不減一毫，實為平等。
平等無有高下者，故曰不增不減也。
問：此經以心為主，當以心為宗，何以觀照為宗？
曰：此有二意，不以心為宗。
一者遵于古人，不敢擅改，以古人判觀照為宗故。
如愚意，以實相為體，以自心為宗，以觀照為用，以醍醐為教相。
曰：心宗照用則且置，如何般若之教為醍醐乎？
若是醍醐，應在法華，何為般若稱耶？
曰：約時般若，約教味是醍醐，以五時之中有不定教故。
且此心宗，萬法之源，諸經之主。
所謂心也者，總持之大本，萬法之洪源，是以不肖判為醍醐。
試決諸高明意何如耳。
問：心既如此顯勝，為何世尊茲不言心，
獨言空者，其義何在？
曰：世尊之意，以一切眾生皆妄認昭昭靈靈為自心者，
或執在內在外，在諸六根，如是等處而強主宰，實為偏著邪謬。
今若直說心言，恐就其執，返此妙心而為妄心，復何益哉？
惟後文結歸以心，足見意之妙也。
故此惟以空言提醒與人，要人自己領會，
物外知歸，言先識旨耳。
所以經家以心目題，則又知佛之微意也，可不依乎？
問：文中謂諸法空相，諸之為言，豈獨空蘊之二不可得乎？
曰：有二意故：一者以蘊有五，及所顯之空共言諸耳。
二者以空蘊例諸根身及諸器界，種種不一，
皆可互推，故謂之諸。
向下顯出
orig::  ^848b38

是故空中無色，無受、想、行、識，無眼、耳、鼻、
舌、身、意，無色、聲、香、味、觸、法，無眼界乃至無意識界。
commentary::  ^849a30

此以五蘊、六根、六塵、十二處而顯叵得也。
蓋前推蘊空緣起，次會自心一體，然且會歸自心，實由緣起而後至也。
故今又顯萬法緣起，至後結歸自心，則見前後意之微也。
蓋初若不推空蘊，凡夫未免妄執為謬，故必先推空蘊也。
次若不會歸自心，則恐般若惟空，似有不涉緣之妙，
而聲聞人依舊坐落無為床上，亦不見得，
故次必當會歸自心，始見圓妙也。
此中若不廣顯緣生，則恐萬法有不盡之疑，
故此必廣顯萬法，始見徹底無疑矣。
至後結歸自心，始乃究竟圓滿，以是因緣，
所以前後文意有隱顯者，端在此耳。
此中廣顯緣生者，先五蘊、六根、六塵、十二處、
十八界，此中五蘊即前所推之蘊，不須重解。
問：五蘊前既推竟，此復出之，何故？
曰：只借前意以例後耳，故不再解。
所言六根者，眼根如蒲萄朵，惟奔于色，
且此眼根本無所有，蓋由明暗二塵于妙圓中黏湛發見，
見精殃色，結色成根，則知眼根除其妄見妄境，
此根本無所有，然則此根即是緣起，無復得也。
耳根如新卷葉，惟奔于聲，且此耳根本無所有，
蓋由動靜二塵于妙圓中黏湛發聽，卷聽映精，
卷聲成根，則知耳根除其妄聽妄聲，此根本無所有，
然則此根即是緣起，無復得也。
鼻根如雙垂瓜，惟奔于香，且此鼻根本無所有，
蓋由通塞二塵，于妙圓中黏湛發齅，齅精映香，
納香成根，則知鼻根除其妄齅妄香，本無所有，
然則此根即是緣起，無復得也。
舌根如初偃月，惟奔于味，且此舌根本無所有，
蓋由恬變二塵，于妙圓中黏湛發甞，甞精殃味，
絞味成根，則知此根除其恬變妄甞，本無所有，
然則此根即是緣起，無復得也。
身根如腰鼓顙，惟奔于觸，且此身根本無所有，
蓋由離合二塵，于妙圓中黏湛發覺，覺精映觸，
搏觸成根，則知此根除其離合妄覺，本無所有，
然則此根即是緣起，無復得也。
意根如幽室見，惟奔于法，且此意根本無所有，
蓋由生滅二塵，于妙圓中黏湛發知，知精映法，
攬法成根，則知此根除其生滅妄知，本無所有，
然則此根即是緣起，無復得也。
所言色塵，雖有多種，究惟一義。
且如佛問阿難：汝觀祗陀樹林及諸泉池，此即色塵也。
彼文廣推，不能俱引，今取略自作釋，以下例此。
且此色塵本無所有，蓋由眼識、眼根分別而有，
除其眼識、眼根，則此色塵無復有也，此又色塵惟從緣起。
所言聲塵，雖有多種，究竟一義。
且如佛問阿難：汝更聽此祗陀林中，食辦擊鼓，
眾集撞鐘，此即聲塵也。
且此聲塵亦復無有，蓋由耳根、耳識分別而有，
若無根識，聲從何得？
是知聲塵無復有也，此又聲塵亦從緣起。
所言香塵，雖亦多種，究歸一義。
且如佛告阿難：汝又齅此鑪中旃檀。
此即香塵也。且此香塵本無所有，蓋因鼻根鼻識分別而有。
若無分別，香無復得，則知香塵惟從緣起。
所言味塵，亦復多種。
且如世尊告阿難言：汝常二時眾中持鉢，
其間或遇酥酪醍醐，名為上味。
此即味塵，由根識有，亦如前例。
所言觸塵，如告阿難：汝常晨朝以手摩頭。
此即觸塵，亦由根識所有，並如前例。
所言法塵，如世尊言：汝常意中所緣善惡無記三性生成法則。
此即法塵，亦如前例，無復有也。
所言界者，梵語#CB00501;都，此云界。
界是因義，根境識三互為因故。
又種族義，根境識三各一種族。
又眼等六種族別故，此十八界亦復無有。
蓋此界言，以根境識三因為界，一根有三，
六三十八，此十八者究無有體。
且根境識自無有體，此三無有，界從奚立？
然則此十八界亦惟緣起。
此解取意楞嚴，令人易解。
然不錄全文，惟取摘句義者，望人甞臠以知全鼎耳。
或曰：此中與楞嚴不同。
予謂實相同耳。但楞嚴多種推破，此中直告，
文意雖有不同，其旨實為一也。
問：此中但直說無有便了，何必以緣生之理而推窮也？
曰：若不推緣生，則凡夫之人何由開解？
必應爾也。只如阿難多聞第一，尚然以多方辯究，況吾儕乎？
orig::  ^849a34

無無明亦無無明盡，乃至無老死亦無老死盡。
commentary::  ^850a22

此顯十二因緣緣覺之道，亦是緣生也。
且此十二因緣，有其生起，亦有還滅。
言生起者，良由真性之中，一念不覺，真性不明，則曰無明。
以不明故，而妄發動，則曰行。
以發動故，而有分別，則曰識。
以有分別，而有入胎、羯邏藍、遏蒲曇、蔽尸羯南等，則曰名色。
以有名色，漸長六根，則曰六入。
以有六入，而便觸境，觸境即六塵，則曰觸。
以有觸故，而便領納，領納違、順、俱非之三境，則曰受。
以有受故，而起愛心，違境愛常離，順境愛常合，
于俱非未至愛長離，已至愛長合，則曰愛。
以有受故，而便執取，則曰取。
以有取故，而便有業果相繫，則曰有。
以有業果，即屬眾生，則曰生。
以有生故，便有老死，則曰老死。
此俱以十二資始為因，十二助因為緣，故名曰因緣。
且此十二因緣，猶係三世。
無明緣行，過去二支因。
識緣名色，名色緣六入，乃至觸緣受，現在五支果。
以有無明之行，必感如是之果。
愛緣取，取緣有，現在二支因。
以有報果在先，必造如是惑因。
生緣老死，未來二支果。
以有現在之因，必感未來之果。
如是三世輪環，頭出頭沒，真可厭離者也。
所以緣覺之人，聞此十二因緣，便欲厭離，
而修觀行，以斷滅之。
猶如斬樹，先要斬根。
根若斬矣，枝葉必不存也。
今欲滅此十二因緣，亦復如是。
若欲滅根，先滅無明。
無明若滅，十二因緣亦復無矣。
故曰：無明滅則行滅，乃至老死亦復滅矣。
此所謂無明盡也，老死亦盡也。
因緣既滅，便入有餘涅槃。
此乃緣覺之道也。
然此緣覺之道，實亦無性。
蓋生起因緣，由還滅而顯。
還滅因緣，由生起而顯。
既因互顯，俱無體性。
則緣覺之道，實由緣起，俱不可得。
故曰：無無明，乃至無無明盡等。
orig::  ^850a24

無苦集滅道，無智亦無得，
commentary::  ^850b34

此顯四諦，聲聞及菩薩之道，亦緣起也。
且四諦者，苦集屬世間因果也，滅道出世間因果也。
世間因果者，集是招感性，苦是逼迫性，以貪嗔癡招感報業而逼迫也。
此逼迫性，不出八苦，其八苦有無量危厄，真可厭之。
唯聲聞人，知此苦故，便修戒定慧道，而入寂滅涅槃，
此所謂捨世間因果，修出世間因果也。
然此二種因果，亦無實性，如緣覺道例之。
又菩薩之道，廣有無量，總之則萬行，略之則六度，約之則智得。
二言而該之，以有智故，則自利利他，亦謂得矣。
然菩薩之道，亦從緣起，若無緣起，行將安施？
是知菩薩之道，從緣無可得也，亦如上例。
又智之為言屬菩薩，得之為言屬諸佛，
以菩薩屬因智故，以諸佛屬得果故。
然而心佛眾生，三無差別，是知諸佛亦為緣起不可得也。
須知萬法無量，不出聖凡二界，攝該盡矣。
故今雖文字作四段顯其緣生，推意實有無量，
故曰廣顯緣生，抑可知矣。
顯生已竟，向下結歸。
orig::  ^850b36

以無所得故，菩提薩埵依般若波羅蜜多故，
心無罣礙；無罣礙故，無有恐怖，遠離顛倒夢想，究竟涅槃。
commentary::  ^850c22

此所謂結歸自心也。
蓋前廣顯緣生，即是性空般若，一無所得，故曰以無所得故。
且此故之為言，即有結顯意也。
下故字倣此。菩薩依此性空般若，圓證自心，
了無遺餘，故標曰依般若波羅蜜多故，心無罣礙。
且此心剎那不住，如大火聚，纖毫不存，
如閃電光，無容擬議，居有有壞，居空空敗，
直得言思道斷，心行處滅，更無一物當情，可作障礙。
然則心法如是之勝，何恐怖而不除，何顛倒之不遠，
何夢想之可亂，何涅槃之可得，故標曰無罣礙故，無有恐怖。
遠離顛倒夢想，究竟涅槃，是亦逕#CB00527;語哉。
且此恐怖，本無有體，由人不了一切境法，
而生惶恐畏怖，以有恐怖，便有種種夢想不實，
妄取涅槃，其實涅槃何從而可得耶。
然此皆凡夫法耳，以凡夫人不了萬法惟心，
起惑造業，或造世間地獄三途法，或造出世間聲聞、
緣覺道法，乃至希取大涅槃法，此皆起惑恐怖之所致耳。
以正理觀之，皆是夢想，幻興幻滅，無有實體。
如昔者盃弓幻影，妄惑恐怖，不亦虗誑乎？
今此菩薩了證自心，如是夢想悉皆無矣。
問：夢想無之則信，何乃涅槃亦復無耶？
若無，菩薩何處究竟乎？
曰：此又不了自心作是疑也。
若了自心，佛之一字尚是名相，何況涅槃乎？
盡虗空，徧法界，渾淪一箇自己，那容名相于其間耶？
不見張拙秀才是箇俗人，一悟自心，便云：
光明寂照徧河沙，凡聖含靈共一家。
一念不生全體現，六根纔動被雲遮。
斷除妄想重增病，趣向真如亦是邪。
隨順世緣無罣礙，涅槃生死等空華。
依此信去，自然相應也。
orig::  ^850c26

三世諸佛依般若波羅蜜多故，得阿耨多羅三藐三菩提。
commentary::  ^851a32

此結顯諸佛亦依般若性空而圓證自心也。
蓋阿耨多羅雖然果稱，亦實自心之別名也。
阿云梵語，此翻為無；耨多羅梵語，此翻為上；
三云梵語，此翻為正；藐云梵語，此翻為等；
菩提梵語，此翻為覺。
即此無上正等之覺，便是自心分量。
蓋萬法至心而極，名曰無上；更無邪正等差，
名曰正等；無法不了，名曰覺。
實覺昏迷之識性，能照萬法之重衢。
是知三界無別法，惟是一心造，寧不然乎？
此又一解，以前廣顯萬法緣起性空，一法不存，惟是一心。
若了惟心，便名菩薩。
不但菩薩而已，亦即是諸佛。
故此結歸之文，而以菩薩諸佛結之者，實有以哉！
問：此心之中，一法無有，何以有諸佛菩薩哉？
曰：此心剎那不住，能有能無，非有非無，
無容擬議，何聖凡之可得？
今云菩薩諸佛者，以對凡夫而說。
除凡夫，諸佛亦不可得，何況菩薩乎？
以菩薩不自云菩薩，諸佛不自云諸佛，知此則諸佛無得也。
雖然，此之所論，皆屬理具法身，以法身惟從證得；
未論果上報身，以報身惟修感得。
若執理具法身，撥無報身，是為大謬。
慎之！慎之！
orig::  ^851a36

故知般若波羅蜜多是大神呪，是大明呪，
是無上呪，是無等等呪，能除一切苦，真實不虗。
commentary::  ^851b26

既云般若，又云呪者，蓋呪祕密不容解說之意，
如軍中密令無容外傳，是知呪是祕密之義。
今云般若是大神呪，是大明呪，是無上呪，
是無等等呪，須知般若是祕密也。
蓋由前來推性空般若會歸自心，恐人作疑，
將謂般若之外有心，自心之外有般若，
則成兩箇，何通融之？
此如來末後極則開示，又一重要關也。
意謂不可作此見解，以般若元與法身解脫聯絡不斷，
牽連自在，如#CB15117;字三點，
不縱不橫，不並不別，舉一即三，言三即一，
但不可心思言議可也，故曰般若是大神呪。
以呪之為言，不解可也；神之為言，推功有在，說之可也。
言其大神即是法身之德，以法身神而莫測，故曰大神。
此以般若即是法身，然不可以言說，但可以默契，故曰般若是大神呪。
般若之德，猶如千日能破萬惑，亦不可以言說，故曰般若是大明呪。
然般若能破萬惑，則是解脫之德，且此解脫非二乘凡夫可上，
故名無上，然亦不可以言說，故曰般若是無上呪。
然則三德如是明顯，而云呪者，正以三德祕密互為相攝，
文雖般若即法身解脫，意實亦有解脫即是般若，法身例此。
故此三者連環自在，直出思議之表，無有一法過之者，
實為三世諸佛共相祕受，故結贊曰般若是無等等呪。
既爾，三德圓融之功大，何變易生死、分段生死之有苦哉？
真為終古真實之法也，故曰能除一切苦，真實不虗。
然則般若與心又何如哉？
orig::  ^851b30

故說般若波羅蜜多呪。
即說呪曰：
揭諦，揭諦，波羅揭諦，波羅僧揭諦，菩提薩婆訶
commentary::  ^851c32

此正顯能除諸苦真實之功德也。
特呪宣者，以出思議表耳。
且呪無理路，無義解，不容思量，不許擬議，
直得無言可伸，無語可說。
正當恁麼時，千差路絕，不通凡聖，何苦不除？
何業不脫？可謂般若平等中平等之功德也。
禪門所謂無味之談，塞斷人口。
此雖通理，亦須通義。
蓋一切經呪，元初皆屬梵語，而譯師獨翻其經，
不翻其呪者，以有四義故：一是佛密語，
祕密之法，惟佛與佛乃能知之；二是總持門，
一一字句含多義故，如婆伽婆具六種義；
三是佛蜜印，如王印信，所往無所不通，
幽顯遵奉，佛佛相傳，不移易故；四是不思議力所加持故，
但能密誦，即得滅過。
有此四義，所以不翻。
此所謂祕密，不翻應知。
問：此經亦具三分否？
曰：有之。觀自在菩薩至度一切苦厄。
此屬序分，蓋因菩薩而序起法門也。
告舍利子洎至般若。
是大神呪，是無等等呪。
此屬正宗分，正以性空會心與聲聞說也。
後語呪文，意屬流通。
蓋此流通，非同他經，以他經專勸贊弘持功德為主。
獨此經惟以密呪為流通者，蓋謂此經無相般若，
非可文言贊說弘持而盡其意，直于無言無說、
無思無解，以默契于言先，領略于物表，
是為真弘通般若，真流傳正宗。
故以密呪宣在經末，實有以也。
是以自心現量，只可自悟，非從他得。
所以不肖以斵輪為解者，意在此耳。
般若波羅蜜多心經斵輪解〔終〕
 ^851c36
