
other:: 大佛頂如來密因修證了義諸菩薩萬行首楞嚴經卷第五
author:: 師子林沙門　惟則　會解
author:: 天台山沙門　傳燈圓通疏
orig:: 
○二、結解無二，決通次義二：初、正明結解無二二：
初、疑請二：初、陳疑。
阿難白佛言：世尊！
如來雖說第二義門，今觀世間解結之人，
若不知其所結之元，我信是人終不能解。
世尊！我及會中有學聲聞，亦復如是。
從無始際，與諸無明俱滅俱生，雖得如是多聞善根，
名為出家，猶隔日瘧。 ^799b21

○二請示惟願大慈，哀愍淪溺，今日身心，云何是結？
從何名解？亦令未來苦難眾生，得免輪迴，不落三有。
作是語已，普及大眾，五體投地，雨淚翹誠，佇佛如來無上開示。
commentary::  ^799b29

【觧】溫陵曰：前第二義文云：不見所結，云何知解？
故此牒之而請也。
孤山曰：同體無明，品數至多，又迷境不一，故曰諸。
生滅去來，常在妄中，故曰俱。
天如補註曰：世之瘧病，隔日而發，為其病根未除故爾。
喻有學聲聞，通惑雖破，而別惑病根未除也。 ^799b37

【疏】天台曰：如來前卷開示第二決定，始令審詳煩惱根本。
次云：汝觀世間解結之人，不見所結，云何知解煩惱根本即是所結？
今當機欲深知此結，故請世尊為之發明，乃加之元二字。
元，本也，即最初結起本元。
此有遠近：遠即因明立所，所既妄立，生汝妄能；
近即識精元明，遍在根門，名為所結之元。
從無始際，與諸無明俱滅俱生，謂之俱生無明，亦是此物。
惟識論明我執，略有二種：一者、俱生，二者、分別。
俱生我執，無始時來，虗妄熏習，內因力故，
恒與身俱，不待邪教及邪分別，任運而轉，故名俱生。
此復二種：一、常相續，在第七識，緣第八識，
起自心相，執為實我；二、有間斷，在第六識，
緣識所變五取蘊相，或總或別，起自心相，執為實我。
此二我執，細故難斷，後修道中，數數修習勝生空觀，方能除滅。
故今當機取喻為隔日瘧者，正以須陀洹人見惑雖斷，思惑病根未除故也。
若通喻二乘極果，即是八識根本無明。
取七識所緣者，謂之俱生無明，雖是極細病根，
亦不外乎此物，此故結元關係極重。
然雖問元，正在于今，故云：今日身心，云何是結？
從何名解？所以如來下文示云：是故汝今知見立知，即無明本。
知見無見，斯即涅槃。
下一今字，正是照暎處
orig::  ^799c2

○二、開示二：初、現瑞。
爾時，世尊憐愍阿難，及諸會中諸有學者，
亦為未來一切眾生，為出世因，作將來眼，
以閻浮檀紫金光手，摩阿難頂。
即時十方普佛世界，六種震動。
微塵如來住世界者，各有寶光，從其頂出。
其光同時，於彼世界，來祇陀林，灌如來頂。
是諸大眾，得未曾有。 ^799c46

○二、正說二：初、諸佛同宣。
於是阿難及諸大眾，俱聞十方微塵如來，
異口同音告阿難言：善哉阿難！
汝欲識知俱生無明，使汝輪轉生死結根，
惟汝六根，更無他物。
汝復欲知無上菩提，令汝速證安樂解脫，
寂靜妙常，亦汝六根，更非他物。
commentary::  ^800a6

【觧】溫陵曰：先摩其頂者，表無上開示也。
六震者，動、起、踊、吼、震、擊，表破六根妄結也。
諸佛頂光，灌釋迦頂者，示同發明無上頂法。
異口同告者，示諸佛脫生死，證菩提，皆由斯要也。
俱生，即根本無明也。
生死妙常，同因六根者，知見立知，故輪生死，
知見無見，即證妙常，如下所明。 ^800a16

【疏】天台曰：此經名大佛頂者，正為開示無上頂法也。
含生本具，極果所宗，識精元明，超出理表。
見道者，見乎此也；修道者，修乎此也；證道者，證乎此也。
是以將欲開示此法，先摩當機者之頂而表示之。
而諸佛又復各放頂光，灌如來之頂者，
意明當機識精中之元明，即如來果位究竟之明元，
同一頂法，無二無別者，其表示之方，亦可謂至詳盡矣。
然如來既以此而形似之，復以此而明告之曰：
生死涅槃，煩惱菩提，皆是六根，更無他物。
適足為發明結元之謦欬，開示解結之先容。
至於了語，則又有下文在也。
orig::  ^800a28

○二、此佛親說二：初、疑問。
阿難雖聞如是法音，心猶未明，稽首白佛：
云何令我生死轉迴，安樂妙常，同是六根，更非他物？ ^800b2

○二、答釋二：初、長行三：初、明根塵本真。
佛告阿難：根塵同源，縛脫無二。 ^800b4

○二、明識性體虗二：初、正明。
識性虗妄，猶如空華。
commentary::  ^800b6

【觧】吳興曰：根塵識三，攝十八界，本如來藏，
妙真如性，故曰同源。
凡夫迷真故縛，聖人悟真故脫。
迷悟雖殊，始終理一，故曰無二。
同源必兼識性，虗妄必具根塵，文綺互也。 ^800b8

【疏】天台曰：吳興謂同源必兼識性，虗妄必具根塵。
此釋近義可也，若言外遠意，恐非其然。
蓋二卷中，佛示自住三摩地真空，則云見與見緣，
并所想相，如虗空華，非識性虗妄猶如空華乎？
次示妙有，則除去六識想相，但云此見及緣，
元是菩提妙淨明體，非根塵同源乎？
故知根塵同源，有真有妄，而可縛可脫。
識性純妄，但云猶如空華，不言同源與縛脫也。
orig::  ^800b16

○二、釋成阿難！由塵發知，因根有相，相見無性，同於交蘆。
commentary::  ^800b32

【觧】吳興曰：塵相通指六境，知見略示二根，
根境對論，攝十二處。
斯皆兩法相涉，內無實性，故喻若交蘆。
有以根、境、識三釋此喻者，非也。
而不知經語巧妙，從寬至狹，上攝界義故三，此攝處義故二。
下文又略其境，單言其根，故言知見、立知等。 ^800b34

【疏】天台曰：此段吳興謂經語巧妙，從寬至狹，此說亦非。
要知三處俱備根、塵、識三，而正意在破識。
蓋根、塵是依他起性，本自無咎；惟六識是徧計執性，
為生死根本，是故當破。
故初段特云：識性虗妄，猶如空華。
次段云：相見無性，同於交蘆。
此須引下重頌中間無實性。
是故若交蘆釋成，則交蘆喻識性甚明。
三段知見立知，即無明本；知見即根，立知即識。
雖不言塵，豈有無塵之知？
但影略耳。故知三處皆攝界義，而正為破識。
如曰：知見立知，即無明本；知見無見，斯即涅槃。
非破識而何哉？又解：若順吳興所說，從寬至狹者，
則同二卷，展轉脫去，凡有四重：初顯真空，
云見與見緣，并所想相，如虗空華，本無所有，
此同初節，三者備舉；次顯妙有，云此見及緣，
元是妙淨明體，此同次節，脫去識心；次見明之時，
見非是明等，此同三節，但云知見立知，
脫去六塵；次見見之時，見非是見，此同四節，
知見無見，脫去見精。
雖有此解，初約為正。
orig::  ^800b44

○三、明結解同因是故汝今知見立知，即無明本。
知見無見，斯即涅槃無漏真淨，云何是中更容他物？
commentary::  ^800c30

【觧】孤山曰：上言立知而略見，下言無見而略知，經文互影也。
執知見實有，名立知見，此即妄心，是生死輪迴之本，故云即無明本。
達知見無性，名無知見，此即真心，安樂妙常，故云斯即涅槃無漏真淨。
是則惟一真心，更無別法，故曰云何是中更容他物。
又解：知見立知，是迷真知見，立緣塵等妄知見，故即無明。
知見無見，是達真知見，無緣塵等妄知見，故即涅槃。
故前文云入佛知見也。
佛知見外，更無別法，故不容他物。
前釋約常心即寂，一切皆泯。
後釋約常心即照，有真知見。
故茲兩釋，並符佛旨。
天如補註曰：云何是中更容他物者，由上諸佛告阿難言：
輪生死，證妙常，惟汝六根，更非他物。
阿難於此有疑，舉以問佛。
佛乃兼引根、塵、識三，映帶辯釋，而復結以知見立知等語。
知見二字，通攝六根。
言為無明，為涅槃，無非六根而已，豈更容他物哉？
此蓋釋阿難之疑，而證諸佛之言也。
又阿難前云：若不知其所結之元，我信是人，終不能解。
又云：今日身心，云何是結？
從何名解？故如來答以知見立知，即是結也，即是所結之元也。
知見無見，即名解也。 ^800c34

【疏】天台曰：孤山解知見、立知，二說俱當。
前釋約常心即寂，是達妄本空；次釋約常心即照，是了真有體。
即達妄本空處，便是了真有體；即了真有體處，便是達妄本空。
是則即寂而即照，即照而即寂，寂照雙融，
寂照俱泯，如雲去即月明，月明即雲去，更無前後異時也。
但寂照所對之境，未曾顯言，不知修者向何處下手。
須知如來前文示云：生死、煩惱、菩提、涅槃，
同是六根，更無他物。
而阿難未了，故重伸啟問。
世尊今斷之曰：知見立知，即無明本；知見無見，斯即涅槃。
云何是中更容他物？
夫何故？前不云乎：根塵同源，縛脫無二；
識性虗妄，猶如空華。
又曰：由塵發知，因根有相；相見無性，同於交蘆。
蓋如來先示之以所以然，而後正示以所以故，其言之序也如此。
何也？夫生死，縛也；涅槃，脫也。
縛之因，由乎煩惱分別；脫之因，由乎菩提智照。
真得其源，則本可復；妄得其源，則流可遏。
故學道莫先貴乎知源。
源者，識精元明也。
蓋元明為真之源，識精為妄之源，此二法混居於六根之中，
謂之同源。若依識精起，緣塵分別，則為煩惱；
依識精見，見非見，絕思惟，照本真，則為菩提。
既得乎真源矣，視彼識性如空華、同交蘆者，何有哉？
故曰：是故汝今知見立知，即無明本；知見無見，斯即涅槃。
惟一無漏真淨，云何是中更容他物？
orig::  ^801a26

○二、偈頌二：初、頌正說二：初、重頌二：初、
頌根塵同源三：初、明中道縛脫雙遮。
爾時世尊欲重宣此義，而說偈言：真性有為空，緣生故如幻。
無為無起滅，不實如空華。
commentary::  ^801b24

【觧】吳興曰：真性，即根塵之源也。
有為，即縛脫之相也。
若真性在迷，能生九界根塵之相，名之為縛。
若真性出纏，能起十界根塵之用，號之為脫。
此縛與脫，皆即真而俗，故曰有為。
亦即俗而真，故曰空也。
緣生故如幻，釋成有空義也。
有為之法，皆從緣生。
凡夫以惑業為緣，聖人以機感為緣。
二緣所生，俱是假名，故云如幻。
此頌根塵同源，縛脫無二也。
無為下，頌識性虗妄，猶如空華。
上言如幻，助成空義耳。
今云空華，正顯虗妄也。
且識性是有為起滅之法，真性反此，故曰無為無起滅。
既云虗妄，即是不實，故喻如空華。
舊以前二句破有為，後二句破無為，出掌珍論。 ^801b28

【疏】天台曰：吳興熏聞記引擕李證真鈔云：
初半頌立有為法是空，即真性有為是有法，
定空為宗因，云從緣生故，同喻如幻事。
次半頌立無為無起滅，不實如空華，亦具三支比量。
若取義，便須移不實兩字歸上句，移無起滅三字歸下句。
以不實是宗中空義，故應立量云：真性無為是有法，
定空為宗因，云無起滅故，同喻如空華。
問：下半頌無真性言，今何強添？
答：上真性言，須通下轉云云。
掌珍論標四句，與此小異。
真性有為空，如幻緣生故，無為無有實，不起似空華。
後云：若有有為法，則有無為法，既無有有為，何得有無為云云。
論有兩卷，上卷廣明真性有為空，下卷廣明後二句。
orig::  ^801c4

○二釋中道無為亦遣言妄顯諸真，妄真同二妄。
○三例根塵與脫同空猶非真非真，云何見所見？
中間無實性，是故若交蘆。
commentary::  ^801c28

【觧】吳興曰：前長行但破於妄，今復恐捨妄取真，故重遣之。
孤山曰：諸，之也，語助耳。
言根塵虗妄，則顯涅槃真實。
對妄說真，待對不絕，真亦成妄，故云二妄。
龍樹云：若法為待成，是法還成待，猶非能遣也。
真非真，所遣也。非真即妄，見即是根，所見即境。
對妄說真，猶皆遣蕩，云何更有妄中根境乎？
中間，謂根境二法，體中無性。
此頌相見無性，同於交蘆。
orig::  ^801c32

○二頌解結同途結解同所因，聖凡無二路。
汝觀交中性，空有二俱非。
迷晦即無明，發明便解脫。
commentary::  ^801c46

【觧】吳興曰：欲明解結，泛舉所因。
所因者，六根也。前諸佛同告云：汝欲識知生死結根，
乃至速證安樂解脫，惟汝六根，更非他物。
正同此義。孤山曰：汝觀下，重牒前喻，令審觀也。
言空則蘆有外相，言有則蘆中本空，以喻根境妄執似有，其體元空。
迷晦下，頌知見立知，及知見無見等。
orig::  ^802a2

○二、孤起三：初、令選擇根門解結因次第六解。
一、亦亡根，選擇圓通，入流成正覺。
commentary::  ^802a14

【觧】溫陵曰：躡前結解之義，起後圓通之文也。
六解則根拔，一亡則湛圓。
選得圓根，則入聖流，證聖果矣。
orig::  ^802a18

○二示選擇須精陀那微細識，習氣成暴流。
真非真恐迷，我常不開演。
commentary::  ^802a24

【觧】溫陵曰：陀那下，頌根結初起之由也。
陀那，此翻執持。執持種子，發起現行，即第八梨耶。
含藏種子為習氣，積生識浪為暴流，湛由是分，結由是起也。
此識依真如，合生滅，雜乎真妄之間，故曰真非真也。
若以為真，恐迷妄習而自誤；以為非真，恐迷自性而外求。
故權小教中，皆不開演也。
深密經曰：阿陀那識甚微細，一切種子成暴流，
我於凡愚不開演，恐彼分別執為我。
外道所執神我，即此識也。 ^802a28

【疏】天台曰：準翻譯名義集云：阿陀那義，
翻執持，能執持種子、根身生相續義。
執持有三：一、執持根身，令不爛壞；二、執持種子，
令不散失；三、執取結生相續義。
即有情於中有身臨末位，第八識初一念受生時，有執取結生相續義。
結者，繫也，屬也，於母腹中一念受生，便繫屬彼故。
亦如磁毛石吸鐵，鐵如父母精血二點，
第八識如磁毛石，一剎那間便攬而住，
同時根塵等種，從自識中亦生現行，名為執取結生。
解深密謂之九識者，乃別取第八淨分言之。
故攝論云：世尊說法，凡有三種：一、染汙分，
二、清淨分，三、染汙清淨分。
譬如金藏土中有三：一、地界，二、金，三、土輪。
以地譬依他性，具染淨二分，此第八識；
以土譬分別性，為生死染分，此第七識；
以金譬真實性，為涅槃淨分，此第九識。
今謂準諸經論所說，則阿陀那識為三識之總名。
是則首卷所指識精元明，正指此識。
識精即第八染汙清淨分，譬如地界。
元明即第九清淨分，譬如真金。
能生諸緣，即第七外緣色空。
以生六識，譬如土輪。
若一切眾生雖具第九，而雜在第八，所謂真非真故。
若見見非見，聞聞非聞，即脫出識精，而純是第九。
如來之意，慮行人見性不真，執此識精見精體無分別者為真常，
故說此頌深誡，弗生取著，故言之如此。
而正脉疏解微細二字云：深隱而非淺顯曰微，精妙而非麤浮曰細。
當知經初十翻所示，即曲盡其微細矣。
不知微細二字，但標榜此識習氣瀑流非真之狀。
下識陰云：此湛非真，如急流水，望如恬靜，流急不見是也。
蓋見性但可言其不動周圓，若云微細，
何異刻畫無鹽，唐突西施耶？
orig::  ^802a44

○二、誡弗生取著。
自心取自心。非幻成幻法，不取無非幻。
非幻尚不生，幻法云何立？
commentary::  ^802c4

【觧】溫陵曰：頌解結入圓之要也。
一切諸法，惟心所現，而於中取著，妄成根結，
是自心取自心，非幻成幻法也。
由妄取故，有幻非幻。
若不妄取，非幻亦無。
非幻尚無，幻法何有。
幻法不立，則根塵頓淨，圓通現前矣。
orig::  ^802c8

○二、頌讚美三：初、約法體讚。
是名妙蓮華，金剛王寶覺，如幻三摩提。
○二、約功能讚彈指超無學。 ^802c18

○三引同佛讚此阿毗達磨，十方薄伽梵，一路涅槃門。
commentary::  ^802c20

【觧】溫陵曰：此結頌也。
此之法門，於淨不著，於染不汙，名妙蓮華。
根境結惑，擬之則銷，名金剛王覺。
即為無為，亡情絕解，名如幻正受。
依此修進，一彈指間，可超無學而入圓位也。
阿毗達磨云：無比法，十方如來逈出生死，
速證寂常，莫不由斯。
故曰：十方薄伽梵，一路涅槃門。
薄伽尊號具六義，謂自在、熾盛、端嚴、名稱、
吉祥、尊貴。孤山曰：彈指超無學，顯三止之功也。
若入地住，則超小乘阿羅漢位。
縱入相似，亦超無學。
以同除四住，此處為齊。
若伏無明，三藏則劣。
又縱在觀行，亦超無學。
如太子處胎，貴壓群臣。
頻伽在鷇，聲逾眾鳥。 ^802c22

【疏】天台曰：西天有貫、散二華，以喻佛所說經，
長行文義鈎鎖，若以線貫華之有序；偈頌詞理散漫，如華之不貫而鬪艶。
然有貫、散聯翩而百出者，若雜華、法華等經是也。
有貫而無散，散而無貫者，如單譯諸經、諸偈是也。
獨此楞嚴，貫多而散少，義深而意遠，是以三處偈文，
莫不槩括全經，博蒐大義。
即如此偈，雖曰祇夜、伽陀雜糅精瑩，實祇夜多而伽陀少，故得取前經遠意而釋之。
文分為二：初、頌正說，二、頌讚美。
正說二：初、重頌，二、孤起。
重頌二：初、頌根塵同源，二、頌結解同途。
初中三：初、頌中道縛脫雙遮，二、釋中道無為俱遣。
初中道縛脫雙遮中，言真性有為空者，
真性二字，標起中道，即前經兩翻所說圓融三諦，皆以實相中道為之體。
雖曰雙照，而正在雙遮，故縛脫俱遣。
遣縛，故曰有為空。
緣生，釋成空義，以諸法從緣生因，緣空無主故也。
如幻，喻上空義，緣生之法，悉如幻化，幻化不實故空。
遣脫，故曰無為無起滅。
蓋言真性中道在處，不獨有為之縛空，
而無為之脫亦空，故云不實。
不實，即空義。無為何故不實？
以無起滅故。有為有起滅者尚空，況無為無起滅者而有實乎？
如空華，喻無為之法，悉如空華而無實體。
應知前空空人法，後空空俱空。
此正頌根塵同源，而言中道真性者，正指菩提、涅槃元清淨體。
元明為根塵之真源，識精為根塵之妄源。
今正指真源，使歸元者而知所取。
下去方頌出妄源，使返妄者而知所去也。
言妄顯諸真去，二、釋中道有為無為俱遣。
或疑有為生死故宜遣，無為涅槃何故亦遣？
偈釋二義：先遣無為，言妄顯諸真，是待真而說妄。
龍樹偈云：若法為待成，是法還成待。
故曰妄真同二妄也。
次遣有為，故曰：猶非真非真，云何見所見？
中間無實性，是故若交蘆。
見即根，所見即塵，中間即識。
謂真性於無為，真尚猶非，況根塵識三而不空乎？
交蘆喻下，自釋明。
二、頌結解同途。言結解同所因，聖凡無二路者，
長行諸佛同告生死涅槃同是六根，故頌曰：
同所因，無二路。雖曰六根，而正意在破六識，
故曰：汝觀交中性，空有二俱非。
又雖云破識，而意在即妄顯真，故進之以空有二俱非。
空即上無為，有即上有為，以例中間即中道真性，即上文明中道有無雙遣也。
此正指生死結根結元，所謂識精元明。
元明即中道真性，識精即根結之元。
生諸緣即成有為，守識精即名無為。
二乘所證無為涅槃，即此識也。
依識精而生諸緣，即迷晦而為無明。
依識精而見見元明，即發明為解脫。
同是六根，豈有他法哉？
二、孤起三：初、令選擇行門。
前云但於一門深入，入一無妄，彼六知根一時清淨，故曰解結因次第云云。
言次第者，即下此根初解，先得人空等也。
二、示選擇須精。陀那微細識，即前識精含藏種子為習氣，
積生識浪為暴流，湛由是分，結由是起，溫陵師所解詳矣。
三、誡不生取著。謂此識情既切近於真，
本是自心而不可取著，一生取著，即自心取自心也。
言非幻者，以此識本自即真，為生取著，故非幻成幻。
其若不取，即非幻尚不生，幻法云何立乎？
上明中道雙遣，即不取之理；此明不取，即中道雙非之觀。
非幻不生即非空，幻法不立即非有，故下是名妙蓮華三句，
皆約此而歎。二、讚美分三：初、約法體歎。
初句歎中道，雙遮二邊。
溫陵所謂此之法門，於淨不著，於染不汙，名妙蓮華。
次二句歎中道，雙照二邊。
所謂根境結惑，擬之則銷，名金剛王，此照空也。
即為無為，亡情絕解，名如幻正受，此照有也。
故此歎美，亦是重頌上三諦圓融之法。
二、約功能讚。即彈指超無學，孤山所謂顯三止之功云云。
至聲逾眾鳥，顯此法門日劫相倍，亦可謂詳矣。
三、引同佛讚。餘如舊解。
惟一路涅槃門，雖曰逈出生死，速證寂常，莫不由斯。
而路之與門，云何指歸？
要知即六根而不是六根。
蓋此法門，其具也蜜，苟非菩薩蜂王，而不能食此甘露。
經稱識精元明，題稱如來密因，諸佛出要，俱不外乎是也。
orig::  ^802c44

○二、兼顯六解一亡二：初、疑請二：初、經家敘事。
於是阿難及諸大眾，聞佛如來無上慈誨，
祇夜伽陀，雜糅精瑩，妙理清徹，心目開明，歎未曾有。
阿難合掌，頂禮白佛： ^803c34

○二、阿難踈辭我今聞佛無遮大悲性淨妙常真實法句，
心猶未達六解一亡，舒結倫次。
惟垂大慈，再愍斯會，及與將來，施以法音，洗滌沉垢。
commentary::  ^803c38

【觧】吳興曰：祇夜云應頌，又云重頌，即頌上長行也。
伽陀云諷頌，亦略云偈，不因長行，但諷美而頌之。
二頌合明，故云雜糅。
精瑩，此指能詮也。
妙理清徹，此謂所詮也。
溫陵曰：無遮大悲，言其博濟也。
性淨妙常，真實法句，則真妄兩忘，稱性之談也。
沉垢微細，結惑也。
長水曰：由前偈云解結，因次第六解一亦亡，故此疑之。 ^803c44

【疏】天台曰：領悟玄詮，經家敘事，則能先而所後；
當機陳辭，則能後而所先。
妙理，即性淨妙常，謂上祇夜伽陀所演真性中道，
有無雙遣之理，即結縛而解脫。
取喻如妙蓮華，金剛王如幻化，莫不清淨妙絕，皎潔真常。
非佛無遮大悲，何能若此開我心目！
此已領悟矣。有所未悟者，六解、一亡、舒結、倫次爾。
此中問意，文雖兩句，義則有六：六解，一也；
一亡，二也；舒開，三也；結成，四也；倫類，五也；
次序，六也。倫類但取義於結成，次序則義該乎結解。
倫類一義者，如六結喻六根，宛如天倫行第之不紊。
次序一義者，每綰一結，左右交加，從本向末，
取六根生起之相，從細至麤，次第不亂也。
先知乎此，則下文所答，無法喻不齊之過。
其不然者，或歸咎於譬喻，或橫生乎穿鑿，使經義反晦矣。
orig::  ^804a10

○二、開示二：初、結巾喻迷二：初、結巾立喻二：
初、結巾總示。即時如來於師子座，整涅槃僧，
斂僧伽梨，攬七寶几，引手於几，取劫波羅天所奉華巾，
於大眾前，綰成一結，示阿難言：此名何等？
阿難大眾俱白佛言：此名為結。
於是如來綰疊華巾，又成一結，重問阿難：此名何等？
阿難大眾又白佛言：此亦名結。
如是倫次，綰疊華巾，總成六結。
一一結成，皆取手中所成之結，持問阿難：此名何等？
阿難大眾亦復如是，次第酬佛：此名為結。
commentary::  ^804a38

【觧】溫陵曰：涅槃，僧裏衣也。
僧伽梨，大衣也。劫波羅云時分，即夜摩天也。
天如補註曰：由阿難未達六解一亡，舒結倫次，
故如來示一巾成六結，令悟六解則一亡，
示綰結之有次第，令悟舒結之有倫次也。 ^804b6

【疏】天台曰：如來將寶華巾綰成一結，先喻次序義也。
如是倫次綰成六結，喻倫類義也。
約次序言，則生起之義竪；約倫類言，則行列之義橫。
如初綰結時，左右交結，中有空隙，非次序乎？
一二三四五六，結結相同，非倫類乎？
譬如一胞共生六子，約十月長養，其義則竪；
一時降生，其義則橫。
既其同生，亦復同死，則生起與滅亡，不妨即竪而橫，即橫而竪也。
此科先明結成倫類次序三義。
orig::  ^804b16

○二、約結研定二：初、喻迷成六根。
佛告阿難：我初綰巾，汝名為結。
此疊華巾先實一條，第二、第三云何汝曹復名為結？
阿難白佛言：世尊！
此寶疊華緝績成巾，雖本一體，如我思惟，
如來一綰得一結名，若百綰成，終名百結。
何況此巾秪有六結，終不至七，亦不停五，
云何如來只許初時，第二、第三不名為結？ ^804b32

○二喻六根次第。
佛告阿難：此寶華巾，汝知此巾元止一條。
我六綰時，名有六結。
汝審觀察，巾體是同，因結有異。
於意云何？初綰結成，名為第一，如是乃至第六結生。
吾今欲將第六結名成第一不？
不也。世尊！六結若存，斯第六名終非第一。
縱我歷生盡其明辯，如何令是六結亂名？ ^804b42

○二、提喻總合佛言：如是六結不同。
循顧本因，一巾所造，令其雜亂，終不得成。
則汝六根，亦復如是，畢竟同中，生畢竟異。
commentary::  ^804c4

【觧】吳興曰：同謂一真之性，理本無差，譬巾之體也。
異謂六根之精，事用有別，如巾之結也。
天如補註曰：此謂六結若存，則倫次不容雜亂。
下言六結若解，則一六俱亡。
orig::  ^804c10

○二、解巾喻悟三：初、喻六解一亡二：初、立喻。
佛告阿難：汝必嫌此六結不成，願樂一成，復云何得？
阿難言：此結若存，是非鋒起，於中自生。
此結非彼，彼結非此。
如來今日若總解除，結若不生，則無彼此。
尚不名一，六云何成？
commentary::  ^804c18

【觧】溫陵曰：不成，謂是非鋒起，不成一體也。
願樂一成，莫非解除，結惑不生，則同異圓泯。
故曰：尚不名一，六云何成？
吳興曰：六根之精，元是一真之性，以隨緣故。
在眼曰見精，在耳曰聽精等，此皆如第二月揑所成故。
若能隨根脫粘內伏，六既融一，一亦斯亡。
如解結已，巾亦無用。 ^804c26

【疏】天台曰：上科明從本向末，在末觀之，
則六根不得不異，故曰則汝六根，亦復如是，
畢竟同中，生畢竟異，乃結成倫類義也。
此科明循末歸本，則六若解時，其一亦亡，
故曰尚不名一，六云何成？
故合法云，六解一亡，亦復如是，乃結成六解一亡也。
orig::  ^804c38

○二合法佛言：六解一亡，亦復如是。
由汝無始心性狂亂，知見妄發。
發妄不息，勞見發塵。
如勞目睛，則有狂華。
於湛精明，無因亂起。
一切世間山河大地，生死涅槃，皆即狂勞顛倒華相。
commentary::  ^804c48

【觧】吳興曰：知見發妄，此屬能見之相。
勞見發塵，即對所見之境。
惟妄與勞，五住備矣。
如勞目睛下，雙喻其義。
一切世間下，示塵勞之相。 ^805a8

【疏】天台曰：此科正合六結生起次序之義。
心性等四句，同前三細六麤。
心性狂亂，即妄為明覺也。
勞見發塵，即由是引起塵勞煩惱也。
中間可知，如勞目睛等，喻無實體也。
生死、涅槃皆即華相者，所謂言妄顯諸真，妄真同二妄也。
生死即華相，故六宜解；涅槃即華相，故一宜亡。
又生死即華相，故有人空；涅槃即華相，故有法空。
俱空
orig::  ^805a14

○二、喻解結由心二：初、正顯由心。
阿難言：此勞同結，云何解除？
如來以手，將所結巾，偏掣其左，問阿難言：如是解不？
不也。世尊！旋復以手，偏牽右邊，又問阿難：如是解不？
不也。世尊！佛告阿難：吾今以手，左右各牽，竟不能解。
汝設方便，云何解成？
阿難白佛言：世尊！
當於結心，解即分散。
佛告阿難：如是，如是。
若欲除結，當於結心。
commentary::  ^805a28

【觧】吳興曰：左右牽掣，俱不能解。
喻觀二邊，皆不能破根本無明。
凡夫外道，以斷常為二邊。
二乘菩薩，以空有為二邊。
雖曰伏斷，猶存巾結。
若欲除結，當於結心者，知見立知，即名為結。
觀知中道，是謂結心。
結不離巾，解之則一。
知不異道，亡之則中。
天如補註曰：上心性狂亂等，示其根結之由，展轉虗妄。
此掣巾等，示其解結之方也。 ^805a40

【疏】天台曰：吳興解牽掣左右與結心，喻二邊中道，泛濫不的。
須知偏掣左右者，喻偏觀根塵，皆不能解。
當於結心者，破識觀中也。
此即以第二根本識精元明為所觀境。
前文見見非見，下文聞聞非聞，是為當於結心也。
若帖合前喻，如綰結時，一巾左右交加以為之結，
而中心必空，則左右為結，而中空非結。
以喻眾生根塵和合，而為緣塵之識，中有不為緣塵者，識精元明也。
故此經一以識精元明，而為大定之本。
然而有結緊中心，不空難解者，可喻凡愚執情太重，卒難解脫也。
有結寬中心，虗洞而易解者，可喻有宿根大心人，一超直入如來地也。
前文知見無見，斯即涅槃，正是此意。
第此中功用深密，極難定當，今重立三義，
為之闡明：一、約所觀明中，二、約所用明中，
三、約所破明中。一、約所觀明中者，雖曰偏觀根塵，
皆不能解，要當約根以離根。
即所觀根性，雖藉根而實不用根，直觀見精暎色，
聞精暎聲之性，居於根塵之間，謂之當於結心，解即分散。
二、約所用明中者，今經雖具說三法，而正意在於中道禪那，
故奢摩中已明中道了義，無戲論法。
如曰：此見及緣，元是菩提，妙淨明體，無是非是。
三摩中生滅去來，本如來藏，常住妙明，
不動周圓，妙真如性。
正以識精中明，元為所觀。
能如是觀，即全性起修，以中觀中，是為當於結心解即分散。
三、約所破明中者，此有本有末，有正有傍。
本即識精，屬第八識；末即能緣，屬第六識。
若觀前後文意，正在破六識緣心。
此識居於根塵之間，如曰：知見無見，斯即涅槃。
是為當於結心解即分散。
但所用見見等工夫，直觀識精，以顯元明。
元明若顯，識精即破。
是則不惟破其所生緣心，即能生識精，乃亦隨破。
是為以正兼傍，觀本破末。
前取喻云：譬如劈竹，先開其尾，而乘風皆裂；
亦如伐木得根，而千枝悉殞。
即其事也。或問曰：所破但云六八，不言第七，何也？
答曰：七識居於二識之間，而外緣色空，內緣第八。
緣心若破，則外無所用，但存末那半分微細，而內緣識精。
今也識精隨破，則內亦無緣，而微細亦亡。
故大約論破識，但破六八，而七自無體。
所謂覆巢之下，無有完卵也。
orig::  ^805b6

○二、指法興勸二：初、指真正因緣。
阿難！我說佛法從因緣生，非取世間和合麤相。
commentary::  ^805c32

【觧】吳興曰：既令解結，當於結心，欲使選根而修圓行。
故示佛法從因緣生，反顯若無因緣，佛法無由而生也。
如前文云：譬如琴瑟，雖有妙音，若無妙指，終不能發。
是則圓修定慧，是今因緣。
若三藏中事六度等，皆是世間和合麤相。 ^805c34

【疏】天台曰：我說佛法從因緣生，非取世間和合麤相者，
此揀世間顯出世間，非揀邪而顯正。
蓋前文已破因緣自然，則所破者，皆世間和合麤相。
今明若欲除結，當於結心亦屬因緣，所謂破情而不破法。
佛恐不知意者，執前所破，難今所立，故為言之，使知破立之意也。
orig::  ^805c44

○二、勸簡根修習。
如來發明世出世法，知其本因，隨所緣出。
如是乃至恒沙界外，一滴之雨，亦知頭數。
現前種種松直棘曲，鵠白烏玄，皆了元由。
是故阿難！隨汝心中，選擇六根。
根結若除，塵相自滅。
諸妄銷亡，不真何待？
commentary::  ^806a8

【觧】孤山曰：世謂六凡，出世謂四聖。
知此十界，皆因於心。
隨無明之染緣，則出九界。
隨教行之淨緣，則出佛界。
故法華云：佛種從緣起。
涅槃云：亦有因緣，因滅無明，則得熾然三菩提燈。
吳興曰：佛有權實二智，實智冥理，權智鑑物。
發明世出世法，乃至知其種種元由者，皆權智所鑑也。
既於情無情，照了不昧，顯今所說解結之法，
及選根之義，悉是鑑物宜然，固無差謬矣。
長水曰：選擇六根者，前文云：若能於此悟圓通根與不圓根，
日劫相倍，故令選擇。 ^806a16

【疏】天台曰：松直棘曲，鵠白烏玄，皆了元由者，
謂佛有漚和，出假智能，一一了其根本。
松之種云何直，乃至烏之種云何玄，非謂業種使之直，使之玄也。
若曰鵠白烏玄，各各業相，理或有之；松直棘曲，
亦推之於有情，各各業感，寧有是理哉！
然而謂之心分垢淨，見兩土之昇沉可也。
orig::  ^806a34

○三、喻解當次第二：初、立喻。
阿難！吾今問汝：此劫波羅巾，六結現前，
同時解縈，得同除不？
不也，世尊！是結本以次第綰生，今日當須次第而解。
六結同體，結不同時，則結解時，云何同除？
commentary::  ^806a46

【觧】吳興曰：綰巾成結，雖有次第，黏湛成根，
必無倫緒，故不可以喻，而難於法也。
蓋言見聞覺知，六用差別，如次第綰生也。
選擇六隨，隨於一根發觀，如次第而解也。
慤師云：意明六根不可齊觀，但依一根入證，
自然銷六，斯會經意焉。 ^806b4

【疏】天台曰：次第解結之喻，吳興真際，俱約橫在六根而論，
終與下此根初解，先得人空等合法不齊。
蓋論解既自外而入內，論結亦必先內而後外，
如前妄為明覺，因明立所等，則竪論生起，次第之相宛然。
但論結橫開之數，則成乎六，豎論其數，則不可定。
如因明立所，以三細六麤言之，厥數成九；
論解以當文言之，厥數惟四，即人空、法空、
俱空及俱空不生；以圓通本根言之，厥數亦四，
即亡前塵，盡內根，空觀智，滅諦理。
正以此文具橫豎二義，蓋約倫類其義則橫，約次序其義則竪。
若六用差別而言，不妨即竪而論橫，故前論結起之相，
竪隱而橫顯；解結次第而言，不妨即橫而論竪，
故今論解結之相，竪顯而橫隱。
交光正脉，不知此意，乃橫生穿鑿，以圓通本根四節之文，
分為六重結相，謂一動、二靜、三聞、四覺、
五空、六滅，以配六重一巾，綰成六結，并解結之相，其餘固無暇論其非是。
即動靜二相，俱屬聲塵，而乃強開兩結，
人之多僻，一至于是，餘無足怪也。
orig::  ^806b14

○二、合法佛言：六根解除，亦復如是。
此根初解，先得人空。
空性圓明，成法解脫。
解脫法已，俱空不生。
是名菩薩從三摩地得無生忍。
commentary::  ^806c2

【觧】吳興曰：小乘析觀，乃是作意，先破人執，
次破法執，然後會入空平等理。
大乘體觀，人法無殊，空非前後。
今言此根初解，先得人空者，亦猶前文如澄濁水，
沙土自沉，蓋任運而然也。
沇師以天台別教釋之，孤山斥云：其失非小。
應知人空是破五陰假名，即見惑也；法空是破五陰實法，
即思惑也；乃至破涅槃淨法，即無明也。
俱空不生，即平等空；所空既盡，能空亦滅。
如前火木，然諸薪已，亦復自然。
如是三空，皆以中道而為觀體。
苟非此者，何異解巾，左右牽掣乎？ ^806c8

【疏】天台曰：此根初解，解字作上聲讀，在因名解也。
得法解脫，解字作去聲讀，得果名解也。
空性惟一，由入者次第不同，受三空名。
此根初解，雖得人空，猶有法執在，直須空性圓明，方得法之解脫。
人法俱忘，謂之俱空，有俱空在，猶非真脫也。
直須俱空不生，方得名為真無生忍，故曰是名菩薩從三摩地得無生忍。
又此中所說三空，若與下圓通章四節之文配辯，
則亡前塵，盡內根，當此文人空；空觀智，
當此文法空；滅諦理，當此文俱空；生滅既滅，
寂滅現前，當此文俱空不生，得無生忍。
言從三摩地者，乃三止大定之總名也。
三空與四位，皆所歷階級，三摩地即能歷工夫，故曰從曰得也。
此亦一往，若再研詳，不可定準。
蓋寂滅現前，屬寂滅忍，在妙覺位，與無生忍遠。
今以義配初住斷滅相煩惱，是故然也。
orig::  ^806c28

○二、顯示修證五：初、阿難請問圓根二：
初、述解陳疑。阿難及諸大眾，蒙佛開示慧覺圓通，得無疑惑。
一時合掌，頂禮雙足，而白佛言：我等今日，
身心皎然，快得無礙。
雖復悟知一六亡義，然猶未達圓通本根。 ^807a10

○二、敘意踈請世尊！
我輩飄零，積劫孤露。
何心何慮，預佛天倫？
如失乳兒，忽遇慈母。
若復因此，際會道成。
所得密言，還同本悟。
則與未聞，無有差別。
惟垂大悲，惠我祕嚴。
成就如來，最後開示。
作是語已，五體投地。
退藏密機，冀佛冥授。
commentary::  ^807a14

【觧】溫陵曰：慧覺圓通，存乎一心，已蒙開示，故身心皎然。
圓通本根，冥乎萬法，猶未通達，故冀佛冥授也。
密言，即發明慧覺之言也。
祕嚴，即圓通本根祕要也。
慧覺圓通，我固有之，故雖因密言，還同本悟。
若不開祕嚴，則與未聞無異，故別求開示也。
二十五聖，於根塵七大，各悟圓通，是知本根冥乎萬法也。
佛不顯說，而因眾敷陳，是謂冥授也。
退藏密機，即息慮凝心也。 ^807a26

【疏】天台曰：慧覺圓通，即前通請奢摩他也。
圓通本根，即前別請最初方便也。
下佛答中，問在會聖眾云：吾今問汝，最初發心悟十八界，誰為圓通？
從何方便入三摩地？
厥語顯然，則與未聞無有差別者，正言所得向聞密言，
還同本有之性，不增不減，與未聞時果何差別耶？
退藏密機，冀佛冥授者，妙玄論機，應有四句，
此即冥機冥應，然是即顯而冥，非若法身冥冥利益也。
orig::  ^807a42

○二、如來請諸聖眾爾時，世尊普告眾中諸大菩薩，
及諸無漏大阿羅漢：汝等菩薩及阿羅漢，
生我法中，得成無學。
吾今問汝，最初發心悟十八界，誰為圓通？
從何方便入三摩地？
commentary::  ^807b10

【觧】孤山曰：此下二十五聖，觀十八界及以七大，乃是開合之殊耳。
識大則合於六識，根大則合於六根。
餘之五大，則總收六境。
以六境之體，不出地、水、火、風及空故也。
但言十八，則已攝七。
故前文云：十方如來，於十八界，一一修行，皆得圓滿無上菩提。
又此十八，只是六根，以各開根、境、識三故。
是則言六，其義亦周。
故前文云：令汝生死輪轉，安樂妙常。
同是六根，更非他物。 ^807b18

【疏】天台曰：竊原如來所說眾經，多為當時之一緣，
故所立境觀，隨其宜樂，或得此而失彼，
或詳一而略諸，譬羅一目而獲吞舟之魚，
得魚而筌忘，孰計後來之#CB04590;兔哉？
若正像列祖，造論弘經，則多為末世之眾機，
故立境立觀，必搜括法門，彼此而兼盡，
萬一而全收，譬祝四維以捕群方之鳥，不以得鳥而弛其網。
至如智者圓頓止觀之書，論境則具列乎十門，
明觀則遍收乎萬行，此末代收機之不得不然，故法門之不得不廣也。
獨如來所說楞嚴，又則與他經異，立境則無所而不該，立觀亦無所而不盡。
至於的論，現觀則惟明陰界，揀根則惟用耳門，
此又與止觀去丈就尺，去尺就寸之意同，
可謂不求合而自無不合也，孰謂智者非聖人乎？
是則今文佛問於十八界誰為圓通，正境觀前後相望，
解行始終相資，則天如無機不攝，無教不收之言得矣。
然若原前開解一門，旨趣雖多，而括其要領，又全在汝但不隨分別三種相續一節。
蓋三種相續，則全收二十五境；不隨分別，則全該大定工夫。
前不云乎：有無分別之行，有有分別即無分別之行，有無分別與分別俱存而俱亡之行。
無分別之行，即奢摩他，此云體真止，止於真諦圓覺。
所謂若諸菩薩悟淨圓覺，以淨覺心取靜為行，
如阿那律陀、#CB02494;陀婆羅等，皆寂靜之流例也。
有分別之行，即三摩，此云方便隨緣止，止於俗諦圓覺。
所謂若諸菩薩悟淨圓覺，以淨覺心知覺心性及以根塵皆因幻化，
即起諸幻以除幻者，變化諸幻而開幻眾，
如藥王之分別味因，普賢之分別眾生，皆觀照之流例也。
無分別與分別俱存而俱亡，即禪那，此云息二邊分別止，止於中道第一義諦圓覺。
所謂若諸菩薩悟淨圓覺，以淨覺心不取幻化及諸靜相，
了知身心皆為罣礙，無知覺明不依諸礙，
永得超過礙無礙境，受用世界及與身心相在塵域，
如器中鍠聲出于外，如烏芻瑟摩等依七大而入道，皆寂照不二之流例也。
故知緣塵分別，若美若惡，雖巧盡世智，
莫非隨分別三種相續，而悉號狂心。
以三聖智，於三相續，若體若析，悉號狂心。
若歇歇即菩提法門大體，厥奧若此。
而交光獨取，一體無分別，謂之單刀獨入，何能盡楞嚴之妙旨哉。
今於此前，略點大意，庶令讀者，知其旨歸。
又復應知，二十五聖，各陳圓通，有兩重通別。
初重若收之，則門門皆通，以無非圓通故也。
若揀之，則別在耳根，方是此方真實圓通。
次重則門門皆通，門門皆別，以諸聖所修觀門，
通諸聖故，所依境法，人人不同故。
故此兩重通別，門門皆具。
如觀音耳門，此方收之則別，他土揀之則通。
香嚴法門，他土所取則別，此方揀之則通。
知初重則了揀聖全在揀機，於諸聖不生慢心。
知次重則了二十五門，門門皆須理觀以為之本，不墮徒修苦行之譏。
觀觀皆須一門為之境，不墮偏觀清淨真如之失。
修行大途，厥奧若此，又不可不知也。
orig::  ^807b34

○三、諸聖各說證門五：初、觀六塵悟道六：
初、陳那觀聲二：初、敘悟緣起。
憍陳那五比丘，即從座起，頂禮佛足，而白佛言：
我在鹿苑，及於雞園，觀見如來最初成道，
於佛音聲，悟明四諦。
佛問比丘：我初稱解，如來印我名阿若多。 ^808a38

○二、牒證結答妙音密圓，我於音聲得阿羅漢。
佛問圓通，如我所證，音聲為上。
commentary::  ^808a42

【觧】孤山曰：妙音密圓者，密悟圓理也。
或曰：涅槃說身因，而皆小聖；淨名入不二，則俱大士。
惟茲二十五聖，大小相參，而云方便多門，歸元不二。
且陳那、身子，近悟偏空；普賢、彌勒，久證圓理。
久近兩異，偏圓二殊，安得圓通，其歸一揆？
對曰：涅槃敘昔，則小無大分；淨名、方等，則大隔小乘。
其談所證，豈得相混？
至若今經二乘作佛，與法華同塗；闡提有性，將涅槃共轍。
教已開顯，偏即圓融。
故使鹿苑之所證，同成一乘之頓理，均乎普賢，諒無慙德。
此約實行聲聞也。
若乃內祕大道，外現小乘，則鹿苑以來，何甞非大？
既經發迹，一揆何疑？
此約權行聲聞也。
悟理既同，誰拘遠近？
以此觀之，則大小相參之說，怡然理順；
遠近偏圓之惑，渙然冰釋。
吳興曰：夫開權顯實之說，惟諸佛祕要之事，
非諸菩薩、羅漢所能顯示。
其猶禮樂征伐自天子出，非諸候之事。
今佛所問最初發心悟十八界誰為圓通者，且欲諸聖各述本根權實之道耳。
在昔方便未會真實，諸聲聞人言與菩薩同入法性，孰不自謂悟入圓通？
如陳那等雖曰妙音密圓，但是聞生滅四諦微密圓悟，未可混同如來藏理。
故中阿含云：我至波羅柰擊妙甘露鼓。
又云：如來說法初中後妙。
豈彼妙名便同法華之妙乎？
只如下文說緣覺聲聞云：勝妙現圓及勝性現圓。
又說：大梵善見身心妙圓及妙見圓澄。
豈此妙圓亦同圓覺妙明之性乎？
應知如來先令諸聖次第說竟，後告文殊言：
此二十五無學諸大菩薩及阿羅漢，各說最初成道方便，皆言修習真實圓通。
彼等修行實無優劣前後差別，斯則開權會實之正文也。
文殊偈云：聖性無不通，順逆皆方便。
蓋演如來之旨也。
主伴相濟，雅合其宜。
又若陳那等本大迹小，鹿苑所證不亦小乎？
豈顯本後翻令漸初密悟圓理？
天台化儀四教，龍樹二種法輪，顯露祕密俱無此說。
吾宗義學請熟思之。 ^808a48

【疏】天台曰：觀二師所說，雖議論不同，皆以此經判同法華。
若果如所判，則吳興為當。
今已判入方等，味屬生酥，蓋有文通、義通、
收通、歸別之義，已如楞嚴玄義判教中說。
況佛令各說最初所悟，宜其各順佛旨，
直以當時所入大小偏圓者而陳，固無勞以開權未開紛紛之說，
而諍競於其間也。
是故今釋二十五門，凡為二義：初、明所觀之境；
二、明能觀之觀。能觀之觀，又凡為四釋：
一、宗佛旨，釋其所悟；二、逐便宜，略消名相；
三、順說時，義關四教；四、稟藏理，融歸圓頓。
然此四意，或有盈縮，小則四意俱盈，大乘則又隨教盈縮，
或三二一務，盡其義理而已。
大科為五：初、釋六塵；二、釋五根；三、釋六識；
四、釋七大；五、釋耳根。
初觀六塵中，優波尼沙陀尊者宜居其先。
今先聲塵者，有三說焉：一、以娑婆世界音聲而為佛事，
是故居首；一、以如來成道，初轉法輪，而陳那先悟，
是故居首；一、以耳根圓通為此方最初方便，
聞非自然生，因聲有名字，今以音聲為首，正欲顯普門所修為當也。
釋聲塵圓通中，先明境之通別，如陳那所陳，
則偏於如來聲教，通則通於一切音聲，
香嚴聞擊竹以明心，辟支聞釧聲而悟道，皆其事也。
然於說法音聲，又有通別。
別則惟在四諦，通則通於十二因緣，六度萬行，以至圓頓至理。
能觀之觀，有事有理。
若約說法音聲，事則耳歷法音，隨聞生解，
亦可謂心繫於境，境繫於心。
惟緣法音，毫無雜念，自有上根利智，一言之下，心地開通者。
理則久學行人，持我一心之不亂，歷彼所說之法音，
行隨解進，大小偏圓，於是乎分，亦可謂快馬見鞭影，即入正路者也。
二明能觀之觀盈縮，為四。
初宗佛旨，釋其所悟者。
悉達太子，踰城出家，棲隱山谷。
父王淨飯，乃命家族三人，一阿濕婆，二#CB02494;提，
三摩訶男俱利。舅氏二人，一憍陳那，二十力迦葉，往彼營衛。
後時捨去，往鹿苑鷄園，修於異道。
及太子成道，先為五人，三轉四諦十二行法輪。
佛問，汝今解否。答言，已知已解。
此則約時約處約人約教，悉在於小也。
二略消名相，三轉四諦十二行法輪。
一苦諦者，謂二十五有，依正二報。
雖然苦樂不同，未免生而復死，死已還生，故名藏教實有苦諦。
二集諦者，即見惑八十八使，思惑八十一品，總是藏教實有集諦。
三滅諦者，滅前苦集，顯偏真理，因滅會真，滅非真諦。
四道諦者，略則戒定慧，廣則三十七道品。
三轉者，一示相轉，謂此是苦逼迫性，此是集招感性，
此是滅可證性，此是道可修性。
二勸修轉，謂此是苦汝應知，此是集汝應斷，
此是滅汝應證，此是道汝應修。
三作證轉，謂此是苦我已知不復更斷，
此是集我已斷不復更斷，此是滅我已證不復更證，此是道我已修不復更修。
每一轉下皆令生眼智明覺，故名十二行法輪。
三順說時義關四教者，陳那敘悟雖在阿含，
佛問圓通正在方等，此時四教並談，而一家名義四諦，不局聲聞義通四教。
謂三藏教詮生滅四諦，苦則三相遷移，
集則四心流動，道則對治易奪，滅則滅有還無。
通教詮無生四諦，苦無逼迫相，集無和合相，
道不二相，滅無生相。
別教詮無量四諦，苦有無量相十界果報不同，
集有無量相五住煩惱不同，滅有無量相諸波羅蜜不同，道有無量相恒沙佛法不同。
圓教詮無作四諦，陰入皆如無苦可得，
塵勞本清淨無集可斷，邊邪皆中正無道可修，生死即涅槃無滅可證。
四稟藏理融歸圓頓者，自有最上乘人，
達無情之說偈，悟法佛之恒聞，能所之相頓捐，
妙法之輪常轉，將與無量聲如來而共調，
琉璃光菩薩而同參，即此而開示本覺妙明，又與普門大士而為等伍也。
orig::  ^808c16

○二、沙陀觀色二：初、敘悟緣起。
優波尼沙陀即從座起，頂禮佛足，而白佛言：
我亦觀佛最初成道，觀不淨相，生大厭離。
悟諸色性，以從不淨白骨微塵，歸於虗空。
空色二無，成無學道。
如來印我，名尼沙陀。 ^809b44

○二、牒證結答。塵色既盡，妙色密圓，我從色相，得阿羅漢。
佛問圓通，如我所證，色因為上。
commentary::  ^809c2

【觧】溫陵曰：優波尼沙陀，此翻近少，亦云塵性，謂微塵是色之少分也。
因塵悟解，故得此名。
昔多貪欲，佛令作不淨觀。
長水曰：因觀色塵，本如來藏，故曰悟諸色性。
吳興曰：不然。既云觀佛最初成道，正是小乘無漏行法。
言悟諸色性者，斯乃聲聞悟性念處也。
南嶽師云：觀五陰理性，名性念處。
故雜心論偈云：是身不淨相，真實性常定，
諸受及心法，亦復如是說。
以從不淨白骨微塵歸於虗空者，由多貪欲，
修對治法，成就九想，發真破惑，即壞法羅漢也。
九想成時，得慧解脫，於諸色相，發明無漏，故云妙色密圓。 ^809c6

【疏】天台曰：二、釋色塵圓通。
先明境之通別。別在本門觀不淨相，以至白骨微塵歸於虗空；
通則凡眼所對之色，皆其境也。
二、明觀之盈縮，亦用四意。
初、秉佛旨釋其所悟者。
觀其所敘，惟在小乘觀不淨相，析色以明空，
故曰悟諸色性以從不淨，白骨微塵歸於虗空。
空色二無，成無學道。
是則塵色既盡者，破色也；妙色密圓者，歸空也。
因色悟空，故以色因為上。
二、逗便宜略消名相者。
此之法門，乃佛教之大途，觀門之要領。
蓋佛臨涅槃時，阿難請問：末世比丘，當依誰住？
佛告阿難：我滅度後，比丘當依四念處住：
一、觀身不淨，二、觀受是苦，三、觀心無常，
四、觀法無我。今此法門，即四念之一。
溫陵所謂：由多貪欲，修對治法，成九想觀。
九想者：一、胖脹，二、青瘀，三、壞爛，四、血塗，
五、膿爛，六、敗壞，七、噉，八、骨，九、燒。
不淨觀門，關涉多途，具如止觀中說。
三順說時，義關四教者。
此四念處，乃對治凡夫身受心法，於不淨計淨，
於苦計樂，於無常計常，於無我計我，謂之四倒。
故以四枯念處，以破其倒，此義攝得藏通兩教之機。
若對菩薩大乘之機，令於身受心法，觀常樂我淨，
即謂之四榮念處，此攝得別教之機。
若如來自受用法門，則非榮非枯，於娑羅雙樹之間，
以入涅槃，此正對圓教之機也。
四宗藏理，融歸圓頓者。
若依此經，觀四念處，應是後義。
以二十五境收之，不外色心。
色當身念處，收得五根五塵，及法入少分。
心當受心法三念處，收得六識意根，及法入少分。
又七大中，地水火風空見，收得身念處，識收後三念處。
或枯或榮，非榮非枯，莫非如來安置諸子祕密藏中也。
若依一切色塵，觀性色真空，性空真色，
清淨本然，周徧法界，則與持地菩薩，同於法性，悟無生忍也。
orig::  ^809c28

○三、香嚴觀香二：初、敘悟緣起。
香嚴童子即從座起，頂禮佛足，而白佛言：我聞如來教我諦觀諸有為相。
我時辭佛，宴晦清齋，見諸比丘燒沉水香，
香氣寂然，來入鼻中。
我觀此氣，非木、非空、非烟、非火，去無所著，來無所從。
由是意銷，發明無漏，如來印我得香嚴號。 ^810a40

○二、牒證結答塵氣倐滅，妙香密圓。
我從香嚴，得阿羅漢。
佛問圓通，如我所證，香嚴為上。
commentary::  ^810a48

【觧】#CB05860;李曰：宴，安息也。
晦，冥寂也。清靜之室，謂之清齋。
資中曰：非木等者，觀性空也。
吳興曰：凡言性空，必推四性。
今當以木為自，烟火為他，和合為共，空為無。
因此似衍門，觀幻有即空之相。
下諸聲聞，亦多是小乘，觀實有滅空之義。
小衍雖殊，所證圓通，同一真諦耳。
若諸菩薩所悟，須約中道第一義諦言之，應有歷別圓融之異。
經雖隱略，理合該通。
如淨名室內三十二大士，說入不二法門。
天台所解，亦分圓別。
豈以不二，混同諸入乎？
先云香嚴童子，則從菩薩受稱。
復云得阿羅漢，蓋敘昔日所證。
如下文月光童子，初得小果，後於佛所，
得童真名，預菩薩會。
以彼驗此，名實可知。 ^810b4

【疏】天台曰：三、釋香塵圓通，為二：初、明境之通別者，
鼻所對境，通於通塞香嗅，以此四塵，皆能顯發嗅性故也。
今此圓通，別在於香，如曰見諸比丘燒沉水香。
次、明觀之盈縮，為四：初、宗佛旨，釋其所悟者，
初云教我諦觀諸有為相者，通指二十五境，
令其即事觀理，觸事而真，故曰諦觀，此則通稟衍門之至教也。
次云見諸比丘燒沉水香，香氣寂然，來入鼻中，
此敘宿昔所修習境現前，即以所稟之至教，用觀香塵之事。
境以木為因，以火為緣，烟即所生之法，
空則所依之處，來則有所從，去則有所著，
因塵發齅，因齅生識，五識五意識，傳生無窮，漏落三有。
以妙香密圓言之，所謂若生於木，則此香質，
因爇成烟，若鼻得聞，合蒙烟氣，今也香氣寂然，
來入鼻中，未嘗蒙烟，不生於木矣。
若生於空，空性常恒，香應常在，何藉爐中爇此枯木，不生於空矣。
齅餘烟火而無香，不生烟火矣。
非自非他，非共非無因，來既無所從，去亦無所著，
如此旋假以入空，會物而歸已。
由是意銷，發明無漏，謂之妙香，謂之密圓也。
名相可知。三、義關四教者。
四教觀門，不出析體，三藏教人，必析香以明空。
今是衍門，雖推四性，無非妙體，以判三教者，
隨其所悟法性，真俗中之不同爾。
今香嚴所敘，理齊圓頓，第約所證而言，
惟在通教四果，乃聞圓而證偏，或循習而借位，
因妙香而莊嚴法身，故號香嚴童子。
童子者，菩薩之別名，謂其皆是童真之體，
了無一毫情偽，非幼稚之稱也。
四、宗藏理融歸圓頓者。
所觀之境，約六塵顯如來藏，則攝屬香塵，
約七大顯如來藏，應歸何大。
今以木、空、烟、火四者言之，則攝屬地、火、
空三大，莫非性色真空。
性空真色等，清淨本然，周徧法界，隨眾生心，
應所知量，循業發現，為木為火，為空為烟，
攬三法而為境，顯嗅性而入道，妙德瑩然，而徧周法界也。
orig::  ^810b28

○四、藥王觀味二：初、敘悟緣起。
藥王、藥上二法王子，并在會中。
五百梵天即從座起，頂禮佛足，而白佛言：
我無始劫為世良醫，口中嘗此娑婆世界草木金石名數，凡有十萬八千。
如是悉知苦、酢、醎、淡、甘、辛等味，并諸和合俱生變異，
是冷是熱，有毒無毒，悉能徧知。
承事如來，了知味性非空非有，非即身心，
非離身心，分別味因，從是開悟。
蒙佛如來印我昆季藥王、藥上二菩薩名，今於會中為法王子。 ^810c44

○二、牒證結答因味覺明，位登菩薩。
佛問圓通：如我所證，味因為上。
commentary::  ^811a10

【觧】孤山曰：苦酢等六味也。
眾味共成，名和合味。
直爾采用，名俱生味。
修鍊炮炙，名變異味。
吳興曰：由事佛故，必聞正法。
即於味性，了生無生。
空有，謂味塵也。身心，謂舌識也。
以味從合中知，故相對言之。
味非空故，非離身心。
味非有故，非即身心。
中道之性，於是乎顯。 ^811a14

【疏】天台曰：四、釋味塵圓通。
初、明境之通別。通論飲食，具足五味，皆舌根所對之境。
今別約藥性，草木金石為味，如神農之嘗百草也。
論此方，醫經所載，寒熱溫涼及以平和，
不滿萬品；而天竺所說，則有十萬八千，或彼有此無。
如雪山藥王照人臟腑，而百病燎然；牛頭栴檀療人沉疴，而諸藥失性。
此方醫者曾所不知，十萬八千，自非侈語。
二、明觀之盈縮。初宗佛旨，釋其所悟者。
此二菩薩，初為世之良醫，因以是道而承事如來，
尋常獲聞法要，了知味性無生。
言非空非有等者，吳興云：空有謂味塵，身心謂舌識。
今謂亦應凖前約四性推撿。
若生於食，食非識有，云何自知？
又食自知，即同他食，何預於汝名味之知？
若生於空，汝噉虗空，當作何味？
必其虗空若作醎味，既醎汝舌，亦醎汝面，
則此界人同於海魚，既常受醎，了不知淡。
若不識淡，亦不覺鹹，必無所知，云何知味？
若復此味生於汝舌，在汝口中只有一舌，
其舌爾時已成酥味，遇黑石蜜應不推移，
若不變移不名知味，若變移者舌非多體，云何多味一舌之知？
若因識生識自為味，同於舌根應不自嘗，云何識知是味非味？
又一切味非一物生，味既多生識應多體，
識體若一體必味生，鹹淡甘辛和合俱生，
諸變異相同為一味，應無分別，分別既無則不名識。
法身中道為味真因，分別味因從是開悟，名相凖此可知。
三、義關四教者，藏教菩薩分別味因必是析法，
今約四句已是衍門，若悟但空則判屬通教，
但中屬別教，不但中屬圓教也。
四、宗藏理會歸圓頓者，此二菩薩已預上流，
則所悟法門同於性味真空，性空真味清淨本然周徧法界，
不妨隨淨緣而分別味因，循業性而發現藏性也。
orig::  ^811a26

○五、跋陀觀觸二：初、敘悟緣起。
 #CB02494;陀婆羅并其同伴十六開士，
即從座起，頂禮佛足，而白佛言：我等先於威音王佛聞法出家，
於浴僧時，隨例入室，忽悟水因。
既不洗塵，亦不洗體，中間安然，得無所有，宿習無忘。
乃至今時，從佛出家，令得無學。
彼佛名我#CB02494;陀婆羅。 ^811b38

○二、牒證結答妙觸宣明，成佛子住。
佛問圓通，如我所證，觸因為上。
commentary::  ^811b46

【觧】孤山曰：#CB02494;陀婆羅，
此云賢守，亦云賢護。
自守護賢德，亦守護眾生。
資中曰：凖法華經，有二萬億威音王佛，前後出世。
最初佛像法中，此#CB02494;陀等，
為增上慢，毀常不輕，故千劫墮阿鼻獄。
罪畢，值後佛出家。
吳興曰：水因，謂所觸之因也。
塵體，即能觸之緣也。
塵既無染，體亦常淨。
能所如幻，二邊俱空。
故中間覺觸之心，安然契性矣。
泐潭曰：觸具三和，今翻為三德祕藏，故名妙觸宣明也。 ^811c2

【疏】天台曰：五、釋觸塵圓通。
初、明境之通別。通論世間一切衣服寒暑等法，皆身根所對之觸。
今約浴僧，捨通從別，故曰水因。
又須明乎損益，若毒刺傷足，其觸則損；
柔軟細滑，其觸則益。
今寄浴時，則損益事疎，唯其事疎，而性空易顯。
二、明觀之盈縮四：初、宗佛旨釋其所悟。
論觸不自觸，因根故而知觸；知不自知，因觸故而有知。
今於浴時，實洗身根之垢塵，而曰既不洗塵，
亦不洗體，何耶？蓋汙身者色質，所汙者浮塵，
色塵雖可滌，而浮塵固可澣。
至於身根勝義，知泠煖者何可澣？
即所知煖泠者又何可滌？
以是而觀，則觸塵本空，而身根本寂，因而中間生乎身識，胡何有哉？
故曰中間安然，得無所有。
根塵識三，當下脫去，則幻化空身，即法身之道體顯，
故曰妙觸宣明，成佛子住。
然而既曰忽悟水因，又曰宿習無忘，何習乎悟因於威音王佛，
忘習於釋迦如來？
宜其思惑之習氣全在也。
噫！道之易悟也如此，習之難忘也如彼。
慶喜之不歷僧祇，獲法身，洎談所證，才登三果。
悟證二道之不齊，又從而可知矣。
名相可知。三、順說時義關四教。
而曰今時從佛出家，令得無漏，謂之通教，體色明空可也。
而曰妙觸宣明，成佛子住，謂之但中圓中亦可也。
四、宗藏理會歸圓頓者。
論此理至玄，不須重會。
如欲會之，則援以覺觸覺知，妙德瑩然，
徧周法界，圓滿十方，寧有方所？
則理無不玄，事無不妙矣。
orig::  ^811c18

○六、迦葉觀法二：初、敘悟緣起。
摩訶迦葉及紫金光比丘尼等，即從座起，
頂禮佛足，而白佛言：我於往劫，於此界中，
有佛出世，名日月燈。
我得親近，聞法修學。
佛滅度後，供養舍利，然燈續明，以紫金光塗佛形像。
自爾以來，世世生生，身常圓滿紫金光聚。
此紫金光比丘尼等，即我眷屬，同時發心。
我觀世間六塵變壞，惟以空寂修於滅盡，
身心乃能度百千劫，猶如彈指。
我以空法成阿羅漢，世尊說我頭陀為最。 ^812a18

○二、牒證結答。妙法開明，銷滅諸漏。
佛問圓通，如我所證，法因為上。
commentary::  ^812a32

【觧】溫陵曰：摩訶迦葉，大飲光也。
其身金色，光吞日月，因觀塵變，悟法空寂，
遂修滅盡定，以滅意根，不緣法塵，得無生滅，故超百千劫如彈指頃。
于今於鷄足山待彌勒，乃入此定也。
頭陀，新云杜多，此翻抖擻，以能抖擻法塵為號。
孤山曰：修於滅盡者，即九次第定中第九滅受想定也。
長水曰：紫金光，尼在家時婦也。
天如補註曰：紫金光既同時發心，則非一世眷屬也。 ^812a36

【疏】天台曰：六、釋法塵圓通。
初、明境之通別。通則徧攝六塵，如曰：我觀世間六塵變滅。
別則惟在法塵，如曰：我以空法成阿羅漢。
然法塵別無自體，乃以五塵落謝影事而為之體。
是則通時恒別，別時恒通也。
二、明觀之盈縮。初宗佛旨，釋其所悟。
既曰我以空法成阿羅漢，法在小乘明矣。
二、逗便宜。略消名相者，應如孤山所云，即次第定中第九滅受想定。
故欲修此定者，先須修前八定以為方便，
八定成就，然後修最後定。
九次第定者：一、初禪次第定。
離諸欲惡不善法，有覺有觀，離生喜樂，
入初禪定時，是中初禪定觀均齊，自識其心，
次第而入，無有禪那雜念間入初禪定，是為初禪次第定。
二禪次第定者，若從初禪入二禪時，是中二禪定觀均齊，
自識其心，次第而入，無有剎那雜念間入二禪定，是為二禪次第定。
三禪次第定，四禪次第定，五虗空處次第定，
六識處次第定，七無所有處次第定，八非有想非無想處次第定，
皆類同初禪二禪中說。
九滅受想次第定者，若從非想非無想入滅受想定時，
於是定前，自識其心，要期心利，心心次第而入，
無有剎那雜念間入滅受想定，是為滅受想次第定也。
三順說時義關四教者，若析法而入屬藏教，
體空而入屬通教，體但中而入屬別教，體圓中而入屬圓教。
四宗藏理融歸圓頓者，如十二入中，即心離心，
一一推檢，俱不可得。
法則與心俱無處所，則意與法二俱虗妄，
本非因緣，非自然性，常住妙明，不動周圓，妙真如性顯矣。
orig::  ^812b4

○二、觀五根悟道五：初、那律觀眼二：初、敘悟緣起。
阿那律陀即從座起，頂禮佛足，而白佛言：
我初出家，常樂睡眠，如來訶我為畜生類。
我聞佛訶，啼泣自責，七日不眠，失其雙目。
世尊示我樂見照明金剛三昧，我不因眼觀見十方，
精真洞然，如觀掌果，如來印我成阿羅漢。 ^812c8

○二、牒證結答佛問圓通，如我所證，旋見循元，斯為第一。
commentary::  ^812c16

【觧】長水曰：那律，即阿#CB00145;樓#CB00501;，
此云無貧，亦云如意，乃白飯王子也。
過去世以一食施辟支，感九十一劫，受如意樂。
孤山曰：增一阿含云：佛在給孤園，為眾說法，那律於中眼睡。
佛說偈訶曰：咄咄何為睡？
螺螄蚌蛤類。一睡一千年，不聞佛名字。
那律於是達曉不眠，眼根便失。
因是修禪，得四大淨色，半頭而見，觀三千界，猶如掌果。
今云金剛三昧，觀見十方，精真洞然，而與昔異者，
此經開顯，故約內祕以談。
昔引物機，乃約現小而說。
吳興曰：阿含云修禪，蓋總略而示。
今云金剛三昧，則別顯其名。
非謂金剛，惟喻大定。
如阿難入電光三昧，斷最後思惑，亦名金剛三昧。
此喻小乘無漏之智耳。
智論云：那律天眼，四大造色，半頭清淨。
佛天眼，四大造色，徧頭清淨。
天台智者云：三藏佛全頭天眼，徹見無礙。
故知全半之名，但約分滿相望，不以大小為異也。
又若據阿含觀大千，此經見十方，謂有優劣，固未可也。
彼經云：那律天眼，見十方域，不亦同乎？
掌果之譬既齊，精真之言何別？
下文明善現天，尚云精真現前，陶鑄無礙，
況今羅漢發真無漏，豈不得云精真洞然邪？
旋見循元者，旋大千之見，循真空之言，
見盡無明，圓通著矣。 ^812c20

【疏】天台曰：第二、五根圓通中，初、釋眼根圓通。
初、明境之通別。通則因塵有知，明暗空塞，皆眼根能顯之境。
別則那律尊者因失雙目，世尊示以三昧，則因暗而有見也。
二、明觀之盈縮。初宗佛旨，釋其所悟。
那律因聞佛呵，啼泣自責，七日不眠，失其雙目。
世尊示以樂見照明金剛三昧，而曰：我不因眼觀見十方。
此則雖失肉眼，而得天眼。
謂之樂見照明金剛三昧者，秪旋見循元，
見見非見，由此得菩提路，通達清淨實相也。
二、略消名相者。今經約眼根明常住真心，其義至詳。
如初則屈指飛光，驗見不動，次則觀河之見，
童耄無遷，以至見見之時，見非是見，然皆對空明色相以辯。
若此尊者既失雙目，則旋見循元，應約見暗之時以顯其性。
須知境雖不同，見無有別，是故世尊於會見歸心之始，
示盲人矚暗是心非眼，則常住十科，無目與有目同途，
即於是而旋見循元，謂之樂見照明金剛三昧。
忽然衝破漆桶，天眼全頭發現，今獲半頭，
謂齊眉已上，能徹見大千也。
三、義關四教者。那律雖是聲聞，如此法門，
斷非析色，但得見空，謂之體法聲聞可也。
兼見不空，分但中、不但中，謂之別、圓可也。
四、會歸圓頓者。經已顯圓，必欲再會，則亦援之以性見覺明，
覺精明見，清淨本然，周徧法界，則臻其壺域矣。
orig::  ^813a14

○二、周利觀鼻二：初、敘悟緣起。
周利槃特迦即從座起，頂禮佛足，而白佛言：
我闕誦持，無多聞性。
最初值佛，聞法出家，憶持如來一句伽陀，
於一百日，得前遺後，得後遺前。
佛愍我愚，教我安居，調出入息。
我時觀息，微細窮盡，生住異滅，諸行剎那，
其心豁然，得大無礙，乃至漏盡，成阿羅漢，
住佛座下，印成無學。 ^813b12

○二、牒證結答佛問圓通，如我所證，反息循空，斯為第一。
commentary::  ^813b22

【觧】溫陵曰：槃特，此云繼道，即誦帚比丘也。
長水曰：特迦，亦云蛇奴，於路所生。
過去為大法師，祕吝佛法，不肯教人。
後感愚鈍，以宿善故，遇佛出家，五百比丘同教一偈，經九十日不成。
佛令數息攝心，因而了悟。 ^813b26

【疏】天台曰：二、釋鼻根圓通。
初、明境之通別。通則鼻通出入息，出能取香，
入能嗅香，以此而為功能。
今不取所取所嗅，別取能取能嗅者，以為所觀之境。
二、明觀之盈縮，為四：初、宗佛旨，釋其所悟。
而此尊者，由宿昔祕吝佛法，感愚鈍報，
無多聞性，佛愍其愚，教以調息。
蓋愚因散亂，調息所以攝其散也。
經云：置心一處，無事不辦。
因茲得定，豁然無礙，而曰反息循空，是為鼻根既返元，六根成解脫也。
二、逗便宜，略消名相者。
夫數息因緣，為入道要門，諸經所出，法則不同。
今依智者所立六妙門禪，與此相類。
如一數、二隨，即最初調息出入也；三止、
四觀，即我時觀息微細，窮盡生、住、異、滅諸行剎那也；
五還、六淨，即反息循空也。 ^813b36

○一、數息門。攝心在息，從一至十，名之為數。
行者為修無漏真法，先須調心入定。
欲界麤散難攝，非數不治，故須善調身息。
從一至十，則麤亂心息，心神停住，是為入定之要，故以數息為妙門也。 ^813c12

○二、隨息門。細心依息，知入知出，故曰為隨。
行者雖因數息心住，而禪定未發。
若猶存數，則心有起念之失，故須放數修隨。
心依於息，入時知入，出時知出，長短冷暖，皆悉知之。
若心安明淨，因是則諸禪自發，故以隨為門也。 ^813c20

○三、止門。息心靜慮，名之為止。
行者雖因隨息，心安明淨，而定猶未發。
若心依隨，則微有起想之亂。
澄停安隱，莫若於止。
故捨隨修止，是中多用凝心止也。
凝心寂慮，心無波動，則諸禪定自然開發，故以止為門。 ^813c28

○四觀門。分別推扸之心，名為觀。
行者雖因止證諸禪定，而解慧未發。
若住定心，則有無明味著之乖。
故須推尋撿扸所證禪定，是中多起我等十六知見。
顛倒既分明，則知五眾虗誑，破四顛倒，用實觀四念處也。
若觀心無，無漏方便因此開發，故以觀為門。 ^813c38

○五、還門。轉心反照，名之為還。
行者雖修觀照，而真明未發。
若計有我能觀，扸破於顛倒，則計我之惑，
還附觀而生，同於外道。
故云是諸外道，計著觀空智慧，不得解脫。
若覺此患，即當轉心反照能觀之心。
若知能觀之心，虗誑無實，即附觀執我之倒自亡。
因是無漏方便，自然而朗，故以還為門。 ^813c48

○六、淨門。心無所依，妄波不起，名之為淨。
行者修還之時，雖能破觀之倒，若真明未發，
而住無能所，即見受念。
故令心智穢濁，覺知此已，不住不著，泯然清淨。
因此真明開發，即斷三界結使，證三乘道。
故云：其清淨得一心者，則萬邪滅矣。
以淨為門，意在此也。
三、順說時，義關四教者。
尋常所說，謂數息法，惟在小乘。
智者義釋，謂通四教。
以經有云：阿那般那，即摩訶衍。
故大小隨人。猶大福德人，見土石瓦礫，無非珍寶。
若薄福人，雖見伏藏，謂為虎蛇，疾走而去矣。
四、宗藏理，會歸圓頓者。
自其反息循空而言，則與性覺真空，性空真覺，
清淨本然，周徧法界無別。
自窮盡生住異滅，諸行剎那，其心豁然，
得大無礙而言，則與性空真風，性風真空無二也。
orig::  ^814a12

○三、憍梵觀舌二：初、敘悟緣起。
憍梵鉢提即從座起，頂禮佛足而白佛言：
我有口業，於過去劫輕弄沙門，世世生生有牛呞病。
如來示我一味清淨心地法門，我得滅心入三摩地。
觀味之知非體非物，應念得超世間諸漏，
內脫身心，外遺世界，遠離三有，如鳥出籠，
離垢銷塵，法眼清淨，成阿羅漢，如來親印登無學道。 ^814a38

○二、牒證結答佛問圓通，如我所證，還味旋知，斯為第一。
commentary::  ^814a48

【觧】溫陵曰：憍梵鉢提，此云牛呞。
牛凡不食，亦事虗哨。
此人口如牛之哨，乃輕弄報也。
佛為遮謗，賜之數珠，令常念佛，是謂一味。
心地法門，能滅心緣，得入正受。
亦因教觀舌根，嘗味入道，不著塵味，不隨妄知，是謂還味旋知也。
孤山曰：了味無味，名為一味。
雖舉味塵，蓋顯於舌，故即云觀味之知。
能知乃舌耳，非體舌也，非物味也。
內脫身心，即正報解脫。
外遺世界，即依報解脫也。 ^814b4

【疏】天台曰：三、釋舌根圓通。
初、明境之通別。嘗味之知，論通，通於眾味；
論別，別在五味之一。
如藥王以嘗藥而顯性，即其事也。
今此尊者云觀味之知，雖不必分於通別，
而以異舌知味，異舌即別也，知味即通也。
此亦通時常別，別時常通之流例也。
二、明觀之盈縮。初宗佛旨，釋其所悟。
以此尊者有牛呞病，佛為遮謗，賜以數珠，
人見口中稱佛，了無牛呞之相。
此遮謗者一也。然以感報異舌，此境最親，
佛就其現境親者觀之，觀之則心安而境寂，
境寂則其舌不動，了無牛呞之相。
此遮謗者二也。而云觀味之知，非體非物，
體即舌根，物即味塵。
味既有三，甜、苦、淡。
準前以顯藏性，應約四句推檢。
如是嘗、苦、淡知，非甜苦來，非因淡有，又非根出，不於空生。
佛所說法，說則必中，是以應念得超世間諸漏味知。
非體，所以內脫身心；非物，所以外遺世界。
遠離三有，如鳥出籠，言得解脫之快也。
如此名相可知。三、義關四教者。
觀味之知，非體非物，成阿羅漢通教明矣。
若體但中，即成別教；若體圓中，即成圓教。
四、會歸圓頓者。了見聞知，性圓周徧，本不動搖，
即性嘗明，知覺精明，嘗清淨本然，周徧法界也。
orig::  ^814b20

○四、畢陵觀身二：初、敘悟緣起。
畢陵伽婆蹉即從座起，頂禮佛足，而白佛言：
我初發心，從佛入道，數聞如來說諸世間不可樂事。
乞食城中，心思法門，不覺路中毒刺傷足，舉身疼痛。
我念有知，知此深痛，雖覺覺痛，覺清淨心，無痛痛覺。
我又思惟：如是一身，寧有雙覺？
攝念未久，身心忽空。
三七日中，諸漏虗盡，成阿羅漢，得親印記，發明無學。 ^814c12

○二、牒證結答佛問圓通，如我所證，純覺遺身，斯為第一。
commentary::  ^814c22

【觧】孤山曰：畢陵伽婆蹉，此云餘習。
昔為婆羅門，故餘習多慢，如罵河神為婢，
非彼實心，蓋習氣也。
溫陵曰：不可樂事，一切苦事也。
思不可樂法，而觸不可樂事。
吳興曰：知即覺也。
刺傷足時，雖有能覺之心，覺於所覺之痛，
反觀覺心，本自清淨，無有能所。
所覺屬身識，能覺屬意識，由身識生已，
次起意識，分別前法，故曰雙覺。
即上文云：我念有知，知此深痛也。
覺清淨心，即是純覺，無痛痛覺，故曰遺身。
天如補註曰：無痛痛覺者，即是無所覺，復無能覺也。 ^814c26

【疏】天台曰：四、釋身根圓通。
初、明境之通別。通則知寒熱痛癢等，皆屬身根，今別從痛覺以為境也。
二、明觀之盈縮。初宗佛旨，釋其所悟。
數聞如來說諸世間不可樂事，通而言之，即八苦也。
思不可樂法，觸不可樂事，舉身疼痛，適當痛苦。
念念在道者，不著此痛，即以所痛而為之境。
此境最親，以觀觀之，檢之疑之。
如曰：我念有知，知此深痛。
知痛者，身根也；痛觸，塵也。
始以身根之覺，覺此所覺痛觸，能所歷然。
其疑檢者一也。正當如此之時，又則反覺其清淨真心，本無能所。
故曰：雖覺覺痛，覺清淨心，無痛痛覺。
其疑檢者二也。我又思惟：如是一身，寧有雙覺？
謂一身止有一覺，豈有一箇有能所之覺，又有一箇無能所之覺乎？
其疑檢者三也。佛所說法，應機投藥，知其根熟，必因此而得悟。
預鑒有痛觸之事，故為說不可樂事之法，
以導其進，故得疑之檢之。
攝念未久，身心忽空，三七日中，諸漏虗盡，成阿羅漢。
此純覺遺身之法門也。
或問曰：純覺者，為離能所之覺，別有純覺乎？
為即能所之覺，而為純覺乎？
對曰：即即而離，即離而即，謂之純覺。
何也？若離而有者，如是一身，寧有雙覺？
若即而有者，覺清淨心，無痛痛覺。
要知即能所之覺，元無能所，如此悟得，謂之純覺。
義關四教者，如餘習尊者，所悟雖玄，及其敘證，但阿羅漢通教體觀明矣。
若純覺即中即別，圓教也。
會歸圓頓者，經云：覺觸覺知，妙德瑩然，
徧周法界，圓滿十方。
寧有方所，即空不空，如來藏性之圓覺也。
orig::  ^814c44

○五、空生觀意二：初、敘悟緣起。
須菩提即從座起，頂禮佛足，而白佛言：
我曠劫來，心得無礙。
自憶受生，如恒河沙。
初在母胎，即知空寂。
如是乃至十方成空，亦令眾生證得空性。
蒙如來發性覺真空，空性圓明，得阿羅漢，
頓入如來寶明空海，同佛知見，印成無學。
解脫性空，我為無上。 ^815a48

○二、牒證結答佛問圓通，如我所證，諸相入非，
非所非盡，旋法歸無，斯為第一。
commentary::  ^815b8

【觧】吳興曰：諸聲聞中，惟此空生，并下身子、
滿慈三人，所敘昔因，則云我曠劫來，心得無礙等。
洎談所證，亦阿羅漢耳。
權實之道，未易甄分。
嘗試訂之，須明二義：一者，若據曠劫心得無礙，
則似此身以前，曾獲無漏，今生值佛，蒙發性覺，諒非小乘。
蓋由在昔方等、般若之中，彈訶淘汰之際，
顯聞圓教，密悟大猷，既涉開權，故彰實證。
是則羅漢之名，即同法華真阿羅漢也。
二者，若約內祕外現，且作權教而解，亦有理存焉。
以聲聞人所得宿命，能知八萬劫事，今逆談所見，謂之無礙也。
雖云在胎知空，乃至令他證性，猶未斷結使，
故蒙佛開發，方成無學。
若爾，性覺真空，乃至下文深達實相，皆就小宗分別無咎。
名同體異，斯例甚多。
故沇師亦以石室見佛法身，釋茲空義。
資中曰：初以單空，空於諸相，故云諸相入非。
次以重空，空其空相，故云非所非盡。 ^815b14

【疏】天台曰：五、釋意根圓通。
初、明境之通別。意根所緣法塵，以法則之，不出三性。
若諸經三昧，以觀破之，善、惡、無記各緣，
其境則別；天台覺、意、三昧，三事都緣，其境則通。
今此圓通，不言別緣何性，但云旋法歸無，乃通途而觀也。
二、明觀之盈縮。初宗佛旨，釋其所悟，而云我曠劫來，
心得無礙，如是乃至十方成空，則此尊者素以空觀，
空其法塵，位在解行明矣。
亦令眾生證得空性，此則以空法而教人，令破惑以證空也。
蒙如來發性覺真空，空性圓明，得阿羅漢，乃方於此世自入證道位也。
頓入如來寶明空海，同佛知見，於教何歸乎？
但以得阿羅漢印成無學解脫性空我為無上觀之，
則在昔小乘，孰不謂從佛口生，從法化生，入佛知見？
是亦但空而已。言諸相入非者，諸相，法塵也；
入非，入空也。非所非盡者，非但所非之相皆盡，
即能非之空亦空，所謂如前火木然諸薪已，亦復自然也。
義關四教者，觀其所敘，既不言析法體空明矣。
若發明中道性覺真空，則受別圓來接也。
會歸圓頓者，於是了然達性覺真空，性空真覺，
清淨本然，周徧法界，不變隨緣，隨緣不變，斯入此經空平等理也。
orig::  ^815b44

○三、觀六識悟道六：初、身子觀眼識二：
初、敘悟緣起。舍利弗即從座起，頂禮佛足，
而白佛言：我曠劫來，心見清淨。
如是受生，如恒河沙。
世出世間，種種變化。
一見則通，獲無障礙。
我於路中，逢迦葉波。
兄弟相逐，宣說因緣。
悟心無際，從佛出家。
見覺明圓，得大無畏。
成阿羅漢，為佛長子。
從佛口生，從法化生。 ^815c36

○二、牒證結答佛問圓通，如我所證，心見發光，
光極知見，斯為第一。
commentary::  ^815c44

【觧】溫陵曰：心見，眼識也。
心見發光，光極知見者，由心見發明，而圓照萬法也。
身子智慧第一，聲德居長，故稱長子。
吳興曰：世出世間，四諦之境也。
種種變化，生滅之相也。
由眼識明利，故云一見則通等。
此且約解言之。圓師謂：餘經皆言身子路逢馬勝，聞諸法從緣生而悟道。
今云逢迦葉波者，彼對小機，止聞小法；
此對大機，乃聞大道。
所聞既異，從人亦殊。
此恐不然。觀身子在家屬十二年前，故不可以人而異於法也。
況今文云：聞說因緣，義同馬勝。
緣生之語，悟心無際，即初果見道。
故阿含明初聞馬勝說法，得須陀洹果，
後至佛所，七日徧達佛法。
又云：經十五日，得阿羅漢。
以是言之，見覺明圓，亦從小說。
設作大解，則前之悟心，須該四果，後云羅漢，方受真名。
天如補註曰：餘經說身子、目連等，從馬勝聞因緣義，
與今說異者，或可聞因緣義，非止一人，彼此互出。 ^815c48

【疏】天台曰：第三，六識圓通中，初釋眼識圓通。
初明境之通別。通則分別明暗色空，別則緣四之一。
然色因明暗與空三事而顯，舉色即已收其三，於色不出乎五。
五色俱緣謂之通，各緣其一謂之別。
今所緣者，其境又寬，則十□入少分也。
不惟緣色，亦復緣心，以其四諦俱緣，此係眼識，異乎眼根故也。
次明觀之盈縮。初宗佛旨，釋其所悟。
既曰我曠劫來，心見清淨，則依眼識修，自非一生。
言清淨者，不從眼識緣塵分別也。
二十五有因果為世間法，三乘因果為出世間法。
緣塵分別，則苦為苦，集為集，不見道滅。
惟其於世間法，一見而知苦斷集，反是則為修道而證滅，
故曰一見則通，獲無障礙。
雖然，但依此而修，未獲真證，故於此世，
路逢良友，宣說因緣，悟心無際。
夫因緣為新醫破邪之妙法，佛未出世，誰不修行？
終是舊醫，藥無勝效，故一遇金錍，頓銷翳膜矣。
見覺即心見。始雖見覺，未得明圓，今既悟心，得大無畏。
而言心見發光，光極知見者，乃一根既返源，六根成無畏也。
然與那律法門同而異者，眼根三昧，以體無分別為用，
故云旋見循元；眼識三昧，以分別為功，
故曰心見發光，光極知見。
三義關四教者，據一見則通，獲無障礙為言，體法明空明矣。
若體法即中分，但不但別圓來接，可知會歸圓頓者，
若以藏理融之，即性識明，知覺明，真識妙覺，
湛然含吐十虗，寧有方所也？
orig::  ^816a32

○二、普賢觀耳識二：初、敘悟緣起。
普賢菩薩即從座起，頂禮佛足，而白佛言：
我已曾與恒沙如來為法王子，十方如來教其弟子菩薩根者，
修普賢行，從我立名。
世尊！我用心聞，分別眾生所有知見。
若於他方恒沙界外，有一眾生，心中發明普賢行者，
我於爾時，乘六牙象，分身百千，皆至其處。
縱彼障深，未得見我，我與其人，暗中摩頂，
擁護安慰，令其成就。 ^816b32

○二、牒證結答佛問圓通，我說本因，心聞發明，
分別自在，斯為第一。
commentary::  ^816b44

【觧】擕李曰：行彌法界曰普，位鄰極聖曰賢。
此非地前之賢，乃是金剛喻定。
居眾伏之頂，名之為賢。
溫陵曰：凡具大根，修菩薩行，皆名普賢之行，心聞耳識也。
分別眾生知見者，擇普賢行而成就之也。
孤山曰：心聞發明，內證也。
分別自在，外用也。 ^816b48

【疏】天台曰：二、釋耳識圓通。
初、明境之通別。耳識分別，惟在於聲，此意則局。
今此菩薩既云我用心聞，分別眾生所有知見，此意則應徧於六塵。
如曰知見，則徧於法塵。
若禮拜稱名，能感菩薩，則徧於色聲。
餘準可知。二、明觀之盈縮。
初宗佛旨，釋其所悟。
文殊雖曰心聞洞十方，生於大因力，非初心方便，
謂非娑婆初心方便可爾，豈有無始之終乎？
故首楞嚴百八三昧中，有分別眾生諸法數法三昧，
要知以耳識分別所有眾生，亦有從微至著工夫，
鏡淨明生，其體自現。
若與觀音耳聞論同異者：一、因異，是初心方便；
二、境異，乃耳根圓通；三、聞異，拔苦為先。
四教言之，的在圓教，全體藏性，無煩和會。
orig::  ^816c10

○三、難陀觀鼻識二：初、敘悟緣起。
孫陀羅難陀即從座起，頂禮佛足，而白佛言：
我初出家，從佛入道。
雖具戒律，於三摩地，心常散動，未獲無漏。
世尊教我及拘絺羅觀鼻端白。
我初諦觀，經三七日，見鼻中氣，出入如烟。
身心內明，圓洞世界，徧成虗淨，猶如琉璃。
烟相漸銷，鼻息成白。
心開漏盡，諸出入息，化為光明，照十方界，得阿羅漢。
世尊記我當得菩提。 ^816c34

○二、牒證結答佛問圓通，我以銷息，息久發明，
明圓滅漏，斯為第一。
commentary::  ^816c46

【觧】孤山曰：孫陀羅云好愛，妻名也。
難陀云歡喜，己號也。
慈恩兩名，共翻艶喜。
為簡放牛難陀，故標其妻，乃如來親弟也。
溫陵曰：前數息依根，所以攝心。
此觀白依識，所以駐心也。
息由風火而起，鼓煩惱濁，故其狀如烟，昧者不覺。
惟諦觀能見六交，見火燒息，能為黑烟紫#CB08504;，
皆煩濁所發也。淨觀發明，則煩濁漸消，
故內明外虗，而烟銷成白。
及乎漏盡，無復煩惱，內瑩發光，故出入息化為光明也。
吳興曰：由觀鼻識，似發十六特勝禪也。
此禪始從知息出入，乃至觀於棄捨，攝四念處，
能見三界九地所證境界，故云圓洞世界等。
又能於地地中，以觀照了，破四顛倒，發真無漏，故云心開漏盡等。
亦可是通明之相，禪門備焉。
記即印成，當猶是也。
菩提云道，如前文云：得親印記，發明無學。
若作受記，未來當得佛果。
菩提者，即二酥密記，或醍醐顯記。 ^817a2

【疏】天台曰：三、釋鼻識圓通。
初明境之通別。鼻以嗅香為用，司息為門，此通境也。
今因治散，觀鼻端白，是眼所對，本非正境。
觀後結文，乃云我以銷息，息久發明，是為正所對境。
豈非初借鼻端之白為緣，令其心細，然後因是以觀息乎？
次明觀之盈縮。初宗佛旨，釋其所悟。
於三摩地，心常散動者，緣境既多，故其心不一。
觀鼻端白，能一其心者，所謂置心一處，
無事不辦，此治散之初門也。
久之而其心自細，心細而出入之息自見。
息由風大，鼓煩惱濁，故心之散動，由息風之所司。
琉璃光之觀界、觀世、觀身、觀心，諸動無二，
皆是妄緣風力所轉者以此，此治散之妙門也。
經三七日，見鼻中氣出入如烟，至於觀成，
則諸出入息化為光明，照十方界，此可與琉璃光、烏芻瑟摩二法同參。
二、略消名相，即十六特勝禪也。 ^817a32

○一、知息入。修習特勝之初，正依隨息，
故以知息入為門，即代初數息調心之法。
所以然者，數息則闇心而數，故觀慧不明。
今知息入，則照息分明，故解慧易發。
是以用知息入為調心法也。
若將十六特勝橫對四念處者，從知息入去，
有五特勝，並屬身念處觀。 ^817b12

○二、知息出修特勝者，當以此知息出代數息初調心之法也。
意如前釋。若對念處，猶屬身念處觀也。 ^817b22

○三、知息長短，修特勝者。
籍觀以調心，心既淨細，則照了漸明。
若得麤住細住，及欲界定，定中暗鄣薄，即便覺息入出長短之相也。
若對念處，猶屬身念處觀也。 ^817b26

○四、知息徧身修特勝者。
從欲界定，與觀相扶，入未到地。
故證未到地定時，即覺身及定法，悉皆虗假。
息之入出，徧身微微，如有如無。
既於定中照了分明，染著心薄也。
若對念處，猶屬身念處也。 ^817b32

○五、除諸身行，修特勝者，從未到地，欲入初禪時，常應觀#CB00701;。
因此若發初禪覺觀之法，則身心豁然開朗，
如明眼人開倉，即自了了見倉中所有分別所證境界，皆虗假空無人我。
既無人我，誰作諸事？
誰受禪定？是則顛倒所起身業，皆悉壞滅。
故云除諸身行。若對念處，齊此猶屬身念處觀。 ^817b40

○六、受喜修特勝者，既常與觀慧相應，
若證初禪，喜支即能照了，因是喜生無過，故云受喜。
若對念處，從此有三特勝，並屬受念處觀。 ^817c4

○七、受樂修特勝者，即常與觀慧相應。
若證初禪，得樂支時，即能覺了，便於樂支不起見著。
以無所受而受樂觸，故云受樂。
若對念處，猶屬受念處觀。 ^817c10

○八、受諸心行，修特勝者，既常與觀慧相扶，
若證初禪一心支時，即能照了一心，不起顛倒，
於一心中，獲得正受，故云受諸心行。
若對念處，齊此猶屬受念處觀也。 ^817c16

○九、心作喜修特勝者，離初禪入二禪時，常自照了。
因是若發二禪內淨喜，則真喜從觀慧而生，故名心作喜。
若對念處，從此有三特勝，並屬心念處觀也。 ^817c22

○十、心作攝修特勝者，既因觀慧得二禪一心支，
即照了一心，因是倒想不起，故云心作攝也。
若對念處，猶屬心念處觀。 ^817c28

○十一、心作解脫，修特勝者，離二禪，入三禪，常有觀照。
是故若發三禪，即能照了，雖得妙樂，心不躭著，
無累自在，故云心作解脫。
若對念處齊此，猶屬心念處觀。 ^817c32

○十二、觀無常修特勝者，離三禪入四禪時，常修觀照。
是故若發四禪不動定時，即自觀達定中心識虗誑，
念念生滅，故云觀無常也。
若對念處，從此有五特勝，皆屬法念處觀。 ^817c40

○十三、觀出散修特勝者，從四禪入虗空處時，
加修觀智，內外照了。
是故若證空定之時，即知能離色界緣空之識，自在逍散。
而虗誑不實，心不愛著，故云觀出散。
若對念處，猶屬法念處觀。 ^817c46

○十四、觀離欲修特勝者，離虗空處定入識處時，
常以觀慧內自推檢，欲離虗空處離欲之心。
是故發識處定，即能觀達識定虗誑不實，
心不愛著，故云觀離欲。
若對念處，猶屬法念處觀。 ^818a6

○十五、觀滅修特勝者，離識處入無所有時，
以智照了所修之境、能修之心。
是故若發無所有處定，即自觀達無所有處虗誑不實，
心不住著，故云觀滅。
若對念處，猶屬法念處觀。 ^818a14

○十六、觀棄捨修特勝者。
離無所有，修非有想非無想定時，即自以智觀察所修之法、
能修之心。是故若發非想定時，即觀照分明，
知非想處兩捨之定，猶有細想四眾和合，
而有虗誑不實，非是涅槃安樂真法，則心不愛著。
特勝行者，若於地地修觀照了，則地地之中，
顛倒不起，心不染著。
隨其因緣會處，即於是地發真無漏，證三乘道。
略辯特勝竟。言少則意難見。
讀者必須細心比類，令知地地之中，與根本禪四空證定，
一往雖同，而觀慧有別也。 ^818a20

○三義闕四教者，以證果言之，云得阿羅漢，又曰當得菩提。
通教體法明空，明矣。
若體法即中，則受別圓來接，會歸圓頓者。
以息風言之，則為性風。
以煩惱濁言之，則為性火。
以鼻識言之，則為性識。
皆本如來藏妙真如性，清淨本然，周徧法界者也。
orig::  ^818a38

○四、滿慈觀舌識二：初、敘悟緣起。
富樓那彌多羅尼子即從座起，頂禮佛足，
而白佛言：我曠劫來，辯才無礙，宣說苦空，深達實相。
如是乃至恒沙如來祕密法門，我於眾中，
微妙開示，得無所畏。
世尊知我有大辯才，以音聲輪，教我發揚。
我於佛前，助佛轉輪，因師子吼，成阿羅漢。
世尊印我說法無上。 ^818b2

○二、牒證結答佛問圓通，我以法音降伏魔冤，
銷滅諸漏，斯為第一。
commentary::  ^818b12

【觧】溫陵曰：說法第一，辯才無礙，因以降魔滅漏，皆舌識力也。
佛以身、口、意三輪應物，無滯音聲，即口輪也。
吳興曰：宣說下，指小乘法。
如是下，示大乘義。
始阿含，終般若，故云乃至。
增一稱滿慈子說法，最為第一。
大品中轉教諸菩薩摩訶般若，即其相也。
追敘得道，若權若實，如前辯之。 ^818b16

【疏】天台曰：四、釋舌識圓通。
初、明境之通別。舌以分別、滋味、語言、宣說為用，
其境則通；今說法以入圓通，其境則別。
次、觀之盈縮。初宗佛旨，釋其所悟。
我曠劫來，辯才無礙，文殊所謂說法弄音文，開悟先成者是也。
餘如會解所說。論此法門，似難成立。
以辯才無礙，自是舌根法音；降伏魔冤，
自是音聲，與舌識何預？
要知圓通法門，根、塵、識三，必連帶而起，亦連帶而觀。
如說法入道，本以大智慧為之先導，不起識心，
不著句味，而宣#CB02284;世、
出世智，言有方分，理無窮盡，此又五識、五意識同時具足。
至於一根返源，六根解脫，此則縛則俱縛，
解則俱解，脫則俱脫，道理之必然，讀者當得之言外可也。
義關四教者，宣說苦、空，深達實相，此屬阿含三藏教也；
如是乃至恒沙如來祕密法門，我於眾中微妙開示，
得無所畏，此屬方等助談四教也；以音聲輪教我發揚，
我於佛前助佛轉輪，此般若助談三教也。
會歸圓頓者，即說法之舌識，為性識之明知，
妙德瑩然，徧周法界也。
orig::  ^818b28

○五、優波觀身識二：初、敘悟緣起。
優波離即從座起，頂禮佛足，而白佛言：
我親隨佛逾城出家，親觀如來六年勤苦，
親見如來降伏諸魔，制諸外道，解脫世間貪欲諸漏。
承佛教戒，如是乃至三千威儀，八萬微細性業、
遮業，悉皆清淨，身心寂滅，成阿羅漢。
我是如來眾中綱紀，親印我心，持戒修身，眾推無上。 ^818c16

○二、牒證結答佛問圓通，我以執身，身得自在。
次第執心，心得通達。
然後身心一切通利，斯為第一。
commentary::  ^818c26

【觧】孤山曰：優波離，此云上首，以其持律為眾綱紀故。
或翻近執，以佛為太子時，彼為親近執事之臣故。
溫陵曰：言親隨、親觀，乃至承教，皆明身識欽承也。
行、住、坐、臥，律儀各二百五十，對三聚成三千。
復以三千配身、口七支，成二萬一千。
復配四分煩惱，成八萬四千。
性業，即殺、盜、婬等根於性者。
遮業，即支末愆失，因過遮止者。
律中得度，波離第一；僧中得度，陳那最初。
故今堂置陳那，壇置波離，各立本也。
吳興曰：圓師為次第執心者，由戒清淨，故發定慧也。
此恐未然。按下文云：先持聲聞四棄、八棄，
執身不動；後行菩薩清淨律儀，執心不起。
是則執心，非約定慧明矣。
然以身心配于大小，此據麤細一往分之。
菩薩非不檢身，聲聞亦防意地。
如諸萹聚，制遠方便，豈非意地乎？
今所敘者，正言其小，故執身及心，從麤至細，以防身識之微也。
身識既滅，真智現前，斯所謂戒淨有智慧，便得第一道。 ^818c30

【疏】天台曰：五、釋身識圓通。
初明境之通別。身識分別，通而言之，順情之觸，
違情之觸，非順非違，平平之觸。
今持戒執身，身得自在，去順觸而但依違觸，
競競業業，亦不落無記之觸，以為別境也。
次明觀之盈縮。初宗佛旨，釋其所悟。
初敘依身識欽承如來，次敘依身識奉持戒律。
義釋如舊，可知。次略消名相者，戒律雖多，不出五篇七聚。
五篇者，一、夷，即婬、殺、盜、妄四波羅夷，比丘四條，尼八條。
二、殘，即十三僧殘，比丘十三條，尼十七條。
三、提，即三十尼薩耆，九十波逸提，比丘百二十條，尼二百八條。
四、尼，即四提舍尼，比丘四條，尼八條。
五、吉，即突吉羅，比丘一百條，尼一百條。
七聚者，一、棄，二、眾殘，三、醜惡，四、墮，五、可呵，
六、惡作，七、惡說。若大乘菩薩戒，則十波羅夷，四十八輕垢罪也。
義關四教者，我以執身，身得自在，次第執心，
心得通達，三藏可知。
至於身心一切通利，聞方等彈訶，漸漸心相體信，
即比丘之律儀，為菩薩之三聚，通別圓教可階矣。
會歸圓頓者，尋常六識，尚即如來藏性，
豈持戒淨體，非圓頓法門，妙德瑩然，徧周法界，
圓滿十方，無有方所，無作妙戒可思議乎？
orig::  ^819a14

○六、目連觀意識二：初、敘悟緣起。
大目犍連即從座起，頂禮佛足，而白佛言：
我初於路乞食，逢遇優樓頻螺、伽耶那提、
三迦葉波，宣說如來因緣深義。
我頓發心，得大通達。
如來惠我袈裟著身，鬚髮自落。
我遊十方，得無罣礙，神通發明，推為無上，成阿羅漢。
寧惟世尊，十方如來歎我神力圓明清淨，自在無畏。 ^819b6

○二、牒證結答佛問圓通，我以旋湛。
心光發宣，如澄濁流。
久成清瑩，斯為第一。
commentary::  ^819b16

【觧】孤山曰：優樓頻螺，此云木瓜癃，胸前有癃，如木瓜故。
伽耶，山名，即象頭山也，亦云城，城近此山故。
那提，河名，一兄二弟故。
身子云：逢迦葉波兄弟，即其人也。
溫陵曰：因緣深義，謂非世間和合麤相，
乃發明世出世法，故因之發心，得大通達，神通如意也。
旋湛者，旋意識而復妙湛，故久成清瑩，
通力圓明，清淨自在也。
吳興曰：神名天心，通名慧性，而此心性，即意識發明也。
大乘發如來藏，小乘發根本禪。
六神通中，惟漏盡通是其內證，餘之五通，皆屬外用。 ^819b20

【疏】天台曰：六、釋意識圓通。
初、明境之通局。意識所緣，通於三性，其他三昧，或各緣一性。
如無行經：貪欲即是道，嗔恚亦復然，如是三法中，具一切佛法。
此惟緣惡，如止觀中說。
若法華誦經，觀音數息，皆緣善性，如覺意三昧。
則三性通緣。今此三昧云：我以旋湛，心光發宣。
亦覺意之流類也。
二、明觀之盈縮。初宗佛旨，釋其所悟。
初敘路逢勝友，聞說因緣，而頓得通達，
則出家之緣，在三迦葉波。
次敘後見如來，惠我袈裟，而鬚髮自落，
成阿羅漢，則得道之緣，正在如來。
近有講者，不信如來神力，使之鬚髮自落，
謂若如所云，則是恠物，抑何鄙哉！
三、敘感得神通，遊戲十方，而得無罣礙。
此皆傍序，非正敘也。
末云：我以旋湛，心光發宣，如澄濁流，久成清瑩。
方正陳意識所入圓通。
言旋湛者，正反其意識所緣生住異滅生成法則，
至不生滅圓湛之性，反妄歸真之意也。
旋湛既久，心之本有神通光明自然發現，
如澄濁流，久成清瑩，譬喻極是分明，所謂明相精純，
一切變現，不為煩惱，皆合涅槃清淨妙德是也。
應知此門雖與耳門三昧不同，亦具四種殊勝功德：
一是諸法之總，能具能造故；二是諸大乘經所詮顯故；
三是禪教諸祖所直指故；四是此經所密示故。
故文殊揀選偈但云：神通本宿因，何關法分別？
念緣非離物，云何獲圓通？
一揀宿因，一揀作意，未甞言旋湛之非，其意槩可見矣。
義關四教者，旋湛澄濁，證偏真理，通教明矣。
若發宣中道，心光分但，不但別圓，來接可知。
會歸圓頓者，若於此經悟明六處識心，
離四句，絕百非，則性識明，知覺明，真識妙覺湛然徧周法界也。
orig::  ^819b40

○四、觀七大悟道七：初、烏芻瑟摩觀火大二：
初、敘悟緣起二：初、遇佛聞教。
烏芻瑟摩於如來前，合掌頂禮佛之雙足，
而白佛言：我常先憶久遠劫前，性多貪欲。
有佛出世，名曰空王，說多婬人成猛火聚。 ^819c48

○二、依教修觀二：初、觀成獲悟。
教我徧觀百骸四支，諸冷煖氣，神光內凝，
化多婬心，成智慧火。 ^820a4

○二、重指釋成從是諸佛皆呼召我，名為火頭。
我以火光三昧力故，成阿羅漢，心發大願：
諸佛成道，我為力士，親伏魔冤。 ^820a6

○二、牒證結答佛問圓通，我以諦觀。
身心煖觸，無礙流通。
諸漏既銷，生大寶#CB08504;。
登無上覺，斯為第一。
commentary::  ^820a10

【觧】溫陵曰：烏芻瑟摩云：火頭，即火頭金剛也。
多婬之人，本由煖觸迫發，生為欲火，死為業火，
業力增熾，故成猛火聚也。
吳興曰：徧觀四大，皆是觸塵之境。
百骸四支，地也。諸冷煖氣，即水火風也。
三昧既著，故曰神光內凝。
以多欲人，火大偏盛，故變婬火而成智火。
成阿羅漢下，謂成小果，後發大願，將非普現色身，
以執金剛神，輔佛揚化者乎？ ^820a16

【疏】天台曰：第四，七大圓通中，初釋火大圓通。
初明境之通別。通而言之，有無情之火，有有情之火。
今別從身中四大有情之火，以觀圓通也。
次明觀之盈縮。初宗佛旨，釋其所悟。
佛所說法，被機不同。
被小乘機，對性多貪欲者，令修不淨觀。
今被大乘機，令化多婬心，成智慧火。
夫性火真空，性空真火，清淨本然，周徧法界，
隨眾生心，應所知量。
始既不變，以隨緣故，應為身中四大之火，亦復隨緣而不變。
若隨婬欲染緣，成猛火聚，即順貪欲性，
逆智慧性，應所知量也。
若順智慧性，逆貪欲性，徧觀百骸四肢諸冷煖氣，
觀之既久，則神光內凝，化多婬心，成智慧火。
一逆一順，一昇一降，豈有他法哉？
故無行經云：貪欲即是道，嗔恚亦復然，
如是三法中，具一切佛法。
佛法，正指隨緣不變之性。
能體道者，方其貪欲等性起時，不順其性，
即逆用智慧，徧觀貪欲之性，不變而隨緣，
隨緣而不變，如烏芻瑟摩云云，則貪欲即是道者得矣。
從是諸佛皆呼召我名為火頭者，由性多貪欲，
其火熾盛，多婬心人成猛火聚者以此。
今化多婬心成智慧火，故其#CB08504;性變為火光。
亦復以此論，七大皆人身所具。
若一大現起名事造，六大冥伏為理具。
今從事造現起者言之，名為火頭金剛也。
orig::  ^820a30

○二、持地觀地大二：初、敘悟緣起二：初、
遇佛受教二：初、歷值諸佛，具修福業。
持地菩薩即從座起，頂禮佛足，而白佛言：
我念往昔普光如來出現於世，我為比丘，
常於一切要路津口、田地險隘，有不如法妨損車馬，
我皆平填，或作橋梁，或負沙土，如是勤苦。
經無量佛出現於世，或有眾生於闤闠處要人擎物，
我先為擎，至其所詣，放物即行，不取其直。
毗舍浮佛現在世時，世多饑荒，我為負人，
無問遠近，惟取一錢。
或有牛車被於泥溺，我有神力為其推輪，拔其苦惱。
時國大王延佛設齋，我於爾時平地待佛。 ^820b26

○二、別值毗舍，親承開示毗舍如來摩頂，
謂我當平心地，則世界地一切皆平。 ^820b42

○二、因教獲悟二：初、正陳悟旨。
我即心開，見身微塵與造世界所有微塵等無差別，
微塵自性不相觸摩，乃至刀兵亦無所觸。 ^820b44

○二、因悟敘獲證。
我於法性悟無生忍，成阿羅漢。
迴心今入菩薩位中，聞諸如來宣妙蓮華佛知見地，我先證明而為上首。 ^820b48

○二、牒證結答佛問圓通，我以諦觀身界二塵，
等無差別，本如來藏，虗妄發塵，塵銷智圓，
成無上道，斯為第一。
commentary::  ^820c4

【觧】吳興曰：身界微塵，乃至刀兵者，以此皆是地大所造之色，
即因緣所生法也。
微塵無差，空也。自性不觸，中也。
三諦具足，非如來藏乎？
悟無生等，由分證法身，而權取小果，故以無生忍簡之。
初自度，後化他，是謂迴心也。
毗舍浮云：徧一切自在。 ^820c10

【疏】天台曰：二、釋地大圓通。
初、明境之通別。別而言之，有身中之地大，依報之地大。
今此菩薩則內外通觀，造世界微塵，依報也；
身微塵，正報也。等無差別，不相觸摩，圓融會歸如來藏性。
二、明觀之盈縮。初宗佛旨，釋其所悟。
初陳利物之懷，次陳值佛之緣。
利物中，平填險隘為正，擎物推輪為傍。
兼下，值佛之緣，正言入道便宜也。
蓋如來說法，多就宿習便宜者而開導之，
如金師之子教以數息，漂師之子教以不淨，皆其事也。
故毗舍如來就其數數填地，于今平地，
教以當平心地，則世界地一切皆平。
佛意謂平地利物與平地待佛，豈非自利利他之美行？
第世界無邊，眾生無量，徒以區區之神力，何能弘博濟之道心？
故令但務其本，弗求其末，維摩所謂惟其心淨，則佛土淨是也。
佛土苟淨，則攝受一切眾生歸於妙土，尚何不平之有哉？
須知此語復有通別：通則心為諸法之總，
心平則一切皆平；別則正當此經性色真空。
性空真色，清淨本然，周徧法界者，為心地；
隨眾生心，應所知量者，為一切。
不了隨緣不變，謂之心地不平；不了不變隨緣，謂之一切不平。
若能了此，即是心地平，世界地皆平。
惟其隨聞獲悟，稱性觀中，故即心開證入藏性。
身微塵，正報之地大也。
造微塵，依報之地大也。
此隨眾生心，應所知量者也。
等無差別，微塵自性，不相觸摩等。
此悟隨緣而不變，即性色而真空也。
我於法性，悟無生忍者，謂於地大之色法，得悟如來之藏性也。
論所敘法門，可謂至圓悟無生忍而止。
證阿羅漢者，正以身為比丘，當聲聞像，
雖能利物，而自了心多。
故雖惑破無明，而但果成羅漢，亦聞常取果之流也。
先出三界自利竟，然後入界以利人，故曰回心。
今入菩薩位中，聞諸如來宣妙蓮華佛知見地，
我先證明而為上首者，文見普門品末。
蓋法華為一大事因緣，欲令眾生開示悟入佛之知見，以證諸法實相。
今持地所悟，當諸法實相之一，法一即一切。
自既證已，方知佛說不虗，故為法華會眾，而作實相證明也。
或執此語，判此經在法華後者，不知楞嚴有前後分，
前分有次，後分不次。
後雖不次，攝後歸前，方無餘論也。
結文可知，餘科不贅矣。
orig::  ^820c20

○三、月光觀水大二：初、敘悟緣起二：初、值佛受教。
月光童子即從座起，頂禮佛足，而白佛言：
我憶往昔恒河沙劫，有佛出世，名為水天，
教諸菩薩修習水觀，入三摩地。 ^821a48

○二、依教修觀二：初、備陳修行二：初、止作意。
觀於身中，水性無奪。
初從涕唾，如是窮盡津液精血，大小便利，
身中旋復，水性一同。
見水身中，與世界外浮幢王剎諸香水海，等無差別。 ^821b4

○二、敘偏證我於是時，初成此觀，但見其水，未得無身。 ^821b8

○二、因觀值緣三：初、入觀值緣。
當為比丘室中安禪，我有弟子窺窻觀室，
惟見清水徧在室中，了無所見。
童稚無知，取一瓦礫投於水內，激水作聲，顧盻而去。 ^821b10

○二、出觀知病我出定後，頓覺心痛，如舍利弗遭違害鬼。
我自思惟：今我已得阿羅漢道，久離病緣，云何今日忽生心痛？
將無退失？ ^821b16

○三、審緣獲安爾時童子，捷來我前，說如上事。
我則告言：汝更見水，可即開門，入此水中，除去瓦礫。
童子奉教，後入定時，還復見水，瓦礫宛然，開門除出。
我後出定，身質如初，逢無量佛。
如是至於山海自在通王如來，方得亡身，
與十方界諸香水海，性合真空，無二無別。
今於如來，得童真名，預菩薩會。 ^821b20

○二、牒證結答佛問圓通，我以水性一味流通，
得無生忍，圓滿菩提，斯為第一。
commentary::  ^821b30

【觧】資中曰：準華嚴經，華藏海中，有大蓮華。
其蓮華中，有諸香水。
一一香水海，為諸佛剎世界之種。
華藏世界，在香水中，故云浮幢王剎。
華藏二十重，累高如幢，最為高大，故稱王。
今觀身水，與彼海同，故曰浮幢王剎諸香水海也。
初成此觀，但見其水者，此定果色，隨心所變。
如十徧處，入定則有，出定則無。
不同業果色，共業同感，不造世業，方得清淨。
十徧處者，青、黃、赤、白、地、水、火、風、空、識，此十一切處皆有。
如作青想，則一切處皆青也。
吳興曰：得阿羅漢，久離病緣等。
按智論，明諸聖人皆有身苦，如舍利弗風病，畢陵伽眼痛等。
今言已得羅漢，久離病緣，實難銷會。
此蓋過去曾取小果，既無見思惑業之事，
是離分段病苦之緣，其時迴心却入三界，
本無實疾，所以疑之。
然此菩薩所修三昧，與前持地觀法大同，
但由無明尚在，未得無功用道，是故出定不知病緣。
有作析法拙度解之者，誠不可也。
方得亡身等，初證法身，分亡變易之身。
身中水性，與香水海性，同合真如空藏之性。
溫陵曰：月，太陰水精也。
昔師水天，修習水觀，水性圓明，故號月光。
水性無奪者，內之精血，外之剎海，水相雖異，而性不相奪。
我於是時至身質，如初敘作觀之緣也。
舍利弗於恒河岸入定，遭違害鬼所擊，
而出定頭痛，亦未得無身故也。
漢州綿竹縣水觀和尚，迹同月光。
佛陀本傳云：師入火光定，其室如焚。
亦此類也。違害，當作為害。
夜叉，鬼王之名，乃身子過去世之怨也。 ^821b36

【疏】天台曰：三、釋水大圓通。
初明境之通別。別而言之，有身中之水，依報之水。
今此菩薩，乃內外通觀。
如觀於身中，水性無奪，正報之水也；浮幢王剎諸香水海，依報之水也。
等無差別，則內外性等。
次明觀之盈縮。初宗佛旨，釋其所悟。
能師菩薩，名曰月光；所師如來，名曰水天。
所謂古今一道，果因一契也。
此與觀經觀水不同者三：一、依正異，彼觀依報，
此依正通觀；二、事理異，彼惟事相，此兼事理；
三、方便真實異，彼欲觀寶地，故先託大陂池水，觀之以為方便。
此觀水性無奪，顯性水真空。
夫性水真空，性空真水，清淨本然，周徧法界，
一隨眾生心應所知量以為依正，而情器斯分。
故自相分言之，內焉外焉，小焉大焉，赤焉白焉，
香焉臭焉，穢焉淨焉，而萬殊不同。
今自性分觀之，先觀身中水性無奪，初從#CB00762;唾，
如是窮盡津液精血，大小便利，身中旋復，
水性一同，此觀正報之性齊也。
次見水身中與外世界浮幢王剎諸香水海等無差別，此觀正報依報之性齊也。
但迷情既久，而依正難齊，故初成此觀，
但見其水，未得無身。
若亡身者，水即身而身即水。
若水即身，謂之惟水可也；若身即水，謂之惟身亦可也。
惟身惟水，俱名法身。
故得亡身之後，與十方界諸香水海，性合真空，無二無別也。
orig::  ^821c38

○四、琉璃光觀風大二：初、敘悟緣起二：
初、遇佛受教。琉璃光法王子即從座起，
頂禮佛足，而白佛言：
○二、依教修觀二：初、正脩觀巧。
我憶往昔經恒沙劫，有佛出世，名無量聲，開示菩薩本覺妙明。
覺此世界及眾生身，皆是妄緣風力所轉。
我於爾時，觀界安立，觀世動時，觀身動止，
觀心動念，諸動無二，等無差別。
我時覺了此群動性，來無所從，去無所至，十方微塵顛倒眾生同一虗妄。
如是乃至三千大千一世界內所有眾生，
如一器中貯百蚊蚋，啾啾亂鳴，於分寸中鼓發狂閙。 ^822a34

○二、觀成獲證逢佛未幾，得無生忍。
爾時心開，乃見東方不動佛國，為法王子，事十方佛。
身心發光，洞徹無礙。 ^822a48

○二、牒證結答佛問圓通，我以觀察風力無依，
悟菩提心，入三摩地，合十方佛傳一妙心，斯為第一。
commentary::  ^822b4

【觧】吳興曰：界為方位故安立，世為遷流故動時。
時即過、現、未也。孤山曰：逢佛未幾者，未多也。
溫陵曰：因風大圓悟，身心發光，洞徹無礙，號琉璃光。
無量聲佛，亦依風大開示菩薩，使知本覺無動。
而身界之動，皆風力所轉。
琉璃光因是觀界、觀世、觀身、觀心，遷流運止，悉惟風力。
故曰：諸動無二。由是覺了大千群動，皆即狂勞，猶百蚊蚋鼓於方寸耳。
既了狂勞，乃見不動佛也。
東為群動之本，而佛號不動，乃即動而靜者也。
能即動而靜，故身心無礙也。
傳一妙心者，知風力無依，萬動皆妄，而獨證無動本覺也。 ^822b10

【疏】天台曰：四、釋風大圓通。
初明境之通別。別而言之，有正報之風，依報之風。
正報有身心之殊，依報有界世之異。
今通別俱觀，故曰觀界安立等。
次明觀之盈縮。初宗佛旨，釋其所悟。
論無量聲如來開示菩薩本覺妙明，宜直就常住真心不生不滅者觀之。
而云觀此世界及眾生身，皆是妄緣風力所轉者，正示動中有不動者在。
欲其觀動以顯不動之性，故曰我於爾時觀界安立，
觀世動時，觀身動止，觀心動念，諸動無二，等無差別。
蓋界之安立，為風輪之所執持，其動則大；
三世遷流，其動則小。
身動止，心動念，小之又小，大小雖不同，均一動也。
我時了覺此群動性，來無所從，去無所至者，
肇公所謂旋嵐偃嶽而常靜，江河競注而不流，
野馬飄鼓而不動，日月歷天而不周，不過十方微塵顛倒眾生，
同一虗妄而已。故又以法喻明之。
如是乃至三千大千一世界內所有眾生，
如一器中貯百蚊蚋，啾啾亂鳴，於分寸中鼓發狂閙。
此以分寸之小器，喻世界之大千；無量之眾生，
喻一百之蚊蚋；以啾啾亂鳴、鼓發狂閙，喻世界身心之群動。
然而蚊蚋雖動，而器空不動，以類眾生之妄緣雖動，而吾本覺之性不動。
非直不動者之無動，而動者元非動，所謂觀方知彼去，
去者不至方，故得逢佛。
未幾，悟無生忍，言爾時心開，乃見東方不動佛國，
為法王子，事十方佛者。
夫東方為群動之首，佛國號為不動，豈非正顯動中有不動者存乎？
身心發光，洞徹無礙，此正言得名之所自。
因觀世界身心，同一虗妄，了無所有；同一本覺，
寂而常照，如淨琉璃也。
末云合十方佛傳一妙心者，十方諸佛孰有不以本覺妙明而傳心乎？
又孰有不即動而顯寂乎？
而下文殊則揀之云：若以風性觀，動寂非無對，
對非無上覺，云何獲圓通？
然而獨不曰：音聲性動靜，聞中為有無，
無聲號無聞，非實聞無性。
聲無亦無滅，聲有亦非生，生滅二圓離，此則常真實。
可以借妙德之言，為琉璃光法王子而解嘲也。
orig::  ^822b32

○五、虗空藏觀空大二：初、敘悟緣起三：
初、同佛所得。虗空藏菩薩即從座起，頂禮佛足而白佛言：我與如來定光佛所得無邊身。 ^823a4

○二、備顯神用爾時手執四大寶珠，照明十方微塵佛剎，化成虗空。
又於自心現大圓鏡，內放十種微妙寶光，
流灌十方盡虗空際諸幢王剎，來入鏡內，涉入我身。
身同虗空，不相妨礙。
身能善入微塵國土，廣行佛事，得大隨順。 ^823a6

○三、由觀獲證此大神力，由我諦觀四大無依，
妄想生滅，虗空無二，佛國本同，於同發明得無生忍。 ^823a14

○二、牒證結答佛問圓通，我以觀察虗空無邊，
入三摩地，妙力圓明，斯為第一。
commentary::  ^823a18

【觧】吳興曰：因觀四大色質，既得無邊法身，
為顯此身徧融一切，故執寶珠照十方等而表示之。
既以珠表色，復以鏡表心，色從心造，全體是心，故放寶光灌十方等。
華嚴云：清淨妙法身，湛然應一切。
身同虗空，法也；身入塵國，應也。
說三乘法為佛事，稱四悉機為隨順。 ^823a22

【疏】天台曰：五、釋空大入圓通。
初明境之通別。別則惟觀虗空以顯藏性，
今通觀四大以顯空如來藏，亦即情與無情而通觀也。
次明觀之盈縮。初宗佛旨，釋其所悟。
我與如來定光佛所得無邊身者，謂同釋迦初證法身也。
爾時手執四大寶珠等者，寶珠必摩尼，
以示具寶無邊，出生不盡也。
正以法身名毗盧遮那，遍一切處，一切諸法無非佛法，一切法即四大十法界諸法。
證此佛法，則一一法莫不稱性，如虗空之無邊，故號為虗空藏菩薩焉。
故證此身後，手執四大寶珠，照明十方微塵佛剎，
化成虗空，以表顯四大與空，一一稱性而周徧也。
此以四大寶珠，表能觀四大之智；十方微塵佛剎，表所觀四大之境。
化成虗空者，乃以智融境，攝事成理，所謂性色真空，
性空真色，清淨本然，周徧法界等是也。
又於自心現大圓鏡，內放十種微妙寶光，
流灌十方，盡虗空際，諸幢王剎來入鏡內，
涉入我身，身同虗空，不相妨礙。
此表一心具足十界，依正一如，生佛不二，
如帝網之千珠，彼彼互融，法法周徧也。
已上敘所證之體，即無邊身也。
次現神力，敘體中所具之相。
身能善入微塵國土，廣行佛事，得大隨順，敘從體以起乎用。
惟其如此，故結顯云：此大神力，由我諦觀云云。
其所表示，亦可謂詳盡矣。
前四菩薩，乃於四大各證其一，今則連前會通，
一即一切，與三卷圓會之理同，觀門超勝，又可知也。
orig::  ^823a34

○六、彌勒觀識大二：初、敘悟緣起。
彌勒菩薩即從座起，頂禮佛足，而白佛言：
我憶往昔經微塵劫，有佛出世，名日月燈明。
我從彼佛而得出家，心重世名，好遊族姓。
爾時世尊教我修習惟心識定，入三摩地。 ^823b34

○二、依教修觀二：初、久修離過。
歷劫以來，以此三昧，事恒沙佛，求世名心，歇滅無有。 ^823b40

○二、觀成得道二：初、證唯心。
至然燈佛出現於世，我乃得成無上妙圓識心三昧。
乃至盡空如來國土，淨穢有無，皆是我心變化所現。 ^823b42

○二、現諸佛世尊！
我了如是惟心識故，識性流出無量如來，
今得授記，次補佛處。 ^823b46

○二、牒證結答佛問圓通，我以諦觀十方惟識，
識心圓明，入圓成實，遠離依他及徧計執，
得無生忍，斯為第一。
commentary::  ^823b48

【觧】溫陵曰：彌勒，正云梅怛利曳那，此翻慈氏。
為慈隆即世，悲臻後劫，愍物迷識，故示迹發明也。
真際曰：以不達徧計本空，依他幻有，故躭世名，好遊族姓。
惟心識定者，惟遮境有，識簡心空，惟有自心，心外無法也。
吳興曰：盡空者，謂盡虗空界所有佛國等，惟心所現也。
若以四土言之，心即寂光，變化即實報，方便同居也。
淨穢但是三土之相，互有起滅，故云有無。
流出如來者，從法身識性，流出報應佛身也。
孤山曰：求世名心，歇滅無有者，相似位也。
得成無上妙圓識心三昧者，分真位也。
資中曰：圓成實等者，三性也。
一、徧計所執性，橫執眾生、壽者、我及我所，
乃至情非情異，有實體性，故周徧計度也。
二、依他起性，計有因緣，世間和合，建立名相，
執此假相，定從種生。
雖無我執，自然種性，假色心等為種，生五蘊等法也。
三、圓成實性，即無漏之體，及真如法界也。
圓成如麻，依他如繩，徧計如蛇。
今入圓成，即證真如理也。 ^823c6

【疏】天台曰：六、釋識大入圓通。
初明境之通別。通而言之，六識、七識、八識、
九識，皆可為境。今別觀九識為境，故曰我以諦觀，
十方惟識，識心圓明，入圓成實。
次明觀之盈縮。初宗佛旨，釋其所悟。
言從佛出家，心重世名，好遊族姓者，此通二解：
一、約事相。如今之身雖出家，心不染道，
惟朱門是遊，此可與區區庸俗僧比。
若菩薩既曰經微塵劫，值燈明佛，應準下文三性而說。
心重世名，即徧計執性；好遊族姓，即依他起性。
如三界生死依正等法，皆依他無明而起，
十八界等，各有種族，是為族姓。
於此性中，而緣塵分別，計有我、人、眾生、
壽者、六十知見，是為徧計執性。
皆由不了依他幻有，徧計本空，故心重世名，遍遊族姓也。
今佛教我修習惟心識定，正對治之良方，
蓋令了達一切諸法，悉惟心識所造，乃應病之法藥真際，
所謂惟遮境有，識簡心空，惟有自心，心外無法。
歷劫以來，以此三昧等者，長水云：初修此觀，
已得對治，知世名利有無厚薄，皆我惟識所變，
不從他來，由此馳求，頓爾皆息。
至然燈佛等者，長水云：此觀初成，位當解行，
今得三昧，已入初地，名真見道。
謂以一實根本無分別智，與法界冥合，
能所一如，無有二相。
故惟識頌云：若時於所緣，智都無所得，
爾時住惟識，離二取相故。
當爾之時，方名親證。
乃至盡空如來國土，淨穢有無，皆是我心變化所現者，此言識性變造如來四土之依報也。
我了如是，惟心識故，識性流出無量如來者，此言識性變造如來三身之正報也。
豈惟如來依正悉從變造，即九界依正莫不皆然。
舉勝影劣，故偏言之。
然此只須消歸自己，不必以他佛他土為言。
圓成實等三性資中，以麻繩蛇喻之。
余謂不若二卷識陰文中，千里盛空，遠餉他國，
其喻最親，略釋在二卷之末，須者往檢。
二、略消名相者，此菩薩所觀法門，為一經之梗槩，
十軸之權衡，名相不知，造修無路。
蓋此經具四識之名，備四識之義。
如六識名義，該載前之三卷；七識則名載第八，
如曰存於末那，半分微細；八識則首卷識精，
五卷陀那微細識；九識則四卷果位，七種名目菴摩羅識。
豈非籠#CB00746;全經，包含始末乎？
故應略抄名相，以備義持之所需。
但法相繁長，慮乖正意，別錄卷末，以被初機。
三、約教者，論惟識法門，藏、通二教了無如此義趣，
以其雖曰心造諸法，但是搆造而已。
今經既曰皆是我心變化所現，顯是當體改轉為義，
但論具不具，以分別圓故。
天台有別理隨緣之說，正以此義不易甄明故也。
今此前文曾曰：性識明，知覺明。
真識妙覺湛然，徧周法界，含吐十方，寧有方所？
循業發現，乃不變隨緣，隨緣不變之旨，惟應以圓頓教而攝屬之也。
四、會歸圓頓者，既屬圓教，何煩會歸？
但性相分岐，人情角立，玄悟者即相以觀性，
知水性元不異波；束教者執相以礙性，云波相還殊水性。
如今經之談相，滿目皆惟識之宗；詮外之言宗，觸處皆真如之觀。
如曰識精元明，陀那細識，豈非為相宗之斷案，惟識之表詮乎？
至於究極根門，惟觀妙性，即彼藏識，直詣元明，
亦如此文而言識性流出無量如來，是則性相二門不分而分，
分而不分，不妨文殊、彌勒各以妙辯而分庭，同一鼻孔而出氣。
或者問曰：若二十五境皆屬惟識，諸大菩薩皆觀識性，
而文殊菩薩下文揀選，何不直尊彌勒耶？
答曰：子可謂善乎其問，然亦難言之也。
正以此義深關性具，理致難精，得意忘言，庶臻閫奧。
蓋性者，本也；相者，末也。
性本宜一而反多，天台所明性具三千，
此經所明三科七大，一一莫不清淨本然，周徧法界是也。
相末宜多而反一，相宗所謂三界惟心，一切惟識是也。
今經楞嚴究竟了義，性相兼舉，本末備陳，
欲令人知無始從本而逐末，故今循末以反本。
如七大一一皆曰性色真空，性空真色，
清淨本然，周徧法界，隨眾生心，應所知量。
夫性以不變為義，故一一皆不改當體，
即此色空而周徧法界；相以差別為義，
故一一皆不妨隨緣而建立諸法，即此色空而循業發現。
是則清淨本然，正性具之功勳；隨心應量，正惟識之能事。
故了十界七大隨緣之事，莫非惟識之所變造，
謂之俱宗惟識可也；一一而直觀法性，
莫非不變之體，謂之俱宗法性可也。
今正明循末以返本，即相而觀性，故獨推觀音以為宗極也。
orig::  ^823c40

○七、勢至觀根大二：初、敘悟緣起二：初、
遇佛授教二：初、標指。
大勢至法王子，與其同倫五十二菩薩，
即從座起，頂禮佛足，而白佛言：我憶往昔恒河沙劫，
有佛出世，名無量光。
十二如來，相繼一劫。
其最後佛，名超日月光。
彼佛教我念佛三昧。 ^824c42

○二、敘教二：初、喻顯二：初、喻不念之失。
譬如有人，一專為憶，一人專忘。
如是二人，若逢不逢，或見非見。 ^824c48

○二喻念佛之得二人相憶，二憶念深。
如是乃至從生至生，同於形影，不相乖異。 ^825a2

○二、說合二：初、合不念。
十方如來，憐念眾生，如母憶子。
若子逃逝，雖憶何為？ ^825a4

○二、合念佛二：初、提喻帖合。
子若憶母，如母憶時，母子歷生不相違遠。
若眾生心憶佛念佛，現前當來必定見佛，
去佛不遠，不假方便，自得心開。 ^825a8

○二、寄喻重顯如染香人，身有香氣，此則名曰香光莊嚴。 ^825a12

○二、修習獲證我本因地，以念佛心，入無生忍。
今於此界，攝念佛人，歸於淨土。 ^825a14

○二、牒證結答佛問圓通，我無選擇，都攝六根，
淨念相繼，得三摩地，斯為第一。
commentary::  ^825a16

【觧】溫陵曰：觀經云：以智慧光，普照一切，
令離三途，得無上力，名大勢至。
又云：夫念佛者，不得一彈指頃，念世五欲，是謂繫念。
譬如有人下，示必須繫念，然後相應。
不專念佛，則雖逢不逢，雖見不見。
染香則襲香，念佛則見佛。
故以念佛如熏，名香光莊嚴也。
吳興曰：母憶子，如人專憶；子逃逝，如人專忘。
問：前云逢不逢等，此何但云雖憶何為？
答：縱得逢見，不蒙法利，與逃逝無異。
舍衛九憶家，不其然乎？
入無生忍者，以證驗修，則念佛之心，不可單約事相而解。
念存三觀，佛具三身，心破三惑，無生忍位，方可入焉。
資中引觀經是心是佛等釋之，斯亦大要也。
淨土者，別指極樂及寂光也。
都攝六根者，念屬意根，意根若淨，諸根自攝，故無選擇也。 ^825a20

【疏】天台曰：七、釋根大入圓通。
初明境之通別。別而言之，惟在意根，經云念佛三昧故也。
通則徧觀六根，經云我無選擇，都攝六根故也。
蓋此法門，以別攝通，會別歸通，故謂之念佛三昧。
次明觀之盈縮。初宗佛旨，釋其所悟。
所秉之佛，光光相傳，其有十二：初名無量光，
二名無邊光，三名無礙光，四名無對光，
五名大#CB08504;光，六名清淨光，
七名歡喜光，八名智慧光，九名不斷光，
十名難思光，十一名無稱光，十二名超日月光。
故曰：十二如來，相繼一劫。
彼佛教我念佛三昧者，明秉教之始，立行之名。
念者，能觀之觀；佛者，所觀之境；三昧，則因念佛力，不受諸受而得乎正受者也。
正受之名，義通因果，未暇論果，今且明因。
如初心念佛之人，以心緣佛，以佛繫心，
心心相續，無有間斷。
當爾之時，內心不起，外境無侵，旋元自歸，
返流全一，正不受諸受而得乎正受，久久不退，因必成果。
如來無量三昧因地，鮮不由斯，故稱念佛三昧也。
但念佛之名，其法最通，以四種三昧通稱念佛，
故今此三昧正同觀經，乃託他佛而為所緣。
經敘昔秉，雖不云專託彌陀，而菩薩既今輔弼清泰，則意亦軌今行人一志西方也。
下去兩重譬喻，明必須念佛所以。
初、相憶喻；二、染香喻。
初喻為二：初、立喻；二、合法。
初中，譬如有人：一、專為憶喻。
諸佛發僧那於始心，終大悲於赴難，無時不憶念眾生，
以何因緣，令得度脫，免三界苦也。
一人專忘，喻眾生背父逃逝，惟貪麤弊五塵，甘心竛竮六道也。
如是二人，若逢不逢，或見非見者，如諸佛如來，
諸大菩薩，無時無處，不應現色身而行度脫，
隨法身徧處，而應色亦徧。
故華嚴云：佛身充滿於法界，普現一切羣生前，
隨緣赴感靡不周，而恒處此菩提座。
柰眾生機疎，無感佛緣，故若逢而不逢，
或見而非見，此喻眾生不念之失也。
次喻念佛之得，故曰二人相憶，二憶念深。
二人相憶，喻佛既念眾生，眾生亦念佛。
然佛之念眾生，既無時無處而不念，則其念也深，
而眾生之念佛，亦無時無處而不念，方謂之二憶念深。
能如是念，則生生常見佛，土土覲如來，故曰如是。
乃至從生至生，同於形影，不相乖異。
蓋佛念生之形既端，而眾生念佛之影必直，
所謂容貌如佛，心相亦同，形影相隨，豈能乖異耶？
次合法中，先合佛念眾生意，言前譬如有人一專為憶者，即十方如來憐念眾生也。
言如母憶子等者，前二人相憶，其喻也泛，
故復舉親喻而帖合之，謂二人相憶，要如母子之相憶也。
獨言母而不言父者，父道嚴，其憶也疎，
母道慈，其憶也親。
若子逃逝，雖憶何為者，帖合一人專忘也。
雖憶何為，正帖合若逢不逢，或見非見也。
上皆帖合不念之失。
次帖合念佛之得，故曰子若憶母。
次教以憶母之方，要當如母憶時。
蓋母之憶子，或兀坐而恒思，或倚門而長望，
或廢#CB05903;而忘餐，或停梭而罷績，
則無時非憶子之時，無處非念兒之處，其憶念也至深。
夫人子之在他鄉而念親也，雖云極孝，
然而或為良朋之所眷，或為美婦之所覊，
或為榮祿牽纏，或為貨財縈絆，終非似母憶念之深。
孝子尚然，矧不孝乎？
故菩薩教人以念佛真切工夫，而曰如母憶時，
應如古德云：夫念佛者，不得一彈指頃念世五欲，是謂繫念。
此語得之矣。然猶事也。
若夫理者，直須契常住真心，三際十方此等時處，
無非當人一念念佛之心，方得名為如母憶時，方得母子歷生不相違遠也。
若眾生心下，次合眾生念佛之得，現前當來必定見佛，
去佛不遠，正合母子歷生不相違遠。
言不遠者，正謂念佛眾生雖未成佛，不久定當成之，與佛相去者不遠也。
而云不假方便自得心開者，二十四門中雖大小偏圓不同，
要知悉假方便，如下耳根可謂至玄，亦須初於聞中入流亡所，
況云聞非自然生，因聲有名字，又曰此方真教體，
清淨在音聞，非方便乎？
若此念佛法門，舉念即緣佛境，事理圓融能所絕待，故下云我本因地以念佛心入無生忍。
苟非如此，焉今即契無生？
不假方便，信不誣也。
二、染香喻。再喻眾生必須念佛者，如染香人身有香氣故也。
人身本不香，因染香而頓有香氣，喻眾生本非佛，因念佛而頓有佛香。
蓋佛因念顯、念因佛熏，如鏡交光重重互入，
念佛功德有如此之勝，聞者可不信諸？
而言香光莊嚴者，光亦氣也，變其詞爾。
謂以諸佛法身之香氣，而莊嚴乎眾生之色身也。
若就法為言，則佛以相好光明云為之香，
眾生念佛，即以佛光而為莊嚴。
我本因地，以念佛心，入無生忍。
此結成自行，因果相符。
今於此界，攝念佛人，歸於淨土。
謂果後利物，既以此而自利，即以此而教人，亦以此力而攝生焉。
我無選擇，都攝六根。
正結答所從法門。
雲間師云：念屬意根，正論修處，亦旁攝諸根，根根念佛也。
意根若淨，諸根皆攝，故無選擇。
如念佛時，眼不觀色，眼念佛矣；乃至身不著觸，身念佛矣。
日用之間，惟彌陀是念，惟淨土是求，無有間斷，即淨念相繼也。
如是法門，超勝餘門，故曰入三摩地，斯為第一。
二、略消名相者。念佛法門，大要有二：一、
稱名，二、觀想。稱名出大、小二彌陀經及以觀經。
二經皆云：臨終稱名，經十念頃，即得往生。
小本彌陀經，則令求生淨土者，執持名號，
若一日，若二日，乃至若七日，一心不亂。
其人臨命終時，阿彌陀佛與諸聖眾現在其前，即得往生極樂國土。
一心不亂有二義：一者、事一心。
口中執持名號，以心繫緣佛聲，心心相續，
念念不忘，深信淨土，志趣西方，無有剎那間斷，
名、事一心。二者、理一心。
了達佛非心外之佛，心非佛外之心，離能所，
絕待對，不以有心念，不以無心念，不以亦有亦無心念，不以非有非無心念。
能如是念，則終日念即終日無念，雖無念而不妨乎常念，名理一心。
二、觀想，出般舟三昧經及觀無量壽佛經。
今且約觀經明之。
此經佛為韋提希夫人說，具十六境：先觀依報六境：
初、日觀，二、水觀，三、地觀，四、樹觀，五、池觀，
六、總觀。二、觀正報七境：初、華座觀，二、像觀，
三、佛身觀，四、觀音觀，五、勢至觀，六、普觀，
七、雜觀。後觀三輩往生：一、上品生觀，二、
中品生觀，三、下品生觀。
具如疏釋。今略明佛觀，亦有二義：一者、事觀。
初心但觀劣，應丈六八尺三十二相之像；
深位備觀勝，應高六十萬億那由他恒河沙由旬；
白毫宛轉如五須彌山，紺目澄清如四大海水；
身有八萬四千相，相有八萬四千好，好有八萬四千光明；
繫緣在心，念念不忘。
經云：但當憶想，令心眼見。
是為事一心。二、理一心者，經云：見此事已，次當想佛。
所以者何？諸佛如來是法界身，入一切眾生心想中。
是故汝等心想佛時，是心即是三十二相、
八十隨形好，是心作佛，是心是佛，諸佛正徧知海從心想生。
此文明觀，義極圓融。
大師疏釋初八句，有二：初、約感、應道交釋，
乃圓頓行人以三觀淨心為能念、能感，
彌陀如來以法、報二身為能應、能入。
感、應道交，名為法身入心想中。
二、約解入相應釋，斯乃始覺解於本覺，是故本覺入於始覺。
始、本一合，始、本俱忘，名為法身入心想中。
四、明尊者云：今之心觀，非直於陰觀本性佛，乃託他佛顯乎本性。
故先明應佛入我想心，次明佛身全是本覺。
故應佛顯知本性，明託外義成，惟心觀立。
二、釋相假是今觀門，是故二義相須而進。
二、釋中二句：初、作是別明二：初、約能感能成釋。
作有二義：一、淨心能感他方應佛，故名是心作佛；
二、三昧能成己之果佛，故云是心作佛。
二、約即應即果釋。
是亦二義：一、心即應佛，故名是心是佛；
二、心即果佛，故名是心是佛。
二、作是共釋二：初、約始終釋。
謂始學名作，終成即是佛。
二、約當現釋。謂現在念佛，即是諸佛法身之體，名心是佛。
望己當果，由觀生彼，名心作佛。
三、釋後二句。正徧知海從心想生者，以心淨故，
諸佛即現，故云生也。
亦因此觀佛三昧出生作佛。
四、明尊者具約三觀釋中二句。
其略有云：以若破若立，皆名為作，空、假二觀也。
不破不立，名之為是，中道觀也。
全是而作，則三諦俱破，三諦俱立，名一空一切空，一假一切假。
全作而是，則於三諦俱非破非立，名一中一切中。
即中之空、假名作，能破三惑，能立三法，
故感他佛三身圓應，能成我心三身當果。
即空、假之中名是，則全惑即智，全障即德，
故心是應佛，心是果佛。
故知作是一心修者，乃不思議之三觀也。
是以吳興師曰：念存三觀，佛具三身，心破三惑，無生忍位方可入焉。
至於資中，亦引觀經是心是佛等釋之。
此二師者，可謂得其大要者也。
三、順說時備明四教者。
夫惟心淨土，本性彌陀，乃禪教之常談，眾人之耳熟。
苟不深明旨趣，多有失義迷名。
蓋心外無佛，人固知為圓頓之妙詮，不知亦濫同偏小之錯解。
即心外有佛，人亦知為偏小之局談，不知亦可會成圓頓之奧旨。
何也？以心有偏真圓真，佛有世相妙相。
如藏通別教之人，孰不謂心外無佛，乃一以偏空但中者為心。
若證此理，則子果俱盡，無身無土。
或以雙遮二邊，空亦不立，將一物不留者為究竟。
但惟悟此本心，上無佛道可成。
如今禪者之流，或見人念佛求生淨土，
即便棄事尚理而遮之云：本性即彌陀，何彌陀之可念？
惟心即淨土，何淨土之可生？
以此而為心外無佛。
凡見諸經說念佛求生處，一總排為事相，
而云假使有之，亦無非諸佛權巧方便，接引鈍根眾生。
若本地風光，無如是事也。
以此而為心外有佛。
若圓頓教人，其則不然。
以彼彼互具為言，則謂之心外無佛。
以不失自性為言，則謂之心外有佛。
心外無佛者，但無其離心有他佛之情。
心外有佛者，但有其即心有他佛之法。
此無即有，故能了此心，非惟具自心生佛之性相，亦了此心具他心生佛之性相。
此有即無，故能達此心，非惟無自心生佛之情偽，亦無他心生佛之情偽。
合而明之，謂彌陀之三身，乃吾本性之彌陀。
極樂之四土，乃吾惟心之淨土也。
四、順藏理會歸圓頓為二。
初、約當門會。勢至菩薩本依根大以入圓通，
而云：我無選擇，都攝六根。
是則此門所收甚廣，不惟徧攝六根，而六大俱妙。
故前經云：若見、聞、知性圓周徧，本不動搖，
當知無邊不動虗空，并其動搖地、水、火、
風，均名六大，性真圓融，皆如來藏，本無生滅。
乃至云：汝曾不知，如來藏中，性見覺明，
覺精明見，清淨本然，周徧法界。
隨眾生心，應所知量，如一見根，見周法界；
聽、嗅、甞、觸，覺觸覺知，妙德瑩然，徧周法界。
圓滿十虗，寧有方所？
圓頓行人能如是知，是則正當念佛之時，
而根根塵塵徧周法界，彌陀已現我心之內，我身已居淨土之中。
謂之諸佛如來是法界身，入一切眾生心想中可也；
即謂之一切眾生是法界身，入諸佛如來慈誓中亦可也。
至於因圓果滿，生淨土時，上品上生，入無生忍必矣。
二、約諸門會。夫念屬始覺，佛屬本覺，始本一合，
始本俱忘，謂之念佛三昧。
是則念佛三昧何門而不攝？
何法而不圓？故四明尊者曰：四種三昧通名念佛，但其觀法為門不同。
如一行三昧直觀三道，顯本性佛；方等三昧觀袒持，
顯法華兼誦經，觀音兼數息，覺意歷三性。
此等三昧，歷事雖異，念佛是同，俱為顯於大覺體故。
以是而觀，則今二十五門正同此義，俱謂之念佛可也。
又云：雖俱念佛，而是通塗顯諸佛體。
若十六觀門及般舟三昧，託彼安養依正之境，
用微妙觀，專就彌陀顯真佛體。
以此而觀，則今勢至菩薩法門正同次義，用微妙觀顯真佛體。
是故今用三種念佛法門，收盡一切諸三昧門。
言三種者：一、念自佛，二、念他佛，三、自、他俱念。
但念自佛，攝得今經二十四門盡，亦攝得一大藏教，
并正、像、末法、禪教諸祖所立法門。
頓、漸、偏、圓，大乘、小乘，乃至禪宗教外別傳，
直指人心，見性成佛，一歸於念自本覺之佛而已。
但念他佛，攝得藥師、彌陀、上生等諸經，
并蓮宗法門，惟以事想念佛及一切眾行盡。
自、他俱念，攝得十六觀經，如智者疏，用微妙三觀念彌陀佛，
并此圓通念佛三昧盡。
又此三種念佛，有分全不同。
蓋本覺佛性具三如來藏，如二十五門，
聲聞所修，但念空藏，分見空覺；餘諸菩薩，
或出假分、別分，見不空覺；觀音、普賢等上流菩薩，
皆圓念三藏，全見三覺。
若單念他佛，則惟約應身以為分全，即自、他俱念。
亦有分全不同：有單以空觀念應身佛者，
有單以假觀念報身佛者，有單以中觀念法身佛者，
有三觀一心中修，三身一境中念者。
若以永明四科簡偈收之，則罄無不盡。
初單念自佛，即有禪無淨土句攝；單念他佛，
即無禪有淨土句攝；自、他俱念，即有禪有淨土句攝；
若自、他俱不念，即無禪無淨土句攝。
又此三種念佛，不得意者，則偏、圓異道，
勝、劣殊途；若得意者，門門皆為淨土之因，法法皆成實相之行。
何者？如二十五門，皆為入如來藏之行。
如共入一堂，有始登階者，有已登階者，有已臻奧者。
淺深雖殊，屋空一也。
又十六觀經云：諸佛如來是法界身，入一切眾生心想中。
是故汝等心想佛時，是心即是三十二相、八十隨形好。
是心作佛，是心是佛，諸佛如來正徧如海，從心想生。
如來法界身，尚能入尋常眾生虗妄心想中，豈不入禪定真實心想中？
但修禪人不信有淨土可生，是故不肯發願求生極樂。
如此之人，謂之有行而無信願。
正同經云：譬如二人，一人專憶，一人專忘。
若逢不逢，或見非見。
苟知此理，正當修禪。
念自本覺佛時，或念分覺，或念全覺。
悟此覺即佛覺，佛覺常入此覺。
深信發願，即以此覺而迴向佛覺，則我始覺常見佛之本覺。
能如此念，是為汝等心想佛時，是心即是三十二相、八十隨形好。
何以故？是心是佛故，是心作佛故。
諸佛如來正徧知海，豈不從我心想生乎？
如是之人，時時見佛，正如二人相憶。
二憶念深，子若憶母。
如毋憶時，毋子歷生，不相違遠。
從生至生，同於形影，不相乖異。
是則淨土法門，不必專於念他方之應佛，亦不必專於自他二佛於一心中念。
但隨人宜樂，不同三行任修，一行達分。
全俱為法界，自他皆是菩提。
三心六念，尚為淨土之良因。
始本俱圓，豈非西方之正行？
但能深信，更加發願，必於寶剎，速證無生。
噫！觀菩薩結牒指歸，而曰：我本因地，以念佛心，入無生忍。
又曰：我無選擇，都攝六根。
其所示意，亦以微矣。
大佛頂如來密因修證了義諸菩薩萬行首楞嚴經卷第五
 ^825a46
