
other:: 宗鑑法林卷三十三
editor:: 集雲堂　編
大鑑下十四世 ^478b9

東山一日持錫遶廊曰。
莫有屬牛人問命麼。
眾無語。自曰。孫臏今日開舖。
更無一人垂顧。可憐三尺龍鬚。
喚作尋常破布。 ^478b11

無端平地起干戈。
爭似屬牛人更多。
滿面慚惶無著處。
低頭依舊入烟蘿。
〔高峰妙〕 ^478b17

忽然平地掘深坑。
埋沒良家多少人。
大似颺#CB01926;空裏去。
歸來不覺一身塵。
〔徑庭宗〕 ^478b21

蘆花深處靜垂綸。
雨夕烟朝春復春。
放徧扁舟幾寒水。
竟難逢個獨醒人。
〔銕容元〕 ^478b25

東山示眾。今夏無可管顧。
諸人近作得一家讌。
遂擡手曰。囉囉招。
囉囉搖。囉囉送。莫怪空疎。
伏惟珍重。 ^478b29

薦福璨云。老東山龍肝鳳髓百味具足。
怎奈美食不中飽人餐。
　伏龍長云。一個鐵酸餡百味具足。
知他祭了多少閒神野鬼。
直饒一齩百雜碎。
到者裏急須吐却。 ^478b35

東山謝監收上堂。
人之性命。第一須是○。
欲得成此○。先須防於○。
若是真○人。○○。 ^478b43

理安問云。大小五祖弄巧成拙。
　寶掌白云。會麼。
山僧今日不惜舌頭與諸人略為道破。
良久云。摩斯吒心肝。
要且不在樹頭上。
　寶峰弁云。賊不打貧家。
　法林音云。人之性命。
第一離却○。若要離却○。
先須識得○。若是真○人。
搖手云。斷不○○。 ^478c2

一二三四五六圈。
心肝粉碎髑髏穿。
若將方木投圓竅。
醜姥爭教得少年。
〔高峰妙〕 ^478c12

鬼爭漆桶顯顢頇。
擲去拋來細自看。
匝地一聲箍#CB15090;折。
六花迸裂不成團。
〔古帆檝〕 ^478c16

弟兄五六像孃生。
聲氣相同總一門。
黑漆崑崙須著眼。
莫將名字錯評論。
〔劍關範〕 ^478c20

上山下山入山谷。
溪中落日留我宿。
本意逃名入市廛。
那知名落今人目。
鳥喃喃。花蔟蔟。幾片閒雲挂松竹。
咄君子哉若人。慎幽獨。
〔雲壑弁〕 ^478c24

蒲蘆銜青蟲。終朝呪類我。
青蟲皮膚脫。飛出盡蒲蘆。
〔止谷聲〕 ^478c30

東山示眾。白雲不會說禪。
山門開向兩邊。有人動著關棙。
兩片東扇西扇。 ^478c34

月江印云。五祖老人蓋為慈悲之故。
有落艸之談。育王不會說禪。
破屋覰見青天。等閒從頭蓋覆。
寧免紙裹麻纏。但願有錢留客醉。
也勝騎馬傍人門。 ^478c38

東山上堂。山僧昨日入城見一棚傀儡。
不免近前看。或見端嚴奇特。
或見醜陋不堪。動轉行坐青黃赤白。
一一見了。仔細看來。
元來青布幔裏有人。
山僧忍俊不禁乃問。
長史高姓。它道。老和尚看便了。
問甚麼姓。大眾。山僧被它一問。
直得無言可對無理可伸。
還有人為山僧道得麼。
昨日那裏落節。今日者裏拔本。 ^478c44

天寧琦云。誰家別館池塘裏。
一對鴛鴦畵不成。
　白巖符云。五祖是從那邊過來底人。
胸次間要禪道佛法氣息一點也無。
故能向虗空中建城雉。
海面上架樓臺。雖然。
尚有一人呵呵大笑。
若識得此人。許你具透關眼。 ^479a10

東山舉昔有秀才著無鬼論。
一日鬼現身曰。你道無。
我#CB03129;。
秀才無語。師曰。當時祇以手作鵓鳩#CB01040;曰。
谷谷孤。 ^479a20

說有道無徒費力。
現身無語強分疎。
祇消一個鵓鳩 #CB01040;。
百怪千妖盡掃除。
〔此山應〕 ^479a26

東山示眾。祖師說不著。
佛眼看不見。四面老婆心。
為君通一綫。便下座。 ^479a30

徑山及云。若教頻下淚。
滄海也須乾。　全室泐云。
者老漢大似靈龜拽尾。
拂迹成痕。天界即不與麼。
卓拄杖下座。 ^479a34

東山因僧問如何是為人一句。
師曰門前石塔子。 ^479a40

門前石塔子。八白與九紫。
方道既分明。免被巡官使。
〔雪堂行〕 ^479a42

東山因僧問如何是佛。
師曰露胷跣足。曰如何是法。
師曰大赦不原。曰如何是僧。
師曰釣魚船上謝三郎。 ^479a46

徑山杲云。此三語中。
一語具三玄三要。
四料揀。四賓主。洞山五位。
雲門三句。百千法門無量妙義。
若檢得出。許你具一隻眼。
　天寧琦云。三玄三要。
四料揀。四賓主。洞山五位。
雲門三句。百千法門無量妙義。
大似頭上安頭。天寧今日為諸人抽却釘#CB15072;却楔。
做一個灑灑落落大丈夫兒豈不好。
何故。喫他殘羮餿飯。
隨他脚後跟轉。被他喚作無地頭漢。
慚惶殺人。　起綱宗云。
語不離窠臼。焉能出蓋纏。
有問山僧如何是佛。
向道泥豬癩狗。如何是法。
激濁揚清。如何是僧。
驢顋馬面。且道與演祖是同是別。 ^479b4

東山每遇僧來請益。
祇曰無者閒工夫。 ^479b24

彼此且無相負累。
行人莫不失鉤錐。
雖然不瞎眾生眼。
也好拳頭劈口椎。
〔龍門遠〕 ^479b26

東山因諸寺長老入山上堂。
臨濟入門便喝。是什麼熱盌鳴聲。
德山入門便棒。拗曲作直。
雲門三句洞山五位。
大開眼了作夢。何故如此。
國清才子貴。家富小兒嬌。 ^479b30

雲居莊云。五祖老人大似將常住物作自己人情。
徑山見處也要諸人共知。
乃豎起拂子云。德山臨濟洞山雲門。
祇今在拂子頭上。
各說不二法門了。
一時走入淨瓶裏澡浴去也。
何故如此。水流原在海。
月落不離天。 ^479b38

東山凡見僧來便曰屈屈。
僧曰屈作甚麼。師曰如今不屈更待何時。 ^479b48

盡力不奈何。按牛頭喫艸。
若無錦繡文。難以論嘉藻。
〔龍門遠〕 ^479c4

東山上堂。將四大海為硯。
須彌山為筆。有人向空中寫得祖師西來意五字。
老僧大展坐具拜它。 ^479c8

長翁淨云。當時天童若見。
祇對他道款出囚口。
今則莫有同款者麼。
既無。依俙斜去雁。
驚破海天秋。　梅源蔭以拂子空中畫一畫云。
祖師西來意。寫了塞天地。
敢問老太平。何處展坐具。
眾中可有為太平轉身吐氣者麼。
若無。莫怪梅源鐵筆無情。
便擲拂子歸方丈。 ^479c12

東山上堂。太平不會禪。
一向外邊走。臘月三十日。
贏得一張口。且道那箇是太平口。
自曰。兩片皮也不識。 ^479c24

雪竇雲云。山僧則不然。
雪竇不會禪。一向家裏坐。
臘月三十日。分明成話墮。
扯索底扯索。擡木底擡木。
谷應山鳴。聲光轆轆。
阿呵呵。夜深山寺煖烘烘。
個個寮房一爐火。 ^479c30

東山問僧。離却四大五蘊。
那箇是你清淨法身。 ^479c38

堂堂白日上刀梯。
任是崑崙眼亦迷。
多謝門前案山子。
春來秋去泄天機。
〔雪堂行〕 ^479c40

東山示眾。如何是禪。
閻浮樹在海南邊。
近則不離方寸。遠則十萬八千。
畢竟如何。禪禪。 ^479c44

臥龍先云。穹窿也有個道處。
如何是禪。閻浮樹在海南邊。
撐天拄地。拄地撐天。
巧說不得。祇要心傳。
畢竟如何。禪禪。　祖燈紹云。
二大老同坑無異土。
虎丘則不然。禪禪。
月落不離天。輝今鑑古。
無黨無偏。擬心湊泊。
地隔天懸。畢竟如何。
卓拄杖云。參。 ^479c48

東山展手問僧曰因何喚作手。 ^480a10

先祖滔滔無固必。
後人悱悱有雌雄。
巨靈擡手無多子。
分破華山千萬重。
〔南巖勝〕 ^480a12

東山示眾。夫為禪客。
如出塞將軍。你將得雲門半片胡餅來。
我便與半箇須彌山。
若不如是。焉敢稱禪客。 ^480a16

善權賢云。五祖恁麼說話。
大似倚富欺貧。壓良為賤。 ^480a22

東山因三佛侍坐亭上夜話。
及歸鐙已滅。令各下一語。
懃曰彩鳳舞丹霄。
遠曰鐵蛇橫古路。
勤曰看脚下。師乃曰。
滅吾宗者克勤耳。 ^480a24

懷璧藏珠夜光輝。
家私總被賊偷窺。
都來籍沒和官送。
萬戶千門一窌埋。
〔理安問〕 ^480a30

暗裏相將各自猜。
是神是鬼得人哀。
最憐夜半窺門賊。
却被狗兒斷送回。
〔福巖容〕 ^480a34

摸象盲人說異端。
呼牛喚馬各般般。
枕翻打斷華胥夢。
莫怪門前倒剎竿。
〔裒翁盛〕 ^480a38

三春方賞太平時。
杜宇聲聲喚落暉。
沒興一時難就賦。
蹋殘明月浩歌歸。
〔天資粹〕 ^480a42

東山一日陞座顧眾曰。
八十翁翁輥繡毬。
便下座。宗泰欣然出眾曰。
和尚試輥看。師作打杖鼓勢。
操蜀音唱綿州歌曰。
豆子山。打瓦鼓。楊平山。
攃白雨。白雨下。取龍女。
織得絹。二丈五。一半屬羅江。
一半屬玄武。泰聞大悟掩師口曰。
祇消唱到者裏。師大笑。 ^480a46

憨璞聰云。可笑演祖。
三十年不改舊鄉談。
操蜀音打蜀鼓。知他是佛意是祖意。
宗泰好聽曲調。不覺渾身墮在聲色裏以當平生。
直至而今轉身不得。
諸人還肯錦山恁麼道麼。
喝一喝。　法林音云。
山自崑崙發來。其勢必險。
水從孟門源出。其流必峻。
東山一番施設。直使千百年後。
聞者無不當下消然。
可惜末後猶欠勦絕。
以致宗泰坐在淨白地上無由轉身。
何不待伊云祇消唱到者裏。
便與一掌云。又被風吹別調。 ^480b10

東山示眾。如何是祖師西來意。
庭前柏樹子。恁麼會則不是。
如何是祖師西來意。
庭前柏樹子。恁麼會方始是。 ^480b26

白巖符云。恁麼會則不是。
滴淚斬丁公。恁麼會方始是。
齩牙封雍齒。顧左右云。
大小東山為諸人一揑粉碎了也。
還會麼。　中洲岳云。
龍逢比干。吾取其心不取其術。
蘇秦張儀。吾取其術不取其心。
　法林音云。諸人還見東山老人立地處麼。
良久云。朝三與暮四。
喜怒任狙公。 ^480b32

良工何必更韛。大冶未曾易林。
同是多年滯貨。看他點鐵成金。
〔蓮峰素〕 ^480b44

奇謀六出陷英雄。
曾被英雄陷圚中。
不是一身兼兩藝。
那來下載有清風。
〔思#CB01900;融〕 ^480b48

阿孃年少#CB15150;如霜。
剔起雙眉丈二長。
歸到畫堂沉醉後。
搥胷換手哭穹蒼。
〔獨超方〕 ^480c4

東山示眾。狗子無佛性。
也勝貓兒十萬倍。 ^480c8

愚菴盂云。摟破南泉窠窟。
掀翻趙老家私。再看東山為什麼平白地上分個勝負。
為復抑揚之語耶。
為復故意扭揑耶。
為復一期方便耶。
若作恁般見解。不惟不識東山。
要見南泉趙州遠之遠矣。
何故。不見道。當時摩竭令。
幾喪目前機。　梅逢忍云。
演和尚前凶後不吉。 ^480c10

撥動靈機禍滅門。
千鈞爭肯射蜻蜓。
閻浮自惜知恩少。
墻壍深埋沒路行。
〔雪逵照〕 ^480c22

擊珠絲斷夢魂消。
風卷銀蟾入海嶠。
堪笑夜明簾外客。
轉身無地避招搖。
〔冰谿融〕 ^480c26

東山示眾。有則奇特因緣舉似諸人。
欲說又被說礙。不說又被不說礙。 ^480c30

大巍倫云。大小演祖大似靈龜曳尾。
一言既落人耳。如何諱得。
老僧也有一則奇特因緣。
索性舉似大方。令他倚門傍戶者一個個壁立千仞。
other:: 
## 提刑郭正祥居士字功甫
提刑郭正祥居士字功甫〔見白雲端〕 ^480c34

到雲居請佛印元陞座。
公拈香曰。覺地相逢亦何早。
鶻臭布衫今脫了。
要識雲居一句玄。
珍重後園驢喫艸。
大眾。此一瓣香薰天炙地去也。
印曰。今日不著。便被者漢當面塗糊。
便打。乃曰。謝公千里來相訪。
共話東山竹徑深。
借與一龍騎出洞。
若逢天旱便為霖。
擲拄杖下座。公拜起。
印曰收得龍麼。公曰已在者裏。
印曰作麼生騎。公擺手作舞便行。
印撫掌曰祇有者漢猶較些子。 ^480c40

白巖符云。功甫龍即騎矣。
祇是不能為雨為霖。
當時待道收得龍麼。
便好與他掀倒法座。 ^481a10

郭公一日謁白雲。
雲問牛醇乎。公曰醇矣。
雲厲聲叱之。公拱而立。
雲曰醇乎醇乎。於是為公陞堂曰。
牛來山中。水足艸足。
牛出山去。東觸西觸。 ^481a14

瀛山誾云。郭公牛醇則醇矣。
惜乎欠些頭角。當時待白雲叱。
便好拽下座痛與一頓。
other:: 
## 隆興府黃龍死心悟新禪師
隆興府黃龍死心悟新禪師〔黃龍心嗣〕 ^481a20

因僧問。承師有言。
老僧今夏向黃龍潭內下三百六十箇釣。
未曾遇著箇錦鱗紅尾。
為復是鉤頭不妙。
為復是香餌難尋。
師曰。雨過竹風清。
雲開山嶽露。曰。恁麼則已得真人好消息。
人間天上更無疑。
師曰。是鉤頭不妙。
是香餌難尋。曰。出身猶可易。
脫體道應難。師曰亂統禪和如麻似粟。 ^481a24

靈巖儲喝一喝云。
者老漢何異緣木求魚。
天寧今夏拋却絲綸。
冷坐巾幘山前。看他鳶飛魚躍鳳走麟奔。
總不暇顧著。數盡落霞對明月。
撥開松影露青天。
偶爾有個蟭螟撞倒面前并。
不與他京三卞四。
一任越水吳山。何故。
若將有意為有意。
往往事從有意生。
　百愚斯云。可惜黃龍勞而無功。
能仁今夏亦向八百里鑑湖上撒個漫天網子。
祥麟瑞鳳無所不有。
豈但錦鱗紅尾。諸昆仲。
且道用鉤是用網是。
向者裏倜儻分明。
不惟自己有出身之路。
亦乃坐斷天下人舌頭去在。
若也未能。不免聊資鞭影。
揮拂子云見麼。且喜秋風雲外至。
蟾宮桂子帶香飄。 ^481a38

死心示眾。麤言及細語。
皆歸第一義。你者一隊尿牀鬼子。
三生六十劫也未夢見第一義在。 ^481b12

平陽忞云。死心恁麼說話。
為是眼蓋諸人氣吞一切耶。
為復第一義諦不可圖度耶。
為復憤啟悱發激厲將來耶。 ^481b16

死心上堂。行脚高人。
解開布袋。放下鉢囊。
去却藥忌。一人所在須到。
半人所在須到。無人所在也須親到。 ^481b22

天童傑云。死心有年有德。
語不妄發。如大冶精金。
千煅萬煉始成繞指。
然後裁截。并無虗棄。
雖然。畢竟意歸何處。
三邊一箭收功後。
四海何愁不太平。
　古林茂云。者般說話。
如黑石蜜。中邊皆甜。
雖然。不因夜來雁。
爭見海門秋。　白巖符因僧問。
如何是半人所在。
巖云未聞梅破臘。
云如何是一人所在。
巖云尚有菊擎霜。
云無人所在還用到也無。
巖便喝云。者瞎漢亂撞作麼。 ^481b28

死心因太史黃庭堅參。
師問。死心死。學士死。
彼此燒作一堆#CB01926;。
向甚處相見。堅無語。
師曰。晦堂處參得底。
用未著在。堅後左遷黔南。
忽有省。乃曰。尋常被天下老和尚瞞却多少。
惟死心道人不肯。
可謂真實相為。 ^481b44

瀛山誾云。鐵面去皮。
晦堂析骨。死心又敲骨出髓矣。
山谷始得疑情盡命根斷。
若到山僧者裏。且立一邊著。
為什麼。鐵壁從渠透。
銀山更要通。　石霜尊云。
死心捨命從人。太史一死。
更不再活。 ^481c6

泥沙瓦礫總成金。
九轉還伊丹性靈。
鷄犬亦隨仙子去。
迢迢佳氣入宸庭。
〔玉巖崑〕 ^481c14

痛飲酩酊倒臥泥。
翻身雨過萬峰曦。
春歸漫作刀頭夢。
柳色烟籠十里堤。
〔御之龍〕
other:: 
## 澧州夾山曉純禪師
澧州夾山曉純禪師〔黃龍心嗣〕 ^481c18

以木刻作一獸。獅子頭牛足馬身。
每持出示眾曰。喚作獅子又是馬身。
喚作馬身又是牛足。
畢竟喚作什麼。令僧下語皆不契。
師示頌曰。軒昂獅子首。
牛足馬身材。三道如能入。
玄門疊疊開。 ^481c22

狡計奸謀度劍門。
虎符塞外息烟墩。
五丁不鑿通牛道。
秦惠何由得并吞。
〔粟菴鼎〕
other:: 
## 隆興府兜率從悅禪師
隆興府兜率從悅禪師〔真淨文嗣〕 ^481c32

室中設語以驗學者。
一曰。撥艸膽風祇圖見性。
即今上人。性在什麼處。 ^481c36

瑞安川云。餓狗喫縴#CB05200;。 ^481c40

陰森夏木杜#CB15102;鳴。
日破浮雲宇宙清。
莫對曾參問曾晳。
從來孝子諱爺名。
〔張無盡〕 ^481c42

赤脚波斯叩海門。
黑風吹浪暗昏昏。
三更掣斷青霞鎖。
笑看驪龍戲子孫。
〔中峰本〕 ^481c46

二曰。識得自性方脫生死。
眼光落地時作麼生脫。 ^482a2

瑞安川云。鷄寒上樹。
鴨寒下水。 ^482a4

人間鬼使符來取。
天上花冠色正萎。
好個轉身時節子。
莫教閻老等閒知。
〔張無盡〕 ^482a6

空奮雙拳窮滴滴。
橫擔片板赤條條。
夜來得個揚州夢。
騎鶴腰錢跨九霄。
〔中峰本〕 ^482a10

三曰。脫得生死便知去處。
四大分離向甚麼處去。 ^482a14

瑞安川云。合取兩片皮。
復云。古人一期垂示。
可謂老婆心切血滴滴底。
豎拂子云。會麼。冬不寒。
臘後看。 ^482a16

鼓合東邨李大妻。
西風曠野淚霑衣。
碧蘆紅蓼江南岸。
却作張三坐釣磯。
〔張無盡〕 ^482a20

鐵狗銅蛇正奮瞋。
風刀火鋸肉成塵。
茫茫長夜幾經劫。
舉眼無親怕殺人。
〔中峰本〕 ^482a24

兜率因僧問。提兵統將。
須憑帝王虎符。領眾匡徒。
密佩祖師心印。如何是祖師心印。
師曰滿口道不得。
曰祇者箇更別有。
師曰。莫將支遁鶴。
喚作右軍鵝。 ^482a28

驅霆走電降絲綸。
塞北安南悉已遵。
何物癡頑逃法化。
亂將鼠伎攪烟塵。
〔元祚裕〕
other:: 
## 東京法雲佛照杲禪師
東京法雲佛照杲禪師〔真淨文嗣〕 ^482a36

師以力參深到。語不入時。
每示眾。老僧熈寧八年文帳在鳳翔府供申。
當年崩了華山四十里。
壓倒八十村人家。
汝等後生茄子瓠子。
那裏知得。或問曰。
寶華王座上。因甚麼一向世諦。
師曰。癡人。佛性豈有二種耶。 ^482a40

白巖符云。者漢大似為魅所著。
白日見鬼。不知惑亂多少人。
山僧今日直貶向鐵圍裏。
永不許伊出頭。何故。
太平天下。那許妖言。
　法林音云。法雲老人用盡自己心。
笑破他人口。吹餘向天台石梁橋下。
斫得根短拄杖。上至非非想天。
下至金剛水際。卓一卓帝釋心驚。
舉一舉二乘膽喪。
阿修羅王在藕絲孔中揚聲大叫云。
孔明先生。邵康節先生。
劉伯溫先生。遂喚侍者。
可曾將得龜殻來。 ^482b2

隔水何人歌竹枝。
動人情思極幽微。
夜深轉入單于調。
月朗風高聽者稀。
〔虗堂愚〕 ^482b18

法雲因一座主曰。
禪家流多愛脫空。
師乃問承聞座主講得百法論是否。
曰不敢。師曰。昨日晴。
今日雨。是什麼法中收。
主無對。師曰。莫道禪家流多愛脫空好。
主抗聲曰。和尚且道是什麼法中收。
師曰。二十四時分。
不相應法中收。主乃禮謝。 ^482b22

天寧琦云。雲自帝鄉去。
水歸江漢流。 ^482b32

昨日晴。今日雨。時分不相應。
三日後看取。〔徑山杲〕
other:: 
## 福州九峰希廣禪師
福州九峰希廣禪師〔寶峰文嗣〕 ^482b34

遊方日謁雲蓋智。
乃問興化打克賓意旨如何。
葢下禪牀展兩手吐舌示之。
師打一坐具。葢曰此是風力所轉。
又問石霜琳。霜曰你意作麼生。
師亦打一坐具。霜曰好一坐具。
祇是不知落處。又問真淨。
淨曰你意作麼生。
師復打一坐具。淨曰它打你也打。
師於言下大悟。 ^482b36

理安問云。三大老中有一人堪為佛祖之師。
有一人堪為人天之師。
有一人自救不了。
且那個堪為佛祖之師。
那個堪為人天之師。
那個自救不了。檢點得出。
三十棒一棒也不較。
若檢點不出。三大老為你證明。
雖然如是。廣道者悟去。
又悟個甚麼。
other:: 
## 臨江慧力可昌禪師
臨江慧力可昌禪師〔黃龍南下東林總嗣〕 ^482b48

因僧問。佛力法力即不問。
如何是慧力。師曰。
蹋倒人我山。扶起菩提樹。
曰。菩提無樹。向甚處下手。
師曰無下手處正好著力。
曰今日得聞於未聞。
師曰莫把真金喚作鍮。 ^482c10

報恩琇云。如何是慧力。
向他道。喫官酒。臥官街。
當處死。當處埋。　平陽忞云。
高高山頂立。還他慧力。
深深海底行。須是報恩始得。
然從長檢點。一人入佛不能入魔。
一人入魔不能入佛。
平陽又不然。有問如何是慧力。
但云。山月如銀牽老興。
閒行不覺過峰西。 ^482c18

慧力示眾。良久曰。
十語九中。不如一默。 ^482c28

古航舟云。好與維摩大士結個同參。
若據我衲僧分上。
猶在半途。
other:: 
## 西江開先行瑛禪師
西江開先行瑛禪師〔東林總嗣〕 ^482c30

因僧問如何是道。
師曰良田萬頃。曰學人不會。
師曰。春不耕。秋無望。
曰如何是祖師西來意。
師曰君山點破洞庭湖。 ^482c34

永寧鼎云。一腔熱血。
不向淨地上嘔吐。
雖然。負痛男兒能幾人。 ^482c40

雨過前邨四月天。
一重桑柘一重烟。
子規啼處斜陽冷。
楚水吳山一目連。
〔子雍如〕
other:: 
## 眉山蘇軾居士
眉山蘇軾居士〔見東林總〕 ^482c44

參東林。論無情說法話有省。
乃獻投機頌曰。溪聲盡是廣長舌。
山色無非清淨身。
夜來八萬四千偈。
它日如何舉似人。 ^482c48

上竺智謁護國元。
舉前頌且云。也不易到此田地。
國云。尚未見路徑。
何言到耶。智云。上二句若不到此田地。
如何有者個消息。
國云是門外漢耳。
智致疑。通夕不寐。
及曉鐘鳴。去其秘蓄。
乃別前頌云。東坡居士太饒舌。
聲色關中欲透身。
溪若是聲山是色。
無山無水好愁人。
持以告國。國云向汝道是門外漢。
　幻寄稷云。東坡門外漢。
上竺猶未及門。此菴云。
向汝道是門外漢。
且道是賞伊罰伊。
other:: 
## 洪州泐潭景祥禪師
洪州泐潭景祥禪師〔翠巖真下大溈#CB15223;嗣〕 ^483a6

問僧曰。唯一堅密身。
一切塵中現。如何是塵中現底身。
僧指香爐曰者箇是香爐。
師曰。帶累三世諸佛。
生陷地獄。僧罔措。
師便打。 ^483a22

佛杲汋云。者僧全身靠倒。
景祥滿口含霜。末後一箇罔措。
一箇令行。都謂曲不藏直。
且道還契古人意麼。
other:: 
## 潭州嶽麓智海仁仙禪師
潭州嶽麓智海仁仙禪師〔大溈#CB15223;嗣〕 ^483a30

因僧問進前三步時如何。
師曰撞頭磕額。曰退後三步時如何。
師曰墮坑落塹。曰不進不退時如何。
師曰立地死漢。 ^483a34

白巖符云。海和尚祇知嚴霜酷暑。
不解暖日春風。者裏則不然。
進前三步時如何。
金花滿酌。退後三步時如何。
紫誥榮歸。不進不退時如何。
仙翁顧問慵回首。
天子呼來不上船。
宗鑑法林卷三十三
 ^483a40
