妙法蓮華經入疏卷第二
other:: 姚秦三藏法師　鳩摩羅什　譯
other:: 天台　智者　疏　并記
author:: 四明沙門　道威　入注
other:: 
# 方便品第二

orig:: 
妙法蓮華經方便品第二
commentary::  ^39c23

釋此品題有略廣，略為二：先略、次料簡。
方者法也，便者用也。
法有方圓、用有差會，三權是矩是方，一實是規是圓。
若智詣於矩，則善用偏法逗會眾生；若智詣於規，則善用圓法逗會眾生。
譬如偏舉指以目偏處，是舉偏法以目智，
宜用法以釋方、將用以釋便；若總舉指以目圓處，
宜將祕以釋方、妙以釋便。
舉偏法釋方便，蓋隨眾生欲非佛本懷，
如經令離諸著出三界苦，是故如來殷勤稱歎方便。
此義可釋他經，非今品意。
又方便者門也，門名能通、通於所通，方便權略皆是哢引，
為真實作門、真實得顯，功由方便，從能顯得名，故以門釋方便。
如經開方便門示真實相，可釋他經，非今品意。
又方者祕也，便者妙也，妙達於方即是真祕。
點內衣裏無價珠，與王頂上唯有一珠，
無二無別；指客作人是長者子，亦無二無別。
如斯之言是祕是妙，如經唯我知是相，
十方佛亦然，止止不須說，我法妙難思。
以祕釋方、以妙釋便，正是今品之意，故言方便品也。
料簡者，初番釋是體外方便化物之權隨他意語，
次釋亦是體外方便自行化他之權亦是隨自他意語，後釋是同體方便即是自行權隨自意語。
初釋方便非能入非所入，次釋方便是能入非所入，
後釋方便是所入非能入，故知名同其義大異。
世人不見此意，浪釋方便品。
問：方便與權云何？
答：四句分別，自有方便破權、權破方便、
方便修權、權修方便、方便即權、權即方便。
方便破權者，四種皆是祕妙方便，此方便破隨他意權。
權破方便者，權是同體之權，破於體外之方便，相修相即亦可解。
三句可釋他經第四句，今品意也。
故正法華名善權品，權即方便無二無別，
低頭舉手皆成佛道，方便善權皆真實也。
略釋竟。廣釋者，破古文廣略而不注，如天親列十七名，第十三名大巧方便。
又大乘方便經明方便十種，第九名善巧移二乘令入大乘方便波羅蜜。
當知今品是如來方便攝一切法，如空包色、
若海納流，豈可以諸師一枝一流釋法界之大都耶？
今明權實者，先作四句，謂一切法皆權、
一切法皆實、一切法亦權亦實、一切法非權非實。
一切權者，如文云諸法如是性相體力本末等，介爾有言皆是權也。
一切法實，如文如來巧說諸法悅可眾心，眾心以入實為悅。
又諸法從本來常自寂滅相，又云如來所說皆悉到於一切智地，
又云皆實不虗，又大經四句皆不可說。
一切法亦權亦實者，如文所謂諸法如實相，
是雙明一切亦權亦實，例如不淨觀亦實亦虗。
一切法非權非實者，文云非如非異，又云亦復不行上中下法、
有為無為、實不實法、非虗非實如實相。
若一切法皆權，何所不破？
縱令百千種師，一一師作百千種說，無不是權。
如來有所說尚復是權，況復人師寧得非權？
如前所出悉皆權也。
若一切法實者，何所不破？
唯此一事實，餘二則非真，但一究竟道，寧得眾多究竟道耶？
如前所出諸師皆破入實，寧復保其巢窟耶？
若一切法亦權亦實，復何所不破？
一切悉有權實，那得自是一途非他異解？
一一法中皆有權實，不得一向權一向實。
若一切法非權非實，復何所不破？
何得紛紜強生建立？
直列名尚自如此，遙觀玄覽曠蕩高明為若此，況論旨趣耶？
今就有權有實句更開十法，就十法中為八番解釋：
一列十名，二生起，三解釋，四引證，五結十為三種權實，
六分別三種權實照三種二諦，七約諸經判權實，八約本迹判權實。
一列名者，謂事理、理教、教行、縛脫、因果、
體用、漸頓、開合、通別，悉檀即是十種名也。
二生起者，從無住本立一切法。
無住者理也，一切法者事也。
由理事故有教，由教故有行，由行故縛脫，
由脫故成因果，由果故體顯，體用故有漸頓之化，
由開漸頓故有開合，開合故有通別之益，
分別兩益故有四悉檀，是十章次第也。
三解釋者，理是真如，真如本淨，有佛無佛常不變易，故名理為實。
事是心意識等起淨不淨業，改動不定，故名事為權。
非理無以立事，非事不能顯理，事有顯理之功，是故殷勤稱歎方便理。
教者，總前理事皆名為理，例如真俗俱稱為諦。
諸佛體之而成聖，聖者正實也。
欲以己法下被眾生，因理而設教，教即權也。
應知非教無以顯理，顯理由教，是故如來稱歎方便。
教行者，依教求理，則生正行。
行有進趣深淺之殊，故行名權；教無進趣深淺之異，故教名實。
非教無以立其行，非行無以會教，會教由行，故如來稱歎方便。
縛脫者，為行違理則縛，縛是虗妄，故稱權；
為行順理則生解，解冥於理，故稱實。
非縛無由求脫，得脫由縛，如因屍渡海，
屍有濟岸之力，故稱歎方便。
因果者，因有進趣暫用，故名權；果有剋終永證，故為實。
無果因無所望，無因果不自顯，是以二觀為方便道，
斷惑成因，得入中道解脫之果。
若非二觀，豈契中道？
果由因剋，故稱歎方便。
體用者，前方便為因，正觀入住為果。
住出體用，體即實相，無有分別；用即立一切法，差降不同。
如大地一，生種種芽，非地無以生，非生無以顯。
尋流得源，推用識體，用有顯體之功，故稱歎方便。
漸頓者，修因證果，從體起用，俱有漸頓。
今明起用，用漸為權，用頓為實。
若非漸引，無由入頓，從漸得實，故稱歎方便。
開合者，從頓開漸，漸自不合，亦不合頓，
故名為權；漸令究竟，還合於頓，故名為實。
由開故合，開有合力，從開受名，故稱歎方便。
通別益者，通則半字無常之益，別則滿字常住之益。
然常益道長，憙生退沒，故化城接引，生安隱想，
然後息化，引至寶所。
若無半益，不得會常，半有顯滿之功，故稱歎方便。
四悉檀者，三是世間，是故為權；第一義是出世，是故為實。
非世不得出世，由三悉得第一義，是故如來稱歎方便。
當用四句釋十番權實：三番是他經意，一番是此品意。
四引證者，此十義通大小教，亘一切法。
且引今經，不如三界見於三界，三界是事，不如三界見者理也。
諸法寂滅不可言宣是理，方便力為五比丘說是教，
若聞此經是善行菩薩道，證教行也。
又汝等所行是菩薩道，佛子行道已，來世得作佛。
又種種因緣而求佛道，但離虗妄名為解脫，
未得一切解脫，盡行諸佛所有道法，道場得成果。
我以佛眼觀見六道眾生，始見我身，聞我所說，即皆信受入如來慧。
除先修習學小乘者，窮子初逃，中間客糞，
後則付財；初息化城，後引寶所。
種種欲、種種性相憶念等，此通引一部為證。
今別引一品，雖不次第，十文具足。
諸佛智慧甚深無量，其智慧門難解難入者，
一切事理境智等悉名為實，施設詮辯阿含言教悉是智慧門，
此證理教論權實。
難解難入，一切聲聞支佛不能知者，即是縛脫論權實。
所以者何？佛曾親近至名稱普聞，即是教行論權實。
成就甚深至意趣難解，即體用論權實。
吾從成佛已來者，成佛即是果，果必有因，即是因果論權實。
種種因緣譬喻至令離諸著，即是漸頓論權實。
所以者何？如來方便知見皆已具足，是開合論權實。
諸佛為大事因緣故出現於世，為令眾生開示悟入佛之知見故，
是為利益論權實。
取要言之，佛悉成就即是三悉檀成就也，
止止不須說即第一義悉檀，是四悉論權實。
所以者何？佛悉成就第一希有至諸法實相，即是理。
所謂諸法如是相者，即是事。
是為事、理論權、實。
此一段長行明五佛權、實，佛佛皆爾。
次引法華論五種甚深、八種示現、五種成就，
證此方便品題，委如疏文。
五、結權、實者，此十種通四教，合四十權、實。
每教自行化他、自行化他各三種，三、四成百二十種權、
實，委如疏記。別結三語，結成四句，結成三番，歷五時。
最後結云：上兩意用方便、從方便。
此一意即方便即真實，真實即圓因，圓因即自行之方便。
如此自行方便，今始證入。
上釋品云：方便者，即是真實。
從自行方便得名，故言方便品。
六、分別照諦。七、約諸經判權、實，乃至第八本迹，廣如疏文。
若從佛迹說，是化他之權、實，亦稱方便品；
若從身子迹權，亦是方便品；從身子迹入實，亦是方便品。
為諸義故，稱方便品。
釋題竟。從此下，訖分別功德品十九行偈，
或至偈後現在四信弟子文盡，名正宗分。
此據第九。疏準南、北二師，作此兩解無失，故竝存之。
天台正取一部三分分節，即正宗一段義也。
若作本迹各三，從此下，訖授學、無學人記品，是迹門正說分。
今且逐近就迹門正說一段，消經更為兩：
一、從此下，略開三顯一；二、從告舍利弗！
汝已下，廣開三顯一。
略又為二：初、從爾時世尊下，是略開三顯一；
二、從爾時大眾下，是動執生疑。
略開有長行、偈頌。
長行為二：一、寄言歎二智，二、絕言歎二智。
orig::  ^39c25

爾時，世尊從三昧安詳而起，告舍利弗：
commentary::  ^41c30

此乃阿難欲述如來正說，經家先提起其由也。
爾時者，即現瑞後正說之初，當爾之時也。
世尊者，即指釋迦十號極之一也。
從三昧安詳而起者，即出定威儀。
佛常在定，何故言起耶？
此有所示。往古諸佛說此經時，必前入無量義，即入法華。
今佛亦爾，此示世界悉檀，慈從定起。
履歷法緣，二俱審諦，說必不謬，出入稱理，
增長物信，此示為人悉檀，慈從定起。
又佛寂而常照，尚須入定，方乃說法，況復散心，妄有所說？
此是對治悉檀，慈從定起。
入定緣理，安心實相；出定令他，安心實相，
此是第一義悉檀，慈從定起。
愍物之方，必內四悉，故定起化他。
由安此四法，故言安詳而起也。
疏作此釋，亦與天親論合。
然唯告舍利弗，不告餘聲聞者，為智慧第一故。
將欲因其破小智，顯大智，有十種義，如妙玄辨。
不告諸菩薩者，有五意：一、為聲聞所作事故，
二、迴趣大菩提故，三、令無怯弱故，四、發餘人善思念故，
五、令不起所作已辦心故。
當知此五意兼異他經昔顯露教，不云聲聞得入佛智也。
故知告舍利弗四字，全屬經家之語，理應更著舍利弗三字，
集者省繁。此乃經家提起正說文竟。
orig::  ^41c32

諸佛智慧，甚深無量，
commentary::  ^42a24

此文始是如來金口正說分。
此初，釋迦歎諸佛實智也。
簡昔日三種化他權實之智，故標諸佛也。
顯自行之實，故言佛智慧也。
此智慧體即一心三智，圓中自行故屬實也。
甚深無量者，即稱歎之辭也。
明佛實智豎徹如理之底故言甚深，橫窮法界之邊故言無量也。
譬如根深則條茂，源遠則流長，實智既然，下釋權智亦應準此也。
orig::  ^42a26

其智慧門難解難入，一切聲聞、辟支佛所不能知。
commentary::  ^42a40

此次釋迦歎諸佛權智也。
所言其者，乃指上實果之前因智也。
此智慧即門，門是屬權，權即是佛智為門也。
蓋是自行道前方便有進趣之力，故名為門。
自十地以去名為道前，妙覺為道中，證後為道後，
從門入到道中，道中稱實，道前為權，故知文意在因之位，
除真如外凡有修入者，餘皆屬權也。
唯以果位真如究滿為清涼池，此文正是以初住佛智為門，
入佛果智說此圓因，開示悟入皆名智慧門，
故將此中圓因之門立方便品名，即是自行觀智為門，即是今經圓教四門為佛稱歎也。
難解難入者，稱歎道前因位始末之辭，
此約自行因果相望，因皆屬權，故佛稱歎諸佛實果之前真因之位也。
又真因之用不謀而了，無方大用七種方便不能測度，
十住始解，解是開之異名，十地為入，舉初後中間難示難悟可知，
而別舉其聲聞緣覺所不能知者，為執重故乃別破之耳。
orig::  ^42a42

所以者何？佛曾親近百千萬億無數諸佛，盡行諸佛無量道法。
commentary::  ^42b26

此是釋迦釋上二智，初釋實智也。
所以者何者，此則佛徵起釋上二智之言，須以此一句示冠下權智之文。
然從佛曾親近至盡行道法，是此佛釋上諸佛實智也。
良由外值佛多，稟承至要，故實智甚深也。
良由內行純厚，盡行道法，故實智無量。
以無量則釋橫廣，以甚深則釋豎高，此釋上諸佛實智。
orig::  ^42b30

勇猛精進，名稱普聞。
commentary::  ^42b42

此二句是此佛釋上諸佛實因權智，即釋其智慧門難解難入也。
良由勇猛精進能入難入之門，既入門已澤被無壃物欽勝德，
入已恩霑百界，界雖有限益物不窮，故得名稱普聞。
又亦可分句，勇猛精進一句是能入法門，此釋權智深也。
名稱普聞一句即標權智廣也。
觀權文雖無深廣之語，例實智此義則成矣。
豈有不盡行道法不勇猛精進，而能令二智橫廣豎深耶。
此釋權智竟。
orig::  ^42b44

成就甚深未曾有法。
commentary::  ^42c12

此二句，此佛結上實智也。
稱理究竟故言成就，到彼岸底故言甚深。
實必成就此二句，可結自行權實二智，以自行不專於實故也。
orig::  ^42c14

隨宜所說，意趣難解。
commentary::  ^42c20

此二句佛結上權智也。
稱機適會故言隨宜，非七方便所知故言難解，此結成權智也。
此隨宜亦兼因果，以由因權用橫俱名權故，以用權中復通因果故也。
此之二句亦可結化他權實二智，以利他不專於權耳。
始從諸佛智慧至此是諸佛二智，歎、釋、結三段文竟也。
orig::  ^42c22

舍利弗！吾從成佛已來。
commentary::  ^42c34

此下是釋迦自歎權實二智也。
此中舍利弗方是佛語親告，下告亦然。
吾從成佛已來，正是釋迦自歎實智。
若實智不圓，則佛道不成。
既云成佛，則一成一切成，即是歎究竟實智也。
orig::  ^42c36

種種因緣，種種譬喻，廣演言教，無數方便，
引導眾生，令離諸著。
commentary::  ^42c44

此是釋迦自歎權智也。
良由眾生理具及宿善根為感佛因，如來果滿能應眾生之緣，
故四十餘年以三種化他權實逗會眾生，故言種種因緣也。
種種譬喻者，小乘中以芭蕉水沫等譬，大乘中以乾城鏡幻等譬也。
廣演等者，能於一法出無量義也。
無數方便者，通而言之則無量也，總而言之則七種方便也。
引導至離著者，說散十善離三途著，說定十善離欲界著，
說三藏法離見思著，說三教菩薩法離涅槃著，說佛法令離順道法愛無明之著故。
orig::  ^42c48

所以者何？如來。
commentary::  ^43a20

此是佛自釋上歎實智也。
欲釋上二智，即徵起言所以有何者，此一句亦須冠下釋權之文，
如來半句即是釋實智，良由如來從真如實相中來，
乃得成佛道，故名如來，即是釋成上歎實智明矣。
orig::  ^43a22

方便知見波羅蜜，皆已具足。
commentary::  ^43a30

此方便二字，即是此佛釋上權智。
何者？由於方便善巧，故能種種因緣，即釋上權智明矣。
言知見波羅蜜者，即是雙舉權實知見也。
一切種智名實知，佛眼名實見；道種智名權知，法眼名權見。
當知權實知見，悉到事理邊底，故悉名波羅蜜也。
皆已具足者，以佛權實之智，悉皆究竟也。
orig::  ^43a32

舍利弗！如來知見廣大深遠。
commentary::  ^43a44

此是釋迦結上實智也。
如來知見如前解。
言廣大者，結上歎釋實智橫該無際也。
深遠者，亦結歎釋實智豎徹無極也。
此釋迦實智既然橫智，例亦深廣耳。
如此實智非橫非竪，且寄究竟言音往歎，
論其橫竪照無限極，如函大蓋大故也。
orig::  ^43a46

無量、無礙、力、無所畏、禪定、解脫、三昧，深入無際，成就一切未曾有法。
commentary::  ^43b8

此是釋迦自結上權智也。
無量者，即佛地四無量也，亦名四等無礙，即佛地四辯也。
力者，即佛十力。畏者，即佛四無所畏。
禪者，即佛究竟盡禪之實相。
定者，即首楞嚴本性徤相定也。
解脫者，亦窮八脫之源也。
三昧者，究竟王三昧也。
上諸法門其名或通大小乘菩薩所行，
須解今經諸法唯在佛地究竟道前方便自行之權，自等覺已還皆所不及。
深入無際者，結上諸權法門竝在佛地究竟竪深也。
成就一切至有法者，結成橫廣。
當知一切無量種種法門，以皆果德究竟稱理橫豎不二，
此自行之權全指圓因，是結上權智明矣。 ^43b12

△從舍利下，正用起後。
將欲絕言，更舉權實，為絕歎之由。
文為二：初舉絕歎之由，次指絕歎之境。
orig::  ^43b32

舍利弗！如來能種種分別巧說諸法，言辭柔輭，悅可眾心。
commentary::  ^43b38

將欲絕言，此中重舉權實，為絕言歎之由也。
然前諸佛與釋迦各有歎、釋、結三，乃成六重權實竟，何此由中又明兩重權實耶？
當知所歎之法一代所無，故佛鄭重以表殷勤也。
況西方重聞以表不輕，不同此土重聞生慢，乃鄭重以表勤重。
言如來能善分別，巧說諸法者，即舉權也。
言辭柔輭，悅可眾心者，即舉實也。
問：既云言辭悅可眾心，此是赴物，應是舉權，那云舉實耶？
答：眾心以入實為悅，如上見他土說，頓云其聲清淨，出柔輭音。
下身子領解云：聞佛柔輭音，深遠甚微妙。
據前後兩文，知是舉實智明也。
問：前歎中前實後權，今何前權後實耶？
然前欲寄言，故從實而舒權；今欲絕言，須卷權歸實。
各有意
orig::  ^43b42

舍利弗！取要言之，無量無邊未曾有法，佛悉成就。
commentary::  ^43c20

此又指權實絕言之境也。
從取要言之一句，是指實境。
要者，莫過于實也。
無量無邊未曾有法，是權境也。
又舉要是創指之瑞，以此一句，冠下權實，取要不過權實二文故也。
以無量無邊，是指權境也。
未曾有法，是指實境也。
言此二法，佛悉成就者，由修道究竟，雙得權實，故言悉也。
此雙指二境，其意明矣。
orig::  ^43c22

止！舍利弗！不須復說。
commentary::  ^43c36

此正絕言歎也。只云止者，指止之字為絕言歎也。
良由此經妙法深寂，言語道斷體不可說，故如來絕言但止而歎之。
有三意故：一、以此理妙叵說故止；二、欲說妙理止而歎之令生欽慕；
三、設慈悲為說五千在座未起，如來知五千未脫，
聞不能解傷其善根，將護物機似止未說，
知佛言音妙赴眾心，是故止而歎之。
不須復說者，但對告之辭也。
orig::  ^43c38

所以者何？佛所成就第一希有難解之法。
commentary::  ^44a4

此是佛自釋出止歎之意。
上云止不須復說，今徵起云所以者何不須復說也。
此中就佛是最上人，成就修得權實究竟橫滿最上法，故止之不可說也。
既佛自釋云佛所成就，乃是以果對其因人，自他相對辨佛橫滿也。
以佛成就對其因人，始自三教乃至圓人等覺皆未成就故。
又須以今經成就時會，對昔始自華嚴終至般若，四時諸會皆未成就也。
又第一者，以今經佛修得第一，對昔人教時部未名第一。
又以今經佛修得之希有，對昔人教時部未名希有。
又以今經佛修得之難解，對昔人教時部未名難解。
既以佛自得之果對他昔未解等，即是橫明顯佛成就等修道究竟橫滿最上人法故，
故不可說也。以由今經圓中極果，一切諸經皆所不及故也。
orig::  ^44a6

唯佛與佛，乃能究盡。
commentary::  ^44a34

此是佛釋，最上人已證權實豎深不可說故止。
前句既以成就等對他為橫滿也，今有究盡之言，此乃對已因顯果豎深也。
唯佛者，即釋迦也。
與佛者，三世十方諸佛也。
乃能究盡者，初中分獲未盡其源，如十四夜月光用未普未極究盡，
獨佛與佛究盡邊底，如十五日之月體無不圓光無不徧，
如此豎深故不可說，上人修得故止而歎之也。
orig::  ^44a36

諸法實相。
commentary::  ^44b2

此是如來欲廣釋甚深境界，先標權實章也。
既云諸法，即是今經妙權。
既云實相，即是今經妙實理也。
此權實體，以十如是。
約十法界，謂六道四聖，收諸凡聖理性無漏失也。
此十界十如，作三轉讀，文即是真，俗中又是三諦之文，理無漏失。
然法雖無量數，不出十界十如。
始自地獄，極至佛界，收無不盡。
一一界中，雖復多派種種差別，不出十如，罄盡因果也。
又下經云：世間相常住故。
今文如是等常住，就三種世間，一一各具十界十如。
一法界十如，具九法界。
各具十如，成百界三千，收一切善惡依正三世佛法，
無所漏失，以一中有無量法故。
雖無量法，不離一心。
一心既爾，乃至內外六塵，虗空大地，莫不皆然，無非實相。
如何一法界，具九法界性相耶？
如毗曇婆沙第七云：地獄界中，成就他化天法。
小乘尚爾，況圓頓大教耶？
即是其例。餘九法界亦如是。
以理準知，一一界中，皆具九界十如。
是但舉一法，即具無量法。
無量法即一法，不可以一說，不可以多說，
不可以權說，不可以實說。
若因果善惡，空有大小，凡聖漸頓開合，
心法依正，一多自在，一切諸法，互融徧入，皆是實相。
如此妙法說在今經，昔諸圓經竝未曾說，以未談十如實相故也。
是知談法界者未窮斯妙理，應須先了今經十如。
是廣約十句釋上諸法實相明文，顯此是能開妙法，方異諸經。
當知十如乃是法華之理本，諸教之端首，
釋義之關鍵，眾生之依止，發心之凭仗，
權謀之用體，迷悟之根源，果德之理本，
一化之周窮，五時之終卒。
所以先歎諸佛能依之智，即五佛權實。
權實何依？所謂妙境。
若迷此意，諸教之蹊徑任運失趣，一化之條流於茲枯竭。
天台玄疏及以止觀以此為主，一家用義大括包富，莫不由茲十如實相。
此是最上終窮巧妙顯示實相三千明文也。
世間之相即三種世間諸法實相之相，
當約時味部教委判麤妙，方顯此境。
文廣更不具錄。今欲消通下文十句廣釋權實明文，
今具依南嶽、天台三部中釋十如文。
約三法釋義，謂眾生法、佛法、心法之義，令經文顯然。
更用文句四釋點之：初約十界，次約佛界，
三約離合，四約位釋點。
與論一十八重釋十如等，使一一法攝，
事理周足，貴文易了。
此是一代極說，無嫌文繁。
何名眾生十如法妙耶？
如經云：為令眾生開示悟入佛之知見。
若眾生無佛知見，何所論開？
當知十如實相，佛之知見，蘊在眾生也。
又經云：但以父母所生眼，即肉眼；徹見內外彌樓山，
即天眼；洞見諸色而無染著，即慧眼；見色無有錯謬，
即法眼；雖未得無漏，而其眼清淨，具足諸眼用，即是佛眼。
此是今經明眾生法妙。
大經云：學大乘者，雖是肉眼，名為佛眼。
一根既爾，餘根亦然。
又央掘云：所謂彼眼根，於諸如來常，具足無減修，了了分明見。
又大品般若云：六自在王性清淨。
又云：一切法趣眼，是趣不過，乃至意亦如是。
此即諸經明眾生法妙也。
若佛法妙者，如經云：止止不須說，我法妙難思，
佛法不出權實，是法甚深妙，難見難可了。
一切眾生類，無能知佛者，即佛實智妙；
及佛諸餘法，無能測量者，即佛權智妙也。
如是二法，唯佛與佛，乃能究盡諸法實相，是名佛十如妙。
佛豈別有法？只百界千如，為佛所究也。
三、心法妙者，如安樂行云：修攝其心，觀一切法，
不動不退，又一念隨喜等。
又普賢觀云：我心自空，罪福無主，觀心無心，法不住法。
又心純是法。淨名云：諸佛解脫，當於眾生心行中求。
華嚴云：心佛及眾生，是三無差別。
破一心塵，出大千經卷，是名心法妙。
是則心法十如皆妙也。
然天台又約十界三種世間，成不思議三千實相，
示人非緣生數法，即三佛性。
又依南嶽讀下十句，釋文皆以如為句末，即依真諦讀文。
今依南嶽，通皆稱十如也。
若天台作三轉讀下十句，初云是相如、
是性如等，即真諦讀也；二云如是相、如是性等，
即俗諦讀文也；三云相如是、性如是等，
如於中道實相之是，即中諦義也。
此約分別門示人令易解，故明空、假、中，乃以得意為言。
約如明空，一空一切空；點如明相，一假一切假；
就是論中，一中一切中，非一、二、三而一、
二、三。如八相遷物，物在相前，物不被遷；
相在物前，亦不被遷；前亦不可，後亦不可；
祇物論相遷，祇相遷論物；非縱非橫，非一非異，
玄妙深絕；非識所識，非言所言，名為實相。
唯佛究盡此之十法，攝一切法也。
若依義，便應作三意分別；若依讀，便當依下偈文如是大果報，
種種性相義。今且從讀，便以相為句末，
非但云實相，亦須云實性、實體乃至實本末。
此釋略標權實境界竟。
下佛以十句明文，廣釋實相。
orig::  ^44b4

所謂諸法。
commentary::  ^45b16

此先徵起指法所由，故云所謂諸法也。
佛既以十如轉釋諸法，當知如無別體，
全依於界，須約十法界釋，方無漏失也。
十法界三字，亦作三轉讀之，方稱經旨。
orig::  ^45b18

如是相。
commentary::  ^45b26

夫相以據外覽，而可別釋。
論云：易知故名為相。
如水火相異，則易可知。
如人面色具諸休否，覽外相則知其內。
眾生相隱，彌勒相顯。
若言有相，闇者不知；若言無相，占者洞解。
當隨善相者，信人面外具一切相。
心亦如是，具一切相。
如來善知，近遠皆記。
不善觀者，不信心具一切相。
當隨如實觀者，信心具一切相。
此從心法釋也。二、從眾生釋相者，眾生既該十界，
相廣避繁，束為四番，取氣類相似以釋其相。
初、四趣相者，即是惡相，表墯不如意處，即四趣眾生相也。
二、人天，表清升為樂，即善相也。
三、二乘，表涅槃為相。
四、菩薩，有四種菩薩不同：初、小乘三藏教菩薩，
以事六度為相；次、大乘初門通教菩薩，
以有餘、無餘為相；三、大乘別教菩薩，從空出假，
以恒沙佛法為相；四、大乘圓頓教菩薩，
佛以約中道不可分別而論相，則一切眾生皆菩提相，
不可復得，此即緣因為佛菩薩相也。
三、約佛法者，佛界非相非不相，而名如是相，即佛法相也。
故經云：眾寶莊校，即其義也。
然雖有十界之相不同，來至今經，悉入佛之一實相，仍用三無差別。
此之一句，須見即一而三諦，即三而一諦，三一俱不可分別。
言語道斷，心行處滅，不可思議，方名實相。
下性等例皆如此。
orig::  ^45b28

如是性。
commentary::  ^45c24

心法釋如是性者，性以據內，總有三義：
一、不改名性，無行經稱不動性，性即不改義也。
性名、性分、種類之義，分分不同，各各不可改也。
又性是實性，實性即理性，極實無過，即佛性異名耳。
初不動性扶空，次種性扶俗，次實性扶中道也。
今明內性不可改，舉一即三也。
如竹中火性，雖不可見，不得言無，燧人、乾草徧燒一切。
心亦如是，具十法界一切五陰性，雖不可見，
不得言無，以智眼觀見，心具一切性也。
二、約眾生十法界法明性者，亦束為四番：
初、四趣定惡聚為性，黑自分性，純習黑惡，
難可改變，如木有火，遇緣即發。
大經云：有漏之法，以有生性故，生能生之。
此惡有四趣生性故，緣能發之，即四趣性也。
二、人天性，表白法定樂善聚，為人天性也。
三、二乘性者，是非白非黑，以解脫法為性也。
四、約菩薩佛界亦四：初、小乘三藏菩薩，
以人天善為性；次、大乘通菩薩，以無漏慧為性；
三、別菩薩，定入生死為性；四、圓頓菩薩，
與佛法界以中道一切智願猶在不失智，即了因為性也。
十法界眾生性，一切諸性悉入今經一實究竟性海中，名今經性也。
三、約佛法者，佛即非性非不性，而名如是性，
故經云有大白牛，即究竟智慧了因性也。
此句須約三諦義，如相中說。
orig::  ^45c26

如是體。
commentary::  ^46a22

初、約心法釋如是體者，主質故名體，一切陰入俱用色心為體質也。
二、約眾生法釋體。
初、四趣體者，攬被摧折麤惡色心以為體質也。
復次，此世先已摧心，來世果報亦摧色心，故以被摧色心為四趣體也。
二、人天以升出安樂色心為體也。
三、二乘體，以五分法身為體者：一、無作為戒體；
二、無漏淨禪為定體；三、無漏慧為慧體；
四、盡知為解脫體；五、無生智為解脫知見體，即二乘體也。
四、菩薩體，復為四：初、小乘三藏菩薩，以三十二相為體；
二、大乘通菩薩，以勝應色心為體；三、別菩薩，
以變易色心為體；四、圓頓菩薩與佛，以中道自性清淨心，即正因為體也。
至今經須不轉十界體，即一實不可思議實相體也。
三、約佛法釋體者，佛法非體非不體，而名如是體，即指究竟實相正因為佛法體。
經云：其車高廣，即其義也。
亦更準相中三諦說之。
orig::  ^46a24

如是力。
commentary::  ^46b6

初、約心法釋力者，堪任力用也。
如王之力士，有千萬技能，病故不能，謂之無病差，還有此用。
心亦如是，具有一切諸功力故，以煩惱病故，
不能運動如實觀之心，見一切十法界力也。
二、約眾生法釋力，亦四：初、四趣力者，有登刀上劒，
吞銅噉鐵，強者伏弱，牽車挽重，皆是惡力也；
二、人天堪任善器，受樂為人天力也；三、
二乘能動能出，堪任道器，擇滅無繫為力也。
四、菩薩，亦四：初、小乘三藏菩薩，以生滅四弘為力；
二、大乘通菩薩，以無生四弘為力；三、別菩薩，
以無量四弘為力；四、圓頓菩薩與佛，以無作四弘。
初、發菩提心，即超二乘上，名為菩薩佛力也。
三、約佛法者，佛非力非不力而名為力，即指究竟菩提道心慈善根力等。
故經云：又於其上張設幰蓋，亦復如前三諦說之。
orig::  ^46b8

如是作。
commentary::  ^46b36

初、約心法者，運為建立名作，若離心者更無所作，故知心具一切作也。
二、約眾生亦四：初、四趣作者，搆造經營運動三業，
建創諸惡起十不善，名四趣作也。
二、人天作者，起五戒十善，造止行二善之作也。
三、二乘作者，精進勤#CB15081;道品為作。
四、菩薩亦四：初、小乘三藏菩薩以事六度行為作，
大乘通菩薩以無生六度為作，三、別菩薩以無量六度為作，
四、圓頓菩薩與佛以六度萬行四弘誓願要期為作也。
三、佛法作者，佛非作非不作而名如是作，
指究竟任運無功用道，故經云其疾如風，即佛法作義也。
亦須約三諦例前說之。
orig::  ^46b38

如是因。
commentary::  ^46c12

初、心法因者，招果為因，亦名為業。
十法界業起自於心，但使有心，則諸業具足，故名如是因也。
二、約眾生法釋，亦四：初、四趣因者，有漏惡業，
習惡為因，自種相生，習續不斷，以習發故，
為惡易成，故名四趣因也。
二、人天，即白業為因。
三、二乘，以無漏慧行正智為因。
四、菩薩，亦四：初、小乘三藏菩薩，善業為因；
二、通菩薩，以無漏習因為因；三、別菩薩，
以真無漏慧為因；四、圓頓菩薩與佛，即智慧莊嚴為因也。
三、約佛法為因者，佛非因非不因，即指四十一位真因，
故經云：乘是寶乘，遊於四方也。
亦須準三諦說之。
orig::  ^46c14

如是緣。
commentary::  ^46c36

初、心法釋者，緣名緣，由助業皆是緣義，
無明、愛等能潤於業，即心法為緣也。
二、約眾生釋緣，亦四：初、四趣緣，即緣助，
所謂諸惡我、我所，所有惡具度，皆能助成習業，
如水潤種，故用報因為四趣緣也。
二、人天緣，以善我、我所，所有善具度，為人天緣也。
三、二乘，是行行助道，為二乘緣也。
四、菩薩，亦四：初、小乘三藏菩薩，以煩惱為緣；
二、通菩薩，以生滅助道為緣；三、別菩薩，
以助假觀為緣；四、圓頓菩薩，與佛即以福德莊嚴為緣也。
三、約佛法者，佛法非緣非不緣，而名如是緣，指一切助菩提道。
經云：又多僕從而侍衛之也。
亦須三諦，如前說之。
orig::  ^46c38

如是果。
commentary::  ^47a12

初、心法釋者，剋獲為果，習因習續於前，
習果剋獲於後，為心之果也。
二、眾生法亦四：初、四趣習果，如多欲人受地獄身，
見苦具謂為欲境，便起染愛，謂此為四趣習果也；
二、人天以任運酬善心生為果；三、二乘以證四果為果。
菩薩亦四：初、三藏菩薩，三十四心斷結盡為果；
二、通菩薩，斷餘殘習盡為果；三、別菩薩，
假觀成為果；四、圓頓菩薩，與佛即一念相應大覺朗然無上菩提為習果也。
三、約佛法者，佛非果非不果而名如是，果指究竟妙覺朗然圓因所剋。
經云直至道場，即佛法論果，亦須舉一即三，
全三是一，悉入今經一佛果法也。
orig::  ^47a14

如是報。
commentary::  ^47a36

初、心法為報者，酬因曰報，習因習果通名為因，
牽後世報心，即此報酬於因。
二、約眾生法亦四：初、四趣報者，如多欲人在地獄中趣欲境時，
即受銅柱鐵牀之苦，是四趣報也。
二、人天以有為自然受樂為報。
三、二乘論報，小乘本教果證無生，既二乘不生，是故無報也。
若爾，何故發真是果而不論報耶？
然果名仍通，報名則別，是故凡夫有果則定有報，若二乘人亦通名果而不論報。
無漏是損生，非牽生法，且據小乘本教不說生處，故無報也。
若爾，三果位亦得本教無漏，何得有七生、
一生及上界生，豈非報耶？
然三果去有報者，由殘思未盡為漏緣而受生，
非無漏報，二乘本教定無報義。
若依大乘，見此無漏猶名有漏，以不損別惑猶受變易之生，
則無漏為因、無明為緣，生變易土，大判二乘即有報也。
四、菩薩亦四：初、小乘三藏菩薩猶有正使，故報在三界。
二、通菩薩六地已下斷疑與二乘同，亦不論報。
三、別教菩薩約修中道行次第觀，此人雖斷通惑，
自知有生，受變易報則具十法也。
四、圓頓大乘菩薩與佛報，即大涅槃果果斷德，禪定三昧一切具足為報果也。
三、約佛法者，佛法非報非不報而名如是報，指究竟大涅槃經云得無量無漏清淨之果報也。
又佛損生義足，那得論報？
唯佛一人居淨土，不受後身則無報，約現則亦有，
未來則無
orig::  ^47a38

如是本末究竟等。
commentary::  ^47b38

初、心法釋者，相為本，報為末，本末悉從緣生，
緣生之心空，故本末皆空，此就心法空為等也。
又相本但有字，報末亦但有字，悉假施設。
又本末互相表幟，覽初相表後報，覩後報知本相，
初後相在，此就心法約假論等。
又相無相無相，而相非相非無相，報無報無報，
而報非報非無報，二皆入如實之際，此就心法中論等也。
二、約眾生法者，亦四：初、四趣，當知四趣本末皆癡為等，
若惡本空，故末亦空，此就空為等也。
又惡果報在本相性中，此末與本等，本相性在惡果報中，
此本與末等，若先無後事，相師不應預記，
若後無先事，相師不應追記，初後相在，此假事論等也。
黑惡四趣皆有中實理心，與佛果不異，
一色一香，無非中道，此約理論四趣等也。
二、人天本末皆清，升白法為等，初本空，
末亦空，即空等。又善果報在本相性中，
此末與本等，本性相在善果報中，此本與末等，
初後相在，此就假等，善中實理心與佛果不異，
無非中道，即中說等也。
三、二乘與菩薩及佛本末，隨教說之，可解。
三、約佛法者，佛法非本非末，而言本末，
非本非末，究竟空等，初後相在，究竟俗等，
悉入中道，究竟實相中等，究竟三諦，非等非不等，
而究竟等，指於實相，故標云實相也。
此是如來自行權實，最為無上無相，乃至無上果報，
橫廣豎深，極邊徹底，而無有上，故標章言諸法實相也。
唯有如來徧照此十如法，橫豎悉周，如觀掌果。
祇為凡夫如雙旨，二乘如眇目，菩薩如夜視，
#CB15167;朧不曉，不可得說，
唯獨自明了，餘人所不見，不可宣示。
止止絕言，其在此耳。
且依天台廣演，南嶽師舉法謂三種，略示不委。
天台更自立四釋：明理攝徧，約十界釋；
明自證極，約佛界釋；明佛化用，約離合釋；
明三德徧，約諸位釋。
此但語正，正必收依，故經云：諸法用十法界釋之，
一一界互具九界，一中無量，無量中一。
舒之則充滿法界，不知從何而來；卷之則一法不存，
莫知所在，不知從何而去。
但凡夫雖具，絕理情迷；二乘雖具，捨離求脫；
菩薩雖具，照則不周。
唯有諸佛如來照十法界十如因果，洞見了了，
唯佛與佛乃能究盡者，良由此也。
二者、經云：佛所成就第一希有難解之法。
故用佛法界釋如自行權實，最為無上無上相，
乃至無上果報，橫廣豎深，而無有上，故標章諸法實相唯佛成就也。
三、經云：止止不須說，我法妙難思。
既云難思，方能徧逗，故約離合釋。
若佛心中十界十如皆無上相，乃至無上果報唯是一佛法界，
如海總萬流，若千車共一轍，此即佛自行權實合也。
若隨他意，則有九法界、十如性相等，即是化他權實離也。
化他雖有實，對佛皆束為權；佛自行雖復有權，望他皆束為實。
隨他則開，隨自則合，橫豎周照，開合自在。
雖化他，開無量法，無量而一；雖合為一，
一而無量；雖無量，一而非一非無量；雖非一非無量，
而一而無量，唯佛究盡也。
四、經云：唯佛與佛乃能究盡。
須約六即位釋。如是相者，一切眾生皆有實相，
本自有之，乃是如來藏之相貌，以由眾生為菩提相，即是緣因相也。
如是性，即是本具性德智慧、第一義空、一切智願猶在不失。
語本性德，即取煩惱，即菩提了因也。
如是體，即是本具中道自性清淨理體也。
是為三德通十法界，界界三德同在理性，故十法界之言亦唯在理。
六即之位，位位皆有，即理性三德，位定在凡，
理即之位，合名正因也。
若研此三德，入五品位名力，入十信名作，入住已上真修緣了名因名緣。
若入佛位，菩提名果，涅槃名報。
初三名本，後三名末，初後同是三德，故言究竟等。
故理性三德，其文在斯。
今見此文，應貫諸說。
初位三德，通惡通善，通賢通聖，通小通大，通始通極也。
雖在惡而不沈，在善而不升，在賢而不下，
在聖而不高，在小而不窄，雖在大而不寬，
雖在始而非新，雖在極而非故。
雖有十界相性權實開合差別若干，以平等大慧如實觀之，
究竟皆等也。若迷此境，即有六界相性，名為世諦。
若解此境，即有二乘相性，名為真諦。
若達此境非迷非解，即有菩薩佛界相性中道第一義諦。
若以此慧等於俗諦，俗諦非迷。
若等於真諦，真諦非解。
非迷非解雙非迷解，但名平等。
大慧！此權實不二之境，七種方便不能以不二智等不二之境，
唯有諸佛能以不二智等不二境。
天台四釋冠絕古人，如此消文方稱經旨。
此十如法為佛所歎，下文身子三請，由此十方三世諸佛開顯，
由此釋迦仰同無復異趣，大車譬此宿世，
示此久本，證此根敗適復獲記，由此菩薩除疑損生增道，
始初發心終訖補處竝訖於此，藥王十喻稱歎於此，菩薩發誓流通於此。
若得此意，廣演於八年不出乎一念，經五十小劫詎動於剎那。
例知一代逗機居于心性，法華一部方寸可知，
十方佛事宛然矚目，法界根性覽而易通，隨宜所說咸指藏理。
論中約二十句十八番釋上十如，與今四釋冥會經旨，論文豐富人莫知之。
此且略撮疏文粗消經旨，廣細委釋具在疏文。
orig::  ^47b40

爾時，世尊欲重宣此義，而說偈言：
commentary::  ^48c16

夫偈與長行互廣略，令義易顯，如下頌十如則略，欲舉不知之人則廣耳。
orig::  ^48c18

世雄不可量，諸天及世人，一切眾生類，無能知佛者。
commentary::  ^48c22

此四句頌上諸佛寄言歎權實二智也。
初世雄者，頌上諸佛智慧也。
不可量者，頌上甚深無量。
此一句頌上諸佛歎實智也。
上文不分四佛但云諸佛，故今但云世雄即當諸佛，
祇云世雄似非諸佛，然以字義分，既云世字可屬三世，
三世必有十，方知是頌諸佛也。
次三句頌上歎諸佛權智也。
此中頌之文與上長行而有三異：一上長行舉人又標法云諸佛智慧，
此合頌但云世雄將人以美法。
二者上諸佛二智開歎各有歎釋結，此合頌但云人者，
以人總故人必兼法，有無雙隻之異也。
有此開合之異者，蓋長行二佛權實各歎，表化緣異故也。
此頌中合上諸佛寄言歎權實二智，示二智理同成三異。
orig::  ^48c24

佛力無所畏，解脫諸三昧，及佛諸餘法，無能測量者。
commentary::  ^49a2

此四句頌上寄言歎釋迦二智也。
佛者，頌上吾從成佛已來也，正頌實智。
力無畏等頌諸功德，是用權之由，即頌權智也。
餘法者，即指化他之權，是實之餘助耳。
正頌上歎種種因緣，即果用之權也。
此但云佛力不云吾今者，但以前文中釋迦權智具有力無畏等，
知是頌釋迦權實二智也。
orig::  ^49a4

本從無數佛，具足行諸道，甚深微妙法，難見難可了。
commentary::  ^49a16

此四句，合頌上諸佛釋歎、結歎二文也。
本從下二句，頌上釋歎佛曾親近至盡行道法，即正頌實智也。
既云盡行道法須由勇猛精進，亦義兼頌釋權也。
甚深微妙法，頌上結歎諸佛實智成就甚深未曾有法文也。
難見難可了，頌上結歎諸佛權智隨宜所說意趣難解文也。
orig::  ^49a18

於無量億劫，行此諸道已，道場得成果，我已悉知見。
commentary::  ^49a30

此四句頌上釋迦釋歎結歎知見波羅蜜皆已悉具足等也。
初兩句舉因具足，即釋權也。
次句舉果具足，兼頌釋實智也。
我已悉知見一句，頌上結釋迦二智如來知見廣大之文，
既云悉知驗知，雙頌結文也。
從偈初至悉見，頌上寄言歎釋結二智三文竟。
orig::  ^49a32

如是大果報，種種性相義，
commentary::  ^49a44

此二句頌上長行絕言，歎不可思議境，但舉初後中間可知。
義字兼頌究竟等三諦義也。
大即大多，勝如前辨。
orig::  ^49a46

我及十方佛，乃能知是事。
commentary::  ^49b4

此二句追頌上取要言之，乃至佛悉成就即絕言之，由文中所指境是也。
正絕言歎，文在後頌是也。
orig::  ^49b6

是法不可示，言辭相寂滅，
commentary::  ^49b10

此二句追頌上正絕言，歎止舍利弗，不須復說文也。
以由實相非方所故，不可示故，非言語可道，故云言辭相寂滅也。
orig::  ^49b12

諸餘眾生類，無有能得解。
commentary::  ^49b18

此二句頌總簡不入者，即七方便人也。
orig::  ^49b20

除諸菩薩眾，信力堅固者。
commentary::  ^49b22

此二句頌揀能入者，即圓教十信，故言信力堅固者能知入也。
若爾，長行明唯佛能知入，云唯佛究竟，何故頌云明初信能知入耶？
若據圓入初心名字，發心便自畢竟不二，
此由進舉，似位何疑？
但初發互舉耳。
orig::  ^49b24

諸佛弟子眾，曾供養諸佛，一切漏已盡，住是最後身。
如是諸人等，其力所不堪，
commentary::  ^49b34

此六句頌，通揀二乘。
不知後身者，但果縛在耳。
orig::  ^49b38

假使滿世間，皆如舍利弗，盡思共度量，不能測佛智。
commentary::  ^49b40

此四句頌，別舉身子利智徧一方世界，亦不能知也。
orig::  ^49b42

正使滿十方，皆如舍利弗，及餘諸弟子，
亦滿十方剎，盡思共度量，亦復不能知。
commentary::  ^49b46

此六句頌，廣舉身子等滿十方亦不能知。
orig::  ^49c2

辟支佛利智，無漏最後身，亦滿十方界，其數如竹林。
斯等共一心，於億無量劫，欲思佛實智，莫能知少分。
commentary::  ^49c4

此八句頌，支佛亦不能知。
orig::  ^49c8

新發意菩薩，供養無數佛，了達諸義趣，又能善說法。
如稻麻竹葦，充滿十方剎，一心以妙智，
於恒河沙劫，咸皆共思量，不能知佛智。
commentary::  ^49c10

此十句，舉發心菩薩不能知也。
發心語通，或可六度菩薩三僧祇未斷惑名發心者，或可指上人天中自攝得六度而發心之。
語別，擬大乘通別等發心。
orig::  ^49c16

不退諸菩薩，其數如恒沙，一心共思求，復亦不能知。
commentary::  ^49c24

此四句揀不退菩薩亦不能知也。
通教不退斷界內惑，是故不知別理。
別教地前亦有證，位行不退亦所不知。
orig::  ^49c26

又告舍利弗：無漏不思議，甚深微妙法，
我今已具得，唯我知是相，十方佛亦然。
commentary::  ^49c32

此六句，頌上難解法佛能知實相境也。
初無漏不思議一句，頌上絕言之由，結要舉權實所止境也。
次甚深一句，頌上最上果人橫滿不可說，即第一希有難解之法文也。
次從我今下三句，頌上最上人權實豎深不可說，即唯佛與佛乃能究盡也。
更明諸佛道同，同皆究竟，故云唯我知是相，十方佛亦然。
又不思議者，不決定也。
如如意珠，無毫#CB12530;之有，
能雨眾寶；實相不生，能生般若。
又天台依此六句頌，結要出四種解，釋十如實相：
一依無漏半句為本，作十法界釋，以十界十如收諸凡聖理性無漏，
又收三諦無漏失，又收權實無漏失。
二依不思議半句為開合作本，即權而實，
即實而權，是開合不思議。
三依甚深微妙法二句為本，作佛法界釋。
四依唯我知是相二句為本，作約位釋。
當知四釋解甚深境界，引證及與作本，
皆依佛語，驗契經旨。
偈從始至此，頌上寄絕二歎文畢。 ^49c36

△此後三行半，文孤起頌，正當略開三顯一，
動舊執，生新疑，為騰疑致請之由也。
orig::  ^50a18

舍利弗當知，諸佛語無異，
commentary::  ^50a24

此二句頌明彼此諸佛化道是同也。
orig::  ^50a26

於佛所說法，當生大信力。
commentary::  ^50a28

此二句，勸信也。佛既如實語勸信，何事聞略開三顯一，却復生疑耶？
為防因疑起謗者，故須勸信耳。
orig::  ^50a30

世尊法久後，要當說真實，
commentary::  ^50a34

此二句正明諸佛顯實，即一真也。
身子聞此所以疑，其實未曾聞，動昔之執，
生今之疑，將非魔作佛，正由聞此語故。
orig::  ^50a36

告諸聲聞眾，及求緣覺乘，我令脫苦縛，逮得涅槃者。
commentary::  ^50a42

此正明釋迦開三，即施開也。
上諸佛但明顯實，此釋迦但明開三者，頌略顯互明一邊耳。
此一行將明二乘之非，故言逮得涅槃者也。
又初二句明開二乘，我令二句即擬六度菩薩乘之自行。
何以知之？修六度行即免四趣縛，未能入滅度，
三祇百劫乃得涅槃，逮之言遠及耳。
又六度行先度他，故言我令脫苦縛，後方自取無漏，故言逮得涅槃。
此義推之，知是六度乘也。
又據下數推之云：佛以方便力，示以三乘教。
若不指此，將何為三？
不應重數二乘以為三乘也。
orig::  ^50a44

佛以方便力，示以三乘教，
commentary::  ^50b16

此二句正斥三乘皆是虗偽也。
由聞三偽一真，是諸聲聞聞三乘皆是方便，方便即偽。
既方便是偽，何故如來定起却稱歎方便耶？
故下騰疑。由聞此故，乃疑歎二智方便也。
orig::  ^50b18

眾生處處著，引之令得出。
commentary::  ^50b26

此二句出立三之意，意是權引離諸苦故，非是真實但是方便。
此正頌略開三顯一經竟。 ^50b28

△此下即是第二騰疑致請。
orig::  ^50b30

爾時，大眾中有諸聲聞、漏盡阿羅漢、阿若憍陳如等千二百人。
commentary::  ^50b34

從爾時大眾下並名騰疑致請。
此一節文即是結集經家敘千二百疑也。
orig::  ^50b38

及發聲聞、辟支佛心比丘、比丘尼、優婆塞、優婆夷。
commentary::  ^50b42

此亦是經家敘四眾疑也。
orig::  ^50b44

各作是念：今者世尊何故慇懃稱歎方便？
commentary::  ^50b46

此亦經家敘其當機正疑，此是總疑佛權實二智也。
orig::  ^50b48

而作是言：佛所得法，甚深難解，
commentary::  ^50c4

此疑佛實智也。
orig::  ^50c6

有所言說，意趣難知，一切聲聞、辟支佛所不能及。
commentary::  ^50c8

此疑權智，以由聞諸佛語無異，要當說真實，從此疑生。
何者？佛昔說三乘智慧同證不差，但餘習有盡不盡耳。
今總稱歎如來二智非我所及，是故四眾疑佛二智。
orig::  ^50c10

佛說一解脫義，我等亦得此法到於涅槃，而今不知是義所趣。
commentary::  ^50c18

此是身子自疑所得三乘聖道是真出要，
我修此理亦到涅槃，而今忽言皆是方便，未知何者真實？
故言而今不知是義。
此因上斥三為偽而生是疑。
上斥三乘皆是方便，敘疑但在二乘者，
以其執重疑深偏舉，若至下除疑中即云大數有八萬，
求佛諸菩薩亦皆有疑，故三乘僉疑但舉二乘耳。
此敘身子生疑竟。
orig::  ^50c22

爾時舍利弗知四眾心疑自亦未了，而白佛言：世尊！
何因何緣慇懃稱歎諸佛第一方便甚深微妙難解之法？
我自昔來未曾從佛聞如是說，今者四眾咸皆有疑。
commentary::  ^50c36

此一節是身子正陳，自他皆疑，稱歎二智也。
orig::  ^50c44

惟願世尊敷演斯事。
世尊何故殷勤稱歎甚深微妙難解之法？
commentary::  ^50c46

此一節是初番陳請，為自他求所決也。
orig::  ^51a2

爾時舍利弗欲重宣此義，而說偈言： ^51a4

慧日大聖尊，久乃說是法，
commentary::  ^51a6

此二句頌上疑實智也。
orig::  ^51a8

自說得如是，力無畏三昧，禪定解脫等，不可思議法。
道場所得法，無能發問者，我意難可測，亦無能問者。
無問而自說，稱歎所行道，智慧甚微妙，諸佛之所得。
commentary::  ^51a10

此十二句頌上疑權智。
釋權如前。
orig::  ^51a16

無漏諸羅漢，及求涅槃者，今皆墯疑網，佛何故說是？
其求緣覺者，比丘比丘尼，諸天龍鬼神，
及乾闥婆等，相視懷猶豫，瞻仰兩足尊，是事為云何？
願佛為解說。
commentary::  ^51a18

此十二句頌三乘四眾疑也。
初一句明羅漢，次一句稱及求涅槃者，
此中稱及者，此菩薩自求涅槃，又以及他故異二乘，定是菩薩也。
今皆至解說，是即疑相。
其求下有八句明緣覺請。
orig::  ^51a24

於諸聲聞眾，佛說我第一。
我今自於智，疑惑不能了，為是究竟法？
為是所行道？
commentary::  ^51a32

此六句明身子自疑。
orig::  ^51a36

佛口所生子，合掌瞻仰待，願出微妙音，時為如實說。
commentary::  ^51a38

此四句頌佛子疑也。
以真慈悲能紹佛種，故言佛也。
orig::  ^51a40

諸天龍神等，其數如恒沙，求佛諸菩薩，大數有八萬。
又諸萬億國，轉輪聖王至，合掌以敬心，欲聞具足道。
commentary::  ^51a44

此八句頌總述同疑致請。
夫偈頌長行可以意推，如其非頌上即是長出，
或廣略互明，於義非急者不能繁文。
此是初番為自他求決疑請竟。
orig::  ^51a48

爾時，佛告舍利弗：止！
止！不須復說。若說是事，一切世間諸天及人皆當驚疑。
commentary::  ^51b6

此一節對上止歎中，乃是第二止也。
其止意者，若更說者，恐其當機驚疑不信，故止之也。
亦表下第二周之意。
orig::  ^51b10

舍利弗重白佛言：世尊！
惟願說之！惟願說之！
所以者何？是會無數百千萬億阿僧祇眾生曾見諸佛，
諸根猛利智慧明了，聞佛所說則能敬信。
爾時舍利弗欲重宣此義，而說偈言： ^51b16

法王無上尊，惟說願勿慮。
是會無量眾，有能敬信者，
commentary::  ^51b24

從舍利弗重白訖偈，此一節文是身子第二騰眾宿植利根，
故久植必解，更牒致請。
orig::  ^51b26

佛復止舍利弗：若說是事，一切世間天、
人、阿脩羅皆當驚疑，增上慢比丘將墜於大阬。
爾時世尊重說偈言： ^51b30

止止不須說，我法妙難思，諸增上慢者，聞必不敬信。
commentary::  ^51b36

此從佛復止訖偈，明佛第三番止，為護上慢聞說必謗墯惡故止，
亦表下第三因緣周也。
orig::  ^51b38

爾時舍利弗重白佛言：世尊！
惟願說之！惟願說之！
今此會中如我等比百千萬億，世世已曾從佛受化，
如此人等必能敬信，長夜安隱多所饒益。
爾時舍利弗欲重宣此義，而說偈言： ^51b42

無上兩足尊，願說第一法，我為佛長子，惟垂分別說。
是會無量眾，能敬信此法，佛已曾世世，
教化如是等，皆一心合掌，欲聽受佛語。
我等千二百，及餘求佛者，願為此眾故，惟垂分別說。
是等聞此法，則生大歡喜，
commentary::  ^51c2

從爾時重白是身子，第三、述慧益多，牒疑更請。
此六段，第三、騰疑請竟。
始從定起訖此偈，總是正說分中初略開三顯一文竟。 ^51c10

次下當廣開三顯一也。
此一節文下，經從爾時，佛告舍利弗：汝已殷勤三請，
豈得不說下去，凡有七品半經，是正廣明開三顯一。
此段文有三：一、為上根人法說；二、為中根人譬說；
三、為下根人宿世因緣說，亦名理、事、行三。
此正說經文，自古多有紛諍，今依天台評判，
以十義料簡，因為十門，故撮錄此，冠下經文，使無惑矣。 ^51c16

一、明通別者，初、周別名法說，通則具三，
如優曇華時一現耳，即譬說；若我遇眾生盡教以佛道，即因緣說也。
二、中周別名譬說，通則亦三，我先不言皆為化菩薩故，
又合譬於一佛乘分別說三，即是法說也；
於二萬億佛所常教化汝，即因緣說；若謂此文屬法說者，
可長者聞已驚入火宅方宜救濟，即因緣也。
三、下周別名宿世因緣，通亦具三，我涅槃時到眾又清淨令入佛慧，
是法說也。有一導師是譬說而作三周者，
從多從正從略從傍，欲令名字不濫，各據一意耳。
問：三周為三根人，一周通有三說者，一說應具三根否？
答：法說非止逗上中之上，又有中下，但法說自被法說中三，
餘二周亦爾。欲明所被之人，先明能益之法，故先譬三周通別也。 ^51c30

二、明有聲聞無聲聞者，不可偏執。
若從長者實智往觀，則無客作人；若就窮子根性，自謂作人。
依經望論，應有幾種聲聞？
一、久習小，今世小道熟聞，小教證果，如論決定者是也。
二、本是菩薩，積劫修行大道，中間疲厭生死，
退大取小，是別異善根。
佛且成其小教，斷結取果，為退大未久，
習小來近，理應易悟，論名退菩提者是也。
三、以有此二故，諸佛菩薩，內祕外現，成就引接，
令入大道，論名應化者是也。
四、為見權實兩種，能出生死，欣樂涅槃，
修戒定慧，微有觀慧，未入似位，薄有所得，
便謂證果，此名未得謂得，論名增上慢者是也。
五者、今教開前權實兩種聲聞故，以佛道聲，
令一切聞，即五種聲聞也。
若從小決定退大兩種，即有聲聞。
若從大乘理無#CB01926;斷，永住化城終歸寶所。
實者既爾則無有權，若增上慢則非權實二種攝也。
次明大乘應化佛道有無者，若權作應化，
外現小迹內隱大德，從隱德說則無大乘聲聞。
若自行發迹顯本，則言有大乘聲聞，彰言發迹仍示聲聞名為大乘也。
今經開三顯一，正意為決定退大聲聞，令成大乘聲聞也。
今經若未聞未記之前，則有實行聲聞也。
若從開已記了說之，則此經無聲聞。
後云聲聞而退，即聞安通序之義，乃集經者從昔安名。
論云：前二未熟不記，後二與記天台四種相望近遠皆記。
論據在座得記，今據通途被開。
既彼此聞經，必彼此與記，一開之後無所間然。
論涉有餘之說，無以經意靁同，為所被觀實有無，故二明之也。 ^52a10

三、明惑有厚薄者，前明實行中得入之人三周不同，
由惑厚薄故明根有利鈍，皆論大乘根性。
別惑有厚薄者，即為四句：一、別惑輕，大根利，
一聞即悟；二、惑重根利，再聞方曉；三、惑輕根鈍，
三聞乃決；四、根鈍惑重，止為結緣眾耳。
復次初品無明三重覆初住中道，初聞法說上根之人三重一時俱盡，
開佛知見入菩薩位得記，中根斷二重，下根斷一重。
次譬說時，中根聞斷三重盡，開佛知見入菩薩位得記，下根進斷二重。
次聞因緣說時，下根方斷三重盡，開佛知見入菩薩位得記。
既三周入住前後不同，須辨根之利鈍、惑有輕重也。 ^52b14

四、明根轉不轉。夫眾生心神不定，遇惡緣轉利為鈍，遇善緣轉鈍為利。
若先值佛聞法，自有轉下中為上；初聞法說便悟，
自有轉為中；聞譬說得解，下者不轉，三周乃了。
由宿生轉，已成三根，致使今聞三說，前後悟入也。
譬三刀斫木，利一中二，鈍者三下，利鈍之名不失，木斷之處是同。
問：三根若入初住位，猶有利鈍否？
答：真修體顯，則無差降。
問：若爾，初住已上更起緣修，有優劣否？
答：此同位人無復勝負，真修體融，寧得有異耶？
先雖明惑厚薄，須由宿根故明也。 ^52b36

五、明有悟不悟。前根雖成，要須有悟。
經中多明菩薩為上根，緣覺為中根，聲聞為下根。
若菩薩併是上根，應併在法說中得悟，
緣覺併在譬說中得解，聲聞併在因緣中得悟耶？
然經中一往釋出三根，至於悟解，義未必然。
當知三周一一皆有三乘悟解。
若爾，今經何意但見聲聞得解，不見支佛得入者，何耶？
以由支佛乃是中根，既值佛出世，入聲聞數，
隨根得悟，故不別標緣覺耳。
故身子請偈云：其求緣覺者，比丘、比丘尼。
依此文，即知緣覺入四眾攝。
又法師品云：比丘、比丘尼、優婆塞、優婆夷，
求聲聞者，求辟支佛者。
豈無緣覺得解耶？
當知菩薩三周亦得悟解矣。 ^52c8

六、明有領解、無領解者，若三乘同悟，何意但見聲聞領解，
不見緣覺、菩薩領解耶？
今明無佛出世名獨覺，既聞佛說十二因緣乃名緣覺，
既入聲聞數中，得悟、領解皆不別出也。
菩薩不領解者，聲聞之人前不明得佛，
今經開其歸大之路，自恐解謬，故對佛述。
菩薩不爾，故無領解。
又其意有三：一、菩薩本意求佛，設有異執而執輕，
終歸取佛，無有不得之慮。
今聞三周之說，但是正其觀慧，故不須領解。
二、菩薩悟大，處處有文。
二乘作佛，始自今教，逐要流傳，故略耳。
胡文或有，漢略不書。
三、菩薩位行深絕，諸新小菩薩不敢領解，
至說壽量竟，彌勒都總領解。
初從無生法忍終，訖餘有一生在，則是今經具足有三乘領解也。 ^52c32

七、明得記不得記者，若三乘同皆領解，
何故但見聲聞得記，不見緣覺、菩薩受記耶？
若緣覺既入聲聞數，故不記別也。
若菩薩亦有三意：一者、昔明二乘入正位，
不能發心，何由得記？
今既悟入，大欣斯別，決故為記。
劫，國名也。菩薩發心求佛，行成自滿，故不欣急求佛，亦不促授。
又前教處處授菩薩記，亦是逐要傳譯，如上所說。
二、菩薩亦有別記，如調達、龍女，豈非別記耶？
又法師品云：求聲聞者、求辟支佛者、求佛道者，
如是等類，咸於佛前聞法華經一句一偈，
我皆與授記，當得三菩提。
豈非三乘同記耶？
三、二乘昔來未曾得八相記，故記其劫國；
菩薩先已曾記，故不重明耳。
淺近之記，初住已得，非菩薩所欣；菩薩所欣，乃是圓極妙覺遠記耳。
故壽量中，始從發心，訖一生得，妙因斯滿，
極果頓圓，此乃授法身記莂，故知今經三乘具記也。 ^53a10

八、明悟有淺深者，一往同破無明，入證初住，細尋必應明晦。
初聞法說，尚入佛慧，更聞譬說，豈不重明？
又聞因緣，理自增進，更聞壽量，彌復優深。
如聽法人，重聞勝前，單複厚薄，方之可知也。 ^53a40

九、明權實得益不同者。
古人云：三乘實行獲益，權行止為接引影響，不論其益。
天台不爾，若至壽量，權實悉得益。
增道彌高，損生彌盡，隣圓際極，唯一生在，豈非權者益耶？
所以初為影響，共熟實行，後說極果，則自道明。
文云：出入息利，乃徧他國。
息利在他，即是己利。
實行得益，由於權引，化功歸己，權亦得益。
若宜密聞久遠壽量，一音演說法，眾生隨類各得解，何必須待本門耶？
又我自欲得此真淨大法，即是自益。
當知今經權實皆益也。 ^53a48

十、明待時、不待時。
爾前不悟，必待法華悟者，名為待時。
法華前教已解者，名不待時。
何故爾？佛有顯、密二說。
若顯說為論，法華之前二乘未悟大道，
要須五味調熟，會在法華，故云說時未至。
故今正是其時，決定說大乘，此即待時也。
若密教為論，未必具待五味，在法華方會。
爾前密有入者，故名不待時。
此乃今昔大判時、不時。
若就三周，亦是待時、不待時。
迹本二門，亦是待時、不待時，致有前後悟入，即此意也。
問：本論中明決定性非密、非顯，二時不攝者，
應是失時，永不得悟耶？
答：餘經或謂此為失時，今經不爾。
此雖於密、顯不悟，而生滅度之想，入於涅槃，
而於彼土求佛智慧，得聞是經，故無失時，乃是待彼土之時耳。
問：下五千起去，應是失時否？
答：此等應以如來滅度後，弘經人受益，或在涅槃得度也。
問：身子初周為四眾、三根請，譬周為中、
下請，云何言佛各為三根人三周說法耶？
答：此語不便，請則普請，說亦普說。
但上根智利，聞法得悟；中根處中，聞譬得悟；
下根居下，聞三得悟。
鑑物機情，理須預照，及至為說，何擇中、下？
聞者未悟，自在物機，汝當隨義，云何隨語？
已上十門，出天台法華經疏。
預出此義，貴臨經不惑。
記中釋此委悉，避繁不錄，須者尋之。
orig::  ^53b18

爾時，世尊告舍利弗：汝已殷勤三請，豈得不說？
commentary::  ^53c14

此一節是如來順許，汝已等順也，豈得不說是許也？
orig::  ^53c16

汝今諦聽，善思念之，吾當為汝分別解說。
commentary::  ^53c20

此一節是誡許也。
諦聽是聞慧，善思是思慧，念之是修慧，此是三慧。
大經明四善法為大涅槃，因此經一善知識即如來也。
三句即三慧，故佛誡之是近因緣。 ^53c22

△此下第三、簡眾許經，分為五科。
orig::  ^53c28

說此語時，會中有比丘、比丘尼、優婆塞、
優婆夷五千人等，即從座起，禮佛而退。
commentary::  ^53c30

此正是簡眾，許五千在座，故如來三止。
今將許說威神遣去，故名簡眾也。
orig::  ^53c34

所以者何？此輩罪根深重及增上慢，未得謂得、
未證謂證，有如此失是以不住。
commentary::  ^53c38

二、明簡眾所以。五濁障多名罪重，執小翳大名根深。
但五濁障罪，其根猶未名深，更加執慢，方名為深。
未得三果，未證無學，未得謂得，名增上慢也。
有如此失者，謂障執慢三種之失也。
orig::  ^53c42

世尊默然而不制止。
commentary::  ^54a2

三、明去住化儀而不制止者，上聞開三顯一，
言略義隱，猶未生謗，足作繫珠因緣，去則有益。
若聞廣開三顯一，乖情起謗，住則有損，是故如來不制止也。
orig::  ^54a4

爾時，佛告舍利弗：我今此眾無復枝葉，純有貞實。
commentary::  ^54a12

四、歎當機之美。言枝葉細末，不任器用，
此等執方便之方便，於大非器。
大品云：攀附枝葉，棄於根本，是人為不黠。
即是此義也。
orig::  ^54a14

舍利弗！如是增上慢人退亦佳矣。
汝今善聽，當為汝說。
commentary::  ^54a20

此慶喜退座。退亦佳矣者，既以小自翳，
復妨他大光，今退無謗法之愆，復無障他之過，故云佳矣。
上枝葉未去，如來三止貞實願聞，故身子四請師弟鑑機，非徒靳固也。
問：佛大慈悲，何不神力使其住而不聞，如華嚴聾啞？
何不增狀毒鼓，如喜根勝意？
答：各有所以，華嚴末席始開於漸，未破小執故在座而隔。
應彼末席者，此且一往寄結集說。
舊經三十七云：時舍利弗祇園林出，不見如來自在莊嚴變化及師子吼妙功德等，
不見諸大菩薩等，亦無智眼能見覺知及生意念，
亦不樂說亦不讚歎，以聲聞人出三界故。
此即如聾如瘂之文，於彼末會即當漸初。
然亦寄於娑婆一期設化，漸教以說用通今意。
應知華嚴盡未來際，即是此經常在靈山，何殊十方更互主伴？
至三十八入佛境界品，文殊從善住閣出，
與諸天龍等至如來所，頭面禮足設供養已，辭遊南方。
時舍利弗承如來力，見文殊從祇洹出，
而作是念：今與俱行。
時舍利弗有六千弟子從自房出，禮佛足已至文殊所。
此六千等皆新出家，已曾親近過去諸佛，皆是文殊之所化度。
舍利弗為諸比丘廣讚文殊，文殊語諸比丘：
汝等善能成就十種大心則得佛地，況菩薩地。
自古皆云華嚴時長，若爾乃是結集後教，
至般若來方可得云令諸比丘成十大心，此乃義當轉教時也。
結此等文意入華嚴中，故云時長。
當知以法界論之無非華嚴，以佛慧言之無非法華。
道理雖爾，若約次第部類不便，則鹿苑諸教皆應結取，
但大小不同、機見不等，故令教主說亦不一。
驗舍利弗已有六千弟子，故似方等般若教時，何但鹿苑耶？
今文復云未破小執，即似鹿苑之始。
準下釋信解品中長者之文，但是機見著脫前後，今亦且寄漸教大末小初為釋。
今諸佛法久後要當說真實，正欲滅化破庵，宜須揀遣。
若去住俱謗，宜如喜根強說。
今去則有結緣之益，為當來得度之因，那忽令住？
住則有必謗之損，那忽不遣？
喜根以慈故強說，如來以悲故發遣。
今汝善聽，即是結許也。
從汝已殷勤訖此三節，總許說竟。
orig::  ^54a24

舍利弗言：唯然，世尊！
願樂欲聞。
commentary::  ^54b48

此是身子等受旨也。
願樂欲義當一請，并前為四請。 ^54c2

△此後正是廣說五佛，開權顯實也。
何名廣開耶？對上略開有三：一、上經文句逗少，是文略。
此中章句多，是文廣。
二、上總云諸佛，是人略。
此中廣明五佛，是人廣。
三、上但略開三顯一，是義略。
此中廣明六番，是義廣。
有此三意，故名廣開。
六番者：一、歎法希有。
二、說無虗妄。三、開方便。
四、示真實。五、舉五濁釋權。
六、揀偽敦實。然此五佛章中，竝以三四為今經正意。
餘四番彼此存沒，共成一意六番故也。
又略開有通有別。
通則始從定起，訖此偈終。
別則略開在偈後三行半，孤頌是也。
orig::  ^54c4

佛告舍利弗：如是妙法，諸佛如來時乃說之，如優曇鉢華時一現耳。
commentary::  ^54c24

此是第一總明諸佛開權顯實。
章句中初佛歎法希有，法譬雙歎。
時乃說之者，諸佛同出五濁必前開三，
如今世尊四十餘年始顯真實，久久稀疎，故言時乃說之。
久不說者，為昔人未堪故、時未至故、五千未遣故，今何說耶？
為今人已堪、時已至，五千已去決定說大乘，故言時乃說之。
問：且如華嚴方等般若諸部圓經皆談佛慧，何名稀疎耶？
答：此約二乘鈍根菩薩及時部說，初於華嚴而不聞，
次於鹿苑而入小，後於二味而不取，今始得聞則成稀疎。
若諸利根菩薩何甞不聞？
但以增進為今經益，約教爾前非無，圓中約時待絕，
俱妙指獨顯說，故云稀疎也。
優曇華者，此言靈瑞，三千年一現，現則金輪王出，
表三乘調熟已後方說妙法授法王記，
聞此妙法照心即中必獲佛記，名為靈瑞。
此華定表當來果位，故譬先兆也。
orig::  ^54c28

舍利弗！汝等當信佛之所說，言不虗妄。
commentary::  ^55a10

汝等當信者，勸信無虗妄法也。
此理至深，理與昔異；此言至妙，言與昔反；
此行至普，行與昔乖；此人至勝，勝於昔劣。
至者，實之極也。何故勸信？
欲明昔麤即今妙故。
恐物生疑，故預勸信。
如何即麤？還指客作之麤，全成長者之子，故四一妙更無所改。
全成妙四，故云汝等所行是菩薩道。
恐物生謗，故勸信也。
信無虗妄人，說無虗妄法也。
orig::  ^55a12

舍利弗！諸佛隨宜說法，意趣難解。
commentary::  ^55a26

此明第三諸佛開方便，欲開顯實相先敘所開，
即所施是意，為顯實之所故敘施權之意。
初明佛道隨三種機宜說方便教，故言隨宜。
佛知物機未純悉莫能解，故言意趣難解也。
當知為實施權意在於實，是法皆為一佛乘也。
開權顯實意在於權，汝等所行是菩薩道，
聲聞之法是諸經王，客作賤人是長者子，治生產業即常住之理。
若昔以實為權權名隱實，今開權顯實實外無餘，
潛之與顯利在物情，常住本源未甞增減，
故未開之前非但不說顯實之名，都無施權之語，故說宜權之言即須顯實故也。
須知此是法華之宗致、實教之源由、釋義之指歸、
眾行之府藏，若不體之徒施徒運，善須解此。
orig::  ^55a28

所以者何？我以無數方便、種種因緣、譬喻言辭演說諸法。
commentary::  ^55b4

此釋上施權意也。
舉今佛之權能釋諸佛之方便，以巧慧同故借此釋彼，
如我以無數方便者，諸佛開權亦如我也。
正意引諸佛證此，故且以此釋彼，意明彼此道同悉皆施開權，
故須釋出也。亦可指下是法非思量分別之所能解，
唯有諸佛乃能知之一節結上開權，即以是法兩字指向說諸法開權意者，
佛意難知唯佛能了，稟教當機昔謂為三，諸佛知一耳。
即用下是法等結此中文，亦是法等正屬下顯實者，
如此兩句意顯權是即實之權，下正顯實實是即權之實，
佛意經語深有妙旨，此敘諸佛施開權意。
orig::  ^55b8

是法非思量分別之所能解，唯有諸佛乃能知之。
commentary::  ^55b30

此是諸佛正廣顯中，初先標勝人法也。
舉無分別法唯是佛所知，佛以無分別智解知無分別法，即是顯實法也。
指向是法之權，即是顯實法也。
orig::  ^55b32

所以者何？諸佛世尊唯以一大事因緣故出現於世。
commentary::  ^55b38

此第二，標出世意也。
一大事者，即是今妙法華經也。
夫諸佛覺如實之相，乘此實道出現於世，
祇令眾生得此實相，唯為此事出現於世曾無他事，除諸法實相餘皆魔事。
又一則一實相也，非五非三非七非九故言一也，其性廣博能博三五七九故名為大也。
諸佛出世以此威儀法式教化眾生故名為事，自行化他俱名為事也。
又一即法身，大即般若，事即解脫。
諸佛出世意令眾生顯此三法即一，不可決定是祕密藏，故云唯以一大事也。
因緣者，眾生有此一乘之機能感故，故名為因也，
佛承機而應故名為緣，是為出世一乘之本意。
而昔施三者，為此一弄引耳，如人欲取先當與之，
雖說種種道其實為一乘，即此義也。
orig::  ^55b40

舍利弗！云何名諸佛世尊唯以一大事因緣故出現於世？
commentary::  ^55c18

此第三、重更標起者，將欲分別更重提起為解釋之端。
又此大事佛所尊重，故數言之，表法尊不輕易也。 ^55c22

△下從諸佛世尊欲令眾生開佛知見，
至一切十方諸佛法亦如是，正明總諸佛，正顯實文。
此之真實妙理，何人能知見之？
佛乃約開等方能知見，良以開等竝是證佛知見位也。
故佛約人、理、教、行四一，釋出今經所依諦理實相境界也。
故法華論約四義釋之，謂證不退地，知如來能證實法身同義，
及不知究竟處也。
四種釋開示等。天台順經依論，四種一中，
一一約位，智門觀，四義消。
此一段正顯實文。
約橫豎，皆是顯於一實也。
若云顯實，即無量法皆一法也。
廣則一切心、塵、行法、入理等，無非一實。
此所照妙境，唯一乘實法，何四之有？
理雖如是，就解釋門，太成通漫，但可覽照己心而已。
消經且約四義釋之。
當知此之一乘實理，理不獨顯，須以智門觀三，
歷所涉位，共方顯理。
故佛以位、教、行、人四種，是能釋此實理。
故天台順經論旨，四義消之，使佛出世。
為令眾生佛之知見，不妨高位，不棄凡夫，罄盡經意。
所以四釋者，見理由位，位立由智，智發由門，門通由觀。
觀故則門通，門通故智成，智成故位立，
位立故見理，見理故名為理一，是以一一四義方見經文矣。
此一乘諦境不可知見，約於智眼乃能知見，此之一乘何種人能知見之？
當知四眼、二智萬象森羅不能知見，唯以佛眼、種智真空冥寂則能知見。
然四眼、二智與佛眼、種智雖體相即，顯勝須分。
經云：為令眾生開佛知見，不論佛果自知自見。
若偏語佛果即失眾生，若唯語眾生則無佛知見，故不可偏取。
所以眾生義兼佛果，唯極極果知見令物即得，故異諸經。
若三教行人雖是眾生，未有佛眼、佛智不能知見，則眾生開佛知見未成也。
唯圓教名字至相似人乃能知見，且約解觀猶未灼然名開，
故至分真四位方乃名開，亦是眾生。
蓋分得佛眼、佛智則眾生義成，知見義亦成，故佛知見開定在初住已去也。
自非天台委出妙境，眾生心佛一體無差，豈知眾生有佛知見？
自古釋佛知見，約為眾生其理不顯，唯天台大師約教位人行判眾生佛知見，
其理宛然。所以序中瑞相預表天雨，四華表萬善同歸，
得入四位華以趣佛果，故至下消文乃用四義，
當以此冠消經文四一義，顯此下正理一也。
orig::  ^55c26

諸佛世尊欲令眾生開佛知見，使得清淨故，出現於世。
commentary::  ^56b6

諸佛者，不獨五佛而已，須談一切十方剎塵諸佛出世，
莫不皆為眾生開佛知見，一乘妙法是佛佛之本意也。
開者，一約位，即是十住初破無明，開如來藏見實相理。
何者？性德之理而為通別兩惑之所染著，
此通別兩惑同在一念，念體即是，是體非理，
是事非是，是非一如，同體為障，難可了知。
初心名字能圓信，五品能圓受，相似能圓伏，
而未能斷，不名為開。
內加觀行，外藉法雨，助破通別兩惑，顯出如來藏修性知見，
朗然開發，譬如日出闇滅，眼目有用，故名為開。
緣修破惑，故名便得清淨也。
仁王云：入理般若名為住，住於十住小白華位也。
二約智者，即是圓頓道慧，見道實性，實性圓中得開，故名開佛知見也。
三圓教門者，即是空門，一空一切空，故名開佛知見也。
四約觀心者，觀於現前妄念，即三諦之理不可思議，
此觀明淨，名之為開也。
此位智門觀，四義之中先明位者，以見理親故，是以先列。
經文亦然，須曉一一位智門觀，各各具四，
親疎互攝，能所映顯，方見體圓理一也。
orig::  ^56b10

欲示眾生，佛知見故，出現於世，
commentary::  ^56b46

示者，約位釋，則惑障既除，知見體顯，體備萬德，
法界眾德顯示分明，故名為示，即是十行大白華位也。
約智者，即道種慧，知十法界諸道種別解惑之相，一一皆顯示佛知見也。
約門者，即是有門，一有一切有，即示佛知見也。
約觀者，然上開中明淨，雖不可思議，而能分別空假中心，
宛然無濫，名為示佛知見，理一也。
orig::  ^56b48

欲令眾生悟佛知見故，出現於世。
commentary::  ^56c14

悟者，約位則障除體顯，法界行明，事理融通，
更無二趣，即圓頓理量不二，故名為悟，即十迴向小赤華位也。
約智者，即是一切智，知一切法一相寂滅，寂滅即悟佛知見也。
約門，即是亦空亦有門，一切亦空亦有即悟佛知見也。
約觀心者，即是空假中心，即三而一，即一而三，
名為悟佛知見，理一也。
orig::  ^56c16

欲令眾生入佛知見道故，出現於世。
commentary::  ^56c28

入者，約位則事理既融，自在無礙，自在流注，
任運從阿至荼，入薩婆若海，圓妙如理如量，
通達自在，如量知見能持眾德，如理知見能遮諸惑，即是十地大赤華位也。
約智者，即是一切種智，知一切法一相寂滅相，
種種行類相貌皆識，即入佛知見也。
約門，即是非空非有門，一切非空非有，即入佛知見也。
約觀者，即空假中心，非空假中而齊照空假中，名為入也。
然始從諸佛開佛知見，訖入佛知見，竝是理一也。
然此一節何名理一耶？
依義依文，故名理一。
依義者，若無理一，眾事顛倒，悉是魔說，
非復佛經，故須理一釋也。
依文者，文稱佛知見，今取所知見，所見即諦也，
所知即境也，境諦即實相之理，故名理一也。
然開等四句，句句各別，約位智門觀別釋者，
欲顯如量知見，故且分別四位耳。
經云：發心畢竟二不別，如是二心前心難。
既云難易，即知初心與畢竟心應有明晦淺深之別，
猶如月體初後俱圓，而有朔望之殊。
四位知見皆明照實相，而說開入之異耳。
當知如理知見實無分別淺深之異，以圓道妙位，
一位之中即具四十一地功德，秖開即具示悟入等，更非異心也。
位釋既爾，智門觀三亦約實理，無淺深之別，
須一智具四智，一門具四門，觀中一義亦具四義，
下釋人行教三亦應準此，四釋下更不別出也。
orig::  ^56c30

舍利弗！是為諸佛唯以一大事因緣故出現於世。
commentary::  ^57a28

此即結上理一義也。
昔方便教亦得義論開示悟入。
何者？如別教亦可三賢十聖對開示悟入，
雖證道同圓，而帶地前非佛知見，故別知見不可即為眾生開之。
通人見地開，薄地示，離欲悟，已辦入。
藏中二乘準通可知。
若約菩薩，則初祇為開，二祇為示，第三為悟，百劫為入。
若兼聖位，則合第三百劫為悟，三十四心斷結為入。
此之三教，義說雖有開等，而始終不明佛知見，故竝是權也。
今約部簡純一無雜，明佛知見圓融三諦一大事之實，
實即理一，故結上理一竟。
orig::  ^57a30

佛告舍利弗：諸佛如來但教化菩薩。
commentary::  ^57b2

此明人一。若就昔方便說，謂教化三乘人也。
理實而言，但化菩薩，佛意所觀，即是己子，無非人一。
如彼窮子，自謂客作賤人，今日開顯，自知是子，
實非作人，故名人一也。
orig::  ^57b4

諸有所作常為一事，唯以佛之知見示悟眾生。
commentary::  ^57b12

此明行一也。諸有等者，諸謂三乘眾行，名之為諸。
常為等者，昔設諸行為圓，故諸即是一事。
此行何所至到？唯趣佛之知見，即行一意也。
orig::  ^57b14

舍利弗！如來但以一佛乘故為眾生說法，
無有餘乘若二、若三。
commentary::  ^57b20

此明教一也。即圓頓之教名一佛乘，純說佛法一乘教也。
自偏小三教，皆名有餘之說，俱不了義，非一佛乘。
言無餘乘者，須約部消。
何者？既云無餘，則已簡偏小。
又云若二若三者，約部純圓故也。
當知無餘之外，復無二三。
無餘乘者，今教無華嚴中帶別方便有餘之說也。
若無二者，即無般若中之帶二也。
無三者，無方等中所對之三也。
既無三昧，無鹿苑，小則可知。
今以教部消經，妙義顯矣。
orig::  ^57b24

舍利弗！一切十方諸佛法亦如是。
commentary::  ^57b40

此即總結上顯實一段文也。
當知一切十方諸佛皆為開示一佛上乘故也。
始從如是妙法時乃說之訖此是總明諸佛章開權顯實竟。
orig::  ^57b42

舍利弗！過去諸佛以無量無數方便、種種因緣、
譬喻言辭，而為眾生演說諸法。
commentary::  ^57b48

此明第二過去佛章，正明施開權教之法。
然此過去章及下未現二佛章，文理亦如前。
總佛章具足六義，此但有開權顯實二義，闕歎法希有與說無虗妄二義。
義有指前，即具又後，闕舉五濁釋權與揀偽敦實，此二指後。
釋迦章中即三世佛章具足六義，經為避繁，前後顯映。
至下釋現在未來二章，準此可解。
此明過去開權也。
orig::  ^57c4

是法皆為一佛乘故。
是諸眾生從諸佛聞法，究竟皆得一切種智。
commentary::  ^57c18

是法者，即指權是也。
實，此正明過去顯實文也。
言須過去之中自具三世，且舉其總耳。
此顯實例。上具四一者：一、佛乘即是教一；
從諸佛聞法，是誰聞法？
法被眾生，兼得人一；究竟皆得一切種智所知，
即是理一；能知即行一。
文雖不次，四一兼足。
過去佛章竟。
orig::  ^57c22

舍利弗！未來諸佛當出於世，亦以無量無數方便、
種種因緣、譬喻言辭，而為眾生演說諸法。
commentary::  ^57c34

此明第三、未來佛亦先施開權法也。
未來佛章亦須自論三世，亦且舉總耳，如前說也。
orig::  ^57c38

是法皆為，一佛乘故。
是諸眾生，從佛聞法，究竟皆得，一切種智。
commentary::  ^57c42

此明未來佛，後乃顯實。
但具二章，須具六義，如前說。
orig::  ^57c46

舍利弗！現在十方無量百千萬億佛土中，諸佛世尊多所饒益安樂眾生。
commentary::  ^58a2

此一節明第四現在佛開顯章，此中正是化主初標佛出之意。
如前諸佛章中唯以一大事因緣出現於世，
此亦如是，唯為饒益安樂眾生而出於世也。
orig::  ^58a6

是諸佛亦以無量無數方便、種種因緣、
譬喻言辭，而為眾生演說諸法。
commentary::  ^58a14

此明現在十方佛，亦先施開權法也。
orig::  ^58a18

是法皆為，一佛乘故。
是諸眾生，從佛聞法，究竟皆得，一切種智。
commentary::  ^58a20

此明現在佛正顯實也。
一佛乘則教一，眾生所被人一，究竟皆得一切種智，
所知理一，能知是行一。
文具四。一現在章竟。
orig::  ^58a24

舍利弗！是諸佛但教化菩薩，欲以佛之知見示眾生故，
欲以佛之知見悟眾生故，欲令眾生入佛知見道故。
commentary::  ^58a30

此一節總明上諸佛入理。
上文諸佛但有教行二文，義兼四一，此總出人理三世，
四一義足，焉知此文是總耶？
以初文云是諸佛等，故知是總。
三世佛開顯畢。
orig::  ^58a36

舍利弗！我今亦復如是，知諸眾生有種種欲，
深心所著，隨其本性，以種種因緣、譬喻、
言辭、方便力故，而為說法。
commentary::  ^58a44

此明今釋迦正施開權法也。
我即現在，釋迦自指所謂也。
先三後一，如上四佛不異，故言亦復如是。
知諸眾生至本性即感也。
言眾生有種種欲者，即是五乘根性欲也。
現在名欲，此欲由過去之根宿種難轉，
隨習不捨，名為深心所著，即是其根也。
隨其本性者，即未來名性也。
根者以能生為義，由根習種成於現欲，
欲以取境為能，以能取於五乘教故，習欲成性故。
性望欲性名未來，未來望今名為本性。
然以根、欲、性三為感佛機也。
以種種因緣預測，即應隨宜開三乘權法故。
orig::  ^58b2

舍利弗！如此皆為得一佛乘、一切種智故。
commentary::  ^58b22

此正明釋迦顯實也。
如此即指權為實，故名顯實。
何者？在昔施權尚無權名，何況有實？
故今開權，權即是實，故云如此。
當知述其施權，意在開也，此是顯實也。
佛乘是教一，種智所知理一，一切是行一，
能稟是人一，當知如上五佛開權顯實，佛佛出世莫不皆為一佛乘故。
三世既然，十方亦同。
十方若同，則塵剎一切國佛皆先施方便，次乃顯實。
斯經約部純圓無雜，故云無有餘乘若二若三。
是知今經永超一代，諸大乘經皆所不及，經文旨趣灼然明白。
當依佛語顯實文竟。
orig::  ^58b24

舍利弗！十方世界中尚無二乘，何況有三？
commentary::  ^58b44

此明釋迦第三舉五濁釋權。
將舉五濁，先標其意。
由上佛佛雖明開權顯實，而未明隱實施權之意。
當知一乘妙法，其法清淨，湛一如空，尚無帶二帶三之權，況有鹿苑單三單五之權。
祇為五濁障重根鈍，實不得宣。
我若讚佛乘，眾生沒在苦。
作是思惟時，十方佛皆現梵音慰喻，我須施單五單三之權，
方施帶二帶三之權。
故言於一佛乘分別說三，說於帶二帶三單五單三之三。
恐不了所施之意，故先以一實況無二三也。
orig::  ^58b46

舍利弗！諸佛出於五濁惡世。
commentary::  ^58c16

上已標施權意，今欲釋出，先唱數為下釋之本。
orig::  ^58c18

所謂劫濁、煩惱濁、眾生濁、見濁、命濁。
commentary::  ^58c20

此即列五濁名。
orig::  ^58c22

如是！
commentary::  ^58c24

此即指體也。五濁體相不可具頒，但云如是也。
然五濁之體者，劫濁以何為體？
劫無別體，劫是長時，但約四濁立此假名也。
如下云劫濁亂時，即其義也。
眾生濁亦無別體，攬見慢果報上立此假名，
文云眾生垢重，即此義也。
煩惱濁指五鈍使為體也，見濁指五利使為體也，
命濁指煖息識三相續不斷，故曰連持色心而為體也。
此略出濁之體也。
orig::  ^58c26

舍利弗！劫濁亂時，眾生垢重慳貪嫉妬，成就諸不善根故。
commentary::  ^58c42

此略舉其濁相也。
初經云劫濁亂時者，即劫濁之相。
何故劫乃得濁？以由四濁增劇，聚在此時，故名劫濁。
劫有大、中、小三，亦空、成、壞、住四種，俱名為劫。
四劫之中，空、成、壞三，而無劫濁，濁在住劫。
悲華經云：於住劫中，從八萬減至三萬，
亦未有濁，至二萬歲，為五濁始。
廣明劫義，淺近易知，出經論文，不煩具錄。
若瞋恚增劇，刀兵起；貪欲增劇，饑餓起；
愚癡增劇，疾疫起。
由此貪、瞋、煩惱、癡等故，起小三災。
由三災起故，四濁增，煩惱倍隆，由劫濁。
由劫、煩惱二濁故，致諸見轉熾。
由前三故，眾生乃濁。
攬麤弊惡五陰，成惡眾生；表惡名穢，稱成濁眾生。
由前四故，其命則濁。
積年成壽，年摧壽減，年壽相逼，故曰命濁。
當知四濁與劫，更互相由，故名劫濁。
如水奔昏，風波鼓怒，魚龍攪撓，無一憀賴，
時使之然，是名劫濁相。
經云眾生垢重者，即眾生濁。
由攬五陰色心，立一宰主，譬如黐膠，無物不著，
流宕六道，處處受生，如貧如短，名長名富，是為眾生濁相也。
經云慳貪嫉妬者，即煩惱也。
貪海納流，未曾飽足；瞋#CB04574;吸毒，
撓諸世間；癡闇頑嚚，過於漆墨；慢高下視，
陵忽無度；疑網無信，不可告實。
由此五鈍使故，是為煩惱濁相。
經云成就諸不善根故者，即是見濁相也。
以無人謂有人，有道謂無道，十六知見，
三世一世，或六十二，或六十五，乃至徧一切處及一切法，
猶如羅網，又似稠林，纏縛屈曲，不能自出，是為見濁相也。
命濁者，朝生暮殞，晝出夕沒，波轉煙迴，
瞬息不住，是為命濁相也。
然濁相眾多，不能具說，且依略釋，粗陳大綱。
當知五濁竝以煩惱見為根本，皆從二濁成於眾生。
從眾生有連持命此四經時，謂為劫濁也。
問：若云為眾生有五濁而障於大者，且如華嚴中有未除五濁凡夫而得聞大法者，
何耶？答：此應四句分別：一、大乘根利障重，
以根利故，重障不能障此土，華嚴初聞大者是；
二、根利障輕；三、根鈍障輕，他方淨土聞大乘者是；
四、根鈍障重，如此土身子之流，除濁方聞大故。
故云五濁障大也。
五濁遮鹿苑、方等、般若等，如天台疏委釋。
根、遮、障、重四悉及一十四門分別須者，當尋彼疏明矣。
orig::  ^58c46

諸佛以方便力，於一佛乘分別說三。
commentary::  ^59b22

此總結上第三施權意也。
orig::  ^59b24

舍利弗！若我弟子自謂阿羅漢、辟支佛者，
不聞不知諸佛如來但教化菩薩事，此非佛弟子、
非阿羅漢、非辟支佛。
commentary::  ^59b26

從此至下決了一節，總是釋迦第四揀偽敦實，此明不聞不知揀非真弟子。
如世弟子隨順師法繼嗣傳燈，若不聞不知則無法可順。
何謂弟子？如來昔說五濁開三，汝隨順得涅槃，得聞得知名為弟子。
今五濁既除為汝說一，若不聞不知，此一乘法自謂已證，則非真弟子也。
問：前經文佛自云唯有諸貞實，即是真弟子，今何言非真弟子耶？
答：前云貞實即真弟子也，今言非真弟子者，
以大逼小，小謂是真、大判非真，故以大敦逼時眾令信受解，
若自謂真則不聞不知也。
不聞者即不聞教一，不知即不知行一，
非真非理一，非弟子即非人一也。
此乃以大乘密而斥之，故云非佛弟子等。
orig::  ^59b32

又，舍利弗！是諸比丘、比丘尼，自謂已得阿羅漢，
是最後身究竟涅槃，便不復志求阿耨多羅三藐三菩提，當知此輩皆是增上慢人。
所以者何？若有比丘實得阿羅漢，若不信此法，無有是處。
commentary::  ^59c8

此明若不志求，不信此者，成增上慢也。
上以不聞知斥非真弟子，今以不信為增上慢，
此敦其現座時眾，即席必信。
何者？汝等若保小真，自謂後身，身尚有變易，
處處受生，實非後身。
汝自謂究竟，猶有餘二百由旬，實非究竟，
未得謂得，豈非增上慢耶？
若真羅漢，須信此法，濁除根利，知非究竟。
既信今實，知身非後，不起上慢也。
知非究竟，信於究竟，即信理一；無增上慢，
即成行一；信即信教，是為教一；是佛弟子，則是人一。
揀偽敦實文竟。
orig::  ^59c16

除佛滅度後現前無佛。
commentary::  ^59c34

此明開除。若佛在世，正說是經，不信不受，
非真羅漢，成增上慢。
若佛滅後，方得羅漢者，偏執權經，不信圓法聽許，非增上慢也。
orig::  ^59c36

所以者何？佛滅度後，如是等經受持讀誦解其義者，是人難得。
commentary::  ^59c42

此明佛滅後，好人難得，深經難解，亦不成上慢。
佛雖入滅，此經尚在，不信不受，應是上慢耶？
即開除佛滅度後，雖有此經解其文義者，
此人難遇，致令羅漢不信不解，亦應聽許，非增上慢也。
orig::  ^59c46

若遇餘佛，於此法中便得決了。
commentary::  ^60a6

此即釋疑。若佛滅後，解經人難遇得羅漢者，
即永入涅槃，一向不聞，永不成佛耶？
即釋疑云：是人雖生滅度之想，捨命已後，
便生界外方便有餘之國，值遇餘佛，得聞此經，即便決了。
釋論假設問云：羅漢受先世身，身必應滅，
住在何處，而具足佛道？
答：羅漢三界漏因緣盡，更不復生三界，
出三界外，有淨佛土，無煩惱名，於是國土佛所，
聞法華經，具足佛道。
故法華云：有羅漢若不聞法華，自謂得滅度，
我於餘國為說是事，汝皆作佛。
論既引經為證，今釋經還用論解。
又南岳師云：餘佛者，四依也。
羅漢若遇之，聞經決了。
又羅漢修念佛定，見十方佛，為說此經，便得決了。
當知羅漢念十方佛者，則從已發大心者說。
若唯釋尊，乃因小感大，亦是機發使之然耳。
小乘中諸部不同，亦有信有十方佛者，
即小乘人修第四禪邊際定力，見十方佛等，
念佛觀成，感佛為說此經決了。
又凡夫行人，苦禱懺悔，見十方佛，為說亦得決了。
orig::  ^60a8

舍利弗！汝等當一心信解受持佛語。
commentary::  ^60a42

此明釋迦第五用無虗妄者，止物謗心以勸信也。
此勸信釋迦實說，故云汝等當一心信解受持佛語。
但云佛者，即釋迦佛也。
orig::  ^60a44

諸佛如來，言無虗妄，
commentary::  ^60b2

此勸信諸佛實說，故云諸佛。
言無虗妄，諸佛道同，彌加信受也。
orig::  ^60b4

無有餘乘，唯一佛乘。
commentary::  ^60b8

此結成上之實說，言無虗妄，故云唯一佛乘當生實信也。
orig::  ^60b10

爾時，世尊欲重宣此義，而說偈言： ^60b14

比丘比丘尼，有懷增上慢；優婆塞我慢，優婆夷不信。
如是四眾等，其數有五千；不自見其過，於戒有缺漏。
護惜其瑕疵，是小智已出；眾中之糟糠，佛威德故去。
斯人尠福德，不堪受是法；
commentary::  ^60b16

此頌上許。答中五千拂席者，正頌揀許。
然上慢、我慢、不信此之三失，四眾通有，
但出家二眾多修道得禪，謬謂聖果，偏起上慢也。
在俗矜高，多起我慢也。
女人智淺，多生邪僻。
不自見其過者，有上三失覆心，藏疵揚德，
不能自省，是無慚人也。
若自見過，是有羞僧也。
於戒有缺漏者，即大論、大經十戒之中，
即前不缺、不穿、不破、不雜等，即律儀之戒有缺，故云缺也。
漏者，定共、道共有失，名之為漏。
護惜其瑕疵者，以無道定等故，內起惡覺，
如玉含瑕；以無律儀故，外動身口，如玉露瑕。
覆罪自得，故名護惜也。
是小智等者，不得學與無學之智，而但有世間小智，
妄謂有漏，以為無漏，小中之小，故言小智也。
眾中之糟糠者，是五千等但有世間之禪如糟，
無無漏禪定潤之酒；五千但有文字之解如糠，而無理慧之米。
以無無漏禪定及以理慧二德，加之三失覆心，
佛威令去，是人尠福，不堪聞法，故須揀遣。
orig::  ^60b24

此眾無枝葉，唯有諸貞實。
commentary::  ^60c10

此二句。頌上眾已清淨枝葉，譬其非好器，
悉不任用，故佛遣之。
orig::  ^60c12

舍利弗！善聽。
commentary::  ^60c16

此一句頌上誡許，即前誡令善思念之。
已上頌上許說竟。 ^60c18

△下當頌上如來正答五佛開權。
下文頌前諸佛門與長行凡有四異：一、
彼此互無者，上長行諸佛中有歎法希有而無五濁，頌中但有五濁而無歎法。
二、前後間出，上先歎法，次明不虗，開權顯實；
今先開權顯實，後明不虗。
三、開合不同者，上勸信與不虗合說，今頌中分勸信在前，
不虗在後，中隔五濁文也。
四、上以釋迦方便釋成諸佛之權，偈中以釋迦之實釋成諸佛顯一，
故頌與上長行有此四異。
雖有此異，不出六義也。
六義是同，於理無妨，事須辨之。
故此先明，貴臨下文不惑矣。
orig::  ^60c20

諸佛所得法，無量方便力，而為眾生說。
眾生心所念，種種所行道，若干諸欲性，先世善惡業。
佛悉知是已，以諸緣譬喻，言辭方便力，令一切歡喜。
或說修多羅，伽陀及本事，本生未曾有，
亦說於因緣，譬喻并祇夜，優波提舍經。
commentary::  ^60c40

此四行一句，頌上諸佛正施權。
言諸佛所得法者，修道得於諸權法也。
自行因滿所感權法，正當自行體內權也。
無量力便力已下，頌上諸佛隨宜說法，乃至演說諸法文也。
此中廣頌隨宜之相，即是照九界機說七方便法也。
諸佛所得即法體亦不可說，以方便故為眾生說成化他權也。
眾生心所念者，現起希望名念，念則且語內心。
種種所行道者，化他權行法門不同名種種也。
若干諸欲性者，說七被九，七九之中隨何等機聞何等法，
遇機便逗不可定判，故言若干諸欲也。
現在欣樂名欲，過去所習名性，或可習欲成性，成性生習欲也。
先世善惡業者，七方便通途傳，傳為善惡也。
佛悉至舍經者，佛以權智照諸方便性欲，
然後以諸因緣譬喻，隨其所宜設九部經也。
或說十二部文中且出九部爾，當知五佛章章皆立一施之言，
於今乃成二意：一者、騰昔施權；二、為顯實之所。
不指所開無由說實，況指權是權意，今當機知非究竟，
既顯實已權全是實，唯一佛乘也。
orig::  ^61a2

鈍根樂小法，貪著於生死，於諸無量佛，
不行深妙道，眾苦所惱亂，為是說涅槃。
commentary::  ^61a38

此一行半，結施權意，乃是長頌。
上無此出，互現要列也。
前世根鈍，今世無機，不堪聞大，故言不行深妙道。
前世貪著障重，今世眾苦所惱，唯可聞小，故為是說涅槃也。
此頌上諸佛施權文竟。
orig::  ^61a42

我設是方便，令得入佛慧，未曾說汝等，當得成佛道。
所以未曾說，說時未至故，今正是其時，決定說大乘。
我此九部法，隨順眾生說，入大乘為本，以故說是經。
commentary::  ^61b2

此下是頌上諸佛顯實。
此初三行，頌上理一。
令得入佛慧，頌上一大事因緣也。
決定說大乘，總頌上開示悟佛知見也。
入大乘為本，頌上入佛知見也。
經文多云是說，那云是理？
此是以能顯所，準前可知也。
orig::  ^61b8

有佛子心淨，柔輭亦利根，無量諸佛所，
而行深妙道，為此諸佛子，說是大乘經。
我記如是人，來世成佛道，以深心念佛，修持淨戒故。
此等聞得佛，大喜充徧身，佛知彼心行，故為說大乘。
聲聞若菩薩，聞我所說法，乃至於一偈，皆成佛無疑。
commentary::  ^61b18

此四行半，頌上諸佛如來但教化菩薩，以明人一。
上直云教化菩薩，頌中廣出諸方便人，皆成實人也。
言有佛子心淨至故為說大乘者。
即別教之人，為此佛子說大乘經，得記心喜，即成圓教真實之人。
聲聞若菩薩者，聲聞須該兩教，兼得藏、
通、緣覺，以緣覺有值佛者。
若菩薩者，亦是藏、通等諸菩薩，聞佛所說，
乃至一偈，皆成佛無疑，即是七種方便人。
到今經無非佛子，即是頌人一也。
又誠言成佛無疑，當知此是極聖誠說，彌須信受三乘作佛。
orig::  ^61b28

十方佛土中，唯有一乘法，無二亦無三。
除佛方便說，但以假名字，引導於眾生，說佛智慧故。
commentary::  ^61b46

此一行三句，頌上如來但以一佛乘故為眾生說法，無有餘乘等也。
若十方佛唯說一法即是教一，假名引導即方便教也。
教本一實故三是假，為物假設三藏等權。
今既顯實，重舉所除以示佛慧，經牒假名三教顯佛慧一教，
教一之方轉明更取。
上文無有餘乘者，顯唯一無別教中圓入別之餘也。
無二者，無通教中半滿相對之二也。
無三者，無三藏中三也。
如此等二三，皆是假名字引導於眾生，今但一佛圓教乘也。
此指乳及二蘇三味等，竝為所除罄盡矣。
orig::  ^61c2

諸佛出於世，唯此一事實，餘二則非真，
終不以小乘，濟度於眾生。
佛自住大乘，如其所得法，定慧力莊嚴，
以此度眾生，自證無上道，大乘平等法。
若以小乘化，乃至於一人，我則墯慳貪，此事為不可。
commentary::  ^61c22

此三行三句，頌上諸有所作常為一事，
即頌行一也，事即是行。
終不以小乘濟度於眾生，即是頌上常為一大事之意。
佛自住至度眾生，頌上唯以佛之知見示悟眾生，後一行釋不以小乘度之意。
此四節頌上諸佛顯實經竟。
orig::  ^61c30

若人信歸佛，如來不欺誑，亦無貪嫉意，
斷諸法中惡，故佛於十方，而獨無所畏。
commentary::  ^61c40

此頌上諸佛勸信。
上云汝等當信佛之所說，此一行二句，
舉果人內心勸信，明佛心清淨，無明慳垢眾惡已斷，
淨心中說，是故可信。
orig::  ^61c44

我以相嚴身，光明照世間，無量眾所尊，為說實相印。
commentary::  ^62a2

此一行，舉果人外色，更勸信佛外色。
身相炳著，光好端嚴，內無闇惑，外有光明，
則口無欺誑，為眾所尊，說大乘印，則可信受。
舉果勸信畢。
orig::  ^62a4

舍利弗當知，我本立誓願，欲令一切眾，如我等無異。
commentary::  ^62a10

此一行，舉本因時昔誓勸信也。
orig::  ^62a12

如我昔所願，今者已滿足，化一切眾生，皆令入佛道。
commentary::  ^62a14

此一行，明昔願今滿也。
我昔誓願，非但自誓菩提，亦誓眾生同入佛慧。
今酬願故說，是亦可信。
今菩提既滿，眾生亦入。
汝既自證佛慧，亦驗我願不虗。
結成舉因勸信也。
問：佛初立誓，誓度一切。
今眾生尚多，願云何足？
答：佛有三世益物，今且從一期現在。
總而說之，但令眾生得入佛乘，即名願滿。
經云：如我無異。頌勸信畢。
orig::  ^62a16

若我遇眾生，盡教以佛道，無智者錯亂，迷惑不受教。
commentary::  ^62a30

此去長頌五濁。上明五濁在釋迦章後，
今頌文在總佛門末，至釋迦門中又更重出，
意明諸佛同出五濁，須皆先三後一也。
此一行總明五濁障大。
若論濁不障大遇者，蓋令入於佛道，眾生根鈍無智不受，故云障大。
言眾生者，中含經云：劫初光音天下生世間，
無男女尊卑眾共生世，故言眾生。
此據最初對他得名也。
若攬眾陰而有假名眾生，此據一期受報從自立稱。
若言處處受生故名眾生者，此據業力五道流轉，
即是功能彰名，故云眾生也。
正法念經云：十種眾生，謂長、短、方、圓、三角、
青、黃、赤、白、紫。如是等眾生，若與佛相遇，
眾生以苦惱自煎，諸佛以大悲濟物，悲苦相對故言相遇。
又佛如眾生如，一如無二如，天性相關，故言我遇眾生也。
盡教以佛道者，夫佛大悲恒愍眾生，若以人天教我則墯闇惑，
止免青、黃、赤、白、紫、方、圓、楞、角等生死，非教佛道。
若遇眾生令修小乘，我則墯慳貪，此事為不可祇出二十五有。
若遇眾生教令通別，我則墯偏僻，失佛知見，竝非佛道來至。
今經普令眾生得實相妙慧，體達一切皆是佛法，
無非正道，此名盡教以佛道，生死苦永盡。
我常如是說云無智等者，但眾生根鈍罪重，
不肯受教，不可如願也。
過去有佛，號住無住，發願使己國眾生同日同時成佛，即日滅度。
又賢劫前有佛，號平等，亦願己國及十方眾生亦同一日成佛，
即日滅度。今日有佛，復有眾生，云何通耶？
佛言：止！止！我前所言得人身者耳。
復問云：頗有發願令五道眾生同日成佛不？
佛言：不可以非器身成無上道，要先化三趣令得人天身，然後乃可如願。
三趣非善道，何能成佛？
如人求寶聚，不於空中求。
若爾，龍畜等那有成佛者耶？
此當乘戒緩急四句辨之無惑。
此明總五濁畢。
orig::  ^62a32

我知此眾生，未曾修善本，堅著於五欲，癡愛故生惱。
以諸欲因緣，墜墯二惡道，輪迴六趣中，備受諸苦毒。
commentary::  ^62b44

此去別明五濁。此二行，明眾生濁也。
善本，真如實相也。
不依此種善根，故不感大也。
堅著五欲，即諸惡之本。
從癡有愛，則我病生，備受苦毒也。
orig::  ^62b48

受胎之微形，世世常增長，薄德少福人，眾苦所逼迫。
commentary::  ^62c6

此一行明命濁也。
受胎之微形者，形即五陰，陰名世，壽命連持諸陰入世，
從初薄酪乃至老死，故名世世增長，是命濁相。
受胎之相，委如疏引受陰身經說。
orig::  ^62c8

入邪見稠林，若有若無等，依止此諸見，具足六十二。
commentary::  ^62c16

此一行別明見濁，五見交加如稠林密茂，
若有是常見，若無是斷見，因此二見生六十二。
或云：外道計我有四句五陰，一一四句為二十見，
約計三世成六十，及根本二見為六十二見等，如大品中說。
orig::  ^62c18

深著虗妄法，堅受不可捨。
我慢自矜高，諂曲心不實，
commentary::  ^62c26

此一行頌上煩惱濁文也。
orig::  ^62c28

於千萬億劫，不聞佛名字，亦不聞正法，如是人難度。
commentary::  ^62c30

此一行頌劫濁也。
長時無佛法即劫濁。
又上來四濁集在時中，故名劫濁。
如是人難度者，五濁障故，不信一乘則不可度，由劫濁使然。
orig::  ^62c32

是故舍利弗，我為設方便，說諸盡苦道，示之以涅槃。
commentary::  ^62c38

此一行明權為說小，由上五濁障故。
orig::  ^62c40

我雖說涅槃，是亦非真滅，諸法從本來，常自寂滅相。
佛子行道已，來世得作佛，
commentary::  ^62c42

此一行半明，即終令入大，折三界妄盡，
滅色取空，則非真滅。
若體達無明，本無常寂，即是真滅。
本無雖寂，若不修道，無由契會，故言佛子行道已，來世得作佛也。
此頌上五濁章竟。
orig::  ^62c46

我有方便力，開示三乘法，
commentary::  ^63a6

此頌上不虗中，初二句先明釋迦開三，故云我有等。
orig::  ^63a8

一切諸世尊，皆說一乘道，
commentary::  ^63a12

此次二句即明諸佛，後顯實彼此互現耳。
orig::  ^63a14

今此諸大眾，皆應除疑惑，諸佛語無異，唯一無二乘。
commentary::  ^63a16

此一行，正明諸佛皆先權後實，誠言不虗，勿生疑也。
頌總諸佛章竟。 ^63a18

△此下二十七行半，頌過去佛門。
orig::  ^63a20

過去無數劫，無量滅度佛，百千萬億種，其數不可量。
如是諸世尊，種種緣譬喻，無數方便力，演說諸法相。
commentary::  ^63a24

此初二行，頌上過去佛章開三施權文也。
orig::  ^63a28

是諸世尊等，皆說一乘法，化無量眾生，令入於佛道。
commentary::  ^63a30

此去頌上過去佛顯實。
上顯實中只有教、理兩一，兼得人、行。
今頌中有二十五行半，具頌四一：初一行略頌上三文也；
皆說一乘法，即是頌教一；化無量眾生，
頌人一；令入於佛道，即理一；所趣是理，
能趣是行，兼得行一。
此略頌竟，下廣約五乘顯一。
orig::  ^63a32

又諸大聖主，知一切世間，天人群生類，
深心之所欲，更以異方便，助顯第一義。
commentary::  ^63a44

初此一行半總明五乘以顯一，天人群生類是舉諸乘以明人一，
更以異方便舉諸行以顯行一，兼得教一。
第一義即是理一，異方便下正因佛性即第一義理也。
若用圓妙正觀，此即實相方便，不名為異。
若用七方便觀助顯第一義者，名異方便，令開歸一方便也。
orig::  ^63a48

若有眾生類，值諸過去佛，若聞法布施，
或持戒忍辱，精進禪智等，種種修福慧，
如是諸人等，皆已成佛道。
commentary::  ^63b12

此去別約五乘顯一，此二行別開菩薩乘。
若作五乘釋者，此菩薩但是六度菩薩乘；
若作七方便釋者，兼得通別菩薩乘。
何者？三教大乘皆行六度，而運心有異。
若相心行六度，即三藏菩薩；無相，即通教菩薩；
非相非無相次第行六度，即別教菩薩。
今但列六度，未知定判屬誰。
尋上文云更以異方便者，非獨五乘中六度菩薩，即七方便中三教菩薩方便也。
若五乘之稱但有鹿苑七方便名，通於三味六度之行，
不局一教，故知此文可通三教菩薩也。
若昔聞法者，皆已成教一；昔六度行，皆已成行一；
如是諸人等，皆已成人一；皆已成佛道，即已成理一。
若菩薩不開，何須引昔令成教一？
今正語昔聞權者，故須開
orig::  ^63b16

諸佛滅度已，若人善輭心，如是諸眾生，皆已成佛道。
commentary::  ^63b42

此一行開聲聞、緣覺皆入一乘。
何以得知是開聲聞、緣覺？
大品歎阿羅漢心調柔輭。
又淨名云：住調伏心是賢聖行。
是以知之，昔善輭心皆成行一，諸眾生是人一，
成佛道是理一，兼得教也。
此開二乘竟。此下當開人天乘成佛道也。
orig::  ^63b44

諸佛滅度已，供養舍利者，趣萬億種塔，
金銀及玻瓈，硨磲與碼碯，玫瑰瑠璃珠，
清淨廣嚴飾，莊校於諸塔。
或有起石廟，栴檀及沉水，木櫁并餘材，甎瓦泥土等。
若於曠野中，積土成佛廟，
commentary::  ^63c6

從佛滅度已供養舍利去，竝是人天成緣因種也。
此三行半約造塔明天乘，因時至心傾財捨寶，
果時自然受樂，故是天乘也。
金光明云：以佛舍利如芥粟許置小塔中，三十三天已有自然果報。
即是天業義也。
orig::  ^63c14

乃至童子戲，聚沙為佛塔，如是諸人等，皆已成佛道。
commentary::  ^63c24

次一行，明童子戲沙作塔，即是人業。
因時汎汎悠然作善，果報時須作意勤求得樂，故是名人業。
至今開此人業，即成佛道緣因種也。
問：天人小善，應住果報，云何皆言已成佛道？
答：此應明三佛性義。
故大經言：復有佛性，善根人有。
即是人天小善，低頭舉手，為山始簣，合抱初毫。
昔方便未開，謂住果報。
今經開方便行，即是緣因佛性，能趣菩提。
如火 #CB08504;向空，理數咸滅；
水流趣海，法爾無停。
但由願智未資，便封果報。
故待今開，方是緣因。
若據佛化意，何待此開？
苟順凡情，立以近稱。
今開近執，法界本如。
豈由凡情，局彼流#CB08504;？
應知曾昔酬者，其因已謝；未酬者，毫善不亡。
若曾發心，如水寄海；酬局因者，如果酬華。
故今於彼未酬之因，開其局情，及曾趣向權乘道者。
今以一實觀，一大弘願，體之導之，悉成佛道。
若不然者，徒云說開。
若不觀者，則應善體自至菩提，何須佛說修菩薩行願耶？
問：若爾，何故天親法華論云：童子戲沙等，
謂發菩提心行菩薩行者，所作善根能證菩提，非諸凡夫及決定聲聞未發心者之所得耶？
答：論中乃從開竟說之，非語本善。
故知定性聲聞及凡夫未發心時，縱有宿善如恒河沙，
終無自成菩提之理，故云非其能得。
若未開頃則往已成非，今若被開宿作成種，故知善體本妙隨執者心。
是故今經開人天宿作小善咸遂佛因，
童稚戲沙亂心歌詠指微即著，如凡夫度海不可思議。
經中分明廣會五乘毫善不漏，橫收童稚之廣、
豎顯微著之深，經旨佛心罄無不盡。
若恐童子事微不稱佛道，散心一唱如何消融？
舉手低頭須應理釋。
下去諸文竝準此意。
orig::  ^63c26

若人為佛故，建立諸形像，刻雕成眾相，皆已成佛道。
或以七寶成，鍮鉐赤白銅，白鑞及鉛錫，
鐵木及與泥，或以膠漆布，嚴飾作佛像，
如是諸人等，皆已成佛道。
彩#CB15148;作佛像，百福莊嚴相，
自作若使人，皆已成佛道。
commentary::  ^64a34

此四行，約志心造像明天業，今開成佛也。
orig::  ^64a42

乃至童子戲，若草木及茟，或以指爪甲，而#CB15148;作佛像。
commentary::  ^64a44

此一行明人業也。
orig::  ^64a46

如是諸人等，漸漸積功德，具足大悲心，
皆已成佛道，但化諸菩薩，度脫無量眾。
commentary::  ^64a48

此一行半，結成上之顯實。
如是諸人等，成人一也。
漸漸積功德，具足大悲心，即成行一。
皆成佛道，即理一。
既已成佛，復能四一，但化諸菩薩，即是教一也。
orig::  ^64b4

若人於塔廟，寶像及#CB15148;像，
以華香幡蓋，敬心而供養。
若使人作樂，擊鼓吹角貝，簫笛琴箜篌，
琵琶鐃銅鈸，如是眾妙音，盡持以供養。
或以歡喜心，歌唄頌佛德，乃至一小音，皆已成佛道。
commentary::  ^64b12

此三行半，約諸塵供養佛像，以明天業也。
orig::  ^64b20

若人散亂心，乃至以一華，供養於#CB15148;像，
漸見無數佛。
commentary::  ^64b22

此一行約散心用塵供養，重明人業。
orig::  ^64b24

或有人禮拜，或復但合掌，乃至舉一手，或復小低頭。
commentary::  ^64b26

此一行約身業供養，明人天報。
禮拜一句，五體著地是上禮，即天業；合掌低頭是中禮，即是人業也。
orig::  ^64b28

以此供養像，漸見無量佛，自成無上道，
廣度無數眾，入無餘涅槃，如薪盡火滅。
commentary::  ^64b32

此一行半結成，非但顯實自成佛道，亦能開權薪盡涅槃也。
orig::  ^64b36

若人散亂心，入於塔廟中，一稱南無佛，皆已成佛道。
commentary::  ^64b40

此一行約口業供養，例上約專散，具天人業也。
南無，此云度我。五戒經云：歸命那先。
經云：人臨死時，一稱南無佛，得免泥犂。
報恩經云：華林園第三大會，九十二億人是釋迦遺法，
中稱南無佛人，得見彌勒。
今開此善，即成緣因。
orig::  ^64b42

於諸過去佛，現在或滅後，若有聞是法，皆已成佛道。
commentary::  ^64c4

此一行明了因種子，若至心聞一句是天業，散心聞一句是人業。
若例上皆有相無相、非有相非無相，至心散心等五乘種子，
今皆開入一實，然亦須知開之所以。
若心麤境妙，但開其心，如以相心持法華經，及聞一句一偈等。
若境麤心妙，境已隨轉，不須論開。
若心境俱麤者，必須俱開，亦可但開其心境，
無不轉道理，必須知善體性，方乃名開。
總而言之，心境竝開，尚開久遠四惡麤智，况人天智？
若不開之，則佛知見永埋四惡，長沒人天。
問：何意約過去佛門顯實中，廣明開五乘耶？
答：三世佛皆有開五乘權，但未來未起，
現在始行，於證義弱。
過去開權已久，受化之人皆成四一，竝於十方施權顯實，證義事強。
搆之虗言，不如驗之以實，故開彼過去微善，正擊現在執心。
過去既爾，我豈不然？
故廣明五乘也。此釋過去佛章竟。 ^64c6

△此下有六行半頌未來佛章。
orig::  ^64c34

未來諸世尊，其數無有量，是諸如來等，亦方便說法。
一切諸如來，以無量方便，
commentary::  ^64c38

此一行半頌上未來佛中施權文也。
orig::  ^64c42

度脫諸眾生，入佛無漏智，若有聞法者，無一不成佛。
commentary::  ^64c44

此去竝是顯實也。
此一行頌上人一文也。
orig::  ^64c46

諸佛本誓願，我所行佛道，普欲令眾生，亦同得此道。
commentary::  ^64c48

此一行頌上行一文。
orig::  ^65a2

未來世諸佛，雖說百千億，無數諸法門，其實為一乘。
諸佛兩足尊，知法常無性，佛種從緣起，是故說一乘。
commentary::  ^65a4

此一行，頌教一也。
初行三句，指七方便。
一切權說，同成了因，其實為佛乘一句，明說權之意。
諸佛兩足尊一行，明說一之所由。
由知無性而修淨緣，令得成就，能演此乘也。
言知法常無性者，實相常住無自性，乃至無無因性，
無性亦無性，是名無性。
此即一實理上本自不思議之二空也。
言佛種從緣起者，中道無性即是佛種，
立本無性為本性德，故知今種即性家之種。
種者，能生為義，即十界、界如、理性、俱性、竝種也。
若迷此理者，由無明為緣，則有眾生起，即是性種。
從迷緣故，起於眾生，即是真如，隨於染緣也。
若解此理者，由教行為緣，則有正覺起，即佛果種。
從淨緣起，欲起佛種，須一乘教，此即頌教一。
又無性者，即正因佛性也。
佛種從緣起者，即是緣了，以緣資了，正種得起。
一起一切起，如此三性，名為一乘，故云教一。
orig::  ^65a8

是法住法位，世間相常住，於道場知已，導師方便說。
commentary::  ^65a38

此一行頌理一也。
是法者，眾生正覺染淨之法，皆名是法。
法不出如，染謂眾生，淨謂正覺。
眾生正覺是能住法，染淨一如，是所住位，
分局定限，故名為位。
位無二稱，同立一如，不出真如，故唯局此。
此局即通，徧一切故，局之極也，通之盛也。
相殊性一，故眾生正覺一如無二。
如悉不出如，皆如法為位，故言是法住法位也。
世間相常住者，出世正覺以如為位，亦以如為相，位相常住也。
世間眾生亦以如為位，亦以如為相，豈不常住？
世間相既常住，豈非理一也？
當知相可表幟，位可久居。
眾生正覺相位無二，顯迷即理，理即常住。
佛已證常眾生理，是故眾生正覺相位常住。
染淨相位既同一如，是故相位其理須等。
佛依世間修成極理，驗知世間本有斯理。
問：位可一如，相云何等耶？
答：位據理性，決不可改；相約隨緣，緣有染淨。
緣雖染淨，同名緣起，如清濁波，濕性不異。
若同以濕性為波，故皆以如為相也；若同以波為濕性，故皆以如為位。
所以相與常住，其義雖同，染淨既分，如位須辨。
今且以悟顯迷，將淨顯染，則淨悟得於常事，迷染但名常理也。
又世間之名，通收依正，常住之稱，不礙二途，故云理一也。
若單約眾生釋世間者，即陰界入也。
此乃的示理境所在，故以陰入對正因說。
九界陰入，位本常住，即正因也。
然此正因，不即六法，緣了不離六法，正因常故，
緣了亦常，故言世間相常住也，即是眾生性德。
正因六法，與修得緣了，不即不離，是故修六性六，
一體無殊，當知陰入祇是常住也。
言於道場知已，此舉果釋成，開權顯實。
道場朗然，斯理久暢，物情障重，方便施三。
今說時既至悉開是實。
此未來佛開權顯實竟。 ^65a40

△此下有四行半，頌現在佛章也。
orig::  ^65b48

天人所供養，現在十方佛。
其數如恒沙，出現於世間，安隱眾生故，亦說如是法。
commentary::  ^65c4

此去頌上現在佛開顯也。
此一行半是佛為化之意，正為安隱眾生也。
orig::  ^65c8

知第一寂滅，以方便力故，雖示種種道，其實為佛乘。
commentary::  ^65c12

此一行，頌上顯實。
知第一寂滅，即頌理一。
其實為佛乘，或頌教一，或頌行一，即正顯實也。
orig::  ^65c14

知眾生諸行，深心之所念，過去所習業，
欲性精進力，及諸根利鈍，以種種因緣，
譬喻亦言辭，隨應方便說。
commentary::  ^65c18

此二行，頌上開權文也。
現在佛章竟。
△此下畢卷頌上明釋迦佛章也。
orig::  ^65c22

今我亦如是，安隱眾生故，以種種法門，宣示於佛道。
commentary::  ^65c26

然此釋迦一章，有頌上本下之義。
蓋迹門大意，正是開三顯一。
前直說法，上根悟解。
更有中一之機，未悟如來善權。
更為作譬，譬此法說，開三顯一，令得悟了。
前法說中，既略廣開三顯一。
後譬說中，亦應略廣許三賜一。
因緣周，亦應引三入一。
故下之譬說，既譬此中法說之文，須於此法說中，示其作譬之本。
頌上本下，承躡有由。
法譬相成，聖說符契。
譬不孤起，法亦齊等。
三周之文雖異，一乘之唱無差。
十方佛土中，唯有一乘法。
此之謂也。又復須知，此之一章，頌上凡有兩殊，本下則有四義。
且頌上有兩殊者，初偈與長行有無之殊。
長行有五：一開三，二顯一，三五濁，四真偽，五不虗。
偈亦有五，但長行有真偽，偈則無也。
偈有歎法，長行則無。
此是映顯互現耳。
二者是次第之殊。
長行先開三，後顯一。
偈先顯一，後開三。
此偈與長行之殊也。
言本下者，四義。初是開合義者，開三顯一為下，
總譬本二偈，合而不開。
次離五濁文為下，見火中三譬之本，開而不合。
不虗為下，不虗譬本，不合不開也。
二明取捨者，以別見火等四譬四段經文，
為下六譬之本，取而不捨也。
若歎法一章，非六譬本，故捨而不取也。
三、論總別者，初、開三顯一，總敘釋迦一化教門；
從五濁去，皆屬別譬也。
四、本迹義者，總敘佛教，總含本迹；從五濁去，別明本迹。
五濁一章，正明居法身本，見眾生苦，起大悲，
從一乘化不得者，垂迹也。
又須當知，承上本下，若作略、廣二頌，及約廣頌中，
更開四意，頌上本下，俱通三周，及信解中，文義不闕也。
若於四中細開為下譬者，但在法、譬二周，不通信解及因緣文也。
蓋由下文譬喻及因緣等，皆譬上法說為要，
上下文義相冠，故須依天台進退盈縮三節分經，
深有妙旨，非是謾作。
此預敘示，至下消文，以此照之，今義可曉。
然上從今我至佛道一行，是頌上釋迦顯實章中，如此皆為得一佛乘一切種智文也。
今我亦如是，如於諸佛之是，同以一實教化眾生，此總頌上顯實也。
安隱者，涅槃祕藏是安隱處，佛自住其中，亦安置眾生入祕密藏也。
安隱處即頌理一，眾生頌人一，種種法門入於佛道即頌行一，
宣示即是頌教一也。
orig::  ^65c28

我以智慧力，知眾生性欲，方便說諸法，皆令得歡喜。
commentary::  ^66b6

此一行頌上開權我今亦如是乃至言辭方便力而為說法文也。
言智慧力者，即權智力也。
知眾生性欲者，鑑小機也。
方便說諸法者，正施權也。
皆令得歡喜，隨宜稱機也。
然上二行偈文雖略，收佛一化開權顯實，
原始要終罄無不盡，故稱略頌。
此明頌上竟。下總譬六義作本者，初、今我亦如是，
我即釋迦，是一化之主，為下長者譬本也。
二、安隱者，即大涅槃常樂住處，此處寂靜無五濁障故名安隱，
即對不安隱，不安隱即三界生死行化之所，
有五濁障名不安隱，即為下火宅譬本也。
三、眾生者，即五道受化之徒，為下五百人譬本也。
四、又安隱者，即是安隱法，還對不安隱法，
不安隱法即五濁法，為下火起譬本也。
五、種種法門，即對不種種，為下唯有一門譬本也。
六、知眾生性欲，即是五道根性，有三乘差別之機，為下三十子譬本也。
向上即是頌略，向下即是總譬本，本末相承文義整足。
此上二行亦名合而不離，為下總譬本。
故略頌權實文竟。
orig::  ^66b8

舍利弗當知，我以佛眼觀見。
commentary::  ^66b44

此去畢卷是釋迦章中第二廣頌上權實，
大分六段不同，是第一頌上五濁開三別四。
譬中初見火中自分為三：初十一字明能見眼，
為下能見人長者譬，本下文長者在門外立。
以下驗上，知佛在法身之地，以常寂眼圓照群機。
若根利濁輕，則以盧舍那像說一乘法；
若根鈍濁重，則脫瓔珞以老比丘像驚入火宅。
方便開三，祇是于時鑑機，故言我以佛眼觀見也。
問：觀色法應用天眼，若分別根機應用法眼，云何言以佛眼見耶？
答：佛眼圓通，舉勝兼劣，故言佛眼也。
又四眼入佛眼，故皆名佛眼也。
orig::  ^66b46

六道眾生，貧窮無福慧，入生死險道，相續苦不斷。
深著於五欲，如犛牛愛尾，以貪愛自蔽，盲瞑無所見。
不求大勢佛，及與斷苦法，深入諸邪見，以苦欲捨苦。
commentary::  ^66c18

此二行三句四字是五濁。
開三中第二、明所見五濁也。
六道因、果、報，如上疏廣釋。
言六道眾生貧窮無福、慧者，貧故由無福，
癡故由無慧，癡、貧眾生聚在一處，故名眾生濁也。
入生至不斷二句，此頌上命濁也。
深著至所見一行，頌上煩惱濁也。
不求至苦法二句，頌上劫濁也。
深入至捨苦二句，此頌上見濁也。
或云：五熱炙身，欲望捨苦，反得苦報。
或云：諸見即是受，則有三受：見家之受，三受皆苦。
行此苦因，望欲捨苦，豈可得耶？
此明頌上竟。若為下，譬作本。
此二行三句四字是別四。
初中第二、所見五濁。
為下，所見火譬本。
orig::  ^66c24

為是眾生故，而起大悲心。
commentary::  ^66c46

此二句是初五濁開三中第三悲濟也。
初舉能見眼，次明所見火。
今此二句明大悲熏心應入三界，施設方便引趣佛慧也。
若作譬本為下，長者驚入火宅譬本始。
從我以佛眼觀至此三段，總是頌上五濁開三顯一文竟。
上所明三譬本，總是四譬中初見火譬中三譬文竟。
orig::  ^66c48

我始坐道場，觀樹亦經行，於三七日中，思惟如是事。
我所得智慧，微妙最第一，
commentary::  ^67a12

我始下有十七行半，是廣頌中第二大科，頌上施方便化意也。
此科有六行半，明念用大擬不得，是別四第二寢大施小也。
此一行半明用大擬宜。
始坐道場者，至理無時，假時化物為化之初，故言始也。
若事釋者，初在此處修治得道，故言道場。
坐此樹下得三菩提，故名道樹。
感樹覆恩故觀察，念地載德故經行。
道成賽澤之時，欲以大法擬宜眾生，故言始也。
又觀心十二因緣之大樹也，深觀緣起自成菩提，
欲以無漏法林之樹蔭葢眾生，故言觀樹也。
經行者，大乘三十七品是行道法，自以道品履一切地得成佛道，
欲以此法化度眾生，故起經行表之也。
問：樹地無有分別，豈須報恩耶？
答：未曾有。經云祇以通化傳法名報恩耳。
言三七日思惟等者，明佛在法身之地寂而常照，
恒以佛眼洞覽無遺，豈始至道場淹留三七方思此事？
言三七日者，明有所表，表佛初欲三周說法，故假言三七耳。
初七思法說，次七思譬說，後七思因緣說，
皆無機不得，是故息大施小也。
此唯就圓教大乘為釋，以今經是終窮極教，故且依之。
若通途約大乘釋者，初七思惟欲說圓教大乘，
次七思惟說別教，後七思惟說通教大乘，
皆無機不得，是故息大說三藏三乘為方便之化也。
因果經云三七日，四分律并薩婆多皆云六七，
興起行等經云七七，五分八七，大論五十七，
地論等皆二七，此竝機見不同，不須和會。
此明用大擬宜畢。
此下明無機
orig::  ^67a16

眾生諸根鈍，著樂癡所盲，
commentary::  ^67b18

此去至請我轉法輪，三行明無機，此半行眾生障重。
orig::  ^67b20

如斯之等類，云何而可度？
commentary::  ^67b24

此半行明機不堪聞。
orig::  ^67b26

爾時諸梵王，及諸天帝釋，護世四天王，
及大自在天，并餘諸天眾，眷屬百千萬，
恭敬合掌禮，請我轉法輪。
commentary::  ^67b28

此二行明諸梵雖請說大，佛知無機所以不說。
問：焉知梵王請說大耶？
答：據下佛酬云：若但佛讚乘，驗知請大也。
明無機畢。
orig::  ^67b32

我即自思惟：若但讚佛乘，眾生沒在苦，
不能信是法，破法不信故，墜於三惡道。
commentary::  ^67b38

此一行半，明無機強說，聞則有損，故息化。
orig::  ^67b42

我寧不說法，疾入於涅槃。
commentary::  ^67b44

此半行正明無機息化。
若作本下者，即為寢大捨，凡譬本也。
故下譬此，云是長者作是思惟：我身手有力，
當以衣裓若以几案從舍出之，視父而已，譬此中也。
即是四譬。第二開三譬中，初譬捨几也，即頌上施方便化念用大擬宜不得竟。
下去有十一行，明念同諸佛用三乘化擬宜可得也。
orig::  ^67b46

尋念過去佛，所行方便力，我今所得道，亦應說三乘。
commentary::  ^67c10

此一行正明三乘擬宜，頌上於一佛乘方便說三。
言尋念者，念彼雖無大機不容永捨，要以方便而誘濟之，
非是如來都不知方便思後方能，意欲引同諸佛亦先以方便開三，
諸佛皆爾我豈不然，故云尋念，使物必信尋念表之也。
orig::  ^67c12

作是思惟時，十方佛皆現，梵音慰喻我。
commentary::  ^67c22

此去六行半明有小機，上欲大化於彼無機故諸佛不歎，
今欲說小曲會根緣，若不先小則大小俱失，
若先用小則終必大益，巧逗機緣念同往聖，所以十方佛歎也。
此上三句乃是釋迦自敘諸佛現在佛也。
由念方便力故現，現由擬法會機二義故現。
orig::  ^67c24

善哉釋迦文！第一之導師，得是無上法，
隨諸一切佛，而用方便力。
commentary::  ^67c36

此一行一句，明諸佛正歎釋迦能隱實設權，故云善哉。
為一施三引入佛慧，即是第一導師。
得是無上法者，即是得實智微妙第一也。
而用方便力者，隨諸一切佛隱實用權，故諸佛稱歎也。
orig::  ^67c40

我等亦皆得，最妙第一法，為諸眾生類，分別說三乘。
commentary::  ^67c48

此一行，明諸佛亦隱實用權也。
orig::  ^68a2

少智樂小法，不自信作佛，是故以方便，分別說諸果。
commentary::  ^68a4

此一行，雙釋上隱實施權二義也。
為眾生少智，不堪聞大，所以隱實，而復樂小，
所以施權，故釋上二義也。
orig::  ^68a6

雖復說三乘，但為教菩薩。
commentary::  ^68a12

此半行雙結二義，雖復說三，終為顯實也。
從作是思惟訖此明諸佛歎畢。
orig::  ^68a14

舍利弗當知，我聞聖師子，深淨微妙音，喜稱南無佛。
commentary::  ^68a18

此一行，明釋迦發言酬順。
既聞諸佛歎釋迦對曰，乃稱南無。
南無，此云敬從也。
此佛對佛，不同上文機稱南無義也。
orig::  ^68a20

復作如是念：我出濁惡世，如諸佛所說，我亦隨順行。
commentary::  ^68a26

此一行即念順物機，是釋迦酬順竟也。
orig::  ^68a28

思惟是事已，即趣波羅柰。
諸法寂滅相，不可以言宣，以方便力故，為五比丘說。
commentary::  ^68a30

此一行半正明施教也。
諸法寂滅相不可以言宣者，即是前法說中道無性。
佛種之理非數，數是三權，權則可說，一實寂理即不可說，今以方便作三乘說也。
又此妙法非生非滅，而以方便作生滅說也。
又小真之理亦非說示，以方便故作四門說。
大理亦爾，雖方便可說，佛意在大，眾生於實竝非其宜，
故思方便作生滅等，為五人說無常有門。
言五比丘者，如前通序中略釋也。
orig::  ^68a34

是名轉法輪，便有涅槃音，及以阿羅漢，法僧差別名。
commentary::  ^68b2

此一行，機、受、行、悟、入也。
機會名受，隨聞觀轉即煖法去名行也。
入世第一位名悟，獲初果名入，轉佛自證心中化他之法度入他心名轉法輪。
陳如初得見諦即斷見惑，分證滅諦亦是分得有餘涅槃，
涅槃之音起由於此得成無學，由弟子受行煩惱斷處涅槃名生。
音者，聲教、眾教之始也。
能說三乘法者名佛，所說三乘即法見諦，
羅漢名僧，三寶是以現世間也。
orig::  ^68b4

從久遠劫來，讚示涅槃法，生死苦永盡，我常如是說。
commentary::  ^68b20

此一行釋疑也。由上佛說尋念施權機則證果，故此一偈雙釋二疑。
先疑佛不能自鑑機，尋念諸佛始知根性，
故即釋云非我不知用方便法，特欲引同故念諸佛，非始念方知。
從久遠劫來先自見汝等樂其小道，已為讚示令盡眾苦，
所以聞小即得解脫，釋其疑師也。
二疑諸弟子云何凡夫眾生一世暫聞即證羅漢，
乃即釋云從久遠劫來為其讚示，今稱本習故速得證果，此釋弟子疑也。
若本下者，始從尋念訖此為下，設三車施小譬本，
故下譬云爾時長者即作是念此舍已為大火所燒乃至爭出火宅，
譬此中法說文也。
從我始坐道場訖此，總是廣頌上施三方便化竟。
orig::  ^68b22

舍利弗當知，我見佛子等，志求佛道者，
無量千萬億，咸以恭敬心，皆來至佛所，
曾從諸佛聞，方便所說法。
commentary::  ^68b46

此去六行，頌上顯實也。
此二行，頌上人一也。
若作本下，即是為下，第三等，賜大車譬中，
初、大機動，索車本也。
志求佛道者，即是索大也。
索有三意：一、大機有感果之義，機中論索；
二、情中密求，為得為不得即此意；三、發言索，即是殷勤三請也。
當知昔教之中已有二求，但未發言，至於今日具此三索，
從強屬口機情亦殊，若在昔但潛伏居懷，
於今乃助彰於口，應知此文義涉二酥，但是機情求佛爾。
問：下文索三小車，今文佛道求大，何得以大為小本耶？
答：下口雖於索三車而情求於大，將昔許三以求異意耳。
曾從諸佛聞方便所說法，此中初味調伏受行三藏六度通別等三教方便，
由此調熟故使障除機發而求於大也。
orig::  ^68c2

我即作是念：如來所以出，為說佛慧故，今正是其時。
commentary::  ^68c28

此一行頌理，一為說佛慧，即是上一切種智知見也。
orig::  ^68c30

舍利弗當知，鈍根小智人，著相憍慢者，不能信是法。
今我喜無畏，於諸菩薩中，正直捨方便，但說無上道。
commentary::  ^68c34

此二行頌教：一、但說無上道。
若作本下，我即作至無畏為下，觀喜免難本。
然上二行一句，明障除佛喜。
蓋如來為佛慧故出，為昔機障重，未發大心，故不得即說。
而中間二味雖障除，又未得說，今大機發，故云正是說時也。
昔時小智恐聞其謗法墯惡，故未曾說；
今根利志大，聞必信解，故佛歡喜也。
無畏者，不畏機熟謗大，起罪墯惡，故言無畏也。
即是為下，歡喜免難本也。
從於諸菩薩至上道即為下，等賜大車譬本。
此二譬本，總是三等賜中第二、第三本也。
orig::  ^68c38

菩薩聞是法，疑網皆已除，千二百羅漢，悉亦當作佛。
commentary::  ^69a10

此一行頌上行一既悉亦當作佛，故云行一，即是受行悟入六度通二菩薩。
初聞略說動舊執致新疑，今上聞五佛開權顯實，
新舊兩疑俱遣，非獨菩薩，二乘亦除。
疑盡而云聲聞作佛者，昔教不說二乘作佛，
今行與授記，授記不獨二乘，除疑豈獨菩薩？
乃互存兩備矣。問：菩薩何故疑耶？
答：如來昔說六度，三祇未斷惑，一斷即入真；
通教說菩薩斷正使留習，習盡即成佛位。
今初聞略說，如來斥云悉是方便，則疑我向所稟昔真昔成，
教理安在耶？又疑三乘同學一道，菩薩既得記已，
今亦斥云非別菩薩，中實在後。
初帶方便聞斥，亦疑今日開顯聞法華妙，
掃蕩諸疑無復遺芥，作佛無疑。
當知此中通記千二百人，故知法說獲益不獨身子。
故下身子領解中云：佛於大眾中，說我當作佛，
聞如是法音，疑悔悉已除。
故千二百皆記成佛，但身子領解諸皆亦然。
此頌行一畢。若作本下，此之行一乃是第三等賜中第四為下諸子得一大車歡喜譬本，
故下譬云是時諸子各乘大車得未曾有，
非本所望，即譬此文。
從我見佛子等志求佛道訖此頌第三顯實文竟。
又從上我以佛眼觀至此亦名離而不合作譬本。
orig::  ^69a12

如三世諸佛，說法之儀式，我今亦如是，說無分別法。
commentary::  ^69b6

此去五行半，頌上歎法希有。
此一行，頌上如是妙法。
妙法者，權實也。如三世者，引同諸佛用權，權是引物之儀式。
說無分別法，引同諸佛顯實，實則言語道斷，豈存儀式？
又權實本無分別，為鈍根小智分別權實，
今還悟入一三不二，即知佛說三一無分別也。
諸佛皆爾，何獨我耶？
皆顯權實不二。
orig::  ^69b8

諸佛興出世，懸遠值遇難，
commentary::  ^69b20

此舉人難。上亦舉曇華頌中還說諸佛興出世兩句，
久久懸遠，時有佛出，舉人難也。
六、四、二萬佛卒難值故。
orig::  ^69b22

正使出于世，說是法復難。
commentary::  ^69b28

此二句舉說法難，如今佛出世四十餘年始顯真實。
orig::  ^69b30

無量無數劫，聞是法亦難。
commentary::  ^69b32

此二句舉聞法者難。
如五千之流，梵音盈耳，起席而去，聞豈不難乎？
orig::  ^69b34

能聽是法者，斯人亦復難。
commentary::  ^69b38

此二句舉信受者難。
初周普說，唯身子等前達，中下雖聞猶未能了。
orig::  ^69b40

譬如優曇華，一切皆愛樂，天人所希有，時時乃一出。
聞法歡喜讚，乃至發一言，則為已供養，一切三世佛。
是人甚希有，過於優曇華。
commentary::  ^69b44

舉曇華譬上四難，但合聞者難，餘例可解。
頌上歎法文竟。
orig::  ^69c2

汝等勿有疑，我為諸法王，普告諸大眾，
但以一乘道，教化諸菩薩，無聲聞弟子。
commentary::  ^69c6

此去頌上不虗此一行半，勿於可信人而生疑也。
況汝王者，凡為人王，言則不二，況佛是法王，豈容虗說？
是可信也。
orig::  ^69c10

汝等舍利弗，聲聞及菩薩，當知是妙法，諸佛之祕要。
commentary::  ^69c16

此一行，勿於可信法起疑也。
夫方便可是權假，真實寧應是妄？
聞法王說法，勿生疑也。
然昔權教引物而施，已復廢，終歸真實。
今已說實，故勸勿疑。
始從汝等勿有疑訖，此頌上不虗竟，為下不虗譬本正文也。
故下譬云：於汝意云何？
是長者等與諸子珍寶大車，寧有虗妄否？
譬此中文也。亦為不離不合譬本也。
orig::  ^69c18

以五濁惡世，但樂著諸欲，如是等眾生，終不求佛道。
commentary::  ^69c32

此去畢經頌上揀眾敦信也。
此一行頌上揀非佛弟子。
何者？若樂諸欲是行魔業，上云若我弟子自謂阿羅漢辟支佛者，
乃至非辟支佛。著於涅槃尚非佛弟子，此文著生死那為佛弟子？
以生死涅槃上下互揀非耳。
終不求佛道者，頌上揀增上慢。
蓋上慢者未得謂得，是故其人不求佛道，乃頌上揀非佛弟子顯矣。
亦可釋祕，要為障重之人終不能解，故使如來祕不妄宣。
orig::  ^69c34

當來世惡人，聞佛說一乘，迷惑不信受，破法墯惡道。
commentary::  ^70a2

此一行頌如來滅後解義者，是人難得也。
上云除佛滅度後，現前無佛。
所以者何？佛滅度後，如是等經受持讀誦解義者，是人難得也。
亦可明不善人勿為說是經也。
orig::  ^70a4

有慚愧清淨，志求佛道者，當為如是等，廣讚一乘道。
commentary::  ^70a12

此一行頌上若遇餘佛便得決了。
始從五濁訖此是總，頌上簡眾，此亦明善人當可為說。
orig::  ^70a14

舍利弗當知，諸佛法如是，以萬億方便，隨宜而說法。
其不習學者，不能曉了此，
commentary::  ^70a18

此一行半敦信於權，雙結二義。
初一行結祕要，明此法如是，先以萬億方便，然後乃示真實。
次兩句結弘經體，其不習學者不能曉了，
此正結不善者勿為說也，兼對習學者則能曉了乃可為說也。
orig::  ^70a22

汝等既已知，諸佛世之師，隨宜方便事，
無復諸疑惑，心生大歡喜，自知當作佛。
commentary::  ^70a30

此一行半敦信於實，實權無疑，自知作佛。
頌上敦信竟。又始從如三世諸佛為非離非合譬本，
始從方便品初訖此是初正法說文竟，餘四在後。
妙法蓮華經入疏卷第二
 ^70a34
