
other:: 仁王護國般若經疏法衡抄卷第二
collector:: 譯經證義講經律論廣演大師遇榮　集
【疏】十二分教者，先德翻為十二部經。
以此部言，義含二種：一謂部帙，二謂部類。
世人疑有十二部帙也。
又言經者，亦濫契經，總別難明。
今者翻為十二分教。
分者，類義、支義、數義。
教者，教誡斷惡，教授修善，故名為教。
教體即分，名為分教。
教有十二：義、類、支、條。
分、類異故，名十二分教，帶數釋也。
問：何故但爾，數無增減？
答：涅槃經言：能聽法者，所宜聞故。
三乘通說以轉法輪，三周總說十二行相，能詮彼教分類十二。
又以對破十二有支，所以說法亦分十二。
廣如法苑。 ^438a15

【疏】契經等者，此等顯示十二分教行相差別，
文皆分二：初辯相，後配經。
隨文可解。能契即經，所契之經，名為契經。 ^438a33

【疏】應頌者，應字，去聲，契應也；平聲，合也，
合長行義，合後來機也。
頌者，歌也，美也，頌中文句極美玅故，歌詠法故，
是應之頌，名為應頌。 ^438a39

【疏】記別者，記謂驗識，驗識辨別彼彼人法也。
記體即別，所別之記，名為記別。 ^438a45

【疏】諷頌者，梵語伽陀，此翻為頌。
顯揚論說：非應長行，不名重頌。
一句結成，或二、三句，四、五句等，皆是諷頌。
一、二、三句，相隱難知。
諸經多以四句已上顯諷頌相。
經文句義，可諷詠之，可歎頌之，亦諷亦頌，
名為諷頌，同依持業釋。
又諷者，所諷之法；頌者，能頌之言。
諷之頌故，名為諷頌。
慈恩云：重頌是教，唯能詮故；諷頌是言，通教理故。 ^438b4

【疏】自說者，自目於佛，說是言教，自之說故，名為自說。 ^438b18

【疏】緣起者，涅槃經云：舍衛國中有一丈夫，輔鳥放生。
世尊知已，為說偈言：莫輕小罪，以為無殃，
水滴雖微，漸盈大器。
是因事說，餘二可知。
由此三緣而起說故，是緣之起，名為緣起。 ^438b20

【疏】譬喻者，譬者，況也，類也；喻者，開也，曉也。
曉喻之譬，譬體即喻，名為譬喻。 ^438b28

【疏】本事者，依瑜伽論，通說往昔凡聖人法，皆名本事。
本是過去所依時分，事是時中所作事業。
本世之事，本體即事，名為本事、本生。
二釋准此。 ^438b32

【疏】方廣者，理正曰方，包總曰廣。
方理之廣，名為方廣。 ^438b38

【疏】希法者，希謂希奇，異常玅事，教法詮彼，
是希之法，名為希法。 ^438b40

【疏】瑜伽等者，論自釋云：謂於是處，世尊自廣分別法相，
及聖弟子已見諦跡，依自所證，無倒分別諸法體性，如是名為摩呾哩迦。
言循環者，不斷之義。
研覈者，窮究之義。
問答往復，文意不斷，研窮徵究性相法體，故名論議。
摩呾哩迦者，此云本母，論藏生慧，如本如母也。
亦名阿毗達磨，此云對法，義翻論議。
論量性相，詳議幽旨，故名論議。
論體即議，名論議也。
十二分中，譬喻、本事、本生，望於分教作依主釋，餘皆持業。
與前二藏相攝者，菩薩、聲聞二藏之中，
而皆具有十二分教，瑜伽第二十一具列其相。
與前三藏相攝者，瑜伽等說緣起一分是調伏藏，
論議一分是對法藏，自餘十分是契經藏。
然因事制戒，論難深理，各入一藏，非契經中無餘二分。
譬喻、本事、本生亦通調伏，但是眷屬，非自性也。 ^438b44

【疏】法華經等者，為化二乘不定性者，令學一乘皆作佛故，唯說一乘。
無第二獨覺，無第三聲聞，有初大乘，一乘即大乘，
故隱劣彰勝，唯說一乘。 ^438c24

【疏】攝論等者，論說上乘性、下乘性，亦名大乘性、
小乘性，勝劣異故，以通從別，不言不定性也。 ^438c30

【疏】諸經論等者，依法華疏，三義同故，聲聞、
獨覺合名小乘；七義異故，分羊、鹿殊，羊、
鹿、牛三，喻三乘故。
三義同者，所斷障同，所證理同，假擇滅同。
七義異者，一、利根、鈍根異，二、依佛自出異，
三、藉教觀理異，四、觀諦緣起異，五、一果、
四果異，六、練根時節異，七、說法現通異。 ^438c34

【疏】四乘、五乘者，勝鬘經中說四乘性，謂三乘性及人、天乘性。
大般若經說四乘性，謂三乘定性及不定性。
瑜伽論中說五乘性，謂三乘定性及不定性，
并人、天乘性。其不定性復有四種，謂聲聞、
獨覺性，聲聞、菩薩性，獨覺、菩薩性，具有三乘性。 ^438c44

【疏】經詮等者，正被菩薩大乘經攝。
然大乘經通被諸乘，故下文中有得聲聞果者也。 ^439a6

【疏】古立一時者，菩提流支立一時教，猶如一雨，
無有差別，但稟潤異也。
復有古德立二時教：一、頓；二、漸。
隱士劉虬立五時教，皆如法苑破。 ^439a10

【疏】初於等者，敘初時教，文意有五：初、說法處；
二、所被機；三、能被教；四、縱為希奇；五、奪未了義。
隨文可解，下准此知。
波羅痆斯者，舊名波羅奈國，訛也。
波羅者，幼小義；痆斯者，仙住義。
幼小仙人住此修道，得世五通，因名小仙住國。
仙人墮處者，婆沙論說：昔有國王將諸宮人詣山遊翫，
奏樂縱意，命諸女人露形而舞。
時有五百仙人乘通上過，見已失通，墮此處故。
施鹿林事，如西域記第七卷說。
據其顯相，對漸悟機，施鹿林中唯為發趣聲聞乘者轉四諦輪，
理實通被餘乘機性。
大般若云：佛於鹿苑說四諦法，無量眾生發三乘心，無量眾生得三乘果。
而於彼時所轉法輪，更有第二、第三時教，
可過上故，容彼勝故，猶未了義。
二十部小乘諍論依此而起，名諸諍論安足處也。 ^439a16

【疏】第二時等者，第二時中，唯為發趣修大乘者，
令其亡相，密意談空，仍告聲聞，意令解此法空之義，成不愚法。
言中總相說一切法皆無自性等，別義意趣意說三無性也：
一、顯相無自性，說一切法皆無自性，謂我法體相無自性故；
二、顯生無自性，說一切法無生無滅，謂因緣法而無自然生滅性故；
三、顯勝義無自性說一切法本來寂靜自性涅槃謂諸法性本來寂靜離生死諠自性圓寂無彼生死妄執性故以隱密相轉正法輪者言中含隱密意宣說三無性也此三無性空教法輪更有第三時教可過上故容彼勝故猶未了義清辨等師執空諍論自此而興也。 ^439a42

【疏】第三時等者普為發趣求三乘者顯了說法也下云無自性性釋成此文依顯了相說三無性一顯相無自性性說一切法皆無自性上言性者顯遍計空下言性者遍計以無而為性故二顯生無自性性說一切法無生無滅上言性者顯無自然生性下言性者顯有從緣生性三顯勝義無自性性說一切法本來寂靜自性涅槃上言性者顯勝義體上無彼生死妄所執性；
下言性者，顯有圓成實性。
異第二時密意三無性義，故經重言無自性性。
第二性字是顯了說，即是三無性家之體性也。 ^439b16

【疏】屬諸經者，如法苑云：阿笈摩等為初時教，
諸說空經為第二時教，以隱密言總說諸法無自性故。
華嚴、深密、唯識教等為第三時，以顯了相說三無性非空非有中道教故。
三時次第者，由諸異生無始已來，迷執有我，
不了我無，沉沒愛河，輪廻癡海，故佛初說四諦法輪，令知我空唯有其法。
憍陳那等最初得道，彼聞法有說我皆空，
便執諸法為真實有，執著小果，不求大位，
佛為方便，復說法空，破餘有病，故次時中說般若等，言一切法本性皆無。
須菩提等有趣大意，彼聞法空隱密言教，
便撥諸法性相都無，何所造修？
何所斷捨？佛為除此，復說唯識、三性等教。
勝義生等信解修學，遍計所執無知法我而俱遣之，依他圓成有照真俗而雙存之。
廣說乃至，約理及機漸入道者，大由小起，
乃有三時諸教前後；若非漸次而入道者，
大不由小起，即無三時諸教前後。
頓教唯一，然頓漸法無別教門，隨一會中所應益故。
說華嚴經聲聞在會，深密經中亦有聲聞發菩提心，
法華經中有八世界微塵數眾生發菩提心，
如是等文，諸經非一，故法華經亦被頓悟。
華嚴亦被漸悟之人，隨其一會一部，通被頓漸。
此依證果說三時教，若說人天，即有四時也。 ^439b36

【疏】今者此經等者，如下經中，先為菩薩說護佛果、
護菩薩行、護化眾生，後為諸王說護國法，乃至廣說。
諸品經中而有三乘悟、證法門，由彼根性有大、
小乘頓、漸異故。此經大乘正為大機說於二護，
般若之義亦被二乘，大乘經中兼被小故。
大乘根性復有二類，謂定性、不定性。
若對定性頓悟大機，大不由小起頓發大心，
此經被彼即名頓教，不立三時，教被唯一。
其不定性總有四類：一、聲聞、獨覺性，二、
聲聞、大乘性，三、獨覺、大乘性，四、具有三乘性。
初之一類唯偏小乘，不說頓、漸，無大性故；後之三類名漸悟性。
發心求佛復有二類：有從始初便發大心，
修行大行，此即漸悟種性起頓悟行，就行不就其性，
廢劣不廢其勝，名為頓悟。
亦有一類：先發小心，修證小果，後向大乘，
此即漸悟種性起漸悟行，就性不就其行，
廢劣不廢其勝，名為漸悟大乘。
此經被彼頓悟機性，即名頓教，教被唯一，
不立三時，但於第三時教中攝也。
若被漸悟，即名漸教，於此漸教可立三時：
若對二乘未迴心者，令彼悟空，漸入解故，
即名漸教，第二時攝；若對先時已迴心者，
令彼修學非有非空中道之義，即名漸教，第三時攝。
是故此經通於頓、漸、第二、第三時教也。
於此經中為諸菩薩說三乘法，令諸菩薩通解三乘轉化眾生，
經文總相含多意趣，故般若經通兩宗弘，如前已說。 ^439c28

【疏】其猶等者，盪洋者，水闊貌也；渤澥者，海深廣貌也。
長山渤澥，喻大般若；一峰別浦，喻於此經。
大部般若二十萬頌，高而復大，猶如長山勢分聯綿；
高大峻極，文義深廣，猶如大海洪波盪洋。
於廣部中別說此經，高中更高，猶如長山內有一峰而獨出秀；
五忍等義，勝彼此故，亦如大海別分一浦，澄鑑天像皆現水中也。 ^440a24

【疏】披之等者，問：一峰別浦，喻顯此經別說之意，其義云何？
故此釋之，略敘十義：一、解三祗；二、知十地；
三、遣疑滯；四、登聖位；五、達因行；六、曉佛果；
七、增勝福；八、殄灾殃；九、安庶民，萬姓康樂；
十、護國土，兵戈永息。
由此義故，此經別行。
配釋可解。覽者，視也。
昇者，超也，超昇聖位階級也。
融者，明也，明鑑其心。
餘文易解。 ^440a38

【疏】夫人經者，佛為勝鬘夫人說此經故。
彼說四乘，謂三乘性及人、天乘。
今疏偏引人、天乘性，顯無種性者也。
無種性人離於說出世法善知識故，而無三乘聞、
思、修故，亦非三乘勝法器故，但以人、天善根、
三歸、五戒而成熟之。
雖復者，縱奪之詞。
無種性人闕依因故，必不發心；設縱發心勤行精進，
然終不得無上菩提，無種性故。 ^440b2

【疏】兩宗等者，有二種性：一者、理性，謂法身因；
二者、行性，謂報身因。
五性宗云：理性遍有，行性或無，談有藏無，說皆作佛。
故涅槃說：一切眾生皆有佛性，皆得阿耨菩提也。
一性宗云：理性遍有，行性由人，修之即有，不修即無。
斷善根輩，暫爾不修，名無種性。
勝鬘經中，約未發起趣聖之心，但以人天善根漸成熟之。
大般若中，二乘種性於此現身，不發大心，
名為定性，非畢竟定。
五性問云：涅槃經說三種病人：一者、遇醫、
不遇醫決定可差，謂菩薩性；二者、遇醫即差，
不遇不差，謂二乘性；三者、遇與不遇決定不差，
謂一闡提〔此云無性〕。
既說無性決定不差，如何成佛？
一性會云：經文但說遇醫不差，不言服藥不差。
若有服藥，亦可差也。
一性問云：若說眾生一類不成佛者，二乘入滅即是減沒，違世尊說諸眾生界法爾已來不增不減。
五性會云：譬如大海，除一滴水，二滴、多滴何所減乎？
約大性者，言其不減。
理實言之，定性二乘亦有減也。 ^440b16

【疏】問有等者。金剛疏云：問：理有一長，不應俱是。
開釋教藏，須定指歸。
今但和光作不定說，將令學者何所承稟？
答：義有可定、不可定者。
不決定義，理通多解，豈其一向要決定釋？
佛尚不定，誰敢定乎？
但眾生性有二類殊，故不定說。
大義同疏。 ^440b48

【疏】以教被者，依五性宗，此經正被諸菩薩眾，
顯護佛果，護十地行，護化眾生，護王國土，
而兼被於二乘、人、天之性。
故下經文說如來品時，無量大眾得法眼淨，
乃至說奉持品時，十六國王皆得法忍，
人、天、修羅等，隨應皆得生空、法空、菩提分法，
諸菩薩等皆證法門，故此經文通被三乘。
依一性宗，眾生根性，初有諸乘漸入道者，
然以眾生皆有佛性，皆得成佛，根性熟者，
此經被之，或頓或漸，皆被之也。 ^440c10

【疏】有財、依主如次者，仁王之名，通此二釋也。
慈恩法苑離合懸隔，云一切諸法二義已上而為名者，即當此釋。
唯一義名，即非此釋。
一義為名，理目自體，不從他法而立自名，
不相濫故；二義為名，理有相濫，故合釋之，釋疑簡濫也。
初但別釋二義體相，後乃合之。
如言佛陀，此云覺者，者是主義，通目無漏五蘊假者也。
覺是察義，唯屬於慧，此別釋已。
是覺之者，名為覺者，此合釋也。
如言菩提，雖有二字，但目覺之一義，無濫可簡，不須合釋。
釋此合名，有其六種，名六合釋；以義釋之，名六離合釋。
初各別釋，名之為離；後總合解，名之為合。
一者、持業釋，亦名同依。
持謂任持，業者業用，體能持用，名持業釋。
名同依者，依謂所依，二用同依一所依體，名同依釋。
如言大乘，大者有遮簡之用，形小運以為名；
乘者運載之義，濟行者而為目。
若乘若大，同依一體，名同依釋。
體即萬行也。若體大法有運載功，大體即乘，
名為大乘，持業釋也。
二者、依主釋，亦名依士。
依謂能依，主謂法體，依佗主法以立自名，名依主釋。
或主謂君主，一切法體名為主者，從喻為名。
如言仁王，以仁為主，以王為依，是依主義。
王依仁行以彰其名，是仁之王，名為仁王。
名依士者，士謂士夫，所依法體，有力能故，名之為士。
約法約喻，如依主釋。
三者有財釋，亦名多財釋，然不及有財義也。
財謂財物，自從佗財而立已稱，名為有財，亦是從喻而為名也。
如言菩薩，具云菩提薩埵。
菩提覺義，智所求果；薩埵有情義，悲所度生。
今明行者，從彼所求所度二境，以彰其名，
有菩有薩，故名菩薩，全取佗名，有財釋也。
亦如仁王，王有仁德，名曰仁王，分有財釋。
四者相違釋，名中二義，法體各殊，兩法互乖，
總立一名，是相違義，名相違釋。
如言名色支，四蘊名名，色蘊名色，二法體殊，
名與色異，名為名色，相違釋也。
若望支言，作持業釋，名色即支，名名色支。
五者隣近釋，俱時之法，義用增勝，自體從彼，
以立其名，名隣近釋。
如言念住，體唯是慧，俱念用增，從念彰名，名為念住。
謂由念力，令慧住境，此住近於念故，名為念住，隣近釋也。
或由慧力，令念住境，念體即住，名為念住。
今慧名念住者，此慧近念住故，慧名念住，隣近釋也。
前解從俱時法彰名，名分隣近釋。
後解隱已，從佗立號，名全隣近釋。
六者帶數釋，數謂一十百千等數，帶謂挾帶，
而此法體，挾帶彼數，名帶數釋。
如言五蘊，蘊體帶彼五數，名為五蘊，帶數釋也〔廣如別記〕。 ^440c26

【疏】有界有緣者，界是體義、性義，緣是助義。
若字通目，智慧之體，般若助之曰智，目慧不同也。 ^441b10

【疏】惑、業、苦三是生死海者，體即苦、集二諦。
若小乘人，度分段生死海；若大乘人，度二種生死海。
過去、今生無量生死，皆是已起苦、集而為此岸；
未來更有無量生死，皆是未起苦、集而為中流，
般若等行而為船筏〔餘如疏配〕。 ^441b14

【疏】彼岸之離到者，五種彼岸而為所到，
菩薩分到，如來全到。
能到蜜多，從彼彰名，波羅之蜜多，名波羅蜜多，依主釋也。
般若體上有到彼岸之義用，故般若即波羅蜜多，
舉體就用，持業釋也。
所護名護，名護國，能護般若，從彼彰名，
護國之般若波羅蜜多，依主釋也。
能護名護，名為護國，護國即般若波羅蜜多，持業也。
所請般若，從能請人以彰其名，仁王之護國般若波羅蜜多，
依主釋也。 ^441b24

【疏】素呾#CB15274;者，法苑云：
西域呼汲索、衣線、席經、聖教，皆名素呾#CB15274;。
此有六義，藏教攝三，謂線、經、聖教。
聖教者，謂律與論。
以是經中一分之義，所以皆名素呾#CB15274;。
天親菩薩四義釋經，慈恩四義，雜心五義，
由此多義，故但言經，不言線等。 ^441b40

【疏】常則等者，依俗釋云：古今百王不改易，
故常也；金枝玉葉，王子依稟，故法也。
依真釋云：經者，常也，經有道德，軌範常定，百千法王不改易故。
經者，法也，經有勝德，可為摸範，法王之子，
百千聖賢，金枝玉葉，依稟經法，出生死故。
葉者，枝葉，喻顯子孫相繼之義。
經者，攝也，攝持蘊集所詮玅理，令不散失。
經者，貫也，如線貫華，華不離散，教貫眾生，生不墮落。
庸生者，凡庸生類，眾生之異名，貫穿調御凡庸眾生也。 ^441c2

【疏】庶者，意也。意令眾生終畢離於生死河津，終畢登於菩提涅槃之覺岸矣。 ^441c18

【疏】五義者：一、出生義，令生出苦故；二、涌泉義，
義味無盡故；三、顯示義，顯示因果故；四、
繩墨義，去邪取直故；五、結鬘義，如線貫華，集諸義故。 ^441c22

【疏】九、釋者，總為三類，共成九釋。
初三釋者，上十字是教，經唯是教，經唯是理，
經通教、理。次三釋者，上十字是理，經唯是教，
經唯是理，經通教、理。
後三釋者，上十字通教、理，經唯是教，經唯是理，
經通教、理。合有六依主、三持業，共成九釋。
於九釋中，末後持業攝義周盡，謂般若是體，
經是義用，利物證真，義用勝故。
仁王護國般若波羅蜜多即經，持業釋也。
又此般若總有五種，通教、理、行、果，文字般若亦是經中所詮法故。
經者，准教與理，一文二義，名為經故。
能詮顯經，從所詮顯五種般若，以彰其名。
仁王護國般若波羅蜜多之經，依主釋也。
安布教相，總成十釋。
末後二釋攝義周備，所明雖有多義，二釋攝括宏綱，故為玅矣。 ^441c28

【疏】優波離者，正言鄔波離，翻為近執。
佛為太子，彼為從人，親近太子執事人也。
阿#CB00145;樓#CB00501;者，
亦名阿那律，翻為無滅。
於過去世，見佛燈昏，時為劫賊，以箭挑燈，
彼因不盡，感於天眼，而最第一，故名無滅。
近執、無滅二人，教請四事。
准涅槃經，阿難具其八德，堪傳法藏，故優波離令請四事，
而不自請：一者、不受師主故衣；二者、不隨佛受別請；
乃至第八、能知一切秘密言教。
大術經云：佛初成道未久，魔王波旬來請世尊：何時涅槃？
佛言：吾未度得神通弟子、智慧弟子。
後度目連、舍利弗已，魔復請言：今既度訖，何不入滅？
佛問阿難：魔請我入滅。
夫修神足者，能住一劫，或減一劫。
我既善修四神足法，汝意如何？
佛三問之，阿難被魔閇其耳故，不聞佛語。
時波旬言：弟子尚不願住，何況我等？
於是世尊告波旬言：却後三月，當入涅槃。
魔聞此語，歡喜歸天。
佛告阿難：汝於後園修諸禪觀。
阿難承命，遂至樹下，端坐思惟，昏然睡著。
夢見一樹，上至有頂，聳幹上昇，傍羅三有。
一切眾生，採華食菓，皆言：賴於此樹，身命得存。
忽有猛風，吹此樹倒，枝葉華菓，皆悉零落。
阿難驚覺，心甚驚忙，知夢不祥，遂往白佛，說其所夢。
佛語阿難：吾入滅相也。
我先三問，汝尚不答，何勞說夢？
阿難悲泣，不能自勝，悶絕躃地。
阿泥樓逗，謂阿難曰：一切有為，無常散壞，
無上法王，將欲衰殄，甚深法河將涸，大法明燈將滅，
不久法山欲崩，法船欲沉，法橋欲壞，法幢欲倒，
法樹欲折，善友欲去，大怖將至，佛日將沒。
汝莫愁惱，如凡夫人。
我佛大師，三僧祇劫，難行苦行，所集法寶，親自付汝。
汝若愁悶，忘失如來真甘露味，有情漂沒，
生死暴流，於苦海中，憑何解脫？
汝可諮問大牟尼尊，未來世事，徒悲何益？
一旦遠離無上世尊，設有疑惑，當後問誰？
時阿難言：我懷憂惱，知何諮問？
尊者無滅，教問四事。
又教阿難，請佛住世，莫般涅槃。
阿難受教，以偈請云：如來若入滅，眾聖不莊嚴，
猶如夜暗中，有星而無月。
如來若在世，眾聖即莊嚴，如月有星辰，四面常圍遶。
佛告阿難曰：有會必有離，有生還有滅，
已受波旬請，決定入涅槃。
有疑應速問，吾當為汝說。
故問四事。諸比丘等，以誰為師？
依何處住？惡性比丘，如何調伏？
一切經首，當置何言？ ^442a4

【疏】波羅提木叉者，此云別解脫，各別防非，棄背惡故。
別解脫戒是汝等師。
師者，訓匠軌範義。
如來在日，以佛為師，訓匠成德；如來滅後，
以戒為師，作善止惡。
有軌範故，說戒為師。
依四念處者，為治四倒，依身、受、心、法四處而住。
一者、觀身不淨，謂觀此身五種不淨：一、
種子不淨，謂攬父母赤白二物成此身故；
二、住處不淨，謂住生熟二藏兩中間故；
三、自體不淨，三十六物成此身故；四、外相不淨，
九孔常流穢惡物故；五、究竟不淨，命盡氣絕，身壞爛故。
二者、觀受是苦，謂觀三受生於三苦，如下釋之。
三者、觀心無常，謂觀心品剎那生滅，無暫停義，無常性故。
四者、觀法無我，五蘊不實，四大無主，生同聚沫，
壞若飄塵，尚無一常，寧容有我？
常觀此等為所念處，依之而住。
此通三乘，若唯大乘，觀身如虗空，觀受內外無，
觀心但有名，觀法善惡不可得。
梵壇治之者，梵是淨義、默義，壇是法義。
惡性比丘應以清淨默擯之法而以治之，
不應打罵，恐喧雜故。
有云：梵王之法，默擯治過。
佛法似彼，默擯治之。
問：何所以故唯請四事，不增減耶？
答：戒能進止，所以為師；念處破倒，依之修學。
梵壇之法，能治惡人。
初明正行，次明正解，次明除障。
此三依教，謂如是等。
由此所以，故請四事。 ^442b28

【疏】立之所以者，立如是我聞，令眾生信，是所以也。
唯識論曰：云何為信？
於實德能深忍樂欲，心淨為信；能治不信，樂善為業。
論自釋云：信有三種：一、信實有，謂於諸法實事理中，
深信忍故；二、信有德，謂於三實真淨德中，
深信樂故；三、信有能，謂於一切世、出世善，
深信有力，能得能成，起希望故。
信以淨心而為自性，有二業用：一、能治不信，
如水清珠，能清濁水故；二、樂善為業，愛樂證修世、出世善故。 ^442c22

【疏】四、十心者，十信、十住、十行、十迴向，如下自釋。 ^442c38

【疏】具信等者，信、精進、念、定、慧。
五根、五力中，信根，信力也。
出生善法，故名為根；無屈伏義，能伏諸障，故名為力。
資糧位中，名為五根，出生諸善，開七覺華，
結菩提果，根義勝故。
加行位中，名為五力，將趣見道，觀名、義、
自性、差別空、所取空、能取空、能取空等，
不被四魔屈伏，能伏四魔，力義勝故。
二位各勝，故偏說之。
據實，五根、五力，通漏、無漏，遍諸位有。 ^442c40

【疏】證淨等者，未入聖位，信敬三寶，生生不墮三惡趣中，
信戒修行，離貧賤因，常受富貴；後入聖位，
於見道中解脫道位，證於諦理，出解脫道；
後得智位，得四證淨，淨信證境，成勝德故。
能證即淨，所證之淨，名為證淨。
隨境說別，立四證淨，即此亦名四不壞信，
體堅用利，如金剛故。
科云：通玅真之證淨。
玅真者，所通勝玅真如之理。
今明證淨，而能通達玅真理故，名通玅真之證淨也。 ^443a6

【疏】荷至德之嘉依者，佛果位中，至極勝德，名為至德。
諸修行者，欲荷負此至極勝德，須依信心，是故說信為嘉善之所依也。
婆沙釋云：信者，淨也。
如水清珠，能清濁水；心有信珠，令心澄淨。
又於四諦、三寶、善惡業果，忍許名信。
如大龍象者，象中一類，有大威勢，如龍無異，名為龍象。
學佛法者，有大威勢，如龍象也。
捨者，捨離沉、掉，令心平等，無警覺性。
念謂於境明記不忘，慧謂於境能有揀擇。
以信為手者，凡欲食物，用手為先；欲食法味，
用信為先，故喻於手。
以捨為牙者，牙能噉嚼，受用飲食；捨能捨離昏沉、
掉舉，令心平等，受用法樂。
以念為頸者，頸能連持身之與頭、牙、齒等物，
令有受用動作之事；念亦如是，由明記故，
令不忘失善淨之法，連持慧、捨，令有作用，於善境轉。
以慧為頭者，頭上安置牙、齒、眼、耳、鼻等，
為一身之前導，善知通塞；慧亦如是，而為諸法之所依止，
為眾善之先導，揀擇是非。
捨等善法，由慧而轉，方得殊勝，故喻於頭。
兩肩者，謂定、慧也，或二利行。
由此兩肩，擔集一切世、出世間無量善法。 ^443a22

【疏】七聖財之元胎者，元，猶初也，胎，猶始也，信為七聖財之初始也。
一、除疑正見財，信也，由信除疑，心淨正見，生眾善故。
二、防非發善財，戒也，以思種上防發功能為體。
三、除愚愽達財，聞慧為體。
四、越貪離惡財，捨施也，無貪為體，或是善十一中行捨，行捨即依精進及三善根而假立之。
五、揀擇勝劣財，思修二慧為體。
六、崇重賢善財，以慚為體，崇敬賢人，鄭重善法故。
七、輕拒暴惡財，以愧為體，拒者，拒逆不順之義，
不重暴人，不順惡法故。 ^443b10

【疏】九、善因之俶落者，俶〔昌六切〕，春之始也；
落，秋之初也。信等九法為眾善之因，善因之中，信為初始也。
瑜伽等者，夫欲趣入一切性相功德善法，
欲為根本，希求諸善功德法故。
作意所生者，作意為能生？
功德法為所生？為由作意作動意識，數數驚覺，起善法故？
觸者，唯識論云：觸謂三和、分別、變異，令心、
心所觸境為性，受、想、思等所依為業。
意說此觸依根、境、識三法和合而生，故云觸謂三和。
分別、變異者，謂根、境、識和合之時，有順生心所之用，
改異於前未和合位，無生心所之用，名變異也。
分別者，領似之義。
根、境、識三和合之位為因，生餘觸等心所；
觸既生已，亦能順生諸心所法，順生心所似變異故。
變異即是根、境、識三領似義邊，名為分別。
如世子孫媚好似父，名分別父。
今疏意說：觸所集起餘心所法，同聚和合，
對勝所緣生功德法，是觸行相，令心、心所觸境為性，
受、想、思等所依為業。
受者，領納義。由受引攝一切善法，領納在心，常不失故。
定為增上者，增上是殊勝義。
熏修身、心，令成勝德，莫過於定。
由得定故，令心澄寂，諸功德法由斯殊勝，故云定為增上。
由俱時慧有揀擇之能，揀去惡法，擇取善法，
令所修習展轉殊勝，由此所以慧為最勝。
解脫者，棄背之義，無為解脫棄背煩惱而證得故。
由證解脫，息除煩惱纏縛，令不觸動內所成德，諸功德法方得堅固。
纏縛者，纏繞、繫縛諸有情類，難出離故。
十纏、三縛，如別處說。
出離為後邊者，至於果位解脫道中，纖瑕必去，
片善無遺，二障皆盡，餘習亦亡，生死有漏一切不攝，
出障離苦，名出離道。
此出離道是諸功德修進後邊，自此已去，覺道滿故。
如是功德無不皆由欲為根本，此欲依信方得有故，所以此信為九善因之俶落也。 ^443b28

【疏】啟機門之勝手者，夫欲開啟誘物機之教門者，信為勝手也。 ^443c38

【疏】拔眾生出生死泥者，煩惱如水，業異熟如土，
相雜而位，成生死泥，如來慈悲，拔濟令出。 ^443c42

【疏】佛地等者，論以四義，正釋如是，兼解我聞。
轉者，起也，建立之義，依於四義而建立之。
又轉者，說也，依於四義而解說也。 ^443c46

【疏】一、依等者，疏有二解：前解阿難所聞，
與佛所說無異；後解以阿難結集時所說，與阿難為侍者時所聞不異。
前以阿難望佛，後以阿難自身相望。
前解昔聞同昔說，後解今說同昔聞。
後解意云：今所說法，非昔所聞，以時懸遠，生滅異故。
約其前後，所變相似，故言今所說法，如我昔日所聞法也。
又言如是所傳之法者，謂結集時所傳之法，
似於昔日佛所說法，定無有異，此即今說同昔說也。
問：此言依譬喻轉者，阿難所聞之法，即是佛所說法，
何故更言所聞之法，如佛所說，何者能似，
何者所似，言依譬喻轉耶？
答：佛所說法，聲是無漏，無垢淨識所變現故。
阿難聞時，而不親得佛無漏聲，託彼為質，
自第八識變有漏聲，似佛無漏聲也。
此有漏聲，從自識內聲種生起，自之耳識，
託有漏聲而為本質，變影像聲，亦是有漏。
自第六識緣佛聲時，亦即託自第八所變聲為本質，變影像聲。
於三識中，耳、意二識所變之聲，即是阿難昔所聞法，
而為所似，未見邊故；佛所說法，而為能似，
已見邊故，定為利樂方便之因。
彼此相似，通二類故，故言依譬喻轉。 ^444a4

【疏】二、依等者，初義教誨修行，後義教令聽受。 ^444a40

【疏】四、依等者，疏中二義：初是阿難許可大眾，後是大眾信許阿難。
如是而思、而作、而說者，如次意、身、語三業也。
謂結集時諸菩薩眾者，地持論說文殊菩薩將阿難陀於二鐵圍山間結集大乘經，
聲聞不知，是故此言菩薩眾也。 ^444a42

【疏】微細律者，真諦記說：律部有三：一、比丘律，
二、百五十戒；二、比丘尼律；三、雜誦律。
此微細律即雜誦律。
有說微細律別有梵本，此土未飜。 ^444b4

【疏】光宅者，寺名也，在潤州江寧縣。
先是梁武帝潛龍時，所居之宅，曾七日七夜放異光明，
帝曰：非我所居。乃捨為寺。
法師在此寺中，即是紫雲法師。
法師生時，有紫雲之瑞，因為法名。
後出家時，年十三歲，講法華經，前後可滿一百餘遍，
常有鬼神來聽說法，如高僧傳。
即為我聞作呼轍耳者，若不先言如是，
指所聞法，便言我聞，我聞於何？
所以先標如是，提舉一部經也。
如是兩字，與彼我聞而為軌轍，反能呼召彼我聞故。
耳者，語助也。 ^444b10

【疏】注法華經者，京兆韋詮、晉朝劉虬及僧叡法師皆有注釋。
此劉虬注也。 ^444b28

【疏】注無量義經者，後秦慧觀法師注也。
至人者，佛為至極之人，出過二乘及因位故。 ^444b32

【疏】瑤公者，古文寶字也，是梁朝時寶志法師，即志公也。
如者，稱實義；是者，無非義。
稱實無非，故言如是，離五謗故。
第一句，如是者，表於此經離執有增益謗。
如有外道執於神我即是虗妄，增益有我，
不稱法體，說名為謗；如來所說一切諸法皆悉無我，離於執謗。
餘謗准說。第二句，如是者，表於此經離於執無損減謗。
如有外道撥無因果即是損減因果之法，
說名為謗；如來所說善惡因果，稱實而言，離於執謗。
第三句，如是者，表於此經離於妄執亦有亦無相違謗。
如有外道妄執我法亦有亦無，若爾，如言此人亦死亦活，
死活二義而自相違；有違於無，無違於有，
有無二義而自相違，佛法離之。
第四句如是者，表於此經離於妄執非有非無愚癡謗。
如有外道，由見前說亦有亦無，自語相違，
自翻前說，計於我法非有非無。
若爾，如言此人非死非活，如此妄執，愚癡之甚，名愚癡謗。
然佛所說非有非無者，總說諸法，其中遍計非有，依圓非無。
若執一法非有非無，豈非愚癡？
第五句如是者，表於此經離於妄執非非有非非無戲論謗。
第二、第四非字，皆訓不也。
非不有者，即是有義；非不無者，即是無義。
狂詞反復，有言無義，猶如童稚戲論，名戲論謗。
佛語誠諦，一一稱實，離於執謗。
五句意者，由諸外道計執多端，彼佛弟子依正義理迆邐徵難，
諸師計執不越五句，如來說法離諸過非，
故於經首置如是言，有所表矣。 ^444b36

【疏】長耳三藏者，隋開皇初人，梵語那連提梨耶舍，
是北印度烏萇國人，形貌希奇，頂有肉髻，
耳長高聳，因此立名。
三解，是字皆無非之義。
如字，初後二解皆訓似也，亦不異義。
就法一解，如謂如常，無變異義。
又言如如而說者，上如似也，下真如也。 ^444c36

【疏】三、就僧者，佛於眾中為上首僧，亦聖僧攝。
佛是說本質教僧，阿難是傳影像教僧。
兩相似故，名之為如；離過非故，名之為是。 ^444c46

【疏】妄所執我者，如勝論外道，執我常遍，
量同虗空，隨身生處，受苦樂報。
獸主外道，執我常住至小，如一極微，潛轉身中，
作諸事業，所以能令大身遍動。
無慚外道，執我體常而量不定，隨身大小而有卷舒。
此等所執，皆無有體，妄計度故，名妄所執我。
假施設我者，謂佛世尊初說觀身不淨、
觀受是苦、觀心無常、觀法無我、四念住觀，
除諸凡夫妄執常、樂、我、淨四種顛倒。
諸凡夫中，因修此觀，便有證得阿羅漢果者。
彼雖得果，時復猶觀。
修此觀時，非但於自作無常、苦等解，乃至於佛亦爾。
彼計如來前十五界是有漏故，佛為除此顛倒解心，
遂於離言大般涅槃法身理上，假施設有常、
樂、我、淨，意令忻趣也。
涅槃真理，離四相故，說名為常；離眾苦故，
說名為樂；為法實性，有主宰故，說名為我；
煩惱不染故，說名為淨。
理實無為，無諸相故，不可說有常、樂、我、
淨，但為除遣二乘倒故，強施設之。 ^445a4

【疏】除無我怖等者，若言無我，不將謂但無一常之我，便謂世流布我亦即是無。
若如此者，為誰修學？
恐錯生此怖，故言我聞，除彼一類無我怖也。
第四義意，若言無我，即一切法悉皆無我，
無我理邊都無差別，即無自他、染淨等異。
今言我聞，既有於自，對自立他，自他既異，
由此染淨、因果、善惡、事業等，一切皆成。 ^445a34

【疏】世間悉檀者〔悉檀宗也〕，為欲隨順眾生世間，
立世間悉檀，顯世流布我〔四悉檀，如下疏〕。 ^445a46

【疏】薩婆多者，此師所說，根是色法，有對礙故，
能聞於聲；識無對礙，故不能聞。
尊者玅音許眼識見，尊者法救許眼根見，
耳、鼻、舌、身根識求境，亦復如是。 ^445b2

【疏】以一切法無作用故者，一法獨立，必無作用。
依根發識，心所相應，聲境現前，諸法和合，假立為聞。 ^445b8

【疏】諸法自性，眾緣生故者，色、心諸法，各別自性，
藉眾緣生，闕緣不生。
謂心、法四緣生，色、法二緣生，廣如論中。 ^445b12

【疏】若約名、句，唯意識聞者，總論教體，有其五法，意識皆緣。
但今疏主別說名、句。
於五法中，四是能詮，謂聲、名、句、文；一是所詮，謂所詮義。
以前五識任運緣境，唯聲一法，耳識緣之；
所餘四法，皆意識緣，有計度故。
名、句、文三，依聲假立，義對能詮，方得顯故，故唯意識緣餘四法。
今言名、句具攝四法，謂依聲立文，依文立名、
句，舉其名、句攝所依文，隨名、句、文有所詮義，
是故名、句具攝四句。 ^445b18

【疏】聞謂比量者，第六意識相應之慧為比量體，比度境界無錯謬故。
因明疏云：現量得境，親明比量，度義無謬。
若相應體，意俱一聚，心品為性，前五、第八而無比度，唯是現量。
若第七識，有漏位中恒與執俱，唯是非量。
故比量言唯是意識，第六意識通三量故。
以此證前，若緣名句，惟意識聞也。 ^445b34

【疏】然由等者。問：若緣名句唯意識者，何故佛地論云聞謂耳根發識，
聽受所說，名為聞耶？
故此會釋，二義如疏。 ^445b46

【疏】耳、意為緣，熏習在識者，熏習是熏種之義。
耳識、意識為能熏緣，熏於種子，在總聚我第八識內。
此所熏種，因聞所成，亦名為聞。 ^445c4

【疏】自有二解者，法苑第一云：大乘教體有二：
一、顯邊體。龍猛、清辨咸作是言：勝義諦中一切無相，
諸法皆空，何教何體？
世俗諦中亦可說有句、言、章、論，聲為教體。
二、顯中道體。瑜伽八十一云：經體有二：
一、文，二、義。文是所依，義是能依，由能詮文，義得顯故。
能詮文中復有二解：一者、龍軍論師，無性菩薩及佛地論一師，
此諸師說宜聞法者，識上所變聲等直、
非直說以為教體，佛不說法。
餘如疏引。二者、護法、勝子、親光等說，佛身具有十八界故，應機說法。
然依諸教，明佛說法或不說法，總有四宗：
一、小乘宗說，如來說法，十八界中，前十五界而是有漏；
佛所說法，聲界攝故，亦是有漏。
二、龍猛、提婆、清辨等諸空宗師，真諦無說，俗諦有說。
三、龍軍、無性及佛地論中一師，真、俗諦中，
佛皆不說，離戲論故。
四、護法等師，明佛說法，是此正義。
略如疏引。 ^445c10

【疏】龍軍等者，此等諸師皆說如來無前十五界。
以前十五界為諸眾生帶煩惱緣故，生他漏故，是故如來唯有後之三界。
後三界中，大定、大智、大悲，以是諸佛殊勝功德，故偏言之。
諸佛如來久離戲論，曾不說法。
若佛說法者，則有戲論，便違諸經，佛無戲論也。 ^445c40

【疏】由佛等者，由佛慈悲及本願力，無邊眾生誓願度故，以此慈悲願力為增上緣。
有增上力，能令聞者識心之上文義相生，名為我聞。
佛實無言諸聞法者，識變文義而為教體，
通漏、無漏，隨識明之。 ^446a2

【疏】雖親等者，問：若眾生識上文義相生，
佛不說法者，何故經云眾生根熟，聞佛說法？
故此釋之。聞者識心，雖復親依自善根力起文義相，
然就強緣慈悲願力，名為佛說。
欲顯主尊，法必勝故，令生敬信，種善根故。
龍軍等云：大般若經四百二十五文殊問經等，
皆作是言：我成道來，不說一字，汝亦不聞我之所說一字之法。
故知教體眾生心，變文義為性。 ^446a10

【疏】譬如天等者，昔有婆羅門子，為求聰明，
於閑靜處泥壇誦呪，求自在天，經一七日，
自心志意想成心識，昏昏如夢，見有天神授與呪論，因獲聰明。
引斯意者，大自在天雖有呪論之法，然不親來授與婆羅門子，
以婆羅門子自心志識，託自在天增上緣力，令於夢中得呪論等。
此亦如是，佛不說法，大定、智、悲為增上緣，令聞法者自心變現文義之相為教體也。 ^446a24

【疏】親光至戲論者。
此親光等，標自正義及破前師也。
十八界中，而舌根界是說法具，聲界、法界即是所說三乘之法。
然佛世尊由離分別名無戲論，豈不說法名無戲論耶？
莊嚴論云：戲論有三：一、分別名戲論，無分別名無戲論；
二、有漏名戲論，無漏名無戲論；三、說法名戲論，不說法名無戲論。
龍軍等師依第三義，親光等師依第一義，故成差別。
佛離虗妄分別心故，名無戲論也。 ^446a38

【疏】謂宜等者，以信慧等善根緣力，本願樂欲聞法緣力，此二緣力為增上緣。
有增上力，擊動如來慈悲願力，決定於無漏識上，
應三乘機，現文義相，是佛往昔三劫所修利他善根之所現起，
名為佛說三乘法也。
然其經體，性用別論，詮旨齊說，總以聲、
名、句、文及所詮義五法為體。
今言文義具攝五法，如常分別。 ^446b6

【疏】聞者等者，問：佛無漏識，現文義相，名為佛說；
其聞法者，稱為我聞。
若得如來識上文義，即是聞者心外取法，
乖於唯識；若不得者，何稱我聞？
故此釋之。聞者識心，雖不親得佛無漏教，
然仗佛變文義為質，聞者自心變現文義，
似佛所變文義之相，分明顯現。
約相似義，聞佛所說，故稱我聞。
由此昇攝波喻經中：佛以樹葉置於手中，
謂阿難言：我已所說法少，如手中葉；未所說法多，如林中葉。
故佛如來決定說法。 ^446b18

【疏】阿難是佛成道夜生者，智度論云：後夜分時，
菩提樹神報淨飯王而說偈言：汝子已成道，
魔軍已破散，光明如日出，普能照十方。
當於此夜，斛飯大王生於王子，內外咸慶，因名慶喜。
梵語阿難陀，此云慶喜。
言阿難者，略也。 ^446b34

【疏】本願力故者，賢愚經第十卷云：佛告諸比丘：
乃往過去阿僧祇劫，有一比丘，畜一沙彌，
恒以嚴勅而令讀經，日日課程。
其經足者，師便歡喜；若經不足，苦切責之。
於是沙彌情懷懊惱，若疾得食，讀經便足，
師徒歡喜；乞食若遲，讀則不充，便被切責。
沙彌愁悶，啼哭而行。
時有長者見而問之，沙彌具答。
於是長者即語沙彌：從今已往，常詣我家，
當供飲食，令汝不憂。
食已讀經，我願當來多聞總持。
爾時沙彌即得讀學，課限不減，日日常度，師徒歡喜。
佛告諸比丘：爾時師者，定光佛是；時沙彌者，
今我身是；時大長者供養食者，今阿難是。
乃由過去修是行故，今得無量總持。
據此經文，由於過去本願之力，於佛所說，
多聞多解，是故皆稱如是我聞。 ^446b44

【疏】佛入世俗心，令阿難知者，心緣俗諦，
名世俗心，非有漏也。
雖世俗心，亦須加持，方能知之。
略說等者，佛地論云：由能說者，得陀羅尼，
說一字義，一切皆了。
由能聽者，得淨耳意，聞一字義，一切皆解。 ^446c22

【疏】法性覺性自在王三昧者，此三昧力，
如王威勢，縱任自在，名自在王三昧。
由此三昧，證知遍計法性都無，依他法性從緣幻有，
圓成覺性離餘虗妄，而此三昧從境彰，名法性覺性之自在王三昧也。 ^446c30

【疏】聞法力等者，引二經意，顯由聞法增長智慧，
能憶過去無量劫事，二十年法，總言我聞，不以為多也。
文殊問經云：阿難未侍佛時，二十年在王宮，
佛再三化之，勸令出家為佛侍者。
阿難白佛：有四種願，佛若許我，我即出家為佛侍者：
一者、不著師主，故退衣服；二者、不受別請；
三者、有人見佛，須由於我；四者、一世所說之法，願佛為我再說一遍。
佛咸依所請。後於二月十五日一剎那間，
佛以神力而為阿難再說一遍，所以總言如是我聞。 ^446c38

【疏】阿難常隨等者，涅槃經第四十云：佛告文殊菩薩：
此大眾中雖有無量無邊菩薩，是諸菩薩皆有重任，
所謂大慈大悲，各各忩務，調伏眷屬，莊嚴自身。
以是因緣，我涅槃後不能宣說十二部經。
若有菩薩或時能說，人不信受〔知諸菩薩不定隨佛，或不聞故〕。
阿難比丘是吾之堂弟，給事我來二十餘年，
我所說法具足受持，譬如瀉水置之異器，故能宣說我所說法。 ^447a8

【疏】智論第二等者，彼云：迦葉以手摩阿難頂，令集法藏。
阿難合掌向涅槃方，而說偈言：佛初說法時，
爾時我不見，如是展轉聞〔於其佛處展轉聞之，非從餘人展轉聞也〕。
佛在波羅柰，為五比丘眾轉四諦法輪。
時千阿羅漢聞是語已，上昇虗空，高七多羅樹，
皆作是言：無常力大，如我眼見佛自說法，今者乃言如是我聞。
言多羅樹者，有似此方葼櫚樹也。
其樹高四十九尺，以七尺為一仞，七仞為一多羅。
七多羅樹者，計三百四十三尺也。
如者，似也。無常力大，似於眼見。
或可意云：如我等輩眼見佛說，今言我聞無常迅速，實堪悲心。 ^447a22

【疏】意避增減異分過失者，加佛語名增，
刪佛語名減，改佛語名異。
分過失之言，通上三類，離此三過，名為避也。
顯示聞昔傳法菩薩，有所堪能，具多聞德故。 ^447a42

【疏】有二義釋者：一、說、聽究竟名一時；二、
說、聽會遇名一時。
初簡說、聽餘部時，後簡說、聽前後時。 ^447a48

【疏】此有二義等者，如下經云：於一念中有九百剎那，
一剎那經九百生滅，從初集會，始說此經。
說者、聽者，五蘊諸法，剎那剎那，生滅相續，
前前引於後後，後後續於前前，乃至說經終畢，
齊是若干時節，總名一時。
若爾者，過、未無體，唯現是有；諸有為法，唯一生滅。
又言：時無別體，依法假立，過去已無，未來未有，不可依之假立時故。
此一時言，應唯目於現在一生滅時。
既爾，如何說經終畢，文義具足？
以時促故。故疏釋云：此有二義。
且道理時者，依於現在說、聽五蘊，有酬前引後之道理故，
假立三世，總名一時。
先縱之云：誠如所難。
說者、聽者，雖唯現在五蘊諸行剎那生滅，
唯一生滅，現在是有。
然此五蘊有酬前引後之義，即以所酬名為過去，
是未來法之所酬故；即以所引名為未來，是過去法之所引故。
對此過、未，說為現在。
此過、未世，并於現在五蘊法上，約說、聽究竟，
假立三世，總名一時。
此約體說，名道理時；下約心變，名唯識時。 ^447b4

【疏】如夢等者。問：如何三世容可時長，皆是現在，不離識耶？
亦如昨日聽法，聞三性義，豈皆不離於我今日識耶？
是事難解。舉喻釋云：如夢所見，謂有多生，
覺位唯心，都無實境，但是夢心變作多生相狀，無多生境。
此亦如是，但是識心變作三世相狀，無三世境，
不離現在，能變識故。
故唯識云：未至真覺，恒處夢中。
故佛說為生死長夜。 ^447b36

【疏】唯意等者，疏以三門分別一時，謂八識所緣門、
五位法攝門、三科收攝門，配疏可知。 ^447c2

【疏】五、心集現者，法苑文廣，今略顯示，有其二類：
初、能集現心，後、所集現相。
能集現心，有其五種：一、率爾，二、尋求，三、
決定，四、染淨，五、等流。
凡聖聽法，略有二義：一者、專注七心集現，
二者、散亂十二心集現。
且初義者，如佛說言：諸行無常。
其聽法者，聞諸字時，有率爾心，謂率爾而聞諸字聲故。
聞此聲時，亦不親得佛無漏聲。
而聽法者，自本識內諸聲種子而生現行，
第八緣之，即是性境，似於佛聲以為本質，
於此聲上而立諸字、諸文。
若是耳識及第六識，同時率爾託前本質，
各變影像之聲，耳、意所變而是性境，亦名帶質境。
下准此知，於此聲上亦立諸字、諸文。
從此無聞，耳識不續，第八所變聲亦斷故，
唯意識起，名尋求心。
尋求諸字為目何等？
雖多剎那，行解唯一，總名尋求，未決定知諸所目故。
聞行字時，以專注故，便生決定，決定知諸目一切行，
由前字力展轉熏習，熏成種子，遂令後念意識之上二字聚集，
連帶解生。於此念中，聞法之者，自第八識隨佛所說，
自變行聲，於此聲上立行字、行文、行名，詮自性故。
若耳、意識託此為質，變影像聲，於此二識所變聲上，
各立行字、行文及立行名，詮自性故。
耳識變者，聞已便謝，無聚集義。
意識變者，本質未謝，即是性境行字影像，與前諸字獨影之聲聚集顯現。
本質謝已，皆獨影聲聚集顯現。
於此聚集二聲之上，復立二字所成名也，謂詮諸行有為自性故。
其能緣心即有三心，謂聞諸字已有二心率爾尋求，今聞行字復生決定成三心也。
聞無字時，亦第八識及耳意識各變聲境，
於上各立無字無文，以專注故。
由前字力復起尋求，尋求諸行無字為無何等之法，通前三心共四心也。
聞常字時，亦第八識及耳意識各變聲境，
於上各立常字常文，與前三字意識頭上影像聚集即立一句，
以詮諸法差別義故。
其能緣心有三心現，謂決定心相續不斷，
決定心後即起染淨及等流心，以決定知諸行無常即生染淨，
次後後念續於前前，以相似故名為等流。
故約解義究竟總有七心，於其最後由前前心熏習力故，
於第六識見分頭上諸心集現，謂諸行無常方能解義立為教體，
聲名句文四法具足。
第六所變義之相分亦立為教，耳識聞聲與意為門令意解義，
故所變聲聲上名等皆立教體。
第八所變之聲是耳意識疎所聞故，由託第八所變之聲，耳意二識方能變故。
由此第八雖非能聞，所變之聲是所聞故，
有詮表故，為教體也〔然有兼正可知〕。
第二散亂十二心集現者，以散亂故，聞一一字皆有率爾尋求。
聞諸字時具初二心，謂率爾尋求。
聞行字時起初三心，謂率爾尋求。
決定聞無字時起初二心，聞常字時具起五心，合十二心。
且約聞此四字散亂之者起十二心，若聞多字其心轉多，准此可悉。
又約下品極散亂故具十二心，若中品心有散不散，即減十二心。
又聞一句聚集顯現，解釋如前。
若聞多句多義，准此可悉。
第二所集現相者，總有十四相，說聽皆爾。
此明聽者聞諸字時有三種相，謂諸聲、
諸文、諸名。聞後二字各三亦爾，總成十二。
說四字竟合成一句，隨此句下一所詮義，故成十四相也。
問：名詮自性，句詮差別。
初言諸字顯不一義，但是其文不詮自性，非是名攝。
何者諸字而有三相？
答：瑜伽論意總顯一切十二分教，隨舉一頌分別義門以為法式，
故指諸行無常。此諸字位於餘文中可有名故，
如言色聲香味觸，其於色字即當諸字位故，
而是名攝，詮色自性故。
餘准此知。法苑云：問：何須辨此五心之義？
答：為令眾生知心分位入法無我唯識相故，
辨此諸心集現，顯一切法皆心現故。 ^447c6

【疏】佛地論等者，彼論正釋一時之言，顯時成就。
其百法論汎明時數之義，不釋經文，故不取之。
法華疏云：問：處中有淨穢，隨機定說處；
時中凡聖殊，何容不定說？
答：說處標淨穢，淨穢可定知；說時有短長，凡聖不可准。
一會機宜，有利有鈍，長時短時，如何定准？
故處可定說，而時但總言一時也。 ^448b28

【疏】覺有三義等者：一、自覺，覺察斷障，覺照真俗，
簡凡夫故；二、覺他，現身說法，覺一切眾，
簡二乘故；三、覺行圓滿，簡諸菩薩。
彼在因位，二覺未圓，不名佛也。
者是主義，總目如來無漏五蘊，有似主宰自在之義，故名者也。
此假者，內有智覺，故是覺之者，名為覺者也。 ^448b42

【疏】具一切智者，真如玅理遍於一切色心之法，
與一切法為實性故，名為一切本智。
證彼一切性故，一切之智名一切智也。
一切種智者，有為色心種類非一，名一切種，
而後得智了達彼故，一切種之智名一切種智。
能自開覺，亦能開覺一切有情者，如次釋上二智功能也。
如睡夢覺者，喻根本智，金剛道後，解脫道起，
無明昏睡，生死夢境一切頓遣。
如睡夢覺，一切夢境皆悉頓遣，不可得也。
如蓮華開者，喻後得智，蓮華開敷，其華菡萏，
其香馥郁，見聞生喜。
若後得智，以能現身，應機說法，如彼蓮華，令見聞者歡喜得道。
具斯二智，故名為佛。 ^448c4

【疏】一切種智等者，此有八對，一十六名：
前八根本智，後八後得智。
初三對可知。次三對者：一、空有；二、理事；
三、真俗。本後二智，從境彰名；其第七對，當體彰名。
無分別智者，謂根本智證真如時，離分別相，
任運契證，此智無彼分別相故，名無分別智。
後所得智者，根本智後而起此智，若前位中未起根本智，不能起此後得智故。
根本無漏智，後所得緣事之智，通漏、無漏，皆名後所得智。
此明佛位後所得智，唯無漏也。
其第八對，約本來處而為名也。
如所有智者，如謂真如，從真如界流出一切有為法故。
本智即是所流一切之數，智復冥證真如玅理。
此所有智，從能有之如以彰其名，如之所有智也。
盡所有智者，盡謂起盡，有為生滅，名起盡法。
此起盡法，具攝一切有為諸法。
後所得智，是起盡中一法之數，復能知彼起盡法故。
此所有智，從彼能有以彰其名，盡之所有智也。
總相等者，總相而言，無為真諦，本智契證；
有為俗諦，後得了達。
前八根本智，後八後得智。
若子細說四真、四俗共八諦之義，真俗諦境，
皆通本後二智，證達 ^448c26

【疏】薄伽梵聲者，論云：自在熾盛與端嚴，
名稱吉祥及尊貴，具足如是諸六義，應知總名薄伽梵。
〔解義如疏。〕 ^449a14

【疏】十號者，法華疏云：一者、如來，是謂總序。
是下九號之總序也。
般若經云：如來者，無所從來，亦無所去，故名如來。
即法身也。涅槃經云：如過去佛，修六度等，
來至菩提，故名如來。
即報身也。成實論云：乘如實道，來成正覺，故名如來。
彼宗報身，即是大乘化身佛也。
二者、應永解脫煩惱障故，應無分段生死身故，應受世間玅供養故。
三者、正等覺，舊名正遍知，由永解脫所知障故。
謂正覺、等覺、正覺，如次簡異外道、小乘、菩薩三種。
外道邪覺，妄推非正；小乘分覺，缺而非等；
菩薩正覺、等覺，而未圓正。
四者、明行圓滿。等覺，舊名明行足。
明者，三明，知三世故；行，謂遮行、行行也。
遮行者，密護根門，遮諸過故；行行者，謂三業清淨，現行正命。
又住四禪，現法樂住，亦名住行。
五者、善逝。善，玅也；逝，往也。
謂於生死長夜具二利行，往菩提果，故名善逝。
六者、世間解。有情及器，二種世間，皆通達故。
七者、無上丈夫、調御士。
此有二解：一云、佛智無等，無過上故；具足相好，
為大丈夫；調和控御，三業柔順，名調御士。
二者、云多分調御。
彼諸丈夫，最第一故，極尊勝故。
由此後釋，舊名無上士、調御丈夫也。
八者、天人師。以彼天人解甚深義，勤修正行，
有力能故；餘趣非勝，故不稱師。
九者、佛陀。謂畢竟斷煩惱、所知并餘習氣，證得無上正等覺故。
十者、薄伽梵。舊名世尊。
坦然安坐玅菩提座，具足六德，摧四魔故。 ^449a18

【疏】覺勝天皷者，攝論中說：帝釋有皷，修羅來時，
即言怨來；修羅去時，即言怨去；天不受樂，
即言何不受樂；太過，即言何不生厭。
佛能驚覺，勝於天皷也。
不由他悟者，無師自覺，稱天人師故。
離二無知者，惑、智二障，於境不悟，名曰無知；
佛已斷故，名離無知。
自性無染者，法身本有，自性清淨，非染污也。
具三寶性者，同體三寶，唯是真如，是覺性故，
名為佛寶；軌持義故，名為法寶；無違義故，名為僧寶。
或別體三寶，三身皆具大功德法；軌持義故，
三身皆具和合；無違義故，為上首僧。 ^449b16

【疏】三身俱說者，依楞伽經，夫說法者，令彼生解為義。
真如法身，合根本智，生於一味真常之解，
親證解故，名真說法。
自受用身，窮盡諸法三性本源，後起他化，隨宜開示無量差別。
若以所說歸本三性，推功歸本，即報身說。
若以所說應機差別，六度、緣生、三科等義，
流類無量，種種不同，名他化說〔餘如疏中〕。 ^449b36

【疏】理實等者，法華疏云：准處准機，應聲聞而為化佛；
准文准理，教菩薩而即報身。
感者機器不同，應現故通報化。
王城鷲嶺，劫盡火燒，鶖子聞經，即化佛也。
我土安隱，壽量長遠，文殊在中，即報身也。
應化非真佛，亦非說法者，推功歸本，即法身也。
乃至云：據理而言，實通三佛，應物現身，非定一故。
楞伽經中，三身說法，行相各別，皆說法故。
由此劬師羅〔此云玅音〕長者，覩三尺以發心；
五百婆羅門，見#CB01926;身而起信；
無邊身之菩薩，窮上界而有餘；住小聖之凡夫，觀丈六而無盡。
令顯主尊，教隨定勝。
初標教主，令生喜心，故言佛也。 ^449b48

【疏】遊化居止，目之為住者，居止在山，遊化城內，故通名住。 ^449c20

【疏】摩揭陀者，宗輪疏云：舊名置甘露處，
謂劫初時，大梵天王以龍為繩，以山為鑽，鑽於乳海。
于時眾生福德所致，海變成乳，得其甘露，
置於此地，因以為名。
此世俗說，若正應云阿摩揭陀，此云無毒害，今天帝釋往昔因名也。
性好治地，與三十二人同修勝業，現招富貴，化治此方。
立性仁慈，犯罪重者，駈令出國；犯罪輕者，以寶贖之。
不行毒害，因立國名也。
姞呬。 ^449c24

【疏】智論第三等者，彼說往昔摩伽陀王，
初生一子，一頭兩面，而有四臂。
時人恠異，以為不祥。
王裂身首，棄於壙野。
有羅剎女，名曰利藍，還合其身，乳養長大。
五山者，東名象頭山，南名馬頭山，西名羊頭山，
北名師子頭山，中名鷲頭山。 ^449c40

【疏】羯尼迦樹者，黃華樹也，似此方槐而非是槐。
其華大小，量如手指，堪作塗身香油者是也。 ^450a2

【疏】頻毗娑羅王者，西域記云：此云影堅王也。
舊云頻婆娑羅王、瓶沙王，皆訛也。
徧戶者，編次也，取眾多相隣次義也。
罹〔呂支切，心憂也〕。 ^450a6

【疏】吠舍釐者，此云廣嚴，廣博嚴淨所住城故。 ^450a12

【疏】未生怨王者，即阿闍世王也。
未生已前，便結怨故。
四分律第四說：瓶沙王無子，因召相師問之。
相師對曰：南山之內，有一老仙，捨命已後，當生王宮。
王聞是語，便殺仙人。
夫人無孕，再召相師問之。
相師對曰：今在王後苑之內，而為白兔。
王又殺之。夫人懷孕，復問相師。
相師對曰：此子是王之怨。
王語夫人：若生子時，登高樓上，推於樓下。
夫人依之，以業力故，墮樓不死，唯損一指而收養之。
後與提婆達多共搆，殺佛殺王。
我為新王，汝為新佛，教化世間，可不樂哉！
〔餘如常談〕 ^450a14

【疏】無憂王者，梵語阿育王，此云無憂王。
依宗輪疏，是頻婆娑羅王之曾孫也。
波吒釐者，樹名也。
昔日有人因此樹下納妻有子，名波吒釐子城；
因樹兒立名，名波吒釐子城〔廣如宗輪疏說〕。 ^450a32

【疏】自麓等者，麓者，山足也；之者，至也；跨者，越也。
王發人徒，自於山足，至於山峰，越跨溪壑，
接於陵巖，編石砌之，以為道路，登山聽法。
一謂退凡者，此有二解：一云，初二果人，
通在家證，此未得聖，故簡退也；二云，非王親屬所餘凡庶，故簡退也。 ^450a40

【疏】說法像者，佛像有三：一、入定像，斂手相重；
二、降魔像，垂手指地；三、說法像，舉手屈指。 ^450b2

【疏】法華論者，慈恩釋云：城乃摩揭陀國之正中，
人王之所都處，表說一乘乃三乘之中道，法王之所住境。
城既勝餘城，經勝餘經也。
俱蘇摩城〔此云華城，即是上茅城也〕既是山城，
近於王舍，乃有多山，此山獨勝，高而顯故。
表法高顯，出過二乘，自在巍巍，功德滿故。
又云：或城勝餘城，無麗物而不出；法勝餘法，無嘉德而不具。
山勝餘山，為好鳥之所棲止；法勝餘法，為上人之所遊心。
喻通教理。又云：或教玅如城，含玅理故；
理高如山，出二乘故。
所以此經在王舍城，居鷲嶺說，有所表矣。 ^450b6

【疏】住處有二等者，化境在城，居止在山。
道緣道體者，城中化食，助道之緣，依止山中，修習道體。 ^450b24

【疏】七義等者，謂佛與眾，同一說聽處，同一說聽時，
同一奉法心，同一出家戒，同一正見，同一出離道，同證一無為解脫。
總此七義，名之為與。 ^450b28

【疏】苾芻者，天竺草名。
草具五德，況出家人：一、體性柔軟，折伏三業，
令柔軟故；二、不背日光，常向佛日故；三、
引蔓傍布，學三藏教，相傳授故；四、香氣遠聞，
防護三業，美聲播故；五、觸身安樂，人身疼痛，
此草拂之，即得安樂，況出家人，伏於三毒，
息生死苦，究竟樂故。
今名苾芻，從喻為名。 ^450b34

【疏】因名怖魔、乞士、破惡等者，轉此三名成阿羅漢，三義名應也。
淨戒、淨命，通因果有，故不相翻。 ^450b46

疏：僧伽者，此云眾，亦云和合。
理、事二和，故名和合。
理和者，謂諸聖人同證諦理，名理和僧。
事和者，同受大戒，具六和故，謂戒、見、利身、
口、意。具此六義，名事和僧。
復有二僧：一、事和僧，如前；二、辦事僧，謂作羯磨，辦事業故。
極少四人，方成辦事：一、為能白，三、為所白。
由是白言：大德僧聽！
若至三人：一、為能白，二、為所白。
而於所白無僧義故。
若約六和義名僧，一人、兩人是僧類故；
亦得名僧，三千界中麟角聖者名僧寶故。
若約辦事名僧，四人已上方得名僧。
故律中說：僧者，四人；若過四人，方辦事故。 ^450c2

【疏】舊經者，羅什所譯，經云八百萬億人〔謂凡聖通論也〕。 ^450c22

【疏】五見者，百法論中總名惡見。
唯識論中開為五見：一、身見，二、邊見，三、
邪見，四、見取，五、戒禁取，并貪等五，成十煩惱。
唯識又云：十煩惱中，六通俱生，四分別起。
分別起者，迷四諦理。
故四諦下，皆有十法。
十中，疑、邪見、見取、戒禁取，唯分別起，不通俱生，
唯迷理故，於見道斷。
餘貪等六，通迷理事，通見修斷。
二十隨惑者，唯識頌云：隨煩惱謂忿，恨覆惱嫉慳，
誑諂與害憍，無慚及無愧，掉舉與惛沉，
不信并懈怠，放逸及失念，散亂不正知。
此二十中，初十小隨，次二中隨，後八大隨。 ^450c24

【疏】地法無瞋者，瞋性猛利，九品聊簡前八品攝。
瞋唯不善，色、無色界一切煩惱定力所伏，
唯無記性，故彼無瞋。
小隨惑中，忿、恨、惱、嫉、害，此之五種是瞋等流，故上二界隨瞋非有。
覆、慳二種，上界無用，故亦非有。
諂、誑二種，唯初禪有，以初禪中大梵天王臣主相依，
行諂、誑故；餘禪不然，故無諂、誑。
憍遍三界，於自所得禪定等法生染著故。
中隨二種，唯不善性，上二界無。
大隨八種，一切染心皆共相應，通遍三界。
合上二界根隨煩惱，除無明外，總有九十二法，為有漏體。 ^450c42

【疏】緣有之漏等者，雖知三界一切煩惱皆名為漏，
漏於三有，有之漏故。
然下界煩惱，多緣欲起，從勝為名，說為欲漏；
上界諸惑，更無別勝，得其本名，名為有漏；
無明不以餘法為名，彰自行勝，名無明漏。 ^451a12

【疏】相應不共者，無明與餘貪等同起，名相應無明、不共無明。
此復有二：一、恒行不共，唯第七識俱，無始恒行，
餘識無故，名為不共；二、獨行不共，唯意識俱，
由不與餘貪等俱故，名為不共。
此復有二：一、是主獨頭，與大隨俱，迷理而起，
非忿等俱，無明力勝，名為是主，非貪等竝，
名為獨頭；二、非主獨頭，謂此無明與忿等俱，
忿等力強，無明非主，非貪等竝，名為獨頭。
此等皆是無明漏體，無明不了，為諸惑本，故說與前二漏而作所依也。 ^451a20

【疏】永得等者，現行諸漏能熏盡故，無復所熏煩惱種子，名無復煩惱。
如拔草根，既無根苗，無復子菓也。 ^451a38

【疏】謂阿羅漢有其二種者，俱舍頌云：阿羅漢有六，
謂退至不動，前五信解生，總名時解脫，
後不時解脫，從前見至生。
依長行論，謂契經說：阿羅漢有六種：一、
退法，謂逢少緣退所得故；二、思法，謂懼退失，
恒思自害故；三、護法，謂於所得常自防護故；
四、安住法，無勝退緣亦不退故，無勝加行亦不增進故；
五、堪達法，謂性堪能好修練根，速達不動故；
六、不動法，不為煩惱所退動故。
前五種性，從先學位信解性生，名時解脫，
以鈍根故，要待六時方能入定得解脫故；
後不動性，名不時解脫，以利根故，不待於時便能入定得解脫故。
從前學位見至性生，於見道前有二類人：
一者、隨信行人，以鈍根故，彼於先時隨信他言隨行義故；
二者、隨法行人，以利根故，彼於先時由自披閱契經等法隨行義故。
後入聖位，隨信行人名信解性，謂由信他勝解顯故；
隨法行人名見至性，謂由自見至果道故。
由此從初修習證阿羅漢，有鈍有利，兩類異也。 ^451a42

【疏】離煩等者，離於貪等，得聖道故，名慧解脫。
離於想、受，得滅盡定，名俱解脫。
離定障時，必離慧障，離此二障，得滅盡定，名心解脫。
俱舍頌云：俱由得滅定，餘名慧解脫。
問：滅定無心，何名心解脫？
答：由離二障，得滅盡定，於一切時，心得自在，名心解脫。
非以滅定當體，名心解脫。
此二句經，慈恩二解：一云：離性障故，名慧解脫；
離定障故，名心解脫。
二云：由離無明、貪、愛等體，名慧解脫；慧相應心，
得離縛故，名心解脫。
無諍願智者，諍有三種：一、煩惱諍，二、有情蘊諍，
三、有情言諍。俱解脫人，離此等諍，名無諍也。
而有願智，以願為先，引四無礙勝玅智故，
如願而了，緣一切法。 ^451b26

【疏】且初盡智者，知盡苦諦，乃至修盡道諦，名為盡智。
得果智已，一切煩惱永不生故，復能證彼無生理故。
具此二義，名無生智。 ^451c2

【疏】鈍根等者，依俱舍論，退有三種：一、已得退，
已所證得諸功德法而有退故；二、未得退，
未證得殊勝功德而有退故；三、受用退，
已所證得諸功德中，欲受用時不現在前，故名為退。
佛有後一，謂受用退，已具眾德，無容一時頓現前故。
利根羅漢而具中、後二種退義，以利根故，
無已得退；鈍根羅漢具三種退。 ^451c8

【疏】顯揚第二者，彼云：法智、類智、他心智、
世俗智、苦智、集智、滅智、道智、盡智、無生智。 ^451c20

【疏】所作已辦者，同大般若已作所作，已辦所辦也。
已離苦集，名已作所作；已具滅道諸勝德法，名已辦所辦。 ^451c24

【疏】智有加行及以根本者，於見道前學修此觀，
唯有漏加行智；入聖位已，進趣修習，亦加行智通漏、無漏。
此加行智通觀假實、真俗諦境；若根本智唯是無漏，
照真諦境，觀實非假，別名假實，總名為法。
此能觀智從境彰，名法假實之觀，名法假實觀。 ^451c30

【疏】受假實觀等者，受自性、受相應、受境界、
受業、受果，以類相從，五皆名受。
由受自性及相應法，領納順違俱非境故，
起貪、瞋、癡，作業、受果，生死不斷。
是故如來教示弟子，觀受假、受實，名受假實觀。
餘准前釋。 ^451c40

【疏】諸法自性等者，釋觀名之所以也。
一切諸法，性離言詮。
有情無智，起妄倒心，橫生執著，依能詮名計所詮義，或依所詮義計能詮名。
由此計執，順情起貪，違情起嗔，不順不違而起於癡，
三毒所使，造福等業，輪迴生死。
無始時來，妄計熏習，熏習力故，展轉相續，生死無窮。
為令眾生斷生死根，教示觀察能詮名假。
名依聲立，聲亦示虗幻，依他不實，故說為假。
名既是假，義亦假也。
名中實性，即是真如，體非虗妄，故說為實。
觀此名假、名實也。
又解：名假實觀，觀察於名為假為實。
由審觀故，知名唯假，應捨假名，趣真實相〔廣如攝論〕。 ^451c48

【疏】智度論者，彼釋大般若經，列聲聞眾千二百五十人，
多是菩薩，示作聲聞。
以彼例此，即是菩薩，故具修此三假實觀。
今又解云：般若等說三假實觀，大乘教中通被三乘，
令各修習，趣自乘果。
謂大乘者依二空觀，小乘聲聞依生空觀，
各各觀察法受名境，淺深分全，斷障得聖，大小果異。
故此經說諸阿羅漢三假實觀皆悉成就。 ^452a20

【疏】三空門觀者，離我、我所，三性非有，名三空也。
門者，出入無擁之義，以此觀行而為門故。
出苦入樂，門即是觀，名為門觀。
修此觀時，緣於三境，加行進趣，治障染故。
三空之門觀，名三空門觀。
即此觀行，總有三名：一名三空門觀，通漏、
無漏及通定、散，以聞、思、修三慧為體；二名三解脫門，
唯定非散，唯是無漏，以解脫者棄背義故；
三名三三昧，唯定非散，通漏、無漏。
次引三論，如次釋三名。 ^452a34

【疏】俱舍者，觀於四諦，作十六行相。
苦諦四行，謂非常、苦、空、非我；集諦四行，
謂因、集、生、緣；滅諦四行，謂滅、靜、玅、離；道諦四行，
謂道、如、行、出。以此四諦，攝一切法。
今觀四諦，作此三觀，即是總觀一切法盡。
如是行相，修習增長聞、思、修慧，攝十六行而為三觀，如疏可知。 ^452b2

【疏】佛地論等者，觀遍計、圓成、依他，如次三境。
生老死相者，病不定有，故不說之。 ^452b12

【疏】有部等者，明諸無學後兼前位，據圓滿說，總有八十九品有為功德。
謂見道中斷八諦下分別煩惱，修道位中斷於九地八十一品俱生煩惱，
此能斷道皆有為德。
其道所證擇滅無為，隨能證道亦八十九品無為功德。 ^452b16

【經】比丘尼者，四分律說：佛姨母摩訶波闍波提，
與五百舍夷女人，詣世尊所，欲求出家。
如來不許。後於異時，姨母及五百舍夷女人，
而自剃髮，各披袈裟，往舍衛國祇園精舍，在門外立。
阿難見已，即往問之。
時彼具說：欲求出家，受持大戒。
世尊不許。阿難語言：且止外門！
我為汝等詣佛求請。
爾時阿難禮佛足已，而白佛言：善哉世尊！
願聽女人於佛法中出家受大戒。
佛告阿難：且止！莫作是語！
若聽女人於佛法中出家受大戒，即令佛法不得久住。
譬如長者，男少女多，即知其家而漸衰微。
如是阿難！若令女人出家受大戒，則佛法不久。
如好稻田而遭霜雹，即時破壞。
女人出家，亦復如是〔此直請佛，不詳〕。
阿難白佛言：摩訶波闍波提於佛有恩。
佛母命過，乳養世尊長大。
佛告阿難：如是！如是！
於我有恩。然我於摩訶波闍波提亦有大恩。
若有人因他得歸依佛、法、僧，受持五戒，
知四諦法，無有狐疑；若得須陀洹果，斷諸惡趣，
得入正道，盡於苦際。
如是之人，恩難可報，非衣食、床臥、資具、醫藥所報。
我出世故，令摩訶波闍波提受三歸依，
乃至決定得入正道，亦復如是。
〔此恩德請，佛不許也。〕
阿難白佛言：女人於佛法中，出家受戒，
得須陀洹果，乃至阿羅漢果不？
佛言：可得。阿難白佛言：若女人於佛法中，
出家受戒，得須陀洹果等者，願聽出家受戒。
佛告阿難：今為女人，制八盡形壽不可過法。
若能行者，即是受戒。
何等為八？一者、雖百歲比丘尼，見新戒比丘，
應起迎送禮拜，與其敷座。
此法應尊重、恭敬、讚歎，盡形壽不得犯。
〔上十五字，下皆言之。〕
二者、比丘尼不應罵詈比丘，不應訶責，
不應謗言破戒、破見、破威儀。
三者、比丘尼不應為比丘作舉、作憶念、
作自恣言，不應遮他覓罪、遮說戒、遮自恣，應受比丘訶之。
四者、式叉摩那〔此云正學〕受學戒已，從比丘僧乞受大戒。
五者、比丘尼犯僧殘罪，應在二部僧中，半月行摩那埵。
〔善見論釋云：折伏貢高義，亦名下意〕。
六者比丘尼半月一度從僧乞教授。
七者比丘尼不應在無僧處夏安居，恐有難事無人護助。
八者比丘尼夏安居竟，應往比丘僧中求三事自恣，
謂見、聞、疑罪。如是阿難！
我今說此八不可過法，若女人能行即是受戒。
譬如有人於大水上安置橋梁而得渡之。
阿難受教往姨母所語言：女人得在佛法中出家受戒。
世尊為女人說八不可過法，若能行者即是受戒。
即說八事如上。摩訶波闍波提言：我及五百舍夷女人當共頂受。
阿難！譬如男子女人年少淨潔莊嚴，若有人與洒沐頭已止於堂上，
持種種華鬘繫置頭上歡喜頂受。
如是世尊為於女人說此八不可過法，我及五百舍夷女人當共一心歡喜頂受。
爾時阿難即往佛所，頭面禮已而白佛言：
已為女人說八不可過法，彼等聞已歡喜頂受。
佛告阿難：若女人不於佛法出家者，佛法當得久住五百歲。
阿難聞之不樂，心懷悔恨憂惱涕泣流淚，前禮佛足繞已而去。
然其正法滅與不滅兩解如常。 ^452b26

【疏】依四弘等者，無上菩提誓願成，無邊眾生誓願度。
今明行者有彼所求菩提、所度薩埵，故名菩薩，全取他名有財釋。
又此行者有求菩提、度薩埵之義用故，
亦菩、亦薩二用，同依五蘊體故，名為菩薩，同依持業釋。 ^453a28

【疏】薩埵者，勇猛義。
勇悍猛利，不憚長時，於一切處求大菩提，
是菩之薩，名菩薩也。
前目五蘊，此精進行，二依主別。 ^453a38

【疏】菩提即是般若者，是根本智，斷證用故；
薩埵謂方便，是後得智，善巧用故。
由此二法，利樂自他一切有情，是故假者名為菩薩。
亦菩提，亦薩埵，二用同依一慧體故，名菩提薩埵，同依持業釋。 ^453a44

【疏】謂諸薩埵求菩提故者，三乘薩埵各求自乘果位菩提，
菩之薩故，名為菩薩，故通三乘。
為簡小乘，加言摩訶薩埵。
然諸經論多以修大乘者別名菩薩，以行勝故，
別得總名；修小乘者，別名獨覺、聲聞也。 ^453b4

【疏】方便者，拔濟有則曰方，令他獲安名便，
是便之方，名為方便。 ^453b12

【疏】七地等者，於十地中，初、二、三、四，根本後得，
前後而起；五、六、七地，加行發起，本後俱起，
若不加行，亦前後起；八、九、十地，任運俱起。 ^453b16

【疏】得同體悲者，亦名於諸有情得同自體意樂。
謂諸如來、十地菩薩，等觀眾生皆如自己，
由得攝他同己想故，不見身外有別眾生，
便常度之；若見身外有別眾生，執生勞倦，便不能度。
雖度不廣，亦不恒也。 ^453b22

【疏】顯揚等者，彼以四義釋無量名：一、行解廣大故；
二、為大梵王，福無量故；三、成如來果，德無量故；
四、所緣無量故。 ^453b30

【疏】又顯揚等者，法界有情，總為三類：一、
於無苦無樂者無倒與樂，名慈無瞋為體；
二、於有苦者拔苦，名悲不害為體；三、於有樂者助喜，名喜不嫉善根為體。
復於有苦者，由福劣故，形容可惡，凡愚於彼，
多分起嗔；於有樂者，以福德故，凡愚於彼，多分起貪。
今此翻彼於有苦者，起離嗔想；於有樂者，
起離貪想；於彼一類無苦無樂有情，既無貪瞋可翻，起離癡想。
於諸有情，離於如是不平等心，起平等行，
欲令有情遠離諸惡，是捨行相。
然此行相，初習業者，稟性仁賢，或宿習力，
於諸有情，普修四行，與樂拔苦，忻慰有情平等。
若不能爾，應漸習之，於一切有情，想作七品。
親分三品，謂上、中、下；怨亦分三，謂上、中、
下及中；容者，即非親非怨也。
以此七品，上品親為初，上品怨為末，中容者為中。
分品既定，從易至難，而漸習之，以快樂事，
亦分三品，謂上、中、下。
先上品親與上品樂，中品親與中品樂，
下品親與下品樂；次中品親與上品樂，
下品親與中品樂，中容者與下品樂；及至第七番，
上品怨與上品樂，上品親與中品樂，中品親與下品樂。
如是修慈，於諸有情方便平等而與其樂。
悲、喜亦然，准前可解。
若捨行相亦分三品，謂上、中、下。
將前七品有情中容者為第一，易起捨故，
從易至難；下品親為第二，下品怨為第三，
中品親為第四，乃至上品怨為第七，起三品捨，從易至難。
從初向後，准前作法。
四無量心差別有三：一、有情緣，作有情想；
二、法緣，不見有情，唯作三科法想；三、無緣，
而於諸法離分別心作真如想，名為無緣。
又復觀行漸勝，三境別觀。
法緣者，緣教法起。
有情、無緣同前。問：後二種境不緣有情，
不能與樂拔苦等故，何名慈、悲等耶？
答：此後二種雖不緣有情處起，若以無嗔、
不害等緣教、緣真如時，以無嗔、不嗔、不害、
無害等故，即名慈等。
或緣教、緣如意，為於諸有情拔苦與樂等也。
若不悟教法、不證真如理，利物狹劣，不廣大故。 ^453b36

【疏】雜集等者，引發殊勝定慧為體，相應助伴四蘊心品而為其體，
眷屬五蘊為體，有定、道、戒為色蘊故。 ^454a4

【疏】慈唯等者。問：與大慈、大悲、大喜、大捨有何差別？
答：依法華疏，四義不同：彼唯實觀，唯佛所起，
緣三界生，并無癡俱；此通假實，通凡聖起，
緣界不定，悲、無癡俱。
由斯義故，彼四唯是不共之德；此是共德，通三乘故。
仁王護國般若經疏法衡抄卷第二
w:: 仁王經隨抄音切
note:: 研覈 ^454a8

〔下胡的切。〕痆
〔女八切。〕聯
〔音連。〕盪漾
〔上徒曩切，下餘亮切。〕
浡澥
叡 ^454a24

〔以稅切，聖也。〕聳幹
〔上息涌切，下古旱切，或作簳。〕
謔
〔許虐切。〕迆邐
麓 ^454a26

〔音祿，山足也。〕羂罥
〔古犬切。作#CB17820;同。〕
 ^454a28
