
other:: 仁王護國般若經疏法衡抄卷第五
collector:: 譯經證義講經律論廣演大師遇榮　集
【疏】外草等者，第八識中，色法種子而無形相，
本識變之，令生現行，質礙色法，此種望現是親因緣。
現行色中，如穀種子而生苗稼，此是增上緣中說因緣義，非親因緣。 ^486c45

【疏】三、世善惡者，由善惡業所感之果，通之世受。
行相云何？善惡之業，總有四種：謂今生作業，
今生受報，名順現受業；或復有業，順次第一生，
即受其報，名順生受業；或復有業，於第三生，
乃至百生、千生，可定生數，受其果報，名順後受業；
或復有業，以輕微故，或受其報，或容不受，
若時若報，俱不決定，名不定受業。
瑜伽第六十四句分別：一者、報定時不定業，
謂所作業定受果報，或於今生，或於來生，
或後後生，時不定故；二者、時定報不定，
即前三種業，定於時分而受果報，如不善業，
由遇勝緣懺悔力故，不必受報；三者、時報俱定，
即前三種業也；四者、時報俱不定，即前第四類不定受業也。 ^487a8

【疏】種於識中等者，本識持種種無形相，即是本識相分攝也。
本識如空，色心如雲，晴空皎潔，瑩淨無霞，
龍皷雲飛，隨空廣遍，復增雷雨，種種差別。
法亦如是，本識皎淨，種子無形，遇緣變現色法、
心法種種差別，隨應遍於三界九地，各隨因業受苦樂報，
意令遣此虗妄色心，淨其本識。
所以示此法門，乃至三世善惡因果，皆如空中雲也。
第二解意，空喻真性，雲喻色心。
虗空瑩淨，由雲翳之；若遣浮雲，空即瑩淨。
真性本淨，由蘊翳之；若遣妄蘊，本性即淨。
教示菩薩觀本性淨，遣妄相也。
霈〔普蓋切，大雨也〕 ^487a32

【疏】然上等者，總十句。
疏：初一句標，次四句能治之行，次四句所治之障，後一句結。
初、觀法體，若色若心，皆如幻故，明法是假，對治執法實有倒也。
二、觀法用，作業受果，如夢所見，明受不實，治執領納倒。
三、觀體用名，權假施設，如呼聲響，顯名是假，治執名字倒。
四、觀法生滅，猶如陽焰，明相續假，治執斷常倒。
五、觀十八界，藉緣暫有，猶如電光，有無一異，
如第二月，明相待假，治執自然倒。
六、觀法緣成，現蘊、處、界，如水上泡，顯法緣成，治執空倒。
七、觀法因生，因果同異，三世善惡，如空中雲，
明因生假，治執無因倒。
教示菩薩治七顛倒，住不顛倒，安處無相，
自利利他，如實觀察。 ^487b4

【疏】垢識者，前七識聚煩惱相應，故名垢識；
或是有漏八識，總名垢識，同於相縛遍八識故。 ^487b26

【疏】相縛者，有漏八識緣境之時，境相縛見，
令不自在，相即能縛，名為相縛。
二縛如下。 ^487b30

【疏】世俗即諦者，依瑜伽論釋四諦云：苦諦有三：
苦事、苦理、苦如，皆名為諦；餘諦名三。
此中事、相名諦，世俗即諦，名世俗諦；理、
如名諦，世俗之諦，名世俗諦。
此中二諦攝彼四諦，故作是釋。 ^487b34

【疏】勝義即諦者，通依圓性也。
審實名諦，勝義之諦名勝義諦。 ^487b42

【疏】中智等者，涅槃經說：凡夫智緣而不能證，名為下智。
對中、上智也。 ^487b46

【疏】依法辨諦等者，諸宗立諦，總有四種：
一者、小乘所立，彼依初時，多說有教，立二諦義。
俱舍頌云：如瓶衣世俗，異此名勝義。
瓶及衣等虗假之法為世俗諦，餘五塵等有為、無為有實體法為勝義諦。
二者、勝義皆空宗，依第二時，多說空教，立二諦義。
俗諦門中，歷位修證，可說是有；真諦門中，
無修無證，一切皆空。
三者、應理圓實宗，亦依第二時，多說空教，立二諦義。
般若論說：有為事相而為俗諦，無為實相而為真諦。
四者、應理圓實宗，依第三時，非空非有中道之教，
立二諦義：一、世俗諦，二、勝義諦。
二諦各四，共成八諦，如疏中說。 ^487c2

【疏】法有勝劣等者，法有勝劣，互相形待而為真俗。
總依五法，相對四重，共成八諦：一、真假二諦，
瓶、林等假為世俗諦，蘊、處、界實為勝義諦；
二、理事二諦，蘊等事法麤為世俗諦，四諦道理細為勝義諦；
三、淺深二諦，四諦安立淺為世俗諦，二空真如深為勝義諦；
四、詮旨二諦，二空真如帶詮為世俗諦，一真法界亡詮為勝義諦。
四真四俗，各有異名。
法苑釋云：世俗諦四者：一、世間世俗諦，亦名有名無實諦。
隱覆真理，當世情有，墮虗偽中，名曰世間；
凡流謂有，依情立名，假名世俗。
世間即世俗諦，名世間世間世俗諦，餘皆持業。
二、道理世俗諦，亦名隨事差別諦。
謂蘊、處、界，隨彼彼義，立蘊、處、界，名為道理；
事相顯現，差別易知，名為世俗。
三、證得世俗諦，亦名方便安立諦。
謂苦、集、滅、道，施設染淨因果差別，令其趣果，
名為證得；有相可知，名為世俗。
四、勝義世俗諦，亦名假名非安立諦。
謂二空真如玅出眾法聖者所知，名為勝義。
假相安立非體離詮，名為世俗。
謂名生空真如、法空真如，假名施設帶於詮故。
勝義諦四者，一世間勝義諦，亦名體用顯現諦。
謂蘊處界事相麤顯墮虗偽中，名曰世間。
亦聖所知過第一俗，名為勝義。
世間即勝義諦，名世間勝義諦。
餘皆持業。二道理勝義諦，亦名因果差別諦。
謂苦集滅道知斷證修因果差別，名為道理。
無漏智境過前二俗，名為勝義。
三證得勝義諦，亦名依門顯實諦。
謂二空真如無相聖智依詮空門顯證真理，名為證得。
凡愚不測過前三俗，名為勝義。
四勝義勝義諦，亦名廢詮談旨諦。
謂一真法界體玅離詮逈超眾法，名為勝義。
聖智內證過前四俗，復名勝義。
廣如彼文。 ^487c24

【疏】一云等者，俗諦門中，有說聽相，由對俗諦，
立於真諦，故成二諦，名為不一。
依第一義諦，無說聽相，不立俗諦，無俗諦故，
亦無真諦，真俗相形，俗泯真亡，名不二也。
真俗之外，非真非俗，亡詮之法，名第一義諦。
如瑜伽說：四諦之外，有非安立諦，此二諦外，有第一義諦。 ^488a30

【疏】二、云等者，有說有聽，名為不一，即顯二諦差別之義；
無說無聽，名為不二，即顯二諦亡詮法體，無差別義也。
不一不二即是第一義諦者，譬如依水而起波浪，
若無波浪，存舊水體，非別有水。
法亦如是，依於真諦而有俗諦，若無俗諦，在舊真諦。
真諦即是第一義諦，非真俗外別有第一義諦。
意遮初解，故疏言非。 ^488a42

【疏】因緣如幻有者，若色若心，成有情身，
由善惡業為招感因，由諸煩惱為發潤緣，
以此因緣，受異熱果，名為有情。
此增上緣，非親因緣，故言似因似緣。
因緣不實，故如幻事。
或可因即是緣，謂親因緣種子為因，親辦自果，
生諸有為，若心若色，如幻有也。
或因緣者，十二因緣藉待之義。
由前前支，為因勢力，藉待為緣；引後後支，
謂無明緣行，乃至生緣老死。
此皆虗妄，故如幻有。
有情各自前能引後為因緣義，非自我作，
非佗我作，非苦我作，非無因作。 ^488b6

【疏】中論者，諸有為法，不從自種因緣而生，
自無力能藉他助故，要具眾緣和合方生。
故彼頌云：諸法不自生，亦不從佗生，不共不無因，是故知無生。 ^488b24

【經】法性本無性者，諸法真性本無妄性。
何以故？由勝義諦唯是空性真如理故。 ^488b30

【經】無無等者。前第一頌，顯勝義諦。
以無相故，離依他性。
第二頌中，離遍計性。
此第三頌，雙離二性。
勝義之上，無所執故，名曰無無上。
上是能無，下是所無也。
亡詮勝義，實相真無，名諦實無。
勝義之體，離生死喧，名為寂滅。
虗融無礙，名勝義空。 ^488b34

【經】於解等者。前經問云：勝義諦中有世俗諦不？
若言無者，智不應二；若言有者，智不應一。
一、二之義，其事云何？
世尊答中，初三行頌雙明二諦，顯法令解；
次兩行頌境、智對辨一、二行相；此一行頌境、
智雙陳，結成一、二之義也。
於能解智而常是一，無分別相，照勝義故；
於所解諦而常是二，不壞俗諦，證真諦故。
若能達此一義、二義，安立說、聽，俗故不一，
是謂二義；亡於說、聽，真故不二，是謂一義。
菩薩摩訶薩如是照解，是真入解勝義諦者也。
若不達此一、二之義，是似入解勝義諦者，或是謬解勝義諦者也。 ^488b44

【經】世諦等者，有情無始多著有病，故此重廣。
世諦不實，幻化而起，幻似於化，名幻化也。
如空中華，由眼病有；喻遍計性，由亡情有。
空喻圓成，依圓成性有虗妄故。
如形帶影，從形發喻；依佗性影，有情之身從業緣現。
如毛輪者，合顯二性：依佗不實，從因緣有；
遍計都無，隨妄情有。
猶如毛輪，由眼病有也。 ^488c16

【疏】維摩等者，維摩居士受長者子善德所奉瓔珞，
分作二分，一分施於最下乞人，一分奉施難勝如來，無所分別。
佛及眾生平等施故，其福齊等，名為法施，
觀行法故，功德法故。 ^488c28

【經】空空故空者，上能破空，次所破空，故空是結。
以此空義，破彼空病，故說此空。 ^488c36

【疏】有說等者，法相宗說，無明為本，行等是末，
觀十二支，修行趣聖，乃至成佛，得一切智，
如是諸法，無自佗相，故名為空。
第二性宗意說，久遠劫前，本覺為因，無明為緣，
擊靜令動，初起三細，次起六麤，輪迴生死，
從本起末，本覺是本，餘皆是末，根本無明，
順自迷暗，違他本覺，故眠生死，覺迷返本，
從生死末，歸本覺性，違自迷暗，順他本覺，
歷住修證，至佛果位，得一切智也。
生死界中，辨迷悟相，故以無明為自，本覺為他，
自他之相，依對待立，無分別慧，照解勝義，
泯相絕待，無自他相，一切皆空。
此文釋成於前，佛及有情，一而無二，行相所以也。 ^488c40

【疏】有說等者，此相宗義。
菩薩未成佛時，以菩提相而為煩惱，以煩惱相依覺性故，
隨性以說相，故言以菩提為煩惱。
菩薩成佛時，以煩惱性而為菩提，煩惱相滅，
覺性存故，隨相以說性，故言以煩惱為菩提。
如鹽在水，未煎之時，鹽即是水；若已煎之，水即是鹽。
此亦如是。第二，性宗意云：如波依水，水之動相轉名為波，
對波說水，分波、水異，其實是一。
法亦如是，煩惱是相，依菩提性，性之染相轉名煩惱，
對煩惱相說菩提性，分為二類，其實煩惱即是菩提〔餘如疏說〕。 ^489a14

【經】應頌、諷頌者。梵語祇焰，此云應頌，亦云重頌。
伽陀，此云諷頌，或單言頌。
有作誦字，不順梵語。 ^489a32

【經】實相即是等者，十二分教詮實相故，文字般若為佛智母。
母者，因也，生長之義。
由聞此教，熏習智種，漸次生長諸佛智故，詮實相教。
復為聖位有情智慧之母，凡夫有情生善根本，由契經等生彼德故。
若歸勝義，十二分教即是實相，即以實相為佛智母。
凡聖有情生善根本智慧之母，同無量義。
經義無量者，從一法生也。 ^489a36

【經】諸佛等者。何所以故？
前云：實相即是智母。
次云：此即名為一切智體。
故此釋云：未成佛時，名為智母；若已成佛，名為智體。
約位因果，得名別故。
復次，未證實相，名為因性；已證實相，名為果智。
以此二番，釋成前文智母、智體、名、義、相、行也。
有四為字〔皆平聲，呼作也是也〕。 ^489b2

【疏】由聞熏力等者，謂由聞說詮實相教文字般若熏習聞慧，
復由聞慧引生思慧，復由思慧引生修慧，
復由有漏修慧引生無漏修慧，由有漏修慧熏本識內本無漏種令漸增長，
由無漏修慧熏無漏種令生現行，始從見道生玅平智證實相理，
乃至佛位圓證實相。
此皆因聞詮實相教，緣實相理引生佛智，故說實相為佛智母。
諸佛已成佛，即為一切智智實性，故瑜伽論云：
菩提菩提斷，皆名為菩提。
此一切智即菩提斷也。 ^489b12

【疏】未得為性者，性是因義。
未證理時，聞法熏習，令無漏種漸次增長，
當生佛智，即此實相，是彼佛智之因性也。
若已證得實相理者，即為佛果智實性也。 ^489b30

【疏】覺解圓極即為智也者，此性宗意，即此實相便是覺解也。
因中本覺有勝功能，令無明等漸漸輕微，
實相本覺分分顯現，猶如磨鏡，一分塵盡，一分明現。
凡夫伏障，如初磨鏡，明相未現；十地菩薩，
障分分滅，覺分分明；等覺末位解脫道中，
爾時本覺乃現圓極，名一切智。 ^489b36

【疏】未得為性者，性是因義。
於因位中，障覆本覺，理性因故；離障本覺，名佛果故。
故說實相為佛因性也。 ^489b48

【疏】因聲詮顯名言故熏者，音聲屈曲，立於名言，詮顯實相。
因由聞此詮實相之名言故，數數熏習，
發動識中本無漏種，令漸生長，乃至得佛之智，證實相理。
皆因聞彼實相之名，緣實相理，正智得生，故說實相為佛智母。 ^489c4

【經】護佛果者，結觀如來品，護佛果及化有情也。
護十地行者，結菩薩行品，護諸凡聖十四忍行及化有情也。
經依殊勝，偏說十地。
前之二品，顯示能依果德因行；此二諦品，顯示所依世俗勝義。
前別後總，俱明內護。 ^489c14

【疏】明前理事等者，前三品文，明理及事，逗令修學。
此下，結釋前文大義，及顯前文未了之義也。 ^489c24

【經】云：由諸有情，色法、心法、五取蘊相，乃至非相、
非無相，而非無量。
此遠結釋前二品中所化機、性、根、行無量，能被法門亦復無量。
法門雖多，究竟皆契實相真理。
又云：若菩薩隨諸有情，見一、見二，乃至是故法門非一、非二。
此近結釋二諦品中一、二之義。
見有一、二，即是俗諦；了知一、二，非一、非二，即是真諦也。
又云：一切諸佛皆說般若，乃至得三菩提。
此通顯示前三品中未明之義。
顯此般若功德勝玅，說不可盡。
生淨信者，超諸苦難；有受持者，當得菩提也。
此二義中，初二結前，後義顯德。
二義結中，初義遠而通結，後義近而別結也。 ^489c28

【疏】而非無量者，隨能證智，雖有眾多，然所證理，
一無漏相，一解脫味，非無量也。 ^490a2

【經】何況等者。前舉一念淨信之心，尚超苦難，
何況有人書寫持說，修多法行，所得功德，
乃與諸佛因中果位功德無異，所以當得三菩提果。 ^490a6

【疏】名護國品者。問：此經總題名護國般若，云何此品獨得彼名？
答：波斯匿等請佛世尊說護國法，因此如來先為菩薩明其內護，
顯示般若有勝功能，稟之修行，降伏魔怨，乃至成佛。
次酬所請，而為諸王說護國法，意顯般若勝用功高，
尚能降魔，斷生死苦，護國安民，故為小事。
由應諸王本所求請，所以此品獨得護國之名。
問：佛未出前，堯舜治化，國界豐樂，既無佛法，何者能護？
答：彼時人民煩惱輕微，仁慈孝順，王臣德勝，
上令下從，民安國泰，不須護之。
佛不出世，說護國法，今時不爾，故須護之。
問：只如梁武帝崇建三寶，精研釋典，御服節儉，
奉佛治民，如何候景致其身亡？
答：此蓋梁帝候景，宿結怨讎，故致然也。
若不奉佛，聖運不久。
由建立三寶，盛興佛教，所以在位近五十年，國土豐樂。
洎乎壽數老邁，又令忠臣會遇宿因，上昇御駕
〔梁帝在位四十八年，壽八十六歲，臣侯景作叛，帝憂慮而崩〕。
諸如此例，不須致疑。
故經頌云：假使經百劫，所作業不亡，因緣會遇時，果報還自受。
問：既說宿因，若灾若福，皆由宿因，何須護國之法？
答：因有二種：一者、酬宿業因。
如梁武帝，亦如阿闍世王殺父是也。
二者、初起業因。剏造惡因，必有惡果；剏造善因，必有善果。
又有二因：一者、宿因；二者、現因。
由宿因業，現因助之，其果必生；隨闕一因，果必不生。
如此所說，依法積善，內德增長，外灾殄滅。
又有二因：一者、順現受業；二者、順生等業。
如史記云：鄒拘齊獄，夏日降霜；丹質秦#CB15131;，
烏頭變白。周易云：積善之家，必有餘慶；
積惡之家，必有餘殃。
此等皆是順現因果。
問：若以凡僧講誦而灾難除，亦應凡僧作惡而灾難起？
答：應須分別。諸佛設教，諸天奉行，不敢違佛；
王臣治化，法天而行，不敢違天。
若違天者，即不順佛，為天所棄；由天棄故，
魔鬼作亂，國土灾興。
若依佛法，建國安民，順諸天故，為天守護，
善神警衛，國土豐樂。
凡僧奉佛，依法講誦，即與王臣同契佛心。
王臣有位，威勢自在，能致國土人民苦樂；
凡僧無位，若有作惡，自禍一身，不禍人民。
若有講誦，福助王臣，國安民泰，正由王臣，僧兼非正。 ^490a12

【疏】亦得淨命勝玅茵蓐者，無垢稱云：四靜慮為床，淨命為茵蓐。
淨命，即是無貪所起身語意業也。
茵蓐，謂文縟華氈之類。 ^490b32

【經】每日二時者，辰朝將暮之時，表說般若，
如日初出，破幽暗故。
日將暮時，暗相漸增，末代眾生，癡暗轉盛，
表說般若，破癡暗故。
又解：說金剛經，日正午時，明盛之極，表說般若，照明一切。
說上生經，於初夜時，表說深經，發生明慧，破癡暗故。
合彼二經，即此經意也。 ^490b38

【疏】去年等者，大唐永泰元年乙未歲四月內譯經畢，
至永泰二年二月十一日，勅良賁法師入內，
於南桃園修述義疏，故指去年也。
神曉抄云：譯此經時，詔不空三藏於承明殿建置道場，
及詔懷感等十人大德，於南桃園與三藏對首翻譯。
四月一日起首，至十五日譯畢，繕寫進呈。
其日酉時，勅詔良賁、子璘二法師，取來日於承明殿道場中讀新經。
時三藏執梵本，御案舒舊經，帝手執新經而對讀之，
不起于座，一部告畢。
帝極嘉慶，禮經稱讚，詔諸大德：至五月盡，在內道場轉讀。
至八月八日，勅於資聖、西明兩寺各五十人，共成百座而講讀之。
自七月中旬，秋霖連霔，至八月盡，建無遮會。
勅九月一日，京城釋子竝集於光華門迎經。
其日卯時，經從內出，忽爾晴開，澄空如鏡。
百寮慶賀，勅諸近臣宰相已下，與朝仕九品，皆悉迎經。
至望仙門，南北長街，車騎圓噎，歌樂沸天。
日邊五色雲現，廣十餘頃，千變萬化，繢#CB15148;不及。
道俗士庶數十萬眾，觀雲禮經，涕淚如雨。
香華引前，經擔徐徐南行七八里，至資聖寺，
彩雲漫覆，宛轉空中。
經擔入寺，雲隨經捲，徘徊少頃，分一半經送西明寺。
幡華出寺，人馬翼從，至天門街，日邊彩雲，
依前而現，術衢士庶，無不覩之。
經入寺已，五色雲收〔恩勑獎譽如疏〕。
自九月初，至其月半，天晴月皎，煙塵不飛。
時十五日，西明寺設散講齋，軍容使得牒，
知僕固懷恩不義集兵，西戎北狄數十萬眾，
西北至奉天縣，西南至#CB04146;屋縣，
東北至同州，京國振驚，百寮失色。
郭令公〔子儀〕河東兵馬，未至關中，神 #CB15081;將士，
亦未備擬。軍容使魚〔朝恩〕於西明寺佛殿上，
焚香發願曰：香從百座，天極澄霽，此之晴明，表經威力。
今既蕃戎天下，三面俱至，國家兵馬，又未相接，
仁王般若波羅蜜多，實能護國者，願從明日至二十四五日，
秋雨復下，使其蕃醜，不得進兵。
河東令公，復來至此，容有准擬，免其失守，即是般若護國之力也。
流淚至誡，言畢歸苑。
從十六日午後，直至月末，晝夜連注，河東兵馬，
盡至京師，城中將士，屯軍苑北。
時奉天縣來使奏云：二十六日晚後，天雨稍歇，
土蕃大軍，圍奉天縣，可百餘迊，雖填濠了，不敢近城。
番問其由，蕃軍中說：遠見城上，有被甲人，
身長丈餘，土蕃驚退，自互相殺，西奔涼外，
遍臥溝壑，僕固自死。
勅諸軍營，置天王像，每日申時，精嚴百味，
而以祭之，報其功焉。 ^490b48

【疏】善法堂號豈虗也哉者，資聖寺講堂之號也。
九月十五日，西明寺百座畢後，時諸大德移入資聖寺。
時冦盜侵逼，內出天香，詔良賁法師於講堂中依舊講經，
道液法師於西明寺般若院講經，其諸大德宜加精誠，轉念讀誦。
時諸大德每夜集於講堂中，念摩訶般若波羅蜜多，
眾意#CB05418;誠，而願蕃軍退散。
至閏十月二十三日，勅於資聖寺設無遮大會，
勅曰：百座道場，幸依此寺，八旬講誦，宿夜苦勤，
遂得海內澄清，蕃夷併服。
即知般若神力，寧殊善法之堂；寶位天長，自同帝釋之壽。
如無旌記，何表玄功？
賜善法堂號額，長講仁王經，其額御書般若經說。
天帝釋宮有善法堂，修羅軍眾與天鬪時，
覺勝天皷，即云怨來。
天主即集天眾於善法堂，念摩訶般若波羅蜜多，
修羅即退，天眾安樂。 ^491a28

【疏】二十八部者，孔#CB15179;經說：
二十八部藥叉大將，有四藥叉住在東方，
其名曰：地#CB00069;伽〔此云長大〕、
蘇甯涅囉〔此云玅目〕、布囉拏迦〔此云圓滿〕、
劫比羅〔此云黃色〕。
其餘三方，上下各四，四維各一，共二十八，
各領無量眷屬，於十方界擁護有情，除灾難事。 ^491b8

【疏】出佛身血者，佛不可殺，但言出血。
如提婆達多推山壓佛，迸於小片，傷佛脚指出血也。
殺父、殺母，壞恩田故，餘棄德田，反背恩德，故成逆罪。
殺阿羅漢，有其二類：一者應化，起後教故，
能殺、所殺俱示現也；二者稱實，初二果人於此現身，
不久當得無學果故，與阿羅漢名。
殺業未盡，故被殺之。
破和合僧，此逆有二：一、破羯磨僧，二、破轉法輪僧。
復有二義：一、破事和僧，二、破理和僧。
如提婆達多於象頭山，與五百愚癡比丘別作羯磨，
於一界中，僧分二部：事不和合，名破事和僧；
別作羯磨，名破羯磨僧。
彼復別說五法是道：一、著糞掃衣，二、常乞食，
三、樹下坐，四、不食酥油，五、不食魚肉。
此非沙門喬答摩所說八支是道，愚癡比丘而生信受，
信別異法，乖真正理，名破理和僧；說別異法，名破轉法輪僧。
此等破僧，此竝攝盡。
由彼作亂，三千界中人天疑惑，難分邪正，
廢於斷證教行，法輪不轉，故成大罪。
依法華疏，殺父母等，名三乘通逆，通對三乘說此罪故。
薩遮尼乾子經云：五逆罪者：一、破塔壞寺，
焚燒經像，盜用三寶財物；二、謗三乘法，
言非正法，障礙留難，隱蔽覆藏；三、於出家人，
有戒無戒，持戒破戒，打罵呵責，說其過惡，
或脫袈裟，逼令還俗，禁閇牢獄，駈促斷命；
四、殺父害母，出佛身血，殺阿羅漢，破和合僧；
五、起大邪見，長夜常行十不善業。
此名大乘別逆，別對大機說此罪故。
僧殘者，梵語僧伽婆尸沙，此云眾殘。
式叉摩那者，此云正學。
毗柰耶云：謂勤#CB15081;尼，
受十戒已，復受六法戒，名正學女。
二年學女，二年學持，方受大戒。
大犯棄之，小犯許懺。
而重修學六法者：一、不得獨在道行；二、
不得獨渡河水；三、不得染心觸男子；四、
不得與男子同室宿；五、不得為媒嫁；六、不得覆尼重罪。
是正學女六法戒相，當勤修學。 ^491b18

【疏】涅槃說者，彼經第十二說：過去世時，
有大國王，名為善住，於其頂上忽生一皰，
滿足十月，其皰乃開，生一童子，形容端正，字曰頂生。
時善住王以國付之，入山學道。
時頂生王福德所致，統四天下，七寶千子，
一切具足，國土豐樂。
問諸大臣：四洲歸化，更何所為？
諸臣白王：三十三天自恃天福，未來歸化，可往討之。
王與七寶，一切營從，上忉利天。
時天帝釋出門迎之，與王執手，陞善法堂，
分座而坐，形貌無別，唯目眴異。
時頂生王念奪天位。
爾時帝釋受持讀誦大乘經典，開示分別，
為眾演說，以是因緣，有大威德，能却頂生。
時頂生王即便墮落而還閻浮提，後患惡病，即便命終。 ^491c28

【疏】班足者，賢愚經第一卷說：過去此瞻部洲波羅柰國，
王名波羅達磨，入山遊獵，下馬小息。
有女師子，逼王行欲，王乃從事。
師子去已，後生一子，形皆似人，唯足班駮。
師子銜兒，送至王前。
王憶前事，即便收養，因名班足，亦名鹿足，亦名兩翅。
父王崩已，班足嗣位。
十二年後，忽於一時，厨人少肉。
時王須肉，厨人出門，見死小兒，以充王食。
王食此肉，讚美倍常。
王問厨人，厨人具說。
王言：常以此肉，供於我膳。
厨人白王：前者偶見，後從何覔？
王言：密而取之。厨人夜間，密捕小兒，每日供王。
城中人民，各各行哭。
諸臣議之，夜伺求捉，乃獲厨人。
縛已見王，王言：我教諸人怨王，臣議除之。
城外有園中浴池，候王入浴，伏兵殺之。
後園時王浴，臣等欲殺。
王知必死，便發願言：我先福業，迴此變作飛行羅剎。
語已即變。於是飛行羅剎翼從，黨類漸多，害人漸廣。
諸羅剎等，白班足言：我為翼從，當取千王，
拘閇深山，充王常饍。
班足依之，已得九百九十九王，唯少一王，未滿千數。
諸王念言：須陀索彌王〔此云普明王也〕
有大方便，若得彼王，濟我等苦。
作是計已，白羅剎王。
時羅剎王，即便取之。
須陀索彌王，愁憂悲泣，白羅剎王：我一生來，未曾妄語。
有婆羅門，從我乞馬，我許施之。
我今不施，違誠信也。
願王放我七日之暇〔此經云一日也〕，施已就死。
班足放去，既到國已，見婆羅門，歡喜供養。
時婆羅門〔此云飯食沙門也。
故俱舍云：所說沙門性，亦名婆羅門〕，知王之意，
為王說偈〔大同此經〕。
王聞法已，思惟歡喜，國付太子，與諸臣別，而還赴死。
諸臣白王：王住勿憂，以鐵為舍，王居其中。
班足若來，有何患乎？
王告臣言：誠信為本，我寧信死，不違信生。
王乃出城，國人皆送，悲啼悶絕。
時班足王，山頂遙見，顏容怡悅。
班足問言：誰不惜命？
汝何歡喜？遂即答言：我於七日，供養聞法，心少開解。
我雖就死，忻慰如生。
班足問言：汝聞何法？
即為班足，方便演說殺生苦報、不殺之福，乃至廣說。
班足聞已，敬承信受，即放諸王，各還本國。 ^492a2

【疏】九山、八海者，瑜伽、俱舍皆有廣文。
玅高山王處於中間，外有七重金山圍遶，復有一重鐵輪圍山而總圍之。
九山中間各有一海，故成八海。
山海皆深八萬瑜繕那量，玅高山王出水亦八萬瑜繕那量。
自餘八山半半漸下，至第九鐵圍山，高二百十二瑜繕那半。
於八海中，玅高山下大海廣八萬瑜繕那量，餘六半半漸狹。
第八重海廣三億二萬二千瑜繕那量，四大洲界在此海內。
九山通計闊一十五萬九千六百八十七瑜繕那半，
八海通計闊四十八萬七百五十瑜繕那
〔山海通論，其量可知〕。
劫火洞然，大千俱壞，齊初靜慮，橫遍八方，
其中所有百億須彌乃至巨海，磨滅無餘。 ^492b18

【疏】成住壞空等者，劫章頌云：劫名次第及數量，
成住壞空并始終，餘三無定不可准，故約住劫論多少。
且成劫者，謂此世界前已經壞空住時久等二十增減劫，方成劫興。
前火灾壞，從初禪成；前水灾壞，從二禪成；
前風灾壞，從三禪成。
且初禪成者，瑜伽第二云：謂一有情能感成劫業增上力，
爾時最初於虗空中，最初靜慮器世間成，
如有雲地及宮殿等，猶如化出。
爾時第二靜慮中有諸有情，由壽盡故、
業盡故、福盡故，從彼天沒而來生此諸宮殿中。
言壽盡故者，業所招果時分盡故，應時而死。
業盡故者，由於順生順後受業受用盡故，應時而死。
此二別者，前約總報，果盡故死；後約總別異熟，因盡故死。
福盡故者，由彼有情貪著定味，福力滅盡，
因此命終，名福盡死。
論文意說，初一有情極光淨天沒，生初靜慮梵世界中，
為大梵王，獨一而住，經一增減劫。
由一獨故，而懷不悅，作是念云：云何當令諸餘有情生我同分？
由希念故，餘諸有情由壽等盡，亦從彼沒生初靜慮，
為梵眾天、梵輔天，次成他化自在天、樂變化天、
兜率天、夜摩天，宮殿器界皆如化出。
諸有情類從極光淨天沒，來生此處諸宮殿中
〔依劫章頌，頌欲界空居，四天情器俱生〕。
然後於下空中有微風起，漸廣漸堅，時經久遠，
盤結成輪，運持世界深厚十六億瑜繕那量，即是三千大千世界底也。
由諸有情業增上力，於虗空界，金藏雲興，
從此降雨，滴如車軸，注風輪上，深十一億二萬瑜繕那量。
上八落叉水餘，凝結成金，即此金輪，厚三億二萬瑜繕那量。
水金二輪，廣闊量等二十落叉，三千四百半瑜繕那量。
又由有情業增上力，而復降雨，注金輪上，深八萬瑜繕那量。
由其種種威德猛風，鼓擊此水，復令凝結，成九山八海地獄鬼界。
於此洲下，與洲同成，成器界也。
次成有情。先成人趣劫章頌云：二禪福盡生瞻部，
身長千尺二千尺，光明皎潔能飛騰，所食地肥地味餅，
香味具足資諸大，漸次生貪競多取，地餅失沒林藤生，
復競林藤失粳米生，貯積復失香稻生，
食漸麤澁成便利，男女爾時差別形，由躭染情身光滅，
世界黑暗失光明，菩薩慈悲興日月星，
競取香稻食地利，於是竊盜乃初行，共立□□□□□，
□□界畔布均平等，瑜伽婆沙起世經等大義，
□□□□□□□，彼劫初業增上力。
此業殊勝，欲界所攝，內□□□□□□□，
二禪有情，由壽等盡，而來生此。
初食地肥，□□□□□□□馥，其色鮮白，
猶如珂雪，味如石蜜，經於多□□□□□□□一人，
稟性躭味，齅香便食，餘人隨學，競取食□□□□□□地餅生，
如雨際後，地皮捲起，色黃明淨，其味□□□□□□地餅隱沒，
有林藤生，亦名林條，從地而起，其□□□□□□大，
皆生菓實，滿枝條上，色藍婆，柯華割之，
汁流如□，競取食之，林藤隱沒。
有粳米生，可長七寸，而無糠麧，次□□稻，
而有糠麧，皆取食之。
此食雖美，麤於前三，便利在身。
為欲蠲除，便生二道：一分有情，男根生起；
一分有情，女根生起。
宿習力故，由此便生非理作意，失意猖狂，
行非梵行，耻於□□，方造室宅，以自蔽隱。
由食香稻，躭染情欲，失於身光，□□□悲，興日月星。
法華疏云：有經中說，觀音菩薩名寶意，
作日天子；大勢至名寶吉祥，作月天子；
虗空藏名寶光，作星□□□。
次法華經中，寶光天子名月天子，普香天子名日天子也。
復由□□□稻因故，遂於其地復起攝受。
由此因緣，更相爭奪，犯□□□。
即由此緣，立有德人，封為田主三滿陀王，
各以所□□□□□一，以奉於王，求王守護。
如是乃至十種業道，皆悉具足。
以造惡故，如次墮於鬼界、傍生、地獄。
復有利智，覩斯三惡，□遂心生，修行十善。
以此善因，漸次生餘東西北州四王忉利，□成劫終。
始從梵王，終忉利天，有情器界，皆以成立。
如是量□二十增減，總名成劫。
第二住劫者，謂前有情初生瞻部□□□億歲，
仍屬成劫，成未終故。
乃至有情生忉利天瞻部洲□□八萬四千歲時，名成劫。
終劫章頌云：爾時瞻部人長命八萬四千為最上乃後百年減一年至十歲時減劫終從□子年倍父增還登八萬四千歲一增一減為一劫數滿二十劫□時即此住劫稱賢劫。
瑜伽論說：二十增，二十減，合四十增減，為住劫量。
最後增已，爾時那落迦有情唯沒不生，為壞劫。
□子年倍父者，中阿含經說：十歲時，人互相殺害，
仙人相誡，遠離殺生。
彼人受生，倍二十歲。
復離不與取，倍四十歲。
復離邪婬，倍八十歲。
復離妄語，倍一百六十歲。
復離兩舌，倍三百二十歲。
復離麤語，倍六百四十歲。
復離綺語，倍二千五百歲。
此行難行，故超壽量。
復離貪嫉，倍五千歲。
復離嗔恚，倍一萬歲。
復離邪見，倍二萬歲。
復離非法惡貪邪行，倍四萬歲。
復由孝順父母，尊重恭敬沙門梵志，修福業等，倍八萬歲。
若依餘教，八萬四千歲者，即超倍中增出也。
經就整數故下，□□□□增減中，每於減劫，
人壽三二十歲時，復有小三災現，謂儉、
病、刀。且儉災者，瑜伽論說：人壽三十歲時，方始建立飢饉災□。
當此之時，精玅飲食不可復得，唯煎朽骨共為醼會。
若遇得一粒稻、夌粟、稗子等，重若末尼，藏置箱篋而守護之。
彼諸有情多無氣力，蹎僵在地，不復能起。
由此飢儉，有情之類亡沒欲盡。
儉災時，經七年七月七日七夜，方乃得過。
婆沙一百三十四云：謂彼時人為非法貪，
染污相續不平等愛，邪法縈纏，嗔毒增盛，
天龍忿賁，不降甘雨，久遭飢饉，既無支濟，多分命終。
由飢饉故，便有聚集白骨運籌。
聚集有二：一、人眾集。
謂彼時人，由極飢羸，聚集而無。
二、種聚集。謂彼時人，為益後人，輟其所食，
置箱篋中，擬為種子。
故飢饉時，名有聚集。
白骨亦二：一、謂彼時人，身形枯燥，命終未久，白骨便現。
二、謂彼時人，飢饉所逼，聚集白骨，煎汁飲之。
運籌亦二：一、由粮食少，行籌食之。
謂一家中，從長至幼，隨籌至曰，得少麤食。
二、謂以籌挑故倉場，得少穀粒，多用水煎，
而共飲之，以濟餘命，死亡略盡。
瞻部洲內，存萬餘人。
瑜伽論云：彼諸有情，復共聚集，起下厭離。
由此因緣，壽不退減，儉災遂息。
人壽二十歲時，病災起者。
瑜伽論說：本起厭患，今乃退捨。
爾時多有疾氣障厲，災橫熱惱，相續而生。
彼諸有情，遇此疾病，多分殞沒。
如是病災，經七月七日七夜，方乃得過。
婆沙論云：由具如前諸過失故，非人吐毒，
疾疫流行，遇輙命終，難可救療，都不聞有醫藥之名。
疾疫流行，死亡略盡。
瞻部洲內，存萬餘人。
瑜伽論云：彼諸有情，復共聚集，起中厭離。
由此因緣，壽量無減，病災乃息。
人壽十歲時，刀災起者。
瑜伽論云：本起厭患，今還退捨。
爾時有情，展轉相見，各起猛利殺害之心。
由此因緣，隨執草木，及以瓦石，皆成刀劒，
更相殘害，死亡略盡。
如是刀災，極經七日七夜，方乃得過。
爾時有情，復有三種最極衰損：一者壽量衰損，
所謂壽量極至十歲；二者依止衰損，謂其身量極長一磔，
或復一握；三者資具衰損。
爾時有情，唯以粟稗為食中第一，以髮褐為衣中第一，以鐵為莊嚴具中第一。
五種上味，悉皆隱沒，謂酥、蜜、油、鹽、甘蔗。
婆沙論云：時瞻部洲人，壽極為十歲。
由具如前諸過失故，嗔毒增上，相見便起猛利害心。
如今獵師，見野禽畜，隨手所執，皆成刀仗，
各逞兇狂，互相殘害，七日七夜，死亡略盡。
瞻部洲內，存萬餘人。
瑜伽論云：爾時有情，屍轉聚集，起上厭離，刀災遂息。
又捨損壽惡不善法，受行增長壽量善法。
由此因緣，壽量色力，富樂自在，皆漸增長，
乃至壽量，經八萬四千歲。
瑜伽次云：然有聖言：若能一日一夜，持不殺戒，
於未來世，決定不逢刀兵災起；若能以一訶梨坦雞，
起慇淨心，奉施僧眾，於未來世，決定不逢疾疫災起；
以一摶食，起慇淨心，奉施僧眾，於未來世，決定不逢飢饉災起。
問：如是三災，餘洲有不？
答：無根本災，有相似災，謂數加飢渴，身力羸劣，嗔毒增盛。
此說二洲，北洲亦無相似之災，以無罪業□□□□□□無有嗔增盛故。
第三壞劫者，謂火、水、風。
且火□□□□□□過二十劫住已，壞劫便起。
壞有二種：一有情壞，二外器壞。
□隨義便，合而說之。
瑜伽論謂：諸有情能感壞□□□□□，
爾時無間那落迦有情唯沒不生，為壞劫始，
乃至餘那□□皆當沒盡，爾時名為壞那落迦。
傍生、鬼界亦復如是。
〔俱舍□□□各先壞本□住處者，若人天雜居者，與人天同時壞也。〕
爾時人天法爾自然起厭離心，樂修諸□□善，命終者多生上界。
劫章頌云：人多厭世樂修定，無間有情死不生，
壞劫爾時初漸起，地獄鬼畜三惡盡，狗盧勝身牛貨洲，
瞻部四王忉利空，六欲諸天次第捨，始從無間終他化，時經十九增減同。
又云：下界虗空無有情，日加四倍增常熱，
溝池乾涸草木燋，二三日出江河竭，四五日出海泉盡，
六七興時山石融，爾時大地竝炎暉，三千世界猛火聚，
聳焰上騰交梵眾，諸天奔走趣二禪，梵輔梵王次第昇，
三千世界竝#CB01926;燼，
從地火起梵王去，復經一箇增減同，十九從多壞有情，一劫約少唯論器。
第四空劫者，謂此世界都無所有，空曠而住，
時分等於二十中劫，過此空劫成劫復興。
劫章頌云：從是虗空如黑穴，還同二十增減時，
過此空時成劫興，大梵天王最初建。
若水災者，謂如前說，火災壞界無間七火，此後方是水災壞之。
先壞有情，次壞器界，如火災說。
如是從下乃至第二靜慮，隨一有情法爾自然得第二靜慮，
其餘有情展轉隨學亦復得定，皆此沒已生上諸天。
婆沙論說：如契經言：既空曠已，次於第二靜慮中，有俱生水界起壞器世間。
如水消鹽，水界與器一時俱沒。
如是沒已，復二十劫空曠而住。
若風災者，如前所說，水災壞已，并前七火總名水災，後兼前故。
空曠而住二十中劫，過空劫已世界復成，
爾時最初於虗空中，第二靜慮器世間成，猶如化出。
爾時第三靜慮中有諸有情，由壽業福隨一盡故，
從彼沒已生第二靜慮，餘一切處漸次成立，如前應知。
次火災壞，如是次第七火災已，復水災壞，為第二水災也。
復七火災世界成已而住，復水災壞，即說名為第三水災，後兼前故。
如是總有七七火災，一七水災總說名為七水災劫。
七水災已，復七火災，次後方有一風災壞，
謂如前說有情漸捨，乃至第三靜慮隨一有情，
法爾自然得第四靜慮，其餘有情展轉隨學亦得彼定，
皆此沒已生上諸天，爾時名壞。
有情世間既空曠已，從此無間於第三靜慮中，
有俱生風界起壞器世間，此之風界與器俱沒都無所有，
復經二十中劫空住，如是總說八七火災。
一七水災後一風災，名一風災劫，後兼前故。
次後復有七火災等，終而復始。
風災壞已世界成時，最初於虗空中，第三靜慮器世間成，
猶如化出等，廣說如前。
前引婆沙說俱生風水者，以諸色法四大所成，
由劫初時諸有情類業增上力，感此四大與身器俱，名俱生地水火風。
復由有情共業力故，變現身器任持不壞。
後能感業勢分盡時，俱生風水能壞器界也。
一風災劫等，八水災劫量，亦等六十四火災劫量，內有五千一百二十增減劫也。
婆沙云：問：火災起時，火從何出？
答：世界成時，有七日輪俱時而起，持雙山後隱伏而住。
然後彼處一日輪昇，達蘇迷盧而為照曜。
至劫將末火災起時，餘六漸出能壞世界。
由諸有情業增上力令世界成，至劫末時業力盡故，
隨於近處有災火生，乃至梵宮皆被焚燒。
瑜伽論云：能感壞業增上力故，火災壞時復有六日輪漸次出現。
婆沙又云：第二靜慮邊雨熱#CB01926;水，由此器界皆被浸蕩。
第三靜慮大風卒起，傾拔器界令互相擊，上下翻騰如#CB00595;摶空中散滅。
皆由有情業增上力令世界成，至劫末時業力盡故，隨於近處災水風生能壞器界。
言近處者，俱生風水也。
〔更有諸師如婆沙論。〕
俱舍論云：何緣不說地界為災？
答：以器世間即是地故。
但可火等與地相違，不可說言地還違地。
問：如何火水風三如其次第壞下三禪？
答：由初靜慮諸煩惱品與尋伺俱燒惱身心，引外火災。
第二靜慮而有喜受遍潤身心，如水流潤，引外水災。
第三靜慮有出入息，引外風災。
第四靜慮離八災患，無此等事。
若爾，第四靜慮應常住耶？
俱舍頌云：然彼器非常，情俱生滅故。 ^492b40

【經】生老等者。上二句四相交侵，下二句餘苦逼迫，合為八苦也。
一者生苦。對法論云：生苦者，眾苦所依故，眾苦逼迫故。
九月、十月處胎藏間，如在糞穢坑中，長受寒熱等苦。
生熟藏間，如兩山逼迫，正趣產門，其苦難堪。
乍出風飄，如刀割錐#CB02863;，
不覺失聲，廢忘已前所有事業，名為生苦。
故有頌云：識託胎胞起，生從受欲來。
昔時曾長大，今日復嬰孩。
星眼隨人轉，朱脣向乳開。
為迷真覺性，還却受輪迴。
二者老苦。時分異變故苦。
身分沈重，諸根熟昧，皮肉緩，行步傴曲，
寢膳不安，起坐呻吟，喘息氣逆，所為遲緩，
為人所輕，世情迷篤，世事皆息，名為老苦。
故有頌云：對鏡容顏改，登堦氣力羸。
咄哉身已老，趍拜禮還虧。
命似臨崖樹，心同念水龜。
尚猶躭有漏，不肯學無為。
三者病苦。四大變異乖違故苦。
百節酸疼，四支苦楚，能壞一切安穩樂事，
如雹損苗，頓傷興盛。
涅槃經云：如人壯美，王妃竊愛，遣使私通。
王便捉獲，挑其眼目，截其耳鼻，刖其手足，
形容頓改，為人惡賤。
病苦所逼，為人所惡，亦復如是，名為病苦。
故有頌云：忽染纏縈疾，俄成臥病身。
妻兒慊共語，明友厭相親。
楚痛抽千脉，聲吟徹四隣。
不知前路險，猶自縱貪嗔。
四者死苦。壽命變異故苦。
風刀解支節，無處不苦痛。
張口太息，手足紛亂。
翻睛吐沫，捫摸虗空。
汗液交流，便洟雜落。
涅槃經云：死者於險難處，無有資粮。
去處懸遠，無有伴侶。
晝夜常行，不知邊際。
深邃黑暗，無有燈明。
入無門戶，而有處所。
雖無痛處，不可療治。
往無遮止，到不得脫。
雖非惡色，而令人怖。
雖無破壞，見者愁毒。
叫在耳邊，不可覺知。
名為死苦。故有頌云：精魄辭生路，遊魂入死關。
只聞千萬去，不見一人還。
寶馬空嘶立，庭華永絕攀。
早求無上法，定免四方山。
〔四方山謂四相。〕五者愛別離苦。
可意人物，忽爾分離。
或世不寧，或因官事，父母夫妻，男女親知，兄弟姉妹。
或因事以分離，或恩深而身卒。
情懷痛切，違逆愛心。
名愛別離苦。故有頌云：愛別情偏苦，生離最可傷。
子行五百里，慈母半千強。
衰聲徹心骨，泣淚洒襟裳。
痴貪無慧解，寸寸斷肝膓。
六者怨憎會苦。兒女不孝，夫婦不和，兄弟相嫌，姉妹生分。
宿業緣會，一處同居。
心恨貌恭，情懷忿毒。
願死而命不早殞，欲病而身不著床。
呪詛麤言，憎嫌互起。
或由宿業，利刃相殘。
或現違緣，暗行陷損。
諸如是等，名怨憎會苦。
故有頌云：夫婦如怨賊，宗親若鼠狼。
因緣同處住，不喜恨心膓。
伺便謀相害，遮防怨被傷。
嗚呼緣業力，何日悟真常。
七者求不得苦。求名求利，搆獲不成。
求色求榮，計謀不遂。
已得貪著，未得追求。
搆獲五塵，皆生苦惱。
法華經云：亦以五欲財利故，受種種苦。
乃至又以貪著追求故，現受眾苦，後受地獄畜生餓鬼之苦。
若生天上，及在人間，貧窮困苦，愛別離苦，
怨憎會苦，如是等種種諸苦。
故有頌云：貪恚與愚癡，駈遣爾疲。
晝謀財色苦，夜想利名悲。
有者憂離散，無時起濫思。
空王垂拔濟，何謂不知之。
八者略攝一切五取蘊苦。
總略攝彼三界有漏四蘊五蘊，而為此苦麤重性故。
能顯行苦，無常所隨，不安隱故。
除前七苦，餘有漏法，皆此苦攝。
故有頌云：取蘊無樂，長年行苦隨。
輪迴增有漏，流轉益無知。
愚者剛生愛，賢人見起悲。
空王示出路，汝等意何之。
憂悲苦惱者，稻秆經云：追感往事，言聲衰慼，名為憂。
追思相續，名為悲。
苦事逼迫，名為苦。
煩惱纏縛，名為惱。
十地經云：死別離時，愚人貪著心熱，名憂。
發聲號哭，名悲。五根相對，名苦。
意根相對，名憂。憂苦轉多，名惱。 ^495a44

【疏】又生等者，生、老、病、死四相交侵，逼迫義名苦，唯欲界有。
今約流轉義名苦，即生、住、異、滅，與五盛陰苦合為行苦，
通三界有；怨、憎、愛別，約相違義，合為苦苦，
苦上加苦，重言苦苦，唯欲界有；求不得苦，
所欲不遂，得已散壞，乏受用義，名為壞苦，
由壞生苦，名為壞苦，唯欲界有。
總攝八苦，約流轉義、相違義、乏受用義，立此三苦。 ^496a14

【疏】結有等者，九中。
初七即唯識說十根本煩惱，後二即是隨煩惱也。
由初七結八萬四千塵勞本故，說名為結。
所執三見，能執二取，各立一結，餘五各依相自名結。
在家白衣慳恡財物為貧窮因，出家外道嫉妬名利為惡道因，
立慳結、嫉結，故成九結。 ^496a28

【疏】識謂本識恒轉如流者，現行本識，無始恒續，
展轉因果，如流不斷。
問：何因緣故，本識恒轉，如流不斷？
答：由業如風，能起識浪，識隨業遷，恒轉如流也。
如緣生中，行支如風，識支如浪，浪即流也。
由風漂擊，其浪展轉，相續不斷；由業招集，
識支現起，展轉相續，念念不斷。
故說本識恒轉如流，名識由業漂。
故唯識第三云：阿賴耶識，為斷為常？
答：非斷非常，以恒轉故。
論自釋云：恒謂此識，無始時來，一類相續，
常無間斷，是界趣生，施設本故，性堅持種，令不共故。
轉謂此識，無始時來，念念生滅，前後變異，
因滅果生，非常一故。
乃至云：生滅相續，非常非斷，漂溺有情，令不出離。
第二解意，證由業漂者，識異熟現行本識，
善惡之業，與六識俱，即此業識種子，依本識住，
藉於現緣，方可現起業識現行。
藉現緣者，其義云何？
境界如風，本識如海，業識如浪。
少風漂擊，少浪隨生；多風漂擊，多浪隨起。
一境緣擊，一識隨生；多境緣擊，多識隨起。
如是現識，隨境界風，動本識海，起業識浪，
作善惡因，漂轉三界，故云識由業漂。
故唯識論第二義云：又如暴流，隨風等擊，
起諸波浪，而流不斷。
此識亦爾，隨遇眾緣，起眼識等，而恒不斷。
乃至云：謂此識性，無始時來，剎那剎那，果生因滅。
果生故非斷，因滅故非常。
非斷非常，是緣起理，故說此識恒轉如流〔上皆論文〕。 ^496a38

【疏】楞伽等者，疏：第二、解業識為浪，唯前六識。
楞伽經意，藏識如海，前七如浪，寬、狹少異，
識、浪意同。初頌舉喻，後頌法合。
溟壑者，溟渤之壑，海之異名。
常住者，藏識恒轉，故名常住。
騰躍者，騰波躍起，大浪之貌。
餘文可知。 ^496b34

【疏】由境等者，境風動海，起業識浪，故云識由業漂。 ^496b44

【疏】乘四大起者，色身運用，故謂之乘。
前說心、法、識由業漂，此說色身乘四大起。
眾生無始於其內身生過重故，經偏說之，實通內外。
寶積經云：生母腹內，臥糞穢中，如處鍋中，
身根及識同居一處，壯熱煎熬，名羯邏藍
〔此云雜穢〕，狀如粥汁，或如酪漿。
於七日中，內熱煎煑，地界堅性，水界濕性，
火界煖性，風界動性，方始現前。
羯邏藍身，有地無水，便即乾燥，而皆分裂，
譬如手握乾#CB00595;、乾#CB01926;；
有水無地，便即分散，如油滴水；有地、水界而無火者，
便即爛壞，譬如夏月陰處肉團；若無風界，
即便不能增長廣大；若不增減，經三十八、
七日，穢惡資長，成熟此身；更經四日，迴頭向下，
雙足向上，胎衣遂裂，逼趣產門。
種種之苦，于時逼迫，乍出風飄，如刀□切。
初攬父母不淨，依之而住；後以母之不淨，而資長之。
現□既爾，故業不善，百惡所感；三十六物，不淨為體。
如是惡身，□非堅實、衰變、滅壞，不可妄執有我、我所。 ^496b46

【疏】識隨等者，第八本識，隨業遷逝，而往餘趣，
身即無主，主識去故，即成空也。
第二解意，舉前二句，顯無我義。
我者，主宰義。識不隨業，可有主宰；識隨業遷，
此滅彼生，身即無主，故無有我。 ^496c30

【經】證空三昧者，由聞前說有為不實顯法空義，
識隨業遷顯我空義，是故普明證二空之三昧也。 ^496c38

【經】釋迦者，能義；牟尼者，寂義。
法華疏說：謂能證彼寂默理故，復能離煩惱諠故，故名能寂。
又釋迦是姓，牟尼是號，如別處說。 ^496c42

【疏】對法等者，彼說佛不共德，略有十八種：
一、無誤失法，謂身無失，如阿羅漢遊行城邑，
逢惡象馬，齊足越坑，如來永無；二、無卒暴音，
謂語無失，如阿羅漢遊行林野，或迷道路揚聲叫喚，
或由習氣聚露脣齒而現大笑，如來永無；
三、無種種想，謂意無失，離怨等想故；四、
無不定心，常在定故；五、無妄失念，唯正念故；
六、無不擇捨，善觀機故；七、欲無減；八、念無減；
九、精進無減；十、定無減；十一、慧無減；十二、
解脫無減，謂勝解數。
此之六法，於善境轉，勝用無減，唯佛有也。
十三、身業隨智慧行；十四、語業隨智慧行；
十五、意業隨智慧行，常以智慧為先導故，
不隨貪等行也；十六、知過去世無著無礙；
十七、知未來世無著無礙；十八、知現在世無著無礙。
此十八法，唯如來有，不共二乘有，故名不共德。
瑜伽三十八說一百四十種不共功德，
謂：三十二相、八十種好、四一切清淨、十力、
四無所畏、三念住、三不護、大悲心、無忘失法、
永害習氣、一切種玅智，總一百四十，唯佛有之，
餘聖所無，名不共德。
相好功德如般若說，十力如前四，無所畏如後四。
一切清淨者，一所依清淨，謂內五根；二所緣清淨，
謂外五境；三心清淨，謂八識；四智清淨，謂四智。
心智俱時觸等心所，隨心智說不別標勝，是助伴故。
三念住者，一緣順境不生歡喜念住，二緣違境不生憂蹙念住，
三緣俱境不生喜戚念住。
三不護者，如來三業任運無過不須護之。
大悲心者，謂大慈大悲大喜大捨，舉悲攝餘也。
無忘失法者，謂身語意無過失故。
永害習氣者，二乘菩薩猶有餘習，佛永無故。
一切種玅智者，佛具遍知，非如餘聖有未知境。
然諸如來隨所化機，略指爾許功德，令知敬令欣趣證理實諸佛不共功德，
而無數量不可說盡。 ^496c48

【疏】三、意等者，且初意云：示散華事，一、多、
互入、互遍無礙，顯體空義。
所以然者，由依般若修大乘行，離法執故，
欲令一類不樂大乘者，除不樂心，起忻樂故，
故有散華一、多、互入、遍空之義。
第二意者，佛土互入，塵剎互入，山芥互入，
如是名為轉變無礙，為遣一類我、我所執也。
第三意者，凡聖互入，大小互現，淨穢互現，
如是名為顯了無礙〔本記文略，不言大小、淨穢〕。
為諸小乘怖畏生死，急自求出，不樂利他，
不求作佛，故此顯示眾生身中而有佛身，
佛身之中有眾生身，不即不離，彼此互有，
苦厭生死，即厭佛故。
意全小乘不怖生死，藉生死身欣求作佛，
故有凡、聖、一、多、互入、顯了之義。
此三意中，初、遣所知障，迷大乘故；二、遣煩惱障，
我、我所執不自在故；三、通遣二障，令諸行人不怖生死，依生死身修成佛故。 ^497b10

【疏】略作等者，由諸如來或大菩薩已斷法執礙，
解所知障故，得大菩提，於境自在；由斷續生煩惱障故，
證無礙理，心得自在。
由此心、境勝用無礙，略有三義，巨、細互容，
無礙自在：一者、由斷煩惱障故，證無礙理；
理無礙故，事亦無礙。
二者、由斷所知障故，得智自在；達有為法從因緣生，
緣無自性，和合而成，猶如幻化，於境無礙，轉變自在。
三者、由離有漏，得無漏識、無漏淨識，變現諸法，
隨心自在；心無礙故，境亦無礙。
由此三義，一切自在：一、多互入，大、小互入，
凡、聖互入，小中現大，大中現小，如是乃至延促時景，
增減壽命，一切自在。
疏敘三解，即此三義，不詳勝、劣，有多意故。 ^497b38

【疏】第五等者，經有七義：初之二句，結第五凡聖互入，
亦結第六大小互現；世界不可思議者，
結前四義一多互入，亦結第七淨穢互現也。 ^497c12

【疏】治地住者，鑄鍊義故，名之為治。
治前玅行，轉生諸善，猶如治地而下種子，生苗稼故。
華嚴經云：此住菩薩發十種心，所謂利益心、
大悲心、安樂心、安住心、怜愍心、攝受心、
守護心、同己心、事師心、導師心，如是菩薩名治地住。 ^497c18

【疏】修行住者，審觀自身多法聚集，虗幻有故，
自性空故，離有空邊，修習福慧，名修行住。
華嚴經云：此住菩薩以十種行觀一切法，
所謂：一切法無常，一切法苦，一切法空，
一切法無我，一切法無作，一切法無味，
一切法不如名，一切法無處所，一切法離分別，一切法無堅實。
如是菩薩名修行住。 ^497c28

【疏】生貴住者，所有福慧從正法生，種姓尊貴，
生婆羅門、剎帝利貴姓家故，勝二乘故，名生貴住。
華嚴經云：此住菩薩成就十法，謂永不退轉，
供養諸佛，深生淨信，善觀察諸法，了知眾生，
了知世界，知業果報〔業果為二〕，知生死涅槃。
具此十法，名生貴住。 ^497c40

【疏】具足方便住者，巧慧觀真，不滯真諦；
起悲愍物，不滯俗諦。
於真於俗，能雙修習，名為具足；方法要便，名為方便。 ^498a2

【疏】法王軌度等者，華嚴經說：此住菩薩有十種善巧，
如王太子：一者、法王處善巧，善巧言論及諸伎藝，
悅可王心；菩薩善巧，方便說法，稱諸佛意。
二者、法王處軌度，坐立軌儀，進退法度，
有規矩故，法、喻皆爾。
三者、法王處宮殿，父王在宮行父子禮，
父王處殿行君臣禮；菩薩亦爾，依涅槃殿，
即一切法皆皈實性，處慈悲室，行一切行，恩及有情。
四者、法王處趣入，令諸小國皆皈王化；
菩薩亦爾，化一切機，令入佛法。
五者、法王處觀察，觀王聲色，察臣賢愚；
菩薩亦爾，觀佛法意，察眾生根。
六者、法王處灌頂，隣於灌頂，未即灌頂也。
七者、法王處力持，智力謀安，慎危利民；
菩薩亦爾，修一切行，力能任持，安樂自他。
八者、法王處無畏，王子仁慈，不畏小國；
菩薩修行，不怖生死。
九者、法王處晏寢，晝無內晏，夜無外寢；
菩薩修定，內離昏沉，不滯於境，外止散亂，不異其心。
十者、法王處讚歎，讚佛功德，歎眾生苦； ^498a8

【疏】灌頂住者，前之九住，觀無生理，修習已久，
至此滿足，成就智身。
下賢位極，佛以法水灌其心首，喻名灌頂。 ^498a40

【疏】金剛頂經等者，彼說五種灌頂：一者、
寶冠灌頂，謂諸法王與諸菩薩摩頂受記，
付囑傳法，喻如王子戴寶冠故；二者、印契灌頂，
諸佛、菩薩手結印契，密加持之，灌其頂故；
三者、海水灌頂，義如常談；四者、光明灌頂，
謂諸菩薩修行位滿，於色究竟天玅淨土中大寶華王座上諸佛流光灌頂，
成佛果故。廣如下疏。
五者、名號灌頂，謂三賢、十地，隨修一位，
而得成滿，立彼名號，順彼意樂，皆名灌頂。
此明下賢位滿，名灌頂位。
本業經云：由上九住觀察，得無生心，此最勝故，名灌頂位。
如王太子堪受王位，行漸勝故，而與灌頂。 ^498a46

【疏】十智者，華嚴經說：此住菩薩學修十智。
今隨釋之：一者、三世智，知三世境不離其心，
隨心轉故，亦名隨心轉智；二者、佛法智，
知三世佛法之智也，正覺照明三世佛法，
亦名正覺照智；三者、法界無礙智，照了十方法界無滯礙故，
亦名照法界智；四者、法界無邊智，通達普知十方三世事相智也，
入解彼彼事故，亦名自在普入智；五者、
充滿一切法界智，變現嚴淨十方界故，
亦名至一切處皆嚴淨智；六者、普照一切世界智，
照了一切眾生界之智也，了知眾生心行染淨差別，
亦名知一切眾生心行智；七者、住持一切世界智，
於十方界隨眾生心敬三寶者，住持在彼世界中故，
亦名知心境界智，知眾生心樂住彼彼界故；
八者、知一切眾生智，知諸眾生三乘五性善根成熟、
未成熟故，亦名知諸根性智；九者、知一切法智，
知諸根器樂廣樂略，應根說之，亦名當根說法智；
十者、知無邊諸佛智，無邊諸佛皆能說法，
令眾滅障，我亦應爾，亦名滅一切惑智。
前五自利，後五利他，皆是上位佛菩薩智，此位菩薩勤學修此十種智也。 ^498b18

【經】習忍已前等者，住外凡位，在資粮等五位外故，僧祇外故。
入正定聚，住內凡位，五位內故，僧祇內故。 ^498c6

【疏】此明直往者。瓔珞經說：三劫三劫修習福慧，入初僧祇。
此經十千劫者，性有利鈍，行有遲速，故劫數異，皆顯頓悟直往者也。
涅槃經說：漸悟迴心，五果如次。
八、六、四、二萬十千劫，經爾許時，住外凡位，
修大乘行，方到十信，入內凡位。
初僧祇數，四果相望，煩惱輕重有無異故，
聲聞、獨覺利鈍有異，由此劫數多少不同。
然漸悟者，是鈍根故，非勇猛故；頓悟直往，
是利根故，必勇猛故。
故直往者，住外凡位，劫數少也。
十千劫等，古有二解：一云此是中劫，謂增減劫；二云是風災劫。
大乘修行，多用此故。 ^498c10

【疏】入正定聚者，作五逆業，誹謗正法，名邪定聚；
入伏忍位，名正定聚；所餘眾生，名不定聚。
同起信論：十善位中，厭生死苦，求無上覺，
遇佛菩薩，承侍供養。
彼修諸行，經十千劫，信乃成就，而能發心。
既發心已，入正定聚，畢竟不退，住佛種性，
勝因相應，不同小乘。
俱舍論說：造五逆者，名邪定聚；得聖果者，
名正定聚；餘名不定聚。 ^498c30

【疏】此伏等者，此伏二執及執相應、分別二障也。
地前所伏、分別二障，有其二類：一者、因邪師、
邪教起我、法執，引生二障，行相麤顯，資粮位中伏令不起；
二者、由自分別起我、法執，引生二障，行相微細，
及俱生障，加行位中伏令不起。 ^498c44

【疏】不共等者，意識相應不共無明，及俱時起貪、
嗔、忿等伴類煩惱，皆伏不起，故言永盡。 ^499a6

【疏】內法異生者，已入佛法，住內凡位，有二類人：
一、放逸者，未得定故，佛說彼人無明發行；
二、不放逸者，已得定故，伏於麤顯二分別障，佛不說彼因邪師故無明發行。 ^499a10

【疏】住解脫位等者，疏文太略，應云：伏忍位中，初資粮位而有二名。
等資粮者，為欲求趣佛果菩提，積集福、
慧二種資粮，從喻為名，名資粮位，亦名順解脫分。
解脫者，涅槃果德，分是因義，此因順趣解脫果故。
順即是分，名為順分；解脫之順分，名順解脫分。
故唯識云：為趣無上正等菩提，修集種種勝資粮故，名資粮位。
為有情故，勤求解脫，由此亦名順解脫分。
智忍已前，經十千劫修十善行，是趣解脫位之方便故，
入正定聚，名住解脫位也。 ^499a18

【疏】一百二十四等者，新華嚴中無一、十、
百、千、萬數。從落叉為始，百落叉為一俱胝，
俱胝俱胝為一阿庾多，乃至第一百二十四不可說不可說轉，
自此已上無數名位也。
落叉云億，俱胝云十萬。
依瑜伽論，菩薩修行所經之劫，積風災劫，
滿三無數劫，方成正覺。
此有二解：一云、以風災為劫，超過一切算數名位，
謂一百二十四數所不攝故，名無數劫；
二云、即一百二十四數中，第一百四數名為無數。
此言無數者，是數目之名。
數風災劫至此數位，名一無數劫。
隨前二解，如是無數復積至三，總說名為三無數劫。
過此三劫，方成大覺也。 ^499a36

【疏】瓔珞經者，彼云：譬如八百里石，方廣正等，以淨居天衣而重三銖。
即淨居天以千寶光明鏡為日月歲數，
三年一拂，此石乃盡，為一阿僧祇劫。
彼天歲數難顯時量，今以欲天日月歲數倍之，
擬附積數，計彼時量。
謂梵眾天望他化天，及少光天望大梵天，
皆過一倍壽量，即知晝夜亦復過倍。
今亦倍倍計之，彼淨居處總有五天，其壽短者，
以人間一百五十二億六萬七千二百年為一晝夜；
其壽長者，以人間二千四百四十二億七萬五千二百年為一晝夜，
三十晝夜為月，十二月為年。
以彼天日月之量，三年一拂，拂盡此石，是一無數劫量。 ^499b10

【疏】超九等者，婆沙論說：釋迦菩薩百劫修相好業時，
逢底沙佛，七日七夜翹足讚之，□超於九劫。
金光明說：薩埵王子捨身飼虎，超十一劫。
涅槃經說：雪山童子於夜叉所求半偈法，
而捨全身，超十二劫。
婆沙又說：摩納仙人逢然燈佛，布髮淹泥，
超於八劫〔總四十劫〕。
慈恩釋云：翹足超九劫，百劫中超。
布髮超八劫者，第二無數劫將滿時超。
餘總相說，僧祇內超，不指時位。
問：小、中、大劫，超何劫耶？
答：依唯識疏第九卷說：釋迦菩薩超四十劫，
是增減劫，謂小三災劫也。 ^499b32

【疏】處夢等者，生死流轉，無有時限，迷情悅識，
經劫常儀，不厭時長。
謂若發心修行作佛，有定時限，樂道進修，
經劫常儀，不厭時長。
又初心修學，多在人中，福慧微劣，煩惱增勝，
障礙事多，行業未勝，故有厭退者也。
若久修習，天上、人間，福慧殊勝，煩惱輕微，
障礙事少，行業增勝，故無厭退。
歷位斷證，以為常式，成佛非難。
如貧病人厭光陰長，富樂不爾。 ^499c2

【疏】三、練磨心者，陶練磨瑩菩提心也。
三種練磨心，對治三退屈，謂菩提廣大屈，
萬行難修屈，轉依難證屈。
如其次第，引他況己練，省己增修練，引麤況玅練。 ^499c16

【經】修十慧觀者，次明十行。
體即六度，開為十行。
十行相應，慧觀為王，最尊勝故。
十行對治十種顛倒，慧正對治，餘行助之。
故此標云修十慧觀。 ^499c24

【疏】即行之行者，十體即行，名為十行，持業釋也。
有十菩薩修此行故，是十之行，名為十行，依主釋也。 ^499c30

【疏】捨財命等者，施有三種，謂財施、法施、無畏施。
捨於世財及捨法財，又捨身命，上供聖賢，
下濟含識，拔苦救命，是無畏施，亦施他命。 ^499c34

【疏】持淨戒者，戒有三種，謂：攝律儀戒、攝善法戒、饒益有情戒。
此以思種防發功能而為體也。 ^499c40

【疏】無違逆行者，此三十心，皆華嚴經列名也。
餘教第三名無恚行，由忍力故，對治嗔恚，不逆他意也。
忍有三種，謂耐怨害忍、安受苦忍、諦察法忍。
怨害不酬，苦逼不恨，審察真俗，故此忍度，名無違逆行。
餘教第四名無盡行，第八名尊重行，餘名同此。 ^499c44

【疏】利自他者，精進度也。
精進有三，謂被甲精進、攝善精進、利樂有情精進。
被甲自利，利樂濟他，攝善通二。 ^500a6

【疏】生死無亂者，生時、死時心無亂故；得勝靜慮，
正念相應，離癡亂故。
靜慮有三，謂安住、引發、辦事、住受法樂、
引發神通、辦福慧故。
問：唯識論說死生二位皆住散心，云何此說生死無亂是靜慮耶？
答：由靜慮力，生時、死時正念分明而離癡亂，
非是生時、死時與靜慮俱。 ^500a10

【疏】無相甚深者，此十行位，依十度立。
此第六行，唯是根本無相般若觀甚深理，
故云無相甚深，此位菩薩學、修、證故。
般若有三，謂生空、法空、俱空。
疏引華嚴，如次觀遍計、圓成、依他三性甚深也。 ^500a22

【疏】無著行者，依方便度，立此行名也。
善修方便，知我法無，故不滯有；知因緣有，
故不滯空；不滯空有，名無著行。
方便有二，謂迴向方便善巧、拔濟方便善巧。 ^500a30

【疏】難得行者，依願度立行名也。
願者，邀期之義，凡所修善，邀期進趣所求果故。
願有二種，謂求菩提願、利樂他願。
唯識二師出體：一云願以後得智為體，
脩善進趣善巧智故；二云欲、信、勝解三法為體，原以三此為自性故。
疏依相應助伴之體，說思念等。 ^500a36

【疏】善法行者，依力度立行名也。
力者，無屈伏義，能摧壞義，能伏異計，摧不信等，令生信故。
力有二種，謂思擇力、修習力。 ^500a46

【疏】真實□者，依智度立行名也。
智有二種，謂受用法樂智，成熟有情智。 ^500b4

【疏】三世等者，達過去因，起過去因忍；達現在因果，
起現在因果忍；達現在因為緣，能引未來果故，起未來果忍。
以第七行雙治過、現二世顛倒，達有如幻，經意寘故。
第八行云：不求果報，治執未來倒〔因果忍義，如第三疏〕。 ^500b8

【疏】住堅忍中者，伏忍位中，十住、十行，伏忍未勝，
不名為堅；十迴向位，行巳殊勝，立堅忍名。 ^500b16

【疏】然出體者，總攝諸善，通以行、願為迴向體，
行、願相扶，方出世故。
若別體者，以慧為性，於諸善中最勝玅故。
能、所引發，定、慧為性；二、運用廣，定、慧、大悲三法為性；
行、願相扶，定、慧、悲、願四法為性。
相應總論，意識心品總為其體；眷屬助伴，五蘊為體。 ^500b20

【疏】四、無量心者，慈、悲、喜、捨，救護眾生，玅慧相應，
能破癡暗，不著有相，離眾生相，名此迴向。
故華嚴云：此位菩薩，念諸眾生在生、老、
病、死諸苦難處，隨業流轉，我為眾生作明智炬，破無明暗而救護之。 ^500b30

【疏】三寶及戒為不壞信者，依四不壞信，立此迴向名也。
故華嚴云：此位菩薩，於三寶所得不壞信，
悉能承事一切諸佛，誓修一切菩薩善根。 ^500b38

【疏】一切善根至一切處者，菩薩所修福慧善根，
似於實際，遍一切處，名此迴向。
故華嚴云：此位菩薩修習善根，願此善根功德之力，
至一切處，猶如實際，無處不至。 ^500b44

【疏】離垢繒者，華嚴頌云：菩薩師子王，頂擊解脫繒。
繒喻解脫，頂喻智慧，諸功德中為先首故。
以智慧首緣解脫理，不馳散故，如繒繫之。 ^500c4

【疏】習種未亡，未離相縛者，分別二障，習種未亡，
被相抅縛，故所修行，受分段生，未出三界。 ^500c10

【經】業習果報者，習謂習氣，通種現也。
能熏現行，所熏種子，皆名為習。
入見道時，斷分別習所作善業，趣菩提果，而不招感生死果報。
此見道前，若業若習，分段果報，未壞盡故，受生三界分段身也。 ^500c14

【疏】此略明者，此加行位，即第十迴向攝也。
初劫滿已，方修習之，仍屬初劫。
唯識論中加行頌云：現前立少物，謂是唯識性，
以有所得故，非實住唯識。
長行論曰：菩薩先於初無數劫，先修福慧資粮順解脫分，
既圓滿已，為入見道，住唯識性，復修加行，伏除二取。
名加行者，如人意欲至於遠方，初舉意時，
但思所至，行路至晚，加功用行，而求宿處。
此亦如是，始初立意，趣菩提果，積集福慧，
藉以為緣，至極果故，名資粮位。
修習時久，近見道故，加功用行，入於見道，
名加行位，亦名順決擇分。
分者，因義；決擇者，無漏智也。
此加行因，而能順趣決擇智故。
順即是分，名為順分；決擇之順分，名順決擇分。
又婆沙云：分是支分，在見道故。
決擇即分，名決擇分。
此煖等四，順趣彼故。
決擇分之順，名順決擇分。
加行有四，謂煖、頂、忍、世第一法。
由依四尋思觀、四如實觀，初後位殊，立四加行。
四尋思者，既於前位緣法義境，故於此位作尋思觀。
一尋思名假施設有實不可得，二尋思義假施設有實不可得，
三尋思名義自性，四尋思名義差別亦爾。
無性攝論云：此中名者，謂色受等一切法名，名詮法勝。
亦攝名因果，謂文及文身，句及句身。
尋思此名，唯是意言，唯假非實。
義者，謂名身等詮表蘊等，若體若義，總名為義，以義寬故。
而推求此名所詮義，亦唯意言。
義名言者，由言顯故。
一切有為無為，皆義中攝。
名之與義，皆意言性，假有實無。
名本無義，義不屬名。
尋思自性及差別者，依此二法觀其自性，
心外亦無，唯是假立。
如我法等，本體無故，差別亦爾。
如無常等，亦唯是假，實不可得。
證知四種虗妄顯現，依他起攝。
了達四種遍計所執，皆不可得。
瑜伽三十六云：此諸菩薩於彼名事，或離相觀，或合相觀。
依合相觀，通達二種自性差別，皆是假立。
依離相觀，別觀二種之自性故。
四如實智者，前四尋思觀計所執四種之境，
離識非有，觀所取無，未觀能取。
此如實智忍可前境離識非有，所取空已，
復能遍知能取彼識離識內境決定非有，
能取亦空，了知內識及所變相互不相離，如幻事等唯識之相。
此依他上無計所執，便謂二空。
依此為門，觀彼空理，入圓成實。
此善根位似三性觀，未證真故。
前四尋思，煖是下位，頂是上位，以初伏除所取難故，分下上位。
至如實智，下忍印無所取，中忍順無能取；
未印無故，上忍印無能取。
合此三忍，俱是四如實智下品。
世第一法雙印所取、能取二俱空故，為如實智上品。
由此尋思、如實各有下上、劣勝不同，分成四加行位也。
問：何故名義各別觀察，名義自性及與差別合而觀耶？
答：唯識論云：名義相異，故別尋求；二二相同，故合思察。
意云：名之與義，能所詮異，故各別觀。
名義一種，自性同故，差別同故，合而觀之。
二二者，上二是名義，下二是自性、差別。
尋求、思察，文迴互耳，即釋尋思之義也。
尋思如實尅性，以慧為體， ^500c22

【疏】初獲等者，唯識疏云：明得者，初得無漏慧之明相，名為明得。
明得之定，名明得定。
即此所獲道火前相，說名為煖。
煖即是位，名煖位也。 ^501b20

【疏】明相轉盛者，由久修習，漸近見道，明慧轉盛，故名明增。
明增之定，名明增定。
尋思觀行，此位至極，說名為頂。
頂是極義，頂即是位，名頂位也。 ^501b26

【疏】印順定者，順有二義：一、樂順；二、印順。
下忍起時，名為印忍，印所取無。
中忍起時，名為樂順，樂無能取，順修習故。
上忍起時，名為印順，印能取無，順觀察故。
印通下、上品，集唯中品，順通中、上品。
合此三忍，名為印順。
印順俱時之定，名印順定。
於無所取決定印持者，下忍位也。
無能取中亦順樂忍者，中、上忍位也。
既無等者，既無遍計所執實境，離能取識，何有能執遍計之識？
離所取境，所取、能取遍計情境相待立故。
印前順後者，印前所取無，順後能取無，
及印能取無，故立印順名。
合此三忍，忍境、忍識二俱空故，故名為忍。
忍即是位，名忍位也。 ^501b32

【疏】從此無間，必入見道。
立無間名者，無間道之定，名無間定；無間即定，名無間定。
世間異生有漏法中，此最勝故，名世第一法。
世即第一，名世第一；世第一即法，名世第一法，亦名世第一位。 ^501c6

【疏】皆帶相者，相謂相狀，所執空相，依他有相。
為由帶此空有相故，未證真理也。 ^501c14

【疏】偈云等者，唯識疏云：菩薩於定位者，
此加行位，多在定中內門修行。
觀影唯是心者，觀內心境，影離心無，唯是內心。
此初觀察，在煖位也。
遍計所執心外之境，義相既滅，審觀察之，
唯自心想，此在頂位也。
如是住內心，知所取非有，下忍位也。
次能取亦無，中、上忍也。
合此二類，俱即二空，即世第一法。
以少時故，從忍位說。
後觸無所得，入真見道，觸證真理，無所得相也。 ^501c18

【疏】此位等者，此位菩薩於安立諦、非安立諦，皆學觀察。
或總作一實真如觀，引真見道；或別作二空觀，
總別三心，為非安立，引三心相見道；作四諦差別觀，引十六心相見道。
有差別名言者，為安立諦也；無差別離名言者，非安立也。
安立者，施設義。若加行位不作二種觀者，
不能引生真相二見道故，亦不能伏二乘者故。
為入二空觀真如理正觀，非安立諦也；
為起遊觀，起勝進道，成熟佛法，降伏二乘，亦觀安立諦也。
唯識又云：此加行位未遣相縛，於麤重縛亦未能斷。
言相縛者，一切有漏二性之心，皆有分別所緣相故。
縛能緣心，有所拘礙，令不明淨，不得自在，
相即是縛，名為相縛。
此依正義，通於八識有漏相貌，縛能緣心，
名為相縛，非謂相縛即是執也。
問：後得智品所變相分，應是能縛？
答：不然。後得智品斷漏方得，體非硬澁故，
非漏所增故，緣一切境皆證解故，後得變相非是縛也。
問：如自證分緣於見分，應彼見分縛自證耶？
答：可爾。所緣見分縛自證分，體是有漏分別類故，
不明淨故，見分漏心增過失故。
有漏相貌縛能緣心，皆名相縛，非謂相者相分也。
麤重縛者，二障種子名麤重縛，性無堪任，
違細輕故，拘礙上上勝功德故，說名為縛。
麤重即縛，名麤重縛。
有漏現行名為相縛，二障種子名麤重縛。
故此位中未遣相縛，於麤重縛亦未能斷。
若至初地，分遣相縛；八地已去，第六意識全遣相縛；
第七分無，五、八全有。
其麤重縛，十地漸斷。
若至佛果，二縛全無。
此位菩薩全伏分別二障現行，違見道故，
乃至微細自分別生亦不現起，俱生二障少分不起，二障種子全未能斷。 ^501c32

【疏】菩薩起此等者，瑜伽六十九通說三乘依諸靜慮及未至定能入聖諦，
非無色定止多觀少，劣道不能入現觀故。
此位菩薩修方便時，通諸靜慮，依第四靜慮方得成滿。
即顯上品忍位，世第一法趣入見道，唯依第四靜慮也。 ^502a38

【疏】極慼等者，三惡趣身，極苦憂慼，無有勝慧。
上二界中，雖有勝慧，欣勝厭劣，皆不依彼，
唯依欲界人天善趣之身，起四善根，佛出為緣，起現觀故。
若佛滅後，遺法說故。
問：有佛法世，發心修習，法滅後熟，得入現觀，趣見道不？
答：准顯揚論，不得無此類者。
故慈恩又解：顯揚等論，據一相說，若久修習功行時至，
無佛法世，容入現觀，趣聖道矣。 ^502a48

【經】歡喜地等者。自此已去，已證聖位，漸次乃至十地滿心，方證極果。
今依唯識略明行相，所貴學者曉其大義。
唯識論云：謂十地中修十勝行，斷十重障，
證十真如，二種轉依由斯證得。
意云：十地通以理智為體，與所修行為勝依持，
令得生長，故名為地。
十地菩薩修行斷證方圓佛果，故皆言十。
若并佛地，即成十一也。
於一一地出心位中，所斷之障各有九品。
唯識第十疏云：前六識俱所知障種，修所斷者，諸地漸斷。
乃至云六識中者，行相有九品故，品類差別有眾多故，所以諸地分分別斷。
五識由六引故，亦通二障。
又云：如初品無間至第二念為解脫道，初品無間望第二念即為加行。
此解脫道望自第二品即為無間，望初為解脫，望後為加行。
至第三無間望第一念為勝進道，與第二品為解脫道；
自品為無間道，與第四念為加行道。
第二無間，望前即非勝道，但是解脫。
此是菩薩十地位中斷所知障，時分品類排次斷法。
若別別斷，一一智別起也。
由能印證及能斷惑，復能容豫復能欣求，
故具加行、無間、解脫、勝進四道。
菩薩利根，故能如是。
至第九品無間道位斷盡其障，次後一念解脫道起，
登後後地證後後如十地滿心，最後一念無上大覺證大涅槃，
即是圓滿真如為第十一。
然唯異生性障，於初地中入心時斷，地前世道不斷障種，入見道時方斷種故。
此障迷理，真見道中一品道斷，餘所知障九品道斷。
見道即是初地入心，斷第一異生性障，證遍行真如登極喜地。
此極喜地而有三心，謂入、住、出。
唯初入心屬見道位，住心屬修道位，出心解脫道也。
仁王護國般若經疏法衡抄卷第五
w:: 仁王經隨抄音切
note:: 丹質 ^502b14

〔下音致，以人倚信也。〕
敝
〔昌，兩也。〕氊
〔章延切。〕霖霔
〔上音林，下音注。〕寮
〔音聊。〕闐噎 ^502c28

〔上音田，下烏結切。〕
繢
〔胡對切，#CB15148;也。〕
徘徊
〔上音裴，下音回。〕 #CB04146;厔
〔上張流切，下陟栗切。〕
霽 ^502c30

〔子計切，天晴也。〕屯
〔徒魂切，聚也。〕併服
〔上必正切，下音伏，從也。〕
 #CB00069;
〔力質切。〕#CB03408;
皰 ^502c32

〔蒲#CB15032;、普教二切。〕
麧
〔下沒切，糠麧也。〕醼
〔於見切，飲也。〕蹎僵
 #CB00595;摶 ^502c34

〔上尺少切，下徒官切。〕
脉
咀
〔慈呂切。〕濤汏

 ^502c36
