古林和尚語錄卷第五
other:: 
# 真讚
真讚
other:: 
## 釋迦文佛出山相讚
釋迦文佛出山相讚
麻麥無功。金輪失位。
入山出山。自倒自起。
碧螺旋髮具萬德之莊嚴。
彩電橫眸運四生之悲智。
名不得狀不得。強而言之曰天人師佛世尊。
取亦非捨亦非。然燈佛無法可傳。
是真實語。
other:: 
## 無量壽佛像讚
無量壽佛像讚 ^255b10

瞻禮無忘十二時。
故鄉端可與心期。
彌天相好清涼月。
映日蓮開白玉池。
為一切人垂隻手。
現無邊界展雙眉。
眾生念念皆相似。
空盡塵勞不用疑。
other:: 
## 維摩居士贊
維摩居士贊 ^255b20

搏大千界如針鋒。
置三萬座于方丈。
謂其實有墮見聞。
謂其實無著妄想。
是故大士不二門。
於一切處超限量。
我聞三十二菩薩。
神通光明各自具。
雖有言說徧剎塵。
其實無有法可說。
我此大士默無語。
自然脗合諸知見。
譬如大城有四門。
殊方來者悉得入。
是故三十二菩薩。
各各皆證第一義。
若言一默具眾智。
演說無礙亦超越。
佛子當作如是觀。
毗耶離城即此地。
other:: 
## 又
又 ^255b28

文殊有口成饒舌。
居士無言計較生。
兩處意根俱不墮。
大千捏聚話方行。
other:: 
## 初祖菩提達磨大師讚
初祖菩提達磨大師讚 ^255b44

碧雙眼。穿雙耳。膽有盖毛。
唇無板齒。逾沙越漠。
望真丹盡是大乘。
跨水逢羊。起竺乾式符懸記。
達大道兮非言非默。
肅萬派于滄溟。超佛心兮亘古亘今。
回陽春於大地。 ^255c2

九年面壁喫茶多。
斷臂師僧沒奈何。
賴有雲門言念七。
不妨山月照松蘿。
other:: 
## 唐宣宗皇帝#CB15148;像嘉禾資聖言可長老請讚
唐宣宗皇帝#CB15148;像。嘉禾資聖言可長老請讚 ^255c10

大法顛危。聖賢隱伏。
時當會昌。教罹其毒。
夙于靈山。密受付囑。
曆數在躬。萬#CB15131;賓服。
龍章鳳姿。紺眉電目。
痛掌未施。妄情桎梏。
三際既除。一機不觸。
佛日昭回。卿雲斯郁。
秀水之西。爽溪之曲。
遺像再瞻。春融百谷。
other:: 
## 六代祖師遺像雲南禪講主請贊
六代祖師遺像。雲南禪講主請贊 ^255c16

渺渺長江。飄飄蘆葦。
踏著便行。風高浪起。
達大道兮過量。項佩圓光。
不與凡聖同躔。環穿兩耳。
斥相排名。分皮列髓。
大振玄風。普施法雨。
夫是謂之東震旦傳佛心印之師。
南天竺香至王第三之子。
姓剎帝利也。 ^255c26

法無可求。心無可覓。
庭際夜寒。雪深三尺。
歷勤苦日在斯須。
紹真燈劫逾百億。
刀不自割。臂不自完。
碎虗空之逼塞。擲大地于毫端。
三拜起來依位立。
果然不受老胡瞞。 ^255c34

將罪來吾為汝懺。
性虗凝而朗然自鑑。
究其病也無根。即其法而荷擔。
法佛無二。討甚巴鼻。
僧寶亦然。此土西天。
皖公山下灊溪水。
一滴渾無遍大千。 ^255c42

無人縛求解脫。鼻尖頭活鱍鱍。
雙峰峭翠壁之高寒。
牛首#CB15106;紫雲之磅礴。
三詔不起非我非誰。
引頸受刑將錯就錯。
接得黃梅路上兒。
笑倒松頭千歲鶴。 ^255c48

姓即有。非常姓。達諸法空。
當傳正命。闕如來七種德相之端嚴。
具鶖子百萬辯才之殊勝。
前身後身。何老何少。
濁港江頭。波聲浩浩。
三更半夜唱巴歌。
盧公也解隨顛倒。 ^256a6

八十一生擔板。三十三代傳衣。
碓下米舂未白。壁間之偈先書。
起七百僧阿修羅之嗔怒。
耿二千年甘蔗種之餘輝。
無繩自縛也顯葉落歸根之旨。
有口無舌也示風旛不動之機。
誰道嶺南無佛性。
從來鼻孔大頭埀。
other:: 
## 龐居士贊
龐居士贊 ^256a14

彈沒絃琴。唱無生曲。
從茲鼻直眼橫。勘驗諸方瞎禿。
被人捋下幞頭。大小渾家不睦。
一口吸盡西江。唵摩尼達哩悉唎蘇嚧。
other:: 
## 百丈大智祖師贊
百丈大智祖師贊 ^256a26

野鴨飛來。何曾飛去。
杻得鼻頭。無出氣處。
竪拂掛拂。看樓打樓。
直下耳聾三日。不妨賣弄風流。
other:: 
## 趙州和尚贊
趙州和尚贊 ^256a34

禪在口皮邊。道在鼻尖上。
只有眼與眉。渾不涉限量。
無三十二應之色身。
有八十種好之妙相。
語其機也琢雪鏤氷。
言其用也敲空取響。
打破趙州關。十方無影像。
糞掃堆頭輥出來。
七百甲子老和尚。
other:: 
## 臨濟祖師贊
臨濟祖師贊〔并序〕 ^256a40

臨濟祖師遺像。予嘗見浙中衲子所藏。
率皆黧面努目張眉奮拳。
若不可近者。其意不過以祖師尋常機用險絕。
棒喝交馳。如雷轟電奔。
致人於神飛膽顫之間。
而彷彿之也。洎來鄱陽。
獲瞻濟寧路所傳真本於北山安國方丈。
其豐頤廣顙。珂齒丹唇。
日精月華。儼若天人之表。
此故知其荷擔大法。
建立綱宗。使天下後世。
知有靈山正傳綿綿不絕者也。
由是衲子爭相摹寫。
求贊於予。迅筆為書。
成若干首。 ^256b2

懸百千日為一照。
闡三玄三要。聚十數雷為一喝。
發大用大機。黃檗棒頭。
痛入骨髓。再思一頓。
愛討便宜。天下橫行小廝兒。 ^256b18

無位真人。生鐵面具。
掣風掣顛。無巴無鼻。
據虎頭收虎尾。難瞞小釋迦。
不看經不坐禪。嚇殺王常侍。 ^256b24

黃檗腮邊奮掌。大愚肋下揮拳。
兩處牢關把斷。至今骨露皮穿。
打殺煑與狗喫。方契靈山正傳。 ^256b28

百丈大機。黃檗大用。
土塊泥團。拈來賣弄。
千峰到嶽。萬派朝宗。
在途中不離家舍。
在家舍不離途中。 ^256b32

棒喝交馳。照用同時。
聖凡罔測。是白拈賊。
定龍蛇眼。焚燒禪板。
將此幾件事。驗天下衲子。
夫是謂之臨濟正宗。
熨斗煎茶銚不同。 ^256b36

金牛昨夜遭塗炭。
直至如今不見蹤。
驚起三峰頭倒卓。
橫吹玉管向秋風。 ^256b42

口似磉盤。頭如木杓。
遭黃檗六十主丈。
傍若無人。問趙州祖意西來。
恰值洗脚。踏翻大海。
踢倒須彌。喫盡野狐涎唾。
從教不動唇皮。 ^256b46

三玄三要四料揀。
無位真人百草頭。
兒孫箇箇眼卓朔。
到底不辨金與鍮。 ^256c4

師黃檗不師大愚。
據虎頭兼收虎尾。
從茲四海橫行。攪得無風浪起。
普化掣風顛。相共立宗旨。
合眼跳黃河。扶過三千里。 ^256c8

六十烏藤錯怨誰。
輕如山嶽重蒿枝。
不辭膝下黃金貴。
又向高安見大愚。 ^256c14

面門上突出無位真人。
瞎驢邊滅却正法眼藏。
十字街頭石敢當。
肩擔手挈睦州板。
other:: 
## 法昌遇禪師贊
法昌遇禪師贊 ^256c18

屋倒籬#CB15378;。
東撐西拄。赤骨律窮。
掀天富貴。十八高人到來。
且共圍爐打睡。葫蘆棚上掛冬瓜。
嚇殺南匾頭。方纔是作家。
other:: 
## 大惠禪師贊
大惠禪師贊 ^256c24

握竹篦不分背觸。
肆一舌惟要罵天。
到底難逃夙債。木弓重續因緣。
蠻煙瘴雨。嘿照邪禪。
掃蕩不留毫末。重光濟北之傳。
鞭起象龍千七百。
免教死在瞎驢邊。
other:: 
## 先育王和尚贊
先育王和尚贊 ^256c32

二千年前滅佛種。
一十七世臨濟孫。
塞壑填溝乾屎橛。
七穿八穴破砂盆。
other:: 
## 天目中峰和尚壽像贊
天目中峰和尚壽像贊 ^256c40

道契　　　主上。
名落天下。以此讚中峰。
中峯謂吾罵。滿肚無明。
通身擔板。以此罵中峯。
中峰謂吾贊。也不罵也不贊。
從渠天目山中孤峰頂上。
破生死牢關。出塵勞妄想。
顯無師智自然智。
寫九江三峽之倒流。
用劈箭機陷虎機。
走四海五湖之龍象。
鍾之應聲。谷之答響。
夫是謂之堅不住山。
而能耿佛祖百世之光幻住和尚。
other:: 
# 自讚
自讚
other:: 
## 妙果南楚和尚寫師真同幀請贊
妙果南楚和尚。寫師真同幀請贊 ^256c46

行不在前。立不在後。
輔車相依。通塞相守。
扶起破砂盆。各自出隻手。
長松樹下。瀑布巖前。
獅子哮吼。象王 #CB06873;旋。
other:: 
## 營藏主請贊
營藏主請贊 ^257a16

不跳金剛圈。不吞栗棘蓬。
一味喚鍾作甕。從教凌滅宗風。
當軒大坐。毫髮不容。
昨夜南山。虎咬大虫。
other:: 
## 猷首座寫山行請贊
猷首座寫山行請贊 ^257a24

壞松源門風。滅育王宗旨。
全不肯諸方。有甚麼巴鼻。
撥萬象於塵中。窮大千於一指。
主丈頭邊。綽有餘地。
other:: 
## 西山崇報槐長老請贊
西山崇報槐長老請贊 ^257a30

佛法無寸長。應機有千變。
驀直顯全提。縱橫看手面。
重關把斷。一線聊通。
簾捲西山白晝。門開少室真風。
other:: 
## 茂首座請讚
茂首座請讚 ^257a36

是亦剗非亦剗。併蕩三要三玄。
#CB05232;瞎摩醯正眼。
箇是楊岐栗蓬。不比睦州擔板。
other:: 
## 小師元浩首座請讚
小師元浩首座請讚 ^257a42

萬仞峯前理釣車。
三千里外摘楊花。
祖翁一片閑田地。
留與兒孫弄土沙。
other:: 
## 悟理都寺寫澤山和尚遺像與師同幀請贊
悟理都寺。寫澤山和尚遺像。與師同幀。請贊 ^257a48

四十年前道伴。三千里外相逢。
話盡山雲海月。分開南北西東。
梢金雞拂玉兔。打白鳳羅獰龍。
廓太虗之寬廣。悟至理之圓融。
兩鏡高懸一照中。
other:: 
## 澤藏主請贊
澤藏主請贊 ^257b6

氷稜上走馬。針眼裏#CB01387;跳。
渾不涉孤危。用本分草料。
澤廣藏山。理能伏豹。
撥轉如來藏裏珠。
萬別千差都一照。
other:: 
## 思侍侍者請讚
思侍侍者請讚 ^257b14

覩面隔山河。東西沒分付。
塞却兩耳根。試聽塗毒鼓。
昔人有言兮。大丈夫先天為心祖。
other:: 
## 蕭藏主請讚
蕭藏主請讚 ^257b22

三關把斷雲門旨。
兩喝商量濟北宗。
不獨咽喉都併却。
又兼雙耳十分聾。
other:: 
# 頌古
頌古 ^257b28

德山小參示眾云。
老僧今夜不答話。
問話者三十棒。時有僧出禮拜。
山便打。僧云。某甲話也未問。
因甚便打。山云。你是甚處人。
僧云。新羅人。山云。
未跨船舷。好與三十棒。
頌云。 ^257b34

纔出禮拜也好打。
未跨船舷也好打。
卷舒出沒更由誰。
銅頭鐵額俱擒下。
山僧與麼道。莫是扶他德山麼。 ^257b42

五祖和尚示眾云。
一即三。三即七。牧羊海畔女貞花。
拒馬河邊望夫石。
石擊赤。赤土#CB15148;簸箕。
從教眼#CB05190; #CB02274;。
頌云。 ^257b46

水闊魚蹤少。天高鳥跡稀。
移舟過別浦。沙岸夕陽微。 ^257c4

僧問古德。如何是善知識眼。
德云。紙撚無油。頌云。 ^257c6

紙撚無油不用愁。
百川還是向東流。
因看月掛松梢上。
不覺青天在屋頭。 ^257c10

僧問香林。如何是衲衣下事。
林云。臘月火燒山。
頌云。 ^257c14

臘月火燒山。一身天地間。
昨朝愁已遣。今日且歡顏。 ^257c18

五祖演和尚云。牛角長三寸。
兔角長八尺。四溟東海流。
般若波羅蜜。頌云。 ^257c20

蛇無頭不行。虎有脚方走。
大盡三十日。小盡二十九。 ^257c24

洞山和尚示眾云。
兄弟。秋初夏末。東去西去。
直須向萬里無寸草處去始得。
只如萬里無寸草處。
作麼生去。後僧舉似劉陽石霜和尚。
霜云。出門便是草。
頌云。 ^257c26

萬里無寸草。出門便是草。
瀏陽與洞山。一老一不老。
君不見。寒山子。十年歸不得。
忘却來時道。 ^257c34

雲門大師示眾云。
釋迦如來見明星悟道。
時有僧出問云。釋迦如來見明星悟道時如何。
門便打。先育王舉了。
竪起拂子云。者箇是毛頭星。
頌云。 ^257c38

死店活人開。自買還自賣。
斤兩甚分明。鐵鎚打不壞。 ^257c46

僧問汾陽。如何是接初機句。
陽云。汝是行脚僧。
又問如何是辨衲僧句。
陽云。西方日出卯。
又問如何是正令行句。
陽云。千里持來呈舊面。
又問如何是定乾坤句。
陽云。北俱盧州長粳米。
食者無嗔亦無喜。
遂云。只將此四轉語。
驗天下衲僧。纔見你出來。
驗得了也。頌云。 ^257c48

舉手攀南極。擡眸望北辰。
橫身天地外。誰是我般人。 ^258a12

雲門有時云。宗門七縱八橫。
殺活臨時。時有僧便問。
如何是殺。門云。冬去春來。
僧云。冬去春來時如何。
門云。橫擔主丈。南北東西打野榸。
頌云。 ^258a14

冬去春來。陰陽消長。
殺活臨時。當機不讓。
縱橫妙用兮草偃風行。
就下平高兮拋三放兩。
南北東西打野榸。
橫擔主丈千峯上。 ^258a22

仰山示眾云。一二二三子。
平目復仰視。兩口無一舌。
此是吾宗旨。頌云。 ^258a28

兔馬有角。牛羊無角。
石臼翻空。須彌倒卓。 ^258a32

僧問古德。年窮歲盡時如何。
德云。東村王老夜燒錢。
頌云。 ^258a34

東村王老夜燒錢。
迎取新年換舊年。
無角鐵牛眠少室。
拽來露地更加鞭。 ^258a38

黃龍三關語。頌云。 ^258a42

我手何似佛手。拈起糞箕苕#CB00416;。
掃開碧落煙雲。撞倒南辰北斗。 ^258a44

我脚何似驢脚。萬仞峰前失却。
羚羊掛角無蹤。獵犬尋他不著。 ^258a48

人人盡有生緣。休論者邊那邊。
達磨不來東土。二祖不往西天。 ^258b4

僧問雲門。如何是透法身句。
門云。北斗裏藏身。
頌云。 ^258b8

舉不顧。即差互。北斗裏藏身。
手脚已全露。笑倒老韶陽。
邯鄲學唐步。
other:: 
# 偈頌
偈頌
other:: 
## 送供萬佛會化主
送供萬佛會化主 ^258b12

與麼與麼。得之於心。
伊蘭作旃檀之樹。
不與麼不與麼。失之於旨。
甘露乃蒺#CB01420;之園。
當頭坐斷祖師意。
信脚踏著如來禪。
普化建法幢於紅塵堆裏。
玄沙立宗旨於釣魚之船。
所謂道人行處。如火燒氷。
如箭離弦。不拘東土。
豈隔西天。撞著吾家種草。
問渠覓一文錢。
other:: 
## 送堯禪人之永嘉
送堯禪人之永嘉 ^258b20

不見一法。是大過患。
逼塞虗空。滿耳滿眼。
無端瞥轉一機。直得星移斗換。
擘開臨濟三玄。風動蘆花兩岸。
突出金剛眼睛。海底鯨魚生卵。
老僧與麼提持。一火鑄成金彈。
拋來擲去自由。且不受人呼喚。
將歸鴈宕峰前。打鼓普請試看。
other:: 
## 送淨慈侍者再參
送淨慈侍者再參 ^258b32

百丈參馬師。伎倆俱已盡。
一喝三日聾。當機須猛省。
若謂大冶金。正是佛祖病。
所以無盡公。掩卷未肯信。
妙喜天人師。今古眼目正。
雲菴與死心。提掇事已定。
敲唱既雙行。節拍頗相應。
一舉便知音。撫膝始加敬。
堂堂臨濟宗。壁立千萬仞。
三玄建法幢。千聖不敢近。
踏著上頭關。坐斷毗盧頂。
廓然如虗空。赫爾日月並。
二三與四七。寧免弄光影。
上人根性聰。囊錐方脫頴。
昔年登南屏。不枉事馳騁。
如救頭上然。直與寸陰競。
喝下既承當。棒頭亦深證。
有禮復有樂。有呼即有應。
彼此不相辜。總入大圓鏡。
此行宜再參。續佛祖惠命。
other:: 
## 示檗禪人
示檗禪人 ^258b44

黃檗老婆。大愚饒舌。
雖然佛法無多。直是斬釘截鐵。
果然直下承當。便是紅爐片雪。
表裏純淨一如。上下四維通。
徹他年倒捋虎鬚。
定是雷轟電掣。跨鐵牛機兮。
祖師心印印泥印水印空。
作獅子吼兮。旃檀林中翫月話月指月。
other:: 
## 寄淨慈斷江首座
寄淨慈斷江首座 ^258c18

南屏山中第一座。
頂#CB00576;一著超諸方。
恰如韶陽見靈樹。
任以大法提宗綱。
有時借得上方座。
更不作禮須彌王。
拈來拂子正在手。
對揚又擬懸繩床。
風之來兮草必偃。
箭不發時機自忘。
瞎驢滅却正法眼。
寶劒凜凜生寒光。
驚羣駭眾難廻避。
忽然坐却南泉位。
王老機鋒沒奈何。
不如下地巡堂去。
other:: 
## 寄淨慈笑隱書記
寄淨慈笑隱書記 ^258c30

夫子不識字。達磨不會禪。
吞底栗棘蓬。透底金剛圈。
不吞復不透。一著尤當先。
如書暗中字。字義雖不全。
縱橫得自在。文彩已燦然。
昔日老黃龍。荷負智力堅。
泐潭死水中。浸得鼻孔穿。
怒枕擲老悅。未即忘正偏。
倐來見慈明。一語脫蓋躔。
譬如百煉金。遶指顏色鮮。
照耀大千界。心月常孤圓。
丈夫事探索。舉措思齊賢。
況炳智慧炬。行當拍其肩。
三關不用立。直造威音前。
other:: 
## 送雲藏主歸舊隱
送雲藏主歸舊隱 ^258c44

雲無心而出岫。水盈科而或流。
遇高山而必止。至大海而方休。
知止乃為貴。不止將焉求。
脚頭脚尾。橫三竪四。
東去西去。萬里無寸草。
秦不管漢不收。突出雲門主丈頭。
五千餘卷對一說。
語默豈可窮其由。
若不然也。臨濟三玄要四料揀。
與夫向上直指之奧。
又何上遇大風而止。
直得窮天地亘萬古。
大行此話於赤縣神州。
山悠悠水悠悠。百千年滯貨。
何處不風流。
other:: 
## 示禪人
示禪人 ^259a12

言凡即全凡。舉聖即全聖。
頂門眼未開。何處分邪正。
西天老比丘。或定或不定。
other:: 
## 送源禪人之江西
送源禪人之江西 ^259a28

十方無虗空。大地無寸土。
不是李將軍。誰識南山虎。
任運分身百草頭。
隨機一二三四五。
線去絲來驗作家。
銅頭鐵額河沙數。
神機互換兮石鞏張弓。
節拍相酬兮禾山打鼓。
驚起嵯峨五老峰。
看取機關木人舞。
other:: 
## 送懋侍書之徑山
送懋侍書之徑山 ^259a34

金色頭陀論劫打坐。
爾來扣門覓箇什麼。
又言上徑山。開口早話墮。
胷襟流出尚等閑。
向外馳求誠不可。
豈不見。毫釐繫念三塗業因。
瞥爾情生萬劫覊鎖。
一塵不立。歸家更與從頭注破。
達磨未來時。何曾有者箇。
佛祖不能窺。古今成滯貨。
貼秤麻三斤。賊是小人做。
當頭坐斷沒商量。
雪曲巴歌有人和。
other:: 
## 送禪人
送禪人 ^259a44

丹鳳舞青霄。烏龜鑽破壁。
抹過兩重關。忍死吞栗棘。
虗空包不過。萬象明歷歷。
全提與半提。綿綿復密密。
鐵壁銀山萬仞高。
看取日從東畔出。
other:: 
## 題一擊軒
題一擊軒 ^259b10

香嚴一擊傳來久。
遺響至今獅子吼。
達者雖云上上機。
小根終謂虗開口。
多聞學道固所難。
知覺頓忘從古有。
體寂塵鎖性自圓。
根境法中何足守。
道人當軒種脩竹。
不種此君人謂俗。
何年除礫打空梢。
擘窠大榜追芳躅。
滴雨鮫珠點點圓。
搖風鳳尾叢叢綠。
人生行脚貴眼正。
我識道人心自足。
話頭不特愛南陽。
臨機又欲超多福。
客來見榜須見人。
見人會見真規復。
other:: 
## 送旨首座
送旨首座 ^259b18

佛祖未生前。太虗何逼塞。
憑誰盡力推。三九二十七。
日月輪弗齊。海水謾盈尺。
楊岐跛脚驢。踢踏無蹤跡。
聲前沒商量。句後愈綿密。
行行躡寒霜。主丈生兩翼。
other:: 
## 贈宣藏主
贈宣藏主 ^259b34

衲子英靈。渥洼之種。
道本無言。名還可重。
學海波澄。靈源水湧。
萬象自沈。一塵不動。
有主有賓。有奪有縱。
放兩拋三。單提獨弄。
石上#CB13747;花。
空中覓縫。前三後三。
眼睛鼻孔。倒捋虎鬚。
百發百中。滅正法眼。
破塵勞夢。大施門開。
十八不共。平等無涯。
廓徹空洞。從教德山棒頭滴水滴凍。
忽然捩轉面皮。接住也與一送。
佛祖低頭。人天膽聳。
金剛圈栗棘蓬。三脚驢子弄蹄行。
踏殺湖南凍膿。
other:: 
## 送則侍者歸江西
送則侍者歸江西 ^259b42

侍者參得禪。烝砂不成飯。
紙襖上抄來。何時能了辨。
磊落自天真。光明常燦爛。
舉一不得舉二。截斷江西十八灘。
放過一著落在第二。
免被廬山葛藤絆。
歸去來歸去來。行看平地風雷。
other:: 
## 示億維那
示億維那 ^259c12

水上葫蘆捺不住。
空中石臼推不去。
剎竿頭上舞三臺。
黑漆崑崙遭指註。
稀復稀少復少。四七二三無處討。
忽然突出主丈頭。
把定教渠道道道。
拋出袖裏金槌。撒下衣中至寶。
津濟九有四生。使夫敗善根非器眾生。
知有吾門單傳直指之妙妙也不好。
other:: 
## 送堅知客之永嘉
送堅知客之永嘉 ^259c22

保福有願不撒沙。
趙州見僧惟喫茶。
德山之棒臨濟喝。
雲門俱字猶堪誇。
塵塵自己光明藏。
眼正便可分龍蛇。
涼風西來入我牗。
江月夜照禪人家。
還鄉曲子調自別。
問佛莫答三斤麻。
other:: 
## 哲藏主請益圓悟問東山佛身無為不墮諸數示以偈
哲藏主。請益圓悟問東山佛身無為不墮諸數。示以偈 ^259c34

佛身無為。不墮諸數。
二三既分。七六俱露。
譬如摩尼。映於五色。
照用失宗。動靜自得。
道人行處。如金與金。
輝天鑑地。耀古騰今。
碎三玄不勞鉗鍵。
穿九曲豈用金針。
懸曹溪不拂之鏡。
碎龐老無絃之琴。
多多和和時眼橫鼻直。
磊磊落落處山高水深。
other:: 
## 送仲侍者再參徑山
送仲侍者再參徑山 ^259c46

坐斷毗盧頂。踏著凌霄峰。
不稟釋迦文。拈却第一句。
道人行處湯銷氷。
千里萬里搏鵬程。
龍門無波白日黑。
鯉魚躍出風雷驚。
精金百鍊色須失。
耳根何止聾三日。
other:: 
## 送靜侍者省師
送靜侍者省師 ^260a10

道人來雲巖。未久即言別。
將歸阿師傍。早晚侍巾鉢。
揩背機未諳。袖紙請予說。
援筆直為書。更不慙蕪拙。
佛道本現成。參尋貴猛烈。
先秉智慧刀。盡把愛網裂。
次握金剛槌。打破生死穴。
休於一法中。便謂攀緣絕。
休於一門中。妄自生途轍。
一知與一解。爭得疑情決。
多知復多解。重增煩惱結。
一念頓忘懷。天無第二月。
縱橫妙用時。臨岐看施設。
倒捉虎尾收。平將驪頷擇。
炎炎六月天。處處飄霜雪。
洞山麻三斤。雲門乾屎橛。
法法本無差。頭頭自超越。
更問如何是古靈。
不出于今者時節。
other:: 
## 贈芳藏主
贈芳藏主 ^260a20

一句合頭語。萬劫擊驢橛。
舉步踏南辰。超過#CB15106;單越。
頂門眼盖乾坤。手面機如電掣。
大梅悟心於馬祖言下。
即心即佛。細不通風。
臨濟契證於黃檗棒頭。
佛法無多。大通車轍。
東敲西擊兮社舞村歌。
暗合明投兮陽春白雪。
other:: 
## 送懷藏主省親游湘潭福建歸台溫
送懷藏主省親游湘潭福建歸台溫 ^260a42

閻浮提人苦為樂。
日用現行都不覺。
果然一念證圓明。
頓解多生煩惱縛。
父母非我親。靈機洞照廓。
諸佛非我道。頂門眼三角。
騰騰任運福建章泉。
稱性優游天台南嶽。
永嘉不到曹溪。爭得無為絕學。
燒尾雲雷震一聲。
等閑驚起遼天鶚。
other:: 
## 送天童瑞首座之仰山
送天童瑞首座之仰山 ^260b6

有句無句。如藤倚樹。
百匝千重。經天緯地。
忽然樹倒藤枯。畢竟句歸何處。
纔聞大白來。又往仰山去。
三千年桃樹花開。
九萬里鵬程逸翥。
一拽石二搬土。信脚踏著須彌山。
離四句絕百非。一口吸盡西江水。
咄咄咄力韋希。上士勤而行之。
中下聞之不喜。看取珠回玉轉時。
正偏兼帶雙雙舉。
other:: 
## 示禪人
示禪人 ^260b18

咄何物。上上人剛受屈。
旱地遭釘。青天霹#CB15439;。
佛祖不同途。古今何得失。
頭頭海月山雲。處處青紅間碧。
拈却南山鱉鼻蛇。
一二三四五六七。
other:: 
## 送禪之台鴈
送禪之台鴈 ^260b32

主丈雲生。鉢囊花綻。
抹過百城。去游台鴈。
石鑿鑿兮白水漫漫。
花片片兮錦霞爛爛。
吞楊岐之栗蓬。笑睦州之擔板。
續少室之真燈。開人天之正眼。
君不見。應化寒山松門獨掃兮。
啟大溈三生宿習之既忘。
吾祖曹溪大坐當軒兮。
摧永嘉振錫繞床之我慢。
other:: 
## 自牧歌示謙禪人
自牧歌示謙禪人 ^260b40

道人名謙號自牧。
牧之以道無不足。
當知此道出天然。
受用何嘗不純熟。
溈山水牯牛。東觸復西觸。
如是三十年。年年溪草綠。
岸南岸北春風吹。
山前山後日遲遲。
橫眠倒臥實快活。
此意豈許他人知。
明朝放出去。依舊牽將歸。
索頭拋下背上坐。
看取鼻孔遼天時。
other:: 
## 送超侍者歸鄉
送超侍者歸鄉 ^260c4

侍者參得禪。臨機少方便。
千人萬人中。是誰看不見。
三更月到窻。日午風吹面。
滅却少林宗。何妨通一線。
早晚即歸來。光陰急如電。
other:: 
## 次韻送照禪人再參仰山虗谷和尚
次韻送照禪人再參仰山虗谷和尚 ^260c16

江西諸老阿漉漉。
八十四人數不足。
較得些些是仰山。
見說年來舌還禿。
子今歸去追再參。
到門為我伸和南。
百衲袈裟剪裁罷。
屋頭賸種青松杉。
other:: 
## 示東禪道禪人
示東禪道禪人 ^260c24

少室真機日午變。
黑月即隱白月現。
鎮海明珠總不如。
頂上金烏急如箭。
道禪得之猶等閑。
信手拽脫須彌山。
黃河奔騰大華裂。
獅子踞地雲濤翻。
東禪老人眠三角。
識得渠儂誠不錯。
壁觀空逾九度春。
一花五葉開還落。
other:: 
## 送宜首座西川省母
送宜首座西川省母 ^260c32

狗子無佛性。有問即便應。
一句恰相當。拈却佛祖病。
此是禪流頂門眼。
照地照天光燦爛。
迢迢萬里出南來。
不動脚頭俱了辨。
洞山得之。列而為五位君臣。
臨濟用之。分而為四種料揀。
楊岐金剛圈栗棘蓬。
白雲多處添少處減。
及至老東山。咬破鐵餕餡。
貼秤麻三斤。賤賣擔板漢。
變通逸格。千差萬別。
固有多途。妙圓超悟。
直下現成。毫髮無間。
只將此箇獻尊堂。
利益人天有何限。
other:: 
## 送嘉藏主歸永嘉
送嘉藏主歸永嘉 ^260c44

曹溪心印誰傳得。
一宿曾聞造其極。
扣其所以識其端。
三繞禪床振金錫。
死生大事沒奈何。
開口即喪閑口失。
三千威儀八萬行。
六十小劫風雨疾。
休休休。筭沙入海徒悠悠。
歸去松風閣上看江月。
休居老人口無舌。
other:: 
## 送圓通瑞藏主
送圓通瑞藏主 ^261a14

五祖和尚云。說禪是惡口。
若是真道流。此語宜堅守。
祖師不西來。諸佛豈知有。
盡力為提持。寧免空兩手。
臨機應用時。著著離窠臼。
謂是圓通門。何曾立戶牗。
謂非圓通門。此語亦不受。
生過彌勒前。死落瞿曇後。
今日又明朝。明明三八九。
other:: 
## 送雲居祐藏主
送雲居祐藏主 ^261a26

集雲峰下四藤條。
天下大禪佛。雲居山中安樂公。
何人敢輕忽。兩處牢關一擊開。
梢空背日遼天鶻。
虗空解失笑。萬象爭突兀。
石人腰帶寬。露出脊梁骨。
豈不見老雪峰。對人落落提綱宗。
南山鱉鼻噴毒氣。
嚇得韶陽無處避。
如今藏在獨龍橋。
來者教渠著眼#CB15111;。
other:: 
## 演福仕座主號行可求偈
演福仕座主號行可求偈 ^261a38

可行則行止則止。
此是如來中道義。
即空即假即三千。
我觀初不從緣起。
昔日靈山三百會。
果亦不修因不昧。
未離兜率降王宮。
天上人間實為最。
舌底青蓮香馥馥。
眉上白毫光奪目。
妙中之妙玄中玄。
愛河慾火同烹煎。
白牛露地載不起。
拋向雪山香草裏。
歸去南天竺國前。
眼#CB15111;不透耳可傳。
不然。更聽休居仔細說。
截斷聖凡途路轍。
other:: 
## 送坡禪人之南山
送坡禪人之南山 ^261b2

下坡不走。快便難逢。
高提佛祖。開發盲聾。
自己神通三昧。頭頭應用無窮。
分太華連天之秀。
搏扶搖九萬之風。
竭苦海奔騰之浪。
屏稠林異類之蹤。
踏倒跛驢何處去。
南山燒炭北山紅。
other:: 
## 送湛禪人
送湛禪人 ^261b18

湛然常寂。兀爾忘緣。
虗空有柄#CB01665;。
無手能行拳。臨濟正法眼。
楊岐金剛圈。瞎驢邊滅却。
不直半文錢。蘇州有常州有。
江東西湖南北。頂後神光萬里。
眼前秋水連天。分開五位。
突出三玄。有問如何是佛。
雖然不答。也須潄口三年。
other:: 
## 送安侍者再參徑山
送安侍者再參徑山 ^261b28

我心未安。乞師安心。
如山之固。似海之深。
無一毫而可擬。致萬法以平沈。
頂門上堂堂顯露。
脚跟下密密推尋。
盖天盖地。亘古亘今。
大丈夫大丈夫。直是當陽坐斷。
休教歷涉程途。仰山手裏藤條通身是眼。
雙徑龍淵一滴透頂醍醐。
既是親承記莂。何妨再捋虎鬚。
相逢有問如何也。
兩載相從在澹湖。
other:: 
## 飯不足歌四首
飯不足歌四首 ^261b40

澹湖山中飯不足。
衲子往往如雲奔。
鉢盂無口但掛壁。
栗棘擲出渾侖吞。
萬法紜紜自生滅。
誰道飢腸曾百結。
跣足肩檐老更癡。
爐邊鑄錯從人說。 ^261c6

澹湖山中飯不足。
眼盻東西手摩腹。
遶屋松聲入座寒。
一奩春水當門綠。
撈波無魚摝鰕蜆。
釣竿不用重添線。
見說巖頭打渡時。
江邊日日風吹面。 ^261c12

澹湖山中飯不足。
早禾晚禾俱不熟。
床頭短拂去年椶。
壁角一尋霜後竹。
家貧著脚自古難。
瞻風撥草須加飡。
黃梅七百肚正飽。
夜半衣盂付盧老。 ^261c18

澹湖山中飯不足。
衲子遠來唯一粥。
免教坐折舊禪床。
勞他侍者將薪續。
浙右門庭盡知識。
一舸須流消七日。
有問休居事若何。
道箇渾侖黑如漆。
other:: 
## 示小師道綱
示小師道綱 ^261c24

我有一句語。不敢望汝會。
突出口皮邊。虗空百雜碎。
趙州古佛牙齒踈。
解道狗子佛性無。
東山老漢心膽鹿。
釋迦彌勒渠之奴。
神機出沒有如此。
快若駿馬奔長途。
又如千丈崖頭攧下一塊石。
驚起草裏戴角之於菟。
若不然也。又何必紹玄風於鷲峰孤頂。
發智照於旃檀林中。
顯自己衣單下之工夫。
坐重圍標赤幟。排偃月佩靈符。
山形主丈。東壁葫蘆。
拈來便用。叱咤喑鳴。
黃河澄清四大海。
白日照耀須彌盧。
晏安六國。端坐團蒲。
呼童取茗。煑瀑拾枯。
踏倒門前古松樹。
聽教千載鶴來扶。
other:: 
## 送性首座
送性首座 ^261c32

鍾樓上念讚。床脚下種菜。
僧堂裏坐禪。後園驢喫草。
此語誠合頭。且免別尋討。
皇皇祖道無復論。
世上竊服徒紛紛。
趙州八十眼目正。
豈意行脚登人門。
本空胷中有天地。
日用現行根本智。
百步曾投輥芥針。
纖塵不動遼天鼻。
不墮靈樹機。不坐南泉位。
不探諸方淺與深。
一條主丈隨緣住。
海上橫行正此時。
高秋獨鶚搏空飛。
other:: 
## 送梵藏主之南華禮祖
送梵藏主之南華禮祖 ^262a6

新州城中賣柴漢。
八十一生擔片板。
黃梅衣鉢是渠傳。
緯地經天有何限。
又云從前不識字。
黑底是墨白底紙。
三千威儀八萬行。
鐵作脊梁金作齒。
後學但嘈嘈。有如風過耳。
南嶽與青原。所得良有以。
至今曹溪流。竭底無滴水。
子今獨往休問人。
問人便見波濤起。
更言突出一馬駒。
踏殺天下人。何曾有自己。
xu:: 
## 悟首座扁所居之室曰真照求偈并序
悟首座扁所居之室曰真照。求偈并序 ^262a22

真照現前。幻境俱寂。
幻境既寂。真照亦空。
真幻既無。佛祖之道可得而近矣。
是故妙在體前。寂而常照。
不動本際。徧塵勞中。
此所以虗巖之新構。
南楚之立名。不徒作也。
休居叟美其所稱。
為說偈云。 ^262a36

太虗空中。具含眾象。
性智妙圓。無分別相。
觀察十方。如珠在掌。
能緣所緣。超越格量。
真照無邊。人間天上。
other:: 
## 送學侍者歸受業
送學侍者歸受業 ^262a44

什麼魔魅教出家。
什麼魔魅教學道。
男兒出處須自強。
慎勿將身入荒草。
侍者參得禪。一拳即便了。
三千剎海空。百億須彌小。
虗空既消殞。萬象無處討。
開摩醯頂上之眸。
顯自己衣中之寶。
寬廓非外兮。靈山密付觸處光輝。
寂寥非內兮。祖父田園勉力可紹。
other:: 
## 送丹侍者省師
送丹侍者省師 ^262b2

行脚一千餘里。何曾賣却布單。
留得通身煖氣。歸來重禮師顏。
是我好兒打不殺。
是他人馬騎即難。
梢金雞拂玉兔。轉地軸迴天關。
直下痛施三頓。方知虎體元斑。
other:: 
## 送全侍者省師
送全侍者省師〔四人同行〕 ^262b14

四人同一船。兄弟添十字。
彼彼不相知。佛祖亦如此。
況是三年在澹湖。
拈匙放筯渾相似。
全機應用時。何曾有宗旨。
擘太華謾逞其威。
透龍門孰燒其尾。
歸去師前試展看。
千里百匝難廻避。
other:: 
## 送因侍者歸淛
送因侍者歸淛 ^262b24

老病既相仍。無心弄筆墨。
袖紙立吾前。覓偈贈行色。
幸有從前劈箭機。
等閑拈出當頭疾。
我不如你兮。劒去久矣。
刻舟奚為。敢保未徹兮。
曳尾靈龜。徒彰影迹。
昨夜三更失却牛。
天明起來捉得賊。
咄。
other:: 
## 題船子和尚圖
題船子和尚圖 ^262b34

萬古清風。一橈活計。
水面無魚。釣頭有餌。
住則不似。似則不住。
點頭三下欠商量。
船子踏翻何處去。
other:: 
## 贈則明陳居士
贈則明陳居士〔扁所居室曰水月道場〕 ^262b44

則明居士求真宗。
歲月既久忘其功。
一塵飛來翳天黑。
撥出萬象分西東。
有時宴坐水月裏。
解使六用塵勞空。
治生產業乃餘事。
左顧右盻開盲聾。
山頭天明玉兔出。
海底夜半金烏紅。
無孔笛沒絃琴。調高自有人知音。
迦葉聆笋曾起舞。
習氣未除繼吾祖。
other:: 
## 示觀侍者
示觀侍者 ^262c2

觀身實相。觀佛亦然。
窮盡大千沙界。方明入理深淵。
風動塵飛海底。雲開月在中天。
離名離相。三要三玄。
非言非默。顯實顯權。
拈出犀牛扇子。清風頭角完全。
何處長江無白浪。
誰家竈裏沒青煙。
other:: 
## 贈祿首座
贈祿首座 ^262c14

金剛圈栗棘蓬。拈來嚇殺東村翁。
四明山中祿首座。
見處不與尋常同。
依天長劒握在手。
忽然倒挂雙眉中。
斷肱求法笑二祖。
不解善用藏其鋒。
other:: 
## 送宜#CB15685;座之仰山
送宜#CB15685;座之仰山〔號自然〕 ^262c24

把手上高山。騎牛入閙市。
各自討便宜。初不涉泥水。
人天眼目親。佛祖玄關秘。
珠穿九曲針。玉解聯環鋸。
君看四藤條。機用孰可比。
天下大禪佛。點頭還自許。
梵僧從何來。露出醜舉止。
擎拳復翹足。脗合第一義。
兩口無一舌。剛道有宗旨。
何由及自然。不奪亦不與。
正如韶陽師。行脚到靈樹。
一句恰相當。千古播人耳。
巋然光明幢。指日看扶竪。
other:: 
## 送箎首座回浙
送箎首座回浙 ^262c32

相別相別。此事如何可說。
三千里外逢渠。笑倒山雲海月。
佛法不論有無。只貴當頭直截。
自然流出萬端。毫髮曾無差別。
雪峰九上洞山。踏著秤槌似鐵。
又云三到投子。未免虗空釘橛。
金剛脚下崑崙。烈焰爐中片雪。
子今兩到鄱陽。不墮古今途轍。
相別相別。此事如何可說。
不如買箇扁舟。送汝先回兩浙。
other:: 
## 送營藏主回浙
送營藏主回浙 ^262c48

相別相別。此事如何不說。
相逢只貴知音。直下分明便決。
祖師門戶宏開。凡聖同途共轍。
靈符肘後高懸。寶劒當頭直截。
較之臨濟德山。棒喝輸他饒舌。
非干句後聲前。豈在眉毛廝結。
一塵不立歸家。便是心空時節。
相別相別。此事如何不說。
明朝大罵出門。管取人天歡悅。
other:: 
## 贈舟山此堂長老
贈舟山此堂長老 ^263a14

本色住山人。且無刀斧痕。
拈出箇一着。摵碎破砂盆。
青天無雲霹靂吼。
大海有底波濤渾。
全那吒勇徤之力。
瀉鶖子辯慧之文。
言如春溫。機如電奔。
休居拾得口喫飯。
不解細嚼渾侖吞。
半夜捉得賊。早起牢關門。
說與山前王大伯。
聽教含笑入深村。
other:: 
## 示教禪人
示教禪人 ^263a28

參禪學道教即會。
古佛傳來此三昧。
拈花豈不是求人。
面壁九年終有待。
我聞子往南山回。
南山白額誠俊哉。
磨牙嚙嚙戴兩角。
四面颯颯腥風來。
虗空落地日月黑。
鐵壁銀山何偪#CB15889;。
忽然一踏天宇寬。
玲瓏八面胡為難。
xu:: 
## 示李居士并序
示李居士并序 ^263a40

庭佐居士。在家學般若菩薩也。
與長江湛長老。訪予鄱陽永福。
求法語為進修之逕。
然佛祖之道。非假外求。
在塵勞中。貴要猛利把得定作得主。
至千難殊對萬境交侵。
能以空理洞照。則妙淨圓明之性。
於一切處自然廓徹融通。
威德自在矣。復說偈曰。 ^263b4

塵勞之中。遍是空性。
一念不生。本來清淨。
無法可求。無心可證。
語默起居。中虗外順。
透脫死生。調伏邪正。
是故龐公。超凡入聖。
我知庭佐。根性猛利。
在火宅中。不沽名譽。
豈不婚男。亦行嫁女。
世緒萬端。身心廓爾。
觀法性空。悟根本智。
昔日維摩。非一非二。
南閻浮提。西瞿耶尼。
祖師心印。如鐵牛機。
垂範後世。惟證乃知。
作無所作。為無所為。
脫窠裂臼。只有須臾。
斯言或忘。紳亦可書。
other:: 
## 示與禪人
示與禪人 ^263b14

不慕諸聖。不重己靈。
萬機俱罷盡。方顯本來人。
巍巍堂堂頂後相。
磊磊落落天麒麟。
雞不#CB01493;無功之食。
左眼八兩。#CB15143;不打籬邊之兔。
右眼半斤。摘楊花。
摘楊花。三千里外休輕舉。
有願從來不撒沙。
other:: 
## 示小師永元維那
示小師永元維那 ^263b32

言發非聲。梵音清雅無人聽。
色前不物。五濁界中虗出沒。
拈出袖裏金槌。擊碎是非窠窟。
興化打克賓。山鬼捉住天麒麟。
罰錢趂出院。釋尊不坐空王殿。
也不打也不罰。辛苦年深須著襪。
一言道出未生前。
萬里清風起天末。
千峰到嶽兮勢不重廻。
百步穿楊兮箭不虗發。
笑倒當來佛下生。
正是和盲勃窣瞎。
咄。
xu:: 
## 悼嶽林栯堂和尚并序
悼嶽林栯堂和尚并序 ^263b42

嶽林栯堂和尚訃至。
臨終遺偈有云。八十三年。
什麼巴鼻。栢樹成佛。
虗空落地。火葬。牙齒數殊不壞。
舍利瑩然。因說偈以悼云。 ^263c8

虗空落地日已久。
柏樹子超彌勒前。
長汀水邊崖石上。
大火聚綻黃金蓮。
平生不露風骨句。
敲磕齒牙無覓處。
忽然迸出設利羅。
八斛四斗何其多。
other:: 
## 送溈山材藏主歸四明
送溈山材藏主歸四明 ^263c14

大藏與小藏。總向者裏出。
和底盡掀翻。直往問彌勒。
來不涉程途。去亦沒蹤跡。
一句定綱宗。超過百千億。
溈山水牯牛。打殺狗不喫。
other:: 
## 禪人擕澤山和尚閑人歌求和
禪人擕澤山和尚閑人歌求和 ^263c22

閑也好忙也好。看來總不干懷抱。
閑去還同水上波。
忙時屢獲衣中寶。
未全頭角謾隨流。
纔入荒田誰揀草。
是非二字起無根。
善惡一言都識了。
閑也好忙也好。閑人說與忙人道。
奔奔逐逐早回頭。
看盡五湖山海島。
鼻孔從來向下垂。
摸不著時休別討。
other:: 
## 贈興藏主
贈興藏主 ^263c30

興也三年在吾側。
日用現行渠自得。
酧僧問字不尋常。
電卷星馳惟一點。
曉來瞬目江之東。
夏雲舒卷多奇峰。
庭前栢樹子成佛。
撲碎虗空高突兀。
other:: 
## 送禪人之南華禮祖
送禪人之南華禮祖 ^263c42

祖師靈跡徧人間。
何獨南華與嶽山。
草裏撥來金襴爛。
石中敲出王珊珊。
山形杖瘦龍生角。
竇八衫穿虎有斑。
他日歸來倚庭樹。
笑看千嶂起波瀾。
other:: 
## 送禪人之永嘉禮師塔
送禪人之永嘉禮師塔 ^264a2

赤手擕來鈍鐵鍬。
豈知脚下有波濤。
擬尋靈骨埋頭入。
已是全身被火燒。
臥聽松風吹屋角。
坐看江月轉山腰。
盤山會裏翻筋斗。
千古輸他普化高。
other:: 
## 次虎丘東州和尚韻贈陳居士建接待
次虎丘東州和尚韻贈陳居士建接待 ^264a10

五鄉橋北水雲家。
凡聖憧憧似稻麻。
平等既炊無米飯。
慇懃須點驗人茶。
宗師指示宜經始。
長者圓成在咄嗟。
彈指便登香積界。
大施甘雨沃焦芽。
other:: 
## 寄斷江西堂
寄斷江西堂 ^264a18

何時獨上千峰閣。
幾日重游十里湖。
南宕近來知識好。
西丘終見話行無。
乾坤老我三間屋。
明舊踈他半幅書。
昨夜北風連地起。
一堆黃葉擁寒爐。
other:: 
## 題一色軒
題一色軒 ^264a26

萬里晴空浸玉壺。
不知何處是平蕪。
飛來白鳥明邊沒。
望去青天盡處無。
眼底乾坤如許大。
人間今古未分初。
迢迢生佛已前事。
一曲漁歌落澱湖。
other:: 
## 悼東州和尚二首
悼東州和尚二首 ^264a34

癸丑三月十九日。
雲巖全示法王身。
面前指出菩提路。
頂上飛來熱鐵輪。
自對波旬雙足露。
不消迦葉兩眉顰。
翻然又欲昇忉利。
去作摩耶說法人。 ^264a42

雲巖活葬大火聚。
靠倒勝熱婆羅門。
話到法身無住處。
方知萬象獨稱尊。
戲波老蚌千年孕。
出窟於菟七世孫。
撩撥春風更何物。
糝花枯木鐵崑崘。
other:: 
## 送禪人之徑山
送禪人之徑山 ^264a48

蘇州有與常州有。
更有凌霄在上頭。
嚙鏃一機猶是鈍。
為人三頓亦輕酬。
青天黯黯開圖#CB15148;。
洞水滔滔瀉逆流。
總是眼前成現底。
拈來塞斷幾咽喉。
other:: 
## 送禪人游江西禮祖
送禪人游江西禮祖 ^264b8

祖師靈跡在江西。
誰道江東道不齊。
盡力吸乾嫌口窄。
潑天漲去放頭低。
山高豈礙鸞鳳集。
林密唯便鳥 #CB15179;棲。
漿水草鞋錢納了。
却來相聚喫莖虀。
other:: 
## 楊提舉見訪
楊提舉見訪 ^264b16

聽法何年別鷲山。
又乘悲願到人間。
却將整頓頹綱手。
對我提持向上關。
喜有大年家世在。
合追龐老古風還。
自緣知識門庭少。
相見何辤指一彈。
other:: 
## 送禪人歸永嘉省親
送禪人歸永嘉省親 ^264b24

堂上雙親盡白頭。
逝波拍拍向東流。
潮生野渡思黃檗。
蒲長春風想睦州。
此日劬勞終可報。
多坐心地更須修。
永嘉未唱還鄉曲。
曾向曹溪一宿留。
other:: 
## 送實禪人之徑山
送實禪人之徑山 ^264b32

真實工夫做得成。
三千里外古風清。
本無堦級何曾落。
縱有機鋒不用呈。
馬祖寄來圓相密。
欽師點出意非輕。
不知被惑如何也。
莫是重敲火裏氷。
other:: 
## 送逢維那之東林
送逢維那之東林 ^264b40

三千里外忽相逢。
拈起當年栗棘蓬。
少亦不添多不減。
南山燒炭北山紅。
鄱江載月千尋浪。
廬阜看雲五老峰。
見說遠公曾結社。
一池香散白蓮風。
other:: 
## 送道侍者再參徑山
送道侍者再參徑山 ^264b48

湖外霜寒雨乍收。
與誰同買浙江舟。
萬般總有衣單下。
一物全無主丈頭。
百丈耳聾因挂拂。
鹽官扇破却需牛。
二途不涉曾知否。
千古龍淵水倒流。
other:: 
## 寄商隱西堂
寄商隱西堂 ^264c8

先師口吃不解語。
意氣孰謂吞諸方。
虗空落地自成佛。
柏樹子燒還有香。
other:: 
## 高麗送藏經至
高麗送藏經至 ^264c16

玉殿珠樓盡豁開。
高麗王子送經來。
最初一句無人會。
何事相傳遍九垓。
other:: 
## 懷諸路化主
懷諸路化主 ^264c22

化洽毗耶事若何。
好將得失付維摩。
無心施也無心受。
千古風流不可磨。 ^264c28

黃梅石老眉間劒。
竇八衫穿肘後符。
我亦為人無一法。
壁間挂箇醋葫蘆。 ^264c32

煑砂合供如來飯。
香積誰云在上方。
拈却毗耶佛祖病。
一塵一剎是津梁。 ^264c36

化緣纔了合歸休。
路滑何須到石頭。
世上罕逢穿耳客。
對人難舉過牕牛。
other:: 
## 觀僧坐化
觀僧坐化 ^264c40

旋拾枯柴聚作堆。
坐看紅焰四邊來。
果然瞎一城人眼。
收取莖茅石上#CB13747;。
other:: 
## 承天虎巖和尚臥疾
承天虎巖和尚臥疾 ^264c46

病無起處身還愈。
藥有靈時忌自忘。
何日獨擕三萬眾。
散花來繞阿師床。
xu:: 
## 擬汾陽十偈并序
擬汾陽十偈。并序 ^265a4

予寓鳳山客櫩。重閱汾陽和尚偈語。
有辨邪正至讚師機前後十首。
皆各立標目。觀其措意。
實宗師方便。誘掖糅雜三玄。
參綴五位。能使學者。
剪除菑翳。洞徹本源。
超越格量。無間然也。
嗟乎運固季矣。人根益微。
非惟不能覈其旨歸。
使其深信從上佛祖。
垂慈弘濟。有大利益者鮮矣。
因不顧荒陋。妄擬前脩。
亦述十偈。仍總頌一首。
以遺二三子。庶有所勉焉。
other:: 
## 辨邪正
辨邪正 ^265a10

提唱宗師切要知。
好分邪正驗來機。
頂門眼在眉毛上。
看到眉毛早已遲。
other:: 
## 恐瞞頇
恐瞞頇 ^265a26

石中一片玉玲瓏。
剖出方知匠者功。
不觸當機須道著。
教君休昧主人翁。
other:: 
## 巧辯不真
巧辯不真 ^265a32

舌底波濤滾萬千。
須知不在口皮邊。
剎竿倒却明真諦。
方信西來別有傳。
other:: 
## 得用全
得用全 ^265a38

凡聖賢愚一道分。
德山臨濟下兒孫。
絲來線去全生殺。
滴滴醍醐透頂門。
other:: 
## 擬將來
擬將來 ^265a44

兩手持來一物無。
棺材頭上挂葫蘆。
定知不是神仙術。
肘後徒誇奪命符。
other:: 
## 辨作家
辨作家 ^265b2

物物頭頭顯正宗。
目前端可驗來風。
不妨伸出那吒手。
同上須彌撲帝鍾。
other:: 
## 識機鋒
識機鋒 ^265b8

電光石火不容伊。
覿面須明向上機。
透匣七星光燦爛。
得來那許甑人知。
other:: 
## 句內明真
句內明真 ^265b14

才涉言詮早已差。
更從言外覓還乖。
眼親手辨分緇素。
日用何嘗不偶諧。
other:: 
## 顯宗用
顯宗用 ^265b20

挂拂遭呵示的傳。
眼睛纔動墮深淵。
不惟吐舌驚黃檗。
出窟金毛鼻孔穿。
other:: 
## 贊師機
贊師機 ^265b26

發揮祖道稱全提。
功大難將造化齊。
腦後一錐猶閃電。
七金山外日輪低。
other:: 
## 總頌
總頌 ^265b32

十偈深明佛祖機。
一輪紅日耀昏衢。
汾陽昔日開天路。
浮佛今朝舉要樞。
濕性不移元是水。
情塵纔鎖竟亡珠。
拋綸擲釣緣何事。
要覓雙雙樹上魚。
other:: 
## 悼承天庸叟和尚
悼承天庸叟和尚 ^265b38

世尊涅槃無法說。
老子坐脫留伽陀。
髑髏打破不打破奈此虗空落地何。 ^265b46

無明業識成#CB01926;燼。
定慧圓明百草頭。
無量劫來明此義。
未應今日是熏修。 ^265c2

雙峨峰頭日杲杲。
涅槃城外空勞勞。
活埋未免沾泥水。
不若山翁火葬高。 ^265c6

重寫伽陀話死生。
一甌春茗對爐烹。
看渠來日元無伴。
此去依然獨自行。
other:: 
## 送小師元浩參方
送小師元浩參方 ^265c10

侍吾左右聽吾言。
一句何曾到汝邊。
老大不辭心力倦。
嚇兒偏要奮空拳。
other:: 
## 辭天平檀越
辭天平檀越 ^265c16

來結高平石上緣。
嘉聲何獨遠公傳。
他年有會重相見。
脩竹蒼松在目前。
other:: 
## 覺鐵觜與趙州和尚同祖堂
覺鐵觜與趙州和尚同祖堂 ^265c22

先師有語也不錯。
口硬如鐵瞞清涼。
#CB01926;寒火冷數百載。
尊像忽聞安息香。
other:: 
## 禮翠峰明覺顯禪師遺像
禮翠峰明覺顯禪師遺像 ^265c28

地闊天高仰祖風。
水光山色石屏峰。
不辭二十年辛苦。
扶得韶陽已墜宗。 ^265c34

路轉峰回橘滿林。
碧天明月下波心。
定乾坤句知多少。
作境商量古到今。 ^265c38

堂前說法井不湧。
嶺上白雲相對閑。
樹影霞光提祖令。
舌端無處着波瀾。 ^265c42

樹號應真無兩耳。
當年聽法亦神通。
着他合出雲門調。
脫華鳴枝浩浩風。
other:: 
## 寄密菴大師遺像與天平斷江和尚
寄密菴大師遺像與天平斷江和尚 ^265c46

一句投機廓頂門。
當陽提起破砂盆。
七穿八穴重拈掇。
千古從教累子孫。
other:: 
## 寄鳳山別流和尚
寄鳳山別流和尚 ^266a4

鳳山今年無顆粒。
解使一眾毛孔香。
癡兒認作上方飯。
兀兀坐守長連床。
other:: 
## 贈達心陳星學
贈達心陳星學 ^266a10

達心須達自家心。
造化窮通古到今。
昨夜南辰移向北。
曉來紅日又西沈。
other:: 
## 白雲松下
白雲松下 ^266a16

借得雲邊屋半間。
老來容我看青山。
因嫌積翠談禪病。
又把柴門緊着關。
other:: 
## 悼崇福良巖和尚
悼崇福良巖和尚〔辭世頌云。萬象森羅。聽吾說頌。寂滅無聲。大眾珍重〕 ^266a22

萬象森羅聽說頌。
字字句句皆朝宗。
阿師無口又無舌。
六十九年生死中。 ^266a28

撒開兩手言珍重。
超出三途示死生。
不是從前腕頭力。
如何日午打三更。 ^266a32

臨行無語手揶揄。
唵字中藏殺活機。
海底金烏夜來出。
照天照地幾人知。 ^266a36

入滅無聲強主張。
虗空無口自傳揚。
試看嶽頂雲收夜。
落月依然照屋梁。 ^266a40

空花無蒂樹無根。
三世如來總滅門。
六十九年如幻住。
百千三昧與誰論。 ^266a44

強將生滅示無常。
火後莖茅幾許長。
再轉法輪今已矣。
散花無復到禪床。 ^266a48

幻住老人口無舌。
今日即死明日活。
二邊不立中道空。
三界上下佛與法。 ^266b4

來時無我去無人。
一曲還鄉調自新。
風度漁歌來嶽頂。
月移松影到湖津。 ^266b8

幻住不死我不哭。
日面月面常現前。
露地白牛能活脫。
載行無復痛加鞭。 ^266b12

了知萬法皆如幻。
去住自生煩惱因。
垢衣不脫便辭眾。
大火聚中金色身。
other:: 
## 析仰山晦機和尚送僧歸永福偈四首
析仰山晦機和尚送僧歸永福偈四首 ^266b16

夢中截斷天機錦。
醒後來看壁上梭。
吞却乾坤化龍去。
眼中留得舊山河。 ^266b22

句外掀翻人語春。
頂門一着驗如神。
此時直下分緇素。
八十翁翁解笑人。 ^266b26

自與澹湖兩平展。
終有一機藏手面。
無牙老虎合隄防。
藤條倒握看方便。 ^266b30

不知誰是不平人。
到底還他大仰親。
兩口果然無一舌。
驗人端的眼中筋。
other:: 
## 示禪人
示禪人 ^266b34

山前虎趂大虫走。
門外雨滴芭蕉聲。
眾生顛倒不解聽。
巖畔老龍長自鳴。
古林和尚語錄卷第五〔終〕
xu:: 
#  No. 1412-B
No. 1412-B ^266b40

佛性和尚。於大元泰定丙寅間。
住保寧府。仲謀猷公首座。
以師提唱。四方學者。
爭相謄寫。烏焉迭謬為病。
諸耆德檀越。共相勠力。
姑取吳之天平前後開元并饒之永福。
凡四會錄。以先繡梓。
便其觀覽。然保寧之語益富。
特未遑編次也。茲本既已流通。
往往南詢衲子。携來不一。
海內勝流。咸羨慕之。
而卒不能獲為恨。
辛巳夏。森禪人必欲幹募刊版。
以結眾緣。等持古先元禪師。
聞而慨然喜曰。昔甞居其座下。
諸彥欲倩為書。時迫東歸不果。
今當以森公之志。
以補所欠。由是為之勸緣。
與森共成其事。明年秋事未畢。
森復南詢。堂中第二座葩公。
先既一力施版。至是復幹募。
以畢其事焉。 ^266c5

康永改元歲在壬午。
南禪嗣法比丘　梵僊誌。
 ^266c29
