重編曹洞五位卷下
editor:: 門人　後曹山　慧霞　編
other:: 門人　廣輝　釋
other:: 後學　晦然　補
other:: 
#  No. 1236-5 洞山三句 謙本所附
No. 1236-5 洞山三句　　謙本所附
曹山舉洞山三句。
恐混百丈三句。先揀出百丈三句。
第一句者是依住調伏即無散失。
便是知有。名為初善。
第二句者絕前句依住調伏。
為是知非故捨。是名中善。
緣中善有捨解不忘。
故第三句者即無捨解。
此是出纏三句也。
如何是一句。丈云不入教。
如何是三句。丈云不入念。
此俱表向上事。念者塵也。
不入是事也。若說一句令眾生入地獄。
若說三句渠自入地獄。
不干教主事。又云。
不入念者。念是剎郍也。
亦云一#CB16405;。 ^210b16

補曰。續仙傳云。異人丁約隱於卒伍。
韋子威事之。一日辭去。
謂子威曰。郎君得道尚隔兩塵。
子威問其故。約曰。
儒謂之世。釋謂之劫。
道謂之#CB16405;。 ^210b32

亦云一毫。亦云正恁麼時。
亦云遍。亦云一生也。
以要言之。不擬心是也。 ^210b38

△洞山三句。向上一句。
門頭一句。超百億一句。
向上一句例者。如藥山云。
我有一句子未曾向人說。
　道吾云相隨來。
　龐居士問馬祖不與萬法為侶者是什麼人。
祖云待儞一口吸盡西江水我即向儞道。
　問如何是異。云我若向儞道驢年得異麼。
此是咬齒一句。雖然如此。
亦是正位中來。是無語中有語。
故云來也。來者是那邊人看遮邊人為來也。
亦是為人故就不圓轉中而圓轉道出。
即是來也。無語中有語也。
門頭一句例者。如問石霜如何是一句。
云非句也。亦云一句也無。
又云。諸聖有祖在。
汝家有祖在。云如何是諸聖祖。
云非聖。如何是學人祖。
云非凡。　又問大光如何是別行一句。
云教裡明不得。但是就偏位辨得圓者皆是門頭一句也。
是有語中無語也。
　超百億一句例者。
即絕續句也。亦云不來之句。
亦云倒底一句。亦云一人當千人。
亦云相應之之句也。
龐居士云。必竟真智一人功。
喚作一人及第。亦云喚作過人#CB15081;處。
雲居云一人及第萬人獲安。 ^210b40

補曰。此所引語句皆至簡難詳。
按居士本錄。偈云。
神識自然無#CB15145;礙。
廓周法界等虗空。
不假坐禪持戒律。
只須真智一人功。
又。十方來一#CB03790;。
各自學無為。此是選佛處。
心通及第歸。又。眾生多品類。
諸佛只一般。庶人見天子。
知隔幾重關。若有過人#CB15081;。
欲見亦不難。#CB15081;中契聖理。
坐取國家官。又。曹洞宗派錄九峰#CB05418;上堂舉古云。
如似十人同選。但看牓頭一人。
一人已過。九人亦過。
一人不過。累及九人。
僧便問如何是牓頭。
師云先須得過。僧云恁麼則九人也應。
師云一人得過九人何難。
僧云恁麼則禮拜去也。
師云汝是什麼心行〔云云〕。
今以九人云萬人。
盖以意取之耳。餘則未暇尋撿。 ^210c30

亦云一說。亦云一念。
一話一音一句訓誨八萬塵勞法門。
亦云度眾生。若一眾生未度則我不成正覺。
一人得度總得度。
以要言之則不續之句也。
若不續時。即不無超也。 ^211a6

僧問疎山云。如何是超百億一句。
師云是向去邊事。
云因什麼喚作向去。
師云。一句了然超百億。
不是向去是什麼。
云如何是門頭一句。
師云奧來出世邊事。
云。既是出世邊事。
為什麼喚作門頭。
師云諸佛是傳語人。
祖師是把門漢。不是門頭一句是什麼。
云佛傳什麼人語。
師云還知有佛向上人也。
云祖師把什麼門。
師云。一切人近不得。
喚作諸聖門。云如何是向上一句。
師云全體本位是。
云。既是全體本位。
云何名為向上。師云三句中最上。
喚作向上一句。云向上一句與向上事還同也無。
師云不同。云如何是向上一句。
師云適來道全體本位。
云如何是向上事。
師云三句不落。云不落三句麼事如何。
師云。非但新豐。踈山亦不知也。 ^211a14

補曰。踈山語舊在上道。
今移編於此。
other:: 
#  No. 1236-6 寶鏡三昧玄義(新補舊無註要易說聽今夾岫師註)
No. 1236-6 寶鏡三昧玄義〔新補舊無註要易說聽今夾岫師註〕
author:: 四明天童沙門　雲外雲岫　註 ^211a40

如是之法。佛祖密付。 ^211a47

古德道。如是如是善自護持。
此實證實語之事。
體如金剛不變不壞。
唯佛與佛乃能知之。
心心相照如鏡對鏡。
光光互融各不相借。
豈非密用者哉。 ^211b2

汝今得之。善自保護。 ^211b8

此付法授受之際。
毫釐無差。護惜受持。
使慧命不斷故也。 ^211b10

銀杯盛雪。明月藏鷺。
類之弗齊。混則知處。 ^211b14

夫履道一如者。內外明皎。
異中有同。同中有異。
如銀與雪。如鷺與月。
色雖相類。體未仝一。
所謂鷺鶿立雪非同色。
明月蘆花不似他。
當去彼取此以求真性。 ^211b16

意不在言。表機亦赴。 ^211b24

到此者獲自然智慧。
不求言其言自至。
雲從龍。風從虎。非人力之所能為也。 ^211b26

動成窠臼。差落顧佇。 ^211b30

求寂者沈空。忘空者墮見。
捨空求道。道不可得。
空空於內。情存顧佇。
所謂一塵起而翳天。
一芥隨而覆地。 ^211b32

背觸俱非。如大火聚。 ^211b38

夫進之不可即。退之不可離。
心如火聚。莫能安立。
到者裡能懸崖撒手。
竿頭進步。前後際斷。
方為究竟。 ^211b40

但形文彩。即屬染污。 ^211b46

祖師道。一切語言是提婆宗。
以者個為主。然失之者喪其道。
得之者污其道。不亦難乎。 ^211b48

夜半正明。天曉不露。 ^211c4

夫夜半正明。當求明於暗。
天曉不露。當求暗於明。
若也暗中得明。暗不為礙。
若也明中得暗。明不為礙。
所謂如來堅密身。
一切塵中現。 ^211c6

為物作主。用拔諸苦。 ^211c12

夫佛性流入一切處。
與其同事。引凡入聖。
度眾生而無怠。所謂有物先天地。
無形本寂寥。能為萬象主。
不逐四時凋。 ^211c14

雖非有為。不是無語。 ^211c20

佛以無為法用於有為法中。
立言以化眾生。佛道深遠。
非智莫入。 ^211c22

如臨寶鏡。形影相覩。
汝不是渠。渠正是汝。 ^211c26

夫鏡能鑑物從求。
發現一無差惑。雖偽而真。
雖真而偽。若能以真求偽。
以偽求真。則真偽自見。 ^211c28

如世嬰兒。五相完具。
不去不來。不起不住。
婆婆和和。有句無句。
終不得物。言未正故。 ^211c32

夫新生孩子六識已具。
如水上打毬子。不滅不停。
婆和學語意。意存於語。
語不可辨。當待其機熟然後自透。 ^211c36

重離六爻。偏正回互。
疊而為三。變盡成五。 ^211c42

重離。易之二五。離者麗也。
麗者明也。二五重離也。
中正之謂也。疊而為三者。
正中偏。偏中正。正中來也。
變盡成五者。兼中至。
兼中到。通前為五也。
三則由漸入頓。五則由頓入漸。
化眾生同歸涅槃。 ^211c44

如荎艸味。如金剛杵。 ^212a4

經云。譬如有藥。為呪所持。
見聞同住憶念之者。
諸煩惱病悉皆除盡。
譬如金剛杵能除一切諸魔外道。 ^212a6

正中妙挾。敲唱準舉。
通宗通塗。挾帶挾路。
錯然而吉。不可犯忤。 ^212a12

此正中兼帶理事準行。
敲唱以鳴其道也。
偏正互融事得理遣。
觸途無滯。故曰通宗通塗。
出識不染諸緣。入識不居陰界。
錯然則吉。其或不然。
則為犯忤。 ^212a16

天真而妙。不屬迷語。
因緣時節。寂然昭著。 ^212a24

經云。虗空無動轉。
出生一切諸有為法。
萬法變滅。虗空無壞。
豈有迷悟哉。遇緣即宗。
建立諸法隨其昭著。
如四時行焉。 ^212a26

細入無間。大絕方所。
毫忽之差。不應律呂。 ^212a32

夫至理者入鄰虗而不知其小。
攝世界而不知其大。
與陰陽同一造化。
理之妙也。不應律呂。
道無與焉。所謂毫#CB12530;有差。
天地懸隔。 ^212a34

今有頓漸。緣立宗趣。
宗趣分矣。即是規矩。 ^212a40

夫正偏五位。君臣之分也。
君視臣。臣奉君。君臣慶會。
中道立矣。兼中至。
從漸入頓。順成者規也。
兼中到。從頓入漸。
逆成者矩也。不規矩不能見其道。
觀者當觀規矩。 ^212a42

宗通趣極。真常流注。
外寂中搖。係駒伏鼠。 ^212b2

宗通者寂寥非內。
趣極者寬廓非外。
真常流注。己見猶存。
門裡出身則易。身裡出門則難。
駒奔鼠竄。熏習難忘。 ^212b4

先聖悲之。為法檀度。
隨其顛倒。以緇為素。
顛倒想滅。肯心自許。 ^212b10

從上佛祖具大慈大悲大喜大捨四無量心。
度一切眾生。為一切眾生之大施主。
隨眾生差別之性方便教導。
廣如來平等智慧。
見聞覺知悉得清淨。
非肯心自許者不能也。 ^212b14

要合古轍。請觀前古。 ^212b22

夫學道者諦審先宗是何標格。
著佛衣。誦佛書。行佛行。
如是證之即佛也。
香嚴擊竹。靈雲見桃花。
雪峰輥毬。秘魔擎杈。
如是悟之即祖也。
佛祖之道人人本具。
豈生佛之有異耶。 ^212b24

佛道垂成。十劫觀樹。
如虎之缺。如馬之馵。 ^212b32

古人學道樹下冢間。
十年五載乃能成道。
所謂久受勤苦乃可得成。
雪山六年。少林九年。
佛祖標格也。積功多少如虎之缺。
如馬之馵。虎之傷人一度耳。
生一缺傷人之多耳。
如鋸齒馬之後左足白曰馵。
左尚吉。道德之驗。
喻此表之。 ^212b34

以有下劣。寶几珍御。
以有驚異。狸奴白牯。 ^212b44

非弊垢衣無以見珍御。
非狸奴無以見驚異。
佛祖向異類中行。
所謂入眾生界煩惱泥中。
乃能發阿耨多羅三藐三菩提心。 ^212b46

羿以巧力。射中百步。
箭鋒相直。巧力何喻。
木人方歌。石兒起舞。
非情識到。寧容思慮。 ^212c4

經云。譬如射師有諸弟子。
雖未慣習其師技藝。
然其方便善巧。餘一切人所不能及。
木人石兒無情識思慮。
喻其巧力非情識思慮所能到也。 ^212c8

臣奉於君。子順於父。
不順不孝。不奉非輔。 ^212c14

臣奉於君則有憂國之心。
子順於父則有克家之志。
如周公之於文王。
大舜之於瞽叟。倘不忠不孝豈可當臣子之稱。
求道亦然。念茲在茲釋之在茲。
感應道交可名曰道。 ^212c16

潛行密用。如愚如魯。
但能相續。名主中主。 ^212c24

潛行者不露。密用者不覺。
如春在花或去或來。
如月在水不出不入。
主主不相見。主中主也。
是以懸佛日之長明。
續慧命之不斷。豈小補者哉。 ^212c26

寶鏡三昧玄義〔終〕
other:: 
#  No. 1236-7 汾陽昭廣智歌
No. 1236-7 汾陽昭廣智歌
　　或五位或三路　施設隨機巧回互
　　不觸當今是本宗　展手通玄無佛祖 ^212c32

右敘洞上宗。
　　或君臣或父子　量器方圓無彼此
　　士庶公侯一道平　愚智賢毫明漸次 ^212c41

右敘石霜宗。
　　或全提或全用　萬像森羅實不共
　　青山不礙白雲飛　隱隱當臺透金鳳 ^212c47

右敘石頭藥山宗。
other:: 
#  No. 1236-8 心聞賁曹洞宗派頌
No. 1236-8 心聞賁曹洞宗派頌
other:: 
# No. 1236-9 定齋閑閑居士曹洞贊(#CB15652;人趙康文字周臣)
No. 1236-9 定齋閑閑居士曹洞贊〔#CB15652;人。趙康文。字周臣〕 ^213a6

醉蓬萊看何移斗柄。
月轉銀盤。夜明簾外。
露洗丹墀。尚排班人末。
鶴出銀籠。鳳辭靈木。
正翱天際。帝闕雲深。
天顏霧映。九重深秘。
回互偏圓。混融明暗。
借位明功。借功明位。
玉線金針。辨細中細。
一句超然。劫前消息。
任洞山不#CB03790;。
石女謳歌。木人撫掌。
泥牛驚起。 ^213a14

補曰。甞見天童上堂云。
一亘清虗夜正央。
桂宮老兔冷噴霜。
混融明暗無分處。
誰辨個中偏正方。
所以道正位雖正却偏。
偏位雖偏却圓。正恁麼時作麼生辨。
良久云。歷歷機前雙照眼。
堂堂象外萬年身。 ^213a24

又達觀穎公初謁大陽明安問。
洞上特設偏正君臣意明何事。
安曰父母未生時事。
又問如何體#CB03790;。
安曰夜半正明天曉不露。
穎惘然弃去。至石門理前話問聰禪師曰。
如何是父母未生時事。
聰曰糞擊兒。又問如何是夜半至不露。
聰曰牡丹花下睡猫兒。
穎愈疑駭。後一日聰從容謂曰。
此事如人學書。點畫可做者拙。
否者工。何故如此。
未忘法耳。如有法執。
故自為斷續。當筆忘手忘心乃可也。
穎於是嘿契其旨乃曰。
如石頭云。執事元是迷。
契理亦非悟。聰曰祖師意事理能盡乎。
穎恍如夢覺。觀古人用處。
可謂心手虗閑。箭不虗發。
近代談此道者 #CB15907;#CB15907;滯於名數。
謬解古人之妙處者多矣。
今見閑閑之作。正抓著新豐痒處。
誰謂代無其人。康文。
#CB15652;陽人。
初得法於慧林周禪師處。
終禮部尚書。年七十四。
仕五朝。官六鄉。自奉養如寒士。
不知富貴為物。蓋學道所得云。
詳見本傳。 ^213a34

重編曹洞五位卷上〔以上卷上終〕
other:: 
#  No. 1236-10 曹山本寂禪師三種墮四種異類
No. 1236-10 曹山本寂禪師三種墮四種異類
other:: 
## 三種墮
三種墮 ^213b20

夫沙門取食有三等墮。
作水牯牛是沙門墮。
不受食是尊貴墮。
不斷聲色是墮類。
只墮去是甚麼人分上事。 ^213b27

揀云。欲知則是入異類中。
不認沙門邊事。所以古人權借水牯牛為異類。
祇是事上異類。非言語中異類。 ^213b33

若是言語中異類。
則是往來言語盡是類。
所以南泉道。智不到處切忌道著。
道著則頭角生。喚作如如早是變也。
直須向異中行。如今須向異中道取異中事。
夫語中無語始得。
若是南泉病時有人問。
和尚百年後向甚麼處去。
泉云我向山下檀越家作一頭水牯牛去。
云某甲擬隨和尚去還得麼。
泉云。若隨我。銜一莖草來。 ^213b39

揀云。這個是沙門轉身語。
所以道。汝擬近。銜一莖草來親近渠是。
呼為無漏。始堪供養渠。 ^213c6

又云。隨類者。祇今於一切聲色物物上轉身去。
不隨階級。喚作隨類墮。 ^213c10

又云。尊貴墮者。法身法性是尊貴邊事。
亦須轉却是尊貴墮。
祇如露地白牛是法身極則。
亦須轉却。免他坐一色無辨處。
並是稱斷供養邊事。
欲須供養。須得此食。
所以無味之味亦云無漏是堪供養。
並餘觸污之食非無漏解脫之食也。
有人問百丈以何為貪。
云無漏為貪。雲巖云莫將以味為供養。
道吾云知有保任處盡是供養。
夫取正命食者。須具三種墮。
是以僧問披毛戴角是甚麼墮。
不斷聲色是甚麼墮。
不受食是甚麼墮。
云披毛戴角是沙門墮。
不斷聲色是墮類。
不受食是尊貴墮。 ^213c14

不受食尊貴墮。食者是本分事。
知有不取故云尊貴墮。
披毛戴角墮者。不執沙門邊事及諸勝報位也。
不斷聲色隨類墮者。
為初心知有自己本分事。
迴光時擯出諸色聲香味觸法得寧謐。
則成功後不報六塵墮而不昧。
任之無礙。故云外道六師是汝師。
彼師所墮汝亦隨墮。
可以食食者。則是正命食也。
亦本分事也。祇是就六根門頭見聞覺知不被染污呼為墮。
不同向前怕也。本分事猶不取。
況其餘。 ^213c34

又揀云。沙門取食有三種墮。
作水牯牛是甚麼墮。
代云。不處正位不揀其身。
始喚作沙門墮。不斷聲色是甚麼墮。
代云。凡情得盡。聖量亦忘。
聲色塵中不應更斷。
乃可取食。是為隨類墮。
又云。彼師所墮汝亦隨墮。
乃可取食。 ^214a2

問如何是彼師所墮。
云田舍翁入聚落。
眼耳鼻舌身意俱失却。 ^214a12

云如何是隨類墮。
云不斷聲色又不失香味。 ^214a16

云如何是彼師。云六處。 ^214a18

云如何是汝亦隨墮。
云存。云存個甚麼。
云不得動著又不離聲色。 ^214a20

問不受食甚麼墮。
云了達正因不存勝解。
故云尊貴墮也。 ^214a24

又揀云。沙門墮者。
亦不無其行。亦不無其間。
雖有其間常無其間。
雖有其行常無其行。
其中此事切須知時節。
莫東西。 ^214a28

又溈山云。我百年後作一頭水牯牛。
左脇上書溈山僧某甲一行字。
汝道當見之時。喚作甚麼。
無對。後曹山代云。
喚作水牯牛。 ^214a34

問未審此水牯牛還解耕稼否。
云灼然。云是甚麼類。
云披毛戴角者。云四時食何水草。
云不入口者。 ^214a40

云如何是水牯牛。
云不證聖。云如何是銜一莖草。
云毛羽相似去。 ^214a44

問是超聖是超類。
云是超聖。 ^214a48

問如何是水牯牛。
云冥冥#CB15167;#CB15167;。
云如何是銜一莖草來。
云古人道了也。毛羽相似去。
又云一草者。祗是明得不變異也。 ^214b2

師曰。祖佛不知有。
狸奴白牯却知有。
曰為甚麼狸奴白牯却知有。
曰祗是百無所解。 ^214b8

云祇如祖佛為甚麼不知有。
云。祖為執印。佛為相似。
云祇如狸奴白牯知有個甚麼。
云祇知有狸奴白牯。
云如何是狸奴白牯知有底事。
云。不從西東來。不從三十二相。 ^214b12

問如何是祖。云上有。
云如何是佛。云相似去。
other:: 
## 四種異類
四種異類 ^214b20

一者往來異類者。
如今一切聲色言語階級地位捨父逃逝盡皆。
却向上祖又得為異類。
又天堂地獄餓鬼畜生脩羅等皆是異類。 ^214b24

二者菩薩同異類者。
先明自己然後却入生死異類中攝他。
已證涅槃之果。不捨生死類。
自利利他。願一切眾生皆成佛。
從末後成佛。所以大權菩薩若不先化眾生。
己事無由得成辦。
故南泉云。先過那邊知有。
却來遮邊行李。菩薩具六度萬行。
教云。若有一眾生未度者。
吾終不成正覺。誓願無邊。
眾生無邊。如是誓願故名菩薩同異類。 ^214b30

三者沙門異類者。
先知有本分事了。
喪盡今時一切凡聖因果功行始得就體。
一般名為獨立底人。
亦名沙門稱斷事始得。
表裡情忘。三世事盡。
得無遺漏。得名佛邊事。
亦云一手指天地。
亦云具大沙門轉却沙門稱斷邊事。
不入諸聖報位始得。
名為沙門行。亦云沙門轉身。
亦云披毛戴角。亦喚作水牯牛。
恁麼時節始得入異類。
亦云色類邊事。所以古人道。
頭長三尺項短二寸。
祇是這個道理。不得別會。 ^214b44

四者宗門中異類者。
如南泉云。智不到處切忌道著。
道著則頭角生。喚作如如早是變也。
直須向異類中行。
道取異類中事。洞山云。
此事直須妙會。事在其妙。
體在妙處。曹山自道。
此事直須虗一位全無的的也。
覿面兼帶始得。若是作家。
語不偏不正。不有不無。
呼為異中虗。此事直須作家橫身。
逢木著木逢竹著竹。
須護觸犯。囑囑囑囑。 ^214c12

有人問余如何是異。
我若向儞道驢年得異麼。
所以有人問南泉。
百年後向甚麼處去。
泉云山下檀越家作一頭水牯牛去。
云某甲隨和尚去得否。
泉云。儞若隨我。含一莖草來。
師云。此水牯牛不同沙門水牯牛。
直須子細始得不迷時候。
問如何是往來異類。
師云未知有自己。
又云一切言語聲色是非總是往來異類。 ^214c26

云如何是同中異類。
師云不擇其身。 ^214c40

云如何是披毛戴角異類。
師云不立觸淨。又非時答觸即觸。
遇淨即淨。 ^214c42

云如何是宗門中異類。
師云要頭則斫將去。
得無遺漏始得通身。
始喚作一塵一念。
十方婆伽梵。一路涅槃門。
到恁麼時節不處正位。
不擇其身。却入異類中披毛戴角無異念。
故云一切物類比況不得。
諸佛諸祖計校不成。
所以古人道。沙門邊語不得將尺寸語與人。
故喚作勝句妙句。
此是色類邊語。三者一切所有底物比不得。
始呼為勝句妙句。
所以古人道。千般比不得。
萬物況不成。智者不能知。
上根亦不識。亦云本來無相似。
故勝句妙句勝句妙句者。
天上人間測度不得底事。
借此為語類邊說行。 ^214c46

稠布衲問如何是色類。
師云披毛戴角。云如何是語類。
師云曹山只有一雙眉。 ^215a18

又問如何是水牯牛。
師云#CB15167;#CB15167;朣朣。
云此意如何。師云不知有天地。 ^215a22

上座問。雲居先師有言。
自少養一箇兒子。
頭長三尺頸短二寸。
如何是自少養得底兒子。
師云日給難忘。 ^215a26

云如何是頭長三尺。
師云不奈何。云如何是頸短二寸。
師云至今還奈何得否。
云如何是日給難忘。
師云常在則是。云如何是常在。
師云不違背則是。 ^215a30

云如何是不奈何。
師云。到恁麼時。甚麼人奈何得。
云至今還奈何此意如何。
師云三世諸佛不奈何。 ^215a36

云如何是頭長三尺頸短二寸。
師云不是從來底事。 ^215a40

問沙門行個甚麼行。
師云畜生行。云如何是畜生行。
師云披毛戴角。云如何是沙門行。
師云物物不間斷。
云不間斷底事如何。
師云始得行。 ^215a42

云如何是披毛戴角底人。
師云不懼業。云為甚麼到恁麼地。
師云。若不懼業。甚麼處不到。 ^215a48

問。從凡入聖則不問。
從聖入凡時如何。
師云水牯牛。云如何是水牯牛。
師云#CB15167;#CB15167;朣朣。
云此意如何。師云但念水草餘無所知。
云成得個甚麼邊事。
師云祗是個逢草喫草逢水飲水。
師又云。這個語有力。
欲知有力。此人不報沙門邊事。
亦不入諸聖報位。
便是入異類。此異類是披毛戴角。
喚作沙門行。亦喚作沙門行李處。
亦喚作頭長三尺頸短二寸。
欲知此意。到沙門行時。
不欲將尺寸分親踈。
不得說張三李四。 ^215b4

又頭長三尺者。只得從小至大。
今日功成得到恁麼時。
喚作勝句妙句。頸短二寸者是不坐沙門位。
亦不處諸聖報。故為頸短二寸。
恁麼時不得說著稱與不稱。
所以道不將尺寸來向這裡思量也。
雖然如此。猶是類邊事。
須知有異類中事。
不見道。知不到處不得說著。
說著即頭角生。喚作如如早是變也。
須向異類中行。喚作虗一位。
喚作覿面兼帶。全無的的。 ^215b20

云如何是類。師云披毛戴角。 ^215b34

云如何是異。師云作麼作麼。 ^215b36

云如何是行。師云要頭則斫將去。 ^215b38

云只如異類成得个甚麼邊事。
師云此事有二種異類。
一者沙門異類。二者事上異類。
事上異類者。狸奴白牯是也。
沙門異類者。觸處得自由。
始得不變易。不同那個。 ^215b40

師曰。此不變易事有二種。
一者人人盡有本分事。
二者知有底人不捨一切聲色是非。
於一切物物上不滯。
呼為一切處不易。
亦喚作披毛戴角。
亦喚作入泥入水。
亦喚作行李底漢。
云如何是入泥入水。
師云不變易。云轉身也否。
師云不轉身。云此人屋裡事如何。
師云諸聖測不得。
云為甚麼測不得。
師云是伊不同諸聖。 ^215b48

云。此猶是類邊事。
還有向上事否。師云有。
云如何是向上事。
師云向汝道則恐落類邊去。
重編曹洞五位卷下〔終〕〔疑非全文乎〕
xu:: 
#  No. 1236-D
No. 1236-D ^215c14

好玉無玷。彫文喪德。
予徘徊同州江府萬年山。
請豐之僧林芳禪人秘顯訣。
盥手拜寫而守持年於茲矣。
於旦於莫雖好見此書。
尚未能啖其理味空飢矣。
頃依同袍同衣示教欲鋟梓。
止抑以此書我宗極致也。
往古雖傳聽其號於叢林。
又未見於茲書。夥惜哉。
習鑿齒曰。粃糠在前者乎。
將見鈔我朝種月禪師此書兩卷。
而雖抄錄彼師之鈔。
前後大略才存十一二矣。
疑月師所見非元晦然禪師之本乎。
又月與然師時世如何。
各可尋討也。自恐今雖訓黠。
莫胡暗短不能證文字。
倒或漏落誤而胡亂指點。
且一字一點不加私意可知。
乞洽聞作者高明達士勿訝少心。
現大膽。冀一一訂矣。
今我所急務者。只在此書弘通。
若覧人不問或校合或點所不及而於世流通。
可謂百世洞曹。千萬世洞曹。
祈禱祈禱。 ^215c23

延寶八〔庚申〕天中秋明月後 ^216a6

武野葛西庄見性寺主　淵龍　污點
 ^216a8
