
undefined:: 貞元新譯華嚴經疏卷第七〔從第十六經二紙半盡第二十四經一半〕
author:: 敕太原府大崇福寺沙門澄觀述
 ^136a6

●第七、大悲觀自在菩薩。
寄等隨順一切眾生迴向。
謂以善根等心，順益諸眾生故。
言觀自在者，三業歸依，十通隨應，鑒無遺照，
益無不周，由此故能等心隨順。
在補怛落迦山者，此云小白華樹。
山多此樹，香氣遠聞，聞見必欣，是隨順義。
然觀自在，或云觀世音。
梵云婆盧枳底，此云觀世。
護公悞作毗盧，譯為光也。
濕伐羅，此云自在。
若云攝伐多，此云音也。
梵本有二，故令譯者二名不同。
而法華觀音品云：觀其音聲，皆得解脫。
即觀世音也。然彼經中，初、語業稱名，滅除七灾；
二、身業禮拜，能滿二願；三、意業存念，淨除三毒。
即自在義。而今多念觀世音者，語業用多，感易成故。
今取義圓，云觀自在。
然觀即能觀，通一切觀，故云真觀、清淨觀、
廣大智慧觀、悲觀及慈觀、常願常瞻仰。
世是所觀，通一切世，謂若山、若海、若佛、
若生，無不觀故。若云音者，亦是所觀，即是所救一切機也。
若但云自在，乃屬能化之用具足，應云觀世自在，通能所也。
能必有所，故略無之。
能所兩亡，不#CB01002;觀察，
互相融攝，為真自在。 ^136a12

第一、依教趣求中，先念前，有十五句：初總思修；
後入彼菩薩下，別明所修。
一、深信解藏，即彼三昧，謂不生心言：如是如來已般涅槃等。
藏即包攝，餘並可知。
後漸次下，趣後。 ^136a48

第二、見其西面下，見敬諮問。
於中二：先覩見，後敬問。
前中三：初、見勝依正，二、彰見成益，三、友垂讚攝。
今初，見在西面者，本所事佛，令物歸故；
智日將沒，令觀察故；入生死夜，悲救苦故。
餘文可知。二、善財見已下，彰見之益。
以友大悲熏修身心，故今見身便得勝念。
善知識者，即是如來者，略有四意：一、引至究竟，
同於佛故；二、體如而來，無來相故；三、此是等覺，
即是佛故；四、從久遠來，成正覺故。
三、爾時，觀自在菩薩遙見下，友垂讚攝。
大悲深厚，隨順攝故。
二、爾時，善財下，敬門，可知。 ^136b8

第三、爾時，觀自在菩薩摩訶薩放閻浮下，稱讚授法。
於中二：先長行，後偈頌。 ^136b28

△前中亦二：先讚，後授。
今初，先摩頂攝受。
尊位顯著，故攝相異。
前經又不說放光之處。
准梵本意，金色、寶#CB08504;等皆手之光，同初會中十方諸佛摩普賢頂。 ^136b30

第二、善男子！我已成就下，授己法界。
於中二：一、標舉名相，二、廣釋業用。 ^136b36

▲今初，亦二：先標其名，後顯體相。
今初，謂悲非愛見，同如來悲，故稱為大。
一念遍應，稱為速疾，即以悲應而為行門。
後善男子！我以此下，略顯體相，亦是釋名。
平等教化，即是大悲。
同體無緣，故云平等。
攝受調伏，即是行門。
相續不斷，是速疾義。
疾則頓應，續則常然。
又門即普門，普門示現，故曲濟無遺稱之曰普，從悟通神謂之門矣。 ^136b38

▲二、善男子！我恒住此下，廣顯業用。
於中二：先約普門以顯業用，後約大悲以顯業用。
前中亦二：先略，後廣。
今初，以上同如來妙覺真心故，常在一切諸如來所；
下與眾生同大悲體故，普現一切眾生之前。
普現即是普門示現。
准千眼經，大悲菩薩久成正覺，號正法明如來，
示為菩薩，義言等佛。
然悲門攝廣，此土緣深，未有傾心，不蒙慈濟。
願常稱念，思其法門。
後或以布施下，別明即普現之義，有十一句：
初四即四攝攝，次六即三業攝，後一即萬類攝。
然此十一，方法華經三十五應，乍觀似少，義取乃多。
謂三十五應，乃是此中或現色身及說法耳。
又三十五者，略舉大綱，萬類殊形，豈當局定？ ^136c4

二、善男子！我修習下，約大悲行以顯業用，救諸怖畏故。
然普門、大悲二義互通，從多顯耳。
於中三：初、令離怖，二、顯離因，三、令究竟。
今初，具五怖畏，舊經十八，今二十二，加於王官及病、
懈怠、求不得故。舊經梵本不活等五連在一處，
今大眾、惡道二怖居末。
准地經及論，但唯五怖，餘打、縛等皆五攝故。
言五怖畏者：一、不活畏，二、惡名畏，三者、
死畏，四、惡道畏，五、大眾威德畏。
此五相者，懼無資財，不存朝夕，名不活畏；
若得惡名，無人敬養。
上二通三業。死懼因盡，正捨報時，大怖之極，
無過死故；惡道畏者，憎於惡道，懼生彼故。
是故死畏，畏失此身；惡道畏者，懼得彼身。
故二皆身業。大眾、威德亦通三業。
五怖總以二法為因：一、邪智妄取，想、見、
愛著故，即前三因；二者、善根微少故，即後二因。
邪智即是分別身見，由此妄取我、我所故，
愛著於故，故有死畏；見有我身，懼捨命故，
愛著我所，有初二畏。
但著財利，有不活畏；著利兼名，有惡名畏。
後二因者，功德微少，畏墮惡道；智慧微少，畏於大眾。
云何能離？離我、我所，則離前三；增長福、
智，即無後二。故下經云：正念現前。
云何此五攝餘畏耶？
然五怖、畏多約果說，今此二十有通因、果。
險道有二：若世險阻，即不活畏及死畏攝；
若惡道因，即是邪智。
熱惱有三：失財熱惱，不活畏攝；處眾熱惱，
即是惡名；三毒熱惱，即是畏因。
迷惑有二：迷惑方隅等，即不活攝；若心迷惑，大眾畏因。
繫縛亦是不活畏攝，煞害死攝，王、宦、貧、病皆不活攝。
黑闇、遷移乃有二意：現闇遷移，亦不活攝；
惡趣、黑闇、三塗遷流，皆惡道攝。
懈怠何畏？若畏懈怠，乃是智人，故梵本、舊經皆無此怖。
愛別離怖，正唯死畏，兼於不活；怨憎會怖，
正唯惡道，亦兼不活。
逼迫身怖，死及不活；逼迫心怖，即眾威德及惡名攝。
憂、悲、愁、歎，即死、不活二怖之相，亦通餘三；
求不得怖，亦不活攝。
餘之委細，類可思准。
二、復作是願下，顯離之因。
三業歸依，我之三業能令解脫，令任正念，
即無我、我所及邪智也。
三、善男子！我以如是種種下，令其究竟。
若發大心，得證不退，諸怖永除。 ^136c26

△第二、爾時觀自在下，偈頌。
此偈及下善財領解說偈，舊經皆無。
此文分二：先說意，後偈詞。
雖是祇夜，亦有伽他三十九偈半，文分為五：
第一、三偈讚彼自述，第二、一偈半讚其敬問，
第三、三十二偈頌稱讚授法，第四、一偈明謙己推勝，
第五、二偈示後勸修。 ^137a46

▲今初。似頌前文見友依正，乃是結集，
取此經意，連綴經文。 ^137b6

▲第二、一偈半，讚其敬問，亦是伽他，不應菩薩頌善財語。
若頌稱讚，與前影略，可為祇夜。 ^137b10

▲第三、我是勇猛下，三十二偈頌稱讚授法。
於中二：初二偈結集，述前摩頂攝受。
故梵本云：清淨薩埵大慈悲，捫摩善財童子頂，
亦猶法華具足妙，相尊偈答無盡意。
下慈氏中讚善財處亦有結集，連為偈詞。
若改我是為是時字，理則真矣。
餘三十偈正頌前文授己法界。
於中二：初二頌前標舉名相；餘頌廣辨業用，
合頌前來普門大悲，以門隨類為拔苦故。
文中三：初一總明，次二十四偈別顯，後三偈結益。
總明及結皆頌離因。
今初，三業歸向即離怖因，而得解脫即離怖果。
二、別顯中，頌二十怖即為二十，但不次耳。
前十五怖各唯一偈：初一、頌離繫縛怖；
二、頌離煞害怖；三、離王官怖；四、離愛別離怖；
五、離黑闇怖，謂深林邃谷蔽陽曜故；六、
離險道，懸崖險峻即險道故；七、離怨憎會；
八、離逼迫身；九、離惡名；十、離迷惑；十一、
離逼迫心；十二、離病怖。
故梵本意云：或有聾盲及瘖瘂，諸根殘缺病相纏，
願得人天相好身，念我名者皆如意。
十三、離不活；十四、離貧窮怖，貧賤骨肉疎故；
十五、離惡道怖。上皆一偈，梵本此後有一行結云：
如是之人念我名，一切所願皆圓滿。
十六、有二偈頌離大眾威德怖，為大菩薩常聞法故。
十七、有二偈頌離遷移怖，貶讁異鄉，斯為危厄，
故常晝夜思無徙居，令淨土生，豈有遷改？
十八、一偈頌離求不得怖，常為應供，何求不得？
十九、二偈頌離熱惱怖，五濁交煎，業惑熾盛，斯為熱惱。
二十、有二偈頌離死怖，其憂悲通為怖相，故不別頌。
若欲攝者，死怖中攝，懈怠非怖，故不頌之。
以科對偈，文義昭彰，似難已釋，想無惑矣。
三、有三偈總結成益，頌前離因。
於中，初偈乘行願而成就，後二偈辨三業之益物。
長行明能感三業，今頌明能應三輪。
水清月現，感至應來，兩義相成，二文影略。
又能感三業，敬請偈中，至心稱名，即口意故。 ^137b12

▲第四、我得大悲下一偈，即謙己推勝。
前半謙己，後半推勝。 ^137c24

▲第五、二偈示後勸修。
雖未的指，已令遍求，故後二段非頌前也。 ^137c26

第四、爾時，觀自在下，謙己推勝。
久成正覺，尚不失謙。
於中二：先正謙推，後善財領解。
此段亦合授法前開，為順六段，故於此辨。
於中，先敘說儀，後正說偈。
有三十偈，大分為三：初一、標讚，二、有二十六偈別讚，
三、有三偈結讚。今初，以菩薩德深，故眾讚不盡。
二、別讚中分四：初一、讚所得法門，謂以亡機智導無緣慈；
二、有一偈讚神通，以普門示現，皆妙用無擁故；
三、有三偈自申讚意，謂聖德廣深，劣智難測，
因聞生辯，敬讚德音，如因日光還見於日；
四、有二十一偈廣讚勝德。
於中二：先十偈讚身相莊嚴，雖一兩句，
明其心願，意成身耳；後十一偈讚業用深廣。
於中三：初、二偈總讚悲濟周遍平等；二、
有三偈讚依正妙嚴，滿眾生願；三、有六偈悲隨萬類，拔苦慰安。
第三、三偈結讚：初偈三德已滿，次偈二利俱圓，後偈自他覺滿。
三句自覺覺他，後句願生同證。 ^137c30

第五、爾時，有一菩薩下，指示後友。
於中二：先、後友入會，後、大聖指示。
今初，友名正性，無異行。
行字二義：一、約遊剎，平聲呼之；約供佛利生，則去聲呼之。
謂能遍行而無行性，故云正性。
舊名正趣，趣即行義。
遍行諸剎，教化眾生，無來去相，即同真如。
遍一切處而無形相，為如相迴向。
從東方來者，東為群方之首，如為萬法之初。
虗空來者，真如相故。
至輪圍山頂者，周圓無上故。
足動地者，真如如地，非定慧足，不顯發故。
同前會者，隨順眾生，得如相故。
後時，觀自在下，大聖指示。
第六、爾時，善財下，戀德禮辭。
准梵本中，此初兩行，合在辭退而行之後。
今迴於前，使往正趣，無有思前，亦無初首。 ^138a12

●第八、正性無異行菩薩，寄真如相迴向。
謂善根合如，成迴向故。
義如前說。 ^138a36

第一，依教趣求。
第二頂禮其足下，見敬諮問。
第三、菩薩告言下，授己法門。
於中二：先標名體，後顯業用。
今初。一念超多，故云速疾；而無來去，故云不動；
十方齊往，稱曰普門。
後善財言下，顯其業用。
於中四：一、申問端。
雖有三問，意在速疾。
二、菩薩告言下，顯其甚深。
三、善財白言下，承力請說。
四、菩薩告言下，正答前問。
於中五：初、答得法之處。
謂真如即是如來藏性，具恒沙德，具足吉祥。
依此威德，無不生矣，名普出生。
故能不動，無所不至。
二、從彼發來下，答時久近。
三、一一念中下，答處近遠。
謂念念之中舉多大步，復經多劫，是遠是速。
四、一一世界下，顯其成益。
五、如從東方下，類顯十方。
言亦復如是者，此有二義：一、從東方來，
亦從南、西等九方來；二、此處從東具足吉祥藏世界而來，餘之九方從東亦爾。
如上文殊從金色界遍於法界，皆從金色一界即是一切界故。
身等亦然。故推勝云：善布其身，悉遍法界。 ^138a40

餘謙推等三段可知。 ^138b22

●第九、大天，寄無縛無著解脫迴向。
謂不為相縛，不為見著，作用自在，故名解脫。
言大天者，現大身故。
無縛無著，淨智自在，故名為天。
稱理普應，故名為大。
妙用難測，故名為神。
在門主城者，當法師位，與妙法門而為主故。
亦云具足門。多門迴向，皆具足故。 ^138b26

第一、依教趣求中二：先念前，後趣後。
前中亦二：先思念前法廣大行者，即前法門非智不知、
非通不作，是勝功德；後被菩薩堅進甲下，
即因修成德；後漸次下，趣後。 ^138b36

第二、善財間已下，見敬諮問。 ^138b42

第三、爾時，大天下授己法界。
於中二：先授法方便，後正授所得。 ^138b44

△今初。現相讚友，令其欣入。
長舒四臂等者，約事則發心者希，淨目而觀，散華而供。
若約表者，謂展四無#CB01002;，
取其所詮勝流真如相應法門，先當自淨以洗身心，
後因利他，故云散華。
亦表四攝，遠攝四眾，令淨身心，無不見故。 ^138b46

△二、善男子！我已成就下，正授法界。
於中二：先名體，後業用。
今初，謂六度大悲，如雲覆潤，如網羅攝。
後善財白言下，問答業用。
先問，後答，答以四攝攝生故。
於中二：先現寶令施，教以檀攝；後善男子！
如我為汝下，例教於餘。
於中三：初、成前檀度，即是檀攝；二、廣說尸羅，
即利行攝；三、例說餘度及於餘攝。 ^138c6

▲今初。言令其息滅不欲行施障勝行者，
瑜伽菩薩地施障有四：一、先未串習，二、
施物尠闕，三、躭著上妙悅意財物，四、觀見當來具足財果而深欣樂。
今令其熏習除第一障，為現施物除第二障，
尊重勝因更無躭著，發菩提心不求當果。 ^138c18

▲二、復次，善男子！
若有下，廣說尸羅，即利行攝。
此一段長行、偈頌，舊經所無。
瑜伽四十三一切利行略有三種：一、於現法利行，
謂以德業招守財位；二、於後法利行，謂令捨財位；
三、於現法、後法利行，謂令離欲。
前二益淺，此略不明，廣說離欲。
若約尸羅，即是初戒人之喜犯，故偏說之。
文中二：先長行，後偈。
長頌行中三：初標，次徵，後釋。
釋中二：先舉所化境，後彰能化行。
前中亦二：先別明，後總結。
今初，總有十喻，嬰孩為總，故梵本中句句皆有愚癡嬰孩，餘九為別。
又准梵本，別中自有十喻，加甘酒喻。
前四喻躭染不捨，後六喻欲為道患。
就初四喻，意有通、別。
通喻躭染，別喻喻躭。
五欲不同：一、甘酒喻，喻其躭味，故梵本云：
如甘酒者，醉於種種諸色味酒。
二、素衣受染，以喻著色。
三、糞中之虫，喻躭於香。
四、弊猪嚴身，以喻著觸。
唯闕聲喻，含在嬰孩之中。
後六喻欲過中：一、欲能繫縛；二、劫諸功德；
三、身命、慧命並皆夭促；四、當墜溺三塗；
五、生死海；六、永害戒香。
梵本無夭慧命。後以要言之下，總結過患。
二、善男子！我為此等下，彰能化行。
於中亦二：先辨巧化；後因斯發起下，彰化之益。
二、爾時，大天下，偈頌二十一偈，長分為十：
初、二偈喻顯戒德眾善所依；二、有五偈明外道無戒、
無利、勤苦，此中外道宗計，廣如別說；三、
有一偈諸天妙樂，持戒所成；四、有三偈不揀尊卑，
持益犯損；五、有五偈若堅持戒，二世利安；
六、有一偈重以喻明，美戒成益；七、有一偈人無貴賤，
持戒為尊；八、有一偈明持毀畏安，勸物持護；
九、有一偈重以喻顯，彰戒功高；十、有一偈推功如來，勸物堅淨。 ^138c26

▲三、善男子！如我以此下，例說餘度及於餘攝。
於中四：初、結前生後；二、若有眾生嗔恚下，
明以忍辱破嗔恚蔽；三、若有眾生惛沉嬾墮下，
復以精進策其懈怠；四、以如是等下，總結成益，
具諸度門，淨諸蔽障。 ^139a30

第四、善男子！我唯下，後三段可知。 ^139a38

●第十、自性不動地神，寄入法界，無量迴向。
以法界善根，迴向法界故。
法性如地，安不動故。
非修不動，故云自性。
言菩提場者，所入法界，是得菩提之處所故。
既將入地，不云南矣。 ^139a42

第一、依教趣求。云往東北者，自東之南右旋而轉，
今已一周故云東北，示表一僧祇滿資粮加行皆已周故。 ^139b2

第二十、千地神下，見敬諮問。
於中五：一、友見稱讚。
既云友見，已含見友。
二、爾時，自性不動神下，嚴處攝生，以顯勝德。
三、時彼地神告善財言下，許示昔善，引其問端。
四、爾時，善財禮地神足下，設敬陳請。
五、時彼地神下，正示昔因。 ^139b8

第三、善男子！我得下，示己法界。
於中四：一、標名體用。
名云難摧伏智慧藏者，舊云不可壞智慧藏，
名異義同，皆顯一念之智鎔乎法界，不可推壞，
包含眾德，無所不生，故名為藏。
賢位已滿，總會三賢為入地因，故顯善財勝福常隨地神法界，
智不可壞，昔因不失，能證入矣。
常以此下，略明其用。
二、善男子！我憶下，別顯業用。
由智不壞，故常憶等。
三、善男子！乃往古世下，顯得法時、處。
四、善男子！我從是來下，總結純熟。 ^139b18

第四、善男子！我唯下，後三段可知。 ^139b32

 #CB17479;大文第五春和神下，
有十善友，當十地位，修十勝行，斷十種障，
證十真如，成於十地，即為十段。 ^139b36

●今初。第一、春和夜神明歡喜地，亦名極喜。
謂初獲聖性，具證二空，能益自他，生大喜故。
初獲聖性者，由斷異生性障故。
具證二空者，即是所證遍行真如。
謂此真如，二空所顯，無有一法而不遍故。
言春和者，盛德如春，和暢發生。
初證真如，無德不發，即成就自利利他行故。
在迦毗羅城者，此云黃色，昔黃頭仙依此處故。
黃是中色，已證真如，契中道故。
是生佛城，表於初地。
生佛家故，地上多明。
見夜神者，證智玄妙，離相破闇故。
下九天神，准梵本中，皆是女神。
瞿波亦女地上證，如得同體慈女之德故。
梵本諸神，皆名為天。
恐濫上界，故云神耳。 ^139b40

第一依教趣求中二：先依前修證，後如是思惟下趣求後友。
於中亦二：先至時處從東門入者，開明之初顯證之始故。
遇日沒者，是夜神故，分別見日皆已亡故。
後復作是念下念友勝益。 ^139c14

第二、作是念時下，見敬諮問。
先覩見，後敬問。今初，於空等者，朱衣表教，
顯著分明；處空為證，如日不住。
宗說兼暢，德冠物先，云首戴梵冠；法門星象，
不離一如，云炳然在體；化生業用，歸乎解脫，云毛孔普現。
後善財童子見聞下，敬問。 ^139c22

第三、時，彼夜神告善財言下，稱讚授法。
先稱讚；後善男子！
我得下，授法。於中二：一、正授法門，二、得法久近。 ^139c32

△前中，先長行，後偈頌。
▲長行中二：先名體，後業用。
今初，以法光明破自他闇，即是教化調伏眾生。
第二、善男子！我於下，業用中二：先興救物之心，後辨救物之行。
今初，十心：前四四等，次二止善，次二解行精勤，後二捨凡棄小。
此上十心，通救三求眾生。
二、善男子！我於夜闇下，辨救物之行。
於中二：先救欲求眾生，後救邪梵行求眾生。
其有求眾生，遍在二段，令究竟益，即離有求。
救欲求中分，文分為二：先總明，後別顯。
今初，若准現文，文有四節：一、所救時；二、
若入於海下，明救處；三、或遭盜賊下，時、
處中難；四、種種方便，辨其能救。
若准下文，若時、若處、若所救事，皆名為難。
若准梵本，具標十門。
二、為海難者下，別顯。
總有十門，門皆有二：先救世苦，令得世樂；
後大願迴向，令其究竟離苦得樂。
唯三、四二門，略無大願，義必合有，從簡太過耳。
十中，第一、救海難眾生，即標中第一。
二、為在陸地下，救處陸眾生，即標中第二。
三、一切眾生有惜壽命下，救求不得眾生，即前或乏資糧等。
四、為行山險下，救山險眾生，即標中第三。
上二闕大願。五、為行曠野下，救曠野險難眾生，即標中第四。
言闍努囉獸者，其獸八足，四足在背，抱持所得，
力能搏噬犀、象、猛獸，馳走疲乏，翻背足行，
逐人無逃，人逐莫及。
六、救鬬爭眾生。七、救樂著國土眾生。
八、救著聚落眾生。
上三闕標梵本，有在異國遭遇惡賊。
九、救闇夜眾生，即標中時也。
上四皆有善男子以為其初。
就救夜中分二：先救世闇；後作是念言下，大願迴向。
於中二：先總明；後是諸眾生下，別顯。
於中亦二：先明所救，後顯能救。
前是三障，即分為三：初煩惱障；次煞害眾生下，
業障；後不久當墮三惡道中，即是報障。
三障即黑闇。後願我速以大智光明下，辨能救。
十、善男子！一切眾生或病所纏下，救老、
病等苦，皆前危厄中攝。
文中二：先救世苦，令得世樂；後復作是念下，
大願迴向，令其究竟。
二、善男子！一切眾生入見稠林下，別顯救邪梵行求眾生，
亦二：先救邪見，令得世樂；後復作是念下，大願迴向。 ^139c36

▲第二、爾時下，偈頌二十一偈，分四：初一頌法門名體；
二、有四偈舉因勸修，謂四無量，即是前文救物之心；
三、有十偈顯果令入，謂六處殊勝，通頌前文能救之行，
明前所救十處不同，不出六根為能應故，
謂十眼遍見、十耳普聞、十鼻遍覺、十舌廣說、
十身普應、十意遍知，故能、所作無不周遍；
四、有六偈明德業廣大，初一神通，餘皆福智，故能遍應。 ^140b4

△第二、爾時，善財童子白春和主夜神下，得法久近。
於中二：先興二問，後還兩答。
答中二：先答發心時節，後答得法久近。
今初，有六：初、總顯本事因緣；二、時彼城東下，
明初佛興世；三、蓮華城內下，善友勸發；
四、令王夫人下，正發大心；五、善男子！
時王夫人下，結會古今；六、我於彼佛下，發心成益。
二、過此劫已下，答得法久近。
於中二：先總顯得法因緣；後我纔見佛下，正明得法。
於中三：初得方便三昧，能上見諸佛，下化眾生；
次以聞法故下，得此解脫；後得此解脫故下，廣顯業用。 ^140b18

第四，善男子，我唯下，謙己推勝。 ^140b36

第五、善男子！此閻浮提下，指示後友。
恒河南者，順世攝善故。
菩提場中者，得無悞犯，由契理故。
普遍吉祥無垢光者，最勝真如德無不具，
云普遍吉祥無垢，即是第二地名，必與智俱故云光也。
本從發心者，即前淨月。 ^140b40

第六、爾時，善財下，戀德禮辭。
於中二：先偈讚，後禮辭。
今初，戀德之深，形於言詠。
十偈分四：初四、讚身心超勝，次三、大用無涯，
次二、益物不空，後一、結德無盡。
二、爾時，善財童子下，禮辭。 ^140c2

●第二、普遍吉祥無垢光夜神明離垢地善友。
具淨尸羅，離於能起微細毀犯煩惱垢故。
微細毀犯，即邪行障，障於二地淨尸羅故。
斷此便得最勝真如，具無邊德，最為勝故，名等如前。
文雖具六，且分為四：第一、依教趣求，第二、
見敬諮問，第三、稱讚授法，第四、戀德禮辭。
今初，可知。 ^140c10

第二頂禮其足下，見敬諮問。 ^140c20

第三夜神答言下，稱讚授法。
先讚、後授。授中二：先長行，後偈頌。 ^140c22

長行中三：第一、正授法門；第二、謙己推勝；
第三、指示後友。 ^140c26

△初中二：第一、總答所問，第二、別示己法。
 #CB17476;今初，即念佛三昧。
文中有四，謂標、徵、釋、結。
釋有十句，略有二解：一、作總、別解：初總，餘別。
別中：一、觀外相；二、念內德；三、知所證；四、
放光；五、常光；六、變化；七、圓音；八、名號；九、調生。
二、約十身解：一、菩提身；二、相好身；三、智身；
四、法身；五、願身，如賢首品毛孔光明，皆宿願故；
六、福德身；七、化身；八、力持身，圓音持法，
盡未來故；九、意生身，隨立名故；十、威勢身，結云威力故。
十身並彰，內外皆具。
若專念此，何行不成？ ^140c28

第二、善男子！我得下，別示己法，謂得禪定。
然二地出心，即修諸禪，滿入三地，故非前却。
於中二：先名體，後業用。
今初，契理無著，故云寂靜；止觀雙運，名為禪定；
現法樂住，故稱為樂；大用無涯，為普遊步。
然勇猛即是梵本，同舊經中普遊步義。
二、普見三世下，廣顯業用。
於中二：先、明攀緣如來，為諸定本；第二、
正明三禪，別彰業用。 ^140c46

 #CB16540;前中三，謂標、
徵、釋。今初，見佛無著，即寂靜義；又見佛法界，
即攀緣如義；無取無入，即同如來清淨禪義。
二、何以故？徵云：既了差別，何以無著？
三、釋意云：窮了如來之體性故。
文有十句，各有標、釋。
標多約體，釋多就用。
理實雙明，故攝十句為五對體用：一、不去不來對，
即體用自體；二、不生不滅對，即體用之相；
三、非實非虗對，即體用之力；四、非遷非壞對，
即體用之性；五、一相無相對，即體用之德。
初對中，理無不證，故曰非去，謂非捨世而得出世。
是故釋云：世趣永滅，若有可捨，非真滅故。
即體之自體也。即體之用，故曰非來。
釋云：體性無生者，生則有來故。
此即用之自體也。
第二對，體有何相，本來不生？
釋云：法身平等者，三際自他，體皆平等，為其相故。
用有何相，常用不滅，為其相故。
釋云：無有生相者，以即體之用。
體既無生，用何有滅？
第三對，體有何力，能令即相而非實故？
釋云：如幻。用有何力，廣能利益？
釋云：非虗。第四對，體性云何，湛然不遷？
云：過生死。用性云何，隨流性常，故不變壞。
第五對，體有何德，本自超言，能令言離？
用有何德，善觀性相，而本自空？
此十亦名十身無#CB01002;。
然五重之體，但是一體；五重之用，但是一用。
體外無用，用即是體；用外無體，體即是用。
體即法性，用即智應。
二既不二，理智圓融。
唯一無#CB01002;法界之身，
隨相顯十，以表無盡。
如是觀察，何著何取？
是謂攀緣如實自覺智境不思議事，豈非如來清淨禪耶？
若以五對展轉相釋，亦名體用。
但以後後釋於前前，前四是遮，後一是表。
謂第一即用之體證滅，非云即體之用應而無來。
二云：若爾，便是生滅。
以世趣佛身生故，應用無來，便謝滅故。
故次釋云：法身之性，成與不成，等無差別，何得有生？
即體之用，本無有生，將何可滅？
三云：若爾，是實是虗。
何者？法身平等，實也；應用非真，虗也。
故釋云：幻智所顯，何以為實？
不失利益，何得言虗？
四云：若爾，有遷有壞。
幻智所顯，從染之淨，豈非是遷？
應物隨機，體便可壞。
故復釋云：已過生死，何有遷移？
即是常身，何能破壞？
五云：若爾，既絕百非，何以悟入？
故表示云：佛體無二，一實相法之所印持，則言思斯絕。
為遣諸數，故云一相。
一不為一，相亦非相。
非但能無事相之相，體相、實相，此相亦無，故云性相本空故。
故十地經云：佛住甚深真法性，寂滅無相同虗空，
而於第一實義中，示現種種所行事。
所作利益眾生事，皆依法性而得有，相與無相無差別，入於究竟皆無相。
即其事也。若並就體說，大同中論八不之義，然皆即相即性。
依彼論釋，各以四句釋之，謂：諸法不自生，
亦不從他生，不共不無因，是故知無生。
十句皆然，斯則即事同真。
若約三性，彼就依他無性即不生等，今就法性本不生等。
既即用即體，便性相無#CB01002;。
更有異門，義如別說。 ^141a10

 #CB16540;二、善男子！
我如是知一切如來時下，正明三禪，別顯業用。
於中三：初、明現法樂住禪，即寂靜禪定樂業用；
二、引生功德禪；三、饒益眾生禪。
上二即普遊步業用。 ^141c4

▲今初。亦是前明即止之觀，今明即觀之止。
於中二：先牒前起後；後思惟觀察下，正顯四禪。
斯則如來禪導於四禪不同，凡小四禪即為四別。
雖大小乘異，四禪支林義則大同。
謂初禪具五支：尋、伺、喜、樂、定；第二具四支：
內淨、喜、樂、定；第三具五支：捨、念、慧、樂、定；
第四具四支：捨、念、中、受、定。
若立名者，初名有尋有伺靜慮，二、無尋無伺靜慮，
三、離喜靜慮，四、離樂靜慮。
故俱舍云：初具伺喜樂，後漸離前支。
即其義也。依十地論，四禪支林並勒為四：
一、所離障，二、對治支，三、利益支，四、彼二依止三昧。
四中，後三是支，初一非支。
雖後後所離是前前支，望於當地，皆非是支。 ^141c10

今初。初禪中，一、思惟觀察至種種境界，即是尋伺當對治支。
思惟即尋，觀察是伺，堅固莊嚴即尋伺相，
普遍照明種種境界辨尋伺境，非唯觀察五欲過失，故云種種。
二、圓滿下，即是喜樂為利益支。
圓滿廣大甚深隨順故，法喜充遍位平等際故，輕安悅樂故。
瑜伽云：喜樂者，謂已獲得所希義故，得大輕安身心調暢有堪能故。
三、不起一切妄想分別者，即所離障凡小之禪，但離欲惡不善法等。
今一乘深妙離一切妄，方為自覺聖智境界，同如來禪。
次大悲救護一切眾生，揀異凡小。
凡小離憂得前喜樂，今自無憂憂眾生憂，不妨拔濟。
四、一心不動，即彼二依止三昧，名所依支。
謂於所緣審正觀察心一境性，為彼對治及利益支之所依止，
依止定力尋等轉故。
其所離障以無行體非是支故，不為彼依但云彼。
二、修習初禪者，總結初禪亦屬依止，四禪所依大旨無別。 ^141c30

二、息諸意業下，明第二禪。
此句即滅覺觀，是所離障。
覺觀麤動，發生三識，亂於二禪。
如淨水波動，則無所見，故初禪能治。
為此所治，則病盡藥亡。
二、攝諸眾生，智力勇猛，此是內淨，即修行對治支。
小乘內淨，但是信心，能淨心相，定等內流。
大乘內淨，總攬三禪三支以成，謂捨、念、正知。
以此三法，尚為喜覆，力用未勝，但能離外尋與伺，故合為內淨。
今攝諸眾生，即是於念念眾生故。
智力勇猛，即同正知。
捨相未顯，含在二中，故合為一支。
三、喜心悅懌，即喜樂支，是修行利益。
四、修第二禪，即彼二依止三昧。
唯初禪有一心不動，餘三皆無，即修二禪當一心支。 ^142a12

三、思惟一切眾生自性下，明第三禪。
此句即捨、念、正知三支，是修行對治。
唯思眾生，即是念支。
思生兼性，故是正知。
但思自性，即是捨支。
二禪合一，不言自性。
然捨是行捨，非是捨受，謂行心調停，捨、喜過故。
二、厭離生死，是所離障。
二禪之喜，為三禪障。
猶如貧人，得寶便喜，失則深憂。
莫若不得，無憂無喜。
喜為生死，故今云厭。
三、住涅槃樂，即是樂支，是修行利益。
瑜伽云：離喜寂靜，最極寂靜。
與喜相違，心受生起。
彼於爾時，色身、意身領納受樂及輕安樂，是故諸處名身受樂。
故說三禪樂最深妙。
今更超之，安住涅槃，寂靜常樂。
然初禪之樂，如土石，山頂有水；二禪之樂，
如純土，山頂而有池水；三禪之樂，如純土，山在大池內。
樂遍身外，身在樂中。
四、修第三禪，即從二依止三昧。 ^142a34

四悉能下明第四禪，文但有二而含於四，
謂一切眾生眾苦惱熱是所離障，然苦樂憂喜皆四禪障，
若得四禪四受俱亡，唯有捨受是利益支，捨念清淨而為對治。
三禪捨念與樂受俱未名清淨，今無樂受故云清淨。
今所滅熱惱即所離障，其能息滅即是捨念為對治支，遠離二邊一切動亂與自覺俱。
然其捨受世為利益，出世望之捨受亦苦，
於下苦中橫生樂想，故今皆捨含在一切熱惱之中，故此一句含三段說。
二修第四禪，即彼二依止三昧，依傍經論以釋經文，
不依此釋四禪之相，何以取別？ ^142b10

▲二、增長圓滿下，引生功德。
禪有三功德：一、能引智願。
不同凡夫愛味於禪，不同小乘入於無願，是故能引一切智願。
二、一三昧中出多三昧解脫境界。
三、成就變化，無所不生。
此三即是難行之相，皆普遊步。 ^142b30

▲三、善男子！我修習下，明饒益有情禪。
種種方便無不饒益，亦普遊步義。
文中分三：初令離欲入於非家，有十四想，
與智度論二十六中十想大同；次若有眾生住於空閑下，
作助道緣；後善男子！
我修如是下，令斷惡進善，即修四正斷。 ^142b38

△第二、男子我唯下，謙己推勝。
△第三、善男子！去此不遠下，指示後友。
後是發光，寄同世間，故云不遠。
依理發光，云菩提場。
所為順理，故云右也。
喜目觀察者，法眼忍理，慈眼觀物，皆有喜義。
又勝定聞持，皆善觀察。 ^142b48

三偈頌中有十三偈，分為三段：初有十偈頌前授法，
次二頌謙己推勝，後一頌詣示後友。
今初，唯頌總答所問十法，小有不次。
初四如次頌前四法，五超頌第七，六頌第六，
七却頌第五，八頌第十，九頌第八，十頌第九。
謙己示後，文並可知。 ^142c10

第四，時善財下，禮辭。 ^142c18

●第三、喜目觀察一切眾生。
夜神發光地善友，謂成就勝定大法總持，能發無邊妙慧光故。
以名對義，已如前說。
文雖其六，義小異前。 ^142c20

第一、依教趣求中二：先念前成益；後作是念已下，趣求後友。
於中四：一、欲趣後友。
二、時喜目神下，善友加持，有十一句：初總，餘別。
三、時，善財童子遽發是念下，所加成益，
謂前加令知近友之益，今能起念，即是加益。
此有十句，如次對前別中十句。
四、爾時，善財下，正明趣後。 ^142c26

第二、見彼夜神下，見敬諮問。
於中三：第一、覩用證入；第二、申偈敬讚；
第三、諮問法要。 ^142c38

△初中四：一、見依正，二、覩入法門，三、見大用，
四、明證入。後三同前授己法界。 ^142c40

 #CB16540;今初可知。
#CB16540;第二、入大速疾普喜幢無垢解脫門者，
覩入法也。一念攝伏，為大速疾。
舊云大勢力，顯用之能遍稱群機，名為普喜。
摧伏高顯，所以名幢。 ^142c44

 #CB16540;第三、於其身上下，明見大用。
於中三：初、於毛孔總出化身，說一切法；
二、於毛孔現昔本事；三、於毛孔現隨類身，說其本行。 ^143a2

▲初中亦三：初、總相明，二、別顯十度，三、例說餘行。
今初，可知。二、所謂下，別顯十度，即為十段，
各有又從，以為揀別。
段段之中有總、別、結，文處可知。
今初，檀中，物無不捨，田無不施，心無不等，
三輪平等，故成檀度。
二、戒度中，初令修因；次於諸世間下，不求近果；
後令諸眾生下，說戒之益。
三、忍度中，初令修三忍因；次說菩提心下，
令其迴向；次說諸眾生下，示不忍果；後讚諸如來下，示忍辱果。
四、進度中，總辨三勤，通策諸行。
五、禪定中，初令離欲；後住法園苑下，令物修禪。
於中，初令得現法樂住禪；次又為演說下，
引生功德禪；後令諸眾生下，饒益有情禪。
六、般若中，初明加行智；後又為下，雙辨根本。
後得智雖是十度，從兼正說，六亦具三。
七、方便中，初即巧會有無方便，觀空涉有故；
次或為演說不住生死下，不捨不受方便；
後或為演說住於天宮下，進趣向果方便。
八、大願中，文有十願：初二總明；次五上求願；
次二神通願；後一結；二、利通下，化願。
九、力度中，集助道法，即思擇力；餘修習力。
十、智度中，初明成熟有情智；後說念念神通自在下，受用法樂智。
三、如說菩薩諸波羅蜜下，例說餘行，即神通度生菩提分等。 ^143a6

▲第二、又於一一毛孔現彼夜神下，即於毛孔現昔本事。
前後二段即一毛中出生無盡，此之一段即一毛中包含無盡，
於中亦現昔十度相。
文分為三：初總，次別，後結。
今初，可知。二、行檀波羅蜜下，別。
別中皆以行字為初。
初二可知。三、忍度中，初安受苦忍；次亦能忍受一切眾生於己身心惡作、
惡說，即耐怨害忍，惡作屬身，惡說屬口；
後忍一切業下，諦察法忍。
四、精進中三句，即三精進：初句被甲，次句攝善，後句利樂。
五、禪定中八句：一、資緣，二、方便，三、造修，
四、獲得，五、治障，六、圓滿，七、起用，八、相攝。
前六即現法樂住，後二即引生功德。
下之五度，句雖多少，類例皆然。
六、般若中，依兼正說，通於三智：初資具是加行，
清淨謂治障，日約破闇即根本智，雲約慈覆流潤，
演法即後得智，藏約包含，海約深廣，行約造修，門約入理。
上四皆通根本、後得。
七、方便中，獨此加於復示修三字，在文不例。
言體性者，下四度體皆後得智。
言理趣者，即是意趣。
八願度中相應事者，謂若求菩提，若攝生等。
九力度中言因緣者，內修為因，外友為緣；
相應事者，思修何法。
十智度中分二：先就能知辨相，後約所知以辨。
今初。一、資具，謂聽聞等。
二、體性者，唯識論中唯後得智。
依瓔珞等，約兼正說，亦通根本，故有三種：
一、無相智；二、一切種智；三、變化智；三、即造修；
四、即獲得；五、從於一智轉生多智，亦能出生其餘諸行；
六、即治障；七、若內若外，若定若慧，為得智處；
八、增長者，如白分月；九、證無證相，名之深入；
十、顯照事法；十一、顯示理性；十二、即四道理，
謂觀待道理、作用道理、證成道理、法爾道理；
十三、即眷屬、般若、同時、心所等；十四、揀擇邪正；
十五、無行為行，無相為相等；十六、萬類之法隨一相應，
亦教、理、行、果隨一相應；十七、一度之中隨攝諸度等。
後所知法下，約所知辨相。
初五句通一切法，次二句佛法，餘皆菩薩法。
如是等下，總結。三、從彼夜神下，總結十度。
十度廣義，經文散具，束之成章，義如別說。 ^143a44

▲三、爾時，善財童子見喜目觀察一切眾生夜神，
復於一一諸毛孔下，明於毛孔出隨類身，說其本行。
於中四：一、出能說之身；二、於彼一切諸眾生前下，
出演法之聲；三、以如是等種種音聲下，
顯所說之法，然皆相續不斷，次第無亂；
四、如是說時下，彰說之益。 ^143c12

 #CB16540;第四、爾時善財童子見聞下，證入覩勝用故。
於中二：先證入，後出因。
今初，先舉所修，即所覩事；次念念至修行，
是修相；次深入安住平等成就，是證相；
次承佛威力及解脫力，是證勝緣；後得菩薩下，
所證法體；後何以故下，徵釋證因。
道機宿著，內外冥資，于何不證？ ^143c24

△第二、爾時善財下，設敬稱讚。
十偈分四：初一現說之因；次一現說之意；
次七現說體相，皆即寂之用；後一結其無盡。 ^143c36

△第三、爾時，善財童子下，問法。
前已覩相證入，故此直問得法因緣。
此有二問：一、問發心久近，二、問得法時節。 ^143c40

第三、爾時，夜天下，授己法界。
前已現相冥授，故此但言答因緣。
於中二：先以偈答，後結會古今。 ^143c46

△前中八十七偈分二：前七十五偈答發心久近，後十二偈答得法時節。 ^143c48

▲前中總有十劫，即為十段。
第一、寂靜大音聲劫，有三十一偈半，文分為六：
初、一偈半總標；二、有八偈顯其本生；三、
有十偈明發心本事；四、有一偈正顯發心；
五、有六偈發心後德；六、有五偈轉值餘佛。
結言未得慧眼者，未得十解正慧眼故。
二、天吉祥劫，四偈結云：尚於我愛阿賴耶，
不知無依計為有者，未了心性即一切法無性之性，而猶計有一切諸法依心而生。
阿賴耶者，標名。此翻為藏，即第八識。
我愛等者，釋義。有三藏義，謂能藏、所藏、執藏義故。
謂與雜染互為緣故，名能、所藏。
以能持染種種名所藏，識是能藏；是雜染法所熏所依染法名能藏，
此識為所藏。有情執為自內我故，名為執藏。
今此上句我愛二字，即執藏義。
為第七識執為內我，故云我愛。
第七雖與四惑相應，正取貪所執我，深生躭著，偏舉我愛。
下句即攝餘二藏，謂種依、第八。
八依種有，即是依義。
今言無者，為能藏時，即是因相；為所藏時，即是果相。
攬因與果，為識自相，故識自相已無實體。
況因果互依，相待無性，何有能依、所依之相？
故問明品云：眼耳鼻舌身，心意諸情根，
一切空無性，妄心分別有。
故云無依計為有也。
上二劫明已得十信，未入十住，前未得自分，後未得勝進。
三、梵光明劫五偈，結云未能明了深法性者，未得十行真實行故。
四、月吉祥劫五偈，結云未獲深妙智等者，未得迴向無#CB01002;妙智入實際故。
五、寂靜智劫六偈，未得地上二空真如清淨法故。
六、妙出生劫五偈，未淨修道之障#CB01002;故。
七、集堅固劫五偈，未得六地十種平等深順忍故。
八、安樂莊嚴劫四偈半，獨此一劫後無結束，
似欠一行，合云然於殊勝雙行道，未得善巧而通達，以是未得第七地故。
九、千吉祥劫亦四偈半，未得八地淨無生忍。
十、無著遍莊嚴劫四偈半，但言供養者，以於此劫得法門故。
上云未得，未得於後，必已得前，如未得十行，前已得十住等。
又上十劫亦可初劫已得初地，未得第二，
乃至第九未得十地，第十劫中方得圓滿，
故其劫名亦順地義，如文思之。 ^144a4

▲第二、最後有佛出興世下，答得法時節，即第十劫最後佛所得此法門。
於中二：前四偈得無功用。
後之三地：初偈見佛興供，次一得八地無依大願，
次偈九地法眼總持，後偈十地成如來力。
後八偈結成普賢行位。
於中三：初四偈半牒舉大心之始，次二偈半明成德之終，後一偈總結圓滿。
因果圓融，初後該徹，入普賢道。 ^144b22

△二、善男子！於汝意下，結會古今。 ^144b34

第四，善男子，我唯下，謙己推勝。
第五、善男子！於此下，指示後友同居證位。
云此會中，起精進行，為普救護；智#CB08504;滅惑，
為威德吉祥。 ^144b36

第六，時善財下，禮辭。 ^144b40

●第四、普救護一切眾生威德吉祥夜神#CB08504;慧地善友。
謂安住最勝菩提分法，燒煩惱薪，慧#CB08504;增故。
文亦具六，勢同前友。 ^144b42

第一、依教趣求可知。 ^144b46

第二、時彼夜神下，見敬諮問。
文為三：一、見聞法界，二、申敬偈讚，三、諮問法要。 ^144b48

△初中義同。諸友正授法界，示相說故，且為見聞。
於中分二：先現光加持，後蒙光獲益。
今初，即當嘿授。入調伏眾生解脫者，即光所依，是己所得法門名體。
此中文略。至下，引昔結會。
古今中云得菩薩普現一切世間調伏眾生解脫門，在義可知。
眉間光者，初寄出世，證中道故；二、善財即時下，
蒙光獲益，即當證入。
於中二：先得三昧，後見大用。
今初，即用所依。三業、六根皆離障#CB01002;，云極清淨。
德無不圓，故云圓滿。
後得三昧已下，明見大用，即定之能。
於中分二：先見用所依處，謂二神中間一切塵中；
後一一塵中下，明所見事。
於中三：一、所化處，二、化成益，三、化本意。
初中二：先總明；後善財又見一切世界下，別明。
然有二意：一、即塵中之剎，二、即塵外遍法界剎。
以云一切，無揀言故。
下偈頌明遍法界故。
於中，先總；所謂下，別。
別有三類。初六句三對，是剎體性。
初一對明純淨、純穢；次一對明轉變剎。
淨變為染，云趣雜穢，如今減劫，佛已涅槃；
染變為淨，為趣清淨，如增劫中，彌勒當出。
第三對明雜染。染多淨少，先言雜穢；淨多染少，先言清淨。
二、或有世界，其形平正，即剎形相。
三、或有世界隨心下，明剎依住。
二、如是世界一切趣類下，明化成益。
先總明；後令地獄下，別顯。
於中二：先化五道；後善財又見下，化九類。
略有二種差別：初明四生，即依止差別，
報之所託故；餘三可依。
化生依何？依業染生？
餘之五類，即麤細差別。
此明報相。下二界，有色為麤，無色界為細；
於有色中，有想為麤，無想天為細；於無色中，
非無想為麤，謂下三天；非有想為細，謂第四天。
若合非有想非無想為第四天，則無色界唯舉其細，對餘為麤。
上明六趣是苦樂差別，本意不同，非重言失。
況復四生攝於六趣，寬狹不同。
餘如別說。三、為成就菩薩大願力下，明化本意。
然其所為，通能、所化。 ^144c2

△第二、爾時，善財童子見普救下，申敬偈讚。
於中三：初、身心敬重。
二、時彼夜神下，顯友自在。
謂上來變形具相而現大用，今雖捨相，
復其神形，作用變化，宛然周遍。
三、爾時下，口業偈讚。
有二十偈，文分為二：初一總彰讚意，餘偈正讚。
於中二：前九總明光用無涯，後十別述蒙光獲益。
前中，長行所無，影顯深妙。
於中三：初一見身；次六見光，非唯眉間，
六根、毛孔皆放光故；後二作用。
後我承下，十偈述蒙光獲益，中五：初、半偈推功歸本；
二、一偈半敘前放光；三、有一偈述得三昧；
四、有四偈述見塵中大用；五、有三偈述見遍周佛境。
此一段文，長行亦無，明經敘述，萬不存一。 ^145a14

△第三、爾時，善財下，諮問法要。
此有二問：一、問得法久近，尋其原故；二、
問修行淨治，求入路故。 ^145a34

第三、夜神告言下，授己法界。
然法門體用，前已嘿授，故此直答向來二問。
於中二：一、歎深難說，二、承力為說。
今初，深相云何？若約得時，時久遠故，非久近故；
若約修因，因行廣故；若通上二，契理深故。
有標、徵、釋，文並可知。 ^145a40

第二、我當承佛下，承力為說。
於中二：先長行，後偈頌。 ^145a48

△長行中二：先標許；後善男子下，正釋。
於中二：先答得法久近，後答修行淨治。 ^145b4

 #CB17480;前中三：一、正答得法久近；
二、明發心之始；三、結會古今。 ^145b6

 #CB16540;就初有二：第一、
總敘本事因緣，第二、正明見佛得法。
前中有六：一、總舉剎劫，佛興已略，酬其久近；
二、其佛世界下，通顯剎相；三、善男子！
彼界東際下，別顯生處；四、有轉輪王下，
明本生父母；五、其妃有女下，明本生身；
六、彼時眾生下，時人起惡，為佛現因，劫減佛興，以悲救故。 ^145b8

第二、爾時，寶華燈城北下，見佛得法。
於中三：第一、總顯道場；第二、須彌山下，
總彰佛數；第三、其第一下，別明初佛。
於中四：第一、佛興益物；第二、善友引導；
第三、王女修因；第四、聞經得益。 ^145b20

▲初中分四：一、總顯道成，二、明得道前相，
三、正顯成相，四、轉正法輪。
今初，可知。二、其彼如來下，成道前相。
於中三：初總標；次所謂下，別顯，有十二節梵本：
初節雙明蓮華及菩提樹放大光明，餘皆樹放；後善男子！
如是下，總結。三、滿七日下，正顯成相。
於中四：一、動剎集眾；二、爾時，彼世界中下，
現相顯德；三、善男子！
此普現下，成道依止；四、善男子！
彼普智寶#CB08504;下，始成正覺。
一成一切成，亦同初會。
始成之時，其身充滿一切世間，其音普順十方國土，
其身遍坐一切道場，示十身相。
四、隨眾生心下，轉正法輪。
於中三：初、總標法輪，二、顯其成益，三、結無間斷。
今初，可知。二、於一一下，顯其成益，有二十門。
於中分三：初二益凡夫，次一益二乘，餘益菩薩。
於中二：先十門成行；後發菩提心下，七門成位。
於中，前三句有二意：一、菩提心是住位，
住菩薩道是行位，清淨波羅蜜是迴向位，以大願海淨治前度故。
二者、此三句通於諸位，以三種發心通諸位故，
資糧、加行、見道、修道、教道、證道、無住道等皆名道故，
三賢、十聖皆悉淨治波羅蜜故。
次二句是十地，後二句等覺。
三、善男子！彼普智下，結無間斷。
上來四段明佛興益物竟。 ^145b26

▲第二、時普賢菩薩下，善友引導。
於中六：一、知機起惡。
二、為欲調伏下，現身超勝。
三、時諸眾生下，物機驚恠。
四、爾時，普賢下，告語佛興。
五、時輪王女下，女發大心，亦是入法之因。
六、善男子！時毗盧遮那下，父王詣佛。
於中四：一、身處虗空。
二、欲令下，以偈讚引。
於中十偈：初一總勸，次五釋勸，後四結勸，勝故應往。
三、爾時下，廣興雲供。
四、到已下，至彼修敬。 ^145c16

▲第三、時輪王女下，王女修因。
於中三：初嚴具奉佛，表修因向果；次時莊嚴具於虗空下，
佛為現變，表因小果大；後既見是已下，覩變獲益。 ^145c30

▲第四、時彼如來為此女人下，聞經得益。
此段正答得法久近。
於中三：初、佛為說經，二、正明聞益，三、顯發昔因。
今初，即從總相立名。
然法輪音若依權小，如來常言非法輪音。
要宣諦理，轉入他心，方得名為法輪音耳。
若依此經，自狹之寬，略有三重：一則如來一切語言皆法輪音，
一切言說皆佛事故。
二者、萬類之音皆法輪音。
故賢首經云：能令三界所有聲聞者，皆是如來音。
三者、非唯於聲，六塵萬法無有一法非如來音。
出現品云：譬如書字，普入一切事、一切語、
一切算數、一切世間出世間處，而無所住。
如來音聲亦復如是，普入一切處、一切眾生、一切法。
乃至云：何以故？言音實相即法輪故。
既以實相為法輪聲，未有一法非法輪體。
由此故能攝多眷屬，一轉一切，一時轉也。
二、時彼女人下，正明聞益。
今此得益，即調伏眾生解脫。
經但說相，不顯其名。
下結會中方云：見普智寶#CB08504;如來，得調伏眾生解脫。
於中二：先得等持，後得等引。
前體後用。前中亦二：先總明體相；後所謂下，
別顯，有十三三昧，皆從業用受名；後得如是等下，
明得等引，即前三昧所引生故。
於中二：先結前生後；後謂不動心下，正辨所引。
於中亦二：先得大心，有三十一心，即是悲、
智二利寂用之心；後一心思惟下，引發大願；
三、時彼如來復為下，顯發昔因。 ^145c36

 #CB16540;第二、善男子！
復於此前下，明發心之始，即得法劫前十大劫也。
顯前得法，非無因矣。
然有二意：一、明一為善友，不斷良緣；二、
明修因雖微，大心所導，成功深廣，亦顯修故過造新矣。
奈何後輩故壞經像，視之蔑如，貴欲創新，不仍舊貫。 ^146a30

 #CB16540;第三、善男子！
於意云何下，結會古今。
於中三：初結會得法之身；次我於昔時下，
結發心之始；後次復引導下，正結得法。
上來答得法久近竟。 ^146a40

 #CB17480;第二、從是得見須彌山下，答修行淨治。
於中三：一、舉得法劫中，二、別舉大光一劫，
三、總顯諸劫。今初，謂前列須彌塵數如來方說初佛，故今辨餘皆修治此位。
二、善男子！過彼毗盧遮那下，別舉大光。
於中三：初總明；次其最初佛下，別顯，其中經名，
說者當演；後善男子！
如是下，顯其最勝；三、善男子！
此世界中有如是等下，總顯諸劫。
於中三：初總明；次彼如來下，聞法修行；
後於彼一一諸如來所下，得法成行。 ^146a46

△第二、爾時普救下，偈頌四十一偈半，
分三：初二舉法誡聽，次三十八偈半頌前正說，後一偈舉因勸修。
今初，即頌前標許。
二、頌正說中，長行有二：初明得法久近，後顯修行淨治。
今偈文中廣頌淨治，略明得法，影略明故。
於中二：先三十六偈半頌前最初劫中修行淨治。
標有須彌塵數，略舉一百一十四佛十十數之。
其最初寶#CB08504;吉祥光，即是得法之佛。
第十十中，舊經唯十，梵本獨有十四，似非體例。
若約節節各得法門，則十四無爽。
故初十竟云：於此十佛世尊所，令我開悟最初門。
然此語猶倒。若就此方，合云最初悟法門，
明知十十是得法處，則十十表於十地。
第十地中，以深妙故，加於四佛第百一十，以表等覺。
理或應然。後如是須彌下，二偈頌總顯諸劫。
其別明大光，含在此中。
三一偈舉因勸修，可知。 ^146b14

第四，善男子，我唯下，謙己推勝。
第五、善男子去，此下指示後友。
亦以同證在菩提場，依進發禪，云去不遠；
禪功德滿，故云寂靜；入俗化物，演法深廣，故云海音。
然其此神即普救母，表真精進從定生故，不見身心真精進故。 ^146b42

第六、時善財下，禮辭，可知。 ^146c2

●第五、具足功德寂靜音海夜神難勝地善友。
謂真俗兩智，行相互違，合令相應，極難勝故。
以名就義，已如前辨。 ^146c4

第一、依教趣求中，初念前友教言，得一切如來現前三昧等十千三昧者，
舊經所無。善財前來，亦無此益。
乃是引昔為王女時，見普智寶#CB08504;如來所得三昧。
彼初名現見一切佛三昧，結有十千，與此大同。
則知引昔所得，善財聞之，皆能證入。 ^146c10

第二頂禮其足下，見敬諮問。 ^146c18

第三、時彼夜神告善財言下，稱讚授法。
先稱讚；後善男子！
我得菩薩下，授法。
於中二：先略標名體，後廣顯相用。
今初。言念念出生廣大歡喜莊嚴解脫門者，
准下業用，略有二意：一、化生遂志，故生歡喜，
即福德莊嚴；二、觀佛、菩薩勝用難思，故生歡喜，即智慧莊嚴。
觀化既無間斷，喜亦念念出生。 ^146c22

後善財言：大聖下，廣顯相用。
於中三：第一、顯解脫業用；第二、明解脫所因；
第三、明發心久近。
各有問答。 ^146c32

△初中，先問，後答。
今初。此有四問：一、問所起業用；二、問所行之境；
三、問能起方便，成上所起；四、問能觀之觀，成上所行。 ^146c36

後夜神言下，答中即分為四：初答第三起何方便，
以起悲智雙運等心而為能起之方便故；
二答第一為何事業，正以化生為事業故；
三答第四作何觀察，謂常觀察佛菩薩故；
四答第二行何境界，以我解脫無邊無量甚深廣大為境界故。
問中欲顯能所不同，先問所起所觀，後問能起能觀。
答中欲顯能所相成，故隔句相屬。
又問中以果尋因，故先問所；答中由因成果，故先答能。
又觀察中雖有所觀，意在能觀；所行境中雖是所行，
義兼能所，反照能觀亦是境故。
故晉經中行何境界，名境界云何，此則兼通分齊之境，非但所觀。
是以四答別答四問，不見此意謂經該漫。 ^146c40

▲今初、答能起方便，有二十心，分二：前有九心，大智上求。
雖有普現眾生之前，意取求佛應用身耳。
後十一心，大心下化。 ^147a14

▲第二、發是心已，復為說法下，答第一、所作事業。
既起勝心而為方便，故為說法，令脫苦上求。
有標、釋、結。初標可知。
二、所謂若見下，別釋。
有四十二門，分之為三：初十七門雙依為人對治悉檀化，
謂隨其便宜，以十度化，令其得見第一義故。
於中，前七門雙明捨戒，以捨諸著，則戒淨故；
後十門明餘八度，般若及願各開二門。
二、若見眾生色相不具下，有十五門世界悉檀化，
謂見無有功德眾生，令其得佛因果功德，見勝義故。
三、貪行多者下，十門唯以對治悉檀化，
破其惑障，令其得見第第一義故。
佛之說法不離四隨，其第一義最為本意，故遍三中。
三、善男子！我以如是下，總結化意。
見物成益，故大歡喜，即名中初意。 ^147a20

▲第三、復次，善男子！
我常觀察下，答上第四、作何觀察。
於中二：一、觀菩薩境界。
先別明；後善男子！
我觀察此道場下，結喜。
二、善男子！我觀毗盧遮那下，觀佛勝用。
於中亦二：先別明十門；後我見是已，於念念中下，結喜。
於中復二：先標喜；後何以下，徵釋。
徵意云何？以此喜等理等佛。
釋云：能觀智用，稱法界故。 ^147a42

▲第四、善男子！我入此下，答第二行何境界。
謂以所得大喜解脫為境界故，故通二境。
如言入法界門，即所觀境；發智性心，即分齊境。
於中三：一、總標，二、別釋，三、結勸。
今初，可知。二、又善男子下，別顯深廣。
有三十二門，各有標、釋。
略分為二：初十門法說，餘皆喻明。
今初，此與次友十種觀察法界大同，欲明此中稱法界故。
然新闕無壞，舊闕無量，並出故十。
一、後此解脫者，猶如影像下，二十二門喻明。
以深廣相難可知，故以近況遠。
三、善男子！我今為汝下，總結勸修。 ^147b6

△第二、爾時善財下，明得解脫所因。
先問，後答。答即十度，有標、釋、結。
結中獲得解脫，此是總句。
餘十為別：一、離障故，二、皆增勝故，三、總集眾多，
四、由積具足，五、一能出多，六、契理不壞，
七、體相廣大，八、大用成就，九、智慧安住，
十、事理無缺。並顯，可知。 ^147b26

△第三、善財白言：聖者下，明發心久近。
欲明因深，故令果勝。
於中，先問，後答。答中二：先長行，後偈頌。 ^147b36

 #CB16540;長行中三：初、
於餘剎海中發心修行；二、於娑婆修行得法；
三、結酬其問。 ^147b38

▲初中分二：先於第一、普光幢劫中修行，後結於剎塵劫中修行。
前中分四：一、總明發心時、處；二、有佛名不退下，
彰於初佛發心得定，此即正酬發心之問；
自此已去，皆顯修行及得法門，是知問中亦含問其得法久近；
三、彼道場中，次有下，略舉次後九佛；四、
如是，善男子！彼無垢金光下，結略顯廣，
一劫多佛悉皆供事；二、從此命終下，第二、結於剎塵劫中修行。
界不異前，故云還即；劫時有異，言歷剎塵。
前既轉身，則數數命終；今語前劫，末後命終。
是知前來普光幢劫即是大劫，其中已有剎塵小劫。
此中但明塵數小劫，無大劫名，二文影略。
故下結云：於二佛剎微塵數劫修菩薩行。
是則前段一如來興，義當一劫。
若以普光明劫為剎塵之一，此命終下，
結成剎塵之劫，則闕二字。
故晉經云：於彼世界，經二佛剎微塵數劫。
方順下文二劫之言。
一劫已有剎塵之佛，則佛彌多矣。 ^147b42

▲第二、然後壽終生此華藏下，於娑婆世界修行得法。
於中二：先舉此前三佛；後次值毗盧遮那下，
顯遇本師，得今解脫。
則前所得，望此皆因。
於中分二：先名體；後得此解脫已下，業用。
此中業用非獨事業，良以前之四問皆業用故，故此通包。
於中二：先標所入海數；後見彼一切下，明海中所見展轉深細。
略有三重：一、剎海中塵；二、一一塵下，塵中之剎；
三、一一國下，剎中之佛。
文分為二：先明覩佛神變，身往聽受；後復次，
善男子下，見於如來毛孔變化。
於中亦二：先通力演法；後我得速疾下，夜神悟入。
於中又二：先總明能、所悟入；後一一法門下，明重重深細。
於中復二：一、總顯十重，二、別顯智光之用。
今初，十重以顯無盡。
前五所悟，後五能悟。
就所悟中，一一法門中悟解一切修多羅者，
如一般若門有六百卷，故有多契經。
二、隨一契經復詮於多深廣之法，謂諸度等。
三、隨一一度有多品類，謂事、理等。
四、隨一一事等有多差別，一一含旨，如雲覆閏；
五、隨一一根本法中出多支派，流潤一切。
後五能悟者：一、起深樂欲，欲為諸法之根本故；
二、由愛樂出生十地，三、十地之中各攝多定，
如第十地云得百萬阿僧祇三昧，謂離垢三昧、
入法界差別三昧等；四、隨一三昧見多百佛、
多千佛等；五、一一佛所攝受無量法明、
法照，非是譬喻所能知等；二、一一智光海下，
顯智光之用，但廣第十功用無邊，類顯前九展轉無盡。
於中三：初總標，次別顯，後總結。
今初，一句該總橫、竪；二、知無量如來過去下，別顯所知。
無量顯橫，過去顯竪。
於中二：一、知因即知過去，二、知果即知現在。
因中三：初知因地之行；次知無量如來過去種種超菩薩地下，
知因地之位；後知無量如來過去為菩薩時常見下，
知因地作用；二、知無量如來放大光明下，
智果；三、彼諸如來從初下，總結，義該三世，乃至法滅屬未來故。 ^147c24

▲第三、善男子！汝問我言下，結酬其問。
於中三：初結此前；次及此劫中下，類顯未來及其餘界；
後善男子下，結勸修學。 ^148a36

 #CB16540;第二、爾時下，偈頌。
十偈分二：初一、誡聽勸修，後九、正明昔行。
於中三：初四、智行上供，次四、悲心下救，
後一、結行分齊。 ^148a40

第四，善男子，我唯下，謙己推勝。 ^148a44

第五、善男子！此菩提場下，指示後友般若，以為得佛之所云菩提場。
般若現前，則善守心城、一切智城，萬行由生，為增長威德。 ^148a48

第六爾時善財下戀德禮辭，於中三：一身心瞻敬，二口以偈讚。
於中四：初一偈因友得見，次二奇對顯勝，
次六當相顯勝，後一總結圓融，三禮足辭去〔下第二十二經〕。 ^148b6

●第六、守護一切城增長威德夜神現前地。
善友，謂住緣起智，引無分別最勝般若，令現前故。
以名對義，如前已辨。 ^148b12

第一、依教趣求中二：一、思修前法，二、趣求後友。
前中亦二：先總；後於無量下，別。
別中，先舉所念，具念前文四重問答。
依問之次：一、無量深心，即作何事業以為說法？
皆令契理，為深心故。
二、無量法性，即行何境界？
以其解脫無邊無際，同法性故。
三、一切方便，即起何方便。
四、神通智慧，即作何觀察？
以通智觀佛、菩薩故。
後憶念已下，辨其修相。
二、漸行下，趣後。 ^148b18

第二、見彼夜神下，見敬諮問。 ^148b30

第三、時彼夜神下，稱讚授法。
先稱讚；後善男子！
我得下，授法。於中三：初、標名體，二、顯業用，
三、辨法根原。 ^148b34

今初。即事契理，故曰甚深。
權實無#CB01002;，蘊攝妙辯，稱為自在。
依此演法，是謂妙音。
普稱群機，名為可愛。 ^148b38

二、為大法師下，顯其業用，即以法施而為業用。
於中三：一、總明，二、別顯，三、結益。
初中二：先有十句彰法施德；後善男子！
我以此等法施下，顯法施意。
第二、善男子！我以如是淨法光明下，別顯業用。
於中三：一、深觀妙法，二、蘊攝文義，三、當機演法。
初即甚深。由有初故，令其後二皆得自在；
由前二故，後為妙音。
初中三：一、總標，二、徵釋，三、結益。
今初，可知。二、徵釋中，法界無二，就其德行分為十種，
以行必稱理，理由行顯故。
然此法界通事、通理及與無#CB01002;。
十法界中各有標、釋，標多約理，釋多約事，
意欲以理而融於事，令無盡故。
十中，一、如虗空無有分量，故得日光廣大無量；
二、橫無邊際，故見諸佛神變無邊；三、竪無初後，
故無土不入；四、傍無涯畔，故窮諸剎海；
五、無間斷，故圓智常恒；六、性無異味，心無不了；
七、本性清淨，故能遍調；八、本體即是普賢自體，
故能成就普賢妙行；九、無嚴嚴者，則令一嚴一切皆嚴。
故迴向云：以一莊嚴嚴一切，亦不於此生分別。
十、體非緣造，故令所修善不可壞。
三、善男子！我作此十種下，結益。
由此故能深入佛境，是故名為甚深解脫。
二、又善男子！我以如是下，蘊攝文義。
若不總持，將何演說？
有標、徵、釋、結，各就所持以為其名，總結之中兼攝眷屬。
三、善男子！我或為眾生下，為機演法，隨類頓演，是謂妙音。
於中二：先別明，後總結。
前中二十三句分二：初三約三慧說能入法，後二十句有十五對說所入法。
初對云一有、一切有者，略有三義：一、理唯一味為一有，
事法萬差為一切有；二、三有、二十五有同一有為，
名為一有，即上二十五等為一切有；三者、
三界唯心，名為一有，三世皆有，為一切有，如薩婆多宗。
一名號者，今專一故，德無二故。
一切名者，令多結緣，德無盡故。
餘可思准。後善男子！
我以此等下，總結。
第三、善男子！我入如是等下，結益。 ^148b40

第三、時善財童子下，辨法根原。
先問，後答。答中二：先辨初劫修行，後類顯多劫成益。
前中二：一、總標剎劫，二、別彰遇佛。
今初。言世界轉者，謂世界為塵，一塵一剎復末為塵，
故亦由無量，無量為一無量轉等。
若言迴轉形世界塵者，何以偏取此形？
此形大小復有何定？
二、善男子！彼世界中有四天下，名種種下，別彰遇佛。
於中四：初、總舉佛數興處，二、別明初佛得法，
三、辨中間百佛，四、結略顯廣。
今初，可知。二、其最初佛下，別明於初佛得法。
於中分六：一、總標佛現；二、彼佛出時下，
父王出家；三、法欲滅時下，惡世過興；四、
時王比丘下，滅過弘闡；五、時彼眾中有比丘尼下，
王女發心，即正答得法久近；六、善男子！
於汝意云何下，結會古今；三、善男子！
次彼如來有佛出興下，辨供中間百佛；
四、善男子！如是等須彌山下，結略顯廣。
其供養、修行，該前百佛及須彌塵數。
第二、從是已來下，類顯多劫成益。 ^149a4

第四、善男子！我唯下，謙己推勝。
於中二：先謙己知一；後如諸下，推勝知多。
離雜穢者，無有綺語及惡口也。
不作二語者，無有妄言及兩舌也。
撿策語業者，總防四過。
行正直道者，時語、實語，即淨修語業。
安住勝義者，言必契理。
成就圓滿者，具足圓音。
求不繫屬一切語言者，義語非文，即言亡言故。
開悟一切語言自性者，言語性空，本無言故。
深入一切諸言音海者，無言之言，能深廣故。
了知眾生諸祕密海者，同聽異聞，互不知故。
明見一切諸法門海者，是所說故。
餘可思准，並是妙音相應勝義，故此推之。 ^149a36

第五、善子！此菩提場下，指示後友。
於中三：初指後友，次頌前法，後善財得益。
今初。開敷一切樹華者，敷在於香樹樓閣內故。
七地正是方便涉有，敷萬行故。
二、爾時下，却頌前法。
臨去慇懃，令修學故。
雖通頌前，且就文便。
十一偈半，文分為二：初二頌前法門體用，餘偈頌前顯法根原。
於中分三：初三通頌初後，次四別顯於初佛得法，後二偈半頌類供多佛。
三、爾時下，善財得益。
雖通由前，近由向偈。
於中分二：先長行敘益，後偈頌慶讚。
十偈分四：初一讚福智超絕，次四歎悲智甚深。
念念普緣一切境者，不#CB01002;事故。
心心寂靜無分別者，常契理故。
又上句約觀，下句約止。
前即性相雙流，後即止觀雙運。
觀察眾生性本無，成上二句，由此能緣而無分別。
大悲常入眾生海者，對第三句成無緣悲，通對三句悲智無#CB01002;。
次四總顯德圓，後一行成入位。 ^149b8

第六、時善財下，戀德禮辭〔下第二十三經〕。 ^149b36

●第七、開敷一切樹華主夜神遠行地善友至無相住功用後邊，
出過世間二乘道故。 ^149b38

初之二段，文顯可知。 ^149b40

第三夜神告言下，授己法界。
於中四：一顯法行，二立法名，三明法業，四辨法原。 ^149b44

△今初。亦是法門所作業用。
對前問行，總示其行，未舉名耳。
於中分二：先明安樂眾生行；後善男子，
若有眾生盛年下，利益眾生行，令總斷惡修善等故。
於中二：先總；後為慳恡下，別顯十度以治蔽障。 ^149b46

△第二、善男子！我得菩薩出生下，立法名。
此有二意：一者、望前稱己益物悲智之心，
故生大喜；二者、望後照佛攝生廣大悲智，故生大喜。
皆與智俱，故曰光明。 ^149c6

△第三、善財白言下，明法業用。
於中，先問，後答。答中三：初、總標。
謂知如來攝生巧智，為我解脫業用分齊。
二、云何普攝下，略顯攝相。
謂眾生得樂，皆由佛得，故知普攝。
三、云何知然下，徵以廣釋。
先徵意云：眾生得樂，何以得知是佛攝耶？
後釋意云：我見如來從因至果，悲、巧攝故。
於中分二：先總明；後善男子！
世尊往昔下，別顯。
於中亦二：一、發普攝之心，二、起普攝之行。
前中亦二：先見發心境，沈苦、集故；後我見是已下，
正發救心，令得滅、道。
於中又二：先普起慈悲；後起觀察真實下，
雙運悲、智。二、起如是心已下，起普攝之行。
於中亦二：先明身業神通攝生行，後明語業說法攝生行。
前起悲心，即是意業，三輪備矣。
神通文三：初舉攝生行體；次以是方便下，
攝生本意；後菩薩如是於念念中下，辨攝生周遍，即廣大義。
二、善男子！毗盧遮那下，口業說法攝生行。
於中二：先明觀機。
苦、集無涯，顯行為物，故復重觀。
後起大悲下，正明攝化。 ^149c14

△第四、爾時，善財童子白言下，辨法根原。
先問，後答。答中二：先歎深許說，後承力正說。 ^149c46

 #CB16540;前中亦二：先長行，後偈頌。
長行亦二：先歎深，後許說。
前中分四：一、標難知，謂時久遠故，所得深故，非久近故。
文中非聞慧境，故難知難信；悲思慧境，
故云難解；非修慧境，故難證入。
上皆難為自行，後三難於利他。
夫說法者，無說無示，故難示難說。
二、一切世間下，示不知人。
三、唯除下，揀能知人，即善財之類。
四、何以故下，徵釋。
三、然我下，許說。並顯，可知。
後偈頌中二十一偈，文分為五：初一頌標難說；
次三頌不知人；次一超頌前釋；四、有十四偈却頌前文揀去能知，
次第頌前佛力護等，恐繁不配；五、有二偈頌前許說。 ^149c48

 #CB16540;第二、善男子！
乃往下，承力為說。
先長行，後偈頌。
#CB17477;長行中二：先正說，後結會。 ^150a22

 #CB17476;前中三：初、總明發心時、
處佛興；二、善男子！
彼毗盧下，別明本生之處；三、閻浮提人壽萬歲下，明遇緣發心。
於中分二：第一、明發心勝緣；第二、辨發心本事。 ^150a24

 #CB17477;前中四：一、明大王治化。
即鐵輪王，故云閻浮。
二、時彼世界下，五濁為因，感三灾起：一、
壽命短促，即是命濁；二、資財下，是眾生濁；
三、不修下，即煩惱濁；四、深入邪網下，明其見濁。
五者、劫濁，則通前四。
故上文云：劫欲盡時，劫初清虗，猶彼清水；
劫末多惡，同彼滓穢。
故稱為濁。三、咸來共繞下，悲境現前。
四、爾時，大王下，正明起行。
於中二：第一、深起大悲；第二、廣行大施。 ^150a30

 #CB17480;前中三：初標徵，
次列釋，後總結。 ^150a44

▲今初可知。
▲次所謂下，列釋。
十中各先明所治，後辨能治。
此十大悲多同二地集果十悲，於中分二：
初一總明，餘九別顯。
今初，總明，謂三求眾生皆墮無底生死深坑，難勉出故。
餘九別中又分為二：初一解邪，餘八行邪。
今初，解邪，理外推求，總名為邪。
故涅槃云：一切煩惱邪見攝盡，猶解邪故。
橫計世間常、樂、我、淨，起貪、瞋等一切煩惱，
行諸惡行，為生死因。
故其治中令住善業，謂得正見已是善業。
又由正見諸惑不生，無諸橫計，自然順理修諸善業。 ^150a46

後八行邪。於中別悲三求眾生，即分為三：
初五悲於欲求眾生，次二悲於有求眾生，後一悲於邪梵行求眾生。
初中二：前三悲現得五欲受用生過，後二悲未得五欲追求生過。
初中即為三別：初一悲受不共財眾生，
次一悲受無厭財眾生，後一悲受貯積財眾生。
今初，謂隨己所有資益身命，但為生等諸苦逼迫，
有而不安，故令不著。
不為財縛，則身心安矣。
二、哀哉眾生！常為世間種種恐怖等者，即悲受無厭財眾生。
謂內心難滿，外求無厭，常怖惡名，恐失財利，
恐求不得，不能存活，多求多怖，故令無求，
免諸厄難，專求如來一切智道。
三、哀哉眾生！無有智眼下，此悲貯積財眾生。
不了此財屬於五家，多財多禍，不能解財如雲如夢，為無智眼。
謂有我身，事須資養，疑於當果，積而不散，
故決其疑見，即為方便。
上三即悲起煩惱眾生。
後、哀哉眾生！常為癡闇之所迷惑下，二門悲未得五欲追求生過，
即悲造業眾生。前門悲追求後報，造有漏善業；
後門悲求現報，造諸惡行。
今初。謂迷勝義愚，亦造善業，求於當欲。
如處闇行，迷惑道路，若遇城邑，則可栖託。
故治中云：為作慧炬，引至智城。
後門悲求現報，造諸惡行。
眾生者，謂慳己所有，嫉他勝己，諂誑求財，諸惑所亂。
後於臨終，見諸惡相，或悔先作，或起惡見，復能濁亂。
若絕諸惡，則法身清淨。
二、哀哉眾生！長時漂溺一切世界生死大海下，
八、九二門悲有求眾生。
初門即道差別，後門即界差別。
今初。謂五趣因果，循環無畔，名海漂溺。
藏識海浪，果漂溺也；境風四流，因漂溺也。
故十地經云：生死洄澓，愛河漂轉。
然瑜伽七十云：有五法相似生死，得大海名：
一、處無邊相似故，二、甚深，三、難渡，四、不可飲，
五、大寶所依。由前四故，生死過患；由後一義，菩薩入之。
第九十卷復云：由三相故，水海與生死海不同：
一、自性不同分，謂唯色一分故；二、淪沒不同分，
唯沒人、畜及唯身故；三、超渡不同分，謂未離欲人亦能渡故。
生死大海，反上可思。
已知海相，云何漂溺？
瑜伽八十六云：由五種相，當知順流而被漂溺。
一於此漂溺，即善惡趣如海二岸，即今總意。
二由此漂溺，所謂愛即是河，當此中因即是海義。
三依此漂溺，即色等五蘊是此眾生。
四如此漂溺，謂於流轉相不如實知。
經雖無文，即是總五意。
漂溺時，謂雖愛身命欲使長久，由自性滅不能令住，即長時攝。
治中乃以萬行為舩，運其令度。
有二意：一望生死海為過患，即至寶洲及到彼岸。
二以海對海，越生死海而入智海，了生死性則成智海。
後門界差別，謂眼妄取色、耳妄聽聲等，
為諸根剛強難可調御，亦信等根不清淨故。
雖生上界，由三還來，三界之中往返無已，既遠諸佛安有出期？
故治中如來威神方能永出。
三哀哉眾生猶如盲瞽等，即第十門悲邪梵行求。
眾生不見正道，迷無我理，以執我故隨逐邪逕，
九十五種邪入邪法，是謂生盲。
故能治中開其智眼引入智門。
云何入耶？略有二義：一知無我，二了蘊等本性空寂，即於三界見涅槃城。 ^150b14

▲後時彼大王下，總結。
此中但悲處三界苦，略無所悲，同法小乘。 ^151a16

 #CB17477;二、作是語已下，廣行大施。
於中有八：一、施令彌布；二、爾時，妙寶娑羅下，
施會大敷；三、時一切法圓滿寶蓋下，施主超倫；
四、爾時，於此閻浮提內下，施田雲集；五、
時王見彼諸來集會下，施心殷重；六、善男子！
其王爾時因善知識下，施願廣深；七、已能深入一切智流下，
施惠玄微；八、不揀方處下，正施均普〔下第二十四經〕。 ^151a20

 #CB17480;第二、時此會中有長者女下，正顯發心本事。
於中三：一、發心身德；二、去王不遠下，正發大心；
三、爾時，大王知此童女下，大王攝受。
於中四：一、王發攝言，二、女讚王德，三、大王述讚，
四、施行攝持。今初，可知。
二、時寶光明下，女讚王德。
於中三：初、標心淨，二、發口言，三、展身禮。
今初，可知。二、即以下，發言讚德。
於中四十九偈分二：前二十三偈總顯王德，後二十六偈彰王本生。
前中三：初六偈未興時損，次二偈王興之益，後十五偈翻損成德。
即翻十惡以成十善，文分為四：初一偈翻煞，
次三偈翻盜，三、有二偈翻邪行，四、有九偈總翻餘七。
於中二：先一偈總舉七惡，後八偈總翻成善。
今初，初句總標，次句舉口三過。
其綺語一過，沒在第四句雜穢之中，故梵本云：
虗誑麤惡離間語，諂雜穢語不自在，此四種語皆捨離，正法今行邪見滅。
則上半是過，下半已翻。
第三句恒起邪思滅正法，即意三惡中邪見。
其第四句中諂曲隨人意，即是貪惡，略無於瞋，亦雜穢攝。
後八偈總翻成善中二：初一偈正約眾生翻於惡口，後七偈約王有德令物無過。
然准舊經，此七偈前別有二偈翻於邪見，
云：昔日諸眾生，種種行邪法，合掌恭敬禮，牛羊犬豚類。
今聞王正法，悟解除邪見，了知苦樂報，悉從因緣起。
此文顯著，即梵本云正法今行邪見滅，理亦盡矣。
就七偈中分二：初一偈明王無口過而有語德，
人聞皆悅；後六偈王有慈覆，人無瞋心，故歎王蓋。
故迴向品云：執持一蓋，溥蔭萬方。
大光王云：為高蓋慈心，普覆諸眾生故。
明知歎蓋即是顯慈。
二、王父號曰下，二十六偈顯王本生。
於中分四：初四偈光王世末，二、有七偈王興先相，
三、有七偈正顯誕生，四、有八偈生後之益。
三、爾時，寶光下，身禮，可知。
三、時彼大王下，大王述讚。
四、王讚女已下，施行攝持。 ^151a32

 #CB17476;第二、爾時，夜神告善財言下，結會古今。 ^151b42

 #CB17477;第二、爾時，能開敷下，
偈頌但是總相，顯己能知。
於中二：先十偈明能知，後一偈結勸。 ^151b44

第四、善男子！我唯下，後三段可知。
貞元新譯華嚴經疏卷第七
w::  ^151b48

壽昌元年乙亥歲，高麗國大興王寺奉宣雕造
 ^151c8
