
pin:: 大方廣佛新華嚴經合論卷第九十三
other:: 唐于闐國三藏沙門實叉難陀譯經
author:: 唐太原方山長者李通玄造論
author:: 唐福州開元寺沙門志寧釐經合論
pin:: 入法界品第三十九之六
commentary:: 
【論】第三、海岸聚落，善住比丘主修行住。
orig::  ^623a12

【經】爾時，善財童子專念善知識教，專念普眼法門，
專念佛神力，專持法句雲，專入法海門，
專思法差別，深入法漩澓，普入法虗空，
淨治法瞖障，觀察法寶處。
漸次南行，至楞伽道邊海岸聚落，觀察十方，求覓善住。
見此比丘於虗空中來往經行，無數諸天恭敬圍遶，
散諸天華，作天妓樂，幡幢繒綺悉各無數，
徧滿虗空以為供養；諸大龍王於虗空中興不思議沈水香雲，
震雷激電以為供養；緊那羅王奏眾樂音，
如法讚美以為供養；摩睺羅伽王以不思議極微細衣，
於虗空中周迴布設，心生歡喜以為供養；
阿脩羅王興不思議摩尼寶雲，無量光明種種莊嚴，
徧滿虗空以為供養；迦樓羅王作童子形，
無量婇女之所圍遶，究竟成就無殺害心，
於虗空中合掌供養；不思議數諸羅剎王，
無量羅剎之所圍遶，其形長大，甚可怖畏，
見善住比丘慈心自在，曲躬合掌，瞻仰供養；
不思議數諸夜叉王，各各悉有自眾圍遶，
四面周帀，恭敬守護；不思議數諸梵天王，
於虗空中曲躬合掌，以人間法稱揚讚歎；
不思議數諸淨居天，於虗空中與宮殿俱，
恭敬合掌，發弘誓願。
時，善財童子見是事已，心生歡喜，合掌敬禮，
作如是言：聖者！我已先發阿耨多羅三藐三菩提心，而未知菩薩云何修行佛法？
云何積集佛法？云何備具佛法？
云何熏習佛法？云何增長佛法？
云何總攝佛法？云何究竟佛法？
云何淨治佛法？云何深淨佛法？
云何通達佛法？我聞聖者善能誘誨，唯願慈哀，為我宣說！
菩薩云何不捨見佛，常於其所精勤修習？
菩薩云何不捨菩薩，與諸菩薩同一善根？
菩薩云何不捨佛法，悉以智慧而得明證？
菩薩云何不捨大願，能普利益一切眾生？
菩薩云何不捨眾行，住一切劫心無疲厭？
菩薩云何不捨佛剎，普能嚴淨一切世界？
菩薩云何不捨佛力，悉能知見如來自在？
菩薩云何不捨有為亦復不住，普於一切諸有趣中猶如變化，
示受生死修菩薩行？
菩薩云何不捨聞法，悉能領受諸佛正教？
菩薩云何不捨智光，普入三世智所行處？
時，善住比丘告善財言：善哉！
善哉！善男子！汝已能發阿耨多羅三藐三菩提心，
今復發心求問佛法、一切智法、自然者法。
善男子！我已成就菩薩無礙解脫門，若來、
若去，若行、若止，隨順思惟，修習觀察，即時獲得智慧光明，
名：究竟無礙。得此智慧光明故，知一切眾生心行無所障礙，
知一切眾生歿生無所障礙，知一切眾生宿命無所障礙，
知一切眾生未來劫事無所障礙，知一切眾生現在世事無所障礙，
知一切眾生言語音聲種種差別無所障礙，
決一切眾生所有疑問無所障礙，知一切眾生諸根無所障礙，
隨一切眾生應受化時悉能往赴無所障礙，
知一切剎那羅婆牟呼栗多日夜時分無所障礙，
知三世海流轉次第無所障礙，能以其身徧往十方一切佛剎無所障礙。
何以故？得無住無作神通力故。
善男子！我以得此神通力，或於虗空中，
或行、或住、或坐、或臥、或隱、或顯，或現一身，
或現多身，穿度墻壁猶如虗空；於虗空中結跏趺坐，
往來自在猶如飛鳥；入地如水，履水如地，
徧身上下普出煙焰如大火聚；或時震動一切大地，
或時以手摩觸日月，或現其身高至梵宮；
或現燒香雲，或現寶焰雲，或現變化雲，
或現光網雲，皆悉廣大彌覆十方；或一念中過於東方一世界、
二世界、百世界、千世界、百千世界，乃至無量世界，
乃至不可說不可說世界；或過閻浮提微塵數世界，
或過不可說不可說佛剎微塵數世界，
於彼一切諸佛國土佛世尊前聽聞說法，
一一佛所現無量佛剎微塵數差別身，
一一身雨無量佛剎微塵數供養雲，所謂：
一切華雲、一切香雲、一切鬘雲、一切末香雲、
一切塗香雲、一切蓋雲、一切衣雲、一切幢雲、
一切幡雲、一切帳雲，以一切身雲而為供養。
一一如來所有宣說，我皆受持；一一國土所有莊嚴，我皆憶念。
如東方，南、西、北方，四維、上、下，亦復如是。
如是一切諸世界中所有眾生，若見我形，皆決定得阿耨多羅三藐三菩提。
彼諸世界一切眾生，我皆明見，隨其大小、
勝劣、苦樂，示同其形，教化成就。
若有眾生親近我者，悉令安住如是法門。
善男子！我唯知此普速疾供養諸佛成就眾生無礙解脫門。
如諸菩薩持大悲戒、波羅蜜戒、大乘戒、
菩薩道相應戒、無障礙戒、不退墮戒、不捨菩提心戒、
常以佛法為所緣戒、於一切智常作意戒、
如虗空戒、一切世間無所依戒、無失戒、
無損戒、無缺戒、無雜戒、無濁戒、無悔戒、
清淨戒、離塵戒、離垢戒；如是功德，而我云何能知、能說？
善男子！從此南方，有國名：達里鼻茶，城名：
自在；其中有人，名曰：彌伽。
汝詣彼問：菩薩云何學菩薩行、修菩薩道？
時，善財童子頂禮其足，右遶瞻仰，辭退而行。
commentary::  ^623a14

【論】第三、修行住。從爾時善財童子已下，
至我唯知此普速疾供養諸佛成就眾生無礙解脫門，
有八十行經，明入本位法門。
約分五段：一、念善知識所授之教；二、次第南行；
三、詣善知識處；四、見善知識恭敬禮拜；
五、正申所求。見此比丘於虗空中來往經行者，
明不住上二界，息心住念禪，不住出三界禪，
不住不出，故言來往經行。
十王恭敬供養，明攝眾生行徧故，表十波羅蜜行智自在故。
如王空中莊嚴，約法空中起行。
報生龍王，表智悲自在。
震雷，明法音普震。
激電，智慧破惑。緊那羅王奏眾樂音，明以法音悅樂一切眾生故。
摩睺羅伽，是恭敬義。
阿脩羅，是處生死海不沒義。
迦樓羅王作童子形，婇女之所圍遶，是離慢謙下智悲義。
羅剎王者，是住生死海大悲守護眾生義。
夜叉王者，是大智守護眾生義，為能行於虗空速疾故，如智自在速疾故。
梵天王，恭敬義。淨居天空中與宮殿俱，表智悲自在含育義。
如是皆云不思議數者，皆表行周眾有，普徧含生故。
此第五、正申所求中，請菩薩所修十種佛法，
并求十種不捨之法，具如經文。
時善住比丘告善財言已下，是正授其法。
經云善男子！我已成就菩薩無礙解脫者，
明得法空智慧，在空中經行，明不著靜亂，
於染淨二障不能留滯，名為無礙解脫。
得解脫已，若來若去，若行若止，隨順思惟觀察，
即時獲得智慧光明，名究竟無礙。
從是已去，即他心、宿命、神足等十無障礙，
明以法空觀察三界細習，淨業現前，即得此十無障礙法門。
此明以法空觀照力治三界習氣，及出三界治習已，自然而得此十無障礙法。
是故歎善財言：今復發心求問佛法、一切智法、
自然者，法明佛法出世，一切智法用照世間，
意明以所得法空用治染淨二習，神通道力自然顯著，一切自在皆自然現前。
已下准此，至我唯知此普速疾供養諸佛，
成就眾生無礙解脫門，是都結所入當位法門竟。
已下以明昇進前門，此段以明將方便觀照門，
佛智、自然智、神通道力自至以此不捨方便而成就佛法，
不捨佛法而成菩薩行，教化眾生。
此以忍波羅蜜為主，餘九為伴。
此三比丘明入十住中得出三界解脫心，還以比丘表之。
已下彌伽是俗人，住居市肆，明處煩闠而不亂故。
教諸人眾輪字莊嚴法門者，明修世技文字令圓滿故。
意明先修出三界解脫，方修世法住於生死故。
約智一位通修諸法，約位偏修世智，為明前三已得出三界解脫神通故。
先修出世方學世間，明自在無業不染著世間故。
又以出世間智學世間智，易明了故。
第二昇進前位中，從如諸菩薩持大悲戒已下至辭退而去，
有九行半經，約分為五門：一歎推先德，
二示善知識所居之國，三示其居處，四舉知識之名，五辭退而去。
國名達里鼻茶者，其國在南印度境，名義未譯。
彌伽此云能伏，為出世智已恒現前，世間智已得具足，
真俗二智已滿，能伏邪見異論，故名能伏。
亦名為雲，以能有德陰俗雨法故，故名為雲。
城名自在者，明出世智已得現前，於世名言義智自在，故城名自在。
此依主立名也。 ^624a24

第四，達里鼻荼國彌伽長者主生貴住。
orig::  ^624c34

【經】爾時，善財童子一心正念法光明法門，
深信趣入，專念於佛，不斷三寶，歎離欲性；
念善知識，普照三世；憶諸大願，普救眾生；
不著有為，究竟思惟諸法自性，悉能嚴淨一切世界；
於一切佛眾會道場，心無所著。
漸次南行，至自在城，求覓彌伽。
乃見其人於市肆中，坐於說法師子之座，
十千人眾所共圍遶，說輪字莊嚴法門。
時善財童子頂禮其足，遶無量帀，於前合掌而作是言：聖者！
我已先發阿耨多羅三藐三菩提心，而我未知菩薩云何學菩薩行？
云何修菩薩道？云何流轉，於諸有趣常不忘失菩提之心？
云何得平等意，堅固不動？
云何獲清淨心，無能沮壞？
云何生大悲力，恒不勞疲？
云何入陀羅尼，普得清淨？
云何發生智慧廣大光明，於一切法離諸闇障？
云何具無礙解辯才之力，決了一切甚深義藏？
云何得正念力，憶持一切差別法輪？
云何得淨趣力，於一切趣普演諸法？
云何得智慧力，於一切法悉能決定分別其義？
爾時，彌伽告善財言：善男子！
汝已發阿耨多羅三藐三菩提心耶？
善財言：唯！我已先發阿耨多羅三藐三菩提心。
彌伽遽即下師子座，於善財所，五體投地，
散金、銀、華、無價寶珠，及以上妙碎末栴檀、
無量種衣以覆其上，復散無量種種香華、
種種供具以為供養，然後起立而稱歎言：善哉！
善哉！善男子！乃能發阿耨多羅三藐三菩提心。
善男子！若有能發阿耨多羅三藐三菩提心，
則為不斷一切佛種，則為嚴淨一切佛剎，
則為成熟一切眾生，則為了達一切法性，
則為悟解一切業種，則為圓滿一切諸行，
則為不斷一切大願，則如實解離貪種性，
則能明見三世差別，則令信解永得堅固，
則為一切如來所持，則為一切諸佛憶念，
則與一切菩薩平等，則為一切賢聖讚喜，
則為一切梵王禮覲，則為一切天主供養，
則為一切夜叉守護，則為一切羅剎侍衛，
則為一切龍王迎接，則為一切緊那羅王歎詠讚歎，
則為一切諸世間主稱揚慶悅，則令一切諸眾生界悉得安隱。
所謂：令捨惡趣故，令出難處故，斷一切貧窮根本故，
生一切天人快樂故，遇善知識親近故，
聞廣大法受持故，生菩提心故，淨菩提心故，
照菩薩道故，入菩薩智故，住菩薩地故。
善男子！應知菩薩所作甚難，難出難值，見菩薩者倍更難有。
菩薩為一切眾生恃怙，生長成就故；為一切眾生拯濟，
拔諸苦難故；為一切眾生依處，守護世間故；
為一切眾生救護，令免怖畏故。
菩薩如風輪，持諸世間不令墮落惡趣故；
如大地，增長眾生善根故；如大海，福德充滿無盡故；
如淨日，智慧光明普照故；如須彌，善根高出故；
如明月，智光出現故；如猛將，摧伏魔軍故；
如君主，佛法城中得自在故；如猛火，燒盡眾生我愛心故；
如大雲，降霔無量妙法雨故；如時雨，增長一切信根芽故；
如船師，示導法海津濟處故；如橋梁，令其得渡生死海故。
彌伽如是讚歎善財，令諸菩薩皆歡喜已，
從其面門出種種光，普照三千大千世界。
其中眾生遇斯光已，諸龍神等乃至梵天，悉皆來至彌伽之所。
彌伽大士即以方便為開示、演說、分別、
解釋輪字品莊嚴法門；彼諸眾生聞此法已，皆於阿耨多羅三藐三菩提得不退轉。
彌伽於是還昇本座，告善財言：善男子！
我已獲得妙音陀羅尼，能分別知三千大千世界中諸天語言，
諸龍、夜叉、乾闥婆、阿脩羅、迦樓羅、緊那羅、
摩睺羅伽、人與非人及諸梵天所有語言；
如此三千大千世界，十方無數乃至不可說不可說世界悉亦如是。
善男子！我唯知此菩薩妙音陀羅尼光明法門。
如諸菩薩摩訶薩能普入一切眾生種種想海、
種種施設海、種種名號海、種種語言海，
能普入說一切深蜜法句海、說一切究竟法句海、
說一所緣中有一切三世所緣法句海、
說上法句海、說上上法句海、說差別法句海、
說一切差別法句海，能普入一切世間呪術海、
一切音聲莊嚴輪、一切差別字輪際；如是功德，
我今云何能知、能說？
善男子！從此南行，有一聚落，名曰：住林；
彼有長者，名曰：解脫。
汝詣彼問：菩薩云何修菩薩行？
菩薩云何成菩薩行？
菩薩云何集菩薩行？
菩薩云何思菩薩行？
爾時，善財童子以善知識故，於一切智法深生尊重、
深植淨信、深自增益，禮彌伽足，涕泗悲泣，
遶無量帀，戀慕瞻仰，辭退而行。
commentary::  ^624c36

【論】第一、正入當位法門。
從爾時，善財童子已下，至妙音陀羅尼光明法門，有六十七行。
經約分為十門：一、正念其所授之法，思惟勝進；
二、南行至處，推覓彌伽；三、見已，致敬禮畢；
四、正申所求；五、彌伽速自下座，五體投地，
敬初發心；六、散金銀華無價寶為座，令善財坐上；
七、稱讚善財而能發無上大菩提心，為世所依；
八、彌伽面門放光集眾；九、彌伽為眾說輪字品莊嚴門；
十、彌伽授與善財妙音陀羅尼光明法門。
自我唯知此妙音陀羅尼已下，是推德昇進。
彌伽所以速自下其座，五體投地，致敬善財。
言遽者，疾也。明彌伽敬能發大菩提心者，
與十方諸佛同一體性，同一智慧，同一解脫，
人天所依，何得不敬？
以善財先於前三善知識，已得出世菩提心，
已得同於十方諸佛法身根本智，至彌伽所學世間差別言音、
名字、句義智，明世間俗智，敬出世間真智慧故。
以明約真而有世間俗智，即真俗自在故，故城名自在。
是以彌伽敬彼善財所得諸佛出世間智慧，
是世間智慧根本故，是以敬之。
以表俗諦差別智，敬真諦根本智，以俗智是根本智中起故，
令後學者貴出世道根本智故，以根本智與一切眾生作無明生死之因果。
善財初覺，彌伽敬之，十方一切諸菩薩恒常頂禮初發心。
以貴初覺根本智，是出三界智慧相應，與一切諸佛智慧解脫同一體性故。
普賢行海因茲而起，是故彌伽敬之而禮，又表無知法慢故。
又此第四生貴住，明三界業謝，名生在佛家故。
第四地亦名生在佛家，與此住位同知、
同得、同見。其法依本而安立之修學者，初生後熟。
輪字品莊嚴法門者，明於一名字，法門於一音聲。
言音無二體，名字無二性，莊嚴種種名字以為助伴，
而與人天六道眾生說種種法門，令生歡喜，令得解脫。
然其不離無聲一聲、無名一名，為隨順眾生世間言詞故。
說一切世間諸法無時，即以無名字為主，即以有一切出世間法而為莊嚴。
若說無有出世間法時，即有一切世間為莊嚴。
如是互為主伴，互為莊嚴，有無緣起，皆無自性。
將用教化眾生，隨根開解，令得解脫。
眾生及名字言音皆無自性，以此名字圓滿清淨音聲輪，無所障礙。
以一音聲說無量名，皆以一音聲與無量名、
無量字作體故，即無量名、無量字總是一字故。
以聲性無體故，無量名字與一切聲作體故，即以名字體自無能所分別性相故。
以眾生自無性故，以此無聲之聲、無名之名、
無說之說，教化一切無性眾生，令其破業，至其本地。
又以無依之智、無聲之聲、無名之名，猶如虗空，
徧一切六道眾生音聲，同其類音，為其說法，令其歡喜。
然身心智慧、名字六根，總無受者、說者。
然一字中徧含多字之義，互為主伴。
然亦各不相知，無彼無此故。
是故當知一切名字，皆以有無二字互為緣起。
若說一切法有字時，即一切有法自具無故，
自相成壞，自有自無自在。
說一切法本自無，即有法自具，以有無自相成壞故，即無與有自在。
以從有無無體，如法緣生無盡名言，互為主伴，
隨世安立，更相成壞。
皆一一字中有無盡義，猶如帝網影像相入。
若究之本源，皆幻緣有，各無主宰。
當知名不與聲作無，聲不與名作字。
智慧本無，猶如虗空，徧一切處等眾生界。
以智體性，隨其類音，皆令歡喜而得解脫，故名妙音陀羅尼光明法門。
此是第四生貴住善知識，以精進波羅蜜為體，餘九為伴。
若約智，通修五位；若約位，偏修俗智輪字莊嚴法門。
前三善友，明出世智慧，以三比丘表之。
此彌伽及解脫長者二人，明處世間解脫，故還以俗士表之。
餘義如文。自具第二昇進前位門中，從如諸菩薩摩訶薩已下，
至辭退而行，有十四行。
經約分為四門：一、推德於先，二、示其善友所在，
三、舉善友之名，四、頂禮辭去。
此不推別有國土者，但南行有一聚落，
明同處俗流，以精進波羅蜜與禪波羅蜜大體不二故，所以不別國也。
為此二友竝是俗流，故明從真入俗，以和會真俗無二門，世與出世體無有二。 ^625c30

第五住林城，解脫長者主，具足方便住。
orig::  ^626c22

【經】爾時，善財童子思惟諸菩薩無礙解陀羅尼光明莊嚴門，
深入諸菩薩語言海門，憶念諸菩薩知一切眾生微細方便門，
觀察諸菩薩清淨心門，成就諸菩薩善根光明門，
淨治諸菩薩教化眾生門，明利諸菩薩攝眾生智門，
堅固諸菩薩廣大志樂門，任持諸菩薩殊勝志樂門，
淨治諸菩薩種種信解門，思惟諸菩薩無量善心門；
誓願堅固，心無疲厭，以諸甲冑而自莊嚴；
精進深心，不可退轉，具不壞信；其心堅固，
猶如金剛及那羅延，無能壞者；守持一切善知識教，
於諸境界得不壞智；普門清淨，所行無礙；
智光圓滿，普照一切；具足諸地總持光明，
了知法界種種差別，無依無住，平等無二，
自性清淨而普莊嚴；於諸所行，皆得究竟；
智慧清淨，離諸執著；知十方差別法，智無障礙；
往十方差別處，身不疲懈；於十方差別業，
皆得明了；於十方差別佛，無不現見；於十方差別時，
悉得深入；清淨妙法充滿其心，普智三昧明照其心，
心恒普入平等境界；如來智慧之所照觸，
一切智流相續不斷，若身若心不離佛法；
一切諸佛神力所加，一切如來光明所照；
成就大願，願身周徧一切剎網，一切法界普入其身。
漸次遊行十有二年，至住林城，周徧推求解脫長者。
既得見已，五體投地，起立合掌，白言：聖者！
我今得與善知識會，是我獲得廣大善利。
何以故？善知識者，難可得見，難可得聞，
難可出現，難得奉事，難得親近，難得承接，
難可逢值，難得共居，難令喜悅，難得隨逐。
我今會遇，為得善利。
聖者！我已先發阿耨多羅三藐三菩提心，
為欲事一切佛故，為欲值一切佛故，為欲見一切佛故，
為欲觀一切佛故，為欲知一切佛故，為欲證一切佛平等故，
為欲發一切佛大願故，為欲滿一切佛大願故，
為欲具一切佛智光故，為欲成一切佛眾行故，
為欲得一切佛神通故，為欲具一切佛諸力故，
為欲獲一切佛無畏故，為欲聞一切佛法故，
為欲受一切佛法故，為欲持一切佛法故，
為欲解一切佛法故，為欲護一切佛法故，
為欲與一切諸菩薩眾同一體故，為欲與一切菩薩善根等無異故，
為欲圓滿一切菩薩波羅蜜故，為欲成就一切菩薩所修行故，
為欲出生一切菩薩清淨願故，為欲得一切諸佛菩薩威神藏故，
為欲得一切菩薩法藏無盡智慧大光明故，
為欲得一切菩薩三昧廣大藏故，為欲成就一切菩薩無量無數神通藏故，
為欲以大悲藏教化調伏一切眾生皆令究竟到邊際故，
為欲顯現神變藏故，為於一切自在藏中悉以自心得自在故，
為欲入於清淨藏中以一切相而莊嚴故。
聖者！我今以如是心、如是意、如是樂、如是欲、
如是希求、如是思惟、如是尊重、如是方便、
如是究竟、如是謙下，至聖者所。
我聞聖者善能誘誨諸菩薩眾，能以方便闡明所得，
示其道路，與其津梁，授其法門；令除迷倒障，
拔猶豫箭，截疑惑網，照心稠林，浣心垢濁，
令心潔白，使心清淨，正心諂曲，絕心生死，
止心不善，解心執著；於執著處令心解脫，
於染愛處使心動轉，令其速入一切智境，
使其疾到無上法城；令住大悲，令住大慈，
令入菩薩行，令修三昧門，令入證位，令觀法性，
令增長力，令修習行，普於一切其心平等。
唯願聖者為我宣說：菩薩云何學菩薩行、修菩薩道？
隨所修習，疾得清淨，疾得明了。
時，解脫長者以過去善根力、佛威神力、
文殊師利童子憶念力故，即入菩薩三昧門，
名：普攝一切佛剎無邊旋陀羅尼。
入此三昧已，得清淨身。
於其身中，顯現十方各十佛剎微塵數佛，
及佛國土、眾會、道場、種種光明、諸莊嚴事，
亦現彼佛往昔所行神通變化、一切大願助道之法、
諸出離行、清淨莊嚴，亦現諸佛成等正覺、
轉妙法輪、教化眾生。
如是一切，於其身中悉皆顯現，無所障礙；
種種形相、種種次第，如本而住，不相雜亂。
所謂：種種國土、種種眾會、種種道場、種種嚴飾。
其中諸佛現種種神力、立種種乘道、示種種願門，
或於一世界處兜率宮而作佛事，或於一世界沒兜率宮而作佛事；
如是，或有住胎，或復誕生，或處宮中，或復出家，
或詣道場，或破魔軍，或諸天、龍恭敬圍遶，
或諸世主勸請說法，或轉法輪，或般涅槃，
或分舍利，或起塔廟。
彼諸如來於種種眾會、種種世間、種種趣生、
種種家族、種種欲樂、種種業行、種種語言、
種種根性、種種煩惱隨眠習氣諸眾生中，
或處微細道場，或處廣大道場，或處一由旬量道場，
或處十由旬量道場，或處不可說不可說佛剎微塵數由旬量道場，
以種種神通、種種言辭、種種音聲、種種法門、
種種總持門、種種辯才門，以種種聖諦海、
種種無畏大師子吼，說諸眾生種種善根、
種種憶念，授種種菩薩記，說種種諸佛法。
彼諸如來所有言說，善財童子悉能聽受，亦見諸佛及諸菩薩不可思議三昧神變。
爾時，解脫長者從三昧起，告善財童子言：善男子！
我已入出如來無礙莊嚴解脫門。
善男子！我入出此解解門時，即見東方閻浮檀金光明世界，
龍自在王如來、應、正等覺，道場眾會之所圍遶，
毗盧遮那藏菩薩而為上首；又見南方速疾力世界，
普香如來、應、正等覺，道場眾會之所圍遶，
心王菩薩而為上首；又見西方香光世界，
須彌燈王如來、應、正等覺，道場眾會之所圍遶，
無礙心菩薩而為上首；又見北方袈裟幢世界，
不可壞金剛如來、應、正等覺，道場眾會之所圍遶，
金剛步勇猛菩薩而為上首；又見東北方一切上妙寶世界，
無所得境界眼如來、應、正等覺，道場眾會之所圍遶，
無所得善變化菩薩而為上首；又見東南方香#CB08504;光音世界，
香燈如來、應、正等覺，道場眾會之所圍遶，
金剛#CB08504;慧菩薩而為上首；
又見西南方智慧日普光明世界，法界輪幢如來、
應、正等覺，道場眾會之所圍遶，現一切變化幢菩薩而為上首；
又見西北方普清淨世界，一切佛寶高勝幢如來、
應、正等覺，道場眾會之所圍遶，法幢王菩薩而為上首；
又見上方佛次第出現無盡世界，無邊智慧光圓滿幢如來、
應、正等覺，道場眾會之所圍遶，法界門幢王菩薩而為上首；
又見下方佛光明世界，無礙智幢如來、
應、正等覺，道場眾會之所圍遶，一切世間剎幢王菩薩而為上首。
善男子！我見如是等十方各十佛剎微塵數如來，
彼諸如來不來至此，我不往彼。
我若欲見安樂世界阿彌陀如來，隨意即見；
我若欲見栴檀世界金剛光明如來、妙香世界寶光明如來、
蓮華世界寶蓮華光明如來、妙金世界寂靜光如來、
妙喜世界不動如來、善住世界師子如來、
鏡光明世界月覺如來、寶師子莊嚴世界毗盧遮那如來，
如是一切，悉皆即見。
然彼如來不來至此，我身亦不往詣於彼。
知一切佛及與我心，悉皆如夢；知一切佛猶如影像，
自心如水；知一切佛所有色相及以自心，
悉皆如幻；知一切佛及以己心，悉皆如響。
我如是知、如是憶念：所見諸佛，皆由自心。
善男子！當知菩薩修諸佛法，淨諸佛剎，
積集妙行，調伏眾生，發大誓願，入一切智自在遊戲不可思議解脫之門，
得佛菩提，現大神通，徧往一切十方法界，
以微細智普入諸劫；如是一切，悉由自心。
是故，善男子！應以善法扶助自心，應以法水潤澤自心，
應於境界淨治自心，應以精進堅固自心，
應以忍辱坦蕩自心，應以智證潔白自心，
應以智慧明利自心，應以佛自在開發自心，
應以佛平等廣大自心，應以佛十力照察自心。
善男子！我唯於此如來無礙莊嚴解脫門而得入出。
如諸菩薩摩訶薩，得無礙智，住無礙行，
得常見一切佛三昧，得不住涅槃際三昧，
了達三昧普門境界，於三世法悉皆平等，
能善分身徧一切剎，住於諸佛平等境界，
十方境界皆悉現前，智慧觀察無不明了，
於其身中悉現一切世界成壞，而於己身及諸世界不生二想；
如是妙行，而我云何能知、能說？
善男子！從此南行，至閻浮提畔，有一國土，
名：摩利伽羅；彼有比丘，名曰：海幢。
汝詣彼問：菩薩云何學菩薩行、修菩薩道？
時，善財童子頂禮解脫長者足，右遶觀察，
稱揚讚歎，思惟戀仰，悲泣流淚，一心憶念：
依善知識，事善知識，敬善知識，由善知識見一切智；
於善知識不生違逆，於善知識心無諂誑，
於善知識心常隨順；於善知識起慈母想，
捨離一切無益法故；於善知識起慈父想，出生一切諸善法故。
辭退而去。
commentary::  ^626c24

【論】第一、正入當位法門中，從爾時，善財童子已下，至善男子！
我唯知此於如來無礙莊嚴解脫門而得入出，有一百四十行半。
經：於此段中，約分十門：一、正念所授之法，
思惟勝進；二、漸次遊行十有二年，至住林城；
三、推求解脫長者；四、見已致敬，正申所求；
五、解脫長者即入菩薩三昧，現其身中十方各十佛剎土，
答善財所請，令其同入；六、解脫長者從定而起，
又以言說說其定中十佛境界大會道場；
七、明解脫長者隨心應念諸佛現前；八、
心念無體，見佛如影；九、心無表裏，徧至十方而無去來；
十、善男子！我於此如來無礙莊嚴解脫門而得入出，是正示三昧之名及出入自在分。
自此已下，是昇進前位。
云漸次遊行者，明勝進不住於前法也。
十有二年者，如前第二海門國。
海雲比丘住海門國十有二年，明直觀十二緣以為出世間解脫，
以表比丘是求出世解脫故，以生死海為佛體故。
善財來至此，住林城，漸次遊行十有二年，為明於十二緣生法中行於世間。
然以十二緣生以為禪體，以解脫長者是世間俗士，
表處俗行真，名為解脫。
前海雲：比丘不住生死，觀十二緣生，得出世心。
此解脫長者於十二緣生法中處於生死，
不壞緣生，不著緣生，故云遊行十二年。
是不住義故，是生死、涅槃無二義，是生死、涅槃無出沒義故。
若約智通治，以十波羅蜜為體；此約位別治，以明同別自在。
以此第五禪波羅蜜門，以法界自體無作禪中諸有緣生性自離故，
一切心境莫不自是法界無礙解脫禪定林故，是故城名住林。
一切心境作而無用，性自住故。
推求者，觀察勝進也。
得見解脫長者者，明以真會俗，真俗自體本性解脫也。
見已，五體投地，真俗無依，五位同會也。
亦明五蘊、十二緣總禪林也。
合掌者，真俗會而不二也。
已上以觀察禪定冥會，已下以言更申所求。
已下入三昧，十方各現十佛剎者，明定體徧周圓滿，故以十為圓數也。
又已下，以從定中所見十佛如來及上首菩薩，是三昧所現自位佛果及行故。
又已下，隨念而見諸佛者，以自心應真是佛，
故所念皆是佛境界，更無餘也。
明自心是佛，諸念總佛，餘如文自具。
此是第五具足方便住，以禪波羅蜜為體，餘九為伴。
若以智境之中即五位通修，若以約位之中偏治真俗靜亂二障，
會五蘊十二緣為法界性，自禪用而無作緣生之定門，以明一切世間心境總皆禪也。
第二明昇進前位中，從如諸菩薩摩訶薩已下至辭退而去，
有十六行，經約分為四門：一推德於前，
二示善知識方所及國土，三舉善知識名號，四善財敬戀善友流淚辭去。
第一推德於前者，明解脫長者推德於前位，
善知識有十種殊勝，勸令善財進求加行。
第二南行，如前初位已釋。
至閻浮提畔者，明此位正心住，是得出世間及處世間智慧神通之極畔故，
故云閻浮提畔。唯得世間出世大悲心，
未得入俗同纏行圓滿大慈悲心故，故以比丘表之，於世間中出俗相故。
後位即明入俗大悲心圓滿，即以優婆夷滿願表之。
有一國土名摩利伽羅者，此梵本未譯。
有比丘名海幢者，明約以德智慧如海能破眾生業惑處名之為幢，
幢者摧壞義故。大方廣佛新華嚴經合論卷第九十三
w:: 音切
note:: 栗 ^628c2

〔力質切。〕遽
〔渠預切。〕唯
〔營癸切。〕恃
〔市音。〕垣
〔羽元切。〕淚
〔力偽切。〕著
拯 ^629b20

〔整音。〕
 ^629b22
