
other:: 首楞嚴經義疏釋要鈔卷第五
other:: 長水沙門　懷遠　錄
二、明修行方便。一、總結前文。
△答最初方便竟者。
約解論方便竟也。 ^136c6

▲二、敘今來意。此下約行論方便也。
圓覺經中，信解真證為本起因，即文殊章。
次則依解修行，隨根證入，即普賢也。
下十章經，正同此下經文也。
然彼有三根：初通明觀行，上根修證；次別明觀行，
中根修證；後道場加行，下根修證。
斯皆被圓機也。若尋今經，亦有斯三。
何則？如前七處徵心，破心破見，及破十八界、
七大性等，皆了本空，元如來藏及四性，推撿無生。
若上根利智，入心成觀，即會藏心。
苟或於茲未入，更須此下別明止觀〔觀音、
觀門〕等，被之方入，得非中根耶？
次後建立壇場，六時行道，誦持神呪等，
正助相兼，即下根也。
今論即解之行，不別而別，即中根也。
然更復知前所明解，未必全解，行在其中。
今所明行，未必單行，解亦兼之。
但約旁正以分經也。 ^136c8

初、經家總敘。
△輕安者，今阿難疑消心懌，似得支林功德故也。
喜悟藏心，即喜極故流涕；恨無行法，即傷歎故成悲也。 ^136c34

▲二、阿難別歎。
△方便者，梵云漚和俱舍羅，此云善權方便。
以善巧方便，提擕獎導，出生死暗冥，故云引出沈冥。
胡云摩尼，此云如意。 ^136c38

△賑。給者，賑惠貧乏，給濟孤獨也。 ^136c42

△永覆無明者。無始至今，汩無明海，不遇如來，孰由開曉？ ^136c44

▲初、正敘。
△含育者。性具十界，故曰含。
能隨緣變，造十界事法，故曰育。 ^136c46

△彰得失者，已悟為得，未修為失。 ^136c48

▲二、喻顯。
△天王即天子也。
春秋時，周室衰弱，諸候僭濫稱王，仲尼正名，稱周為天子王以別之也。 ^137a2

▲二、正請修路。
△本發心路者。本時發心所修之行，是趣涅槃之道路。 ^137a6

△得陀羅尼即請。
一心三觀，故曰總持。 ^137a8

△入佛知見。即一心三諦之理，眼智開發，故云知見。 ^137a10

經家敘意
△未自在。不達一法界妙止觀而修，名未自在。
又未入初住，名未自在。 ^137a14

▲二、舉義許宣。
△二、決定者。三世諸佛，決定須修止觀二法，取無上果也。 ^137a16

▲疏初、略示經意。 ^137a18

△真如觀者，實相觀也。
占察經中明二種觀法：一者唯心識觀，二者真如實觀。
實相觀理，唯識歷事。
從理則唯達法性，更無餘途。
從事則專照起心，四運叵得。
亦名本末相映，事理不二。
今經首楞嚴定，體達九界，即是佛界，名事究竟。
然必含二種觀法。
如今經直觀三諦，清淨本然，周徧法界，
即唯達法性，更無餘途，即實相觀。
歷彼三科、七大、四生，推撿無生，方顯藏性，即唯識觀。
專照起心，四性叵得也。
此二種觀法，皆是圓修。
但發軫有異，分二種也。
今觀如來藏體，清淨本然，周徧法界，故云真如觀也。
然復應知，止觀通于大小權實。
若在今經，即是圓頓止觀，仍通五即。
初心雖則雙學，未能相即，名為隨順。
即名字止觀修成，法爾相即，名為俱運。
即觀而止，即一止而三止。
全止為觀，即一觀而三觀。
非三而三，體即一故。
不一而一，三義宛然。
三一互融，方成一妙止觀。
以止止散，則無法而不寂。
以觀觀昏，則無昏而不朗。
斯止觀成，即是觀行相似止觀。
若眼智開發，諦觀一如，法界獨朗，名真三昧。
即前云：我以不生不滅，合如來藏。
下云：生滅既滅，寂滅現前。
又云：從聞思修，入三摩地。
此分真究竟止觀也。 ^137a20

△一切所依賴者。
一切諸佛，皆以止觀而成正覺也。
下云：過去諸如來，斯門已成就〔云云〕。 ^137b10

▲初止
△起隨順行者，了法皆空，起無相行，順寂滅理，
因心果心，悉無相故。
向理心絕，是相皆泯也。
如眾器入於炎爐，混而為一也。 ^137b14

△止一切境界者。
唯心之外，更無一法可得也。 ^137b18

△奢摩他是止結。
云觀者，顯即觀之止也。
然止觀俱以觀結者，蓋顯旁正也。
天台云：斷惑之時，觀慧為正，止但旁助。
永嘉云：惺惺為正，寂寂為旁。
皆此義也。 ^137b20

▲二
△觀煩惱根元者。
欲要斷除，先須識知分齊，一一明白，方能破斷。
如人捉賊，須知賊之居處面貌等，方可捉獲。 ^137b26

初、標義勸。
△因地發心者，即最初行所依心，即初起覺悟智也。
起信云：覺知前念起惡故，能止後念，令其不起。
即制令此心成不生滅，與果相應也。 ^137b32

▲二、約義顯非。 ^137b36

△普賢觀者，即觀普賢菩薩行法經也。
既云因果皆是實相，豈得以生滅為因心耶？ ^137b38

初、舉喻總彰生滅。
△疏：妄心如器等，即暗立比量也。
應云妄心是有法，定是壞滅為宗因。
云以是因緣所作性故，同喻如器世間，異喻如虗空。
又云真心是有法，定無壞滅故為宗因。
云非所作性故，同喻如虗空，異喻如器界。
空非所作，故無壞滅。
然今云空無壞滅，且約一期，不隨物有凋變故也。
如下云一人發真歸元，十方虗空悉皆消殞，即非究竟不壞也。 ^137b42

▲初、示其濁因。 ^137c6

△堅相為地者，髮、毛、爪、齒、皮、肉、筋、骨等。
△四纏者。經云：二上二下，即交纏也。
由此四大交纏，故分一真，成六根也。 ^137c8

△為覺者，鼻舌身也。
△為察即意根也。 ^137c12

▲二、喻其濁相。
△真妄等性相違背者。
真本清淨，寂無相故。
妄唯染汙，相差別故。 ^137c14

初劫濁。
△汝見虗空者，見即妄見，虗空即無明，徧迷法界所成也。 ^137c18

△成住壞空各二十增減。
從十歲時，百年增一年，增至人壽八萬歲。
從百年減一年，至人壽十歲，名一增減〔云云〕。
意云：雖長亦不離時分所攝。 ^137c20

△非劫末之劫濁者。
揀異三災壞時劫濁也。
尋常所論，見以五利為體，煩惱以五鈍為體，
眾生但覽見慢果報，立其假名也。
命以連持一期色心為體，催年促壽曰命。
劫但四濁，聚在其時名劫。
經云：劫濁亂時，眾生垢重。
今此但取妄初起時，名為劫濁，即業轉也。 ^137c24

▲二、見濁。 ^137c34

△摶，聚也。依六觸因緣生六受境，有違、
順等別，故一一受有苦、樂等不同。
四大本非留礙，由見、聞、覺、知擁令留礙。
妄見本非六根，由四大旋伏，令成見、聞、
覺、知也。由此交織，諸相炳然，見境領納，故云見濁。
四微形相者，色、香、味、觸也。 ^137c36

▲三、煩惱濁。
△憶識誦習者，意識緣三世境也。
能分別識性，從見聞覺知所發，故云性發知見。
所分別相，從六塵現，故曰容現六塵。
離六塵，無所憶識誦習之相，故曰離塵無相。
離見聞覺知，無能憶識誦習之性，故曰離覺無性。 ^137c44

△六、識分別三世徧緣者。
意識能緣三世依正之境，復能執受憶過去境，
即獨散意識，緣落謝塵。 ^138a4

△識現在塵。即明了意識，隨前五所取，緣現量境。 ^138a8

△誦習未來，即未形非事，預思念也，即獨敬意。
緣比量境，想像所取之境，亦有六想，擾亂真性，名煩惱濁。
前四麤，即二障煩惱也。 ^138a10

▲四、眾生濁行，以遷流造作為性。
若以妄情所著，唯惟久住世間，業行變移，
巡環諸界，故曰遷流國土。 ^138a14

△行者六思。思即業也。
業具善、惡、不動等別。
去動被業牽，住留但情執，情業相參，故云交織。 ^138a18

▲五命濁
△元無異性者。總報之主，唯一本識，故云無異。
六塵隔別，見聽爰分，根塵異故，識乃分離，取六塵境。 ^138a22

△性中相知者，唯一本識為體故。 ^138a26

△用相背者。眼唯了色，且不別聲等，故曰背也。 ^138a28

△命是報法者。由前世業法之所感，故遂有脩短之殊。
夫受身者，由命煖識三不相離也。
命即氣息報風。連持不斷，色心可久。
命不連持，色心則變。
煖即遺體之色，識即心主也。 ^138a30

△同異失準者。同不定同，用相背故；異不定異，性相知故。 ^138a36

△業繫。苦相者，即果報相也。
由業繫縛，妄識受苦樂報也。 ^138a38

初勸揀妄依真。
△遠契者。凡聖因果懸殊，故云遠。
△先當擇去生死根本者。
生滅妄心，即生死本。
圓滿湛然，無生滅性，即常樂本。
然無生之心，亦非遠求。
但了一念，即是藏性。
三千具足，咸空假中。
離一念外，更非別有真心可得，方是妙行之基也。
雖云擇去，但能體達現前一念，事理相即，即真修本。
此則體遠名擇也。 ^138a42

▲初、正示用心。
△以湛旋者，湛即定也，旋即伏也。
以定旋伏虗妄動亂之法，成本真性，故曰伏還元覺。
若得此性，為發覺心，即可修證，取常樂果。 ^138b6

△境界不生，見聞不起者。
若無境牽，分別自息。 ^138b10

△由澄諸念等者。
由定澄寂諸雜念慮，則覺知妄識煩擾動亂。
動亂纔息，寂靜妙慧自然發生，故曰靜慧發生。 ^138b12

△於中顯現者。於觀心中現也。 ^138b16

▲二、舉喻貼釋。
△一切變現者。水澄則萬像此鑒，真證則現用自在。
寂而常照，法爾如然。
然亦兼觀行相似。
如天台智者，觀行位人。
於大蘇道場，了了見。
於靈山聽眾，儼在日前。
但以出觀有間故也。 ^138b18

△永斷。無明之言，通分真、究竟分真。
言永斷者，揀異伏惑未斷也。 ^138b26

初、標義總勸。
△先止後觀，法應如是者。
圓人雖則止觀俱運不別，而別則止伏觀除，法爾如是。
以止如縛賊，觀如殺賊故。
又初心學時，未能相即，法爾止先觀後。
功成之後，自然寂照常俱，然亦隨機。
其或昏沈多者，亦通先學於觀。
故知初學乍先乍後，不妨大途，但期功成相即為要耳。
小乘亦說止觀齊修，不應便是圓頓。 ^138b30

△無明發業者，分別無明也。
由無明故，即發諸業，即十二有支中無明支也。 ^138b42

△愛取即貪惑也。
△六識能作者。六雖通作，第六正作，前五助作。 ^138b44

△第八、能受者。八為總報，故受善惡報也。
又能納受善惡種子，故初正顯六根、六塵為煩惱本。 ^138b46

△則不能知虗妄根塵者。
不知煩惱本即，便是不知虗妄根塵也。
以是煩惱處，故光明云：六入村落，結賊所止。 ^138c2

△云何降伏者。賊處不知云何捉獲。 ^138c6

初、釋名辨相。
△眾生世間者，眾法和合中生，故曰眾生，即假名世間。 ^138c10

△器界即依報國土。
△五陰即實法世間。 ^138c12

▲二、簡位方定。
△上下無位者。指著上下，莫非皆是四方之上下，無別上下也。 ^138c14

△中無定方者四維也。
維，角也。維在兩方相接之中間，本無定位，
如東南維，若以東方南方奪之，即無維之正位可得，
其可定準者，唯四方也。 ^138c16

▲三反成功
△宛轉十二者，以世涉方，方方皆具三世，三四即成十二也。
以方入世，世世皆具四方，即四五亦成十二也。
亦可四三是結數。
意云：若將三世涉於四方，即方方具三世，即有四箇三世。
故云宛轉十二。疏三：初、指古釋。
殻公、資中、金陵皆有義釋。
又證真抄以方、世相涉為一疊。
又十二中一一皆具十善，成百二十，為第二疊。
又一一善皆具性、相、體、力等十，如是成千二百，為第三疊。
又碼碯以兩始一圓釋之。
三、明今意。今云六根取境有千二百者，
〔六根取境，不離三世、四方。
一念之心，三世具足。〕
一念既不過三世，三世之境不離四方。
由是方、世相涉，任運世數有千二百，以為取境功能之極數也。
今疏祇將筭法之喻為能表，法爾取境之數成千二百，是所表也。
何故祇三變，止千二百耶？
以約三世論變故也。
以輪迴之法不出三世，以世涉方既成十二，即第一疊。
約圓數變第二世，法爾成百二十。
第三一變，自然成千二百。
國清慧光大師以世涉方成十二。
次約每方三世，各具九世，謂：過去、過去過去、
現在過去、未來現在、過去現在、現在現在、
未來未來、過去未來、現在未來未來。
三世既各具九，即每方三九成二十七世。
加本每三，即每方各具三十世，四方成一百二十。
次每方三十世中一一各具九世，成二百七十世。
加本三十，每方即有三百，四方成一千二百。
一十、百千，出律歷志〔云云〕。 ^138c22

△當為百千者，現未也。 ^139a18

▲三、顯異同。彼約持經功德，是圓教相似位人。
因經之力，有勝根用，未發真故，猶名肉眼。
雖稱肉眼，有天眼用，故見大千內、外。
彼有二釋：一、約三業安樂行有十善。
一善具十，即成百善。
每善具十如，是即成一千。
又兼化他，即有二千。
約如來室、衣、座各二千，即成六千。
二、約一心具十法界，界皆有十如，即成一百六根，即有六百。
約定、慧莊嚴，即千二百根。
根皆悉由定、慧二嚴，故各千二百也。
有優、劣者，顯其能盈、能縮。
能盈，故千二不為多；能縮，故八百不為少。
盈、縮自在，不可數局也。
今明凡夫取境虗妄功用，故名功德。
然迷成世間用，悟成出世用。
迷、悟、染、淨雖殊，皆本具故也。
二、約優、劣別示。初眼根，前方全明，後方全暗，
左、右、旁觀三分之二。
約疏注成圖子，令人易曉。 ^139a20

 [fg_../figures/X/X11p0139_01.gif] ^139b2

每方二百全，每維二五十見，不見以圖子照之，
左右旁觀三分之二，合云三分之二半，
以左右各見二百五十故，蓋經文略舉全數故也。 ^139b4

▲二耳
△動若邇遙者耳。
取動境似有近遠，其實無遠近，境使之然。 ^139b20

▲三鼻
△闕中。交者，出時不能入，入時不能出，故闕一分。 ^139b22

▲五身
△合有違順，離但捨受，故曰離一合雙。 ^139b24

▲六意
△默容者。但北度生解也。
下云：意如幽室，見徧緣十方三世世出世法，故曰容。
容即含攝也。 ^139b26

△三性者，偏計、依他、圓、成、實也。
或小三性亦通。 ^139b30

三、令簡圓根修證。
初、總勸詳擇。
△反窮流根者。窮到欲流之根本，即三諦妙理。
是流之根，或即真流，義通淺深。
根即唯究竟也。 ^139b34

△六、受用根者，受領六塵，造作善惡之業也。 ^139b38

△誰合者。須境與根合，方覺知也。
鼻舌身三，並合中知。
眼耳意三，是離知也。 ^139b40

△深即意根，造業最深。 ^139b42

△淺即前五眼、鼻、身為不圓通，據下文殊料簡，唯耳根為圓通也。 ^139b44

▲二、別示功能。
△織妄業流者。空見相織，結成根塵，造虗妄業也。 ^139b46

△日劫相倍者。圓根一日修習，勝不圓根一劫也。 ^139b48

▲三、許為發明。
△六、湛圓明者。約本說元，依一精明，分成六和合也。 ^139b50

△發明者。隨汝所欲之根，我即為汝開發明示，
令汝軌則修之，取上果也。 ^139c2

▲四、須簡所以。
△一一修行皆得圓滿者。
妙智修之，無不獲證，何須簡擇？
下云：順逆皆方便。 ^139c6

△自在慧者，實相智也。
此智照法，無不真實，不為物拒，故云自在。
初申請阿難意。問：六根若實一體，不合更有六根之異。
若六體別，云何入一？
餘皆解脫一，況顯未亡法執。 ^139c10

△須陀洹。此云逆流，即初果斷八十八使見惑也。 ^139c16

△見所斷者。見道門中所斷也。
△修所斷者。修道門中所斷俱生惑也。 ^139c18

△何況下。正況。自乘根中修惑尚在，況此根中根本無明分齊數量耶？ ^139c20

△生住異滅，即微細惑。
不達一法界性，謂六謂一，即微細法執。
初破一。 ^139c22

△履行也
△奚，何也。
▲三、結。
△非一終六者，亡一存六也。 ^139c26

△非六終一者，亡六存一也。
一六俱亡，方為至說。
以圓常性中，本非一六，故曰終不汝根，元一元六。
或可意云：不應言非是一終是六，亦不可云非是六終是一。 ^139c28

一，釋成。
△非一非六者。約名約體，俱非一六。
一以對六而稱，六亦待一而立。
一六相形，名言罔息。
體則不當是一是六，而亦能一能六。
寂照同時，擬議叵及。 ^139c36

△執一者。聞說解六根結，又執六根是一體性。 ^139c40

△四流。一見，二欲，三有，四無明。 ^139c42

△雖得六銷。疏中三解：初六根雖亡，一體實有。
次境空故六銷，根有故存一。
三惑亡故六銷，執理故猶一。
初眼。 ^139c44

△由明暗等二種相形者。
妄見初起，明暗未形，斯約惑性冥具說也。
向下見精映色，方彰明暗之相也。 ^139c48

△粘者，和合執著之義。
由妄執故，動覺湛性，發成妄見也。 ^140a4

△見精即第八。見分最細，故曰精。 ^140a6

△色即第八相分。
由能見故，境界妄現。
由相織故，結成六根。 ^140a8

△覺明相雜者，強覺影明也。
△清淨。四大者，染中說淨也。
能照境發覺，有增上勝力，非同染礙麤相，故曰清淨。 ^140a10

△眼體者，眼謂勝義，體即浮塵，即勝義所依之體也。 ^140a14

△浮根奔色者。即勝義在浮塵中流趣奔色也。 ^140a16

△舌根。恬變即動靜也。
△身根疏。二、具八法者，能造地、水、火、風，
所造色、香、味、觸，然根根皆具八法也。 ^140a18

△意根。疏：以六根等四句是作比量，成立意根亦是色法也。
以經文云：根元且為清淨四大。
故應云：意根是有法，定色攝故。
宗因云：以是六根中隨一攝故，諸所攝根皆色法故。
同喻如前。五根前五，二具八法，是色法故。
意根亦具八法，亦應是色。 ^140a22

然此下，總結示。初結由迷發現。
△有明。明覺者，本有真明之明覺，非滿慈所執之明覺也。
既執所明，性明即隱，故云失彼精了。
下云所立照性亡。
或可有明指真，明覺屬妄，謂本有性明，故妄執影明妄覺也。
六根皆有照用，故云發光。 ^140a32

三、正示入一之門。
△隨拔一根者。但於六根之中，隨除一根繫著，
達見性海，餘皆一時解脫。
不循塵境，即脫粘也。
反照心性，不起妄用，故云內伏，伏歸真元。 ^140a42

△發本明曜者，既能反照不已，即破無明，
三諦開發，智光自顯也。 ^140a46

△曜性。發明者，理智俱發也。
△一脫圓消者，一根見性，諸根徧旋也。 ^140b2

初略標示。
△不由等者。不逐緣生，不由境起，即本性知見也。
疏意云：不是因前塵所起妄知見也。 ^140b6

△明不循根者。明，顯發也。
此本性知見，不從六根顯發，但是寄六根而顯發。
又明者，性明也。此性覺真明，寄根發也。 ^140b8

△互相為用者，根根皆具六用也。
▲二、約人辨用。 ^140b14

△四大淨色者。修觀繫緣四禪，四大淨色觀成，從肉眼處發也。 ^140b16

△言半頭者，大論云：得天眼，人中最第一者，阿泥盧頭。
色界四大造色，半頭清淨。
佛天眼四大造色，徧頭清淨。
是為差別頭分也〔云云〕。 ^140b18

△見障內外者。障內障外，所有細色，無不見也。 ^140b22

△為目連所降者。
佛欲上天，此龍吐黑雲暗霧，隱翳三光，
以身繞須彌七匝，尾挑海水，頭枕山頂。
目連化龍繞十四匝，尾出海外，頭枕梵宮。
龍瞋，雨金剛沙，被目連變為輕輭寶華，
又被化細身入龍身內，從眼出，從耳入等，
鑽齧其身，於是降伏。 ^140b24

△天堂來者，因張騫尋河源至崑崙山，
見仙靈所居，謂是天宮，便謂此河從斯山出，故翻天堂來。 ^140b34

△無熱惱池者，阿耨達池也。
此池在南瞻部洲，從中向北有九黑山，
次有大雪山，次有香醉山。
於雪山北、香山南有此池，廣五十由旬，八功德水充滿其中。
於四面各出大河，東名殑伽河，繞池一匝，流入東海。
南信渡河，西縛芻河，北徙多河，各流入海。 ^140b38

△既為風質者。主空之神，如風之無形也亦可。
風字筆誤，應云空質。 ^140b46

△隨其所主者。所主空既無礙，能主之神亦無相也。 ^140c2

△久滅意根者，已斷見思，不起三界惑染故。 ^140c4

△圓明了知者。圓明之性，周徧了知一切境界，
不假緣慮，故曰不因心念。 ^140c6

△修意不同者。大乘作求功德想，小乘作止息想。 ^140c8

△蓋染分者，留淨分不斷，要持種也。 ^140c10

△修得。即那律、迦葉、牛呞，餘悉業報。
若約實說，三人俱是發真。 ^140c12

▲二、就法融體。
△內瑩發光者，自性用顯也。 ^140c14

△如是浮塵者，指有情世間也。
器界即無情世間。 ^140c16

△變化相者。情無情類，皆可變壞也。
念除即覺，故曰應念化成也。 ^140c18

疏斥謬解。
△無情不能起行者。
此不了萬法唯心，一切唯識，依正平等，
同是一念，念即全真，豈有不成之理？
若謂不成，何異待華結果？ ^140c22

▲三、舉事例顯。
△若令急合等者。
雖急合其眼，若以手摸，一一了知是頭是足等，故知不可云見在眼也。
或約二人，謂一人急合却眼，並不見他人頭在何許，足在那邊。
以手捫摸，一一了知，故云頭足一辯。
一辨者，一一明辨也。 ^140c26

▲四、指妄結真。 ^140c34

△緣見。因明者，緣生之見，須因明有，不假明境，
為緣自性所發之見，故曰不明自發。 ^140c36

初舉果常住。
△常住不壞者，簡權宗也。
彼說大圓鏡智、菩提，皆是有為四智心品所成，不能即理。
今皆常住，豈同彼耶？ ^140c40

△離倒圓成者。遠離徧計依他之倒執，即是圓成實性也。 ^140c44

▲三、進退成疑。
△循環者，進退推尋，似環之不絕，然終不見常心可得。 ^140c46

▲四、結難求示。 ^140c48

△蒙悋者。蒙，暗也。
悋，鄙也。易曰：困蒙悋。 ^141a2

二、問答所以中。
△斥成矯亂者。問聲問聞，但隨言答，並不決定。
不體聲自有無，聞性元無起滅，故被斥成矯亂也。 ^141a4

初破其執斷。
△知有知無自是聲塵。
或有或無者，分別有聲無聲，自是境之有無，非是聞性有有無也。 ^141a10

△誰知無者者聞性。
若逐聲境，將何為知知無聞性耶？
若有知性知無聲境，驗知聞性不曾斷滅。
結斥垂勸。 ^141a12

△聲聞無辨者。於聲於聲，不能甄別誰生滅不生滅也。 ^141a18

一、引睡人中睡人應無聞性者，今舉睡人以驗聞性不滅。
若作喻說，須是睡人全無性可得也。
今顯人自或睡或窹，聞性不甞斷滅，睡尚不曾暫無，豈可寤時却有斷滅耶？ ^141a22

▲二、例死者。
△命光者，命存則六根發照，命謝則諸根閇塞，
又命在則息風恒起，命謝即息不連持，故曰命光。 ^141a28

▲三、結斥迷倒。
△不循所常者。不順所有常住妙性也。 ^141a32

三、結勸中。
△常光者，本性智明顯也。
△法眼者，照十界法皆實相也。 ^141a36

△障翳般若者，智明不顯，全明作暗也。
〔此下入第五經。〕 ^141a38

初述己猶迷生之與死，不離無明，故曰俱滅俱生。
△隔日。瘧者已除，我執如好；日未除，法執似發。
曰： ^141a42

△全界無明者，通指五住惑也。
即根本枝末總含，故曰全界。 ^141a44

△二、障見思者。煩惱障為界內見思，亦名通惑。
所知即界外見思，此根本無明，亦名別惑也。 ^141a48

△名破煩惱障者，分破也。
尚有八十一品思惑。 ^141b2

▲二、請示結解。 ^141b4

△免輪迴者二。死輪迴也。
△三有者，細分二十五有，然有界內、界外三有。
若秪斷界內，與小不殊。 ^141b6

初，世尊摩頂。
△將來眼者，眼能照了，喻智能達俗證真。 ^141b10

△手喻智，頂喻理。
智會理時，無明即明，諸妄咸泯。
又頂喻無明，欲破無明根結，必須智照也。 ^141b12

▲二、諸佛放光。 ^141b14

△六種震。動者，表破六根也。
即動、踊、震、起、吼、擊。
搖颺不安名動，#CB01411;壠凹凸名踊，
隱隱有聲名震，自下昇高曰起，砰〔披莇切〕
磕〔苦盍切〕發響名吼，打搏警物名擊。
然各有三直動名動，四天下動名徧動，盡大千動名等徧動。
餘皆傚此〔云云〕。 ^141b16

▲疏初、正釋本文。
△諸佛標示者，即十方佛同說六根縛脫也。 ^141b24

△此佛釋成。即釋迦釋成其義也。
即十方薄伽梵，一路涅槃門也。 ^141b26

▲二、問答。 ^141b28

△四度放光。初如來頂上放百寶光，光中出生千葉蓮華，有化如來宣說神咒。
此說祕密首楞嚴，破登伽邪心。 ^141b30

▲二、從口放光，表從說顯理。
經云：爾時世尊從其面門放種種光，其光晃昱，如百千日等。
三、從胷放，表從心發見。
見即智也。文云：即時如來從胸萬字涌出寶光，
其晃曜有百千色，徧灌十方所有寶剎諸如來頂等。
令十方如來却放寶光，灌此佛頂，表彼此道齊也。 ^141b34

▲三、同說結根。
△覺明初起者。真覺妙明，初起迷妄之時也。
又強覺影明，始起時也。 ^141b44

△自在解脫等悟之成德也。 ^141b46

△安樂即樂德。
△解脫即我德，我即自在為義。 ^141b48

△寂靜即淨德，無煩惱垢染所喧雜故。 ^141c2

△妙常即常德
△氣動移等者。氣寒則氷，喻無明故。
九界氣煖則水，喻智照故。
唯真濕即一性無差也。 ^141c4

▲五、佛為釋通初雙標。 ^141c6

△疏：故云為縛者，云當為名字之誤耳。 ^141c8

△綺互相影者，織綺之互現其紋也。
形必有影，形存于彼，影現於此。
根塵必有識，識必須根塵。
意云：根塵識三，同以真為源。
縛之與脫，唯一六根，故云縛脫無二。
根塵識體，本自空寂。
若空中華初，總顯無性。
三莖之蘆，交加而立，故曰交蘆。 ^141c10

△喻根境識者。然有二義：一、外雖具相，
中間本空，喻根境識。
從緣似有，體性元空。 ^141c18

▲二、由三莖相依故得成立。
一莖若傾，餘皆不立。
以喻根、境、識三互相假待而立，隨缺一緣，三皆不成也。
何故得知蘆具三耶？
以根、境、識不可缺一，故知須以三莖為喻。
如雜阿含云：摩訶狗絺羅告舍利弗：知者因譬喻得解。
譬如三蘆立於空地，展轉相依而得竪立。
識緣名色，亦復如是等。 ^141c22

▲二、別明縛脫。 ^141c32

△知見立知者，若於見聞覺知，定執實有見聞覺知，即生死本。
此則無同異中，熾然成異，為物所轉。
故於是中，觀大觀小。
不二門云：三千在理，同名無明。
若能體達見聞覺知，本無見聞覺知可得，即是涅槃。
此則若能轉物，則同如來，歇即菩提，勝淨明心，本周法界等。
無明即明也。不二門云：三千果成，咸稱常樂。 ^141c34

偈文，初標舉。
△相望五對者。經云：是名妙蓮華，金剛王寶覺。
偈中有長行無。偈云：迷晦即無明，發明便解脫。
即略。長行云：知見立知，即無明本。
知見無見，此則涅槃。
是廣。長行先說根塵同源，縛脫無二。
後說相見無性，同於交蘆。
偈中先說中間無實性，是故若交蘆。
後說解結同所因，聖凡無二路。
偈云解結同所因，是合。
長行云：汝欲識知俱生無明，使汝流轉，
唯汝六根，更非他物。
汝復欲知無上菩提，令汝速證安樂解脫，
亦汝六根，更非他物。
即離也。偈云結解同所因等，即隱。
長行云：知見立知，即無明本。
知見無見，斯則涅槃。
即顯。 ^141c46

初、此量正破。上二句一量破有為，下二句一量破無為。
意云：一真性中遮，故三諦俱泯，故有為、無為悉皆亡遣。
又破有為，顯即俗之真；破無為，顯即真之俗。
不二、三諦圓融，方為祕妙。 ^142a20

疏：三、初略標示。
△執為無為實有體者。
若執有為是實有，此不達法空，即若不見般若，則被般若縛。
若執無為是實有，即若人見般若，亦被般若縛也。 ^142a28

▲二、別解文。 ^142a32

△真性有為空者。
此顯如來藏體本空，有為之法也。 ^142a34

△通第二、量轉者，真性之言，貫下無為也。
量云：真性有為是有法，定元空故為宗。
因云：從緣生故，同喻如幻事。
然有今古二合。若於同下，便合因云：從緣生故，
諸從緣生，體即空故，同喻如幻事。
此名今合。若陳那已前古師合，即於喻後合云：
幻事從緣生，幻事體即空；有為從緣生，
有為體即空〔云云〕。
次量例知。 ^142a36

△標揀分明者，既標真性，即顯非是權小。
及外宗教中作如此說，故不相違也。
然準因明家說，真比量宗上須離九過：
一、現量相違，如云：聲是有法，非所聞性為宗。
二、比量相違。〔缾本無常，今却云常，故相違也。〕
三、自教相違。〔如佛弟子立空華是實有。〕
四、世間相違，如說：懷兔非月有。
世間盡知月中有兔，今反言非有，故相違。
五、自語相違，如云：我母是石女。
六、能別不極成，如佛弟子對數論立聲有法滅壞宗。
〔聲雖共許，能別滅壞，數論不許，故不極成。〕
七、所別不極成，如入正理論曰：數論師對佛弟子立我有法思為宗。
八、俱不成，如勝論對佛弟子立神我法和合宗。
〔神我和合成，佛弟子俱不許故。〕
九、相符極成，如云：聲有法所聞，宗人皆許故。
即符他也。 ^142a48

因有十四過〔因須兩家共許，方能成立未共許宗〕：
一、兩俱不成，如云聲是有法無常宗，因云眼所見故〔彼此俱不許故〕。
二、隨一不成，如佛弟子對勝論立聲無常宗，因云所作性。
三、猶預不成，如疑煙是霧等〔既不決定，即不能生敵者智也〕。
四、所依不成〔前陳有法是因所依性故〕，
如勝論對經部師立虗空實有宗〔經部不許虗空是實有故〕。
五、共不定〔若立因於同異品上皆有，名共不定〕。
六、不共不定，如立聲有法常宗，因云所聞性同喻如空，
異如缾〔所聞性於同異品上俱無，則不能成聲上常等義也〕。
七、同品一分轉，異品徧轉，如云聲有法非勤勇所發宗，
因云無常性同喻如電空，異喻如缾〔無常性於同品電上有、
空上無，於異品缾上却徧有〕。
八、異品一分轉，同品徧轉，如云聲有法是勤勇所發宗，
因云無常性同喻缾，異如電空〔無常性於同品缾徧有，於異品電有空無〕。
九、俱品一分轉，如立聲常宗，因云無質礙故同喻虗空極微，
異如缾樂〔今無質礙，於同品空有微無，於異品上樂欲有缾無〕。
十、決定相違，如云聲是所聲性〔但自成得常宗，決定違於所作性無常宗。〕
十一、法自相相違。
〔常無常是相違。〕如聲常。
宗因云：所作性同，喻如空。
十二、法差別相違。
如云：眼等有法，必為他受用為。
宗因云：積聚住故，喻如臥具。
十三、有法自相相違。
立云：有性是有法，非實有。
宗因云：有一實故，喻如同異性。
〔意道唯有實等一實。〕
十四、有法差別相違。
有性是有法，非有緣性。
宗因云：有一實故，喻如同異性。 ^142b26

同喻五：一、能立法不成，如聲論對勝論立聲有法常為宗，
因云無質礙故，同喻如極微。
二、所立法不成，如云聲有法常宗，因云無質礙，
喻如覺〔覺即心、心所，法雖無質礙，於所常宗即不成，
以心、心所才生即滅故〕。
三、俱不成，如聲常宗無礙因，同喻如缾
〔缾有質礙，是無常故，於宗、因俱不成〕。
四、無合〔無配合也〕。
五、倒合〔若合云諸無常皆所依故即倒，應云諸所作皆無常故即不倒〕。
異喻五：一、所立法不遣，如云聲常宗，異喻如微塵。
二、能立法不遣，如立聲常宗無礙因，異喻如業
〔彼計業無質礙故，於能成不遣〕。
三、俱不遣，如云聲常宗無質礙因，異喻如空
〔空於宗不無常性，於因不無無礙性〕。
四、不離〔不離是不相屬著義〕，如云異喻如空，
見常性故，有無#CB01002;性
〔合云空若是常，定非所作〕。
五、倒離，如云諸無#CB01002;性皆是常性。 ^142c34

比量者，藉立諸論主能立眾相而觀於義智也。
凡立量宗前因後者，將已極成，成未共許也。
緣此三十三過，起信記主備列在文而不解釋，
後學以為一家難文，故於彼論疏中撮要略示之耳。 ^143a12

△掌珍論中取為善立者。
掌真論，即清辯菩薩於佛滅後一千一百年中，於南天竺造中觀心論及掌真論等。
於掌真立二比量，都為一偈。
半破有為菩提涅槃，半破無為菩提涅槃。
清辨與護法諍於勝義諦法。
然此比量對護法立，則有一分相符之過。
以護法於世俗勝義諦中，皆許亦空亦不空。
若清辨總立為空，即符他亦空，破得他亦不空，故有一分相符過也。
今經對一向執有以破，則非過也。 ^143a18

△先因等者，應云：無為無有實，不起似空華。
然此一頌，或但約性宗義消，可亦言真性有為空者。
意云：一真法界，由無明不了，妄執所明，從斯變生有情無情一切有為之相。
斯有為法，既是因緣假有，即當處出生，
隨處滅盡，猶如幻事一般，故曰緣生故如幻。 ^143a34

△無為無起滅等者。
意云：一真性中，菩提涅槃，皆如昨夢。
對有為故，強立無為之稱。
以不實故，無無為可生可滅。
如同空華，無起無滅。
病者妄見可耳。 ^143a44

二，顯過況破。
△言妄顯諸真者。
諸，之也。因言說破妄，所顯之真，亦即是妄，以對待故。
故龍樹云：若法為待成，是法還成待。
故妄與真同虗妄也。 ^143b2

△疏：以是徧計所緣境者。
既執實有，即是徧計所執取，故非正智冥契也。
故圓覺云：種種取捨，皆是輪迴。 ^143b6

二頌。
△中間無實性者。
根境識三，和合似有，自性元無，故如茭蘆不實也。 ^143b12

△同所因者，即六根也。
能因，即結解也。或所因，即一真性也。 ^143b14

△將何遣有者。汝觀如茭之性，若有實體，則可用無以遣之。
既無所遣之有，亦無能遣之無。 ^143b16

▲三頌生起下文。
△入流。即亡境照性也。
下經云：由我不自觀，音以觀觀者。 ^143b20

▲四頌無明習氣。 ^143b22

△三位者：一、是我愛執藏位，即通一切凡夫、
二乘、七地、菩薩。破此位時，斷滅異二相。
二、善惡業果位，通凡夫、二乘、菩薩。
造善惡因，受異熟果。
三、相續執持位，通一切眾生，乃至諸佛。
執持種子，起現行故，習氣種子也。 ^143b24

▲五頌遣幻非幻。
△不取即不分別也。
△非幻即真也。若執有非幻，即是存無也。 ^143b32

▲六、頌讚法令欣。 ^143b34

△妙蓮華者。妙即法，蓮華喻也。
妙者，中道正觀，不著二邊垢染，似蓮華開敷，不染泥水。
又喻妙觀所顯諸法實相，永無九界之染，似華開蓮現也。 ^143b36

△寶覺者，性覺真空，能破微細無明，如金剛之摧物。
妙假體虗，猶如幻事。
此三即絕待靈心觀，泯相澄神觀，起幻消塵觀。
如次配上三句，即一體而有三義。
三一微妙，即首楞嚴定三智三諦也。 ^143b40

△超無學有三義。
初則一念不生，便超因位，直至果海。
次從然至覺時，亦無自果，是泯絕果相，故名超。 ^143b48

三、亦即下，顯速疾，故名超。
△對向者，智冥理時也。
△自在者。於十界中得自在故。 ^143c6

△熾盛者。熾盛智火燒煩惱薪故。 ^143c8

△端嚴者，諸根相好皆無邊故。
△名稱者，有大名聞徧法界故。 ^143c10

△吉祥者，生時九龍吐水，七步乘蓮，寶樹低枝，金河輟浪。 ^143c12

△尊貴者。十界中尊，德無過上。 ^143c14

初敘慶所聞。
△伽陀即孤起頌。
△祇夜即重頌。
▲二、正陳疑意。 ^143c18

△結無前後者。一念不了，六根頓萌，故無前後。 ^143c20

△解亦不倫者。了之即真，更何倫次？ ^143c22

一、結巾。初問：
△涅槃僧，此云內衣，正云泥。
縛些〔桑箇切〕那，此云裙。 ^143c24

△攬七寶几者。攬，猶倚也。
△劫波天。即髑髏天，四天王太子所奉也。 ^143c26

△疊者，布也。汝曹者，曹，輩也。
史記曰：十餘曹。循之云：曹，輩也。
意問初結可名為結，第二、三等何以亦名結耶？ ^143c28

初問答。
△六、結亂名者。既妄成六，六用不同，故不可亂也。
然此意顯六根既殊，必有優劣，欲依反本，
須選圓根，故茲問也。 ^143c34

△循顧本因者，循，歷也；顧，觀察也。
△是非鋒起者。劉伯倫酒德頌曰：陳說禮法，是非鋒起。
言如劍戟之鋒刃，相競逐而起也。
是非相敵，若鋒刃之相競也。
意云：知見立知，六根妄隔，是非對待，於是紛然。
知見無見，一六俱亡，恁時是非自然息矣。 ^143c38

二、貼喻釋成。如勞下，舉喻。
△湛精明者，即清明空也。
或約喻指法，謂如空華之妄法，從湛精明性忽然變起也。
初二邊俱非。 ^143c48

△此勞同結者，大地、山河、生死、涅槃等虗妄勞相，恰同巾結之義。
又生死等同一無明妄結也。
右喻空者，右則施為宛便，若空之無礙也。 ^144a4

△非同世間麤相因緣者，如父母為緣生子，水土為緣生芽等。 ^144a8

△知其本因者。知十界法皆以實相為因。
前云一切因界，世界微塵，因心成體。 ^144a12

△隨所緣出者。隨無明緣現九界，隨教行緣現佛果。
下云：從聞、思、修入三摩地。 ^144a14

△非餘境界者皆實相也。
△皆了元由者，一切諸法，唯心所現，如來已證，故了法無難也。 ^144a18

初、就事問答。
△非謂六根相望者。
非謂先解眼根，次解耳根等。
但為六根不能總解，須先於一根修觀，觀斷故名次第。
若得一根解時，餘根皆脫。
下云：一根既反源，六根成解脫。
此正同天台止觀去釋就寸之義。 ^144a22

▲二、約法合顯。
△此根初解，先得人空等者。
此是圓修一心三觀，圓伏五住煩惱，圓斷諸惑。
但是智力有厚薄故，任運惑落成前後也。
故然師云：秪由亡智親疎，致使迷成厚薄。
迷厚薄故，強分三惑，義開六即，名智淺深。
觀音觀門，亦復如是。 ^144a30

△得人空者，破見惑也。 ^144a38

△法解脫。破思惑也。
△俱空不生，破無明也。
又對天台三惑，謂人空空俗諦，破見思惑；
法解脫空真諦，破塵沙惑；俱空不生空中諦，破無明惑。
二、引淨名貼釋。然淨名是通相三觀。
荊溪云：解雖虗通，就觀除惑，不無前後。
今疏所引，秪是空觀破見思也。
雖則一空一切空，假中亦空，作意唯斷見思。
從初至即除我想，是體眾生假空；從當起法想至是二皆空，
是體實法假空；從得是平等至空病亦空，是體平等假空。
其餘二觀，更自有文。 ^144a40

△眾法合成。此身者，陰入法也。
△即是顛倒者，無法而起法想也。 ^144b8

△不念內外者，能念所念也。
生死名界內，涅槃名界外，二邊皆空，故名平等。 ^144b10

△我等涅槃等者。
能起法想為我，此我即空，故云我等。
涅槃為所想，此所即空，故云涅槃等。 ^144b12

△乃至得是平等者。
生死有為，涅槃無為，二法皆空。
無二相異，名為平等。
平等亦空，故名空病亦空也。
疏云：三空觀，即如上所列之三空也。 ^144b16

△次第觀者，非別教次第，但是人空菩薩總相別相而觀也。
總相即但體三假，皆如幻化。
別相則分別眾生實法平等，一一無謬，以作出假方便。 ^144b22

△自然麤執先斷者。
此顯一心三觀，圓修圓斷，不同通相作意，次第斷也。
如浣衣之法，心但祈淨，任運麤者先去也。 ^144b28

三、廣引修證。初、述解申疑。
△慧覺圓通者。蒙佛開示於一六義，已得智慧開覺，通達無滯也。 ^144b34

▲二、敘迷遇佛。 ^144b36

△飄零者，飄颺零落在生死之旅，久背本性之鄉也。 ^144b38

△孤露者。禮曰：老而無子曰孤，少而無父曰露。
△何心何慮。預佛天倫者，我積劫何甞心念思慮，希覬佛為我兄？
今日天然際會，得為兄弟。
繫辭云：天下何思何慮？ ^144b40

▲三、結願彰益。
△還同本悟者。稟言達理，了妄無妄，若不曾迷，故曰本悟。
然此通名字已還，疏約分真，有似太局〔云云〕。 ^144b46

△則與未聞等者。
未猶無也，則與無見聞覺知同也。
或可悟本常也，雖則聞法，與未聞法時，其性無別。
故曰有何差別，以迷悟性一故也。
道成之言，亦該四即〔云云〕。 ^144c2

▲四、請示法門。
△退藏密。機者，機即動也。
易曰：機者，動之微也，吉凶之先見者也。
即靜心受法也。 ^144c8

△冥授者。望佛冥察我心，而授與法門也。 ^144c12

二，如來詢諸聖眾。
△從口生者。從佛八音四辨言教生也。 ^144c16

△從法化生者，因佛法故，革俗從真，化凡成聖也。
得佛法分者，受佛氣分也。 ^144c18

△總攝不離十八者。
七大亦根、境、識，如前說。 ^144c20

初、陳如三：初、遇佛獲悟。
屈〔音泪〕曰：吒阿藍摩，此云雞園，即無憂王初信佛法時建此精舍。 ^144c24

△其先者，其先祖也。 ^144c26

△三轉等如前說。
△妙音密圓者。達音聲性微密圓妙，常住周徧也。 ^144c28

△音聲為上者，了唯聲法門，離聲更無一法，一切法趣聲也。
餘皆傚此。 ^144c30

二尼沙陀，因觀微塵，見塵實性，故名塵性。
△觀不淨相者。於依正生貪，故作此觀對治，謂多貪眾生作不淨觀也。
此即九相，謂脹、想、青、瘀、壞、血、塗、漫、膿、爛、
噉、散、骨、燒等。然有大小，廣如禪波羅蜜中。
又如十相中不淨觀身，總有五種不淨，如上記。
如是觀已，即不計身尊貴，恃己凌他也。 ^144c34

▲一、觀成得道。
△白骨微塵者。白骨即九相中白骨觀也，復折此白骨歸空也。 ^144c44

△骨鏁者，觀一身從眉間一點白骨，漸至一身皆成白骨等，
即能對治形色，顯色威儀貪等。 ^144c46

▲二、重指釋成。
△真、善、妙、色者，即三諦也。
真故非色，善故即色，妙故非色非非色。
三義一體，即如來藏。 ^145a2

三香嚴童子，因香發智，即以智定之香，莊嚴法身也。 ^145a8

△童子者，即證三德之後，直至等覺，皆名童子。
於三諦法喜，不生染愛。
如世童子，於一切女色，心無染故。 ^145a10

△宴。晦者，宴然安靜於晦夕之時也。 ^145a14

四、藥王：梵云俾沙周羅那，此云藥王。
昔名星光，後於尊者日藏所，聞說佛慧，
以雪山勝藥，供養眾僧：願我未來，能治眾生身心兩病。
舉世歡喜，號曰藥王。
又於藥於病，得大自在，了味法界，故曰藥王。
將來成佛，名曰淨眼。
時弟名曰電光，見兄發菩提心，身心歡喜，
即以家中醍醐，及諸上藥，施僧及一切人。
以上妙藥，得上氣力，亦聞上妙法藥故，因是名為藥上。
將來成佛，名為淨藏。 ^145a16

△分別性用者。知藥性冷熱，及病之所宜用無虗也。
非有，非金石草木等物上有也。 ^145a30

五，#CB02494;陀。
△賢護者。賢，善也。
善能守護，令妄不起，妙觸發明也。 ^145a34

△中間安然者。中間之水，安然無為，從茲見水實相也。 ^145a36

六、迦葉，正云摩訶羯婆，此云大龜。
此人上古修道，感龜負仙圖而應之。 ^145a40

△名畢鉢羅者。樹名，因禱此樹而生也。
妻名婆陀。其家千倍勝瓶沙王，畏勝故，唯有九百九十雙金牛犂。
最下細氎，直百千兩金，以丁釘之，入地七尺，#CB00626;不穿破。
身被無價寶衣，截為僧伽梨衣奉佛。
此人頭陀，少欲第一。
此人涅槃之後，所有衣鉢之餘，貨賣秪直三錢。
時天帝釋以千兩黃金，贖將上天供養。 ^145a42

△緣起如常者，此紫金尼，即昔為貧女捉得金珠，
往鍛金師所打金貼佛，二人發願：願我世世身常金色，共為夫婦。
經出別緣者，常說事火，身有光明，吞飲日月等云云〔第五卷下〕。 ^145b6

初那律，樂見照明者，深忍樂欲，發於智明，
照了一實境界，破無明暗，故曰照明。 ^145b14

△金剛三昧即首楞嚴定。 ^145b16

△如意者，亦云無貧。
過去因施辟支佛飯，故得世世無貧，受如意樂。 ^145b18

△無滅者，昔為獵師，入佛鹿中，以箭排燈，因果不亡。
今獲天眼。 ^145b20

△精真。洞然者，照窮實際也，即不以二相見諸淨土也。 ^145b22

二，槃特。
△百日教一句者，兄見其弟誦之不得，
乃謂弟曰：若不能誦，何不還作白衣？
槃特聞已，詣祇桓門泣。
佛問，具答上事。佛云：成菩提由汝兄。
佛即以手牽詣靜室令誦：守口攝意身莫犯，如是行者得度世。
誦得上口，佛曰：汝今年老，唯誦一偈，不足為奇，須解其義。
所謂身口意十，觀其所起，察其所滅，由之生天，
由之入淵，由之得道，菩提自然。
因此心開，得羅漢果。 ^145b26

△蛇奴者，母與奴私通，走逃他國，於路中產一子，名路邊生。
思鄉旋歸，於路又生一子，因斯名奴。
過去曾生蛇中，今得人身，身猶似蛇。
又云：禱蛇神以生也。
五百弟子本起經云：我昔放猪軀，令度水，
以繩繫口，猪不得喘，中流皆死，故招瞢暗。 ^145b38

△數息者，坐時鼻中息風出入，若覺有聲，曰風。
雖無聲，若出入結滯不通，名喘。
雖不結滯，而出入不細，曰氣。
須是不聲、不結、不麤，出入綿綿微微，若存若亡，
資神安穩，情抱悅豫，方名為息。
守風則散，守喘則結，守氣則勞，守息則定。
梵云安那、鉢那，此云出息、入息。
經云：安之言生，般之言滅。
即生滅息也。然有約息、約心之異。
若以息為門，則但通行心至四禪、四空、
四無量、十六特勝通明等，即世間禪。
若以心為門，即用智慧反觀自性，能通行心至法華、
念佛、般舟、覺意、首楞嚴諸大三昧自性禪，乃至出世間上上禪等。
今見息實相，約心明矣。 ^145b48

三，憍梵鉢提。
△口業者，昔日師年老，喫食遲鈍，云：我師喫食，
如牛噍草，故招斯報。
此人為口相不善，恐眾生譏笑，損彼之福。
常居忉利，受天供養，解律過於波離。 ^145c22

△一味。心地法門者，達了所甞之味，本不可得。
能甞之根，從何而有。
能所既寂，一味平等。
清淨實相，從茲顯現。 ^145c28

△滅心者。心即性也，能知味之性，了不可得也。 ^145c32

△大論緣異者。彼說因摘一莖稻數粒墜地，五百世作牛償他。
今雖人身，猶作牛蹄牛呞之相也。 ^145c34

四、畢陵。
△餘習者，因過恒河，水見流急，云：咄！
小婢駐流。河神為之兩派。
神往訴佛，佛令懺謝。
即合掌云：小婢莫瞋。
大眾笑之，懺而更罵。
佛言：本習如此，實無故心。 ^145c38

△雖覺覺痛者。雖覺，即雖觀也。
雖觀，能覺知所覺痛也。 ^145c44

△覺。清淨心者，覺亦觀也。
△無痛。痛覺者，無所覺痛及能覺痛之覺也。 ^145c46

△雙覺者，兩觀也，即能觀、觀慧也。 ^145c48

△疏：痛覺之念者，觀痛與覺之念也。
△淨心之覺者，即淨心之觀也。 ^146a2

△能覺。所覺者，痛與知也。
△純覺遺身者。唯一覺知，無身可得也。
能痛刺也。 ^146a4

五。須菩提！
△空生。約法說，則由心達空性，以空為行，故曰空生。 ^146a8

△但空。即小乘偏空也。
△性覺。真空者，畢竟中空也。 ^146a10

△解脫。性空者，於空無著也。
△非所非盡者。能非所非俱泯，藥病都亡也。 ^146a12

十八界。初，舍利弗！
△三諦因緣生解者。
苦、集、滅三諦根利，故不說道諦也。
若約今經，即圓三諦也。 ^146a16

△見覺者，體達眼，識成覺，湛圓明也。 ^146a18

△三智、五眼如上說。 ^146a20

二普賢，梵云三滿多般剌囉，此云普賢。
居眾伏之頂，隣極妙覺，故稱普賢。
所修觀法，備如普賢行法經。 ^146a22

三、孫陀羅鼻識。孫陀羅，此云艶。
艶即妻之美色也。
難陀，此云喜。 ^146a26

△兼妻為名者，揀異放牛。
難陀是佛親弟，由愛妻故，不肯出家。
佛氣食次，接如來鉢，盛食奉佛。
佛不接，令自送至祇桓，遂令剃頭〔云云〕。
由散動故，令觀鼻識也。 ^146a28

△猶在方便存白相故。
△明圓滅漏者。智明圓發，消滅諸漏也。 ^146a34

四，富樓那。
△四、辨者，法、義、辭、樂說也。
法者，一切法之名字，分別無滯，分別三乘，不壞法性。
義者，諸法之義，了了通達，知一切義，皆入實相。
辭者，言說名字，隨其所應，能令得解。
一切眾生，殊方異類，男女三世九世，諸教諸門，聞者悉解。
樂說者，能於一字，說一切字。
諸法亦然，隨所說者，無不真實。
十二八萬，隨根所樂，而為說之。 ^146a38

△隨說法淨等，皆唯談實相，名說法淨。
機緣既淨，能說之人，智慧亦淨。
說法之人，智既增，惑轉消，心冞顯也。 ^146b2

五，波離。
△疏：蓋以初雖隨佛，後方得度者，通難也。
既云親隨侍佛，合先得度，何以先度五比丘耶？
答意云：初雖隨佛，緣未熟故，如來知時知機，後方得度。 ^146b8

△身心寂滅者。大乘持戒，身心等持也。 ^146b12

△四儀。即行住坐臥也。 ^146b14

△二百五十即一千
△三聚即攝善法戒、攝律儀戒、攝眾生戒。 ^146b16

△七支。即身殺、盜、婬，口妄言、綺語、兩舌、惡罵。
一支三千，合成二萬一千。 ^146b18

△四分。即貪、瞋、癡等分，共成八萬四千也。 ^146b20

△性業者，本是罪，亦曰輪王戒，亦曰舊戒。
佛未出時，王已制故。 ^146b22

△紀綱者。網上大繩曰綱，綱舉則目整也。 ^146b24

六，大目連意識。
△尼拘即因禱此樹生也。
△木爪林等。亦皆約所禱神以立稱，或因所居近之而彰名也。
或云木爪癃，因胷有疾以字也。 ^146b28

△十方如來歎我神力者。
因尋佛聲，至不動佛國，於鉢緣行眾疑故。
彼佛示云：此釋迦文上足弟子，神通第一〔云云〕。 ^146b32

初火頭，由觀欲火為入道初門，故云火頭。 ^146b38

二，持地。
△造世界者，即依報國土，是眾生共業所造故。 ^146b40

△不相觸摩者，既達平等唯一實相，更無此彼之相，誰為相觸？
以心平則一切平故。 ^146b42

△多因王請者。西國若人請得一人證羅漢果，
即生梵天，故多被王請。
如俱舍論主被王請入小果，陳那菩薩在山放光，被按達羅王請證小果。
將循王請，文殊空中彈指告言：莫入小果，當為佛法而演大乘。
從此造因明等大乘論也。 ^146b44

三月光
△水性者，太陰也。
從海涌現，故曰浮幢。
△十、徧處者。青、黃、赤、白、地、水、火、風、空、識，此十一切處皆有故。
如作青想，一切處盡是於青，然但自心假想爾。
經云：舍利弗新剃髮竟，正身端坐，以衣覆頭。
于時有二夜叉：一名為害，二名復害。
爾時復害語為害言：我於今日欲以拳打剃髮沙門。
為害云：此有神德，汝勿因此受長夜苦。
時復害以惡熾盛故，故以拳打。
打已，地裂現身，陷入地獄。
今云為害，經舉同時逢者也。 ^146c8

△病緣者。凡夫得病，由十因緣：一、久坐，
二、食不節，三、多憂愁，四、疲極，五、婬欲，六、
瞋恚，七、忍大便，八、忍小便，九、制上風，十、制下風。
今羅漢已離此緣也。 ^146c22

△一味流通者，證唯水法門也。 ^146c28

四、瑠璃光。於風了知本寂，顯發智光，照平等理，
瑩若瑠璃，故以名焉。 ^146c32

△無量聲者，因觀風聲，見風實性，周徧無涯也。 ^146c34

△遠山寶者，唯須彌有斯寶也。
△欲顯無動，而觀動者，動即不動，方真平等。 ^146c36

△世動時者，世是遷流，現在過未遷流不停故。 ^146c38

△令十方佛者。令，應作合。
意云：我既證得本覺，與十方如來所傳妙心無異。
下云：上合十方諸佛本妙覺心。 ^146c40

五、空藏。心性如空，無所積聚，故名空藏。
△手執四大寶珠者。
手即能觀智，四珠即四大也。
四大明徹，猶若寶珠。 ^146c46

△得大隨順者，十界機緣，受化無逆。
又能現十界身，隨順機宜，作利益故。 ^147a2

△十身者：一、虗空身，二、智，三、業報，四、眾生，
五、國土，六、聲聞，七、緣覺，八、菩薩，九、如來，
十、法界。然不離法、報、應也。 ^147a4

六、彌勒！此菩薩得無緣慈，攝一切也。
又修慈心三昧，故賢愚經云：國王見象師調象，即慈心生因。
是為姓唯遮境有，識揀心無，顯心不是無也。
一切諸法唯心所現，離心則無一切境界之相。
若知心外無法，則馳求自亡。 ^147a10

△不從他來者。高下貴賤，得失窮達，皆唯識定。
若分外求，終無得理。 ^147a18

△初、即相無性，即徧計也。
由彼徧計，徧計種種物。
此徧計所執，自性無所有。 ^147a20

△次無自然性，即無依他。
依他起自性，分別緣所生。 ^147a22

△後由遠離前所執我法性，即圓成實性。
但於彼一切法上，遠離前來徧計之法，即是圓成也。 ^147a24

七、勢至。悲華經云：我願世界如觀世音，等無有異。
思益云：我投足處，震動大千及魔宮殿，名大勢至。
淨名疏云：降制內外魔怨外道，名得大勢。 ^147a30

△疏：不以念間者，無邪念間隔也。
經云一心不亂是也。
〔此下入第六經。〕 ^147a36

五，觀音。
△返聞真實證者。
返觀聞性，悟真實相也。
意顯餘聖所修，多從權入。
唯有此門，始行便修圓實故也。
今以觀音 ^147a40

△最後說者，凡有三義：一、以圓通義廣。
正是此方便宜故，備顯修證之門，廣演化儀之相也。
二、是慶說相繼。意欲觀音說後，即便慶讚。
以表正讚觀音，旁兼餘聖。
若於那律次說，若不慶讚，不彰觀音最優。
若便慶讚後說，諸聖應非。
故留後說即慶讚，正旁自然著矣。
三、敕揀連環。觀音說竟，便敕文殊料簡。
連綿相接，事無斷絕故也。
初、遇佛稟教。梵云阿縛盧枳帝室伐羅，此云觀自在。
唐三藏云：觀有不住有，觀空不住空。
聞名不惑於名，見相不沒於相。
心不能動，境不能隨。
動隨不亂於真，可謂無礙智慧者矣。
斯全就能觀得名。
觀世音即能所合目也。
觀即能觀三觀，世音即所觀三種世間一切音聲也。
妙智觀之，無不即空假中也。
故云能所境智以立名也。
天台云：能所圓融，有無兼暢。
照窮正性，察其本末。
故稱觀世音。自行功著，化他必然。
十界之苦，菩薩弘慈，悉能普救。
此乃自行化他，俱觀世音。
大悲經云：過去成佛，號正法明如來。
授記經云：未來補彌陀處。
然此或權或實，若本若迹，莫得而知也。 ^147a44

△皆其所師者。所值佛，所修觀，皆觀世音也。 ^147b30

△無有一佛不以音聲化群品者。
據本說也。縱有理、行二經，皆藉言教詮辨。
縱不因聲教自然啟悟者，亦由宿昔聞教為種爾。
然亦是約此土化生，佛佛皆以音聲故也。
下云此方真教體，清淨在音聞等。 ^147b32

二，如教修觀。
△初、於聞中者，始聞言教也。
△入流者不隨言教。
體言達理，返觀聞性也。 ^147b42

△所入既寂者。所達之理，本來湛寂，故無前塵動靜二相可得，
故曰了然不生。 ^147b44

△聞。所聞盡者，動靜既無，能亡動靜之性亦盡。
盡間之後，亦不住著思慧。 ^147b48

△覺。所覺空者即能覺，聞慧之覺亦無也。
所即聞慧，覺即思慧。 ^147c2

△空覺極圓者。空是修慧，覺是思慧。
今空盡思慧，修智冞顯，故曰極圓。 ^147c4

△空所空滅者。能空修慧，智所空思，慧境一時都泯也。
此之三慧，聞則亡言達理，思則言理俱亡，
修則境智齊泯，即證無生。
故曰：生滅既滅，寂滅現前。
若論位，則聞是名字觀行觀音，思修即相似觀音，寂滅現前即分真究竟觀音。
疏遠離為幻等者。
能遠心境之離，亦即是幻，故須離也。 ^147c8

△離遠離。幻者能離，遠離之離，亦即是幻，
亦須亡遣，故曰亦復遠離。 ^147c18

△二、心前心難者。
初證曰前，究竟名為畢竟。
初證實相，功難成就。
證實之後，入無功用。
過難不生，自然流入一切智地也。
故摩訶止觀掇送行者，但至初住耳。 ^147c20

△薩婆若，此云一切智。 ^147c26

△反照離緣者。反照聞性，離能、所緣也。 ^147c28

△挾空義說者。意云：雖三觀圓修，就蕩著邊挾空義說也。 ^147c30

初獲果德，斷即法身，智即報身，恩即解脫應身。
自初住去，成就三身，一切三法，無不分顯。 ^147c34

△自下現應，皆此二者，以慈悲故，現三十二應、
十四無畏，令一切眾生脫苦得樂。
然所現應，不離真、應二身。
真身冥作利益，即十四無畏。
應身顯作利益，即三十二應。 ^147c36

二、明妙用中，初標舉。
△聞熏聞修者。以三昧力，從於聞根，熏習修行，故曰聞熏聞修。 ^147c44

△入國土者，竪該三世，橫徧十方，應身無量，度脫眾生。 ^147c46

△湛然應一切者。
由證平等理，能普現身說法作利益也。 ^147c48

▲初聖身
△第十、重他受用身者。
仁王云：初地名閻浮提王，王百佛土。
乃至第十地四禪王，王不可說不可說佛土。 ^148a2

△現上位身者，菩薩因人是本下，能現佛身是迹高。
若現三乘身，是本高迹下。
菩薩、現菩薩是俱下，佛是俱高。 ^148a6

▲二、獨覺。 ^148a10

△麟角者，三千界中，獨一而出，似麟之頭，唯有一角。
此觀華飛葉落，覩外境之無常，例內心之亦爾。
若然，既本稟教，何云現身說法耶？
答：始雖自覺將圓，必假導成，故不違也。
若值佛出，則化火焚身，入無為界。 ^148a12

△資加二位者資粮外凡加行內凡。
▲三、緣覺。 ^148a20

△緣斷勝性者。十二因緣斷，即證真性也。
△流轉還滅如前說。 ^148a22

△以集為初門者。
先觀無明，即是以集諦為首。
聲聞即苦諦為初門也。
十二因緣，亦四諦也。
無明、行、愛、取、有，即集諦。
識、名色等，即苦諦。
能觀智，即道諦。所證理，即滅諦。 ^148a24

△緣覺者，緣即十二因緣聲教，覺即覺悟智也。 ^148a30

▲四、聲聞。
△縮觀觀四諦者。
此有漏縮觀觀四諦。
謂初觀欲界苦、集、滅、道四諦，每諦各具四行相
〔即十六行相，辨上二界，令〕觀亦十六行相，即成三十二行相。
縮者，漸觀漸縮，令觀境狹也。
此在中忍位，作七周減緣，十二四周減行。
初觀欲界苦諦下，苦、空、無常、無我。
次觀上界亦然。又觀欲界集諦下，集、因、
緣、生。次觀上界集諦亦然。
又觀欲界滅諦下，滅、靜、妙、離。
次觀上界亦然。又觀欲界道諦下，道、如、
行、出。次觀上界亦然。
然上界道諦，但觀道、如、行三，不觀出之一行也。
此是一周減一行也。
如是漸減，唯留欲界苦諦一緣〔云云〕。 ^148a32

△見道十六心者，此諦現觀中，說十六心，即八忍八智。
所謂苦法智忍、苦法智、苦類智忍、苦類智、
集法智忍、集法智、集類智忍、集類智、滅法知忍、
滅法智、滅類智忍、滅類智、道法智忍、道法智、
道類智忍、道類智。
此十六剎那心，欲界四諦，每諦一忍一智。
上二界合觀，亦各一忍一智。
至道諦時，生一忍，名十五心。
次生一智，名十六心滿。
見惑頓盡，即證初果。 ^148b2

二，釋梵自在對。
△出入禪支者，出一入一，次第而修，每禪皆有支林功德。
梵云忉利，此翻三十三。
釋提桓因能為三十三天主，故飜為能天。
帝夜摩，亦云須炎摩，此云時分，亦云妙善。
覩史陀，云知足，梵言須洹。
密陀，此云化樂，即自在天。
梵云婆舍跂提，斯云他化自在。 ^148b18

△樂自樂他者。樂自即樂變化天，樂自變化殊勝樂事而受用；
樂他即他化自在天，樂他變化而受用也。 ^148b28

▲二、統攝鬼神對。
△四王各二部者。
東持國天王，居黃金山，所領二部：一名犍闥婆，二名富單那。
南增長天王，居瑠璃山，所領薜茘多、鳩槃荼。
西惡眼天王，居白銀山，所領毒龍、毗舍闍。
北多聞天王，居水精山，所領即夜叉、羅剎。
制此鬼神，不令惱人，故稱護世。 ^148b32

初，帝王臣佐對：
△四輪。即金、銀、銅、銕也。
金輪王王四天下，乃至鐵輪王王一天下。 ^148b42

△粟散。三皇、五帝、堯、舜諸王，為諸侯主也。 ^148b44

△五官者，殷時立司徒、司馬、司空、司士、司寇。 ^148b46

△六官者，周時立太宰、司徒、宗伯、司馬、
司寇、司空也。 ^148b48

▲二、出家在家對。
△五星。即東歲星，南熒惑，西太白，北恒星，中鎮星。 ^148c2

△五帝者。東方青帝靈威 #CB17546;，
南赤，西白，北黑，中黃。 ^148c4

△大小尸羅。即菩薩、聲聞戒也。 ^148c6

▲三、女主童身對。
△曹慧姬者，後漢時人，徐令彪女，名照，字慧姬。
嫁曹世叔，十九寡居，作女誡八篇，善於經藉。
漢明帝為馬后召入宮內，授五經，為后妃師，
尊而不名，但稱大家。 ^148c8

初，天龍藥叉對。
△乾闥婆云：尋香行，即帝釋外樂神。
此神在七寶山間，忉利諸天意欲音樂，
即此人身上有異相生，即往作樂也。 ^148c16

▲二、無酒疑神對。
△阿脩羅亦云非天。
所行猜忌，諂曲不正，故曰非天。 ^148c20

△田蚊未知所出 ^148c22

△腹行。即無足以腹而行也，蛇蚓之類也。
▲三、人非人等雜類對。 ^148c24

△見佛受化者。人中苦樂相均，故易受化度，故佛秪於人中出世也。 ^148c26

△天之著樂。樂，事所縈也。
四惡多苦，不遑進修，唯於人中云樂人、修人也。 ^148c28

十四無畏，初聞聲離苦。
△不自觀音者。由我自能不觀音聲，返觀聞性，故曰以觀觀者。
者下觀字，即聞性也。 ^148c34

△自既如是，故令他觀皆得解脫。
又不自觀音者，由觀世音以楞嚴妙定，
觀照法界所有音聲，不從自生，不他生，
不共生，不無因有。
今略舉不自生一句，以攝後三句也。
由此四處推撿，聲無生處，唯照聞性，本周法界，故曰以觀觀者。
孤山云：由我不自觀音者，由我亡塵合性也。
自既證性，即起化他，常觀十法界內觀音聲之眾生，故曰以觀觀者。 ^148c38

▲初三，災惡國。
△知見旋伏者。由觀聞性，冥真實理，餘根亦旋，故曰知見旋伏。
下云：一處成休復，六用皆不成。 ^149a2

△火不燒者，知見照了，如火明耀。
今知見既復，故火不燒。
又見能現瞋，瞋則生火。
知見復故，火自不生。
故使塵火皆不能燒。
此並約根便宜說也。
然有三種火：一、果報火，二、業火，三、煩惱火。
果報自地獄到初禪，業通三界。
經云：燒諸善根，無過瞋恚等。
煩惱始自凡夫，終至圓教等覺，即五住煩惱火也。
由菩薩力，悉便得脫。
良由菩薩深證平等法界，凡有火者，即是性火，
即觀世音，等無有異。
故得即念，而三火頓亡也。
以火即法界，無能燒所燒故。
餘皆準此而知〔云云〕。 ^149a6

△觀聽旋復者。觀於聽根，亡塵復真也。 ^149a24

△水能漂鼓有聲。
今既復真，根塵俱泯，故逢水難，即得免害。
然亦具三：果報水至二禪，餘同上。
不說風灾者，經家略也。
果報風至三禪，餘亦同上。 ^149a26

△斷滅妄想者，總舉諸根也。
由證平等理，即無自他可得，誰當受害？ ^149a32

▲二、鬼獄惡賊。
△性不能全者，全暗成明，豈有暗可存耶？ ^149a34

△羅剎云可畏。
△鳩槃荼云：大形，謂陰藏大也，即魘魅鬼。 ^149a36

△毗舍遮。云噉精氣，亦云顛狂鬼。 ^149a38

△富單那云：臭餓鬼，餓鬼中勝者。
△音性圓銷者。了聲性本無，故曰圓銷。 ^149a40

△觀聽反入者。反觀聽根，證真實性也。 ^149a42

△離諸塵妄者，根境俱寂也。
△滅音圓聞者。消滅音塵，圓顯聞性也。 ^149a44

▲三三，毒惡心。
△色所不劫者。隨塵取著，則被色劫，返照離塵，欲從何起？ ^149a46

△純音無塵者，證唯聲法門也。
一切諸法，悉趣於聲也。 ^149b2

△銷塵旋明者。體塵本空，旋復明覺也。 ^149b4

三，隨欲應求。
△不動道場。涉入世界者，即寂而照也。 ^149b6

△種性不斷者。佛種不斷也。
經云：佛種從緣起，是故說一乘。 ^149b8

△男表權智。男德剛健，復能幹事，權智幹事，故生男也。
經云：智度菩薩母，方便以為父。
方便即權智也。 ^149b10

△女德。坤儀者，坤即地也。
地能柔和，承受天陽之氣，資生萬物，長養含育，故表女德。
易曰：至哉坤元，萬物資生。
故以鏡智表女德也。 ^149b14

四、稱名獲福。
△修法垂範者，自行他化也。
△圓通本根者。由從耳根圓通觀門，契入一心三諦之理，故得一多理齊也。 ^149b20

△我一名號，與彼眾多名號無異者。
法身唯一，應色則多。
故六十二等，一法身也。
又六十二洹，偏菩薩等，一圓菩薩也。
孤山云：耳根此方最利，故受道之人極多。
餘聖不順此方，故入者甚鮮。
故稱一名敵六十二也。
然亦抑揚之道，適時御物也。 ^149b24

△誰人出不由戶者。
正顯從此根得道也。
以順斯方機宜，故三四不思議。 ^149b32

△數有限者，止三十二，應十四無畏也。
然茲四不思議所化之機，亦不出此，但顯能化不思議無作妙用，
有若是也。 ^149b36

▲初、現形說法。
△或慈或威，結上法身。
法身性具，性善惡也。 ^149b40

△或定即結手，是解脫德。
或慧即說法，是結目般若德。
爍迦羅，此云堅固。 ^149b42

▲二、無畏眾生。
△由我聞思脫出六塵者。
由聞思修能轉物，故不為境縛也。 ^149b46

△等悲者，同體平等大悲也。
四、所求隨欲。疏：通前對觀，由修一心三觀，發得三德妙用也。
或可由即中故，寂滅現前；即空故，十四無畏；
即假故，三十二應、四不思議也。 ^149b48

初、結答所問。
△圓照三昧者。首楞嚴定一心三止，圓照一心三諦。
由此觀照，豁悟本心，故云緣心自在。 ^149c8

△一行。三昧者，常一其行，更無餘次第行也。
所觀理一，故能照行無次第也。 ^149c10

△初、緣實相。造境即中，無不真實，即所緣妙境。 ^149c14

△繫緣法界即觀之止。
△一念法界，即止之觀。
能所尚一，止觀豈異？
止觀不二，境智冥一，方名緣心自在。 ^149c16

▲二、敘歎得名。
△十方圓明者。由觀聽根違法界故，故周徧十方，圓滿明妙也。 ^149c20

初、諸佛交光，林木演法也。
法法塵塵，無非智體，故智光及處，無不演妙也。 ^149c24

△五體放光者，表餘五根一時解脫。 ^149c26

△圓張大教者。大教之網，圓張漉十界魚，
出生死河，至菩提岸也。 ^149c28

▲三、雨華飾界。
△百寶華者，萬行因華莊嚴，本有法身，方彰妙果也。 ^149c30

▲四合國宣音
△山河不現。九界依正，一念全空，合成一界，佛果圓顯也。 ^149c32

△梵摩唄匿。此云淨讚歎，即梵天音曲，詠讚三寶也。
如陳思王作魚山之唄。
陳思王即曹子建，魏武帝第四子。
十歲屬文，下筆便成，初不曾改。
每讀佛經，輙留連嗟翫，以為至道之宗極也。
因遊魚山，忽聞空中梵天音響，清雅哀婉，
獨聽良久，從者咸聞。
乃摸其聲節，寫為梵唄，撰文製音，讚歎三寶，傳為後式也。 ^149c36

初指說顯同。
△前後者，遲速也。
△承佛威神者推功於師是禮也。
夫臣子之有作，皆功歸於君父也。 ^149c48

▲二、貼喻釋。 ^150a2

△空生大覺中如海一漚。
發者，大覺理也。理能含容具足一切，隨種種緣而體不變，非至大耶？ ^150a4

△頑空無明事。空不能有，不能具一切法，非至小耶？
如鏡與像，鏡能現方圓、大小、妍#CB05554;、
青黃，非大耶？像不能爾，非至小耶？ ^150a6

▲三、返妄歸真。
△漚滅。空本無者，如漚之空若滅，方知此空本不曾有。
起信云：覺心初起，心無初相。
即此謂也。首楞嚴經義疏釋要鈔卷第五
 ^150a12
