
other:: 成唯識論俗詮卷第十
other:: 天親菩薩造頌
other:: 護法等菩薩造論
other:: 唐三藏法師玄奘奉　詔譯
author:: 明西蜀沙門　明昱　俗詮
commentary:: 
修習位中。解釋頌意分四。
一廣明轉依。二修斷證義分三。
一問答標數。二依數別釋分四。
一明十聖地。二修十勝行。
三斷十重障分二。
一正釋十種。九卷竟。
此中第二二障所攝。
orig::  ^645c15

此十一障二障所攝〔至〕八地以上畢竟不行。
commentary::  ^645c23

總舉煩惱所知二障。
攝前諸障。前標十障。
今舉十一者。為前十地斷障之後。
復有著礙二愚。名有餘障。
故有十一。深密經云。
善男子。此諸地中。
有二十二種愚癡。
十一種麤重。瑜伽云。
永斷最極微細煩惱。
及所知障。無著無礙。
於一切種。所知境界。
現正等覺。故第十一。
說名佛地。煩惱障中。
分別起者。是見所斷。
以真見道。能頓斷故。
彼現起時。從無始來。
直至地前。加行漸伏現行。
初地已斷種子。若俱生者。
是修所斷。直至等覺。
金剛喻定現前頓斷。
彼現起時。亦從無始乃至地前。
起四加行。唯得漸伏。
初地以上。至第八地。
能頓伏盡。如阿羅漢者。
喻此煩惱永不行義。
問云。既如羅漢。令永不行。
何前七地。猶起貪等。
答云。前七地中。雖亦暫起貪等煩惱。
為度眾生。故意而起。
起不為失。八地以上。
畢竟不行者。以八地中。
無功用故。於九地中。
心自在故。若登十地。
法自在故。故後三地。
化利有情。已得任運及二自在。
不由故意起貪瞋等。
故說煩惱。畢竟不行。
orig::  ^645c25

所知障中見所斷種〔至〕而三位顯是故偏說。
commentary::  ^646a14

釋所知障。分別起者。
是見所斷。以真見道。
能頓斷故。彼現起時。
從無始來。直至地前。
加行漸伏現行。初地已斷種子。
若俱生者。是修所斷。
彼十無明。名不染汙。
故於十地。漸次斷滅。
乃至等覺。金剛喻定現前頓斷。
彼現起時。亦從無始。
至於地前。加行漸伏。
登初地來。漸伏漸斷。
乃至十地。方永伏盡。
八地下。釋所知障。
於後三地。隨識有無。
謂第六俱所知障種。
於後三地。不起現行。
無漏觀心智。及無漏真如果。
相續無間。能違彼故。
第七識俱細所知障。
猶可現行。於第十地。
得法自在。法空智起。
彼障方伏。前五轉識。
相應心品。雖未轉依成所作智。
於後三地。是無漏位。
障伏不起。問云。二障體同。
何不同斷。答云。雖修道中。
不斷煩惱。而彼種子。
亦漸斷滅。三位斷二障者。
一見道位。頓斷分別二障種子。
二修道位。漸次伏斷俱生煩惱所知種現。
三金剛定。能永斷盡二障種子。
問。前說十地。各斷一障二愚。
及彼麤重。何唯三位斷耶。
答云。雖於十地漸伏漸斷。
然三斷道。名相顯勝。
故偏說之。
orig::  ^646a16

斷二障種漸頓云何〔至〕一剎那中三界頓斷。
commentary::  ^646b4

問答以明斷障漸頓。
先釋第七識俱二障。
俱是頓斷。無漸斷義。
無學果者。二乘出三界。
菩薩第八地。以不動地。
名無學故。故說三乘無學果時。
頓斷三界煩惱障種。
又第七俱。所知障種。
唯菩薩斷。故成佛時。
一切頓斷。任運內起。
無麤細者。謂第七識。
煩惱所知。俱無分別。
無見所斷。純是俱生。
唯修所斷。任運內起。
是俱生義。無分別起。
故名無麤。對麤說細。
既無麤名。細亦不說。
故云。無麤細故。餘六下。
次釋前六識俱煩惱障種。
頓漸斷義。若見所斷。
唯是頓斷。故云三乘見位。
真見道中。一切頓斷。
若修所斷。隨其所應。
二乘有利鈍。菩薩一剎那。
故隨所應有頓漸故。
二乘見道。同在欲界。
於欲界中。即證初果。
菩薩見道。加行無間。
即登初地。故於初地得證人空。
初一類下。釋鈍根漸出離者。
於三界中。共有九地。
欲界唯有五趣雜居一地。
色界四禪。名為四地。
無色四空。亦名四地。
地各九品。分輭中上。
預流果人。斷欲界修所斷惑。
至第五品。即中中品。
名一來向。至第六品。
即中輭品。證一來果。
以有餘惑。必一來生。
名一來果。斷至第八。
即輭中品。名不還向。
至第九品。即輭輭品。
證不還果。欲界惑盡。
必不來生。故名不還。
此第三果。居色淨居。
斷上八地各九品思。
至七十一。即第九地輭中品惑。
名羅漢向。斷最後品。
名輭輭品。證羅漢果。
以盡煩惱。名阿羅漢。
次一類下。釋利根頓出離者。
謂於三界九地煩惱合為一聚。
共作九品。從上中輭九品別斷。
雜集十三卷云。復次如說預流補特伽羅。
此有二種。一漸出離。
二頓出離。漸出離者。
如前廣說。頓出離者。
謂入現觀已。依止未至定。
發出世間道。頓斷三界一切煩惱。
品品別斷。唯立二果。
謂預流果。阿羅漢果。
品品別斷者。謂先頓斷欲色無色界修所斷上上品隨眠。
如是乃至輭輭品。
頓斷三界者。謂如見道所斷。
非如世間道界地品品別斷。
此義以何為證。如指端經說。
諸所有色。乃至識。
若過去。若未來。若現在。
廣說乃至若遠若近。
總此一切。略為一分。
一團。一積。一聚。如是略已。
應觀一切。皆是無常。
一切皆苦。乃至廣說。
依如是義。但可建立初後二果。
不立第二第三。名頓出離。
菩薩下。釋菩薩乘。
於餘六識相應煩惱。
亦唯頓斷。無漸斷義。
謂彼煩惱。初地頓伏。
至金剛定。頓斷彼種。
又餘六識相應煩惱。
二乘見修二位隨斷。
無金剛位。菩薩見道。
及金剛斷。無修道斷。
以永伏故。
orig::  ^646b6

所知障種初地初心〔至〕前後相望皆容具有。
commentary::  ^646c40

釋餘六識俱所知障。
唯菩薩斷。見所斷者。
緣外境麤是分別起。
見道頓斷。修所斷者。
緣內境細。是俱生故。
修道方斷。通緣下。
總結前頓漸斷有多種。
二乘下。別釋鈍根漸斷障時。
必各別起無間解脫。
因時望果名無間道。
以近果故。果時望因名解脫道。
以離因故。為由此道。
證斷煩惱所得解脫。
加行勝進。或總起。
或別起。所有順決擇分善根。
名加行道。所有前前。
望後後進。名勝進道。
菩薩下。釋彼根利。
漸斷障位。智起惑除。
分證真理。非要別起無間解脫。
以加行等四種斷道。
剎那前後皆容具故。
故不別起。 ^646c42

△二二障所攝竟。
通上三斷十重障竟。
下四證十真如。
orig::  ^647a14

十真如者一徧行真如〔至〕非如眼等類有異故。
commentary::  ^647a18

總牒前科。文中別釋。
徧是周徧。行是行相。
謂此真如。徧一切處。
而顯行相。故於初地。
頓斷分別二障所顯真如。
極喜證故。最勝真如。
二地所證。以二地中。
具淨尸羅。名道共戒。
戒為德本。故云具無邊德。
於一切法。最為勝故。
勝流真如。三地所證。
以三地中。勝定總持。
流出無邊妙慧。故於餘法。
極為勝故。梁攝論云。
從真如流出正體智。
正體智流出後得智。
後得智流出大悲。
大悲流出十二部經。
名為勝流法界。無攝受者。
無執取義。以四地中分證菩提。
名出世道。無界繫屬。
遠離身見。故無我執所依取故。
世親菩薩云。於此如中。
無計我所。無攝我所。
如北州人。無繫屬故。
應知此如。非是我執我慢。
我愛無明。邊執見等所依取故。
無別真如。五地所證。
以五地中。真俗兩智。
合令相應。故名無別。
orig::  ^647a20

六無染淨真如謂此真如〔至〕總持定門皆自在故。
commentary::  ^647a48

無染淨者。根本智也。
以六地中。深觀緣起。
引無分別本智現前。
故云本性無染。亦不可說後方淨故。
無性菩薩云。由緣起智。
令無分別智得現前。
悟一切法無染無淨。
法無別者。七地所證。
妙無相道。即相無相。
名妙無相。故云種種安立。
而無異故。慈恩大師云。
雖諸教法。依如建立。
如無異故。又於教中立種種名。
法界實相等。而如無異。
不增減真如。即八地所證。
以八地中。不隨淨增。
不隨染減。亦名相土所依者。
亦八地中無功用道。
任運現身。及現土相。
俱得自在。亦是此中不增減義。
無性菩薩云。法外無用。
所以不增。法體不壞。
所以不減。世親菩薩云。
於諸相中。而得自在。
隨其所欲。即能現故。
如欲令土成金寶等。
隨意成故。相約現身。
土約器界。智自在者。
即心自在。故九地中。
證此真如。得心自在。
成就四種無礙解故。
業自在等。等諸法業。
即十地中證此真如。
得法自在。故於神通作業。
總持定門。皆得自在。
orig::  ^647b2

雖真如性實無差別〔至〕為令圓滿後後建立。
commentary::  ^647b36

設有問云。真如一體。
何有十耶。故此答云。
雖真如等。又問云。
既是假立。一達一切。
何後建立餘九種耶。
故又答云。雖初地中等。
古德引慈恩疏有展轉多難。
文繁不錄。 ^647b38

△四證十真如竟。
通上二依數別釋竟。
下三總結修證。
orig::  ^647b44

如是菩薩於十地中〔至〕於二轉依便能證得。
commentary::  ^647b48

總結廣辯十地十行。
及斷十障。證十真如。
四科之義。顯二轉依。
由此證得。 ^647c2

△三總結修證竟。
通上二修斷證義竟。
下三轉依六位。
orig::  ^647c4

轉依位別略有六種〔至〕多令非真不顯現故。
commentary::  ^647c8

總標六種。文中別釋。
力即勢力。能謂功能。
謂於資糧加行二位。
已悟唯識相性。名為勝解。
已發大菩提心。名為慚愧。
學修現觀漸伏麤惑。
名損染種勢力。勤修六度。
發三勇猛。名益淨種功能。
問。地前三賢未登聖位。
何名轉依。答。雖未斷障等。
以真見道得根本智。
親緣真如。故名通達。
斷分別起二障種盡。
得證二空。俱生猶存。
故云一分。修謂修持。
初心不退。習謂習學。
淨行隨增。故於十地。
數修施等十種勝行。
漸斷俱生煩惱所知。
分證十地十種真如。
名真實轉。引攝大乘。
釋二轉依通十地義。
彼以前六有無相通。
釋通達轉。後四地中。
無相修習。釋修習轉。
多令非真不顯現者。
不無有少。所以前云。
第七所知。於八地中。
猶可現行。
orig::  ^647c10

四果圓滿轉謂究竟位〔至〕捨二麤重而證得故。
commentary::  ^647c36

前所轉依。但名分證。
此中究竟。故名圓滿。
由三大下。牒前因行。
金剛下。釋斷惑證果。
等覺位中。普光明等十大三昧。
名金剛定。俱生二障。
極微細種。名本來麤重。
修因歷多劫。證果一剎那。
故名頓證。來際可窮。
果終不退。恒化有情。
利樂無盡。怖大樂小。
故名下劣。以彼二乘。
樂獨善寂。唯證人空。
於利生事。心不喜樂。
速斷煩惱。證真擇滅。
名下劣轉。堪紹佛位。
任度有情。故名廣大。
謂菩薩乘。欣大悲心。
利生為事。故於生死。
無出離心。又於涅槃。
不欣靜想。二空俱證。
二障頓除。菩提涅槃。
不求自得。名廣大轉。
此中下。釋此頌中說轉依意。
唯取第六廣大轉依。
不同二乘。獨斷煩惱。
故云捨二麤重。而證得故。 ^647c38

△三轉依六位竟。
下四轉依四義分四。
一能轉道。
orig::  ^648a14

轉依義別略有四種〔至〕所證所引未成辦故。
commentary::  ^648a16

總標四種。文中別釋。
能轉。即智。智能轉妄復真。
故名能轉。先伏後斷。
故又分二。一能伏者。
謂二障種。有生現行勢力。
以修六度。及加行等智伏之。
故云令不引起二障現行。
此通下。釋通有漏無漏。
及頓漸伏惑義。謂六行漸伏。
唯通有漏。加行後得。
亦唯漸伏。通漏無漏。
根本頓伏。唯通無漏。
故云隨其所應。漸頓伏彼。
能斷道者。謂起根本無分別智。
方能永斷二障隨眠。
故說此道。定非有漏。
及加行智。有漏下。
釋成。謂第七識。念念執我。
令第六識。所行施等。
不能忘相。故名曾習相執。
雖有漏道常起現行。
而不為損。亦無所益。
故能斷道。唯取無漏。
又加行智。即勤勇樂欲求所證果。
所引發故。但能伏惑。
及至斷時。唯本後智。
故能斷道。不用加行。
orig::  ^648a18

有義根本無分別智〔至〕根本後得俱能正斷。
commentary::  ^648a44

初義謂後得智不斷隨眠。
理猶未盡。次義正理。
謂根本智。迷理迷事二種隨眠。
俱能正斷。後得但斷迷事隨眠。
相觀分明。無倒證故。
分別迷心。名迷理。
任運迷境。名迷事。
是二別義。故瑜伽下。
引證上義。出世斷道。
即根本智。世出世斷道。
即後得智。純世間道。
即前所除有漏加行。
以有漏道。是曾習故。
相執引故。又加行智。
地前伏除分別二執。
未能永斷。亦是世間。
故云無純世間道。
能永害隨眠。雜集云。
從初靜慮。乃至非想。
唯是世間。不明了想。
恒現前故。由斯下。
總結二智俱能斷惑。
義有別故。迷理隨眠。
通見修者。六卷云。
分別起惑。及細俱生。
皆迷理也。 ^648a46

△一能轉道竟。下二所轉依。
orig::  ^648b20

二所轉依此復有二〔至〕而非根本故此不說。
commentary::  ^648b22

所轉即是漏無漏種。
種必有依。名所轉依。
依有真妄。復分為二。
一持種依者。謂有虗妄分別本識。
能持一切染淨法種。
故為所依。修聖道時。
轉令捨染得淨法故。
問。依他起性。豈非染淨依耶。
答。餘依他等。迷悟依者。
謂有真實真如性故。
能作迷悟生起根本。
故染淨法依之得生。
修聖道時。轉令捨染得淨法故。
問。餘依他起。豈非迷悟依耶。
答餘雖亦作等。 ^648b24

△二所轉依竟。下三所轉捨。
orig::  ^648b38

三所轉捨此復有二〔至〕第八淨識非彼依故。
commentary::  ^648b40

所轉同前漏無漏種。
二非真實。可斷可棄。
名所轉捨。前斷後棄。
復分為二。一所斷捨者。
真智除惑名斷。永不成就名捨。
彼種下。謂斷二障種子。
不起我法現行。無現行故。
不對妄情。由此便捨徧計所執。
所棄捨者。勝法圓明。
劣法自遠。所依純淨。
染不能依。名所棄捨。
餘有漏法。即異熟果。
劣無漏者。即變易死。
二種捨已。彼二現行畢竟不生。
亦說為捨。既捨種子。
亦捨現行。由此下。
明變易生死為劣。
分段生死為勝。初義未正。
謂有漏種。及劣無漏。
金剛喻定現前捨故。
次義正理。謂金剛定時。
但斷二障極微細種。
猶未捨彼漏無漏法。
與無間道不相違者。
無間在因。不違因種。
意顯果位。方與因違。
菩薩應無生死法者。
謂變易生死。從有漏與劣無漏種生。
此種若斷。無變易故。
此位應無所熏識者。
以無間道。猶有持種異熟識故。
住無間道應名佛者。
謂無間道。既無諸種。
何不名佛。後解脫道應無用者。
前既成佛。後起解脫。
復何所用。由此下。
結成正義。 ^648b42

△三所轉捨竟。下四所轉得分二。
一所顯得分五。一總標涅槃。
orig::  ^648c26

四所轉得此復有二〔至〕故體即是清淨法界。
commentary::  ^648c32

所轉即前所斷二障。
障盡得果。名所轉得。
得由生顯。復分為二。
一所顯得者。謂大涅槃。
問。涅槃自性。本來清淨。
何名所顯。答。此雖本來等。
問。既有障染。何名本來自性清淨。
答。此依等。 ^648c34

△一總標涅槃竟。
下二別釋四種。
orig::  ^648c40

涅槃義別略有四種〔至〕用而常寂故名涅槃。
commentary::  ^648c44

謂此涅槃。是圓寂理。
一切法中。同一實相。
由聖凡位有差別故。
分為四種。文中別釋。
本來自性者。不簡凡望及色心等。
皆具圓寂真如性故。
故云一切法相真如理。
雖有下。釋本來清淨平等共有義。
與一切法下。釋名涅槃義。
梵語涅槃。此云圓寂。
寂則不與諸法一。
以諸法相各顯現故。
圓則不與諸法異。
異諸法者。不圓滿故。
離一切相一切分別者。
釋體清淨。尋思路絕名言道斷者。
釋離分別。唯真見道入聖位者。
自內所證。其性本寂。
非使能寂。故云本來自性涅槃。
有餘依者。謂有分段生死苦所依也。
以諸聖者。最後苦身未曾滅故。
唯煩惱障。種現永寂。
即名涅槃。瑜伽云。
住有餘依。墮在眾數。
猶有眾苦。所得轉依。
猶與六處而共相應。
言眾數者。即五蘊身。
身為苦聚。故名眾苦。
有微苦者。彼雖出障。
未離最後分段生死。
故有微苦。無餘依者。
無最後身苦所依也。
故云真如出生死苦。
障盡苦滅。顯真如體圓滿寂滅。
故名涅槃。瑜伽云。
住無餘依。不墮眾數。
永無眾苦。而於六處。
永不相應。無住處者。
不住生死。及涅槃故。
若住涅槃。無度生用。
若住生死。無斷障用。
又能斷障。及能度生。
故名無住。雖有無涯利生大用。
其體本寂。名為涅槃。
不同二乘。住涅槃義。 ^648c46

△二別釋四種竟。
下三凡聖有無。
orig::  ^649a40

一切有情皆有初一〔至〕唯我世尊可言具四。
commentary::  ^649a42

此簡凡聖涅槃有無。
一切有情無後三者。
未斷障故。二乘唯三無後一者。
住涅槃故。唯我世尊具四種者。
圓滿證故。 ^649a44

△三凡聖有無竟。
下四問答廣辯分三。
一如來涅槃。
orig::  ^649a48

如何善逝有有餘依〔至〕是故世尊可言具四。
commentary::  ^649b4

善逝者。如來十號之一也。
善入塵勞。故曰善逝。
此問世尊遠離二種生死。
何有餘苦所依。答云。
世尊雖無實苦所依。
而現比丘。同斷煩惱。
似有苦依。故說有餘。
或苦依盡。可說二乘。
入無餘依。非苦依在。
方說如來有有餘依。
以現似苦。亦可說為有餘依也。
是故世尊。於四涅槃。
圓滿具足。 ^649b6

△一如來涅槃竟。
下二聲聞涅槃。
orig::  ^649b16

若聲聞等有無餘依〔至〕非如一類入無餘依。
commentary::  ^649b20

若聲聞下。問也。謂於餘處有二說異。
一說聲聞唯有餘依。
無無餘依。以無餘依。
是佛果故。二說聲聞都無涅槃。
豈有下。答上問中第二說義。
謂盡煩惱者。豈彼無涅槃。
有餘涅槃。亦定有故。
然聲下。釋有有餘依涅槃。
身即最後身。智即能斷智。
煩惱雖斷。身智猶存。
故令無餘圓寂義隱。
說彼無有無餘涅槃。
非彼都無有餘義故。
爾時下。答上問中第一說無無餘依義。
爾時者。即煩惱障盡。
證有餘涅槃時也。
此時未證無餘圓寂。
說無無餘。非彼後時身智俱滅。
眾苦永盡。無有無餘涅槃義故。
或說下。又作一意。
解釋問中第二說義。
謂依佛果。故說都無。
不依前三而言無也。
又說下。亦別一意。
釋上問中第一說義。
不定性者。不是定要斷苦入圓寂之種性也。
故說剛纔證得有餘涅槃。
決定迴心求證菩提。
入菩薩道。由彼決定願樂力故。
留身久住隨願度生。
非如定性一類聲聞。
定要斷苦入於圓寂。
依此種故。故說聲聞無無餘依。
問。有餘無餘二種涅槃如何證得。
下文答釋。
orig::  ^649b22

謂有二乘深樂圓寂〔至〕故復說彼與佛有異。
commentary::  ^649c10

此是釋詞。謂有下。
釋證有餘涅槃。深樂圓寂者。
顯是定性聲聞也。
彼能下。釋證無餘涅槃。
現苦者。現在生死苦也。
有為者。色心等有作用法也。
身智俱捨。名無餘依。
是涅槃義問。既無身智。
誰證涅槃。答云。爾時雖是無有最後身智。
顯依圓寂。入無餘依由彼身智證。
可說有身智。八卷云。
依變化身。證無上覺。
非業報身。故不違理。
問。無餘涅槃。與佛無差。
何故二乘。與佛有異。
答云。依真如體。說無差。
依真如用。說有異。
故知聲聞。有體無用。
以彼無有利生用故。
唯佛世尊。體用圓具。 ^649c12

△二聲聞涅槃竟。
下三二障涅槃。
orig::  ^649c30

諸所知障既不感生〔至〕初後即真如中二擇滅攝。
commentary::  ^649c34

諸所知下。問所知障。
是無記性。不能正感生死。
如何斷彼亦得涅槃。
彼能下。答。謂所知障。
障法空智。不生悲願。
利樂有情。故斷障時。
顯法空理。即無住處。
生死涅槃。俱不住故。
若所知下。復問云。
既斷所知得無住處。
是所知障。亦障涅槃。
何斷所知。不得擇滅。
彼說擇滅。是涅槃義。
擇滅離縛。彼非縛故者。
答也。謂擇滅無為。
離煩惱縛。而證得故。
彼所知障。性非有縛。
故斷彼時。不得擇滅。
既爾斷彼寧得涅槃者。
外人又問。非諸下。
論主答。謂諸涅槃。
有擇滅攝。有非擇滅攝。
故云非諸涅槃。皆擇滅攝。
不爾下。謂若不許非擇滅攝者。
本性清淨。應非涅槃。
能縛下。釋擇滅義。
諸所知下。釋斷所知不得擇滅義。
然斷彼下。釋無住涅槃非擇滅為性。
故四下。釋四涅槃。
於六無為。有攝不攝。
初即自性清淨涅槃。
後即無住處涅槃。
唯真如無為攝。中二者。
即有餘涅槃無餘涅槃。
唯擇滅無為攝。
orig::  ^649c36

若唯斷縛得擇滅者〔至〕理實俱能通障二果。
commentary::  ^650a20

問六無為中。不動滅無為。
受想滅無為。於四圓寂中。
是誰所攝。答中非擇滅者。
不同中二涅槃究竟永滅。
不動等二。說暫離故。
問。擇滅法中。有非擇滅否。
答。擇滅無為。唯究竟滅。
有非擇滅。非永滅故。
或無下。又作一意解無住處。
亦擇滅攝。問。既後涅槃亦擇滅攝。
豈不濫同中二耶。
答中謂雖名擇滅。
有二義別。有餘無餘。
是滅縛得。斷感生死煩惱得故。
無住涅槃。是滅障得。
斷盡餘障而證得故。
故四下。釋四涅槃。
於六無為。攝不攝義。
不動等二無為。非擇滅攝。
例顯後三涅槃。是擇滅攝。
既所知下。外人難。
說煩惱下。論主答。
引煩惱障。例明所知。
聖教依勝。名說障一。
理實二障。通障二果。 ^650a22

△三二障涅槃竟。
通上四問答廣辯竟。
下五通結所顯。
orig::  ^650a44

如是所說四涅槃中唯後三種名所顯得。
commentary::  ^650a48

總結四涅槃中。唯後三種。
所顯得攝。非第一者。
以彼自性。本清淨故。 ^650b2

△五通結所顯竟。
通上一所顯得竟。
下二所生得分二。
一總標菩提。
orig::  ^650b4

二所生得謂大菩提〔至〕此即四智相應心品。
commentary::  ^650b8

二所生得。謂大菩提者。
牒科標舉。問。菩提自性既是本有。
何名所生。答。此大覺體。
雖是本來有能生種。
而所知障。礙故不生。
由諸聖者。以修道力。
斷彼障故。令從種起。
名得菩提。相續無盡。
又所知障。是心心所分別而生。
菩提智種。亦心心所無分別起。
今轉所知證菩提者。
以智為體。故云此即四智相應心品。 ^650b10

△一總標菩提竟。
下二別釋智品分六。
一四種智體。
orig::  ^650b22

云何四智相應心品〔至〕如大圓鏡現眾色像。
commentary::  ^650b26

云何下。標問。言鏡智者。
從喻得名。佛地經云。
復次妙生。大圓鏡智者。
如依圓鏡。眾像影現。
如是依止如來智鏡。
諸處境識眾像影現。
唯以圓鏡為譬喻者。
當知圓鏡。如來智鏡。
平等平等。是故智鏡。
名圖鏡智。謂此心品。
離諸分別者。顯此智體一切煩惱所知障垢。
永出離故。所緣行相。
微細難知者。非愚昧等智可知故。
不妄不愚一切境相者。
莊嚴論云。大圓鏡智。
普於一切所知障境。
不愚迷故。性相清淨離諸雜染者。
智體光明。鑑淨無垢故。
純淨圓德現種依持者。
唯無漏德。所依止故。
能現能生身土智影者。
一切身土。此智能現。
餘三種智。是此智影。
故云能生。無間無斷。
窮未來際者。顯寂常義。
如大圓鏡。現眾色像者。
顯光明義。
orig::  ^650b28

二平等性智相應心品〔至〕一味相續窮未來際。
commentary::  ^650c6

言平等者。從所證得名。
佛地經云。復次妙生。
平等性智者。由十種相圓滿成就。
所謂證得諸相增上喜愛平等。
一切領受緣起平等。
遠離異相非相平等。
弘濟大慈平等。無待大悲平等。
隨諸眾生所樂示現平等。
一切眾生敬愛所說平等。
世間寂靜皆同一味平等。
世間諸法苦樂一味平等。
修植無量功德究竟平等。
證此十相。故名平等。
故論云。謂此心品等。
妙觀察智不共所依者。
所依即根。以智各有所依之根。
名不共依。妙觀智。
以平等智為不共依。
平等亦以圓鏡為依。
故云無住涅槃之所建立一味相續窮未來際者。
顯常住義。
orig::  ^650c8

三妙觀察智相應心品〔至〕令諸有情皆獲利樂。
commentary::  ^650c30

妙觀察者。從攝持所觀境立名。
佛地經云。如是如來妙觀察智。
住持一切陀羅尼門。
三摩地門。無礙辯說諸佛妙法。
又云。能為頓起一切所知無礙妙智。
種種無量相識因緣。
又云。種種可翫波羅蜜多。
菩提分法。十力無畏。
不共佛法之所莊嚴。
甚可愛樂。言攝觀者。
攝者藏也。觀即觀察。
以此智品。於總持門。
善能觀察。亦能攝藏。
不忘失故。言功德珍寶者。
即六度道品等。作用差別者。
即神通妙用等。
orig::  ^650c32

四成所作智相應心品〔至〕成本願力所應作事。
commentary::  ^650c48

成所作者。從作三業得名。
佛地經云。由是如來勤身化業。
示現種種工巧等處。
摧伏諸技傲慢眾生。
以是善巧方便力故。
引諸眾生令入聖教。
成熟解脫。由是如來慶語化業。
宣揚種種隨所樂法。
文義巧妙。小智眾生。
初聞尚信。以是善巧方便力故。
引諸眾生令入聖教。
成熟解脫。由是如來決意化業。
決擇眾生八萬四千心行差別。
以是善巧方便力故。
引諸眾生令入聖教。
成熟解脫。餘身語意。
文繁不引。 ^651a2

△一四種智體竟。
下二心品名智。
orig::  ^651a18

如是四智相應心品〔至〕故說轉八識而得此四智。
commentary::  ^651a20

總結四智轉心品得。
二十二者。謂此四智。
能轉心品。各二十二。
即徧行五。別境亦五。
善位十一。尋伺位中隨取一法。
為二十二。故此下。
通明八識相應心品。
即此四智。以前五識共轉一智。
即成四種。故此意云。
若不以二十二法為體者。
則於佛地有為功德攝不能盡。
而總攝盡佛功德者。
是轉八識相應心品。
如次而得四種智故。
問。他處言轉八識成四智。
何云相應心品耶。
答云。智雖非識。漏無漏位。
強劣相反。欲令有情依智捨識。
說識轉得。 ^651a22

△二心品名智竟。
下三轉智位次。
orig::  ^651a38

大圓鏡智相應心品〔至〕持無漏種令不失故。
commentary::  ^651a42

通釋四智心品轉依位次。
初有義下。未正。謂圓鏡智。
金剛定時。即初現起。
以異熟種。及所知種。
同時捨故。相應心品亦轉鏡智。
若謂爾時鏡智不起。
異熟識種亦未轉依。
染障既盡。淨種漸增。
爾時何識能持淨種。
次有義下。正理。謂此心品直至後時解脫道起。
種識俱空。鏡智方起。
即成佛道。故云此品解脫道時。
初成佛故。乃得現起。
異熟識種金剛道時。
種未頓捨者。以異熟種。
與無間道。不相違故。
又無間道。金剛喻定。
非障有漏異熟識種。
及劣無漏諸法種故。
此有漏種。及劣無漏。
但與佛果。定相違故。
金剛下。難破前執。
謂金剛定。若斷識種。
應無所熏。若無所熏。
無漏淨法。應不得增。
法不增減。應成佛果。
豈無間道。即成佛耶。
故說此品。從解脫道。
初成佛故。盡未來際。
相續不斷。
orig::  ^651a44

平等性智相應心品〔至〕相依相續盡未來際。
commentary::  ^651b24

此智因中相應第七。
恒執我故。名不平等。
於轉依位。恒無我故。
得平等名。見道現前。
違二執者。是第六識。
彼真見道。斷分別種。
顯二空智。名下品轉。
以第七識。恒內執我。
無分別惑。唯是俱生。
由第六識。初轉依時。
帶起第七。轉一分智。
以是第六所依根故。
後十地中。執未斷者。
謂第七識。俱生二執。
猶未永滅。智有間斷。
至十地後。得究竟轉。
盡未來際。相續不斷。
orig::  ^651b26

妙觀察智相應心品〔至〕或無心時皆容現起。
commentary::  ^651b42

妙觀察智相應第六意識。
因中分別我法二執。
入諸生死。故見道時。
斷二種障。得證二空。
轉二種智。生空觀品。
二乘見位。得初起者。
謂彼唯斷分別我執。
入真見道。即證一分無分別智。
名生空觀。此後展轉至無學者。
謂見道後。於九地中。
斷俱生時。漸斷漸證。
斷盡惑種。無所斷故。
名無學位。以二乘人。
不斷所知。無法空智。
或至下。明菩薩乘。
解行地者。資糧加行。
共名解行。解行地終。
即入見道。或至上位。
即是地上。若非有漏。
即無漏時。或無心時。
即無分別。已上諸處。
皆容現起生空觀智。
法空觀品。菩薩見位。
得初起者。謂所知障。
唯菩薩斷。故於見道亦斷法執分別一分。
轉一分智。此後下。
釋法空智現起分位。
上位等名。釋義同前。
orig::  ^651b44

成所作智相應心品〔至〕而數間斷作意起故。
commentary::  ^651c22

成所作智。因中相應前五轉識。
能作諸業。轉依後得。
能起化用。得所作名。
初義未正。謂由第六識之後得智引。
故前五識因中初轉。
次義正理。謂成佛時。
方得初起。以十地中。
異熟有漏。所變眼等根。
亦是有漏。與眼等識為不共所依。
俱起同境。有漏五根。
發無漏識。理不相應。
何以故。有漏於境昧。
無漏於境明。故成佛時。
異熟與眼根。俱轉成無漏。
成所作智。方容現起。
不同前三相續長時。
此數間斷。作意方起。
設問云。此四種性。
為是本有。為是熏生。
若是本有。應一切時。
皆有四智。若是熏生。
應四智體。亦有增減。
下文答釋。
orig::  ^651c24

此四種性雖皆本有〔至〕勿前佛德勝後佛故。
commentary::  ^651c46

此是答詞。謂此四智。
雖本有種。由二障故。
成染分別。若悟唯識。
於解行位。加行熏習。
入真見道。方起現行。
漸至圓滿。盡未來際。
但從種生。不熏成種者。
謂但熏長現行。不熏生起種子。
故無增減。若四智。
種。復熏成種。則後佛智。
現熏前佛。前佛智德。
應勝後佛。 ^651c48

△三轉智位次竟。
下四四智所緣。
orig::  ^652a10

大圓鏡智相應心品〔至〕餘一分二準此應知。
commentary::  ^652a12

釋鏡智所緣。初義未正。
謂圓鏡智。但緣真如。
以無後得智。故不緣一切。
唯是根本。說不可知。
次義正理。謂此智品。
緣一切法。以圓鏡智。
照一切故。莊嚴下。
證緣一切境。佛地下。
證現一切影。又此下。
釋成此品緣一切法。
行緣下。破前執義。
釋通二智。謂彼行相所緣微細。
說不可知。非獨緣真如。
名不可知。故如阿賴耶。
緣一切境。此圓鏡智。
亦緣一切世俗境故。
緣真如境。是無分別。
若緣餘境。後得智攝。
問。原是一體。何得有二。
答。其體是一。隨用分二。
問。何名後得。答。了俗由證真。
故說為後得。謂由證真。
而後起者。名後得智。
餘分二者。平妙二智。
各分為二。準此應知。
orig::  ^652a14

平等性智相應心品〔至〕二智所攝於理無違。
commentary::  ^652a38

釋平等智所緣之境。
前二義俱偏。一唯緣淨識。
一但緣真如。謂真如體。
是一切法平等實性。
故緣真如。名平等智。
第三義正理。謂平等智。
徧緣真俗二諦為境。
佛地下。引證能緣真俗境義。
十種平等。前四智章中已釋。
莊嚴下。證能徧緣。
及能現身。由斯下。
結通二智。
orig::  ^652a40

妙觀察智相應心品〔至〕皆無障礙二智所攝。
commentary::  ^652b4

釋妙觀智。通緣一切自相共相者。
色心等法。名為一切。
各別有體。名為自相。
同是無常。苦空等義。
名為共相。一切通緣。
故無障礙。緣真俗諦。
二智所攝。
orig::  ^652b6

成所作智相應心品〔至〕起化業故後得智攝。
commentary::  ^652b12

釋成事智所緣之境。
初義未正。謂但緣於現在五境。
不緣過去未來境故。
莊嚴下。引證但緣現境。
次義正理。謂成事智。
徧緣三世。佛地經下。
引證徧緣三世義。
若不徧緣。無佛地經所說功能。
然此下。釋前所引莊嚴論義。
謂成事智。緣一緣多。
及緣一切。故莊嚴論。
且說五根於五境轉。
不言此智。唯緣五境。
故不相違。隨作下。
結成此智。唯是後得。
謂前三智。皆依心根。
二智俱通。此依色根。
唯後得智。奘大師云。
變相觀空唯後得。
果中猶自不詮真。 ^652b14

△四四智所緣竟。
下五四智用別。
orig::  ^652b30

此四心品雖皆徧能〔至〕如是等門差別多種。
commentary::  ^652b34

此四下。結前所緣。
起後用別。謂鏡下。
釋此四智用各別義。
頌曰。鏡平二智現身土。
自受用兮他受用。
成事智現變化身。
妙觀說法開疑眾。 ^652b36

△五四智用別竟。
下六通結前科。
orig::  ^652b40

此四心品名所生得〔至〕非已證得因位攝故。
commentary::  ^652b44

此四心品。名所生得者。
謂所轉得中。分為二科。
一所顯得。二所生得。
此所生得。總名菩提者。
謂此一科。攝四種智。
合此四智。總名菩提。
故前章云。二所生得。
謂大菩提。乃至此即四智相應心品。
及前涅槃。名所轉得者。
前所顯得。顯涅槃。
今所生得。生菩提。
雖有菩提涅槃之別。
唯是所轉得中所攝。
雖轉依義。總有四種者。
謂轉依位中。科為四分。
一能轉道。二所轉依。
三所轉捨。四所轉得。
而今但取二所轉得者。
唯取所顯所生。二是所轉得也。
何以故。頌說證得轉依言故。
此修下。明已證未證。
以修習位。非已證故。 ^652b46

△六通結前科竟。
通上四修習位竟。
下五究竟位分三。
一牒科標問。
orig::  ^652c18

後究竟位其相云何。
commentary::  ^652c22

雜集云。何等究竟道。
謂依金剛喻定。一切麤重永已息故。
一切戲論永已斷故。
永證一切離繫果故。
從此次第無間轉依。
證得盡智。及無生智。
十無學法等。 ^652c24

△一牒科標問竟。
下二舉頌總答。
orig::  ^652c30

頌曰此即無漏界〔至〕安樂解脫身大牟尼名法。
commentary::  ^652c32

頌初此字。即前二轉依果。
無漏界。及後三句。
皆顯二果多種名故。
多名之義。論中自釋。 ^652c34

△二舉頌總答竟。
下三解釋頌意分二。
一釋第一句分二。
一正釋頌意。
orig::  ^652c36

論曰前修習位所得轉依〔至〕世出世間利樂事故。
commentary::  ^652c42

釋初句中。此即無漏四字。
論曰下。謂前位中轉依。
即此位中行相。此謂下。
釋頌言此字。是牒前位二轉依果。
故云即是究竟無漏界攝。
諸漏下。釋轉名無漏。
言非漏者。即是無漏。
界是下。釋頌中界字有二義別。
含容眾德。即是藏義。
出生五乘。即是因義。
人乘。天乘。聲聞。緣覺。
及菩薩乘。名為五乘。 ^652c44

△一正釋頌意竟。
下二問答廣明。
orig::  ^653a6

清淨法界可唯無漏攝〔至〕而實無漏道諦所攝。
commentary::  ^653a10

清淨下。問涅槃真如。
是清淨界。可唯無漏。
菩提智品。原是色心。
何無漏耶。道諦攝故。
唯無漏攝者。總答四智心品是無漏義。
謂佛下。釋成。以四智品攝盡佛地一切功德。
有漏法種已永捨故者。
顯四智品皆是無漏。
雖有下。釋利有情事。
亦是無漏道諦所攝。
此下三師。及四問答。
皆不應理。
orig::  ^653a12

集論等說十五界等〔至〕論說五識性散亂故。
commentary::  ^653a24

第一師引集論難。
謂如來同是有漏十五界攝。
故云如來豈無五根五識五外界等。
第二師。謂佛身土。
非有非無。非十五界。
故與集論。理不相違。
第三師。謂如來十五界。
妙定生故。麤細異故。
不同有漏十五界攝。
非佛五識者。謂集論說有漏五識。
定非佛有。雖依下。
釋上五境雖依有漏五境變現。
從妙定生。故說為細。
非同有漏麤五境攝。
如來五識。非同有漏五識界攝。
故引經證。佛心在定。
顯集論說五識散亂。
orig::  ^653a26

成所作智何識相應〔至〕是故於此不應為難。
commentary::  ^653a44

成所作智。何識相應者。
論主問。第六相應。
起化用者。外人答。
與觀察智性有何別者。
論主又問。彼觀下。
外人答。謂觀察智。
觀自共相。成所作智。
唯起化用。故有差別。
此二下。論主難。謂二智品。
若是一類。同依一識。
起一品時。無第二用。
若依二識。識體各別。
起不同時。故於二義。
皆不並生。外人釋云。
許不並起。於理無違。
同體用分。俱亦非失。
或與下。外人復謂成事智。
不但與第六相應。
亦與第七淨識相應。
雖依眼等緣色等境。
是平等智作用差別。
謂淨下。釋差別用。
論主質云。成事智品。
豈不攝得前五識耶。
非轉彼得等。外人釋義如文。
此中論主當有破詞。
今試補云。生死涅槃。
雖與識智轉依彷彿。
而義有別。識智轉依。
各別有體。心所轉智。
識轉淨識。能依所依。
染淨俱有。生死涅槃。
原為一體。輪生死時。
定無涅槃。證涅槃時。
必無生死。何有生死同涅槃攝。
故知此釋。亦不應理。
orig::  ^653a46

有義如來功德身土〔至〕皆悉具足而純無漏。
commentary::  ^653b30

此義正理。謂佛身土。
如其所應。攝在世間五蘊十二處十八界中。
而此三科。生佛共有。
如來所得。名為無漏。
眾生所得。名為有漏。
集論下。釋第一師引集論中意。
謂彼論說。眼等五根五識。
色等五塵。是十五界。
唯有漏者。彼論唯依二乘麤淺境說。
不依如來。故云非說一切。
謂餘下。謂諸有所得十八界中。
唯後意根。意識及法塵界。
通無漏攝。故餘十五名為有漏。
佛成就下。謂佛所得十八界中。
雖皆無漏。非二乘知。
故集論說。十五界等。
唯是有漏。然餘下。
牒第二師執詞。理必應爾者。
縱也。所以者何。徵起上非同界等之義。
引聖言難破。謂聖言說。
佛有為法。皆五蘊故。
說佛一切法。是十八界十二處攝故。
十九界等。聖所遮故。
以一切法。不出蘊處界等。
若離此三。是十八界外。
有十九界。十二處外。
有十三處。五蘊之外。
有第六蘊。故十九界等。
聖賢所遮。若絕下。
復牒執詞。彼謂蘊處界等。
不離名言。皆是戲論。
難云。若絕戲論便非界等。
頌不應說。此即無漏界。
不思議善常。安樂解脫身。
應知無漏菩提涅槃。
皆是名言戲論種攝。
但不執著。戲論遠離。
又處處下。釋第三師意。
彼說如來十五界。
妙定生故。麤細異故。
不同有漏十五界攝。
故此破之。界處亦然者。
謂轉無常界。得常界。
轉無常處。得常處。
既許蘊處界法皆常。
寧說如來非蘊處界。
故言非佛根塵識者。
是密意說。及餘所成。
故佛下。結成正義。 ^653b32

△二問答廣明竟。
通上一釋第一句竟。
下二釋後三句分二。
一正釋頌意。
orig::  ^653c30

此轉依果又不思議〔至〕窮未來際無斷無盡。
commentary::  ^653c36

此段。釋不思議善常。
此轉下。釋不思議三字。
謂轉依果。不但名無漏菩提涅槃。
又名不思議。超過下。
釋成。此又下。釋善字。
清淨下。釋涅槃。四智下。
釋菩提。二種下。總釋二果。
皆名善義。論說下。
外人難。處等。即十二處十八界也。
論說不唯無記。應通三性。
則知如來五根三境。
亦通三性。何說清淨法界。
四智心品。唯是善性。
此中下。論主釋。謂此善中。
三種釋義。廣說如前者。
前正義云。如來功德身土。
如應攝在蘊處界中。
彼三皆通有漏無漏。
又云。故佛身中。十八界等。
皆悉具足。而純無漏。
即此中云。一切如來下。
是第一釋。說佛土等。
非苦集故。是第二釋。
佛識所變等。是第三釋。
此又下。釋常字。清淨下。
釋涅槃性常。四智下。
釋菩提性常。所依者。
八識體也。非自下。
外人難。謂菩提果。
既從因生。非如涅槃。
自性常義。四智心品。
既屬色心。未有色心。
不無常者。然四智下。
論主答。謂雖色心。
皆是無常。然四智品由願力故。
利生無盡。故說為常。
orig::  ^653c38

此又安樂無逼惱故〔至〕二轉依果。
皆此攝故。
commentary::  ^654a24

此段釋安樂解脫身。
大牟尼名法。清淨下。
釋涅槃安樂。四智下。
釋菩提安樂。永離體害者。
離體自無逼惱。離害安樂有情。
此二下。總釋二果。
俱名安樂解脫身。
二乘所得。斷盡煩惱。
而解脫故。以無利生事業。
故云無殊勝法。梵語牟尼。
此云寂默。得寂默法。
名大牟尼。此牟尼下。
釋法身。體依下。釋身義。
言五法者。佛地經云。
清淨真如。及四智品。
名為五法。清淨法界。
涅槃也。四智心品。
菩提也。菩提涅槃。
通為法身。故云。非涅槃界。
獨名法身。二轉依果。
法身攝故。 ^654a26

△一正釋頌意竟。
下二別明三身分八。
一正明三身。
orig::  ^654a44

如是法身有三相別〔至〕大功德法所依止故。
commentary::  ^654a48

此明法身攝二身義。
佛地經頌云。自性法受用。
變化差別轉。彼經論云。
雖諸如來所依清淨法界。
體性無有差別。而有三種種相異故。
轉變不同。故名差別。
佛地論云。頌言自性法者。
即是如來初自性身。
體常不變。故名自性。
力無畏等。諸功德法。
所依止故。亦名法身。
故今論中。謂諸如來下。
釋自性身。是受用變化二身所依。
具無邊下。釋成亦名法身義。
orig::  ^654b2

二受用身此有二種〔至〕合此二種名受用身。
commentary::  ^654b18

佛地論云。頌言受用。
即是次受用身。能令自他受用種種大法樂故。
故今論中。分為二種。
一自受用謂諸如來。
三無數劫。修集無量福慧資糧者。
從久遠來。修習此身故。
所起無邊真實功德者。
莊嚴此身故。及極圓淨常徧色身者。
得證此身故。相續湛然盡未來際者。
顯此身常故。恒自受用廣大法樂者。
釋唯自利故。二他受用。
謂諸如來。乃至居純淨土者。
顯此身土唯變化故。
為住十地。乃至決眾疑網者。
釋轉法輪。唯為菩薩故。
令彼受用大乘法樂者。
釋唯利他故。合此二種名受用身者。
總上自他俱。名受用身故。
orig::  ^654b20

三變化身謂諸如來〔至〕令各獲得諸利樂事。
commentary::  ^654b42

佛地論云。頌言變化。
即是後變化身。為欲利益安樂眾生。
示現種種變化事故。
故今論云。謂諸如來。
乃至居淨穢土者。
謂隨眾生種類若干。
現若干身。及若干土。
故所居土。淨穢不等。
為未登地乃至現通說法者。
顯變化身。三乘普被。
六趣均霑。故云。稱彼機宜。
隨類說法。令各獲得諸利樂事者。
釋唯利他。前受用身。
自他俱利。此變化身。
唯是利他。 ^654b44

△一正明三身竟。
下二五法三身。
orig::  ^654c8

以五法性攝三身者〔至〕故知三身皆有實智。
commentary::  ^654c12

佛地經云。有五種法攝大覺地。
何等為五。所謂清淨法界。
大圓鏡智。平等性智。
妙觀察智。成所作智。
有義下未正。謂初二法。
即清淨真如。大圓鏡智。
攝自性身。復引經論證此二法。
攝自性身。妙觀平等。
為中二智。攝受用身。
平等下。釋現身自在。
妙觀下。釋說法自在。
說轉諸轉下。顯得受用身。
後一智品。成所作智。
攝變化身。成事下。
釋變化義。又智下。
引證三身。皆證實智。
orig::  ^654c14

有義初一攝自性身〔至〕四智品中真實功德。
commentary::  ^654c30

此義正理。正釋五法攝三身義。
初一即真如。攝自性身。
經說自性身。本性真常故。
又說佛法身。無生無滅故。
說證因得。非生因故者。
因中本具。故名證因。
從緣起者。說名生因。
以自性身。一切眾生。
平等共有。不同報化。
從因緣生。又說法身。
諸佛共有者。影顯眾生。
亦共有故。徧一切下。
點破鏡智色心。不與法身相應。
然說下。釋前師引證義。
謂彼經說轉滅第八識中二障種子。
所顯法身。不說法身即圓鏡智。
智殊勝下。說四智品。
依止法身。不說三身。
皆有實智。自性法身下。
重破前師以圓鏡智。
攝法身義。
orig::  ^654c32

鏡智所起常徧色身〔至〕實有色心皆受用攝。
commentary::  ^655a6

此明智攝自他變化三身。
非法身義。從智所起者。
顯實智為體。依智所現者。
顯體非智。問云。何知鏡智攝自受用。
答。說圓鏡智。是受用佛。
轉諸轉識。得受用故。
外人又問。既云鏡智是受用佛。
何不云轉藏識。而說轉諸轉識得受用耶。
答云。雖轉藏識等。
又說下。論主推明法身相違鏡智。
顯此智品。屬受用身。
故云。若非受用。屬何身攝。
又受用下。明唯一身攝四智品。
以佛功德。通攝四智自受用故。
orig::  ^655a8

又他受用及變化身〔至〕而有化現心心所法。
commentary::  ^655a24

釋他受用。及變化身。
似智所起。假說智名。
體非實智。故彼經中。
但說二智。能現二身。
不說二身。即是二智。
由此二智。自受用攝問。
若此二身似智所起。
名無實心實智。云何說法利生。
答云。然變化等。謂此二身。
唯用化現心心所法。
說法利生。設又問云。
心事無形。何得化現。
下文答。
orig::  ^655a26

無上覺者神力難思〔至〕無根等用故不說有。
commentary::  ^655a38

此是釋詞。謂證無上菩提者。
神力難思。能化無形心心所法。
若不化現。云何如來現貪嗔等。
如來貪嗔。久已斷故。
又諸聲聞。及傍生等。
知如來心。或慈或威。
生敬生畏。皆是化現。
何以故。如來實心。
等覺菩薩尚不知故。
況諸聲聞。及傍生等。
由此下。引證化現心心所義。
化無量類。令有心者。
證能化心故。化作三業者。
亦證有心故。化依他心者。
依他實心託為本質。
自變為所緣故。問。
既能化心。如何論說化身。
無心心所法。答云。
雖論中說變現化身。
無根心等。依餘劣智所起者說。
不依如來實智所起。
佛地經論七卷云。
如論說言。心無形故。
不可變化。又說化身。
無心心法。此就二乘。
及諸異生。定力而說。
彼定力劣。不能化現無形質法。
諸佛菩薩。不思議定。
皆能化現心心所故。
又化下。釋成劣智所起。
謂彼劣智所化根心。
無根心用。故論不說有所化心。
佛地論云。但諸化色。
同實色用。化根及心。
但有相現。不同實用。
彼就下類。故作是說。
應知彼說。無根心用。
亦依餘說。不依如來。 ^655a40

△二五法三身竟。
下三身德同異。
orig::  ^655b26

如是三身雖皆具足〔至〕利樂他用化相功德。
commentary::  ^655b30

謂佛功德。一一無邊。
然於三身。德各有異。
謂自性身。唯有真實常樂我淨者。
體具四德故。離諸雜染者。
性本清淨故。眾善所依無為功德者。
以具功德無所為故。
無色心等差別相用者。
體純一故。自受用者。
二障永斷。二死永亡。
二智圓明。二果親證。
唯自受用。名受用身。
真實功德。有作為故。
若他下。釋他受用。
及變化身。隨意願力。
現身現土。及現心等。
利樂他故。故名化相功德。 ^655b32

△三身德同異竟。
下四三身二利。
orig::  ^655b46

又自性身正自利攝〔至〕唯屬利他為他現故。
commentary::  ^655c2

自性法身。二利兼具。
自利為正。寂靜安樂。
無動作故。利他為兼。
為增上緣。攝有情故。
以報化身。利樂有情。
為正因緣。法身唯是所依法故。
為增上緣。故說法身。
自他俱利。餘利自他。
如文次第。 ^655c4

△四三身二利竟。
下五身土相依。
orig::  ^655c10

又自性身依法性土〔至〕亦可說言徧一切處。
commentary::  ^655c14

法身所依。依法性土。
問。唯一法性。寧分身土。
答。能依義邊。名之為身。
所依義邊。名之為土。
又此法性。與身為性。
名法性身。與土為性。
名法性土。即三土三身之真性耳。
自性法性。佛與眾生。
平等本具。眾生雖具。
未得證因。佛既轉依。
已能親證。故云。雖此身土。
體無差別。而屬佛法。
相性異故。佛地論云。
就能證因。有差別故。
又此身土。俱屬真如。
故云俱非色攝。雖無小大。
以真如性。徧一切法。
故云。然隨事相。其量無邊。
淨土有三。謂法性土。
受用土變化土。受用分二。
一自受用。二他受用。
還依自土者。即自受用土。
謂圓鏡下。釋變土因緣。
周圓下。釋莊嚴住持。
如淨下。釋身土量等。
功德下。釋身及土。
徧一切處。
orig::  ^655c16

他受用身亦依自土〔至〕能依身量亦無定限。
commentary::  ^655c42

亦依自土者。即依他受用土也。
謂平等下。釋變土因緣。
由隨所宜。土有勝劣。
身無定限。隨意願力。
現起身土。故名變化。
謂成事下。釋變土因緣。
以變化身。及變化土。
普利有情。均霑法界。
故土有淨穢。身亦無定限。 ^655c44

△五身土相依竟。
下六身土同異。
orig::  ^656a4

自性身土一切如來〔至〕一佛能益一切生故。
commentary::  ^656a6

自性身土。俱屬真如。
是諸如來。同所證故。
佛地論云。法身實性。
一切如來皆共有故。
無有差別。自受用下。
謂諸如來。各別因緣。
各別身土。雖變不同。
而諸佛土。各各無邊。
不相妨礙。餘二身土。
即他受用。及變化身。
隨化有情。共不共者。
義不定故。是故如來。
底沙佛時。曾與慈氏。
同為弟子。佛觀釋迦。
所化有情。善根先熟。
慈氏所化。善根後熟。
又觀慈氏。因行先滿。
釋迦後滿。遂於一處。
入火光定。令釋迦見。
七曰七夜。不下一足。
一頌讚歎。令超慈氏。
在前成佛。又佛將欲入涅槃時。
作如是言。我所應度。
皆已度訖。又契經說。
佛涅槃時。觀一所化。
現在非想非非想處。
當生此間。應受佛化。
留一化身。潛住此界。
先所受身。現入涅槃。
彼從非想非非想沒。
來生此間。佛所留化。
為說妙法。成阿羅漢。
爾時化身。方沒不現。
又諸經中。處處宣說。
能化所化。相屬決定。
是故諸佛。所化不共。
如實義者。有共不共。
所化共者下。釋共變義。
令所化生。自識變現者。
謂所當化生。各第八識。
有共相種。故與諸佛。
互相變現。雖於諸佛各變身土。
而於有情。謂於一土。
有一佛身。為現神通說法饒益。
於不共者唯一佛變。
謂不共者。唯是一佛。
令所化生。自識變現。
諸有情下。總結二變。
或多屬一者。謂多眾生屬一佛化。
或一屬多者。反上。
故所化生有共不共者。
結成上義。不爾者。
謂若一向共。一向不共之意。
故難云。多佛久住世間。
各事劬勞。實為無益。
何以故。一佛能益一切生故。
佛地論七卷有釋。
文繁不引。 ^656a8

△六身土同異竟。
下七身土淨穢。
orig::  ^656b10

此諸身土若淨若穢〔至〕一性因緣雜引生故。
commentary::  ^656b14

佛地論云。十地菩薩。
自心所變淨土有二。
若第八識所變淨土。
是有漏識。相分攝故。
是有漏身。所依處故。
雖無漏善。力所資熏。
其相淨好。而是有漏苦諦所攝。
隨加行等所現亦爾。
若隨後得無漏心變淨土影像。
是無漏識相分攝故。
從無漏善種子生故。
體是無漏道諦所攝。
言蘊等者。即無漏五蘊。
一無漏淨戒。名為戒蘊。
二無漏定。名為定蘊。
三無漏慧。名為慧蘊。
四無漏勝解。名解脫蘊。
五無漏正見。名解脫智見蘊。
前三是因。後二是果。
五蘊法界。一切三乘功德所依。
通學無學。無學圓滿。
戒定慧三法因緣雜引生故。
學位分得。戒定慧三。
隨用一性所引生故。
據佛地論一性雜引當作所引。
orig::  ^656b18

蘊等同異類此應知〔至〕不爾真如亦應非實。
commentary::  ^656b42

例前所說變身變土能所同異。
義類於此。第八有漏所變。
身土亦是有漏。後得無漏所變。
身土亦是無漏。故言同也。
第八所變。不同後得。
後得所變。不同第八。
故言異也。不爾者。
牒前一往所談身土。
皆是隨機變現。若不變現。
應無五蘊。及十二處。
等者。等餘十八界故。
然相下。重釋假有。
謂前化種身土相分依識變現。
非如識性依他中實。
依他。即蘊等言化身土。
不如蘊等是實。不爾者。
謂若不以蘊等為實有。
唯識理應不成。何以故。
許識內境。俱實有故。
謂識與內境。俱是實有。
故立唯識。或識下。
重釋依他起義。前說內境。
唯依相分釋依他起。
今兼見分。故云相見。
等從緣生。俱依他起。
虗實如識者。見分是虗妄分別。
相分是實有之境。
二皆如識。故立唯識。
唯言遣外者。謂遣外執離心有境者。
立唯識言。不遮內境者。
不遣內色實有之境。
不爾者。謂若不是不遮內境。
真如亦應非實。何以故。
以真如是根本智所緣。
名內境故。 ^656b44

△七身土淨穢竟。
下八問答總結。
orig::  ^656c28

內境與識既並非虗〔至〕心與心所定相應故。
commentary::  ^656c32

內境下。是問詞。謂心境俱實。
何不言唯境識。而言唯識耶。
識唯下境亦通外者。
不離於心。名為內境。
執離心有。名為外境。
境通內外。故立唯識。
不立唯境。或諸下。
謂執境迷心。沉淪生死。
觀心解脫。能證涅槃。
令自觀心。故立唯識。
非言唯識。內境都無。
或相分下。明相分真如。
皆不離識。謂內相分。
必以識為體性。由熏習力。
似外所執。多分生故。
真如亦是識之實性者。
謂第八識。依真如起。
含藏雜染。故名為識。
故知若內若外。有為無為。
皆不離識。除識性外。
無別有法。此中下。
復明見分心所法等。
皆不離識。以全內外一切色心。
成唯識義。
orig::  ^656c34

此論三分成立唯識〔至〕乃得圓滿非增減故。
commentary::  ^657a8

釋論題名成唯識者。
是以相分見分及自證分。
合成唯識。故云三分合成。
名成唯識。此依事立。
事外無理。故說為成。
亦說下。謂復有名淨唯識者。
顯唯識理。最極明淨。
名淨唯識。此依理立。
理外無事。故名為淨。
謂此本論。原為天親菩薩撮取瑜伽要義。
成三十頌。今此論文。
由三十頌。顯示唯識道理。
於相於性。若因若果。
是真是妄。或假或實。
有為無為。內外等法。
究竟成就。故云乃得圓滿。
雖三十頌。約此妙理。
理不為減。十卷論文。
演斯妙義。義不為增。
故云非增減故。 ^657a10

△八問答總結竟。
通上第二依教廣成分竟。
下第三釋結施願分。
orig::  ^657a28

已依聖教及正理〔至〕願共速登無上覺。
commentary::  ^657a32

已依聖教及正理者。
此是護法等菩薩。
依前所引聖教。及比量正理也。
分別唯識性相義者。
謂依聖教正理。分別解釋唯識理中。
若性若相之義。所獲功德施羣生者。
謂此解釋唯識大義。
令諸有情悟入唯識性相妙理。
所獲功德實非淺淺。
以此深大功德盡施羣生。
願共速登無上覺者。
願諸有情。或悟唯識妙理。
或霑唯識功勛。速疾共證無上菩提耳。
成唯識論俗詮卷第十〔終〕
 ^657a34
