
undefined:: 天聖廣燈錄卷第九　　　〔宋實〕
other:: 
## 洪州大雄山百丈懷海禪師
洪州大雄山百丈懷海禪師
夫語須辨緇素。須識總別語。
須識了義．不了義教語。
了義教辨清。不了義教辨濁。
說穢法邊垢揀凡。
說清法邊垢揀聖。
從九部教說。向前眾生無眼。
須人雕琢。若於聾俗人前說。
直須教渠出家持戒。
修禪學惠。若是過量俗人。
亦不得向佗恁麼說。
如維摩詰．傅大士等類。
若於沙門前說。佗沙門已受白四羯磨訖。
具足全是戒定慧力。
更向佗恁麼說。名非時語。
說不應時。亦名綺語。
若是沙門。須說淨法邊垢。
須說離有無等法。
離一切修證。亦離於離。 ^456b9

若於沙門中。剝除習染。
沙門除貪瞋病不去。
亦名聾俗。亦須教渠修禪學惠。
若是二乘僧。佗歇貪瞋病去盡。
依在無貪將為是。
今無色界。是障佛光明。
是出佛身血。亦須教渠修禪學惠。
須辨清濁語。 ^456b27

濁法者。貪．瞋．愛．取等多名。
但於清濁兩流。凡聖等法。
色聲香味觸法。世間出世間法。
都不得有纖毫愛取。
歸不愛取。依住不愛取將為是。
今初善。是住調伏心。
是聲聞人。是戀筏不捨人。
是二乘道。是禪那果。
歸不愛取。亦莫依住不愛取。
是中善。是半字教。
猶是無色界。免墮二乘道。
免墮魔民道。猶是禪那病。
是菩薩縛。歸不依住不愛取。
亦不作不依住知解。
是後善。是滿字教。
免墮無色界。免墮禪那執。
免墮菩薩乘。免墮魔王位。
為智障．地障．行障故。
見自己佛性。如夜見色。
如云佛地斷二愚。
一微細所知愚。二極微細所知愚。 ^456b33

故云有大智人破塵出經卷。
若透三句得遇。不被三段管。
教家舉喻。如鹿得三跳出網。
喚作纏外佛。無物拘繫得渠。
是屬然燈後佛。是最上乘。
最上上智。是佛道上立。
此人是佛。有佛性。
是導師。是使得無所礙風。
是無礙惠。於後能使得因果福智自由。
是作車運載因果。
處於生。不被生之所留。
處於死。不被死之所礙。
處於五陰。如門開不被五陰礙。
去住自由。出入無難。
若能漝麼。不論階梯勝劣。
乃至蟻子之身。但能漝麼。
盡是淨妙國土。不可思議。 ^456c8

此猶是解縛語。彼自無瘡。
勿傷之也。佛瘡．菩薩等瘡。
但說有無等法。盡是傷也。
有無管一切法。十地是濁流河。
眾作清流。說豎清相。
說濁過患。向前十大弟子。
舍利弗．富樓那．正信阿難．邪信善星等。
箇箇有牓樣。箇箇有則候。
一一被導師說破。
不是四禪八定阿羅漢等。
住定八萬劫。他是依執所行。
被淨法酒醉。故云聲聞人聞佛法。
不能發無上道心。
所以斷善根人無佛性。
教云。喚作解脫深坑可畏之處。
一念心退轉。墮地獄猶如箭射。
亦不得一向說退。
亦不得一向說不退。
秖如文殊．觀音．勢至等。
却來須陀洹地。同類誘引。
不得言他退。當漝麼時。
秖喚作須陀洹人。 ^456c26

秖如今鑑覺。但不被一切有無諸法管。
透三句及一切逆順境得過。
聞百千萬億佛出世間。
如不聞相似。亦不依住不聞。
亦不作不依住知解。
說他者箇人退。不得量數。
管他不著。是佛常住世間而不染世間法。
說佛轉法輪退。是謗佛法僧。
說佛不轉法輪不退。
亦是謗佛法僧。 ^456c48

肇云。菩提之道。不可圖度。
高而無上。廣不可極。
淵而無下。深不可測。
語也垛生招箭。言鑒覺猶不是。
從濁辨清。許說如今鑒覺是外別有。
盡是魔說。若守住如今鑒覺。
亦同魔說。亦名自然外道說。
如今鑒覺是自己佛。
是尺寸語。是圖度語。
似野干鳴。猶屬黐膠門。 ^457a10

本來不認自知自覺是自己佛。
向外馳求覓佛。假善知識說出自知自覺作藥。
治箇向外□馳求病。
歸不向外馳求。病瘥須除藥。
若執住自知自覺。
是禪那病。是轍底聲聞。
如水成氷。全氷是水。
救渴難望。亦云。必死之病。
世醫拱手。 ^457a20

無始不是佛。莫作佛解。
佛是眾生邊藥。無病不要喫藥。
藥病俱消。喻如清水。
佛似甘草和水。亦似密和水。
極是甘美。若同清水邊數即不著。
不是無。是本有。亦云此理是諸人本有。
諸佛菩薩喚作示珠人。
從來不是箇物。不用知渠解渠。
不用是渠非渠。但割斷兩頭句。
割斷有句不有句。
割斷無句不無句。
兩頭跡不現。兩頭捉汝不著。
量數管汝不得。 ^457a28

不是欠少。不是具足。
非凡非聖。非明非暗。
不是有知。不是無知。
不是繫縛。不是解脫。
不是一切名目。何以不是實語。
若為雕琢虗空。作得佛相貌。
若為說道虗空是青．黃．赤．白作得。
如云法無有比。無可喻故。
法身無為。不墮諸數。
故云。聖體無名。不可說如實理。
空門難湊。喻如大末蟲處處能泊。
唯不能泊於火#CB08504;之上。
眾生亦爾。處處能緣。
唯不能緣於般若之上。 ^457a42

參善知識。求覓一知一解。
是善知識魔。生語見故。
若發四弘誓願。今度一切眾生盡。
然後我始成佛。是菩薩法智魔。
誓願不相捨故。若持齋戒。
修禪學慧。是有漏善根。
縱然座道場。示現成等正覺。
度恒沙數人盡。證辟支佛果。
是善根魔。起貪著故。
若於諸法都無貪染。
神理獨存。住甚深禪定。
更不昇進。是三昧魔。
久躭翫故。至上涅槃。
離欲寂靜。是魔業。
若智慧脫若干魔網不去。
縱解百本圍陀經。
盡是地獄滓。若覓如佛相似。
無有是處。 ^457b8

如今聞說不著一切善惡有無等法。
即為墮空。不知棄本逐末。
却是墮空也。求佛求菩提。
及一切有無等法。
是棄本逐末。秖如今麤食甃命。
補破遮寒。渴即掬水喫。
餘外但是一切有無等法都無纖毫繫念。
此人漸有輕明分。 ^457b24

善知識不執有。不執無。
脫得十句魔語出。
語不繫縛人。所有言說。
不自稱師。說如谷響。
言滿天下無口過。
堪依止。若道我能說能解。
說我是和尚。汝是弟子者。
箇同於魔說。無端說道。
目擊道存。是佛不是佛。
是菩提．涅槃．解脫等。
無端說一知一解。
見舉一手。豎一指。
云是禪是道者。箇語繫縛人。
未有住時。秖是重增比丘繩索。 ^457b32

縱然不說。亦有口過。
寧作心師。不師於心。
不了義教。有人天師。
有導師。了義教中。
不為人天師。不師於法。
未能依得玄鑒。且依得了義教。
猶有相親分。若是不了義教。
秖合聾俗人前說。
秖如今但不依住一切有無諸法。
亦不住無依。住亦不作不依住知解。
是名大善知識。亦云唯佛一人是大善知識。
為無兩人。餘者盡名外道。
亦名魔說。 ^457b44

如今秖是說破兩頭句。
一切有無等法。但莫貪染及解縛之事。
無別語句教人。若道別有語句教人。
別有法與人者。比名外道。
亦名魔說。須識了義教．不了義教語。
須識遮語．不遮語。
須識生死語。須識藥病語。
須識逆順喻語。須識總別語。 ^457c10

說道修行得佛。有修有證。
是心是佛。即心即佛。
是佛說。是不了義教語。
是不遮語。是總語。
是升合擔語。是揀穢法邊語。
是順喻語。是死語。
是凡夫前語。不許修行得佛。
無修無證。非心非佛。
亦是佛說。是了義教語。
是遮語。是別語。是百石擔語。
是三乘教外語。是逆喻語。
是揀淨法邊語。是生語。
是地位人前語。從須陀洹向上直至十地。
但有語句。盡屬法塵垢。
但有語句。盡屬煩惱邊收。
但有語句。盡屬不了義教。
了義教是持。不了義教是犯。
佛地無持犯。了義不了義教盡不許也。 ^457c18

從苗辨地。從濁辨清。
秖如今鑒覺。若從清邊數。
鑒覺亦不是清。不鑒覺亦不是清。
亦不是不清。亦不是。
聖亦不是不聖。亦不是。
見水濁。說水濁過患。
水若清。都無可說。
今却濁他水。若有無問之問。
亦有無說之說。佛不為佛說法。
平等真如法界無佛。
不受眾生。佛不住佛。
名真福田。 ^457c36

須辨主客語。貪染一切有無境法。
被一切有無境惑亂。
自心是魔王。照用屬魔民。
秖如金鑒覺。但不依住一切有無諸法。
世間出世間法。亦不作不依住知解。
亦不依住無依住知解。
自心是佛。照用屬菩薩。
心心是主宰。照用屬客塵。
如波說水。照萬像以無功。
若能寂照。不自玄旨。
自然貫穿古今。如云神無照功。
至功常存。能一切處為導師。 ^457c46

眾生性識。他為未曾蹋佛階梯。
是黐膠性。多時黏著有無諸法。
乍喫玄旨藥不得。
乍聞格外語。他信不及。
所以菩提樹下三七日默然思惟。
智惠冥#CB15167;難說。
無可比喻。說眾生有佛性。
亦謗佛法僧。說眾生無佛性。
亦謗佛法僧。若言有佛性。
名執著謗。若言無佛性。
名虗妄謗。如云說佛性有。
則增益謗。說佛性無。
則損減謗。說佛性亦有亦無。
則相違謗。說佛性非有非無。
則戲論謗。 ^458a12

始欲不說。眾生無解脫之期。
始欲說之。眾生又隨語生解。
益少損多。故云我寧不說法。
疾入於涅槃。向後返尋。
過去諸佛皆說三乘法。
向後假說假立名字。
本不是佛。向渠說是佛。
本不是菩提。向渠說是菩提．涅槃．解脫等。
知渠檐百石檐不起。
且與渠一升一合檐。
知渠難信了義教。
且與渠說不了義教。
且得善法流行。亦勝於惡法。
善果限滿。惡果便到。
得佛。則有眾生到。
得涅槃。則有生死到。
得明。則有暗到。但是有漏因果翻覆。
無有不相酬者。 ^458a26

若欲免見翻覆之事。
但割斷兩頭句。量數管不著。
不佛不眾生。不親不踈。
不高不下。不平不等。
不去不來。但不著文字。
隔渠兩頭。捉汝不得。
免苦樂相形。免明暗相酬。
實理真實亦不真實。
虗妄亦不虗妄。不是量數物。
喻如虗空不可修治。
若心有少許作解。
即被量數管著。亦如卦兆。
被金木水火土管。
亦如黐膠。五處俱黏。
魔王捉得。自在還家。 ^458a44

夫教語皆三句相連。
初．中．後善。初。直須教渠發善心。
中。破善心。後。始明好善。
菩薩即非菩薩。是名菩薩。
法非法非今法。總與磨也。
若秖說一句。令眾生入地獄。
若三句一時說。渠自入地獄。
不于教主事。說道如今鑑覺是自己佛。
是初善。不守住如今鑒覺。
是中善。亦不作不守住知解。
是後善。如前屬然燈後佛。
秖是不凡亦不聖。
莫錯說佛今非凡非聖。 ^458b8

此土初祖云。無能無聖為佛聖。
若言佛聖者。秖如九品精靈．龍畜之類。
及釋梵等。皆能通變。
上品精靈。亦知今古百劫時事。
豈得是佛。如阿脩羅王身極長大。
敵兩倍須彌山。與帝釋戰時。
知力不如。領百萬兵眾入藕絲孔裏藏。
通變辨才不少。他且不是佛教語。
節級奢緩。陞降不同。
未悟未解時名貪瞋。
悟了喚作佛慧。故云不異舊時人。
秖異舊時行履處。 ^458b22

問。斬草伐木。掘地墾土。
為有罪報相否　師云。
不得定言有罪。亦不得定言無罪。
有罪無罪。事在當人。
若貪染一切有無等法。
有取捨心在。透三句不過。
此人定言有罪。若透三句外。
心如虗空。亦莫作虗空想。
此人定言無罪。 ^458b36

又云。罪若作了。道不見有罪。
無有是處。若不作罪。
道有罪。亦無有是處。
如律中。本迷教人。
及轉相殺。尚不得殺罪。
何況禪宗下相承。
心如虗空。不停留一物。
亦無虗空相。將罪何處安著。
亦名禪道不用修。
但莫污染。亦云但融冶表裡心盡即得。
亦云但約照境。秖如今照一切有無等法。
都無貪取。亦莫取著。
亦云。合與磨學。今似浣垢衣。
今是本有。垢是外來。
聞說一切有無聲色。
如似垢膩。都莫將心湊泊。
菩提樹下。三十二相八十種好屬色。
十二分教屬聲。秖如今截斷一切有無聲色流過。
心如虗空相似。合與磨學。
如救頭然始得。臨命終時。
尋舊熟路。行尚不徹。
到與磨時。新調始學。
如何了得。 ^458b44

臨終之際。所有習念。
盡為勝境現前。隨心所愛。
重處先受。秖如今不作惡事。
當此之時。亦無惡境。
縱有惡境。亦變成好境。
若怕臨終之時。慞狂不得自由。
即須如今便自由始得。
秖如今於一一境法。
都無愛染。亦莫依住知解。
便是自由人。如今是因。
臨終是果。果業已現。
如何怕得。 ^458c18

怕是古今。古若有今。
今亦有古。古若有佛。
今亦有佛。如今若得。
直至未來際得。秖如今一念一念不被一切有無等法管。
自古自今。佛秖是人。
人秖是佛。亦是三昧定。
不用將定入定。不用將禪想禪。
不用將佛覓佛。如云法不求法。
法不得法。法不行法。
法不見法。自然得法。
不以得更得。所以菩薩應如是正念諸法。
罄然獨存。亦無知獨存之法。 ^458c28

智性自如如。非因所置。
亦名體結。亦名體集。
不是智知。不是識識。
絕思量處。凝寂體盡。
忖度永亡。如海大流盡。
波浪不復生。亦云如大海水。
無風帀帀之波。忽知帀帀之波。
此是細中之麤。亡知於知。
還如細中之細。是佛境界。
從此初知。名三昧之頂。
亦名三昧王。亦名爾焰智。
出生一切諸三昧。
灌一切諸法王子頂。
於一切色聲香味觸法剎土成等正覺。
內外通達。悉無有礙。
一色一塵。一佛一色。
一切佛一切色。一切塵一切佛。
一切色聲香味觸法亦復如是。
一一徧滿一切剎土。
此是細中之麤。是善境界。
是一切上流知覺聞見。
亦是一切上流出生入死。
度一切有無等法。
是上流所說。亦是上流涅槃。
是無上道。是無等等呪。
是第一之說。於諸說中最為甚深。
無人能到。諸佛護念。
猶如清波。能說一切水清濁．深流．廣大之用。
諸佛護念。行住坐臥。
若能如是。我時為現清淨光明身。 ^458c42

又云。如汝自等．語等。
我亦如然。一佛剎聲。
一佛剎香。一佛剎味。
一佛剎觸。一佛剎事。
悉皆如是。從此上至蓮華藏世界。
縱廣總皆如是。若守初知為解。
名頂結。亦名墮頂結。
是一切塵勞之根本。
自生知見。無繩自縛。
所知故繫世有二十五。
又散一切諸煩惱門縛著於他。
此初知。二乘見之。
名為爾#CB08504;識。
亦名微細煩惱。便即斷除。
既得斷已。名為迴神住空窟。
亦名三昧酒所醉。
亦名解脫魔所縛。
世界成壞。定力所持。
漏向別國土都不覺知。
亦名解脫深坑可畏之處。
菩薩悉皆遠離。 ^459a24

夫讀經看教。語言皆須宛轉。
歸就自己。但是一切言教。
秖明如今鑑覺自性。
但不被一切有無諸境轉。
是汝導師。能照破一切有無諸境。
是金剛惠。即有自由獨立分。
若不能與磨會得。
縱然誦得十二圍陀典。
秖成箇增上慢。却是謗佛。
不是修行。但離一切聲色。
亦不住於離。亦不住於知解。
是修行。 ^459a42

讀經看教。若準世間。
是好事。若向明理人邊數。
此是壅塞人。十地之人脫不去。
流入生死河。但是三乘教。
皆治貪瞋等病。秖如今念念若有貪瞋等病。
先須治之。不用覔義句知解。
知解屬貪。今却變成病。
秖如今但離一切有無諸法。
亦離於離。透過三句外。
自然與佛無差。既自是佛。
何慮佛不解語。秖恐不是佛。
被有無諸法縛。不得自由。 ^459b4

是以理未立。先有福智。
被福智載。如賤如貴。
不如先立理。後有福智。
若要福智。臨時作得。
撮金成土。撮土為金。
變海水為酥酪。碎須彌為微塵。
攝四大海水入一毛孔。
於一義作無量義。
於無量義作一義。
亦云失脚作轉輪王。
令四天下人一日行十善。
此福智猶不能筭。
自己鑑覺名王。緣念着有無諸法。
名轉輪王。秖如今於藏腑中都不納一切有無等法。
離四句外名空今。
名不死藥。為喚前王名不死藥。
雖云不死藥。與王共服。
亦非二物。亦非一物。
若作一二解。亦名轉輪王。 ^459b18

秖如今有人以福智四事。
供養四百萬億阿僧祇世界六趣四生。
隨其所欲。滿八十年。
已後作是念。然此眾生皆已衰老。
我當以佛法而訓導之。
令得須陀洹果。乃至阿羅漢道。
如是施主。但施眾生一切樂具。
功德尚自無量。何況令得須陀洹果。
乃至阿羅漢道功德無量無邊。
猶不如第五十人聞經隨喜功德。
報恩經云。摩耶夫人生五百太子。
盡得辟支佛果。而皆滅度。
各各起塔供養。一一禮拜。
歎言。不如生於一子。
得無上菩提。省我心力。
秖如今於百千萬眾中。
有一人得者。價直三千大千世界。
所以常勸眾人。須玄解自理。
自理若玄。使得福智。
如貴使賤。亦如無住車。
若守此作解。名髻中珠。
亦名有價寶珠。亦名運糞人。
若不守此為解。如王髻中明珠與之。
亦名無價大寶。亦名運糞出。
佛直是纏外人。却來纏內。
與磨作佛。直是生死那邊人。
直是玄絕那邊人。
却來向者岸。與磨作佛。
人及獼猴。俱不能行。
人喻十地菩薩。獼猴喻於凡夫。 ^459b36

讀經看教。求一切知解。
不是一向不許。解得三乘教。
善得瓔珞莊嚴具。
得三十二相窟宅。
覔佛即不得。教云躭著小乘三藏學者。
猶不許親近。何況自為。
是破戒比丘．名字羅漢。
涅槃經中被配入十六惡律儀中。
同於畋獵漁捕。為利養故殺害。
大乘方等。猶如甘露。
亦如毒藥。銷得去。
如甘露。銷不去。如毒藥。 ^459c20

讀經看教。若不解他生死語。
決定透他義句不過。
莫讀最第一。亦云須看教。
亦須參善知識。第一須自有眼。
須辨他生死語始得。
若辨白不得。決定透不過。
秖是重增比丘繩索。
所以教學玄旨人。
不遣讀文字。如云說體不說相。
說義不說文。如是說者。
名真說。若說文字。
皆是誹謗。是名邪說。
菩薩若說。當如法說。
亦名真說。當令眾生持心不持事。
持行不持法。說人不說字。
說義不說文。說道欲界無禪。
亦是帶一隻眼人語。
既云欲界無禪。憑何得至色界。
先因地上習二種定。
然後得至初禪．有想定．無想定。
有想定。生色界四禪等天。
無想定。生無色界四空等天。
欲界灼然無禪。禪是色界。 ^459c32

問。如今說此土有禪。
如何　師云。不動不禪是如來禪。
離生禪想。 ^460a8

問。如何是有情無佛性。
無情有佛性　師云。
從人至佛。是聖情執。
從人至地獄。是凡情執。
秖如今但於凡聖二境有染愛心。
是名有情無佛性。
秖如今但於凡聖二境。
及一切有無諸法。
都無取捨心。亦無今取捨知解。
是名無情有佛性。
秖是無其情繫。故名無情。
不同木石太虗。黃花翠竹之無情。
將為有佛性。若言有者。
何故經中不見受記而得成佛者。
秖如今鑑覺。但不破有情改變。
喻如翠竹。無不應機。
無不知時。喻如黃花。 ^460a12

又云。若踏佛階梯。
無情有佛性。若未踏佛階梯。
有情無佛性。 ^460a28

問。大通智勝佛。十劫座道場。
佛法不現前。不得成佛道。
如何　師云。劫者。
滯也。亦二住也。住一善。
滯於十善。西國云佛。
此土云覺。自己鑑覺。
滯着於善。善根人無佛性。
故云佛法不現前。
不得成佛道。觸惡住惡。
名眾生覺。觸善住善。
名聲聞覺。不住善惡二邊。
不依住將為是者。
名二乘覺。亦名辟支佛覺。
歸不依住善惡二邊。
亦不作不依住知解。
名菩薩覺。既不依住。
亦不作無依住知解。
始得名為佛覺。如云。
佛不住佛。名真福田。
若於千萬人中。忽有一人得者。
名無價寶。能於一切處為導師。
無佛處云是佛。無法處云是法。
無僧處云是僧。名轉大法輪。 ^460a32

問。從上祖宗。皆有密語遞相傳授。
如何　師云。無有密語。
如來無有秘密藏。
秖如今鑑覺。語言分明。
覓形相了不可得。
是密語。從須陀洹向上直至十地。
但有語句。盡屬法之塵垢。
但有語句。盡屬煩惱邊收。
但有語句。盡屬不了義教。
但有語句。盡不許也。
了義教俱非也。更討什麼密語。 ^460b6

問。空生大覺中。如海一漚發。
如何　師云。空喻於漚。
海喻於性。自己靈覺之性。
過於虗空。故云空生大覺中。
如海一漚發。 ^460b18

問。伐林莫伐樹。如何　師云。
林者喻於心。樹者喻於身。
因說林故生怖。故云伐林莫伐樹。 ^460b24

問。語也垛生招箭。
言歸垛生。不得無患。
今累既同。緇素何辨　師云。
但却發箭。途中相拄。
如其相差。必有所傷。
谷中尋響。累劫無形。
響在口邊。得失在於來問。
却問所歸。還被於箭。
亦如知幻不是幻。
三祖云。不識玄旨。
徒勞念靜。亦云認物為見。
如持瓦礫。用將何為。
若言不見。木石何殊。
是故見與不見。二俱有失。
舉一例諸　問。無煩惱。
今有三十二相。如何　師云。
是佛邊事。本有煩惱。
今有三十二相。秖如今凡情是。 ^460b28

問。不見如來頂相。
如何　師云。為作有邊見．無邊見。
所以不見如來頂相。
秖如今都無一切有無等見。
亦無無見。是名頂相現。 ^460b42

問。如今沙門盡言我依佛教。
學一經一論。一禪一律。
一知一解。合受檀越四事供養。
為銷得否　師云。
但約如今照用。一聲一色。
一香一味。於一切有無諸法。
一一境上都無纖塵取染。
亦不依住無取染。
亦無不依住知解。
者箇人日食萬兩黃金亦能銷得。
秖如今照一切有無等法。
於六根門頭刮削併當貪愛。
有纖毫治不去。乃至乞施主一粒米．一縷線。
箇箇披毛戴角。牽犂負重。
一一須償他始得。 ^460c2

為不依佛。佛是無着人．無求人．無依人。
如今波波貪覓佛。
盡皆背也。故云。久親近於佛。
不識於佛性。唯觀救世者。
輪迴六趣中。久乃見佛者。
為說佛難值。文殊是七佛祖師。
亦云。是娑婆世界第一主首菩薩。
無端作見佛想。聞法想。
被佛威神力故。猶降二鐵圍山。
他不是不解。特與諸學人作標則。
令諸後學人莫作與麼見聞。 ^460c16

但無一切有無等法。
有無等見。一一箇箇透過三句外。
是名如意寶。是名寶華承足。
若作佛見法見。但是一切有無等見。
名眼翳。見所見故。
亦名見纏。亦名見蓋。
亦名見孽。秖如今念念及一切見聞覺知。
及一切塵垢祛得盡。
但是一塵一色總是一佛。
但起一念。總是二佛。
三世五陰。念念誰知其數。
是名佛#CB15214;塞虗空。
是名分身佛。是名寶塔現。 ^460c28

是以常歎言。嗟見今日所依之命。
依一顆米．一莖菜。
餉時不得食飢死。
不得水渴死。不得火寒死。
欠一日不生。欠一日不死。
被四大把定。不如先達者。
入火不燒。入水不溺。
儻要燒便燒。要溺便溺。
要生即生。要死即死。
去住自由。者箇人有自由分。
心若不亂。不用求佛．求菩提涅槃。
若著佛求。屬貪。貪變成病。
故云佛病最難治。
謗佛謗法乃可取食。
食者。是自己靈覺性無漏飯．解脫食。
此語治十地菩薩病。
是從初至十地也。 ^460c42

秖如今但有一切求心。
盡名破戒比丘．名字羅漢。
盡名野干。灼然銷他供養不得。
秖如今聞聲如響等。
齅香如風等。離一切有無等法。
亦不住於離。亦無不依住知解。
此人一切罪垢不能相累。
為求無上菩提涅槃。
故名出家。猶是邪願。
況乎世間諍論覓勝負。
說我能我解。貪一門徒。
愛一弟子。戀一住處。
結一檀越。一衣一食。
一名一利。又言我得一切無礙。
秖是自誑。 ^461a10

秖如今能於自己五陰不為其主。
被人割截。節節支解。
都無怨恡之心。亦不煩惱。
乃至自己弟子被人鞭打。
從頭至足。如上一一等事。
都無一念生彼我心。
猶依住無一念將為是。
此名法塵垢。十地之人脫不去。
流入生死河。所以常勸眾人。
須懼法塵煩惱如懼三塗。
乃有獨立分。假使有一法過於涅槃者。
亦無少許生珍重想。
此人步步是佛。不假脚踏蓮華。
分身百僚。 ^461a24

秖如今於一切有無等法。
有纖毫愛染心。縱然脚踏蓮華。
亦同魔作。若執本清淨．本解脫．自是佛．自是禪道解者。
即屬自然外道。若執因緣修成證得者。
即屬因緣外道。執有。
即屬常見外道。執無。
即屬斷見外道。執亦有亦無。
即屬邊見外道。執非有非無。
即屬空見外道。亦云愚癡外道。 ^461a38

秖如今但莫作佛見．涅槃等見。
都無一切有無等見。
亦無無見。名正見。
無一切聞。亦無無聞。
名正聞。是名摧伏外道。
無凡夫魔來。是大神呪。
無二乘魔來。是大明呪。
無菩薩魔來。是無上呪。
乃至亦無佛魔來。
是無等等呪。一變眾生諂曲修羅。
二變二乘諂曲修羅。
三變菩薩諂曲脩羅。
是三變淨土。 ^461a48

但是一切有無凡聖等法。
喻如金鑛。自己如理。
喻如於金。金與鑛各相去離。
真金露現。忽有人覓錢覓寶。
變金為錢與他。亦如#CB15097;體真正。
無諸沙鹵。有人乞#CB05283;。
變#CB15097;為#CB05283;與他。
亦如智臣善解王意。
王若行時索仙陀婆。
即便奉馬。食時索仙陀婆。
即便奉鹽。此等喻學玄旨人。
善能通達。應機不失。
亦云六絕師子。誌公云。
隨人造作百變。十地菩薩不飢不飽。
入水不溺。入火不燒。
儻要燒。且不可得燒。
他被量數管定。佛則不與麼。
入火不燒。儻要燒便燒。
要溺便溺。他使得四大風水自由。
一切色是佛色。一切聲是佛聲。
自己滓穢諂曲心盡。
透過三句外。得說此語。
菩薩清淨。弟子明白。
所有言說。不執無有。
一切照用。不拘清濁。
有病不喫藥。是愚人。
無病喫藥。是聲聞人。
定執一法。名定性聲聞。
一向多聞。名增上慢聲聞。
知他。名有學聲聞。
沉空滯寂及自知。
名無學聲聞。 ^461b12

貪瞋癡等是毒。十二分教是藥。
毒未銷。藥不得除。
無病喫藥。藥變成病。
病去藥不銷。不生不滅。
是無常義。涅槃經云。
有三惡欲。一欲得四眾圍繞。
二欲得一切人為我門徒。
三欲得一切人知我是聖人及阿羅漢。
又迦葉經云。一欲求見未來佛。
二欲求轉輪王。三欲求剎利大姓。
四欲得婆羅門大姓。
乃至厭生死。求涅槃。
如是惡欲。先須斷之。
秖如今但有取染心動念。
盡名惡欲。盡屬六欲天。
總被波旬管。 ^461b40

問。二十年中常令除糞。
如何　師云。但息一切有無知見。
但息一切貪求。箇箇透過三句外。
是名除糞。秖如今求佛求菩提。
求一切有無等法。
是名運糞入。不名運糞出。
秖如今作佛見。作佛解。
但有所見．所求．所著。
盡名戲論之糞。亦名麤言。
亦名死語。如云大海不宿死屍。
等閑說話不名戲論。
說辨清濁名戲論。
教文都總有二十一般空。
淘擇眾生塵累。沙門持齋持戒。
忍辱柔和。慈悲喜捨。
尋常是僧家法則。
會與麼。宛然依佛教。
秖是不許貪着依執。
若希望得佛．得菩提等法者。
似手觸火。文殊云。
若起佛見．法見。應當害己。
所以文殊執劍於瞿曇。
鴦掘持刀於釋氏。
如云菩薩行五無間。
而不入無間地獄。
他是玄通無間。不同眾生五逆無間。 ^461c10

從波旬直至佛。盡是垢膩。
都無纖毫依執。如是名二乘道。
況乎諍論覓勝負。
說我能我解。秖名諍論僧。
不名無為僧。秖如今但不貪染一切有無諸法。
是名無生。是名正信。
信著一切法。名信不具。
亦名信不圓。亦名偏信不具。
故名一闡提。如今欲得驀直悟解。
但人法俱泯。人法俱絕。
人法俱空。透三句外。
是名不墮諸數。人者是信。
法者是戒施聞慧等。
菩薩忍不成佛。忍不作眾生。
忍不持戒。忍不破戒。
故云不持不犯。 ^461c34

智濁照清。慧清識濁。
在佛名照慧。在菩薩名智。
在二乘及眾生邊名識。
亦名煩惱。在佛名果中說因。
在眾生名因中說果。
在佛名轉法輪。在眾生名法輪轉。
在菩薩名瓔珞莊嚴具。
在眾生名五陰叢林。
在佛名本地無明。
是無明明。故云無明為道體。
不同眾生暗蔽無明。 ^462a2

彼是所。此是能。彼是所聞。
此是能聞。不一不異。
不斷不常。不來不去。
是生語句。是出轍語句。
不明不暗。不佛不眾生。
總與麼也。來去斷常。
佛與眾生是死語。
徧不徧．同異．斷常等是外道義。
般若波羅蜜是自己佛性。
亦云摩訶衍。摩訶是大義。
衍是乘義。若守住自己知覺。
又成自然外道。不用守。
如今鑑覺。不用別求佛。
若更別求。又屬因緣外道。 ^462a12

此土初祖云。心有所是。
必有所非。若貴一物。
則被一物惑。若重一物。
則被一物惑。信被信惑。
不信又成謗。莫貴莫不貴。
莫信莫不信。佛亦不是無為。
雖不是無為。又不是冥寞。
猶如虗空。佛是大心眾生。
鑑覺多。鑑覺雖多。
他鑑覺清淨。貪瞋鬼捉他不著。
佛是纏外人。無纖毫愛取。
亦無無愛取知解。
是名具足六度萬行。
若要莊嚴具。種種皆有。
如不要。他不用亦不失。
他使得因果福智自由。
是修行。非是執勞負重。
喚作修行。却不與麼。 ^462a24

三身一體。三身。一者法身實相佛。
法身佛不明不暗。
明暗屬幻化。實相由對虗得名。
本無一切名目。如云佛身無為。
不墮諸數。成佛獻蓋等。
是升合擔語。要從濁辨清得名。
故云實相法身佛。
是名清淨法身。毗盧遮那佛。
亦名虗空法身佛。
亦名大圓鏡智。亦名第八識。
亦名性宗。亦名空宗。
亦名佛居不淨不穢土。
亦名在窟師子。亦名金剛後得智。
亦名無垢檀。亦名第一義空。
亦名玄旨。三祖云。
不識玄旨。徒勞念靜。 ^462a40

二報身佛。菩提樹下佛。
亦名幻化佛。亦名相好佛。
亦名應身佛。是名圓滿報身盧舍那佛。
亦名平等性智。亦名第七識。
亦名酬因答果佛。
同五十二禪那數。
同阿羅漢．辟支佛。
同一切菩薩等。同受生滅等苦。
不同眾生繫業等苦。 ^462b8

三化身佛。秖如今於一切有無諸法都無貪染。
亦無無染。離四句外。
所有言說辨才名化身佛。
是名千百億化身釋迦牟尼佛。
亦名大神變。亦名遊戲神通。
亦名妙觀察智。亦名第六識。
供養者。淨三業。前際無煩惱可斷。
中際無自性可守。
後際無佛可成。是三際斷。
是三業清淨。是三輪空。
是三檀空。 ^462b18

云何比丘給侍於佛。
所謂不漏六根者。
亦名莊嚴。空無諸漏林樹莊嚴。
空無諸染花果莊嚴。
空無佛眼約修行人法眼辨清濁。
亦不作辨清濁知解。
是名乃至無眼。寶積經云。
法身不可以見聞覺知求。
非肉眼所見。以無色故。
非天眼所見。以無妄故。
非慧眼所見。以離相故。
非法眼所見。以離諸行故。
非佛眼所見。以離諸識故。
若不作如是見。是名佛見。
同色非形色。名真色。
同空非太虗。名真空。
色空亦是藥病相治語。
法界觀云。不可言即色不即色。
亦不可言即空不即空。 ^462b28

眼．耳．鼻．舌．身．意。不納一切有無諸法。
名轉入第七地。七地菩薩不退。
七地向上三地菩薩。
心地明白易染。說火即燒。
從色界向上。布施是病。
慳貪是藥。從色界向下。
慳貪是病。布施是藥。
有作戒者。割斷世間法。
但不身手作無過。
無作戒。亦云無表戒。
亦云無漏戒。但有舉心動念。
盡名破戒。秖如今但不被一切有無諸境惑亂。
亦不依住不惑亂。
亦無不依住知解。
是名徧學。是名勤護念。
是名廣流布。未悟未解時名母。
悟了名子。亦無無悟解知解。
是名母子俱喪。無善纏。
無惡纏。無佛纏。無眾生纏。
量數亦然。乃至都無一切量數纏。
故云。佛是出纏過量人。 ^462b46

貪愛知解義句。如母愛子。
唯多與兒酥喫。消與不消。
都總不知。此語喻十地受人天尊貴煩惱。
生色界．無色界禪定福樂煩惱。
不得自在神通。飛騰隱顯。
徧至十方諸佛淨土。
聽法之煩惱。學慈悲喜捨。
因緣煩惱。學空．平等．中道煩惱。
學三明六通．四無礙煩惱。
學大乘心。發四弘誓願煩惱。
初地．二地．三地．四地。
明解煩惱。五地．六地．七地。
諸知見煩惱。八地．九地．十地菩薩。
雙照二諦煩惱。乃至學佛果。
百萬阿僧祇諸行煩惱。
唯貪義句知解。不知却是繫縛煩。
故云見河能漂香象。 ^462c20

問。見否　答曰。見　又問。
見後如何　答曰。
見無二。既云見無二。
不以見見於見。若見更見。
為前見是。為後見是。
如云見見之時。見非是見。
見猶離見。見不能及。
所以不行見法。不行聞法。
不行覺法。諸佛疾與授記。 ^462c38

難曰。見既不是授記之言。
復何用記　師云。
先悟宗人。不被一切有無諸法相拘。
如浣垢衣。故云離相名佛。
虗實盡不存。中旨獨玄。
玄達一路同道。後進契其階。
故云授記耳。無明為父。
貪愛為母。自己是病。
還醫自己是藥。自己是刀。
還殺自己無明貪愛父母。
故云。殺父害母。一語類破一切法。
喫非時食者。亦復如何。
秖如今但是一切有無等法。
盡是喫非時食也。
亦名惡食。是穢食置於寶器。
是破戒。是妄語。是雜食。
佛是無求人。如今貪求一切有無諸法。
但是所有所作皆背也。
却是謗佛。但有貪染。
盡名授手。秖如今但不貪染。
亦不依住不貪染。
亦無不依住知解。
是名般若火。是燒手指。
是不惜軀命。是節節支解。
是出世間。是掌世界於他方。 ^462c46

秖如今若於十二分教及一切有無諸法。
於藏腑中。有纖毫停留。
是不出網。但有所求所得。
但有生心動念。盡名野干。
秖如今於藏腑中都無所求。
都無所得。此人是大施主。
是師子吼。亦不依住無所得。
亦無不依住知解。
是名六絕師子。人我不生。
諸惡不起。是納須彌於芥子中。
不起一切貪瞋八風等。
是悉能吸四大海水入口中。
不受一切虗妄語言。
是不入耳中。不令身起一切惡於人。
是納一切火於腹中。 ^463a22

秖如今於一一境不惑不亂。
不瞋不喜。於自己六根門頭。
刮削併當。得淨潔。
是無事人。勝一切知解。
頭陀精進。是名天眼。
亦名了照為眼。是名法界性。
是作車載因果。佛出世度眾生。
則得前念不生。後念莫續。
前念業謝。名度眾生。
前念若瞋。即將喜藥治之。
即名為有佛度眾生。
但是一切言教。秖是治病。
為病不同。藥亦不同。
所以有時說有佛。
有時說無佛。實語治病。
病若得瘥。箇箇是實語治。
病若不瘥。箇箇是虗妄語。
實語是虗妄語。生見故。
虗妄是實語。斷眾生顛倒故。
為病是虗妄。秖有虗妄藥相治。 ^463a38

佛出世度眾生。是九部教語。
是不了義教語。瞋及喜。
病及藥。總是自己。
更無兩人。何處有佛出世。
何處有眾生可度。
如經云。實無眾生得滅度者。
亦云。不愛佛菩提。
不貪染有無諸法。
名為度他。亦不守住自己。
名為自度。為病不同。
藥亦不同。處方不同。
不得一向。固執依佛依菩提等法。
盡是依方。故云至於智者。
不得一向。 ^463b8

教中所辨。喻如黃葉。
亦如空拳誑小兒。
若人不知此理。名同無明。
云行般若菩薩。不得取我語。
及依教勑。瞋如石頭。
愛如河水。秖如今但無瞋無愛。
是透山河石壁。直為治聾俗病。
多聞辯說治眼病。
從人至佛是得。從人至地獄是失。
是非亦然。三祖云。
得失是非。一時放却。 ^463b22

不執住一切有無諸法。
是名不住有緣。亦不依住不依住。
是名不住空忍。執自己是佛。
自己是禪道解者。
名內見。執因緣修證而成者。
名外見。誌公云。內見．外見俱錯。
眼耳鼻舌各各不貪染一切有無諸法。
是名受持四句偈。
亦名四果。六入無迹。
亦名六通。秖如今但不被一切有無諸法礙。
亦無不依住知解。
是名神通。不守此神通。
是名無神通。如云無神通菩薩足跡不可尋。
是佛向上人最不可思議。
人是自己。天是智照。
讚即喜。喜者屬境。
境是天。讚是人。人天交接。
兩得相見。亦云淨智為天。
正智為人。 ^463b32

本不是佛。向渠說是佛。
名體結。秖如今但莫作佛知解。
亦無無不依住知解。
是名滅結。亦名真如。
亦名體如。求佛求菩提。
名現身意。秖如今但有一切求心。
盡名現身意。如云。
求菩提。雖是勝求。
重增塵累。求佛是佛眾。
求一切有無諸法是眾生眾。
秖如今鑑覺。但不依住一切有無諸法。
是不入眾數。秖如今於一一聲．香．味．觸．法等不愛。
於一一境不貪。但無十句濁心。
是了因成佛。學文句覓解者。
名緣因成佛。見佛知佛。
則得說佛。有知有見。
却是謗佛。若云佛知．佛見．佛聞．佛說即得。
見火即得。火見即不得。
如刀割物即得。物割刀即不得。
知佛人．見佛人．聞佛人．說佛人。
如恒河沙。是佛知。
是佛見。是佛聞。是佛說。
萬中無一。秖為自無眼。
依他作眼。教中喚作比量智。
秖如今貪佛知解。
亦是比量智。 ^463c2

世間譬喻是順喻。
不了義教．了義教。
是順喻．是逆喻。捨頭目髓腦是逆喻。
如今不愛佛菩提等法是逆喻。
難捨喻於頭目髓腦。
如照著一切有無境法名頭。
被一切有無境法相撓著名手。
都未照前境時名髓腦。
聖地習凡因。佛入眾生中。
同類誘引化導。同渠餓鬼肢節火然。
與渠說般若波羅蜜。
令渠發心。若一向在聖地。
憑何得至彼共渠語。 ^463c30

佛入諸類。與眾生作船筏。
同渠受苦。無限勞極。
佛入苦處亦同眾生受苦。
佛秖是去住自由。
不同眾生。佛不是虗空。
受苦何得不苦。若說不苦。
此語違負。等閑莫說。
錯說佛神通自在不自在。
具慙愧人。不敢說佛是有為是無為。
不敢說佛自由不自由。
除讚藥方外。不欲得露現兩頭醜陋。 ^463c42

教云。若人安佛菩提。
置有所是邊。其人得大罪。
亦云。如不識佛人前。
向渠與麼說無過。
如無漏牛乳。能治有漏病。
其牛者。不在高原。
不居下隰。此牛乳堪作藥。
高原喻於佛。下隰喻於眾生。
如云。如來實智法身。
又無此病。辨才無礙。
昇騰自在。不生不滅。
是名生老病死。疼痛#CB01062;#CB01062;。
是暗喫菌羹。患痢疾而終。
是暗為藏明頭迹。
明暗都遣。莫取無取。
亦無無取。他不明不暗。
王宮生。納耶輸陀羅。
八相成道。聲聞外道。
妄想所計。如云非雜食身。
純陀云。我知如來決定不受不食。 ^464a4

第一須具兩隻眼。
照破兩頭事。莫秖帶一雙眼向一邊行。
即有那箇邊到。功德天．黑暗女相隨。
有智主人。二俱不受。
秖如今心如虗空相似。
學始有所成。西國高祖云。
雲山喻大涅槃。此土初祖云。
心心如木石。三祖云。
兀爾忘緣。曹溪云。
善惡都莫思量。先師云。
如迷人不辨方所。
肇公云。閉智塞聦。
獨覺冥冥者矣。文殊云。
心同虗空故。敬禮無所觀。
甚深修多羅。不聞不受持。
秖如今但是一切有無諸法都不見不聞。
六根杜塞。若能與麼學。
與麼持經。始有修行分。 ^464a22

者箇語逆耳苦口。
可中與麼作得。至第二第三生。
能向無佛處坐大道場。
示現成等正覺。變惡為善。
變善為惡。使惡法教化十地菩薩。
使善法教化地獄餓鬼。
能向明處解明縛。
能向暗處解暗縛。
撮金成土。撮土成金。
百般作得。變弄自由。
於恒沙世界外有求救者。
婆伽婆即披三十二相。
見其人前。同渠語音。
與渠說法。隨機感化。 ^464a40

應物殊形。變現諸趣。
離我我所。猶屬彼邊事。
猶是小用。亦是佛事門中收。
大用者。大身隱於無形。
大音匿於希聲。如木中之火。
如鍾鼓之聲。因緣未具時。
不可言其有無。傍報生天。
棄之如涕唾。菩薩六度萬行。
如乘死屍過岸。如在牢獄。
廁孔得出。佛披三十二相。
喚作垢膩之衣。亦云。
若說佛一向不受五陰。
無有是處。佛不是虗空。
何得一向不受。佛秖是去住自由。
不同眾生。從一天界至一天界。
從一佛剎至一佛剎。
諸佛常法。 ^464b4

又云。若據三乘教。
受他信施供養。他在地獄中。
菩薩行慈悲。同類化導報恩。
不可常在涅槃。 ^464b20

又云。如火見火。但莫手觸。
火不燒人。秖如今但無十句濁心。
貪心．愛心．染心．瞋心．執心．住心．依心．著心．
取心．戀心。但是一句各有三句。
箇箇透過三句外。
但是一切照用。任聽縱橫。
但是一切舉動施為。
語默啼笑。盡是佛慧。
天聖廣燈錄卷第九
 ^464b24
