禪宗頌古聯珠通集卷第二
collector:: 宋池州報恩光孝禪寺沙門法應　集元紹興天衣萬壽禪寺沙門普會續集
other:: 
# 世尊機緣
世尊機緣
釋迦牟尼世尊初降生。
一手指天一手指地。
周行七步目顧四方云。
天上天下唯吾獨尊。
後雲門云。我當時若見。
一棒打殺與狗子喫。
貴圖天下太平　瑯琊覺云。
可謂將此深心奉塵剎。
是則名為報佛恩。
　頌曰。 ^481b29

四月八佛降生日。
指天指地稱第一。
九龍噴水沐金軀。
摩訶般若波羅蜜。
〔洞山聰〕。 ^481b39

指天指地語琅琅。
送語傳言出畫堂。
使者尚能多意氣。
主人應是不尋常。
〔泉大道〕。 ^481b43

寶殿龍樓忽降時。
周行七步豁眉開。
言不是言無謙遜。
天上人間更有誰。
〔野軒遵〕。 ^481c2

開基剏業前王事。
端拱持盈後帝心。
劒戟盡為農器用。
此時誰報太平音。
〔佛印元〕。 ^481c6

纔降王宮示本然。
周行七步又重宣。
指天指地無人會。
獨震雷音徧大千。
〔海印信〕。 ^481c10

混沌未分人未曉。
乾坤纔剖事全彰。
天生伎倆能奇怪。
末上鍮他弄一場。
〔保寧勇〕。 ^481c14

七步周行手指天。
衲僧棒下命難全。
母胎出後成何事。
爭似閻浮未降前。
〔張無盡〕。 ^481c18

周行七步便稱尊。
家醜那堪放出門。
只向母胎度人畢。
也須一棒一條痕。
〔長靈卓〕。 ^481c22

纔生能步便英靈。
天上人間我獨尊。
可笑瞻前不顧後。
那知身後有雲門。
〔草堂清〕。 ^481c26

一火鑄成金彈子。
團圞都不費鉗鎚。
拈來萬仞峯頭放。
打落天邊白鳳兒。
〔慈受深〕。 ^481c30

無憂樹下誕全身。
七步周行事斬新。
相見謂言侵早起。
誰知更有夜行人。
〔南華昺〕。 ^481c34

老胡不免出胞胎。
也解人前恁麼來。
指地指天稱第一。
眾生四十九年灾。
〔鼓山珪〕。 ^481c38

老漢纔生便著忙。
周行七步似顛狂。
賺他無限癡男女。
開眼堂堂入鑊湯。
〔徑山杲〕。 ^481c42

兜羅綿手指天地。
紺目重瞳顧四維。
七步周行渾屬我。
一生賣弄小孩兒。
〔佛燈珣〕。 ^481c46

黑白未分全體妙。
纔彰文彩便成乖。
因茲漏泄家風甚。
末代兒孫鼻孔喎。
〔月菴果〕。 ^482a2

纔出胞胎便逸羣。
周行七步獨稱尊。
當時若見雲門老。
不到如今累子孫。
〔踈山如〕。 ^482a6

【續收】老胡種種空意氣。
一手指天兼指地。
當時盡謂獨稱尊。
今日翻思誰不是。
人人盡在光明裏。
臨文不用更加諱。
〔育王達〕。 ^482a10

千年石虎產麒麟。
一角通身五彩明。
金鎻玉關渾掣斷。
毗盧界內鼓煙塵。
〔雪竇宗〕。 ^482a16

美如西子離金闕。
嬌似楊妃下玉樓。
猶把琵琶半遮面。
不令人見轉風流。
〔佛鑑懃〕。 ^482a20

毗嵐園裏喪嘉聲。
分手徒勞布惡名。
決是一文偷不得。
至今虗作不良人。
〔瞎堂遠〕。 ^482a24

五天一隻蓬蒿箭。
攪動支那百萬兵。
不得雲門行正令。
幾乎錯認定盤星。
〔石窻恭〕。 ^482a28

周行四顧獨稱尊。
平地無風起浪痕。
禍及私門猶自可。
誰知千古累兒孫。
〔懶菴需〕。 ^482a32

掀翻地軸乾坤窄。
撥轉天輪宇宙寬。
須向強中呈好手。
虗空打碎劫初看。
〔正堂辯〕。 ^482a36

奴兒婢子。十生九死。
於裏不正。被外邊使。
縱饒開口便過頭。
未免渾身輥泥水。
〔月堂昌〕。 ^482a40

無憂樹下浴嬰孩。
清曉薔微帶露開。
轉過衲僧相見處。
後槽驢馬出胞胎。
〔天童淨〕。 ^482a44

草本無端拈出來。
更加註脚轉癡呆。
西天此土誰知己。
夜半優曇火裏開。
〔應菴華〕。 ^482a48

走出門風相副稱。
東西南北更無人。
看來不得韶陽老。
未免兒孫惹客塵。
〔或菴體〕。 ^482b4

指天指地。無處回避。
瞿曇瞿曇。討甚巴鼻。
〔月林觀〕。 ^482b8

自謂五更侵早起。
誰知更有夜行人。
條風塊雨非云昔。
堯舜垂衣萬國賓。
〔運菴巖〕。 ^482b10

未曾撞入摩耶腹。
兩手知他甚處安。
右脅出來魔境現。
只堪惆悵不堪看。
〔天目禮〕。 ^482b14

一聲哇地便吒哩。
突出如斯大闡提。
此土西天起殃害。
堂堂洗土不成泥。
〔北磵簡〕。 ^482b18

七步周行猶彷彿。
指天指地不分明。
是非既落傍人耳。
洗到驢年也不清。
〔虗堂愚〕。 ^482b22

兩手指天地。周行步更多。
可憐黃面老。螃蟹落湯鍋。
〔西巖惠〕。 ^482b26

生來自恨錯同條。
鐵鑄心肝也合銷。
還你獨尊三界內。
奈何今日又明朝。
〔覺菴真〕。 ^482b30

僧問九峯虔云。承聞和尚有言。
諸聖間出祇是傳語人。
是否。師曰是。曰世尊一手指天一手指地云。
天上天下唯吾獨尊。
和尚為甚麼却喚作傳語人。
師曰。祗為一手指天一手指地。
所以喚作傳語人。
　頌曰。 ^482b34

妙相圓明不可親。
奴兒婢子自殷勤。
指天指地稱尊大。
也是傳言送語人。
〔丹霞淳〕。 ^482b44

【增收】世尊未離兜率已降王宮。
未出母胎度人已畢。
　頌曰。 ^482b48

大象本無形。至虗包萬有。
末後已太過。面南看北斗。
王宮兜率度生出胎。
始終一貫初無去來。
掃蹤滅跡除根蒂。
火裏蓮華處處開。
〔圓悟勤〕。 ^482c4

是非海裏橫身入。
豺虎羣中自在行。
莫把是非來辨我。
平生穿鑿不相干。
〔鼓山珪〕。 ^482c10

利刃有蜜不須#CB02549;。
蠱毒之家水莫甞。
不#CB02549;不嘗俱不犯。
端然衣錦自還鄉。
〔徑山杲〕。 ^482c14

本離兜率降王宮。
便就刀山入鑊湯。
等閑擒下白拈賊。
滿眼俱為敗露贓。
〔瞎堂遠〕。 ^482c18

垂鈎不似迷津客。
張網誠非待兔人。
半夜烏鷄何處去。
天明吞却玉麒麟。
〔正堂辯〕。 ^482c22

肌骨當初赫赤窮。
面皮今日厚千重。
撩頭搭尾應更點。
嬴賽闍黎齋後鍾。
〔或菴體〕。 ^482c26

【增收】世尊初於臈月八日明星出時。
忽云。奇哉一切眾生。
具有如來智慧德相。
但以妄想執著不能證得。
　頌曰。 ^482c30

瞿曇失却眼睛時。
雪裏梅華只一枝。
而今到處生荊 #CB00331;。
却笑春風惱亂吹。
〔晦堂心〕。 ^482c36

黃面瞿曇不丈夫。
明星現處自塗糊。
如今好覔生蛇弄。
免使兒孫在半途。
〔佛心才〕。 ^482c40

一見明星夢便回。
千年桃核長青梅。
雖然不是調羮味。
曾與將軍止渴來。
〔雪竇宗〕。 ^482c44

出得山來早是遲。
却於世上討便宜。
直饒一念超三界。
好與拳頭劈面椎。
〔佛照光〕。 ^482c48

此老從來謾自誇。
無端病眼見空華。
直教當下超三際。
檢點將來未到家。
〔無用全〕。 ^483a4

六年落草野狐精。
跳出渾身是葛藤。
打失眼睛無處覓。
誑人剛道悟明星。
〔天童淨〕。 ^483a8

二千年前黃面老。
舉頭莫是見明星。
茫茫宇宙人無數。
幾個男兒眼有睛。
〔肯堂充〕。 ^483a12

雪嶺崎嶇歲月深。
何曾夜半見明星。
可憐業識茫茫者。
蹉過如來正法輪。
〔妙峯善〕。 ^483a16

夜半明星出現時。
分明喪盡目前機。
若言總具如來相。
也是空拳誑小兒。
〔頑石空〕。 ^483a20

六載隈藏在雪山。
#CB01926;頭土面自慚顏。
今朝忽覩明星現。
始覺從前被眼瞞。
〔鐵山仁〕。 ^483a24

六載將身草裏埋。
當時有眼幾曾開。
果然見得明星現。
未到門庭冷似#CB01926;。
〔介石朋〕。 ^483a28

雪嶺六年修苦行。
今朝打失主人公。
普天帀地無尋處。
百億分身是脫空。
〔天目禮〕。 ^483a32

正覺山前失眼睛。
是凡是聖盡生盲。
至今夜夜明星現。
誰肯向伊行處行。
〔癡絕冲〕。 ^483a36

明星見處月三更。
箇箇眉毛眼上橫。
平地起堆黃面老。
夢中說夢可憐生。
〔大歇謙〕。 ^483a40

明星一見眼皮穿。
漢語胡言萬萬千。
暴富乞兒休說夢。
誰家竈裡火無煙。
〔無量壽〕。 ^483a44

金鍾夜擊九重城。
六載歸來改瘦形。
待得眾生心眼活。
雪山依舊碧崚層。
〔虗堂愚〕。 ^483a48

輕金輪位重草座。
金彈換人泥彈丸。
末世眾生心眼巧。
明星空照雪山寒。
〔閑極雲〕。 ^483b4

月滿長空星滿天。
瞿曇一見眼皮穿。
長安市上人無數。
何似家家夜莫眠。
〔千峯琬〕。 ^483b8

世尊一日陞座。大眾纔集定。
文殊白槌云。諦觀法王法。
法王法如是。世尊便下座。
　頌曰。 ^483b12

聲振大千龍虎伏。
無人解和法王才。
言下便明猶是鈍。
頓教千眼一時開。
〔明招謙〕。 ^483b16

文殊白槌報眾知。
法王法令合如斯。
會中若有仙陁客。
不待眉間毫相輝。
〔北塔祚〕。 ^483b20

列聖藂中作者知。
法王法令不如斯。
會中若有仙陀客。
何必文殊下一槌。
〔雪竇顯〕。 ^483b24

百萬靈山似葦麻。
風行雲集已周遮。
當時不是文殊老。
往往瞿曇更撒沙。
〔佛印元〕。 ^483b28

頭角麟龍眾若干。
當時一例受欺謾。
法王真子揮楗椎。
直至而今作笑端。
〔正覺逸〕。 ^483b32

未兆之前早二三。
白槌之後更那堪。
當時若有仙陀客。
不到如今強指南。
〔海印信〕。 ^483b36

七佛之師下一槌。
鵞王成鴨鱉成龜。
滿筵龍象齊傾耳。
咲殺靈山老古錐。
〔野軒遵〕。 ^483b40

巍巍頂相終難見。
舒卷何當如掣電。
彼時若有此時人。
文殊槌下分鍼線。
〔白雲端〕。 ^483b44

諦觀法王法。法王法如是。
玉輪影射珊瑚枝。
一陣清風動天地。
〔地藏恩〕。 ^483b48

月在波心徹底寒。
澄澄應不許龍蟠。
五湖多少未歸客。
却被傍人把釣竿。
〔上方益〕。 ^483c4

彌盧出海橫天外。
南北東西不見邊。
一幅素縑描不得。
競將天下與人傳。
〔大洪遂〕。 ^483c8

據坐凝眸語未形。
一槌直下意何明。
倒行此令如相委。
無限清風動地生。
〔夢菴信〕。 ^483c12

一段真風見也麼。
元元化母理機梭。
織成古錦含春象。
無奈東君漏泄何。
〔天童覺〕。 ^483c16

一輪明月映天心。
四海生靈荷照臨。
何必西風撼丹桂。
碧霄重送九秋音。
〔佛鑑懃〕。 ^483c20

法王法令若為酬。
老倒文殊強出頭。
負累釋迦猶可事。
至今千古閙啾啾。
〔龍門遠〕。 ^483c24

銀蟾皎潔豈容模。
剛被文殊強塗糊。
千古兒孫無覓處。
三條椽下觜盧都。
〔月菴果〕。 ^483c28

金槌影動。寶劒光寒。
百萬之眾。齊著眼看。
〔楚安方〕。 ^483c32

瞿曇按指。文殊據令。
漏泄天機。一槌打正。
〔南華昺〕。 ^483c34

【續收】正令付全提。
不存凡聖機。牢關百雜碎。
石火電光輝。〔尼無著總〕。 ^483c36

古皇前化超羣檄。
無字印文明劃劃。
今時衲子若當陽。
往往半千成五百。
〔正堂辯〕。 ^483c40

法王法令沒周遮。
一片虗凝絕點瑕。
槌下不開諸聖眼。
幾多騏驥困鹽車。
〔靈巖安〕。 ^483c44

見成活計莫周遮。
椎下分疎事轉差。
若是咬人師子子。
何須牙上更安牙。
〔月林觀〕。 ^483c48

道泰時清才子貴。
家肥國富小兒嬌。
不因紫陌花開早。
爭見黃鶯下柳條。
〔木菴永〕。 ^484a4

世尊因五通仙人問云。
佛有六通。我有五通。
如何是那一通。世尊召仙人。
仙人應諾。世尊曰。
那一通爾問我。　頌曰。 ^484a8

仙人一問通皆備。
却是瞿曇一物無。
喚得兔來依舊放。
幾多山鬼暗相呼。
〔佛印元〕。 ^484a14

那一通爾問我。令人慚愧釋迦老。
只知步步踏紅蓮。
不覺茫茫入荒草。
〔正覺逸〕。 ^484a18

無量劫來曾未遇。
如何不動到其中。
莫言佛法無多子。
最苦瞿曇那一通。
〔保寧勇〕。 ^484a22

問佛如何那一通。
世尊當面指迷蹤。
祥雲密密微微雨。
大震雷音帀地風。
〔雲溪恭〕。 ^484a26

汝問如何此問親。
嶺梅江柳共芳春。
抱贓不用行搜檢。
已自當堂露賊身。
〔長靈卓〕。 ^484a30

【續收】那一通你問我。
玄關倒插無鬚鎻。
等閑一掣掣得開。
三個老婆相對坐〔咄〕。
〔斷橋倫〕。 ^484a34

那一通。你問我。口是禍門。
招因帶果。慚愧慈悲大法王。
丙乙离壬不屬火。
〔寶葉源〕。 ^484a38

世尊因外道問云。
不問有言不問無言。
世尊據坐。外道讚曰。
世尊大慈大悲。開我迷雲令我得入。
作禮而去。後阿難問佛。
外道有何所證。而言得入。
世尊曰。如世良馬見鞭影而行。
　頌曰。 ^484a42

鞭影分明指似君。
多聞瞥地爽精神。
汾陽報汝諸禪侶。
信手拈來莫厭塵。
〔汾陽昭〕。 ^484b2

機輪曾未轉。轉必兩頭走。
明鏡忽臨臺。當下知妍醜。
妍醜分兮迷雲開。
慈門何處生塵埃。
因思良馬窺鞭影。
千里追風喚得回。
〔雪竇顯〕。 ^484b6

雙鋒覆護兩俱摧。
迷雲從此豁然開。
收得劫初鈴子後。
輕輕一振動雲雷。
〔天衣懷〕。 ^484b12

萬丈寒潭徹底清。
錦鱗夜靜向光行。
和竿一掣隨鈎上。
水面茫茫散月明。
〔白雲端〕。 ^484b16

經過遇夜宿荒草。
開得眼來天大曉。
空心赤脚唱歌歸。
路上行人已不少。
〔保寧勇〕。 ^484b20

特地殷勤問有無。
因風應不費工夫。
迷雲縱得開令入。
未免區區在半途。
〔淨照臻〕。 ^484b24

雪覆喬林同一色。
清光上下含虗碧。
採樵人立渡頭寒。
極目圓蟾為誰白。
〔成枯木〕。 ^484b28

外道麤心慣險夷。
老胡鞭影露鍼錐。
行人拾得東門兔。
誰管韓獹精力疲。
〔長靈卓〕。 ^484b32

世尊恰似青銅鏡。
掛向虗空秋月靜。
表裏無私照膽寒。
高低一一皆相映。
〔佛鑑懃〕。 ^484b36

杲日連天照有無。
孰云善逝坐跏趺。
如今要見當年事。
邪正由來在半途。
〔龍門遠〕。 ^484b40

有無不問語先墯。
明鏡當臺雙照破。
迷雲散盡曉天空。
杲日團團紅似火。
〔佛性泰〕。 ^484b44

露影藏身問世尊。
瞿曇一點不加文。
迷雲舒卷從斯入。
十倍精神減八分。
〔佛燈珣〕。 ^484b48

迷悟躅髏前。何勞更舉鞭。
只持雞狗戒。不學祖師禪。
〔鼓山珪〕。 ^484c4

兩處牢關擊不通。
纖塵不動自乖宗。
忽然業鏡百雜碎。
黃面瞿曇失却蹤。
〔徑山杲〕。 ^484c8

【續收】外道殷勤來問佛。
有言不問及無言。
大雄不費纖毫力。
良馬何曾用舉鞭。
〔照堂一〕。 ^484c12

世尊隻眼通三界。
外道雙眸貫五天。
華意正濃桃臉笑。
春光不在柳梢邊。
〔雪巢一〕。 ^484c16

不問有言無言。說甚見影見鞭。
露柱口掛壁上。燈籠倒退三千。
〔瞎堂遠〕。 ^484c20

陷虎機關兩處安。
湍流一截萬源乾。
駿駒瞥爾窺鞭影。
凜凜霜蹄毛骨寒。
〔尼無著總〕。 ^484c24

獵涉榮枯未是奇。
到頭誰是出家兒。
故鄉漠漠無消息。
時有孤雲嶺外歸。
〔正堂辯〕。 ^484c28

赤日輝空照大千。
佛魔俱盡頭超然。
悠悠莫論途中事。
露出胷襟子細看。
〔大溈智〕。 ^484c32

不問有無先話墯。
軒轅古鏡忽臨臺。
雖然當下分妍醜。
依舊迷雲撥不開。
〔肯堂充〕。 ^484c36

自把碌磚空裏擲。
必端自打自家頭。
灼然自痛自難說。
自著摩挲歸去休。
〔斷橋倫〕。 ^484c40

不問無言及有言。
坐觀成敗自安然。
仙陀瞥爾知宗墮。
誰謂世尊曾舉鞭。
〔本覺一〕。 ^484c44

【增收】世尊因外道問。
昨日說何法。曰說定法。
又問。今日說何法。
曰說不定法〔云云〕。
　頌曰。 ^484c48

古鑑從來絕點痕。
隨其妍醜目前分。
而今鑑破無光影。
風輥長江水色渾。
〔塗毒#CB15081;〕。 ^485a4

昨日與今日。說定說不定。
寰中天子敕。塞外將軍令。
外道當年入夢鄉。
直至如今猶未省。
〔高安悟〕。 ^485a8

昨日定今日不定。
正令已行皆逐正。
卓下靈山皁纛旗。
百萬麾軍皆乞命。
〔山堂淳〕。 ^485a12

【增收】世尊因調達謗佛。
生身陷地獄。佛敕阿難傳問云。
汝在地獄中安否。
云我雖在地獄。如三禪天樂。
佛又令阿難傳問。
你還求出不。云我待世尊來便出。
阿難云。佛是三界大師。
豈有入地獄分。云佛既無入地獄分。
我豈有出地獄分。
　頌曰。 ^485a16

好笑提婆達多。入捺落十小劫波。
然得三禪妙樂。吹布毛須還鳥窠。
〔湛堂準〕。 ^485a26

大隱居#CB04622;。
小隱居山。各得其所。
隨分安閑。何必更來論出入。
人生在處有餘歡。
〔別峯雲〕。 ^485a30

地獄天堂八字打開。
誰知無去亦無來。
若言已得三禪樂。
未免將身自活埋。
〔松源岳〕。 ^485a34

萬仞崖頭#CB05270;得去。
不知何處覓全屍。
業風吹起再甦省。
却問如今是甚時。
〔虗堂愚〕。 ^485a38

【增收】世尊因長爪梵志索論義。
預約云。我義若墯。
我自斬首以謝。世尊云。
汝義以何為宗。梵志云。
我義以一切不受為宗。
世尊云。是見受不。
志拂袖而去。行至中路有省。
乃謂弟子云。吾當回去。
斬首以謝世尊。弟子云。
人天眾前幸當得勝。
何以斬首。志云。我寧於有智人前斬首。
不於無智人前得勝。
乃歎云。我義兩處負墯。
是見若受負門處麤。
是見不受負門處細。
一切人天二乘皆不知我義墯處。
唯有世尊諸大菩薩知我義墯。
回至世尊前云。我義兩處負墯。
故當斬首以謝。世尊云。
我法中無如是事。
汝當回心向道。於是同五百徒眾。
一時投佛出家證阿羅漢。
　頌曰。 ^485a42

是見若受破家門。
是見不受與誰論。
匾檐驀折兩頭脫。
一毫頭上現乾坤。
〔天衣懷〕。 ^485b18

一切不受逞家風。
片言雙破兩頭攻。
赤旛奪了回光處。
始信言前墮己宗。
〔本覺一〕。 ^485b22

是見受時眼著屑。
見如不受事猶乖。
賊身已露徒回首。
鬼面神頭一處埋。
〔無用全〕。 ^485b26

【增收】世尊因乾闥婆王奏樂。
其時山河大地盡作琴聲。
迦葉起舞。王問。迦葉豈不是阿羅漢。
諸漏已盡。何更有餘習。
世尊曰。實無餘習。
莫謗法也。王又撫琴三徧。
迦葉亦三度作舞。
王曰。迦葉作舞。豈不是。
世尊曰。實不曾作舞。
王曰。世尊何得妄語。
世尊曰。不妄語。汝撫琴山河大地草木盡作琴聲。
豈不是。王曰是。世尊曰。
迦葉亦復如是。實不曾作舞。
王乃信受　修山主問澄源禪師。
乾闥婆王奏樂。直得須彌岌峇海水騰波。
迦葉作舞作麼生會。
源曰。迦葉過去世曾作樂人來。
習氣未除。修曰。須彌岌峇海水騰波又作麼生。
源休去　法眼代曰。
正是習氣。　頌曰。 ^485b30

輕輕撥轉一條絃。
聲振三千與大千。
賴得飲光知密意。
肯將羅袖惹春煙。
〔塗毒#CB15081;〕。 ^485c6

有三尺劒。可以謁趙國。
無千里眼。難以見懸絲。
巍巍堂堂。三界大師。
〔虗堂愚〕。 ^485c10

【增收】世尊在忉利天為母說法。
優瑱王思佛。命匠雕旃檀像。
及至世尊下來。像亦出迎。
　頌曰。 ^485c14

紫金光聚照山河。
天上人間意氣多。
曾敕文殊領徒眾。
毗耶城裏問維摩。
〔虗堂愚〕。 ^485c18

【增收】世尊一日坐次。
見二人舁豬子過。
乃問這箇是甚麼。
其人云。世尊具一切智。
豬子也不識。世尊曰。
也要問過。　頌曰。 ^485c22

捨筏懷兼濟。逢畊更問津。
却將未歸意。說與欲行人。
〔木庵瓊首座〕。 ^485c28

【增收】世尊三喚三應乃云。
無為真佛實在我身　大溈智云。
世尊為誰家分上事。
又喝云。汝等切忌認著昭昭靈靈。
復頌曰。 ^485c32

真佛無為在我身。
三呼三應太惺惺。
若人不悟元由者。
塵劫茫茫認識神。 ^485c38

【增收】世尊一日敕阿難。
食時將至。汝入城持鉢。
難應諾。曰汝既持鉢。
當依過去七佛儀式。
難遂問。如何是七佛儀式。
佛召阿難。難應諾。
佛曰。持鉢去　密庵云。
大小世尊。被阿難輕輕靠著。
未免喚鍾作甕。　頌曰。 ^485c42

從前七佛儀式。慶喜何曾欠少。
堪笑黃面瞿曇。無端打箇之遶。
〔遯庵演〕。 ^486a4

【增收】世尊因靈山會上有五百比丘。
得四禪定。具五神通。
未得法忍。以宿命智通各各自見。
過去殺父害母及諸重罪。
心內懷疑。於甚深法不能證入。
於是文殊承佛神力。
手握利劒持逼如來。
世尊謂文殊曰。住住。
不應作逆。勿得害吾。
吾必被害為善被害。
文殊。從本已來無有我人。
但以內心見有我人。
內心起時我必被害。
即名為害。於是五百比丘。
自悟本心如夢如幻。
於夢幻中無有我人。
乃至能生所生父母。
於是五百比丘同聲讚歎曰。
文殊大智士。深達法源底。
自手握利劒。持逼如來身。
如劒佛亦爾。一相無有二。
無相無所生。是中云何殺。
　頌曰。 ^486a8

為渠中路惹埃塵。
致使全機截斷雲。
佛劒兩忘何處去。
還家曲調一番新。
〔象田卿〕。 ^486a32

佛祖由來總是冤。
電機旋處直如弦。
金毛若解和聲拶。
月裏麒麟笑揭天。
〔瞎堂遠〕。 ^486a36

文殊當日逼如來。
五百聲聞眼豁開。
欲會如來佛亦爾。
青蛇匣裏吼風雷。
〔本覺一〕。 ^486a40

【增收】世尊敲髑髏問耆婆。
生何道。曰生人道。
又敲一曰。生何道。
曰生天。又敲一。耆罔措。
　頌曰。 ^486a44

如來一擊少人知。
直下分明更是誰。
無限月光隨水去。
片雲偏向故山歸。
〔塗毒#CB15081;〕。 ^486a48

老胡一擊許誰知。
大冶紅罏片雪飛。
青草塚間留不住。
白雲還望故山歸。
〔瞎堂遠〕。 ^486b4

【增收】世尊因地布#CB00993;掩泥。
獻華於然燈佛。燈見布髮處遂約退眾。
乃指地云。此一方地宜建一梵剎。
時有賢于長者。持標於指處插云。
建梵剎已竟。時諸天散花讚云。
庶子有大智矣。　頌曰。 ^486b8

百草頭上無邊春。
信手拈來用得親。
丈六金身功德聚。
等閑擺手入紅塵。
塵中能作主。化外自來賓。
觸處生涯隨分足。
未嫌伎倆不如人。
〔天童覺〕。 ^486b16

一枝脩竹建精藍。
風捲蟭螟入海南。
惡水潑來成第二。
鈍根蹉過問前三。
〔張無盡〕。 ^486b22

【增收】世尊因廣頟屠兒日殺千羊。
一日至世尊前。颺下屠刀云。
我是千佛一數。世尊云。
如是如是。　頌曰。 ^486b26

昔日為刀今日佛。
今朝為佛佛能刀。
能刀能佛無差別。
便見眉間白玉毫。
〔圓悟勤〕。 ^486b32

放下屠刀處。棒打不回頭。
雲自帝鄉去。水歸江漢流。
〔退菴休〕。 ^486b36

【增收】世尊因波斯匿王問。
勝義諦中有世俗諦否。
若言無智不應一。
若言有智不應二。
一二之義云何。世尊曰。
大王。汝於過去龍光佛法中曾問此義。
我今無說汝今無聽。
無說無聽是名一義二義。
　頌曰。 ^486b40

問處奇特。答處殊絕。
一二義諦。驪龍角折。
〔真如#CB15223;〕。 ^486c2

無聽無說意無窮。
鐵壁銀山一線通。
何處是渠真聖諦。
秋風昨夜到梧桐。
〔東谷光〕。 ^486c4

【增收】世尊昔至多子塔前。
命摩訶迦葉分座令坐。
以僧伽黎圍之。遂告云。
吾有正法眼藏密付於汝。
汝當護持。傳授將來毋令斷絕。
　頌曰。 ^486c8

密傳分半座。正好驀面唾。
不與麼且放過。子孫未免遭殃禍。
〔海印信〕。 ^486c14

僧問興化。多子塔前共談何事。
化曰。一人傳虗。萬人傳實。
　頌曰。 ^486c18

於道無所證。方通萬法路。
或明或闇行。不慎亦不護。
月來松色寒。雲去青山露。
今古天台橋。幾人能得度。
〔投子青〕。 ^486c22

【增收】世尊因黑齒梵志運神力。
以左右手擎合歡梧桐樹兩株。
至靈山獻佛。佛云梵志。
志應諾。佛云放下著。
志放下左手一株。
佛又云放下著。志放下右手一株。
佛又云放下著。志云我兩手盡空。
未審更放下個甚麼。
佛云吾非教汝放捨其華。
汝當放下內六根外六塵中六識。
無一可捨。是你免生死處。
志忽然大悟。　頌曰。 ^486c28

梵志誰知有過愆。
閻王業鏡照無偏。
因茲見佛成羅漢。
方信壺中別有天。
〔南堂興〕。 ^486c42

兩手擎來教放下。
空身立地更疑猜。
根塵識界無尋處。
多謝春風爛漫開。
〔心聞賁〕。 ^486c46

截斷千崖路。風前活計新。
誰知蓆帽下。元是昔愁人。
〔無際派〕。 ^487a2

【增收】世尊臨入涅槃。
文殊請佛再轉法輪。
世尊咄云。吾四十九年住世。
未甞說一字。汝請吾再轉法輪。
是吾曾轉法輪邪。
　頌曰。 ^487a6

四十九年打之遶。
下梢大作師子吼。
雖然未始轉法輪。
畢竟分疎成應口。
〔無際派〕。 ^487a12

末上何曾轉法輪。
只今再轉謾勞神。
路行人不知天曉。
猶把靈符執夜明。
〔北磵簡〕。 ^487a16

老漢生平太脫空。
將無作有誑盲聾。
臨期一語方真實。
也是闍黎飯後鐘。
〔別山智〕。 ^487a20

世尊臨入涅槃。以手摩胷。
普告人天大眾云。
汝等諦觀吾紫磨金色之身。
瞻仰取足。莫令後悔。
若言吾滅度。非吾弟子。
若言吾不滅。亦非吾弟子。
　頌曰。 ^487a24

言吾入滅非吾子。
言吾不滅亦非親。
但見落花隨水去。
不知流出洞中春。
釋迦老若為隣。臨行賣弄紫金身。
雙林盡道泥洹也。
夜夜羣星拱北辰。
〔佛鑑懃〕。 ^487a32

【續收】老倒瞿曇不識羞。
臨行猶自逞風流。
摩胷示眾歸何處。
啼鳥一聲山更幽。
〔皖山凝〕。 ^487a38

滅度不滅度。總非吾弟子。
更把雙趺展示人。
苦瓠連根苦。〔雲畊靜〕。 ^487a42

雙林樹下手摩胷。
說有談無恣脫空。
若謂瞿曇曾入滅。
錯教啼鳥笑春風。
〔盧舟度〕。 ^487a46

【增收】世尊涅槃日。
迦葉最後至。世尊乃於槨中露雙趺示之。
迦葉乃作禮請如來。
以三昧火而自闍維。
即時金棺從七寶牀升舉。
繞俱尸羅城七帀。
却還本處。化火光三昧而自焚之。
　頌曰。 ^487b2

慚愧老胡槨示雙趺。
金色尊者還會也無。
目前悟得未辨精麤。
繞七帀兮成何事。
箇箇男兒是丈夫。。 ^487b10

未出王宮已涅槃。
何須雙足露金棺。
致令迦葉雙眉皺。
慶喜門前倒剎竿。
〔佛鑑懃〕。禪宗頌古聯珠通集卷第二
 ^487b16
