精解評林卷之上大方廣圓覺脩多羅了義經
author:: 太史#CB15138;園　焦竑　弱侯父　纂
other:: 太史如岡　陳懿典　孟常父　校
other:: 
# 經題

commentary:: 
 ^573c12

 ^573c14

裴休曰：大者，其性廣愽，猶如虗空。
方者，就法得名，軌持為義。
軌生物解，任持自性。
廣者，從用得名，廣多、廣愽為義。
廣多者，此圓覺性，本有過塵沙之妙用，
潛興密應，無有休息，無有窮盡。
廣愽者，此無盡之用，一一同與覺性，無有邊際，無有分限。
圓覺者，直指法體。
若不克體標指，則不知向來說何法大，說何法廣。
圓者，滿足周備，此外更無一法。
覺者，虗明靈照，無諸分別念想。
此覺非離凡局聖，非離境局心。
心境凡聖本空，唯是靈覺，故言圓也。
脩多羅三字，總指諸經。
了義二字，歎此一部是諸經決了之義也。
故下文云：是十二部經清淨眼目。
經之一字，正是此典。
今隨文便，均於廣略，總分為三：一、信聞時主，
二、說處依真，三、同體法眾。
今初，信聞時主。
other:: 
# 序分

orig::  ^573c26

如是我聞：一時，婆伽婆入於神通大光明藏。
commentary::  ^574a2

 ^574a4

 ^574a12

如山曰：如是之法，我從佛聞。
聞，成就也。我即文殊及阿難海。
五蘊假者，云何稱我？
我有四種：一、凡夫徧計，二、外道宗計，三、
諸聖隨世假分賓主，四、法身真我。
今是後二，故無故也。
聞謂耳根發識，雖因耳處癈別從總，故稱我聞，非邪慢心而有所說。
若無相宗，我既無我，聞亦無聞，從緣空故，
不壞假名，即不聞聞耳。
時，成就也。一時者，即說聽之時。
心境泯，理智融，凡聖如，本始會，此諸二法皆一之時。
婆伽婆，主成就也。
涅槃云：能破煩惱，名婆伽婆。
即當斷德以顯法身。
淨土說經，法報不分，非應化矣。
故佛德經云：是薄伽梵最清淨覺，極於法界，
盡於虗空，窮未來際。
若約諸經，多是佛字。
孤山曰：藏即寶性法界藏。
起信心真如，是諸佛眾生之本源，神通光明之性體，
塵沙德用並蘊其中，百千通光皆從斯起，故云藏也。
亦名法性土，亦名常寂光土。
息諸分別，智與理冥，名為入矣。
orig::  ^574a18

三昧正受，一切如來光嚴住持，是諸眾生清淨覺地。
commentary::  ^574a50

 ^574a52

 ^574b4

宗密曰：唐梵雙彰也。
安住藏中，不受諸受，名為正受。
又三昧，此云正思，謂在定時，於所緣境，審正思察故。
二明與凡聖同體者，既入其源，即同其體，
故本覺明如，始覺明來，始本不二，名曰如來。
是則眾生有本無始，是如不來。 ^574b8

如山曰重重，交光照曜炳著曰光嚴，安住永絕攀緣曰住，住持不失不壞曰持。
是諸下迷真起妄，妄見眾生，妄體元空，
全是本覺心地，妄不能染，故云清淨。
故
orig::  ^574b18

身心寂滅，平等本際。
commentary::  ^574b26

〔裴休曰：皆同一際，即圓覺本際也。〕 ^574b28

如山曰：凡聖身心，取相似異，相皆虗妄，
當體寂滅，寂滅故平等。
orig::  ^574b30

圓滿十方，不二隨順。
commentary::  ^574b34

 ^574b36

如山曰：既與覺體無異，故隨體圓滿，周徧法界，生死涅槃為二。
凡夫順生死，二乘趣涅槃，今皆不住，故云隨順。
又依報則淨穢不二，正報則生佛不二，
克體則身心不二，通該則自他不二。
與此相應，是隨順矣。
orig::  ^574b40

於不二境，現諸淨土。
commentary::  ^574b50

 ^574c2

宗密曰：佛無現土之念，如明鏡無心而現。
諸淨土者，是無念而應緣，如明鏡無心而現像。
故肇公云：淨土、穢土，盖隨眾生之所宜。
淨者，示之以寶玉；穢者，示之以瓦礫。
美惡自彼，於我無定。
無定之土，乃名淨土。
隨類普應，故云諸也。
orig::  ^574c6

與大菩薩摩訶薩十萬人俱，其名曰：文殊師利菩薩、
普賢菩薩、普眼菩薩、金剛藏菩薩、彌勒菩薩、
清淨慧菩薩、威德自在菩薩、辨音菩薩、
淨諸業障菩薩、普覺菩薩、圓覺菩薩、賢善首菩薩等而為上首，
與諸眷屬皆入三昧，同住如來平等法會。
commentary::  ^574c16

 ^574c26

如山曰：皆入三昧者，由入定故，得住佛境也。
當爾之時，凡聖體同，因果一相。
故言法會者，法性之會，無我無人也。
自下正宗分中，十一重問答，束之為二：
初一問答，令信解真正，成本起因；後十問答，
令依解脩行，隨根證入。
other:: 
# 正宗分

other:: 
## 文殊章

orig::  ^574c34

於是文殊師利菩薩在大眾中，即從座起而白佛言：大悲世尊！
願為此會諸來法眾，說於如來本起清淨因地法行，
及說菩薩於大乘中發清淨心遠離諸病，能使未來末世眾生求大乘者不墮邪見。
commentary::  ^574c44

 ^574c52

 ^575a4

如山曰：佛昔根本所起最初之心，圓照本體元無煩惱，故曰本起清淨。
因德法行者，因行所依之心德也。
大乘之體是本始覺，今請於覺悟心中說發心。
發清淨心者，即前第二發菩提心也。
此心一發之後永無忘失，無忘故魔惑不嬈，
故請宣一味決定真實，使求大乘者聞此法門不墮邪見。
orig::  ^575a12

爾時，世尊告文殊師利菩薩言：善哉，善哉！
汝等乃能為諸菩薩諮詢如來因地法行，
及為末世一切眾生求大乘者，得正住持不墮邪見。
汝今諦聽，當為汝說。
善男子！無上法王有大陀羅尼門名為圓覺，
流出一切清淨真如、菩提、涅槃及波羅密，教授菩薩。
一切如來本起因地，皆依圓照清淨覺相，永斷無明方成佛道。
云何無明？
commentary::  ^575a24

 ^575a38

 ^575a44

 ^575a52

如山曰：世尊先讚後許而復令諦聽者，
誠令審諦勿雜餘緣，無以生滅心行聽實相法也。
無上法王，佛也，於法自在更無有上。
陀羅尼，此云總持，謂圓覺體中有塵沙德用，從本已來持之不失。
門者，出入義也。圓覺者，正指法體也，從中流出一切清淨真如。
菩提，此云覺。涅槃，此云寂滅。
波羅，此云彼岸。密，具云密多，應云到彼岸也。
教授菩薩，顯上所流真如等法之業用也。
菩薩是所教，真如等是能教，故謂真如是理次二果，波羅蜜是因。
一切如來本起因地，牒其所問也。
皆依謂無，佛不爾也。
圓照，即能照也，離於偏曲。
清淨覺相，即所照也，寂寥虗廓了無情塵，亦可照體。
清淨是覺之相，但以初悟能所未忘，故云相也。
本覺既顯，無明本無，畢竟不生，名為永斷塵沙，諸佛以此為因。
然欲明清淨覺性，欲示圓頓妙門，不先推破無明，
所作盡扶顛倒，故決真心本有，便推妄性元無，
依此了悟分明，始得名為因德。
故徵之曰：云何無明？
orig::  ^575a58

善男子！一切眾生從無始來，種種顛倒，
猶如迷人，四方易處。
commentary::  ^575b34

 ^575b38

宗密曰：眾生未曾悟故，心識狂亂，背覺合塵，
如人乍至川原，或入荒落，忽然心惑，以東為西，
既一方迷，餘三俱轉，故云易處。
然正迷之時，方亦不轉，忽然醒悟，還是舊方。
orig::  ^575b40

妄認四大為自身相，六塵緣影為自心相，譬彼病目見空中華及第二月。
善男子！空實無華，病者妄執。
commentary::  ^575b48

 ^575c2

如山曰：四大從緣，假和合有，無我無主，
畢竟是空，離我我所。
凡夫種種造業，長劫輪迴，只由迷自法身，執此四大為我。
六塵是境，識體是心，心對根塵，有緣慮相，
慮相如影，舉體全無。
自心靈明，本非緣慮，今認緣慮，謂是自心，
念念隨之，漂沉苦海。
如珠明徹，本非青黃，對青黃時，即有影相。
愚執其色，謂是其珠，如迷自心，認緣影也。
譬如翳眼觀空裏，無華妄見華；揑目望月輪，月邊別見月。
空華幻月，皆喻妄見。
眾生一念，迷心翳目，而於圓明體上，妄見生滅身心，故曰空實無華。
病者妄執之言，正對前妄認之語。
若悟真如無相，但是一心，如空本無華，天唯一月。
orig::  ^575c14

由妄執故，非唯惑此虗空自性，亦復迷彼實華生處，
由此妄有輪轉生死，故名無明。
commentary::  ^575c38

 ^575c42

 ^575c44

如山曰：虗空之性，清淨無物。
今執華生空處，即似空變成華。
妄見空華無生而生，無物成物，是迷惑虗空之性也。
既執華從空生，即不知從翳而起。
翳則實是華之生處，非謂真實之華。
此乃但恠空裏有華，不覺眼中有翳。
外嫌身心苦惱，不知由畜迷情。
妄執身心，則塵沙劫中，輪迴不絕。
地獄鬼畜，八苦五衰，為害之深，故名無明。
明則令人解脫，不生輪轉。
orig::  ^575c48

善男子，此無明者，非實有體。
如夢中人，夢時非無，及至於醒，了無所得。
commentary::  ^576a12

 ^576a16

 ^576a18

裴休曰：此無明名者，但是假名，內外求之，了不可得。
推其際，元是妙明，故曰非實有體。
既曰無體，道理難見。
如睡時夢物，直見是有，寤欲求之，終不可得。
orig::  ^576a22

如眾空華滅於虗空，不可說言有定滅處。
何以所？無生處故。
一切眾生於無生中妄見生滅，是故說名輪轉生死。
commentary::  ^576a30

 ^576a36

宗密曰：空華若無，滅處即應還在，以何義故言空無也？
盖見時本無生處，不見何尋滅處？
前說生死由於無明，無明既無，何有生死？
無明及與生死，本末一切俱無，眾生於此無中，
迷情橫見生死，由是橫見之故，故說名輪轉生死也。
orig::  ^576a44

善男子，如來因地修圓覺者，知是空華即無輪轉，
亦無身心受彼生死，非作故無，本性無故。
commentary::  ^576b2

 ^576b6

。 ^576b8

如山曰：修圓覺者，知是空華，即依真而悟妄者也。
既知萬法如空華，豈更見有輪轉？
是無生死之法也。
不唯無法，亦無生死之人。
外遺世界，內脫身心。
不計身，身同空虗；不計心，心同法界。
然非由我作觀行，方得身心空無，本性空寂，元來無故。
故金剛三時經云：若此眾生，無生於化，
不生無化，其化大焉。
次展轉拂迹，釋成正因。
orig::  ^576b14

彼知覺者猶如虗空，知虗空者即空華相，
亦不可說無知覺性有無俱遣，是則名為淨覺隨順。
commentary::  ^576b28

 ^576b32

如山曰：彼知覺者，能覺身心性本無，亦如太虗都無所有。
知能覺無者，即同空華，咎即無也。
亦不可說無知覺性，特不起念分別空有耳。
有無既不當情，斯即心言路絕，清淨覺體從此顯彰。
但不背之合塵，即名隨順，亦非別有能順。
故羅什云：無心於合，合者合焉。
隨順淨覺，故言淨覺隨順。
如是執盡病除，然後興心運行，則聚沙畫地，
合掌低頭，皆成佛道。
如斯脩習，可謂正因。
orig::  ^576b38

何以故？虗空性故，常不動故，如來藏中無起滅故，
無知見故，如法界性究竟圓滿徧十方故，是則名為因地法行。
菩薩因此於大乘中發清淨心，末世眾生依此脩行不墮邪見。
commentary::  ^576c2

 ^576c10

 ^576c14

 ^576c18

如山曰：身心幻妄，可說全空，知覺稱理，因何又拂？
有無俱絕，約何修行？
盖相因諸相，猶如虗空，本自不生，今無可滅，非謂拂之方全空也。
又一切諸法，常寂不動，不來不去，非已去，
非未來，非現起，故如來藏中，無起滅，無知見。
盖見生死起者，即云執情；見生死滅者，即云知覺。
今既無可起可滅，何有能執能知？
情器交徹，心境不分，藏心如法界性，究境三際，
始終常然，徧周虗空，眾德具足，圓滿徧十方，無邊無際。
良由如來藏性，本自如斯，豈須減舊添新，滅惑生智？
是以三重泯絕，冥合覺心，將此為本，修行始得正名。
因地菩薩下，但結前文，更無別義。
other:: 
## 普賢章

orig::  ^576c24

於是，普賢菩薩在大眾中，即從座起而白佛言：大悲世尊！
願為此會諸菩薩眾，及為末世一切眾生脩大乘者，
聞此圓覺清淨境界，云何脩行？
世尊！若彼眾生知如幻者，身心亦幻，云何以幻還脩於幻？
若諸幻性一切盡滅，則無有心，誰為脩行？
云何復說脩行如幻？
若諸眾生本不脩行，於生死中常居幻化，
曾不了知如幻境界，令妄想心云何解脫？
願為末世一切眾生，作何方便漸次脩習，令諸眾生永離諸幻？
commentary::  ^576c46

 ^577a10

。 ^577a26

如山曰：信解圓覺，即是當根，雖達天真，未明緣起。
大士悲憫，接下垂方，反覆徵問，用心解行，如何契合？
世尊下，知如幻者，身心亦幻解也。
云何以幻還修於幻行也？
謂身心既如幻，能知亦是幻，將幻還除幻，幻幻何窮盡？
若諸幻性下，謂若以幻故，一切皆空，能所總無，遣誰脩習？
云何復說修行如幻？
若諸眾生本空本不修，多生生死苦，今空今不修，云何則脫苦？
不了如幻境界者，未達緣起事相也。
從來不達事，妄想不解脫，今還不了知，如何得解脫？
故得請脩習方便，謂初觀一體，雖覺全真，
後遇八風，紛然起妄，行如窮子，解似電光，
何法修治，永除病本？
orig::  ^577a32

爾時，世尊告普賢菩薩言：善哉，善哉！
汝等乃能為諸菩薩及末世眾生，修習菩薩如幻三昧，方便漸次令諸眾生得離諸幻。
汝今諦聽，當為汝說。
善男子！一切眾生種種幻化，皆生如來圓覺妙心，
猶如空華從空而有，幻華雖滅空性不壞。
commentary::  ^577b2

 ^577b12

 ^577b16

宗密曰：三昧，此云正受。
由達身心如幻，則冥本覺真如，如鏡受影，
非受非拒，故名正受。
種種幻化，謂有漏五蘊、十二處、十八界等也。
是諸有徧法皆無自體，無自體故，必假所依，依圓覺心而生起也。
依真起妄，猶如空中畢竟實無起滅，但以眼翳空中見華，
既翳時華依空現，故言從空而有。
如圓覺妙性畢竟無生，但以心迷性中見妄，
既迷時妄依覺現，故言生於覺也。
然眼翳則見華生於空中，翳差則見華滅於空中，華雖滅而空常在。
然華生時不生，滅時不滅，有翳有差，見生見滅。
orig::  ^577b26

眾生幻心還依幻滅，諸幻盡滅覺心不動，依幻說覺亦名為幻。
若說有覺猶未離幻，說無覺者亦復如是，是故幻滅名為不動。
commentary::  ^577b46

 ^577b52

 ^577b54

如山曰：謂此幻心，由知了達，方得除滅。
所了是幻，能了亦幻，能所雙亡，即契圓覺。
其猶波因水起，波滅水存；幻從覺生，幻滅覺滿。
依幻說覺，對緣而起，故亦是幻。
若說有覺，對妄之覺，亦名為幻；不對妄者，
本有之覺，則非虗幻。
若起此心，起則如幻。
若謂一覺俱無，即名真者，此意居然如幻。
舉遷而言，起心動念，言妄言真，無非幻也。
若泯絕無號，分別不生，圓覺真心，自然顯現，
元無幻化，故言不動。
orig::  ^577c8

善男子！一切菩薩及末世眾生，應當遠離一切幻化虗妄境界，
由堅執持遠離心故。
心如幻者亦復遠離，遠離為幻亦復遠離，
離遠離幻亦復遠離，得無所離即除諸幻。
commentary::  ^577c24

 ^577c32

如山曰：遠離一切幻化虗妄境界者，離諸幻境也，由堅執持遠離心故。
心如幻者，亦復遠離者，離離幻之心也。
遠離為幻，亦復遠離者，遠離幻之離也。
離遠離幻，亦復遠離，遠離離之離也。
皆言遠離者有二：一止，一觀。
止離者，休心息意，永不追攀，如人遇熊，不應共盈。
觀離者，虗空之法，體性皆空，如夢枷鎻，
寤則已離，夢中見夢，展轉覺於前非，直到窹時，所見方實。
故云：得無所離，即除諸幻。
orig::  ^577c38

譬如鑽火，兩木相因，火出木盡，#CB01926;飛烟滅。
以幻修幻，亦復如是，諸幻雖盡，不入斷滅。
commentary::  ^578a2

〔此下辨幻覺不俱，結酬其請。〕 ^578a6

宗密曰：如有一段乾木，以一木燧鑽之，
火出還將却燒二木，木火既盡烟自然滅，
既滅#CB01926;燼任運飛散，不同二木形質為礙。
木段喻所脩幻妄，木燧喻能修幻智，烟喻離，#CB01926;喻遣。
以幻脩幻下，上三句正合喻之現文，下一句兼前密顯真覺。
orig::  ^578a14

善男子！知幻即離，不作方便；離幻即覺，亦無漸次。
一切菩薩及末世眾生依此脩行，如是及能永離諸幻。
commentary::  ^578a24

 ^578a28

如山曰：知之是幻，已名為離。
但得離幻，即元是覺，更無階級，漸變為覺。
如人夢見身瘡，問醫求藥，寤來既知是夢，更欲作何方便？
若待方便，修之漸離，即是實法，何名幻化？
若執實有，還是妄計，何名脩行？
一切菩薩下，結成真離，亦是通用，結前用心之文。
other:: 
## 普眼章

orig::  ^578a34

於是普眼菩薩在大眾中，即從座起而白佛言：大悲世尊！
願為此會諸菩薩眾，及為末世一切眾生，演說菩薩修行漸次。
云何思惟？云何住持？
眾生未悟，作何方便及正思惟，聞佛如來說此三昧，
心生迷悶，即於圓覺不能悟入？
願興慈悲，假說方便。
commentary::  ^578a46

 ^578b4

 ^578b12

如山曰：普眼標請修行漸次者何？
普賢所問幽深，如來稱理而答，先欲消除心病，然後萬行俱修。
或有聞前說云：知幻即離，不作方便，亦無漸次。
謂言知之即已，都不假修。
普眼欲使教法圓足，請開起行之門。
云何以下，皆別列也。
思惟，觀察真妄，即思慧也。
住持，悟得妙境，安住其中，持之不失，即修慧也。
普令開悟，此同法華欲令眾生開示悟入，
以開攝示，以悟攝入。
世尊下，反明得聞佛說方便，思惟即開悟也。
言聞此三昧者，是前離幻法門也。
假說方便，言假說者，以覺性本圓，妄法本寂，
實無所修，但以初悟之人，迷習難為頓息，
是以請於無修之中，假說修習方便也。
orig::  ^578b22

爾時，世尊告普眼菩薩言：善哉，善哉！
汝等乃能為諸菩薩及末世眾生，問於如來修行漸次思惟住持，
乃至假說種種方便。
汝今諦聽，當為汝說。
善男子！欲求如來淨圓覺心，應當正念遠離諸幻，
先依如來奢摩他行，堅持禁戒安處徒眾宴坐靜室，
恒作是念：
commentary::  ^578b46

 ^578c2

 ^578c8

如山曰：世尊之告普眼，先標指當機，曰淨圓覺心，
而又指前徵釋離幻，以為起行之本。
盖執法定實，即觀行不成，故須攝前為方便也。
正念者，無念也。正念與離幻，反覆相成，
由離幻故正念，正念故離幻。
何以故？外存有法，則內起緣念，內有緣念，
則外見有法，由此雙指在諸行初。
奢摩他，此云止，止是定義。
下文釋云：至靜為行。
定有淺深，故標如來，簡非麤淺邪小之定。
若亂心持戒，不堪入此觀門，故先定後戒。
堅持禁戒者，一向絕緣，的不擬犯，名曰堅持。
防禁根門，誡約身口，故名禁戒。
安處徒眾者，即同行同見人也。
行業既同，且相雕琢，迭共商量，為長道緣，故須安處。
宴坐靜室，宴，默也。
坐為攝身，身住則心安，心閑則境寂，欲住身心，故須靜室。
恒作是念者，謂住坐臥一切時中，常如是觀也。
orig::  ^578c20

我今此身，四大和合，所謂髮毛爪齒、皮肉筋骨、
髓腦垢色，皆歸於地；唾涕膿血、津液涎沫、
痰淚精氣、大小便利，皆歸於水；暖氣歸火；動轉歸風。
四大各離，今者妄身，當在何處？
commentary::  ^578c48

 ^579a2

如山曰四大，地水火風也。
四大合故，假名為身。
四大無主，身亦無我。
故此經文，還分四大，各歸來處。
以髮毛爪齒等歸地者，堅凝為德也。
以唾涕歸水者，閏濕為水也。
暖氣歸火者，然氣是四大之本，不唯是風。
故水火大中，亦云氣也。
動轉歸風者，淨名云：是身無作，風力所轉。
正觀之時，四大各有所歸，即名為離。
且德有形礙而沉滯，風無形礙而輕舉。
敵體相迷，水火亦且相陵奪。
故知四大相違，各各差別。
未審我身，屬於何大？
若總相屬，即是四我。
若總不屬，即應離四，別有我身。
故云妄身，當在何處？
orig::  ^579a14

即知此身，畢竟無體，和合為相，實同幻化。
四緣假合，妄有六根，六根四大，中外合成。
妄有緣氣，於中積聚，似有緣相，假名為心。
commentary::  ^579a34

 ^579a40

宗密曰：因前尋伺見如實之理，定知四大非我，
但約和合，假名為身，亦無實體。
四大和合，成於一色，於此色上，方有六根。
四大為中，六根為外，內外和合，假成此身。
由此內外根塵，引起妄心，緣慮不絕，念念生滅，
剎那未停，緣合即有，緣散即無，推其自體，
了不可得，故曰假名為心。
此虗妄心，雖假緣生，不離真心氣分，故曰緣氣。
言似者，明非實有。
緣相者，義慮之相也。
orig::  ^579a48

善男子，此虗妄心若無六塵，則不能有四大分解無塵可得，
於中緣塵各歸散滅，畢竟無有緣心可見。
commentary::  ^579b10

 ^579b14

如山曰：心託六塵，塵依四大，四大無體，
六塵即空，故云散滅。
緣塵既滅，心體即空，故決判云畢竟無有。
言緣心者，則前緣氣之心也。
orig::  ^579b20

善男子！彼之眾生幻身滅故，幻心亦滅；
幻心滅故，幻塵亦滅；幻塵滅故，幻滅亦滅；
幻滅滅故，非幻不滅。
譬如磨鏡，垢盡明現。
commentary::  ^579b26

 ^579b32

如山曰：前於身心之中，推求無我，故名我空。
此則身心及境，一一自空，故名法空。
然身等本空，非今始滅。
故經云：色即是空，非色滅空。
但以迷時執有，今執盡始無，義言滅也。
幻塵滅故，幻滅亦滅。
謂有徧計之情，即見幻生。
有觀察之智，即見幻滅。
對幻生故，則言幻滅。
對情執故，則言智慧。
對待之法，皆屬緣生。
緣生則無相，故皆云滅。
般若心經云：無眼界，乃至無智亦無得。
楞伽云：一切法如幻，遠離於心識。
智不得有無，而興大悲心。
非幻不滅者，正顯也。
顯圓覺性，本淨圓明。
獨體全真，不因修得。
眾幻雖滅，自性常存。
不假緣生，故云非幻。
金剛三昧經云：若得空心，心不幻化。
然對前妄盡，釋云真如。
若以本宗，但名圓覺。
後喻譬如磨鏡，垢盡明現。
雖云磨鏡，却是磨塵。
所言修道，祇是遣妄。
夫鏡性本明，非從外得。
塵覆則隱，磨之則顯。
隱顯雖殊，明性不異。
今謂人執法執是垢，尋伺如實是磨。
真心本覺是明，人法二空是現。
orig::  ^579b38

善男子！當知身心皆為幻垢，垢相永滅，十方清淨。
commentary::  ^579c20

 ^579c22

如山曰：幻謂虗幻，無有實體。
垢謂塵垢，坌汙為名。
由迷幻相，執取繫著，坌汙淨心，故云幻垢。
諸佛菩薩雖有身心，由了如幻，不取於相，
無坌汙義，故非垢。
由了幻空，故非幻。
我空法寂，何所不通？
故曰十方清淨。
orig::  ^579c26

善男子！譬如清淨摩尼寶珠，映於五色隨方各現，諸愚癡者見彼摩尼實有五色。
commentary::  ^579c36

 ^579c40

如山曰：謂摩尼體性，瑩淨絕瑕，都無色相。
由性淨故，一切色相，對則現中，青黃赤白黑五色，各各隨方而現。
愚人不了珠體，但見全是青黃，則不見珠體。
故華嚴云：凡夫見諸法，但隨諸相轉，不了法無性，以是不見佛。
若以三性配者，摩尼喻圓成實性，即前所顯之理也。
現色喻依他起性，即前幻也。
愚人定見青黃，喻徧計所執性，即前塵垢也。
orig::  ^579c48

善男子！圓覺淨性現於身心，隨類各應。
彼愚癡者說淨圓覺實有如是，身心自相亦復如是。
commentary::  ^580a12


orig::  ^580a16

由此不能遠於幻化，是故我說身心幻垢對離幻垢說名菩薩，
垢盡對除即無對垢及說名者。
善男子，此菩薩及末世眾生，證得諸幻滅影像故，爾時便得無方清淨無邊虗空覺所顯發。
commentary::  ^580a20

〔者字實通兩句，謂對垢者菩薩也，說名者佛也。〕 ^580a28

宗密曰：此上先說迹之所以然。
其迹也，相躡而起，亦相躡而拂。
本以眾生妄執幻化，故佛說云幻垢。
眾生依教離垢，故復說名菩薩。
垢盡對除，謂幻垢如珠中之色，達之本無，故云盡也。
所離之垢既盡，對離之智何立？
既無對治之智，何有起智之人？
深淺之執本無，何有說教之者？
故俱無也。善男子下，標告及指當根。
所證者，證得諸幻，觀行成就也。
滅影象故，依他亦泯也。
得無方清淨，謂幻身為主，外見東西。
我相既無，更何方所？
然虗空離識，亦非實有，故迷悟所覆，覺處見空。
塵影既銷，空元是覺。
顯謂空銷覺現，發謂妄盡心開。
翻覆觀之，俱無邊際。
orig::  ^580a34

覺圓明故顯心清淨，心清淨故見塵清淨，
見清淨故眼根清淨，根清淨故眼識清淨，
識清淨故聞塵清淨，聞清淨故耳根清淨，
根清淨故耳識清淨，識清淨故覺塵清淨；
如是乃至鼻、舌、身、意亦復如是。
commentary::  ^580b6

 ^580b14

如山曰：圓覺明故，躡前顯清淨之因也。
由拂泯等，故得圓明，顯心清淨。
謂比迷覺心，心中執法，今見法性，法即皆空，故云清淨。
心清淨故，見塵清淨。
謂由我心計執故，見一切色相；由執相故，即見等是塵。
見清淨句，但牒見字，不言塵者，足顯即見是塵，非外塵也。
聞等亦然。眼根清淨句下，餘五亦例此也。
六皆名根者，識所依故，能發識故。
前五名從自種生，自現行四大所造淨色，
為禮意根，即第七識。
由此攀外，起意識故。
根清淨下，餘五亦例此。
皆云識者，隨六根境，種類異故。
凡夫取著轉深，計我、我所，種種妄執，隨事攀緣，
分別六塵，名為意識，亦名分離識。
又復說云：名分別事識。
識清淨下，皆如此解。
orig::  ^580b30

善男子！根清淨故色塵清淨，色清淨故聲塵清淨，
香、味、觸、法亦復如是。
commentary::  ^580c4

 ^580c8

宗密曰：六皆名塵者，坌汙心識，故約凡夫說也。
亦云六境，此通凡聖言也。
orig::  ^580c12

善男子！六塵清淨故地大清淨，地清淨故水大清淨，
火大、風大亦復如是。
commentary::  ^580c16

 ^580c20

如山曰：寶積經說：四大各二，謂內及外。
地界二者，內謂自他身內所有堅者，謂髮毛等；
外謂身外所有堅者，謂土木等。
水界二者，身內熱體熱相能消飲食等，身外熱體熱相能成熟等。
風界二者，身內風體風名速疾住四支等，
身外體等
orig::  ^580c24

善男子！一切實相性清淨故，一身清淨；
一身清淨故，多身清淨；多身清淨故，如是乃至十方眾生圓覺清淨。
commentary::  ^580c34

 ^580c40

 ^580c44

如山曰：凡所有相，皆是虗妄，從緣生故，
會緣入實，即為實相。
唯此實相，從本已來，自性清淨，一切妄法，
所不能染，比迷似染。
今悟本淨，名性清淨。
性清淨故，一身清淨。
由前悟得根識塵大，世出世間諸法，皆歸實相清淨，方始成就。
既於自身證實相理，亦見一切眾生，同一清淨實相，多身清淨。
故下謂以般若正智，徧觀眾生菩提涅槃，
無漏智性，本來具足也。
orig::  ^580c50

善男子！由彼妙覺性徧滿故，根性、塵性無壞、
無雜；根、塵無壞故，如是乃至陀羅尼門無壞、無雜。
如百千燈光照一室，其光徧滿，無壞、無雜。
commentary::  ^581a14

 ^581a20

如山曰：由彼妙覺性徧滿故，謂舉所依性為事事徧滿無礙之所由也。
根性塵性，此是各指根塵自性，非謂泯根攝塵歸於一性也。
無壞無雜，謂根之與塵皆是事法。
根塵無壞下，例前七段，事事皆然，故云乃至等也。
如百千燈下，乃是以室中之空喻於法界，
燈之光相喻以根塵，謂一燈光容多光相，
即一光相徧多光中，一一皆然，重重無盡。
前七段事法，一一例此，可見含容周徧，斯之謂與。
所以然者，唯是真心所現，皆如幻夢影像，
故與所依性非一非異故，故得徧多入一，攝一容多等也。
orig::  ^581a26

善男子！覺成就故，當知菩薩不與法縛、
不求法脫、不厭生死、不愛涅槃、不敬持戒、
不憎毀禁、不重久習、不輕初學。
何以故？一切覺故。
commentary::  ^581a46

 ^581b2

如山曰：覺成就故，總指圓彰法界已下之文，由斯故得同佛境界。
所謂同者，於四對法無勝力心，如佛於三念之境，故言同也。
同之所由，經自徵釋云：由一切覺故。
orig::  ^581b6

譬如眼光曉了前境，其光圓滿得無憎愛。
何以故？光體無二，無憎愛故。
commentary::  ^581b14

 ^581b18

宗密曰：光即眼識，現量所得，故無憎愛。
orig::  ^581b20

善男子！此菩薩及末世眾生，修習此心得成就者，
於此無脩亦無成就，圓覺普照寂滅無二，於中百千萬億阿僧祇不可說恒河沙。
commentary::  ^581b22

 ^581b28

如山曰：無脩無成就者，泯前心迹也。
若不泯之，則雖無憎敬，尚見持毀等，故須泯之，方同佛見。
自此已下，正顯其同。
圓覺普照，寂滅無二，由自已空，但是覺照，寧有凡聖差別之二焉？
冥一如之無心，即萬物之恒寂，故普照是用，寂滅是體。
佛之所極，極於寂照，於中即於寂照中也。
阿僧祇，此云無數，是華嚴十大數中之首，
經論多用，故此舉之。
十者，謂阿僧祗、無量、無邊、無等、不可數、
不可稱、不可思、不可量、不可說、不可說不可說也。
恒河沙，謂恒河中所有沙也。
此河從阿耨池東面流出，初出象口，周四十里，
金沙混流，沙細如麵，細故數多也。
orig::  ^581b38

諸佛世界猶如空華，亂起亂生，不即不離，
無縛無脫，始知眾生本來成佛，生死涅槃猶如昨夢。
commentary::  ^581c8

 ^581c12

如山曰：諸佛世界上僧祇等，筭此世界之數也。
然淨穢等土，皆佛統之，故云佛界。
猶如空華，謂緣無自性，全體即真，見一切世界皆如幻住。
亂起亂滅，謂世界無量無數，總觀之起滅繽紛。
不即不離，明此世界不即圓覺，亦不離圓覺也。
無縛無脫，文通上下。
上則由世界無淨穢故，下以眾生本成佛故。
始知即始覺，觀行成就，方能知故。
本成即本覺，知與不知，本是佛故。
生死涅槃，猶如昨夢，謂無始覺之異，四相本來同一覺故。
orig::  ^581c20

善男子！如昨夢故，當知生死及與涅槃，
無起、無滅，無來、無去；其所證者，無得、無失，
無取、無捨；其能證者，無作、無止，無任、無滅；
於此證中，無能、無所，畢竟無證亦無證者，一切法性平等不壞。
善男子！彼諸菩薩如是脩行、如是漸次、
如是思惟、如是住持、如是方便、如是開悟，
求如是法，不亦迷悶？
commentary::  ^581c38

 ^581c50

如山曰：如昨夢故，攝前語也。
當知下，謂迷時生死無起、涅槃無滅，悟時非滅却生死、
發起涅槃，稱體而觀都無起滅、無去來，
所證之境順得真失妄、捨麤取妙，能證之心都無分別、
離於四病，於此證中能所為泯亦無證者，欲求佛道應如是修習故。
下文總結以牒問詞。
other:: 
## 金剛藏章

orig::  ^582a10

於是金剛藏菩薩在大眾中，即從座起，
而白佛言：大悲世尊！
若諸眾生本來成佛，何故復有一切無明？
若諸無明眾生本有，何因緣故，如來復說本來成佛？
十方異生本成佛道，後起無明，一切如來何時復生一切煩惱？
惟願為諸菩薩開秘密藏，及為末世一切眾生，
得聞如是修多羅教了義法門，永斷疑悔。
commentary::  ^582a22

 ^582a34

 ^582a42

如山曰：金剛！此問三難。
其所疑本來成佛，何故復有一切無明？
疑謂真能生妄也。
若諸無明下，疑謂說妄為真也。
十方異生下，牒而縱之，責無窮過也。
此上三難者，意云：本來是佛，煩惱何生？
若無生中妄生起者，如來成佛同本無生之中，還應妄起成佛義等。
生否應齊，齊生即果佛阿尊，齊否即因違現事，
進退不可，故有斯云。
orig::  ^582a48

爾時，世尊告金剛藏菩薩言：善男子！
一切世界，始終生滅，前後有無，聚散起止，
念念相續，循環往復，種種取捨，皆是輪迴。
未出輪迴，而辯圓覺性，即同流轉。
若免輪迴，無有是處。
commentary::  ^582b8

〔自此以下，皆辨其輪#CB06873;，謂但住有為所向輪#CB06873;心也。〕 ^582b16

 ^582b18

 ^582b22

如山曰：此之一切世界，總指情器也。
情界器界，皆依妄念始終生滅等，所依不斷故，能依亦然。
循環往復，謂器界空已復成，情界滅已復生，
惑業襲習，報應綸於塵沙劫波，莫之遏絕。
取謂取著，執我所執。
捨謂厭離，厭苦所依。
若取若捨，種種不同，皆是顛倒妄心，變現輪迴之相。
未出輪迴下，謂能觀是輪迴之心故。
所觀圓覺亦爾，如夢見實物，物亦是夢故。
orig::  ^582b28

譬如動目，能搖湛水；又如定眼，由迴轉火；
雲駛〔音史〕月運，舟行岸移，亦復如是。
commentary::  ^582b44

〔眼目雲舟，喻生死垢心。
水火月岸，喻圓覺也。〕 ^582b48

如山曰：由目數動，湛水如波搖；眼識遲鈍，旋火成輪相。
雲駛月運，舟行岸移，想之可見。
orig::  ^582b50

善男子，諸旋未息，彼物先住尚不可得，
何況輪轉生死垢心曾未清淨，觀佛圓覺而不旋復？
是故汝等便生三惑。
commentary::  ^582c2

 ^582c8

如山曰：三惑，即前三種疑也。
據此結文的指，即知定是先責起疑之本未是答，
若是徧答三中之一難，即不合總結三惑，智者詳焉。
orig::  ^582c12

善男子，譬如幻翳妄見空華，幻翳若除，
不可說言：此翳已滅，何時更起一切諸翳？
何以故？翳、華二法非相待故。
亦如空華滅於空時，不可說言：虗空何時更起空華？
何以故？空本無華，非起滅故。
生死涅槃同於起滅，妙覺圓照離於華翳。
commentary::  ^582c18

 ^582c28

 ^582c34

如山曰：謂不知華因翳有，妄執從空而生；
不知迷真，故妄生橫翳。
真能生妄，既得翳差，部不見華。
聞說從翳而生，又執何時更翳？
以喻比來迷倒，妄見輪迴。
因聞普眼法門，了悟根塵清淨；聞道因除迷心，
故得清淨，不是新得妙門。
又執早晚更迷，猶如何時更翳？
何以故下，謂翳不與華期，華不隨翳生。
但翳故妄見，非華實生。
二法各不相知，況一空一有？
故云不相待也。縱使心迷，生死亦寂。
但緣迷故，妄以生死。
眾生本自不生，幻華畢竟不起。
莫將翳待，莫以迷求。
亦如空華下，此喻前已含釋，文易可知。
生死涅槃下，謂迷見生死似華起，悟得涅槃似華滅。
言圓覺離華離翳，則為拂生死矣。
orig::  ^582c44

善男子！當知虗空非是暫有，亦非暫無，況復如來圓覺隨順而為虗空平等本性？
如銷金鑛，金非銷有，既已成金，不重為鑛，
經無窮時，金性不壞，不應說言本非成就；如來圓覺亦復如是。
commentary::  ^583a12

 ^583a20

如山曰：此言虗空世法，尚不同華起滅，
況如來隨順圓覺，湛然真常，是虗空之體性邪？
金鑛之喻，謂金在鑛中，銷鑛金現，非銷始有。
若因銷有，銷頑石等，亦應得金。
故知雖假爐冶銷鎔，金性要須本有。
既已成金下，明金在鑛則隱，出鑛則顯，
隱顯雖殊，金性本來平等，不應說言本非成就也。
此盖以鑛喻煩惱，金喻覺性，鍊出潔淨，即有晶光。
故曰：如來圓覺，亦復如是。
世尊之意亦云：圓頓之理雖齊，迷悟不妨成異。
既有多生習障，還須背習顯真，真顯則究竟清淨矣。
orig::  ^583a30

善男子！一切如來妙圓覺心，本無菩提及與涅槃，
亦無成佛及不成佛，無妄輪迴。
commentary::  ^583a50

 ^583b2

如山曰：先標覺心為宗，後方拂迹者，明非斷滅，
但離所拂，非無覺心，非無菩提。
下皆双拂對待，圓覺中都無此事。
若有少見，則迷圓覺。
故華嚴云：於法若有見，此則未為見；若無有見者，如是乃見佛。
orig::  ^583b6

善男子，但諸聲聞所圓境界，身心語言皆悉斷滅，
終不能至彼之親證所現涅槃，何況能以有思惟心測度如來圓覺境界！
如取螢火燒須彌山，終不能著；以輪迴心生輪迴見，
入於如來大寂滅海，終不能至。
commentary::  ^583b14

 ^583b22

如山曰：此云小聖真智，尚不能親到小聖之理，
況凡心劣於前智，真覺又超前理，轉轉懸隔，何能造耶？
如百寮尚畏宰相，百姓豈親天子？
此正同金剛經四果之人，尚無心言我證得四果，豈如來有定法得阿耨菩提耶？
二、舉喻顯情，並是顯分別心不能證覺，密譏前三種翻覆疑難。
前云有思惟心，即是此云以輪迴心；前云圓覺境界，
即是此云大寂滅海，可深照之。
orig::  ^583b30

是故我說一切菩薩及末世眾生，先斷無始輪迴根本。
commentary::  ^583b46

〔如山曰：此試息妄心，指前未出輪#CB06873;等文也。〕
orig::  ^583b50

善男子！有作思惟：從有心起，皆是六塵妄想緣氣，
非實心體，已如空華。
用此思惟，辨於佛境，猶如空華，復結空果，
展轉妄想，無有是處。
commentary::  ^583b52

 ^583c6

如山曰：此言縱實有思惟，思惟尚不能證覺，
何況此心早已如於空華，自無其體，向上更欲求證，何異空華結果？
故言展轉妄想。
orig::  ^583c12

善男子，虗妄浮心多諸巧見，不能成就圓覺方便，如是分別非為正問。
commentary::  ^583c18

 ^583c22

如山曰：此是因前三番之疑，便都指浮心巧見，總不能證覺。
末二句結問不當理。
other:: 附樂普和尚浮漚歌 ^583c26

雲天雨落庭中水，水上漂漂見漚起。
前者已滅後者生，前後相續無窮已。
本因雨滴水成漚，還緣風激漚歸水。
不知漚水性無殊，隨他轉變將為異。
外明瑩，內含虗，內外玲瓏若寶珠。
正在澄波看似有，及乎動著又如無。
有無動靜事難明，無相之中有相形。
只知漚向水中出，豈知水亦從漚生。
權將漚水類余身，五蘊虗攢假立人。
解達蘊空漚不實，方能明見本來真。
other:: 
## 彌勒章

orig::  ^583c32

於是彌勒菩薩在大眾中，即從座起而白佛言：大悲世尊！
若諸菩薩及末世眾生，欲遊如來大寂滅海，云何當斷輪迴根本？
於諸輪迴有幾種性？
修佛菩提幾等差別迴入塵勞？
當設幾種教化方便度諸眾生？
commentary::  ^583c48

 ^584a6

如山曰大寂滅海，謂大般涅槃具足之德，
能運大義體用深廣，故如海也。
前云先斷無始輪迴根本，今當云何斷之？
前云種種取捨皆是輪迴，未審有幾種性？
修佛下。問修悲智方便。
謂法門無邊誓願學，即從假入空成大智；
眾生無邊誓願度故，即從空入假成大悲。
惑病既多方藥非一，若無方便少湯添氷，
恐落受見大悲，故須問也。
orig::  ^584a14

爾時，世尊告彌勒菩薩：善男子！
一切眾生從無始際，由有種種恩愛、貪欲，故有輪迴。
若諸世界一切種性，卵生、胎生、濕生、化生，
皆因婬欲而正性命，當知輪迴愛為根本。
commentary::  ^584a28

 ^584a36

如山曰：能貪之愛，是輪迴之本。
首楞云：流愛為種，納想為胎。
交遘發生，吸引同業。
以是因緣，故有生死。
又涅槃云：因愛生憂，因愛生怖。
若離貪愛，何憂何怖？
又佛名經云：有愛則生，愛盡則滅。
故知生死，貪愛為本。
先令斷者，如樹除根等。
謂由於五欲，引起愛心，能令眾生生死不絕。
諸世界一切種性，卵濕胎形，心染氣傳，難具分析。
受性稟命，莫不由之。
既性命淫，淫復由愛。
故云愛為根本。
orig::  ^584a46

由有諸欲，助發愛性。
是故能令，生死相續。
欲因愛生，命因欲有。
眾生愛命，還依欲本。
愛欲為因，愛命為果。
commentary::  ^584b8

 ^584b12

宗密曰：由外塵欲牽起愛心，亦由愛心貪著於欲，
貪欲故造業，造業故受報，由此生死不斷。
欲謂貪淫，命謂身命，無愛欲則不生，無欲身則不有。
當知欲因愛有，身因欲生，既有此身，還生於愛，
由愛身故，還為欲因，復感未來生死果報，如是展轉相續無窮。
四、起諸業報。
orig::  ^584b18

由於欲境起諸違順，境背愛心而生憎嫉，
造種種業知欲可厭，愛厭業道捨惡樂善，復現天人。
commentary::  ^584b30

 ^584b34

如山曰：由愛彼境，境不順心，便生熱惱憎嫉。
憎嫉故起瞋，瞋故殺害逼惱，打罵凌辱，
種種惡業，從此便興。
知愛欲心，是惡道因。
於彼欲境，深生厭離。
怖彼惡道，不造惡因。
於離惡法門，深生愛樂。
捨惡樂善，復現天人得樂報也。
華嚴云：十善業道，是人天受生因。
orig::  ^584b38

又知諸愛可厭惡故，棄愛樂捨，還滋愛本，便現有為增上善果。
commentary::  ^584b50

〔補註曰：上善果，謂二界殊勝依正二報也。〕 ^584c4

如山曰：知其愛惡愛善，俱未免苦，弃彼愛心，樂修捨法。
捨法即四禪八定，而不知樂捨之心，還同彼愛，故云還滋愛本。
由於欲界修得此定，各隨其地而生彼天，故曰增上善果。
orig::  ^584c6

皆輪迴故，不成聖道。
是故眾生欲脫生死，免諸輪迴，先斷貪欲及除愛渴。
commentary::  ^584c14

 ^584c18

如山曰：既知生死皆由貪愛，故欲脫生死，先斷貪愛。
orig::  ^584c24

善男子！一切眾生由本貪欲發揮無明，
顯出五性差別不等，依二種障而現深淺。
commentary::  ^584c28

〔楞伽云：隨說彼而成，皆名教熏起。〕 ^584c32

宗密曰：厭惡樂善，三乘教熏，積習既深，遂成別性。
若遇邪師教者，則於人法二我極為堅執，名之為深。
若遇二乘人說人空理，於法雖未離愚，
於人已無堅執，對前為淺。
若遇菩薩及佛，深淺相望可知。
orig::  ^584c34

云何二障？一者、理障，礙正知見；二者、事障，續諸生死。
云何五性？善男子，若此二障未得斷滅，名未成佛。
commentary::  ^584c42

 ^584c46

如山曰：理障，根本無明也。
不達法界性相，是礙正知見義故。
事障，六種染心也。
三細乃至起業受報，是續生死義故。
發心修證，約斷二障，故成五性。
此都不斷，故非五數。
亦未發心遇教，故言未熏。
orig::  ^584c52

若諸眾生氷捨貪欲，先除事障未斷理障，
但能悟入聲聞緣覺，未能顯住菩薩境界。
commentary::  ^585a8

 ^585a12

 ^585a14

如山曰：不先悟理，但先除事，是以僅能悟入聲聞緣覺，未能顯住佛界也。
此猶至長者之客，僅在後園除糞，止宿草庵，未敢當堂。
orig::  ^585a18

善男子！若諸末世一切眾生，欲泛如來大圓覺海，
先當發願漸斷諸障，障盡願滿，便登解脫清淨法殿，證大圓覺妙莊嚴域。
commentary::  ^585a24

 ^585a30

如山曰：理雖頓悟其空，事乃漸除方盡。
障盡則行住坐臥，一切時中，觸向無非解脫，故以清淨法殿喻之。
other:: 
## 清淨慧章

orig::  ^585a34

於是清淨慧菩薩在大眾中，即從座起而白佛言：大悲世尊！
一切眾生及諸菩薩、如來世尊，所證所得云何差別？
commentary::  ^585a40

 ^585a46

如山曰：舉所證覺性，問能證位德。
覺心一味，因果階差，二義常乖，故須起問。
orig::  ^585a50

爾時，世尊告清淨慧菩薩言：善男子！
圓覺自性非性性有，循諸性起無取無證，於實相中實無菩薩及諸眾生。
何以故？菩薩眾生皆是幻化，幻化滅故無取證者。
commentary::  ^585b4

〔此節明圓覺無證〕。 ^585b12

宗密曰：非性，謂非前五性及貪愛等輪迴差別之性。
性有，謂前差別性皆有圓覺也。
圓覺不守自性，隨緣徧諸差別之性，諸性起時，全覺性起。
無取無證，謂非當情之境也。
約有幻垢，名為菩薩，故無取證。
然前輪迴及此修證皆云無者，前似岸移，此如境象。
orig::  ^585b16

譬如眼根不自見眼，性自平等無平等者。
眾生迷倒未能除滅一切幻化，於滅未滅妄功用中便顯差別。
若得如來寂滅隨順，實無寂滅及寂滅者。
commentary::  ^585b28

 ^585b34

如山曰：夫眼能見一切，唯不能自見眼根。
又如眼光照矚物時，境則萬差，見即是一，故云平等。
但約於凡聖無分別勝劣之心，說平等義，亦無有能作平等之者。
眾生若無迷惑顛倒，則無差別之義矣。
未能除滅一切幻化，謂執之為實也。
於滅未滅，謂障習漸盡，如一分塵盡，一分境明也。
妄功用中，謂圓明證悟，始知煩惱本無，
則見能斷智慧功用，亦是虗妄也。
便顯差別，正是總標德位也。
如來寂滅，諸佛同證此理故也。
隨，與本相應也。順，無乖也。
非謂起心別求寂滅也。
實無寂滅及寂滅者，無能所也。
意明心念不生，不見有寂滅之法，亦無能寂滅者，滅之令寂。
orig::  ^585b48

善男子！一切眾生從無始來，由妄想我及愛我者，
曾不自知念念生滅，故起憎愛，耽著五欲。
若遇善友，教令開悟淨圓覺性，發明起滅，即知此生性自勞慮。
commentary::  ^585c20

 ^585c26

 ^585c30

如山曰：我體元無，妄想為有。
四生九類，無不皆然。
由妄想我，即所執也。
及愛我者，即所執也。
我見本無，唯心故有。
心既念念無常，我亦念念生滅。
由執我故，順我則愛，迷我則憎，故著五欲。
若遇善友，教令開悟，即聞熏也。
淨圓覺性，即內熏也。
慧照朗然，顯發心性，無始妄習，一時悟現。
如寤時覺夢，即知迷性之時，性即起滅，
妄念還自勞役，心慮千營萬計，念念不停也。
orig::  ^585c36

若復有人勞慮永斷得法界淨，即彼淨解為自障礙，
故於圓覺而不自在，此名凡夫隨順覺性。
commentary::  ^586a2

 ^586a6

如山曰：勞慮永斷，絕相作之心也。
法界淨穢，皆由自心。
心穢則穢，心淨則淨。
於彼淨時，心生愛著，於淨起淨，名為淨解。
係心在淨，故成障礙。
非外塵所擾，故言自礙。
證覺之相，作意於覺，故於圓覺而不自在。
覺於念異，念無異相，故名凡夫隨順覺性也。
orig::  ^586a12

善男子！一切菩薩見解為礙，雖斷解礙由住見覺，
覺礙為礙而不自在，此名菩薩未入地者隨順覺性。
commentary::  ^586a22

 ^586a26

如山曰：見解為礙，見前淨解之礙也。
是囁前位，以辨此位之相，即覺於異念也。
雖斷解礙，起前位也。
言雖者，預顯劣後念，無異相等也。
猶住見覺證覺之相，劣於登地，所覺是礙，
故能覺亦礙，此則將礙除礙，故不自在，
此名菩薩覺於念住，念無住相也。
orig::  ^586a30

善男子！有照、有覺，俱名障礙。
是故，菩薩常覺不住，照與照者同時寂滅。
譬如有人自斷其首，首已斷故，無能斷者，
則以礙心自滅諸礙；礙已斷滅，無滅礙者。
commentary::  ^586a40

 ^586a46

宗密曰：有照，信中淨解也。
有覺，賢位中覺礙之覺也。
俱名障礙，正顯前非也。
常覺不住，照與照者，同時寂滅，能所契合也。
此則念無住相，覺住相無，如把刀劍，自斷其頭。
頭未落時，即無能斷之義。
頭若已落，復無能斷之人，則以覺礙之覺自滅。
所覺之礙，礙已斷滅。
無滅礙者，如火出木盡，烟滅#CB01926;飛。
orig::  ^586a50

修多羅教如標月指，若復見月，了知所標畢竟非月；一切如來種種言說開示菩薩亦復如是。
此名菩薩已入地者隨順覺性。
commentary::  ^586b12

 ^586b18

如山曰：設言象在於得意，無言象而倒惑，
執言象而迷真，故以標月之指喻於言教，
謂見月須藉指端，悟心須假佛教。
因指見月，見月忘指；因教筌心，悟心忘教。
存指則失真月，執教則失本心，意令證實忘標，故云畢竟非月。
一切如來下，明諸佛同以言筌顯理。
此名菩薩下，論寄息於生相。
文云：如菩薩地盡，滿足方便，一念相應，
覺心初起，心無初相，以遠離微細念故，
得見心性，心即常住，名究竟覺。
orig::  ^586b26

善男子！一切障礙即究竟覺，得念、失念無非解脫，
成法、破法皆名涅槃，智慧、愚癡通為般若。
commentary::  ^586b42

 ^586b46

如山曰：若見有障可斷，斷已名覺。
覺非究竟，故障礙即覺，方究竟矣。
得念失念二句，謂無念則得其正念，有念則為失念。
故論中說覺則離念，念則不覺等。
今明念本自空，元是無念，故皆解脫。
眾緣相會曰成，緣離曰破。
又進修曰成，毀謗為破。
緣無自性，成破一如，故皆涅槃。
智慧愚癡二句，即大寶積所云：癡從分別生，分別亦非有。
癡性與佛性，平等無差別。
orig::  ^586b52

菩薩外道所成就法同是菩提，無明真如無異境界，
諸戒定慧及淫怒癡俱是梵行，眾生國土同一法性，
地獄天宮皆為淨土，有性無性齊成佛道，
一切煩惱畢竟解脫，法界海慧照了諸相猶如虗空，此名如來隨順覺性。
commentary::  ^586c16

 ^586c26

 ^586c30

 ^586c40

如山曰：所成就法二句，即思益所云：住正道者，不分別是邪是正。
無明真如二句，即涅槃所云：無明本際，性本解脫。
古德云：迷則真如是妄想，悟則妄想是真如。
諸戒念三句，即無行經所云：貪欲即是道，
慧癡亦復然，如是三事中，有無塵佛之道。
眾生二句，即涅槃所云：我以佛眼，徧觀三界，
有情無情，一切人法，悉皆究竟。
究竟者，即法性也。
地獄天宮二句，謂極惡業成，天宮即見地獄；
極善業熟，地獄即是天宮。
二業之念由心，地獄天宮豈定？
心既本空，一切清淨。
有性無性二句，言有性者，三乘性也；言無性者，闡提性也。
非唯他日迴心現已，齊成佛道。
一切煩惱二句，即佛頂經所云：根塵同源，
縛脫無二，識性虗妄，猶如空華。
然煩惱依識，識性既空，煩惱何縛？
合上十對，名相雖異，其意不殊。
但緣佛證覺心，心無取捨，故得諸法普同圓妙。
故今但各引例而已，不更一一推求。
法界海慧，謂法界深廣，故如海也。
海慧離念，故諸相如空。
又能照之慧，離分別念，猶如虗空，即同淨名。
如鏡照物，鏡自無心，安心於覺，成真隨順，故名如來。
orig::  ^586c44

善男子！居一切時不起妄念，於諸妄心亦不息滅，
住妄想境不加了知，於無了知不辨真實。
彼諸眾生聞是法門，信解受持不生驚畏，是則名為隨順覺性。
commentary::  ^587a28

 ^587a34

如山曰：妄念者，攀緣取著外法也。
念則違覺，故令不起。
於諸妄心，亦不息滅。
謂若求真捨妄，猶棄影勞形。
若滅妄存真，似揚聲止響。
盖境從心現，元是自心。
若加了知，即迷現量。
故經說：非幻成幻。
論云：心不見心，但不生情，自然如鏡照物。
且心體本自知覺，何必更加了知？
知上起知，名為加矣。
能知既寂，即真實知。
真實即知，誰知真實？
彼當根眾，聞此方便，心無疑惑，體達分明，
領受任持，則坦然合道矣。
other:: 
## 威德章

orig::  ^587a40

於是威德自在菩薩在大眾中，即從座起而白佛言：大悲世尊！
廣為我等分別如是隨順覺性，令諸菩薩覺性光明承佛圓音，
不因修習而得善利。
世尊！譬如大城外有四門，隨方來者非止一路，一切菩薩莊嚴佛國及成菩提非一方便。
惟願世尊！廣為我等宣說一切方便漸次，
并修行人總有幾種，令求大乘者速得開悟，遊戲如來大寂滅海？
commentary::  ^587b8

 ^587b22

如山曰大城，譬圓覺也。
四門譬行門也。隨方來者非止一路，如從東來不可西門而入。
一切下。謂前說現行理趣分明，今復咨詢恐涉非分也。
故先立理更請投機。
惟願下。問所修之行并能修之人也。
orig::  ^587b30

爾時，世尊告威德自在菩薩言：善男子！
無上妙覺徧諸十方出生如來，與一切法同體平等，
於諸修行實無有二，方便隨順其數無量，圓攝所歸循性差別當有三種。
commentary::  ^587b38

 ^587b46

 ^587b48

 ^587c2

宗密曰：十方諸佛，同證同修，色心不二，
凡聖無差，皆依覺性，故同平等。
於諸修行，即如前二空觀門，根塵普淨，
貪愛俱寂，悲智雙行，離相離心，常無所得。
一切菩薩，無不如斯。
隨事雖差，此意無二。
然眾生根性，利鈍不同，煩惱厚薄，沉掉不等，
隨其根性，說教多端。
不爾，難為趣入，圓攝所歸。
下謂眾生根性，雖有萬差，而此三門，可一切収盡也。
orig::  ^587c6

善男子！若諸菩薩悟淨圓覺，以淨覺心取靜為行，
由澄諸念，覺識煩動，靜慧發生，身心客塵從此永滅，便能內發寂靜輕安。
由寂靜故，十方世界諸如來心，於中顯現如鏡中像，此方便者名奢摩他。
commentary::  ^587c20

 ^587c28

 ^587c30

如山曰：此謂發心修行，欲趣佛果，先須了悟身中淨圓覺性，
以為行本。欲淨覺心，約其所悟而起行也。
以者，用也。凡夫用妄，菩薩用覺，迷悟異故，取靜為行。
雖悟即動，即靜為欲，對治動亂之間，一向以靜境安心，
漸漸修行，方得成就。
由前以靜澄心，諸念不起，心合靜源，體非分別，
故見分別之識，煩勞動擾。
由前念澄覺性，慧性開明，因靜生慧，故云靜慧。
此隱今顯，故云發生。
由慧發生，身心相盡，塵妄不起，名為永滅。
則內心自閑，寂靜清虗，輕安調暢，喧塵永息，麤重長袪矣。
夫眾生圓明性體，與佛不殊，但以妄情，凡聖似隔。
今身心相盡，妄念不生，圓覺妙心，凡聖交徹。
理實而言，我知身心亦徧現十方佛中，
如諸鏡入一鏡中，諸鏡即成影像。
故諸佛以入行人，現心如影像也。
然塵鏡之性，本明磨瑩，即呈佛像。
眾生自心亦爾，心靜即現如來。
奢摩他，此云止定之異名，寂靜義也。
謂於染淨等境，心不妄緣故也。
orig::  ^587c46

善男子！若諸菩薩悟淨圓覺，以淨覺心知覺心性及與根塵皆因幻化，
即起諸幻以除幻者，變化諸幻而開幻眾，
由起幻故便能內發大悲輕安一切，菩薩從此起行漸次增進。
彼觀幻者非同幻故，非同幻觀皆是幻故，
幻相永離，是諸菩薩所圓妙行如土長苗，此方便者名三摩鉢提。
commentary::  ^588a26

 ^588a38

 ^588a42

 ^588a46

如山曰：心性是識，識與根塵三和合有，名無自性。
但是無明迷真而起，故名幻化。
諸幻即幻智也。幻者，即根本無明，是能幻之者。
除幻者，依如幻始覺力分，覺根本不覺，
始滅息相，終息生相，即是除幻。
變化諸幻二句，謂隨機應化，說法開示如幻眾生也。
由根塵既消，自他無二，故能內發同體大悲。
由悲從空起，非其愛見，故輕安暢適。
一切菩薩從此觀門，方能起於悲智，乃至佛果。
彼觀幻者，非同幻故，拂幻法也。
非同幻觀，皆是幻故，拂幻智也。
幻相永離，則成非幻稱真之行矣。
如種谷等，依土長苗，収子之時，苗土皆棄也。
三摩鉢提，此云等至，等持之中能至勝位故。
orig::  ^588a52

善男子！若諸菩薩悟淨圓覺，以淨覺心不取幻化及諸靜相，
了知身心皆為罣礙，無知覺明不依諸礙，
永得超過礙無礙境，受用世界及與身心相在塵域，
如器中鍠聲出於外，煩惱涅槃不相留礙，
便能內發寂滅輕安，妙覺隨順寂滅境界，
自他身心所不能及，眾生壽命皆為浮想，此方便者名為禪那。
commentary::  ^588b24

 ^588b36

 ^588b48

如山曰：以淨覺心，躡其所依也。
不取幻化，離第二觀也。
及諸靜相，離第一觀也。
了知有身有心，悉皆是妄，無知覺明，即上所了身心也。
不依諸礙，直造靈明也。
礙即前幻，涉於煩惱者。
無礙境即取靜，同於涅槃者。
相在謂不異常也。
塵域謂不離舊處也。
此由執認，復體同他。
今不生情，豈拘靈照？
如金器聲，鍠鍠出外，不相留礙也。
內發寂滅，謂不取幻化，幻化即寂；不取靜相，靜相即滅。
非故寂之滅之。又但是真心實理，非對靜幻。
故楞伽云：寂滅者，名為一心。
此非息動之寂，生已而滅，故云內發。
隨順妙覺寂滅，謂在觀之時，用心同佛故。
自他身心所不能及，謂唯獨自明了，餘人所不見，故他不及。
自己心識之量，亦不能造，如熒燒須彌，
必須離情方契，故自不及。
又依體起智為自，根塵發識名他，不可識識智知，故皆不及。
了知真寂，即知眾生畢竟非真，此名為禪那，此云靜慮。
即慮而靜，故無散動，即當定義。
即靜而慮，故非無記，即當慧義。
other:: 
## 辨音章

orig::  ^588c4

於是辨音菩薩在大眾中，即從座起而白佛言：大悲世尊！
如是法門甚為希有。
世尊！此諸方便，一切菩薩於圓覺門有幾修習？
commentary::  ^588c38

 ^588c44

宗密曰：此諸方便，指前三觀也。
前說三觀，雖行相分明，未審諸菩薩所脩，為復一人具三？
為三人如一？為前後？
為同時？為依次？為超次？
故問之。
orig::  ^588c50

爾時，世尊告辨音菩薩言：善男子！
一切如來圓覺清淨，本無修習及修習者。
一切菩薩及末世眾生，依於末覺幻力修習，爾時便有二十五種清淨定輪。
commentary::  ^589a6

〔如山曰：輪者，摧輾義。
能摧惑障，令正智轉，故名為輪。〕 ^589a12

宗密曰：觀網交羅，於中初有三輪單修三觀，
次有二十一輪交修三觀，後有一輪圓修三觀。
于此二十五觀，約喻各立一名，今全用之。
orig::  ^589a14

若諸菩薩唯取極靜，由靜力故永斷煩惱究竟成就，
不起于座便入涅槃，此菩薩者名單修奢摩他。
commentary::  ^589a20

 ^589a24

如山曰：唯取極靜，不兼事也。
由靜心之力，覺身心空，瞥念尚無，煩惱何據？
煩惱不起，即是覺心，故云究竟成就。
不起于座，謂不起法空之座。
便入涅槃，謂便入寂滅涅槃也。
orig::  ^589a28

若諸菩薩唯觀如幻，以佛力故變化世界種種作用，
備行菩薩清淨妙行，於陀羅尼不失寂念及諸靜慧，此菩薩者名單修三摩鉢提。
commentary::  ^589a36


orig::  ^589a42

若諸菩薩唯滅諸幻，不取作用獨斷煩惱，
煩惱斷盡便證實相，此菩薩者名單修禪那。
commentary::  ^589a48

〔補註曰：此言呈音出礙，觀謂器質音融，隨扣應響也。〕 ^589b2

 ^589b4

如山曰：以諸幻境無邊，難可窮究，故直云滅。
滅者，絕念也。作用施為，又妨禪寂，故云不取。
獨斷煩惱，獨者，不假諸行也，正是絕待之義。
煩惱斷盡，但與靈心相應，煩惱自無所有，無所有處即為證也。
後交絡三觀，每以一觀為頭，兼於餘二，
交絡成七，三七故有二十一輪，兼前三單及後一圓，足二十五。
orig::  ^589b10

若諸菩薩先取至靜，以靜慧心照諸幻者，便於是中起菩薩行。
此菩薩者，名先脩奢摩他後修三摩鉢提。
commentary::  ^589b22

 ^589b26

如山曰：先取至靜句，標靜觀為首也。
以靜慧心，從靜躡跡起也。
照諸幻者，便於是中起菩薩行，盖兼修幻觀。
若無靜慧，則自居幻化，何能照幻？
orig::  ^589b30

若諸菩薩以靜慧故證至靜性，便斷煩惱永出生死。
此菩薩者，名先修奢摩他後修禪那。
commentary::  ^589b36

 ^589b40

如山曰：以靜慧故，靜也。
證至靜性，寂也。躡靜而兼修寂矣。
二、觀功用。斷煩惱是因亡，出生死是果喪。
orig::  ^589b44

若諸菩薩以寂靜慧，復現幻力種種變化度諸眾生，後斷煩惱而入寂滅。
此菩薩者，名先修奢摩他，中修三摩鉢提，後修禪那。
commentary::  ^589b48

 ^589c2

如山曰：以寂靜慧靜也。
復現下，言次幻後寂。
orig::  ^589c6

若諸菩薩以至靜力斷煩惱已，後起菩薩清淨妙行度諸眾生。
此菩薩者，名先修奢摩他，中修禪那，後修三摩鉢提。
commentary::  ^589c8

 ^589c14

如山曰：以至靜力靜也。
後言先寂後幻，煩惱既盡，愛見已無，故所起行，
無不淨妙，可解他縛。
orig::  ^589c18

若諸菩薩以至靜力心斷煩惱，復度眾生建立境界，
此菩薩者，名先修奢摩他，齊修三摩鉢提、禪那。
commentary::  ^589c22

 ^589c26

如山曰：此盖齊兼幻寂也。
內斷煩惱是寂，外度眾生是幻。
orig::  ^589c30

若諸菩薩以至靜力資發變化後斷煩惱，
此菩薩者名齊修奢摩他、三摩鉢提，後脩禪那。
commentary::  ^589c34

 ^589c38

如山曰：以至靜力，資發變化，齊標靜幻也。
謂以至靜力，資助#CB15081;發變化之力，
以度眾生，後斷煩惱，兼寂也。
前二利備，故入中道。
此與前異，前則靜獨為初，後始兼寂幻；
此則靜與幻齊為初，後始單兼於寂。
orig::  ^589c44

若諸菩薩以至靜力用資寂滅，後起作用變化世界，
此菩薩者名齊修奢摩他、禪那，後脩三摩鉢提。
commentary::  ^589c52

 ^590a4

如山曰：以至靜力，用資寂滅，齊滅也。
後起作用，變化世界，兼幻也。
orig::  ^590a10

若諸菩薩以變化力，種種隨順而取至靜，
此菩薩者，名先修三摩鉢提後修奢摩他。
commentary::  ^590a14

 ^590a18

如山曰：以變化力，種種隨順，標幻也。
而取至靜，兼靜也。
orig::  ^590a24

若諸菩薩以變化力，種種境界而取寂滅，
此菩薩者，名先修三摩鉢提後修禪那。
commentary::  ^590a28

 ^590a32

如山曰：以變化力，種種境界，幻也；而取寂滅，兼寂也。
orig::  ^590a36

若諸菩薩以變化力而作佛事，安住寂滅而斷煩惱，
此菩薩者，名先脩三摩鉢提，後修禪那。
commentary::  ^590a40

 ^590a44

如山曰：以變化力而作佛事，幻也；安住寂靜，
靜也；而斷煩惱，寂也。
orig::  ^590a48

若諸菩薩以變化力無礙作用，斷煩惱故安住至靜，
此菩薩者，名先修三摩鉢提，中脩禪那，後脩奢摩他。
commentary::  ^590a52

 ^590b2

如山曰：以變化力，無礙作用，幻也。
斷煩惱故，寂也。安住至靜，靜也。
orig::  ^590b6

若諸菩薩以變化力方便作用，至靜寂滅二俱隨順，
此菩薩者名先脩三摩鉢提，齊修奢摩他、禪那。
commentary::  ^590b10

 ^590b14

如山曰：以變化力，方便作用，幻也。
至靜寂滅，二俱隨順，兼靜寂也。
orig::  ^590b18

若諸菩薩以變化力種種起用，資於至靜後斷煩惱，
此菩薩者名齊修三摩鉢提、奢摩他，後修禪那。
commentary::  ^590b22

 ^590b26

如山曰：以變化力，種種起用，資於至靜，齊靜也。
後斷煩惱，兼寂也。
orig::  ^590b32

若諸菩薩以變化力資於寂滅，後住清淨無作靜慮，
此菩薩者，名齊修三摩鉢提禪那，後修奢摩他。
commentary::  ^590b36

 ^590b40

如山曰：以變化力資於寂滅，齊滅也。
後住清淨無作靜慮，兼靜也。
orig::  ^590b44

若諸菩薩以寂滅力而起至靜住於清淨，
此菩薩者，名先修禪那後修奢摩他。
commentary::  ^590b48

 ^590b52

如山曰：以寂滅力，寂也。
而起至靜住於清淨，兼靜也。
此合下七節為後七輪，各標寂為首，次兼餘二。
orig::  ^590c4

若諸菩薩以寂滅力而起作用，於一切境寂用隨順，
此菩薩者，名先修禪那後修三摩鉢提。
commentary::  ^590c8

 ^590c12

如山曰：以寂滅力寂也，而起作用於一切境，寂用隨順兼幻也。
orig::  ^590c16

若諸菩薩以寂滅力種種自性，安於靜慮而起變化，
此菩薩者，名先修禪那，中修奢摩他，後修三摩鉢提。
commentary::  ^590c20

 ^590c24

如山曰：以寂滅力，種種自性，寂也；安於靜慮，
靜也；而起變化，幻也。
orig::  ^590c28

若諸菩薩以寂滅力無作自性起於作用，
清淨境界歸於靜慮，此菩薩者，名先修禪那，
中修三摩鉢提，後修奢摩他。
commentary::  ^590c32

 ^590c38

如山曰：以寂滅力無作自性，寂也；起於作用清淨境界，
幻也；歸於靜慮，靜也。
orig::  ^590c42

若諸菩薩以寂滅力種種清淨，而住靜慮起於變化，
此菩薩者名先修禪那，齊修奢摩他、三摩鉢提。
commentary::  ^590c46

 ^590c50

如山曰：以寂滅力，種種清淨，寂也。
而住靜慮，起於變化，齊兼靜幻也。
orig::  ^591a2

若諸菩薩以寂滅力，資於至靜而起變化，
此菩薩者名齊修禪那、奢摩他，後修三摩鉢提。
commentary::  ^591a6

 ^591a10

如山曰：以寂滅力資於至靜，齊靜也；而起變化，兼幻也。
orig::  ^591a14

若諸菩薩以寂滅力資於變化，而起至靜清明境慧，
此菩薩者，名齊修禪那三摩鉢提，後修奢摩他。
commentary::  ^591a18

 ^591a22

如山曰：以寂滅力資於變化，齊幻也。
而起至靜清明境，慧兼靜也。
orig::  ^591a28

若諸菩薩以圓覺慧圓合一切，於諸性相無離覺性，此菩薩者名為圓修三種自性清淨隨順。
commentary::  ^591a32

 ^591a36

 ^591a38

如山曰：以圓覺慧稱圓覺而發慧故也。
圓合一切，謂圓融和合一切事理、性相、
真妄、色空等類，舉體相應，是為圓合。
謂由圓覺合理，理即非理，故全即事。
又由以覺合事，事即非事，故全即理。
餘性相等，皆同此說。
中道義諦，於是現焉。
非理非事，雙遮顯中，遮照同時，是為圓覺。
又依諸性修靜觀，依相修幻觀，依無離覺性修寂觀。
故科云：圓修三觀矣。
other:: 
## 淨業章

orig::  ^591a44

於是淨諸業障菩薩在大眾中，即從座起而白佛言：大悲世尊！
若此覺心本性清淨，因何染污使諸眾生迷悶不入？
惟願開悟法性，令此大眾及末世眾生作將來眼。
commentary::  ^591b6

 ^591b14

 ^591b16

如山曰：此中問意，不說本來，都迷意明。
已知覺性圓明，諸法清淨，何得凡心宛在，不合覺源？
所作所為，情猶憎愛，自他全別，難自渾融。
比對果人，天地之遠，覺心本淨，悟即應同。
更有何法染汙，令我用心異佛？
故云：因何迷悶不入？
orig::  ^591b24

爾時，世尊告淨諸業障菩薩言：善男子，
一切眾生從無始來，妄想執有我、人、眾生及與壽命，
認四顛倒為實我體，由此便生憎愛二境，於虗妄體重執虗妄。
commentary::  ^591b34

 ^591b40

如山曰：世尊謂眾生未曾悟故，妄中橫計。
計取自體為我，計我展轉趣於餘趣為人，
計我盛衰苦樂種種變異相續為眾生，計我一報命根不斷而住為壽。
夫真我本有，迷之謂無。
妄我本空，執之為有。
四皆橫計，故云顛倒也。
由執四相為實我體，所以於自生愛，於他生憎。
順我者愛，逆我者憎。
如是愛憎，皆由執我。
故曰由此於虗妄體，重執虗妄。
謂四大五蘊，迷性妄生。
眾緣假合，已是虗妄。
更於其上，重執我人也。
orig::  ^591b46

二妄相依生妄業道，有妄業故妄見流轉，
厭流轉者妄見涅槃，由此不能入清淨覺。
commentary::  ^591c12

 ^591c16

如山曰：由前二妄故，生起造作種種妄業，
業能引至苦樂之果，故名為道。
業成即受生死流轉，生死流轉是所至之果也。
厭流轉者，謂厭三界不安，皆如火宅，息緣斷惑也。
妄見涅槃，志在趣寂躭空，#CB01926;身滅智，由此不能入清淨覺也。
此句正是答結前問。
前問云：何迷悶不入？
今答云：由認四相，展轉生過，縱離六道，復墮二乘故也。
orig::  ^591c24

非覺違拒諸能入者，有諸能入非覺入故，是故動念及與息念皆歸迷悶。
何以故？由有無始本起無明為己主宰。
commentary::  ^591c38

 ^591c44

如山曰：前問因何使諸眾生不入？
故此答云：非覺違拒，使之不入，但由認我，故不入也。
如夢身未忘，不能合於本身，非本身違拒也。
有諸能入，非覺入故。
意云：入時若是覺入，不入即是覺拒。
既入者，自是信、解、行等，覺體元無出入，
入與不入，何責於覺？
是故動念、息念，皆歸迷悶也。
夫動念既為背覺，息念即合契真，何故皆稱迷悶？
由將無始住地無明為我主故也。
orig::  ^591c50

一切眾生生無慧目，身心等性皆是無明，譬如有人不自斷命。
commentary::  ^592a14

 ^592a18

如山曰：生無慧目，謂未曾悟入故也。
身心等性二句，謂前得本起因地，則所修皆是佛因。
此用本起無明，一切皆是魔業。
又前以覺圓明故，根塵普淨，結云一切是覺。
今已無明為本，故云皆是無明。
譬如有人二句，謂由愛故得身，若斷身即違愛。
如人縱卑陋病苦，亦自保命，終不能斷。
斷餘或可，自斷誠難。
認我亦爾，斷一切煩惱惡業，容有得者，
欲令斷我，其可得乎？
何以故？我終不能還斷我故。
orig::  ^592a28

是故當知，有愛我者我與隨順，非隨順者便生憎怨，
為憎愛心養無明故，相續求道皆不成就。
commentary::  ^592a44

〔此以下皆結成障道〕。 ^592a48

如山曰：有愛我者二句，是對順生愛以明我。
非隨順者二句，是對違起憎以明我。
為憎愛心二句，謂唯滋無明。
故知迷心修道，縱令勤苦種種行問，但助無明何成佛果？
可知本從無明而生憎愛，憎愛還熏無明，
種子現行相續不斷，將此求道畢竟不成。
自下文以後別釋四相。
orig::  ^592b2

善男子！云何我相？
謂諸眾生心所證者。
commentary::  ^592b14

 ^592b16

宗密曰：夫我難自見，約事證知，但驗自他各殊，即證自中有我。
設令修道，捨妄證真，但覺有心，總名我相。
orig::  ^592b20

善男子，譬如有人，百骸調適，忽忘我身，
四肢絃緩，攝養乖方，微加針艾，即知有我，
是故證取，方現我體。
commentary::  ^592b26

 ^592b30

如山曰：攝養乖方下，況道者燕居靜室或隱深山，
心絕經營境無違順，習閑成性暫得忘情，不覺自他謂證無我。
若違順所福宛有心生，心既未平方知我在。
故下云若復有人歎謗其法，即喜恨等。
orig::  ^592b34

善男子！其心乃至證於如來畢竟了知清淨涅槃皆是我相。
commentary::  ^592b42

 ^592b46

如山曰：謂非但了知二乘涅槃為我相，設使了知如來涅槃亦是我相。
然涅槃但是覺體，非別有可證。
今既證得涅槃，不忘能所，即是我相。
orig::  ^592b50

善男子！云何人相？
謂諸眾生心悟證者。
commentary::  ^592c6

 ^592c8

如山曰：覺前非也，者字正名人相。
orig::  ^592c12

善男子！悟有我者，不復認我所悟非我。
悟亦如是，悟已超過一切證者，悉為人相。
commentary::  ^592c14

〔補註曰：此言粗相也。〕 ^592c18

如山曰：悟有我者二句，不作證心也。
所悟非我二句，同前非也。
悟已超過句，是絕所證之過，除能悟之累，末句結成也。
orig::  ^592c20

善男子，其心乃至圓悟涅槃，但是我者，
心存少悟，備殫證理，皆名人相。
commentary::  ^592c26

 ^592c30

如山曰：圓悟涅槃，不取能所故也。
心存少悟，謂此智不怯，便為存悟，非諸差別，故云少也。
皆名人相，結成細相也。
orig::  ^592c34

善男子！云何眾生相？
謂諸眾生心自證悟所不及者。
commentary::  ^592c40

 ^592c42

如山曰：覺前能悟，悟是所覺。
悟既成所，覺又名能。
展轉無窮，皆成能所。
能所及處，皆是相待。
了此無定，故離前非。
計所不及，謂免諸過。
不覺此計，又是眾生。
眾生者，不定執一之謂也。
orig::  ^592c48

善男子！譬如有人作如是言：我是眾生。
則知彼人說眾生者非我、非彼。
云何非我？我是眾生則非是我。
云何非彼？我是眾生非彼我故。
commentary::  ^593a4

〔補註曰：此喻正釋。〕 ^593a10

如山曰：云何非我？
以自是眾生，故非我也。
云何非彼？以云我是眾生，不云彼是眾生，故非彼也。
非我非彼，謂非彼人之我也。
又顯於自於彼，不計我人，故非彼我。
orig::  ^593a14

善男子！但諸眾生了證、了悟皆為我、人，
而我、人相所不及者，存有所了，名眾生相。
commentary::  ^593a22

 ^593a26

如山曰：了證，證我相也。
了悟，悟人相也。了證者空，則我不及。
了悟者空，則人不及。
不執主宰，故離我人。
存有所了二句，謂心不忘故也。
orig::  ^593a30

善男子！云何壽命相？
謂諸眾生心照清淨，覺所了者，一切業智所不自見，猶如命根。
commentary::  ^593a36

 ^593a40

如山曰：心照清淨，謂即心之照，故云清淨，即自覺也。
覺所了者，覺前三相，即覺他也。
證悟等盡，徹於真源，無別能覺，故上云心照。
一切業智，謂擬將此智，修習一切無漏之業，
故雖能除妄，而不自除，故不自見。
不自見故，猶如命根。
如命根者，兼取相續不斷之義也。
orig::  ^593a46

善男子！若心照見一切覺者皆為塵垢，覺所覺者不離塵故。
如湯消氷，無別有氷；如氷消者，存我、覺我亦復如是。
commentary::  ^593b6

 ^593b12

 ^593b14

宗密曰：覺所覺者，由將此心見前諸覺，
故不離塵，以心未忘故。
如湯銷氷三句，謂湯消氷盡，同成一水，更無能知盡者。
反明此業智，既照前三相皆盡，則是我病，未盡如氷。
若言我盡，即此言盡之氷，便是不盡。
存我二句，謂無別有我知我盡者。
orig::  ^593b22

善男子！末世眾生不了四相，雖經多劫勤苦修道，
但名有為，終不能成一切聖果，是故名為正法末世。
commentary::  ^593b32

 ^593b36

如山曰：以有為心修行，則行行皆帶能所，故不成聖正。
夫正法之時，修則皆證。
末世之時，人多取相。
今既取證相，則正法亦同末世。
若遇此教，了達病源，則雖末世，還同正法。
後展轉廣釋文凡四。
orig::  ^593b40

何以故？認一切我為涅槃故，有證有悟名成就故。
譬如有人認賊為子，其家財寶終不成就。
commentary::  ^593b48

 ^593b52

如山曰：劫數既多，行又勤苦，以何義故，不證聖果？
良由認我以為涅槃，故雖多劫勤脩，終無所益。
譬如賊在外，猶可隄防，養之為兒，如何檢慎？
又知賊是賊，賊無能為，認之為兒，寧免破敗？
orig::  ^593c6

何以故？有我愛者亦愛涅槃，伏我愛根為涅槃相。
有憎我者亦憎生死，不知愛者真生死故，別憎生死名不解脫。
commentary::  ^593c14

 ^593c20

如山曰：縱使認我取證，何以便妨於道？
夫生死輪迴本自憎愛，欲求解脫須盡二源。
今愛涅槃還是本愛，今憎生死亦是本憎，
棄苦欣樂雖殊，憎愛元是本習，帶之修道佛果豈成？
伏我愛根為涅槃者，由伏之故不起，不起之相似涅槃相，以似為真故云爾也。
不知愛者四句，謂本愛涅槃擬除生死，
愛心既在即生死根，愛根憎苗豈名解脫？
orig::  ^593c24

云何當知法不解脫？
善男子！彼末世眾生習菩提者，以己微證為自清淨，猶未能盡我相根本。
commentary::  ^593c38

 ^593c42

宗密曰：法者涅槃，猶前釋云：愛涅槃者名不解脫。
故此徵云：若愛生死許是係縛，今悟涅槃是寂滅法，以何相知云不解脫？
以己徵證二句，外知根塵假合，內覺性體寂然。
由未能句，正標未盡之故也。
orig::  ^593c48

若復有人讚歎彼法，即生歡喜便欲濟度。
若復誹謗彼所得者，便生瞋恨則知我相，
堅固執持潛伏藏識，遊戲諸根曾不間斷。
commentary::  ^594a4

 ^594a10

如山曰：世境違順，麤重易明，唯就法門，最難覺察。
但言為法瞋彼度此，不知此心元是我相，
因對外境驗得內心，我執猶堅，潛藏相續。
雖慧軍數舉，魔眾頻摧，且阿賴耶城難攻主宰，
末那常侍防護牢強，意識謀臣經營內外，
旁監五識之將，以鎮六根之門。
由是賊主頻通遊戲，時時偷號，惑我法王，
往往侵疆，擾我觀境。
雖外怯般若，晝伏夜行，而內挾無明，晝夜不斷。
orig::  ^594a16

善男子！彼修道者不除我相，是故不能入清淨覺。
commentary::  ^594a32

〔補註曰：此文結成障覺。〕
orig::  ^594a34

善男子！若知我空，無毀我者，有我說法，
我未斷故；眾生、壽命亦復如是。
commentary::  ^594a36

 ^594a40

如山曰：恐聞瞋喜是我，便擬忍受不瞋，用為無我。
故推徵云：若見彼是毀人，我被彼毀而不瞋者，此亦是我。
故云：若知我空，無毀我者。
既見有毀我者，則未得我空，亦應云：若知我空，無我說法。
故次云：有我說法，我未斷故。
眾生下。謂例於我也。
orig::  ^594a48

善男子！末世眾生說病為法，是故名為可憐愍者；
雖勤精進增益諸病，是故不能入清淨覺。
commentary::  ^594b6

 ^594b10

宗密曰：指前所推之過也，即是四相。
四相若存，總名為病。
以病為法，誠可憐愍，帶病修行，故境諸病。
反此而言，則稱實修行。
末句結成障覺。
orig::  ^594b16

善男子！末世眾生不了四相，以如來解及所行處為自修行，
終不成就。
commentary::  ^594b22

 ^594b26

如山曰：佛說了義稱理法門，此言心境本空，
惑業本淨，凡聖不異，因果皆圓，就佛見之，理實如此。
且眾生迷倒已久，種習根深，縱令解法門，
現用元來隨念，但以分別心識，解他無礙言教，謂言佛意亦祇如然。
心既是念，故不覺念，不知冥通證入，異於隨相信心，
認佛平等之譚，不能斷惑求證，故經印言終不成就。
orig::  ^594b30

或有眾生未得謂得、未證謂證，見勝進者心生嫉妬，
由彼眾生未斷我愛，是故不能入清淨覺。
commentary::  ^594b44

 ^594b48

如山曰：得謂理也，乃至聖所俱功德。
證謂智也，則聖人冥證之智身。
今謂得謂證者，增上慢人若自知不證而言證者，
則根本戒中大妄語戒，非此文意也。
然諸聖人形類不定，得與不得內證在心。
何以辨他未得未證？
故觀心行以驗真虗。
夫聖人用心他己無二，見他勝進或法教流行，
念念喜歡必能隨順，自驗內心如此，或即證悟不虗。
若自覺己衰他盛則嫉，己盛他衰則喜，
縱令深解妙境，但是心之所緣，勿錯認之謂得謂證。
由彼眾生下，結成障覺。
orig::  ^594c4

善男子，末世眾生希望成道，無令求悟，
唯益多聞，增長我見。
commentary::  ^594c24

 ^594c28

如山曰：希望成道趣果也，惟益多聞迷固也。
即知先須悟道，然後多聞增慧。
末世之人多迷此意，唯宗名數，不務了心。
心既不通，解義唯多，我見唯長，故下云增長我見。
夫多聞無智慧，是不知實相，譬如大闇中有燈而無目等。
orig::  ^594c32

但當精勤降伏煩惱，起大勇猛，未得令得、
未斷令斷，貪、瞋、愛、慢、諂曲、嫉妬，對境不生，彼我恩愛一切寂滅。
佛說是人漸以成就。
commentary::  ^594c42

 ^594c48

宗密曰：未得令得，修也，謂真境中一切功德妙用。
未斷令斷，斷也，謂顛倒境中一切障礙之法。
重舉彼我恩愛者，生死根本，最難拔故。
念盡則自他俱寂，勤斷煩惱，我見習氣漸盡，無上佛果自然漸成。
orig::  ^595a6

求善知識不墮邪見，若於所求別生憎愛，則不能入清淨覺。
commentary::  ^595a14

 ^595a18

如山曰：商人入海須假導師，學者修行必資善友。
若於所求下，反明不生憎愛則入覺也。
other:: 
## 普覺章

orig::  ^595a22

於是普覺菩薩在大眾中，即從座起而白佛言：大悲世尊！
末世眾生去佛漸遠，聖賢隱伏邪法增熾，
使諸眾生求何等人、依何等法、行何等行、
除去何病、云何發心，令彼群盲不墮邪見？
commentary::  ^595a26


orig::  ^595a34

爾時，世尊告普覺菩薩言：善男子！
末世眾生將發大心求善知識，欲修行者當求一切正知見人，
心不住相，不著聲聞、緣覺境界。
commentary::  ^595a40

 ^595a46

如山曰：善知識者，謂善能識真妄，知病識樂故。
初心便令求者，正知見人，謂善達覺性，不因修生。
決擇無疑者，心不住相者，離凡夫煩惱境界。
不著聲聞緣覺者，離二乘滯寂境界。
orig::  ^595a50

雖現塵勞心恒清淨，示有諸過讚歎梵行，
不令眾生入不律儀，求如是人即得成就阿耨多羅三藐三菩提。
commentary::  ^595b4

 ^595b10

 ^595b14

宗密曰：塵勞，即貪等也。
心恒清淨，謂現染之中而不染也。
示諸有過，謂欲度眾生，先以同事相攝。
但為同事相攝故，雖現諸過，常雖讚歎真實梵行。
故論云：壞見之人雖不壞行，不堪與眾生為其道眼。
雖壞行而不破見者，是則人天真勝福田。
求如是人下，結成大益。
orig::  ^595b20

末世眾生見如是人，應當供養，不惜身命。
彼善知識四威儀中常現清淨，乃至示現種種過患，
心無憍慢，況復摶財、妻子、眷屬！
commentary::  ^595b32

 ^595b38

 ^595b40

如山曰：不惜身命，如雪山捨身、香城破骨之類。
彼善知識三句，惜前順行。
乃至示現二句，指前逆行。
心無憍慢，明不疑也。
夫菩薩化現權道難測，但依法門莫疑其迹，
不以順行即效虔誠，或覩逆行便生憍慢。
況復二句，例身外之易。
orig::  ^595b48

若善男子於彼善友不起惡念，即能究竟成就正覺，心華發明照十方剎。
commentary::  ^595c4

〔補註曰：此節言顯益。〕 ^595c8

如山曰：憍慢若起，惡念便生，障覆自心，法何得人？
既無惡念之覆，即得正覺成就。
覺心既明，即慧光開發，能向無染，故曰心華。
稱體無邊，照十方剎。
orig::  ^595c10

善男子！彼善知識所證妙法，應離四病。
云何四病？
commentary::  ^595c16

 ^595c18

如山曰：心病無邊，要唯此四，隨有其一，即不堪為師。
orig::  ^595c22

一者、作病。若復有人作如是言：我於本心作種種行，欲求圓覺。
彼圓覺性非作得故，說名為病。
commentary::  ^595c26

 ^595c30

如山曰：辨相也。思惟揣度，計校籌量，興心運為，
擬作行相，造塔造寺，供佛供僧，持呪持經，僧講俗云。
端然宴坐，種種施為，止息深山，遊歷世界，
勤憂衣食，謂是道緣，故受飢寒，將為功德。
觀空觀有，愛身厭身，於多行門，隨執其一，
託此一行，欲契覺心。
圓覺性非造作，造作如何契之？
orig::  ^595c36

二者、任病。若復有人作如是言：我等今者不斷生死、
不求涅槃，涅槃、生死無起滅念，任彼一切隨諸法性欲求圓覺。
彼圓覺性非任有故，說名為病。
commentary::  ^595c48

〔宗密曰：此言任意浮沉病。〕 ^596a2

如山曰：若復有人意云：生死是空，更何所□？
涅槃本寂，何假修求？
不厭不欣，無起滅念，任彼一切，隨諸法性，
如火熱水濕之類，各各差別，妄從他妄，
真任他真，各稱其心，何必改作？
自謂已覺，何必作幻？
故成任病，此乃放縱身心，復令善惡不拘，即名無記之性。
七賢豈是大道？四皓寧為聖人？
尚昧欲天，焉冥覺體？
故前云：若不修行，常居幻化，云何解脫？
orig::  ^596a12

三者、止病。若復有人作如是言：我今自心永息諸念，得一切性寂然平等。
以此欲求圓覺，彼圓覺性非止合故，說名為病。
commentary::  ^596a26

〔補註曰：此言止息妄情之病。〕 ^596a32

如山曰：生心恐非隨情慮失，一向止息妄心，
自謂妄盡，自然平等。
以此欲求圓覺，見念既乖，性本靈明，迷照亦失。
念無而有，既止息令無；照有而隱，何不觀察令顯？
又真本無念，念既乖真；性本無止，止亦違性。
故言非止合故。
orig::  ^596a36

四者、滅病。若復有人作如是言：我今永斷一切煩惱，
身心畢竟空無所有，何況根塵虗妄境界一切永寂！
欲求圓覺，彼圓覺性非寂相故，說名為病。
commentary::  ^596a46

 ^596a52

如山曰：煩惱之本，即是身心。
若執身心，煩惱何斷？
故標斷煩惱，釋以身空。
又斷盡煩惱，空却身心。
身心尚空，根塵何有？
身等本空，故名永寂。
諸相既泯，寂相現前。
擬將此心，求證圓覺。
夫覺體靈明，不唯寂滅。
今滅惑住寂，豈得相應？
況圓覺者，非動非靜，雙融動靜。
恒沙妙用，無礙難思。
住寂之心，何能契合？
言即似近，理即全踈。
與理相違，故言非也。
orig::  ^596b10

離四病者，則知清淨。
作是觀者，名為正觀；若他觀者，名為邪觀。
commentary::  ^596b24

〔宗密曰：此即結明真偽。〕 ^596b28

如山曰：將前四行，自驗其心，隨落一門，則知是病。
故言離者，則知清淨，病除法在，是正觀也。
又更生情，便信胷襟，別為見解者，邪觀也。
orig::  ^596b32

善男子！末世眾生欲修行者，應當盡命供養善友、事善知識。
彼善知識欲求親近，應斷憍慢；若復遠離，應斷瞋恨。
commentary::  ^596b38

 ^596b44

如山曰：夫善友度人，種種方便，師徒心契，
法意方傳，是以俯就物機，相親相近。
愚者無識，憍慢便生，慢既翳心，即不入道，故云應斷。
或欲除慢，或遇異緣，相去相離，便生瞋恨，
云踈我親彼，說愛說憎。
既一念瞋，百萬障起，非論失道，亦墮三途，故此令斷。
orig::  ^596b50

現逆順境猶如虗空，了知身心畢竟平等，
與諸眾生同體無異，如是修行方入圓覺。
commentary::  ^596c6

 ^596c10

宗密曰：遠離名逆，親近名順。
又違情曰逆，隨情曰順。
故勝鬘云：應攝受者而攝受之，應折伏者而折伏之，
則佛法久住，猶如虗空，心無改易也。
了知身心下，結示同體。
悲智如是下，結因成果。
orig::  ^596c16

善男子！末世眾生不得成道，由有無始自他憎愛一切種子，
故未解脫。若復有人觀彼怨家如己父母，
心無有二，即除諸病。
於諸法中，自他憎愛亦復如是。
commentary::  ^596c24

 ^596c30

如山曰：自他憎愛前已頻明，今復說者，
是種子故、是入道微細病故，由此種子難契圓明，
故隨所聞法門即生心作意捨此取彼，
憎妄愛真難忘能所，故後云即除諸病。
若復有人下，是以冤家父母無二，例此觀法應云涅槃生死不殊，
不殊則無自他憎愛，故知諸病祗由愛真憎妄、
見自見他，故不能久事師宗，但自生情起行。
今既斷斯種子，則諸病自除，所以觀人中云即除諸病，此云亦復如是。
orig::  ^596c36

善男子，末世眾生欲求圓覺，應當發心作如是言：
盡於虗空一切眾生，我皆令入究竟圓覺，
於圓覺中無取覺者，除彼我人一切諸相。
如是發心不墮邪見。
commentary::  ^596c52

 ^597a6

如山曰：諸佛因地皆發此心，依此願修方成正覺。
若無心願，#CB15081;引所修行亦不成。
盡於虗空一切眾生，廣大心也；我皆令入究竟圓覺，
第一心也；於圓覺中無取覺者，常心也；
除彼我人一切諸相，不顛倒心也。
如是發心便離邪見，故偈語有云：度一切眾生，
究竟入圓覺，無彼我人相，當依正智慧，
便得超邪見，證覺般涅槃。
other:: 
## 圓覺章

orig::  ^597a10

於是圓覺菩薩在大眾中即從座起，頂禮佛足而白佛言：大悲世尊！
我等今者已得開悟，若佛滅後末世眾生未得悟者，云何安居修此圓覺清淨境界？
此圓覺中三種淨觀以何為首？
commentary::  ^597a24

 ^597a32

如山曰：得名圓覺，今有三意：一、前雖病盡理圓，
仍恐下根難入，此又曲開方便三期道場，
即上、中、下機普歸圓覺；二、由前節級行解已圓，
至此名為證極，證極之境更無別體，唯是圓覺；
三、最初標指圓覺為陀羅尼門者，從本起末，
今顯義已周，還至圓覺者，攝末歸本，表此三意，故當此門。
若佛滅後三句，舉所為也。
云何安居三句，問道場也。
此圓覺中三句，問加行也。
orig::  ^597a38

爾時，世尊告圓覺菩薩言：善男子！
一切眾生若佛現在當正思惟，若佛滅後施設形像，
心存目想生正憶念，還同如來常住之日。
commentary::  ^597b4

 ^597b10

宗密曰：若佛現在，對當會菩薩也。
當正思惟句，明不假設像等，當知惟心無外境界。
若復滅後，對末世眾生也。
施設下，明設像之意，謂大師去世不覩真儀，
設像諦觀引心入法，相即無相即見如來，亦可想佛真身常在不滅。
orig::  ^597b16

善男子！若諸眾生修奢摩他，先取至靜，
不起思念，靜極便覺。
如是初靜，從於一身至一世界，覺亦如是。
commentary::  ^597b26

 ^597b30

如山曰：靜極便覺，超動靜相，圓覺顯現，如前從空入中也。
如是初靜三句，釋上靜相，自他普徧。
徧靜雖無前後，約行人趣入，故從陿至寬。
覺亦如是句，例於靜也。
orig::  ^597b36

善男子！若寬徧滿一世界者，一世界中有一眾生起一念者，
皆悉能知；百千世界亦復如是，非彼所聞，一切境界終不可取。
commentary::  ^597b44

 ^597b50

如山曰：知眾生念者，世界既全成覺，眾生全在覺中，
故所起念無不了達，如影入鏡，鏡照無遺，
□發則同時已徧，故曰百千世界亦復如是。
非彼所聞下，謂信解行證雖階級不同，
而所信乃至所證之法元來不異，謂解則解其所信，
修則修其所解，證則證其所修。
今明證得境界，若非本所信等法，即不應取。
orig::  ^597c2

善男子！若諸眾生修三摩鉢提，先當憶想十方如來、
十方世界一切菩薩，依種種門漸次修行勤苦三昧，
廣發大願自熏成種，非彼所聞一切境界終不可取。
commentary::  ^597c16

 ^597c22

如山曰：諸佛菩薩心以大悲為本，但依佛菩薩種種之門，自然具大悲也。
道場之內且學悲心，限滿對緣即將化用。
漸次者，前至靜歸體功則頓現，今隨差別之相故應漸次。
願者，希求欲樂之義。
眾生無始以來念念希欲五塵之境，今已了悟故發心念念希欲悲智六度等境，
熏心成習故云種也。
非彼所聞下，義同上。
orig::  ^597c28

善男子！若諸眾生修於禪那，先取數門，
心中了知生、住、滅念分劑頭數，如是周徧四威儀中，
分別念數無不了知，漸次增進，乃至得知百千世界一滴之雨，
猶如目覩所受用物，非彼所聞一切境界終不可取，是名三觀初受方便。
commentary::  ^597c42

 ^598a2

 ^598a4

宗密曰：此有二意：一者、先用數息觀門，
治諸覺觀，漸入妙境。
然修出入息者，有六妙門，謂：一、數，二、隨，
三、止，四、觀，五、還，六、淨。
或依次第，或隨便宜。
二者、即下文所知生滅心念，便是數門。
由前心息相依，息調心淨，故了知心中生住異滅、
麤細妄念、本末分齊、頭緒數量。
如是周徧四句，謂初則宴坐照見，後則行住皆知，知即無患。
譬如妖魅，所欲著人，若知其名，自然消滅。
涅槃云：如人覺知是賊，賊無能為，漸次增進。
下淨心是圓覺自體，世界本在其中，觀行成就，全合靈源。
知雨滴數，固宜本分，非唯雨滴，萬物皆然。
凡夫之類，迷此真心，隨念所知，故□其用。
末二句，因前問云：三種淨觀，以何為首？
故具答已，結云是名等也。
orig::  ^598a10

若後末世鈍根眾生，心欲求道不得成就，
由昔業障當勤懺悔常起希望，先斷憎愛、
嫉妬、諂曲，求勝上心三種淨觀，隨學一事此觀不得，復習彼觀心不放捨漸次求證。
commentary::  ^598a36

 ^598a44

如山曰：欲求道不得成就，乃下中之下力不遂心也。
由昔業障下，重發誓願，決心欲證，加功勵志，懺業斷惑。
論中亦云：若人脩行信心，以從先世罪業眾多障礙，應當勇猛禮懺等。
三種淨觀下，言有人色相所礙，空靜之觀難成，
先觀色幻，幻即全空，靜觀方成。
復有執定實色，礙於心識，難修幻觀，先知其體本無，
而不妨覩相，方成假幻。
復有修中難成絕待，先知假全空而無假，
空全假而無空，空假俱無，絕於對待，方成寂滅。
又有人直見心源，方知諸法即性故空，
不壞相故假，或但從性現故假，無別所現故空，
先後綺互，如說輪說。
other:: 
# 流通分

other:: 
## 賢善首章

orig::  ^598a50

於是賢善首菩薩在大眾中，即從座起而白佛言：大悲世尊！
此大乘教名字何等？
云何奉持？眾生修習得何功德？
云何使我護持經人流布此教至於何地？
commentary::  ^598b20

 ^598b26

如山曰：事須持教，以教貫穿。
文既不遺，隨文解義。
解義先須識名，遺名於義不了。
奉法者云何持教？
持教者得何利益？
受持此經者云何護衛？
流傳此教者至何究竟？
此賢善發問意也。
orig::  ^598b34

爾時，世尊告賢善首菩薩言：善男子！
是經百千萬億恒河沙諸佛所說，三世如來之所守護，
十方菩薩之所歸依，十二部經清淨眼目。
commentary::  ^598b42

〔補註曰：此標能說能護之人也。〕 ^598b48

如山曰：說此經佛既是真身，真身無礙塵沙同體，故一說即是多說。
華嚴云：我不見有佛國土，不說此經等。
守護亦如華嚴經等云：我等諸佛護持此法，令未來世一切菩薩未曾聞者皆悉得聞。
歸依謂因行之中無不從此成佛。
清淨眼目謂推窮迷本照徹覺源，是以理貫群經義無不盡。
於此若解則諸教煥然，若不了之何知正道？
故云眼目。
orig::  ^598c6

是經名大方廣圓覺陀羅尼，亦名修多羅了義，
亦名祕密王三昧，亦名如來決定境界，
亦名如來藏自性差別，汝當奉持。
commentary::  ^598c20

〔此答名字之問〕。 ^598c26

如山曰：非器不聞名秘，隨器異聞名秘。
三昧之名，其數無量，圓覺三昧是彼根源，故稱王也。
決定，極證之處。如來藏，即圓覺在纏之名。
妄不能變，名為自性；隨緣起妄，名為差別。
又空如來藏、不空如來藏，即是差別。
餘義現前，末句敕令依此名義而持也。
orig::  ^598c30

善男子！是經唯顯如來境界，唯佛如來能盡宣說。
若諸菩薩及末世眾生依此修行，漸次增進至於佛地。
commentary::  ^598c42

 ^598c46

宗密曰：經說無明等皆無所有，正是佛境。
佛境若不顯現，眾生豈得皆空？
生若不空，豈徹覺地？
故華嚴信位即佛境甚深，雖知與智殊，
皆佛境界，是此意也。
由經唯顯佛境，故修之必至佛地。
orig::  ^598c50

善男子！是經名為頓教大乘，頓機眾生從此開悟，亦攝漸修一切群品。
譬如大海不讓小流，乃至蚊蝱及阿修羅，飲其水者皆得充滿。
commentary::  ^599a8

 ^599a14

如山曰：宗是頓教，事具漸門。
既頓漸俱収，則遲速皆益。
入有不入，總可留心。
譬如大海有無量之水，飲之則量腹少多。
圓覺有無邊法門，受之則隨器頓漸。
圓覺經精解評林卷上
 ^599a18
