
other:: 金剛經疏記科會卷第三
author:: 唐　圭峰大師　疏
author:: 宋　長水大師　記
author:: 後學雲棲寺沙門大#CB15358;科會
commentary:: 
△二、正宗分二。初標列章門。
二依章隨釋。
初標列章門。 ^406b15

【疏】第二、正宗，分二門分別：初約無著七種義句以懸判，後依天親門答斷疑以科釋。 ^406b19

【記】正宗中，疏二。初標章門。
○以一卷經文，二論解釋，大雲、青龍，皆二論並行。
今即不爾，何者？以無著配十八住處，天親斷二十七疑，
旨趣既殊，科段亦異。
或一疑中有四住、五住，或一住中有二疑、
三疑，乍合乍離，連前帶後。
以是之故，文涉交加，理則不必深玄，學者以之難解。
今既別釋，庶不相干，傳講之流，少力多獲耳。 ^406b23

△二、依章隨釋二：初、約無著七種義句以懸判，
二、依天親問答斷疑以科釋。
初、約無著七種義句以懸判三：初、正示七句，
二、總指後四，三、廣釋第三。 ^406b37

【記】初中三。初正示七句。 ^406b43

△初、正示七句二。
初牒標。二列釋。
初牒標。 ^406b45

【疏】初中，七義句者。 ^406c2

【記】七義句者。論述歸敬偈已，即云：成立七種義句已，此般若波羅蜜即得成立。
義句，揀文句也。既以一義為一句，此經共有七義句也。
七義句名，疏中自有。
於中，前六顯示菩薩所作究竟，第七顯示成立此法門故。
然此七句之文，教、理、行、果，悉圓滿矣。
於中，一、二、三、四是行也，五、理也，六、果也，
七、教也。齊此懸判一科，唯依無著之名記之。 ^406c4

△二、列釋七。初種性。
二發起。三住處。四對治。
五不失。六地位。七立名。 ^406c18

初種性。 ^406c20

【疏】一種性不斷，謂護念付囑。 ^406c22

【記】疏一、種性不斷者。
此非凡夫、二乘及權教菩薩，意明佛種性不斷也。 ^406c24

○謂護下。指經。便是釋意。
謂以小付大，囑大化小，展轉如是，寧有斷絕？
如人父母付囑子孫〔云云〕。
此是空生之本意，故以此事讚佛，引起問端也。 ^406c26

△二、發起。 ^406c34

【疏】二、發起行相，謂申請讚許。 ^406c36

【記】疏二、發起行相者。
既欲種性不斷，故須發起修行之相也。 ^406c38

○謂申下，指經。其實佇聽，亦在此攝。 ^406c40

△三、住處。 ^406c42

【疏】三、行所住處，謂十八住。
從佛正說，直至經終，是無相行所住處矣。 ^406c44

【記】疏三、行所住處者，既有能發，必有所發也。
○十八住名義，下文廣釋。 ^406c48

○從佛下，指經。
○是無下。釋名義。
此既相之無相，非一向之無相，略見行玄為順本宗，故標無相也。 ^407a2

△四對治。 ^407a8

【疏】四、對治，謂一一住處，皆具邪行、共見正行二種對治。 ^407a10

【記】疏四、對治中。邪行，即不正行也。
但不順佛道，皆名邪行。 ^407a14

○共者，不一義。見者，分別情。
正行者，即雜見之正行，非純正之正行也。 ^407a16

○二種對治者，以正行治邪行，是一對治。
以無分別智治分別見，是二對治。
然邪即全治，共中即但治於見，不治正行。
如披砂揀金，而去砂不去金。
今經中但有能治，無所治也。
且如第一住處中，不度眾生為邪行，度眾生為對治。
於度眾生時，見有眾生是所度，見我是能度，是分別。
見度而無度，為對治。
此理實同時，義分前後。
初住既爾，餘可例知。
故論云：行諸住處時，有二種對治。 ^407a18

△五不失 ^407a36

【疏】五、不失，謂由對治離增減二邊，不失中道。 ^407a38

【記】疏五、不失中。謂由下，明意也。
○離增減者，謂執有為增，執無為減。
前墮此二，則失中道。
今皆離之，故得不失也。
如經中即非佛法，是勝義諦，遮增益邊。
是名佛法，是世俗諦，遮損減邊。
其餘即非是名，皆例之也。
論最後結云：菩薩離此二邊故，於彼對治，
不復更失，故名不失。 ^407a40

△六地位 ^407b4

【疏】六、地位，謂由不失中道，成賢聖位，信行地、
淨心地、如來地。 ^407b6

【記】疏六、地位中。謂由下，釋。
以二邊邪僻，置之不論。
中道乃是大菩提路，故於此中分立地位。
如往帝都，有三路異，兩邊皆非，中道即正。
正路之中，方可論於遠近、遲速等也。
法中亦爾。故經云：一切賢聖皆以無為法而有差別。 ^407b10

○信行下。分位也。
於十八住中，前十六住是信行地，此當三賢，
依信起行，故名信行，亦名信解，依信起解故。
第十七住是淨心地，此當初地，離分別障，親證真如故。
第十八住從第二地已去，乃至佛位，通名如來地也。 ^407b18

○又以諸家明地位，或廣或略，廣則五十二位，略則泯之全無。
今則均於廣略去其太甚，說三地五位矣。 ^407b26

△七立名 ^407b32

【疏】七、立名，謂由前六智慧堅利，位地濶狹，故名金剛。 ^407b34

【記】疏七、立名中。謂由下，釋。
謂約三種法上立金剛名：一、約般若體用名金剛，
此如金剛堅利；二、約地位濶狹名金剛，
此如金剛杵形，以信行一僧祗，淨心只一剎那，
佛地二僧祗，如金剛杵，初、後濶，中間狹故；
三、約文字名金剛，此如畫像也，以詮信行地七紙餘經，
佛地三紙餘文，淨心地五行經，如彼畫像，
亦初、後濶，中間狹故。
又此三者，法、喻之上，皆展轉而成。
喻中，且根本是堅利金剛，因造以成其杵，
因畫以成其像；法中，根本是體用般若，
因修以成其位地，因詮以成其文字也。
又此法、喻各三事中，一事即實，餘二皆虗。
喻中，堅利金剛是實，杵形、畫像皆虗；法中，
體用般若是實，位地、文字皆虗。
以此三事首末相似，故立金剛之名。
然前一是佛本意，餘二是菩薩及古德意也。 ^407b38

○由前六等者，於中前五堅利，第六濶狹，濶狹之中含能所詮也。 ^407c16

△二、總指後四。 ^407c20

【疏】後四但約第三句中十八住說，無別經文。 ^407c22

【記】疏後四下，二、總指後四。
○應先問云：第三句內說盡經文，未知後四如何配攝？
故此云也。 ^407c24

○謂一一住說對治故，於對治處顯不失中道故，
於不失中立位地故，於前六中道立名故〔云云〕。 ^407c26

△三、廣釋第三三：初、正辯十八住處，二、
重以八義相攝，三、更約地位配釋。
初、正辯十八住處二。
初牒標。二列釋。 ^407c32

初牒標。 ^407c36

【疏】十八、住處者。 ^407c38

【記】疏十八下，三、廣釋第三。
三。一、正辯十八住處。
疏中具列十八住名，略釋其義，兼明對治十二種障，
便指經文，令知科段所屬。 ^407c40

○然每住經文，疏但略標三字五字。
緣以經本科段，首尾文勢稍重，恐言涉相濫，
故不標最初之字，但取其次異文，亦不結終齊至何處，意在省約耳。
向下隨文略敘首末，以隔前後。 ^407c44

△二、列釋十八：初、發心住，二、波羅蜜相應住，
三、欲得色身住，四、欲得法身住，五、修道無慢住，
六、不離佛世住，七、願淨佛土住，八、成熟眾生住，
九、遠離外論住，十、觀破色身住，十一、給侍如來住，
十二、遠離退失住，十三、忍苦住，十四、離寂靜味住，
十五、證道離喜住，十六、求佛教授住，十七、
證道住，十八、求佛地住。 ^408a6

初發心住。 ^408a18

【疏】一、發心住，經云：應如是降伏其心所有一切等。 ^408a20

【記】一中。發心者，謂發廣、大、第一等四種心也。
○經文從佛告須菩提：諸菩薩摩訶薩應如是降伏其心，
乃至若菩薩有我相、人相、眾生相、壽者相，即非菩薩。 ^408a22

○以大乘菩薩最初法爾合發是心，故十八住中居其第一。 ^408a28

△二、波羅蜜相應住。 ^408a32

【疏】二、波羅蜜相應行，住、不住色布施等。 ^408a34

【記】二者、經從復次，須菩提！
於法應無所住行於布施，乃至須菩提！
菩薩但應如所教住。 ^408a36

○不住等者，等有二意，一則等於餘文，如上所引。
二則等於餘義，謂等餘戒等五也。 ^408a38

○此則雖是指經，便兼釋義。
則波羅蜜是所應，戒等是能應。
能所兩合，故云相應。
由是但行施、戒等，不能離相。
或行離相，不行施、戒等，皆非相應行。
直於行施、戒等處離相，離相處行施、戒等，方得名為相應行也。 ^408a42

△三、欲得色身住 ^408b4

【疏】三、欲得色身住，可以身相等。 ^408b6

【記】三者，經從須菩提！
於意云何？可以身相見如來不？
乃至若見諸相非相，即見如來。 ^408b8

○問：色身是相，何以離相求之？
答：色身之相是影，法身無相是體。
欲得有相色身，須見無相法體。
未見法體，不能現相。
是故先令見相無相，方得色相之身耳。
此中意在文外，故論以意科也。 ^408b10

△四、欲得法身住 ^408b20

【疏】四、欲得法身。住法身有二：一、言說法身，
頗有眾生等因言顯理故；二、證得法身，
復有二：一、智相，如來得阿耨等；二、福相，若人滿三千等。 ^408b22

【記】四中。言說者，經從須菩提白佛言：世尊！
乃至法尚應捨，何況非法？ ^408b28

○問：法身非言說，何故以言說為法身耶？
故疏釋云：因言顯理故。
此有二意：一、以言說顯於法身，法身非言說；
二、文字性離，即是法身，無別法身耳。 ^408b30

○智相者，經從須菩提！
於意云何？如來得阿耨菩提耶？
乃至一切賢聖皆以無為法而有差別。 ^408b36

○則以無相無為法為智相也。
故起信云：以智相無可見故。 ^408b40

○福相者，經從須菩提！
於意云何？若人滿三千大千世界七寶，
以用布施，乃至須菩提！
所謂佛法者，即非佛法。 ^408b42

○斯則以持說此經，獲無漏福，所感微妙色身，名為福相也。
然是法身之福相，福相非法身。
依主釋： ^408b46

△五、修道無慢住三。
初正示此文。二通敘後段。
三別結對治。 ^408c4

初正示此文。 ^408c6

【疏】五、於修道得勝中，無慢住須陀洹等。 ^408c8

【記】五、於下，文三。初正示此文。
○經：從須菩提！於意云何？
須陀洹能作是念：我得須陀洹果不？
乃至是樂阿蘭那行。 ^408c10

○得勝者，以小乘四果，勝於四向等，故對劣彰勝也。
此即以小況大也。
小人尚猶無過，君子豈合有#CB07703;？
由無慢故，方得證果。
故經皆言我不作是念：我得須陀洹果等。 ^408c14

△二、通敘後段。 ^408c22

【疏】從此至十六住，如次對治十二種障，
意明欲求色身、法身，須離是障，障盡故入十七證道住。 ^408c24

【記】從此下，二、通敘後段。
○意明等者。敘次第之意也。
先問云：前之四住，何不言離障耶？
故云也。意云：凡欲修進，先須發心，發心已，
則修行，故有第一、第二。
發心修行，本求佛果，佛果之內，唯有二身，
麤細之間，先色後法，故有第三、第四。
前修勝行，恐有慢心，障入聖位，故說小果，以況大乘。
今離障進入十迴向位也，故從第五方說離障也。 ^408c28

○然此十二障，每至一住，皆須躡前以辨來意。
如云：雖得無慢，猶自少聞。
故於第六住中，對治少聞障。
他皆倣此。以此諸障，皆在地前，能障見道，非是地上。
故云障盡入證道也。
然障是所治，文在經外。
住是能治，正是經文。
若相望說之，理則明矣。 ^408c40

△三、別結對治。 ^409a4

【疏】今當對治第一慢障。 ^409a6

【記】今當下，三、別結對治。
○然準五蘊論說，慢有七九二種，但開合之異，此約入道人說。
七者，論云：一慢，於劣謂勝，於相似謂等。
二過慢，於相似謂勝，於勝謂等。
三慢過慢，謂於勝己計勝彼。
四邪慢，己實無德，計己有德。
五我慢，謂於五取蘊，計我我所。
六增上慢，謂於勝妙法中，未得謂得。
七卑劣慢，於多分勝，計己少分劣。
今所離者，即五六也。
以證我空故，取自果故。 ^409a8

△六、不離佛世住。 ^409a24

【疏】六、不離佛世時住。
昔在然燈等，離第二少聞障。
不離佛世，則具多聞。 ^409a26

【記】六者，經從佛告須菩提：於意云何？
如來昔在燃燈佛所，乃至實無所得。 ^409a30

○云何離障得成住耶？
疏次云離第下，所離障；不離下，結成住義。
於中，上句成住，下句離障也。
若離佛世，不名住處；無佛說法，則是少聞，便成其障。
若不離佛世，乃成住處；常遇佛說法，則具多聞，便離障也。 ^409a32

○然凡是修行，智慧為本。
欲得智慧，必須多聞。
故依佛住，離少聞障也。
故經云：多聞增智慧，勤問第一方。 ^409a40

○問：若然者，據今經云：於法實無所得，豈成多聞？
答：此是聞而無聞，得而無得。
無得而得是真得，無聞而聞是實聞，故成此住。 ^409a44

△七、願淨佛土住。 ^409b4

【疏】七、願淨佛土住。
菩薩莊嚴佛土不等，離小攀緣，作念修道，
障緣形相，土則小，無緣則大，契法界故。 ^409b6

【記】七者，經從須菩提！
於意云何？菩薩莊嚴佛土不？
乃至應無所住而生其心。 ^409b10

○離小下所離障攀緣，即是作念，葢一義耳。 ^409b12

○緣形等者。意云：若取色聲等相為土，
即有分限，故名小也。
以不如法身故。若不取相，分別不生，心境兩忘，竟何分限？
故云大也。契法下。
釋所以也。意令忘懷嚴法性土，不令生心嚴法相土也。
故經云：不應住色等生心，應無所住而生其心。
偈釋云：智習唯識通，如是取淨土，非形第一體，非嚴莊嚴意。 ^409b14

△八、成熟眾生住。 ^409b28

【疏】八、成熟眾生住。
人身如須彌等，離捨眾生障，若見大小，不能濟物。 ^409b30

【記】八者，經從須菩提！
於意云何？譬如有人，身如須彌山王，乃至是名大身。 ^409b34

○成熟者，即由教化，令眾生成種根熟，有所悟證。 ^409b36

○離捨下。所離障。
若捨眾生即不能教化，故令離障方成住也。 ^409b38

○若見大小下，反釋所以意。
言能濟物者，葢為不見大小也。
故經云：佛說非身，是名大身，豈存大小？
若見大小，則有高下、親疎、憎愛，心既不等，寧曰大悲？
縱使化生，但成愛見，憎者則去，便捨眾生，云何成熟？
反此用意，則物無有遺，遲速之間，皆能成熟。 ^409b40

△九、遠離外論住。 ^409c4

【疏】九、遠離隨順外論散亂。
住如恒河中所有沙等，離樂隨外論散亂，
障恒沙寶施，不及持經，如何外學不修正法？ ^409c6

【記】九者，經從須菩提！
如恒河中所有沙，乃至如來無所說。 ^409c12

○離樂下。所離障。
然隨順外論，即是散亂。
但能遠離，即成住也。
即儒墨文筆，除佛教外，皆外論也。
以外論之事，是名利源。
既若求名，豈得心無散亂。
況得之則樂，失之則苦。
苦之則憂，樂之則溢。
由斯業累，世世沉淪。
反推其本，皆由隨順外論耳。 ^409c14

○恒沙下，舉持經福多，以責外學。
意云：持經者功德若此，而不修行，名利之源，
是輪迴苦本，如何隨順，却乃修學？ ^409c24

△十、觀破色身住。 ^409c30

【疏】十、色及眾生身，摶取中觀，破相應行。
住三千世界所有微塵等，離破影像相中無巧便障。
既離散亂，與定相應，以細末、不念二種方便，
破麤至細，泯細至空，則除影像之相想。 ^409c32

【記】十者，經從須菩提！
於意云何？三千大千世界所有微塵，是為多不？
乃至是名世界。 ^409c40

○色是依報，即外四大。
身是正報，即內五蘊。
摶取者，即和合義也。
但秦魏譯異爾。然摶取約法，相應兼人。
二事相望，總有三對：一、內身色蘊及外器界，
但合微塵所成，名為摶取。
見有身器為依正執取等，即是相應。
二、受等四蘊，但合心心所法而成，名為摶取。
見有苦樂受等，即是相應。
三、色心和合以成此身，名為摶取。
見有心色，即是我人相應。
行即遷流造作之義。
觀破之義，如下所明。 ^409c42

○影像相者，謂色心等法，是法界中之影像，亦可是業識之影像。
離破下所離障。無巧便者，由無善巧方便，
不能破此影像，乃名為障。
若有巧便破之，則成其住也。
巧便之相，彰在次文。 ^410a10

○既離下，躡於前住，以為方便之本。
由無散亂，則成其定。
從定方能發慧，觀而破之。 ^410a18

○以細下。正示二種方便巧便之相也。
然破色具二，破心唯一，除細末也。
以心心所法不可析破，故麤色顯著難忘執情，
析至極微易祛妄念，故須具二，如下文說。 ^410a20

○相想，即心境也。
心境兩忘，故云除。 ^410a28

△十一、給侍如來住。 ^410a30

【疏】十一、供養給侍如來住。
可以三十二相見如來不等。
離福資糧不具障。
不以相見。常見法身。
名為給侍。福無邊矣。 ^410a32

【記】十一者。經從須菩提於意云何。
可以三十二相見如來不。
乃至是名三十二相。 ^410a38

○離福下所離障。
欲入聖道，須福資糧。
如人遠行，豈可空往？
佛為至聖，是福之因。
供養給侍，無不獲福。
即以此福，為其資糧。
若供養得福，即是住非障。
反之，則是障非住也。 ^410a40

○不以下，或問。文云：不以相見如來，如來尚不得見，云何給侍耶？
故此釋也。此即但以智慧隨順相應，名為給侍。
然非謂棄却相身，別侍無相之佛。
但了相即非相，不生執著，乃曰相應。
凡所供養、親近、恭敬，皆名給侍。
若生執著，不順於理，雖常見佛，不名為見。
如下文云：若以色見我，以音聲求我，是人行邪道，不能見如來。
華嚴云：若人百千劫，常隨於如來，不了真實義，盲瞑不見佛。
又如佛昔三月昇忉利天，為母說法。
後降閻浮，有蓮華色比丘尼，欲先見佛，
化作轉輪王隊仗，往至佛所。
佛乃訶之，具陳上事。
時須菩提在於山中，亦欲見佛。
尋復思念：空無相理，是真法身，何用見色相？
言已復坐，竟不往見。
於是佛告蓮華色言：須菩提先見我竟，汝已在後。
故知執相迷真，對面千里。
虗心體物，天地一家。
故古人云：肝膽雖近，情生則隔。
江山雖緬，道契則隣。
是知通達妙理，方真給侍。
若斯給侍，是侍真佛。
故所獲福，無有邊際。 ^410a48

△十二、遠離退失住。 ^410b34

【疏】十二、遠離利養及疲乏熱惱故，不起精進及退失。
住恒河沙身命布施等，離樂味懈怠利養障。
恒沙命施猶劣受持，豈為一身躭著利養，身疲心惱而懈怠耶？ ^410b36

【記】十二者，經從須菩提！
若有善男子、善女人，以恒河沙等身布施，乃至是名第一波羅蜜。 ^410b44

○離樂下，是所離障。
然障名有所闕略，若取周備，不過住名。
但樂味成障，遠離成住。
且約為障起過，有其五重：一、為身求利。
二、由求利養，令身疲乏。
此復有二：一、由放逸，令身疲乏。
二、求不得，身亦疲乏。
三、由身疲故，令心熱惱。
四、由心熱惱故，不起精進。
五、由不精進故，退失功德。 ^410b46

○恒沙命施下。釋成對治。
經苦較量，意令改革。
以見大利，故不求小利。
既不求利，身則不疲。
身既不疲，心則不惱。
心既不惱，則起精進。
既起精進，則能受持，獲無邊福。
故知經意為治此障，成其住也。 ^410c10

○一身者，一報身也。
意云：豈為一報之身，終日求名求利。
求之不足，未始稱情。
縱使多財，死為他物。
持經功德，無量無邊。
盡未來際，用之不竭。
利害若此，人何不然。
無常經云：眷屬皆捨去，財寶任他將。
但持自善根，險道充糧食。 ^410c18

△十三、忍苦住 ^410c28

【疏】十三、忍苦。住忍波羅蜜，割截身等，離不能忍；
苦障無我等相，累苦能忍。 ^410c30

【記】十三者，經從須菩提！
忍辱波羅蜜，乃至如人有目，日光明照，見種種色。 ^410c34

○離不下所離障，此但不忍為障，忍之成住也。 ^410c36

○無我下，出忍之所以也。
斯有兩意，所謂通、別。
通則由無我相，雖累遭割截，常能忍受。
別則由無我故忍，由累苦故能忍也。 ^410c38

△十四，離寂靜味住。 ^410c44

【疏】十四、離寂靜味住。
當來之世，若有人能於此經受持讀誦等，
離智資糧，不具障日，三時捨身，一一沙數不及信經，
如何唯專禪定，耽寂靜味，闕於智慧而不持說？ ^410c46

【記】十四者。經從須菩提！
當來之世，若有善男子、善女人，能於此經受持讀誦，乃至果報亦不可思議。 ^411a6

○離智下所離障。
若躭寂無智，即是障非住。
若離寂修智，即是住非障。 ^411a10

○日三時下。指經對治。
意云：欲證聖性，非智不階。
經苦較量，意在#CB15081;發。
此同革嚴經中訶勸之相。
彼云：法性真常離心念，二乘於此亦能得，
不以此故為世尊，但以甚深無閡智。 ^411a12

○然此是對治之別意。
故須一向而言，令人捨定修慧。
若據究竟通論，必須定慧等學。
涅槃經中說：定慧不等，不見佛性。
無明邪見，自此而生。
前第十一住，便是定門。
對治不同，故須然也。
修習之者，須兼行之。 ^411a18

△十五、證道離喜住。 ^411a30

【疏】十五、於證道時遠離喜動住。
云何住降等離？十一、不自攝障。
我能住降，心生喜動，動則不能自攝。 ^411a32

【記】十五者，經從爾時須菩提白佛言：世尊！
乃至實無有法發阿耨多羅三藐三菩提者。 ^411a36

○離十一下，所離障。
謂動不自攝，則是障非住。
若自攝不動，則是住非障也。
論中則云自取障。 ^411a38

○我能下。釋意云：由計我故，遂起降住勝能之心，
不覺喜動，故不自攝。
今經既云無一眾生得滅度，無法得菩提，
則不計勝能，故能對治也。 ^411a42

△十六、求佛教授住 ^411b2

【疏】十六、求佛教授。
住於然燈佛所有法，得菩提不等，離十二無教授障。
欲入初地，須佛教授，故約遇佛得無所得而證道矣。 ^411b4

【記】十六。經從須菩提！
於意云何？如來於然燈佛所，有法得阿耨多羅三藐三菩提不？
乃至是故名一切法。 ^411b10

○離十二下。若無教授，即是障非住。
若得教授，即是住非障。 ^411b14

○欲入下。釋成住義。
雖三賢位中亂修六度，經一無數劫欲入聖道，
要佛#CB15081;發，故於資糧位後立加行名。
其猶鑽火，火欲出時倍加功力，遇佛然燈佛也。
得無所得者，即然燈與善慧授記，當得作佛號釋迦牟尼，非佛與法故云無得。 ^411b16

○問：此說善慧得記，進入八地，何故將此配地前耶？
答：欲入初地，須學八地用心，方可得入。
若學初地，竟不能入，如人學射可知。
又將證八地，猶須教授。
欲入見道，豈得不然？ ^411b24

○然從第五至此住中，每住對治一障，此障障於見道。
今則加行位極，對治已盡，故云而證道矣。 ^411b32

△十七、證道住。 ^411b38

【疏】十七、證道住人身長大等。
攝種性智證，徧行真如，成法報身，故長大矣。 ^411b40

【記】十七者，經從須菩提！
譬如人身長大，乃至佛說一切法無我、
無人、無眾生、無壽者。 ^411b44

○攝種性下。釋成住義。
智體即觀照般若，是能證也。
即妙平二智，無分別也。
以得此智，生如來家，決定紹佛種故。
斯則地前加行之智，至於初地，轉受此名。 ^411b46

○證徧等者，體即實相，般若是所證也，以徧在一切法中故。
唯識云：由此真如二空所顯，無有一法而不在故。
論中則名平等智。
然有五種平等因緣：一、麤惡平等，二、法無我平等，
三、斷相應平等，四、無希望心平等，五、一切菩薩證道平等。
有是五種因緣，故名平等智。
故論云：入證道時，得二種智：一、攝種性智，
二、平等智也。然所證是理，今云智者，斯有兩意：
一、準起信論云：依此法身，說名本覺。
二、則理智冥合，能所不殊，如珠與光，不相捨離。 ^411c4

○成法報身者，攝種性智至果，得成報身。
平等智至果，得成法身。 ^411c22

○故長大者，論即云妙大。
妙即報身，以萬行功德所莊嚴故。
大即法身，真如實理徧一切故。 ^411c24

△十八、求佛地住二。
初標六種具足。二列六種具足。 ^411c30

初標六種具足。 ^411c32

【疏】十八。上求佛地住。
於中復有六種具足。 ^411c34

【記】十八者。自此已下。
皆求佛地。於中復有六種具足。
具足者。圓滿義。謂轉捨二障，轉得菩提涅槃，攝轉具足也。 ^411c36

△二、列六種具足六：初、國土具足，二、無上見智淨具足，
三、無上福具足，四、無上身具足，五、無上語具足，
六、無上心具足。 ^411c42

【記】既證聖性，生如來家，須示佛果功德，令其欣趣。
然其果德雖多，以要言之，不出依正二報。
二報之內，先明所依，若無所依，能依何立？
正報之內，不踰福智，智引福故，先智後福。
然後別顯三業，依次所明。 ^411c48

△初國土具足。 ^412a10

【疏】一、國土淨具足，我當莊嚴佛土等，此教二地已上諸大菩薩。 ^412a12

【記】一、經從須菩提！
若菩薩作是言：我當莊嚴佛土。
是不名菩薩。乃至若菩薩通達無我法者，如來說名真是菩薩。 ^412a16

○此教下。指位。即從二地至於等覺，當修道位。
謂莊嚴之時，離能所相，名之為淨。
稱周法界，故云具足。
故經云：通達無我法者，如來說名真是菩薩。 ^412a20

△二、無上見智淨具足。 ^412a28

【疏】二、無上見，智淨具足，有肉眼不等。
此下皆唯佛果，故云無上。
無上之言，貫通下四。 ^412a30

【記】二者，經從須菩提！
於意云何？如來有肉眼不？
乃至未來心不可得。 ^412a34

○見淨者，即五眼也。
見即無見，名之為淨。
無所不見，名為具足。 ^412a36

○智淨者，即悉知諸心等。
知即無知，名之為淨。
無所不知，名為具足。
以智見不別，故當一處。 ^412a38

○此下等，即指位。
揀非修道，即無學位也。 ^412a42

○下之四段，皆合有無上之言，故云貫通下四。 ^412a44

△三、無上福具足。 ^412a48

【疏】三、福自在具足，若人滿三千界七寶等。 ^412b2

【記】三者，經從須菩提！
於意云何？若人滿三千大千世界七寶，
以用布施，乃至以福德無故，如來說得福德多。 ^412b4

○問：前已頻說施福，與此何別？
答：前所說者，皆是較量，不及受持之福。
今此說者，乃是無住稱性之福，非能較量。
故不同也。 ^412b8

○問：佛是果，布施是因，云何果中即說因行？
答：凡是果德，皆彼因成。
舉彼無住之因，以彰稱性之福也。 ^412b12

○言自在者，揀有漏之福不自在也。 ^412b16

○若準論中，此與智淨合為一段，意明福智不相離故，
則於身中開之為二，謂色身具足亦盈六數。
今則合後開前者，意云福之與智迢然不同，
配攝因果五六有異，異須開也。
相之與好同是一身，兼對下語意以成三業，故須合也。 ^412b18

△四、無上身具足。 ^412b30

【疏】四、身具足，佛可以具足色身等。 ^412b32

【記】四者，經從須菩提！
於意云何？佛可以具足色身見不？
乃至是名諸相具足。 ^412b34

○此明如來真應具足。
如經云：即非具足色身，明真身也。
是名具足色身，明應身也。
即非諸相具足，明真身也。
是名諸相具足，明應身也。 ^412b36

△五、無上語具足。 ^412b44

【疏】五、語具足，汝勿謂如來說法等。 ^412b46

【記】五者，經從須菩提！
汝勿謂如來作是念：我當有所說法，乃至是名說法。 ^412b48

○說而無說。無說之說，是真說法。 ^412c2

○具足者，無法可說，無所不說，是名說法。 ^412c4

△六、無上心具足。 ^412c6

【疏】六心具足，佛得阿耨菩提，為無所得耶？
乃至應作如是觀。 ^412c8

【記】六者，然於心中，復有六種：一、念處，二、
正覺，三、施設大利益，四、攝取法身，五、不住生死涅槃，
六、行住淨。化度眾生，大悲為本，故先明念處。
自未成佛，焉能度他，故次明正覺。
自利既滿，即合利他，故次明施設大利益。
猶恐滯相，故次明攝取法身。
又恐住空有，故次明不住生死涅槃。
又恐執施化跡，故次明行住淨也。
以此六義，別對經文，廣如彼論，避煩不敘。 ^412c12

△二、重以八義相攝二。
初標。二配。
初標。 ^412c28

【疏】又十八住，略為八種，亦得滿足。 ^412c30

【記】又十下，二、重以八義相攝。 ^412c32

△二配二。初以六攝十八二以二攝十八。
初以六攝十八四。
初以二攝二二以一攝二。
三以一攝十二四以二攝二。 ^412c34

初、以二攝二。 ^412c38

【疏】一、攝住處，二、波羅蜜淨住處，一、二次配。 ^412c40

【記】一者。
○是籠羅包納之義。
即以普度眾生，現無違反，是故配同第一發心住也。 ^412c42

○二者淨與相應葢一義耳，是故配同第二住也。 ^412c44

△二、以一攝二。 ^412c48

【疏】三、欲住處攝三及四。 ^413a2

【記】三者，雖三色四法，皆是欲得，由此配同三、四二住也。 ^413a4

△三以一攝十二 ^413a8

【疏】四、離障礙住處，即前十二障也，從五至十六。 ^413a10

【記】四者，可知。 ^413a12

△四、以二攝二。 ^413a14

【疏】五、淨心住處；六、究竟住處。
上二次配十七、十八。 ^413a16

【記】五者，正當淨心地，故同此住。
○六者、正當究竟位，故同此住。 ^413a18

○雖通修道，就多故說。 ^413a20

△二以二攝十八 ^413a22

【疏】七、廣大住處；八、甚深住處。
上二各攝十八住處，一一住中，皆深皆廣。 ^413a24

【記】一一下，明各攝義。
如第一住中，普度四生，廣也；令入無餘涅槃，
深也；實無眾生得滅度者，廣也；菩薩無我、
人等相者，深也。初住既爾，餘則例知。
若五百生忍，廣也；並無我、人，深也。 ^413a28

○若細言之，前以六住攝十八住，後以二住攝十八住，皆得滿足。 ^413a34

△三、更約地位配釋二。
初標。二配。
初標。 ^413a38

【疏】十八、住文配位地者。 ^413a40

【記】十八、住文下，三、更約地位配釋。
○然諸教中所說地位，或有或無。
如楞伽經云：十地即為初，二地即為入，乃至無所有何地？
此明無也。仁王、纓絡等經，即是說地位，是明有也。
然此有無，皆隨機說也。
若華嚴行布萬差，圓融一際，有無無閡，斯則稱性之說卷然。
依華嚴有無無閡，方為了義。
以約法即無，約人即有，人法既不相離，有無故合均齊。
然其行人，念念須冥佛境，反窮果海，自然階降不同。
若預等級用心，畢竟障於證入。
故華嚴疏云：修則頓修，位分因果。
況此經宗無相，豈合列位淺深？
但約情惑漸薄，而位地轉高，義相稍同，故略配攝也。 ^413a42

△二、配三：初、配資糧，二、配加行，三、配三道。
初、配資糧三。初十住。
二十行。三十迴向。 ^413b16

初十住。 ^413b18

【疏】第一，十住。 ^413b20

【記】第一、十住者，十住謂：第一、發心住，二、
治地，三、修行，四、生貴，五、方便具足，六、正心，
七、不退，八、童真，九、法王子，十、灌頂。 ^413b22

○今配十住者，與彼初住名同，故配之也。 ^413b26

○問：此但云一，如何配十？
答：以初攝後故。 ^413b28

○問：何故不言十信位耶？
答：亦攝入十住位中也。
以前之十住，通名信行地故。
亦同華嚴合前開後也。
故發心一住，前攝十信，後攝餘九耳。 ^413b30

△二十行三。初前六。
二第七。三後三。
初前六。 ^413b36

【疏】第二十行中，前六。 ^413b38

【記】第二、十行等者，十行即：一、歡喜行，二、
饒益，三、無瞋恨，四、無盡，五、離癡亂，六、善現，
七、無著，八、尊重，九、善法，十、真實。 ^413b40

○前六者，十中前六行也。
以配此中第二住處。
以此住處說六度故，即布施配歡喜行，
持戒配饒益行，忍辱配無嗔恨行，精進配無盡行，
禪定配離癡亂行，智慧配善現行。
心離分別，善巧示現故。 ^413b44

△二第七 ^413c6

【疏】三、第七行。 ^413c8

【記】三、第七行者，不以相見如來，即無著也。 ^413c10

△三後三。 ^413c12

【疏】四、後三行。 ^413c14

【記】四、後三行者，配第四住中三種法身。
○謂言說法身配尊重行，於佛言教生尊重故。 ^413c16

○智相法身配善法行，以真如無為是真善法故。 ^413c18

○福相法身配真實行，以持經之福無漏真實故。 ^413c20

△三十迴向 ^413c24

【疏】五至十四，如次配十迴向。 ^413c26

【記】五至十四，配十迴向者：一、救獲一切眾生，
離眾生相迴向；二、不壞；三、等一切佛；四、
至一切處；五、無盡功德藏；六、隨順堅固善根；
七、等心隨順一切眾生；八、真如相；九、無縛無著解脫；
十、法界無量。 ^413c28

○五配第一離慢，即是離眾生相也。 ^413c34

○六配第二遇佛多聞信解行等不壞。 ^413c36

○七、配第三諸佛離相。
既不住色，即等佛也。 ^413c38

○八配第四。既見大身非身，是真如際，方至一切處。 ^413c40

○九配第五，不隨外論。
受持此經，即得無盡功德。 ^413c42

○十配第六。觀破五蘊，與定相應，善根堅固。 ^413c44

○十一配第七。既不取相，即於眾生等隨順之。 ^413c46

○十二配第八。經云：離一切相，即名諸佛。
即真如相也。 ^413c48

○十三配第九。割截不瞋，即無縛無著也。 ^414a2

○十四配第十。經云：無有邊不可思議功德，即是法界功德也。 ^414a4

△二配加行二。初前二位。
二後二位 ^414a8

【記】十五煖等者，配四加行位也。
○然此四位，由三賢菩薩已經一無數劫修集福智資糧，
為入見道，故復加行。 ^414a10

○煖頂二位，以四尋伺觀，觀所取名等四法，
假有實無，即所取空。 ^414a14

○忍、世第一，以四如實智通觀能所，名等皆空。
然忍有三品，謂下、中、上。
下品即所取空，中品順能取空，上品印能取空，世第一二空俱印。
然皆滯相，未能證實。
故唯識云：現前立少物，謂是唯識性，以有所得故，非實住唯識。 ^414a16

△初前二位 ^414a26

【疏】十五、煖頂。 ^414a28

【記】若配經文，即十五住經云：實無有法發阿耨菩提心者，以菩提能發所取。
既言實無，即所取空，當煖、頂二位。 ^414a30

△二後二位 ^414a36

【疏】十六、忍世第一。 ^414a38

【記】十六住中，云經佛於然燈佛所不得菩提，
是印所取空，當下品忍。 ^414a40

○次云如來者，即諸法如義，即順能取空。
然猶未說後時不得，即知未能印持，故當中品忍。 ^414a42

○次云實無有法，佛得阿耨菩提，此明後時畢竟不得。
即印能取空，當上品忍。 ^414a46

○次云如來所得法，此法無實無虗，乃至即非一切法，
即雙印二空，當世第一位也。 ^414a48

△三、配三道二。初前一道。
二後二道。
初前一道。 ^414b6

【疏】十七、初地。 ^414b8

【記】十七、初地者，如前疏云攝種性、智證、
徧行、真如等，故當初地。 ^414b10

△二後二道 ^414b14

【疏】十八、從二地乃至佛地。 ^414b16

【記】十八等者，於中合有二。
○謂此住中，初國土淨具足，當修道位。
故前疏云：此教二地已上諸大菩薩。 ^414b18

○從無上見智淨具足已下，皆究竟位，故前疏云此下皆唯佛果也。 ^414b22

【記】是則十八住中。
前十四資糧，十五、十六加行，十七見道。
十八中，初一具足修道，餘即無學道也。 ^414b26

【記】懸判竟。金剛經疏記科會卷第三
 ^414b30
