
other:: 宗鑑法林卷六十四
editor:: 集雲堂　編
大鑒下六世
other:: 
## 高安白水本仁禪師
高安白水本仁禪師〔洞山价嗣〕 ^667c39

埀語。眼裏著沙不得。
耳裏著水不得。僧便問如何是眼裏著沙不得。
師曰應真無比。曰如何是耳裏著水不得。
師曰白淨無垢。 ^667c41

天童覺云。白水老人可謂大而無外。
小而無內。具足千變萬化。
祇箇赤手空身不受一滴一塵。
直是滿眼滿耳。還見麼。
立足無閒地。知心有幾人。 ^668a4

白水上堂。老僧尋常不欲向聲前色後鼓弄人家男女。
何故。且聲不是聲。
色不是色。僧便問如何是聲不是聲。
師曰喚作色得麼。
曰如何是色不是色。
師曰喚作聲得麼。
僧禮拜。師曰。且道為汝說答汝話。
若向者裏會得。有箇入處。 ^668a10

翠峰顯云。白水也甚奇怪。
要且貪觀天上。既非聲前色後。
且作麼生。入　雲居舜云。
白水既已入艸。者僧又落深村。
然則陽春雪曲時人難和。
邨歌社舞到處合得著。
　大溈秀云。白水祇知橫千不會豎百。
如何是聲不是聲。
莫逐音響。如何是色不是色。
莫逐青黃。且從伊向聲前色後覓箇安身。
自然別有生涯。　徑山杲云。
白水將一串雲居子。
換却天下人眼睛。
却被者僧將一條斷貫索。
不動干戈穿却鼻孔。
雲居恁麼道。是則也是。
未免隨摟搜。杲上座不惜眉毛為諸人說破。
聲不是聲。色不是色。
馬後驢前。神出鬼沒。
雪曲陽春和不齊。
村歌社舞且#CB05272;淈。
以拂子擊禪牀云。
者箇決定不是聲。
復舉起云。者箇決定不是色。
畢竟是箇什麼。喝一喝云。
此時若不究根源。
直待當來問彌勒。
　廣教玉云。老僧尋常不欲向聲前色後鼓弄人家男女。
曾為浪子偏憐客。
自愛貪杯惜醉人。
何故要且聲不是聲色不是色。
綿包特石。銕裹泥團。
如何是聲不是聲。
金將火試。喚作色得麼。
擔枷過狀。如何是色不是色。
不到烏江不盡頭。
喚作聲得麼。重言不當吃。
且道與你說答你話。
兩段不同收歸上科。
有人辨得。曲不藏直。
許你有箇入處。誤賺人不少。
復云。古人恁麼提唱。
喚作嚼飯餧嬰兒。
汝等直下埽破迷雲。
豁開慧日。不妨於聲色中起倒。
聲色中坐臥。立地見它本仁和尚為人處。
　牧菴密云。白水老漢祇有閉門作活之謀。
且無冒險衝鋒之用。
者僧雖有冒險衝鋒之用。
且無閉門作活之謀。
以致此話不圓。今日路見不平要圓此話去也。
有問如何是聲不是聲。
對道徧界不曾藏。
如何是色不是色。
對道迅雷不及掩耳。
若向者裏緇素得出。
則一切聲是佛聲。
一切色是佛色。脫或不然。
鵲來頭上語。雲向眼前生。 ^668a20

色自色兮聲自聲。
新鶯嗁處柳烟輕。
門門有路通京國。
三島斜橫海月明。
〔丹霞淳〕 ^668b30

聲出虗。色生無。聲前色後轉塗糊。
間不容髮。安可名模。
堂堂圓應沒錙銖。
巧張爐鞴費分疎。
爭如棒下無生忍。
聞見馨香滿道途。
〔圓悟勤〕 ^668b34

不是色。不是聲。隔簾櫳見把鍼人。
瞻風撥艸知何限。
戶口門頭錯認真。
〔不韵音〕
other:: 
## 明州天童咸啟禪師
明州天童咸啟禪師〔洞山价嗣〕 ^668b40

簡大德問學人。卓卓上來請師的的。
師曰。我者裏一屙便了。
有甚卓卓的的。曰。
和尚與麼答話。更買艸鞵行脚好。
師曰近前來。簡近前。
師曰祇如老僧與麼抵對。
過在甚麼處。簡無語。
師便打。 ^668b44

天童華云。啟禪師固是本分鉗錘。
塞斷天童口未得在。
簡大德雖深入閫域。
要且未具透關眼。 ^668c6

卓卓的的。一屙便息。
老鼠舞三台。貓兒吹觱篥。
烏龜舉首唱巴歌。
一二三四五六七。
〔承天宗〕 ^668c10

咸啟因僧問如何是應用無虧底眼。
師曰恰如瞎一般。 ^668c14

盲聾瘖瘂迥天真。
眼似眉毛道始隣。
昨夜東君潛布令。
黃鶯嗁處綠楊春。
〔丹霞淳〕
other:: 
## 瑞州九峰普滿禪師
瑞州九峰普滿禪師〔洞山价嗣〕 ^668c18

問僧近離甚處。曰閩中。
師曰遠涉不易。曰。
不難。動步便到。師曰有不動步者麼。
曰有。師曰爭得到此間。
僧無對。師以拄杖趁出。 ^668c22

洞山瑩云。為人為徹。
殺人見血。固是九峰一片熱腸。
可惜者僧不善為客。
煩勞主人。若是箇衲僧。
但向道和尚大似不曾行脚。
管取者棒別有分付在。 ^668c30

雲重重又水重重。
步不曾移到九峰。
遠涉若還言不易。
主人却在半途中。
〔雪巖欽〕 ^668c36

普滿因僧問十二時中如何合道。
師曰無心合道。曰畢竟如何。
師曰。土上覓泥猶自可。
波中求水實堪悲。 ^668c40

牽驢飲江水。鼻吹波浪起。
岸上蹄蹋蹄。水中#CB01040;對#CB01040;。
〔方菴顯〕 ^668c46

普滿因僧問如何是不遷義。
師曰。東昇明月。西落金烏。
曰非師不委。師曰理當即行。
僧禮拜。師便打。僧曰。
仁義道中。禮拜何咎。
師曰。來處不明。須行嚴令。 ^669a2

拙文才云。目明可以察秋毫。
理正可以分曲直。
九峰深辨端倪。頭正尾正。
祇如者僧禮拜又作麼生。
不向滄溟深處去。
爭能釣得錦鱗歸。 ^669a10

普滿因僧問如何是不壞身。
師曰正是。曰學人不會請師直指。
師曰適來曲多少。 ^669a16

不壞身正是。正是不壞身。
適來曲多少。扭得鼻頭辛。
〔石溪月〕
other:: 
## 京兆華嚴寺休靜禪師
京兆華嚴寺休靜禪師〔洞山价嗣〕 ^669a20

在洛浦作維那。因普請。
白椎曰。上間般柴。
下間鋤地。時首座便問。
聖僧作什麼。師曰。
當堂不正坐。那赴兩頭機。 ^669a24

泐潭準云。華嚴雖臨時對答。
應用不失其宜。然祇解順水橕篙。
不解逆風把柁。當時若是準上座。
纔見伊道聖僧作什麼。
便打一椎云。大眾普請罷。
首座當出院。謹白。
且道因甚如此。不見道一朝權在手。
看取令行時。　昭覺勤云。
珠鑽九曲。休靜可謂神功。
玉解連環。山僧更資一路。
或有問聖僧作什麼。
但向道。廓如明鏡當臺照。
不動形聲應萬緣。 ^669a30

華嚴在洞山時問。
學人未見理路。未免情識。
洞山曰汝還見理路也未。
師曰無理路。洞曰甚麼處得情識來。
師曰學人實問。洞曰與麼須向萬里無寸艸處立。
師曰萬里無寸艸處還許立也無。
洞曰直須與麼去。 ^669a44

撥開淺艸露斑蛇。
毒氣熏蒸墜晚霞。
無奈乞兒伎倆別。
籃兒無底盛還家。
〔粟菴鼎〕
other:: 
## 台州幽棲道幽禪師
台州幽棲道幽禪師〔洞山价嗣〕 ^669b6

一日敲鐘上堂。大眾纔集。
師乃問甚麼人打鐘。
僧曰維那。師曰近前來。
僧近前。師遂打一掌。
却歸方丈臥。 ^669b10

投子青云。然自急須逃古今皆有。
行窮絕處試問旁人。
不識下情果然獲有。
既從相問急索端由。
不顧危亡。得它假難。
雖獲小利。也是暗地傷人。
不為好手。者僧雖然失利。
葢為自不守分。致禍臨身。
未為分外。然雖如是。
終是平人橫遭羅網。
自有旁人證據在。
且道證據箇甚事。
乃云東家不了。西舍受殃。
復頌。 ^669b16

驀路相逢借問由。
寸心莫便與它酬。
雖然重擔教人代。
終是慚顏暗地羞。 ^669b28

平地推人便喫交。
道人行處意何超。
分明月到梧桐上。
不照梧桐照碧霄。
〔幻有傳〕
other:: 
## 益州北院通禪師
益州北院通禪師〔洞山价嗣〕 ^669b32

問夾山。目前無法。
意在目前。不是目前法。
非耳目之所到。豈不是和尚語。
山曰是。師便掀倒禪牀叉手而立。
山起來打一拄杖。
師乃下去。 ^669b36

法眼益云。是它掀倒禪牀。
何不便去。須待夾山打一棒了纔去。
意在什麼處。　愚菴盂云。
夾山好拄杖。祇是分付遲了。
待問豈不是和尚語。
驀頭便打。此時北院縱有神通也措手不及。
雖然。北院待夾山打一下始行是何意旨。
弄玉已隨蕭史去。
丹青留與後人狂。 ^669b44

北院在夾山。見示眾曰。
坐斷主人翁。不落第二見。
師乃出眾曰。須知有一人不合伴。
山曰猶是第二見。
師乃掀倒禪牀。山曰老兄作麼生。
師曰待某甲舌頭爛即向和尚道。 ^669c6

萋萋芳艸憶王孫。
柳外樓邊悵斷魂。
杜宇頻呼山欲雨。
重重香霧鎖柴門。
〔粟菴鼎〕
other:: 
## 洞山道全禪師
洞山道全禪師〔洞山价嗣〕 ^669c14

因僧問。清淨行者不入涅槃。
破戒比丘不入地獄時如何。
師曰。度盡無遺影。
還它越涅槃。 ^669c18

寶壽新云。好箇師僧。
竟不知墮在無影坑中。
憑空以為究竟。若不是洞山重布梯航。
何時復出得見天日。
要識清淨行者麼。
東邊是。要識破戒比丘麼。
西邊是。還會麼。也是無事生事。
other:: 
## 京兆蜆子和尚
京兆蜆子和尚〔洞山价嗣〕 ^669c24

混俗閩中。不蓄道具。
不循律儀。冬夏一衲。
逐日沿江岸採掇蝦蜆充腹。
暮即宿東山白馬廟紙錢中。
居民目為蜆子和尚。
華嚴靜聞之。欲決真假。
先潛入紙錢中。深夜師歸。
嚴把住曰。如何是祖師西來意。
師曰神前酒臺盤。
嚴放手曰。不虗與我同根生。 ^669c32

神前酒臺盤。鐵彈大如拳。
一擊便粉碎。不值半文錢。
〔圓悟勤〕 ^669c44

神前撥紙問西來。
直截當機指酒臺。
赤膊袒肩頭面禮。
禍從天降不成灾。
〔瞎堂遠〕 ^669c48

紙錢堆裏可憐生。
臭口纔開便葛藤。
蕩盡鬼家窮活計。
至今古廟絕人行。
〔東山源〕 ^670a4

摝蜆撈蝦昧己靈。
那堪古廟著渾身。
擡頭那畔空狼藉。
討甚多年鬼眼睛。
〔東野敷〕
other:: 
## 潭州大光山居誨禪師
潭州大光山居誨禪師〔石霜諸嗣〕 ^670a8

因僧問。祇如達磨是祖否。
師曰不是祖。曰既不是祖又來作什麼。
師曰祇為汝不薦。
曰薦後如何。師曰方知不是祖。 ^670a12

少林續#CB08504;事堪奇。
臘夜梅花雪後枝。
黃檗昔年曾有語。
大唐國裏沒禪師。
〔丹霞淳〕 ^670a18

覿面全提少室令。
當機不薦過新羅。
清風樓上逢知己。
撥動烟塵不奈何。
〔足菴鑒〕
other:: 
## 筠州九峰道虔禪師
筠州九峰道虔禪師〔石霜諸嗣〕 ^670a22

因僧問。祖祖相傳。
復傳何事。師曰。釋迦慳。
迦葉富。曰如何是釋迦慳。
師曰無物與人。曰如何是迦葉富。
師曰國內孟嘗君。
曰畢竟傳底事作麼生。
師曰百歲老人夜分鐙。 ^670a26

寂光影裏現全身。
貴異天然迥出倫。
家富奴兒偏得力。
夜分燈火照西鄰。
〔丹霞淳〕 ^670a34

玉堂人靜苔墀冷。
一片虗凝月色寒。
何處笛聲驚夢起。
醒來殊覺漏聲殘。
〔元冥真〕 ^670a38

九峰因僧問。承聞和尚有言。
諸聖間出祇是傳語人是否。
師曰是。曰。世尊一手指天。
一手指地。道天上天下惟吾獨尊。
因甚喚作傳語人。
師曰。祇為一手指天一手指地。
因此喚作傳語人。 ^670a42

妙相圓明不可親。
奴兒婢子自殷勤。
指天指地偁尊大。
也是傳言送語人。
〔丹霞淳〕 ^670b2

虎驟龍驤越大方。
金聲玉振豈尋常。
要知尊貴深深旨。
臣相當途印不彰。
〔觀濤奇〕 ^670b6

使臣傳旨日勤勤。
主上從來不視軍。
大抵天然君體段。
陰陽燮理罕相聞。
〔天愚寶〕 ^670b10

九峰因僧問如何是學人自己。
師曰更問阿誰。曰恁麼便承當時如何。
師曰須彌頭更戴須彌。 ^670b14

自家冷暖自家知。
祖意西來更問誰。
全體承當全體是。
須彌頂上戴須彌。
〔石溪月〕 ^670b18

到舍未須矜是主。
至親何用敘寒暄。
冠天履地尋常事。
略著絲毫便墮尊。
〔位中符〕 ^670b22

九峰因僧問。西天坐夏以蠟人為驗。
未審此間如何。師曰。
頭戴午夜月。脚蹋黃金地。
曰此人還轉也無。
師曰爭得不轉。曰如何轉。
師曰今世已聞龍脫骨。 ^670b26

徑山琇云。今日忽有問此間夏末有人得道麼。
但對道無。云何謂無。
向道箇箇眉毛橫眼上。
人人鼻孔大頭垂。
且道九峰是徑山是。 ^670b34

午夜山房月色深。
十分明白墮功勳。
撥開向上通天竅。
烟嶂重重不見人。
〔自得暉〕 ^670b40

金地團圝白玉輪。
蒼龍弄影過雲津。
祇今聚窟瓊田外。
水母親騎折角麟。
〔俍亭挺〕 ^670b44

九峰因石霜遷化。
眾請首座住持。時師為侍者。
白眾問首座曰。先師道休去歇去。
冷秋秋去。一條白練去古廟香爐去。
一念萬年去。明什麼邊事。
會得即住持。不會即不可。
座曰明一色邊事。
師曰與麼則不會先師意在。
座曰但裝香來。香烟斷處若去不得。
即不會。遂焚香。香烟未斷。
座遂脫去。師撫座背曰。
坐脫立亡即不無。
先師意未夢見在。 ^670b48

雲居舜云。九峰祇具一隻。
眼　南堂靜云。要識虔侍者麼。
祇是急殺人底漢子。
要識首座麼。祇是孟春猶寒。
仲春漸暖。季春漸暄。
忽有人喚和尚。和尚啞賴它喚一聲。
若不喚一聲。念到臘月三十日也未了在。
　開福寧云。且道首座是會不會。
若道會。侍者撫背云先師意未夢見在。
若道不會。其奈首座良哉。
快便攃手便行。且道利害在什麼處。
會麼。路遠夜長休把火。
大家吹滅暗中行。
　南華昺云。透生死關。
高超物表。秉殺活劍。
獨據寰中。若非智眼洞明。
未免扶籬摸壁。要會麼。
春蘭與秋菊。各自一時榮。
　薦福行云。大凡本分法席肘臂。
欲其重。非重不能權衡佛祖爪牙。
欲其利。非利無以開托人天。
看它石霜遷化。首座侍者各出一隻手扶持石霜宗旨。
直是光前絕後古今罕聞。
諸人要辨來端。各請拗折弓箭。
蹋翻射垛。來與老僧相見。
　徑山杲云。兩箇無孔銕錘。
就中一箇最重。　天寧琦云。
首座坐脫立亡。侍者說黃道黑。
先師意在鉤頭。須信曲中有直。
若在臨濟門下。三十棒教誰喫。
來說是非者。便是是非人。
　報恩琇云。首座擔板祇得一橛。
當時見道恁麼則未會先師意在。
祇消道吾不如汝。
管教九峰無地容身。
不見道爭之不足讓則有餘。
　博山來云。善建者不拔。
善辯者若訥。首座損其華。
填其實。潔其操。楷其式。
住持事業豈其然乎。
侍者太煞逕庭。不近人情。
還會石霜意也未。
總好與三十笤帚。
　清化嶾云。者兩箇漢。
好似吳越人搖船。
各使一邊。石霜老人決未肯點頭在。
　象耳覺云。宗師行處如火消冰。
透過是非關。全機亡得喪。
盡道首座滯在一色。
侍者知見超師。可謂體妙失宗。
全迷向背。殊不知首座如鷺鷥立雪品類不齊。
侍者似鳳翥丹霄不縈金網。
一人高高山頂立。
一人深深海底行。
各自隨方而來。同會九重城裏。
而今要識此二人麼。
豎拂子云。龍臥碧潭風凜凜。
埀下拂子云。鶴歸霄漢背摩天。 ^670c14

世間何事最堪悲。
無孔由來是鐵錘。
爐冶不能烹得破。
任教千古與風吹。
〔保寧勇〕 ^671a30

帶角披毛異類身。
寒#CB01926;枯木眼中塵。
雖然未會先師意。
爭奈臨行一著親。
〔丹霞淳〕 ^671a34

雖然一箭定天山。
百戰場中出手難。
莫道古祠香火斷。
神前自有酒臺盤。
〔上方益〕 ^671a38

石人不怕師子吼。
須彌頂上翻筋斗。
滄溟竭盡正三更。
生鐵崑崙雲外走。
〔承天宗〕 ^671a42

石霜一宗親傳九峰。
香消脫去正脉難通。
月巢鶴作千年夢。
雪屋人迷一色功。
坐斷十方猶點額。
密移一步看飛龍。
〔天童覺〕 ^671a46

一片虗凝絕謂情。
白雲消散彩霞橫。
行人莫怪貪程速。
坐守寒巖異艸青。
〔雲巖因〕 ^671b4

萬丈寒潭徹底清。
霜天午夜欲生冰。
釣魚要擲金鱗餌。
撥轉蘆篷向月明。
〔正堂辨〕 ^671b8

梅雪爭春未肯降。
騷人閣筆費評章。
梅雖遜雪三分白。
雪却輸梅一段香。
〔六愚哲〕 ^671b12

玉樓金殿鎖瓊枝。
妃子徒勤舞袖時。
明露秋光猶不委。
暗藏春色幾人知。
〔磐石安〕 ^671b16

一鍼鍼又一鍼鍼。
定要鍼它病淺深。
痛處一鍼肝膽見。
方知割股救人心。
〔梅溪度〕 ^671b20

九峰因僧問。人人盡道請益。
未審師還拯濟也無。
師曰汝道巨嶽還曾乏寸土麼。
曰四海參尋當為何事。
師曰演若迷頭心自狂。
曰還有不狂者麼。
師曰有。曰如何是不狂者。
師曰突曉途中眼不開。 ^671b24

寒谷生洪律。全超拯濟功。
園林變花柳。何必待春風。
〔方菴顯〕 ^671b32

萬里封疆事正愁。
淵明解印笑封侯。
歸來故里渾風月。
何用勞生更折腰。
〔雪崙果〕 ^671b36

九峰因僧問。盡乾坤都來是箇眼。
如何是乾坤眼。師曰乾坤在裏許。
曰乾坤眼何在。師曰正是乾坤眼。
曰還照矚也無。師曰不借三光勢。
曰。既不借三光勢。
憑何喚作乾坤眼。
師曰。若不恁麼。髑髏前見鬼人無數。 ^671b40

絲來線去話情悰。
#CB06078;手相將入錦叢。
到底淚腸無限痛。
一聲長笛寄秋風。
山疊疊。水重重。筆尖珍重點睛龍。
〔墨歷智〕 ^671c2

許大乾坤一眼睛。
明頭却暗暗頭明。
金鎞若賸纖毫翳。
艸動風吹總是兵。
〔豁堂嵓〕 ^671c8

退身有路。進步曷升。
重重拈起。截鐵斬釘。
使星三徙情方恰。
定國安#CB15131;見老成。
〔頻吉祥〕 ^671c12

九峰因僧問。古人道因真立。
妄從妄顯。真是否。
師曰是。曰如何是真心。
師曰不襍食。是曰如何是妄心。
師曰攀緣起倒是。
曰離此二途如何是本體。
師曰本體不離。曰為什麼不離。
師曰。不敬功德天。
誰嫌黑暗女。 ^671c16

是真是妄。披金擇沙。
同門出入。宿世冤家。
〔方菴顯〕 ^671c26

九峰示眾。常住法身不生不滅。
僧問。既是不生不滅。
為什麼六道輪#CB06873;。
師曰為有心故。曰以何方便當證法身。
師曰以虗空心合虗空理。
曰證後如何。師曰。
任從三界轉。徒聽四生奔。
又曰會麼。曰不會。
師曰禮拜著。 ^671c28

精金須百煉。百煉色不回。
轉道貴無心。無心道即#CB15210;。
更深秋夜月。古廟香爐#CB01926;。
法身無一物。山嶽空崔嵬。
〔南堂靜〕 ^671c38

九峰因僧問如何是頭。
師曰開眼不覺曉。
曰如何是尾。師曰不坐萬年牀。
曰有頭無尾時如何。
師曰終是不貴。曰有尾無頭時如何。
師曰雖飽無功。曰直得頭尾相稱時如何。
師曰。兒孫得力。室內不知。 ^671c44

博山來云。指活路於#CB04622;中。
舌頭不連著肉。披全提於向上。
頭顱不拄著天。九峰口齒若梭腸。
自有巧婦鍼線也。
所貴者兒孫得力室內不知。
且道不知底是何事。
　靈隱禮云。洞山明妙叶於正偏。
四臣咸奉一君。九峰辨貴賤於內紹。
五子全身歸父。殊不知威音那畔五馬不嘶。
今世門頭一牛不飲。
且道雲生碧嶂。風起青萍。
枯木龍吟。髑髏喜笑。
又作麼生。乃卓拄杖云。
萬古碧潭空界月。
再三撈摝始應知。 ^672a4

規圓矩方。用行舍藏。
鈍置棲蘆之鳥。進退觸藩之羊。
喫人家飯。臥自家牀。
雲騰致雨。露結為霜。
玉線相投透鍼孔。
錦絲不斷吐梭腸。
石女機停兮夜色向午。
木人路轉兮月影移央。
〔天童覺〕 ^672a20

九峰因僧問。古人道。
直得不恁麼來者。
猶是兒孫。意旨如何。
師曰。古人不謾語。
曰如何是來底兒孫。
師曰猶守珍御在。
曰如何是父。師曰。
無家可坐。無世可興。 ^672a28

尊貴天然原不共。
轉身有路涉途中。
苔封古殿難尋迹。
體混諸塵不露踪。
旋轉華夷皆至化。
浩然物我總同風。
舜謨禹蹟渾閒事。
那見尊家更計功。
〔天岸昇〕 ^672a36

不立孤危道始丕。
纔居尊貴落今時。
劫前風月誰人薦。
化外春光自不知。
忘朕兆。絕機宜。寥寥金殿綠苔滋。
鴻鈞一氣從教轉。
那更重裁眼上眉。
〔遠菴僼〕 ^672a42

一簾明月解回踪。
寧守寒巖異艸封。
無地卓錐猶墮見。
沉家湘水未全窮。
體照盡。位方終。撲破珊瑚笑石崇。
欲識誕生王子父。
鶴騰霄漢出銀籠。
〔旋菴月〕 ^672a48

無索泥牛露地討。
牧童倒騎入荒艸。
銕笛一聲天地秋。
烟霞深處和衣裊。
〔緣止緣〕 ^672b6

九峰因僧問。一筆丹青為什麼邈誌公真不得。
師曰僧繇却許誌公。
曰未審僧繇得什麼人證旨却許誌公。
師曰烏龜稽首須彌柱。 ^672b10

荊山美玉卞人尋。
至寶無瑕絕見因。
鐵牛帶子蹋滄海。
撞月石龜長羽鱗。
〔投子青〕
other:: 
## 台州湧泉景欣禪師
台州湧泉景欣禪師〔石霜諸嗣〕 ^672b16

因僧問如何是相傳底事。
師曰。龍吐長生水。
魚吞無盡漚。曰請師挑硩。
師曰。擂鼓轉船頭。
棹穿波底月。 ^672b20

依依半月沉寒水。
耿耿三星落碧巑。
昔日雲巖曾漏泄。
金輪王子寶花冠。
〔丹霞淳〕 ^672b26

湧泉因武宗廢教。
在院看牛。時有彊德二禪客到。
於路次見師騎牛。
不識乃曰。蹏角甚分明。
怎奈騎者不鑒。師驟牛而去。
二禪客相次憩於樹下煎茶。
師下牛與坐。乃問近離甚處。
曰那邊。師曰那邊事作麼生。
彊提起茶盞。師曰此猶是者邊事。
那邊事作麼生。彊無對。
師曰。莫道騎者不鑒好。 ^672b30

保寧勇代泉指參隨人云。
歸到山中分明舉似。
　寶壽方云。大小湧泉大似南頭失利却來北頭盤本。
當時待道頭角甚分明爭奈騎者不鑒。
何不下牛向前搊住云速道速道。
它若擬議。便與劈面一掌。
却好云莫道騎者不鑒好。 ^672b42

芳艸蔓蔓豈變秋。
牧童白牯恣優游。
異中有路人難見。
却謂騎牛不識牛。
〔丹霞淳〕 ^672c4

學醫靡不欲方良。
日久却成艸藥郎。
正要索君真藥看。
人前未免兩頭忙。
〔履斯巖〕 ^672c8

湧泉因雪峰來訪。
乃門送峰入轎了。
師曰者箇四人舁。
那箇幾人舁。峰乃聳身起曰道什麼。
師再問。峰曰行它不會。
師曰知即知。祇是道不得。 ^672c12

雲居莊云。有賓有主。
全收全放。直須識取湧泉雪峰。
脫或未然。切忌向虗空裏釘橛。
　#CB04636;鑑衡云。
涌泉糚聾不妨軟頑。
雪峰欺敵不解減竈。
若是佛日。待問那箇幾人舁。
但向四人道分一籌與者上座。
看他涌泉又作何去就。
宗鑑法林卷六十四
 ^672c18
