
other:: 
other:: 
other:: 
other:: 聯燈會要卷第十七
collector:: 住泉州崇福禪寺嗣祖比丘　悟明　集
南嶽下第十六世 ^144b16

成都府昭覺克勤禪師法嗣下
other:: 
##### 臨安府徑山宗杲禪師
臨安府徑山宗杲禪師〔凡二十九〕 ^144b18

宣州奚氏子。初謁寶峰準禪師。
於道染指。次謁圓悟勤禪師。
因上堂。聞舉僧問雲門。
如何是諸佛出身處。
門云。東山水上行。
勤云。有問天寧。如何是諸佛出身處。
只向他道。薰風自南來。
殿角生微涼。師於言下。
忽然前後際斷。雖然動相不生。
却坐在淨躶躶處。
勤曰。也不易儞得到這田地。
不惜。死了不能得活。
不疑言句。是為大病。
不見道。懸崖撒手。
自肯承當。絕後再甦。
欺君不得。須信有這箇道理。
每室中。詰以有句無句。
如藤倚樹之語。師纔開口。
勤便云。不是不是。
經半年。奈何不下。
遂請益勤云。聞和尚。
當年曾問五祖此話。
未審五祖道甚麼。
勤笑而不答。師云。
和尚須當眾問。今說又何妨。
勤云。我問。有句無句。
如藤倚樹。意旨如何。
祖云。描也描不成。
#CB15148;也#CB15148;不就。
我問。樹倒藤枯時如何。
祖云。相隨來也。師當下釋然曰。
我會也。勤遂舉數因緣。
詰之。師酬對。如太平時。
得路便行。了無凝滯。 ^144b20

勤每對人。賞之曰。
杲非一生兩生。為善知識來。
自是名動叢林。 ^144c4

勤著正宗記。委師極重。 ^144c6

紹興初。入閩庵居。
得其法者。不可一二數。
諸方屢舉。俱却之。 ^144c8

後應張丞相魏公浚。
徑山之命。
開堂日。僧問。人天普集。
選佛場開。祖令當行。
如何舉唱。師云。鈍鳥逆風飛。
云徧界且無尋覔處。
介明一點座中圓。
師云。人間無水不朝東。 ^144c10

復有僧競出。師約住云。
假使大地。盡末為塵。
一一塵有一口。一一口。
具無礙廣長舌相。
一一舌相。出無量差別音聲。
一一音聲。發無量差別言詞。
一一言詞。有無量差別妙義。
如上塵數衲僧。各各具如是口。
如是舌。如是音聲。
如是言詞。如是妙義。
同時致百千問難。
問問各別。不消長老咳嗽一聲。
一時答了。乘時於其中間。
作無量無邊。廣大佛事。
一一佛事。周徧法界。
所謂一毛現神變。
一切佛同說。經於無量劫。
不得其邊際。便恁麼去。
閙熱門庭即得。正眼觀來。
正是業識忙忙。無本可據。
祖師門下。一點也用不著。
況復勾章棘句。展弄詞鋒。
非唯埋沒從上宗乘。
亦乃笑破衲僧鼻孔。
所以道。毫釐繫念。
三塗業因。瞥爾情生。
萬劫羈鎻。聖名凡號。
盡是虗聲。殊相劣形。
皆為幻色。汝欲求之。
得無累乎。及其厭之。
又成大患。看他先聖。
恁麼告報。如國家兵器。
豈得已而用之。本分事上。
亦無這箇消息。山僧今日。
如斯舉唱。大似無夢說夢。
好肉剜瘡。檢點將來。
合喫拄杖。只今莫有下得毒手者麼。
若有。堪報不報之恩。
共助無為之化。如無。
倒行此令去也。驀拈拄杖云。
橫按鏌鎁全正令。
太平寰宇斬癡頑。
卓拄杖。喝一喝。 ^144c16

示眾云。水底泥牛嚼生鐵。
憍梵鉢提咬著舌。
海神怒把珊瑚鞭。
須彌山王痛不徹。 ^145a8

示眾云。顛倒想生生死續。
顛倒想滅生死絕。
生死絕處涅槃空。
涅槃空處眼中屑。
涅槃既空。喚甚麼。
作眼中屑。白雲乍可來青嶂。
明月難教下碧天。 ^145a12

示眾云。心生法滅。
性起情忘。這裏悟去。
揑怪有甚麼難。舉起拂子云。
看看。觀音彌勒。普賢文殊。
盡向徑山拂子頭上。
聚頭打葛藤去。若也放開。
從教口勞舌沸。若也把住。
不消一擊。以拂子。
擊繩床。 ^145a18

示眾云。摩竭提國。
猶在半途。少室峰前。
全無巴鼻。談玄說妙。
好肉剜瘡。舉古明今。
拋沙撒土。爭似飢飡渴飲。
閑坐困眠。從教四序推移。
都不干預我事。雖然如是。
也須實到這箇田地。
始得。只如實到這箇田地底。
如何親近。喝一喝云。
炙瘡瘢上。更著艾炷去也。 ^145a26

示眾云。我宗無語句。
實無一法與人。早是通身浸在屎窖裏了也。
那堪踏步向前。如之若何。
問向上向下。三玄三要。
銀盌裏盛雪。北斗裏藏身。
意旨如何。豈不是屎窖邊。
更掘屎窖。雖然如是。
若於屎窖中。知些氣臭。
方知三世諸佛。歷代祖師。
天下老和尚。古往今來。
一切善知識。盡在屎窖裏。
轉大法輪。其或未然。
切忌向屎窖裏作活計。 ^145a36

示眾。問答罷。乃云。
問得亦好。不問更親。
何故。聲前一路。千聖不傳。
學者勞形。如猿捉影。
可中有箇英靈漢。
恁麼不恁麼。聊聞舉著。
剔起便行。猶在葛藤窠裏。
直得內無所證。外無所修。
似地擎山。如石含玉。
亦未是衲僧放身命處。
敢問大眾。作麼生是衲僧放身命處。
若也知得。塵塵念念。
皆無空闕。折旋俯仰。
盡在其中。正恁麼時。
畢竟是誰家風月。
還委悉麼。千聖不知何處去。
倚天長劒逼人寒。 ^145b2

師垂語云。我這裏。
無法與人。只是據欵結案。
恰如儞將箇琉璃瓶子來。
護惜似箇甚麼。我一見。
便與儞打破了。儞又將箇摩尼珠來。
我又與儞奪了。待儞只恁麼來。
我又和儞兩手截了。
所以臨濟和尚道。
逢佛殺佛。逢祖殺祖。
逢羅漢殺羅漢。既稱善知識。
為甚麼。却要殺人去。
且道是甚麼道理。 ^145b18

師垂語云。儞若會去。
過他方世界。又他方世界。
更他方世界。乃至不可說不可說。
微塵數香水海。華藏世界外。
與汝這裏。不別。更盡未來際。
不可說不可說劫外。
亦與儞這裏不別。 ^145b30

師舉南院問風穴。
南方一棒。作麼生商量。
穴云。作奇特商量。
穴却問。和尚此間一棒。
作麼生商量。院橫按拄杖云。
棒下無生忍。臨機不見師。 ^145b38

師云。風穴當時好大展坐具。
禮他三拜。不然。與他掀倒繩床。
乃回顧冲密云。儞道。
風穴當時禮拜是。
掀倒繩床是。密云。
草賊大敗。師云。儞退這瞎漢。
便打。 ^145b42

舉睦州凡見僧來。
便云。見成公案。放儞三十棒。
雲峰悅云。作賊人心虗。 ^145c2

師云。又添得一箇。
道了。問冲密云。儞道。
我恁麼道。還有過也無。
密云。作賊人心虗。
師云。三箇也有。 ^145c4

師舉。僧問大龍。色身敗壞。
如何是堅固法身。
龍云。山花開似錦。
#CB00589;水湛如藍。
作麼生會。僧云不會。
師指拜席云。見麼。
云見。師云。又道不會。 ^145c10

復云。太近也。因甚麼不會。
僧罔措。師云。只為分明極。
飜令所得遲。 ^145c14

師室中問僧。巖頭纔跨德山門。
便問。是凡是聖。山便喝。
頭便作禮。意作麼生。
僧云。好箇消息。師云。
那裏是好處。僧便喝。
師云。儞這一喝。未有主在。
出去。 ^145c18

師問僧。不是心。不是佛。
不是物。儞作麼生。
僧云。領。師云。領儞屋裏七代先靈。
僧便喝。師云。適來領。
如今喝。干他不是心不是佛不是物。
甚麼事。僧無語。師便打。 ^145c24

師問僧。路逢達道人。
不將語默對。時如何。
僧珍重便行。師呵呵大笑。 ^145c30

次一僧來。師云。我適來問這僧。
路逢達道人。不將語默對。
時如何。他珍重便行。
儞道。他會不會。僧擬問訊。
師便打出。 ^145c32

師問僧。不與萬法為侶者。
是甚麼人。云無面目漢。
師云。適來有箇師僧。
如此道。打出去也。
僧擬議。師便打。 ^145c38

師問僧。馬大師道。
自從胡亂後三十年。
不曾少鹽醬。意作麼生。
云隨家豐儉。師云。
好箇隨家豐儉。只是儞不會。
僧擬議。師便喝出。 ^145c42

師問僧。香嚴上樹話。
儞作麼生。僧云。好對春風唱鷓鴣。
師云。虎頭上座道。
樹上即不問。未上樹。
請和尚道。又作麼生。
僧云。適來向和尚道了也。
師云。好對春風唱鷓鴣。
是樹上語。樹下語。
僧無對。師便打。 ^145c48

師問僧。道不用修。
但莫污染。如何是不污染底道。
僧云。某甲不敢道。
師云。汝為甚麼。不敢道。
僧云。恐污染。師叫行者。
將糞箕掃#CB00416;來。
僧忙然。師便打出。 ^146a8

師見僧纔入門。便云。
不是不是。出去。僧便出。
師云。沒量大人。被語脉轉却。 ^146a14

又一僧入門。師亦云。
不是不是。出去。僧却近前。
師云。向儞道不是。
更來覔箇甚麼。便打出。 ^146a16

復有一僧入門。云適來二僧。
不會和尚意。師低頭。
噓一聲。僧罔措。師打云。
却是儞。會老僧意。 ^146a20

師問僧。一切智智清淨。
無二無二分。無別無斷故。
儞作麼生會。云一切智智清淨。
無二無二分。無別無斷故。
某甲只恁麼會。師高聲云。
抱取猫兒來。僧無語。
師便喝出。 ^146a24

師問僧。我前日。有一問。
在儞處。儞先前日。
答我了也。只今因甚麼瞌睡。
僧云。如是如是。師云。
道甚麼。僧云。不是不是。
師連打兩棒云。一棒打儞如是。
一棒打儞不是。 ^146a32

師見僧纔入門。便云。
儞不會。出去。僧便出。
又一僧來。師亦云。
儞不會。出去。僧亦出。 ^146a40

復有一僧來。師云。
適來兩箇上座。一人解収不解放。
一人解放不解収。
儞還辨得出麼。云一狀領過。
師云。領過後如何。
僧拍手一下。便出去。
師云。三十年後。悟去在。 ^146a42

師見僧入門。便云。
釋迦老子來也。僧近前。
師云。元來不是。便打。 ^146b2

次一僧來。師亦云。
釋迦老子來也。僧問訊便行。
師云。恰似真箇。 ^146b4

師問僧。香嚴上樹話。
儞作麼生。僧撒手便行。
師云。儞擬那裏去那。
僧無語。師便打。 ^146b8

師問侍者。許多人入室。
幾人道得著。幾人道不著。
者云。某甲只管看。
師展手云。我手何似佛手。
者云。天寒。且請和尚通袖。
便行。師打一棒云。
且道。是賞儞。是罸儞。 ^146b12

僧請益。不知某甲死。
向甚麼處去。師云。
儞即今是生耶死耶。
僧云。生也不道。死也不道。
師云。儞做得漸源奴。
僧擬議。師便打出。 ^146b20

又一僧來。師云。適來這僧。
納一場敗闕。儞還知麼。
僧云知。師亦打出。 ^146b24

僧請益。夾山境話。
聲未絕。師便喝。僧忙然。
師云。儞問甚麼。僧擬舉。
師連打喝出。 ^146b28

僧請益。某甲參禪不得。
病在甚麼處。師云。
病在這裏。云某甲為甚麼。
參不得。師云。開眼尿床漢。
我打儞去。
other:: 
##### 明州阿育王山端裕禪師
明州阿育王山端裕禪師〔凡六〕 ^146b32

紹興府。錢氏子也。
示眾云。一法若有。
重重鐵壁銀山。萬法若無。
處處沉空滯寂。己眼若正。
見刺亦除。一法不墮緣塵。
萬法本無 #CB07724;礙。
山是山水是水。俗是俗僧是僧。
不異不同。直饒恁麼。
猶是閉門造車。未是出門合轍。
更須知有頂王一著。
作麼生明。今古團欒無縫罅。
大力那羅擘不開。 ^146b36

示眾云。行時絕行跡。
說時無說縱。行說若到。
則垛生招箭。行說未明。
則神鋒劃斷。就使說無滲漏。
行不迷方。猶滯殻漏在。
若是大鵬金翅。奮迅百千由旬。
十影神駒。馳驟四方八極。
不取次#CB01493;#CB10437;。
不隨處埋身。且總不依倚。
還有履踐分也無。
剎剎塵塵是要津。 ^146b48

示眾。舉南泉道。老僧十八上。
便解作活計。趙州道。
我十八上。便解破家散宅。
還會麼。作活計底。
始解破家散宅。破家散宅底。
始解作活計。假使黃金為城。
白銀為壁。禪悅為食。
解義為漿。本色衲子。
不肯回顧。何也。豈不見道。
明眼漢沒窠臼。縱饒萬里空寥寥。
正好一槌俱摵碎。
且道。不落進修一句。
作麼生道。良久云。
樗蒲若識本面采。
儘教骰子滿盤紅。
擊拂子一下。 ^146c10

示眾云。未恁麼時。
一句子。超釋迦越彌勒。
及乎明破。不直半分文。
何也。只為見慣。若裁方就圓。
如虎頭帶角。龍背插翼。
為瑞為祥。若平榻榻地。
睡來合眼。飯來開口。
且道裁方就圓即是。
平榻榻即是。還辨得出麼。
直饒辨得。也是盌脫丘。 ^146c24

示眾云。盡大地是沙門眼。
盡大地是自己光。
為甚麼。東弗于逮打鼓。
西瞿耶尼不聞。南贍部州點燈。
北#CB15106;單越黑暗。
直饒向箇裏。道得十全。
猶是光影活計。以拂子摵云。
百雜碎。作麼生是出身一路。
若果不見隨路摘楊花。 ^146c34

示眾云。一鎚便成。
不是性懆漢。一躍千里。
不是汗血駒。鋒鋩不露。
無孔鐵鎚。八面玲瓏。
多虗少實。直須肘後懸夜明符。
頂門具金剛眼。徹頭徹尾。
生殺交馳。任他魔佛現前。
便好利刀截却。且道。
據箇甚麼。便如此。
要知麼。玉覇輕提海嶽昏。
other:: 
##### 平江府虎丘隆禪師
平江府虎丘隆禪師〔凡四〕 ^146c44

示眾云。豁開戶牖。
萬里不挂片雲。杲日騰空。
四顧清風滿座。湖光浩渺。
野色澄明。萬象森羅。
全彰海印。直得頭頭妙用。
物物真機。心境一如。
纖塵不立。正恁麼時。
萬機休罷。千聖不携。
坐斷毗盧頂。不稟釋迦文。
婢視聲聞。奴呼菩薩。
德山臨濟。直得目瞪口呿。
有棒有喝。一點也用不得。
且道。忽遇其中人來時。
如何話會。傾蓋相逢元故舊。
何妨來喫趙州茶。 ^147a6

示眾云。目前無法。
萬象森然。意在目前。
突出難辨。不是目前法。
觸處逢渠。非耳目之所到。
不離見聞覺知。雖然如是。
也須是踏著他向上關棙子。
始得。所以道。羅籠不肯住。
呼喚不回頭。佛祖不安排。
至今無處所。如是則不勞斂念。
樓閣門開。寸步不移。
百城俱到。驀拈拄杖。
劃一劃云。路逢死虵莫打殺。
無底籃子盛將歸。 ^147a22

示眾云。光非照境。
境亦非存。光境俱忘。
復是何物。百草頭上罷却干戈。
則且置。忽若嘉州大像。
倒騎陝府鐵牛。把須彌山。
一摑百雜碎。新羅國裏走馬。
南贍部洲說禪。又作麼生。
五臺山上雲蒸飯。
佛殿堦前狗尿天。
剎竿頭上煎鎚子。
三箇猢猻夜簸錢。 ^147a36

示眾云。凡有展托。
盡落今時。不展不托。
墮坑落塹。直饒風吹不入。
水洒不著。撿點將來。
自救不了。豈不見道。
直似寒潭月影。靜夜鍾聲。
隨扣擊以無虧。觸波瀾而不散。
猶是生死岸頭事。
拈拄杖。劃一劃云。
劃斷古人多年葛藤。
點頭石。不覺撫掌大笑。
且道。笑箇甚麼。腦後見腮。
莫與往來。
other:: 
##### 台州護國景元禪師
台州護國景元禪師〔凡五〕 ^147a46

溫州樂清張氏子。
師謁圓悟於蔣山。
因二僧閱死心錄。
有云。既迷時。須得箇悟。
既悟。須識悟中迷。
迷悟雙忘。却從無言處。
建立一切法。師心非之。
拂袖而起。行數步。
忽然冥契。走告圓悟。
悟印其所解。 ^147b10

後辭悟。悟問。向去有人。
問儞。作麼生。師撫傍僧背云。
和尚問。儞何不祇對。
悟大笑。 ^147b18

後開法處州南明。
終于本山。 ^147b20

示眾云。釋迦不會道。
達磨不會禪。列祖無機關。
衲僧沒巴鼻。是則是。
作麼生承當。若向這裏承當得去。
佛法世法。打成一片。
十二時中。不移易一絲毫。
其或未然。莫守寒巖異草青。
坐著白雲宗不妙。 ^147b24

示眾。舉拂子云。大眾。
還見麼。擊碎銀山鐵壁。
掀飜虎穴魔宮。截斷佛祖機關。
拂盡諸方路布。直得德山却步。
臨濟吞聲。天下衲僧。
不敢喘氣。縱饒睦州親自入門。
頂#CB15055;也還一劄。
且道。連雲節角。在甚麼處。
還知麼。若到諸方。
切忌錯舉。 ^147b32

示眾云。野犴鳴。獅子吼。
開得眼。張得口。動南星。
蹉北斗。大眾。還知落處麼。
金剛堦下蹲。神龜火裏走。 ^147b42

僧問。如何是臨濟宗。
師云。殺人活人不眨眼。
云如何是雲門宗。
師云。頂門三眼曜乾坤。
云如何是溈仰宗。
師云。推不向前。約不向後。
云如何是法眼宗。
師云。箭鋒相敵不相饒。
云如何是曹洞宗。
師云。手執夜明符。
幾箇知天曉。
other:: 
#### 建康蔣山佛鑑慧懃禪師法嗣
建康蔣山佛鑑慧懃禪師法嗣
other:: 
##### 韶州南華知炳禪師
韶州南華知炳禪師〔凡八〕 ^147b46

蜀人也。久隨佛鑑。
盡得其奧妙。初住舒之天平。
終于本山。 ^147c10

上堂云。釋迦不曾出世。
亦無一法示人。達磨不在少林。
二祖何甞得髓。以至諸方老宿。
天下宗師。或棒喝縱橫。
或言詞縝密。各各開張義路。
建立門風。大似#CB15148;餅充飢。
蒸沙作飯。縱經塵劫。
徒自疲勞。諸人幸是無事人。
輙不可造次承當。
容易領解。金屑雖貴。
落眼成翳。南華今日。
早是犯鋒傷手了也。
還有別機宜。識休咎底麼。
直饒便領解得去。
也是不唧#CB00070;漢。
畢竟如何即是。若具爍迦羅眼者。
三千里外見誵訛。 ^147c14

上堂云。諸法不自生。
亦不從他生。不共不無因。
是故說無生。無生之法。
性本自空。眾生橫計。
流轉生死。是以從上佛祖。
出興於世。擊大法皷。
演大法義。欲令眾生。
脫彼妄情。背塵合覺。
若也頓除妄宰。空不生花。
漸竭愛源。金無重鑛。
如今法皷已擊。卓拄杖一下云。
大義已演。還有委悉底麼。
本自無瘡。勿傷之也。 ^147c30

上堂云。十五日已前事。
三世諸佛說不到。
十五日已後事。一大藏教詮不及。
正當十五日。猶如倚天長劒。
誰敢當鋒。峭壁懸崖。
那容措足。直得心無所緣。
目無所覩。耳無所聽。
口無所言。猶未得一片在。
到這裏。如何即是。
逢人且說三分話。
未可全拋一片心。 ^147c42

上堂云。即心即佛。
認奴作郎。非心非佛。
斬頭覔活。總不恁麼。
困魚止濼。病鳥棲蘆。
別有機關。避得風雷。
重遭霹靂。且道。太平為人。
在甚麼處。若也知得。
喚鹽聞鹹。喫醋聞酸。
若也不知。布袋裏老鵶。
雖活如死。 ^148a4

上堂云。日日說。時時舉。
似地擎山爭幾許。
隴西鸚鵡得人憐。
大都只為能言語。
休思惟。帶伴侶。智者聊聞猛提取。
更有一般也大奇。
猫兒偏解捉老鼠。 ^148a12

上堂云。泡幻同無礙。
如何不了悟。達法在其中。
非今亦非古。諸人者。
四大五蘊是泡幻。
見聞覺知是泡幻。
十二處。十八界。二十五有。
山河大地。有情器世間。
無不是泡幻。那箇是無礙。
若也見得。方知道。
終日忙忙。那事無妨。
苟或未然。易尋溪上路。
難覔洞中天。 ^148a18

上堂云。五目莫覩其容。
二聽絕聞其響。古人恁麼道。
殊不知。語之不全。
旨之有缺。五目莫覩其容。
舉起拂子云。有眼者盡見。
爭得不覩其容。二聽絕聞其響。
復擊禪床云。有耳者盡聞。
爭得不聞其響。不聞不見。
何異盲聾。既聞既見。
憑何旨的。不觸波瀾招慶月。
動人雲雨鼓山雷。
下座。 ^148a28

上堂云。迷不自迷。
對悟立迷。悟不自悟。
因迷說悟。所以悟為迷之體。
迷為悟之用。迷悟兩無從。
箇中無別共。無別共。
撥不動。祖師不將來。
鼻孔千斤重。
other:: 
#### 舒州龍門清遠禪師法嗣
舒州龍門清遠禪師法嗣
other:: 
##### 福州鼓山士珪禪師
福州鼓山士珪禪師〔凡五〕 ^148a40

西蜀人也。示眾云。
一向恁麼去底人。
喚不回頭。脚跟下。
已喫三十棒了也。
一向恁麼來底人。
把捉不住頂門上。
更與一錐。新天寧。
因病識病。所以用榍出榍。
須是恁麼人始得。
還委悉麼。劒為不平離寶匣。
藥因救病出金瓶。 ^148a48

示眾云。明明無悟。
有法則迷。諸人向這裏立不得。
諸人向這裏住不得。
若立即差。若住即瞎。
須是意不停玄。句不停意。
用不停機。三者既明。
一切處不用管帶。
自然現前。一切處不用照顧。
自然明白。雖然如是。
須知有向上事始得。
遂召大眾云。如何是向上事。
乃云。久雨不晴。喝一喝。 ^148b10

示眾云。用機鋒。守癡兀。
依理智。住玄默。坐在窠窟裏。
縱饒不用機鋒。不守癡兀。
不依理智。不住玄默。
也未出得窠窟在。
諸人作麼生。出得窠窟去。
良久云。修羅捧日遮天面。
忿怒那吒撲帝鍾。
喝一喝。 ^148b22

示眾云。釋迦彌勒。
猶是他奴。臨濟德山。
是何草芥。向上一路。
荊棘成林。更欲翻身。
墮崖落壍。總不動著。
當處活埋。生機臨時。
却成亂統。與儞諸人。
一時拈了也。恁麼也不得。
不恁麼也不得。恁麼不恁麼。
總不得。作麼生。良久云。
穿耳胡僧葱嶺上。
朝來蹈雪馬蹄輕。 ^148b30

示眾云。真實本有之事。
不可妄求。見成難信之宗。
終無所得。爰自雪山付囑。
雞足授衣。晝渡重溟。
夜航一葦。皆緣上祖不了。
殃及兒孫。汝等諸人。
各各如初心出家。
如初心行脚。直須自重。
莫受人謾。異時足下煙生。
也怪天寧不得。
other:: 
##### 饒州薦福道行禪師
饒州薦福道行禪師〔凡七〕 ^148b40

括蒼葉氏子。示眾云。
佛說三乘十二分教。
頓漸偏圓。癡人面前。
不得說夢。祖師西來。
直指人心。見性成佛。
臨濟三玄。洞山五位。
癡人面前。不得說夢。
山僧恁麼道。還免諸方檢責也無。
所以古人道。石人機似汝。
也解唱巴歌。汝若似石人。
雪曲也須和。還有和得底麼。
若有。喚來。與老僧洗脚。 ^148c2

示眾云。通身是口。
說得一半。通身是眼。
用得一橛。用不到處。
說有餘。說不到處。
用無盡。所似道。當用無說。
當說無用。用說同時。
用說不同時。諸人若也擬議。
老僧在儞脚底。 ^148c14

示眾云。會即便會。
玉本無瑕。若言不會。
碓觜生花。試問九年面壁。
何如大會拈花。南明恁麼商確。
也是順風撒沙。 ^148c22

示眾云。學道人第一不得行理路。
若行理路。走殺儞。
學道人第一不得行意路。
若行意路。縛殺儞。
走殺則天上人間。
縛殺則三願六臂。
不走不縛。垛根阿師。
隨處負墮。且道過在甚麼處。
儞若撿點得出。許儞具通方眼。 ^148c28

示眾。舉璣和尚開僧。
禪以何為義。眾下語。
俱不契理。僧請益璣。
璣代云。以謗為義。
大眾。三世諸佛是謗。
西天二十八祖是謗。
唐土六祖是謗。天下老和尚是謗。
諸人是謗。山僧是謗。
於中還有不謗者也無。
談玄說妙河沙數。
爭似雙峰謗得親。 ^148c38

示眾云。釋迦掩室於摩竭。
正令不從。拗曲作直。
淨名杜口於毗耶。
東家廝兒。却在西家。
使喚須菩提。唱無說而顯道。
一人傳虗。釋梵絕聽而雨花。
萬人傳實。斯皆理為神御。
故口以之而默。草裏出頭來。
豈曰無辯。辯所不能言也。
訝郎當漢。又恁麼去也。 ^148c48

僧問。如何是和尚為人一句。
師云。門前石塔子。
other:: 
##### 撫州白楊仙林禪寺法順禪師
撫州白楊仙林禪寺法順禪師〔凡七〕 ^149a10

綿州魏城文氏子。
依止佛眼數年。偶佛眼普說。
舉傅大士心王銘云。
水中鹽味。色裏膠青。
決定是有。不見其形。
師於言下有省。 ^149a12

次日入室。眼問云。
真佛住在何處。師云。
住在不定處。眼云。
既是真佛。為甚麼不定。
師云。若定即非真佛也。
眼頷之。自是日臻堂奧。
名動叢林。 ^149a18

示眾云。諸仁者。山僧從來。
不識好惡。向儞諸人道。
究此一段大事因緣。
已是將惡水。澆在儞諸人頭上了也。
見儞不曉。也事不獲已。
更舉拂擎拳。有不識好惡底衲僧。
便蹈步向前。以語句吟哦。
舉頭拂子。殊不知。
與儞自己。了無交涉。
儞何不向道理未成。
意路未行已前。道得一句子。
穩密密地。莫快活仙林腸肚麼。
非但日消萬兩黃金。
仙林長老。以身為床座。
教上人說法度生。
未為分外。 ^149a24

示眾云。雞啼曉月。
狗吠枯樁。只可默會。
難入思量。看不見處。
動地放光。說不到處。
天地玄黃。撫城尺六狀紙。
元來出在清江。大眾。
分明話出人難見。
昨夜三更月到窓。 ^149a40

示眾云。我此堅密身。
一切塵中見。具相三十二。
豈可容方便。老鼠入禾倉。
烏狗上佛殿。夜月帶重輪。
曉雲拖素練。形容滿世間。
少有人看見。若也見凡聖。
悟迷成一片。 ^149a48

示眾云。見聞覺知之性。
明暗色空之緣。是眾生根本之光明。
乃諸佛離念之境界。
迷此號為凡夫。證此謂之先覺。
大眾。吾無見。滿目青山成一片。
金烏飛上碧霄來。
芳草岸頭花影轉。
正當恁麼時。如何說箇無見底道理。
於斯存見。非吾眷屬。
畢竟如何。說箇無見底道理。
具擇法眼者。試請辨看。 ^149b8

示眾云。粥後一覺睡。
齋時一鉢飯。此外絕馳求。
道業自成辨。只如打睡喫飯。
却如何說箇道業成辨底道理。
此是仙林。成就諸人打睡喫飯底因緣。
儞若於斯領覽得去。
打睡時。光明射四天下。
喫飰時。光明射四天下。
乃至一動一靜。一語一默。
悉皆光明。射四天下。
脫或未然。且莫錯會仙林語好。 ^149b20

示眾云。水洗溪邊石。
風吹古殿幡。於斯知落處。
何必在靈山。
other:: 
#### 潭州開福道寧禪師法嗣
潭州開福道寧禪師法嗣
other:: 
##### 潭州大溈善果禪師
潭州大溈善果禪師〔凡三〕 ^149b32

信州人也。示眾云。
大凡參學之士。須參活句。
莫參死句。活句下明得。
可以權衡佛祖。顯正摧邪。
覆育群生。賑濟孤露。
若於死句下明得。
依草附木。埋沒宗風。
自救不可。且如何是活句。
莫是路逢死虵莫打殺。
無底籃子盛將歸麼。
莫是陝府鐵牛。吞却嘉州大像麼。
莫是懷州牛喫禾。
益州馬腹脹麼。莫是天台普請。
南嶽上堂麼。莫是不露鋒骨句。
未舉先分付麼。若如此。
總是死句。且如何是活句。
卓拄杖云。有情有理俱三段。
一道神光射斗牛。 ^149b38

示眾云。心生法亦生。
心滅法亦滅。心法兩俱忘。
烏龜喚作鱉。諸禪德。
道得也未。若道得。
道林與儞拄杖子。
其或未然。歸堂喫茶去。 ^149c8

僧問。久響月庵。及乎到來。
庵又不見。月又不現。
師云。老僧罪過。僧作禮。
師云。作家作家。
other:: 
### 南嶽下第十七世
南嶽下第十七世
other:: 
#### 前潭州大溈法泰禪師法嗣
前潭州大溈法泰禪師法嗣
other:: 
##### 鼎州靈巖仲安禪師
鼎州靈巖仲安禪師〔凡五〕 ^149c14

蜀人也。示眾云。參禪不究淵源。
觸途盡為留礙。所以守其靜默。
澄寂虗閑。墮在毒海。
以弱勝強。自是非他。
立人我見。量處偏枯。
忽若能殺不能活。
能活不能殺。則被物流轉。
忽若殺活齊致。優劣不分。
照不搆用。用不離窠。
此乃學處不玄。盡為流俗。
到這裏。須知有殺中透脫。
活處藏機。佛不可知。
祖莫能測。所以古人道。
有時先照後用。且要共儞商量。
有時先用後照。儞須是箇漢始得。
有時照用同時。儞又作麼生抵當。
有時照用不同時。
又向甚麼處湊泊。
還知麼。穿楊箭裏驚人句。
不是臨時學得來。 ^149c22

師為佛性和尚。往蔣山圓悟和尚處。
通法嗣書。悟於法堂上接書。
問。千里持來。不辱宗風。
公案見成。如何通信。
師云。覿面相呈。更無回互。
悟云。此是德山底。
作麼生是山座底。
師云。豈有第二人。
悟云。背後底聻。師便通書。
悟云。作家禪客。師云。
分付蔣山。 ^149c42

師到僧堂前。捧書。
問訊首座〔即蓬萊卿和尚〕。
座問。玄沙白紙。此自何來。
師呈起書云。見麼。
座引手接書。師縮却書云。
久默斯要。不務速說。
今日拜呈。幸希一覽。
座便喝。師云作家。
座又喝。師遂打一書。
座擬接。師云。未明三八九。
不免自沉吟。座無語。
師又打一書云。接。 ^150a4

時圓悟。同佛眼。在法堂前見。
悟云。打我首座死了也。
眼云。官馬廝踢。有甚憑據。
師聞。應聲云。甚麼官馬廝踢。
正是龍象蹴踏。 ^150a14

悟喚師來云。我五百眾中首座。
儞為甚打他。師云。
和尚也好喫一頓始得。
悟顧佛眼吐舌。眼云。
未在。眼却問師。空手把鋤頭。
步行騎水牛。人從橋上過。
橋流水不流。儞作麼生會。
師曲躬云。如上所供。
並皆詣實。眼笑云。
元來是屋裏人。 ^150a18

師至五祖自和尚處。
通書。自問。書裏說甚麼事。
師云。文彩已彰。自云。
畢竟說箇甚麼。師云。
當陽揮寶劒。自云。
近前來。這裏不識數字。
師云。莫詐敗。自顧侍者云。
這箇是那裏師僧。
者云。此首座。曾在和尚座下去。
自云。怪得與麼骨頭。
師云。曾被和尚鈍置來。
自將書於香爐上薰云。
南無三滿#CB00501;。
沒多南。師近前。彈指而已。
other:: 
##### 潭州芙蓉清旦禪師
潭州芙蓉清旦禪師〔凡六〕 ^150a28

蓬州儀巄嚴氏子。
謁德山泰禪師。聞上堂。
舉趙州云。臺山婆子。
已為汝勘破了也。
意在甚麼處。良久云。
就樹摘將黃葉去。
入山推出白雲來。
師於言下釋然。 ^150a40

翌日入室。泰問。前百丈。
不落因果。因甚墮野狐。
後百丈。不昧因果。
因甚脫野狐。師云。
好與一坑埋却。泰復徵詰。
著著脫穎。語皆不凡。 ^150a46

後又因看華嚴經。
有云。破塵出經卷。
師當下心境消融。
聖凡情盡。不覺手舞足蹈者終日。
泰舉立僧。名動一時。 ^150b2

示眾云。至真絕相。
非相無以顯真。至理忘言。
非言無以明道。所以理隨事變。
遇緣即宗。事得理融。
隨機應物。如雲出岫。
似谷傳聲。要須物我雙忘。
自然圓機普應。然後離名絕相。
聲色純真。但盡凡情。
別無聖解。 ^150b10

示眾云。見色明心。
墮坑落壍。聞聲悟道。
辜負平生。直饒聲色純真。
塵塵入妙。坐在光影裏。
未為究竟。直須萬機休罷。
千聖不携。撒手那邊。
跳出窠臼。到這裏。
亦無人亦無佛。大千沙界海中漚。
一切聖賢如電拂。
且道。釋迦老子。向甚麼處出頭。
良久云。放過一著。 ^150b18

示眾云。夜夜抱佛眠。
朝朝還共起。起坐鎮相隨。
語默同居止。分毫不相離。
如身影相似。欲識佛去處。
只這語聲是。 ^150b28

眾中不曉古人意。
便認業識。以為心性。
如乘破舡。以渡大海。
如將#CB15148;餅。
以飽飢腸。無有是處。
須知我此門庭。深固幽遠。
無人能到。若有到者。
終日同門出入。各不相知。
終日共箇舌頭。各不相識。
同中有異。異中有同。
同異不相知。步步無前後。
若能如是。即色即心。
即人即佛。山花開似錦。
徧界不曾藏。#CB00589;水湛如藍。
通身無影像。直饒恁麼。
墮在死水中。且轉身一句。
作麼生道。龍向洞中#CB00881;雨出。
鳳從花裏帶香歸。 ^150b32

示眾云。一葉落天下秋。
一塵舉大地収。智者聊聞猛提取。
莫待須臾失却頭。
且道。是那箇一塵。
明眼漢沒窠臼。纔聞舉著。
拈來便用。不撥一塵。
糞掃堆頭。現丈六金身。
不撥一境。向蟭螟眼裏。
開張世界。隱在一塵中。
使天下人。不見蹤跡。
向一塵中。移身換步。
換却天下人眼睛。
所以道。靈鋒寶劒。
常露現前。有時出就。
佛祖不存。文殊普賢。
也須貶向鐵圍山下。
有時入就。風清月白。
狸奴白牯。直入蓮花座間。
且不出不入時。如何施設。
良久云。吽。洎乎打破蔡州。 ^150b48

示眾云。說佛說祖。
正如好肉剜瘡。舉古舉今。
猶是殘羮餿飯。一聞便悟。
已落第二頭。一舉便行。
早是不著便。須知箇事。
如天普蓋。似地普擎。
師子游行。不求伴侶。
力士伸臂。不借他力。
佛祖拈掇不起。衲僧願見無門。
迷悟雙忘。聖凡路絕。
且道。從上諸聖。以何法示人。
咄。莫妄想。 ^150c18

僧問。至道無難。唯嫌揀擇。
時如何。師云。河水從源濁。
other:: 
#### 臨安府徑山宗杲禪師法嗣
臨安府徑山宗杲禪師法嗣
other:: 
##### 福州西禪鼎需禪師
福州西禪鼎需禪師〔凡七〕 ^150c30

本州長樂林氏子。
本老儒業。旬休日。
入僧寺。見遺教經。
戲看數扳。忽然有省。
遂辭親祝髮。一錫湖湘。
凡叢林有聲者。例造參扣。
法無異味。如水乳合。
眼空諸方。無可意者。
遂歸桑梓。結茅於羗峰絕頂。
不畜童僕。唯一繩床。
客至。席地而已。不下山者三年。 ^150c34

大乘佛心才禪師。
屢邀不出。後修書責之曰。
夫出家兒。既得安樂處。
宜弘通大法。以報佛恩。
厭喧求靜。獨善其身者。
豈智人達士乎。力挽之。
既出首眾大乘。甞問學者。
即心即佛因緣。時妙喜庵于洋嶼。
師之友彌光。與師書云。
庵主手段。與諸方別。
可來少款。如何。師笑而不答。
光以計。邀師飯。師往赴之。
纔及門。會妙喜。為諸徒入室。
師隨喜焉。妙喜問。
僧問處祖。如何是佛。
祖云。即心是佛。作麼生。
師下語。妙喜#CB01219;之曰。
儞見解如此。敢妄為人師耶。
鳴鼓普說。揭其平生珍重得力處。
排為邪解。師淚交頤。
不敢仰視。默計曰。
我之所得。既為所排。
西來不傳之旨。豈止於是耶。
遂歸心弟子之列。 ^150c44

一日妙喜問師。內不放出。
外不放入。正恁麼時如何。
師擬開口。妙喜拈竹篦。
劈脊連打三下。師於此大悟。
戾聲云。和尚已多了也。
妙喜又打一下。師作禮。
妙喜笑云。汝今日方知道。
吾不汝欺也。遂印以偈云。
頂門竪亞摩醯眼。
肘後邪懸奪命符。
瞎却眼卸却符。趙州東壁挂葫蘆。 ^151a18

於是名動叢林。 ^151a28

示眾云。句中意。意中句。
須彌聳于巨川。句剗意意剗句。
烈士發乎狂失。任待牙如劒樹。
口似血盆。徒逞辭鋒。
虗張意氣。所以淨名杜口。
早涉繁詞。摩竭掩關。
已揚家醜。自餘瓦棺老漢。
巖頭大師。向羗峰頂上。
拏風皷浪。翫弄神變。
脚跟下好與三十且道。
過在甚麼處。良久云。
機關不是韓光作。
莫把胷襟當等閑。 ^151a30

示眾云。奔流度刃。
未是作家。疾#CB08504;過風。
猶為鈍漢。所以蹙指悟道。
重益瘡疣。擊竹忘知。
一場矒#CB05189;。
縱饒伎倆俱盡。氣息全無。
點檢將來。直是未在。
向上一路。千聖不傳。
學者勞形。如猿捉影。
既是不傳。達磨一宗。
因甚到于今日。喝一喝云。
切忘認驢鞍橋。作阿爺下頷。 ^151a42

示眾云。太虗挂劒。
用顯吾宗。按坐神威。
如何近傍。縱具回天轉地。
電卷星馳底手段。
要且不堪勍敵。而今莫有別休咎者麼。
便請出來相見。如其稍遲涉回。
一鎚直教粉碎。喝一喝。 ^151b4

示眾云。承言易墜。
滯句轉迷。坐却舌頭。
別須有眼。假饒知有。
不是俊流。攢眉却回。
未為性懆。翻然一擲。
騰過太虗。只這威稜。
誰敢覰著。汝纔目顧他位。
脚踏他門。盡是影響不真。
狐狸戀屈。一鎚粉碎。
未稱平生。不見道。
欲知此事。直須揮劒。
若不揮劒。漁父棲巢。
正恁麼時。如何即是。
良久云。將此深心奉塵剎。
是則名為報佛恩。 ^151b12

至節示眾云。二十五日已前。
群陰消伏。泥龍閉戶。
二十五日已後。一陽來復。
鐵樹開花。正當二十五日。
塵中醉客。騎驢騎馬。
前街後街。迎相慶賀。
物外閑人。衲帔蒙頭。
圍爐打坐。風蕭蕭雨蕭蕭。
冷湫湫。誰管儞張先生。
李道士。胡達磨。 ^151b26

示眾云。橫按鏌鎁。
虗張意氣。穿開#CB05033;壁。
徒費精神。直饒不動神鋒。
坐致太平。堯舜之君。
猶有化在。
other:: 
##### 福州龜山彌光禪師
福州龜山彌光禪師〔凡七〕 ^151b36

本州人也。徧歷叢林。
後謁妙喜。平生所得。
五技而窮。凡半年。
無啟口處。 ^151b40

一日入室。妙喜問。
喫粥了也。洗鉢盂了也。
燒香行道了也。去却藥忌。
道將一句來。師云。
裂破。妙喜色莊云。
又來這裏。說禪那。
師於言下大悟。徧體汗下。
遂作禮。妙喜以偈印之云。
龜毛拈得笑咍咍。
一擊萬重關鎖開。
慶快平生是今日。
孰云千里賺吾來。 ^151b42

師亦作投機頌云。
輕輕一拶怒雷吼。
驚起法身藏北斗。
洪波浩渺浪滔天。
拈得鼻孔失却口。 ^151c4

後開法泉之教忠。
終于本山。 ^151c8

示眾云。雨霽雲収。
巖巒聳翠。風和日暖。
殿閣生春。梁間乳燕語關關。
原上夭桃紅灼灼。
最好是靈雲一見。
自謂平生不疑。玄沙聞來便道。
深談實相。二老漢。
具頂門眼。有肘後符。
檢點將來。未免尋聲逐色。
且道。透脫一句。又作麼生。
還委悉麼。乍雨乍晴寒食節。
半明半暗禁煙天。 ^151c10

示眾云。月生一。一言勘破維摩詰。
月生二。百草頭邊恣游戲。
月生三。白牯狸奴解放憨。
放行則錦上添花。
把住則真金失色。
敢問大眾。把住好。
放行好。良久云。深秋簾幕千家雨。
落日樓臺一笛風。 ^151c22

示眾云。有句無句。
如藤倚樹。師云。放憨作麼。
及乎樹倒藤枯。句歸何處。
情知儞諸人。卒討頭鼻不著。
為甚如此。只為分明極。
翻令所得遲。 ^151c30

示眾。拈起拄杖。卓一卓。
喝一喝云。不是坐來頻勸酒。
自從別後見君稀。 ^151c36

示眾云。夢幻空花。
何勞把捉。得失是非。
一時放却。遂擲下拂子云。
山僧今日。已是放下了也。
汝等諸人。又作麼生。
遂喚侍者云。収取拂子。 ^151c40

僧問。見與師齊。減師半德。
見過於師。方堪傳授。
只如見與師齊。為甚麼。
却減師半德。師云。
我不可參雲門禪不得。
云見過於師。方堪傳授。
未審傳箇甚麼。師云。
莫謗他好。
other:: 
##### 福州東禪思岳禪師
福州東禪思岳禪師〔凡三〕 ^151c46

本州人也。示眾云。
啞却我口。直須要道。
塞却儞耳。切忌蹉過。
昨日有人。從天台來。
却道。泗洲大聖。在洪州。
打坐十字街頭。賣行貨。
是甚麼。斷跟草鞋。
尖簷席帽。 ^152a6

師問僧。甚處來。云黃檗來。
師云。黃檗有何言句。
云某甲到這裏。一時忘却。
師云。上座豈不是黃檗來。
云是。師云。又道忘却。
僧擬議。師便喝出。 ^152a14

師問僧。道人相見時如何。
云更無餘事。師云。
趙州道呈漆器。又作麼生。
僧便喝。師云。儞道無餘事。
又喝作麼。僧擬議。
師便打云。莫道無餘事好。
other:: 
##### 福州西禪守淨禪師
福州西禪守淨禪師〔凡四〕 ^152a20

示眾云。未到雲門。
不免岐路波吒。前不至村。
後不至店。及乎到來。
又須透出始得。若不透出。
坐在裏許。前面毒虵成群。
背後猛虎無數。頭上火是迸散。
脚下劒戟森然。而今一眾。
盡在裏許。眉毛相似。
眼孔一般。誰是透出者。
誰是透不出者。明眼高人。
試為雲門指出。貴圖一夏在此。
亦不虗過。儻或不爾。
還我九十日飯錢來。 ^152a26

示眾云。善鬬者。不顧其首。
善戰者。必獲其功。
其功既獲。坐致太平。
太平既致。高枕無憂。
罷拈三尺劒。休弄一張弓。
歸馬于華山之陽。
放牛于桃林之野。
風以時而雨以時。
漁父歌而樵人舞。
雖然如是。堯舜之君猶有化在。
爭似乾坤収不得。
堯舜不知名。渾家不管興亡事。
偏愛和雲占洞庭。 ^152a40

示眾云。閉却口。時時說。
截却舌。無間歇。無間歇。
最奇絕。最奇絕。眼中屑。
既是奇絕。為甚麼。
却成眼中屑。了了了時無可了。
玄玄玄處亦須呵。 ^152b4

示眾。舉教中道。佛滅度後。
其為善知識者。總是見佛來。
後來歸宗和尚道。
其為善知識者。不可容易。
所覩善知識者。亦不可輕慢。 ^152b10

師云。歸宗恁麼道。
恰似新婦怕阿家。
未免隨他舌頭轉。
殊不知。其為善知識者。
只是箇瞎漢。所覩善知識者。
如宿世冤#CB07424;。
便好剜却眼睛掀却腦蓋。
雖然如是。未足酬恩。
other:: 
##### 建寧府開善道謙禪師
建寧府開善道謙禪師〔凡八〕 ^152b14

本府人也。初之京師。
謁圓悟禪師。無所省發。
後隨妙喜庵居泉南。
妙喜領徑山。師亦侍行。
未幾。令師往長沙。
通紫嵓居士張丞相書。
師自謂。我參禪二十年。
無入頭處。更作此行。
決定荒廢。意欲無行。
友人宗元者。叱曰。
不可在路。便參禪不得也。
去吾與汝俱往。師不得已而行。
在路泣。謂元曰。我一生參禪。
殊無得力處。今又途路奔波。
如何得相應去。元告之曰。
儞但將諸方參得底。
悟得底。圓悟妙喜。
為儞說得底。都不要理會。
途中可替底事。我盡替儞。
只有五件事。替儞不得。
儞須自家知當。師云。
五件者何事。願聞其要。
元云。著衣。飯喫。屙屎。
送尿。駝箇死屍。路上行。
師於言下領旨。不覺手舞足蹈。 ^152b22

元復告之曰。儞這回方可通紫巖書。
汝可前進。吾當歸矣。
元即皈徑山。 ^152b44

師到長沙。留半載。
秦國太夫人。日常看經。
因問師云。徑山和尚。
尋常如何教人參禪。
師云。和尚令人屏去雜事。
唯看。僧問趙州。狗子還有佛性也無。
州云無。又僧問雲門。
如何是佛。門云乾屎橛。
但一切時。一切處。
頻頻提撕看。以悟為則。
國太。欲辨此事。宜輟看經。
專一體究。始得。國太依教。
未及月餘。俄有省發。
作偈云。逐日看經文。
如逢舊識人。勿言頻有礙。
一舉一回新。 ^152b48

師告回。及徑山。妙喜#CB15081;杖門待。
一見而喜曰。建州子。
儞這回別也。於是日益玄奧。
後出世玄沙。遷建寧開善。
而終老焉。 ^152c14

示眾云。祖師門下。
本分提綱。任是明眼衲僧。
到此罔知所措。假使十方剎海。
塵沙如來。同時出現。
現無量神通光明。
發無窮辨才智慧。
總用一點不著。直得心機泯絕。
凡聖無蹤。如萬仞壁立懸崖。
一切人無湊泊處。
便恁麼去。盡法無民。
到這裏。事不獲已。
通一線道。故先聖謂之脫珍御服。
著弊垢衣。回首塵勞。
曲開方便。所以達磨大師。
從西土來。抑下無限威光。
向少林面壁九年。
守株待兔。更有箇神光座主。
不識好惡。立雪齊腰。
自斷左臂。達磨乃問。
儞立雪斷臂。當為何事。
光云。某甲心未寧。
乞師安心。達磨云。
將心來。與汝安。光良久云。
覔心了不可得。達磨云。
與汝安心竟。啞。好鈍置殺人。
當時何不捩轉面皮。
教這老漢。一場懡#CB01334;。
可惜放過。直至如今。
令人扼腕。 ^152c20

後來又問。汝自見吾。
得箇甚麼。光禮拜。
依位而立。便搽糊他道。
汝得吾髓。轉見不堪。
自此一人傳虗。萬人傳實。
喚作傳法救迷情。
一例墮他野狐窟裏。
更無一箇。軒昂特立。
不受人謾。獨脫底大丈夫。
只今莫有恁麼人麼。
有則出來。對人天眾前。
分明吐露。一任飛當激電。
奪鼓攙旗。也要為舟為梁。
為龜為鑑。庶不辜檀越今日。
請山僧出世。而山僧亦不虗出來施設。
彼此利益。豈不快哉。
有麼有麼。如無。且看拄杖子。
逞神通去也。驀拈拄杖。
卓一下云。莫怪從前多意氣。
他家曾踏上頭關。 ^152c44

示眾云。竺土大僊心。
東西密相付。如何是密付底心。
良久云。八月秋何處熱。 ^153a16

示眾云。德山入門便棒。
大似傍若無人。臨濟入門便喝。
也是乾氣脹。俱胝一生。
只竪箇指頭。蝦跳何曾出得斗。
雪峰輥毬。禾山打鼓。
祕魔擎杈。道吾作舞。
盡是小兒戲劇。自餘之輩。
故是熱大不緊。且畢竟如何。
花須連夜發。莫待曉風吹。 ^153a20

示眾云。擬則喪。動則乖。
不擬不動。又似箇無孔鐵鎚。
有甚麼提掇處。到這裏。
須是咬猪狗底手脚。
儞不見。臨濟侍立德山。
山云。今日困。濟云。
這老漢。寐語作麼。
山擬拈棒。濟便掀倒繩床。 ^153a30

儞看。他兩箇老作家。
等閑蕩蕩地。鋒鋩不露。
忽然觸著。便如草窠裏大蟲。
突然地。誰敢近著。
近著則喪身失命。
所以道。據虎頭収虎尾。
第一句下明宗旨。
敢問大眾。且道。虎頭作麼生據。
虎尾作麼生収。把甚麼。
為第一句。以何為宗旨。
作家漢。不要囊藏。
試對眾吐露看。如無。
山僧自道去也。驀拈拄杖。
卓一下云。峰頭有眼明如日。
要識真金火裏看。 ^153a36

示眾云。壁立千仞。
三世諸佛。措足無門。
是則是。太殺不近人情。
放一線道。十方剎海。
放光動地。是則是。
爭柰和泥合水。須知通一線道處。
壁立千仞。壁立千仞處。
通一線道。橫拈倒用。
正按傍提。電激雷奔。
崖頹石裂。是則是。
猶落化門。到這裏。
壁立千仞。也沒交涉。
通一線道。也沒交涉。
不近人情。和泥合水。
總沒交涉。只這沒交涉。
也則沒交涉。是則是。
又無佛法道理。若也出得這四路頭。
管取乾坤獨步。且獨步一句。
作麼生道。莫怪從前多意氣。
他家曾蹈上頭關。 ^153b4

示眾云。說佛說法。
誑惑盲聾。論性論心。
自投陷穽。行棒行喝。
倚勢欺人。瞬目揚眉。
野狐精魅。總不與麼。
大似揚聲止響。別有奇特。
也是望空啟告。畢竟如何。
白雲盡處是青山。
行人更在青山外。 ^153b22

結夏示眾云。把住世界。
不漏絲毫。坐斷要津。
豈通凡聖。開諸佛出世。
說法度人。天雨四花。
地搖六震。當甚麼熱盌鳴聲。
見天下宗師。大機大用。
電卷風旋。雲行雨施。
如夢相似。說甚麼安居禁足。
結制護生。謹守蠟人。
無繩自縛。料掉沒交涉。
直饒到此境界。方喚作衲僧。
平常行履處。未是宗門向上事。
且作麼生是宗門向上事。
欲言言不及。林下好商量。
聯燈會要卷第十七
 ^153b30
