
other:: 大佛頂如來密因修證了義諸菩薩萬行首楞嚴經卷第七
author:: 師子林沙門　惟則　會解
author:: 天台山沙門　傳燈圓通疏
orig:: 
○二、明誦呪治習二：初、結前文二：初、明持。
阿難！汝問攝心，我今先說入三摩地修學妙門。
求菩薩道，要先持此四種律儀，皎如冰霜，自不能生一切枝葉。
心三口四，生必無因。 ^855a43

○二、結功阿難！如是四事，若不失遺，心尚不緣色、
香、味、觸，一切魔事云何發生？
commentary::  ^855b2

【觧】溫陵曰：內攝為要，故先說妙門，先持四律。
四律為本，餘戒為末。
故四律潔淨，則枝葉不生，緣塵不偶，而魔事潛消，正定可入矣。
心三，即意三，備舉十重也。
真際曰：口四，即妄言、綺語等四也。
然則前妄語謂大，此妄言即小，或舉總數耳。 ^855b6

【疏】天台曰：三途不善之業有十：自內生外言之，
則心三為根本，身口七支為枝葉，由內心先有貪嗔癡，
而後造身口七支故也；自外生內言之，
則身四為根本，心口六支為枝葉，由外身先造婬殺等四，而後滋之以生貪嗔癡等故也。
然此十法，互相因依，今就一往，故以身三口一為根本，
根本既淨，枝葉隨淨，故曰心三口四。
生必無因，當機向請，安立道場，遠諸魔事。
世尊則直就魔根截斷，故說攝心為戒，堅持四種律儀。
蓋魔所住法，不出此四，即以之惑人，亦惟此四。
若行人果能修奢摩他行，以攝心而為之戒，
心尚不緣乎色香味觸，則彼六種華箭，
亦無所從而施，故曰一切魔事，云何發生。
orig::  ^855b16

○二、明今意二：初、略勸誦持顯益二：初、勸誦持。
若有宿習不能滅除，汝教是人一心誦我佛頂光明摩訶薩怛多般怛囉無上神呪。
斯是如來無見頂相無為心佛，從頂發輝坐寶蓮華所說心呪。
commentary::  ^855b40

【觧】溫陵曰：現業易制，自行可違。
宿習難除，必假神力。
今夫行人，好正而固邪，欲潔而偏染，不教而能，
不願而為，隱然若有驅#CB15081;，
而不能自已者，宿習之使也。
德隆而福鄙，行善而身凶，多障多冤，數病數惱，
綿然若有機緘，而不能自釋者，宿習之召也。
茲非一生一劫之緣，乃無始來念念受熏者，
故非神力，莫能脫之。
摩訶薩怛多般怛囉，此云大白傘蓋，即藏心也。
量廓沙界曰大，體絕妄染曰白，用覆一切曰傘蓋。
神呪從此流演，故名心呪。
無見頂者，華嚴九地知識，自說為佛乳母，
初生親捧持，諦觀不見頂，示頂法不可以見見也。
長水曰：前說定慧破煩惱障，復明戒學但止罪業。
今說神呪能破宿殃，兼除報障。
三障苟亡，不證何待。 ^855b46

【疏】天台曰：前說律儀以制現業，今說神呪以除宿習，
不獨設教周圓，亦見慈悲兼至。
苟非有此，設宿習現前，且將何法以治之乎？
準溫陵師言，有宿習之使，有宿習之召，
經文則使顯而召隱，苟能持此神呪，則罪滅而福生，
經之寓意，實兼之也。
然宿習藏之於心，非心呪而弗改；宿習有之於為，非無為而莫治。
今以大白傘蓋體相，用以臨之，將三惑以俱忘，
四魔而共滅，尚何宿習敢潛踪於其間哉！
orig::  ^855c24

○二、顯利益且汝宿世與摩登伽，歷劫因緣，
恩愛習氣，非是一生及與一劫。
我一宣揚，愛心永脫，成阿羅漢。
彼尚婬女，無心修行，神力冥資，速證無學。
云何汝等在會聲聞，求最上乘，決定成佛？
譬如以塵揚于順風，有何艱險？
commentary::  ^855c40

【觧】溫陵曰：登伽婬質，猶能速證，聲聞道器，固易冥資也。
云何合作何況？吳興曰：愛心永脫，指初聞呪得阿那含也。
成阿羅漢，指前文殊簡圓道後也。
若爾，由聞法故，方成無學，何謂神力冥資邪？
良以密承呪力，顯藉法音，內資外熏，乃能速證。
若但因呪而不因法者，何故前云性比丘尼聞說偈已，成阿羅漢？
塵譬宿習，風如神呪，順風揚塵，散之則易，
誦呪除習，脫之匪難。 ^856a2

【疏】天台曰：此中顯呪力勝校量之義，有四不同：
一、宿習厚薄不同：摩登伽女，恩愛習氣，
非是一生，其習則厚；汝等在會，身為比丘，其習則薄。
二、人品貴賤不同：登伽婬女，為人則賤；
汝為佛子，為品則貴。
三、心志勝劣不同：摩登伽婬女，無心修行，
其心則劣；汝等比丘，求最上乘，其心則勝。
四、邪定、正定不同：登伽婬女，宗先梵天，
屬邪定聚；汝等比丘，決定成佛，屬正定聚。
是故汝等誦呪以除習，譬如順風以揚塵；
摩登蒙呪以證果，譬如逆風以聞香。
經喻則取風以比呪，塵以比習；私謂則取風以比習，香以比呪也。
orig::  ^856a18

○二、略示道塲方軌二：初、方便。
若有末世，欲坐道場，先持比丘清淨禁戒。
要當選擇戒清淨者第一沙門，以為其師。
若其不遇真清淨僧，汝戒律儀必不成就。
戒成已後，著新淨衣，然香閑居，誦此心佛所說神呪一百八徧。 ^856a40

○二、正修二：初、明修。
然後結界，建立道場，求於十方現住國土無上如來，
放大悲光，來灌其頂。
commentary::  ^856a46

【觧】吳興曰：今此持戒，應通大小。
若出家者，除戒體本淨，當須懺淨，如更稟菩薩律儀，彌益其善。
若在家者，或受近事戒，或但受菩薩戒，以下文有白衣故。
真際曰：誦呪百八，表滅百八煩惱也。 ^856b4

【疏】天台曰：前科勸誦持顯益，謂之略者，以對後文廣顯也。
此科示道場方軌，謂之略者，亦以對次文廣示也。
方軌文二：初、方便；二、正修。
今文正明方便。準止觀，於正修前，具二十五種方便：
一、具五緣；二、呵五欲；三、棄五蓋；四、調五事、
五行、五法。用對今文，略皆具足。
如云：先持比丘清淨禁戒，即持戒清淨也。
戒成就已，著新淨衣，即衣食具足也。
建立道場，必擇閑林深谷，即閒居靜處也。
專心入壇，一心行道，即息諸緣務也。
選第一沙門以為其師，即近善知識也。
經云：如是四事，若不遺失，心尚不緣色香味觸，即呵五欲也。
始於三七日，六時行道，如是不寐，後則端坐安居，
經一百日，即棄貪欲、嗔恚、睡眠、掉悔、疑惑五蓋也。
端坐安禪，必調心不沉不浮，調身不緩不急，
調息不澁不滑，調眠不節不恣，調食不饑不飽，是為調五事也。
坐禪之時，必須具足樂欲，精進志念，巧慧一心，即行五法也。
是則此經不惟正修與止觀#CB04474;合，即方便亦復大同。
未結界前，先誦神呪一百八徧，然後結界。
結界方法，此經不說，應準大悲經，或以刀畫為界，
或以白芥子散擲四方為界，或以想到之處為界。
今余山中道場，則依後法，以想為界也。
orig::  ^856b12

○二、明證阿難！如是末世清淨比丘，若比丘尼，
白衣檀越，心滅貪婬，持佛淨戒，於道場中，
發菩薩願，出入澡浴，六時行道。
如是不寐，經三七日，我自現身，至其人前，
摩頂安慰，令其開悟。
commentary::  ^856c6

【觧】天如補註曰：前云求佛灌頂，今佛現身，名為感應。
既得感應，心必開悟。
若見餘境，與本願相違，而又無所開悟，斯非真感應也。
孤山曰：佛本是無，心淨故有。
水清月現，感應自然。
若見此相，當觀空寂。
是佛顯然，是魔則滅。 ^856c14

【疏】天台曰：經中開眾為三：一、比丘；二、比丘尼；
三、優婆塞，即白衣檀越。
然白衣近事男，或可同壇進修。
若比丘尼必欲行道，自當別置道場，如古之法華聖尼，
允有成式，交光乃許。
白衣女子，亦可預壇。
此則內違律制，外招譏嫌，本圖利益，反致損之。
言清淨比丘等者，通示四種律儀，悉須清淨也。
心滅貪婬，持佛淨戒者，於四戒中，又諄諄於第一戒也。
於道場中，發菩薩願者，即梵網經所說十大誓願，亦專至於婬戒。
蓋根本四戒，惟初婬戒，易犯難持，故激切叮嚀，教誡如此。
出入澡浴者，或有云：出入於不淨所，必須澡浴。
準南嶽方等道場，則出懺入懺，悉須澡浴。
六時行道，即下文恒於六時誦呪圍壇等是也。
如是不寐，經三七日者，此即同於佛立三昧，常行不寐也。
準止觀說，諸經三昧，不出四種：一、常坐三昧，
如文殊問經，常坐不臥，一百日為一期。
二、常行三昧，如般舟三昧，常行不寐，九十日為一期；
三、半行半坐三昧，如法華行法等，三七日為一期；
四、非行非坐，即覺意三昧，不限日數。
今經道場，初三七日則專於常行，後一百日端坐安居則專於常坐，
是則一經兼乎兩行也。
交光正脉謂六時行道，六時靜坐，均調昏散，
意謂經行則調昏，靜坐則調散。
余謂若作如此用功，焉能令三七日不寐？
是則經行欲調昏，秪益致散；靜坐欲調散，秪益致昏。
如此則非昏即散，非散則昏，云何能令不寐耶？
強作人語，一何可笑！
孤山云：佛本是無者，此言諸佛法身無有色相，
彼此遞相見故，所謂法身充滿於法界也。
心淨故有者，行者以淨心而感於諸佛，
佛必應之，所謂隨緣赴感，靡不周也。
故曰：水清月現，感應自然。
若見此相，當觀空寂。
是佛顯然者，正以心淨故有，能觀空寂，
則其心愈淨，佛相愈顯。
若魔之所為，心穢反顯，心淨反滅，如玻璃濫摩尼，
一往似真，再研便偽，此可以為辯佛魔之氷鑑也。
orig::  ^856c24

○三、明結壇立行二：初、廣示道塲方軌二：
初、請問。阿難白佛言：世尊！
我蒙如來無上悲誨，心已開悟，自知修證，
無學道成，末法修行，建立道場。
云何結界，合佛世尊清淨軌則？
commentary::  ^857a40

【觧】溫陵曰：請問結壇軌則之詳也。
言自知修證等者，知呪力冥資，聖果可期也。 ^857a46

【疏】天台曰：自知修證，無學道成者，謂佛世不必建壇也。
其有四義：面奉慈容故，親承聖教故，根器淳厚故，已登初果故。
末世反是，故須建立。
亦有四義：求佛現身故，得承摩頂故，成就法器故，得預法流故。
法流，即下端居百日，有利根者，不起于座，證須陀洹是也。
orig::  ^857b2

○二、答示二：初、別示二：初、明壇法二：初、立壇方法。
佛告阿難：若末世人，願立道場，先取雪山大力白牛，食其山中肥膩香草。
此牛惟飲雪山清水，其糞微細。
可取其糞，和合栴檀，以泥其地。
若非雪山，其牛臭穢，不堪塗地。
別於平原，穿去地皮五尺已下，取其黃土，
和上栴檀、沉水、蘇合、熏陸、鬱金、白膠、青木、
零陵、甘松，及雞舌香，以此十種，細羅為粉，
合土成泥，以塗場地，方圓丈六，為八角壇。
commentary::  ^857b14

【觧】溫陵曰：法王法言，即事即理。
法不孤起，事不唐設。
如華嚴一字法門，書海墨而不盡。
五位行相，即世諦以彰明。
凡所設施，必有取像。
則此壇場用度，無非表法也。
山為高土，雪山純淨，上信也。
大力白牛，純淨大根也。
香草清水，妙善淨智也。
茹退充實，遺餘也。
上栴檀為十香之首，十度之總，萬行之冠也。
原為平土，中信也。
地皮，未淨也。五數之中，黃色之中，取中中淨信也。
十香，十波羅蜜法香也。
細羅為粉，推之以為微妙萬行也。
夫欲取如來寂滅場地，必本於廣大信心，
而資乎淨智妙善，以養成純一大根。
充實遺餘，猶足以合法香，冠十度，故可以嚴成寂滅場地也。
上信大根，有不可得，則求其次焉。
故取中中信心，雖未能冠乎十度萬行，
而能具之者，亦可以嚴成。
長水曰：雪山牛乳，純是醍醐。
所有茹退，最為香潔。 ^857b28

【疏】天台曰：塗壇供佛，必用香者，乃却穢之佳品，格聖之神物也。
感通傳天人費氏云：人中臭氣，上熏於空四十萬里，
諸天清淨，無不厭之。
但以受佛付囑，令護於法，佛尚與人同止，諸天不敢不來。
故佛法中，香為佛事，皆所以為闢穢感聖之設也。
翻譯名義集云：牛頭栴檀，或云此方無，
故不翻；或云義翻與藥，能除病故。
慈恩傳云：樹類白楊，其質涼冷，蛇多附之。
華嚴云：摩羅耶山出栴檀香，名曰牛頭，
若以塗身，設入火坑不能燒。
正法念經云：此洲有山，名曰高山，高山之峯，多有牛頭栴檀。
若諸天與修羅戰時，為刀所傷，以牛頭栴檀塗之即愈。
以此山峯狀如牛頭，於此峯生栴檀樹，故名牛頭。
大論：除摩梨山，無出栴檀，白檀治熱病，赤檀去風腫。
摩梨山，此云離垢，在南天竺國。
天台曰：據此，則此方栴檀，雖出自異國，
有赤白二種，然而為性則熱，為効則但能治氣，
為體則賤，餘功悉無之，其真贋非所知也。 ^857c10

○梵語惡揭嚕，此云沉香。
華嚴云：阿那婆多池邊，出沉水香，名蓮華藏。
其香一圓，如麻子大。
若以燒之，香氣普熏閻浮提界。
異物志云：出日南國。
欲取，當先斫樹壞著地，積久外朽爛，其心堅者，
置水則沉，曰沉香。
其次在心白之間，不甚精堅者，置之水中，
不沉不浮，與水平者，名曰#CB05751;香。 ^857c42

○梵語咄嚕瑟劒，此云蘇合。
珙鈔引續漢書云：出大秦國，合諸香煎其汁，謂之蘇合。
廣志亦云：出大秦國，或云蘇合國。
國人采之，笮其汁以為香膏，乃賣其滓。
或云合諸香煎為蘇合，非一物也。 ^858a4

○梵云杜嚕，此云熏陸。
南洲異物志云：狀如桃膠。
西域記云：南印度阿吒釐國，熏陸香樹，葉似棠梨。
南方草物狀曰：出大秦國，樹生沙中，盛夏樹膠流沙上。 ^858a12

○梵語茶矩磨，此云#CB15106;金。
周禮春官：#CB15106;人采取以鬯酒。
說文云：欝金，草之華，遠方所貢芳物，#CB15106;人合而釀之，
以降神也。宗廟用之。
天台曰：今醫書多以薑黃當#CB15106;金。
余曾廉　覓此香，士宦遺以真#CB15106;金，
狀亦類薑黃，謂其價甚貴。
今以周禮訂之，則是草華香汁，其訛可知也。 ^858a18

○梵語薩闍羅婆，或薩折羅婆，此翻白膠香。
天台曰：即松香，白如肪脂者。
若經久，其色亦黃。 ^858a30

○青木香：此方處處有之。
藤有白膠，摘其葉則膠出，微有香氣。
根如廣木香而瘦。
今肆中香方多用之。 ^858a34

○梵語多揭羅，此云零陵。
南越志：土人謂之鷰草。
芸香：說文云：芸草似苜蓿。
淮南云：芸可以死而復生。
天台曰：近日從菩提峯得種，植之園中，
頗能生發，採歸曝乾，藏之箱篋，芳香襲人。 ^858a38

○天台曰：甘松出廣州，今香肆多用之，此易知也。 ^858a44

○鷄舌。五馬洲，出南洲。
異物志曰：是草萎，可合香。
箋：外國胡人說，眾香共是一木，華為鷄舌。 ^858a46

○兜羅婆。出鬼神國，此方無故不翻，或翻香草，舊云白茅香也。
天台曰白茅香，台山處處有之，出香琳峯者佳。
orig::  ^858b2

○二、供養方法二：初、壇中供物二：初、晝夜常供三：
初、壇心莊嚴。壇心置一金、銀、銅、木所造蓮華，
華中安鉢，鉢中先盛八月露水，水中隨安所有華葉。
commentary::  ^858b8

【觧】長水曰：壇者，除地為之，即今之墠也。
吳興曰：不爾。上言場地，可如其墠。
今既名壇，必須起土為之。
是則先除地為場，後別取黃土，和香為泥，
於其場上，以泥塗起，令成壇相也。
溫陵曰：壇，寂滅坦實之體也。
體具八正，故為八角。
為攝八邪，故方丈六。
壇心蓮華，中道妙行也。
蓮之為物，華實同體，染淨同源，表妙行大致也。
用金銀銅木所造者，表妙行云為也。
金銀百鍊愈精而不變，銅剛而能同，義之像也。
木能上草以覆其下，仁之像也。
夫依體起行，精而不變，剛而能同，或以義制，
或以仁覆，無過不及，凡皆會于中道，乃所以為妙行也。
鉢為應器，表隨量應物也。
露為陰澤，以秋降八月秋之中也。
水中華葉，即仁覆之行，隨澤所施，此又隨量應物，陰利潛化之表也。
orig::  ^858b12

○二、八方莊嚴取八圓鏡，各安其方，圍繞華鉢。
鏡外建立十六蓮華、十六香爐，間華鋪設莊嚴香爐，
純燒沉水，無令見火。
commentary::  ^858b40

【觧】溫陵曰：圓鏡，大圓鏡智也。
各安八方，圍繞華鉢者，智行相依，隨方圓應也。
鏡外蓮華香爐，各十六而間設者，華表妙行，
香表妙德，鏡外即正智之外，方便建立，
使邪正相攝，德行相熏，庶久而俱化，兩忘邪正也。
純燒沉水，無令見火者，反德藏用，滅伏覺觀，然後能契寂滅場地也。
或曰：表法且然，柰古德不解，無傷臆說歟？
曰：愚所宗者，華嚴大論，若熟覽彼，知此非臆。
orig::  ^858b46

○三分，置供物取白牛乳置十六器，乳為煎餅，
并諸沙糖、油餅、乳糜、蘇合、蜜、薑、純酥、純蜜，
於蓮華外各各十六圍繞華外，以奉諸佛及大菩薩。
commentary::  ^858c14

【觧】溫陵曰：表以法喜禪悅獻二尊也。
權教開許乳酪，實教遮禁，而復取以享奉者，
意在融權實，同邪正，故八味亦各十六，
圍繞華外，表融權攝邪之法喜，隨行施設也。
orig::  ^858c20

○二兩時別供每以食時，若在中夜，取蜜半斤，
用酥三合，壇前別安一小火爐，以兜樓婆香煎取香水，
沐浴其炭，然令猛熾，投是酥蜜於炎爐內，
燒令烟盡，享佛菩薩。
commentary::  ^858c28

【觧】溫陵曰：佛以日中受食，故每以日中致享，中夜例日中也。
蜜成於華，表和融法行也。
酥成於乳，表和融法味也。
半為中數，三為成數。
小香爐方寸，覺心也。
以香沐炭，發覺之法也。
藥王然身，先服兜樓婆香，意取發#CB08504;，
故取沐炭，然令猛熾，投酥蜜於炎爐，燒令烟盡者。
行法既成，不可終滯，當於覺心勇猛煅煉，
使習氣併鑠，緣影俱亡，豁然如所謂紅爐點雪者，然後為佛所享。
夫居寂滅場，餐未禪悅者，於此宜盡心焉。
orig::  ^858c34

○二、壇外莊嚴二：初、列諸像。
令其四外徧懸幡華。
於壇室中，四壁敷設十方如來及諸菩薩所有形像。
應於當陽張盧舍那、釋迦、彌勒、阿閦、彌陀諸大變化觀音形像，
兼金剛藏安其左右。
帝釋、梵王、烏芻瑟摩并藍地迦、諸軍荼利與毗俱胝四天王等、
頻那夜迦張於門側，左右安置。
commentary::  ^859a4

【觧】溫陵曰：四外幡華，外行嚴飾也。
當陽正位，盧舍那等，寂場真主也。
彌勒，當來真主也。
阿閦居東，彌陀居西，智悲真主也。
諸大變化，觀音形像，上同下合真主也。
金剛藏，常領金剛護持呪人，伏魔斷障真主也。
門側左右，釋梵等眾，有力外護也。
末法修行，凡賴於此，一有所闕，必不成就。
烏芻，火頭金剛。藍地迦，青面金剛。
軍茶利，金剛異號也。
毗俱胝，亦大神變等，毗盧神變經稱左邊毗俱胝，三目持鬟髻是也。
頻那夜迦，即猪頭、象鼻二使者。
orig::  ^859a14

○二、懸八鏡又取八鏡，覆懸虗空，與壇場中所安之鏡，
方面相對，使其形影重重相涉。
commentary::  ^859a32

【觧】溫陵曰：壇中之鏡，混物而有依，行人之智也。
空中之鏡，離物而無依，諸佛之智也。
混物有依者，方能照物，未能照己。
必得乎離物無依，住智交相為用，然後物我互照，
心鏡雙融，諸佛眾生，身土相入，不勞動步，
不待擬心，法法徧周，事事無礙，舉目千聖齊現，
觸處萬象昭然，一華一香，徧供塵剎，一行一相，
充擴無窮，不假神通，不涉情謂，寂場法法，本如是也。
密因修證，妙極於此。
orig::  ^859a36

○二、示誦儀二：初、修二：初、行道二：初、明成就二：
初、明助行。於初七中，至誠頂禮十方如來、
諸大菩薩、阿羅漢號，恒於六時誦呪圍壇，
至心行道，一時常行一百八徧。
第二七中，一向專心發菩薩願，心無間斷，我毗柰耶先有願教。
第三七中，於十二時，一向持佛般怛囉呪，
至第七日，十方如來一時出現，鏡交光處，承佛摩頂。 ^859b4

○二、明正行即於道場修三摩地，能令如是末世修學，
身心明淨，猶如琉璃。
commentary::  ^859b14

【觧】溫陵曰：凡所蘄嚮，以皈依三寶為最初方便。
故初七日，至誠頂禮如來、菩薩、羅漢名號，
所以假其不思議力，發行助道也。
然非願力，無以持之。
故第二七日，依毗尼教，專心發願也。
行願堅強，則得大勇猛。
故第三七日，時無間歇，呪無徧限，一向誦持，
遂能以精誠感格，進力克功也。
鏡交光處，則生佛智照，感應道交也。
身心明淨，謂宿習緣障，纖悉蕩盡，此感應克功事也。
吳興曰：先有願教者，如梵網經十大願等是也。 ^859b18

【疏】天台曰：楞嚴壇表法，始於王荊公，古師未之聞也。
迨于元朝，溫陵師亦襲其芳猷。
然荊公則質勝於文，溫陵則文勝於質。
至乎切於行事，合於經宗，解與行而同途，
顯與密而共轍，境觀之義濟，感應之道彰，則未甞聞命。
因得重伸表法，以為崇事斯道者之指南，亦未敢為必是。
惟明哲試一鑒之，果何如耶？ ^859b36

夫理網事濟，雖一道而不礙千差；事得理融，縱萬殊而無離一性。
矧萬殊為理中之事，千差非事外之心，
事理圓融，一多無礙，因超果海，果徹因源。
余於楞嚴壇法有以見焉。
何則？蓋微萬殊無以明感應，微一理無以成道交。
一理即萬殊，斗室含無邊佛事；萬殊即一理，眾器量不礙虗空。
生佛而時時冥合，感應而念念圓彰，則一□施設不外乎感應，
因得以上下八鏡為之主而表釋焉。
夫上八境所依傘蓋，表諸佛第一義天也；
下八鏡所依壇場，表眾生常住心地也。
壇場影臨上鏡，眾生心地即諸佛之義天；
傘蓋影入下鏡，諸佛義天即眾生之心地。
此為表報根本向下種種莊嚴之攸託者也。
始取雪山大力白牛茹退以塗其地者，
涅槃經云：雪山有草，名曰忍辱，牛若食者，即得醍醐。
醍醐喻佛性，草為醍醐之根本，則所有茹退純佛覺之根源。
此岸栴檀價直大千，爇乎六銖則香聞法界，
用此和合茹退以泥其地，示上根利智純以佛覺用為己心，
則自性清淨戒根本無污染者也。
苟無上根，則不得不取乎中性，別於平原穿去地皮，五尺以下取其黃土。
夫土為行之中，五為數之中，而黃又為色之中，此為中性之根。
革去博地凡情，即以此心中中流入也。
而和以十香者，依中道具足受持乎不穿不漏等十戒，以為入道之根本也。
然特言若非雪山，其牛臭穢不堪塗地者，
正為末世無戒比丘，自謂已得上人法者誡。
今之言大乘者，一以狂慧為自恃，謂戒不足持，
而行不必立，其臭穢有甚於野牛#CB01919;道之遺餘。
世尊遙記永無成佛之理，故甚言穢惡不堪塗地也。
如此方圓丈六為八角壇者，蓋以角言之，
設不得不方，以八言之，又不得不圓。
以像圓頓鎡基，外方而內圓，外方是以威儀而矩物，內圓是以妙理而融心。
此又示大乘行人，雖悟一性圓融，而不失三學庠序也。
言丈六者，不過謂直用八不足以容供養具，
故累其八為十六徑，終不忘其本也。
壇中置一金銀銅木所造蓮華者，亦以隨檀波豐約而為之，
無定體也。華中安鉢，鉢中安水者，如來憑乎等大慧以應物，
雖無記化化，化復作化，是皆不起法性而現諸威儀，不動寂場而遊於法界。
又雖曰從慧以發定，莫非即慧而即定，故於水中隨安華葉以彰顯之。
取八圓鏡各安其方云云者，壇中圓鏡之數，與蓮華香爐稱。
上懸八鏡，諸佛應之之道也。
下安八鏡，行人感之之道也。
隨方各施其一者，依八正道也。
華與爐亦十六數者，生佛感應之道無他，一以戒香慧華定鏡為之本也。
特以鏡可懸，而華與爐法不可懸，故且寄常住心地以安之。
至於鏡光重重互入，則三者初無間乎上下也。
爐中純燒沉水，無令見火者，餘香藉火而氣始爨，
惟沉水雖假火，實不用火而氣始清明。
餘乘之戒，必假身口運為而後持，若圓頓佛乘無作妙戒，
雖寄相而實不住於相，則戒香馥郁，遍周法界也。
取白牛乳置十六器等者，白牛乳以雪山忍草為之本，
要知乳即醍醐，必得白牛者，斯可以享佛，
無則準上，其乳臭穢，不堪入供矣。
余家壇製，別以世間美味代乳及糜，即純白米麵、
荳粉、蕨粉之屬，以為煎餅，或當時以此而告佛，佛亦諒垂許可也。
正八味者，用八正以為萬行之本，兼八月露水及後炭火，
合為首楞三昧，正助雙修，即題稱密因萬行是也。
蓋八月露水為陰之精，紅爐烈#CB08504;為陽之精，
陽能生物而陰能育物，世間萬物賴日以生、
夜以育者，以此象圓修定慧，定以復性，慧以發悟。
故天台大師云：止乃愛養心識之善資，觀為#CB15081;發神解之妙術。
旨乎其言之也。食時陽之中，中夜陰之中，此示定慧不離乎中道也。
香水製火，猛熾烟盡者，定慧鑠昏散而無所不盡也。
令其四外遍懸旛華，此又助行無所而不盡也。
應於當陽張盧舍那等者，舍那，報像也；
釋迦，應像也。不言毗盧法身者，法身則十行人同。
阿難尊者不歷僧祇已頓獲者，此已同之者，
法性身也；所未同者，報應爾。
故阿難尊者不歷僧祇獲法身已，即發願云：
願今得果成寶王，此願成報智如來也；
還度如是恒沙眾，此願成應身如來也。
未同者所當成，故供以成之；已同者正不必供，
且以法身無像，必欲像之，終何描摸哉？
夫慈隆即世，悲臻後劫，為將來主者，彌勒也。
無緣慈悲，吾故所當盡心，所當承事者也。
阿閦為東方不動尊，彌陀為西土無量壽，
吾心妙湛總持，不動尊與之同體，既為當下真依，
復是往生勝託，此五佛如來圓修行人所當皈命，故特事之。
諸大變化觀音形像者，圓通成就時，應變無窮者也。
金剛藏王者，圓通未成就時，冥冥發我神識者也。
其餘諸像，或護持正法，或降伏波旬，此又吾心善付囑，
善護念，金城湯池之不可缺也。
又取八鏡覆懸虗空，與壇場中所安之鏡方面相對，
使其形影重重相涉者，此為一壇之正意，感應之所取像者也。
蓋壇設以十六鏡為之主，其餘所設重重交互，
惟鏡所能攝持，此表圓通妙性大陀羅尼門，
能總持一切，為生佛感應道交之大本，即一經所詮不思議境也。
初七日禮佛誦呪行道，一時常行一百八遍者，
初觀不思議境，破百八煩惱也。
二七日專心發願者，第二真正發菩提心，上求下化也。
三七日一向持呪者，重以不思議心，觀不思議境，
使鈍一無雜，以為善巧安心止觀之先容也。
下云：從三七後，端坐安居，經一百日，善巧安心。
蓋安乎此。經云：至第三七日，十方如來，
一時出現，鏡交光處，承佛摩頂。
自非始本一合，而解入相應，至誠所及，
而感應不忒，安能懸契佛心若此哉？
又因得以觀音所證二種殊勝，合而明之，
則感應之道，如指諸掌。
彼云：忽然超越世出世間，獲二殊勝：一者上合十方諸佛，
本妙覺心，同一慈力；二者下合六道眾生，同一悲仰。
此約觀音居於道中，故以一己而有上合下合之說。
若夫今之初心行者，居於道始，則惟以悲仰而上合諸佛之道終，
諸佛亦惟以慈力而下合行人之道始。
上合故求其垂應而與樂，下合故求其運悲而拔苦。
機應相冥，鏡光交處，摩頂授記，而吾一期修證，能事畢矣。
故得又以一經理行，明感應之道，則三七壇法，
與百日禪期，舉不外乎上下八鏡之象設，與一經所明之理行也。
一經理行，即能觀三止，與所觀三諦。
而阿難妙悟，說偈讚佛云：妙湛總持不動尊。
妙湛讚真諦般若德，總持讚俗諦解脫德，不動讚中諦法身德。
性德具此，謂之三諦。
修德照此，是為三止。
諸佛證此，是為三德。
修性雖分二門，法體元無殊致。
今壇鏡設象，義實具三。
鏡體瑩然，內外明徹，表真諦體真止，在佛為妙湛般若德。
鏡用照像，山毫靡間，表俗諦隨緣止，在佛為總持解脫德。
然即瑩然而不礙乎鑒物，即鑒物而不動乎瑩然，
表中諦息二邊止，在佛為不動法身德。
豈非表一期修證，行人以三止為能感，
諸佛以三德為能應，感應道交，惟是一理乎？
況楞嚴神呪，以大白傘蓋為名，而量廓沙界，
體絕妄染，用覆一切，又當顧名而思義也。
然則壇之上下，及以四圍，佛菩薩羅漢四聖也，
獲法諸天四眾，行道六凡也。
影八鏡光，上下交入，表諸佛心內眾生，
塵塵解脫，眾生心內諸佛，念念證真。
上合十方諸佛，同一慈力，乃合眾生心內之諸佛。
下合六道眾生，同一悲仰，乃合諸佛心內之眾生。
是則生佛未合，而理無不具。
生佛既合，而事乃圓彰。
無緣慈悲，而時時與拔。
無作感應，而念念相關。
至於幢幡交錯，表萬行以分披。
供具周羅，表萬德以圓具。
法身周遍，不妨取象於一室之虗空。
般若大明，正可借觀於壇中之八鏡。
舉步而塵塵解脫，即事而法法圓融。
又在乎行者，樹八正以摧八邪，朗三止以照三諦也。
orig::  ^859c2

○二、示不成阿難！
若此比丘本受戒師，及同會中十比丘等，
其中有一不清淨者，如是道場多不成就。 ^861b22

○二、坐禪從三七後，端坐安居，經一百日。 ^861b24

○二證有利根者，不起于座，得須陀洹。
縱其身心聖果未成，決定自知成佛不謬。 ^861b26

○二、總結汝問道場建立如是。
commentary::  ^861b28

【觧】溫陵曰：得須陀洹者，謂得入聖流，非指小果也。
孤山曰：陀洹按位，即圓初信。
若依涅槃，乃是初入別圓地住也。
苟不然者，豈得自知成佛不謬耶？
吳興曰：壇法行相，此土末世行之惟艱。
然所誦呪，下文亦許不入道場。
故使有緣，隨器受益。 ^861b32

【疏】天台曰：有利根者，不起于座，得須陀洹者，此寄名以顯法也。
蓋道場圓修，在于耳根，反聞自性，謂之入流。
適須陀洹果，當入流之名，非徒曰不入色聲香味觸法而已。
前解所謂初則入聞根之流，亡聲塵之所，
乃至入寂滅之流，亡重空之所，是則入流位通初住。
故知入流之名，其位甚長，即使未伏五住，
亦可名為入流，以其皆能初於聞中反聞自性也。
故縱其身心聖果未成，決定自知成佛不謬者，
成佛之要，在于反聞，明已得須陀洹者，
既已預乎法流，自此可以循流以入，蓋大定現前，成佛誠為不難也。
吳興師曰：壇法行相，此土末法，行之惟艱。
余謂不獨建壇惟艱，即得人亦復惟艱。
如曰十比丘等，其中有一不清淨者，如是道場，
多不成就，求之末世，豈非艱乎！
又曰：然所誦呪，下文亦許不入道場，故使有緣，隨器受益。
既許不入道場，隨器受益，豈亦不許入道場而隨器受益乎！
古人云：得寸做寸，得尺做尺。
正末世行者之事。
願諸同志，各各勉旃！
orig::  ^861b42

○二、重宣佛頂呪辭三：初、阿難述請二：
初、阿難踈辭二：初、述承呪力。
阿難頂禮佛足，而白佛言：自我出家，恃佛憍愛，
求多聞故，未證無為。
遭彼梵天邪術所禁，心雖明了，力不自由。
賴遇文殊，令我解脫。
雖蒙如來佛頂神呪，冥獲其力，尚未親聞。 ^861c30

○二請說呪辭惟願大慈，重為宣說。
悲救此會，諸修行輩。
末及當來，在輪迴者。
承佛密音，身意解脫。 ^861c36

○二大眾同禮于時會中一切大眾普皆作禮，佇聞如來祕密章句。 ^861c40

○二、如來正說二：初、現化佛說呪二：初、現化佛。
爾時，世尊從肉髻中涌百寶光，光中涌出千葉寶蓮。
有化如來坐寶華中，頂放十道百寶光明，
一一光明皆徧示現十恒河沙金剛密跡，
擎山持杵，徧虗空界。 ^861c42

○二說神呪大眾仰觀，畏愛兼抱，求佛哀祐，一心聽佛無見頂相放光如來宣說神呪。
commentary::  ^861c48

【觧】天如補註曰：昔阿難密承呪力，得解婬難，故曰冥獲而未聞。
今乃重請顯說，意在悲救此會及當來也。
orig::  ^862a4

南無薩怛他蘇伽多耶阿囉訶帝三藐三菩陀寫一，
薩怛他佛陀俱知瑟尼釤二，南無薩婆勃陀勃地薩跢#CB16014;弊三毗迦，
南無薩多南三藐三菩陀俱知南四，娑舍囉婆迦僧伽喃五，
南無盧雞阿羅漢跢喃六，南無蘇盧多波那喃七，
南無娑羯唎陀伽彌喃八，南無盧雞三藐伽跢喃九，
三藐伽波囉底波多那喃十，南無提婆離瑟#CB00718;十一，
南無悉陀耶毗地耶陀囉離瑟#CB00718;十二，
舍波奴揭囉訶娑訶娑囉摩他喃十三，
南無#CB02494;囉訶摩泥十四，
南無因陀囉耶十五，南無婆伽婆帝十六，
嚧陀囉耶十七，烏摩般帝十八，娑醯夜耶十九，
南無婆伽婆帝二十，那囉野拏耶二十一，
槃遮摩訶三慕陀囉二十二，南無悉羯唎多耶二十三，
南無婆伽婆帝二十四，摩訶迦羅耶二十五，
地唎般剌那伽囉二十六，毗陀囉波拏迦囉耶二十七，
阿地目帝二十八，尸摩舍那泥婆悉泥二十九，
摩怛唎伽拏三十，南無悉羯唎多耶三十一，
南無婆伽婆帝三十二，多他伽跢俱囉耶三十三，
南無般頭摩俱囉耶三十四，南無#CB02494;闍囉俱囉耶三十五，
南無摩尼俱囉那三十六，南無伽闍俱囉耶三十七，
南無婆伽婆帝三十八，帝唎荼輸囉西那，
波囉訶囉拏囉闍耶四十，跢他伽多耶四十一，
南無婆伽婆帝四十二，南無阿彌多婆耶四十三，
跢他伽多耶，阿囉訶帝四十五，三藐三菩陀耶四十六，
南無婆伽婆帝四十七，阿芻#CB16014;耶四十八，
跢他伽多耶四十九，阿囉訶帝五十，三藐三菩陀耶五十一，
南無婆伽婆帝五十二，#CB16014;沙闍耶俱嚧吠柱唎耶五十三，
般囉婆囉闍耶五十四，跢他伽多耶五十五，
南無婆伽婆帝五十六，三補師毖多五十七，
薩憐捺囉剌闍耶五十八，跢他伽多耶五十九，
阿囉訶帝六十，三藐三菩陀耶六十一，
南無婆伽婆帝六十二，舍雞野母那曳六十三，
跢他伽多耶六十四，阿囉訶帝六十五，
三藐三菩陀耶六十六，南無婆伽婆帝六十七，
剌怛那雞都囉闍耶六十八，跢他伽多耶六十九，
阿囉訶帝七十，三藐三菩陀耶七十一，
帝瓢南無薩羯唎多七十二，翳曇婆伽婆多，
薩怛他伽都瑟尼釤七十四，薩怛多般怛#CB00771;七十五，
南無阿婆囉視躭七十六，般囉帝揚岐囉七十七，
薩囉婆部多揭囉訶七十八，尼羯囉訶揭迦囉訶尼七十九，
#CB02494;囉毖地耶叱陀你八十，
阿迦囉密唎柱八十一，般唎怛囉耶儜揭唎八十二，
薩囉婆槃陀那目乂尼八十三，薩囉婆突瑟吒八十四，
突悉乏般那你伐囉尼八十五，赭都囉失帝南八十六，
羯囉訶娑訶薩囉若闍八十七，毗多崩娑那羯唎八十八，
阿瑟吒冰舍帝南八十九，那乂剎怛囉若闍九十，
波囉薩陀那羯唎九十一，阿瑟吒南九十二，
摩訶揭囉訶若闍九十三，毗多崩薩那羯唎九十四，
薩婆舍都嚧你婆囉若闍九十五，呼藍突悉乏難遮那舍尼九十六，
毖沙舍悉怛囉九十七，阿吉尼烏陀迦囉若闍九十八，
阿般囉視多具囉九十九，摩訶般囉戰持一百，
摩訶疊多一百一，摩訶帝闍二，摩訶稅多闍婆囉三，
摩訶#CB02494;囉槃陀囉婆悉你四，
阿唎耶多囉五，毗唎俱知六，誓婆毗闍耶七，
#CB02494;闍囉摩禮底八，
毗舍嚧多九，勃騰罔迦十，#CB02494;闍囉制喝那阿遮十一，
摩囉制婆般囉質多十二，#CB02494;闍囉擅持十三，
毗舍囉遮十四，扇多舍#CB16014;提婆補視多十五，
蘇摩嚧波十六，摩訶稅多十七，阿唎耶多囉十八，
摩訶婆囉阿般囉十九，#CB02494;闍囉商羯囉制婆二十，
#CB02494;闍囉俱摩唎二十一，
俱藍陀唎，#CB02494;闍囉喝薩多遮二十三，
毗地耶乾遮那摩唎迦，啒蘇母婆羯囉跢那二十五，
#CB16014;嚧遮那俱唎耶二十六，
夜囉菟瑟尼釤二十七，毗折#CB00771;婆摩尼遮二十八，
#CB02494;闍囉迦那迦波囉婆二十九，
嚧闍那#CB02494;闍囉頓稚遮三十，
稅多遮迦摩囉三十一，剎奢尸波囉婆三十二，
翳帝夷帝三十三，母陀囉羯拏三十四，
沙#CB16014;囉懺三十五，
掘梵都三十六，印兔那麼麼寫三十七，
誦者至此句稱弟子某受持烏#CB00292;三十八，
唎瑟揭拏，般剌舍悉多四十，薩怛他伽都瑟尼釤四十一，
虎#CB00292;，都嚧雍四十三，
瞻婆那四十四，虎#CB00292;四十五，
都嚧雍四十六，悉躭婆那四十七，虎#CB00292;四十八，
都嚧雍四十九，波羅瑟地耶三般乂拏羯囉五十，
虎#CB00292;五十一，都嚧雍五十二，
薩婆藥叉喝囉剎娑五十三，揭囉訶若闍五十四，
毗騰崩薩那羯囉五十五，虎#CB00292;五十六，
都嚧雍五十七，者都囉尸底南五十八，
揭囉訶娑訶薩囉南五十九，毗騰崩薩那囉六十，
虎#CB00292;六十一，都嚧雍六十二，
囉乂六十三，婆伽梵六十四，薩怛他伽都瑟尼釤六十五，
波囉點闍吉唎六十六，摩訶娑訶薩囉六十七，
勃樹娑訶薩囉室唎娑六十八，俱知娑訶薩泥帝#CB01237;，
阿弊提視婆唎多七十，吒吒甖迦七十一，
摩訶#CB02494;闍嚧陀囉七十二，
帝唎菩婆那七十三，曼茶囉七十四，烏#CB00292;七十五，
莎悉帝薄婆都七十六，麼麼七十七，印兔那麼麼寫，
囉闍婆夜七十九，主囉#CB02494;夜八十，
阿祇尼婆夜八十一，烏陀迦婆夜八十二，
毗沙婆夜八十三，舍薩多囉婆夜八十四，
婆囉斫羯囉婆夜八十五，突瑟乂婆夜八十六，
阿舍你婆夜八十七，阿迦囉密唎柱婆夜八十八，
陀囉尼部彌劒波伽波陀婆夜八十九，
烏囉迦婆多婆夜九十，剌闍檀茶婆夜九十一，
那伽婆夜九十二，毗條怛婆夜九十三，
蘇波囉拏婆夜九十四，藥叉揭囉訶九十五，
囉叉私揭囉訶九十六，畢唎多揭囉訶九十七，
毗舍遮揭囉訶，部多揭囉訶九十九，鳩槃茶揭囉訶二百，
補丹那揭囉訶一，迦吒補丹那揭囉訶二，
悉乾度揭囉訶三，阿播悉摩囉揭囉訶四，
烏檀摩陀揭囉訶五，車夜揭囉訶六，醯唎婆帝揭囉訶七，
社多訶唎南八，揭婆訶唎南九，嚧地囉訶唎南十，
忙娑訶唎南十一，謎陀訶唎南十二，摩闍訶唎南十三，
闍多訶唎女十四，視比多訶唎南十五，
毗多訶唎南十六，婆多訶唎南十七，阿輸遮訶唎女十八，
質多訶唎女十九，帝釤薩#CB16014;釤二十，
薩婆揭囉訶南二十一，毗陀耶闍瞋陀夜彌二十二，
雞囉夜彌二十三，波唎#CB02494;囉者迦訖唎擔二十四，
毗陀耶闍瞋陀夜彌二十五，雞囉夜彌，
茶演尼訖唎擔二十七，毗陀耶闍瞋陀夜彌二十八，
雞囉夜彌二十九，摩訶般輸般怛夜三十，
嚧陀囉訖唎擔，毗陀耶闍瞋陀夜彌三十二，
雞囉夜彌三十三，那囉夜拏訖唎擔三十四，
毗陀耶闍瞋陀夜彌三十五，雞囉夜彌三十六，
怛唾伽嚧茶西訖唎擔三十七，毗陀耶闍瞋陀夜彌三十八，
雞囉夜彌三十九，摩訶迦囉摩怛唎伽拏訖唎擔四十，
毗陀耶闍瞋陀夜彌四十一，雞囉夜彌四十二，
迦波唎迦訖唎擔四十三，毗陀耶闍瞋陀夜彌四十四，
雞囉夜彌四十五，闍耶羯囉摩度羯囉四十六，
薩婆囉他娑達那訖唎擔四十七，毗陀耶闍瞋陀夜彌四十八，
雞囉夜彌，赭咄囉婆耆你訖唎擔五十，
毗陀耶闍瞋陀夜彌，雞囉夜彌五十二，
毗唎羊訖唎知五十三，難陀雞沙囉伽拏般帝五十四，
索醯夜訖唎擔五十五，毗陀耶闍瞋陀夜彌五十六，
雞囉夜彌五十七，那揭那舍囉婆拏訖唎擔五十八，
毗陀耶闍瞋陀夜彌五十九，雞囉夜彌六十，
阿羅漢訖唎擔毗陀耶闍瞋陀夜彌六十一，
雞囉夜彌六十二，毗多囉伽訖唎擔六十三，
毗陀耶闍瞋陀夜彌六十四，雞囉夜彌#CB02494;闍囉波你六十五，
具醯夜具醯夜六十六，迦地般帝訖唎擔六十七，
毗陀耶闍瞋陀夜彌六十八，雞囉夜彌六十九，
囉乂罔七十，婆伽梵七十一，印兔那麼麼寫婆伽梵七十三，
薩怛多般怛囉七十四，南無粹都帝七十五，
阿悉多那囉剌迦七十六，波囉婆悉普吒七十七，
毗迦薩怛多鉢帝唎七十八，什佛囉什佛囉七十九，
陀囉陀囉八十，頻陀囉頻陀囉瞋陀瞋陀八十一，
虎#CB00292;八十二，虎 #CB00292;八十三，
泮吒八十四，泮吒泮吒泮吒泮吒八十五，
娑訶，醯醯泮八十七，阿牟迦耶泮八十八，
阿波囉提訶多泮八十九，婆囉波囉陀泮九十，
阿索囉毗陀囉波迦泮九十一，薩婆提#CB16014;弊泮九十二，
薩婆那伽弊泮九十三，薩婆藥叉弊泮九十四，
薩婆乾闥婆弊泮九十五，薩婆補丹那弊泮九十六，
迦吒補丹那弊泮九十七，薩婆突狼枳帝弊泮，
薩婆突澀比#CB02252;訖瑟帝弊泮九十九，
薩婆什婆#CB02740;弊泮三百，
薩婆阿播悉摩#CB02252;弊泮三百一，
薩婆舍囉婆拏弊泮二，薩婆地帝雞弊泮三，
薩婆怛摩陀繼弊泮四，薩婆毗陀耶囉誓遮#CB02252;弊泮五，
闍夜羯囉摩度羯囉六，薩婆囉他娑陀雞弊泮七，
毗地夜遮唎弊泮八，者都囉縛耆你弊泮九，
#CB02494;闍囉俱摩唎十，
毗陀夜囉誓弊泮十一，摩訶波囉丁羊义耆唎弊泮十二，
#CB02494;闍囉商羯囉夜十三，
波囉丈耆囉闍耶泮十四，摩訶迦囉夜十五，
摩訶末怛唎迦拏十六，南無娑羯唎多夜泮十七，
毖瑟拏婢曳泮十八，勃囉訶牟尼曳泮十九，
阿耆尼曳泮二十，摩訶羯唎曳泮二十一，
羯囉檀持曳泮二十二，蔑怛唎曳泮二十三，
嘮怛唎曳泮二十四，遮文茶曳泮二十五，
羯邏囉怛唎曳泮，迦般唎曳泮二十七，
阿地目質多迦尸摩舍那二十八，婆私你曳泮二十九，
演吉質三十，薩埵婆寫三十一，麼麼印兔那麼麼寫三十二，
至此依前稱弟子名，突瑟吒質多三十三，
阿末怛唎質多三十四，烏闍訶囉三十五，
伽婆訶囉三十六，嚧地囉訶囉三十七，
婆娑訶囉三十八，摩闍訶囉三十九，闍多訶囉四十，
視毖多訶囉四十一，#CB02494;略夜訶囉四十二，
乾陀訶囉四十三，布史波訶囉四十四，
頗囉訶囉四十五，婆寫訶囉，般波質多四十七，
突瑟吒質多四十八，嘮陀囉質多，藥乂揭囉訶五十，
囉剎娑揭囉訶五十一，閉#CB03275;多揭囉訶五十二，
毗舍遮揭囉訶五十三，部多揭囉訶五十四，
鳩槃茶揭囉訶五十五，悉乾陀揭囉訶五十六，
烏怛摩陀揭囉訶五十七，車夜揭囉訶五十八，
阿播薩摩囉揭囉訶五十九，宅祛革茶耆尼揭囉訶六十，
唎佛帝揭囉訶六十一，闍彌迦揭囉訶六十二，
舍俱尼揭囉訶六十三，姥陀囉難地迦揭囉訶六十四，
阿藍婆揭囉訶六十五，乾陀波尼揭囉訶六十六，
什佛囉堙迦醯迦六十七，墜帝藥迦六十八，
怛#CB17599;帝藥迦六十九，
者突託迦七十，眤提什伐囉毖釤摩什伐囉七十一，
薄底迦七十二，鼻底迦七十三，室隷瑟密迦七十四，
娑你般帝迦七十五，薩婆什伐囉七十六，
室嚧吉帝七十七，末陀#CB16014;達嚧制劒七十八，
阿綺嚧鉗七十九，目佉嚧鉗八十，羯唎突嚧鉗八十一，
揭囉訶揭藍八十二，羯拏輸藍八十三，
憚多輸藍八十四，迄唎夜輸藍八十五，
末麼輸藍八十六，#CB02494;唎室婆輸藍八十七，
毖栗瑟吒輸藍八十八，烏陀囉輸藍，羯知輸藍九十，
#CB02494;悉帝輸藍九十一，
鄔嚧輸藍九十二，常迦輸藍九十三，喝悉多輸藍九十四，
#CB02494;陀輸藍九十五，
娑房盎伽般囉丈伽輸藍九十六，部多毖跢茶九十七，
茶耆你什婆囉九十八，陀突嚧迦建咄嚧吉知婆路多毗九十九，
薩般嚧呵凌伽四百，輸舍怛囉娑那羯囉四百一，
毗沙喻迦二，阿耆尼烏陀迦三，末囉#CB16014;囉建跢囉四，
阿迦囉密唎咄怛歛部迦五，地栗剌吒六，
毖唎瑟質迦七，薩婆那俱囉八，肆引伽弊揭囉唎藥叉怛囉芻九，
末囉視吠帝釤娑#CB16014;釤十，
悉怛多鉢怛囉十一，摩訶#CB02494;闍嚧瑟尼釤十二，
摩訶般賴丈耆藍十三，夜波突陀舍喻闍那十四，
辯怛隷拏十五，毗陀耶槃曇迦嚧彌十六，
帝殊槃曇迦嚧彌十七，般囉毗陀槃曇迦嚧彌十八，
哆姪他十九，唵二十，阿那隷四百二十一，
毗舍提二十二，#CB16014;囉#CB02494;闍囉陀唎二十三，
槃陀槃陀你二十四，#CB02494;闍囉謗尼泮二十五，
虎#CB00292;都嚧甕泮二十六，
娑婆訶二十七
commentary::  ^862a10

【觧】吳興曰：呪謂呪詛，亦曰呪願。
佛以此語，詛願眾生，生善滅惡，革凡成聖，若蜾蠃之呪螟蛉也。
亦是密詮首楞嚴義，與前顯說，力用無殊，但被物之異耳。
有云：顯說令解則生慧，密說令誦則生福，一往如之。
孤山曰：諸經神呪，例皆不翻，自古人師，多有異說。
天台會之，不出四悉。
一云：呪者，鬼神王名，稱其王名，部落敬主，
不敢為非，此世界義也。
二云：呪者，如軍中密號，唱號相應，無所訶問，
不相應者，即執治之，此為人義也。
三云：呪者，密默遮惡，餘無識者，如微賤人，
奔逃異國，訛稱王子，因以公主妻之，多瞋難事。
有一明人，從其國來，主往訴之，其人語曰：
若當瞋時，應說偈云：無親往他國，欺誑一切人，
麤食是常食，何勞復作瞋。
說是偈時，默然瞋歇，即對治義也。
四云：呪者，諸佛密語，惟聖乃知，如王索僊陀婆，
一名而具四實，謂鹽、水、器、馬也。
群下莫曉，惟智臣解之。
呪亦如是，秪一法語，徧有諸力，病愈罪除，
生善合道，即第一義也。
具此四義，故存本音。
五不翻中，即祕密，故不翻。
於四例中，即翻字，不翻音。
天如補註曰：孤山所引四悉者，四悉檀也。
悉，徧也。檀，旋也。佛以四法，徧施眾生也。
初、世界悉檀者，隨方異說，令生歡喜益也。
二、為人悉檀者，生善益也。
三、對治悉檀者，破惡益也。
四、第一義悉檀者，入理益也。 ^864b12

【疏】天台曰孤山。用天台四悉以會神呪，甚符經旨。
初、以世界悉檀。會云：呪者，鬼神王名。
稱其王名，部落敬主，不敢為非。
略如毗舍遮揭囉訶、鳩槃茶揭囉訶等，皆鬼神王名。
不獨此也，如初會南無婆伽婆帝等，皆諸佛菩薩名號，
此則使之聞名感其恩，故不敢為非也。
又如初會之末，#CB02494;闍囉、
商揭囉、制婆等，皆金剛密跡名號，此則使之聞名畏其威，故不敢為非。
皆世界義也。二、為人悉檀，如軍中密號，唱號相應。
三、對治悉檀，密默遮惡，餘無識者。
四、第一義悉檀，諸佛密語，惟佛乃知。
此如每會之末，或如軍中密號，或如密默遮惡，
或是諸佛密語，無非欲令持者、聞者歡喜生善，滅惡入理。
故知顯說與密說，能詮、所詮，雖有不同，
求其得益，義則一也。
五、不翻者：一、祕密不翻，即今呪語是也；
二、多含不翻，如薄伽梵含六義等；三、此方無故不翻，
如閻浮樹等；四、順古不翻，如阿耨菩提，
自古存梵音故；五、生善不翻，如般若尊重，智慧輕薄故。
然祕密不翻，指陀羅尼呪未必盡然，即此楞嚴呪中，
諸佛、菩薩、金剛、鬼神亦有可以義翻者，
略如阿彌多婆耶翻為無量壽佛，秪可取其大都為祕密不翻也。
又四例者：一、翻字不翻音，諸經呪語是也；
二、翻音不翻字，卍字是此方字，翻之字體還是梵音；
三、音字俱翻，諸經文是也；四、音字俱不翻，西來梵筴是也。
前祕密不翻，即翻字不翻音。
然於不翻音中，非但此方人不知為說何等，
即西印土人一切凡聖亦有所不知，是故稱為祕密也。
orig::  ^864c10

○二、述功德勸持二：初、明果德。
由此呪故，自行化他以勸持二：初、正示三：
初、備列眾義二：初、總明出生果德。
阿難！是佛頂光聚悉怛多般怛囉祕密伽陀微妙章句，出生十方一切諸佛。 ^865a14

○二、別示十種功能十：初、因此成佛。
十方如來因此呪心，得成無上正徧知覺。 ^865a16

○二、執此降魔十方如來，執此呪心，降伏諸魔，制諸外道。 ^865a18

○三乘此垂應十方如來，乘此呪心，坐寶蓮華，應微塵國。 ^865a20

○四、含此說法十方如來，含此呪心，於微塵國，轉大法輪。
○五、持此授記十方如來持此呪心，能於十方摩頂授記。
自果未成，亦於十方蒙佛授記。 ^865a22

○六、依此拔苦十方如來依此呪心，能於十方拔濟群苦，
所謂地獄、餓鬼、畜生、盲聾瘖瘂、冤憎會苦、
愛別離苦、求不得苦、五陰熾盛、大小諸橫同時解脫，
賊難、兵難、王難、獄難、風火水難、饑渴貧窮應念銷散。 ^865a26

○七、隨此事師十方如來隨此呪心，能於十方事善知識四威儀中，
供養如意恒沙如來，會中推為大法王子。 ^865a34

○八、行此攝受十方如來行此呪心，能於十方攝受親因，令諸小乘聞祕密藏不生驚怖。 ^865a36

○九、誦此還源十方如來誦此呪心，成無上覺，
坐菩提樹，入大涅槃。 ^865a40

○十傳此付法十方如來，傳此呪心，於滅度後，
付佛法事，究竟住持，嚴淨戒律，悉得清淨。 ^865a42

○二、指廣結名若我說是佛頂光聚般怛囉呪，
從旦至暮，音聲相聯，字句中間，亦不重疊，
經恒沙劫，終不能盡。
commentary::  ^865a44

【觧】吳興曰：總言呪心者，即前文云：斯是如來無見頂相無為心，
佛所說心呪也。亦是祕密藏中精要之法，故曰呪心也。
溫陵曰：呪心者，即大白傘蓋，廣大無染，
周覆法界，如來藏心祕密法門也。
惟其廣大周覆為如來藏，故持之因之，
即能出生諸佛，成無上覺，降魔應化，拔濟群苦，
及餘功德，經恒沙劫說不能盡也。
地獄、餓鬼等，略舉八難之四。
冤憎、愛別等，略舉八苦之四。
灌頂經大橫有九，小橫無數。
攝受親因者，攝諸有緣也。 ^865b2

【疏】天台曰：經之前四卷，則顯詮藏心，入華屋以來，
則修此藏心；今說神呪，則密詮藏心，入壇持誦，則修此藏心。
是以呪名摩訶悉怛多般怛囉，而義翻大白傘蓋者，
以此前歎顯詮，則曰十方薄伽梵，一路涅槃門；
今歎密詮，則曰出生十方諸佛，先後照映，宛若符契也。
有人云：顯說令解則生慧，密說令誦則生福。
胡不曰顯說令人因解而絕解，密說令人因無解而絕解，
定慧繇之而生，佛果因之而至耶？
經因當機殷勤啟請，得成菩提楞嚴大定，是故為說三如來藏。
正以佛果三種，菩提因三法而成，三法又因三藏而修，所以呪心亦準顯詮而說。
文有十一段，初段總明出生果德，後十別開十種功能。
別開中不出八相，前四相在因，是故略之：
第一、謂因之以成道；第二、謂執此以降魔；
第三、謂轉法輪一相，義開為六，謂先乘此以垂應，
次含此以轉法輪，持此以摩頂授記，依此以拔濟羣苦，
隨此以帶果行因，行此以攝受親因，莫非轉法輪事也；
第四、謂誦此呪心入大涅槃，義開為二，
謂傳此呪心付佛法事，究竟住持，亦莫非入涅槃之事也。
古人稱此謂之十種呪心，此說非也。
須知事雖有十，心惟一種，但此一心而有三義：
量廓沙界曰大，即空不空如來藏呪心；
體絕妄染曰白，即空如來藏呪心；用覆一切曰傘蓋，即不空如來藏呪心。
若約義往釋，是則應云：十方如來因空如來藏呪心，
得成實智菩提無上正徧知覺；因不空如來藏呪心，
得成方便菩提無上正徧知覺；因空不空如來藏呪心，得成真性菩提無上正徧知覺。
菩提屬果，是故言因，所謂全性起修，因還在果也。
十方如來執空如來藏呪心，降伏界內凡聖同居土，
分段四魔，制諸見思四見外道；執不空如來藏呪心，
降伏界外方便土，變易四魔，制諸塵沙四見外道；
執空不空如來藏呪心，降伏實報土，變易四魔，制諸無明四見外道。
金剛降魔，必執寶杵，金剛王、寶覺，義亦如之，故言執也。
十方如來乘空如來藏呪心，坐寶蓮華，
應凡聖同居微塵國土；乘不空如來藏呪心，
坐寶蓮華，應方便有餘微塵國土；乘空不空如來藏呪心，應實報無障礙微塵國土。
坐寶蓮華，據其本也，自有所乘，然後乘人，是故言乘。
十方如來含空如來藏呪心，於凡聖同居微塵國，
轉四種四諦等法輪；含不空如來藏呪心，
於方便有餘微塵國，轉三種四諦等法輪；
含空不空如來藏呪心，於實報莊嚴微塵國，轉二種四諦等法輪。
日輪說法，是故言含，所說如行，不乖三藏也。
十方如來持空如來藏呪，心能於十方摩頂授實智菩提之記；
持不空如來藏呪，心能於十方摩頂授方便菩提之記；
持空不空如來藏呪，心能於十方摩頂授真性菩提之記。
摩頂慰人皆依手，持以記人亦成授手也。
十方如來依空如來藏呪，心能於十方拔濟凡聖同居分段三界八難之苦；
依不空如來藏呪，心能於十方拔濟方便有餘變易三界八難之苦；
依空不空如來藏呪，心能於十方拔濟實報莊嚴變易三界八難之苦。
猶如拯溺必依舟航，依此三藏方能濟苦也。
十方如來隨空如來藏呪，心能於十方凡聖同居土事。
善知識！四威儀中財法二施供養如意；
隨不空如來藏呪，心能於十方方便有餘國土事。
善知識！四威儀中財法二施供養如意；
隨空不空如來藏呪，心能於十方實報莊嚴國土事。
善知識！四威儀中財法二施供養如意。
事師之法隨順不逆，三法供養無不從心也。
十方如來行空如來藏呪，心能於十方攝受親因，
令諸小乘聞般若德祕密藏不生驚怖；
行不空如來藏呪，心能於十方攝受親因，
令諸小乘聞解脫德祕密藏不生驚怖；
行空不空如來藏呪，心能於十方攝受親因，令諸小乘聞法身德祕密藏不生驚怖。
自行及人令入祕藏，我亦不久皆入其中，故云行也。
十方如來誦空如來藏呪心，成無上覺，
坐菩提樹，入圓淨涅槃。
誦不空如來藏呪心，成無上覺，坐菩提樹，入方便淨涅槃。
誦空不空如來藏呪心，成無上覺，坐菩提樹，入性淨涅槃。
誦者，從也，又臨文也。
臨之從之，以順涅槃也。
十方如來傳空如來藏呪心，於滅度後，
付佛般若德法事，究竟住持，嚴淨戒律，悉得清淨。
傳不空如來藏呪心，於滅度後，付佛解脫德法事，
究竟住持，嚴淨戒律，悉得清淨。
傳空不空如來藏呪心，於滅度後，付佛法身德法事，
究竟住持，嚴淨戒律，悉得清淨。
佛既滅度，以道傳人，究竟住持，不外三藏，故曰傳也。
次指廣結名中，若我說是佛頂光聚般怛囉呪，
從旦至暮，音聲相聯，字句中間，亦不重疊，
經恒沙劫，終不能盡者。
夫呪心如谷，呪語如響，扣響之聲有盡，答響之谷無窮。
今之五會祕章，共四百二十七句，二千六百一十六字，
乃隨機之所扣，詳略之宜然。
若呪體難思，譬如山谷，中虗無物，謂之空可也。
隨聲答響，謂之不空可也。
併是二者，謂之空不空可也。
以喻合法，不盡可知。
經劫宣#CB02284;，豈能窮盡哉。
昔印海法師，甞以天台十乘妙觀，消呪心十因。
謂第一入徧知海，對不思議境。
乃至第十付法嚴戒，對無法愛。
余細與之帖合，義皆勉強。
又乃歸功於四明，謂法智大師曾以此消之。
余徧閱四明所撰之書，並無此說，豈非本欲歸功，反成歸過耶？
余每恠山教諸師，往往強以止觀配釋楞嚴，
名義多不相循，類似捕風捉影，由此不能服於物論，
致使台教與楞嚴本相符合者，而反成乖隔，
豈非欲流通之，反雍塞之乎？
近有一師，亦消以三觀，此又非天台，非圓覺，
亦非楞嚴，不知攝屬於何？
余反復翫味，深為之惋惜。
大率欲以台教釋楞嚴，必屬文義相符，
參同於圓覺三觀，印定於本有心宗，如函蓋之相應，
水乳之相冥，始雖合之，終則忘之，不知孰為楞嚴，
孰為台教，斯得魚而忘筌也。
秪如楞嚴一經，要而歸之，不外天台所立十乘觀法。
惟第一不思議境，而有兩重：一顯，二密。
顯如初卷至四卷，約常心以開圓解；密如壇法莊嚴，
種種取像，皆不思議境也。
第二真正發菩提心，文見兩處：一則當機讚佛，
繼之發願，而云願今得果成寶王，還度如是恒沙眾，
此總該四弘；一則壇中而專心發菩薩願，我毗奈耶先有願教。
第三善巧安心止觀，亦有兩處：顯則自請入華屋以來，
訖于耳根圓通，乃至端坐定居，經一百日，
莫非善巧，安心止觀。
密則依壇誦呪，壇是不思議像，呪乃不思議體，
觀之緣之，忘情絕解，正以止觀安心於不思議境也。
第四、破法遍。豎而言之，則一經所明三惑，
無所而不破；橫而言之，如圓融三諦十界，無所而不非。
第五、識通塞。如一切諸法，無非涅槃。
若知見立知，即無明本，則於通成塞；若知見無見，
斯即涅槃，則於塞成通。
是故修大定者，有塞須當破，有通須當護。
第六、道品調適。苟於覺路通而不塞，當於坦途中使道品調適，
即萬行中三十七道品，一一稱性，蹈於大方，行步平正也。
第七、對治。助開耳根法門，固為正修，若有弊病，亦須對治。
或以六度治六弊，如以四種律儀以治貪欲，持呪以除宿習。
經云：具足萬行，則何行而不修？
第八、知位。次下明五十五位真菩提路，即其事也。
第九、能安忍。防五十重陰境發現，即其事也。
第十、離法愛。入於如來妙莊嚴海，圓滿菩提，
歸無所得，則無法愛而不離也。
蓋十乘觀法，為如來開佛知見之大途，
通達實相之指要，無此則不足以稱大乘，缺一則不足以成正教。
即小乘經中，若關涉教理、智斷、行位、因果者，
無不具之，如曰聲聞乘、辟支佛乘、菩薩乘、
佛乘、最上乘。凡一言乘，必如法華具足十乘，
方可自運運人，以至道場也。
orig::  ^865b20

○三更說別名亦說此呪，名如來頂。
○二、勸持汝等有學未盡輪迴，發心至誠取阿羅漢，
不持此呪而坐道場，令其身心遠諸魔事，無有是處。
commentary::  ^867a36

【觧】溫陵曰：上顯如來境界，此明亦攝漸修，下顯持呪之益也。 ^867a42

【疏】天台曰：前云佛頂光聚，從所依而立稱也。
蓋此神呪依化佛所說，化佛依光明示現，
光明依頂發揮，則此摩訶薩怛多鉢怛囉祕密伽陀所依在頂，
故曰佛頂光聚。今云名如來頂，則直就頂法而言之也。
故予前釋大佛頂如來用，事理二義，正符乎此。
是則顯密二詮，俱有二義：謂此密因，是大佛頂如來之密因，
可也；謂此密因，即無上頂法，亦可也。
論：佛世滅後，凡修行者，皆有魔嬈。
如佛世比丘修不淨觀者，大生厭離，求死不得，
乃以衣鉢雇人以斷其命，而魔羅敕使外道執刀害之。
又正法百年，魔能嬈鞠多尊者；像法之時，
魔能嬈天台大師，矧末世人乎？
但佛世與正像法中，比丘道力殊勝，即有魔事，不能為害。
若今末法，既無道力，又無忍力，若不依憑呪力，安能遠諸魔事？
故如來諄諄勤持如此。
orig::  ^867a46

○二、明因人由此呪故，滅惡生善，以勸持二：
初、廣明生善滅惡二：初、總勸受持。
阿難！若諸世界，隨所國土，所有眾生，隨國所生樺皮、
貝葉、紙素、白#CB00626;，書寫此呪，貯於香囊。
是人心昏，未能誦憶，或帶身上，或書宅中，
當知是人盡其生年，一切諸毒所不能害。 ^867b28

○二、別明功力二：初、標。
阿難！我今為汝更說此呪，救護世間，得大無畏，成就眾生出世間智。 ^867b34

○二、釋十一。初、能除諸難。
若我滅後，末世眾生有能自誦、若教他誦，
當知如是誦持眾生，火不能燒、水不能溺、
大毒小毒所不能害，如是乃至龍天鬼神、
精祇魔魅所有惡呪皆不能著，心得正受。
一切呪詛、厭蠱、毒藥、金毒、銀毒、草木蟲蛇、
萬物毒氣入此人口，成甘露味。
一切惡星并諸鬼神#CB17559;心毒人，於如是人不能起惡。
頻那夜迦諸惡鬼王并其眷屬皆領深恩，常加守護。
commentary::  ^867b36

【觧】溫陵曰：火不能燒等，即所謂救護世間，得大無畏也。
以誦呪利彼故，諸惡鬼王皆領深恩，金銀入藥，或能發毒。 ^867c4

【疏】天台曰：此顯神呪有滅惡生善之力用也。
如有誦持者，水火不能焚溺，大毒小毒精魅惡鬼所不能害，
皆滅惡力也。心得正受呪詛，毒藥入口，
反成甘露，諸惡鬼王領恩守護，皆生善功也。
orig::  ^867c10

○二、能生諸智。阿難當知，是呪常有八萬四千那由他恒河沙俱胝金剛藏王菩薩種族，
一一皆有諸金剛眾而為眷屬，晝夜隨侍。
設有眾生於散亂心、非三摩地，心憶口持，
是金剛王常隨從彼諸善男子，何況決定菩提心者。
此諸金剛菩薩藏王，精心陰速，發彼神識，
是人應時心能記憶，八萬四千恒河沙劫周徧了知，得無疑惑。
commentary::  ^867c18

【觧】溫陵曰：即所謂成就眾生出世間智也。
精心陰速者，妙心陰潛，速疾資發也。
orig::  ^867c32

○三不墮惡趣從第一劫乃至後身，生生不生藥叉、
羅剎，及富單那、迦吒富單那、鳩槃茶、毗舍遮等，
并諸餓鬼，有形無形、有想無想，如是惡處。
是善男子，若讀若誦、若書若寫、若帶若藏，
諸色供養，劫劫不生貧窮下賤不可樂處。
commentary::  ^867c36

【觧】長水曰：第一劫者，發心修行之初時也。
洎至菩薩最後身時，於其中間，不落雜類，
或生人中，亦非貧賤，以持尊勝法，故身尊勝也。
orig::  ^867c46

○四、諸功德聚此諸眾生，縱其自身不作福業，
十方如來所有功德，悉與此人。
由是得於恒河沙阿僧祇不可說不可說劫，常與諸佛同生一處。
無量功德，如惡叉聚，同處熏修，永無分散。 ^868a4

○五眾行成就是故能令破戒之人，戒根清淨。
未得戒者，令其得戒。
未精進者，令得精進。
無智慧者，令得智慧。
不清淨者，速得清淨。
不持齋戒，自成齋戒。
commentary::  ^868a10

【觧】溫陵曰：是故下以摩登得果，推之不誣。
然持之須得其人，故前言一不清淨，多不成就；
後言如法持戒，必得心通。
行人審之，勿徒希覬也。 ^868a16

【疏】天台曰：呪，謂呪詛。
佛以此語，詛願眾生生善滅惡，革凡成聖。
若蜾蠃之呪螟蛉，此言佛詛眾生也；若眾生誦持神呪，此則眾生詛佛。
金剛藏王既得道果，故能隨感以應其響。
散心誦持，則身常隨從，此以形而護形也；
決定道心而誦持，則精心陰速，發彼神識，此以心而護心也。
生生不墮雜類，世世不生貧賤，佛以功德而與此人，
常與諸佛同生一處，令破戒者成清淨種，懈怠者入精進林。
而獲種種功德者，正以生佛互相呪詛，
感應之道相交，且將貴極於法王，富有於法界，
果報雖未成就，華報先已現前，斷斷乎而非虗也。
orig::  ^868a22

○六、輕重罪滅。阿難！
是善男子持此呪時，設犯禁戒，於未受時，
持呪之後，眾破戒罪，無問輕重，一時銷滅。
縱經飲酒、食噉五辛，種種不淨，一切諸佛、
菩薩、金剛、天僊、鬼神，不將為過。
設著不淨破弊衣服，一行一住，悉同清淨。
縱不作壇，不入道場，亦不行道，誦持此呪，
還同入壇、行道功德，無有異也。
若造五逆無間重罪，及諸比丘、比丘尼四棄、
八棄，誦此呪已，如是重業，猶如猛風吹散沙聚，
悉皆滅除，更無毫髮
commentary::  ^868a44

【觧】溫陵曰：未受時者，未持呪時也。
孤山曰：比丘四棄，即殺、盜、婬、妄四根本重罪，
梵語波羅夷，此云棄。
謂犯此者，永棄佛法邊外，猶如死屍大海不受也。
比丘尼復加四棄，曰觸八覆隨，即第五不得染心男身相觸，
第六不得染心男捉手、捉衣、入屏處、屏處共立、
共語、共行、身相倚、相期等八事，第七不得覆他重罪，
第八不得隨舉大僧供給衣食，即為僧所舉，
未與作共住法者，不得隨彼也。
通上故名八棄。僧所舉者，即舉訐之義也。 ^868b12

【疏】天台曰：楞嚴神呪，功力殊勝，如來極口稱揚者，
皆以智力如量宣說，所以敦行人之信力也。
大率末世行人，於三力中多墮一偏：有偏信自力者，
但知向己躬下求，佛力呪力，都所忽略，
不知末世行人，根器淺劣，非仗他力，致障難而退失者有之；
有偏信他力，惟務事相，不識本心，功德雖多，而弗能開悟者有之。
應知眾生本有功德之力，猶如種子植於良田，
雖仗自己耘溉之功，亦須藉乎晴雨適時之力，
方得增長嘉禾，秋收有獲。
以喻合法，則自力他力，本有功德之力，缺一不可。
前云非三摩地，心憶口持，此惟恃他力也。
又云何況決定菩提，心而受持，此二力兼有也。
精心陰速，發彼神識，周徧了知，得無疑惑，此三力而併有之。
圓滿菩提，豈不勝乎！
orig::  ^868b30

○七、宿業消除。阿難！
若有眾生，從無量無數劫來，所有一切輕重罪障，
從前世來，未及懺悔。
若能讀誦書寫此呪，身上帶持，若安住處莊宅園舘，
如是積業，猶湯消雪，不久皆得悟無生忍。 ^868c10

○八、所求如願復次，阿難！
若有女人，未生男女，欲求孕者，若能至心憶念斯呪，
或能身上帶此悉怛多般怛囉者，便生福德智慧男女。
求長命者，即得長命。
欲求果報速圓滿者，速得圓滿。
身命色力，亦復如是。
命終之後，隨願往生十方國土，必定不生邊地下賤，何況雜形。 ^868c16

○九、安其國家阿難！
若諸國土州縣聚落饑荒疫癘，或復刀兵賊難鬬諍，
兼餘一切厄難之地，寫此神呪安城四門并諸支提或脫闍上，
令其國土所有眾生奉迎斯呪，禮拜恭敬一心供養，
令其人民各各身佩，或各各安所居宅地，一切灾厄悉皆消滅。
commentary::  ^868c26

【觧】溫陵曰：雜形，謂鬼畜等類。
支提，云可供養處，即淨剎之通稱也。
脫闍，云幢。
orig::  ^868c36

○十年豐障消阿難，在在處處，國土眾生，
隨有此呪，天龍歡喜，風雨順時，五糓豐殷，兆庶安樂。
亦復能鎮一切惡星，隨方變恠，灾障不起，
人無橫夭，杻械枷鎖，不著其身，晝夜安眠，常無惡夢。 ^868c40

○十一惡星不入阿難！
是娑婆界有八萬四千灾變惡星，二十八大惡星而為上首，
復有八大惡星以為其主，作種種形出現世時，能生眾生種種灾異。
有此呪地悉皆消滅，十二由旬成結界地，諸惡灾祥永不能入。
commentary::  ^868c46

【觧】溫陵曰：天反時，物逆理，皆所以為灾。
而反之逆之，職由乎人，天與物應之而已。
所謂灾變惡星，則應人之灾惡者也。
八萬四千，應眾生煩惱業也。
二十八，則四方之紀。
八，則五行之經，及羅計孛也。
順則福應，逆則灾應。
所謂惠迪吉，從逆凶也。
能生灾異者，亦應其逆而已。
如彗孛飛流，為應同分，非星之為也。
今以呪力叶乎百順，故惡變悉滅於天，灾祥不入其境。
祥，吉凶之先兆也。 ^869a8

【疏】天台曰：原夫性覺妙明，本覺明妙，本非形器之所局，何有灾變之可興！
一自妄為明覺，七大之相漸立，五行之性漸生，而八萬四千煩惱塵勞著矣。
是則上應乎天文，煩惱之所著也；下應乎地理，塵勞之所召也。
人行一善，則八萬四千灾變息；人行一惡，
則八萬四千灾變生；而反之逆之，職由乎人，豈他法哉！
然則八萬四千灾變惡星，一五行也，二十八大惡星乃首於五行者也，
八大惡星又主於五行及餘奴也。
八則為經，二十八則為紀，八萬四千則為緯，組織以成乾象。
故天無形，星象為之形，是則占天者，占其星象而已矣。
天像無形，何可以為占！
然而二十八宿之說，本出於佛經，唐一行禪師已先未之闡，
亦未之聞也。二十八宿，又以十二宮神為之主。
故辰宮角亢二星，亢金龍為之主；卯宮氐房心三星，
房日兔為之主；寅宮尾箕二星，尾火虎為之主；
五宮斗牛二星，牛金牛為之主；子宮女虗危三星，
虗日鼠為之主；亥宮室壁二星，室火猪為之主；
戌宮奎婁二星，婁金狗為之主；酉宮胃昴畢三星，
昴日鷄為之主；申宮觜參二星，觜火猴為之主；
未宮井鬼柳三星，鬼金羊為之主；午宮星張二星，
星日馬為之主；巳宮翼軫二星，翼火蛇為之主。
而日月二政，乃並居於子午卯酉四正之位。
是則二十八宿，以十二宮辰為之主。
十二宮辰，又以日月而為之主焉。
此十二宮神，居於東海之中。
白銀為山，黃金為闕。
十二大菩薩，應身於中。
為龍為兔等，以為其主。
慈悲教化，使同類不為其惡。
則若蛟若貉等，皆以其肖而攝之也。
經云：有此呪地，種種灾異，悉皆消滅者，
正稟菩薩之敕命，神呪之威權也。
蓋自覺明空昧，相待成搖以來，七大之性全，五行之體備。
故曰：天地一五行也。
人身小，天地亦一五行也。
順之則吉，逆之則凶。
無論古之聖賢，即如來與文殊菩薩等，莫不亦闡明之。
如摩登伽消灾，文殊擇日等經，或說九良星，
或說二十八宿，或說十二生肖，或說十二宮神。
無非欲令未出五行者，趨吉以避凶也。
今之學佛者，若酷信，則拳拳而拘忌。
道力置之而不言，呪力拂之而弗問。
此所謂忘其本，而逐其末者也。
若撥無，則一槩不信。
至有犯九良，而尊者為之神昏。
污七殺，而高僧為之遷座。
此所謂重其本，而忽其末者也。
要知五行之理未出，陰陽之事不誣。
與其犯而致崇，未若順而弗拘。
加崇之以道業，誦之以神呪。
遠彼惡孽，資我圓修，豈不愈乎。
orig::  ^869a24

○二、總述佛意結勸二：初、述宣呪本意。
是故如來宣示此呪，於未來世，保護初學諸修行者，
入三摩地，身心泰然，得大安隱。 ^869c12

○二、舉利益勸修。
更無一切諸魔鬼神，及無始來冤橫宿殃、
舊業陳債，來相惱害。
汝及眾中諸有學人，及未來世諸修行者，
依我壇場，如法持戒。
所受戒主，逢清淨僧，持此呪心，不生疑悔。
是善男子，於此父母所生之身，不得心通十方如來，便為妄語。
commentary::  ^869c14

【觧】吳興曰：心通者，據前所說，不出三義：
一者證果，即端坐百日，有利根者，不起于座，得須陀洹也。
二者發解，謂縱其身心聖果未成，決定自知成佛不謬。
三者宿命，謂是人應時心能記憶，八萬四千恒河沙劫，
周徧了知，得無疑惑。
orig::  ^869c26

○三、述願加護六：初、金剛眾。
說是語已，會中無量百千金剛，一時佛前合掌頂禮，
而白佛言：如佛所說，我當誠心保護如是修菩提者。 ^869c36

○二天王眾爾時，梵王并天帝釋、四天大王，
亦於佛前同時頂禮，而白佛言：審有如是修學善人，
我當盡心至誠保護，令其一生所作如願。 ^869c40

○三八部眾復有無量藥叉大將，諸羅剎王，
富單那王，鳩槃茶王，毗舍遮王，頻那夜迦，
諸大鬼王，及諸鬼帥，亦於佛前，合掌頂禮。
我亦誓願，護持是人，令菩提心，速得圓滿。 ^869c44

○四天神眾復有無量日月天子、風師、
雨師、雲師、雷師并電伯等，年歲巡官、諸星眷屬，
亦於會中頂禮佛足，而白佛言：我亦保護是修行人，
安立道場，得無所畏。 ^870a2

○五靈祇眾復有無量山神、海神、一切土地、
水陸空行萬物精祇，并風神王、無色界天，
於如來前，同時稽首，而白佛言：我亦保護是修行人，
得成菩提，永無魔事。
commentary::  ^870a8

【觧】溫陵曰：風師行風，風王主風，此與無色天繼地祇舉者，
前舉梵釋，方及三天，後舉地水，未盡風火，
故終舉風神以該四大，舉無色以該三界也。
orig::  ^870a16

○六藏王眾二：初、述化意。
爾時八萬四千那由他恒河沙俱胝金剛藏王菩薩，
在大會中即從座起，頂禮佛足而白佛言：世尊！
如我等輩所修功業，久成菩提不取涅槃，常隨此呪救護末世修三摩地正修行者。 ^870a22

○二、敘護持世尊！
如是修心求正定人，若在道場及餘經行，
乃至散心遊戲聚落，我等徒眾常當隨從侍衛此人。
縱令魔王大自在天求其方便，終不可得。
諸小鬼神去此善人十由旬外，除彼發心樂修禪者。
世尊！如是惡魔、若魔眷屬欲來侵擾是善人者，
我以寶杵殞碎其首猶如微塵，恒令此人所作如願。
commentary::  ^870a28

【觧】孤山曰：以上羣靈，皆獲本妙心，住首楞嚴，
能建大義，示現菩薩、諸天、鬼神等像，護持行人耳。
而言以寶杵碎首者，夫大聖之訓物也，
或用攝受，或行折伏；羣邪之屏跡也，或感其惠，或畏其威。
惟此二途，咸令得度。
今行折伏，俾畏其威，若涅槃殺一闡提，
法華破諸惱亂，僊豫之誅淨行，滿足之僇眾生，
皆由住無緣慈，得一子地，乃能如是耳。
溫陵曰：從第四卷中，請入華屋以來，齊此通名修道分。
下文別起，名證果分。
阿難於證果分初，獨問修證地位。
世尊答文，首敘十二類生，而後明五十七位者，
意使一切眾生，依此法門，從凡入聖，重重研極，
至盡妙覺，成無上道而後已。 ^870a42

【疏】天台曰：大科前第二，依常住真心以修圓行，
凡分為二：初、為當機阿難，明最初方便；
二、為末世行者，明安立道場。
初則但論顯修，次則顯密兼修。
說之竟，今乃第三大科，依顯密兩行以分圓位。
是則前依常心顯圓理，備明奢摩他所觀三如來藏三諦之境；
次依常心顯圓行，正論修乎三法。
而交光正脉疏乃裂三法為三段，此下去謂之說禪那，
令住圓定，歷位修證，答阿難妙禪那之請也。
余於前茅及今疏中屢斥其非，讀正脉者無蹈襲其譌，使楞嚴大義反雍塞其正脉而不流通也。
orig::  ^870b18

○三、依顯密兩行以分圓位四：初、述請二：
初、敘過述益。阿難即從座起，頂禮佛足，
而白佛言：我輩愚鈍，好為多聞。
於諸漏心，未求出離。
蒙佛慈誨，得正熏修。
身心快然，獲大饒益。 ^870b38

○二、因行請位。世尊！
如是修證佛三摩地，未到涅槃，云何名為乾慧之地？
四十四心至何漸次得修行目？
詣何方所名入地中？
云何名為等覺菩薩？
作是語已，五體投地。
大眾一心佇佛慈音，瞪瞢瞻仰。
commentary::  ^870b42

【觧】孤山曰：阿難所請，斯有二意：一者、既受行門，
必有位次，如得門入宅，須知堂室淺深，是故請之。
二者、經初佛語阿難：心言直，是故如乃至終始地位中間，永無諸委曲相。
前解行圓融，則心言直矣。
地位無曲，未知其相，因此請之。
言四十四心者，謂十住、十行、十向、四加行、十地也。
而下佛答之文，有五十四心者，於初住中橫開十信，
合之秪是初住，不同餘經似位十信，則今乾慧已是合餘經十信，
立其總名也。長水曰：信、住、行、向及四加行，名四十四心也也。
吳興曰：說璿師為正，次云詣何方所，名入地中，方是十地耳。
所指初住橫開十信，是義不然。 ^870c2

【疏】天台曰：前文殊菩薩揀選圓通畢，而經家敘當機獲益云：
觀佛菩提及大涅槃，明了其家所歸道路。
但歸家之路，必有程數，是故於顯、密二行之後，
而請問云：未到涅槃，云何名為乾慧之地云云？
若約喻為言，應準法華，寶所之路有五百由旬：
三百由旬為破見思之位，當前之七心，
即七信位；第四百由旬為破界內塵沙、
界外塵沙之位，當後三信心；第五百由旬為破後四十二品無明之位，
當十住、十行、十向、四加行、十地、等覺，於等覺金剛後心入重玄門，
破最後一品微細無明父母。
如此次第三惑，盡淨無餘，方過五百由旬，到於菩提涅槃寶所之家也。
然地位有無之說，古今諍計紛然，天台融之二說，
從客已如玄義中說，今更約以當經融之。
下文云：理則頓悟，乘悟併銷，尚何地位之有？
又云：事非頓除，因次第盡，又不妨乎安立地位也。
以第一義言之，理本真故，惑本空故；以第二義言之，
惑去有厚薄故，證理有淺深故。
仍了即理而事，即事而理，有不礙無，無不妨有。
吳興師所謂：譬如滄溟太虗，詎有涯量？
由操舟舉翮者之不同，而里數生焉。
斯言得之矣。
orig::  ^870c24

○二、讚許爾時，世尊讚阿難言：善哉！
善哉！汝等乃能普為大眾及諸末世一切眾生，
修三摩地求大乘者，從於凡夫終大涅槃，懸示無上正修行路。
汝今諦聽，當為汝說。 ^871a16

○三秪領阿難大眾，合掌刳心，默然受教。
○四、宣說二：初、總明二：初、明理絕名相。
佛言：阿難當知，妙性圓明，離諸名相，本來無有世界眾生。 ^871a22

○二、明對迷立悟二：初、迷真起妄。
因妄有生，因生有滅，生滅名妄。 ^871a24

○二、滅妄名真滅妄名真，是稱如來無上菩提及大涅槃二轉依號。
commentary::  ^871a26

【觧】溫陵曰：生滅真妄，菩提涅槃，皆所謂諸名相也。
妙性之中，本來圓離，由迷妄相因，故有修有證，
於是轉不覺而依菩提，轉生死而依涅槃，名二轉依號。 ^871a30

【疏】天台曰：刳，音枯。
增韻云：剖也，虗其中也。
易云：刳木為舟。今云刳心者，凡弟子受法於師，
若引瓶之受水，必虗其心而然後有所得也。
正說中為二：初、總明，二、別示。
初復為二：妙性圓明去，初、明理絕名相；
因妄有生去，二、明對迷立悟。
此又為二：初、迷真起妄，二、滅妄名真。
以此而言，則一理之中本無地位，今說地位，
因滅妄故，不得已而強立名相也。
二、轉依號者，眾生則轉菩提而依煩惱，
轉涅槃而依生死，此從理絕名相中而妄生名相也；
諸佛則轉煩惱而依菩提，轉生死而依涅槃，此從妄生名相中而復乎理絕名相也。
又復應知，非謂直至妙覺，方證理無名相，
要須圓家名字位中，了知即名相而本無名相。
能如是知，則修即無修，雖說地位，本無地位之可得也。
orig::  ^871a38

○二、別示二：初、明迷真起妄成十二顛倒類生三：
初、敘意。阿難！汝今欲修真三摩地，直詣如來大涅槃者，
先當識此眾生、世界二顛倒因。
顛倒不生，斯則如來真三摩地。
commentary::  ^871b18

【觧】長水曰：前明三種相續，今明二種顛倒。
以眾生顛倒，即攝業果故也。
吳興曰：前世界相續，惟在依報，謂四大因起等。
今世界顛倒，蓋指正報，即十二類生也。
所以然者，由前答富樓那問云何忽生山河大地故，今答阿難修三摩地所入地位故。
何則？位由悟入，悟必由迷，迷之為凡，悟之為聖，
皆正報之事，非器界之相，故異前說也。 ^871b24

【疏】天台曰：二、別示中為二：初、明迷真起妄，
成十二顛倒類生，為二：初、敘意。
意言果上二轉依號，既因滅妄以名真，
則虗妄顛倒之因，是不可以不知。
蓋虗妄顛倒固是生死之因矣，而虗妄顛倒又有其因也。
苟知其因，則妄可滅，妄可滅則顛倒不生，
不生即無生，故曰斯則如來真三摩地，
所謂譬如國王為賊所侵，發兵討除，是兵要當知賊所在是也。
然七處所徵，是此妄心之處。
今明妄心之體，又與首卷三處所破妄體同而不同。
彼但一往指斥其妄，今則直指其為六亂妄想也。
正言眾生六根虗妄想相，如獼猴窺於六窻，
不恒其一，故名六亂。
orig::  ^871b38

○二、正明三：初、總明。
阿難！云何名為眾生顛倒？
阿難！由性明心，性明圓故，因明發性，性妄見生，
從畢竟無，成究竟有。
此有所有，非因所因，住所住相，了無根本。
本此無住，建立世界及諸眾生。
commentary::  ^871c12

【觧】溫陵曰：性明心，指真如體也。
性明圓，言不守自性也。
由其不守自性，故因妄明而發妄性，因妄性而生妄見。
於是從無相真，成有相妄。
故曰：從畢竟無，成究竟有。
然此能有所有，能住所住，悉皆非因所因，
悉皆了無根本，文互見也。
本此無住，建立世界眾生，則知二者無因無本，全即倒妄而已。
吳興曰：本此無住者，住即依也。
推本至末，了無所依也。
此文總示二倒，向下別明，方分兩相。
今單標雙結者，以約眾生說世界故。 ^871c20

【疏】天台曰：二、正明二：初、總明中。
性明心者，即常住真心，性淨明體。
性明圓故者，圓即圓具、圓遍。
天台所謂性具十界，即今文七大性色真空，
性空真色，清淨本然，周遍法界是也。
因明發性，即華嚴能隨染淨緣，具造十法界，
今經隨眾生心，應所知量是也。
明即上文妄為明覺之明，為染緣之始。
發性者，明為能發，性為所發，如#CB01919;具生性，
故水土陽和，因緣而能發之。
若隨緣義，則性為能隨，明為所隨，如君子不器，善惡皆能。
性妄見生，即因明立所，所既妄立，生汝妄能也。
從畢竟無，成究竟有，即無同異中，熾然成異也。
此有所有去，明妄體本空。
此且泛示，謂此從畢竟無，成究竟有之有，果有乎？
不有乎？因釋之曰：非因所因，能住眾生，
所住世界，了無根本也。
此須引前文，釋成如是迷因。
因迷自有，識迷無因，妄無所依，尚無有生，欲何為滅？
無因則無住，無住則本空，眾生世界，悉如虗空之華，尚何相之有哉？
淨名云：從無住本，立一切法。
此之謂也。
orig::  ^871c38

○二、別明三：初、眾生顛倒二：初、正明妄感。
迷本圓明，是生虗妄。
妄性無體，非有所依。
將欲復真，欲真已非真。
真如性非真，求復宛成非相。 ^872a24

○二、熏樂牽果非生非住，非心非法，展轉發生，生力發明。
熏以成業，同業相感，因有感業，相滅相生，由是故有眾生顛倒。
commentary::  ^872a26

【觧】吳興曰：將欲復真等，此舉順修，況顯逆修，以明顛倒之相。
謂若圓觀真性，欲求旋復，斯則已非真真如性。
何者？以除真如外，凡有修入，皆屬於權。
故圓覺云：未出輪迴，而辨圓覺。
彼圓覺性，即同流轉。
順修尚爾，況逆修乎？
故云非真求復等。
應知漸教三乘，乃至外道等輩，悉是背性成迷，皆名非真求復也。
總顯顛倒，故云宛成非相。
次列四非，秪是別示其相耳。
有身故生，有受故住，心法可解。
生住心法，於諸有中，展轉發生，斯則前文業果相續也。
生力至成業者。生即是果，力即是業，熏即動業之惑，以貪欲為本。
如現在生身，由過去業力之所發明，復由現在起惑，熏成未來善惡之業也。
同業至相生者。七趣眾生，隨其妄惑，各有同業相感。
因于殺、盜、婬三所感之業，則有相生相滅之事。
長水曰：婬欲故相生，殺盜故相滅。 ^872a32

【疏】天台曰：迷本圓明四句，的示妄體本空，為圓修妙止之本。
蓋圓人體達昔本無迷，似有迷覺，以妄性無體，非有所依故也。
蓋妄性無體，如虗空華，目本無翳，空亦無華，
惟一晴虗，逈無所有。
如是悟得，尚何有妄之可去，真之可復乎？
次將欲復真，欲真已非真真如性三句，
明偏教人知有真之可得，妄之可去。
雖異乎非真求復，若比圓教，猶去之遠，
以不達妄性無體，非有所依故也。
次非真求復三句，明聲聞、緣覺、天魔、外道，
凡有修習，悉名非真求復，以不知有中道佛性，
所謂不知二種根本，錯亂修習是也。
吳興乃謂若圓觀真性，欲求旋復，斯則已非真真如性。
果如所說，則今經修門，皆屬於權。
此與溫陵釋題，同一主意。
彼明無修無證，但屬真理，故曰無修無證，
無了不了，此真首楞嚴究竟堅固者也。
又曰：眾生如來，隱於藏心，非密因不顯；
眾生菩薩，淪於七趣，非萬行不修。
豈非凡有修證，皆屬權乎？
不知此經圓頓即修，無修無證而證，如經所謂見與見緣，
并所想相，如虗空華，本無所有，豈有妄之可去乎？
又云：此見及緣，元是菩提妙淨明體，尚何真之可復乎？
又圓覺云：知幻即離，不作方便；離幻即覺，亦無漸次。
又云：如來因中修圓覺者，知是空華，即無輪轉。
吳興何不引此文以證解門中圓義，而猶引金剛藏修門以證此經，
成不了義乎？故知解經要具宗眼，不然於大醇小疵之間妨害圓修，
其失非小。天台指吳興為山外，以此而言，非過斥也。
即非生非住，非心非法，以身受心法釋之亦非。
蓋此四非，近從非相二字上發來，言惑而未言業與眾生。
蓋謂非真求復，乃妄上加妄，故曰宛成非相。
生住言其相，略去異滅；心法言其體，略去身受。
蓋正指眾生起惑之本，本於心法；起惑之相，相在生住。
當其心法起惑之時，正在生而住。
若夫異滅，無所言其惑矣。
四非皆言其妄，非遣非之非，此從非真求復上生來。
非真根本既妄，凡所有心又妄上加妄，故曰宛成非相。
展轉發生者，亦非謂生住心法次第之義，
即同下文六亂妄想，故謂之展轉發生。
生力發明者，此六亂妄想有大力用，能為眾業作因，故曰熏以成業。
此言因惑而有業也。
同業相感者，此但舉胎卵二生，不言濕化者，亦以造業力大者言之也。
因有業感，相滅相生者，相滅舉業果中殺盜二貪，
相生舉業果中欲貪因業而有苦果，故曰由是故有眾生顛倒。
則知此文明三道相生之義甚明。
若以身受心法以釋上文，則三道失其常位，此烏乎可？
orig::  ^872b14

○二、世界顛倒。阿難！
云何名為世界顛倒？
是有所有，分段妄生，因此界立。
非因所因，無住所住，遷流不住，因此世成。 ^873a4

○三、相涉類生二：初、總示二：初、總標。
三世四方，和合相涉，變化眾生，成十二類。
commentary::  ^873a6

【觧】孤山曰：從畢竟無，成究竟有，故有東西南北之分段。
指此分段，名之為界。
然其所有，本無其因，故云非因所因。
此惟妄住，故云無住所住。
既非真性常住，則有過現未來，遷流不住，三世成矣。
以世涉方，以方涉世，俱成十二。
所以眾生正報，因果和合，亦成十二也。
吳興曰：第四卷，方世相涉，加流變三疊。
彼對依報，顯於正報，六根功德，各千二百也。
此中相涉，以依從正，明世界顛倒，立十二類生也。
既前云功德，此云顛倒，古師用此釋前三疊者，其可順乎？ ^873a10

【疏】天台曰：吳興之前云功德，此云顛倒，
不可用此以釋三疊，理固然也。
然而離六根，無功德，亦無顛倒，是則常無常性，
居於六根之中，如二鳥之共遊，雙輪之並駕。
蓋此六根，有識精元明，能生諸緣者。
在自識精元明言之，則謂之功德；自能生諸緣者言之，則謂之顛倒。
前云生死煩惱，菩提涅槃，同是六根，更無他物，義在乎此。
orig::  ^873a30

○二、示二初，成十二因。
是故世界，因動有聲，因聲有色，因色有香，
因香有觸，因觸有味，因味知法。
六亂妄想，成業性故。
十二區分，由此輪轉。
是故世間，聲香味觸，窮十二變，為一旋復。
commentary::  ^873a44

【觧】吳興曰：此就聲塵，當體為因。
從因聲有色，至因味知法，則展轉相因，以顯六亂之相也。
最後知法者，知即意根，法即法塵。
以後例前，則有聞聲見色等義。
況云六亂妄想，是知見聞覺知，皆歸妄想。
溫陵曰：由此六境，發起六情，名六亂妄想。
正為惑業之本，故名業性。
十二類生，因此輪轉也。
世間聲香味觸，牒上六亂妄想之類也。 ^873b4

【疏】天台曰：前敘意中云：阿難！
汝今欲修真三摩地，直詣如來大涅槃者，
先當識此眾生、世界二顛倒因，顛倒不生，斯則如來真三摩地。
此與前文不知所結之元，我信是人終不能解，意同而義別。
蓋前但明顛倒，今正明顛倒之因，是以經文先明二種顛倒，
然後於此相涉，以明類生。
秪由眾生正報與世界依報，互相涉入，
生乎六亂妄想，以為顛倒之因，故曰是故世界因動有聲云云至窮十二變為一旋復。
言六亂妄想者，以其紊而無緒故也。
如曰因動有聲，為聲上緣心矣，俄而因聲有色，
又變為色上緣心，以至因色有香，因味知法，
此以聲塵為之主，生六亂妄想也。
或因動而有色至因法而有聲，此為二變，
乃至以知法者為之主至因觸有味，謂之窮六變為六旋。
言旋者，從眼、耳、鼻、舌、身、意，歷色、聲、香、味、
觸、法，而順生六亂妄想也。
若因法知味，因味有觸，以至因色有聲，
謂之為復，如是亦窮六變謂之六復。
言復者，自法為主，而逆生六亂妄想也。
故後結云：是故世界聲、香、味、觸，窮十二變為一旋復。
最初動字，總貫下五，末後知字，亦通上五。
蓋六亂妄想，莫不本諸動知，則如吳興謂例前則有聞聲見色等義。
言成業性故者，業即欲等十二顛倒以為本因，
而造殺等十惡妄業，性即六亂妄想。
言十二區分由此輪轉者，以六亂妄想為之因，
以生十二顛倒，復以十二顛倒為之緣，
以造十惡等業，逐其昇沉，十二區分由此輪轉。
嗚呼！眾生妄想六亂如此，非如來與之發明，
而眾生日用終日用此而無覺知，亦可謂迷之甚也。
今既覺知顛倒之因矣，可不務使其顛倒不生，以入如來真三摩地哉？
然顛倒根本，因無明而後有世界，因世界而後有眾生，
故曰妄為明覺，因明立所，所既妄立，生汝妄能。
而世界之始，必本諸動，故曰覺明空昧，
相待成搖，故有風輪執持世界。
蓋動則屬風，風必有聲，是故六塵先因聲有，
故曰因動有聲，因聲有色。
所以十二類生，亦先之以動，顛倒意在乎此。
從真起妄，既以動為之本，則返妄歸真，要以不動為之本。
是故當機因循，聲流轉，墮於邪思，而殷勤啟請楞嚴大定，
如來則示之以常住真心，示之以寂滅道場，
真阿練若，誠對病之良藥，寂動之要門。
孤山以三止消文，雅合其宜也。
orig::  ^873b18

○二感十二果乘此輪轉顛倒相故，是有世界卵生、
胎生、濕生、化生，有色、無色，有想、無想，若非有色、
若非無色，若非有想、若非無想。
commentary::  ^873c48

【觧】天如補註曰：此總標也。
由十二區分，窮變旋復，故輪轉顛倒，各具十二，
而變化眾生，成十二類也。 ^874a6

【疏】天台曰：有輪轉顛倒之性，即六亂妄想，窮十二變為一旋復是也。
有輪轉顛倒之相，即虗妄動顛倒，以至怨害殺顛倒是也。
因此性相輪轉顛倒，故有三界六道十二類生。
性相為業因，十二類生為業果。
妄相既倐焉緣色，又倐焉緣聲矣，則因之而生十二顛倒，
亦忽爾為動，而又忽爾為欲。
至於召其果報，卵焉胎焉，更相變易，亦六亂而無定趣也。
若併前經旨彚而明之，則因世界顛倒六塵之中，
而一一互具五塵，以牽生眾生顛倒六根之中，以成乎六亂妄想。
而六亂妄想取著於六塵時，或緣之以為虗妄輪迴動顛倒，
以至或緣之以為怨害輪迴殺顛倒，或為婬，
為殺，為盜，為妄，以至為兩舌，為惡口，造彌天之業，
作無窮之過，鮮不由斯。
故曰：乘此輪轉顛倒相故，是有世界十二類生。
此與四卷三種相續義同，但詳略互各有異，
必須遞相準望，然後能盡類生之旨趣也。
然十二類生不出六道，下文所謂皆由隨順殺盜婬故，反此三種。
又則出生無殺盜婬，有名鬼倫，無名天趣，於天道中但言欲天。
蓋六亂妄想止於欲界而已，若色界初天已得禪定，何六亂之有？
是故留礙輪迴，障顛倒和合，著成休咎精明，
但在欲界初天，與四天王齊。
若然者，則銷散輪迴，感顛倒暗成，空散銷沉，亦且一往。
約欲界言之，固不可與般若經十類生同準而論也。
orig::  ^874a10

○二、別顯二：初、示十二：初、動類。
阿難！由因世界虗妄輪迴動顛倒故，和合氣成八萬四千飛沉亂想，
如是故有卵羯邏藍流轉國土，魚、鳥、龜、蛇其類充塞。
commentary::  ^874b10

【觧】溫陵曰：卵惟想生，虗妄即想也。
想體輕舉，名動顛倒。
卵以氣交，名和合氣成。
想多升沉，名飛沉亂想。
故感魚鳥飛沉之類也。
十二類各八萬四千者，各由八萬四千煩惱感變也。
羯邏藍云：凝滑入胎初位，胎卵未分之相也。 ^874b16

【疏】天台曰：虗妄輪迴動顛倒，因也；和合氣成，
緣也；魚鳥龜蛇所生，法也。
然而單因不立，獨緣難成，因緣和合，方能生法。
此與前文眾生相續中，見明色發，明見想成義同。
明見即虗妄動，倒氣即色發。
既曰和合氣成，則八萬四千飛沉亂想，
乃類生果上之亂想，非因中虗妄動等六亂妄想。
此所謂以亂因招亂果，眾生界中，惟一六亂妄想而已。
是則以果望因，而六亂妄想，亦乃具足八萬四千。
六亂妄想，有飛有沉。
下文明情多想少，重為毛羣，輕為羽族。
準今，則飛為羽族，沉為魚龜蚖蛇，逐妄以別其飛沉，隨業而分其輕重也。
orig::  ^874b26

○二、欲類由因世界雜染輪迴欲顛倒故，
和合滋成八萬四千橫竪亂想，如是故有胎遏蒲曇流轉國土，
人畜龍僊其類充塞。
commentary::  ^874b48

【觧】溫陵曰：胎因情有，雜染即情也。
情生於愛，名欲顛倒。
胎以精交，名和合滋成。
情有偏正，名橫豎亂想。
故感人畜橫豎之類。
遏蒲曇云：皰即胎卵漸分之相也。
虗妄雜染，執著留礙等，有情皆具，但隨偏重者感類耳。
吳興曰：依#CB00592;而起曰卵生，
含藏而出曰胎生，假潤而興曰濕生，無而忽有曰化生。
如是四生，由內心思業為因，外#CB00592;胎藏濕潤為緣，
藉緣多少，而成次第。
卵生具四，所以先說。
胎生具三，濕生具二，化生惟一，謂思業也。
此依瑜伽所解。 ^874c6

【疏】天台曰：六亂妄想起，雜染欲顛倒時，有邪有正。
其情正，則為人道僊道而豎生；其情不正，
則為畜類而橫生；若邪正相半，則為龍類，以其形質或橫或豎故也。
曷為正？於儒則三綱五常，於佛則三皈五戒，
更兼十善，則為天道。
加以四諦，十二因緣，六度萬行，首楞大定，
此乃正之又正，則為聲聞緣覺，為菩薩道佛道也。
orig::  ^874c24

○三、趣類由因世界執著輪迴趣顛倒故，
和合煖成八萬四千翻覆亂想，如是故有濕相蔽尸流轉國土，
含蠢蝡動其類充塞。
commentary::  ^874c38

【觧】溫陵曰：濕以合感，執著即合也。
合由愛滯，觸境趨附，名趣顛倒。
濕以陽生，名和合煖成，所趣無定，名翻覆亂想，故感蠢蝡翻覆之類也。
蔽尸云：軟肉濕生，初相也。
既不入胎，故無前二位矣。
十生皆本於婬欲，起於情想，以迷情愈妄，
故化理愈乖，以至蕩為空散，頑為木石，
妄末雖殊，妄本一也。 ^874c44

【疏】天台曰：六亂妄想起，執著趣顛倒時，
違心背信，翻覆任情，遂感含蠢蝡動，其形或翻或覆，
其行或飛或走，而無定趣也。
言執著者，非兢競業業之謂也，乃於六塵境上，
則執吝而不釋，於六亂妄想，則翻覆而任情也。
orig::  ^875a8

○四假類由因世界變易輪迴，假顛倒故，
和合觸成八萬四千新故亂想，如是故有化相羯南，
流轉國土，轉蛻飛行，其類充塞。
commentary::  ^875a18

【觧】溫陵曰：化以離應，變易即離也。
離此託彼，名假顛倒。
觸類而變，名和合觸成。
轉故趣新，名新故亂想。
故感報亦爾，蛻脫故趣新也。
如虫為蝶，則轉行為飛。
如#CB15179;為蛤，則蛻飛為潛。
凡以不同形而相禪，皆轉蛻也。
羯南云硬肉，蛻即成體，無軟相也。
自下皆稱羯南者，諸類通稱止此。
若第五鉢羅奢佉曰成形，則各隨狀貌，非通稱也。
孤山曰：化相者，非無而忽有之化。
如蠐螬蟲，脫換故皮，欣取新質，意欲飛騰，故云轉蛻飛行也。
吳興曰：轉蛻飛行，未必惟舉蠐螬之類，蓋是化生取譬之象。
如列子云：天地委蛻。
下文純想則飛，皆取譬也。
是則轉蛻譬故形之易脫，飛行喻新質之輕舉。
無而忽有，理合在茲。
天如補註曰：環、圓二師所解化生，固合經義。
若論天、獄、鬼等，皆有化相，則岳師無而忽有之說，
亦有理焉，宜備取之。 ^875a24

【疏】天台曰：或問：余聞三界六道，不出四生，
今於四生之外，更說八種類生，豈四生收所不盡，而別有異種為生乎？
答曰：後之八種，亦不外乎四生。
但經意以此八種異乎尋常，而因果之事，
心麤浮者所不能推，故於四生之外，詳而明之，
使知眾生顛倒妄想，無所而不盡，有以觀之破之，以成奢摩他路爾。
雖然，要知此後八種，化生居多。
蓋化有無而忽有之化，如天獄等是也；
有當體變化之化，如當門轉蛻飛行是也。
如下休咎精明，不係無而忽有，推與何生？
神鬼精靈，精神化為土木金石，呪詛厭生，皆無而忽有之化也。
若蒲盧之抱蟲為兒，土梟之附塊為子，皆當體變轉為化。
惟水母之屬，理而推之，則合濕化而有生，
豈非化生之義廣，攝生之理該？
是則必合四師之說，化生之道斯顯。
若以當文為言，則六亂妄想變易，假顛倒時，
情念乖違，新故更變，故受生時，或轉行為飛，
蛻飛為潛，假借相禪，觸類而成，為化相羯南也。
orig::  ^875b6

○五障類由因世界留礙輪迴，障顛倒故，和合著成八萬四千精耀亂想。
如是故有色相羯南，流轉國土，休咎精明，其類充塞。
commentary::  ^875b40

【觧】資中曰：事日月水火，和合光明，堅執不捨，
障隔不通，名為留礙。
精明顯著，因此受生，故名色相。
星辰日月，吉者為休，凶者為咎。
至于嚼火蚌珠，皆是此類。
溫陵曰：一切精明神物，皆精耀也。
其想已結成精耀，故但有色而已。
涅槃云：八十神皆因留礙想，元成此精耀。
此雖至精至神，亦未離乎乘彼輪轉顛倒相也。 ^875b46

【疏】天台曰：六亂妄想，起留礙障顛倒時，
於世界顛倒中妄生執著，而為精耀亂想，
故受生時因果相符，竟為休咎精明也。
orig::  ^875c12

○六惑類由因世界銷散輪迴，惑顛倒故，
和合暗成八萬四千陰隱亂想，如是故有無色羯南流轉國土，
空散銷沈，其類充塞。
commentary::  ^875c18

【觧】溫陵曰：厭有著空，滅身歸無，名銷散輪迴。
迷漏無聞，名惑顛倒。
厭有歸無，則依晦昧空，故和合暗成，而名陰隱亂想，即無色界外道類也。
此有想無色，而不成業體，故亦稱羯南。
又有惑業昏重，形色銷磨，體合空昧，識附陰隱，亦空散銷沉類也。 ^875c24

【疏】天台曰：六亂妄想起，銷散惑顛倒時，
以形為有待而身為患本，思專想寂，銷之散之，
不知其為陰隱亂想，報為空散銷沉，依晦昧空，亦其理也。
然此皆且論其欲界，如舜若多神之類，不必以無色界外道言之。
orig::  ^875c34

○七、影類由因世界罔象輪迴影顛倒故，
和合憶成八萬四千潛結亂想，如是故有想相羯南流轉國土，
神鬼精靈其類充塞。
commentary::  ^875c44

【觧】資中曰：蹈跡附影之類，皆從憶想所生。
論因，或如外道凡夫，祠禱神明，託附形像，
終身奉事，志慕靈通，因果相酬，故生其類。
溫陵曰：虗妄失真，邪著影像，無所託陰，從憶想生。
於罔象中，潛結貌狀，其神不明而幽為鬼，
精不全而散為靈，無有實色，但有想相。 ^876a2

【疏】天台曰：六亂妄想，起罔象影，顛倒時憶想神鬼之影象。
所謂鬼神之道，吾亦難明，感應之理，不可不信，故稱罔象輪迴。
憶以成之，故為潛結亂想。
世人昧而不知，妄生欣慕而志圖肹蠁，
其如因果不誣，竟墮其類也！
orig::  ^876a14

○八癡類由因世界愚鈍輪迴，癡顛倒故，和合頑成八萬四千枯槁亂想。
如是故有無想羯南流轉國土，精神化為土木金石，其類充塞。
commentary::  ^876a24

【觧】資中曰：外道計無情有命，金石堅牢，
或習定#CB01926;凝，思專枯槁，
心隨境變，遇物成形，如華表生精，黃頭化石之類是也。
溫陵曰：不了諦理，固守愚癡，癡鈍之極，
則頑冥無知，而精神化為土木金石也。 ^876a30

【疏】天台曰：六亂妄想，起愚鈍輪迴。
癡顛倒時，以心固可同乎死#CB01926;，
形固可同乎金石者，為長生□視之計。
由此心同乎境，境隨乎心，和合頑成乎枯耦亂想，而精神竟化為無情堅牢之物。
不知金石雖堅而終歸於盡，精神雖在而終墮乎愚。
陳那一喝而銷亡，張華一鑑而敗露，不獨形之不可長保，而神亦與之俱喪。
愚鈍輪迴，信愚鈍也。
orig::  ^876a38

○九、偽類由因世界相待輪迴偽顛倒故，
和合染成八萬四千因依亂想，如是故有非有色相成色羯南流轉國土諸水母等，
以鰕為目，其類充塞。
commentary::  ^876b4

【觧】資中曰：和合巧偽，改故作新，或假託因依，
遞為形勢，資身養命，業果相循，不從自類受身，
故名非有色，相等有情。
身內八萬戶蟲，并是此類。
溫陵曰：水母之類，以水沫為體，以鰕為目，
本非有色，待物成色，不能自用，待物有用，
迷失天真，綿著浮偽，彼此異質，染緣相合，故曰因依。 ^876b10

【疏】天台曰：六亂妄想起，相待輪迴，偽顛倒時，
而遞相因依，互為形勢，苟且之行，則靡所而不至。
由此和合，染成因依亂想，竟成水母之類。
然世之君臣父子兄弟之間，孰有不因依以行其道？
亦求其正而已矣。
苟曰不正，鮮有不墮茲類也。
水母，俗謂之蝦蛇，一名蟦，形如羊胃。
orig::  ^876b22

○十性類由因世界相引輪迴性顛倒故，和合呪成八萬四千呼召亂想。
由是故有非無色相無色羯南流轉國土，
呪詛厭生，其類充塞。
commentary::  ^876b34

【觧】資中曰：有一類生，因聲呼召，引發性成，如蝦蟆等。
以聲附卵論因，或是樂為淫聲，習以生著，
從自性類，不假他成名，非無色相。
藉聲誕質，故云無色。
溫陵曰：邪業相引，使性情顛倒，而乘呪託識，
不由生理，妄隨呼召，即世間邪術呪詛，
精魅厭物，因而有生者也。 ^876b40

【疏】天台曰：六亂，妄想起相，引性顛倒，時以淫聲彼此而相調，
念念不忘，習以成性。
亡者神識，顛倒愗亂，或聞蝦蟆之聲而惑為琴心，
或聞呪詛之音而惑為艶曲，故為和合呪成，
呼召亂想，呪詛厭生，其類充塞。
orig::  ^876c4

○十一、罔類由因世界合妄輪迴，罔顛倒故，和合異成八萬四千回互亂想。
如是故有非有想、相成想羯南流轉國土，
彼蒲盧等異質相成，其類充塞。
commentary::  ^876c14

【觧】資中曰：誣罔取他，納為己有，名罔顛倒。
背親向義，寄死託孤，忘本蒸嘗，認彼宗嗣，是其因也。
溫陵曰：二妄相合，性情罔昧，異質相成，生理回互。
如彼蒲盧，本為桑蟲，非有蜂想，而成蜂想。
吳興曰：以異質故，非有想相；以相成故，成想羯南。 ^876c20

【疏】天台曰：六亂妄想起，合妄輪迴，罔顛倒時，
不獨背親向義，寄死託孤之為然，凡是誣罔取他，
納為己有，皆其事也。
故因果昭然，竟和合異成，回互亂想，為蒲盧等之類也。
orig::  ^876c30

○十二、殺類由因世界怨害輪迴，殺顛倒故，
和合恠成八萬四千食父母想，如是故有非無想相。
無想羯南流轉國土，如土梟等附塊為兒，
及破鏡鳥以毒樹果抱為其子，子成父母皆遭其食，其類充塞。
commentary::  ^876c38

【觧】溫陵曰：怨害相酬，傷殺相反，生理恠誕，葉絕倫義。
故感土梟之類，因土塊毒果成形，非無鳥想，而本無想也。
資中曰：父母有愛，名非無想。
相怨無有愛，故云無想。
問：既是怨對，無感生緣，何得用附而生，怨中有愛？
答：如畜猪羊，貪殺故養，豈非怨中亦有愛乎？
孤山曰：土梟破鏡者，按史記孝武本紀云：
祠黃帝，用一梟破鏡。
孟康曰：梟，鳥名也，食母。
破鏡，食父。黃帝欲絕其類，使百物祠皆用之。
破鏡，如貙而虎眼。
今云鳥者，恐譯人誤。
或鳥字合是等字，後人妄改耳。
orig::  ^876c46

○二結是名眾生十二種類。
commentary::  ^877a18

【觧】溫陵曰：此皆不了妙覺明心，迷陷情欲，
積妄發生，妄隨輪轉，非正修行，莫能免脫。
故下文示以除妄修證之法焉。 ^877a20

【疏】天台曰：六亂，妄想，起，怨，害，輪迴，殺，顛，
倒，時，絕理，敗倫，逆行，恠事，如下之弑上，非恠而何！
故感食父母想，如土梟等。
然又不獨此也，凡一切上之畜下，始則親之，
終則疎之；始則養之，終則殺之。
親養固其恩矣，疎而殺之，恩反成怨。
土梟之倫，始則居然一父子也，非親養之報乎！
終必食之，非固有心而食之也，形影相隨，
果報不忒，不期然而使之然也。
昔者黃帝欲絕其倫，使百物祠皆用之。
然鳥之為梟，形梟也，固可絕之；人之為梟，
心梟也，安能絕之！
故善革梟者無如革人，革人又無如革心。
嗚呼！安得率天下之人俱革其心，以為忠臣孝子哉！
吳興曰：金剛般若，卵胎濕化，乃至非想，皆通三界。
今十二類，義必無殊。
觀乎現文，唯無色羯南似通上界，其十一種悉是欲界之相耳。
此蓋如來隨宜所說，且就現前幽顯可驗者略而示之。
幽如鬼神精靈等，顯如魚鳥龜蛇等。
若以有頂外道解無色者，未必然。
將恐欲界亦有斯類，如舜若多，豈在四空乎？
應知下文廣談七趣，秪由此中說相未周，
前後相成，方見經旨。
此中生數雖多，趣相則略。
若以七趣一期觀此十二類生，猶缺地獄、
修羅二趣，然餘五趣亦未委明大槩。
且言迷真起妄，故有類生；破妄顯真，故有諸位。
迷悟相翻，意在于悟，從悟說位，用酬前文阿難之請。
天台曰：吳興此說，其理至當，惟無色羯南似通上界之言則非。
大率此文說十二顛倒之因，本於六亂妄想，
但約欲界言之，趣秪齊於初天。
若忉利已上，雖有妄想，未必如下地眾生之六亂。
此須約四句以明妄想之輕重：一、是妄想是六亂，
下地眾生是也；二、是妄想非六亂，上二界及欲界有定天人是也；
三、非妄想非六亂，出三界聖人是也。
惟缺第四是六亂非妄想句爾。
大佛頂如來密因修證了義諸菩薩萬行首楞嚴經卷第七
 ^877a26
