舒州投子山妙續大師語錄
editor:: 住芙蓉山嗣法小師　道楷　編
other:: 
# 舒州投子山妙續大師語錄

上堂示徒曰。正正時非圓。
圓中還有徧。徧徧時不色。
色裡却存圓。更深催曉氣。
日闌洞曉天。兩墀和融處。
貴所得玄玄。汝等諸人到這裡如何安身立命。
得恁麼相應去。良久曰。
夜明簾外主。今古無人知。
須是傍參手。樹宗乘一枝。
山僧此四句。諸禪德又作麼生商量。 ^752b12

時有僧出眾問。承和尚有言。
圓中還有徧。色裡却存圓。
斯理如何。師云。正不立玄。
偏不附物。僧云。可謂暗中有明。
明中有暗。師云汝道是何道理。
僧云共難其諱。師曰是須恁麼會。
僧乃禮拜。師乃云。
泉洗檻前月。天橫雨外山。
夜來少室睡佛祖。
大難大難。便下座。 ^752b22

上堂因示徒云。妙道通心離語言。
玄途溫體不清痕。
龍巢鳳子豈常種。
了了一機誰得論。
諸禪德。且道這箇是滿眼滿耳底樣子。
正與麼時還知落處。
雲巒崇聳青山頂。
喬嶽東邊萬象靜。
天上人間一樣春。
誰迎景色到江上。
卓拄杖一下云。直饒十成去。
猶是爭半提。 ^752b32

時有僧出眾問。如何是全提時節。
師云釋迦老子建立化城。
僧云權化消息為孰說。
師云。寶所在近。更進一步。
僧云。已是寶處。豈得去乎。
師云是須與麼去。
僧云出他屋裡作什麼活計。
師云。雖無活計。甚勝富貴。
僧云如何是密處活計。
師云。劫外儼然。無物惱師。
僧云容顏甚奇妙。
乃作禮。 ^752b42

師乃云。鷲嶺咲昌。
香色芬芳。列聖叢裡。
獨沒商量。乃下座。 ^752c10

上堂因示徒云。一處妙時萬處空。
三世了時千世同。
寂寂寥寥得後事。
颯颯凄凄風樹松。
這箇無人著道理。
那箇有深見異中。
體處用時無別處。
一段活心得妙通。
拈拄杖云。看看。此是田地隱密底人。
此是神通遊戲底漢。
要見乃見。眾中誰是見得底之禪和子。
試與老僧出氣看。
時出毫氣。吾為汝證明去。 ^752c14

時有僧出眾問。作麼生是大道心源之妙理。
師云。一月普含一切水。
一切水月一月攝。
僧云恁麼為同為別乎。
師云汝不見華嚴六相義耶。
僧云總別同異成壞是何所作。
師云一圓相之中有一佛。
僧云佛是何物。師云諱不得。
僧乃禮拜。師云用禮為什麼。
師乃云。同中有異異中同。
總別壞成一樹風。
天下陰凉人悉在。
何須熟處覓真宗。
便下座。 ^752c24

上堂因示徒云。劫前一氣。
密密現成。那箇一印。
堂堂記盛。有時瑠璃殿上玉女回首。
有時古鏡臺前石人撫掌。
还有人識取伊麼。
若能認得。許你有。
今安樂處獨以平等無差法味。
穩知甘露洒落之妙文。
今日一會雲客。蹈破草鞋入吾門來。
志究何處去。一句了然超百億。
是什麼一句。試道看。
道了而儼然坐。時有僧出眾問。
學人不會。請師舉揚。
師默然坐。僧云。承聞維摩有入不二門是也無。
師呵呵大咲云。這顛言倒語漢。
僧便微咲休去。師云老僧罪過。
僧便禮拜。師云喫茶去。
僧云和尚恐是白拈賊。
師云與汝盜箇什麼。
僧云堦前有下馬臺。
師便休。師乃曰。或說玄妙一理所宜。
或說了然三乘歸處。
共是八九成。今日投子為諸禪德說了也。
且道是凡是聖。於此商量。
雲抱青岑。水迴寒林。
不如此者。誰是陶金。
乃下座。 ^752c40

上堂因示徒云。火氣寒然。
雪心熟爾。陽佛去來。
陰魔出沒。畢竟作麼生。
天台山上南岳眠。
少室峯頂熊耳坐。
顧視左右曰。高著眼。
休盡是非田地虗。
拂除好惡家風妙。
自斯不用閑空章。
未有一絲掛九竅。
諸大德。且道如何一生得底人而相去。
時有僧出眾問。和尚是得底不得底。
師云眉毛在眼睫上。
僧云鼻孔何處在。
師云汝不盲看。僧呵呵大咲。
師云汝何得自瞞。
僧乃去。師乃云。拂子頭上薦得。
主丈頭上提取。若能如斯。
半開又得。半合又得。
恁麼不恁麼總得。
驀擲丈子曰。猶是聻。
便下座。 ^753a20

上堂因示徒云。扣聲入耳風無意。
梅影橫窓月不痕。
一輪所照是何物。
看取人人弄精魂。
畢竟歸去到甚麼處。
落處急急著眼看。
如能一朝撥轉。管取一員無事道人。
未然。閻老子不許汝在。
还會麼。時有僧出眾問。
如何是一員無事道人。
師云。要行便行。要座便坐。
師僧如何。僧云行止分明無物妨我。
師云汝是何物。僧云苦屈苦屈。
師便打。師乃云。寂寂寥寥。
妙妙玄玄。是何麼機用。
清清黯黯。默默堂堂。
是什麼作略。試請道看。
終日安然座一堂。
通宵寂寞絕商量。
欽光正脉付傳後。
咲暖機前點異芳。
便下座。 ^753a40

上堂因示徒曰。昨夜木人眠室中。
今朝石女倚孤松。
如何是祖師來機。
脚下黃金超玉鳳。
一機歷歷。密路堂堂。
彌滿洞輝。日夜分明。
神珠一光暗裏抽橫骨。
蟻絲曲道明中座舌頭。
是衲僧行履處。諸大德。
如何領覧。時僧出眾云。
更深無夜色。如何是木人室中睡。
師云深。僧云。天明無日氣。
如何是石女倚孤松。
師云淺。僧云。一機了然處。
如何是祖師意。師云動。
僧云萬里無盡處。
如何是黃金鳳。師云靜。
僧作禮拜云畢竟又如何。
師云內外虗玄徹底空寂。
僧乃去。師乃云。一法含多法。
一佛印諸佛。一心合千心。
一念超萬念。豈不見道。
栴檀移來一樹植。
春風秋葉色相同。
投子恁麼說義。諸人與麼聽法。
畢竟無有二相。具眼者自看。
便下座。 ^753b12

上堂因示徒曰。心佛無住居覺位。
放光雨花動人天。
非真非虗梵音質。
這者萬萬具足玄。
还見麼。前面孤明歷歷地曾無形影者。
是你一心之法也。
故古德云。新羅國裡有一佛子。
纔入三昧十方相隨。
是箇此也。且道汝等諸禪德。
畢竟入三昧時以何相見。
还有答話分麼。時有僧出眾問。
不動身心入三昧。
此理如何。師云只是人人底。
僧云恁麼則用入三昧為什麼。
師云汝道如何是深入三昧。
僧云座具即不無。
未曾用禮拜。師云是是。
僧乃作禮。師乃云。
妙悟妙到直須一如。
或示棒或〔下示〕喝。
或論道或談禪。自本無異法。
即今自性不即不離。
是々何物。若實合頭。
與諸佛何殊別乎。
吾門兒孫不要犯鋒傷手。
宛轉一氣旁參妙旨。
共是好手段。便下座。 ^753b38

上堂因示徒曰。豁開甘露解脫之法門。
透入華嚴莊嚴之心源。
妙哉遊戲三昧而現神通。
切哉出頭妙界而成聖道。
衲僧家脫盡光影而透出肚皮。
正當恁麼十成時。
还有相委底漢麼。
出來與老僧商量看。
時有僧出眾問。如何是甘露門。
師云看看山前幸有真消息。
僧云和尚何如是漏泄。
師云曲為汝等。僧云还轉無上法輪也否。
師云道什麼。僧便喝。
師乃打。僧云此恩難報。
師云此怨難酬。師乃云。
歸座田地妙玄難臻。
衲僧做處曠遠自親。
如來頓教祖師心傳。
山岳高低皆是付事。
还見麼。竪起拂子高聲喚云。
諸大德。是甚麼。便下座。 ^753c16

上堂因示徒云。海門秋靜雁音稀。
江水澄澄萬萬微。
好箇人間金葉色。
黃楓片片一時飛。
此箇田地明明歷歷。
處處堂堂。雖然如是。
實知人少。諸禪德。
还會麼。君臣徧正共不用。
體用賓主皆是按排。
唯是尋常。亦是大難。
若密著華戈。不須一字脚。
若卒作模索。未見三空旨。
投子恁麼告報。早是琳上添玉土上加泥。
何故如此。皎玉無瑕。
彫紋喪德。大眾如何若當。
時有僧出眾問。即是自知。
為什麼不疑。師打云孰免箇窠窟。
僧云和尚莫謾打某甲去。
師擲下棒曰你又作麼生。
僧呵呵大咲出去。
師云且來闍梨。僧不顧。
師云獅子以一滴乳。
迸散〔十六〕斛驢乳。
師乃云。老僧適來為眾漏逗不少。
还知落處麼。西天四七未知處。
東土二三不受時。
峯下源泉聲一#CB00589;。
山頂嵐樹裊風枝。
諸禪德。山僧這四句畢竟如何。
久參上士道看。便下座。 ^753c38

師因謂眾云。投子有三器。
今日舉似。汝等子細聽。
直須以格調妙奏奇曲。
上正之器。汝等諸人如何見。
絃以妙手將彈玉調。
中當之器。汝等諸人如何見。
實以活眼見破天容。
下偏之器。汝等諸人如何見。
眾皆默然。師又云。
上正之人而可向上。
中當之人而可自已。
下偏之人而可今時。
若又三位共到了。
是可無位真人。珍重。 ^754a18

師因謂眾曰。今日憶得先師道平常無生句。
妙玄無私句。體明無盡句。
汝等諸人一一商量看。
又云。透得無生句方得法身。
透得無私句方得那邊。
透得無盡句方得目前。
三句畢竟得時。一一了時。
衲僧珍重。 ^754a32

師因謂眾云。華嚴經有六種之因緣。
有時總。有時別。有時同。
有時異。有時成。有時壞。
諸禪德。畢竟如何領會。
此六相唯是一相。
總佛。別心。同法。異念。
成僧。壞情。全一佛之所印。
珍重。 ^754a40

師因謂眾云。經云。
三界唯一心。心外無別法。
心佛及眾生。是三無差別。
此意何處下觜。拈一雙火筯云。
這箇还有心有佛有眾生耶。
若無。為什麼唯一心。
於此如何道取。先師云。
三界唯一心。你还見我麼。
此理甚希有。試道看。
珍重。 ^754a48

師因謂眾云。妙有妙用。
其非功勳邊事。豈世理所到乎。
何故如此。如來未出世西天轉法輪。
祖師不西來茲土傳心印。
且道何物轉何物傳。
山雲冉冉。江水滔滔。
良久云。野菊含金。
漢泉#CB00770;玉。
君看消息別。早是不可得。
珍重。 ^754b10

師因謂眾云。見色見心聞聲悟道。
絕色絕心見色明心。
且道以什麼商量。
竪起團扇云。這箇是見色見心。
投子恁麼說破。既是剩語。
諸禪德。还道取得麼。
放下團扇云。是亦什麼心行。
珍重。 ^754b20

師因謂眾云。止止不須說。
我法妙難思。黃面老子驚殺。
鶖子誑謼眾人。雖然如是。
實到此田地始得。
如是相。如是性。是什麼道理。
畢竟實相真性施為運動。
珍重。 ^754b28

師因謂眾云。曩祖達磨大師單傳心印。
開示迷途。教外別傳。
不立文字。还有知落處者麼。
誰知还有。教中語。
理孰識。談言表意外。
且道為什麼對朕曰不識。
山僧太無端。珍重。 ^754b36

師因謂眾云。禪不在意會。
道豈以情覓乎。吾得逢遠公。
方知有大事。不是容易變弄。
一眾試取心中寶珠來呈我看。
珍重。 ^754b44

師因謂眾曰。吾今日向汝等舉似洞山師翁五位。
一一領覽看。真中有偽正中徧。
偽中有真徧中正。
圓中有圓正中來。
色中有色徧中至。
妙中有妙兼中到。
畢竟五位一位。一位無位。
現空妙顯真。真底是什麼物。
珍重。有偈云。却來元是正中徧。
向去正親徧裏正。
不來難辨正中來。
不去難知兼中至。
徧正遙絕兼中到。
了然一氣大極前。
雨過雲披天若洗。
鐘聲何入古松風。
又云。諸人还知麼。
若能邈得分得去。
許汝有。避遮生死冥符一舉。
却知隙避不及處。
且道新豐老子意。
唯顧小兒鳴。却忘自己醜。
投子今日重露醜拙。
向人莫道好。雖然與麼。
誰是真得實到漢。
出來共商量。珍重。 ^754c2

師初到圓鑑禪師處。
鑑迎而致禮。師唯默然。
鑑令見外道問佛不問有言不問無言話。
師受教坐堂中三年。
鑑時致問你還記得話頭麼。
師擬分踈。鑑驀掩師口云。
汝向良久處會也。
師於言下忽然大悟。
乃作禮。鑑曰你妙悟玄機耶。
師曰設有也須吐却。
時質侍者在傍見之乃云。
青華嚴宛如病得汗相似。
師回顧云。合取狗口。
著若更忉忉。吾乃嘔。
自此復經三載。鑑時出洞下宗旨示之。
悉皆妙契付。便以大陽和尚頂相皮履布直裰一十八般妙悟而囑云。
代吾續其宗風。莫久滯此。
善宜護持。遂書一偈送云。
須彌立大虗。日月輔而轉。
群峯漸倚他。白雲方改變。
小林風起叢。曹溪洞捲簾。
金鳳宿龍巢。宸苔豈車碾。
乃令依圓通秀禪師處。
師至彼無所參問。
唯嗜睡而已。執事白秀云。
堂中有僧日睡。當行規法。
秀云是誰。執事云青上座。
秀云。未可。待與按過。
秀乃拽杖而入堂。
見師正睡乃擊牀頭呵云。
我這裡無閑飯與上座喫了合打睡。
師云和尚教某甲何為。
秀云何不參禪去。
師云美食不中飽人喫。
秀云爭柰大有人不肯上座。
師云待肯堪作什麼。
秀云上座曾見何人來。
師云浮山遠和尚。
秀云怪得恁麼頑賴。
握手相笑歸方丈。
由是道聲藉甚兮。 ^754c26

師一日坐次。有一僧諱曰道楷。
乃來致問。佛祖言句如家常茶飯。
離此外別有為人處麼。
師云。汝道寰中天子勑。
还假禹湯堯舜也無。
楷擬進語。師以拂子撼楷口上云。
汝發意來早有三十棒分。
楷乃於言下大悟。
師云汝見何道理。
楷作禮而去。師云汝曾到不疑之地乎。
楷掩耳而出去。師大悅許之。 ^755a20

師一日坐次。索門人云。
吾有一句子。諸禪德下語。
自代云。不辭向諸人道。
恐帶累吾兒孫。乃有偈云。
巍巍作王容。堂堂現妙道。
吾有一句子。驢載舉宗風。
又云。同。 ^755a32

師一日入堂。因有一僧眠。
師云。宛如老僧在圓通禪師處對話相似。
僧默然。師云你还邈得耶。
僧擬分踈。師乃打。
僧於此豁然大悟。
乃作禮。師云。你見什麼乃禮拜。
僧云。今日如貧人獲明珠。
師忻然而去。其僧徑上方丈正宣前事。
師呵責云。且去。舒州投子山妙續大師語錄
〔終〕
xu:: 
#  No. 1424-A 跋
No. 1424-A ^755a40

 #CB02494;曰。
師諱義青。俗姓青社李氏子也。
七歲頴異。自往妙相寺出家。
試經得度。習百法論。
未幾云。三祇塗遠。
自困有何益。乃入洛聽華嚴義。
宛若貫珠。賞護無間斷。
甞讀諸林菩薩偈至即心自性。
猛省曰。法離文字。
寧可講乎。即棄捨獨遊宗席。
時浮山圓鑑禪師法遠和尚居會聖岩。
因一夕夢見手畜青色鷹。
尤為吉徵。至旦師遂臻。
遠以禮迎之。其機緣語端見前章兮。
世謂之青鷹。便是此謂乎。
人又曰。是青華嚴。
盖是為以華嚴為業之。
兼契大陽安大師。
卷續洞下宗乘。不舉世一十三年。
大陽傳法偈付法遠和尚云。
陽廣山頭草。倚君待煆焞。
異苗繁茂處。深密固靈根。
其偈尾云。得法者潛眾十年而方應宣揚。
法遠和尚受之。自贊師翁大陽頂相曰。
黑狗爛銀蹄。白象崑崙騎。
於斯二無礙。木馬火中嘶。
遠乃以此等物而授師。
師悉受之。乃交眾作務十二載也。
其後唱起新豐之雪曲。
排成洞上之妙燈。
一千餘代出佛之模範。
三四有年現祖之機用。
獨紹陽廣踵。自舉煆焞之劒。
投子山頭龍作金鳳之舞。
大唐國裏虎露玉麟之蹄。
深入報身無差境界。
穩現華嚴無邊妙相。
其法嗣出世者其員八人。
住芙蓉曰道楷。住石門曰元易。
住泐潭曰惟照。住淨因曰法成。
住大洪云守遂。住白水云妙榮。
住紫陽云了期。住雲盖曰剎利。
此等大宗匠作枝成蔓。
玉回珠轉。師云大略如此。
豈以言句諠之得乎。
勑諡妙續大師。住丹霞山三世孫沙門子淳卒馳禿筆撰之竟。
 ^755b7
