增集續傳燈錄卷第三
collector:: 徑山興聖萬壽禪寺前住持比丘吳郡文琇集
other:: 
# 大鑒下第二十世
大鑒下第二十世
other:: 
## 靈隱松源嶽禪師法嗣
靈隱松源嶽禪師法嗣
other:: 
### 四明天童滅翁文禮禪師
○四明天童滅翁文禮禪師
杭之臨安人。家天目山之麓。
因又號天目。姓沉氏。
師生六歲#CB06078;籃隨母採桑。
俄而寤念曰#CB06078;籃者誰邪。
遂有出家志。年十六依鄉之真相寺僧智月薙落。
往淨慈參混源不契。
謁育王佛照光禪師。
照問恁麼來者那箇是汝主人公。
師豁然領旨。他日照再問是風動是幡動這僧如何。
師云。物見主。眼卓竪。
又問不是風動不是幡動甚處見祖師。
師云揭却腦盖。照喜甚俊邁挽為書記。
久之返浙聽一心三觀之旨于上竺。
時松源唱道饒之薦福。
室中問僧不是風動不是幡動。
僧擬議即棒出。師聞之頓忘知解乃往參焉。
蒙印可。辭源巡禮江淮間祖塔。
至蔣山浙翁命充立僧首座。
晉陵尤公焴數入山聽師提唱語。
悅服。嘉定五年約齋居士張公鎡請開法慧雲。
遷溫之能仁。未幾辭隱錢塘之西丘。
節齋越公慕師高行。
微服過西丘。師亦不問其姓名與語終日而去。
明日奏請師住持淨慈。
厥後退居福泉。晚居天童。
僧問牛頭未見四祖時如何。
師云牛頭。僧云見後如何。
師云牛頭牛頭。問和尚見佛照時如何。
師云石中有玉。僧云見松源後如何。
師云沙裏無油。僧問祖意教意是同是別。
師云南山筀笋東海烏賊。
僧擬議。師輙督牙三下。
上堂。長頸鳥喬林不栖橫飛天外。
穴鼻牛山田耕了直上峰頭。
天下衲僧望他不及。
何故。嘉州打大像。
上堂。舉楞嚴經云。
諸可還者自然非汝。
不汝還者非汝而誰。
師頌云。不汝還者復是誰。
殘紅流在釣魚磯。
日斜風定無人掃。
燕子#CB00081;將水際飛。
上堂。投子和尚道。
迎之不見其首。隨之不見其形。
大似徐六擔板。天童則不然。
仰之彌高俯察非遙。
橫塘宿鷺斜飛起。
幾隻銀瓶掛樹腰。
上堂。眾生本不曾迷。
夜闌鷄向五更啼。
諸佛本不曾悟。秋清鴈度長空去。
拍膝一下云。西#CB00551;昨夜月華明。
涼飈已到梧桐樹。
元宵上堂。昨夜摩騰法師徧點蓮燈助佛光明。
直得善信真人失却光彩。
太白龍王出來道。
我從龍種上尊王佛時住此山。
未聞有這箇消息。
於是空中打箇閃電變作滿天黑風暴雨。
還委悉麼。我見燈明佛本光瑞如此。
宏智禪師忌上堂。
夜明簾外寶鑒臺前。
元無兼帶莫有偏圓。
正恁麼時。畢竟誰居正位。
古渡無人霜月冷。
蘆花風靜鷺鷥眠。
有來上座直入方丈云某甲有狀告投和尚。
師云對頭在那裏。
來云和尚便是。師云老僧與汝有甚麼冤讎。
來無語。師捉住云冤家冤家。
新到相看。師問汝名什麼。
僧云智虎。師退身作怕勢。
僧擬議。師便歸方丈。
佛光法師首依師于梁渚。
師令往下竺參北峰印公。
作二偈送之曰。歸去相依有鷲山。
渠家一向斥前三。
誰知開異歸同後。
圓旨于今亦厭談。
揀境分明妙藥方。
餘之分別更須忘。
晚風吹落殘紅片。
休向枝頭覓舊香。
叢林至今傳誦。師邃於易。
乾淳諸儒大闡道學。
師與之遊。直示以心法不為世語。
徇悅也。朱晦庵問毋不敬。
師叉手示之。揚慈湖問不欺之力。
師答以偈曰。此力分明在不欺。
不欺能有幾人知。
要明象兔全捉句。
看取升階正笏時。
其曉人類如此。師閱五剎通不過八九年而得。
間之歲月多逍遙於梁渚之西丘。
羣衲參扣無異領眾時也。
其為人高古簡儉。
不苟為笑語。將入寂問侍者曰。
誰為我造無縫塔。
侍者云請師塔樣。
師云盡力#CB15148;不出。
怡然脫去。闍維。弟子収舍利遺骨附葬應庵塔左。
壽八十四。臈六十八。
other:: 
### 湖州道場運庵普巖禪師
○湖州道場運庵普巖禪師 ^285c13

上堂。舉洞山冬夜喫果子次問泰首座曰。
有一物上拄天下拄地。
黑似漆。常在動用中。
動用中收不得。且道過在什麼處。
泰曰過在動用中。
山曰侍者掇退果卓。
師頌曰。洞山點辱家風。
首座埋沒自己。雙雙綉出鴛鴦。
千古扶持不起。讚趙州和尚像曰。
無端提起七斤衫。
多少禪人著意參。
盡向青州做窠窟。
不知春色在江南。
other:: 
### 鎮江金山掩室善開禪師
○鎮江金山掩室善開禪師 ^286b30

上堂。舉密庵因應庵垂問如何是正法眼藏。
密庵答云破沙盆。
師頌曰。法眼拈來早自謾。
無端錯對破沙盆。
而今徧界難遮掩。
殃害叢林累子孫。
other:: 
### 華藏無得覺通禪師
○華藏無得覺通禪師 ^286b44

青苗會上堂。破一微塵出大經。
鳶飛魚躍更分明。
不將眼看將心看。
已是重敲火裏氷。
淹黑豆。昧平生。直須劫外話豐登。
繰成白雪乘重綠。
割盡黃雲稻正青。
other:: 
### 溫州江心石巖希璉禪師
○溫州江心石巖希璉禪師 ^286c4

潮陽馬氏子。上堂。
舉廣慧璉禪師與楊大年夜話公案。
師云。內翰攀南斗倚北辰。
廣慧轉天關反地軸。
寥寥千古許誰知。
斷絃須是鸞膠續。
室中有僧問。昔日佛照光禪師因孝宗問釋迦佛入山六年所成何事。
佛照奏云將謂陛下忘却。
此意如何。師答以頌曰。
大根大器大熏修。
瞥轉機輪向上頭。
萬億斯年惟一佛。
雪山元不隔龍樓。
other:: 
### 台州瑞巖少室光睦禪師
○台州瑞巖少室光睦禪師 ^286c12

上堂。舉曹山霞因僧侍立。
山曰道者可煞熱。
曰是。山曰祇如熱向甚麼處回避。
曰向鑊湯爐炭裏回避。
山曰祇如鑊湯爐炭裏又作麼生回避。
曰眾苦不能到。師頌曰。
瞎却頂門三隻眼。
鑊湯爐炭裏優遊。
若言眾苦不能到。
端的何曾有地頭。
other:: 
### 湖州道場北海悟心禪師
○湖州道場北海悟心禪師 ^286c26

舉黃蘗在鹽官殿上禮佛。
時唐宣宗為沙彌。
問曰。不著佛求。不著法求。
不著僧求。禮拜何為。
黃檗曰常禮如是事。
沙彌曰用禮何為。
蘗便掌。師頌曰。曾施三掌觸君王。
佛法何曾有寸長。
粗行沙門封斷際。
至今無地著慙惶。
other:: 
### 四明雪竇無相範禪師
○四明雪竇無相範禪師 ^286c38

上堂。舉趙州和尚云。
纔有是非紛然失心。
還有答話分也無。
僧舉似洛浦。浦扣齒。
又舉似雲居。居曰何必。
僧回舉似趙州。州曰南方大有人喪身失命。
僧曰請和尚舉。趙州方舉前話。
僧指旁僧曰。這箇師僧喫却飯了作恁麼語話。
師頌曰。坐底見立底。
立底見坐底。咄哉老趙州。
白日眼見鬼。
other:: 
### 台州瑞巖雲巢巖禪師
○台州瑞巖雲巢巖禪師 ^286c48

作寫經偈云。以字不成八字非。
當陽拈起大家知。
釋迦老子舌無骨。
黃葉將來嚇小兒。
頌靈雲見桃花話曰。
三月桃花爛熳紅。
靈雲打失主人翁。
隨邪逐惡玄沙老。
半是真情半脫空。
other:: 
### 四明雪竇大歇謙禪師
○四明雪竇大歇謙禪師 ^287a12

上堂舉密庵因應菴問如何是正法眼藏。
密庵對曰破沙盆。
師頌曰。白玉琢成沒彈子。
黃金鑄就鐵崑崙。
千年滯貨無人買。
未免如今累子孫。
送僧偈曰。興化當年打克賓。
叢林千載話猶存。
雲黃有棒且高閣。
只麼煎茶送出門。
other:: 
### 杭州淨慈谷源道禪師
○杭州淨慈谷源道禪師 ^287a20

舉丹霞然禪師參石頭和尚。
一日頭告眾曰來日剗佛殿前草。
師頌曰。石頭剗草驗英豪。
懵懂丹霞眼不高。
若解轉身行活路。
至今應不累兒曹。
other:: 
### 蘇州虎丘蒺藜曇禪師
○蘇州虎丘蒺藜曇禪師 ^287a30

初住四明延慶。遷蘇之穹窿震澤普濟鎮江甘露真州長蘆。
至虎丘。上堂。舉僧問香林如何是衲衣下事。
林云臈月火燒山。
師曰。兔子何曾離得窟。
若有人問延慶如何是衲衣下事。
只對他道就舡買得魚偏美。
踏雪沽來酒倍香。
上堂。念念釋迦出世。
時時彌勒下生。頓超天地未分之前。
豈在天地既分之後。
不歷階梯掀飜寶所。
便恁麼去。可以開無量法門。
可以演百千妙義。
驀拈拄杖卓一下云。
無量法門百千妙義盡向這裏百雜碎了也。
還知虎丘落處麼。
靠拄杖云。祖禰不了殃及兒孫。
頌靈雲桃花話曰。
三月桃花是處開。
靈雲雙眼盡塵埃。
謝郎重整釣鰲手。
未免將身一處埋。
other:: 
### 諾庵肇和尚
○諾庵肇和尚 ^287a38

讚二祖偈曰。覓心無處自欺謾。
甘受齊腰雪正寒。
三拜起來依位立。
誰知徧界是波瀾。
other:: 
## 臥龍破庵先禪師法嗣
臥龍破庵先禪師法嗣
other:: 
### 杭州徑山無準師範禪師
○杭州徑山無準師範禪師 ^287b14

生於蜀之梓潼雍氏。
九歲依陰平山道欽出家。
經書過目成誦。紹熈五年登具戒。
出遊至成都坐夏正法。
有老堯首座瞎堂高弟。
師請益坐禪之法。
堯曰禪是何物坐底是誰。
師受其語晝夜體究。
一日如廁提前話有省。
辭去。依佛照於育王東菴。
照問曰何處人。師曰劒州人。
照曰帶得劒來麼。
師隨聲便喝。照笑曰者烏頭子也亂做。
貧甚無資剃髮。故人以烏頭子目之。
未幾聞破庵住蘇之西華秀峰。
遂往見焉。有純#CB04138;者入室次。
橫機不讓。庵打至法堂且欲逐出。
師解之曰。禪和家爭禪亦常事。
何止如此。庵曰豈不聞道我肚飢聞板聲要喫#CB01366;去聻。
師聞其語不覺白汗浹背。
逮破菴居靈隱第一座。
復往從之。因侍破庵遊石笋庵。
庵之道者請益曰。
胡孫子捉不住。乞師方便。
庵曰用捉他作什麼。
如風吹水自然成紋。
師在侍傍平生礙膺之物頓釋。
巖雲巢居吳郡穹窿。
遷瑞光及台州瑞巖旨。
延師分座。師在瑞巖忽夢偉衣冠者持把茅見授。
翌日明州清凉專使至。
迨入院見伽藍神姓茅。
衣冠形貌與疇昔所夢無異。
繼遷焦山。舛雪竇。
連被旨移育王徑山。
師居徑山二十年。
儲峙豐積有眾如海。
雖丙丁火厄而旋復舊觀。
號法席全盛。僧問。
趙州道三十年前火爐頭有箇無賓主話。
未曾有人舉著。此意如何。
師云舌頭拖地。僧云畢竟如何是無賓主話。
師云言滿天下。僧云。
只如玄沙聞得云。
者老漢脚跟未點地在。
又作麼生。師云一坑埋却。
僧云。可謂焦塼打著連底氷。
赤眼撞著火柴頭。
師云一畫畫斷。上堂。
靈山指月。曹溪話月。
#CB06171;代相傳。
證龜成鼈。範上座尋常有一張口掛在壁上未曾動著。
今日無端入這行戶。
事到如此只得東簸西簸。
未免拈起多年曆日。
於中點出些子悞賺處說似諸人。
且要郭大李二鄧四張三知得江南兩浙春寒秋熱。
雖然如是。黃河三千年一度清。
上堂。若論箇事。直是省要易會。
多是諸人自作艱難。
自作障礙。所以有時東廊西廊見諸人和南問訊。
山僧便乃低頭相接。
其實無他。只要諸人識得長老是西川隆慶府人事。
若識得去。便與諸人打些鄉談說些鄉話。
如今且未說你識得長老。
且各自知得自家鄉井也得。
還知麼。明州六縣。
奉化八鄉。上堂。五峰門下百種全無。
僧床迫窄堂供蕭疎。
脚下踏著底破塼頭碎瓦礫。
面前撞見底王獦獠李麻胡。
恁麼薄福住山。真箇孤負老鬍。
雖然如是。更點分明。
上堂。一夏已滿。無事不辨。
遂府鉢盂。功州磁碗。
理宗甞召見於修政殿。
奏對詳明。上為之動色。
賜金襴僧伽黎。仍宣詣慈明殿陞座。
上垂簾而聽。以師所說法要示參政陳公貴誼。
陳公奏云。簡明直截有補聖治。
乃賜佛鑒禪師號。
兼縑帛金銀等物。
師去寺四十里作室接待雲水。
理宗親灑宸翰賜額曰萬年正續。
淳祐己酉三月旦日示眾曰。
山僧既老且病。無力得與諸人東語西話。
今日勉強出來。從前所說不到底。
盡情向諸人面前抖擻去也。
遂起身抖衣云是多少。
十五日親書遺表及遺書十數。
言笑諧謔如平時。
醫者診視次。師謂曰。
你未識這一脉在。
十八日黎明索筆書偈曰。
來時空索索。去也赤條條。
更要問端的。天台有石橋。
移頃而逝。全身葬于正續之側。
塔曰圓照。
other:: 
### 杭州靈隱石田法薰禪師
○杭州靈隱石田法薰禪師 ^287b20

眉山彭氏。生而慧敏。
從丹稜石龍山法寶院智明出家。
游方至石霜禮雷遷墖。
述偈曰。一念慈容元不隔。
何須特地肆乖張。
平高就下婆心切。
惱得雷公一夜忙。
師名因是大著。聞破庵道望時在吳門穹窿。
遂往依焉。室中舉世尊拈華迦葉微笑。
師云焦塼打著連底凍。
赤眼撞著火柴頭。
庵陰奇之。每於日用語默故起其疑。
師於是决志依栖。
與無準日相激礪。
久之出世蘇之高峰。
次遷楓橋普明。行輩有高原泉無相範即庵覺石溪月相依而住。
俄鍾山虗席。庿堂以師補處。
寶慶初詔遷淨慈。
端平二年詔遷靈隱。
上堂。一徑直。二周遮。
衲僧會得萬別千差。
庭前閑放目。春盡尚餘花。
老鬍不合過流沙。
上堂。大道體寬。無易無難。
相頭買帽。此土西天。
上堂。識得心。山嶽沉。
握金成土。握土成金。
脚後脚前。現成行貨。
少室峰前交點不過。
上堂。石中有玉。沙裏無油。
德山臨濟未出常流。
却憶寒山子。時臨古渡頭。
上堂。見聞覺知行住坐臥。
眨上眉毛早是蹉過。
赤脚唱山歌。路上無人和。
上堂。把定重關。諸人性命在山僧手裏。
放開一線。山僧性命在諸人手裏。
而今也不把定也不放開。
山僧即是諸人。諸人即是山僧。
三十年後莫道蔣山和泥合水。
上堂。自從胡亂後。
三十年不少鹽醬。
馬大師滿地狼籍。
靈山即不然。自從胡亂後。
三十年不少。良久云。
衲子難謾。示眾偈曰。
劒刃飜身猶是鈍。
屋頭問路太無端。
楚雞不是丹山鳳。
何必臨風刷羽翰。
淳祐甲辰三月望日示徒云。
但得本。莫愁末。喚什麼作本。
喚什麼作末。松栢千年青。
不入時人意。牡丹一日紅。
滿城公子醉。山僧恁麼道。
若有不肯底是我同參。
弟子師俊繪師像求讚。
有云。末後一句分付厨山。
眾頗訝之。師先甞建接待院於西溪曰寶壽。
忽示疾。即退居寶壽。
趣辨終焉。計囑窆全身于院之後山。
端坐而化。壽七十五。
臈五十三。
other:: 
### 江州雲居即庵慈覺禪師
○江州雲居即庵慈覺禪師 ^288a30

上堂。舉雪峰因閩王問擬欲盖一所佛殿去時如何。
峰曰大王何不盖取一所空王殿。
王曰請師樣子。峰展兩手。
雲門云一舉四十九。
師頌曰。空王殿樣子。
雪峰展兩手。添得老韶陽。
一舉四十九。總是面南看北斗。
讚船子和尚偈曰。
三十餘年在藥山。
鬼家活計豈能傳。
當時不得夾山老。
你且耐煩撑破船。
other:: 
### 四明大慈獨菴道儔禪師
○四明大慈獨菴道儔禪師 ^288b44

贈製鞋匠偈曰。透底工夫做已圓。
須知密處自心傳。
脚跟著地隨他轉。
踏到驢年也未穿。
other:: 
## 龜峰曹源生禪師法嗣
龜峰曹源生禪師法嗣
other:: 
### 杭州徑山癡絕道冲禪師
○杭州徑山癡絕道冲禪師 ^288c10

武信長江苟氏子。
母郭氏。生而豐上短下。
資性絕人。少長習進士業。
兼之受釋氏學。於梓州玅音院禮修證為落髮師。
游成都習經論於聖慈。
以名相厭人復棄去。
聞松源唱道于饒之薦福。
徑造其門。以歲饑不受。
曹源以雲居首座出世妙果。
師聽其入門語有省。
源遂俾侍香。老拳痛棒不少貸。
平生知見至是絕無影響。
源徙龜峰。師復侍行。
久之呈偈辭。游浙有曰。
尚餘窮相一雙手。
要向諸方痒處#CB15080;。
江湖盛傳。至杭時松源主靈隱。
門嚴戶峻。八閱月不得入室。
或以失士告。源曰我已八字打開掛搭他。
自是他當面蹉過了。
師聞其語徹見。侍曹源於妙果龜峰。
時嘻笑怒罵皆為人善巧方便。
嘉定己卯由徑山第一座出世嘉禾光孝。
道聞于朝。忠獻史衛王以堂帖除蔣山。
侍郎曹公豳帥閩以鼓山來聘。
未行。雪峰牒至。領事半年而天童詔下。
眾集如海。猶宏智盛時。
育王虗席攝住持事。
往來說法兩山間。
淳祐甲辰有旨移靈隱。
師謂大父密菴伯父松源弘道之地。
方欲奮勵力振祖風。
而世故有不滿其意者。
伐鼓辭眾歸隱金陵。
朝命以虎丘俾養老不就。
留守虗齋趙公以蔣山起之不應。
育王笑翁散席。朝論以大覺故家。
召師隱所。使者三返卒不應詔。
明年京尹趙公以法華請開山。
將領事徑山。詔至師欲以法華併辭。
自謂不赴法華則失信。
重違君命則不恭。
失恭與信何以為後學法。
乃幡然而作。留法華踰月。
即登徑山。故人神響應懽聲如雷。
上堂。僧問。心佛及眾生是三無差別。
如何是過去心。師云放待冷來看。
僧云如何是現在心。
師云你問我畣。僧云如何是未來心。
師云後次上堂向你道。
僧云如何是過去佛。
師云去年梅。僧云如何是現在佛。
師云今歲柳。僧云如何是未來佛。
師云顏色馨香依舊。
僧云如何是過去差別智。
師以拂子擊禪床左邊。
僧云如何是現在差別智。
師以拂子擊禪床右邊。
僧云如何是未來差別智。
師以拂子中間點一點。
僧云。心佛眾生無向背。
十方剎海一毫收。
便禮拜。師乃云。過去心不可得。
現在心不可得。未來心不可得。
三世既不可得。喚什麼作差別智。
若人見得徹去。三世諸佛無一時不在諸人頂#CB00576;上轉大法輪。
更來這裏挨肩並足討什麼碗。
以拄杖一時趕散。
結夏上堂。圓覺伽藍塵塵有路。
坐斷去來頓空今古。
那裏十三這邊十五。
後先不差毫髮許。
可笑黃面瞿曇。至今不知落處。
上堂。盡乾坤大地無絲毫許大。
是汝諸人橫擔拄杖繞四天下行脚道。
我無處不到。無事不知。
且道西天那爛陀寺戒賢論師今日說什麼法。
便下座。上堂。有一人一念頓證墮在佛數。
有一人累劫闡提不願成佛。
且道那箇合受人天供養。
良久云。蝶穿芳徑雙眉濕。
蜂掠殘花兩股肥。
臨示寂。手書龕記并遺書十數。
且曰無準忌在三月十八日。
吾以十五日即行。
不能瓣香修供。侍僧亟以遺偈請。
師謂曰。末後一句無可商量。
只要箇人直下承當。
即命筆書。辭眾上堂。
語至夜分起坐。移頃而逝。
壽八十二。臘六十一。
茶毗。舍利五色者無數。
其徒遵治命奉骨歸葬金陵。
玉山庵學者追慕不忍。
含中分其半。建墖菖蒲田玉芝庵。
other:: 
## 天童枯禪鏡禪師法嗣
天童枯禪鏡禪師法嗣
other:: 
### 四明育王寂#CB00551;有照禪師
○四明育王寂#CB00551;有照禪師 ^288c18

福之閩縣鄧氏。依九峰榕庵慧得度。
時枯禪唱道怡山。
往從之。一日禪曰。
自從一見桃花後。
直至如今更不疑。
那裏是他不疑處。
師大笑。趍出。禪深肯之。
禪遷靈隱。師掌內記。
已而見大梅石巖虎丘蒺藜鄮峰無準金山大歇皆深器重。
以母老歸省雪峰。
癡絕留掌記室。閩帥趙公汝愚欽師名。
命開法東山大乘住福之黃蘗。
時左史竹溪林公希逸從師論心法。
拳拳服膺。竹溪有詩云。
老來得友如師少。
別去伊誰伴我間。
朝命主江心。詔遷玉几。
適灾變。竭力興建眾屋。
稍完謁平章。賈魏公聞奏朝廷降金帛鼎建舍利寶墖。
頓復舊規。僧問如何是佛。
師云八吉祥。僧云如何是法。
師云六殊勝。僧云如何是僧。
師云面目見在。上堂。
六塵不惡還同正覺。
鵶鳴鵶鵶鵲噪鵲鵲。
江北江南潮生潮落。
春風二月花草香。
善財何處尋樓閣。
喝。上堂。如何是道木頭。
如何是禪碌塼。古德與麼垂示。
十箇五雙恬不為事。
殊不知正#CB01538;著鄮峰痒處。
何故。建造殿宇恰用得著。
other:: 
### 杭州淨慈清溪沅禪師
○杭州淨慈清溪沅禪師 ^289b28

上堂。達磨西來一坐具地。
被他神光禮了三拜一時占了。
致令後代兒孫各自分疆列界。
衲僧家撥草瞻風朝吳暮越。
南天台北五臺。拄杖頭草鞋底。
還曾踏著也未。良久。
切忌踏著。
other:: 
### 泉州法石愚谷智禪師
○泉州法石愚谷智禪師 ^289c14

山居偈曰。栗色伽黎千百結。
倚松捫腹看雲飛。
有人問我雲山趣。
向道春深笋蕨肥。
other:: 
### 福州西禪月潭圓禪師
○福州西禪月潭圓禪師 ^289c22

開爐上堂。人人盡守甕中天。
地覆天飜我不然。
直下一槌星火迸。
螺江燒却謝郎船。
讚猪頭和尚云。血淋淋。
古佛心。幾回提起。
誰是知音。
other:: 
### 報恩太古先禪師
○報恩太古先禪師 ^289c28

上堂。若論此事。不涉心思意想。
非干默照忘懷。要得洞然明白。
須是汗下一回。汗下後如何。
喚侍者云。將扇子來。
上堂。夜冷清霜重。
風來寒更多。因循時節過。
自己事如何。拍禪牀云。
不是知音者如何舉向他。
上堂。衲僧家游方行脚撥草瞻風。
第一須識路徑始得。
路徑不錯東西南北到處為家。
稍涉遷回。五里單牌十里雙堠。
那裏更在那裏。擲下拄杖云。
看脚下。
other:: 
### 荊南府公安虎谿錫禪師
○荊南府公安虎谿錫禪師 ^289c36

上堂。心心淺處實甚深。
道道幽遠無人到。
急行踏不著。緩行成蹉過。
少林幾坐花木春。
却憶西來胡達磨。
other:: 
### 岊翁淳禪師
○岊翁淳禪師 ^290a4

佛誕偈曰。毗嵐毒種毒花開。
添得雲門醉後盃。
今日柯橋風色惡。
淡烟疎雨洗黃梅。
other:: 
### 高峰崇和尚
○高峰崇和尚 ^290a10

頌初祖見梁武帝話曰。
開旗展陣入梁#CB15131;。
未覩天顏早已降。
縱有神通難展欵。
翩翩一葦渡長江。
other:: 
## 隱靜萬菴柔禪師法嗣
隱靜萬菴柔禪師法嗣
other:: 
### 蘇州虎丘雙杉元禪師
○蘇州虎丘雙杉元禪師 ^290a16

上堂舉密庵因應庵和尚問如何是正法眼藏。
密庵曰破沙盆。師頌曰。
五陵公子少年時。
得意春風躍馬蹄。
不惜黃金為彈子。
海棠華下打黃鸝。
冷泉畫兩廊壁頌曰。
一一塵中堅密身。
改頭換面轉精神。
誰知東壁打西壁。
盡是靈山會上人。
other:: 
## 育王物初觀禪師法嗣
育王物初觀禪師法嗣
other:: 
### 杭州徑山佛智晦機原熈禪師
○杭州徑山佛智晦機原熈禪師 ^290a24

族豫章唐氏。世業儒。
西山明覺院明公乃師族叔父。
聚宗族子弟教世典。
師與兄原齡俱習進士業。
原齡既登第。師遂從明公祝髮焉。
將遊方。其母私具白金為裝。
師謂財足喪志。即善言辭之。
不持一錢以行。聞物初闡化玉几。
往依之。物初與語驚異。
留侍左右。後謁東叟頴於南屏。
命掌記。至元間總統楊璉真加奉旨取育王舍利。
親詣師求記述舍利始末。
因招與俱。師辭曰。
我有老母。兵後存亡不可知。
遂歸江西。則原齡先以臨江通判從丈丞相起兵死。
獨母在堂。師奉之以孝聞。
元貞二年出世百丈。
居十二載法席振興。
至大初應淨慈請入寺。
日行中書省行宣政院。
官屬俯伏迎請發揚宗旨。
四方英衲一時輻湊。
上堂。雲門道箇普字。
盡大地人不奈何。
殊不知雲門四稜蹈地。
當時若與震威一喝得。
此老惡發。徐徐打箇問訊道。
莫怪觸忤好。非徒扶起此老。
管取話行天下。上堂。
舉太原孚上座聞角聲悟道話。
頌曰。琴生入滄海。
太史遊名山。從此揚州城外路。
令嚴不許早開關。
上堂。三界無法何處求心。
白雲為盖流泉作琴。
古今無間誰是知音。
擊拂子云。一曲兩曲無人會。
雨過夜塘秋水深。
上堂。獨坐大雄峰。
寒#CB01926;撥不紅。
一星熒火出。孤鶴過遼東。
結制上堂。以手作結布袋勢云。
南山今日結布袋口了也。
汝等諸人各各於中身心安居平等性智。
忽有箇開衝碧落撞倒須彌底。
莫道結子不堅密。
良久云。縵天網子百千重。
居七載遷徑山。已而杖#CB15081;歸南屏山下。
百丈大仰之徒聞師退間爭來請師。
辭不獲已遂返仰山居三年。
將示寂。手書與所往來。
書偈示眾。擲筆而化。
延祐六年閏八月十有七日也。
壽八十二。於金雞石下葬焉。
其弟子在杭者又分爪髮塔于淨慈西隱。
other:: 
## 徑山藏叟珍禪師法嗣
徑山藏叟珍禪師法嗣
other:: 
### 杭州徑山原叟行端禪師
○杭州徑山原叟行端禪師 ^290a38

族臨海何氏。世為儒家。
母陳氏能通五經。
師六歲母教以論語孟子輙能成誦。
十二從族叔父茂上人得度於餘杭化城院。
逮受具戒一切文字不由師授自然能通。
而剋志大法至忘寢食。
初參藏叟於徑山。
叟問汝是甚處人。
師云台州。叟便喝。
師展坐具。叟又喝。
師收坐具。叟云放汝三十棒。
參堂去。師於言下豁然大悟。
一日侍次。叟云我泉南無僧。
師云和尚聻。叟便棒。
師接住云莫道無僧好。
叟頷之。即延入侍司。
叟既告寂。至淨慈依石林鞏公處以記室。
尋以靈隱山水清勝往掛錫焉。
師甞自稱寒拾里人。
橫川在育王以偈招之。
有云寥寥天地間。
只有寒山子。師竟不渡江而謁覺庵真於承天。
復謁雪巖欽於仰山。
巖問何處來。師云西浙。
巖云因甚語音不同。
師云合取臭口。巖云獺徑橋高集雲峰峻。
未識書記在。師拍手云鴨吞螺螄眼睛突出。
巖笑顧謂侍者點好茶來。
即送師歸蒙堂。居三年而巖逝。
乃還浙右。虎巖伏時住徑山請師居第一座。
尋退處楞伽室。擬寒山子詩百餘篇。
皆真乘流注。四方衲子多傳誦之。
大德庚子出世湖之資福。
名聞京國。特旨賜慧文正辯禪師。
中書省平章政事張閭公任行宣政院使首舉師主中竺。
復遷居靈隱。有旨設水陸齋于金山命師說法。
竣事入覲於便殿。
奏對稱旨。加賜佛日普照之號。
陛辭南歸即養高于梁渚西庵。
至治壬戌徑山虗席。
三宗四眾相率白於宣政行院請師補處。
乃闔辭奏請璽書護持師。
至是凡三被金襴袈裟之賜。
二十年間足不越閫。
慕其道者鱗萃至無所容。
雖素以師道自任者至則氣索意消願就下列。
僧問如何是正法眼藏。
師云十字街頭石敢當。
僧云莫只這便是麼。
師云月似彎弓少雨多風。
上堂。舉僧問趙州狗子還有佛性也無。
州云無。又僧問狗子還有佛性也無。
州云有。師云。若以無為究竟。
後來因甚道有。若以有為諦當。
前面因甚道無。者裏捉敗趙州。
許你天上天下。上堂。
秋風凉。秋夜長。未歸客。
思故鄉。拍禪床。自是不歸歸便得。
五湖煙景有誰爭。
上堂。心不是佛。兔馬有角。
智不是道。牛羊無角。
驀拈拄杖畫一畫云。
一夜落花雨。滿城流水香。
師甞勘一新到僧云。
何方聖者甚處靈祇。
僧云臨朕砧。師云。
杜撰禪和如麻似粟。
參堂去。又勘一僧云。
棊槃石斫破你腦門。
鉢盂池浸爛你脚板。
僧擬答。師便喝。又勘一僧云。
擘開華嶽連天秀。
放出黃河徹底清。
即且置。平實地上道將一句來。
僧擬開口。師便打。
師以呵叱駑罵為門弟子慈切之誨。
以不近人情行天下大公之道。
賓友相從未甞譚人間細故。
舍大法不發一言。
得宗師體裁。具宗師機用。
紹臨濟正傳。為藏叟的子。
一人而已。至正辛巳八月四日終于丈室。
其先五日示微疾。
越四日沐浴更衣趺坐書偈云。
本無生死焉有去來。
氷河發焰鐵樹花開。
投筆垂一足而化。
龕留七日顏貌如生。
奉全身塔於寺之後。
曰寂照。菴分爪髮建墖化城幻有庵。
世壽八十八。僧﨟七十六。
other:: 
## 淨慈東叟頴禪師法嗣
淨慈東叟頴禪師法嗣
other:: 
### 溫州江心一山了萬禪師
○溫州江心一山了萬禪師 ^290c2

族臨川金氏。貌瘠而弱。
年十五業程文有聲。
然素志出家。去從金溪常樂院思仁祝髮。
及游方謁偃溪。聞荊叟珏簡翁敬皆相語合。
東叟領南屏擇師掌記。
偶經神祠見紙#CB01926;隨風旋起。
脫然忘所證。亟以白東叟。
叟詰之無滯。後遊天台眾請開法寒巖。
遷仙居紫籜踈山。
未幾江淮總統會諸山于靈隱直指堂。
議以開先迎居之。
升住江心。少不適意輙棄去。
寺眾數百懇留。隨至馮公嶺不從。
廬山月#CB00589;明迎歸東溪。
及明示寂。開先之眾復以請。
不敢以寺事累師惟乞訓徒耳。
上堂。靜情情。閙浩浩。
渾不涉階梯。已踏向上道。
萬里無寸草。出門便是草。
撞著賣柴翁。便是栽松老。
瑠璃殿上月團團。
珊瑚枝頭日杲杲。
上堂。逢堯舜則陳典謨要立生涯。
遇桀紂則道殺伐盡掃活計。
我輩人乾嚗嚗硬嚗嚗淨躶躶赤灑灑。
何曾有許多事。可怪陳睦州見僧入門便道現成公案放汝三十棒。
子細看來也是窮急計生。
上堂。拈拄杖云。此拄杖子西天四七。
東土二三。天下老和尚拈弄不出。
今日在開先手裏。
無頭無尾能放能收。
離相離名不與不奪。
雖然如是。也只為中下之機。
忽過上上人來時如何。
畫一畫云。放過一著。
皇慶元年十一月二十六日遭疾。
閱七日命具浴更衣書訣眾語。
坐逝。闍維五色舍利如菽不可計。
雙目睛齒牙頂骨俱不燼。
時改作豫章烏遮塔。
江西行省丞相幹赤命以舊藏釋尊舍利奉於中。
遣使分一山之目睛舍利。
貯之銀匣陪葬焉。
other:: 
### 奉化嶽林栯堂益禪師
○奉化嶽林栯堂益禪師 ^291b6

溫州人。出世婺之天寧。
遷薦福。後主明之太平。
升彰聖至嶽林。上堂。
魯祖面壁。麻谷閉門。
二大老雖與天寧相去數百年。
今日各與二十拄杖。
何故。譬如油蠟作燈燭。
不以火點終不明。
示眾。諸子出息不保入息。
二六時中切莫將身心別處雜用。
饒你掉臂也是祖師西來意。
脚頭尖也踢出一員古佛。
不如無事好。上堂。
古者道我這裏無法與人。
只是據欵結案。彰聖者裏亦無法與人。
亦不據欵結案。拈柱杖云。
如何是佛。赤脚踏蓮花。
如何是佛向上事。
雕梁#CB15148;棟。
擲下拄杖便歸方丈。
二月十五日上堂。
擊拂子一下。彰聖今日將三十年前冷#CB01926;中#CB15090;出一粒烏豆。
換老鬍眼睛去也。
喝一喝云。設有一法過於涅槃。
我此一喝不作一喝用。
上堂。舉黃龍三關話拈云。
黃龍老人頭匾。所以說漳泉福建話逼真。
謾得天下人過。謾漳泉福建人不過。
上堂。指左邊者是香爐。
指右邊者是花瓶。
能以一義作無量義。
能以無量義為一義。
陳尊宿織蒲鞋。鄧師伯打瓦鼓。
上堂。一切世間諸所有物。
皆即菩提妙明元心。
石脾入水即乾出水即濕。
獨活有風不動無風獨搖。
上堂。諸上座步步是汝證明處。
須是自肯方可歸家穩坐。
若不然者。 #CB05385;蛣腹蟹水母目蝦。
上堂。五千四十八卷只作一句道却。
遂起身云。立地待諸人搆取。
便下座。臨終遺偈云。
八十三年什麼巴鼻。
柏樹成佛虗空落地。
火葬牙齒數珠不壞。
舍利瑩然。
other:: 
### 金華智者雲屋自間禪師
○金華智者雲屋自間禪師 ^291c8

括蒼葉氏。雪堂行和尚乃師之九世諸父也。
初見荊叟於冷泉。
次見東叟於淨慈。
俾掌記。撰成道#CB00562;云。
發見精於午夜。叟易發為泯。
師不覺股粟汗下如撤。
蒙蔀頓見叟垂手處。
自是韜晦大方。累聘悉皆辭焉。
雖雙林智者兩提鈯斧。
乃為人所強耳。皇慶壬子十月二十五日與客語笑如常。
時命侍僧取筆。書偈已遂終。
other:: 
## 無方安禪師法嗣
無方安禪師法嗣
other:: 
### 枯木榮禪師
○枯木榮禪師 ^292a8

讚三祖偈曰。風恙纏身世莫醫。
家貧遭劫更堪悲。
誰知覔罪了無處。
正是賊歸空屋時。
other:: 
## 靈隱大川濟禪師法嗣
靈隱大川濟禪師法嗣
other:: 
### 四明天童石門來禪師
○四明天童石門來禪師 ^292a24

甞作剪刀頌曰。渾鋼打就冷光浮。
兩刃交鋒未肯休。
直截當機為人處。
何曾動著一絲頭。
other:: 
### 四明雪竇野翁炳同禪師
○四明雪竇野翁炳同禪師 ^292a30

越州人。送僧之華頂見溪西和尚。
偈曰。高高峰頂屹雲中。
八十溪翁也眼空。
相見莫言行脚事。
累他雙耳又添聾。
other:: 
## 徑山偃溪聞禪師法嗣
徑山偃溪聞禪師法嗣
other:: 
### 杭州徑山雲峰妙高禪師
○杭州徑山雲峰妙高禪師 ^292a36

福之長溪人也。家世業儒。
母阮夢池上嬰兒合爪坐蓮華心。
手捧得之覺而生師。
因名夢池。幼而神彩秀發。
嗜書力學尤耽釋典。
願學出世法。依吳中雲夢澤公。
繼受具戒。師銳意在道。
首參癡絕。次見無準。
準尤器重。尋之育王見偃溪入室。
掌藏鑰。一日溪舉譬如牛過#CB00551;櫺頭角四蹄都過了。
因甚尾巴過不得。
師劃然有省。即答曰。
鯨吞海水盡。露出珊瑚枝。
溪云也只道得一半。
後出世住南興大蘆。
遷江陰勸忠霅川何山。
蔣山虗席奉朝命居之。
歷十有三載。眾踰五千指。
德祐改元。元兵渡江。
軍士有迫師求金者以刃擬師。
師延頸曰。欲殺即殺。
吾頭非汝礪刃石。
辭色了無怖畏。軍士感動叩首而去。
丞相伯顏見師加敬。
施牛百齋粮五佰。
寺賴以濟。遷徑山寺。
罹回祿。草創纔什一。
師究心興建。不十年悉還舊觀。
示眾。前念是凡後念是聖。
一刀兩段更莫遲回。
是以涅槃會上廣額屠兒放下屠刀便言我是千佛一數。
雖然。若無舉鼎拔山力。
千里烏騅不易騎。
示眾。言前辨旨。句下明宗。
東計山熾然說法。
湛瀆水專為流通。
這裏搆得未免#CB06171;相鈍置。
若是尚存觀聽。擾擾忽忽。
晨鷄暮鐘。上堂。聲色為無生之鴆毒。
受想乃至人之坑穽。
者般說話阿誰不知。
然粗飡易飽細嚼難飢。
上堂。世界未形乾坤泰定。
生佛未具覿體全真。
無端鏡容大士鷹巢躍出擘破面皮。
早是遭人描邈。那更缺齒老鬍不依本分。
遙望東震旦有大乘根器。
迢迢十萬里來意在攙行奪市。
直得鳳堂皷響阿閣鐘鳴。
轉喉觸諱插脚無門。
合國難追重遭訐露。
新蔣山迫不得已。
跨他船舷入他界分。
新官不理舊事。畢竟如何。
拍禪床云。戍樓靜貯千峰月。
塞草間鋪萬里秋。
上堂。五峰峭峙。到者須是其人。
一鏡當空。無物不蒙其照。
祖師基業依然猶在。
衲僧活計何曾變遷。
著手不得處正要提撕。
措足無門時方堪履踐。
直得山雲淡泞#CB00589;水潺湲。
一曲無私萬#CB15131;樂業。
正恁麼時功歸何所。
車書自古同文軌。
四海如今共一家。
至元戊子春僧錄楊輦真加奉旨集江南教禪諸德朝覲論道。
上問禪以何為宗。
師進前奏云。禪也者淨智妙圓體本空寂。
非見聞覺知之所可知。
非思量分別之所能解。
上又云禪之宗裔可歷說。
師云。禪之宗裔始於釋迦世尊在靈山會上拈起一枝金色波羅花普示大眾。
惟迦葉微笑。世尊云吾有正法眼藏涅槃妙心分付迦葉。
由此代相授受而至菩提達磨。
達磨望此東震旦國有大乘根器航海而來。
不立文字直指人心見性成佛。
是為禪宗也。上嘉之。
師因從容奏云。禪與教本一體也。
譬如百千異流同歸於海而無異味。
又如陛下坐鎮山河天下一統四夷百蠻隨方而至。
必從順承門外而入。
到得黃金殿上親覩金面皮。
方可謂之到家。若是教家只依著文字語言不達玄旨。
猶是順承門外人。
若是禪家雖坐破六七箇蒲團未得證悟亦是順承門外人。
謂之到家俱來也是。
則習教者必須達玄旨。
習禪者必須悟自心。
如臣等今日親登黃金殿上覩金面皮一番。
方可稱到家人也。
上喜賜食而退陛辭南歸。
示眾云。我本深藏巖竇隱遯過時。
不謂日照天臨難逃至化。
又云。衲被蒙頭萬事休。
此時山僧都不會。
山中復灾。師謂眾曰。
吾負此山債耳。遂竭力再營建。
匯殿坡為池他屋。
以次而成。癸巳六月十七日書偈而逝。
壽七十五。臘五十九。
葬寺之西麓。
other:: 
### 湖州何山鐵鏡至明禪師
○湖州何山鐵鏡至明禪師 ^292a44

福唐長溪黃氏子。
首謁蓂叟堯于嘉禾天寧。
雖蒙其#CB15081;勵未大省發。
後依偃溪於淨慈。
俾侍左右。朝參暮叩。
獲臻智證。訪清溪沅於虎丘。
命司藏典。登雙徑藏叟。
復俾掌藏。至元辛巳何山虗席請師補處。
移住四明大梅。大德庚子何山耆舊合辭上行宣政院延致再住。
上堂。原野秋陰寒螿悉吟。
楓林落葉片片赤心。
達磨頂門無骨兒孫海底摸針。
忽然摸著時如何。
誰道龍王宮殿深。
上堂。達磨不來東土。
官路少人行。二祖不往西天。
私酒多人喫。何山門前一條大路。
南來北往知是幾多。
只是中間一塊石頭未曾有人踏着。
眾中還有踏著者麼。
擲下拄杖云。看脚下。
上堂。今朝八月二十五。
記得洞山離查渡。
落在雲門網子中。
有屈至今無雪處。
竪拂子。雲門大師來也。
合喫何山手中棒。
且道過在什麼處。
不合鼓弄人家男女。
上堂。著意馳求驢年見面。
盡情放下瞥爾現前。
香嚴聞擊竹聲徹見本來面目即不問。
且道恁麼熱向甚處回避。
歸堂喫茶去。延祐乙卯十一月初五日呼其徒囑以後事。
索紙大書曰。絕羅籠。
沒回互。大海波澄。
虗空獨露。放筆翛然而逝。
壽八十六。
other:: 
### 四明天童止泓鑒禪師
○四明天童止泓鑒禪師 ^293a12

初住信州真如。上堂。
諸佛不能真實說法度羣生。
菩薩有智慧見性不分明。
白雲無心意灑為世間雨。
大地不含情能長諸草木。
古德與麼提唱。於四諦法中開鑿人天不妨善巧。
若據衲僧分上。何止白雲萬里。
上堂拈拄杖云。一有多種。
二無兩般。枯桑知天風。
海水知天寒。拄杖子聞與麼道。
不覺忻忻笑云。出身猶可易。
脫體道應難。擲拄杖下座。
other:: 
## 淨慈介石朋禪師法嗣
淨慈介石朋禪師法嗣
other:: 
### 杭州靈隱悅堂祖誾禪師
○杭州靈隱悅堂祖誾禪師 ^293b4

南康周氏子。依同郡嘉瑞寺出家。
禮偃上人為師薙落。
一日閱華嚴經至惟一堅密身一切塵中現有省。
即往見別山智於蔣山。
山問近離何處。師云江西。
山云馬大師安樂否。
師叉手進前云起動和尚。
未幾至杭見斷橋倫於淨慈。
橋問臨濟三遭黃檗痛棒是否。
師云是。橋云因甚大愚肋下築三拳。
師云得人一牛還人一馬。
橋頷之。橋逝栢山介石來補處。
一日室中舉柏樹子話。
師擬議。石抗聲云何不道黃鶴樓前鸚鵡洲。
師於言下頓悟。即令侍香。
久之歸廬山。東巖日住圓通延師分座。
九江守錢真孫聘師出世西林。
至元二十五年遷開先。
繼升東林。元貞初〔大元成宗年號〕奉詔赴闕。
入對稱旨。賜璽書。
號通慧禪師。并金襴法衣。
大德九年陞住靈隱。
甞勘一僧云。微塵諸佛在你舌上。
三藏聖教在你脚底。
何不瞥地。僧罔措。
師便喝。又勘一僧云。
釋迦彌勒是他奴。
他是阿誰。僧擬對。
師便打。一僧新到。
師問何處來。僧云閩中。
師云彼處佛法如何住持。
僧云飢即喫#CB01366;困即打眠。
師云錯。僧云未審和尚此間如何住持。
師拂袖歸方丈。僧休去。
居四歲而寂。訣眾偈曰。
緣會而來緣散而去。
撞倒須彌虗空獨露。
壽七十五。臘五十二。
other:: 
## 天童辨山仟禪師法嗣
天童辨山仟禪師法嗣
other:: 
### 圓通雪溪逸禪師
○圓通雪溪逸禪師 ^293b22

讚興化和尚偈曰。
中原一寶有來由。
拶得君王引幞頭。
到此若無青白眼。
當機誰敢謾輕酧。
other:: 
## 天寧無境徹禪師法嗣
天寧無境徹禪師法嗣
other:: 
### 灌溪昌禪師
○灌溪昌禪師 ^293c18

山居偈曰。閒來石上翫長松。
百衲禪衣破又縫。
今日不憂明日事。
生涯只在鉢盂中。
other:: 
## 雪峰北山信禪師法嗣
雪峰北山信禪師法嗣
other:: 
### 紹興大慶尼了庵智悟禪師
○紹興大慶尼了庵智悟禪師 ^293c26

生閩中王氏。幼孤。
年十一白母願出家。
禮祥山寺普升得度。
習經誦至空無所有一句頓悟。
每自歎曰。不求明師决擇。
恐成差別虗棄光陰。
時北山退漳之南院閒居鼓山西庵。
師隨眾入室。山問曰上座什麼處住。
師曰不住南臺江邊。
山詰曰畢竟住在什麼處。
師不審便行。山叱曰走作麼合喫山僧手中棒。
師面熱汗下。次日復詣請益某甲昨日祗對和尚有什麼過。
山厲聲云更來這裏覔過在。
師云月明照見夜行人。
山指旁僧曰看渠志氣甚不凡。
遂印以偈。有相逢若問其中事。
風攪螺江浪拍天之句。
出世蘇之西竺。一日癡絕來訪。
問曰子悟處如末山見大愚。
忽然撞著灌溪為佛法來時如何。
師對曰大海不讓細流。
癡絕一笑而已。寶祐六年太師判宗大王帖請住大慶。
僧問云。灌溪道我在臨濟爺爺處得半杓。
末山娘娘處得半杓。
畢竟是有是無。師云百花毬子上何用繡紅旗。
上堂。拈拄杖云。天垂十二闌干角。
風滿三千世界中。
熱惱變成清淨境。
禪心頓覺悟真空。
靠拄杖云。有甚共語處。
上堂。大陽門下日日三秋。
明月堂前時時九夏。
古人恁麼未免坐在這裏。
大慶即不然。山轉疑無路。
溪回別有村。上堂。
柳絮飄風。杏花沐雨。
好箇生機快須薦取。
以拂子擊禪床云。
咄。三十年後不得錯舉。
other:: 
## 華藏純菴淨禪師法嗣
華藏純菴淨禪師法嗣
other:: 
### 福州雪峰石翁玉禪師
○福州雪峰石翁玉禪師 ^293c32

禮雪峰墖偈曰。入閩早是四旬餘。
象骨巖前縛屋居。
誰道開平年代後。
春疇烟雨幾犂鋤。
other:: 
## 靈隱高原泉禪師法嗣
靈隱高原泉禪師法嗣
other:: 
### 婺州寶林無機和尚
○婺州寶林無機和尚 ^294a30

上堂。舉教中道。居一切時不起妄念。
於諸妄心亦不息滅。
住妄想境不加了知。
於無了知不辨真實。
大慧和尚頌曰。荷葉團團團似鏡。
菱角尖尖尖似錐。
風吹柳絮毛毬走。
雨打棃花蛺蝶飛。
大慧和尚可謂桃花李花總成一家。
雙林則不然。客舍并州二十霜。
歸心日夜憶咸陽。
無端更度桑乾水。
却望并州是故鄉。
上堂。蘆花對蓼紅。
木落山露骨。彷彿揚州。
依希越國。拈拄杖卓一下云。
為君卓落精靈窟。
無位真人赤骨律。
other:: 
## 黃龍無門開禪師法嗣
黃龍無門開禪師法嗣
other:: 
### 杭州護國臭菴宗禪師
○杭州護國臭菴宗禪師 ^294a38

上堂。舉豐干謂寒山拾得云。
你與我去遊五臺便是我同流。
寒山云你去遊五臺作麼。
干云禮拜文殊。山云你不是我同流。
師云豐干開口不在舌頭上。
寒山同坑無異土。
檢點將來。兩箇駞子廝撞著。
世上應無直底人。
上堂。舉嶽林振禪師示眾云。
布袋口開還有買底麼。
僧云有。林云不作賤不作貴作麼生買。
僧無語。林云老僧失利。
師云。嶽林設箇問端也甚奇特。
及至被人道箇有字。
直得東遮西掩囊藏不迭。
護國今日布袋口開。
還有買底麼。良久云。
#CB15046;干雖共倚。
山色不同觀。
other:: 
### 杭州慧雲無傳祖禪師
○杭州慧雲無傳祖禪師 ^294b10

上堂。佛佛廣說大智莫能知。
祖祖相傳凡情詎能測。
先天後地成壞長存。
入死出生去來不變。
於斯薦得已涉支離。
其或未然。山僧更為下箇注脚。
以拂子擊禪床云。
啼得血流無用處。
不如緘口過殘春。
other:: 
### 華藏瞎驢見和尚
○華藏瞎驢見和尚 ^294b30

頌興化打克賓話曰。
興化打克賓。言親語不親。
棒頭如雨點。敲出玉麒麟。
other:: 
## 囊山孤峰秀禪師法嗣
囊山孤峰秀禪師法嗣
other:: 
### 福州鼓山皖山止凝禪師
○福州鼓山皖山止凝禪師 ^294b40

龍舒太湖人。乃大唐神堯之後。
其號皖山者。因生緣密邇三祖道場故也。
年十七二親俱喪。
投黃州雙泉道瑛剃落。
鄂渚開原受具。即遊方徧參。
往三祖見環庵璉鍾山癡絕冲長蘆南山哲。
皆不契。參雙塔無明性。
明問達磨九年面壁時如何。
師曰有理難伸。被明劈胸一拳。
師忽然有省。歎曰。
我生平用底遭這老漢一拳瓦解氷銷了也。
入閩之披秀禮孤峰和尚。
峰舉狗子無佛性話令參究。
及半年得臻閫奧。
乃頌曰。趙州道無箭不虗發。
築著磕著全殺全活。
峰曰你也得只是未在。
一日峰舉德山見龍潭話。
問那裏是德山親到處。
師以手掩峰口。即說頌曰。
潭不見。龍不現。全身已在空王殿。
夢回忽聽曉鶯啼。
春風落盡桃花片。
峰曰汝今日方知泗州大聖不在揚州出現。
善自護持。遂俾侍香。
峰遷西禪囊山。師亦隨侍。
峰歸寂。師登石鼓典藏教上。
雪峰霜林果請歸板首。
寶祐丁巳出世福州釣臺升萬歲。
久之太傅賈平章魏國公劄遷鼓山。
槌拂之下眾盈四千指。
七閩叢席斯為第一。
賢士大夫摳衣問道。
恨識師之晚。黃童白叟見以郎罷呼之。
至於家繪其像飲食必祝。
非於全閩宿昔有緣疇克臻此哉。
上堂。入院方三日。
追陪人事忙。燈籠與露柱。
密密細商量。且道商量箇什麼。
拍禪床云。昨夜碧天風浪靜。
一輪明月映螺江。
上堂。六月旦夏巳中。
荷花開水面。茘子映山紅。
無位真人處處相逢。
擬議雲山千萬重。
鼓山入院上堂。拈拄杖云。
颺下補山鈯斧。拈起國師聖箭。
卓拄杖。一鏃破三關。
機鋒如掣電。左右逢原。
全機殺活。直得大頂峰小頂峰望空斫額。
白雲亭湧泉亭笑裏點頭。
正與麼時且道功歸何所。
靠拄杖云。雕弓已掛狼煙息。
萬國來朝賀太平。
示眾。萬機不到。千聖攢眉。
正令當行。阿誰敢擬。
便恁麼會已落第二義諦。
大似望梅林止渴有甚快活處。
衲僧家將黑豆子換人眼睛。
把斷貫索穿人鼻孔。
未為分外。且道衲僧見箇甚麼道理。
卓拄杖一下云。選佛若無如是眼。
宗風那得到于今。
將終。集兩序示遺誡。
索筆書偈云。八十四年一夢相似。
夢破還空也無些事。
端坐而逝。
other:: 
### 婺州雙林一衲戒禪師
○婺州雙林一衲戒禪師 ^294b46

讚傅大士偈曰。非儒非道亦非禪。
杜撰修行忒可憐。
擔閣一身三不了。
至今八百有餘年。
other:: 
## 天童雲外岫禪師法嗣
天童雲外岫禪師法嗣
other:: 
### 四明雪竇無印大證禪師
○四明雪竇無印大證禪師 ^295a20

番陽史氏。幼頴異。
父母知不可留。便從昌國寺智節學出世法。
謁荊石琬於廬山圓通。
不契。時思庵睿居閑房。
師日親 #CB05137;煉。
雲外唱曹洞之道于天童。
往依之入室。雲外云天童今日大死去也汝作麼生救。
師云請和尚喫#CB01366;。
外又云天童今日大死去也汝不要相救。
師云救他作麼。外又云天童今日大死去也阿誰與我同行。
師云和尚先行某甲後隨。
外呵呵大笑。自茲情同魚水猶溈山寂子。
命典藏教。至治間詔天下善書者金書藏經。
竣事賜織金。屈眴南還江浙。
丞相脫歡公起師主衢之南禪。
繼領光孝。遷信之祥符。
移明之定水。升雪竇。
上堂。千說萬說不若覿面。
一見昨日二十九。
今朝七月一。報你參玄人。
光陰如箭疾。娘生兩隻眼。
箇箇黑如漆。急急急。
回頭看取天真佛。
良久。是何面目。下座巡堂喫茶。
上堂。妙不妙。衲僧鼻孔多無竅。
玄不玄。剎竿頭上無青天。
至士寧容衲手。良馬豈待揮鞭。
全超棒喝不落蹄筌。
百鳥不來春又過。
巖房贏得日高眠。
退居定水圓明庵入寂。
至正辛丑九月二十一日也。
壽六十五。闍維牙齒數珠不壞舍利明瑩。
門人景雲等塔于圓明庵之後。
other:: 
## 徑山荊叟珏禪師法嗣
徑山荊叟珏禪師法嗣
other:: 
### 杭州中竺空巖有禪師
○杭州中竺空巖有禪師 ^295a28

室中勘驗學者垂語云。
黃金鑄就鐵真人。
東海湧頌云。錦衣公子醉田家。
熟睡柴床日未斜。
熱渴呼漿無所得。
便將玉帶換甌茶。
other:: 
## 海西容庵海禪師法嗣
海西容庵海禪師法嗣
other:: 
### 廣陽慶壽中和璋禪師
○廣陽慶壽中和璋禪師 ^295b22

天姿粹美。機用縱橫。
室中示徒或握木劒或執綿虵。
因海雲初見便問曰某甲不來而來作麼生相見。
師曰參須實參悟須實悟莫打野榸。
曰因擊火迸散乃知眉橫鼻直。
師云吾此處別。曰如何表信。
師曰。吾牙是一口骨。
耳乃兩片皮。曰將謂別有。
師曰錯。海雲喝曰草賊大敗。
師便休。次日師舉臨濟兩堂首座齊下喝。
僧問臨濟還有賓主也無。
濟曰賓主歷然汝作麼生會。
海雲曰。打破秦時鏡。
磨尖上古錐。龍飛霄漢外。
何勞更下槌。師曰汝只得其機不得其用。
海雲便掀禪床。師曰路途之樂終未到家。
海雲與一掌曰。精靈千載野狐窟。
看破如今不直錢。
師打一拂子曰汝只得其用不得其體。
海雲進前曰青山聳寒色月照一溪春。
師曰汝只得其體不得其智。
海雲曰流水自西東落花無向背。
師曰汝雖善語言三昧要且沒交涉。
海雲竪起拳復拍一拍丈室震動。
師曰如是如是。海雲拂袖便出。
增集續傳燈錄卷第三
 ^295b30
