
other:: 大方廣圓覺脩多羅了義經近釋卷二
author:: 明二楞庵釋通潤　述
other:: 
## 普眼章

orig:: 
於是，普眼菩薩在大眾中即從座起，頂禮佛足，
右遶三帀，長跪叉手而白佛言：大悲世尊！
願為此會諸菩薩眾及為末世一切眾生，演說菩薩修行漸次。
云何思惟？云何住持？
眾生未悟，作何方便普令開悟？
世尊！若彼眾生無正方便及正思惟，聞佛如來說此三昧，
心生迷悶，即於圓覺不能悟入。
願興慈悲，為我等輩及末世眾生假說方便。
作是語已，五體投地，如是三請，終而復始。
commentary::  ^516b35

此為頓教菩薩開漸門也。
由前二章雖各出手眼，悉談頓法，若是上上根人，
階梯不立，聖諦不為者，尚嫌多口，但根器稍劣者，
若無階級，不能悟入普眼法門，此普眼所以乘機發問也。
先德云：盡大地是沙門一隻眼，以眼外無法故。
今此菩薩請問修行漸次，使盡大地眾生發明此眼，此華嚴亦名普眼法門也。
云何思惟者，謂如何用心，方知身心是幻。
云何住持者，謂如何遠離，方得覺心不動。
其未悟者，作何方便，方得入此普眼門也。
若眾生無正方便及正思惟，雖聞如來說此神通大光明三昧，
反生迷悶，不能悟入，以法大機小，不能一肩擔荷，
固當於無階梯處強立階梯，無漸次中安立漸次，方得悟入耳。
orig::  ^516c6

爾時，世尊告普眼菩薩言：善哉，善哉！
善男子！汝等乃能為諸菩薩及末世眾生，
問於如來修行漸次思惟住持，乃至假說種種方便。
汝今諦聽，當為汝說。
時，普眼菩薩奉教歡喜，及諸大眾默然而聽。 ^516c32

善男子！彼新學菩薩及末世眾生，欲求如來淨圓覺心，應當正念遠離諸幻。
commentary::  ^516c40

此為新學菩薩略通一線假說方便，以明知幻即離，離幻即覺也。
先總標正念為方便之始。
欲求者，謂生樂欲尋求此覺心也。
以此身心皆是覺心所現影像，即今現在有形色者是身，
有分別者是心，誰是本來清淨覺性。
如是推求尋覓，必欲親見本來面目，故曰欲求淨圓覺心也。
若欲如是推求，應當正念遠離諸幻。
言正念者，謂不念一切諸法，唯是一心觀察，
必欲知此身心是幻，又必欲遠離諸幻。
若知而不離，是有目無足。
若離而不知，是有足無目。
必須知幻而又離幻，如目足更資，方能得入。
orig::  ^516c44

先依如來奢摩他行，堅持禁戒，安處徒眾，
宴坐靜室，恒作是念：我今此身四大和合，
所謂髮毛爪齒、皮肉筋骨、髓腦垢色，皆歸於地；
唾涕膿血、津液涎沫、痰淚精氣、大小便利，
皆歸於水；暖氣歸火；動轉歸風。
四大各離，今者妄身當在何處？
即知此身畢竟無體，和合為相，實同幻化。
commentary::  ^517a16

此下正陳方便也。
奢摩他，定學也。起信云：若修止者，住於靜處，
端坐思惟，不依氣息，不依形色，不依地水火風，
乃至不依見聞覺知，名依奢摩他。
堅持禁戒者，謂一向絕緣，防護根門，不令向外奔馳也。
安處徒眾者，必得同心同行之人為伴侶，互相砥礪也。
宴坐靜室者，坐以攝身，身住而心得安故。
必靜室者，以離喧囂，功夫易就也。
四緣既具，則一心一境，方堪入觀。
先當正念觀察此身假合無我。
寶積經云：此身生時，與其父母四大種性，一類歌羅邏身。
若唯地界，無水界者，譬如有人握乾#CB00595;#CB01926;，
終不和合。若唯水界，無地界者，譬如油水，
無有堅實，即便流散。
若唯地水，無火界者，譬如夏月陰處肉團，
無日光時，即便流轉。
若唯地水火，無風界者，則不增長。
故一大不成，二大三大不成，必四大和合，方得成就。
故先觀察堅礙者為地，潤濕者為水，暖者為火，動者為風。
現今此身，雖見四大和合，而各有所歸，
則此妄身，畢竟屬於何大。
則知四大畢竟無體，但是和合，假名為身，實同幻化。
如是推求，即知此身實無我相。
而向之認四大為自身相，妄矣。
故庵提女了義經云：若能明知地水火風四緣，
畢竟未曾自得，有所和合，是為生義。
若知地水火風，畢竟不自得，有所離散，是為死義。
orig::  ^517a28

四緣假合妄有六根，六根四大中外合成，
妄有緣氣於中積聚，似有緣相假名為心。
善男子，此虗妄心若無六塵則不能有，
四大分解無塵可得，於中緣塵各歸散滅，畢竟無有緣心可見。
commentary::  ^517b24

次復正念觀察此心假合無我也。
正由四緣假合而妄有身，復因此身而妄立六根。
若離四大，必無六根；若離六根，亦無四大。
故外有四大，內有六根，和合而成有根之身，名曰根身。
首楞嚴經云：由明暗等二種相形，於妙圓中粘湛發見，
見精映色，攬色成根，根元目為清淨四大，
因名眼體如葡萄朵，淨根四塵流逸奔色等，豈非中外合成而有根身乎？
既有六根，仍復引生五識，攀緣五塵，而意識總採五塵落謝影子，
積聚八識田中為種子，名為法塵，而為意識所緣之境。
以意識緣法塵，似有能緣之相，遂假名能緣者以為心也。
下復逆推緣心無體，故曰即此能緣妄心，
是因六塵而有，離塵則無，是因境而有心也。
若使四大分解，無塵可得，於中四大六塵各歸散滅，
畢竟無有能緣之心可見，是無境亦無心也。
如是推求，即知此心亦無有我，而向之妄認六塵緣影為自心相者，
妄矣。已上發明知幻二字竟。
orig::  ^517b32

善男子！彼之眾生幻身滅故，幻心亦滅；
幻心滅故，幻塵亦滅；幻塵滅故，幻滅亦滅；
幻滅滅故，非幻不滅。
譬如磨鏡，垢盡明現。
善男子！當知身心皆為幻垢，垢相永滅，十方清淨。
commentary::  ^517c18

下復發明即離二字。
此中滅字，即遠離也。
只是以智觀察是幻，故不妄認妄執，脫粘內伏，
違其現業，銷其種習，名為滅耳，不是銷滅也。
若是銷滅，即墮無色四空所修。
意謂既知身心是幻，即當以如幻金剛十種深喻而遠離之，
不令粘著。固當先離幻身，次離幻心，次離幻境，此即遠離垢邊垢也。
次離滅幻之智，此即遠離淨邊垢也。
染淨諸幻既盡，而非幻不滅者，所謂離幻即覺也。
良由眾生內為意識所使，身見所持，故頭頭妄認，生徧計執。
必須去盡識情，而清淨覺體光明始露。
喻如磨鏡，必去盡鏡面之垢，而鏡體光明始得發露。
故知眾生皆有光明淨覺而不現者，若有古鏡而不磨也。
永嘉云：比來塵鏡未曾磨，今日分明須剖折。
然則光明覺體之幻垢，元非他物，即是妄認四大為身，
六塵緣影為心，而成垢耳。
若了四大本空，緣影不實，清淨覺體不為身見染汙，則垢相滅而十方清淨矣。
此即奢摩他已成之相也。
orig::  ^517c26

善男子！譬如清淨摩尼寶珠，映於五色隨方各現，諸愚癡者見彼摩尼實有五色。
善男子！圓覺淨性現於身心隨類各應，彼愚癡者說淨圓覺實有如是。
身心自相亦復如是，由此不能遠於幻化，
是故我說身心幻垢對離幻垢說名菩薩，垢盡對除即無對垢及說名者。
善男子！此菩薩及末世眾生，證得諸幻滅影像故，爾時便得無方清淨無邊虗空覺所顯發。
commentary::  ^518a12

此以喻明種種幻化皆生如來圓覺妙心，故離幻即覺也。
清淨摩尼寶珠喻清淨覺性，五色喻五蘊身心。
隨方各現者，若五方天王之見珠色各各不同，喻五蘊是依他起。
癡人見彼摩尼實有五色者，喻從依他起性而起徧計執性也。
圓覺淨性隨五業道而各現五蘊身心，正如摩尼隨方而現五色。
愚夫不達五蘊身心元是淨圓覺心，循業發現本無實體，
乃妄認淨圓覺性實有四大為自身相，
實有六塵緣影為自心相，正如愚人妄認摩尼實有五色。
故先德云：五蘊山頭一段空，同門出入不相逢。
無量劫來賃屋住，到頭不識主人公。
由彼愚癡不了身心是幻是依他起，妄執為實，
貪著生愛，不能遠離諸幻化相，妄有流轉。
是故我說身心皆是淨圓覺心所現幻垢，
由對妄認身心未離幻垢者名眾生，故對離幻垢者名菩薩。
若眾生幻垢既盡，則對離幻垢之菩薩亦除。
既無幻垢之眾生，亦無離幻垢之菩薩矣。
是知眾生菩薩皆是假名，生死涅槃悉成偽號。
故說眾幻滅無處，成道亦無得，而又說種種幻化皆生如來圓覺妙心也。
若此菩薩幻觀已成，則依如來圓覺妙心所現種種幻化影像依他之法悉皆除滅，
則不妄執隨方所現之色以為實有，爾時即證圓覺妙心，便得無方清淨。
至此則知無邊虗空皆從大覺心中顯發，
亦如海中一漚，況他物乎？
此即三摩鉢提已成之相也。
orig::  ^518a26

覺圓明故顯心清淨，心清淨故見塵清淨，
見清淨故眼根清淨，根清淨故眼識清淨，
識清淨故聞塵清淨，聞清淨故耳根清淨，
根清淨故耳識清淨，識清淨故覺塵清淨，如是乃至鼻舌身意亦復如是。
善男子！根清淨故色塵清淨，色清淨故聲塵清淨，香味觸法亦復如是。
善男子！六塵清淨故地大清淨，地清淨故水大清淨，火大風大亦復如是。
善男子！四大清淨故十二處、十八界、二十五有清淨，
彼清淨故十力、四無所畏、四無礙智、佛十八不共法、
三十七助道品清淨，如是乃至八萬四千陀羅尼門一切清淨。
善男子！一切實相性清淨故一身清淨，
一身清淨故多身清淨，多身清淨故如是乃至十方眾生圓覺清淨。
善男子！一世界清淨故多世界清淨，多世界清淨故如是乃至盡於虗空圓裹三世一切平等清淨不動。
commentary::  ^518b26

此下廣明覺性清淨不動徧滿，以顯體大相大用大也。
法既解脫，則意識尋伺覺觀不起法執，
轉成妙觀察智，徧照一切諸法，所謂觀察圓明照大千，故曰覺圓明故顯心清淨也。
覺既圓明，方顯意識分別之心一時清淨，
而一切清淨但言不頓彰，故一一漸次以顯清淨耳。
心清淨下，先明十八界清淨也。
見塵清淨者，言心既清淨，則所見之色不染汙也。
眼根清淨者，則能見之根亦不流逸也。
眼識清淨者，則所發之識不起分別也。
此明初三界清淨也。
識清淨下，謂初三界既清淨已，則後四三界亦清淨也。
覺塵該鼻舌身三界，故根清淨下，顯根淨而六塵亦淨也。
六塵清淨下，顯塵淨而四大亦淨也。
四大清淨下，顯四大淨而三界亦淨也。
言二十五有者，四洲四惡趣，六欲并梵天，
無想五那含，四空四禪定。
已上總明世間法清淨也。 ^518c6

○彼清淨下，復明出世法清淨也。
十力者，一知處非處力，謂總知一切諸法因緣果報，
降無因邪因，知人可度不可度等。
二知三世業報力，謂知三世業，及順現受等三報，知所度有障無障等。
三知諸禪解脫三昧垢淨力，及知依此所得諸果。
四知信等五根上中下力。
五知種種欲樂，令捨不淨增淨。
六知一乘三乘五乘貪瞋癡種種性欲，
知即時異時，誰可度不可度等。
七知一切道至處。
八知宿命。九知死此生彼，即天眼智。
十知自解脫無疑。
總一智而有十種用，故分為十。
總名力者，以能摧怨敵，不可屈伏故。 ^518c34

○四無所畏者，一、正知一切法無畏，謂佛誠言我是一切正智人等。
二、盡諸漏及習無畏，言我無漏等。
三、說一切障道法無畏。
四、說一切出苦道無畏。 ^519a8

○四無礙智者，一法無礙，如說地水風火等。
二義無礙，如說堅濕暖動等。
三詞無礙，謂得彼方言以說地等。
四樂說無礙，於三種智中樂說也。 ^519a14

○十八不共法者，以力等二乘有分，此無分故。
一身無失。二口無失。
三意無失。四無異想。
五無不定心。六無不知已捨。
七欲無減。八精進無減。
九念無減。十慧無減。
十一解脫無減。十二解脫知見無減。
十三一切身隨智慧行。
十四一切口隨智慧行。
十五一切意隨智慧行。
十六以智慧知過去通達無礙。
十七以智慧知現在通達無礙。
十八以智慧知未來通達無礙。 ^519a18

○三十七、助道品者，助謂資助，助正道故。
道即是止觀，品即是類，正因類故。
亦云菩提分，分亦因義。
三十七者，謂四念處、四正勤、四神足、五根、
五力、七菩提分、八聖道分。
然但以十法為體，謂精進、定、慧各八，念四、
戒三、信二、輕安、捨、思惟各一也。 ^519a34

○四念者，一觀身五種不淨，謂種子、住處、
自相、自性、究竟。二觀受是苦。
三觀心無常。四觀法無我。
此對治凡夫四倒也。
又觀身畢竟空。觀受內外空。
觀心無所有。觀法但有名。
此對治二乘四倒也。 ^519a44

○四、正勤者，四念處火，若得勤風，則無所不燒，故次辨之。
以精進為體，故總名勤。
異外道勤，故名正勤。
雖是一勤，隨義分四：一、未生之惡，遏令不生。
二、已生之惡，斷令不續。
三、未生善令生。四、已生善令長。 ^519b2

○四神足者，謂欲、勤、心、觀。
欲謂樂，勤謂無間。
心即是定，專一境性。
觀即是慧，內自揀擇。
以勤過散亂，智火微弱，故須定制，即所欲自在。
神即神通，足即是定，由出世法最勝自在。
欲等四法能證此故，名為神足，亦名如意足，以欲如心故。 ^519b12

○五根者，信、進、念、定、慧，此五通生出世間法。
前三至此，總得名根。 ^519b20

○五力者，即前五根增長，魔梵等不能屈伏，故名為力。 ^519b24

○七覺者，謂念是所依支，由繫念故，令諸善法皆不忘失。
擇法是自體支，覺自相故。
精進是出離支，由此勢力能到所到故。
喜是利益支，由心勇悅身調適故。
輕安定捨皆不染汙支，能除麤重依定轉依故。
行捨平等永捨貪憂故。
故七皆云覺支也。
雖一剎那七法俱起，而隨行相各說功能，故有七也。 ^519b26

○八正道者，謂正見是分別支，依前所證，
真實簡擇，故皆云正。
思惟是誨示他支，如其所證，方便安立思惟名義，發言語故。
下三皆是令他信支。
語者，謂依所證，問答決擇，令他信有，見清淨故。
業是身業，進止正行具足，令他信有，戒清淨故。
命者，如法乞求，依聖種住，離五邪命。
精進是淨煩惱障支，由此永離一切結故。
念是淨隨煩惱障支，由不忘失正止舉相，永不容受沈掉等故。
定是能淨最勝功德障支，由此引發神通等無量勝功德故。 ^519b38

○上之七類次第者，謂聞法已，先當念持，次即勤修。
勤故攝心調柔，調柔故信等成根，根增為力，
七覺分別，八正正行。
總八喻，顯法性如地，念處如種子，正勤為種植，
神足如抽芽，五根如生根，五力如莖葉增長，
開七覺華，結八正果。 ^519c6

○八萬四千陀羅尼清淨者，塵勞既有八萬四千，
一一對翻，皆成淨法。
故論云：不覺念起，見諸境界，故說無明。
乃至具有過恆河沙妄染之義。
對此義故，心性無動，即有過恆沙等諸淨功德相義示現。
問：世出世法，二相有殊，如何此經皆云清淨？
答：若約聖凡對治，則勝劣懸殊。
若約法性，觀一種總是幻化，皆從緣起，無自性故。
所謂一切法不可得也。
謂既見得一切世出世法，皆是非相，方見實相。
亦不見有實相可得，名實相清淨。
實相清淨者，此人即證平等法，方名一身清淨。
由一身清淨，則見十方眾生圓覺，悉皆清淨。
若十方眾生清淨，名一佛剎清淨。
一剎清淨，乃至塵塵剎剎，一切時，一切處，
悉皆平等，清淨不動。
此即禪那觀已成之相，以顯清淨覺地本來不染，
為三世十方根身器界之體，以顯體大也。
此入初地，覺通如來，盡佛境界時也。
orig::  ^519c16

善男子！虗空如是平等不動，當知覺性平等不動；
四大不動故，當知覺性平等不動；如是乃至八萬四千陀羅尼門平等不動，
當知覺性平等不動。
commentary::  ^519c48

此明初地以至八地所證境界也。
由轉意識為妙觀察智，得入初地已，次又轉七識為平等性智，
得入第八不動地，故曰平等不動。
以萬法即覺性，即萬法之不動，知覺性之不動故。
虗空平等不動，則知覺性亦爾，彼知覺者如虗空故。
四大平等不動故，則知覺性平等亦爾，
以是法住法位大，人性自常故。
此顯淨覺相大，本來不動也。
然必至八地斷七識俱生我執，則生死涅槃二心永不復起，
方名真不動地。
orig::  ^520a6

善男子！覺性徧滿，清淨不動，圓無際故，
當知六根徧滿法界；根徧滿故，當知六塵徧滿法界；
塵徧滿故，當知四大徧滿法界；如是，乃至陀羅尼門徧滿法界。
善男子！由彼妙覺性徧滿故，根性、塵性無壞、
無雜；根、塵無壞故，如是，乃至陀羅尼門無壞、無雜。
如百千燈，光照一室，其光徧滿，無壞、無雜。
commentary::  ^520a24

此明九地以至等覺所證境界也。
以覺性即萬法，即覺性徧滿，無有邊際，
則根塵四大，乃至陀羅尼門，亦復徧滿，無有邊際也。
首楞嚴云：如一見根，徧周法界。
耳鼻舌身，覺觸覺知，妙德瑩然，徧周法界。
由無明業識，動則有分別，不動即等周法界。
如是則五現量識等根，一一皆徧法界。
如眼見色時，色不可得，元來等法界。
如是則塵含剎土，芥納須彌，一攝一切，
一切攝一，一入一切，一切入一，周徧法界，事事無礙。
由彼妙覺性徧滿故，根性塵性，大小不壞，彼此無雜。
如一室中，千燈並照，燈隨盞異，盞盞不同，
光隨燈通，光光涉入，故常別常入。
經云：一中解無量，無量中解一。
所謂一多無礙，以顯淨覺用大，本來周徧也。
此中清淨不動，周徧法界，與楞嚴清淨本然，周徧法界之義同。
orig::  ^520a36

善男子！覺成就故，當知菩薩不與法縛、
不求法脫、不厭生死、不愛涅槃、不敬持戒、
不憎毀禁、不重久習、不輕初學。
何以故？一切覺故。
譬如眼光，曉了前境，其光圓滿，得無憎愛。
何以故？光體無二，無憎愛故。
commentary::  ^520b16

此從等覺入妙覺境界也。
謂始由習此三觀，證此三大，方得於一切法成等正覺，
遂轉此第八業識為大圓鏡智，則前五識亦轉為成所作智，
名為圓覺，成就名究竟覺。
覺既究竟，方見一切世出世法悉皆平等，
故不見有染法可縛，亦不見有淨法可脫，
不見有生死可厭，亦不見有涅槃可愛，
不以持戒而生敬，不以毀禁而生憎，不以久習而生尊重心，
不以初學而生輕慢想，以證平等故，觸目所見者皆是菩提。
至此方可說天地同根，萬法一體，生死即涅槃，
無明即佛性，以覺性究竟圓滿徧十方界故，
觸處皆是自己光明，其體無二，不生分別，
譬如眼光緣現量境，其光徧滿，得無憎愛，
以平等一相故，此即如來所證妙覺境界也。
所謂身心寂滅，平等本際，圓滿十方，不二隨順，蓋如此。
orig::  ^520b24

善男子！此菩薩及末世眾生，修習此心得成就者，
於此無修亦無成就，圓覺普照，寂滅無二。
於中百千萬億阿僧祇不可說恆河沙諸佛世界，
猶如空華，亂起、亂滅，不即、不離，無縛、無脫，
始知眾生本來成佛，生死、涅槃猶如昨夢。
善男子！如昨夢故，當知生死及與涅槃，
無起、無滅，無來、無去；其所證者，無得、無失，
無取、無捨；其能證者，無作、無止，無任、無滅；
於此證中，無能、無所，畢竟無證亦無證者，一切法性平等不壞。
善男子！彼諸菩薩如是修行、如是漸次、
如是思惟、如是住持、如是方便、如是開悟，求如是法亦不迷悶。
commentary::  ^520c4

菩薩修習此心，已得究竟圓滿徧十方界者，
則身心寂滅，物我兩融，得正住持。
方可說不見我為能成就之人，覺為所成就之法。
由彼轉此業識，成大圓鏡智。
以此鏡智，照見一切根身器界，皆悉寂滅，平等無二。
所謂大圓無垢同時發，普照十方塵剎中。
故見恆沙國土，在妙覺心中，亂起亂滅。
猶如狂華之在空中，亂起亂滅也。
復能照見一切眾生，不即圓覺，不離圓覺。
無生死法可縛，亦無涅槃法可脫。
至此始知眾生本來是佛，不假修證。
故世尊初成正覺，歎曰，奇哉，一切眾生，具有如來智慧德相。
但以妄想執著，而不證得。
回視向來欲斷生死，證涅槃，作種種勤勞肯綮之事，皆是夢中所現境界。
既醒之後，則知生死涅槃，了不可得。
既知是夢，則知涅槃不曾起，生死不曾滅。
涅槃本無來，生死本無去。
其所證之法，悟時不曾得，迷時不曾失。
悟時不曾取，迷時不曾捨。
其能證之人，亦遠離四病。
不以作諸幻行，而執為能證。
不以取靜為行，而執為能證。
不以一切任運，而執為能證。
不以一切寂滅，而執為能證。
以此所證圓覺體中，纖毫不立。
擬心即差，動念即隔。
故無所證之法，亦無能證之佛。
故楞伽偈云，一切無涅槃，無有涅槃佛。
亦無佛涅槃，遠離覺所覺。
而前文亦云，眾幻滅無處，成道亦無得。
以一切法性，本來平等不壞故。
所以云，真如凡聖，悉是夢言。
佛及眾生，並為增語。
故結示云，若此菩薩，依此清淨覺心為本，
修行一心，觀察根身器界如幻，為修行之具。
最後遠離諸幻，入清淨覺，為住持之境。
此即無漸次中強立漸次，無方便中強立方便也。
若能如是漸次開示，漸次修習，漸次取證，必不迷悶而不能入矣。
至此則初章皆依圓覺清淨覺相，永斷無明，
方成佛道，始得明了。
起信所謂依本覺故，而有不覺。
依不覺故，而有始覺也。
如此
orig::  ^520c24

爾時，世尊欲重宣此義，而說偈言：普眼汝當知，
一切諸眾生，身心皆如幻。
身相屬四大，心性歸六塵，四大體各離，誰為和合者？
如是漸修行，一切悉清淨，不動徧法界，
無作止任滅，亦無能證者。
一切佛世界，猶如虗空華，三世悉平等，畢竟無來去。
初發心菩薩，及末世眾生，欲求入佛道，應如是修習。
commentary::  ^521a40

一切眾生妄認四大及六塵緣影為身心相，
不知身心皆由迷圓覺妙心而成，業識幻出五蘊，身心本無實體。
若一一觀察，則知身相屬四大而身本無身，
心相歸六塵而心本無心，既四大各離，則誰為和合而有我耶？
如是我執既空，則分別法執亦盡，分別法執既盡，
則根身器界悉皆清淨，得入初地，復從初地漸斷俱生法執，
入不動地，復從不動而漸入等妙，則覺性圓滿，周徧法界。
至此則所證之法四病俱離，既不見有所證之法，
亦不見有能證之人，反觀一切佛土猶如空華，
一切三世無去來今，此即菩薩漸次所證以至極果也。
若初發心求入佛道者，當如是修習，則永斷無明而得入矣。
大方廣圓覺脩多羅了義經近釋卷二
 ^521b4
