
other:: 金剛三昧經通宗記卷第三
author:: 天台山華頂嗣祖沙門　#CB08652;震　述
orig:: 
無相法品第二之中 ^271b6

解脫菩薩而白佛言。
尊者。若有眾生。見法生時。
令滅何見。見法滅時。
令滅何見。
commentary::  ^271b8

此問滅見。發起性空義。
意謂如佛言。若心之生滅。
則令滅其妄心。若見法生時。
一切法相。念念出生。
見法滅時。剎那不住。
念念遷滅。又當令其滅何等見耶。
orig::  ^271b12

佛言。菩薩。若有眾生。
見法生時。令滅無見。
見法滅時。令滅有見。
若滅是見。得法真源。
無入決定性。決定無生。
commentary::  ^271b20

此示其性源。謂正當見法生起之時。
便好識取本有之性。
若二乘執法本無者。
知畢竟非無。即可令其滅此無見矣。
又如正當見法遷滅之時。
便好識取本無之性。
若凡夫執法本有者。
知畢竟非有。即可令其滅此有見矣。
若滅此有無二種妄見。
則知前塵自相有無。
於我何預。如此便得法性真源。
達法本空。知心妄計。
滅心妄見。於有於無。
何有定執。若謂有不應無。
云何剎那不住。若謂無不應有。
云何念念出生。由是而觀。
亦無有所入於決定之性。
此乃為決定而住於無生者矣。
此與真性空品為張本也。
orig::  ^271b26

解脫菩薩而白佛言。
尊者。令彼眾生住於無生。
是無生耶〔北藏作也〕。
commentary::  ^271b48

此揀問誤解。
orig::  ^271c4

佛言。住於無生。即是有生。
commentary::  ^271c6

此順遣其非。
orig::  ^271c8

何以故。無住無生。
乃是無生。菩薩。若生無生。
以生滅生。生滅俱滅。
本生不生。心常空寂。
空寂無住。心無有住。
乃是無生。
commentary::  ^271c10

此徵明其義。言自應無所住於無生。
乃是無生。若生心住於無生。
即以能生而滅所生。
殊為不可。直須生滅二種妄心。
俱乃寂滅。使本生之妄。
更不復生。如是則心體常自空寂。
既得空寂則無所住。
若心既無有所住。
乃真是無生矣。
orig::  ^271c16

解脫菩薩而白佛言。
尊者。心無有住。有何修學。
為有學耶。為無學耶。
commentary::  ^271c26

此問修學之功。發起如來藏義。
修者修於德業。學者學其道法。
上古之世。無文字記識。
若欲成一大業。先於木上。
以刀斫痕計其數。
名之曰業。凡一功成。
即修去一痕。故聖人皆言修業。
以木痕修盡。為卒業。
其義如此。又學字。
謂童穉初授書時。
兩手捧持。如翫卦畫爻象而已。
此學之義也。又學未滿。
謂之有學。至無所學地。
為無學。又研真斷惑名為學。
真窮惑盡名無學。
解脫謂心無有住。
即同空寂。既是空寂。
有何所修。有何所學。
又問。得此無生之心。
為是學未滿之有學耶。
為是至無所學地之無學耶。
orig::  ^271c30

佛言。菩薩。無生之心。
心無出入。本如來藏。
性寂不動。
commentary::  ^272a4

此示如來藏性。言無生之心。
無有所住。亦無出入。
即是眾生本來自性清淨如來之藏。
其性體本自空寂不動。
有出纏在纏二義。
在諸佛證得。為出纏如來藏。
眾生不了。為在纏如來藏。
又在纏名如來藏。
出纏號淨法身。此為如來藏品之張本。
其義在後品中發明。
orig::  ^272a6

亦非有學。亦非無學。
無有學不學。是即無學。
非無有學。是為所學。
commentary::  ^272a18

此明非學不學。言其不同二乘四果。
有學無學之比。汝言有何修學。
殊不知此中。無有學與不學。
是即無學。非無有學。
是即為所學也。
orig::  ^272a22

解脫菩薩而白佛言。
尊者。云何如來藏性寂不動。
commentary::  ^272a28

此問其名義。
orig::  ^272a30

佛言。如來藏者。生滅慮知相隱理不顯。
是如來藏性寂不動。
commentary::  ^272a32

此示相揀過。夫如來藏。
本無生滅。本自空寂。
皆由前七識。無始名言。
有支及業。三種虗偽。
惡習所熏。而為生相無明。
轉為識藏。含藏一切種子。
為善不善因。又依此藏識。
復生住地無明。起前七現行。
此住地無明。即與前七和合。
由此現種相生。因生而有滅。
因生滅而有慮知。
因有此四相。故隱覆真理。
不得顯現。然此生滅根源。
實從如來藏。轉為識藏。
而起於七識也。今眾生但為四相隱覆。
而不知如來藏性。
本無生滅。本自空寂。
故不為其所動也。
orig::  ^272a36

解脫菩薩而白佛言。
尊者。云何生滅慮知相。
commentary::  ^272b6

此問揀過之相。
orig::  ^272b8

佛言。菩薩理無可不。
若有可不。即生諸念。
千思萬慮。是生滅相。
菩薩觀本性相。理自滿足。
千思萬慮。不益道理。
徒為亂動。失本心王。
commentary::  ^272b10

此示四種過。言如來藏中。
真性之理。本無可之與否。
若有可否。即有是非。
有是非。即諸念紛飛而起。
遂有千種思萬種慮。
由此有菩提煩惱。
更互相侵。不知此皆是生滅之相。
若返觀於本性之相。
其理本自滿足。若隨意識思慮。
則不能益於至道之理。
徒為其所動亂。而使心王失於所守矣。
orig::  ^272b16

若無思慮。則無生滅。
如實不起。諸識安寂。
流注不生。得五法淨。
是為大乘。
commentary::  ^272b28

此明五法淨。釋前修學之功効也。
言若心無思慮。則無有生滅。
便得入於真如實際之地。
妄念決定不起。諸識安住空寂。
流注之識不生。則五法皆淨。
是謂之大乘也。 ^272b32

○楞伽經云。諸識有二種生住滅。
謂流注生及相生。
流注住及相住。流注滅及相滅。
起信論中。謂第八中現識。
三相微隱。是細中之細。
名為流注。此流注。
全是真如不生滅性。
因無明不覺。忽與生滅和合。
轉而為識。名流注生。
長劫相續。名流注住。
至等覺金剛道後。
得一念相應慧。頓斷生相無明。
此是業識動念。念中最細者。
斷已。即轉第八識為大圓鏡智。
轉前五識為成所作智。
方滅第八中現識之相。
名流注滅。此流注邊際。
極為細微。唯佛及住地菩薩。
真斷我法二執。證法性身者。
方能知耳。其餘大乘資糧加行位中。
以善巧方便觀察。
遠離分別我法二執。
轉第六識為妙觀察智。
轉第七識為平等性智。
觀生死涅槃平等。
得證如來平等法身。
初獲無分別智者。
亦知之。既知此已。
即以無分別智。觀察微細流注。
若上品修。頓超十地。
中品修。頓超八地。
下品修。從地至地。
漸斷漸證。直至十地。
始能見自心微細妄想流注耳。
此第八現識中。生住滅三種流注也。
若生住滅三種相。
乃前七識中相。但就前流注住中。
分而為三。有細中之粗。
是前五與七了境。
粗中之細。粗中之粗。
是第六了境。此三相為粗顯。
如七識初生。執第八為我。
名相生。即與前境和合。
相續不斷。名相住。
若大乘。從初發正信相應地。
即斷執取相。是滅粗中粗相。
即是斷第六我執分別。
以第六分別事識。
因第八現識計度。
而生執取故。又從初地。
證徧行真如。斷相續相。
得隨分覺而見道。
謂覺於念住。念無住相。
以離分別粗念相故。
即是斷第六法執分別。
此亦是第六依第八現相計度。
而生相續故。至七地斷智相。
此亦是第六。因現識而成智相故。
此斷第六法執俱生。
此法執。以與身俱生。
任運而起故。是滅粗中細相。
總為第六了境。自八地斷現相。
以第七唯內執第八為我。
而無法執。此空第七俱生我執。
又以前五識。依第八轉相而轉現相故。
九地即斷轉相。以第七依第八業相。
而轉轉相故。此二。
乃前五與七了境。
是滅細中粗相。是為相滅。
然相。即流注中相。
流注。即相中流注。
若流注識滅。即得滅盡定。
苟或微細習氣不滅。
流注識亦不能滅。
今觀眾生心中。剎那剎那。
念念生滅。以何治之。
其必觀生也。猶石女之懷胎。
觀住也。若陽#CB08504;之翻波。
觀異也。同浮雲之萬變。
觀滅也。類狂華之謝空。
觀剎那也。於真如心中。
未嘗動著一纖毫意念。
如是則流注與相。
一切都盡。所以八地中菩薩。
於滅盡定。能念念入。
念念起。此滅第八識。
轉現二相中。生住滅三種相。
然尚有一分無始無明業相未斷。
故十地悟入微細祕密愚。
等覺金剛心。斷微細所知煩惱障。
此所知與煩惱。名為二障。
即從我法二執。根本上生。
煩惱障大涅槃。所知障大菩提。
唯識中。謂染法障所知境。
令智不知。名所知障。
故曰所知不是障。
被障障所知。至等覺。
方斷此二障。且於境上。
猶有微細執著愚。
及微細礙愚。所以云。
等覺菩薩。猶坐在無明窟中。
至妙覺解脫道。第八。
依真相而轉業相。
及前五。所依轉相而轉現相。
一時滅盡。此是空第八。
及前五中法執。而得入於佛地。
即前所謂流注識滅。
是滅第八中。一分無始無明業相。
此業相滅。即流注滅。
若流注滅。第八真相方顯。
真相。即心真如相。
乃亘古亘今。不斷不滅。
雖則隨緣而生。本未嘗生。
隨緣而滅。本未嘗滅。
此即本覺心體。自古自今。
不變不壞。其流注滅者。
唯滅心相。而心體常存。
以故謂之真常流注。
因眾生迷此。故流轉三界。
諸佛證此。即成等正覺。
但相宗。論我法二執。
有粗有細。粗者是分別。
細者是俱生。又唯識百法中。
前九十四種。是眾生分上。
我法二執。後六種無為。
是二乘菩薩。我法二執。
又八識中。以六七皆有二執。
五八俱無。性宗則五八。
唯法執。七唯我執。
六我法二執俱有。
若無相無見。無分別。
無二執者。真如也。
又五法者。即楞伽中。
所云相。名。妄想。如如。
正智。是也。又云。五法三自性。
及與八種識。二種無有我。
悉攝摩訶衍。夫世間萬有。
皆名相所攝。故凡有相即有名。
皆吾人強為安立者也。
然一切有形色者是相。
即相而稱謂是名。
因名相而生分別。
是妄想。知此名相。
自性本空。實無一法可立。
亦無一法可遣。知一切法。
其體空寂。離於所作。
是如如。從如如之體。
返觀一切名相妄想。
猶如過客。來去不停。
求其實相。了不可得。
是正智。又楞伽別示三性八識二無我。
亦以此五法收盡。
葢三自性。一緣起自性。
即名相。二妄想自性。
如其名。三成自性。
即是如如正智。又八識是名相妄想。
若轉八識而成四智。
即是如如正智。又二無我。
謂人無我。法無我。
我與法是名相。執我執法是妄想。
證二空無我。即是如如正智。
以故一切佛法。總不出此五法。
且名初本無名。相初本無相。
皆由妄計。謂此名非彼。
彼相非此。若知其不實。
無思慮計度生滅之相。
即如智亦是假名。
何有相之可得。若謂實有如智。
亦屬妄想。如此則五法皆淨盡無餘矣。
orig::  ^272b38

菩薩。入五法淨。心即無妄。
若無有妄。即入如來〔自覺聖智〕之地。
入智地者。善知一切從本不生。
知本不生。即無妄想。
commentary::  ^273c14

此明入佛智地。夫自眾生至於佛地。
無非皆欲空此五法而已。
葢眾生流轉六道。
只為執著名相妄想。
而起毀譽愛憎。種種意言分別。
若得名空。則毀譽不動。
相空。則憎愛不生。
名滅。則言語道斷。
相滅。則心行處滅。
若妄想滅。則一心獨顯。
若得如如之體。則熾然作用而常在寂滅。
若得正智。住煩惱即是菩提。
處生死不異涅槃。
如是則一切心識。
所不能緣。名本無名。
相本無相。名相既無。
妄想非有。亦無正智。
亦無如如。亦無佛無眾生。
此所謂入五法淨。
心即無妄。若無有妄。
即入如來自覺聖智之地。
此自覺聖智。是妙覺所證境界。
如佛言。思惟無所有。
佛地無生。到自覺聖趣。
又云。此則是我地。
自在最勝處。故知此即是佛智地。
然入此智地。善知一切世間出世諸法。
從本不自生。既知本不自生。
又何有於妄想耶。
此章總結無相中。
無生。覺利。實際性空。
如來藏。總持品之義也。 ^273c20

 [fg_../figures/X/X35p0274_01.gif] ^274a2

 [fg_../figures/X/X35p0275_01.gif] ^275a2

 " resp=○楞伽中。
佛嘗示七種第一義。
即是此七品法。一謂心境界第一義。
即心自性。更無分別。
即是無相。二謂慧境界第一義。
觀一切法。無不通達。
而實無所有。即是無生。
三謂智境界第一義。
採集業。說心。不採集。
是智。即是本覺利。
四謂見境界第一義。
得佛正知見。知一切色是佛色。
一切聲是佛聲。即是入實際。
五謂超二見。境界第一義。
離有無。一異。俱不俱。
一切對待。即是真性空。
六謂超一子地境界第一義。
初說三乘法。住一子地。
今說一乘一性。故超一子地。
即是如來藏。七謂如來自到境界第一義。
即自覺聖智。不由他悟。
通達佛法。此即諸佛善知之妙。
但眾生迷本。即以此知。
而變為妄想矣。故曰。
知之一字。眾妙之門。
亦眾禍之門也。後地藏菩薩。
首問法不緣生。以收此中之義。
orig::  ^276a2

解脫菩薩而白佛言。
尊者。無妄想者。應無止息。
commentary::  ^276a32

此問無妄無止。即從前品中不生二字。
轉出此無止息句來。
orig::  ^276a34

佛言。菩薩。妄本不生。
無妄可息。知心無心。
無心可止。無分無別。
現識不生。無生可止。
是則無止。亦非無止。
何以故。止無止故。
commentary::  ^276a38

此明止無止義。正顯入如來自覺聖智境界。
夫一切眾生。皆由前七識。
執取五陰自相共相。
乃有因緣生滅之法。
而為妄想計著。相續不斷耳。
所言自相者。謂自身現量證知。
觸火則熱。入水則寒。
非言說所及。是也。
共相者。乃比量之境。
是言說所及。如言一法。
則貫通多法。共有此相。
猶一切火。同一熱性。
一切水。同一濕性。
是也。又如假智。以詮自性之名。
亦屬言說。亦是共相中收。
故凡心生滅相。總只因自共二相。
而有妄想計著之相續耳。
又即於五法中觀之。
不特名相妄想。是計著相續之相。
若執如如正智為實有者。
亦為妄想相續矣。
何故以如如正智。
良由對治名相妄想而設。
究竟何有如如正智之可得耶。
此所謂一真法界。
纖塵不立。非凡愚所知。
須是住地菩薩。證平等法性。
始能知耳。以平等法性中。
既無凡情。亦無聖解。
觀察自心現量境界。
知自共二相。心及心所。
一切諸法。本來空寂。
雖從自心顯現。猶如鏡現形。
本無留迹。當處出生。
隨處寂滅。於妄想計著相續。
本自不生。亦無妄想計著相續之可以息。
固知心之本無其心。
無起無動。亦無心相之可止。
如是則無分無別。
即得第八現識。流注不生。
當體空寂。更無有生之可止。
是則謂之無止。然則亦非無止。
以止於無止故。 ^276a44

○篆書以#CB18122;#CB18123;為步字。
猶夫舉左足復進右足。
斯謂之步。若左足已停而右足不起。
乃謂之止。昔嘗論大學止於至善之義。
猶夫人之前念後念。
妄惑競生。逐惡流染而不知止。
若知自己靈明性德。
而止於至善。更不容有第二念。
即謂之止。至者。極盡之稱。
善者。精微之謂。是必當止於極盡精微明德之奧耳。
吾固曰。此心一止。
便得其正。又何有於私欲之萌念乎。
此是孔門下手用功處也。
且吾宗以第一念。
為現量境界。故黃檗和尚云。
頓超等妙二覺之表。
決定不流至第二念。
始似入我宗門。葢宗門全提大用。
直下截斷意識分別。
此是真止。如臨濟立第一句法云。
三要印開朱點窄。
未容擬議主賓分。
何容心識籌度於其間耶。
若向未舉已前。撩起便行。
略較些子。纔生第二念。
即落意識分別。便成妄想執著。
相續不止。是為比量。
此由外緣五塵。而比度其長短好惡等相。
故為從上諸聖所訶。
謂毫釐繫念。三途業因。
瞥爾情生。萬劫羈鎖。
至若比度不著。如夢中境。
及病中狂亂所見。
名為非量。此三量。
是能緣之心。與五塵所緣之境。
而為對現。於境有好惡長短。
而心則依之。起於憎愛取捨。
至乎躭染。習成善惡二性。
以感苦樂二報。故流轉三界不已。
奈何眾生迷此。不知皆從意識而起。
若乃勘破妄心妄境。
直下能所俱亡。分別不起。
是真得無生可止。
即能轉根本無明。
為般若智光。於塵勞生死。
顯大機大用。處處自在無礙。
一一任運縱橫。如此。
真得入自覺聖智之境界者也。
orig::  ^276b38

解脫菩薩而白佛言。
尊者。若止無止。止即是生。
何謂無生。
commentary::  ^276c44

此徵止生之義。言若生止於無止之心。
非可為之止矣。葢生心求止。
止即是生。如三祖信心銘云。
止動歸止。止更彌動。
然今若求止之心已生。
何以謂之無生耶。
orig::  ^276c48

佛言。菩薩。當止是生。
止已無止。亦不住於無止。
亦不住於無住。云何是生。
commentary::  ^277a8

此示不住無止之義。
然此但答止即是生一句。
謂正當止息之時。
而心雖是生。且念念無住。
此止亦已無其所止矣。
況亦不住於無止。
亦不住於無住。云何而言止即是生耶。
orig::  ^277a12

解脫菩薩而白佛言。
尊者。無生之心。有何取捨。
住何法相。
commentary::  ^277a20

此問無生取捨。徵前何謂無生一句之義。
orig::  ^277a24

佛言。無生之心。不取不捨。
住於不心。住於不法。
commentary::  ^277a26

此示無住之義夫一切法。
若有所住。即有取捨。
葢取捨者。只為五陰中。
識陰未破。內取識藏謂之我。
外取識所分別五塵。
而為我之所。此是我執也。
若既捨識藏。則又取能捨者而為我。
所證者為我之所。
是則名法執矣。此二執。
即是心法二種。今言無生之心。
於一切法。不取不捨。
無生之相。而住於不心不法。
則我法俱空。能所皆泯。
乃為自覺聖智之實義也。
orig::  ^277a28

解脫菩薩而白佛言。
尊者。云何住於不心。
住於不法。
commentary::  ^277a44

此問不心不法。徵前所示之義。
orig::  ^277a46

佛言。不生於心。是住不心。
不生於法。是住不法。
善男子。不生心法。
即無依止。不住諸行。
心常空寂。無有異想。
譬彼虗空。無有動住。
無起無作。無彼無此。
得心空〔北藏。作空心〕眼。
得法空心。五陰六入。
悉皆空寂。
commentary::  ^277a48

此重釋不生心法。
因前問無生住何法相。
故答住於不心不法。
其實即不生心法一句。
既不生心法。即無可依止。
既無依止。即不住一切有為諸行。
心常空寂。無有取捨可否是非。
及一切異想。譬彼虗空。
無有動相住相。無起相。
無作相。亦無彼此之相。
果能如是。即得心空。
悟四大之無我。得法空。
悟一切法無我。故曰得心空眼。
得法空心。夫心空之眼即如來正法眼藏。
法空之心。即如來涅槃妙心。
從上佛祖惟契證。
此心眼而已。所云五陰者。
四大積聚是色。領納資貪是受。
取相馳求是想。微細遷流是行。
熾然分別是識。此五能覆真性。
故名陰。然生因識有。
滅從色除。六入者。
眼耳鼻舌身意內六根。
取著色聲香味觸法外六塵。
有互相涉入之義。
故曰入。然今既契證此心此法。
而陰入等相。自然悉皆空寂者矣。
後地藏菩薩。問諸法云何不一。
以收此中之義。
orig::  ^277b8

善男子。修空法者。
不依三界。不住戒相。
清淨無念。無攝無放。
性等金剛。不壞三寶。
空心不動。具六波羅蜜。
commentary::  ^277b40

此明空法具攝六度。
夫空為大乘之初門也。
然修此空法。不依三界。
以出於三界有為法故。
不住小乘有為戒相。
以三輪體空故。自性清淨。
無有念慮。離於散亂。
無有攝心。離於懈怠。
無有放意。性體等於金剛。
不壞自性三寶清淨光明之體。
夫自性常覺不昧。
是佛寶。自性軌執不失。
是法寶。自性清淨和合。
是僧寶。又自心清淨。
念念無染。即是佛。
自心光明。無不照燭。
即是法。自心清淨光明。
處處無礙。即是僧。
總不用外求。只在自性一心之中也。
若信此一體三寶。
即得空心不動。具六波羅蜜。
梵語波羅蜜。此云到彼岸。
又云度葢。謂世間有為法。
祇在此岸。不得到彼岸。
如人修施。以能施所施及受施者。
為三輪。此三輪空寂。
名無相無為。是到彼岸。
若三輪不空。則因果不忘。
如輪之迴轉。是世間有為法矣。
六度中。皆具三輪。
若不空。不得稱為六波羅蜜。
又二乘人與菩薩。
同行六度。但自利利人不同。
又權教。只修六度為因。
實教。先求悟明自心。
既得明了。止息一切。
惟修本性。惟欲度生。
是名發菩提心。既已發心。
應修諸行。成萬德莊嚴法身妙果也。
w:: 音釋
note:: 預 ^277b44

〔與豫同。干也。在也。
及也〕。卒
〔畢也〕。穉
〔音治。幼小也〕。翫
〔同玩。閒觀取適也〕。
窟
。萌 ^277c38

〔音盲。艸始生芽也〕。
籌
〔音酧。計算也〕。瞥
〔篇入聲。忽然一見也〕。
羈
〔音雞羈繫〕。鎖 ^277c40

〔音瑣。俗作鏁〕。耽
〔都含切。答平聲。愛戀也〕。
奈
〔音耐〕。勘
〔堪去聲〕。軌
〔音癸。法也。循也〕。金剛三昧經通宗記卷第三
 ^277c42
