
other:: 
other:: 
other:: 止觀義例纂要卷第二
author:: 永嘉沙門釋　〔從義〕　撰
other:: 
#### 次明消釋體勢
次明消釋體勢
文為二。初分科。次一者下。
解釋。文為二。
other:: 
##### 初明文體勢
初明文體勢 ^17b31

為十。
other:: 
###### 初明法喻廣略
初明法喻廣略
中云。若法略喻廣等者。
如文句記釋譬說周初願為四眾說其因緣。
文云。問。前法說中亦前三後一。
聞既不悟。今還請於前三後一。
與前何別。答。言因緣者。
即是前三後一始末根由。
故云因緣。四佛章略。
釋迦稍廣。雖以五濁用釋於權。
始末未明。故使中根於茲不曉。
譬說委明輪迴之相。
具列三車出宅之由。
兼示索三與一之意。
廣敘等賜等子等心。
此乃方酬因緣之請。
故此即是法說周略譬說周廣。
故須展於法說周文。
與譬說周文相相稱是。
故不可專守略法而壅廣喻之文也。
然以譬望法既分廣略。
若以譬望合豈不然乎。
故文句記又云。然譬與合互有廣略。
若譬略合廣。先攝合文來對譬竟。
至合更須委悉消之。
若譬廣合略。世尊豈可徒施悠言。
須委消譬。合但略對。
又法略喻廣既爾。
法廣喻略準知。何者是邪。
如五佛章開權顯實豈非法廣。
譬如優曇華豈非喻略。
若止觀中法略喻廣。
如第一卷發心文後舉十種喻以譬滅惡生善德等。
恐是喻廣。故云譬如金剛從金性生等〔云云〕。
又如第二卷料簡第四三昧無勸修。
文後舉西施等喻。
亦恐是喻廣之文也。
然止觀中法略喻廣其文甚少。
更請檢之〔云云〕。法廣喻略其文稍多。
今且舉一文以示之。
如止觀約餘門破法徧中云。
上約無生一門豎修三觀。
徹照三諦破法徧。
無量諸門望無生門。
餘門是橫〔法廣〕。譬如徑直重門此則名豎。
齊並邐迆故稱為橫〔喻略〕。
攢字準文選張衡南都賦注中作左官切。
故彼文云。攢立叢駢。
注云。言林木攢布也。
若準玉篇韻集中。
從手是去聲。訓聚也。
從木是平聲。謂木叢也。
今依文選。故取平聲。
亦取訓聚之義。謂攢聚上文之廣法以對斯文之略喻也。
或開喻對法如如意珠等者。
止觀陰境十乘之初觀不思議境文末舉喻云。
如如意珠天上勝寶。
狀如芥粟有大功能。
淨妙五欲七寶琳琅。
非內畜非外入。不謀前後。
不擇多少。不作麤妙。
稱意豐儉。降雨穰穰不添不盡。
蓋是色法尚能如此。
況心神靈妙。寧不具一切法邪。
輔行云。如意珠下。
正譬妙境。即總譬於前來理性．自他．橫豎及結成等。
故今謂之開喻對法也。
即是開於如意珠喻。
以對前來理性．自他．橫豎．結成等不思議境之法也。
如意珠者。第一義天天然理體。
即勝寶也。性無雜染名之為淨。
無非佛法故名為妙。
在一剎那故云芥粟。
能滿自他菩提妙果名大功能。
生一切願故名為欲。
欲不出五。寶不出七。
即譬無作道品總持。
真寶名琳。似寶名琅。
非自性故非內。非他性故非外。
既非自他即無共離。
非縱故不謀前後。
非橫故不擇多少。
非權非實故云不作麤妙。
觸境斯現故云稱意豐儉。
益物不窮故云降雨穰穰。
非本無今有故不添。
非本有今無故不盡。
或法別喻總。如以大車喻於十法等者。
止觀陰境十乘文後舉經文大車喻之。
輔行云。且順經文次第。
不依十法次第。今以十法隨對整足。
大車高廣。不思議境也。
幰蓋慈悲寶繩交絡。
即發心也。安置丹枕。
枕有內外。若車內枕。
休息眾行。即安心也。
若車外枕。或動或靜。
動靜只是通塞義也。
破塞存通。即塞而通。
其疾如風。即破無明。
是破徧義也。始自白牛終至平正。
道品義也。又多僕從。
即正助也。遊於四方。
即次位也。安忍離愛在次位之初。
安忍只是忍於五品違順令入六根。
離愛只是離六根中相似法愛。
故知前七正明車體及以具度。
後三只是乘之所涉。
若無所涉運義不成。
是故十法通名大乘也。
故今謂之開彼總喻以對十法也。
若以善畫勝堂為喻。
不須開對但略合而已者。
止觀第四生起十乘文後舉喻云。
譬如毗首羯磨造得勝堂。
不疎不密間隙容綖。
巍巍昂昂峙於上天。
非拙匠所能揆則。
又如善畫。圖其匡郭寫像偪真。
骨法精靈生氣飛動。
豈填彩人所能點綴。
次合譬云。此十重觀法橫豎收束微妙精巧。
初則簡境真偽。中則正助相添。
後則安忍無著。意圓法巧該括周備。
規矩初心。將送行者到彼薩雲。
非闇證禪師誦文法師所能知也。
輔行云。以此一合通合兩譬。
最後結中同結二人。
然此合說文約意廣。
初合勝堂者。橫豎等合。
不疎不密等從。初則下合巍巍等意。
圓下合非拙匠等。
次合後譬者。橫豎等合。
匡郭偪真微妙等合。
圖寫等從。初則下。
合生氣等。非誦文者。
合填彩人。委消譬合之文具在輔行。
今不煩錄。若法喻俱總。
如以虗空喻於法界者。
止觀第一．輔行第二引華嚴云。
遊心法界如虗空。
是人則知佛境界。
法界妙理非相無形。
故喻虗空也。若法喻俱別。
則隨文對消等者。
如止觀第一云。漸則初淺後深。
如彼梯隥。不定前後更互。
如金剛寶置之日中。
圓頓初後不二。如通者騰空。
為三根性說三法門。
引三譬喻隨文對消。
具如輔行。可以意得故不煩引。
other:: 
###### 次明法等有無
次明法等有無 ^17b33

中云。法喻合三互有互無者。
若但有法而無譬合。
其文甚多。若但有法譬而無合者。
如向所引漸則初淺後深如彼梯隥等是也。
是故須知。但可有法無譬及有法譬無合。
終不可云有合無法譬也。
隨宜設用存沒適時者。
意明法若易解則不須舉喻。
法若難明必假喻而顯。
有合無合準思可見。
故文句記解舉譬文下注云云字者。
以易解故不復合喻。
即此意也。
other:: 
###### 三明開合自他
三明開合自他 ^18b46

中云。有對自開合如五略對十廣者。
五略但是十大章中第一大意自開為五耳。
而止觀云。生起五略顯於十廣者。
即是對自而論開合也。
輔行云。生起五略顯於十廣者。
對顯也。生起五略彰十次第。
五十不出自行因果化他能所有對他開合。
如以十廣對五重玄義者。
輔行第四云。又此廣文亦與五重玄義意同。
五重則玄談教旨。
今此則依經起行。
所以彼為釋經。此為成觀。
是故次第稍異。於彼初釋名者。
即標名也。次體相者。
即顯體也。攝法只明體所攝法。
方便下三即是明宗起教。
是用偏圓判教。彼釋法華理須分別。
一代教門故教居後。
分別前四此為成觀。
觀由解生名體偏圓。
並屬於解由解立行。
故次解後方便正觀。
行始為因行終為果。
故次正觀以明果報。
宗是自行用是益他。
由自行滿故能起教。
旨歸只是自他所契。
故彼玄文引神力品。
約教次第故名用體宗。
若引序品約行次第故名體宗用。
今文正當約行次第。
但以教相在於宗前。
前後之意如向所說。
有相攝開合如開上合下者。
止觀第一云。若心若道其非甚多略言十耳。
或開上合下或開下合上。
令十數方足而已。
輔行云。舉略顯廣以要攝多。
一道之內非相無邊。
故云甚多。言數方者。
方猶法也。如華嚴中凡諸法門以十為數。
或開上合下等者。
明開合也。上謂二乘。
下謂修羅。文合二乘。
是故開下謂開修羅從鬼畜出。
開上合下準說可知。
法華云六趣。淨名云五道。
以由修羅開合故也。 ^18c14

有義立開合。如攝法等開六開四等。
不出自他因果。及文四義。
二意唯在一者。開六即是攝一切理。
攝一切惑。攝一切智。
攝一切行。攝一切位。
攝一切教。開四即是六中一一皆開為四。
即是四教理惑等也。
若就現六開四。即自他因果耳。
不出自他因果者。
止觀云。事理解行因果自他等皆止觀攝盡也。
輔行云。實體止觀以為能攝。
事理等六以為所攝。
所從於能故云攝法。
雖辨偏圓次不次等。
但明實體所攝法徧。
豈所攝差降令體分張。
從事理下。略示向列六章攝相。
略以事等攝於六章。
事即攝五。理但是理。
解即是智。位通因果。
因復攝於理惑智行教他。
但教餘並是自。自行化他因果攝盡。
此之六章文六義二。
各有次第及不次第。
意唯在一。同是圓頓止觀攝故。
而今文云。文四義二者。
四字恐誤。當為六字。
或恐開四即是文四也。
文相盈縮者。即是開合也。
後數必使至十者。
後字誤也。當為從字。
十數如前十廣等也。
言賖促者。即遠近也。
遠近即是長短。長短即是開合故也。
other:: 
###### 四明注文云云者
四明注文云云者 ^19a14

輔行云。注云云者。
未盡之#CB15032;。
云者言也。說文云。
象雲氣在天迴轉之形。
言之在口如雲潤物。
廣雅云。云者有也。
下文尚有如雲之言也。
如生起五略顯於十廣文下注云云者。
即以生起五略顯於十廣次第。
而五略十廣生起次第上文已具。
今若重展則成文繁。
是故文下但注云云耳。
此即上文已具也。
或餘部廣存者。如止觀第一以四種四諦橫豎對土文下注云云者。
即四土之義廣如淨名疏及一家諸部。
今但略對而已。餘如諸部具存。
故但注云云也。或廣文非要者。
如止觀中略列十種發心廣說下注云云者。
以今所列始從推理終至受苦。
發菩提心大綱略足。
若更廣說於今非要。
是故乃注云云字耳。
若消釋者須委的處所者。
謂上文雖則已具。
及餘部廣存。而消釋者必須委悉的辨上文餘部處所。
豈可通漫不知向方邪。
撮略指示者。謂雖重展成繁。
及廣文非要。亦須撮略指示大綱。
故輔行釋對土橫豎文畢乃云出淨名疏也。
又釋發心中云應知經論多少不同。
如十住婆沙但有七種發心。
無量壽觀．報恩等經亦有多發。
優婆塞戒經有十種發心等。
故法華文句凡注云云兩字。
而文句記多委的處所撮略指示。
即此之例也。若傳寫有闕須填者。
亦如法華文句約觀心解一時文下闕注云云兩字。
記中乃云。觀心下應注云云。
文無者闕也。
other:: 
###### 五明破立存沒
五明破立存沒 ^19b2

中云。如破古師及破邪僻等者。
破古可解。破邪僻者。
如陰境十乘大車文後云。
今人只謂捨惡取空是大乘。
此空尚不免六十二見單複之惡。
何得動出為乘。設借為乘。
只一禿乘。無法門具度。
乃至云乘邪見乘入險惡道是壞驢車耳。
若破偏破小破己必立等者。
別教教道已還。並皆違於圓妙之理。
故須破之。是故謂之為成一家不思議理。
即是破於。皆墮性計。
迷於圓理也。性計若亡妙理方顯。
天台一宗異於南北地攝等師。
蓋由得於龍樹無生理趣故也。
故絕待止觀及不思議境中。
廣破教道令成圓極。
即此意也。為逗一代不思議化者。
即是破己必立。如化他不思議境等是也。
故妙玄云。如來初出便欲說實。
為不堪者。先以無常遣倒。
次用空淨蕩著。次用歷別起心。
然後方明常樂我淨。
龍樹作論申佛此意。
故以不可得空洗蕩封著習應。
一切法空是名與般若相應。
此空豈不空於無明。
無明若空種子安在。
淨諸法已點空說法。
結四句相。此語虗玄亦無住著。
如病除已乃可進食。
食亦消化〔云云〕。
other:: 
###### 六明長短不同者
六明長短不同者 ^19b48

文有長短耳。非義長短也。
若義隨於文。斯亦可矣。
故下文云。別釋義長也。
研〔五堅切〕磨也。覈〔下革切〕考實事也。
俟〔狀史切〕待也。如不思議境等者。
輔行云。文異義一。
意非一異。以三諦法不出修性自他故也。
故不思議境文自有七。
一理性境。二修德境。
三化他境。四結自他以成三諦。
五舉喻。六明功能。
七收攝諸法以成觀境。
所言等者。如輔行釋前六重。
依修多羅以開妙解之文是也。
及破法徧者。始從第五卷終至第七卷〔現行印本〕。
故不思議境及破法徧其文甚長。
是以釋者必須觀歷初後尋求中間也。
或結長就短者。如輔行云。
不思議境文異義一意非一異等是也。
演短令長者。即是開向三諦修性自他之義也。
破法徧中結長就短。
不出橫豎及以一心也。
演短令長亦是開向橫豎一心耳。
或總別二釋等者。
如破法徧文初云。
今欲借別顯總。舉次而論不次。
故先三義解釋〔三義者先空次假後中也〕。
輔行云。一家釋義。
前總次別。後還結撮歸於元意。
意雖若是。為顯不二。
還依章門橫豎解釋。
則於一中橫豎甄分淺深不亂。
other:: 
###### 七明法喻隱顯
七明法喻隱顯 ^19c36

中云。若法隱喻顯則求喻意以消法者。
如止觀云。初釋大意囊括始終冠戴初後。
輔行云。囊有括結收於一囊。
章有大意擊於始末。
釋名為始旨歸為末。
故知大意如囊有括。
盛持結束十章之法。
又復大意冠十章音。
冠初如冠冠於身。
戴後如身戴於冠。
大意有發心。故冠初。
大意有旨歸。故戴後。
若法顯喻隱則求法意以消喻者。
如止觀第一發心文末喻於結束顯示文云。
故知明月神珠在九重淵內。
驪龍頷下。有志有德方乃致之。
輔行云。言九重者。
陽數之極。是故舉之以喻最深。
亦不須以此文配九。
九但顯深不勞別對。
如其對者數則不便。
又如止觀第四云。
如豬揩金山眾流入海。
薪熾於火風益求羅。
輔行云。傳聞絕塵解云豬揩譬止解。
眾流譬止行。薪熾譬觀解。
風益譬觀行。一往似得仍乖文旨。
前以膏明譬解行竟。
此但譬行即昏而散即照而寂。
但依二譬各對止觀。
此解為正。故豬揩等但譬止行。
薪熾火等但譬觀行耳。
此則求法意以消喻也。
喻望於合隱顯例然者。
即喻顯而合隱。喻隱而合顯也。
如止觀中善畫勝堂譬合之文。
輔行既云。然此合語文約意廣。
當知即是喻顯合隱也〔止觀輔行具引如前〕。
如止觀第一舉父子路人瞋打之喻。
而今下文第七例中既云文中自合。
瞋以譬集。打以譬苦。
當知乃是喻隱合顯也〔云云〕。
other:: 
###### 八明問答迷解
八明問答迷解 ^20a24

中云。若迷問而不迷答等者。
如止觀第一問云。
問前簡非併言非今顯是。
何故併言是。答。所言併是者。
皆非縛非脫故。言併是通。
皆上求故。輔行云。
有人云。此中問答。
問前判是屬非文者。
不然。若準彼為。問應云。
前既是非俱非。今那是非俱是。
準今答意意都不爾。
答意但答取三菩薩。
何曾復云是非俱是。
是故問中通云併非。
不云具非併非。答中但云菩薩俱是。
不云九非俱是。若準他意。
九非亦須俱是故也。
此即迷問而不迷答。
則求答意以設問也。
又如止觀第五破見假明位文末云。
問。何不直明別圓入空破假。
而明三藏通教等入空位為。
輔行云。此是止觀正文。
讀者尚暗。或消文者唯云次第。
或修觀者別求圓融。
但觀答文義理自顯。
此亦求答意以設問也。
若迷答而不迷問等者。
如止觀序中問云。
教境名同相頓爾異〔此問可解易為消釋。
是故名為而不迷問〕。
次答云。然同而不同不同而同。
漸次中六。善惡各三。
無漏總中三。凡十二不同。
從多為言。故名不定〔此答難見故名迷合〕。
委細消釋具如輔行〔云云〕。
則研問文以成答者。
以由問中將同問異。
是故答中乃答十二不同也〔云云〕。
或問從答生者。亦如序中問云。
此章同大乘。同實相。
同名止觀。何故名為辨差。
輔行云。由前答異。
將異問同。是故結云。
何故名為辨差。故知此問從前答生也。
或孤然釋妨者。如止觀第七破徧文末料簡云。
問。瓔珞云。第三觀初地現前。
今云何說或在八地。
或在初住。答。借義相成。
或借高成下故言八地。
或借下成高故言初住。
瓔珞明別教故言初地。
輔行云。次問答者重釋妨也。
乃至云此一門答拾遺故來。
文亦非次。或因答作並者。
如不思議境文初。
章安約十六番私料簡中云。
若爾。煩惱亦是諸法之本。
元為治惑亦是觀初。
病身四大亦是事本。
元為治病亦是觀初。
何意不得亦通亦別。
今謂文中雖無並字。
此即因答作並名辭也。
又如妙玄第一云。
問。用是化他亦不須自行權實。
答。欲以自利利他故並。
宗亦應然。欲以自行化他因果。
是故應取他也。答。
化他因果不能致佛菩提。
是故不取。並用他權實亦不能令他至極。
亦不應取。答。他宜須此。
是故取也。此則文中顯有並字也。
或從答設難者。如止觀第一問。
小乘亦是佛說。何意言非。
若言非者。不應言漸。
答。既分大小。小非所論。
今言漸者。從微至著之漸耳。
小乘初後俱不知實相。
故非今漸也。輔行云。
問。小乘亦是等者。
重難前答。以前問云。
初後俱淺。是何觀相。
答。小乘意非三止觀相也。
故今乃重難前答。
故云從答設難也。
或答順於問或答違於問者。
如止觀第九魔事境後料簡云。
問。魔動竟。好法後起。
為是法爾。寒過春來邪。
答。未必併然。自有過難。
好法亦不發。魔是惡緣所感。
善是心力所致。釋論云。
釋迦往昔在惡世。
世無佛。求法精進了不能得。
魔作婆羅門。詭言有佛偈〔云云〕。
輔行次料簡中初問如文。
次答意者先違問答。
故云未必併然。善惡緣別。
次引釋論。即順問答。
雖順問答。此成不定。
故不同於寒去春來。
魔若去已好法來者。
不必全爾。是故不同。
又如止觀第一。問。
集既有四。苦果何二。
答。惑隨於解。集則有四。
解隨於惑。但感二死。
此亦順問而答也。
又如止觀第二問云。
過去已去。未來未至。
現在不住。若離三世則無別心。
觀何等心。答。汝問非也。
若過去永滅。未來未起。
現在不住。云何諸聖人知三世心。
鬼神尚知自他三世。
云何佛法行人起斷滅見。
此亦違問而答也。
或答杜於問或答開問端者。
違即不順於問。杜則蔽塞於問。
不通來難也。如止觀第二。
問。初觀破用合受名。
第二觀亦破用。亦應言二諦邪。
答。前觀已受二諦名。
後雖破用更從勝者受平等名也〔此答乃是開下問端也〕。
問。第三觀亦破用。
何不更從勝受名。
答。前兩觀有滯故更破更用。
第三觀無滯。但從用受名。
不得一例。
other:: 
###### 九明舉例消文
九明舉例消文 ^20b20

中云。如六度之文或語勢兼含應以教定之者。
如止觀明隨自意三昧。
歷諸善中明六度。
及對治助開中明六度為治。
又明六度攝法等。
其間或有語勢兼含。
是故應以四教定之。
使夫六度之文各成一教之類。
即三藏一類乃至圓教一類也。
故輔行云。圓教亡三語似於通。
須簡同異使教相別。
通教但以能所財物為三。
別教約三亡於十界藥病授藥等三。
圓教約三亡於空假中三。
又若以能所財物之三而為所亡。
三教能亡。觀行別者義亦可然。
通教即空而為能亡。
別雖緣中用空不別。
圓教即用不思議空。
即此正是亡於三諦。
乃至無著〔智慧〕亦須料簡。
六度既爾諦緣亦然。
故止觀第一約四諦顯。
是中明四教四諦。
又云。總說名四諦。
別說名十二因緣。
亦開四種十二因緣。
又止觀禪定境中亦明因緣發相〔云云〕。
other:: 
###### 十明以教定法
十明以教定法 ^21a48

中云。隨其教體以立義宗者。
體謂四教之體格也。
亦體式也。又體相也。
即當體之體耳。或名偏意圓從體以定者。
即所依體也。故止觀第二云。
諸經赴緣。偏舉一法以示義端。
如首楞嚴偏舉止邊。
止具一切法不減少。
亦名秘密藏。智度．法華偏舉觀邊。
觀具一切法不減少。
涅槃舉三法具足法亦不多亦名秘密藏。
輔行釋云。名偏意圓〔云云〕。
則是經論名雖偏舉於一。
意乃圓具一切。體具融攝斯之謂矣。
輔行釋偏圓中大小俱名方便云。
豈以方便名同而令大小理一。
況復大中仍須簡擇。
乃至權實亦復如是。
是故方便種種不同。
如三藏教一向是小。
全是方便。況三藏教復有初入名為方便。
故有體外體內等別。
具如疏文釋方便品。
不與淨名報恩方便品同。
如華嚴經有壽量品。
不與法華壽量品同。
故此即是隨其教體以立義宗也。
宗者本也要也。又輔行云。
又婆沙中處處皆云法性實相及法身等。
如是等名與大乘同。
是故應須以義判屬。
所以四教俱空假中。
而隨教門所詮各別〔云云〕。
other:: 
##### 次明義體勢
次明義體勢 ^21b28

文為二。初標科。次解釋。
文為十。
other:: 
###### 初明部體本意
初明部體本意 ^21c16

中云。如法華玄雖諸義之下皆立觀心等者。
通則七番共解五章。
第六謂之觀心。即聞即行起精進心。
釋籤云。隨聞一句攝事成理。
不待觀境方名修觀。
別則五重各釋之中。
如初釋名迹門十妙。
初境妙中十如十二因緣及四諦境。
皆列四科。初正釋。
次判麤妙。三開顯。
四觀心。二諦三諦一諦無諦略而不說。
境妙既爾。智妙已去存沒可知。
故釋籤云。觀心乃是教行樞機。
仍且略點寄在諸說。
或存或沒非部正意。
故縱有施設託事附法。
或辨十觀列名而已。
又云。今此正意論於教門。
是故觀法文相稍略。
又云。意在教相故觀法存略耳。
是故今云。然文本意明五重玄義出諸教上。
則教正觀傍也。然今文云。
託事興觀義立觀心。
釋籤乃云。託事附法如何會通。
應知託事名有通別。
通則或託事境之事。
或託法相之事。今文從通是故但云託事興觀。
釋籤從別。故分事法兩種之殊。
若託感應神通等事。
即是託於事境之事。
若託四諦五行等事。
即是託於法相之事。
或辨十觀。乃是汎示約行之名耳。
三種觀法事理二觀。
下文當辨。義立觀心者。
妙玄云。隨諸事釋一一向心為觀。
觀慧彌成於事無乖。
如火益薪事理無失〔法相差別名之為事。
觀心冥寂名之為理〕。
即文字無文字。不捨文字別有觀行。
須知此皆於其教門事相之上。
酙酌所以明其觀行。
故云義立耳。以非從行。
唯於萬境觀一心故。
名為義立也。教中則以權實本迹為主等者。
前十四品以權實為主。
故以五味八教以簡於權。
若不約於五味八教以簡。
焉知四味七教為權為麤。
醍醐圓頓為實為妙。
故釋籤云。今文諸義凡一一科。
皆先約四教以判。
則三教為麤後一為妙。
次約五味以判。則四味為麤〔化儀四教在四味攝〕醍醐為妙。
又釋籤解種種道云。
兩教因人。別教教道五時八教故云種種。
又輔行云。五時八教一期始終。
今皆開顯束入一乘。
輔行又解種種道云。
四時七教盈縮不同〔云云〕。
並以世界塵數以簡於迹者。
前十四品為迹門。
後十四品為本門。
迹門化城喻品但舉一三千大千世界塵數為喻。
本門壽量品乃舉五百千萬億那由他阿僧祇三千大千世界塵數為喻。
故玄文中凡論久近。
並以此等世界塵數以簡。
方知大通乃是近迹。
壽量久成名為遠本。
若本迹交互參雜不分。
權實疏〔平聲呼〕遠遺失莫辨。
是則無由以顯本迹二門待絕二妙。
今經既然昔教可解。
約教約部兼但對帶。
以此之類尋求可知矣。
若今止觀縱用諸教者。
即前所謂散引諸文該乎一代也。
意在十法以成妙觀者。
即前所謂雖有四教八教皆為顯於圓頓一實也。
為顯實理者。即觀正也。
傍通諸教者。即教傍也。
止觀約眼智顯體。
文後云。如此解釋本於觀心。
實非讀經安置次比。
為避人嫌疑。為增長信幸。
與修多羅合故。引為證耳。
故云。復為生信傍引諸經也。
又如偏圓文中云。
觀心往推法相應爾。
而人多不信。今用涅槃五譬釋成此意〔云云〕。
other:: 
###### 次明觀教同異
次明觀教同異 ^21c18

中云。既約法華應須八教者。
以無四時八教不能顯於醍醐圓妙故也。
文句記云。若消諸教〔諸經〕其文稍通。
若釋法華無頓等八舉止失措。
又云。今經於八為屬何邪。
若非超八之如是。
安為此經之所聞。
又云。比竊讀者尚云天台唯藏等四。
一何昧哉。一何昧哉〔清涼觀師華嚴疏中以天台在古來約於四教例中之所攝屬〕。
頓等四教是佛化儀者。
化物之儀式也。藏等四教是佛化法者。
化物之法門也。文句記云。
頓等是此宗判教之大綱。
藏等是一家釋義之綱目。
輔行云。又此八教用各有意。
藏等四教是教門法式〔法門體式〕。
頓等四教是敷置引入〔即是儀式〕。
如來權巧善達物機。
頒宣藏等以為頓等。
或開或合〔開漸為四等如第七例中〕。
宜盈宜縮。名雖有八用必不俱〔結示開合盈縮等意〕。
依法起觀觀則有四者。
止觀偏圓中云。為一實施三權。
權實相對則有四種止觀也。
止觀正行既有四種。
方便亦然。故方便文初云。
若依漸次即有四種方便〔云云〕。
故二十五方便十乘觀行並通四種也。
漸既異別更加不定故觀則有六者。
輔行云。頓人行解俱頓。
漸人解頓行漸。不定解頓行或漸頓。
有人云是別者。都不見文旨。
又云。復應思擇漸初雖復知圓。
不同但中。及十行中時長行遠。
略知此二已異別教。
故知此三知圓理同而行相小別。
開權顯實會藏等三者。
止觀偏圓中云。諸佛即一大事出世。
元為圓頓一實止觀而施三權止觀。
權非本意意亦不在權外。
只開三權止觀而顯圓頓一實止觀。
故佛本意唯佛乘是者。
佛乘即是圓頓止觀。
事不獲已為實施權。
今既開三權顯於一實。
漸及不定元又知圓。
故佛本意唯一妙乘。
今方通暢。吾祖既乃親承妙悟。
故說摩訶止觀妙行所以。
謂之今文。隨教雖復若八若四。
本意唯為成一佛乘也。
諸家迷此。將何以明一佛乘邪。
other:: 
###### 三明觀門準則
三明觀門準則 ^22b18

準者均也平也。則者體也法也。
隨機逗物雖立四門。
教法體度〔體謂體式。
度謂法度〕無生為首者。
輔行云。初依教門途轍。
大體一切且以無生為首。
故止觀破法徧初云。
然破法徧須依門經論說門不同。
或文字為門。如大品明四十二字是也。
或觀行為門。如釋論明修三三昧緣諸法實相是也。
或智慧為門。如法華明其智慧門是也。
或理為門。如大品明無生法無來無去是也。
依教門通觀。依觀門通智。
依智門通理。理若為門復通何處。
應知教等悉依於理。
能依既乃是門。所依何得非門。
雖無所通徧通一切乃是妙門也。
餘三門置之。今但說教門。
前三教四門破法不徧則不須說。
今說圓教四門皆能破徧。
復置三門。且明空無生門。
無生門能通止觀。
到因到果。又能顯無生。
使門光揚。何者。止觀是行。
無生門是教。依教修行通至無生法忍。
因位具足。淨名三十二菩薩各說入不二門。
皆是菩薩從門入位。
而無生為首。大品明阿字門。
所謂諸法初不生。
此證無生門通止觀到因。
其義可見〔無生門通果。
今不具錄〕。亦如文句記釋阿若憍陳如中云。
所以釋陳如中教相約觀其義廣者。
以最初故。若聞阿字解一切義下去。
諸聖雖隨事別論。
其觀行不出無生。
如頭陀抖擻乃至密行。
亦何出於智斷無生。
故下去文準此可知。
故止觀破徧中亦以無生為首。
故今略示大綱。若於阿若權實始終不迷。
欲以圓觀消今經中五佛三周本迹流通。
無非無生之大體也。
則能兼識一代觀境。
故於名下略示方隅。
只如世人為子立號尚有所表。
況諸聖者豈應徒然。
若不爾者。則唐設無生之名。
永無無生之旨。大小混濫權實杳冥。
此一既然。餘例準此。
若消法相為成行解等者。
意令學者臨文不可忘於圓頓佛乘正行之大體耳。
思之可見。
other:: 
###### 四明會異考同
四明會異考同 ^22c32

會者通也。考者校也。
若一切異名皆入一實名為通會者。
通謂通塗。通總不分種種殊異故也。
如止觀第二云。眾名皆圓。
諸義亦圓。輔行云。
既開前來一切名義。
圓外無法故云皆圓。
文云。開前諸名同一實相〔云云〕。
此即通塗開會。一切異名別說皆入實相妙理名為通會也。
如會隨入悉者。止觀第一發心中云。
然四隨四悉名異義同。
今說之四。隨是大悲應益四悉。
是憐愍徧。施蓋左右之異耳。
隨樂欲偏語修因所尚。
世界偏語受報間隔。
蓋因果之異耳。便宜者。
選法以擬人。為人者。
觀人以逗法。蓋欣赴不同耳。
輔行云。然四隨去。
別會通也。此且重舉通名耳。
今說之下。正會通名。
以大悲故。隨順物機得四隨名。
以憐愍故。徧施法藥得悉檀號。
大悲憐愍一體異名。
隨樂欲下。次會別名。
樂欲是欣慕。故云從因。
世界是陰入。故云從果。
世界以間隔為義。
樂欲即所好不同。
因果雖殊其義是一。
便宜是辨能赴之法。
宜被何人。為人是觀所被之人。
人欣何法。觀人必擇所宜。
選法必擬堪被。能欣所赴共成一義。
餘二名同不須別會。
言異耳者。會義已同。
文猶異耳。止觀異名等者。
止觀第二釋名中有四科。
第三會異中云。諸餘經論或名遠離。
或名不住不著無為寂滅不分別禪定棄除捨等。
如是一切皆是止之異名。
或名知見明識眼覺智慧照了鑒達等。
如是一切皆是觀之異名。
所以者何。般若是一法。
佛說種種名。解脫亦爾。
多諸名字。亦如虗空無所有不動無礙。
又止觀自相會者。
止亦名觀亦名不止。
觀亦名止亦名不觀。
輔行云。會諸經論皆成止觀。
故諸經論所有異名並是寂照之異名耳。
初般若下。是觀異名。
即般若德。解脫下。
即止異名。是解脫德。
如虗空下。是止觀不二異名。
即法身德。故知諸經雖復多名不出止觀。
及以不二。故知只是三德異名耳。
名為別會者。別會諸名皆是異號也。
罄盡者。罄即盡也。
準諸文中應云罄無不盡。
所謂罄盡無不盡者。
乃至法門亦具通別二會之意者。
即是三德四德等一切法門也。
如止觀釋名四科中第四通三德文後料簡云。
問。三德四德其意云何。
答。通論三德。一一皆常樂我淨。
大經云。諸佛所師所謂法也。
以法常故諸佛亦常。
法即法身。佛即般若解脫。
故作通解也。大經云。
因滅是色獲得常色。
受想行識亦復如是。
則法身皆常樂我淨。
二德亦然。若依一種轉色成法身。
法身常樂。轉識想成般若。
般若即淨。轉受行成解脫。
解脫則我。文依念處轉識成常。
轉受成樂。轉想行成我。
轉色成淨。是則通別各有二解。
輔行云。初問意者。
三德四德俱在涅槃。
云何同異。次答意者。
三四似別俱在涅槃。
涅槃不殊三四不別。
是故會通令識不二。
於中復有通別二會。
初通會者。三德一一皆具四德故名為通。
通復二解。次若依下。
復轉五陰及四念處以成四德。
別別相對故名為別。
是則別對亦有二解。
又如十乘名十法門亦有通別。
如下第五以一例諸文中引之〔云云〕。
又如止觀歸大處中云。
旨歸三德寂靜若此。
有何名字而可說示。
不知何以名之。強名中道實相法身非止非觀等。
亦復強名一切種智平等大慧般若波羅蜜觀等。
亦復強名首楞嚴定大涅槃不可思議解脫止等。
當知種種相。種種說。
種種神力。一一皆入秘密藏中。
輔行云。旨歸三德下。
會異名也。三德既得徧收諸法。
是故須會一切異名。
當知下。結也。相即法身。
說即般若。力即解脫。
三德皆言種種者。
一一德中具一切法。
更互相收。故云種種。
雖云種種。不出三德一祕密藏。
何但法門三德攝盡。
化儀所表亦不出三。
如華嚴中遮那即法身。
舍那即般若。釋迦即解脫。
乃至涅槃雙樹四枯即般若。
四榮即解脫。雙非即法身〔云云〕。
文如輔行釋煩惱境十乘文末會異名中云。
亦名等者。會前煩惱十乘觀法異名令同前觀。
煩惱即是法界。亦名行於非道。
乃至不斷而入涅槃等。
即是會前十觀異名。
廣說異名總有三番三十六句〔即是涅槃．
般若．法身三番各有三十六句也〕。 ^23a46

又如破偏度入名為通會者。
偏字誤也。當為徧字。
止觀云。以無生門如上等法度入餘門。
輔行云。豎門三諦度入。
橫門門門三諦。故使橫門無橫不豎。
以豎望橫無豎不橫。
是故今文度入諸門。
當教當門名為別會者。
止觀云。問。無生一門申一切佛法。
復何用餘門。答。法相如此。
二義相須。人人不同。
各各自行應須餘門。
如華嚴云。我唯知此一門。
即是各說入門。門則無量。
此則諸門各各不同。
名之為別也。如大小經論凡所立名等者。
亦如釋籤引中含云。
諸比丘歎身子所說妙中之妙。
然舍利弗但說事中行忍方便。
不損他境。名妙中之妙耳。
又云。佛告比丘。莫求欲樂極下賤法。
為凡夫行。亦莫自苦。
苦非聖行。離此二邊則有中道成於眼智。
又云。歷一切法皆云不空。
豈以如是妙中之妙中道不空等名能定法體。
是故須以名下之義而簡別之。
今尚不取別教教道通教含中。
況三藏教離斷常中。
及阿含中離苦樂中等邪。
又約部者。尚不取帶二對三兼一之中。
況但空偏假而為妙邪。
袠〔直一切〕正作帙。
書帙也。亦謂之書衣也。
槩〔古代切〕平斗斛木也。
甄〔居延切〕察也辨也分也。
尚不可以偏教小乘濫於圓妙。
豈可以邪外世典齊於內教真常邪。
如諸外人尚為大自在天立三身等者。
輔行第四云。塗#CB01926;外道亦計大自在天具足三德。
云法身充滿法界。
報身居自在天三目八臂。
即摩醯首羅是也。
化身隨形六道。豈可以此邪外妄計三身三德之名體。
同內教真常宗極三身三德邪。
西方既爾此土準知。
如老子所計玄中之玄玅中之玅我有三寶等。
豈可便同佛理邪。
莊生計於自然等。
委如止觀輔行辨之〔云云〕。
故云不可尋通名等者。
止觀第二明體相中有四科。
初教相中云。夫止觀名教通於凡聖不可尋通名求於別體。
故用相簡之。輔行云。
名即是教。故云教相。
但前釋名。名通凡聖大小偏圓。
不能尋之求於別體。
別體不顯。欲捨偏從圓無由能致。
今明此章分其相別。
教家之相故云教相。
言通別者。如大經云。
佛言。須陀洹者名為逆流。
迦葉難言。若如是者。
阿羅漢乃至佛亦得名為須陀洹邪。
佛乃至須陀洹亦名佛邪。
迦葉正以通名難於別體。
以逆流名通一切故。
若言所斷三結名須陀洹。
乃至三十四心名為佛者。
則名體俱別。前止觀名其名既通。
今以別體甄於通名。
故不必須名體俱別。
又如成論止觀異時。
薩婆多宗止觀同時。
雖有同時異時之言。
豈可以彼同時為圓異時為別。
是故須以教相簡之。
是以考同出異者。
結考同也。會異令同者。
結會異也。若異若同同入一極者。
對異言同。今既會異。
同亦叵得。故得異同同入一極。
一極尚無。同異寧立。
other:: 
###### 五明以一例諸者
五明以一例諸者 ^24a32

止觀第十云。復次言不念。
不同世人取著一異定相一念。
乃是非一非異而論一耳。
輔行云。復次下。定前一念以成觀境。
又有二義。一者以禪為境不同世心。
二者即此境心復須離著。
乃至云此中一文〔即今文云不同世人取著一念〕。
及第一卷佛法界屬可思議。
第三卷初地即是初住。
第四卷以思議釋不思議。
第五卷不思議明一心任運具於三千。
及下約十禪修觀中云。
行人觀法極至正助。
及魔境後明陰入十乘度曲入別。
如是七文。檢驗諸部。
唯一處出。若尋文者。
請以例諸。故今謂之部內唯有一文說之。
以此一文而均上下。
使處處文義通徹昭然。
所謂一文既然。他皆準此故也。
other:: 
###### 六明名義通局
六明名義通局 ^24c26

中云。如置毒譬。經中唯譬五道不同等者。
止觀第三偏圓文中引大經云。
置毒乳中。徧於五味。
皆能殺人。此譬豈不譬於不定。
輔行云。經師子吼難云。
眾生之身。六道差別。
云何而言佛性是一。
佛言。譬如有人置毒乳中。
乃至醍醐皆悉有毒。
乳不名酪。乃至醍醐。
名字雖變毒味不失。
若服醍醐亦能殺人。
實不置毒於醍醐中。
佛性亦爾。雖徧五道受別異身。
而是佛性常一不變。
問。經譬五道。今譬五味。
云何得同。答。人必約法。
大經約人。徧五道身宿種不斷。
於五道中毒發不定。
今以五道聞法歷味義不相違。
既約聞教必歷五味。
即諸經初八部等是。
方等亦有地獄眾來。
故經以一五以譬二五於理無傷。
五味唯喻一代五時濃淡。
濃淡雖殊皆從牛出者。
恐誤也。應云五味唯喻一代五時相生。
相生雖殊皆從牛出。
故釋籤云。此五味教相生之文。
在涅槃第十三聖行品末。
佛印無垢藏王菩薩竟云。
譬如從牛出乳乃至醍醐。
譬從佛出十二部經乃至涅槃。
又云。下文義立五味譬從佛出。
妙玄第十判教中云。
初頓未必純教法身菩薩。
亦有凡夫大根性者。
即有兩義。當體圓頓得悟者。
即是醍醐。初心之人雖聞大教。
始入十信最是初味。
初能生後。復是於乳。
何者。雖言是頓。或乘戒俱急。
或戒緩乘急。如此業生無由自致。
必須應生引入七處八會大機扣佛。
譬忍辱草。圓應頓說。
譬出醍醐。又頓教最初始入內凡仍呼為乳。
呼為乳者意不在淡。
以初故本故〔云云〕。
又約行者大機稟頓。
即破無明得無生忍行。
如醍醐。又雖稟此頓未能悟入。
始初立行。故其行如乳。
若望小根性人行又如乳。
何者。大教擬小。如聾如瘂。
非己智分。行在凡地。
全生如乳。以此義故頓教在初亦名醍醐。
亦名為乳。次開漸者。
佛本以大乘擬度眾生。
其不堪者尋思方便。
趣波羅柰於一乘道分別說三〔云云〕。
故涅槃云。從佛出十二部經。
從十二部出修多羅。
正與此義相應。譬如從牛出。
乳從乳出酪。其譬不違。
漸機於頓未轉。全生如乳。
三藏中轉。革凡成聖。
喻變乳為酪。即是次第相生。
為第二時教。不取濃淡優劣為喻。
次就益不益料簡云。
若華嚴為乳。三藏為酪。
此則方便味濃大乘味薄。
釋此為三。一取用益為論。
如貴藥非病治。賤藥是病宜。
貴藥非宜。徒服無益。
初說華嚴於初心。
未深益於漸機。亦未轉於二緣。
如乳。若漸機稟三藏。
能斷見思三毒稍盡。
即轉凡成聖。如變乳為酪。
不可以用益。謂賤勝。
不用益。謂貴劣。華嚴亦如是。
於小如乳。於大如醍醐。
少分譬喻不可全求。
二如良醫有一祕方。
具十二藥。三種最貴。
善占病相盈縮所宜。
終不乖候謬有所治。
佛亦如是。圓方妙治具十二部。
無問廣記最為甚深。
菩薩智利具足全服。
二乘病重以九為劑。
此若不縮於病無益。
於不縮為乳。於縮為酪。
此取相生次第為譬。
不取濃淡淺深。三約行人心者。
說華嚴時。凡夫見思不轉。
故言如乳。說三藏時。
斷見思惑。故言如酪。
至方等時。被挫耻伏不言真極。
故如生酥。至般若時。
領教識法如熟酥。
至法華時。破無明開佛知見。
授記作佛心已清淨。
故如醍醐〔云云〕。請詳玄籤之文。
豈非但有五味喻於一代五時相生。
而無五味喻於五時濃淡。
高麗所錄四教儀云。
問。將五味對五時教。
其意如何。答。有二。
一取相生。所謂牛譬於佛。
五味譬教。乳從牛出。
酪從乳生。二酥醍醐次第不亂。
故譬五時相生次第。
二取濃淡。所謂二乘根性在華嚴座。
不信不解不變凡情。
故譬其乳。次至鹿苑。
聞三藏教。二乘根性依教修行。
轉凡成聖。故譬轉乳成酪。
次至方等。聞彈斥聲聞。
慕大耻小。得通教益。
如轉酪成生酥。次至般若。
奉勑轉教心漸通泰。
得別教益。如轉生酥成熟酥。
次至法華。聞三周說法得記作佛。
如轉熟酥成醍醐〔云云〕。
此則高麗誤以相生謂之濃淡也。
余昔集於諸文解釋。
高麗所錄四教之文亦未曉此。
今因消通義例之文。
遂詳究玄籤。故辨之如上耳。
今文從義處處徧入或定不定等者。
止觀偏圓文中又引大經第六明五昧證三藏教。
引三十二明五味證通教。
引第九明五味證別教。
引二十七明醍醐證圓教。
故引五味以證四教即是定也。
若證不定。即向所引置毒乳中徧於五味皆能殺人。
止觀又云。一切眾生心性正因譬之於乳。
聞了因法名為置毒。
正因不斷如乳四微。
五味雖變四微恒在。
是故毒隨四味味味殺人。
眾生心性亦復如是。
正因不壞。了因之毒隨正奢促處處得發。
或理或教或行或證。
乃至具約華嚴時等。
圓及前三論理教等四種發毒皆名不定。
輔行云。譬昔聞了因隨味能發。
言五味者。汎云味變仍能殺人。
非謂法華名第五味。
法華名定。非不定故。
此是法華已前約行五味。
今此文中但約機緣有不定相。
故非全約法華前文。
眾生下。合。言奢促者。
理教行證遞論奢促。
約時約行兩種五味。
隨其近遠遞論奢促。
乃至云。若佛未出。
若聞華嚴總名不定。
總得名乳。何者。凡夫全生。
道理如乳。華嚴約時。
復名為乳。於華嚴中四法復判五味發者。
聞教如乳。發觀行如酪。
發相似如二酥。增道如醍醐。
問。增道是定。何名不定。
答。次第增道名之為定。
若超證者名為不定。
亦可聞教及觀俱名乳。
發相似位中兼於三味。
則七信已前名之為酪。
八信已上名為二酥。
又妙玄位妙中引大經五味證四教已。
又引大經云。譬如有人置毒乳中則能殺人。
乃至醍醐亦能殺人。
此譬兩用。一通約漸頓。
明不定教處處皆得見佛性也。
二約行不定。行人心行譬之如乳。
實相智慧譬之以毒。
毒有殞命之能。智有破無明之力。
久遠劫來說實相毒。
殞於凡夫心乳。毒慧開發不可為定。
或於初味或於後味發。
不得次第往判。故言置毒乳中。
乃至醍醐徧五味中悉有殺義。
釋籤云。教行兩意相須而釋。
歷頓漸教義之如教。
一一教中隨行淺深毒發不定。
復名約行。故今文云。
故用置毒則有兩種醍醐殺人。
若用五味則有兩種乳不等。
教之與行名置毒兩種。
定與不定名五味兩種。
又置毒兩種或行或人等〔云云〕。
然置毒兩種非無乳等。
五味兩種非無醍醐。
綺文互現。是故置毒但言醍醐。
五味兩種但言乳耳。
other:: 
###### 七明開拓句法者
七明開拓句法者 ^25b14

拓字手承物也。袥字開也。
或四如四種三昧等。
或六如破徧中引大經不生生等六句。
或三十六如觀煩惱境中明三德各有三十句。
乃至百千如從空入假破法徧中明見思重數有百千萬品等。
other:: 
###### 八明束散前從
八明束散前從 ^26c36

文相非一故曰凡諸。
結亦是束。散不異開。
或前或後乃逐意便耳。
如止觀不思議境中明三種世間十如是法。
結歸一心以成三千。
輔行云。如前所釋本在一心圓融三諦〔前結〕。
既已開釋〔後開〕。恐人生迷。
故重結之令入一念〔後束〕。
自餘文相束散前後。
準此思之。不煩具示。
other:: 
###### 九明行理交映
九明行理交映 ^26c46

交者互也。映者顯也。
於中為四。初正明交映理有權實者。
藏通二教明界內真諦權理也。
別圓二教明界外中道實理也。
行有親疏者。巧拙不同也。
權實二理之行各有巧拙親疏故也。
故三藏教生滅是界內疏拙之行。
通教無生是界內親巧之行。
別教無量是界外疏拙之行。
圓教無作是界外親巧之行。
而界內外巧拙親疏復名傍正。
是故名為親正疏傍也。
廢權入實者。上明理有權實。
蓋約真中而辨。今明廢權入實。
乃約偏圓而言。即捨偏歸圓名廢權入實也。
理無種種者。廢已更無前三偏真但中種種不同也。
故止觀第一明發大心約四諦顯是中料簡云。
問。法性是所迷。何故二。
何故四。答。法性隨權實是故二。
法性隨根緣是故四。
輔行云。開權顯實唯一法性。
為實施權故分權實。
於權實中取解根別。
故使權實各具利鈍。
應知權實各具利鈍。
故有親疏巧拙傍正。
然輔行云。開權顯實唯一法性。
而今乃云廢權入實。
理無種種對喻。雖分開廢前後。
約法開廢亦非異時。
故得互舉以彰圓妙。
行有淺深者。約圓理之行自論六即淺深也。
又止觀序中明三種止觀前淺後深是漸次止觀。
淺深前後更互是不定止觀。
若爾。初後俱深豈非圓頓止觀。
說理則泯彼階差者。
理性寂滅一法叵存。
是故說理則亡泯於淺深階差也。
談行必積功方達者。
住前之行歷內外凡。
名為積功。入於初住到清涼池。
名為方達。此約似因分果而說。
若約真因滿果而言。
則以初住已上乃至等覺名為積功。
入於妙覺名為方達。
止觀妙行。近期初住遠期妙覺。
即此意也。故釋籤云。
故久研此因。因顯名果。
久研豈非是積功乎。
故此久研積功。不可濫作別教次第經歷塵劫而說也。
然今止觀正以住前為積功。
初住為方達耳。以住上功德自然流入。
非今止觀所被故也。
以理融行者。行若無理未免差殊。
故以理融通方乃相攝。
一行一切行。一切行一行。
即此意也。以行綜理者。
理若無行不能顯明。
故以行錯綜方乃識理。
易繫辭云。錯綜其數。
陸德明釋文云。綜〔宗統切〕。
正義云。錯謂交錯。
綜謂綜聚。今謂一行一切行。
交錯綜聚方能顯於妙理周徧也。
諸位無濫方可免失者。
六即之位簡辨。方免叨濫之愆也。
豈可尚深偏求一句者。
斥於清涼觀師但乃庶幾頓頓之深。
偏求止觀文中一句而棄妙行始終大體也。
故下斥云偏指文中一句兩句以為頓頓。
義同頑境體心踏心。
況以二十五法而為前導。
十乘十境以為正修者。
輔行云。用前諸解方堪進行。
復以此解導於方便。
事理融即乃名妙解。
依此妙解以立正行。
如此解行取於妙理尚猶難當。
況欲偏指部內一文。
何由可階圓真妙位。
當知未見融通之意。
故須善曉前諸大章。
鉤鎖冠帶收攝文旨。
擥入一心。仍須十法和合成乘。
一一調試境境研覈。
借使未悟可為妙因〔云云〕。
故知行理相融方有所至者。
結示交映也。故第五云〔現行印本文在第四〕。
照潤導達等者。輔行云。
照潤下。續舉四譬以譬相資。
解如日照。行如雨潤。
照潤均等萬物可成。
行解無偏眾德可備。
解如商主導行。若商人達有導有達寶所可期。
行解具足實相非遙。
解淨於行行則無瑕。
義之如瑩。行嚴於解。
解則可喜。義之如飾。
彼此互資。故云交絡。
一體下。重以此譬譬前三譬。
雖曰互嚴不二而二。
恐疑行解如照潤等猶是異體。
故約一實而論行解互相匠導。
還顯於實。如體二手只是一體不二而二。
還能淨體二而不二。 ^27a10

然義解下。次勸預了文旨必須出沒開合先令妙境周圓者。
妙境即是不思議境。
理具十界十如三千世間也。
出沒即是盈縮興廢也。
開合即是與因緣等諸境開合也。
先令即是預了文旨也。
周圓即是具足無減也。
然第四卷初明觀陰成不思議境文中。
雖則但舉十界三種世間十如是法以成三千。
而十如境必與因緣四諦境等而論出沒開合故也。
若不爾者。豈十界十如妙境與十二因緣境等有異邪。
此非消釋文相之時欲出理具十界三千十如文旨。
必須預了諸境有出有沒有開有合。
先令十界三千十如妙境周圓具足無減也。
故妙玄明諸境開合中云。
先用十如為首。何者。
此經命章絕言稱歎十如。
今更說五境云何同異邪。
十二因緣與十如論開合者。
名異故言開。義同故言合。
如是相合行．有兩支。
如是性合無明．愛．取三支。
如是體合識．名色乃至老死七支。
如是力還是無明等三支。
如是作還是行．有二支為苦作業。
如是因還是行．有二支為苦作因。
如是緣還是無明等三支能潤業取苦。
如是果還是行有之習果。
如是報還是行有之業招名色等報〔云云〕。
此用思議十二因緣合六道十如耳。
其次用不思議十二因緣合四聖十如及四種四諦．
七種二諦．五種三諦．一諦．無諦等開合之相。
廣如玄文卒難筆錄。
又此止觀禪定境中用十二因緣。
妙境文中亦以十如對十二因緣。
既許對於十二因緣。
豈不得對四諦等邪。
故知並是開合之義也。
言出沒者。妙玄問云。
諸境理既融會。何意紛葩更相拘入邪。
答。如來觀知十界性相。
有成熟者。未成熟者。
大機未熟不令起謗。
小機若熟不令失時。
隨其所宜應單應複。
偏圓相入而成熟之。
聞即得益。華嚴雖具鑑十界。
兩界熟故。別圓二種而成熟之。
鹿苑亦鑑十界。二乘性相熟故。
用生滅而成熟之。
方等亦鑑十界。四界熟故。
用四種相入而成熟之。
般若亦鑑十界。亦四界熟故。
用三種相入而成熟之。
法華亦鑑十界。一性相熟。
但用一圓諦而成熟之。
若無善巧方便出沒〔即是盈縮〕調熟。
云何境智而得融妙邪。
譬如#CB15148;師尚能淡入五彩作種種像。
況佛法王於法自在而不能種種間入調伏眾生邪。
故此出沒開合方乃顯於妙境周圓矣。
又如大章第二體相四科之中第三境界二諦三諦有離合等。
即今所謂出沒開合也。
可以斥偏邪者。偏邪即是別教教道已還也。
故迦葉菩薩云。我等未聞涅槃四德之前悉名邪見之人。
即此意也。可以顯異意者。
如下文云。次明所立異於諸家是也。
可以立宗徒者。徒字恐誤。
應作途字。如金錍云。
若不善余一家宗途。
未可委究行門始末。
宗者旨也。途者道也。
宗旨途道不出依解立行方便正修也。
作此徒字即金口祖承。
今師祖承之人耳。
是故不斥偏邪無以進於圓行。
不顯異於諸家無由立於本宗途道也。 ^27c28

若消文下三示消文格式。
言鉤鎖者。相連接續也。
一道豎進者。即十乘文勢生起次第。
鉤鎖相連不料亂也。
洮〔土刀切。水名。又清汰也。
字應作濤。徒刀切。
濤汰也〕。鍊〔即甸切。
治金也〕。前後以顯行相者。
即是十乘始終互相映顯以成眾寶之車也。
文從以一觀境已去。
即洮鍊前後之相也。
輔行云。觀法非十。
對根有殊。雖復根殊。
但是一不思議觀。
觀不思議境乃至離愛不離境。
故又云。妙境為九乘本。
稱本修九方堪入位。
是故名為以一觀境冠於下九。
冠〔去聲〕者束也。依前妙境發菩提心起四弘誓。
復依弘誓安心破徧乃至正助。
故輔行釋安心文云。
若不安心無所剋獲。
故次正願而明安心。
初妙境中一念具足無作四諦。
故四弘中依無作諦而發弘誓。
今以能安安於所安。
能所相稱名為妙行。
既安心已廣能利物。
填初誓也。欲利眾生先須斷惑。
填次誓也。欲利眾生復須習法。
填第三誓也。分分證實。
填第四誓也。至究竟位四誓方滿。
若其然者。從此安心乃至正助通名填願。
是故今云以一弘誓通及諸行也。
以一安心徧該始末者。
良以依願而立安心。
然而所安即初妙境。
能安即是寂照止觀。
止觀之言通於破徧及通塞等。
是故名為徧該始末也。
止觀云。上善巧安心則定慧開發不俟更破。
若未相應。應用有定之慧而盡淨之。
故言破徧耳。輔行云。
上善巧。下約上安心對辨破否。
若已安於諦。定慧已發彼即是破。
何須至今更須論破。
次若未下。正明破意。
由未安故若未破故。
今更論破。又云。前以定慧處於法性故名為安。
今以準教四句推責不安之心故名為破。
止觀又云。今不思議一境一切境。
一心一切心。橫豎諸法悉趣於心。
破心故一切皆破。
故言破徧。輔行云。
一境一切境。指前不思議境。
一心一切心。指前發心安心。
依此論破故名破徧。
故云破徧只是安心加行也。
新譯經論乃以方便名為加行。
今云加行意則不然。
但是於前正觀之上增加其行名為加行耳。
輔行云。所以立此通塞一門檢彼破徧令塞得通。
使彼破門於通無塞〔云云〕。
既檢破徧。然而破徧復是第三安心加行。
故檢破徧即兼安心。
是故通塞只是上之二法細門。
細必對麤。若唯用破徧。
恐於通起塞則於塞無通。
故名為麤。今乃檢彼令塞得通。
故名為細。於茲入理故名為門。
以一道品調停陰入者。
道品有四。一當分。
二相攝。三約位。四相生。
前三雖是道品而非調停。
第四一種乃名調適。
故止觀云。上來雖破法徧識通塞。
若不調停道品何能疾與真法相應。
輔行云。於上破徧及以通塞。
若不悟者由無調停。
止觀又云。今一念心起不思議。
即一切種十界陰入不相妨礙。
若觀法性因緣生故一種一切種。
則一色一切色。若法性空故一切色一色。
則一空一切空。法性假故一色一切色。
一假一切假。法性中故非一非一切雙照一切。
亦名非空非假雙照空假。
則一切非空非假雙照空假。
觀受觀心觀法以至八正。
文廣不錄。輔行云。
今一念去正釋念處。
先更牒前不思議境為念處境。
既一一界各具十界故不相妨前總立陰名。
觀既不悟故離為四而調停之。
法性因緣去正示念處觀。
四文皆以一念百界千如三千世間攝成三諦。
方得名為無作念處。
故知前來境等五法並依於陰。
乃至覺道亦復如是。
說之則四法先後。
觀之則不出一念。
於一念中有總有別。
又為約法相令具足故。
及示識心以為境首故。
先於破法徧後例於餘陰。
以為通塞道品之本。
若欲顯於不可思議。
還須約於一念心辨。
則具觀於陰界入等一切皆然。
正助只是助開前四者。
止觀引釋論云。三三昧為一切三昧作本。
輔行云。先剋出所助之體。
故云為一切三昧作本。
故四種三昧必依圓教不思議三三昧為本。
此即前六名為正行。
正行不顯良由有遮。
今云前四者。且置妙境及以發心耳。
若通而言之。應云助開前六也。
次位通為上之七門以除濫過者。
輔行云。既用前七以為所修。
二世善發入位不定。
或未入位未得謂得。
恐極下根生重罪故。
故須明位令行者識之。
免於上慢之過。故知次位正為簡濫也。
安忍離愛上八功能者。
輔行云。安忍只是忍於五品違順二境。
令入六根離愛。只是離六根中相似法愛。
又次位者。只是行之所階。
恐行者生濫。故於次位中別出五品六根清淨勸勵行者。
令離障離愛耳。入初住時轉名十大者。
輔行云。今依菩薩戒疏以十法成乘豎對十信。
復以十法橫入十信。
言豎對者。今文初信以對於境。
次修慈悲以對念心。
善修寂照以對進心。
善修破徧即入慧心。
善修通塞即入定心。
善修道品入不退心。
善修正助入迴向心。
善修諸位入護法心。
善修不動即入戒心。
善修安忍即入願心。
言橫入者。一一信心各具十法。
故瓔珞云。一信有十。
十信有百。又四念處云。
五品各有十法成觀。
五品尚爾十信可知。
所以十信各具十法。
故至初住轉名十大。
初住尚爾乃至妙覺則可知矣。
言十大者。謂理大。
願大。莊嚴大。智斷大。
徧知大。道大。用大。
權實大。利益大。無住大。
次第以對十法成乘。
釋名對義亦應可解。
良者。文選注云。實也。 ^28b26

四若不下。斥失意之者。
文皆可見。
other:: 
###### 十明教觀折攝
十明教觀折攝 ^29b48

文為三。初標。次釋。
文為二。初釋教折攝。
止觀第十明諸見境中云。
夫佛法兩說。一攝。
二折。如安樂行不稱長短。
是攝義。大經執持刀仗乃至斬首。
是折義。雖與奪殊塗俱令利益。
若諸見流轉須斷令盡。
若助練神明迴心入正皆可攝受。
輔行云。攝謂養見研心。
折謂破無遺芥。故引二經以證折攝〔云云〕。 ^29c2

一切經論不出此二。
見心亦爾。如前進退二種解者。
亦是折伏攝受二義。
又一切聖教不出四悉。
故四悉中世界．為人即攝受意。
對治即是折伏意也。
藥珠二身破法立法二種方便。
如是等例即此二義。
或攝權折實者。如止觀第七明助道中云。
又佛初欲大化。諸佛不印。
若思方便即稱善哉。
如富家子病應用黃龍湯。
父母豈惜好藥。宜強服之耳。
服已病差。佛有本願令眾如我。
豈惜大乘。事不獲已。
逗機對治助道開門義亦如是。
此約未堪用大名為折實。
宜先施小名為攝權耳。
攝權折實既爾。歎實折權反此可知。
即如淨名挫同外道豈非折權。
襃美於大豈非歎實。
方等既爾般若準知。
若法華中。前文所引且明攝受非無折伏。
故云頭破作七分也。
大經折伏非無攝受。
故云住一子地也。
委如法華文句中說。
次釋觀折攝中言觀一境歷一心者。
對色名心。望觀名境。
心即是境。但綺文互舉耳。
故下文云。以心為境。
或折為無常或融為理性者。
如輔行釋偏圓中云。
先觀於色既皆無常。
觀心亦爾。過去剎那感今剎那。
況今剎那復對外境因緣故有。
是故念念皆悉無常。
如是推時何但識於色心無常。
進推心念本來非有。
乃見法性真如常住。
如前所明不定教相。
若觀無常又觀無常即見佛性。
即此意也。若觀幻化及以假等。
亦復如是。是故前文不定觀中。
若觀因緣又觀因緣即是佛性。
須知此文自有兩意。
一者現在習圓成不定人。
謂元知圓理或時且觀因緣生法。
次復重觀因緣生法成即中觀即見佛性。
如三止觀中云。或指世界為第一義。
或事或理。即其相也。
二者發圓宿習。如於現在但觀生滅。
後復數數觀於緣生即見佛性。
又如法華文句云。
觀住於境。或住無常境。
或住即空假中等境。
又觀靈鷲無常。復觀靈鷲是三德〔云云〕。
又淨名玄云。修中觀時以二觀為方便得入中道。
是以權智折伏。以實智攝受。
若觀中道而發二乘。
是以實智折伏。權智攝受。
若觀二諦還發二觀。
即以權折伏。以權攝受。
若觀中道還發中道。
即以實折伏。以實舉受。
又若善將四隨用心如止觀中三十六番。
即是觀心折攝意也。
三故此下。結。以理觀之者。
理謂道理也。使元意有在者。
元者本也。在者存也。
不失本意是故云也。
如前教中。逆化是折。
順化是攝。又如觀中。
折為無常是折。融為理性是攝。
宜即是攝。治即是折。
樂即是攝。厭即是折。
餘準思之可以意得。
other:: 
### 第三結略例廣
 ^29c14

此四十條下第三結略例廣。
大槩者猶大綱也。
即粗略也。餘不盡者。
如輔行解色香中道乃約十義評無情有佛性。
及第十卷明先用小其意有十等。
即其例也。
other:: 
## 第四大章總別例
○第四大章總別例 ^30b4

文為三。初牒名。大章總別前已辨之。
十章十境下。次略列。
謂十章之總別。十境之離合。
十乘之立意也。同異即是總別離合之同異也。
然十境離合．十乘立意。
只是大章之中第七正修耳。
故牒名中但言大章總別。
任運收得十境離合．十乘立意也。 ^30b14

初十立大章下三廣釋。
文為三。初釋十章總別。
文為二。初通指十門準分別中十門不同者。
止觀第一卷分別十章云。
今十章幾真幾俗幾非真非俗〔一門〕。
幾聖說聖默非說非默〔二門〕。
乃至第九門云幾廣略非廣略。
第十門云幾橫豎非橫豎。
輔行云。始從真俗終至橫豎。
略以十門分別十章。
若無十門分別十章。
恐人不知十章豐富〔云云〕。
具如大意與九而弁。
同異者。即指止觀解釋十章真俗等同異也。
故初七章及第九章是即俗而真。
第八果報是即真而俗。
第十旨歸是非真非俗。
乃至第九云。大意一章是略。
餘八章是廣。旨歸一章是非廣非略〔云云〕。 ^30b24

次初釋下。別明廣略。
文為二。初正明。初釋大意既云五略等者。
即止觀中解釋十章之初文也。
故止觀云。解釋者釋十章也。
初釋大意囊括始終冠戴初後。
意緩難見。今撮為五。
謂發大心等乃至云生起五略顯於十廣。
輔行云。撮下九廣以為五略示九章旨。
故云大意。又九章皆大略述彼意。
故云大意。故此五略皆大為名〔云云〕。 ^30b48

次若爾下。就廣更開。
文為二。初總示。又為二。
初明準例更開。又為二。
初總示。若如上以大意五略對下九廣以為二門。
準此為例。故今亦可從於第二釋名已去乃至第九起教等更開為十章也。
次如法華下。例同玄文。
今既從於釋名已去更開十章。
故得引於玄義十妙而為類例。
以十妙之文亦是釋名一章開之為十故也。
然此引例且從一往。
以彼釋名十妙例今釋名已去更開十章耳。 ^30c14

今此為對下。次辨本文十章所以。
文為二。初正辨。以大意是略。
餘八是廣。旨歸是非廣非略。
故以大意共為十章也。
禪門下。次例禪門亦然者。
以禪門中亦以大意共為十章故也。
言禪門者。以禪為門故云禪門。
即禪波羅蜜次第禪門也。
又止觀云。禪是門戶詮次〔云云〕。
故次第禪門亦開為十章。
一大意。二釋名。三明門。
四詮次。五法心。六方便。
七修證。八果報。九起教。
十歸趣。故彼十章亦但至於修證。
餘三略無。於修證中說亦未盡〔云云〕。 ^30c30

若欲下。次別明。文為二。
初正明。中間八章更開為十。
即向所謂釋名已去更開十章也。
止觀第三體相中云。
粗寄四意顯體。一教相。
二眼智。三境界。四得失。
輔行云。體是所顯。
眼智教相即是能顯〔云云〕。
故開第三顯體文中出於眼智教相二章。
則是中間八章自離為十也。
如五重玄義下。次引合為例。
文為二。初明合八為五。
輔行云。又此廣文亦與五重玄義意同。
五重則玄談教旨。
今此則依經起行。
所以彼為釋經。此為成觀。
是故次第稍異於彼。
初釋名者〔廣中之初故云初耳〕。
即標名也。次體相者。
即顯體也。攝法只明體所攝法。
方便下。三即是明宗。
起教是用偏圓判教〔是則宗體二章有合耳。
名用教三章無合也〕。
彼釋法華理須分別一代教門。
故教居後。分別前四此為成觀。
觀由解生。名體偏圓並屬於解。
由解立行故次解後。
方便正觀。行始為因。
行終為果。故次正觀以明果報。
宗是自行。用是益他。
由自行滿故能起教。
故彼玄文引神力品約教次第。
是故謂之名用體宗。
若引序品約行次第。
是故乃云名體宗用。
今文正當約行次第。
但以教相在於宗前。
前後之意如向所說。 ^30c48

次今存下。明存本十數。
今存十數者。存於止觀本文十章之數也。
故離五為八者。離於向來合八章為五重玄義。
而仍本為八也。更加初後者。
初謂大意。後謂旨歸也。
則數整足者。十章之數無減也。 ^31a36

次釋十境離合。文為二。
初標。次互發下。釋文。
為二。初通示開合。
又為二。初明十數正是離開互發。
至九雙十數者。止觀云。
互發有十。謂次不次。
雜不雜。具不具。作意不作意。
成不成。益不益。久不久。
難不難。更不更三障四魔九雙七隻〔云云〕。
應知此是十境互發九雙七隻之十數耳。
止觀既云七隻。今文乃云三障四魔一雙者。
輔行云。前九相對故云九雙。
後二不對但云七隻。
七隻只是三四一雙。
十中一一皆徧十境。
又前之九隻正辨互發。
後一但是收攝十境判屬魔障耳。
故此十境若非三障即是四魔者。
止觀云。陰入病患是報障。
煩惱見慢是煩惱障。
業魔禪二乘菩薩是業障〔云云〕。
陰入正是陰魔。業禪二乘菩薩等是行陰名為陰魔。
煩惱見慢等是煩惱魔。
病患是死因名死魔。
魔事是天子魔〔云云〕。
又十境者亦是為成十數故具示爾者。
應知此是單論十境之數耳。
與向互發十雙之數乃單複有異也。
故下章安問云等者。
今從大師正明十境互發之文。
故得指後章安料簡謂之下也。
然此但引章安問文不引答詞。
故彼答云。譬如大地一。
能生種種芽。數方不廣略。
令義易明了。是故言十耳。
輔行云。私料簡中都有十六番問答。
初一問答總問諸境。
何故但十。如陰入境。
諸陰不同。煩惱種別亦復無量。
諸病諸業乃至兩教二乘方便正行。
三教菩薩諸位不同。
故云法若塵沙境何定十。
次答意者。實如所問。
法性如地。種子如境。
觀行如雨。發如抽芽。
略以數法且至於十耳。 ^31a46

今於下。次明展轉相合。
二乘菩薩但合為一方便境則但有九者。
止觀云。此十種境。
始自凡夫正報。終至聖人方便。
輔行云。此十下判境位也。
前八在凡可見。後二言在聖人。
方便者。既是圓教實道方便。
故方便望實名實。
為聖圓。是聖法。令成極聖人得聖法。
故云聖人。故知十境位並在凡。
又云。後二借使未觀已成方便〔云云〕。
二乘菩薩既乃合為一方便境。
并前八境則是但有九境也。
若以煩惱入於六蔽習因相中則但有八者。
業相境中明業相發。
明善相發則約六度。
明惡相發則約六蔽。
然而所發若見諸相乃名報果。
由昔因故亦名報因。
若不見相但是起心名為習因。
又能牽果亦名習果。
六蔽習因既約心說。
煩惱復是昏煩之法惱亂心神。
故以煩惱境入於業相境中。
六蔽習因則合煩惱境入業相境。
故於前九境則但有八也。
若以煩惱及業并陰入境為三道境則但有七者。
於前九境若以煩惱及業并陰但合為一三道境者。
而更兼於病患為二。
魔事為三。禪定為四。
諸見為五。上慢為六。
方便為七。以二乘菩薩先已合為一方便故。
則但有七境也。或依前八復以慢入煩惱境中亦但成七者。
止觀云。慢為法界者還是煩惱耳。
觀慢無慢。慢大慢非慢非不慢。
成秘密藏。入大涅槃。
輔行云還是煩惱者。
略判同異。別說則慢有於八種。
此屬增上煩惱中利鈍。
不專增上。今從通說亦屬煩惱是故云也。
然則前八已合煩惱入於業相。
今云或依前八。復以慢入煩惱境中者。
謂以慢入於已合之煩惱耳。
故此煩惱已合在於業相境中。
六蔽習因然雖已合。
且從本受名。故不妨云煩惱境也。
亦如向七乃以煩惱及業并陰合為三道。
亦是已合之煩惱耳。
若以見慢入世禪攝則但有六者。
亦依前八。又以見慢二境入於世禪攝之。
是則但有六耳。然禪境中開為十門。
今但語其根本世禪耳。
以得根本世禪多起見慢。
故以見慢入世禪攝。
何者。禪有觀支因生邪慧。
逸觀於法僻起諸倒。
邪辯猛利則生諸見。
又計四禪以為四果。
未得謂得復生上慢。
見慢既乃因禪而生。
故以見慢入世禪攝也。
又以病患入陰入攝則但有五者。
良以有於陰入界身乃生病患。
是故病患全是損害陰入界身。
故以病患入陰入攝則但有五也。
四魔三障者。如前已引之。
若但以發不發相對則但成二者。
止觀云。陰入境常自現前。
若發不發恒得為觀。
餘九境發可為觀。
不發何所觀。若但以一所觀為言則但有一者。
發與不發雖然有二。
若乃望於能觀妙觀。
是則但名一所觀耳。 ^31b48

開合雖爾下。次明隨相必開。
文為二。初結前生後。
開合雖爾者。結前也。
開即為十。前文既云。
今於十內豈非是開。
又云若更合等。故今乃云開合雖爾也。
又前乃是於開論合故云開合也。
今明發相等者即生後也。
今明發相氣類不同是故為十者。
將所發九境對陰入而論故為十耳。
此即於合論開也。
言氣類者。借喻以顯境法也。
氣謂氣候。類謂種類。
如陰陽等六氣及二十四氣之不同。
種類之差別也。次以陰下。
正明開相。以陰對九陰非發得是故別立者。
以陰對九乃是存十。
即前所謂今於十內也。
非謂以陰對九是前發不發之二也。
文中雖云陰非發得。
此但辨其陰境在於九境之初。
是故別立為一耳。
二乘菩薩雖同方便發心異故者。
此明於前所合二乘菩薩兩境為一方便。
今則仍舊開之以為兩境也。
二乘但期出苦。菩薩乃兼濟群生。
是故名為發心異也。
煩惱起重習因輕微者。
此乃約於輕重。開前所合煩惱入於六蔽習因仍舊為二也。
煩惱起重者。止觀云。
今觀發作隆盛起重貪瞋。
何者。生來雖瞋諫曉則息。
今所發者咆勃可畏。
生來倒想乍起乍滅。
今所發者#CB15106;然不去。
生來欲色抑制可停。
今所發者不簡死馬況其匹類。
此惑內發強梁熾盛。
若見外境心狂眼暗。
習因輕微者。止觀云。
內心苦痛是殺習。
內心沈重是盜習。
內心煩躁是婬習。
故知六蔽習因輕微也。
展轉互通故名為道。
此諸發得三皆現起者。
此是開前所合煩惱及業并陰入境為三道一境。
今仍舊為三境也。
展轉互通故名為道者。
如輔行解成論十不善業道品云。
業必以煩惱為能通。
必以當苦為所通。
文雖舉業義已具三。
今謂業道具三既爾。
煩惱與苦具三準知。
此諸發得三皆現起者。
現即發也。既三皆現起故須開為三矣。
慢與煩惱濫別者。
此是開前所合慢入煩惱境中仍舊為二也。
前文合於慢入煩惱既從通說。
故今約開須從別言。
若但約合則是濫別。
故云慢與煩惱濫別反顯。
今開則無所混也。
禪中未必一向發見者。
此即開前合於見慢入世禪攝仍舊為三也。
既云未必一向發見。
慢則準知。故不煩文。
何者。止觀云。通論見發。
或因禪發。或因聞發。
見發既乃所因不定。
是故今云禪中未必一向發見。
發見既爾。發慢準知。
何者。以上慢一境未必因禪故也。
故止觀明十境生起次第云。
若識見為非息其妄著。
貪瞋利鈍二俱不起。
無智之者謂證涅槃。
輔行云。若識下明見後生慢。
乃至云此但通舉上慢之相。
既從見後生慢。故知上慢未必因禪也。
又止觀云。小乘亦有橫計四禪為四果。
大乘亦有魔來與記。
並是未得謂得增上慢人。
輔行云。從小乘下別出大小各有其相。
又輔行釋諸見境後云。
增上慢者。如得未到謂無生忍四禪比丘等。
乃至徧於大小諸位未得謂得。
並名增上。以此明之。
上慢一境未必獨因世禪而生也。
病雖是陰陰不必病者。
此是開前所合病患入陰入攝仍舊為二也。
何者。良以病必病於陰身。
而其陰身不必有病故也。
以自有人生來無病。
是故前以病患合入陰境所攝。
且從病必病於陰身而說耳。
今從陰身不必有病。
故開之為二也。病雖有業非業相現。
病雖有魔已屬魔境者。
此但因便辨於病患境中有業有魔之相耳。
不涉開前所合之義也。
又此亦是釋疑之文。
何者。或有疑云。病有業病。
莫是業相境邪。故茲釋之云耳。
又有疑云。病有魔病。
亦是魔境邪。故又釋之云耳。
故病患境明病起因緣有六。
一四大不順。二飲食不節。
三坐禪不調。四鬼神得便。
五魔為。六業起。言魔為者。
止觀云。與鬼病亦不異。
然鬼但病身殺身。
魔則破觀心破法身慧命。
起邪念想奪人功德。
故與鬼為異。亦由行者於坐禪中邪念利養。
魔現種種衣服飲食七珍雜物即領受。
歡喜入心成病。言業病者。
止觀云。或是先世業。
或今世破戒動先世業業力成病。
若鬼魔二病。此須深觀行力及大神呪力乃得差耳。
若業病者。當內用觀力。
外加懺悔。乃得差耳。
病雖有業非業相現者。
以業相境因修止觀能動諸業。
是故善惡業相乃現。
此與病中業病。或是先世業。
或今世破戒動先世業業力成病。
所由不同。發相復異。
是故謂之病雖有業非業相現也。
病雖有魔已屬魔境者。
以魔境中云。若邪想坐禪多著時媚。
又云。復次內射不入當扇檀越師僧父母同學弟子放十八箭
〔十八箭如止觀輔行明之〕。
不應受著著則成病。
又云強輭等箭初射五根。
有三過患。一令人病。
二失觀心。三得邪法。
病有種種相。從眼入者病肝。
餘根可知。身遭病苦心則迷荒喪禪致死〔云云〕。
此與病患境中第五魔病大意是同。
故今謂之病雖有魔已屬魔境也。
二及三四發相頗分者。
頗者偏也。此恐誤也。
應作叵字。不可也。
然今文意。但取訓不耳。
何者。若但為二及以三四。
則成所發之相。不分煩惱病患業魔禪見上慢二乘菩薩等別。
是故不可但合為二及以三四也。
況但為一最為通漫者。
況者擬也。合之以為二及三四尚乃所發之相不分。
況但合之為一。豈非混沌者乎。
故云最為通漫也。
是故隨相必須開十者。
總結上文。合必隨其相貌不同開之為十矣。
又前文云。此諸發得三皆現起者。
煩惱及業屬發可知。
陰亦發得者。輔行云。
下之九境不發無修。
何故十境皆云修發。
答。此須分別。若觀陰發陰是通修通發。
觀陰發九是通修別發。
若觀煩惱發下八境是別修別發。
若觀煩惱而生陰解是別修通發〔云云〕。 ^32a36

次明下。三釋十乘立意。
文為二。初敘意。分科言下文云。
橫豎該羅十觀具足者。
今釋十境離合文畢。
即明十乘立意之相。
準文次第合云上文。
以由橫豎該羅十觀具足之文。
乃是二十五方便之初故也。
輔行云。橫豎下明觀境功能。
十境橫豎如第五卷初。
十雙互發由境發故。
觀法縱橫復名橫豎。
至第五卷當更委明觀橫豎相。
今探文意者。探者取也。
遠取謂之探也。亦以從於十境離合文畢。
即明十乘立意之相。
故得謂之今探文意也。 ^33b20

次總別下。隨科釋義。
文為二。初指記中具明前三。
總別二釋橫豎四句具如記中者。
輔行云。言橫豎者。
此之十法有通有別。
別者如不思議境。
窮實相底名豎。包十法界名橫。
發心上求名豎。下化眾生名橫。
又上求下化名豎。
依境發誓名橫。安心徹理名豎。
六十四番名橫。破徧惑窮名豎。
諸門相望名橫。通至寶所名豎。
檢校塞著名橫。道品至後名豎。
品品相望為橫。無著入住為豎。
離似三法為橫〔此即今文第二別釋也〕。
此單約圓乘為解。
若望偏乘名橫名豎。
亦如橫豎顯非橫豎。
若不思議非橫非豎能作橫豎而云橫豎。
又總論者。在一一位十自相望為橫。
一一至極當法漸深為豎。
又亦可云。前之七法名橫。
次位去名豎〔此即今文第一總釋也〕。 ^33b38

附文下。次明今文委釋後二。
文為二。初明附文來意法相。
釋文為三。初總明來意。
仍指本文十法生起又名為豎。
生起如文者。如止觀之文也。
故云既自達妙境。
即起誓悲他。次作行填願。
願行既巧破無不徧。
徧破之中精識通塞令道品進行。
又用助開道。道中之位己他皆識。
安忍內外榮辱。莫著中道法愛。
故得疾入菩薩位。
此即生起如文又名為豎也。
一一法中各含多意又名為橫。
具如本文隨義別釋者。
如十乘本文隨義別釋中初釋不思議境有七。
一明性德境。二明修德境。
三明化他境。四結自他事理以成三諦。
五舉如意珠等為喻。
六明功能。七明收入一心總為觀境。
發心已去乃至離愛。
本文之中各有多意。
尋文可知不煩具錄。 ^33c16

次今搜下。別釋附文。
各為五例。文為二。
初總明。搜者索也求也。
言覽略者。即今文中所立十乘各為五例也。
言知廣者。即知止觀十乘之廣文也。
言雖有小小多少不同者。
反顯無於大大多少之異也。
何者。文雖廣略意實該收。
是故云爾。 ^33c42

次別示。文為十。初明妙境五中言一為示三千在一念故者。
止觀云。夫一心具十法界。
一法界又具十法界百法界。
一界具三千種世間。
百法界即具三千種世間。
此三千在一念心。
若無心而已。介爾有心即具三千。
輔行云。夫一心下。
結成理境。如前所釋本在一心圓融三諦。
既已開釋。恐人生疑。
故重結之令入一念〔即輔行云。
夫一心下。結成理境。
即止觀云。夫一心具十法界等文也〕。
當知身土一念三千。
故成道時稱此本理。
一身一念徧於法界。
乃至云。故至止觀正明觀法。
並以三千而為指南。
乃是終窮究竟極說。
故序中云。說己心中所行法門。
良有以也。請尋讀者心無異緣〔云云〕。
今謂妙境五中一為示三千在一念故者。
即釋籤云。俗則百界千如。
真則同居一念也。
何者。色心不二門云。
攝別入總。一切諸法無非心性。
一性無性三千宛然。
且總在一念別分色心。
色心不出十界百界三千世間。
既知色心別已。故攝別入總。
則曉十界三千之別不出一念剎那之總。
須知此總即是圓心。
此別即是三千世間。
圓心三千總別只是不思議假。
妙假相攝。良由空中真性。
真性是理。妙假是事。
又此真性亦名中道。
妙假亦是複俗之義。
故此事理真俗兩意。
收束諸文罄無不盡。
文句記云。若非圓心不攝三千。
若非三千攝則不徧。
記文自指具如止觀第五文中。
故三千總別咸空假中。
一文既然他皆準此。
是知一念與夫三千相即融攝。
良由空中真性若非空中真性。
而一念心及以三千何能融攝猶如帝網重重無盡邪。
故輔行云。能了妄念無一異相〔空中真性也〕。
達此無相具一切心三千具足。
方能照於一多相即〔不思議假也〕。
又如南岳止觀問云。
體用無二。只可二諦相攝。
何得世諦還攝世事。
答曰。今云體用無二者。
非如攬眾塵之別用成泥團之一體。
但以世諦之中一一事相即是真諦全體。
以是義故。若真諦攝世諦中一切事相得盡。
即世諦中一一事相亦攝世諦中一切事相皆盡。
又淨名疏問云。何得小室容諸大座。
答。世諦有二。一者思議。
則小不容大。二者不思議。
小則容大。如尺面之鏡。
大像亦現。當知此與色心不二門中妙假總別互相融攝。
厥意元同。故釋籤云。
俗則百界千如。真則同居一念。
良由於此。是則百界千如之俗。
若非同一真如之性。
如何攝之同在一念。
以由同一真性之故。
方得千如之俗同居一念之中。
一念不少三千不多。
一多相即不其然哉。
復須了知今之真俗即是複俗單真之義。
故釋籤云。但云相即言濫於通。
應從意說。意以一切趣中為真。
與百界千如及千如本空為俗而論相即。
故知單真複俗之義乃是約於中邊明之。
以合二邊名為複俗。
中道名為單真故也。
故止觀中釋於五陰假名世間。
具明十界假實之異。
國土世間始自地獄依赤鐵住。
終至如來依寂光住。
若如釋籤自他不二門云。
自行唯在空中。利他三千赴物。
此乃約於事理而明。
故自行唯在空中屬於寂光之理。
化他三千赴物乃是三土之事。
今止觀中與彼則異。
何者。十界假實所依國土。
既乃始自地獄赤鐵。
終至如來依常寂光。
當知三土假實依正。
即釋籤云百界千如也。
如來依於常寂光住。
即釋籤云及千如本空也。
故此乃是複俗之義。
若乃雙非三土寂光。
方是釋籤云一切趣中為真耳。
故輔行釋十界假實國土依正。
十如文畢乃引淨名疏中四土相望十種差別。
以消天器飯色不同。
前九正當今文世間之義也〔即今止觀三種世間之文也〕。
一同居自異。二同居與方便不同。
三方便自異。四方便與實報不同。
五實報自異。六實報與下品寂光不同。
七與中品寂光不同。
八與上品寂光不同。
九諸土總對寂光不同。
十諸土非垢寂光非淨。
前九正明諸土不同〔不同即是複俗差別也〕。
第十但明諸土體耳〔土體即是中道。
非三土非寂光也〕。
土雖差別不異寂光。
寂光雖寂不異諸土〔非三土外別有寂光。
非寂光外別有三土〕。
今文不論諸土體者。
為成世間差別義故。
況復輔行解釋三種世間文。
初乃云。次明境中所攝法相。
故知所攝即是複俗。
能攝乃是中道之真也。
是則今文妙境五中。
一者為示三千世間在一念故。
乃是為示三千世間複俗差別同一中道之真故。
方乃在於一念之總也。
是知三千複俗差別若非同一中道之真。
何能在於一念之總。
輔行謂之夫一心下結成理境。
良由於此。又金錍中野客問云。
如何能攝依正因果荊谿答曰。
一家所立不思議境。
於一念中理具三千。
既云一念理具三千。
豈非三千複俗同一中道之真。
故在於一念邪。故知一念理具三千。
即今文云為示三千在一念也。
由是明之。輔行中云。
故至止觀正明觀法。
並以三千而為指南。
乃是終窮究竟極說。
故序中云。說己心中所行法門者。
正是以三千複俗差別同一中道之真。
在於一念之總。而為指南極說耳。
何者。以金錍云。一家所立不思議境。
於一念中理具三千。
而能徧攝依正因果。
全依法華實相之理。
必具諸法以成三千。
結示經旨正在於斯。
是則法華諸法實相於四句中〔言四句者。
一權。二實。三亦權亦實。
四非權非實〕。乃是第三亦權亦實耳。
諸法亦權也。實相亦實也。
而方便品但是第三亦權半句之所收耳。
何者。良由非實無以立權。
非權無以顯實。權既有於顯實之功。
所以如來稱歎方便。
故三種方便中祕妙方便乃是亦權諸法相性等耳。
故為實施權意在於實。
開權顯實意在於權。
而秘妙方便既是即實之權〔輔行云。
既云諸法。故實相即十。
既云實相。故十即實相。
今取實相即十為即實之權耳〕。
故不談三千則攝法不徧。
法華經旨既在於斯。
是故吾祖靈鷲親承。
大蘇妙悟。還以此旨而為觀境。
欲令妙境攝法周徧照然可觀。
故說止觀不思議境十界四土三千世間複俗差別同一中道真諦雙非。
故在剎那。所以名為於一念中理具三千而能徧攝依正因果。
故今謂之為示三千在一念也。
而輔行云。並以三千而為指南乃是終窮究竟極說者。
斯蓋荊谿深達吾祖用於法華開顯之旨。
以即實之權而為三千妙境耳。
故引章安序中文云。
說己心中所行法門。
良有以也。是則吾祖最後終窮究竟極說〔王泉寺說止觀乃是最後故也〕。
一念三千而為指南。
正約中道雙非之單真具於四土之複俗耳。
如來最後開顯既明即實之權而為秘妙方便。
吾祖終窮極說亦談性具之俗而為妙境三千。
章安既乃深領幽旨。
於是序云。說己心中所行法門。
荊谿又復洞曉玄關。
所以記云。並以三千而為指南。
驗知吾祖靈鷲親承理無差惑。
而章安荊谿善順傳弘。
自荊谿之後失斯妙義者多矣。
余昔甞學四明之說。
遭其惑亂。乃謂三諦皆有三千名為指南究竟極說。
今方始解即實之權性具之俗是妙境三千為指南極說耳。
四明自昔不閑吾祖用法華經旨以即實之權性具之俗為不思議境一念三千。
輒便破云。若謂止觀不思議境一念三千是俗諦者。
豈可大師以俗諦為極說。
荊谿以假法為指南邪。
敬請四方青眼之人觀此破辭。
則知四明失於一家所傳之道矣。
悲哉悲哉。止觀義例纂要卷第二
 ^34a4
