華嚴原人論合解卷上
other:: 唐圭峯蘭若沙門　宗密　論
author:: 元長安開元寺沙門　圓覺　解
other:: 明　寨雲居士　楊嘉祚　刪合
other:: 清　東甫居士　錢伊菴　真益居士　陳熈願　同校
other:: 清　六不居士　顧蓮善　重刊
orig:: 
華嚴原人論序
commentary::  ^774a22

論題標華嚴者。以是此論之所宗。
下五教中。一乘顯性。
即此經故。原者。推究其本之謂也。
欲窮究人之本始。
故曰原人。問曰。佛教常言眾生通五趣者。
何故此論但標原人。
答曰。論主約人是我同類。
故序云。我今得此人身而不自知。
又六道中。其餘五趣。
苦樂不均。不堪脩行。
故偏勸人。裴相國原覺序云。
生靈之所以往來者。
六道也。鬼神沉幽愁之苦。
鳥獸懷獝狘之悲。
脩羅方瞋。諸天正樂。
可以整心慮。趣菩提。
唯人道為能耳。三世諸佛。
皆於人中成佛。葢為此也。
知人之原。則四聖六凡。
類可知矣。論。謂評議。
假立問答。研究深旨。
故名曰論。
orig::  ^774a24

萬靈蠢蠢。皆有其本。
commentary::  ^774b4

萬靈者。羽毛鱗介昆蠱之屬。
蠢。動也。舉昆蟲以該胎卵濕化也。
皆有其本者。本即因緣。
瑜伽釋眾生云。思業為因。
殻胎濕染為緣。有五蘊生。
圓覺云。若諸世界。
一切種性。卵生。胎生。
濕生。化生。皆因淫欲而正性命。
當知輪#CB06873;。
愛為根本。又俱舍頌云。
倒心趣欲境。濕化染香處。
楞嚴云。卵唯想生。
胎因情有。濕以合感。
化以離應。金剛論云。
依殻而生曰卵。動類也。
含藏而出曰胎。欲類也。
假潤而興稱濕。濕以合感。
趣類也。不由父母。
但自想合。無而忽有曰化。
化以離應。假類也。
化亦自想。懸想勝處。
情愛彼境。即便化生。
故云離應。故知眾生之類。
無問巨細。皆以愛染而為其本耳。
此舉有情以例人也。
orig::  ^774b6

萬物芸芸。各歸其根。
commentary::  ^774b30

萬物者。百穀草木之類。
芸芸者。繁茂之狀。
物各有根。方得枝葉茂盛。
此舉無情以例人也。
orig::  ^774b32

未有無根本而有枝末者也。
況三才中之最靈。
而無本源乎。
commentary::  ^774b36

無根本。那有枝末。
是昆蟲草木。尚有因緣。
況三才中。唯人最靈。
豈無本乎。三才者。
天地人也。才。謂才能。
謂天有運動之才。
地有生成之才。人有鑒慮之才。
orig::  ^774b40

且知人者智。自知者明。
commentary::  ^774b48

知人為末。自知為本。
下文顯真源處。了性同佛。
是為智明。以本該末。
亦無遺矣。
orig::  ^774c2

我今稟得人身。而不自知所從來。
曷能知他世所趣乎。
commentary::  ^774c6

我者。五蘊假我也。
稟得者。有所稟受而得此身也。
所從來者。即前世所稟。
依內教說。即過去業惑。
展轉乃至本覺真如。
是也。他世。即後世也。
趣。謂趣向。謂捨此身已。
當生何道。天耶。獄耶。
或升。或墜。既不知身所從來。
又焉知死所趣向乎。
orig::  ^774c10

曷能知天下古今人事乎。
commentary::  ^774c20

天下。橫約處也。古今。
豎約時也。人事至賾。
略如風俗美惡。禮樂成壞。
刑政得失之類。是也。
知身所從來。及他世所趣。
即前自知之事。天下古今人事。
即前知人之事。葢原身為本。
天下古今為末。先本後末。
則不失其序矣。若於自身而不知究。
乃欲知天下古今人事。
其安能乎。
orig::  ^774c22

故數十年中。學無常師。
博考內外。以原自身。
原之不已。果得其本。
commentary::  ^774c34

無常師者。書曰。德無常師。
主善為師。善無常主。
協于克一。清涼云。
益我為友。人皆友焉。
亦具此意。博。謂廣博。
考。謂考究。內則佛教宗說之旨。
外則儒老百氏之書。
其志在於窮究自身之本也。
原之不已。故得其本。
故論主圓覺疏序云。
髫專魯教。冠討竺墳。
禪遇南宗。教逢斯典。
又云。行詣百城。坐探羣籍。
此其事也。
orig::  ^774c38

然今習儒道者。祇知近則乃祖乃父。
傳體相續。受得此身。
遠則混沌一氣。剖為陰陽之二。
二生天地人三。三生萬物。
萬物與人。皆氣為本。
commentary::  ^775a4

此下別敘諸宗。先敘外教也儒。
即儒教。孔子為主。
道。即道教。老子為主。
二家之意。皆以氣為初始。
漸有人及萬物。故近則謂祖傳父。
父傳子。子續父。父續祖。
受得此身。遠則謂天地之前。
惟一元氣。混然不分。
故曰混沌。剖。謂剖判。
混沌既分之後。陽氣輕清。
故上升。陰氣重濁。
故下沉。升者為天。
沉者為地。二氣和合。
人生其中。是為三才。
從此漸有萬物。道經云。
道生一。一生二。二生三。
三生萬物。一者。冲氣也。
言道動出冲和妙氣。
於生物之理未足。
又生陽氣。陽氣不能獨生。
又生陰氣。積冲氣之一。
故云一生二。積陽氣之二。
故云二生三。陰陽含孕。
冲氣調和。然後萬物阜成。
故曰三生萬物。又周易云。
易有太極。是生兩儀。
兩儀生四象。四象生八卦。
八卦定吉凶。吉凶生大業。
又鉤命訣云。易有五太。
一曰太易。氣象未分也。
二曰太初。元氣萌也。
三曰太始。形之端也。
四曰太素。形變有質也。
五曰太極。形質已具也。
從此漸生天地萬物。
論中雙合二家之意為文。
orig::  ^775a10

習佛法者。但云近則前生造業。
隨業受報。得此人身。
遠則業又從惑。展轉乃至阿賴耶識。
為身根本。
commentary::  ^775a46

此敘內教也。雖總言佛法。
意乃別指權小。近即人天教。
遠則下一句。小教。
阿賴耶識。即法相教。
於此三中。前不兼後。
後必兼前。云乃至者。
謂惑又從執而起。
然惑與執。各有二種。
惑二種者。一煩惱障。
二所知障。執二種者。
一我執。二法執。謂五蘊等從眾緣生本無實性。
眾生不了。計以為實。
名曰法執。由執法故。
於諸理事世出世法。
不能通達。名所知障。
此五蘊中。法尚叵得。
況主宰者。眾生於中。
妄計實我。名為我執。
由執我故。煩惱障生。
塵勞競興。業報不息。
由此輪轉。苦果無窮。
而二乘人。但除我執煩惱障。
未斷法執所知障。
菩薩雙斷二執二障。
然此二執二障。於阿賴耶識。
皆有種子。從種生現。
起惑造業。推窮其本。
則自賴耶。故云乃至。
orig::  ^775b2

皆謂已窮其理。而實未也。
commentary::  ^775b28

如上內外教所說。
皆是聖人權漸之談。
非究竟了義之旨。
恐人執滯。故總非之。
意在責人。非斥法也。
orig::  ^775b30

然孔老釋迦。皆是至聖。
隨時應物。設教殊途。
內外相資。共利羣庶。
commentary::  ^775b34

恐有難云。如前所說元氣陰陽業惑識變。
皆是孔老釋迦至聖所說。
何得非之。故今通云。
孔老之時。此方人根未熟。
尚未堪聞因果之說。
況佛性了義之談。
故孔老先以仁義道德而漸誘之。
且指元氣陰陽為本。
西方佛出世。四十年前。
人根未熟。未堪聞於佛性了義之旨。
是故大覺且隨三乘五性之機。
說業識變等。至四十年後。
方說一乘。故法華經云。
久默斯要。不務速說。
皆顯隨時應物也。
言殊途者。謂殊異路途。
即指前所說元氣業惑等。
立教不同。故曰殊途。
言內外相資等者。
謂雖設教不同。然亦互相資藉。
佛教藉儒老為誘物之始。
儒老藉佛教為成物之終。
故曰共利羣庶也。
orig::  ^775b38

 #CB15081;勤萬行。
明因果始終。推究萬法。
彰生起本末。雖皆聖意。
而有權有實。
commentary::  ^775c14

又恐難云。三教聖人利物之心既同。
則應三教皆可原人。
何故此中偏宗佛教。
故復答云。利物之心。
三聖雖同。權實之用。
三聖則異。儒道一向是權。
佛教兼通權實。今取實教了義。
故偏宗佛耳。#CB15081;勤萬行者。
行門之多。不但說施戒等。
至於四諦。緣生。十善。
五戒。四禪。八定。儒老五常。
道德等。皆在其中也。
因果始終。惟明佛教。
脩因為始。感果為終也。
萬法生起本末。亦通三教而言。
儒道以氣為本。釋教以業惑八識真如為本。
隨宗不同。末則可知矣。
雖皆聖意者。縱辭也。
而有權有實者。奪辭也。
orig::  ^775c18

二教惟權。佛兼權實。
commentary::  ^775c38

權。謂權假。亦曰權宜。
稱錘曰權。言能酌量輕重。
以喻聖人方便分別事宜。
隨器授道也。實者。
果之核。取其堅也。
亦確乎不可#CB15072;之謂也。
然則二教之權。與佛教之權。
可聞得乎。答曰。冥顯有異。
二教之權。即冥權也。
佛教之權。乃顯權也。
何以言之。明教大師云。
權也者。有顯權。有冥權。
顯權則為淺教。為小道。
冥權則為異道。為他教。
淺教如法相破相。
小道如二乘人天。
是佛隨宜之說。故曰顯權。
冥權者。無方妙用。
潛興密應。或為異道之師。
以化正彼類。或為他教之主。
用他教法以利於世。
如華嚴經云。或持牛狗及鹿戒。
或著壞衣奉事火等。
orig::  ^775c40

 #CB15081;萬行。
懲惡勸善。同歸於治。
則三教皆可遵行。
commentary::  ^776a14

欲奪先縱。以顯權教之用也。
儒教三綱五常。老氏保雌守弱。
釋教三學六度。莫不皆使人#CB15081;修萬行。
止惡興善而已。為教不同。
同歸於治也。所歸既同。
遵行皆可。是故依儒教。
則為成德之君子。
遵老氏。則為清靜之真人。
稟釋教。則出三惡而往人天。
乃至究竟證三乘而圓二果者矣。
orig::  ^776a16

推萬法。窮理盡性。
至於本源。則佛教方為決了。
commentary::  ^776a28

前縱此奪。以顯實教之用也。
前言三教皆可遵行者但順聖人隨宜益物。
治已成之人身。非欲窮究所以成人之源本。
欲窮其本。則非了義教莫能盡之。
言推萬法窮理盡性者。
推。謂尋其本致。窮。
謂極其根源。盡。謂竭其蘊底。
萬法。即色心等世出世法。
然窮理盡性。語出周易。
彼繫辭云。窮理盡性以至于命。
雖借彼文。取意則異。
理。謂道理。真理。性。
謂法性。心性。不取天賦。
故不言命。謂真如一法。
橫對諸事。曰理廣也。
竪貫一法。曰性深也。
然在無情。曰法性。
在有情。曰心性。亦曰佛性。
亦名本覺。亦曰如來藏。
即下顯性教中所說真性是也。
謂色心等法。從緣而生。
無實自性。全是真如隨緣所成。
故此萬法。皆以真如而為本源。
故論主圓覺疏序云。
萬法虗偽。緣會而生。
生法本無。一切唯識。
識如幻夢。但是一心。
心寂而知。目之圓覺。
此推萬法至本源之謂也。
唯識亦云。此諸法勝義。
亦即是真如。常如其性故。
即諸法實性。亦此義也。
言至於本源者。非離真性之外。
別有本源。但約教詮淺深之異。
故有至不至爾。起信云。
心真如者。即是一法界大總相法門體。
所謂心性不生不滅。
乃至云唯是一心。
故名真如。又云。摩訶衍者。
總說有二種。一者法。
二者義。所言法者。
謂眾生心。是心即攝一切世間出世間法。
依於此心。顯示摩訶衍義。
華嚴經云。云何說諸蘊。
諸蘊有何性。蘊性不可滅。
是故說無生。分別此諸蘊。
其性本空寂。空故不可滅。
此是無生義。眾生既如是。
諸佛亦復然。佛及諸佛法。
是性無所有。則知不生不滅真如妙性。
實諸法之本源矣。
非一乘了義。何以臻此。
言決了者。謂決定了義。
亦決斷顯了也。
orig::  ^776a30

然當今學士各執一宗。
就師佛者。仍迷實義。
故於天地人物。不能原之至源。
commentary::  ^776b38

此先顯餘宗未了。
為造論之緣由也。
學士。通指習三教者。
各執一宗。謂習儒者。
唯執天命。習老者。
唯執自然等。更不復博究圓暢也。
師佛者。即別指內宗習權教人。
或執業惑。或執識變。
不信一乘實教。設談佛性。
定揀闡提。縱說真如。
但云不變。有所未悟。
故曰仍迷。其猶眾盲摸象。
豈識象之全軀。坐井觀天。
寧見天之無際。前就學人所知。
以顯教之權實。今約學人所執。
為造論之發端。
orig::  ^776b42

余今還依內外教理。
推窮萬法。
commentary::  ^776c10

依內外教理。則見解圓融。
而無偏局之弊。與未嘗讀佛書而輒議佛者。
相去遠矣。
orig::  ^776c12

初從淺至深。於習權教者。
斥滯令通。而極其本。
後依了教。顯示展轉生起之義。
會偏令圓。而至於末。
commentary::  ^776c16

從淺至深者。即指論初二門斥迷執偏淺也。
於中前前淺而後後深。
斥滯令通者。即破執情而顯圓解也。
極其本者。指第三門顯真源也。
依了教顯示展轉生起者。
即第四門中用顯性了義。
會前所執。同一真理也。
orig::  ^776c20

文有四篇。名原人也。
commentary::  ^776c30

總結論名。前序論竟。
四篇者。一斥迷執。
二斥偏淺。三直顯真源。
四會通本末。
orig::  ^776c32

一斥迷執〔習儒道者〕。
commentary::  ^776c36

斥者。排擯義。迷。謂惑而不悟。
執。謂固守不移。
orig::  ^776c38

儒道二教。說人畜等類。
皆是虗無大道生成養育。
commentary::  ^776c40

此下顯二宗之大同也。
道經云。有物混成。
先天地生。寂兮寥兮。
獨立而不改。周行而不殆。
可以為天下母。吾不知其名。
強名曰道。又彼經云。
道生之。德畜之。物形之。
勢成之。皆言虗無大道。
生成養育之功用也。
orig::  ^776c42

謂道法自然。生於元氣。
元氣生天地。天地生萬物。
commentary::  ^777a4

就二宗推明生起次序也。
謂者。二宗意旨也。
道法自然。語出道經。
彼云。人法地。地法天。
天法道。道法自然。
即上文虗無大道也。
自然者。妙本之性。
性非造作。故曰自然。
道者。妙本之用。道與自然。
體用之稱。與上文有別。
順文言法。非謂道法傚於自然也。
又彼經云。一生二。
二生三。三生萬物。
今云生於元氣。即彼道生一也。
元氣生天地。即彼一生二。
二生三也。天地生萬物。
即彼三生萬物也。
前敘中混沌。即儒者之說。
此言大道。即老氏之意。
前後互舉。顯二宗之大同也。
orig::  ^777a6

故智愚貴賤。貧富苦樂。
皆稟於天。由於時命。
commentary::  ^777a26

人中品類不同。言皆稟於天。
由於時命者。儒宗多云。
死生有命。富貴在天。
又云。莫之為而為者天也。
莫之致而至者命也。
orig::  ^777a28

故死後卻歸天地。
復其虗無。
commentary::  ^777a34

前約從本起末。此約原始反終。
天地者。儒宗所歸。
虗無者。老氏所復。
道經云。夫物芸芸。
復歸其根。歸根曰靜。
靜曰復命。言萬物既稟天地元氣而生。
如草木依根而得榮茂。
死則復其本始。如草木凋落。
精脈還其本根。是復其所稟之性命也。
從天地生。復歸天地者。
如邵子云。上天生我。
上天死我。一聽於天。
有何不可。此之謂也。
orig::  ^777a36

然外教宗旨。但在乎依身立行。
不在究竟身之原由。
commentary::  ^777b2

外教。即指儒道。謂佛法之外也。
儒宗五常百行。老氏保雌守弱。
皆以修飾其身耳。
不言此身因何而有。
何故得為人。何故為畜等。
縱說原由。不過大道元氣而已。
orig::  ^777b4

所說萬物。不論象外。
commentary::  ^777b12

象。謂物之形象。天地皆象內也。
今世教所談。至大者。
不過天地而已。而人畜萬物。
皆在天地之中。故其所論。
不出天地之外。莊子云。
六合之外。聖人存而不論也。
則知天地之外。孔老非實不知。
但以世人智淺。未足與議。
論語云。夫子之言性與天道。
不可得而聞也。況象外乎。
orig::  ^777b14

雖指大道為本。而不備明順逆起滅染淨因緣。
commentary::  ^777b26

恐有問言。儒道二宗。
亦說大道元氣等生成萬物。
則是大道元氣。即是身本。
那言不究原由耶。
故今釋云。元氣天命父母等。
但是生身之具。而非即是身本。
譬如孩穉見母籠甑取餅啖之。
便知是餅籠甑所成。
後來索餅。即指籠甑。
豈知籠甑但是成餅之具。
豈是餅之所本哉。
今元氣天地等。籠甑之謂也。
執為身本。孩穉之見而已。
而不備明云云者。
正顯二宗所迷也。
順逆起滅者。謂內教所說十二因緣。
迷則從無明起行。
輾轉乃至有生老死。
即順生死起動。而成流轉也。
悟則從老死逆觀。
乃至無明。遂起智斷無明。
由無明滅。故行滅。
乃至生老死滅。即登聖果。
此明逆生死而還滅也。
此十二支通大小乘。
義門繁廣。非略可盡。
言染淨因緣者。有二。
一約小乘。其說又二。
一者。如前十二有支。
由無明緣行。乃至生緣老死。
是染因緣。由無明滅行滅。
乃至老死滅。是淨因緣。
二者。約苦集滅道四諦。
謂苦集是世間因果。
滅道是出世間因果。
由造集諦因。感苦諦果。
名染因緣。由厭苦故。
起道諦智。斷彼集因。
苦果不生。證滅諦理。
名淨因緣。故淨名云。
從癡有愛。則我病生。
眾生病愈。我病亦愈。
二約大乘。亦二。一約法相宗。
謂藏識法爾包攝三乘及三性名言種子。
而一切眾生有無不同。
若有三乘種子者。
遇緣熏習。脩行斷障。
當得三乘聖果。名淨因緣。
若無三乘種子。但有有漏三性等種。
即造三種業〔福非福。
不動〕三界流轉。名染因緣。
二約法性宗。真妄和合。
成黎耶識。若迷之時。
染法〔即前妄也〕有力。
淨法〔即前真也〕無力。
向緣下轉。沉輪三界。
名染因緣。悟時淨法有力。
染法無力。背緣上轉。
成四聖位。名淨因緣。
廣如下引。此等法義。
外教豈知。況能備明。
orig::  ^777b28

故習者不如是權。
執之為了。
commentary::  ^777c40

孔老所說。但是權宜。
不執則為入道之緣。
固執則為障道之損。
圭峰云。儒資戒律。
道助禪那。此其緣也。
八難之中。世智辯聰。
反成為難。此其損也。
orig::  ^777c42

今略舉而詰之。
commentary::  ^777c48

就二宗詰難。下文有四。
一難道生。道教所執。
二難自然。道教所執。
儒宗亦執。三難元氣。
此儒道皆執。四難天命。
儒者所執。
orig::  ^778a2

所言萬物。皆從大道而生者。
大道即是生死賢愚之本。
吉凶禍福之基。
commentary::  ^778a8

此按定外宗道生以立難也。
orig::  ^778a12

基本既其常存。則禍亂凶愚。
不可除也。福慶賢善。
不可益也。
commentary::  ^778a14

道既是常。物亦應常。
如世子孫還類父母。
則禍亂應常。非人力可以翦除。
福慶應常。非積善可能增益。
故李思慎云。老謂生與死命也。
悉是道之所為。聖與不肖性也。
但是天之所與。天與不可逃。
道為不可悍。知天道之不可逃悍者。
則能安處長生。
orig::  ^778a18

何用老莊之教耶。
commentary::  ^778a28

聖人見善有益。可以致福。
故教令為善。見惡有損。
可以致禍。故教令遠惡。
既云吉凶禍福。於我無預。
道使之然。不可增損。
則孔老設教。勸善禁惡。
何所圖耶。
orig::  ^778a30

又道育虎狼。胎桀紂。
夭顏冉。禍夷齊。何名尊乎。
commentary::  ^778a38

若云萬物皆是道之所為者。
虎狼害人之獸。道畜之而使害也。
桀紂虐民之君。道孕之而使虐也。
顏冉之賢而不享年。
道夭之也。夷齊之賢而致禍死。
道禍之也。道經云。
萬物莫不尊道而貴德。
使道之所為誠如是。
何名尊乎。
orig::  ^778a40

又言萬物皆是自然生化。
非因緣者。
commentary::  ^778b2

此又按定外宗自然以立難也。
內教說一切萬法從因緣生。
謂親能發起為因。
疎能助起為緣。如草木等。
從種子生。名曰親因。
水土人時。名曰踈緣。
人畜等。從業惑生。
名曰親因。父母。二氣。
名曰疎緣。彼儒道既執自然。
則不推因緣。故莊子云。
不知所以然。名曰自然。
又云。鶴不浴而白。
烏不黔而黑。言皆自然也。
儒宗如司馬君實無為贊云。
進退有道。得失有命。
守道在己。功成則天。
天復何為。莫非自然。
orig::  ^778b4

則一切無因緣處。
悉應生化謂石應生草。
草應生人。人生畜等。
commentary::  ^778b20

既不待因緣。則石非草等因緣。
應能生草。草生人。
人生畜等。以皆非緣故。
所言等者。等一切非緣之事。
如火應生草木。木生魚鳥。
凡是一切不應生處。
皆能生也。正取人不待父母緣。
忽自生人等。如西方無因外道。
亦作此計。瑜伽第七云。
何因緣故。彼諸外道。
起如是見。立如是論。
答謂見世間無有因緣。
或時歘爾大風卒起。
於一時間。寂然止息。
或時忽爾暴河瀰漫。
於一時間。頓即枯竭。
或時#CB15106;爾花木敷榮。
於一時間。颯然衰顇。
由如是故。起無因見。
立無因論。清涼云與此方儒老所計頗同。
又涅槃經中。衲衣梵志。
求佛論議。佛問云。
汝宗何故知非因緣。
彼云。我見牛生便能#CB00063;乳。
龜生便能入水。知非因緣。
佛言。若言#CB00063;乳非因緣者。
俱非因緣。何不 #CB00063;角。
若言入水非因緣者。
俱非因緣。何不入火。
梵志辭屈。投佛出家。
orig::  ^778b24

又應生無前後。起無早晚。
神仙不藉丹藥。太平不藉賢良。
仁義不藉教習。
commentary::  ^778c6

既云自然。不應緣習。
然前後早晚約時。
時乃疎緣中一事。
如春蘭秋菊。社燕賓鴻等。
各因其時。人須十月。
方乃誕生非自然也。
神仙已下。別約有情。
神仙要須宿稟寡欲之資。
鍊藥服氣為緣。方能長生不老。
天下太平。必藉忠臣良士。
武以定亂。文以經世。
君臣相濟。然後民安國泰。
時和俗淳。人有才德之美。
皆資訓誨之力。習與性成。
未有不學而自成者。
執自然者。不亦乖乎。
orig::  ^778c10

老莊周孔。何用立教為軌則乎。
commentary::  ^778c26

既賢者自然而賢。
不由教習。愚者自然而愚。
教亦無益。聖人立教。
便成無用矣。然老氏上土下士之說。
孔聖上智下愚之論。
在吾教中。葢宿習力故。
謂多生熏習純熟。
今得為人。諸識聰利。
聞道勤行。孔老於此。
謂之生知上士。故白樂天生而識字。
世呼為三生人。若宿世從異類中來。
未曾熏習。或因秘悋不肯教人。
今得人身。諸情暗鈍。
倥侗顓蒙。困而不學。
孔老於此。呼為下愚下士。
其中人者。昔雖曾熏。
然未純熟。故於今世。
學之則成。不學則殆。
由此觀之。雖愚鈍之資。
苟能自勉于學。縱未偕於上達。
亦自勝於不學者矣。
況中人乎。聖人知學問有益。
可以革愚成智。故垂典誥以為軌則。
斯則因緣之理明矣。
而曰自然。豈為通理。
orig::  ^778c28

又言皆從元氣而生成者。
commentary::  ^779a6

此按定外宗元氣以立難也。
orig::  ^779a8

則歘生之神。未曾習慮。
豈得嬰孩便能愛惡驕恣焉。
commentary::  ^779a10

初生之子。八識雖具。
創與境遇。未知染著。
若漸長大。慣習力故。
愛惡滋彰。所謂習與性成。
非由元氣使之然也。
歘。暴起也。言欻然而生也。
orig::  ^779a12

若言欻有。自然便能隨念愛。
惡等者。則五德六藝。
悉能隨念而解。何待因緣學習而成。
commentary::  ^779a18

設云孩子初生。便能飡乳。
不得則啼。豈待習慮。
自然便能隨念愛惡等。
然則五德六藝。亦應自解。
不待習慮。何不爾耶。
然人生便知飲乳啼號者。
無始以來。慣習力故。
與心俱生。如前云牛不#CB00063;角。
龜不入火。皆因緣也。
豈是元氣使之然也。
五德者。仁義禮智信也。
六藝者。禮樂射御書數也。
orig::  ^779a22

又若生是稟氣而歘有。
死是氣散而欻無。
則誰為鬼神乎。
commentary::  ^779a34

儒者皆執氣聚為生。
氣散為死。夫氣散則已斷滅。
又誰為鬼神乎。孔子曰。
敬鬼神而遠之。易曰。
精氣為物。遊魂為變。
故知鬼神之情狀。
謂百骸四體。男女搆精之所成。
故曰精氣為物。彼云遊魂為變者。
即如佛教所說心識。
由無質礙。任運能往。
故曰遊魂。意謂遊魂與精氣合而為人。
精氣有滅。而遊魂不滅。
故為鬼神。則鬼神之說。
儒宗許有明矣。而氣散則誰為耶。
orig::  ^779a38

且世有鑑達前生。
追憶往事。則知生前相續。
非稟氣而歘有。
commentary::  ^779b6

達生前。憶往事者。
知宿命也。如羊#CB05846;之識金鐶。
崔咸之徵墨誌。房琯剖松下之書。
唐紹刺燈前之犬。
圓觀峽中之舊約。
東坡陝右之夢遊。
盧女憶販羊之宿冤。
西山決弒親之疑獄。
若此之類。今古實多。
以此驗知。捨身受身。
自類相續。非稟氣也。
orig::  ^779b10

又驗鬼神靈知不斷。
則知死後非氣散而歘無。
commentary::  ^779c30

鬼神有知。證非斷滅。
若謂死而氣散。則其神者為誰耶。
orig::  ^779c32

故祭祀求禱。典籍有文。
commentary::  ^779c36

典籍有文者。如尚書金縢篇。
謂武王有疾。周公作冊書。
禱於太王王季文王。
請以身代。乃納冊於金縢之匱中。
翌日乃瘳。又如禮記。
祭法。祭義。祭統。禮運。
皆言祭禱之事。又月令云命有司合秩蒭以養犧牲。
以供皇天上帝名山大川四方之神。
以祭宗廟社稷之靈。
為民祈福等。皆其文也。
orig::  ^779c38

況死而蘇者。說幽途事。
或死後感動妻子。
讐報恩怨。今古皆有耶。
commentary::  ^780a2

說幽途事。多關釋典。
恐彼儒者尚未信之。
今引儒者一說以證。
宋吏部侍郎葛立方。
字常之。所撰韻語陽秋云。
歐陽永叔。素不信釋氏之說。
既登二府。一日被病亟。
夢至一所。見十人冠冕環坐。
一人云。參政安得至此。
宜速反舍。公出門數步。
復往問曰。公等豈非釋氏所謂十王者乎。
曰。然。因問世人。飯僧造經。
為亡追福。果有益乎。
答曰。安得無益。既寤。
病良已。又如崔子玉之掌冥府事。
韓擒虎之為閻羅王。
〔出搜神記〕虞太傅之為更生佛。
席相公之為皮場神。
〔出洪內翰夷堅志〕皆幽途事之證。
〔不能具引〕言感動妻子讐報恩怨者。
如左傳。宣公十五年。
晉大夫魏顆。其父武子有愛妾。
武子疾。謂顆曰。當嫁之。
既疾篤。乃令殉葬。
武子死。顆嫁之。親族難之。
顆曰。吾從治命。後顆與秦將杜回戰於輔氏。
見老人結草以禦杜回。
躓而顛。獲之。夜夢老人曰。
余爾所嫁婦人之父也。
爾用先人治命。余是以報。
又成公十年。晉景公疾。
夢大厲披髮及地。
搏膺而踊曰。殺余孫不義。
余得請於帝矣。六月丙午。
公薨。又江湖紀聞。
載南宋衢州人鄭朝議。
從子某。幼曠達能文。
娶會稽陸氏女。亦姿媚明爽。
伉儷情至。鄭生嘗。
語陸氏曰。萬一不幸。
汝勿再醮。汝若先喪。
我亦如之。陸氏曰。
要當齊眉。何不祥如是。
相處十年。生二男一女。
及鄭生疾且死。方釋服。
陸氏盡攜其資適蘇州曾公曹。
成婚方七日。曾生奉漕檄考試他郡。
行信宿。陸氏晚步廳屏間。
有急足呼於庭曰。
鄭官人有書。命婢取之。
視外題。但有示陸氏三字。
筆札宛然前夫手跡也。
視急足。已不見。啟緘讀之。
其辭曰。十年結髮夫妻。
一生祭祀之主。朝連暮以同歡。
俸有餘而共聚。忽大幻而長往。
慕何人而輕許。遺棄我之田疇。
移資財而別戶。不恤我之有子。
不念我之有父。義不足為人之婦。
慈不足為人之母。
吾以訴諸上蒼。行理對乎幽府。
陸氏嘆恨。三日而亡。
其書朝議男甸者得之。
orig::  ^780a6

外難曰。若人死為鬼。
則古來之鬼。填塞巷路。
合有見者。如何不爾。
commentary::  ^780b24

此設難也。外宗聞說人死為鬼。
則謂人人死已。盡皆為鬼。
不知有六道輪迴。
轉受後身。故作此難。
orig::  ^780b28

答曰。人死六道。不必皆為鬼。
鬼復為人等。豈古來積鬼常存耶。
commentary::  ^780b32

此設答也。人死六道者。
謂或有生天。或還為人。
或作禽畜。或墮地獄。
前言鬼者。但一趣耳。
言鬼復為人者。謂鬼業盡已。
或復為人。又或轉餘趣也。
其轉餘趣者。如梁高僧傳。
說後漢建和間。沙門安世高。
舟行至#CB05279;亭湖。
泊舟。岸上有湖神祠焉。
神降曰。舟中沙門。
吾神宿世道伴。為我請之。
安至祠中。神泣訴曰。
吾與師嘗為道友。
以嗔心故。墮此趣中。
幸相憫救。師請現本身。
神曰。本身醜惡。恐相驚駭。
安曰。無慮。忽有大蟒出於神後。
引首向安。安撫之。
以天竺語說法化導。
蟒泣謝曰。幸聞教化。
今脫苦矣。以絹千疋。
黃白之資。付安。令作功德。
安為建寺豫章。〔夜話云。
今洪州大安寺是〕已而見後山有一大蟒。
死於草澤中。自是廟不復靈。
此亦鬼趣轉生之例也。
今俗子無識。乃有妄謂佛菩薩同鬼神者。
其謬迷甚矣吁。可悲哉。
orig::  ^780b36

且天地之氣。本無知也。
人稟無知之氣。安得歘起而有知乎。
commentary::  ^780c18

氣無分別。豈人稟之而有分別乎。
若人因稟氣而有分別。
則草木等亦應有分別。
以所稟同故。且天地之氣。
本無賢愚貴賤之異。
豈人同稟之而有賢愚貴賤之異乎。
而儒者皆執稟氣。
謂稟淳和之氣。則為聖為賢。
稟渾濁之氣。則為愚為不肖。
不知天地之氣。本無差別。
自吾人宿習之不同耳。
其猶管籥之音。隨竅發異。
故有清濁高下之殊。
而吹者之氣。曷嘗異哉。
若謂吹氣有異。則何藉竹管之殊竅乎。
又李白桃紅。姚黃魏紫。
無乃春風之各異乎。
何不辨其物性。而責於氣也。
orig::  ^780c22

草木亦皆稟氣。何不知乎。
commentary::  ^780c42

舉例難也。亦應云禽獸亦皆稟氣。
何飛走之不同。葢天地之氣。
猶爐冶甑爨之謂。
但能成物。非物所本。
故爐冶雖能範金。
不能變銅鐵為良鍰。
甑爨雖能熟食。不能變糠粃為珍饈。
天地之氣雖能成物。
不能使草木為人。
庸愚作聖。良以草木各有根。
人畜各有本故也。
orig::  ^780c44

又言貧富貴賤。賢愚善惡。
吉凶禍福。皆由天命者。
commentary::  ^781a8

此又按定外宗天命以立難也。
儒者多執天命。先儒解云。
命猶令也。彼宗但以清氣上升至高無上曰天。
orig::  ^781a10

則天之賦命。奚有貧多富少。
賤多貴少。乃至禍多福少。
苟多少之分在天。
天何不平乎。
commentary::  ^781a16

天道至公至平。無偏無黨。
何故而有貧富貴賤賢愚禍福多少之異。
又復於中貧賤禍夭者多。
富貴康壽者少。世途目擊。
往往如是。天實爾者。
則公平安在耶。
orig::  ^781a20

況有無行而貴。守行而賤。
無德而富。有德而貧。
逆吉義凶。仁夭暴壽。
乃至有道者喪。無道者興。
commentary::  ^781a28

無行而貴。如荀子所謂勢榮。
守行而賤。如任昉自稱素業。
無德而富。如何曾日食萬錢。
有德而貧。如相如家徒四壁。
逆吉義凶者。如姦邪得志。
善良遇害之類。仁夭暴壽者。
如盜跖永年。伯牛短折之類。
有道無道云者如世善人。
動輒坎坷。強梁貪暴。
觸事利宜。自古迄今。
此類常有。世俗每謂天不平。
或云天不開眼。故鄧攸無子。
人謂天道無知。斯之謂也。
orig::  ^781a32

既皆由天。天乃興不道而喪有道。
何有福善。益謙之賞。
禍淫害盈之罰焉。
commentary::  ^781a48

儒宗執天命。不知自違其教也。
書云。天道福善禍淫。
伊訓云。作善降之百祥。
作不善降之百殃。
洪範嚮用五福。威用六極。
易謙卦云。天導虧盈而益謙。
地道變盈而流謙。
鬼神害盈而福謙。
坤卦云。積善之家。
必有餘慶。積不善之家。
必有餘殃。大抵皆謂天道昭然。
禍福不忒。今見無道興而有道喪。
則似易書之說無驗。
且如善良遇害。則福善益謙之賞全乖。
姦邪得志。則禍淫害盈之罰相反。
按其文而考其實。
全成齟齬。故云何有。
良以不推業理。但執天命。
故禍福有時而倒置也。
orig::  ^781b4

又既禍亂反逆。皆由天命。
則聖人設教。責人不責天。
罪物不罪命。是不當也。
commentary::  ^781b24

世人見說古今冶亂等事。
莫不皆謂天數。若由天者。
經書所說。只合責天。
何但責人耶。如詩書所譏。
春秋所貶。曾不譏貶天命。
何耶。
orig::  ^781b28

然則詩刺亂政。書讚王道。
禮稱安上。樂號移風。
豈是奉上天之意。
順造化之心乎。
commentary::  ^781b34

既云福禍由天。不在人為。
天乃自然之理。不容增損矣。
則詩書禮樂。懲惡勸善。
使人遠禍就福。以承天休者。
不成空言耶。詩有國風雅頌。
善則美。惡則刺。書有典謨訓誥誓命之異。
皆明二帝三王治世化民之道。
孝經云。安上治民。
莫善於禮。移風易俗。
莫善於樂。凡此詩書禮樂。
皆所以規人心於善道者。
是以人力而奪造化之權。
豈是奉天意而順天心乎。
葢世儒不知感召之端。
實由乎我。一向歸之天命。
不但違佛教因緣之說。
亦違自宗詩書禮樂之本意矣。
orig::  ^781b38

是知專此教者。未能原人。
commentary::  ^781c10

結前儒道外宗未了義也。
orig::  ^781c12

二斥偏淺〔習佛不了義教者〕。
orig::  ^781c14

佛教自淺至深。略有五等。
一人天教。二小乘教。
三大乘法相教。四大乘破相教。
〔上四在此篇中〕五一乘顯性教。
commentary::  ^781c16

此五種教。圭峰約義分判。
由所被機有五乘之異。
故能被教有此五種。
言五乘者。一人天乘。
二聲聞乘。三緣覺乘。
四菩薩乘。五佛乘。
今合聲聞緣覺而開菩薩。
故立此五。若依法相宗說五種種性者。
一聲聞乘性。二緣覺乘性。
三菩薩乘性。四不定乘性。
五者無性。就不定中復有四類。
一聲聞菩薩性。二緣覺菩薩性。
三聲聞緣覺性。四聲聞緣覺菩薩性。
其無性者。謂總無前三乘種性。
今人天教收彼無性。
小乘教收彼聲聞緣覺二性。
後三教收彼菩薩性。
其不定性。中間三教攝之。
若依賢首五教者。
一小乘教。同此第二。
二大乘始教。當此三四。
三終教。四頓教。五圓教。
當此第五。良以賢首後三。
皆約一乘。故圭峰合之。
賢首約同教別教。
歷位無位開成三異。
而彼始教雙收西域空相二宗。
以俱未盡大乘法理。
故合為初。圭峰依西域仍為二。
或開或合。各有攸當。
不可一準。萬松老師。
于此論中。立九對十八重。
總該賢首圭峯二種五教之義。
一苦樂對。〔以三途對人天〕二人天對。
〔以人對天〕三定散對。
〔欲界為散。上二為定〕四色空對。
〔以四禪望四空〕五凡聖對。
〔前四皆凡。後三乘聖〕六大小對。
〔聲聞緣覺小。始教去皆大〕七始終對。
〔法相為始。法性為終〕八頓漸對。
〔始終歷位。頓教不立〕九偏圓對。
是則於賢首小教中。
曲開前五對。收此論義。
可謂辭簡而理盡矣。
orig::  ^781c22

一佛為初心人。且說三世業報。
善惡因果。
commentary::  ^782a20

明人天教。於中先總名大意。
初心人者。所被機也。
對後三乘。故曰初心。
一向方便。故云且說。
三世業報者。謂過去造業。
今世受報。今世造業。
來世受報。故曰三世。
業即能招之因。報即所招之果。
然業與報。皆通善惡。
故曰善惡因果。如下廣明。
orig::  ^782a22

謂造上品十惡。死墮地獄。
中品餓鬼。下品畜生。
commentary::  ^782a32

先敘惡因果。言十惡者。
謂身三。殺盜淫。語四。
妄言。兩舌。惡口。綺語。
意三。貪瞋邪見。言上品者。
泛說善惡皆有三品。
三位明之。一約境。
且如殺生。殺人為上。
殺畜為中。蚊蚋為下。
不殺反此。謂不殺人為下。
不殺蚊蚋為上。二約心。
不論善惡。但猛利心作為上。
泛爾心作為下。庸庸為中。
三約時。若善若惡。
但三時無悔為上。
二時無悔為中。一時為下。
言地獄等者。梵云捺洛迦。
此云苦器。即眾生受苦之器也。
今言地獄。約義立名。
有云地者。底也。獄者。
局也。地下有獄。故名地獄。
總有四類。謂八熱。
八寒。近邊。孤獨。言八熱者。
一曰等活。謂刀劒剉斬。
成千萬段。以叉撥聚。
唱言活活。彼即便活。
活已復斬。斬已復活。
故曰等活。以四王天壽五百年。
〔諸天壽量。下自有文〕為一日一夜。
如是積數。至五百歲。
二曰眾合。眾山四合。
碎罪人身。猶如微塵。
以忉利天壽一千年為一日一夜。
積此歲月。壽一千歲。
三曰黑繩。如世解木。
繩抨鋸解。以夜摩天二千年壽。
為一日一夜。壽二千歲。
四曰號呌。以兜率天壽四千年為一晝夜。
壽四千歲。五大號呌。
以化樂天八千年壽為一晝夜。
壽八千歲。六曰炎熱。
以他化天一萬六千年壽為一晝夜。
壽一萬六千歲。七曰。
極炎熱。壽半中劫。
謂從人壽八萬四千歲時。
百年減一歲。減至十歲。
名半中劫。為此獄壽。
八曰阿鼻。此云無間。
有五義故。立無間名。
一者。作業無間。約治罰說。
二者。受報無間。約果報說。
三者。受苦無間。約楚痛說。
四者。壽命無間。無中夭故。
五者。身量無間。謂眾生自業。
各各自見身滿獄。
中間無空處。故曰無間。
此獄壽命。一增減劫。
言八寒者。一曰按部陀。
此翻為疱。寒苦觸身。
如瘡疱故。二曰疱裂。
身凍裂故。〔此二皆約苦相立名〕三蠍螫沾。
四虎虎几。五嚇嚇几。
〔此三約受苦身立名〕六青蓮華。
七紅蓮華。八大紅蓮華。
〔寒苦觸身。變如是色〕然此八寒壽量。
二說不同。依俱舍說。
比前更長。如第一按部陀壽命不知其數。
佛說如憍薩羅國斛。
量胡麻滿二十斛。
高盛不概。百年取一粒。
取盡此二十斛胡麻。
其壽猶未畢盡。且以此數略而計之。
餘七地獄。倍倍增數。
若準瑜伽說。八寒壽量較於八熱。
次第減半。如按部陀減於等活之半。
乃至大紅蓮華較阿鼻亦爾。
依此。則是八寒輕於八熱也。
三近邊獄者。八熱四門。
各有四獄。一曰煻煨。
沸#CB01926;齊膝。
下足焦爛。舉足如故。
二曰屍糞。糞泥齊膝。
中有毒蟲。下足食盡。
舉足還復。三曰鋒刃。
刀劒等刃。布為道路。
履則割傷。四曰#CB01926;河。
沸熱#CB01926;汁。
或煑或煎。皮肉潰爛。
四孤獨獄者。處所不定。
或山間樹下。曠野城隍等處。
依瑜伽說。近邊孤獨。
壽命不定。隨業長短。
言餓鬼者。謂長受飢餓。
故曰餓鬼。輕重不同。
凡有九類。一曰炬口鬼。
謂於口中常出猛焰。
二曰針咽鬼。頭腹如山。
咽喉如針。三曰臭口鬼。
口如臭屍。此三名無財鬼。
皆不得食故。四曰大癭鬼。
項中有癭。以手抉膿。
還自食故。五曰針毛鬼。
身毛如針。還自刺身。
出血而食。六曰臭毛鬼。
身毛臭穢。嫌故拔出。
取血而食。此三名少財鬼。
少得飲食故。七曰得棄鬼。
常得祭祀所棄之食。
八曰得失鬼。常得巷陌所遺食故。
九曰勢力鬼。此有三種。
一者夜叉。二者羅剎。
三者毗舍闍。此三名多財。
多得飲食故。此上諸鬼。
以人間二十日為一日一夜。
彼還以三十日為一月。
十二月為一年。壽五百歲。
上依俱舍。有云。鬼趣壽命不定。
極長者七萬歲。言畜生者。
畜者。養也。人所畜養。
如牛馬犬豕之類。
此名則局。或云傍生。
傍行而生。通一切飛走之類。
此名則寬。別而言之。
羽毛鱗介。蠢蝡飛潛。
其類繁廣。於中最福德者。
如龍及金翅。皆通四生。
然畜趣壽命。長短不定。
極長者。壽一中劫。
廣如別章。〔此依圭峯行願鈔引〕今言中品餓鬼。
下品畜生者。圭峰依雜集等論。
故作此配。若依華嚴二地。
則以畜生為中。餓鬼為下。
清涼引正法念處經會云。
然此三途。各有邊正。
正者為重。邊者為輕。
正鬼望邊畜。則鬼重畜輕。
〔如今文是〕正畜望邊鬼。
則畜重鬼輕〔如華嚴說〕。
orig::  ^782a34

故佛且類世五常之教。
commentary::  ^783a22

後明善因果也。五戒。
十善。四禪。八定。是善因。
人天等。是善果。今先言人乘。
類。謂比類。世。謂世俗。
通西域此方。不但周孔說五常也。
言五常者。謂。仁義禮智信。
是人之所常行。造次顛沛。
不容離故。注中別會兩方世教。
以顯大同。亦潛通妨難。
恐人疑云。佛出天竺。
彼國世教。儀式或殊。
那言類此五常。即應是佛教倣傚孔老。
作是附會。故為此通云云。
又龍樹釋摩訶衍論。
引道品經。〔此方所無〕立四法藏。
一補特伽羅藏。〔補特伽羅。
此云數取趣。以數數造業。
取餘趣生。即目人也〕經云。
佛子諦聽為汝解說。
仁藏。義藏。禮藏。智藏。
信藏。〔此人天藏〕并聲聞藏及菩薩藏。
大覺法藏。所以者何。
一切行者。漸次轉勝。
次第之法故。 ^783a26

。
orig::  ^783b2

令持五戒〔不殺是仁。
不盜是義。不邪淫是禮。
不妄語是信。不飲酒噉肉。
神氣清潔。益於智也〕。
commentary::  ^783b12

若翻前十惡。合云十善。
華嚴二地中說十善通五乘。
謂下品人因。中品天因。
上品三乘因。上上品佛因。
而佛於律儀中。又制近事五戒。
亦通五乘。故知五戒十善。
大同小異。開合隨宜。
其猶大乘六度十度耳。 ^783b14

。
orig::  ^783b24

得免三途。生人道中。
commentary::  ^783b42

五戒十善。皆依師受三歸。
言下得此戒體。先受三歸。
後受五戒十戒。由歸佛故。
不墮地獄。歸法故。
不墮餓鬼。歸僧故。
不墮旁生。得免三途。
葢三歸之力也。未有不歸三寶而得戒者。
以受五戒。必先三歸。
故略不言。
orig::  ^783b44

脩上品十善。及施戒等。
生六欲天。脩四禪八定。
生色界無色界天。
commentary::  ^783c6

上品十善有二意。
一者。對前五戒。為下。
故曰上品。二者。人中十善為下。
故以天中為上品也。
天中十善是總。施等為別。
謂脩十善。與散心俱。
兼行施等。生六欲天。
與定心俱。生上二界。
言十善者。殺盜淫妄。
與五戒同。五不綺語。
謂不飾非言。六不兩舌。
謂語不背面。七不惡口。
言必善順。八不貪愛。
謂心常知足於有有具。
不生染著。九不嗔恚。
謂不以忿恨宿于心。
十不邪見。謂心見正直。
無誑無諂。此後六戒。
諸教標列。或小異同。
皆不相違。又有一經。
中合語四為三。謂不誹謗。
〔通兩舌惡口也〕不欺誑。
〔即綺語也〕不妄語。
〔如名〕加不飲酒食肉。
為四。華嚴於語四中。
妄言。兩舌。惡口。綺語。
為次。此約重輕為先後也。
嵩公輔教編。列意三為嫉恚癡。
〔故前釋貪。別依唯識〕纓絡梵網。
唯局大乘。故此不會。
然其意三得為業道者。
清凉大疏依瑜伽釋云。
貪若未決。但名煩惱。
決即名業。嗔癡亦然。
故意三中要具五緣。
方成業道。言五緣者。
一事。二體。〔所貪物體。
即金銀財寶等〕三差別。
於中有三。一不求。
〔始欲名求。即他物想〕二不願。
三不貪。〔終起奪想為貪〕於差別中。
前二方便。後一究竟。
并前事體。即是五緣。
於此五中。若闕究竟。
〔即終起奪想〕但名煩惱。
善惡相反。成業例然。
言及施戒者。謂持十善時。
又廣行惠施。故感欲天。
衣食自然。宮殿隨身。
眷屬圍繞。如是果報。
由布施故。天人壽長。
由持戒故。然前云十善。
此又云戒者。此或是近住戒。
或出家戒等。如報恩經中說。
有一日一夜持近住戒。
或沙彌戒。比丘戒等。
故別言之。而言等者。
即等取忍進定。或餘善法。
謂供養三寶。孝順父母。
脩八福田等。但十善為正因。
餘皆助因。而是有漏心脩。
故不免輪迴。非如菩薩通無漏者。
言生六欲天等者。
泛言天者。俱舍云。
光潔自在。神用得名。
總為三界。別為二十八天。
謂欲界六天。色界一十八天無色界四天。
言欲界者。謂飲食。
睡眠男女情愛。故名欲界。
言六天者。一曰四王天。
是帝釋臣佐。居須彌四傍。
去地四萬二千由旬。
〔一由旬四十里〕身長半由旬。
衣重半兩。壽五百歲。
以人間五十年為一晝夜。
陰陽如人世。二忉利天。
此云三十三。居須彌頂。
其須彌山出水八萬四千由旬。
前四王天居山之半。
山頂之上。四周廣平。
於其四方。各有八天。
最中一天。帝釋所居。
故總名三十三天。
此天身長一由旬。
衣重六銖。壽一千歲。
以人間百年為一晝夜。
以相抱為陰陽。三#CB17229;摩天。
此云時分。以蓮花開合為晝夜。
故曰時分。居前天之上一倍。
身長二由旬。衣重三銖。
壽二千歲。以人間二百年為一晝夜。
以身相近為陰陽。
四兜率天。此云知足。
於所受樂。常知足故。
居處倍前。身長四由旬。
壽四千歲。以人間四百年為一晝夜。
以執手為陰陽。五化樂天。
為隨心意樂。自化樂具。
還自受用故。居倍兜率。
身長八由旬。衣重一銖。
壽八千歲。以人間八百年為晝夜。
以相熟視為陰陽。
六他化自在天。謂他化樂具。
自得受用故。居倍前天。
身長十六由旬。衣重半銖。
壽一萬六千歲。以人間一千六百年為晝夜。
以暫瞬目為陰陽。
自此以還。名曰欲界。
言脩四禪八定者。
梵語禪那。此云靜慮。
法苑章云。靜者。性離囂塵沉浮等障。
慮者。專心一志。籌度境門。
然諸無色定有靜無慮。
純定心故。欲界等持。
有慮無靜。多散動故。
唯色界中靜慮均平。
故得此名。言四禪者。
一有尋有伺靜慮。
尋伺。亦名覺觀。對治欲界惡不善法故。
然尋約麤相。伺約細相。
二無尋無伺靜慮離前初禪覺觀之心。
生歡喜故。三離喜靜慮。
離前二禪喜心。憂喜雙忘。
住於樂受故。四離喜樂靜慮離前三禪喜樂。
苦樂雙忘故。言八定者。
四禪之後。加無色四空定。
謂一者空無邊處定。
前色界中所有色想。
今皆超越。住無邊空處故。
二識無邊處定。前色與空。
皆不離識。今皆超越。
唯住無邊識故。三無所有處定。
前有識可住。今識亦不可得。
若心若境。皆無所有故。
四非想非非想處定。
前能離心識之想。
今亦無故。此與四禪俱名定者。
以四禪中有一分定義。
故得定名。言生色無色界者。
由脩四禪。得生色界。
謂有五蘊色身。故名色界。
其十八天者。謂初禪三天。
一梵眾天。即梵王人民。
二梵輔天。即梵王臣佐。
三大梵天。即是梵王。
然此三天。皆壽一劫。
自此已上。身衣隨意。
無復男女。但以禪定法喜為食。
內有覺觀心故。外感火災所壞。
二禪。少光。無量光。
光音。三天。壽命二劫。
內有喜故。外感水災所壞。
三禪。少淨。無量淨。
徧淨。三天。壽名三劫。
內有樂故。風災所壞。
四禪。九天。無雲。福生。
廣果。三天。壽四劫。
無想天。五百劫。無煩天。
千劫。無熱天。二千劫。
善現天。三千劫。善見天。
四千劫。色究竟天。
五千劫。脩後四定。
生無色界。言無色者謂無麤色蘊。
但有四蘊心。及心所依定。
而住。名無色界。其四天者。
一空無邊處天。壽一萬劫。
二識無邊處天。壽二萬劫。
三無所有處天。壽四萬二千劫。
四非想天。壽八萬四千劫。 ^783c12

。
orig::  ^784c32

故名人天教也〔然業有三種。
一惡。二善。三不動。
報有三時。現報。生報。
後報〕。
commentary::  ^784c40

。
orig::  ^784c42

據此教中。業為身本。
commentary::  ^785a10

但知此身從業而招。
更不推業從何來。
良由根鈍。未能窮究。
orig::  ^785a12

今詰之曰。既由造業受五道身。
未審誰人造業。誰人受報。
commentary::  ^785a16

誰造誰受。總詰也。
彼應答云。是我身心能造。
故下別難也。
orig::  ^785a20

若此眼耳手足能造業者。
初死之人。眼耳手足宛然。
何不見聞造作。
commentary::  ^785a24

此難身也。由彼不了身等是假。
執為實能造。故招此難。
orig::  ^785a28

若言心作。何者是心。
commentary::  ^785a32

此難心也。佛教說心。
凡有四種。一肉團心。
五藏中火也。二緣慮心。
通八種識。俱能緣慮自分境故。
三集起心。唯賴耶識。
集諸種子。起現行故。
四堅實心。即如來藏性是也。
今人天機。不知後三。
故招此難。此與世俗言心大同。
orig::  ^785a34

若言肉心。肉心有質。
繫於身內。如何速入眼耳。
辨外是非。是非不知。
因何取捨。
commentary::  ^785a44

言有質者。以肉團心。
屬色法故。但是心等所依。
無實作用。如何速入眼耳耶。
然佛說第六意識。
有二義用。一與五識俱行。
如眼緣色時。意亦緣色。
分別皂白。起殊勝解。
耳緣聲等。例亦如之。
二不與五識俱。名獨頭意。
如前五不緣境時。
內自思等。今人天教。
不知緣外境者。是意識作用。
執以為心。故招此難。
orig::  ^785a48

且心與眼耳手足俱為質礙。
豈得內外相通。運動應接。
同造業緣。
commentary::  ^785b14

顯肉團心無作用也。
如其有用。肺等應然。
則諸已死。應能緣慮。
orig::  ^785b18

若言。但是喜怒愛惡。
發動身口。令造業者。
喜怒等情。乍起乍滅。
自無其體。將何為主。
而作業耶。
commentary::  ^785b22

迷心者。往往認情為心。
遂謂心能喜怒愛惡。
發動身口。故能造義。
不知喜怒等。但是意識心所法也。
豈可以心所為心王耶。
且喜怒等情。乍起乍滅。
對順情境。則喜則愛。
對違情境。則怒則惡。
境來則起。境去則滅。
而心體常恒。本無起滅。
若境去心無。心即斷滅。
誰為主宰。而作業耶。
orig::  ^785b26

設言。不應如此別別推尋。
都是我身心能造業者。
此身已死。誰受苦樂之報。
commentary::  ^785b38

前將身心分破。此將身心合破也。
設彼救云。不應如此別別推尋。
都是我身我心。總合能造。
然則身死心滅。誰受報耶。
彼若許心不滅。則無此難。
orig::  ^785b42

若言。死後更有身者。
豈有今日身心造罪脩福。
令他後世身心受苦受樂。
commentary::  ^785b48

設彼救云。前身雖死。
仍有後身。前身造業。
後身受報。復有何過。
難云。若心不滅。自作自受。
屬於一人。於理則可。
汝今既執身心俱滅。
則後身心非前身心。
不應彼作而令此受。
其猶前官枉法。後官被黜。
安有此理。
orig::  ^785c4

據此。則脩福者屈甚。
造業者幸甚。如何神理如此無道。
commentary::  ^785c14

現身脩福。而由前身所造惡故。
令現受苦。不亦冤乎。
現身行惡。而以前身善故。
得享其福。不亦倖乎。
理神者。即業理也。
業由心造。故得名神。
神理至公。必不如此枉濫。
但自彼宗不能深究。
率情而論。故似枉也。
orig::  ^785c18

故知但習此教。雖信業緣不達身本。
commentary::  ^785c28

結顯前宗未了也。
既信業報。則勝前儒老唯執自然氣命等。
但不知業由心造。
心法剎那。自類相續故云不達身本也。
前後論意。皆躡迹相破。
如此人天宗之以業報破。
業報即是儒道所迷。
故但舉業報足破之矣。
未達色心從緣等。
是此教所迷。後即以小乘復為能破。
華嚴原人論卷上〔終〕
 ^785c30
