
other:: 
pin:: 大方廣佛華嚴經綱要卷第十五
other:: 于闐國三藏沙門實叉難陀　譯經
other:: 清涼山大華嚴寺沙門澄觀　疏義
other:: 明匡山法雲寺憨山沙門德清提挈
pin:: 賢首品第十二之下
orig:: 
　　有勝三昧名安樂，能普救度諸羣生，
　　放大光明不思議，令其見者悉調伏。
commentary:: 
第八、有勝三昧下八十九偈半，明毛光照益三昧門。
智契解脫之門，慈熏身、語、意業，故得身同法界，大用無涯。
毛光觸物，為益萬品，徧於時、處，緣者會之，是謂菩薩圓建立眾生也。
大文分五：初、一偈標名總辯；二、所收光明下，
別明一毛光明業用；三、如一毛下，類顯一切毛光業用；
四、如其本行下，釋成分齊；五、若有聞下，聞信光益。
今初，就所益說，故名安樂。
下文正辯。
orig:: 
　　所放光明名善現，若有眾生遇此光，
　　必令獲益不唐捐，因是得成無上智。
　　彼先示現於諸佛，示法示僧示正道，
　　亦示佛塔及形像，是故得成此光明。
　　又放光明名照耀，暎蔽一切諸天光，
　　所有闇障靡不除，普為眾生作饒益。
　　此光覺悟一切眾，令執燈明供養佛。
　　以燈供養諸佛故，得成世中無上燈。
　　燃諸油燈及蘇燈，亦燃種種諸明炬，
　　眾香妙藥上寶燭，以是供佛獲此光。
commentary::  ^584a27

就第二段中，初明一毛光明業用，略辨四十四門光用，
分為十段：初、有二光，顯示三寶；二、有四光，
令發大心；三、有二光，總圓福智；四、有二光，
入理持法；五、有六光，六度行圓；六、有七光，
四等救攝；七、有一光，總彰三學；八、有八光，
雜彰萬行，供養為先；九、有六光，令六根內淨，
動與理會；十、有六光明，六塵外淨，觸境皆通。
今初，有二光，顯示三寶。
orig:: 
　　又放光明名濟度，此光能覺一切眾，
　　令其普發大誓心，度脫欲海諸羣生。
　　若能普發大誓心，度脫欲海諸羣生，
　　則能越度四瀑流，示導無憂解脫城。
　　於諸行路大水處，造立橋梁及船筏，
　　毀呰有為讚寂靜，是故得成此光明。
　　又放光明名滅愛，此光能覺一切眾，
　　令其捨離於五欲，專思解脫妙法味。
　　若能捨離於五欲，專思解脫妙法味，
　　則能以佛甘露雨，普滅世間諸渴愛。
　　惠施池井又泉流，專求無上菩提道。
　　毀呰五欲讚禪定，是故得成此光明。
　　又放光明名歡喜，此光能覺一切眾，
　　令其愛慕佛菩提，發心願證無師道。
　　造立如來大悲像，眾相莊嚴坐華座。
　　恒歎最勝諸功德，是故得成此光明。
　　又放光明名愛樂，此光能覺一切眾，
　　令其心樂於諸佛，及以樂法樂眾僧，
　　若常心樂於諸佛，及以樂法樂眾僧，
　　則在如來眾會中，逮成無上深法忍。
　　開悟眾生無有量，普使念佛法僧寶。
　　及示發心功德行，是故得成此光明。
commentary::  ^584b18

第二、有四光四十四句，令發大心，即四弘誓願。
於中，初名濟度下，是誓度眾生；次名滅愛下，
是誓斷煩惱；次名歡喜下，是求菩提；次名愛樂下，是學法門。
orig:: 
　　又放光明名福聚，此光能覺一切眾，
　　令行種種無量施，以此願求無上道。
　　設大施會無遮限，有來求者皆滿足，
　　不令其心有所乏，是故得成此光明。
　　又放光明名具智，此光能覺一切眾，
　　令法一法一念中，悉解無量諸法門。
　　為諸眾生分別法，及以決了真實義，
　　善說法義無虧減，是故得成此光明。
commentary::  ^584c28

第三有二光，總圓福智。
orig:: 
　　又放光明名慧燈，此光能覺一切眾，
　　令知眾生性空寂，一切諸法無所有。
　　演說諸法空無主，如幻如#CB08504;水中月，
　　乃至猶如夢影像，是故得成此光明。
　　又放光名法自在，此光能覺一切眾，
　　令得無盡陀羅尼，悉持一切諸佛法。
　　恭敬供養持法者，給侍守護諸賢聖，
　　以種種法施眾生，是故得成此光明。
commentary::  ^585a4

第四有二光入理持法，初一慧入二空，後一具四總持。
orig:: 
　　又放光明名能捨，此光覺悟慳眾生，
　　令知財寶悉非常，恒樂慧施心無著。
　　慳心難調而能調，解財如夢如浮雲，
　　增長惠施清淨心，是故得成此光明。
　　又放光明名除熱，此光能覺毀禁者，
　　普使受持清淨戒，發心願證無師道。
　　勸引眾生受持戒，十善業道悉清淨。
　　又令發向菩提心，是故得成此光明。
　　又放光明名忍嚴，此光覺悟瞋恚者，
　　令彼除瞋離我慢，常樂忍辱柔和法。
　　眾生暴惡難可忍，為菩提故心不動，
　　常樂稱揚忍功德，是故得成此光明。
　　又放光明名勇猛，此光覺悟懶惰者，
　　令彼常於三寶中，恭敬供養無疲厭。
　　若彼常於三寶中，恭敬供養無疲厭，
　　則能超出四魔境，速成無上佛菩提。
　　勸化眾生令進策，常勤供養於三寶。
　　法欲滅時專守護，是故得成此光明。
　　又放光明名寂靜，此光能覺亂意者，
　　令其遠離貪恚癡，心不動搖而正定。
　　捨離一切惡知識，無義談說雜染行，
　　讚歎禪定阿蘭若，是故得成此光明。
　　又放光明名慧嚴，此光覺悟愚迷者，
　　令其證諦解緣起，諸根智慧悉通達。
　　若能證諦解緣起，諸根智慧悉通達，
　　則得日燈三昧法，智慧光明成佛果。
　　國財及己皆能捨，為菩提故求正法。
　　聞已專勤為眾說，是故得成此光明。
commentary::  ^585a22

第五有六光五十六句，明六度行圓。
orig:: 
　　又放光明名佛慧，此光覺悟諸含識，
　　令見無量無邊佛，各各坐寶蓮華上。
　　讚佛威德及解脫，說佛自在無有量。
　　顯示佛力及神通，是故得成此光明。
　　又放光明名無畏，此光照觸恐怖者，
　　非人所持諸毒害，一切皆令疾除滅。
　　能於眾生施無畏，遇有惱害皆勸止，
　　拯濟厄難孤窮者，以是得成此光明。
　　又放光明名安隱，此光能照疾病者，
　　令除一切諸苦痛，悉得正定三昧樂。
　　施以良藥救眾患，妙寶延命香塗體。
　　蘇油乳蜜充飲食，以是得成此光明。
　　又放光明名見佛，此光覺悟將歿者。
　　令隨憶念見如來，命終得生其淨國。
　　見有臨終勸念佛，又示尊像令瞻敬，
　　俾於佛所深歸仰，是故得成此光明。
　　又放光明名樂法，此光能覺一切眾，
　　令於正法常欣樂，聽聞演說及書寫。
　　法欲盡時能演說，令求法者意充滿。
　　於法愛樂勤修行，是故得成此光明。
　　又放光明名妙音，此光開悟諸菩薩，
　　能令三界所有聲，聞者皆是如來音。
　　以大音聲稱讚佛，及施鈴鐸諸音樂，
　　普使世間聞佛音，是故得成此光明。
　　又放光明施甘露，此光開悟一切眾，
　　令捨一切放逸行，具足修習諸功德。
　　說有為法非安隱，無量苦惱悉充徧，
　　恒樂稱揚寂滅樂，是故得成此光明。
commentary::  ^585b34

第六有七光五十六句，明四等救攝。
初一光慈與樂，二有三光悲拔苦，三有二光令生法喜，四有一光令成大捨。
orig:: 
　　又放光明名最勝，此光開悟一切眾，
　　令於佛所普聽聞，戒定智慧增上法。
　　常樂稱揚一切佛，勝戒勝定殊勝慧，
　　如是為求無上道，是故得成此光明。
commentary::  ^585c44

第七有一光，總彰三學萬行。
三學攝盡，故曰普聞。
orig:: 
　　又放光明名寶嚴，此光能覺一切眾，
　　令得寶藏無窮盡，以此供養諸如來。
　　以諸種種上妙寶，奉施於佛及佛塔，
　　亦以惠施諸貧乏，是故得成此光明。
　　又放光明名香嚴，此光能覺一切眾，
　　令其聞者悅可意，決定當成佛功德。
　　人天妙香以塗地，供養一切最勝主。
　　亦以造塔及佛像，是故得成此光明。
　　又放光名雜莊嚴，寶幢幡蓋無央數，
　　焚香散華奏眾樂，城邑內外皆充滿。
　　本以微妙妓樂音，眾香妙華幢蓋等，
　　種種莊嚴供養佛，是故得成此光明。
　　又放光明名嚴潔，令地平坦猶如掌，
　　莊嚴佛塔及其處，是故得成此光明。
　　又放光明名大雲，能起香雲雨香水，
　　以水灑塔及庭院，是故得成此光明。
　　又放光明名嚴具，令躶形者得上服。
　　嚴身妙物而為施，是故得成此光明。
　　又放光明名上味，能令饑者獲美食。
　　種種珍饌而為施，是故得成此光明。
　　又放光明名大財，令貧乏者獲寶藏，
　　以無盡物施三寶，是故得成此光明。
commentary::  ^586a10

第八有八光四十四句，雜彰萬行，供養為先。
前五供敬田，後三施悲田。
orig:: 
　　又放光明眼清淨，能令盲者見眾色，
　　以燈施佛及佛塔，是故得成此光明。
　　又放光明耳清淨，能令聾者悉善聽，
　　鼓樂娛佛及佛塔，是故得成此光明。
　　又放光明鼻清淨，昔未聞香皆得聞，
　　以香施佛及佛塔，是故得成此光明。
　　又放光明舌清淨，能以美音稱讚佛，
　　永除麤惡不善語，是故得成此光明。
　　又放光明身清淨，諸根缺者令具足，
　　以身禮佛及佛塔，是故得成此光明。
　　又放光明意清淨，令失心者得正念。
　　修行三昧得自在，是故得成此光明。
commentary::  ^586b8

第九有六光，內淨六辰，動與理會。
orig:: 
　　又放光明色清淨，令見難思諸佛色，
　　以眾妙色莊嚴塔，是故得成此光明。
　　又放光明聲清淨，令知聲性本空寂，
　　觀聲緣起如谷響，是故得成此光明。
　　又放光明香清淨，令諸臭穢悉香潔，
　　香水洗塔菩提樹，是故得成此光明。
　　又放光明味清淨，能除一切味中毒，
　　恒供佛僧及父母，是故得成此光明。
　　又放光明觸清淨，能令惡觸皆柔軟，
　　戈鋌劒戟從空雨，皆令變作妙華鬘。
　　以昔香於道路中，塗香散華布衣服，
　　迎送如來令蹈上，是故今獲光如是。
　　又放光明法清淨，能令一切諸毛孔，
　　悉演妙法不思議，眾生聽者咸欣悟。
　　因緣所生無有生，諸佛法身非是身。
　　法性常住如虗空，以說其義光如是。
commentary::  ^586b36

第十有六光三十二句，外清六境，觸境皆道。
戈者，平頭戟也。鋌者，小矛也。
orig:: 
　　如是等比光明門，如恒河沙無限數。
　　悉從大仙毛孔出，一一作業各差別。
commentary::  ^586c22

第二、如是等比下，結略顯廣。
一毛之用，光有塵沙。
orig:: 
　　如一毛孔所放光，無量無數如恒沙，
　　一切毛孔悉亦然，此是大仙三昧力。
commentary::  ^586c30

第三如一毛下，類顯一切毛孔業因及結用所依，謂三昧力。
此上第八毛光照益三昧門，上明四十四門竟故。
末此一句類顯一切毛光，謂一毛如此，況多毛乎？ ^586c36

下釋成光之分齊。
orig:: 
　　如其本行所得光，隨彼宿緣同行者，
　　今放光明故如是，此是大仙智自在。
　　往昔同修於福業，及有愛樂能隨喜，
　　見其所作亦復然，彼於此光咸得見。
　　若有自修眾福業，供養諸佛無央數，
　　於佛功德常願求，是此光明所開覺。
　　譬如生盲不見目，非為無日出世間，
　　諸有目者悉明見，各隨所務修其業。
　　大士光明亦如是，有智慧者皆悉見，
　　凡夫邪信劣解人，於此光明莫能覩。
　　摩尼宮殿及輦乘，妙寶靈香以塗瑩，
　　有福德者自然備，非無德者所能處。
　　大士光明亦如是，有深智者咸照觸，
　　邪信劣解凡愚人，無有能見此光明。
commentary::  ^586c42

此下第四釋成光之分齊，謂既有如是等光，今何不見？
以有緣者見如用覩光，無緣不覺盲瞽常暗。
於中二十八句分二：初偈四句總明，如其本行牒前往因，所得光者牒前果用。
若有宿緣及曾同行者，則隨其所見如是差別。
次六偈別顯，初二偈法說，後四偈喻說。
有二喻雙明，見與不見皆有法合。
如日喻，喻光為益因，合中謂法日常明，
有智慧者心不住法，如人有目則能得見。
有三類人則不能見：一者凡愚，二邪信外道，三劣解二乘。
皆無因緣，如人無目。
後寶嚴喻，喻光正益明，法寶常存，由福無福、有處不處。
orig:: 
　　若有聞此光差別，能生清淨深信解，
　　永斷一切諸疑網，速成無上功德幢。
commentary::  ^587a24

第五一頌，明聞信光益。
謂信仰解了，不生疑惑，則成佛果。
不以不見，疑菩薩之無光。
不以極苦莫救，謂光明之無益。
亦不高推果用，謂菩薩不能。
故云永斷諸疑。 ^587b2

上來第八毛光照益三昧門竟。
orig:: 
　　有勝三昧能出現，眷屬莊嚴皆自在，
　　一切十方諸國土，佛子眾會無倫匹，
　　有妙蓮華光莊嚴，量等三千大千界，
　　其身端坐悉充滿，是此三昧神通力。
　　復有十剎微塵數，妙好蓮華所圍繞，
　　諸佛子眾於中坐，住此三昧威神力，
　　宿世成就大因緣，具足修行佛功德，
　　此等眾生繞菩薩，悉共合掌觀無厭。
　　譬如明月在星中，菩薩處眾亦復然，
　　大士所行法如是，入此三昧威神力，
　　如於一方所示現，諸佛子眾共圍繞，
　　一切方中悉如是，住此三昧威神力。
commentary::  ^587b8

第九有勝三昧下有六偈，明主伴嚴麗三昧門，亦是出現三昧。
文分三別：初一偈標門顯意，次有妙蓮華下四偈明一方業用。
於中前三法說，後一喻合。
既言量等三千，則不壞次第劣於十地及等覺也。
以十地受職華等百萬三千，等覺華量周法界，
顯此在信位，故云不壞次第。
次如於一方一偈類顯十方。
orig:: 
　　有勝三昧名方網，菩薩住此廣開示，
　　一切方中普現身，或現入定或從出，
　　或於東方入正定，而於西方從定出。
　　或於西方入正定，而於東方從定出。
　　或於餘方入正定，而於餘方從定出，
　　如是入出徧十方，是名菩薩三昧力。
　　盡於東方諸國土，所有如來無數量，
　　悉現其前普親近，住於三昧寂不動。
　　而於西方諸世界，一切諸佛如來所，
　　皆現從於三昧起，廣修無量諸供養。
　　盡於西方諸國土，所有如來無數量，
　　悉現其前普親近，住於三昧寂不動。
　　而於東方諸世界，一切諸佛如來所，
　　皆現從於三昧起，廣修無量諸供養。
　　如是十方諸世界，菩薩悉入無有餘，
　　或現三昧寂不動，或現恭敬供養佛，
　　於眼根中入正定，於色塵中從定出，
　　示現色性不思議，一切天人莫能知。
　　於色塵中入正定，於眼起定心不亂，
　　說眼無生無有起，性空寂滅無所作，
　　於耳根中入正定，於聲塵中從定出，
　　分別一切語言音，諸天世人莫能知。
　　於聲塵中入正定，於耳起定心不亂，
　　說耳無生無有起，性空寂滅無所作，
　　於鼻根中入正定，於香塵中從定出，
　　普得一切上妙香，諸天世人莫能知。
　　於香塵中入正定，於鼻起定心不亂，
　　說鼻無生無有起，性空寂滅無所作，
　　於舌根中入正定，於味塵中從定出，
　　普得一切諸上味，諸天世人莫能知。
　　於味塵中入正定，於舌起定心不亂，
　　說舌無生無有起，性空滅寂無所作，
　　於身根中入正定，於觸塵中從定出，
　　善能分別一切觸，諸天世人莫能知。
　　於觸塵中入正定，於身起定心不亂，
　　說身無生無有起，性空寂滅無所作，
　　於意根中入正定，於法塵中從定出，
　　分別一切諸法相，諸天世人莫能知。
　　於法塵中入正定，從意起定心不亂，
　　說意無生無有起，性空寂滅無所作，
　　童子身中入正定，壯年身中從定出，
　　壯年身中入正定，老年身中從定出，
　　老年身中入正定，善女身中從定出，
　　善女身中入正定，善男身中從定出，
　　善男身中入正定，比丘尼身從定出，
　　比丘尼身入正定，比丘身中從定出，
　　比丘身中入正定，學無學身從定出，
　　學無學身入正定，辟支佛身從定出，
　　辟支佛身入正定，現如來身從定出，
　　於如來身入正定，諸天身中從定出，
　　諸天身中入正定，大龍身中從定出，
　　大龍身中入正定，夜叉身中從定出，
　　夜叉身中入正定，鬼神身中從定出，
　　鬼神身中入正定，一毛孔中從定出，
　　一毛孔中入正定，一切毛孔從定出，
　　一切毛孔入正定，一毛端頭從定出，
　　一毛端頭入正定，一微塵中從定出，
　　一微塵中入正定，一切塵中從定出，
　　一切塵中入正定，金剛地中從定出，
　　金剛地中入正定，摩尼樹上從定出，
　　摩尼樹上入正定，佛光明中從定出。
　　佛光明中入正定，於河海中從定出，
　　於河海中入正定，於火大中從定出，
　　於火大中入正定，於風起定心不亂，
　　於風大中入正定，於地大中從定出，
　　於地大中入正定，於天宮殿從定出，
　　於天宮殿入正定，於空起定心不亂，
　　是名無量功德者，三昧自在難思議。
　　十方一切諸如來，於無量劫說不盡。
commentary::  ^587b34

第十、有勝三昧下三十四偈半，明寂用無涯。
三昧門約處名為方網，約相是為寂用，亦總顯上來動寂無二故。
文分為三：初一偈標名，總辨十方交絡出入縱橫，
故名為網；次或於東方下三十二偈半，
三顯業用；末後一偈總結難思。
就業用中分三：初、或於東方二偈，於十方處交絡出入，
明於器世間自在；二、盡於東方下有二十句，
明智正覺世間自在；三、於眼根下有一百零二句，
通顯三世間自在，分四段：初於眼根下四十八句，
根境自在；次童子身中下二十六句，他身自在；
次鬼神身中下十句，微細自在；次一切塵中下十八句，器界自在。
是名無量功德者下四句，總結難思。 ^588b42

補義曰：此方網三昧，理最幽玄。
疏有多釋，總不出止、觀、定、慧、理、事無礙。
所謂：欲辨無礙，先須明識定、慧。
此中云：三昧起者，觀也；入正受者，定也。
定、慧雖多，不出理、事二門。
制之一處，無事不辦，事定門也；能觀心性，
契理不動，理定門也；明達法相，事觀也；
善了無生，理觀也。
然依理成事，則十法界染、淨、依、正，事、法全一理成。
故多事唯是一理，故得理、事無礙。
是以菩薩入定契理，由理徧，故定亦徧，故一入即多入。
若以觀照事，則全事全理，故一事即多事，故一處起即多處起。
由理、事圓徧，故入處即起處，起處即入處。
出、入自在無礙，故自、他平等，大、小相含，微妙難思。
疏雖多番對釋，而義不出此。
故總指云：但能知事、理無礙，根、境一如，
念慮不生，自當趣入。
此入法界之妙門，學者固當深思，久久必當悟入。
orig:: 
　　一切如來咸共說，眾生業報難思議，
　　諸龍變化佛自在，菩薩神力亦難思，
　　欲以譬喻而顯示，終無有喻能喻此。
　　然諸智慧聰達人，因於譬故解其義，
　　聲聞心住八解脫，所有變現皆自在，
　　能以一身現多身，復以多身為一身，
　　於虗空中入火定，行住坐臥悉在空，
　　身上出水身下火，身上出火身下水。
　　如是皆於一念中，種種自在無邊量。
　　彼不具足大慈悲，不為眾生求佛道，
　　尚能現此難思事，況大饒益自在力。
　　譬如日月遊虗空，影像普徧於十方，
　　泉池陂澤器中水，眾寶河海靡不現，
　　菩薩色像亦復然，十方普現不思議，
　　此皆三昧自在法，唯有如來能證了。
　　如淨水中四兵像，各各別異無交雜，
　　劒戟弧矢類甚多，鎧冑車輿非一種，
　　隨其所有相差別，莫不皆於水中現。
　　而水本自無分別，菩薩三昧亦如是。
　　海中有神名善音，其音普順海眾生，
　　所有語言皆辯了，令彼一切悉歡悅。
　　彼神具有貪恚癡，猶能善解一切音，
　　況復總持自在力，而不能令眾歡喜？
　　有一婦人名辯才，父母求天而得生，
　　若有離惡樂真實，入彼身中生妙辯，
　　彼有貪欲瞋恚癡，猶能隨行與辯才，
　　何況菩薩具智慧，而不能與眾生益？
　　譬如幻師知幻法，能現種種無量事，
　　須臾示作日月歲，城邑豐饒大安樂。
　　幻師具有貪恚癡，猶能幻力悅世間，
　　況復禪定解脫力，而不能令眾歡喜？
　　天阿脩羅鬬戰時，脩羅敗衂而退走。
　　兵仗車輿及徒旅，一時竄匿莫得見。
　　彼有貪欲瞋恚癡，尚能變化不思議，
　　況住神通無畏法，云何不能現自在？
　　釋提桓因有象王，彼知天主欲行時，
　　自化作頭三十二，一一六牙皆具足，
　　一一牙上七池水，清淨香潔湛然滿，
　　一一清淨池水中，各七蓮華妙嚴飾，
　　彼諸嚴飾蓮華上，各各有七天玉女，
　　悉善技藝奏眾樂，而與帝釋相娛樂。
　　彼象或復捨本形，自化其形同諸天，
　　威像進止悉齊等，有此變現神通力。
　　彼有貪欲瞋恚癡，尚能現此諸神通，
　　何況具足方便智，而於諸定不自在？
　　如何脩羅變化身，蹈金剛際海中立？
　　海水至深僅其半，首共須彌正齊等。
　　彼有貪欲瞋恚癡，尚能現此大神通，
　　況伏魔怨照世燈，而無自在威神力。
　　天阿脩羅共戰時，帝釋神力難思議，
　　隨阿脩羅軍眾數，現神等彼而與敵。
　　諸阿脩羅發是念：　釋提桓因來向我，
　　必取我身五種縛，由是彼眾悉憂悴。
　　帝釋現身有千眼，手持金剛出火#CB08504;，
　　被甲持仗極威嚴，修羅望見咸退伏。
　　彼以微小福德力，猶能摧破大怨敵，
　　何況救度一切者，具足功德不自在。
　　忉利天中有天鼓，從天業報而生得，
　　知諸天眾放逸時，空中自然出此音，
　　一切五欲悉無常，如水聚沫性虗偽，
　　諸有如夢如陽#CB08504;，
亦如浮雲水中月，
　　放逸為怨為苦惱，非甘露道生死徑。
　　若有作諸放逸行，入於死滅大魚口，
　　世間所有眾苦本，一切聖人皆厭患，
　　五欲功德滅壞性，汝應愛樂真實法，
　　三十三天聞此音，悉共來升善法堂。
　　帝釋為說微妙法，咸令順寂除貪愛，
　　彼音無形不可見，猶能利益諸天眾，
　　況隨心樂現色身，而不濟度諸羣生？
　　天阿脩羅共鬬時，諸天福德殊勝力，
　　天鼓出音告其眾：　汝等宜應勿憂怖，
　　諸天聞此所告音，悉除憂畏增益力，
　　時阿脩羅心震懼，所將兵眾咸退走，
　　甘露妙定如天鼓，恒出降魔寂靜音，
　　大悲良愍救一切，普使眾生滅煩惱。
　　帝釋普應諸天女，九十有二那由他，
　　令彼各各心自謂：　天王獨與我娛樂。
　　如天女中身普應，善法堂內亦如是。
　　能於一念現神通，悉至其前為說法。
　　帝釋具有貪恚癡，能令眷屬悉歡喜，
　　況大方便神通力，而不能令一切悅？
　　他化自在六天王，於欲界中得自在，
　　以業惑苦為罥網，繫縛一切諸凡夫，
　　彼有貪欲瞋恚癡，猶於眾生得自在，
　　況具十種自在力，而不能令眾同行？
　　三千世界大梵王，一切梵天所住處，
　　悉能現身於彼坐，演暢微妙梵音聲。
　　彼住世間梵道中，禪定神通尚如意，
　　況出世間無有上，於禪解脫不自在，
　　摩醯首羅智自在，大海龍王降雨時，
　　悉能分別數其滴，於一念中皆辯了。
　　無量億劫勤修學，得是無上菩提智。
　　云何不於一念中，普知一切眾生心？
　　眾生業報不思議，以大風力起世間，
　　巨海諸山天宮殿，眾寶光明萬物種，
　　亦能興雲降大雨，亦能散滅諸雲氣，
　　亦能成熟一切穀，亦能安樂諸羣生，
　　風不能學波羅蜜，亦不學佛諸功德，
　　猶成不可思議事，何況具足諸願者。
　　男子女人種種聲，一切鳥獸諸音聲，
　　大海川流雷震聲，皆能稱悅眾生意。
　　況復知聲性如響，逮得無礙妙辯才。
　　普應眾生而說法，而不能令世間喜。
　　海有希奇殊特法，能為一切平等印，
　　眾生寶物及川流，普悉包容無所拒。
　　無盡禪定解脫者，為平等印亦如是。
　　福德智慧諸妙行，一切普修無厭足。
　　大海龍王遊戲時，普於諸處得自在，
　　興雲充徧四天下，其雲種種莊嚴色，
　　第六他化自在天，於彼雲色如真金，
　　化樂天上赤珠色，兜率陀天霜雪色，
　　夜摩天上瑠璃色，三十三天瑪瑙色，
　　四王天上頗梨色，大海水上金剛色，
　　緊那羅中妙香色，諸龍住處蓮華色，
　　夜叉住處白鵞色，阿脩羅中山石色，
　　 #CB15106;單越處金#CB08504;色，
閻浮提中青寶色，
　　餘二天下雜莊嚴，隨眾所樂而應之。
　　又復他化自在天，雲中電曜如日光，
　　化樂天上如月光，兜率天上閻浮金，
　　夜摩天上珂雪色，三十三天金#CB08504;色，
　　四王天上眾寶色，大海之中赤珠色，
　　緊那羅界琉璃色，龍王住處寶藏色，
　　夜叉所住玻瓈色，阿脩羅中碼碯色，
　　 #CB15106;單越境火珠色，
閻浮提中帝青色，
　　餘二天下雜莊嚴，如雲色相電亦然，
　　他化雷震如梵音，化樂天中天鼓音，
　　兜率天上歌唱音，夜摩天上天女音，
　　於彼三十三天上，如緊那羅種種音，
　　護世四王諸天所，如乾闥婆所出音，
　　海中兩山相擊聲，緊那羅中簫笛聲，
　　諸龍城中頻伽聲，夜叉住處龍女聲，
　　阿脩羅中天鼓聲，於人道中海潮聲，
　　他化自在雨妙香，種種雜華為莊嚴，
　　化樂天雨多羅華，曼陀羅華及澤香，
　　兜率天上雨摩尼，具足種種寶莊嚴，
　　髻中寶珠如月光，上妙衣服真金色，
　　夜摩中雨幢幡蓋，華鬘塗香妙嚴具，
　　赤真珠色上妙衣，及以種種眾技樂，
　　三十三天如意珠，堅黑沉水旃檀香，
　　 #CB15106;金雞羅多摩等，
妙華香水相雜雨，
　　護世城中雨美饍，色香味具增長力，
　　亦雨難思眾妙寶，悉是龍王之所作。
　　又復於彼大海中，霔雨不斷如車軸，
　　復雨無盡大寶藏，亦雨種種莊嚴寶，
　　緊那羅界雨瓔珞，眾色蓮華衣及寶，
　　婆利師迦末利香，種種樂音皆具足，
　　諸龍城中雨赤珠，夜叉城內光摩尼，
　　阿脩羅中雨兵仗，摧伏一切諸怨敵，
　　 #CB15106;單越中妙瓔珞，
亦雨無量上妙華，
　　弗婆瞿耶二天下，悉雨種種莊嚴具，
　　閻浮提雨清淨水，微細悅澤常應時，
　　長養眾華及菓藥，成熟一切諸苗稼，
　　如是無量妙莊嚴，種種雲電及雷雨，
　　龍王自在悉能作，而身不動無分別，
　　彼於世界海中住，尚能現此難思力，
　　況入法海具功德，而不能為大神變？
　　彼諸菩薩解脫門，一切譬喻無能顯，
　　我今以此諸譬喻，略說於其自在力。
commentary::  ^588c18

第五、一切如來喻況玄旨，亦名舉劣顯勝分。
以上所說普賢行德窮於佛境，蓋是信滿之位，
既越常規，乖於視聽，滯情封教，取信無由，
故舉斯近事以鏡玄趣，令開悟也。
有七十九偈，分為三段：初、二偈總標喻意，
二、有七十六偈別顯喻相，後、一偈結顯說德。
自聲聞現通喻起至龍王遊戲，共二十喻，
各喻菩薩一德，疏文具明。
orig:: 
　　第一智慧廣大慧，真實智慧無邊慧，
　　勝慧及以殊勝慧，如是法門今已說。
　　此法希有甚奇特，若人聞已能忍可，
　　能信能受能讚說，如是所作甚為難。
　　世間一切諸凡夫，信是法者甚難得，
　　若有勤脩清淨福，以昔因力乃能信，
　　一切世界諸羣生，少有欲求聲聞乘，
　　求獨覺者轉復少，趣大乘者甚難遇。
　　趣大乘者猶為易，能信此法倍更難。
　　況復持誦為人說，如法修行真實解。
　　有以三千大千界，頂戴一劫身不動，
　　彼之所作未為難，信是法者乃為難。
　　有以手擎十佛剎，盡於一劫空中住，
　　彼之所作未為難，能信此法乃為難。
　　十剎塵數眾生所，悉施樂具經一劫，
　　彼之福德未為勝，信此法者為最勝。
　　十剎塵數如來所，悉皆承事盡一劫。
　　若於此品能誦持，其福最勝過於彼。
commentary::  ^591a28

大文第三。第一智慧下九頌，校量勸持分。
此廣大用人皆有分，見而不習誠為自欺，故中人可勸而進也。
於中分二：初一偈結前所說，次此法下八偈明信受難得。
於中初一總顯，後八別明。
言希有者，佛出懸遠已難可遇，唯初成頓說故希有也。
奇謂初能具後，特謂逈出諸乘。
次半偈舉小喻大，次有以三千下舉事校量，後一校量餘行之難唯明誦持。 ^591b30

上喻況玄旨已竟。
orig::  ^591b44

時，賢首菩薩說此偈已，十方世界六反震動，
魔宮隱蔽，惡道休息。
十方諸佛普現其前，各以右手而摩其頂，
同聲讚言：善哉！善哉！
快說此法，我等一切悉皆隨喜。
commentary::  ^591b46

大文第三顯實證成分，於中有四：一動世界，
大機發故；二蔽魔宮，唯佛境故；三息惡道，
利樂深故；四佛境現證，契佛心故。
於中摩頂、讚善、隨喜，即三業皆證勸物信行。
此品意彰信滿，即該徹佛果功德以顯圓融，
具德以為入住勝進，故此位但名方便。 ^591c6

賢首品竟。大方廣佛華嚴經綱要卷第十五
 ^591c16
