
other:: 續華嚴略疏刊定記卷第十二〔盡佛不思議法品〕
pin:: 
## 十定品第二十七
十定品第二十七
將釋此品，四門同前。 ^809a10

初釋名中二：先解會名，後明品稱。
前中此名重會普光明殿會，謂前第二會已於此會，
今復來此，故云重會。
普光等言，義如前說。
何重此耶？前來歷會答問，問是此起，今答將結歸於本，故還來此。
又顯果不離因，故得果不捨因，異二乘故出現所說。
何結歸耶？因前方成出現世故，此正得果不捨因也。 ^809a12

後釋品中二：先得名，後釋名。
前中按梵本內名為如來，十三昧品具。
三昧與定雖非敵對，然以三昧離於沈掉，
專注一境持心不散，是定住義，故以等持而名為定。
如來兩字譯家在略，此雖菩薩定，由是等覺亦得名如來，故依十標稱帶數釋也。
別行經本名等目菩薩所得三昧經。 ^809a22

第二來意中二：先會來者，謂前說十地正位，
今辨位後勝進及所成果；或前明十地位，今顯等覺位及妙覺位故來也。
問：勝進、等覺今此依何？ ^809a36

答：二俱無碍。所以然者，此但名殊而行相無別，約開合故諸教說異。
謂仁王經以第十地位中位後二行合故，不立勝進亦無等覺。
故彼上卷教化品云：五忍是菩薩法，伏忍上中下、
信忍上中下、順忍上中下、無生忍上中下、寂滅忍上中下。
乃至云：寂滅忍，佛與菩薩同用此忍入金剛三昧。
下忍中行名為菩薩，上忍中行名為薩婆若，共觀第一義諦。
釋曰：寂滅忍既唯有上下，佛與第十地同用此忍，即明不立等覺位也。
若依本業經，開彼二行立等覺位。
故彼上卷初品諸菩薩請云：開示我意，
佛本纓絡、十住、十行、十迴向、十地、無垢地、
妙覺地，為我說要等云云。
又賢聖學觀品云：六種性者，所謂習種性、
性種性、道種性、聖種性、等覺性、妙覺性。
復名六堅、六忍、六慧、六觀，并十住等六位名。
總有六六三十六名，名名差別，廣說如彼。
瑜伽亦同開出等覺，故說八義與佛不同〔勘〕。
若依此經，自有兩種：一、同前仁王及餘教說，唯立五位。
故此品等所明行相，既異地中，又非佛果，然不別標等覺之稱。
雖此後文說此菩薩即名佛等，然云於此十大三昧得成就者也。
二、同前本業、瑜伽等說，許有六位具標其稱。
故下離世間品說十種智慧助道，其第三中云常隨順住六堅固法，
如前具顯。由是此位應名等覺也。
問：此位菩薩既名等覺，即是佛齊，更有何劣非妙覺耶？ ^809a40

答：依仁王經，與佛同用寂滅忍入金剛定中，
但得其下忍，不得上忍，故不名佛。
又云：無相名薩云：若覺有相，名等覺故。
又瑜伽菩薩地云：此菩薩雖已脩行功德海滿，
由未能捨三種法故，不名妙覺：一、由未能捨劣無漏法；
二、由未捨白淨無記法；三、由未捨有漏善法，
謂佛身不得有劣法故，不得有無記法故，不得有有漏法故。
此三不障道故，能至於此；障佛果故，於此須捨。
捨此三已，方名妙覺。
〔勘〕二品來中有二義：一、此品是十地後勝進行，
六品中第一故；二、其六品明等覺位行，
前明十地位行，今辨等覺行中初品，故先來也。 ^809b38

第三、宗趣中，先會宗者，顯第十地勝進行相并其果相為宗，
明生解因果及與出現因果所依為趣。 ^809c12

第四釋文者，就此會中有十一品經，於中前九品明生解因修及所成果，
後二品明出現因果。
前中初六品明第十地勝進行亦等覺位行，後三品明佛果德相。
前中分五：一初二品明業用廣大，二次一品明行相深奧，
三次一品約能數數顯所數多行，四次一品約時以彰行廣，
五後一品約處以明行遍。
就初二品即分為二：前一品依定時用，後一品據智辨用。 ^809c16

就前品中分為三分：一、序分；二、爾時，普眼下，
明請分；三、普眼，普賢菩薩下，明示說者分。 ^809c30

就初中二：先辨時、主、處等三種成就；後與十佛剎下，明眾成就。 ^809c34

前中二：初總相舉三種成就；後始成等下，別顯時等三種成就。
前總相釋，具如初會。
後別顯中，初始成等，約主顯時，亦如上釋；
二、於普光下，約主顯處。
問：此會既在普光明殿，何故經首云阿蘭等？ ^809c36

答：此義如上第二會初已廣分別。
三、入剎那下，別歎主成就中十二句，分四：
一、明能現；二、現如來下，明所現；三、能合下，
明益物；四、恒住下，總結現因。
初中二句：初一顯定名體，是能發起；後一辨智及通，是所發起。
前中名剎那際者，有二義故：一、為顯所說行相，
是於有為界修行，行至後邊際故。
本業下卷云：菩薩爾時住大寂門，中品忍觀功行滿足，登大山臺。
乃至云：唯有累果，無常生滅，行過十地，
解與佛同，坐佛坐處，其智見常、無常一切法境界，
當知如佛，名為學佛。
下地一切菩薩，於此菩薩不能別知，於佛名菩薩，於此下菩薩名為佛。
二、為說有為行相，即真際故。
後所發起中二：初一顯正體智，故云一切；
後一明佛神通，故云自也。
此通為二能：一、能顯自三業；二、能令他見，不應見故。
不應見有二種：一、上非下境故；二、意業，非眼境故。
二、次二所現中七句，於中初三身業：先一總舉，後二別顯。
別中前一無障，後一無著。
問：佛身元不隱，何故言現耶？ ^809c44

答：現其身中，三業作用故。
初但云身者，言總意別故。
次二意業中，前一離緣外境，後一內住於止。
次一身業，謂福慧內充，而外威敬畏；後一意業，
謂常處世，而不著世。
三、次二益物中，初一正明，令見聞悟益，
不應見見故；後一益悟應時，謂感赴合符。
然有二種：一、稱根漸頓，故曰隨宜；二、相會如期，故云不失於時。
四、末後一句結，總上所現，不離定心，定心恒住一法性故。
上來辨三成就竟。 ^810a28

第二明眾成就中五：一舉數同前會釋，
二靡不下歎德，三其名下列名，四如是等下結數，五往昔下集意。
就第二歎德中十句分二：初五歎自分德，後五歎勝進德。
前中初一時位極故云灌頂，若依仁王經此是第十地，若依本業經則為等覺位。
此經通二，廣如前說。
二行脩滿足，如文可知。
三明所具之行深而且廣，此行既廣無邊量也。
四成就大定普見無涯，故云獲諸等。
上明自德深廣。五大悲等，明悲德廣大利物難量。
後明勝進德中五句，初三同佛三業：一身通用同佛果，
二深智入際語演實義，三意業種智降伏四魔。
後二明無住行，初釋後結。
前中不住涅槃故入世間也，不住世間故心恒寂也。
下句結德屬人，此是彼菩薩無住解脫。
三列各四結，數並可知。
五集意者，謂此皆是往昔與佛同行，故令預會。
餘同前。序分說竟。 ^810a44

自下第二大段明請，分中四：一、普眼請問；
二、佛言：普眼下，許問；三、普眼菩薩言下，
正顯所問；四、佛言：善哉下，歎問利益。 ^810b24

第三大段明示說法者，分中二：先示法所屬人，後爾時如來下答前所問法。 ^810b30

前中文有十段：一、示人令問；二、爾時，會中下，
聞名獲益；三、爾時，普眼白佛下，重問重示；
四、佛言：如是！善男下，顯普質德深不見；
五、爾時，普眼菩薩聞下，聞普賢德，獲三昧益；
六、佛言：如是！如是下，重顯普賢解脫自在；
七、善男子！若有下，見、聞普賢獲益；八、爾時，
普眼及一切下，眾於普賢渴仰；九、爾時，
佛告普眼下，教起方便；十、爾時，普賢下，為現令見。 ^810b32

就初段中三：一示入令問。
於中復三：一示其處，二已能下歎德，三汝應下教問。
初中可知。二歎德中十句：一成勝通，二出過下最上難過，
三從於下兩行生身，四大願已淨，五行成不退，
六度，七據，八辨，九悲益物，十本願無盡。
三教問中令見其意故。 ^810b46

第二段中三：初得十種益，二其請下希欲見然不見，
三此由下釋隱所以，為欲令希仰普賢重獲勝益。 ^810c6

第三中同前，不見可知。 ^810c10

第四中二：初徵不見；後善男子下，釋為德深。
不見有十句：一、住離言真如，故云甚深不可說；
二、智德無邊；三、大定奮迅；四、勝通自在；
五、入最清淨無碍際，一切三世間等並在其內；
六、生十力智；七、法性為藏，一切三世間等並在其內；
八、諸佛共與力；九、念頃證諸佛平等智；
十、是故下，總結不見。 ^810c12

第五中，普眼聞普賢深德獲三昧，即用此定觀彼不見，白佛申意。 ^810c22

第六中三：一、初一句標不思解脫；二、普眼！
於汝下，以法喻。於中二：先喻況；後佛言下，法說。
前中二：先問、後答。
問意云：幻字中諸相住處有能說耶？ ^810c26

答意云：幻相無實，彼無住處，故云不也。
後法說中二：先牒前。
幻相是虗假麤淺境界猶不可說，普賢三業俱祕密境而可入見。
入謂意識觀察趣入，見謂眼覩。
三、何以下，重徵，釋前能入是言。
於中二：先徵；後普賢下，釋。
前徵意云：普賢既是因位，有何深德不可入見？
後釋中十一句分二：初一句總，後十句別。
總中三：一、讚德深，超言慮；二、讚德廣，過數量；
三、過量故，不可具述。
俱應舉要而言。別中，一、以金等者，慧力威猛照相皆云：
如世執金剛杵者，以杵擬須彌等，使碎為塵。
此亦如是。如上文云：以金剛智普照境界，同一法性是也。
二、於剎常行而無行，由前慧力故。
三、無住者，義如行釋。
上三據依果辨。四、知眾生身等者，身相泯故。
五、無去來者，於剎中能行者不可得故。
上二約正報說。六、得通名。
無斷盡者，化用無息故；無差別者，平等化故；
自在者，所作無碍故。
七、無依者，通加行心，迴寄首離根、境、識故。
八、無作者，離於功用，成辨業故。
九、無動轉者，往還變現相故。
十、至於等者，法界無餘故。
上來十句，初舉普入，末舉至際，是舉要言之。
所餘無量，略而不論。 ^810c32

第七中明於普賢見聞等十種事，皆益不空，文易可知。 ^811a20

第八中，眾於普賢心渴，口稱身禮，並亦可解。 ^811a22

第九中二：先教、後行。
前中二：初十句明正教；後若能下，總結。
正教中，一、教禮求請；二、普觀十方；三、想念其人；
四、思遍法界；五、欣德厭失；六、誓同行願；
七、入不二法門；八、身普現在；九、悉知下，
知法器；十、遍一切下，遍修普行。
後總結，可知。第二行中，謂依教而行爾。 ^811a24

第十中有四：一以解脫力為現色身者，難見已表得應現故。
二令彼下正明得見。
於中四：一見在此處，二見餘處來，三見彼說法。
略明五種：一說行法，二說佛後得智隨世俗方便化，
三明菩薩通，四說菩薩威德，五現三世佛境。
四是時普眼下，眾菩薩見普賢身及前狀已，喜躍頂禮尊如見佛。
三是時以佛下，其文兩勢：一由眾見普賢現身等狀慶喜之瑞，
二為普賢將說十定豫先瑞應。
雖通二種，今且依後。
文中二：先明瑞因，後自然下正明瑞應。
前中可知。後瑞應中七：一興雲雨物故云雨雲。
先總後別可知。二不可說下動剎，三奏下皷樂，
四放下放光，五令下息苦，六嚴下淨剎，七令不可說下益眾。
於中三：一創相應者名入，二先已習者名成，三久修者圓滿。
四爾時普眼下歎普賢德，於中二：先普眼歎，後如來印述。
前中十句約人住位以顯其德，皆是果位名字。
初名如前釋，二除佛所餘無與齊等，三眾惡已斷，
四眾德無退異二我故，五等現眾生，六言教真實，
七大悲隨俗，八大智稱如，九善巧調御，十解脫業用。
後如來印述中亦有十德，於中二：先印述，後普賢下正顯。
顯中二：初總顯無數，後所謂下別說十種，皆約數數顯其多德。
數名如阿僧祇品說：一誓願，二法財，三戒，
四忍，五身業應感，六語業稱揚三寶，七意業思法，
八但顯數不明德〔檢梵本〕，九同諸佛德，十無盡善根。
上來答第一示法所屬人問竟。 ^811a34

第二、答前所問法中二：初、列名歎勝，佛教令說，
即為本分；二、爾時，普賢菩薩承如來下，
依教廣陳，即為說分。 ^811b34

前中四：一、舉益令說；二、何者下，列名示法；
三、此十下，歎其功德；四、是故普賢下，結勸令說。 ^811b40

初中二：先佛誡普賢說益此眾，後諸菩薩下後益三世菩薩
〔此文須勘梵文〕令出離。
前中，初始善入，後終令成滿普賢行願。 ^811b44

二、列名中，此十定是因滿者之定，故皆云大。
顯定加行共為名，故皆結云三昧善巧智。
列普光等名，即為答前何定問也。
顯其十數，答前幾定問也。
一、普光明者，有二義：由住此定，了知身心無有實體，
其身普住一切佛境，以佛智光明修菩提行故。
二、由住此定，觀察法身，見諸世間，普入其身，於中明見一切世間及世間法。
釋曰：普是外境，光明是內智。
雖有兩釋，前釋為勝。
二、妙光明者，由住此定，能現多身，放多光明，現多妙用故。
三、次第遍往諸佛國土神通者，菩薩由住此定，
能以神通遍往十方，各過阿僧祇剎塵剎中，皆入此定故。
四、清淨深心行者，由住此定，能知一一佛身等眾生數，
見阿僧祇世界塵數如來，一一佛所皆以深重清淨心種種供佛，
請法稱讚故。五、知過去莊嚴藏者，此菩薩住此定故，
能知諸佛出世即為莊嚴國界，從佛出生無盡善法，是故佛即是藏。
依過去門顯佛比德，故名為過去莊嚴藏。
亦名過去清淨藏者，佛是清淨者故，能淨世間故。
餘如前說。六、智光明藏者，由此菩薩住此定故，
能知未來一切世界一切劫中佛所有事業，
能以智慧皆悉了知，依智起於照用，故曰光明。
七、了知一切世界佛莊嚴者，此菩薩住此定故，
於現在世能次第入十方世界，皆見諸佛，
示現種種佛事，利益世間。
八、一切眾生差別身者，此菩薩住此定故，
入定起定，內身入外身起，外身入內身起等，差別多門。
雖亦通依三種世間，且依眾生一相而說。
九、法界自在者，菩薩住此定故，知事法界邊際與理法界邊際不一不異，
得如是知見自在無碍故。
十、無碍輪者，此有二義：一、由此菩薩入此定時，
能住無碍三業等，能圓滿佛果，即初十句釋無碍義；
得菩薩下，十一一句牒前起後，能成圓滿佛果釋輪義。
二、但取初十句釋無碍輪，謂住前九種無碍故，能成就第十轉無碍清淨法輪也。 ^811c2

三、歎德中三：初、總歎，謂大人能入三世間說；
二、若諸下，別歎行人所得功德；三、是故普賢下，結勸令說。
別歎行人德中二：先明受行；後如是之人下，顯得益。
前中略舉四種：一、於十定深生愛樂；二、
尊崇貴重；三、習學修行；四、精勤不懈。
後明得益中五：一、上同佛果；二、此菩薩下，
周遍普入；三、此是諸菩薩下，明該攝諸法；
四、若菩薩入此下，明勝德無限；五、得法界故下，明智德自在。
此五段中各有十種。
初中十種皆是佛果異名，准釋可知。
二、周遍普入十中，一、普入世界，通帝網等處，
下諸句皆通帝網，准知；二、普入眾生界；
三、普入法身；四、普入即理之事法界；五、
普近三寶，初佛，次法，法中二，後僧之中二；
六、普得三世佛知；七、普知三世法；八、普說佛教；
九、普轉法輪；十、普成菩提。
三、該攝諸法十中，攝為五：初二境智一對，
次二因果一對，次二三業一對，次二佛法一對，後二嚴土攝生一對。
四、勝德無限十中，一、稱法界力，故云無盡；
二、行等虗空；三、位齊法王；四、智無不達；
五、十力圓滿；六、心無不寂；七、大悲自在；
八、智力有餘，名為丈夫；九、燃正法燈，破無明闇；
十、結德無盡，非二乘了。
五、智德自在十中，一、理智不動；二、量智隨俗；
三、無相入相；四、得種性家生；五、說別了無；
六、法施知時；七、開悟名智；八、攝生令淨；
九、示得果而不捨因；十、得果智巧現通 ^812a16

四、結勸令說，可知。
上來本分竟。 ^812b12

第二說分中三：一承旨總告，二佛子云何下別釋十定，三末云佛子此是下總結。 ^812b14

初總可知。
二、別釋中，十定則為十分，一一分中復各三分，
謂徵名、釋義、結名。 ^812b16

就初定中，初徵，可知。
二、別釋中四：一、智無盡；二、佛子！
此菩薩摩訶薩發下，明無邊心；三、佛子！
此菩薩摩訶薩有十種入三下，明入定差別；
四、佛子！此菩薩摩訶薩有十種入大下，明入定善巧智。
於此四中，末後一段文明入定方便，次前一段明定業用，又次前兩段明定利益。
此四段文倒安布者，隨方語言，儀式異故，未迴文也。
今且依文次第解釋，於四段中各有十種。
就初兩段二十種同辨定益中，初十明智無盡，後十明發無邊心。
前中，初二品能化、所化智無盡，次二任運應現照徹無性智無盡。
初二善攝不退智無盡，次二能轉、所轉智無盡，後二始修智無盡。
後明發十種無邊心中，初二救生事佛，
次二供佛見佛，次二轉法現通，次二為得果不捨因以入微細智說法，
次二入佛不思境於佛辨起志樂領受法，
末後一現自在身入一切佛會，此增數十故。
三、明定業用。十中，約諸方入出不同，故云差別；
從加行心共名，故復云智。
其十種者，約四方、四維方及上下方相望入出故。
四、明定方便善巧智十種中二：先十種法說；後佛子！
如羅睺下，喻況。前中十內：一、依定起巧智，
現大蓮華；二、身遍華坐；三、身內現大千界。
以是百億、箇百億，故重言爾。
此數亦合著小百億，成大百億也。
六、於彼下，現菩薩修行。
七、一一菩薩下，牒行生勝解，故云決定解。
八、一一決定下，牒解令根性滿。
九、一一根下，牒根成法業。
十、就所現總結自在。
後喻況中二：初脩羅自在喻；後佛子！
譬如比丘下，觀身不淨喻。
前中二：先喻，後法。
何況菩薩說法，以劣況勝！
前喻可知，後法說以劣顯勝。
於中十句：初五句約喻顯法；後見如實下五句，
就法辨德，可知。二、觀身不淨喻中，有法、
喻、合，並可知。上來釋說。
是名下，結名，可知。
釋初定竟。 ^812b22

第二妙覺定中三：初徵，次釋，後結。
初徵可知。次釋中二： ^812c32

初就法說，後約喻辨。
前中十句，明妙光定力，令菩薩身於諸世界能入、能納。
於中，前六重身雲重入，為調伏眾生；七、
是為下，別明所知、所入諸雜世界；八、是諸世界亦悉下，
明即彼所入世界還即入於菩薩身內；
九、身所入界，界亦入自界內身中而無雜亂；
十、種種法亦不壞滅。 ^812c34

後約喻辨說中有六喻：一、寶山光影喻；
二、佛子！譬如幻下，明幻現時、處喻；三、如有幻師下，
時幻事不壞本法喻；四、如世幻者下，明幻必依處喻；
五、菩薩摩訶薩得不思議下，明同佛幻智喻；
六、如彼幻師下，明幻師不迷幻事喻。 ^812c44

就初喻中二：先喻顯；後佛子！
菩薩下，法合。前中有四：一、日照七寶山現影，後照山間水內影現。
二、其寶山上已下，明山上日影共山間水日影互相照現，故云更相影現。
三、或說下，明相。現名出入，謂此影現彼；
此名出，彼名入；彼影現，此准之。
又本日出時，謂從山等處出；本日沒時，謂於山等處入。
四、但此下時，互無初際，體實非有，相現非無。
不住山等，結山上也；不住水等，結山間也。
次法合中二：先明相入而不壞；後觀一切下，釋所由。
以世界在身內，不壞世界，不滅諸法。
又以世界在身中，故云不住世界內；以身還在身內世界中，
故云不住世界外；以同時俱現，即不住內外。
世界與身不可分別，故云無所分別，而亦不壞世界本相。
後釋所由中，謂一相無相，故得相入；雖無相而不滅虗相，故恒不壞也。
真性不碍於虗相，故云住真恒不捨也。
此是法性融通門也。 ^813a6

第二喻中，先喻，後菩薩摩訶薩下法合。
前中四：一總舉幻事，二別顯幻時長短，
三隨其下明幻處，四不以下彰幻與本法互不相碍。
後法合中五：一此云現者，准下結中能以無數剎入一剎；
二其阿僧下明彼剎中三世間染淨人物等同入也；
三菩薩於此下明入時相狀；四何以故下徵釋所由；五佛子！
菩薩如是下結成上義。
初二段可知。三入時相狀中二：先明能見，後不以下明所現。
前中三：初一句總標，次五句別顯，後一句總結。
初云菩薩於此者，於此多剎入一剎也。
別中普明見者，謂同時頓見前三世間淨染人物等，故下普字並准此。
二入者，頓見入故。
三觀者，頓觀諸剎佛會故。
四慧者，頓聞諸剎佛說法頓思惟故。
五了者，既思惟已頓解了故。
後總結云：以無盡智者常智故，如實智者稱境知故。
後所現中兩句，先明多入於一，一不為多所逼破；
後顯一容於多，多不為一所損滅也。
四徵釋所由中二：先徵意云：以何義多入於少？
各本相如故而不相壞故。
後釋中有九義，約九觀九名以顯，若開第一第五中各二名，
則名有十一也。其我差別名，諸聖教中或依人執說，
或約法執說，今此通二顯二無我。
初云菩薩知等者，二無我觀也。
入無命法者，法無我也。
謂命是不相應行法，行蘊所攝故。
智度論云：命謂計有我，眾生等命根成就故。
言眾生者，顯五蘊故。
無作法者者，人無我也。
智度云：作者謂計有我人，用手足等作眾事故。
入字通人法兩處，謂俱證會故。
二菩薩於一切等者，無諍觀也。
謂勤修二無我行時，不見人法中有二相之諍故。
住無我法者，瑜伽云：我謂於五取蘊我我所現行故。
今此言無，照彼空故。
二菩薩如實等者，緣起觀也。
照身從眾緣而起，無能起者，故云如實見身也。
住無眾生法者，智度云：眾生見謂計有我人，依於五陰和合而生故。
今照彼陰無和合故，智住此理故云住，
住亦名行，行此理故。
四菩薩知等者，無生觀也。
觀有為法剎那生滅不得自在，何能為因而生於果？
補特伽羅者，瑜伽釋云：數數往取諸趣無厭故。
謂不厭其果而數數造因，造因故數受其果，
令知彼唯是一聚有為生滅，了無造因往趣之者。
五菩薩知法等者，性平等觀也。
意生者，勘梵本中名摩努闍，謂有作此計云：
我是意生者，依止於意或高或下生故。
摩納婆者，此云儒童，謂少小而有學植者，仍要是四姓中婆羅門種。
不爾，雖小有學但名俱摩羅，此云童子也。
今此知諸法性平等故，意生高下及四姓中高皆不可得，故並云無。
以其二名義類同，故一處列也。
六菩薩知一切者等，性寂觀也。
菩薩觀無明風擊藏識海，雖生死洪涉爛汗三界，而有為本寂初未甞動。
七菩薩知一切一相者，無相觀也。
住無分別法者，分別亦是差別之言，謂一切法同一無相故名一相，
一相故無差別。相通體相及相狀相。
上來七門是會相歸性顯理事無碍，便顯事事無碍依展轉說。
八菩薩知法界等者，法界無差別觀也。
謂即理之事此彼互望相有差別，由解脫業用令互鎔融相即在等，
同一無碍名無差別。
住不思等者，從無碍業用為名，亦通德相。
文云菩薩知故，此正合前多入於一事事無碍法界。
九菩薩勤等者，大悲觀也。
是前菩薩勤以方便對應度者，現此事事無碍境界，是極大悲調機也。
此位菩薩寧有勤耶？
雖無功用約化不息，名為勤爾。
五結成上義中三：初牒前然現，二智無數下略明前三世間淨染人物等，
三亦自見下明無碍行相。
初中可知。二中五：一牒前諸國土無量眾生等，
二無數菩薩者牒前菩薩眾會等，三觀無數佛等者牒諸佛出興，
四彼諸如來所說等者顯前句中佛興說法，
五諸菩薩等者顯前菩薩句眾會總法，此則略牒結也。
三明無碍行相中二：先明行相，後常勤下明修觀。
前中三：一此菩薩自身在自定境界中，
二然不捨下顯法界無碍體用，謂體一故不捨此彼，
不碍用故見在此彼，約體不異、約用不一。
二彼身下唯就體顯不異。
三入法界故一句結歸所依，謂菩薩見身及處得此不一不異無障碍者，
由證入法界無碍體用故也。 ^813a36

第三、喻中二：先喻說；後菩薩摩訶薩下，法合。
喻中可知。法合中二：先正合喻；後菩薩了知下，類知諸法皆同幻化。
於中二：先總；後知法下，別。
別中七句，三重展轉遞起：一、牒前起後，
謂由知世幻故，知此能知智亦幻；二、由了能知智幻故，
此智起業用亦幻；三、由知智及業幻故，後以幻智觀所起業用也。 ^814a26

第四喻中，先喻；後菩薩摩訶薩下，法合。
喻說可知。法合中，世間依空合，彼依所有標起徵釋可知。
此中虗空是真性之空，是非事虗空也。
菩薩能於空中見世，亦能於空修業者，
以了如幻，於無處現有故。
又一念現多，不令念廣者，皆如上幻，與本法無碍故也。 ^814a38

第五喻中三：先法說，次思惟下喻顯，後決定下法合。
初中三句：一明所住神力業用究竟，故云到彼岸。
二住幻際者，際謂邊際，智契即有即無之理極處也。
三於世中諸法並在幻數，菩薩善達故云入也。
二喻顯中四句分二：先一句總，後三句別。
顯前中凡所思莫不皆然故。
又此幻法恒不離心，故云思惟也。
別中一不違幻世者，不碍存也。
盡幻知者，不碍亡也。
凡是幻法要具此二義，是故約境智互舉存泯理實齊具。
二了知下明境智不異也。
三決定下心是幻法，不可其邊際也。
次如諸下引佛幻智為喻。
後摩訶薩下合法同喻，可知。 ^814a48

第六喻中，先喻意云：幻師身雖不同彼幻，
而明了於幻；後法中，菩薩心雖不我入法，而明了於法。
離常斷故，不壞真俗故。
後結可知。上來第二定了。 ^814b22

第三次第遍往諸佛國土神通定中三：
先徵，次釋，後結。初徵可知。
次釋中三，謂法、喻、合。
中五：一於一切處入定，二或剎那下於一切時入定，
三若久下總結差別，四菩薩於彼下明不起心念，五雖離下不癈起用。
並可知。第三竟。 ^814b28

第四、清淨深心行定中三：先徵，次釋，後結。
初徵，可知。次釋中二：先法說；後佛子！
如散動下，喻顯。前中三：初廣知諸佛；次於彼下，
廣興供養；後然於下，了無所得。
就供養中二：先十種外事供；後於彼一一下，
明內三業供：初身業；次語業；後入下，意業。
後了無所得中，可知。
第二、喻顯中有三喻：初、明應念無知喻，
喻、合可知；二、如日中下，明陽焰非水似水喻，
喻、合可知；三、佛子！
此三昧名為下寤憶夢事喻，有法喻、合。
合中二：初合不忘；後而以此下，明以所憶法利益眾生；
後結名，可知。第四、定竟。 ^814b38

第五、知過法莊嚴藏定中三：先徵，次釋，後結。
初徵，可知。次釋中五：一、知過去佛出現所作次第之相，
有十句，可知。二、佛子！
此菩薩摩訶薩得下，明增廣智前所知剎益。
於中十句內，第五云知法者，有二義：一、
知教法，二、知世、出世法。
餘並可知。三、佛子！
此三昧名下，明一念入劫，從少至多有十三重，可知。
四、佛子！彼菩薩下，明雖入過去定而不滅現在法，
亦不作功用緣於過去，故云不緣過去。
何以不滅現在者？
若滅現在者，即無過去可緣。
所以者何？九世尚即一念，一念即是九世，況唯過去與現不俱耶！
五、明出定獲益中三：初、總辨舉數，謂位終成果，
名領受不思灌頂法；二、屬己，名得；三、得淨治，
名清淨；四、究竟，名成就；五、契合，名入；六、
證會；七、圓滿；八、住持；九、平等普知；十、三輪淨者，三業離障也。
二、何等下，別中十內，初四是四無碍解，
可知；二、心言無失；次二於未受苦者為依令免，
已受苦者救令得脫；後二因善勝果位妙；
三、結得時達法。喻、合，可知。
結名易解。第五、定竟。 ^814c10

第六、智光明藏定中三：初徵，次釋，後結。
初徵可知。次釋中有十門：前六正明此定業用，後四明住定得益。
前中，初一總知未來諸佛；二、所謂下，別知名號，
有九句；三、常出現下，明佛所作事業，有十二句：
初二出現利生；次二作法王，紹繼先佛及降魔伏外等；
次二說世、出世福；次二說進善治惡。
正分者，善、惡二分中，善是自分故。
次二明於相修無相，後二位滿成果。
四、彼諸如來下，明智彼佛因圓果滿。
十句可知。五、彼諸如來名姓下時，亦知彼佛出生名姓、
所作事說、入涅槃等。
六、此菩薩下，於一念中能入如是無盡劫者，
釋上所知未來諸佛所出劫數，故言入大千世界塵數劫、入佛剎塵數劫。
此文須梵本，准第八定中，從大千後至百千億那由他大千界故。
上來正明三昧事畢。
後四門明住定得益者：一、得入持門益；
二、佛子！菩薩摩訶薩住此下，得善功益，
上二自利也；三、佛子！
菩薩摩訶薩如是下，得不空益；四、佛子！
菩薩摩訶薩住此下，敬養益上二利他也。
初中有十種：一、心憶持佛，佛護念故；二、
心住持法，得總持辨；三、住持行，令願滿；
四、神力無能伏；五、智力持所行法無碍；
六、以悲持法，為物說故；七、巧持句字，令法明淨；
八、不畏生死流轉，即受生三界，名師子受生法持，
謂心如此勇猛大菩提志，不避淤泥，方出淤泥也；
九、以智力持行，不休息也；十、善友力任持，
淨多機故；十一、無住之力所持，能入多劫；
十二、以善巧智知諸法性淨，此不入法之力任持也。
二、法得善巧益中有三：初法說；次佛子！
譬如日出下，喻顯；後此大三昧下，法合。
初中有十二種：初二巧住時處處，次三巧知眾生根類，
次三巧知眾生根行思念，次二巧知說法及佛興，後二巧知通慧。
次喻顯中明日光無念喻，後法合可知。
三、得不空益中十種，謂若有眾生於此菩薩三業所作見聞同住等，
皆獲勝益，無空過者，故名不空，其文易可知。
四、由於眾生有此不空益故，遂得天等十王賀恩供養，並易了。
第六、定竟。 ^814c44

第七、了知一切世界佛莊嚴定中三：初徵，
次釋，後結。初中兩重徵者：初徵義，後徵名。
後釋義中，先釋其名，後為釋義。
謂住此定故，能次第入十方世界，是了知一切世界也；
皆見諸佛出興現神力等，是佛莊嚴也。
於中二：先明此定體；後佛子！
菩薩摩訶薩住此三昧成就下，明得定利益。
前中八：一、明住此定能入十方世界者，
是現在世界，以異前二定明過、未故也。
二、皆見下，明於彼十方諸世界中廣見諸佛出現業用十事，
然非是一佛有十事，乃至通十方多佛同皆有此，
為顯無盡，故明十也。
下諸門並准此知。
三、亦見諸佛眾會下，明見諸佛眷屬、徒眾所被機等十類差別，
可知。四、亦見眾會其量下，見眾會多少、
數量不同，二十門欠一，可知。
五、亦見諸佛於彼下，見彼諸佛各於自眾會中各示異相以化眾生，
故云種種相；住時多少，故云種種時等。
十種並准，可知。六、菩薩摩訶薩亦見自往彼下，
明菩薩往諸眾中或說法、持法，乃至自見入諸法等十九門。
七、如是見時下，明在定雖見而心不動，
亦無分別法、喻、合。
法中八句，可知。喻中，明所詮諸法自不能分別自性，
然不捨自性；能詮音聲、名字亦爾，不自分別，亦不滅名字。
合中，從後合不捨於行，行謂菩薩自行，
合自性不捨；捨隨世所作，合名字不滅也。
而於此二無所著者，合前二住各無分別也。
八、佛子！菩薩摩訶薩見佛無量光色下，明見佛色量不同。
於中五：初、見分明；二、或見佛身種種光下十種，
明見佛身色不同；三、或見佛具量下，明見佛身分量不同；
四、佛子！菩薩如是見下，約所見佛身色形業用；
五、佛子！菩薩如是見於佛身下，明見有差別，佛無增減。
於中有三喻：一、空無增減喻。
世人將芥子檜中虗空與多世界中虗空寬狹不同，
而真空不爾，隨事大小，理各無限，亦無二相，故無增減。
合喻，可知。二、月無增減喻。
法合，可知。三、受生心現喻。
謂善業見淨。法合，可知。
梵本中云：譬如眾生命終之後，將欲受生，
憶念所從，心淨無碍。
菩薩摩訶薩亦復如是，住此三昧，以佛智故，
知諸世界種種莊嚴，心淨無碍。
佛子下，同上來時三昧體用竟。
第二、明得定利益中有七種：一、得速成行願益十句，
准釋，可知。二、佛子！
此菩薩下，得法印同佛益十種中，初二福慧同；
次二二諦境同；次二體用同；次二無住同，
上句不住生死，下句不住涅槃；後二善巧平等同。
三、佛子！菩薩摩訶薩成就此下，明以德成人益。
於中二：初總標定名，顯修成憱；後是老師下，正明其益。
於中，皆先標人者，後釋德用。
初二為一對：一、自德不由他，二、大志能悟他。
次二為一對：一、內達性淨，二、外救世間。
次二為一對：一、安慰恐怖，二、令住種性。
次二為一對：一、智實，二、言實。
後二為一對：一、法藏內滿，二、法雨外灑。
四、佛譬如下，得廣大知藏益。
於中二：先喻，後法。
喻中，明天帝髻珠。
喻有十勝相，可知。
法中十內：初二照剎知生智，次二變化入佛身智，
次二佛法淨法智，次二令入法身見法智，後二到岸無餘智。
五、佛子！菩薩摩訶薩住此下，得寂淨威德身益，
謂身放光及變化現自在，故名也。
十中，一、照剎；二、令淨；三、調生；四、近佛；五、
事佛；六、供佛調生；七、成就眾生；八、遠方請法；
九、令見聞不空；十、開祕密法。
六、佛子！菩薩摩訶薩得此下，明得利他圓滿益。
於中二：先牒前起後；後何等為十下，明正顯。
顯中十益：初二令見佛、信佛；次二令聞法、
知剎；次二令見佛力、業力；次二令定圓，
入佛淨境；後二令發心、智圓。
梵本中云：能令眾生得十種加持圓滿。
七、佛子！菩薩摩訶薩令眾生下，明轉利他，令得作佛事益。
於中二：先牒前起後；後何等為十下，正顯。
顯中，初二以聲、色開覺眾生；次二內以憶念，
外動世界；次二覺中方便，夢中現相；次二以光照修行；
次二以成佛、轉法輪；後二以住壽、入滅為佛事。
此有十二種，是增數十也。
後結名，可知。第七、定竟。 ^815b14

第八、一切眾生差別身定中三：先徵；次佛子！
菩薩摩訶薩住此下，釋；後是名下，結。
初徵，可知。次釋中三：一、以住此定德十無著法，
准釋，可知。二、佛子！
菩薩摩訶薩於此下，明入、出三昧之相。
於中，初問，後釋成。
釋成中有法、喻、合。
法中略、總，辨有十類：或於正報眾生六趣形互為入、
出，或依報事物中入、出，或依、正相對入、
出，或約數多少入、出，或眾生數多少中入、
出，或染、淨眾生互入、出，或於眼等諸根入、
出，或於微塵多少中入、出，或異聖身入、
出，或念劫入、出，或於理、事中入、出。
次佛子！譬如有人下，以四喻略合前法：
初、明鬼力持人喻，法、合，可知；二、呪起死屍喻，
法、合，亦可解；三、羅漢現通喻，法、合，可知，
亦易了；四、地一苗多喻，法、合，准喻。
三、佛子！菩薩摩訶薩住此下，明住定得益相。
於中五：一、得讚同佛果益，十種，可知。
梵本云：住此三昧，以十種稱讚法得所稱讚。
二、得光明照曜益，亦十稱，可知。
三、得無所作益，亦十種，並明業用。
無作，可知。四、佛子！
菩薩摩訶薩住此下，明於此三昧入、出自在大用境界中二：
先法說；後譬如幻師下，以六喻喻其大用。
前法說，可知。喻中，一、幻現六境喻，二、脩羅潛入藕絲喻，
上並法合，可知。三、農夫下，種喻，喻菩薩一多自在德。
四、受胎生長喻，喻菩薩三昧成事德。
五、龍下，雲上喻，六、梵宮普現喻，喻並法合，可知。
五、佛子！此菩薩下，明到十通岸，可知。
後結名，易了。第八、定竟。 ^816a44

第九、法界自在定中三：先徵；次佛子！
此菩薩下，釋；後是名下，結。
初徵，可知。次釋中三：初、正顯定體用；二、
菩薩如是善知下，明得定所成益；三、佛子！
譬如無熱惱下，明喻，況前二。
初中四：一、於自身諸根毛孔入定，了三世間法；
二、菩薩於彼下，明多劫修行；三、又於下，
明於彼多劫入出三昧及作、所作，并釋成，
以於法界得自在故；四、善分別下，明以於法界自在故，
能善分別六根等，盡其邊際，可知。
第二、明得定成益中有十種：一、生起成就十千億功德，
有二十一句，可知。
二、佛子！此菩薩摩訶薩復有下，復得無盡功能，有二十句。
於中，初十明所具之能，後十明能具之相。
三、佛子！菩薩摩訶薩住此下，明為十方佛攝受。
於中三：初、為佛所攝；二、為現說法；三、令修下，
令獲益入法；四、佛子！
菩薩摩訶薩住此下，結彼諸佛護念成益；
五、佛子！菩薩摩訶薩住此下，得十海自在益，可知。
六、復得十能益，易了。
七、復得十力益，於中二：先別明十力，後通能多力；
八、佛子！菩薩下，結，具如上諸勝能十句，可知。
九、此菩薩功能下，明無能說此菩薩功能邊際；
十、此菩薩所獲下，明功能廣多，說不能盡。
上明利益竟。第三、喻，況前二中三：初法說，
次正喻，後法合。初中二：先了知乃至不可說不可說三昧，
二亦了彼一一定中所知、所作，並可知。
二、正喻中略辨三義：一、池出四河；二、河間華草；
三、法寶影現。廣有多義，如下合處辨。
三、佛子！無熱下，合法。
於中有十二門：一、以四辨合四河：先總合，後別合。
於中無盡辨是樂說力也。
餘並可知。二、如四大河下，合菩薩三業隨智流注四方入果海，
合四河繞池入四海。
菩薩四方者：一、見佛，二、聞法，三、智圓，四、悲滿。
三、如四大河間華等，從菩提心說法調生，
令見嚴土，合之可知。
四、如無熱池下，以菩提心無邊，合彼縱廣淨善充滿，
無濁離垢，可知。其於菩提心中間六字，梵本云於所化境中。
五、如無熱池下，明菩提智寶嚴岸，並散善香，對合可解。
六、如無熱池底下，微妙智等合金沙，種種法寶合種種摩尼等。
七、阿那下，菩薩現生無染，合龍王無惱。
八、四河潤等下，以菩薩四智潤澤人天，
令入佛海：一、願智，二、行智，三、寶智，四、悲智，對合可知。
九、如四大海下，明菩薩行終極，入佛果海。
十、如四河下，明行智入佛海，無能為障。
十一、如四河下，明行入佛海無疲厭。
十二、佛子！如日光下，明菩薩於一一毛孔見不可說不可說剎塵等佛，
合彼金沙等互相影現。
二、何以故下，徵釋涉入所由，有十門可知。
二、佛子！菩薩摩訶薩雖能下，菩薩權實雙行自在門，二十句可知。
第三句云雖善入剎那等者，梵本云雖善入剎那際定，
利益眾生，下並同也。
次後云譬如虗空等者，梵本云譬如虗空雖能容受一切諸物，
而離有無想。後結名，釋第九定竟。 ^816b42

第十、無碍輪定中三：先徵；後佛子！
菩薩摩訶薩入此下，釋；三、佛子！
此是下，結名。初、徵，可知。
二、釋中二：先明入定時三昧業用，亦即顯此定名；後佛子！
菩薩摩訶薩住此下，明出定時三昧業用。
前中二十句內，初十一句約因行辨用，後九句就果門辨用。
第二、出定時業用中六：一、觀佛智用；二、佛子！
此菩薩摩訶薩有一蓮華下，明現事成行用；
三、佛子！菩薩入如是下，明證入諸法用；
四、佛子！此菩薩摩訶薩住普賢下，明住普賢行用；
五、佛子！菩薩摩訶薩以此三昧下，明上攝果用；
六、佛子！菩薩摩訶薩住此下，明正同佛果用。 ^817a36

初中三：初正觀佛智，二何以下徵，三此菩薩下釋。
初中九句：初一結前生後此總句，次二觀緣真智，
三觀緣俗智，四緣真智用，五緣俗智用，
六常緣體用不捨，七八由常緣故常見二智，九由常見二智見果不捨因鎔融行願。
於中二十句：初十體廣，後十用恒。
二徵意云：何以得此如佛體用故。
三釋意：由成就大願等故。
於中五：一法說，二喻說，三法合，四徵，五釋。
初中八：一成大願此亦總句，二起大行，
三入方便海，四巧慧照行，五覆因神變，
六同佛護念，七常悲眾生，八得佛常法。
二喻況可知。三菩薩摩訶薩下法合。
言成就智慧以為心寶者，合前巧慧照諸菩薩行如摩尼寶。
觀一切智普皆明現者，合前觀一切智常見。
見然不捨於菩薩行者，合前得不捨因。
如摩尼雖同衣色，不捨自性。
四、徵意云：既成如來不變異法，此即因修果滿，何以復須行菩薩行？
五、釋意云：菩薩無障碍願，法應爾故。
但隨眾生所須，即應不唯現佛，不唯菩薩，乃至一切。
於中五：初、法說，二、喻況，三、徵，四、釋，五、合。
初中九：一、發願，此為總句；二、益生，三、度生，
四、事佛，五、嚴剎，六、慰生，七、契深法，八、財法施，
九、照世如幻。心常不失、不易、不倦、不滿，故云不退等也。
二、喻，三、徵，四、釋，並可知。
五、合中五：一、正合前法、喻；二、佛子！
譬如涅槃下，喻前合中無倦；三、徵，四、釋，可知。
五、合中五：一、正合法、喻；二、佛子！
如薩婆下，喻、況；三、何以下，徵；四、一切智下，
釋；五、菩薩摩訶薩下，合。
上來初段竟。 ^817b8

第二、現事成行中三：一、現神通事；二、佛子！
菩薩摩訶薩住此下，會事成行；三、佛子！
菩薩摩訶薩以此開示下，證行勝能。 ^817c8

初中二：初明依果殊勝；後菩薩摩訶薩於此華下，顯正報自在。
前中二：先明相嚴；後此大蓮華下，明能。
並可知。後正報自在中二：先明身量廣大；
後一切諸佛下，明佛加放光。
前中可知。放光中文有二十重，一一中數皆百萬億那由他不可說佛剎塵數等。
然始從菩薩一一毛孔乃至眾生調伏，
展轉遂現，數倍漸增，至第二十，難可量也。 ^817c12

二會事成行中七十五句，分二：初明證體，後成就下明證用。
前中六句：一牒前起後。
此亦是總句，謂會前所現事，通力緣現無性稱真，故不生染著。
二安住等者，於中二：初標法體，後無去來下重自釋。
標中云安住者，證會相應故。
無邊等者，謂中邊相盡不可說故，自住性從證門說故。
性淨等者，不為客塵汗故。
如來種者，聞熏此性成佛性故。
無碍等者，體無際限故。
釋中云無去來等者，釋性淨故。
彼無底釋無際，現量等釋安住心，不迷等轉釋悟字。
三諸佛印可，四還源，五正智緣真，六後得了俗。
二證用中七十句，分四：一依證善巧行，
二功能下廣大法界行，三所證下證菩提行，四入不二下明無住行。
初中九句：初八別說，後一總結。
一示如來藏，二緣俗智境，三語業化物，
四出到菩提成滿隣向佛住，故云趣丈夫。
五無間道智所斷境，微細碍等不能為碍。
六得等覺正智，能起安立思擇等法智。
七以本願力受隨類生。
八現通化物。九總結善巧。
二廣大行中十六句：初別說，後一句總結。
別中一福慧圓淨，二智用廣，三觀佛境，
四住願堅，五福無盡，六於如來藏及佛所覺能覺常觀以增明其智，
故云積智寶。七淨無明住地，八不空三業，
九見多佛，十照染法相盡，十一照淨法究竟，
十二以主伴同善根行故，隨佛所在攝法上首。
十三、佛護念故成法身。
十四、得無忘失。十五、定心絕寄。
十六、總結廣大。三、證菩提行中六句：一、
所證廣，能證離。二、益世。
三、證真故達俗。四、境離三輪名淨施，此解不動名住心，從此慧成名淨種。
淨種是成佛正因，故順生菩提也。
五中，初標善巧；後具徵下，釋，謂離過力堅。
六、知佛威神。四、無住行中三十八句分二：
初一句總標，餘皆別釋。
初中總標總釋，謂住無相法四字，釋入不二門四字，此中住無所住無所住。
次別釋中，一、無說說。
二、了欲等永無而常調生。
三、身即法界，法界即身。
四、智無盡。五、勤難壞。
六、見佛福源。七、了劫。
八、法化。九、住剎。十、嚴土。
十一中，初標，後演下，釋。
十二、示大悲法。十三、示善趣行。
十四、所生見佛。十五、得等覺智，因位極。
十六、能齊佛故攝受，次隣佛位，故未來入佛數。
十七、尅遂到此，皆諸佛力。
十八、福慧俱勝。十九、受說皆如大雲。
二十、證會究竟，故更無有碍。
二十一、行無分別，故心不動。
二十二、斷微細著等。
二十三、知教法盡。
二十四、受隨類生。
二十五、了深無作，而用周法界。
二十六、常說而無說。
二十七、知假。二十八、無著。
二十九、了空。三十、成法界行。
三十一、真不碍俗。
三十二、多德一顯，一即一切。
三十三、學佛所行，大乘同性經佛有十地，毗盧遮那智海藏等證契經同。
三十四、由智免生死，泥溺至佛果。
三十五、照盡法性。
三十六、深達地義。
三十七、大願究竟。 ^817c24

三、證行勝能中二：初總顯十句；後雖一切時下，別辨初句。
前中，初云以此者，謂此前證行也。
開示者，顯其勝能。
云何勝能？謂由證行能顯無分別法性。
云何能顯？謂於一切法有不碍無、無不碍有。
即由此能，名為方便；是行遊入，名為門下。
九句可知。後別辨前總句中有無無碍義，
總四十一句，分二：初一句明有不碍無，
以其有是無之有故，亦即二而不二之義；
後四十句明無不碍有，以其無是有之無故，亦即不二而二之義。
文並可知。 ^818b16

第三明證入用中四：一顯證功用，二而此下明用離念，
三何以下徵，四菩薩三昧下釋。
初中十句，初一句總標定名，後九句別釋定用。
名中正應云大威德智輪三昧，經依梵文勢隔越故，以智輪兩字安三昧下。
大威德者，因定之中此定勢力最勝故。
智輪者有二義：一所依義，如四輪相依，
謂此定為智所依，能發金剛會故。
二摧伏義，謂此定所發之智能摧如金剛惑故。
別釋用中九句皆是佛地之法，此菩薩得此定故即能尅證彼，
是故皆云即能也。
於中一證佛所證法性，二契教同佛，三成神通同佛，
四果圓同佛，五積行究竟同，六斷惑盡同，
七住聖天梵住同，八十力智明同，九照境一法性同。
二用離念中十二句分二：初兩句明能得定人及所得定法，
可知。後十句明念所離，於中一是前積集究竟；
二三兩是前清淨；四是前成就；五是前了達；
六是前安住，謂四禪、四無量、三空等皆依思惟故；
七是前證得；八是前趣入；九是前與一切法自性相應。
三徵意有三：一者何以此三昧用要離能所念故；
二者何以入一定然得多果法故；三者何以入因定能得果法故。
釋中二：先正釋前徵，後此三昧下轉釋第三殊勝。
前中次第釋前三徵：一、謂此定體離念故，
用亦如體；二、此定雖一，而德用無邊，故能得多果法，
如一心力生種種法；三、雖是因定，而威力殊勝，故能得佛所得。
後轉釋第三殊勝中二：初略舉三德；後所謂下，廣釋第三德。
言境界者，定所緣故；威力者，得勝果教；
深入者，契徹故。後廣釋第三深入中二十八句：
一、無盡智，智即是門；二、諸無相忍；三、多彼岸行，
謂離三輪故；四、諸定；五、智包法界；六、見如來藏恒沙德；
七、所度境；八、證信等；九、迅疾通；十、所證理境；
十一、得平等見佛眼；十二、積普行；十三、
堅智身；十四、說佛智廣；十五、起多神變；
十六、生諸佛無盡智門，門即巧方便也；
十七、諸佛現前觀；十八、淨普智，謂令障盡故；
十九、開普法門，謂一即一切等二十智微細法界、
二十一境微細法界、二十二智勝用、二十三到神通岸、
二十四隨宜巧說、二十五智身周法界、
二十六八相化物遍法界、二十七差別定、二十八知諸佛心。
第四、住普賢行用中四：一、校量顯勝；二、佛子！
菩薩摩訶薩入普賢下，住定加；三、佛子！
此菩薩摩訶薩如是下，住定勝益；四、佛子！
此菩薩摩訶薩已到下，明到普賢行際。 ^818b36

初中五：一、舉劣顯勝；二、何以下，徵；三、知一切下，
釋成；四、佛子！如如意下，喻況；五、佛子！
菩薩摩訶薩如是修行普賢下，結前定用，歸普賢行。
初中云此菩薩住普賢等者，謂若不入普賢三昧，
雖入餘多定，終不見普賢三昧境界及佛境界。
菩薩行嚴前際等，具如後十句顯。
二、徵意云何？以入多定，不見普賢定境界等故。
三、釋意云：餘定雖多，所知有盡，而普賢三昧緣境無盡故。
於中十句：一、知法；二、知剎；三、知眾生；四、
知前際；五、知未來；六、知現在；七、知佛境；
八、知菩薩行；九、知佛所說境界；十、知幻心所緣。
此上，初一總，餘九別。
且略說十，理實無邊，然知此十及更無量，皆是無盡。
四、喻況中有三喻，喻定用無盡：一、如意珠喻，
喻定應境用；二、凡夫生心喻，喻定緣境用；
三、龍王降雨喻，喻定入法用。
就初喻中四：一、舉喻，喻隨應無盡，而珠力不竭；
二、法合，合定心如殊，生諸境界，隨應遺；
三、徵意云：定心既如幻，生境非實，何以能應而無盡耶？
四、釋意云：由菩薩得普賢無碍行智，觀幻境隨應無盡，
謂觀境界從緣有故如幻，隨緣應故如影像，
應緣無來故無增，緣謝無去故無減，無增減故無盡也。
二、凡夫生心喻中四：一、舉喻，凡夫各各三世生心緣境數多難測；
二法合可知；三徵意，云何以一定而多用難思；
四釋意，以了普賢普幻門故。
三龍王降雨喻中三：一舉喻，二菩薩摩訶薩亦復下法合，三是故諸菩薩下結勸修定。
初中四：一降大雨滴，二雨多無際，三雲體無盡，四龍王無作境。
難陀等，梵語可知。
二法合中四：一正顯法合，二為一切下業用成德，
三何以下徵，四譬如下釋。
初中四：一住定業用，二於一念下業用時分，
三如是入時下業用多定心廣，四不疲下業用無作。
初初中二十一句，初一總，餘別。
此合前際大雨滴，總中應云菩薩住此三昧亦復如是，今須梵本故也。
別中皆云門者，通智遊入故。
就中略釋三五，餘可知准。
言自在者，離世間品云智慧能入阿僧祇諸三昧故。
神變者，化現難測故，如離世間品說十種變化，謂變化一切眾生一切剎等。
神通者，於所知所作境無擁故、難測故，
如離世間品說十種神通，謂宿命天耳等。
幻網等者，謂諸法各多因緣親疎相續集成如網，無能獨立似有如幻。
言世界有體無體等者，謂淨業所成故名有體，
妄業所成故名無體，餘並准知。
二業用時中云於一念等者，顯定力勝用，
於促時緣多法復皆攝境 ^819a18

此合前降雨時。三、業用多，定心廣，雙合前雨無際，雲無盡。
四、業用無作，合前龍無作境。
於中十句：一、由無功用故無疲，二、無疲故無厭故，
三、無厭故無間斷，四、無疲厭故無休息，
五、究竟故無退，六、純熟故無失，七、善達處非處，
八、思生死涅槃，九、等等持，十、趣果無間。
二、業用成德中七句：一、為世燈，二、轉多法輪，
三、請法無限，四、示成多佛，五、調生不捨，
六、常勤普行，七、現多色身。
三、徵意云：菩薩豈無行滿成佛，何以業用無際限耶？
四、釋意云：菩薩本為眾生修行，非為自求作佛所為。
眾生既無際無盡，故菩薩業用不可盡也。
文中六：一、舉喻顯；二、菩薩摩訶薩下，理釋通；
三、何以下，徵；四、此菩薩摩訶薩下，重釋；
五、是故下，結勸勤修；六、佛子下，總結修成。
初中喻意，火隨緣起滅。
二、以理釋中二：初標其大心，後乃至別顯廣業。
前中，觀三境，知空際。
初為眾生既爾，菩薩行願無終極也。
後別顯廣心業用中六：初、一念頓等，舉小類多也，
謂於一念間能至爾所佛邊故；二、於彼多佛所，
各入多世俗智境；三、化爾所多境，淨信等根故；
四、令多未至，普門者得至故；五、以多巧慧人，
多三世三灾大劫；六、於多三灾世間，起多悲願，調生令盡離。
三、徵意云：何以一念起爾所多業用耶？
四、釋意云：普度眾生界，淨普賢行願智。
五、結勸勤修中，初是故諸菩薩五字是前；
後應於下，勸修。前中，謂結前住定業用、緣境二十門也。
後勸修中二：先明所應脩法，即前住定所緣法也；後三昧之中下顯能修行相。
前中十一句：初種類者，是前入普賢三昧，
由於三昧中入三昧，故云種類；二境界者，
是前法；三威德，是前神通變等；四廣大，
是前廣佛剎；五無量，是前不可說菩薩充滿；
六不思議，是前幻化等；七普照明，是前智；
八諸佛現前住，是前見諸佛及親近塵數如來；
九佛護念，是前加持；十成就往昔等，是前知眾生根，
謂根由往昔習起，今知已而成就故；十一心不動，是前心自在。
二能修行相中二：初正顯能修行相，後所謂下逐難重釋。
前中初一句總，餘十四句別。
總云三昧中者，明脩所依勤。
加脩者，正顯勤詞。
別中略釋一二，餘可准知。
言入難思智地者，上攝佛位同性經云：
如來有十地，一名甚深難知廣明智德地，乃至第十名毗盧遮那智海藏地。
今此即是彼初地名難思，是難知是智德，餘文略也。
言諸法智等者，法智即是二十一功德中盡一切疑功德，
謂佛能知器根有善法無善法智，於佛此智但宜定住一味，
不應分別境智之異。
後逐難重釋者，謂前句言略難解，顯理未盡故此重明。
於中三十句：一近佛開悟，二說法益物，
三令物捨邪歸正，四願觀出離，五淨三輪成諸度，
六信佛，七觀理。餘句可知。
五總結。前是定用歸普賢行十一句，初一總，餘是別。
此應准前釋普賢三昧緣境無盡十句配釋。 ^819b48

第二、住定佛加中四：一、正顯加持；二、佛子！
菩薩摩訶薩如是滿足下，加以成用；三、
何以下，徵；四、佛子下，釋。
初中三：一、加所依，謂住定時；二、十方下，
顯能加者，謂多諸佛；三、與如來下，正顯加相。
前二可知。加相中十句：一、佛境之念，二、
知能詮慧，三、所詮慧，四、果智，五、因盡智，
六、常化智，七、無碍辨，八、神通，九、圓音，十、不空三業。
二、加以成用中二：先牒前兩段中，一、前成滿普賢行，
二、次前佛加相。二、淨出離下，正顯成用。
於中七句：一、滅障，二、成果智，三、輪化，四、
成果福，五、普賢明淨。
第六句可知。七、說法盡未來。
三、徵。意云：普賢行既滿足，何以更須盡未來行、調生行邪？
四、釋。意云：菩薩無障碍，願法爾故。
於中二：初正釋，可知；後即為下，顯願所作。
於中十句：一、法師，二、法日，三、智月，四、須彌，
五、智海，六、法燈，七、示德，八、順佛願，九、修普行，
十、勸眾生住定現用。 ^820a44

第三住定勝益中二：初牒前加相中令得十法，准配可知。
後證不思下正顯獲益，於中八句：一證不思解脫，此依三昧不依勝解。
二正安住。三因滿至果。
四因中習學，若據次第，第四是第一，第三是第二，
第一是第三，第二是第四，思之可見。
五證即理之事參而不雜。
六於普賢多定出入無碍。
七住自在定發智。
八恒住十法藏。此第八中有四：一標，二徵，
三釋，四佛子下難勝。
標藏者，法門之藏多所包含故，如後影勝說。
釋中第六云平等相菩提者，三世佛所覺法同一味故。
第十云觀察等者，時微細法界故。
彰勝中云難忍受者，廣大難可領受故。
餘並可知。 ^820b26

第四列普賢證中三：初正顯益，二何以下徵，三菩薩下釋。
初標行體勝，後開示下行用勝。
體中可知。用中六句：一開示善，二增勢力，
三滿巧德，四成行，五聞義持，六真俗無碍。
二徵意云：既常住實際，何以還隨世俗故？
三釋意云：住定者法合如此，謂本觀真俗無礙成故。 ^820b48

第五上攝佛果用中三：一正顯攝果，二何以下徵，三菩薩摩訶薩下釋。
初中十句：一得廣智，二得廣辨，三得無畏，
四得定方便智，五得善巧，六法光照到安世岸，
七知根生熱，八照世令生智，九具福為世範，十示定令生慧。
二徵意云：菩薩正修定時，何故復能起業用耶？
三釋意云：此定無碍故。
文中三：一正擇在定不碍業用，二於此下顯業用行相，三佛子下逐難重釋。
初中十二句分二：初句云菩薩等者標脩定時，後十句別顯可知。
二業用行相中十句分三：初句牒前作業，此簡持也。
次六句正顯作業時行相：一無厭，二不易緣，
二不易解，四不懈，五不疑，六解緣俱不易。
後三句約前作業，用此六心思惟作業乃至究竟。
三逐難重釋者，謂前十句中初云不作餘業，此未廣顯故此重明。
文中三：初標略起，次何以下徵，後譬如下廣顯。
初標中二：初標人，後無異下標行。
行中兩句：初反顯，後隨釋。
文中難據利物相顯，具說身語理實通意。
二獲三業無異，何故菩薩即得此耶？
三喻釋意云：菩薩本依行得名，若無行從何立稱？
文中十喻即為十段：一金剛難壞喻，喻菩薩由不離法行為名；
二真金妙色喻，喻菩薩不離善業為名；
三日有光明喻，喻菩薩不離慧為名；四須彌四岸喻，
喻菩薩不離善根；五大地能持喻，喻菩薩不離大悲；
六大海含水喻，喻菩薩不捨大願；七軍將明戰喻，
喻菩薩慣習三昧行；八、輪王護世喻，喻菩薩依定度生；
九、植種令生喻，喻菩薩令物增善法；十、
雲雨生種喻，喻菩薩依定修行，令物成佛。
前九喻中各二：初喻況，後法合。
並可知。就第十喻中四：一、喻況；二、菩薩摩訶薩下，
法合；三、何以下，徵；四、菩薩摩訶下，釋。
初喻，可知。二、法合中二：先明菩薩法施，
合前降雨；後乃至下，顯法施益，合前增長種子。
喻、合，可知。後合中十四句：十、煩惱障盡；
二、得斷果；三、得智果，菩提願滿，故安隱也；
四、平等法身，波羅蜜果位成滿也；五、永離五怖等；
六、了根生熟；七、堪為應供入，令行離蔽障，
檀度攝餘，故唯說施；九、教、證二法不可轉動，
或無功用位；十、緣真、俗無碍，如大般若第九說；
十一、離二障所依趣；十二、四智、十智圓滿；
十三、得佛所覺果法；十四、展轉佛果益。
此最後兩句，或合為一，是諸菩薩等所成智，
謂依佛智聞法為先，得生智已，後展轉說法，後後菩薩生智。
三、徵意云：菩薩依何行力說法，然成此廣大益物？
四、釋意，由成無量證法界行故。
文中二：先標，後釋。
標中四：一、標人得法，二、由得法令慧明了，
三、由慧明證入法界，四、證法界成多勝行。
行釋中二：初略顯八種功德，並可知；後佛子下，結其廣多。
結廣中二：先正結行廣；後於如是等下，結前成行所因。
於中十句，略釋一、二。
言入智慧地者，謂十地。
言同分善根，謂迴向法性故，成主、伴因故。
超世間等者，與法性相應所修成故。
餘准可知。 ^820c12

第六、正同佛果用中二：初正顯用同佛果；
後爾時，普賢下，問答分別。
前中三：初總舉同佛；次何者下，總徵；後所謂下，別顯。
初二可知。別顯中一十句：一、相嚴；二、放光；
三、神變；四、普身圓音；五、應現淨土；六、普攝語言；
七、無盡辨才；八、說法無畏；九、念入三世；
十、示佛莊嚴等。二、問答分別中二：初普眼問；
後普賢下，答。前中二：先牒前同佛；後何故不名下，辨違。
前中十一句可知。
後答中二：初讚問縱難；後佛子！
此菩薩摩訶薩已能下，正答。
答中五：一、說法；二、佛子！
譬如下，喻說；三、佛子！
菩薩摩訶薩亦復下，法合；四、何以下，雙徵因果相違；
五、欲以下，雙釋。初中十一段，次第答前十一句問。
普易，可知。二、喻況中三：一、明象王依正勝嚴；
二、若天帝釋下，明象王神變；三、佛子！
彼伊羅下，明於本處身不至天上，為供帝釋故變現。
三、法合中三：一、具眾行嚴；二、為欲下，明因果無碍行，
合前至天下，為供帝釋故變現；三、佛子！
菩薩摩訶薩本身下，明菩薩身不動而應現，
合前不變象身，而於天上種種現化。
初中十句可知。二、因果無碍行中二：先明修無碍行所為；
後不捨普賢下，正顯無碍行相。
前中二：初明為無碍果；後大悲下，明為無碍因。
後正顯行，於中二：先總標；後現不可下，別顯。
前中云不捨普賢，現成最正覺者，此法界因果不一不異，無障碍也。
後別顯中二：先別顯因果；後復於一切下，別顯果門因行。
前中七句：一、智果；二、說法果；三、般若相應集諸善根果；
四、斷果；五、多處現果；六、多善屬果；七、多時現果。
就時略顯十時，理實無限，並可知。
後別顯果因行中有十四句，可知。
四、雙徵因果相違意。
云何故因門現果，果後作因？
五、別釋二門：初釋果作因意；後佛子！
汝應觀下，釋因現果意中，前十句文易可知。
後因現果中四：一、法說；二、如伊羅下，喻顯；
三、佛子！菩薩摩訶薩亦復下，法合。
合中十句分二：初一、標人；次二、明不捨因行；
後七、現果；四、佛子！
菩薩摩訶薩安住下，歎勝。
上來第二、釋相竟。 ^821b8

第三、總結，可知。 ^821c24

上來別釋第十定訖。
自下總結十段可知。
十定品釋了。
w::  ^821c26

卍按已下十通品、十忍品、阿僧祇品、壽量品、
菩薩住處品及不思議品之釋闕而不傳，惜哉！
 ^821c30
