貞元新譯華嚴經疏卷第一〔并序〕
author:: 敕太原府大崇福寺沙門澄觀述
undefined:: 
〔總有十門，此卷有四：一、第一教起因緣門，
二、第二教門權實門，三、第三所詮義理門，
四、第四辯定所宗門。〕 ^48b10

大哉真界，萬法資始。
包空有而絕相，入言象而無迹。
妙有得之而不有，真空得之而不空，生滅得之而真常，緣起得之而交暎。
我佛得之，妙踐真覺，廓淨塵習，寂寥於萬化之域，
動用於一虗之中，融身剎以相含，流聲光以遐燭。
　我皇得之，靈鑒虗極，保合大和，聖文掩於百王，
淳風吹於萬國，敷玄化以覺夢，垂天真以性情。
是知不有大虗，曷展無涯之照；不有真界，豈淨等空之心。
大方廣佛華嚴經者，即窮斯旨趣，盡其原流，
故得恢廓宏遠，包納冲#CB04584;，不可得而思議矣。
指其原也，情塵有經，智海無外，妄惑非取，重玄不空。
四句之火莫焚，萬法之門皆入。
冥二際而不一，動千變而非多。
事理交徹而兩亡，以性融相而無盡。
若秦鏡之互照，猶帝珠之相含。
重重交光，歷歷齊現。
故得圓至功於頃尅，見佛境於塵毛。
諸佛心內眾生，新新作佛；眾生心中諸佛，念念證真。
一字法門，海墨書而不盡；一毫之善，空界盡而無窮。
語其定也，冥一如之無心，即萬動之恒寂。
海湛真智，光含性空。
星羅法身，影落心水。
圓音非扣而長演，果海離念而心傳。
萬行忘照而齊修，漸頓無得而雙入。
雖四心被廣，八難頓超；而一極唱高，二乘絕聽。
當其器也，百城詢友，一道棲神。
明正為南，方盡南矣；益我為友，人皆友焉。
遇三毒而三德圓，入一塵而一心淨。
千化不變其慮，萬境順通于道。
契文殊之妙智，宛是初心；入普賢之玄門，曾無別體。
失其旨也，徒修因於曠劫；得其門也，等諸佛於一朝。
杳矣，妙矣！廣矣，大矣！
實乃聲諸佛之靈府，拔玄根之幽致。
昇慧日以廓妄，扇慈風以長春。
包性相之洪流，掩群經之光彩。
豈唯明逾朝徹，靜越坐忘而已耶？
然玄籍百千，幽關半掩。
　我皇御宇，德合乾坤。
光宅萬方，重譯來貢。
東風入律，西天輪越海之誠；南印御書，北闕献朝宗之敬。
特迴明詔，再譯真詮。
光闡大献，增輝新理。
〔澄觀〕顧多天幸，欽矚盛明。
奉　詔譯場，承旨幽贊。
抃躍兢惕，三復竭愚。
露滴天池，喜合百川之味；塵陪華嶽，無增萬仞之高。
大方廣者，所證法也；佛華嚴者，能證人也。
極虗空之可度，體無邊涯，大也；竭滄溟之可飲，
法門無盡，方也；碎塵剎而可數，用無能測，
廣也；離覺所覺，朗萬法之幽#CB04584;，
佛也；芬敷萬行，榮曜眾德，華也；圓茲行德，
飾彼十身，嚴也；貫攝玄妙，以成真光之彩，經也。
總斯七字，為一部之宏綱，則無盡法門，思過半矣。
　　稽首歸依真法界，光明遍照諸如來。
　　普賢文殊海會尊，願得冥資讚玄妙。 ^48b12

將釋經義，略啟十門：第一教起因緣，第二教門權實，
第三所詮義理，第四辯定所宗，第五修證淺深，
第六彰教體性，第七部類品會，第八流傳感通，
第九釋經名題，第十隨文解釋。 ^49a2

○今初。夫法無言象，非離言象。
無言象而倒惑，執言象而迷筌。
故聖人利見，垂象設教，必有由矣。
非為小事，必由大緣。
非是一因，因緣無量。
親能發起，目之為因。
疎而助發，名之為緣。
先因後緣，各開十義。 ^49a10

●初因十義者，一法爾常規，二酬昔行願，
三遂通物感，四明示真門，五開物性原，
六宣說勝行，七令知地位，八顯果德嚴，
九示其終歸，十廣利今後。 ^49a18

今初，第一、法爾常規者，一切諸佛法爾皆現無盡身雲，
於無盡剎常轉圓滿無盡法輪，令諸眾生達本還原，
窮未來際，無有休息，更無異轍，猶皇王帝道，千古同規。
是故經云：無量劫中修行滿，菩提樹下成正覺，
為度眾生普現身，如雲充滿盡未來。
十方菩薩偈云：汝觀無上士，廣大智圓滿，
不擇時非時，演法恒無盡。
既不擇時，說無間矣。
又云：法王大威力，常轉妙法輪。
明知此經法爾常說，猶日月之照，不因川源；
如萬籟之聲，非關撫擊。 ^49a24

二、酬昔行願者。何以法爾如是轉耶？
宿因深故。宿因既深，起果亦大。
因相云何？謂諸如來創躡玄蹤，雙運悲智，
願周法界，行滿剎塵，誓將無盡法門度盡無邊生界，酬昔行願。
廣闢法門，略有二種：一、宿願力，二、宿行力。
故開敷樹華夜神言：善男子！
世尊往昔為菩薩時，見一切眾生著我、
我所，住無明闇室。
乃至云：既見是已，起大悲心，為欲利益一切眾生，
起諸大願，修諸行等。
又十方菩薩偈云：佛於無量劫，勤苦為眾生，
云何諸世間，能報大師恩？
明因深也。 ^49a42

三遂通物感者，謂證解脫樂，寂然不動，
機宜叩聖，感而遂通。
其猶明月無心，水清影現。
亦有二種：一通，二別。
通謂凡厥生靈，皆含佛智，無不被矣。
別謂雖皆普被，機有優降，益有淺深。
其猶一水，方圓任器。
略分五種：一者正為，謂一乘圓器。
故經云：此經不入餘眾生手，唯除乘不思議乘菩薩。
又云：非餘境界之所知，普賢行人方得入。
又云：若有以清淨，精勤集福智，具足大功德，聞教能隨入。
皆正為也。二者兼為，謂今雖未解，而能信向，
以成堅種，如食金剛，終竟不銷。
設因餘過，墮於三塗，聞經信力，速能證悟。
故地獄天子，因光生天，三重頓圓。
十地功德，明有信心，海水劫火，不能為障。
三者引為，謂權教菩薩，未堪直聞圓融之法。
故十地中，借其次第行布之法，而誘引之，後令入實。
其猶置藥乳中，乳能愈病；以圓投相，相自亡權。
四者、權為，謂二乘之人既不聞見，故諸菩薩權示聲聞。
或示在座，如聾如盲，彰其絕分，警餘欣樂；
或示在道，開悟自他，知可迴心，自非究竟。
五者、遠為，謂謂凡夫、外道、闡提，雖聞生謗，
墮於地獄；一熏耳識，功不唐捐，終令獲益，乃至成佛。
如狂罵藥，服必病除；如毒塗皷，聞者皆死。
是故經云：譬如生盲不見日，日光亦為作饒益，
令知時節受飲食，永離眾患身安隱。
無信眾生不見佛，而佛亦為興義利，聞名及以觸光明，因此乃至證菩提。
以斯五類，收無不盡。
若約正為，則後四類皆其所揀，即餘眾生；
若約遠為，邪見尚收，況於三乘而不遍被？
故慈雲廣布，若天無私；不揀榮枯，遐霏法雨。 ^49b12

四、明示真門者。頓緣遍轉，欲示真乘，不識寶玉，不得其用。
或連城刖足，夜光案劒；或執石為寶，掬泡謂珠。
今欲還源，要須明解。
是故經云：眾生無始來，生死久流轉，不了真實義，故諸佛興世。
然觸事皆真，要唯有二：一、事；二、理。
亦即二諦，此經雙明。
此復有二：一、性相昭著。
謂不唯說事，令物淪相；不唯明理，使物滯空。
凡是一義，必性相雙明，使夫學者不滯偏執。
二、事理交徹，性相渾融。
此復有二：一、事理無#CB01002;；
二、事事無#CB01002;。
次下當說。 ^49c14

五、開物性源者，謂上理事眾生，性有其猶，
要是真璞，琢成寶器。
良以眾生性含智海，識洞真空，衣蔽玄珠，室埋祕藏。
而妄隨境變，體逐相遷，鼓擊真源，浩蕩無際。
今令知心合體，忘照性情，瑩摸內之金容，剖塵中之經卷。
故談斯教，以示真原。
是以經云：凡夫迷佛智，沒溺生死流。
菩薩無著心，普救咸令出。 ^49c32

六宣說勝行者，既知性有，須起勝行。
若不修行，終不返源。
如數他寶，自無其其分。
說食與人，終不能飽。
匪知之艱，行之艱矣。
經云：不如說行，於佛菩提則為永離。
然有二種：一者遍成諸行，二者頓成諸行。
言遍成者，謂次第淺深各各差別。
於中又二：一者行本，二者行相。
言行本者，謂菩提心。
經云：忘失菩提心，修諸善相，魔所攝持。
故二千行法冠之最初。
善財求友，先陳已發有菩提心，是法器故。
然菩提心略有三種：一者心體，二者心相，三者心德。
言心體者，廣有無量。
海雲比丘說有十心，要略唯三：一者直心，
一向正念真如法故，即是大智，無所執著。
二者深心，樂修一切諸善行故，謂發大願，即四弘等。
三者大悲心，救護一切苦眾生故，則前二所作亦為眾生。
下慈氏云：菩提心燈，大悲為油，大願為炷，光照法界。
光即大智。言心相者，謂要無齊限。
若約悲願，盡度眾生，盡修諸行。
故伊舍那優婆夷云：菩薩不為調伏一眾生故發菩提心，乃至不為調伏不可說不可說佛剎極微塵數諸眾生故發菩提心。
次正釋云：為度一切眾生盡無餘故發菩提心。
如是略列二十種法，結為百萬阿僧祇方便行故發菩提心，
其一一行皆無齊限。
若約正念真如無齊限者，則下無眾生而可度者，
上無菩提而為所求，中無萬行而可修斷，亦無真如而為所念。
故淨名云：當令此諸天子捨於分別菩提之見。
菩提者，不可以身得、不可以心得，寂滅是菩提，滅諸相故。
即斯意也。若融上三心，則度而無度、修而無修。
故經云：若於一切智，發生迴向心，見心無所生，當獲大名稱。
然大願為主，願有無量，而多說四弘者，
對於無作四諦理故：一、眾生無邊誓願度者，
度於苦源；二、煩惱無邊誓願斷者，斷於結集；
三、法門無盡誓願學者，學於道諦；四、佛道無上誓願成者，證於滅理。
言無作者，不同小乘有生有滅，謂造境即中，無不真實。
陰入皆如，無苦可捨；煩惱即菩提，無集可斷；
邊邪皆中正，無道可修；生死即涅槃，無滅可證。
無苦無集，即無世間；無滅無道，即無出世。
不取不捨，直趣真實。
若更深入，應知一苦一切苦，則一度一切度，
事事無#CB01002;故；一惑一切惑，
則一斷一切斷，見惑原故；一道一切道，
則一修一切修，萬行一體故；一佛一切佛，
則一成一切成，生佛平等故。
斯等並為菩提心相。
言心德者，依上發心，一念之德過於虗空，不可稱量。
十方諸佛同共稱讚，多劫不盡。
故彌伽翻禮初心，若敬白月之新吐；海雲驚其能發，美青松之萌芽。
不有凌雲之心，豈展垂天之翼？
若無等佛之志，豈成妙道？
至於佛果，有階差故。
如虗室千燈，雖同遍室，不妨前後明有微著。
若無此位，徒修妙行。
不知此位，或叨濫上流，或得少為足。
此亦二種：一、行布位，初後淺深五位差別；
二、圓融位，一攝一切。
一一位滿，即說成佛。
一位之中，具攝一切諸位功德，信該果海。
初發心時，便成正覺。
上二相攝，例如行說。 ^49c44

八、彰果德嚴者，廣說佛果萬德莊嚴，令信入故，位極必有究竟處故。
然果有二種：一者依果，即佛淨土，謂無形真極、
自他受用、華藏剎海等；二者正果，謂佛十身，
通智通斷，有體有用。
然依正二果，一經始末廣說其相，而無#CB01002;鎔融。
通有六句：一、依內現依，謂塵中剎海；二、
正內現正，謂毛孔現佛；三、正內現依；四、
依內現正；五、依內現依正；六、正內現正依。
其文非一，又有四句：一、或唯依佛，即剎故；
二、或唯正剎，即佛故；三、或俱不壞，兩存故；
四、或互泯即，兩亡故。
謂由剎即佛故，剎則非剎；由佛即剎故，佛則非佛。
故經云：華藏世界海，法界無差別，佛以法為身，清淨如虗空。
上之六門，舉一圓收，是此中意。 ^50b44

九、示其終歸者。種種因果依正等法，究竟皆歸一真法界。
猶萬物芸芸，各歸其根；百川滔滔，朝宗于海。
是故經云：平等真法界，無佛無眾生。
由此故有入法界會，無所不収。
法界之義，廣如宗中。 ^50c20

十、廣利今後者，諸佛設教，起則有始，用乃無終。
若雨滴滄溟，與海俱竭；一言稱性，與性齊終。
法界無終，斯教無盡。
況大慈大願，威力護持，令法眼長存，盡眾生界，皆蒙勝益。
此有二種：一、成見聞益，但為種子故；二、
成解行益，正解修行，方證入故。
下方菩薩偈云：廣大福德聚，出興於世間，
開悟諸眾生，令集菩薩行。
上方菩薩偈云：如來出興世，寂靜大慈悲，
普轉妙法輪，利益諸含識。
明今後常益。由上十因，故演此經。 ^50c28

●第二、說經緣者。
一切經初說時、方、人，既即是緣，故今亦有十：
一、依時，二、依處，三、依主，四、依三昧，五、依現相，
六、依說者，七、依聽者，八、依德本，九、依請者，
十、依加者。 ^50c44

第一、依時者，夫心冥至道渾一古今，法界無性本亡時分。
故下經云：菩薩智輪不可以生死中長短染淨如是等劫分別顯示，
以離一切分別網故，況無涯之說念劫圓融哉？
今無時之時略有二相：一、不壞相，在於後時說此一經，
以逝多園林及身子等皆在後故，常恒之說不妨後故。
二、約圓融，初成頓說，下放光中十方剎塵剎塵皆見最勝道場，
菩薩於中成正覺故，明是初時如來一念能頓說故。
祇園、身子世九相融，未來之事居現在故。
若從少至多應具十時，義如別說。 ^51a4

第二、依處者，夫智冥真際，能所兩亡，假說依真，而非國土。
況剎塵即入，染淨參融，圓教普周，難分處別。
然真非事外，不壞所依，故以無時之時，遍非處之處。
亦略有二：一者、約相通於淨穢。
逝多園林及諸城邑，乃至天上，皆屬娑婆，
即為染剎，現淨土分，明居淨剎。
二、約圓融，實則不起覺樹，周遍法界，淨穢無#CB01002;。
通局交徹，各有四句：初淨穢中，一、或唯染，
在娑婆故；二、或唯淨，淨土分故；三者、或俱，
法界之內園林等故；四者、或泯，染淨相盡，同法界故。
又或唯染，以園林等覆淨相故；或唯淨，
一切妙寶間錯嚴故；或俱隱，顯密無#CB01002;成故；
或俱非，各相形奪二相盡故。
次明通局交徹。二、四句者，謂或局此一界故，
或通該十方故，或俱即此即彼故，或泯此彼相盡故。
又或局此界攝一切故，或通此界入一切故，
或俱即攝即入故，或泯形奪相盡故。
以上圓融之時，遍此無#CB01002;之處，演此難思法門。 ^51a24

第三、依主者，夫真身寥廓，與法界合其德；
包羅無外，與萬化齊其用。
窮原莫二，執迹多端。
一身、多身，經、論異說。
今說此經佛，為真？
為應？為一？為多？若言真者，何名釋迦居娑婆界，
人、天同見？若言應者，何言遮那處淨妙剎大菩薩見？
若云一者，何以法界各見如來坐蓮華座？
若言異者，何故復說而不分身？
然說此經佛，並非前說，即是法界無盡身雲。
真、應相融，一、多無#CB01002;，
即盧遮那是釋迦故；常在此處，即他處故；
遠在他方，恒住此故；身不分異，亦非一故；
同時異處，一身圓滿，皆全現故；一切菩薩不能思故。
今釋此義，略為二門：先明十身，後彰無#CB01002;。
今初，言十身者，經有數節：一、第八地中略有二種：
一、融三世間以為十身，謂：一、眾生身，二、
國土身，三、業報身，四、聲聞身，五、緣覺身，
六、菩薩身，七、如來身，八、智身，九、法身，十、虗空身。
論攝此十以為三分：初三染分，次六淨分，後一不二分。
非染、淨故，此三無#CB01002;為一緣起，並為遮那無#CB01002;身雲。
二、就如來身自有十身：一、菩提身，二、願身，
三、化身，四、力持身，五、相好莊嚴身，六、威勢身，
七、意生身，八、福德身，九、法身，十、智身。
餘之九身例此有十，則有百身。
二、離世間品名為十佛，即此十身名或小異，
今次第對之：一、成正覺佛即菩提身，二、
願佛，三、涅槃佛，四、住持佛，五、業報佛，六、
心佛，七、隨樂佛，八、三昧佛，九、法界佛，十、本性佛本智性故。
彼品復說十種見佛，見上十佛，謂：一、安住世間成正覺佛無著見，
願佛出生見，業報佛深信見，住持佛隨樂見，
涅槃佛深入見，法界佛普至見，心佛安住見，
三昧佛無量無依見，本性佛明了見，隨樂佛普受見。
此之十見如佛體見，謂無著者即正覺相，
於一切法皆無所著便成正覺，若見無著則見正覺。
下九例然。然無著有十以顯無盡：一、於一切世間無著，
二、於一切眾生無著，三、一切法，四、所作，
五、善根，六、生處，七、願，八、行，九、菩薩，十、如來。
於此十法皆無所著。
無著既十，出生、深信乃至明了亦各有十以成百門，方是十中一如來身。
餘眾生身、國土身等復各有十，便成千身乃至無量。
俱說十者：一、周圓數以表無盡，令易了故。
三、普遍吉祥無垢光神說有十身：一、不去身，
二、不來身，三、不生身，四、不滅身，五、不實身，
六、不虗身，七、不遷身，八、不壞身，九、一相身，
十、無相身。總就體標，十皆言不，及觀釋文即菩提等十種之身，
則名異義同。四、普眼長者亦說十身，即一波羅蜜而成一身，
佛十度圓，故成十身，與菩提等大意亦同。
五、最寂靜婆羅門說有十身，則約因門，
謂十地中一地成一，皆依法身，與如來身非一非異。
佛具十地，則亦圓収，如海十德不離一海，
故雖數處名字不同，不出八地兩種十身。
會釋如下。所以此經要說十者，諸教隨宜，
或說諸佛唯一法身，或二或三，今圓滿教，故須具說。
若欲會同三身等者，菩提、願、化、力、持四身即是化身，
相好、福德通於報佛，威勢、意生通他受用及與化身。
法即法身，智通三身，具四智故，兼他受用，即通四身。
然報必契法，離法無報，如金成像，離金無像，
瑩金發光，離像無光，依體起用，離報無化，故說為一無障#CB01002;身。
一不為一，為破諸數，是以舒則彌綸法界，
卷則足跡難尋，故難思議。
第二、辨無#CB01002;者，即前十身各互相作，
一即具十，十即是一，多一圓融，即是無#CB01002;。
更略說十，以表無盡。
一、用周無#CB01002;，謂於上念劫剎塵等處，遮那佛現。
法界身雲：業用無邊，悉周遍故。
經云：如於此處見佛坐，一切塵中亦如是等，其文非一。
二、相遍無#CB01002;，謂於上差別用中，各攝一切業用盡故。
三、寂用無#CB01002;，雲興大用，無私成故。
四、依起無#CB01002;，無心頓現，海印力故。
五、真應無#CB01002;，應即同法，一味等故。
六、分圓無#CB01002;，一一身分即全身故。
七、因果無#CB01002;，雖得佛道，不捨因故。
八、依正無#CB01002;，正中現依，國土體故。
九、潛入無#CB01002;，入眾生界，
如如來藏，雖作眾生，不失自性故。
故出現品云：佛智潛入眾生心中。
又云：眾生心中，念念常有佛成正覺。
十、圓通無#CB01002;，謂此佛身即理即事，
即一即多，即依即正，即人即法，即此即彼，
即情即非情，即深即廣，即因即果，即三身即十身，同一無#CB01002;。
法界身雲：以此身雲，遍前時處，常說華嚴。
是知或說報身在色究竟，約攝報說；或說報身在餘淨土，
約引攝說；或說舍那坐千葉華，約攝二地說；
或說登地方見佛身，約勝機說；或分三異，
約體、相、用說。俱非此經真實之義。
要得十身自在無#CB01002;，方順經宗。 ^51b6

第四、依三昧者。夫動靜唯物，聖豈然乎？
示軌後徒，故須入定。
明將有說，必須觀機，靜鑒前理，定起發言，言必真當。
真當故，受者之心自然篤矣。
略有二類：一、佛自入，師子頻申，總明果定攝德無盡，如本會說。
二者、善友所入因定，或入不入，以表動寂皆法界故，如末會說。
實則定散無#CB01002;，因果交徹。 ^52b4

第五、依現相者，法性寂寥，雖無諸相，無相之相，無#CB01002;繁興。
故經云：如來非以相為體，但是無相寂滅法，
身相成儀悉具足，世間隨樂皆得見。
既隨物現，意在悟人，相與無相，等無差別。
現相多端，隨會分二：一者、本會，於中有二：
一者、定用，頓淨佛剎，頓彰佛身，微細容持，
表其所詮；二者、放光，眉間毫相，遐照十方，
表其能證，令諸大眾依智證入。
二、末會之中，隨諸善友現相不同，或現神通，
或放光照，或逆或順，或顯或隱，如文具足。 ^52b16

第六、依說人者，法無廢興，弘之由人。
故經云：佛法無人說，雖慧莫能了。
今經能說，通三世間。
開則為五：謂一、佛說，二、菩薩說，三、聲聞說，
四、眾生說，五、器界說。
更開為十：六、過去說，七、現在說，八、未來說，
九、毛孔說，十、微塵說。
以前四及器，歷時有三，各開分說，以為塵、毛異全說故。
然前四中，用法不同，或用音聲，或用妙色，如教體辯。
此中本會，無佛言說，但有現相以為說耳。
慈氏閣中，見諸佛說、菩薩說處，其文甚多。
聲聞說者，即末會初身子稱讚文殊勝德。
眾生說者，如多知解婆羅門等。
器界說者，□多羅樹皆悉演說佛聲、法聲。
三世說者，亦如慈氏閣內，聞過去佛及三世互在等；
亦如上方菩薩供具等中，現說三世一切境界。
微塵、毛孔，如下喜目及與普賢，一一塵、
毛現聲說等；亦如新集下方菩薩，一一毛孔演說種種法海、
妙音、聲雲等。此無情等而能說者，略有四意：
一者、業用，佛、菩薩力；二者、德相，諸佛法爾能如是故；
三者、顯理，則常是說；四者、性融，以法性、
力一，無不具足故。
一說即一切說，是以以性從相，有說、不說；
會相歸性，都無所說。
以性融相，一說、一切說，無說、無不說。
若約觀心，但隨自心，有說、不說。 ^52b34

第七、依聽人者，子期云：喪伯牙絕絃，若無有聽，終無有說。
即下十類，除當機一，餘皆說緣。 ^52c26

第八依德本者，川有珠而不枯，山有玉而增潤，內無德本外豈能談？
然唯約說者，前人此法略有二類：一者智慧最上首故，
即蘊四智於心中、流八音於聽表。
二者餘行為資助故，謂禪戒等福增足威光，
本會之中佛德全具，諸菩薩等皆具眾德，故能有說。 ^52c30

第九依請人者，德厚憂深道大兼亡，菩薩大悲為物啟發。
此亦有二：一者言請，二者念請。
本會之中但有念請，以心傳心離言說故。
末會之中通二種請，若說若嘿無非道故，如下當辯。 ^52c40

第十、依能加者，夫聖無常應應于克誠，
心契玄同故佛加被，要得聖加方能說故。
本會佛定則不須加，下諸善友皆承佛力，
故解脫長者文殊師利心念力故而入三昧，則能加者通佛菩薩。
善財亦言：我當承佛威神之力及善友力而能信受。
則顯聽者亦得佛加。
然加復有二：一者、顯加，謂身手摩頂、口勸說聽、
心與智力；二者、冥加，但潛資定智本會唯冥，但佛入定眾頓證故。
末會之中義兼冥顯，文殊心念即是冥加，
十方諸佛常來為說即是顯加，普賢文殊摩頂讚美即是顯加，
見諸善友皆是文殊威神力故即是冥加。
餘可思准。由上因緣，故我世尊始成正覺頓宣圓極。 ^52c48

○第二、教門權實者。
若三藏十二分教，諸經大同，權實教門，今當略說。
夫教海沖深，法雲彌漫，智光無際，妙辯叵窮。
以無言之言，詮言絕之理，以無變應無窮之機，
極位所承，凡情難挹。
今承理教之力，略啟四門：一、大意合離，
二、古今違順，三、分宗立教，四、總相會通。 ^53a22

●今初。且西域、東夏弘闡之流，於一代聖言，
或開宗分教，或直釋經文，以皆含得失，故有去有取。
且不分之意，略有五焉：一、則理本一味，
殊途同歸，故不可分。
二者、一音普應，一雨普滋故。
三、原本聖意，為一事故。
四、隨一一文，眾解異故。
五、多種說法，成枝流故。
以斯五義，故不可分。
分之，乃令情搆異端，是非競作，故以不分為得。
其分教者，亦有多意：一、理雖一味，詮有淺深。
今約詮分，令知權實。
非分至理，言有兩般。
二、約佛雖一音，而機差教別。
經云：佛以一音演說法，眾生各各隨所解。
今分各隨所解，非分一音。
況此經云：如來於一語言中，演說無邊契經海。
則一音中具異法也。
三、本意未申，隨他意語而有異故。
四、言有通別，就顯說故。
如言諸法無言，此語則通。
謂愚人聞之，謂如啞羊，方名為道。
小乘聞之，則謂離言以求無言。
故身子云：解脫者，無所言說。
故吾於是不知所云，而為天女所呵。
菩薩聞之，自有二解：一、知理圓言偏，故令亡言得意；
二、知文字性離言即無言，故終日言而未嘗言也。
如上所言，此言則通。
若云一切眾生皆有如來智慧，不可同於五性之說；
若云一切眾生有五種性，不可令同一性義也。
今取隨宜言異分之，不以一性平等分也。
五、雖分權實，須善佛意有開顯故。
如分大小，須知小乘本為大事，則順佛懷。
以斯五意對前五意，更有五意：一、如王密語所為別故，
智臣須知佛順根宜，須觀本意。
二、不識權實，以深為淺，失於大利；以淺為深，虗其功故。
三、莊嚴聖教令深廣故。
四、諸聖教中自有分故。
五、諸大菩薩亦分教故。
以斯多義，若開教者，得多失少；若渾為一，得少失多。
且六經旨趣，夫子亦分，況佛教海不辨權實，
但能虗己無黨無偏，不可分中分亦無失。 ^53a32

●第二、古今違順者，或說一音，或分大小，
或言漸頓，或立三時、四教、五時，有多差異，義如別說。 ^53b42

●第三、分宗立教。
然西域六師，此方三教，教主既別，立意不同。
方內方外，施設非一。
儒道之旨，不異前聞。
今所分判，唯論釋典。
就於如來一代時教，古德從義，總分為五：
一、小乘教，二、大乘始教，三、大乘終教，四者、
頓教，五者、圓教。第一、小乘教者，即聲聞、緣覺。
謂佛說四諦十二因緣，但明人空，未辯法空。
但斷煩惱，不斷所知。
但出三界，成於小果，不求菩提。
故法華云：為求聲聞者，說應四諦法。
為求辟支佛者，說應十二因緣法。
就教行異，分成二乘。
理界同故，合之為一。
二、始教者，亦名分教。
以立五性，定性二乘，及無種性，定不成佛。
以其未盡大乘法理，故名為初。
有不成佛，故名為分。
多說法相，少說法性。
所說法性，即法相數。
然於法相，決擇分明。
三、終教者，亦名實教。
若有經說，定性二乘，無性闡提，悉當成佛。
方盡大乘至極之說，立為終教。
以稱實理，故名為實。
多說法性，少說法相，所說法相亦融入性。
然上二教並有次位，總名為漸。
四、頓教者，但一念不生即名為佛，不依地位漸次而修，故名為頓。
如思益云：得諸法正性者，不從一地至於一地。
楞伽經云：初地即為八，乃至無所有。
何次不同前二漸次修行，又不同後圓融具德，故名為頓。
頓證此理，即是頓教。
故於其中總不說相，但顯真性，亦無諸識差別之相。
一切所有唯是妄想，一切法界唯是絕言。
五法與三自性俱空，八識與二無我雙遣。
呵教勸離，毀相泯心，生心即妄，不生即佛，
亦無佛無不佛，無生無不生。
如淨名、嘿住、顯不二等，即其類也。
今諸禪宗多依此教。
五、圓教者，明一位即一切位，一切位即一位，是故十信滿心即攝五位成正覺等。
依普賢法界，帝網重重，主伴具足，故名圓教。
其中多說十十法門以顯無盡，即是斯經之所宗尚，後門之中當廣分別。 ^53b46

●第四、總相會通者，略有二門：先會諸教開合，後會化儀先後。 ^54a8

△今初。略有四重
▲第一謂上之五教總合為一，唯是如來一大善巧攝生方便一音所演。 ^54a12

▲第二、或開為二。
五中，初一名聲聞藏，後四總合為菩薩藏，即同涅槃。
二乘小教名為半字，菩薩藏教名為滿字，故諸經中多分大小。
若開小乘以為二乘，即是三乘。 ^54a14

▲第三、就大乘中，復分為二：一者、權教大乘，
亦名三乘，謂三乘定異，五性懸隔，即前第二大乘始教。
二、實教大乘，亦名一乘，謂會三歸一，十方佛土中唯有一乘法故，
即後三教合名為實。
此上二教，即今法性、法相二宗，並依聖教，取意不同。
有多差別，略列十條：一者、一乘、三乘別，
二、一性、五性別，三、唯心真妄別，四、真如隨緣凝然別，
五、三性空有即離別，六、生佛不增不減別，
七、二諦空有即離別，八、四相一時前後別，
九、能所斷證即離別，十、佛身無為有為別。 ^54a20

第一、一乘三乘別者，權教明以三乘為了義，一乘為不了。
以眾生根性定有三故，佛說三乘稱根真實。
言一乘者，但為引攝一類不定性人令歸大乘，
故言唯一，非是究竟。
若實教宗，則以一乘為真實，三乘為方便。
故法華經云：如來以方便力，於一佛乘分別說三，諸佛世尊唯以一大事因緣故出現於世。
一大事者謂佛知見，為明一切眾生皆有如來知見，故唯一乘。
是以經云：唯此一事實，餘二則非真，終不以小乘，濟度於眾生。
又云：此經開方便門示真實相。
方便門者即是三乘，真實相者即是一乘。
先順物性權說三乘，故為方便。
世尊法久後要當說真實，故唯一乘。
廣如法華唯說一乘，故為妙法。 ^54a40

第二、一性五性別者，權教明說五性為了義，一性非了義。
言五性者，依大般若、楞伽等經說性有五：
一、聲聞性；二、緣覺性；三、如來性；四、不定性；
五、無種性。前三種性名為定性，聲聞定是聲聞，不可令為菩薩等。
其不定性遇緣不同，若遇大緣可為菩薩，
若遇小緣則為二乘，故名不定。
無種性人無種性故，雖復勤行精進，終不能得無上菩提，但以人天善根而成熟之。
諸聖教中說一性者，約通相說非真了義，具明五性方為了義。
若實教宗則以一性而為了義，五性非了。
經說五性約方便說，且取長時不作佛故名無種性，非性全無。
涅槃經云：一切眾生皆有佛性，以凡是有心定當作佛故。
華嚴經云：無一眾生不具如來智慧，亦如大海潛流四天下地，
有穿鑿者無不得水。
法華經云：一相一種，諸佛兩足尊，知法常無性，
佛種從緣起，是故說一乘。
故知五性是四十餘年順彼根緣方便說耳。
法華、涅槃窮終極唱，同說一性以破前非，
故為真實，究竟終歸定無異轍。
若言闡提無佛性者，頗有一人初起邪見作闡提不？
若言有者，未作闡提有佛性不？
若言有者，先有後無，佛性可斷。
若言無者，先已自無，非開闡提能斷佛性。
又後迴心，佛性生不？
若言生者，佛性滅；若不生者，何用令人莫作闡提？
是知闡提無佛性者，無有行性，非無真性。
故涅槃云：或有佛性，闡提人有，善根人無；
或有佛性，善根人有，闡提人無；或有佛性，
二人俱有；或有佛性，二人俱無。
分析差別，善惡等殊，一真之性更無有二。
抑彼闡提令其發心，通云無耳。
故涅槃云：一闡提人雖復斷善根，猶有佛性。
廣如涅槃、法華所明。
既性有五一不同，故令乘有三一之異。
既以一性為實，則以一乘為真。
廣如別說。第三、唯心真妄別者，權宗所明三界唯心，
八識皆是生滅之法，皆為業惑之所辦生，
一期報盡便歸壞滅，以其識種引起後識，依生滅識建立生死及涅槃因。
若實教中所辯唯心，八識皆通如來藏性，
隨緣成立不生不滅，與生滅和合非一非異，名阿賴耶識。
不生滅者即如來藏，生滅之者業惑所生，
體不相離，故非一異。
如大海水因風波動，水相風相不相捨離。
故楞伽云：譬如巨海浪，斯由猛風起，洪波皷溟壑，無有斷絕期。
藏識海常住，境界風所動，七識波浪起，騰躍而轉生。
根自在主善知識中廣說此義。
離水無波，離波無水，故非異也。
水是濕相，波是動相，故非一也。
非一非異即是中道，故此生滅即無生滅。 ^54b16

第四、真如隨緣凝然別者。
若權宗說，真謂真實，顯非虗妄；如謂如常，表無變易。
故真如者，凝然不變，不許隨緣。
若隨緣者，是遷變義，同無常故。
若實教宗，則許真如有其二義：一、不變義，
二、隨緣義。由體不變，故能隨緣成一切法。
雖成諸法，不失自性，故云不變。
如水遇風而成波浪，雖成波浪，不失濕性。
故勝鬘云：依如來藏故有生死，依如來藏故有涅槃，
離如來藏，一切諸法皆不成立。
是故當知，真如隨緣能成諸法。 ^54c48

第五、三性空有即離別者。
若權宗說，三性之中，遍計所執，此一則空。
如夜見繩，謂之為蛇。
今言空者，說蛇空耳，非說繩無。
依他起性及圓成實性，此二不空。
依他緣有，圓成性有，故空與有，二義不同。
如牛兔角，不得相即。
若實教宗，三性相融，依他無性，即是圓成。
如波相虗，體即是水。
故說即色，便是真空。
空即是色，色不異空，空不異色。
中論云：因緣所生法，我說即是空，亦為是假名，亦是中道義。
皆空有相即，三諦一際。 ^55a16

第六、生佛不增不減別者，若權教說，若使一切皆有佛性，
生盡成佛，生界便減、佛界便增。
今有一類無種性人，長不作佛，故生界不減、佛界不增。
若實教說，一生齊平，故說生界不增不減。
設一切眾生一時成佛，亦無增減，以皆不出真法性故。
若言一分不成佛者，俱是不盡，非不減義。 ^55a32

第七、二諦空有即離別者，若權教說，俗諦之內有空不空，
遍計是俗，此俗則空；依他是俗，此俗不空；
圓成為真，一向不空。
空有既異，二諦體殊，真俗多種，皆不相雜。
若實教說，真俗二諦體非即離，俗諦緣生，
緣生即空，便成真諦。
故此空者，是不空空；言緣生者，是不有有。
空有無二，二諦無乖。
無二之二，說言二諦；二之無二，說為一體。
故涅槃云：唯一實諦。
仁王經云：於諦常自二，於解常自一，通達此無二，真入第一義。 ^55a44

第八、四相一時，前後別者。
若權教宗，則同時四相：滅表後無，謂生明此法先非有，
滅表此法後是無，異表此法非凝然，住表此法暫有用。
既表後無，則住時非滅。
若實教宗，四相同時，體性即滅，故滅與三而得同時。
淨名經云：比丘！汝今即時亦生、亦老、亦滅。
生滅義殊，體非前後。
釋前三相，不異於彼。 ^55b12

第九能所斷證即離別者，若權教說緣境斷惑，
義說雙觀決定別照，二智二境各不同故，
以有為智證無為理，義說不異而實不一。
若實教說緣境斷惑，不二而二有能所斷，
二而不二說為內證，照惑無本即是智體，
照體無自即是證如，非智外如為智所證，
非如外智能證於如，三時無斷方能斷惑，
無斷之斷斷即無斷，是故經說不斷煩惱而入涅槃。 ^55b24

第十、佛身無為、有為別者，若權教說，以出世智依生滅識種故，
四智心品為相所遷。
佛果報身有為無漏，以生法必滅，一向記故。
若實教說，世、出世智依如來藏，始覺同本，更無有二。
有為、無為非一非異，故佛身者即是無為。
涅槃經說：吾今此身即是常身、法身，況於報體？
即體之智非相所遷。
智若相遷，體不即真；體若即真，相則不遷。
若言即真而相遷者，真亦應遷。
故以用從體，皆無為矣，不墮諸數。
若言如來同有為者，云何此人舌不隨落？
上來略明一乘、三乘權實對辯，且從相顯十義不同。
若欲會之，亦皆一味，廣如別說。 ^55b38

▲第四、就實教中復有二門：一、約有位、
無位分之為二，則以終教同前始教，皆名為漸，第四名頓。
二、約圓融、不融分成二種，即實教、頓教並皆不融，
為同教一乘；唯第五教圓融具德，名別教一乘。
今經正是第五教攝，以一一圓融包攝無盡故。 ^55c10

△第二、會化儀前後者。
不曉此意，或謂如來初成說小，或初說大，後方漸次。
或謂初時說有，次時說空，後說中道。
異解不同，故今會通一代時教，總以十門収無不盡：
一、本末差別門，二、依本起末門，三、攝末歸本門，
四、本末無#CB01002;門，五、
隨機不定門，六、顯密同時門，七、一時頓演門，
八、寂寞無言門，九、該通三際門，十、重重無盡門。 ^55c20

▲今初。謂本末同時，始終一類，各無異說。
於此一門，自有三位：一、若小乘中，則初度陳如，
後度須 #CB02494;，中間亦唯說小益小，如四阿含經及五部律。
由有此類，如來滅後，學小之者不信大乘，謂佛一代唯說小故。
二者、若約三乘始終，通說三乘益三種器，如密迹經等。
三、若約一乘，則見始終唯為圓機說於圓極，
始說華嚴，其中不通小乘三乘，從前至後，更無異說。
然上三類，依於此世根性定者，常聞如上一類之法，
故佛所說法，各通始終，更無前後。 ^55c32

▲二、依本起末門。
此有五類，謂：初、為菩薩，二、為緣覺，三、為聲聞，
四、為善根眾生，五、為邪定。
出現品云：譬如日出，先照須彌山等諸大山王，
次照黑山，次照高原，然後普照一切大地。
合云：如來智輪光照菩薩摩訶薩等諸大山王，
次照緣覺，次照聲聞，次照決定善根眾生，
隨其心器，示廣大智，然後普照一切眾生，
乃至邪定亦皆普及，為作未來利益因緣，
令成熟故，及三千界。
初成喻中，亦辨先大後漸說小。
約法，名為從本起末，於一佛乘分別說三。
約機，各是一類之機，非為一機先大後小。 ^55c48

▲三、攝末歸本門者，依無量義經，初時說小，
次說中乘，後時說大乘。
法華經云：初轉四諦，後說法華經。
解深密經及妙智經皆明先小，後方說大。 ^56a18

▲四、本末無#CB01002;門者，
謂初舉照山王之極說，明非本無以垂末。
後顯歸大海之異流，明非末無以歸本。
故本末交暎，與奪相資，方為攝生之善巧矣。
是故通論總有五位：一、根本一乘，如華嚴經。
二、密意小乘。三、密意大乘。
四、顯了三乘。上三如解深密三時教說。
五、破異一乘，如法華經上之四門，圓通無#CB01002;。
是則前後即無前後，無前後之前後耳。 ^56a24

▲五、隨機不定門者，上之四門，初門明三類機，始末常定。
次門明五類機，異時常定。
第三門通明一類及三類機，自淺至深。
第四門明二類機，初機聞頓，後機從淺至深。
更有一類不定之機，或從小乘，次入三乘，
後入一乘，亦有從小直入一乘。
或多類機，隨聞一句，異解不同，故名不定。 ^56a38

▲六、顯密同時門者。
若異聞互知，是顯不定。
若互不相知，即是祕密。
密顯同時，亦無前後。 ^56a48

▲七、一時頓演門者，上來諸門隨一剎那一時頓演。 ^56b4

▲八、寂寞無言門者，楞伽第三云：從初得道乃至涅槃，不說一句。
然有六義：一、約遮過顯德。
入楞伽第八云：如來不說墮文字法。
是則有過之說，佛則非有；具德之說，佛則非無。
二、約真俗二諦。隨俗假名，故言有說。
真諦寂寥，本無言說。
法華經云：諸法寂滅相不可以言宣以方便力故為五比丘說。
三、傳古非作。其猶夫子述而不作，離古佛法無別法故。
故無一法是佛自說。
四、悲願所成。謂廣大悲願應眾生故，非為如來本自有說。
故兩佛相見，寂無所言。
五、本質影像。謂佛三業皆悉平等，與物為緣，
感者自聞，非佛有說。
猶如谷響，隨叩應故。
六、約心智。正說法時即常無說，以佛無心當此說故。
由此六義，故說如來不說一字，不說即是真實說也。 ^56b6

▲九、該通三際門者。
此上諸門，盡通三際，莫尋其始，不究其終。 ^56b30

▲十、重重無盡門者。
上之九門，隨處隨時，重重無盡，皆無前後。
後之二門，正是華嚴甚深境界。
融取前八，皆此大用。
若離前八，無可重重故。 ^56b32

○第三、所詮義理。
已知此經總屬圓教，未知圓義分齊云何。
然此教海宏深，包含無外，色空交暎，德用重重。
語其橫収，全収五教，乃至人天，總無不包，方顯深廣。
其猶百川不攝大海，大海必攝百川。
雖攝百川，同一醎味。
故隨一滴，逈異百川。
前之四教，不攝於圓，圓必攝四。
雖攝於四，圓以貫之。
故十善五戒，亦圓教攝。
尚非三四，況初二耶？
斯則有其所通，無其所局。
故此圓教，語其廣包，名無量乘。
語其甚深，唯顯一乘。
一乘有二：一、同教一乘，同頓同實故。
二、別教一乘，唯是圓融，具德法故。
以別該同，皆圓教攝。
今顯別教一乘，略有四門：一、所依體事，
二、攝歸真實，三、彰其無#CB01002;，
四、周遍含容。各有十門，以彰無盡。 ^56b40

●今初。第一所依體事，略有十對：一教義，
二理事，三境智，四行位，五因果，六依正，
七體用，八人法，九逆順，十應感。
教即能詮，謂前五教，乃至光香一切法等。
義即所詮，即五教等一切義理。
理即生空所顯，二空所顯，無性真如等理。
事即色心身方等事。
餘可思准。至下宗中，當更顯示。 ^56c16

●第二、攝歸真實者。
即上十門，皆是真空，頓絕諸相。
非色非空，無即不即，無相不相，無得不得，言迹頓絕。
此絕亦滅，儻然靡據。
故經云：法性本空寂，無取亦無見，性空即是佛，不可得思量。
若知一切法，體性皆如是，斯人則不為，煩惱所染著。
亦同下文。智照無二，亦同頓教。
亦有十門，義如別說。 ^56c28

●第三、彰其無#CB01002;者。
然上十對，皆悉無#CB01002;。
若事理相望，成事理無#CB01002;；
若餘相望，便成事事無#CB01002;。
今且辯事理無#CB01002;，
總有二門：第一、正明無#CB01002;；
第二、彰其所以。 ^56c40

△今初。亦有十門：一、理遍於事門，二、事遍於理門，
三、依理成事門，四、事能顯理門，五、以理奪事門，
六、事能隱理門，七、真理即事門，八、事法即理門，
九、真理非事門，十、事法非理門。 ^56c46

▲今初，理遍於事者，謂理無分限，事有分限。
今無分限理，遍分限事，以其理性不可分故，
一一纖塵，理皆圓足。 ^57a4

▲二、事遍於理門。
謂有分之事，全同無分之理。
若不全同，色不即空，故一小塵即遍法界。
由上二義互該徹故，皆同一性。
故出理品云：如來成正覺時，於其身中普見一切眾生成正覺，
乃至普見一切眾生入涅槃，皆同一性，所謂無性。
理遍事故，一成一切成。
事遍同理，故說都無所成。
經云：譬如虗空，無成無壞。
一性無性，即是佛性。
下經云：思惟眾生無作性。
甚深涅槃云：佛性名第一義空，第一義空名為智慧。
又出現品云：無一眾生而不具有如來智慧。
無不具有者，即一乘義。 ^57a8

▲三、依理成事門。
謂事無別體，要因理成，如攬水成波故。
於中又二：一、明具分唯識變故。
故根自在主云：由境界風，飄靜心海，起識波浪。
靜心即是如來藏性。
二、明真如隨緣成故。
靜心即是真如。又彼文云：由識自性本性，故諸識轉。
本性即是真如。問明品云：法性本無性，示現而有生。
亦同勝鬘依如來藏有生死等。 ^57a26

▲四、明事能顯理門。
謂由事攬理成，故事虗而理實。
依他無性，即是圓成。
如波相虗，令水現故。
善財云：無有性，隨緣轉故。
謂由隨緣而顯無性。
論云：若法從緣生，是則無自性。 ^57a38

▲五、以理奪事門者，謂事即全理，即事盡無遺。
如水奪波，波相全盡，故說生佛不增不減。
出現品云：譬如虗空，一切世界若成若壞，常無增減。
何以故？虗空無生故。
諸佛菩提亦復如是，若成正覺、不成正覺，常無增減。
何以故？菩提無相故。
乃至云：設一切眾生於一念中悉成正覺，
與不成正覺亦無有異，皆以無相理平等故。
解脫長者云：有無諸法本不生故。 ^57a44

▲六、事能隱理門。
謂真理隨緣而成事法，遂令事顯理不現也。
如水成波，動顯靜隱，故說法身流轉五道，名曰眾生。
下經云：不能覺知，生死輪中無由出離。 ^57b10

▲七、真理即事門。
謂凡是真理，必非事外。
以是法無我理故，空即色故，理即是事，方為真理。
經云法性不違法相等。 ^57b16

▲八、事法即理門。
謂從緣集，必無自性，舉體即真故。
善財念言：離一切法見，知空無生故。
經云：一切法皆如，諸佛境亦然。
乃至無一法，如中有生滅。
上之二門，正明二諦不相違義。
如濕不違波，波不違濕，舉體相即故。
自在主言：因緣相作，不相捨離，非一非異。
夜摩偈云：如金與金色，其性無差別。
法非法亦然，體性無有異。
又由事即理故，雖有不常。
理即事故，雖空不斷。
又由事理相即故，起滅同時故。
下經云：思惟眾生心，流注甚深。
意。明即生即滅故。
又上經云：一切凡夫行，莫不速歸盡。
其性如虗空，故說無有盡。
無有盡者，即性滅義，名難思盡。
亦令究竟斷，證離於能所。
十地品云：非初非中後，非言詞所及。 ^57b20

▲九、真理非事門。
即妄之真，異於妄故，如濕非動。 ^57b44

▲十、事法非理門。
即真之妄，異於真故，如動非濕。
故慚愧林偈云：如色與非色，此二不為一等。
上七、八二門明事、理非異，九、十二門明事、
理非一，故為、無為非一非異。
主林神云：於一切差別境中，入無差別定；
於無差別平等法中，現於自在有差別智。
上經云：於有為界示無為法，而不滅壞有為之相；
於無為界示有為法，而不分別無為之性。
上之十門，同一緣起，故云無#CB01002;。
約理望事，則有成有壞，有即有離；事望於理，
有顯有隱，有一有異，逆順自在，無障無 #CB01002;，
同時頓起。 ^57b46

△第二、彰其所以者。
由緣起之事，與性空之理，二互相望，有三義故：
一、相違義，二、不相#CB01002;義，
三、相作義。由此三義，成前十門。 ^57c18

▲言相違者，經云：空中無色，以空害色故。
亦應云：色中無空，以色違空故。
若互相存，必互亡故，即五、六、九、十四門。 ^57c22

▲二、不相#CB01002;義者，
謂以色是幻色，必不#CB01002;空，
空是真空，必不妨色。
若#CB01002;於色，則是斷空，非真空故。
若#CB01002;於空，則是實色，非幻色故。
此即七八事理相即二門。 ^57c26

▲三、相作義者，謂若此幻色舉體非空，
不成幻色，是故要由色即是空，方得有色。
大品經云：若諸法不空，即無道無果。
中觀論文亦同此說。
又云：以有空義故，一切法得成。
真空亦爾，准上應知。
此即三、四依理成事，事能顯理門也。
其初二門，即通顯體相，亦即不相#CB01002;義。
又由上三義，諸空有法，通有四義：一、廢己成他義，
以空即色故，即色現空，隱也，即是第三、依理成事門。
二、泯他顯己義，以色即空故，即色盡空，
顯也，即是第八、事法即理門。
三、自他俱存義，以隱顯無二，是真空故。
謂不異空為幻色，色存也；不異色名真空，空顯也。
以互不相異，二俱存也，即是第九、真理非事門。
四、自他俱泯義，以舉體相即，全奪兩亡，
絕二邊故，即是第五、以理奪事門。
上之四義，並空望於色。
若色望於空，亦有四義：一、顯他自盡義，
即是第四、事能顯理門。
二、自顯隱他義，即是第七、真理即事門。
三、俱存義，即是第十、事法非理門。
四、俱泯義，即是第六、事能隱理門。
並准前思之。而有前四門，必帶後四門，
有後四門，必帶前四門，合則通為四門。
是則幻有存亡無#CB01002;，
真空隱顯自在，合為一味，圓通無#CB01002;。
又所以相違無#CB01002;及相作者，
以緣起法有四義故：一、緣生故有，二、緣生故空，
三、無性故有，四、無性故空。
由初及四，二義別故，有相違義；由二及三，有相作義。
謂緣生故空，則有作於空；無性故有，則空作於有；
由上四義，同一緣起，有不相#CB01002;義。
又由初二義有，有望於空而成四義；由後二義有，空望於有而成四義。
謂由無性故有，有廢己成他義；由無性故空，
有泯他顯己義；由上二義無#CB01002;故，
有俱存義；由上二義相形故，有自他俱泯義。
有望於空，四義准之。
又以無性緣生故有，則非常見，有見之有，
為幻有也；無性緣生故空，則非斷見，無見之空，為真空也。
幻有則是不有有，真空即是不空空，非空非有，是中道義。
以有與非有無二，方為幻有；空與非空無二，為真空故。
又非空與有無二，為一幻有；空與非有無二，為一真空。
又幻有與真空無二，為一味法界。
合之則一不為一，開之則具上十義，同時頓起深思明了，
以成事理無#CB01002;觀也，不唯無念無起而已。 ^57c32

●第四、周遍含容觀，即事事無#CB01002;。
於中分二：第一、明德用玄妙；第二、明德用所因。 ^58b8

△今初。古德於此明十玄門：一、同時具足相應門，
二、廣狹自在無#CB01002;門，
三、一多相容不同門，四、諸法相即自在門，
五、祕密隱顯俱成門，六、微細相容安立門，
七、因陀羅網境界門，八、託事顯法生解門，
九、十世隔法異成門，十、主伴圓明具德門。
此之十門，初總餘別，同異成壞，同一緣起，
無#CB01002;圓融，隨一一門，即具一切。
今且於前所依體事十對之中，取一事法，明具十門。
如下隨舉一華、一葉、一身、一剎、一毛、一塵，無不具足。
今就事中，但取一塵，明具十門。
一者，此一塵中，即具教、義、理、事等十對之法，
同時相應，具足圓滿，亦具廣狹下之九門，及彼門中所具教等。
以是總故，華藏頌云：華藏世界所有塵，一一塵中見法界。
下普救神初云：一一塵中，各見微塵數佛剎。
善財將見普賢，見一一塵中一切境界。 ^58b12

▲二、廣狹自在無#CB01002;門者。
即此一塵，遍周法界，而不壞本位。
以分即無分，無分即分，廣狹自在，無障無#CB01002;。
或唯廣無際，或分限歷然，或即廣即狹，或廣狹俱泯。
或具前四，以是解境，四門了了故。
或絕前五，以是行境，行起解絕故。
而舉一全収，下皆准此。 ^58b38

▲三、一多相容不同門者，即此一塵舒己遍入一切法中，即攝一切令入己內。
舒攝同時，是故鎔融。
或有四句、六句，思之。
經云：以一佛土滿十方，十方入一亦無餘。
普賢章中，塵毛念念出一切境界，復入塵毛。 ^58b48

▲四、諸法相即自在門者。
即此一塵廢己同他，舉體全即是一切法，
而恒攝他全同於己，於彼一切即是己體。
一多相即，渾融無#CB01002;，
解行境別，六句同前。
經云：知一即多，多即一等。
普賢摩一善財頂，一切塵內一時摩頂，以一即多故。
剎塵善友得法門，一毛孔中皆具足，多即一故等。 ^58c8

▲五、祕密隱顯俱成門者。
塵能攝彼，則一顯多隱。
一切攝塵，則一隱多顯。
顯顯不俱，隱隱不並，隱顯顯隱，同時無#CB01002;。
如八日月，全攝俱泯，存亡俱成，句數同前。 ^58c18

▲六、微細相容安立門者，謂此一塵微細等剎炳然齊現。
下云一一塵中一切佛剎曠然安住，其文非一。
第九迴向中廣說微細。 ^58c24

▲七、因陀羅網境界門者，既一一塵中各現無邊剎海，
剎海之中復有微塵，彼諸塵內復有剎海，
如是塵塵不盡，剎剎無窮，非是心識思量境界。
如帝釋殿珠網覆上，一明珠內萬像皆現，珠珠皆爾。
此珠明徹，互相現影，影復現影，而無窮盡。
文云：如因陀羅網世界等，亦如鏡燈重重交光，影影互入。
故下普賢所現境界一一遍周，一一塵中皆有普賢，
亦現神變周遍法界，一一塵毛重現亦然。 ^58c28

▲八、託事顯法生解門者。
見此一塵，即是見於無盡法界，非是託此別有所表。
普賢塵毛，皆是無盡勝因生故，即此亦名具足無盡門。
本自具足。 ^58c44

▲九、十世隔法異成門者。
即此一塵，既遍一切處，亦該一切時。
三世各三，攝為一念，故為十世。
經云：過去無量劫，安置未來今。
未來無量劫，迴置過去世等。
良以時無別體，依法上立，別為此門。 ^59a2

▲十、主伴圓明具德門者。
此塵能現，即名為主。
理無孤起，必攝眷屬，餘即為伴。
如經云：普賢於此佛前入定為主。
則言一身頓現諸境，結通十方，則一一佛前有多普賢。
以是伴故，餘大菩薩相望為伴，一一皆然。
復有果主、果伴、因主、因伴等。
然以主望主，以伴望伴，各不相見。
主伴、伴主，則得相見圓明具德。
上辯一塵，十門具足。
一塵既爾，餘事亦然。
事法既爾，餘體用等十對亦然。
隨其一門，既具十門，門門互攝，重重相望，亦至無盡。
若於此十門圓明顯了，則常入法界普賢之境。
然要解前攝歸真實及事理無#CB01002;，方入此觀。
若水澄清，方印萬像，不得寂照，謂此為繁。 ^59a8

△第二、明德用所因者。
所以諸佛如是混融無障#CB01002;者，因緣無量。
略提十義，以彰無盡：一、唯心所現故，二、
法無定性故，三、緣起相由故，四、法性融通故，
五、如幻夢故，六、如影像故，七、因無限故，
八、佛證窮故，九、深定用故，十、神通解脫故。
上十因中，隨一即能令彼諸法渾融無#CB01002;。
十中，前六通約法性，為德相因，法爾如是。
後之二門，皆是業用，義通因果。
七是修起，義遍德相及與業用。
八約果德，唯是德相，故前十門通於德相及與業用。
言德相者，勝德之相，謂如真如，具無盡德以為其相。
諸佛菩薩證窮真如，所成勝德，同彼如相，
任運即入，重重無盡。
言業用者，由佛菩薩內自證故，對應化者，
臨事施設，大小相入，延促互為等。
然相入義，似唯約用，實通德用，本來亦有相入義故。
如鏡相照，是相入義，不必因人。
故有經云：諸佛常來入我體，我身遍入諸佛軀。
斯即德相。是以約佛，用亦德相，德上用故，無時不用故。
約對機緣，相亦稱用，令知相故。
即用之相，染淨雙融；即相之用，能染能淨。 ^59a32

第一、唯心現者。一切諸法，真心所現，如大海水，舉體成波。
以一切法，無非一心，心無#CB01002;故，
大小等相，隨心迴轉，即入無#CB01002;。 ^59b18

第二、無定性者，既唯心現，從緣而生，無有定性，性相俱離。
小非定小，故容太虗，以同於大之無外故；
大非定大，故入小塵，以同於小之無內故。
是則等太虗之微塵，含如塵之廣剎，有何難哉？
經云：金剛圍山數無量，悉能安置一毛端，
欲知至大有小相，菩薩以是初發心。
又上經云：毛孔悉能受諸剎，諸剎不能遍毛孔。
如是一非定一，故能是多；多非定多，故能是一；
邊非定邊，故能即中；中非定中，故能即邊。
延促靜亂，如是等法，一一皆爾。 ^59b24

第三、緣起相由故者，謂同大法界緣起法故。
然緣起法海，義門無量。
約就圓宗，略舉十門以釋前義，謂緣起法要具十義，
緣方起故，闕則不成。
一、諸緣各異義，二、互遍相資義，三、俱存無#CB01002;義，
四、異門相入義，五、異體相即義，六、體用雙融義，
七、同體相入義，八、同體相即義，九、俱融無#CB01002;義，
十、同異圓滿義。十中，初一異體，次一同體，
三即雙明，此三即是緣起本法。
四、五、六門，總就第一異體門中明其義理。
七、八與九，皆於第二同體門中明其義理。
其第十門，即就第三雙明門中明其義理。
已知大意，次當別釋。
一、明諸緣各異者，謂大緣起，諸緣相望，
要須體用各別不雜，方成緣起。
若雜亂者，失本緣法，緣起不成。
此則諸緣各守自位，如含梁#CB01848;，不相雜亂。
經云：多中無一性，一亦無有多。
二、互遍相資者，謂此諸緣要互相遍應，方成緣起。
如以一緣遍應多緣，各與彼多全為一故，此一即具多箇一也。
若此一緣不具多一，即資應不遍，不成緣起，此即一一各具一切。
文云：知以一故眾，知以眾故一。
三、俱存無#CB01002;義者，
謂凡是一緣，要具前二，方成緣起。
以要住自一，方能遍應，遍應多緣，方是一故。
是故唯一，多一自在，無#CB01002;鎔融。
有其六句，謂或舉體全住，唯是一也；或舉體遍應，是多一也。
或俱存，或雙泯，或總合，或全離，皆思可見。
文云：諸法無所依，但從和合起。
四、異門相入義者，謂諸門力用，#CB06171;相依持，
互融奪故，各有全力、全無力義，緣起方成。
如論云：因不生，緣生故；緣不生，自因生故。
若各唯有力、無無力者，則有多果過，一一各生故，
如多種子共在一處，各自生芽。
若各唯無力、無有力者，即有無果過，以同非緣，
俱不生故，猶如絲綿不生酥酪。
是故緣起要互相依，具力、無力。
如闕一緣，一切不成，餘亦如是。
是故一能持多，一是有力，能持於多；多依於一，
多是無力，潛入一內。
由一有力，必不得與多有力俱，是故無有於一而不攝多；
由多無力，必不得與一無力俱，故無有多而不入一。
如一持多依既爾，多持一依亦然，翻上思之。
如一望多，有依有持，全力無力，常含多在己中，
潛入己在多中，同時無#CB01002;。
多望於一，當知亦爾。
俱存、雙泯二句無 #CB01002;，准上思之。
五、異體相即義者，謂諸緣相望，全體形奪，
有有體、無體義，緣起方成。
若闕一緣，餘不成起，故緣義則壞。
得此一緣，一切成起，所起成故，緣義方立。
故一緣是能起能成，故得有體；多緣是所起所成，故無有體。
由一有體不得與多有體俱，多無體不得與一無體俱，
是故無有不多之一，無有不一之多。
一多既爾，多一亦然，翻上思之。
如一望多，有有體無體，故能攝他同己，
癈己同他，同時無#CB01002;。
多望於一，當知亦爾，准前思之。
俱存、雙泯二句，無#CB01002;亦思可見。
六、體用雙融義者，謂諸緣法，要力用交徹，
全體融合，方成緣起。
是故圓通亦有六句：一、以體無不用故，
舉體全用，即唯有相入，無相即義。
二、以用無不體故，舉用全體，唯有相即，無相入也。
三、歸體之用，不#CB01002;於用，
全用之體，不失於體，則無#CB01002;雙存，
亦入亦即，自在俱現。
四、全用之體體泯，全體之用用亡，非即非入，圓融一味。
五、合前四句，同一緣起，無#CB01002;俱存。
六、泯前五句，絕待離言，冥同性海。
七、同體相入義，謂前一緣所有多一，與彼一緣體無別故，名為同體。
又由此一緣應多緣故，有此多一所應多緣，
既相即入，令此多一亦有即入。
先明相入，謂一緣有力，能持多一，多一無力，
依彼一緣，是故一能攝多，多便入一。
一入多攝，翻上應知。
餘義餘句，准前思之。
八、同體相即義者，謂前一緣所具多一，
亦有有體無體之義，故亦相即。
以多一無體，由本一成多即一也。
由本一有體，能作多一，令一攝多。
如一有多空既爾，多有一空亦然。
餘義餘句，並准前思。
九、俱融無#CB01002;義者，
謂亦同前，體用雙融，即入自在。
亦有六句，准前應知。
十、同異圓滿義者，具足十門，謂以前九門總合為一大緣起故，
令多義門同時具足。
由住一遍應故，有廣狹自在門。
由就用故，有相入門。
由就體相容，具微細門。
由異體相即，具隱顯門。
又就用相入為顯，則令就體相即為隱，即顯入隱亦然。
又由異門即入為顯，今同體即入為隱，同顯異隱亦然。
又由異體相入，帶同體相入，具帝網門。
由大緣起，即無#CB01002;法界故，有託事顯法門。
由顯時中，有十世門。
由相關互攝故，有主伴門，十門具矣。
故文云：菩薩善觀緣起法，於一法中解眾多，眾多法中解了一。
又云：一中解無量，無量中解一，了彼互生起，當成無所畏。
下慈氏云：此是菩薩知諸法智因緣聚集顯現之相等，皆其義也。
上來緣起相由門竟。 ^59b42

第四、法性融通門者，謂若唯約事，則互相#CB01002;，
不可即入；若唯約理，則唯一味，無可即入。
今則理事融通，具斯無#CB01002;，
謂不異理之一事具攝理性時，令彼不異理之多事隨所依理，
皆於一中現。若一中攝理不盡，則真理有分限失；
若一中攝理盡，多事不隨理現，則事在理外失。
今既一事之中全攝理盡，多事豈不於中現？
華藏品云：華藏世界所有塵，一一塵中見法界。
法界即事法界矣。
斯即總意。若別說者，亦具十意：一、既真理與一切法而共相應，
攝理無遺，即是諸法諸門同時具足。
二、事既如理而包，亦如理能遍，而不壞狹相，故有廣狹純雜無#CB01002;門。
又性常平等故純，普攝諸法故雜。
三、理既遍在一切多事，故令一事隨理亦遍一切事中。
遍理全在一事中故，則一切事隨理亦在一事之中，故有一多相容門也。
四、真理既不離諸法，則隨一事即是真理，
真理即是一切事故，是故此一即彼一切，
一切即一，翻上可知，故有相即自在門。
五、由真理在事各全非分故，正在此時，
彼即為隱，正在彼時，此即為隱，故有隱顯門。
六、真理既普攝諸法，帶彼能依之事頓在一中，故有微細門。
七、此全攝理，故現一切，彼全攝理，同此頓現，
此現彼時，彼能現所現俱現此中，彼現此時，
此能現所現亦俱現彼中，如是重重無盡無盡，
故有帝網門，良以真如畢竟無盡故。
八、即事同理故，隨舉一事即真法門，故有託事顯法門。
九、以真如遍在晝夜，日月年劫皆全在故，
在日之時不異在劫，故有十世隔法異成門，
況時因法有，法融時不融耶？
十、此事即理時，不#CB01002;與餘一切相應，故有主伴門。
是故一理融通，十門具矣。 ^60b46

第五、如幻夢者，猶如幻師能幻一物以為種種，
幻種種物以為一物，以長為短，以短為長等。
下諸幻喻，其文非一。
一切諸法業幻所作，故得自在。
摩耶夫人住大願智幻解脫門，能以一身而為多身，
復以多身而為一身，非一處住，非多處住。
言如夢者，如夢所見廣大境界，不離枕上，
歷時久遠，未經斯須。
故攝論云：處夢謂經年，覺乃須臾頃，故時雖無量，攝在一剎那。 ^61a4

第六、如影像者，然一切法略有二義：一、
皆如明鏡，含明了性，以是一心之所成故；
二、分別所現，如影像故。
由初義故，皆為能現；由後義故，並為所現。
故一切法互為鏡像，如鏡互照而不壞本相。
故下經云：思惟如影智，不可思議等。 ^61a18

第七、因無限者，謂諸佛菩薩昔在因中，
常修緣起無性等觀，大願迴向稱法界修，及餘無量殊勝因故。
今如所起果，具斯無#CB01002;。 ^61a28

第八、佛證窮者，由冥真性得如性用，故下經云無比功德故能爾也。 ^61a34

第九、深定用故者，謂海印定等諸三昧力。
故普賢云：汝見我此三昧神通力不？ ^61a38

第十神通解脫故者，謂由十通及不思議解脫等故。
慈氏云：汝見菩薩自在解脫威神力不？
由上十因令教義等十對之法，具同時等十種玄門，以為別教一乘義之分齊。 ^61a42

○第四、辯定所宗者，已知此經義旨宏深，未知此中宗尚何法？
略為二門：先明通宗，後顯別宗。 ^61b2

●前中通論佛教，宗於二諦，一味無差。
如來滅後，異執分流，成二十部，各是一宗。
雖則多岐，乖乎一揆。
如析金杖，金體無殊。
今以義相從，合之為十。
一、我法俱有宗。謂犢子部等，計我在第五不可說藏，不可說為有為及無為故。
故智度論云：諸部共推，不受此說，名附佛法外道。
二、法有我無宗。謂薩婆多等，彼立諸法，
不離色心，皆無有我。
以計有我，濫外道故。
由無我故，異乎外道。
於所立中，立正因緣，以破外道邪因無因。
故西域九十五種異見，不離邪因無因。
此方若計萬物自然而生，即是無因。
若計陰陽等法而能生者，即是邪因。
以不知三界由乎我心，從癡有愛，流轉無窮。
迷正因緣，廣生異計。
安知因緣性空，真如妙有。
今但說正因緣，諸見皆破。
故知佛法之最淺，已勝外道之甚深。
廣破異計，亦如別說。
三、法無去來宗，謂大眾部等，說有現在及無為耳。
其過未之法，體用俱無。
四、現通假實宗，謂說假部，就前現在之中，
法在蘊為實，在界、處為假。
五、俗妄真實宗，即說出世部，謂世俗是假，
以虗妄故；出世為真，以無虗妄故。
六、諸法但名宗，謂一說部等一切我法，
唯有假名，無實體故。
七、三性空有宗，謂遍計是空，依他、圓成二俱是有。
八、真空絕相宗，謂心境兩亡，直顯體故。
九、空有無#CB01002;宗，謂互融雙絕，
而不#CB01002;兩存，真如隨緣，具恒沙德故。
十、圓融具德宗，謂事事無#CB01002;，
主伴具足，無盡自在故。
然此十宗，後後深於前前。
前四唯小。五、六雖是小乘，義通於大。
後四唯大乘。七即法相宗。
八即無相宗。後二即法性宗。
今此華嚴，正唯第十宗，兼通八、九。
餘義廣如別說。 ^61b6

●第二、明別宗者。
一切諸經，各自有宗。
隨時隨宜，順欲順法，所尊所尚，有差別故。
楞伽經云：一切法不生，不應立是宗者，
遣物執心，亦以不宗一切，方契無生。
斯則無宗之宗，則宗說兼暢。
故須立宗，以示所重。
略以二門分別，謂先總、後別。 ^61c10

△今初。總中，此經所宗，昔說非一。
賢首法師具以因果緣起、理實法界而為經宗，
釋第九會以入法界而為其宗，則通別有異。
今以此經總攝諸會，故以入法界緣起、
普賢行願為宗，則今昔無違，通別皆具。
入法界者，總也；緣起、普賢行願，別也。
同異成壞，准思可知。
又入法界緣起，即所入也；普賢行願，即能入也。
入通能所。又法界，體也；緣起行願，用也。
並通因果，皆含性相。
謂法含持軌，界通性分。
緣起有二：一、因緣緣起，通於事界；二者、
法性緣起，即事理無#CB01002;法界。
文云：菩薩行如幻，悲智所生故。
即因法界之緣起也。
又云：知菩提性從緣起。
是果法界之緣起也。
位前普賢行，即是因行；位後普賢行，即是果行。
位中普賢，義通因果。
稱理之行，即性行也；差別之行，是相行也。
並如下說，上已總明。 ^61c20

△第二、別解，略為三門：第一、釋所入；第二、
釋能入；第三、明能所契合，即釋入字。 ^61c48

今初，言所入者，即法界緣起。
復開二門：一者、開合，二者、釋相。 ^62a4

▲今初。然其法界，非界非不界，非法非不法，
無名相中，強為立名，是曰無障#CB01002;法界。
寂寥虗曠，冲深包博，總該萬有，即是一心。
體絕有無，相非生滅，莫尋終始，豈見中邊？
為聖智境，而二智不知；唯證所見，而五目亡照。
解之則廓爾大悟，迷之則生死無窮。
諸佛出世，本欲開示，令其悟入，於此無障#CB01002;法界，
開為事理二門。色心等相，謂之事也；體性空寂，謂之理也。
事理相融，即無有障#CB01002;。
故於法界，略分三種：一、事法界，二、理法界，
三、無障#CB01002;法界。
無#CB01002;有二，則分四種法界，
謂事理無#CB01002;法界、事事無#CB01002;法界。
古德立五種法界，亦不出此，謂：一、有為法界，
即事界也；二、無為法界，即理界也；三、亦有為亦無為法界，
雙具事理；四、非有為非無為法界，即雙非顯理；
五、無障#CB01002;法界，即第三所攝。
從一至五，並不出無障#CB01002;法界。 ^62a6

▲第二、釋相中，第一、事法界者，界即分義。
謂三世之法，差別邊際，意識所知，並名法界。
縱八識名界，取其因義，亦事界攝。
故不思議品云：諸佛知過去一切法界盡無有餘等。
既云一切，明約事也。
又第十迴向云：如法界無量迴向等。
下增長威力夜神云：我知法界無量，獲得無量智光明故。
我知法界無邊，見一切佛諸神變故。
皆約事界，事則無量。
略明其十，以顯無盡。
謂教、義、人、境、因、果、體、用及與逆、順。
一、教，謂能詮言說，下諸善友多以此門。
二、義，謂所詮旨趣，雖通於理，取差別義。
三、人，謂人、天、男、女、在家、出家、外道、諸神、
菩薩及佛五十五友，不出此十。
四、境，謂所知分齊，十重舍宅等。
五、因，謂五位差別，行修不同等。
六、果，謂菩提、涅槃，相德殊勝等。
七、體，謂若人、若法，用之所依，無生禪定等。
八、用，謂勝通自在，不思議解脫，變現無方等。
九、順，即無違教理，正行可依等。
十、逆，即勝熱炙身，甘露現虐，筏蘇染欲，遍行處邪等。
此之十類，類各有多，皆分齊難量，並事法界。
故善財見聞，皆得證入。
第二、理法界者，界者，性也。
謂真理寂寥，為法之性。
略有二門：一、性淨門，謂在凡不染，性恒清潔，
遍一切法，不同一切，一味平等。
如濕之性，遍於動靜，疑流不易。
經云：譬如法界遍一切，不可見取為一切。
下經云：我知法界一性。
又出現品云：法性無作無變易，猶如虗空本清淨等。
二、離垢門，謂由對治，障盡淨顯，隨位淺深，分十真如。
故云：陶治塵滓，如鍊真金。
又經云：真如平等無相身，離垢光明淨法身。
上句證初義，下句證後義。
法身即法界。故攝論云：欲明法身具五義故，轉名法界。
即其義也。第三、無障#CB01002;法界。
界通性分，略有三門：一、相即無#CB01002;門，
二、形奪無寄門，三、雙融俱離性相渾然門。
今初。謂即一心法界，具含二門：一、心真如門，
二、心生滅門。雖此二門皆各總攝一切法，
而此二門亦不相離，亦無雜亂，其猶攝水之波非靜，攝波之水非動。
故問明品云：法界眾生界，究竟無差別，
一切悉了知，此是如來境。
覺林偈云：應知佛與心，體性皆無盡。
主林神云：能於一切差別境中，入於平等無差別定；
於無差別平等法中，現於自在有差別智等。
二、形奪無寄門者，謂無事非理，故事非事也。
經云：色即是空。無理非事，故理非理也。
經云：空即是色。又大品云：有為、無為，是二法不合不散。
解深密云：一切法略有二種，謂有為、無為。
是中有為非有為非無為，無為非無為非有為等。
是知不可言有為、無為，不可言即色不即色，即空不即空等。
故修然靡據，而事不失真，有所依託，皆不稱法。
故第十迴向云：如法界無依相迴向等。
出現品云：法性不在於言論，無說離說恒寂滅等。
三、雙融俱離性相渾然門者，曲有十門：
一、由離相故，事泯而即理；二、由離性故，
理泯而即事；三、離性不泯性故，理即事而理存，
以非理為理也；四、離相不壞相故，事即理而事存，以非事為事也。
由此故令事理相即，無障無#CB01002;。
五、由離性不異離相故，有事理雙奪，逈超言念。
六、由不壞不異不泯故，有初事理二界俱存現前，爛然可見。
七、由不泯不壞不異離相離性故，為一事理無#CB01002;法界，
使超視聽之妙法，無不恒通見聞，絕思議之深義，未甞#CB01002;於言念。
八、由以理融事，令事無分齊，如理之遍，
則一入一切，如理之包，則一切入一等，
故令緣起之法，一一各攝法界無盡。
九、由因果法界各全攝故，令普賢身佛佛無盡，
佛毛孔內，普賢重重。
十、因果法界差別之法，無不該攝，法界無遺，
故隨一一法、一一行、一一位、一一德，各攝重重，
故廣剎大身，輕塵毛孔，皆悉無盡。
由此善財遇仙人執手，時經多劫，處至無邊，
普賢一毛，即齊諸佛。
十中，後三即事事無#CB01002;，
以此該前，更無事理別行，一多不即，故唯歸一無障#CB01002;法界，
而舉一全收，隨門說異耳。
故總即法界，別即事等，同即法界無違異。
事理相反，成則同辯法界，壞則各住事等，
故無#CB01002;重重，無盡無盡。
餘如所詮義理門中已說所入。 ^62a32

第二、明能入者，總明即是普賢行願，無所不收。
別說有二：一者、身入，二者、心入。
身由心證，故廣辯心。
心入有三：一者、正信，二者、正解，三者、正行。
此三於前三重所入，一一皆具。
謂如入前理法界時，先須正信，深忍樂欲，
令心清淨；次即正解，決了分明，不可引轉；
後須正行，謂心詣斯理，因解起行，行起解絕，
解相雖絕，而不失解。
故此三事，亦須圓融。
若將諸行一一對前，可以意得，略如下明。 ^63a18

第三、能所契合，正顯入義。
入者，了達證悟之名。
總有二位：一者、果位，二者、因位。 ^63a34

▲果位有二：一者、究竟圓極之果。
謂如來自證果海，離言心智不及，但依三昧現相成益。
寄言說之，即是本分。
如來自入師子頻申三昧，以心傳心，令諸大眾頓證法界是也。
二、隨能證如。與佛智合，即名果海，亦不可說。
故云：如空中鳥跡，如空中風相，牟尼智如是，分別甚難見。
亦但隨相及以修行而說契合，名十地證智。 ^63a36

▲第二、因位，即文殊、普賢。
據可寄言，即名為因。
釋此因相，略有二門：一、別明智證，二、身智對辯。
今初，復有五門：一、能所歷然，二、能所無二，
三、能所俱泯，四、存亡無#CB01002;，
五、舉一全收。此之五門，通事、理等。
證理相隱，今先說之。 ^63a48

第一、能所歷然者，謂以無分別智契無差別理，
心與境冥，智與神會，成能證智與所證理一相平等。
故上經云：入法界藏，智無差別。
由法界藏本自無差，今能證智一同法界，
無有分別，離二取相，都無所得。
故云：道遠乎哉？觸事而真。
聖遠乎哉？體之則神。
以神合道，故離二取。
雖無二執，非相全無。
如日合空，雖在一處，難以分別，而光與空不可言一。
謂日光非空，光有照用，體是色故；空非日光，
無有照用，但無#CB01002;故。
無分別智證理亦爾，雖同一相，平等一味，不可言一。
智非所證，智有照用，是緣起故；理非能證，
無有照用，但寂滅故。
故雖平等，理智歷然。 ^63b8

第二、能所無二者，以知一切法即心自性，
以即體之智還照心體，舉一全收。
舉理收智，智非理外；舉智收理，智體即寂。
故上經云：無有智外如為智所入，亦無如外智能證於如。
如一明珠，珠自有光，還照珠體，非別有光來照珠也。
善知識云：即體之用曰知，即用之體曰寂。
體用既無有二，知寂不可兩分。
非獨知之一字，眾妙之門，若淨若雜，若佛若心，無不皆是。
斯則一字法門，一昧真道。 ^63b30

第三、能所俱泯者。
由智即理，故智非智，以全同理無自體故；
由理即智，故理非理，以全同智無自立故。
二互相奪，理智俱寂。
如波即水，動相便虗；水即波故，靜相亦隱。
既動靜兩亡，則性相齊離。
經云：平等真法界，無佛無眾生。
又云：如來深境界，其量等虗空，一切眾生入，而實無所入。
非但無佛無眾生，亦無界無不界，無入無不入。
應如是知，如是信解，不生法相。
故無心於理，理泯；無心於智，智忘。
蕭焉無寄，理自玄會。
是故經云：無智亦無得，有得有證，於佛法中為增上慢。
前門強說即心即佛，此門亦復非心非佛，則是無字法門。
無尚不存，何況於有？ ^63b44

第四、存泯無#CB01002;者，
以前三門說有前後，體無二故。
約離相離性，則能所雙泯；約不壞性相，則能所歷然。
正離性相則不壞，故存亡無#CB01002;，
非謂滌除萬物，杜塞視聽，然後契真。
是則雙遮永寂，故云雙泯。
寂照心境，即曰雙存；即遮而照，故云無#CB01002;。
是曰靜無遣照，動不離寂，雙亡正入，寂照雙流矣。 ^63c18

第五、舉一全收者。
上列四門者，一則欲次第階道，二者欲會眾經異說。
然至理既融，契道無二，故四門一揆，舉一全收。
若大海一滴，全含海味，亦具百川，虗心冲融，方見玄妙。
上來略說證理法界。
若約證事理無#CB01002;及事事無 #CB01002;法界者，
但如前法界，信解明了，則心行自造，豁然證入。
若說其相，益復繁廣。
如識真俗，成真俗智；若識中道，成中道智。
離境說智，智不可知，故但細解，自當證入。
亦可以能所歷然，證事法界。
能所一相，證理法界及事理無#CB01002;相即之門。
能所俱泯，證事理無#CB01002;形奪無寄門。
存亡無#CB01002;，全證事理無障#CB01002;門。
則寂照無二之一心，契空有雙融之中道。
以舉一全收，證事事無#CB01002;門。
所證法界，既互融通，能證契合，亦須一揆，即一證一切證。
故唯亡言者可與道合，虗壞者可與理通，
冥心者可與真一，遺智者可與聖同。
格義局執，難與言道。 ^63c28

第二身智相對，亦有五重：一者身證，入樓閣而還閇是也；
二者智證，鑒無邊之事理是也；三者俱證，
入普賢身而遍了是也；四者俱泯，智照無二而兩亡是也；
五者圓融，等普賢之自在是也。
亦身智無二，舉一全收，六相圓融，亡言絕慮。
辯定所宗竟。貞元新譯華嚴經疏卷第一
w::  ^64a10

壽昌元年乙亥歲，高麗國大興王寺奉宣雕造
 ^64a22
