
xu:: 
#  No. 486-A 金剛經會解了義自敘
No. 486-A 金剛經會解了義自敘
予於戊辰燕邸考授別駕時，誦起金剛經，
閱今三十五載，口為誦而心無解，欲以不解解之，
初非此可解彼不可解，又非有可解有不可解，
竊嘆義味何如是深奧，究竟無淺如何有深，
無顯如何有奧，大而世界此也，細而微塵此也，
明明可舉似，明明無可舉似，繁而生類此也，
約而四相此也，實實有係屬，實實無所係屬，
法可說而法原無法，併說亦無說，物可度而物無其物，
併度亦非度，上而授記無授記，下而受持無受持，
中而演說四句偈，無從而演說，諸相不立，
歸於無我，造作不生，泯於無為，總之無可住之法，
便無可住之心，有住而無住之心，即是不降而降之法，
故護念非不諄切，而去來坐臥先無定，
付囑非不叮嚀，而夢幻泡影誰是真，予遍搜諸解，
俱不過會文挈義，尋章摘句爾，已於其中煩者汰之，
訛者訂之，晦者醒之，倒者整之，前後呼應者暢其詞，
虗實轉變者通其意，謂直遡靈山會上，
覿面吐露，覿面稟承，世尊不說說，須菩提不聞聞，
阿難結集於儼然未散時，而會取當日情境，
余則何敢，若以堅利喻金剛，余則曰，堅莫堅於此心，
利莫利於此信法之心，心光即是佛光，
人人有現成般若，證佛不如證心，在在有捷經六波羅蜜，
至於非名是名，正第一義難形容處，如云，
日出西方夜落東，桃華雪白李華紅，何獨不然。 ^207a10

時順治辛丑季春徐昌治覲周父書於大業堂中金剛經會解了義
other:: 三藏法師　鳩摩羅什　原譯
other:: 兄　徐從治肩虞父　徐光治孟#CB16393;父　仝訂
author:: 無依道人徐昌治覲周父　纂
other:: 男　徐升貞　徐乾貞　徐拱樞孫　徐#CB02823;貞　徐儲元　仝校
other:: 
# 經題

orig::  ^207b12

金剛般若波羅蜜經
commentary::  ^207b38

金剛二字，顯佛一片金剛心，能斷疑也。
以世間常情，不能知佛，及其日用行事，
件件不與人同，未免見而生疑。
即弟子中，亦疑佛所說法，難信難解。
今幸空生窺見世尊一班，忽生讚嘆，故世尊因其疑而破之。
乃披自己一片金剛心，令諸聞者，群疑頓斷，抑且能斷眾生煩惱。
故彌勒二十七疑斷，發無剩義。 ^207c2

佛說大般若經六百卷，一十六會。
此經第五百七十七卷，給孤獨園第九會。
金剛乃護法力士所執之瑤，極堅極利，無物不破。
以堅喻般若體，以利喻般若用。 ^207c16

般若云：慧乃不動智光，虗明神照，即是人人共有的本覺真性。 ^207c24

波羅蜜云：到彼岸，見性得度，即是彼岸；
未得度者，即是此岸。
其實彼岸乃固有之地，即此心極盡處也。 ^207c28

眾生業識，苦海茫茫。
然海必從岸注，猶煩惱原以慧生。
轉無邊煩惱，為無邊智慧，方到彼岸。
是到原無到，迷者自不悟耳。 ^207c34

經，徑也，到彼岸之徑路也。
經者，能貫能攝，貫穿所應說義，攝持所化眾生。
佛滅二千餘年，正法不至散失，經之貫穿也。
眾生流浪六趣，遵教咸歸正趣，經之攝持也。 ^207c42

釋經分三分：初序分，二正宗分，三流通分。
other:: 
# 法會因由分第一
○法會因由分第一
　　法會因由指路途，修心道者滿江湖。
　　欲行千里從初步，踏著家山是丈夫。
orig::  ^208a2

如是我聞：一時，佛在舍衛國祇樹給孤獨園，與大比丘眾千二百五十人俱。 ^208a10

爾時，世尊食時，著衣持鉢。
入舍衛大城乞食。 ^208a12

於其城中，次第乞已。
還至本處，飯食訖，收衣鉢，洗足已，敷座而坐。
commentary::  ^208a14

此是佛住世說法儀式。
如是，指經。我聞，阿難自稱我從佛聞也。
一時者，師資會合之時。
佛者，覺也，自覺覺他也。
舍衛國，波斯匿王所居。
祇陀，太子之名，華言戰勝，因王戰勝隣國而生，
故名祇樹，太子所栽。
太子捨此園與須達長者，常給孤獨貧人，
內立精舍，請佛住此說法。
所共聞者，有大比丘等，此名乞士，乞法於佛，乞食於人也。
大者，人所敬仰，佛說妙諦，非大比丘不能頓悟也。
眾者，會聚和合。千二百五十人者，佛成道後，
先度憍陳如五人，次度迦葉等千人，後度舍利佛、
目犍連等二百五十人，悉來園中聽法。
俱者，主眾咸在，則此經之得聞自佛，更無疑矣。
爾時者，將欲說經之時，世尊乃十號之一，世出世間福慧具足也。
佛以日中食，食時是將食之時。
著衣，即金色僧伽梨二十五條衣也。
鉢，即應量器，園在城外，自外入內，大城處廣人多也。
行乞，折自傲，破他慳，次第不分貧富也。
原歸園中，飯食置衣，淨鉢洗足，不令塵垢也。
趺伽打坐，不令疲倦也。
大聖行徑，與凡人無異，其間多從容自在，
體態 ^208a18

三寶不具，法會不成。
如是法也，佛在佛也，大比丘僧也。
凡欲流通佛法，全仗三寶之力。
乞食威儀，戒也。敷座而坐，定也。
自世尊行之，則皆慧也。
戒定慧，乃三寶無漏學。
other:: 
# 善現起請分第二
○善現起請分第二
　　善現起請問來由：　進道何須向外求？
　　佛本是心心是佛，靈山盡在汝心頭。
commentary::  ^208b6

一部金剛般若，全從空生一問發起。
orig::  ^208b20

時長老須菩提，在大眾中即從座起，偏袒右肩右膝著地，
合掌恭敬而白佛言： ^208b22

希有，世尊！
如來善護念諸菩薩，善付囑諸菩薩。
世尊！善男子、善女人發阿耨多羅三藐三菩提心，云何應住？
云何降伏其心？ ^208b24

佛言：善哉，善哉！須菩提！
如汝所說，如來善護念諸菩薩、善付囑諸菩薩。
汝今諦聽，當為汝說。
善男子、善女人發阿耨多羅三藐三菩提心，
應如是住、如是降伏其心。 ^208b28

唯然，世尊！願樂欲聞。
commentary::  ^208b34

般若真空，非解空者不能與佛互相激揚。
須菩提解空第一，華言空生，亦名善現。
如來乞食趺坐時，雖則隨機晏座，無說無聞，却被須菩提忽然覷見。
這個時節，在大眾中忍悛不禁，即從座起。
欲請大法，先肅敬儀。
西方行禮，則偏袒右肩，右膝尚右也；合掌，一心奉持也。
大眾只見如來著衣乞飯，與眾一般。
空生獨見得有與人不同處，真天上天下獨尊者，故開口說個希有。
世尊！希有有三義：第一、能捨金輪王位；
第二、身長丈六，紫金磨容三十二相、八十種好；
第三、性能含吐八萬四千法。
三身圓備，福慧兩足。
其護念付囑而日善，乃密密方便而將就之，正是希有之事也。
如彌勒云：巧護義應知，加彼身同行。
真自利利他也。又云：不退得未得，是名善付囑。
阿云無，耨多羅云上，三云正，藐云等，菩提云覺，
圓明普照，故云無上。
正等正覺，謂正智覺真，徧智覺俗，皆不偏邪。
發此心者，住於何法，降何等心。
若謂有真實可住，虗妄心可降，便非男女發心求證佛果工夫。
工夫只在修心，修心只期安定。
佛因其問切身心，深讚其是，而答以不住一法是真住，降伏一切取相之心是真降。
住降無二法，不住一切法，即降伏取相之心，
降伏取相之心，即不住一切法，總一阿耨多羅三藐三菩提耳。
如是者，要得此心自住自降，政所謂法無可得，
亦無可說，總包含於如是兩字。
空生纔聞此語，直下領會，應個唯然，願樂欲聞。
菩提有五種，一發心菩提，即十信是。
二伏心菩提，即三賢是。
三明心菩提，初地至十地是。
四出到菩提，八九十地是。
五無上菩提，即如來地是。 ^208b38

二祖侍達磨，乞安心法，磨云：將心來，與汝安。
祖云：覔心了不可得。
磨云：與汝安心竟。
然在祖師門下，一言便了，所以為宗。
今世尊說了許多安心之法，婆心漏逗，
所以為教，到底只是個覔心了不可得。
故四祖以前，皆以楞伽印心，至黃梅六祖，皆以金剛印心。
故此經非文字相，全在離言之妙。
其經中凡言於汝意云何，皆反徵其疑也。 ^208c46

降伏乃離散亂、輕慢、顛倒，而生聞、思、修三慧。
other:: 
# 大乘正宗分第三
○大乘正宗分第三
　　大乘正宗本不多，道實無言意若何。
　　莫道無言皆是道，依然還在葛藤窩。
commentary::  ^209a12

此章是答降伏，而安住即在其中。
orig::  ^209a20

佛告須菩提：諸菩薩摩訶薩應如是降伏其心：
所有一切眾生之類，若卵生、若胎生、若濕生、
若化生，若有色、若無色，若有想、若無想、
若非有想非無想，我皆令入無餘涅槃而滅度之。
如是滅度無量無數無邊眾生，實無眾生得滅度者。
何以故？須菩提！若菩薩有我相、人相、眾生相、
壽者相，即非菩薩。
commentary::  ^209a22

此耑答須菩提所問。
降伏其心一句，謂此心不能降伏，良由生類之繁，而四相之難忘耳。
所有一切眾生之類，雖為無量無數無邊，不出胎卵濕化四生。
四生之內，不出身心二法。
論身不過有色無色，論心不過有想無想。 ^209a34

前念清淨，後念清淨，名為：菩薩。
念念不退，雖在塵勞，心常清淨，名：摩訶薩。 ^209a44

如來指示三界九地眾生，各有涅槃妙心，令自悟入無餘。
無餘者，無習氣煩惱也。
涅槃者，圓滿清淨，貪求不生。
度者，渡生死大海也。
佛心平等，普願一切眾生，同入圓滿清淨，同渡生死大海。
祗為凡夫不見自本心，執著諸相，不達無為之理，是名眾生。
若離此病，實無眾生得滅度者。 ^209a48

卵、胎、濕、化是情，情盡矣猶有色，色盡矣猶有想，
想盡矣猶有非非想，便描出個不得寂滅、不得無餘的樣子。
菩薩滅度，即是將此種種差別一眼看破，
全無自性，徹底皆空，全眾生是涅槃，全涅槃是眾生，
全眾生無眾生，全涅槃無涅槃。
所以然者，正以無四相故耳。
人、我、愛、憎，四病相因，而又皆生於我相。
云我能滅度眾生，此我相也；而我能滅度，
必有為我所度之人，非人相乎？
如此較量分別，其間起一憎心而不欲度之，
云這個是眾生，此眾生相也；起一愛心而欲度之，
云願汝百歲，此壽者相也。
有此四相，顛倒妄想，此心安得降伏？
所謂不正等也，非菩薩便不是正覺。 ^209b12

降伏在住修中，住中降伏即實度者，修中降伏即無住布施，
便是離相。 ^209b36

○無餘有二義：一、生行業脫盡無餘，一切德業攝盡無餘。
other:: 
# 妙行無住分第四
○妙行無住分第四
　　妙行無住印三千，印破三千見性天。
　　鵲噪鴉鳴全體現，得方圓處且方圓。
commentary::  ^209b38

上章降伏之法已說盡，即安住之法亦已說盡，但滅度二字拆不開。
滅正在度處滅，度正在滅處度，六度正是涅槃實際處。
orig::  ^209b48

復次，須菩提！菩薩於法應無所住行於布施，
所謂不住色布施，不住聲、香、味、觸、法布施。
須菩提！菩薩應如是布施，不住於相。
何以故？若菩薩不住相布施，其福德不可思量。
須菩提！於意云何？
東方虗空可思量不？
不也，世尊！須菩提！
南西北方四維上下虗空可思量不？
不也，世尊！須菩提！
菩薩無住相布施，福德亦復如是不可思量。 ^209c6

須菩提！菩薩但應如所教住。
commentary::  ^209c18

此復答須菩提所問云何應住一句。
謂此心未能安住，良由作福祈報，未免著念耳。
惟菩薩於無所住法，行於布施。
布施有三：一、財施，一、無畏施，一、法施不住。
聲、色、香、味、觸、法施，此三種不住，不惟無其相，抑且無其心矣。
菩薩應如是布施者，三輪皆空，無相可住，其福德遂如十方虗空不可思量。
菩薩無上正等正覺之心，應如所教住矣。
總之，一無所住於心，而心無弗住矣。 ^209c20

世界中大者莫過虗空，一切性中大者莫過佛性。
此虗空中本無東西南北，若見東西南北亦是住相。
佛性本無我、人、眾生、壽者，若有此四相可見，
即是眾生性，不名佛性，所謂住相布施也。
應者，唯也。唯如上所說之教，住無相布施即是菩薩。 ^209c36

彌勒偈云：檀義攝於六，資生無畏法，此中一二三，是名修行住。 ^209c46

○無所住。不惟布施一法，乃至六波羅蜜、
四無量心、菩提、涅槃，俱無所住。
無住而住，如十方虗空也。
other:: 
# 如理實見分第五
○如理實見分第五
　　如理實見本無差，聖凡同印一枝華。
　　五葉聯芳千古盛，至今天下有虗誇。
commentary::  ^209c48

上文說個不住相，尚未說出所以不當住相之故得無量福德，
只說得無相的福報是應化邊事，不曾說得無相的源頭。
至說凡所有相皆是虗妄，虗妄之法豈可住著？
orig::  ^210a12

須菩提！於意云何？
可以身相見如來不？
不也，世尊。不可以身相得見如來。 ^210a20

何以故？如來所說身相即非身相。
佛告須菩提：凡所有相皆是虗妄，若見諸相非相即見如來。
commentary::  ^210a22

此段辨騐前說不住相布施。
佛具三十二相，尚然非相，況布施而可著相乎？
總之，無相妙行，不在佛應化之相，而當見法身真體。
世尊直告不可以相見如來，以如來所說之身，
即法身也，故云非身。 ^210a28

非相者，乃如來無為之覺體也。
既曰無為，如何可見？
葢眾生只因妄念起諸種種分別，所以見有諸妄之相，不見非相之真相。
若妄念不起，分別頓亡，則真實覺體自爾現前，所以云即見如來也。
other:: 
# 正信希有分第六
○正信希有分第六
　　正信希有個中知，呈机利物在當時。
　　和盤托出從君用，信手拈來早是遲。
commentary::  ^210a36

如來恐人看眾生太輕，看言說太重，所以佛答上半截是引眾生入淨信門，
下半截是表淨信出言說外。
可見佛之應身固是相，佛所說之法亦是相，
必并法非法之相俱空，而後可以名淨信也。
orig::  ^210b2

須菩提白佛言：世尊！
頗有眾生得聞如是言說章句生實信不？ ^210b10

佛告須菩提：莫作是說：如來滅後後五百歲，
有持戒修福者，於此章句能生信心。
以此為實，當知是人不於一佛、二佛、三、
四、五佛而種善根，已於無量千萬佛所種諸善根，聞是章句乃至一念生淨信者。 ^210b12

須菩提！如來悉知悉見是諸眾生得如是無量福德。 ^210b20

何以故？是諸眾生無復我相、人相、眾生相、
壽者相，無法相亦無非法相。 ^210b22

何以故？是諸眾生若心取相，即為著我、
人、眾生、壽者；若取法相，即著我、人、眾生、壽者。 ^210b24

何以故？若取非法相，則著我、人、眾生、壽者。
是故不應取法，不應取非法。
以是義故，如來常說：汝等比丘！
知我說法如筏喻者，法尚應捨，何況非法？
commentary::  ^210b28

此正答住修降問也。
無住行施，因深也。
無相見佛，果深也。
言說章句，即指前無相因果之說。
持戒修福，不於一佛二佛三四五佛而種善根，
直從無量千萬佛所而種根者，此等大根眾生，
即一念信心，所得福已無量矣。
不但無四相，即一切有無諸相，悉已皆空。
故云無法相，亦無非法相。 ^210b34

在佛所種善則緣勝，在無量佛所種善根則根深。
緣勝則諸佛護念，根深則般若熏心。
此淨信人，直下自信自心，性光陡露，諸相消亡。
法相既無，則空相便現。
夫無四相則人空，無法相則法空，無非法相則空亦空。
以清淨無相心，受清淨無相福，如渡海用筏，
借法明心，心悟便當捨法。
夫法是度生之具，尚不應戀，況非法元無體相可據，豈可取著乎。 ^210b46

無量千萬佛，即是本覺。
一念生淨信，即是始覺。
淨信，無所得信也。 ^210c12

歷事善友，故能積集信因，集因於多佛，所緣勝也。
種諸善根，久伏三毒，因勝也。 ^210c16

○此不滯相不執見之法，亦欲令捨，況滯相執見之非法，而可不捨乎。
other:: 
# 無得無說分第七
○無得無說分第七
　　無得無說本無傳，默然良久別尋玄。
　　商量據座無非咎，勘破分明出自然。
commentary::  ^210c18

承上章不可取法非法，而明無得無說之真法。
orig::  ^210c28

須菩提！於意云何？
如來得阿耨多羅三藐三菩提耶？
如來有所說法耶？ ^210c30

須菩提言：如我解佛所說義，無有定法名阿耨多羅三藐三菩提，
亦無有定法如來可說。 ^210c32

何以故？如來所說法，皆不可取、不可說，
非法、非非法。 ^210c36

所以者何？一切賢聖皆以無為法而有差別。
commentary::  ^210c38

上言法非法皆不可取，則似乎無可得無可說矣。
無上菩提，超情離見，清淨本然，隨眾生心，應所知量。
眾生根器無定，如來所說亦無定，何曾有一定法可執定說得。
若以為非法，則諸法既無，即真實相。
實相不無，又不是非法。
說是法不得，說是非法不得。
凡一定是法，一定非法，可取可說者，皆屬有為分別。
菩提之法，是清淨真如，不假分別，無所造作，曰無為法。
惟其無為，則無有自體依住處，可以取著，可以言說。
不獨如來如是，一切賢聖，離此別無修證之路差別。
言法無定相，莫從凌獵，不可說非法非非法作一句讀。
無為者，以正覺還我自性也。 ^210c40

從非法非非法看來，法本無法，無法即法。
以法為法固非，正以無為法不勝岐，故有差別，正深著以無為法之舛。
other:: 
# 依法出生分第八
○依法出生分第八
　　依法出生正話頭，寸心剖出月中秋。
　　不思善惡平懷處，不負平生海上流。
commentary::  ^211a16

此是較量持說此經功德，推明此經能出生佛法，
而不住於佛法，以見非他功德可比。
orig::  ^211a28

須菩提！於意云何？
若人滿三千大千世界七寶以用布施，是人所得福德寧為多不？ ^211a32

須菩提言：甚多，世尊！ ^211a34

何以故？是福德即非福德性，是故如來說福德多。
若復有人於此經中，受持乃至四句偈等，
為他人說，其福勝彼。 ^211a36

何以故？須菩提！一切諸佛及諸佛阿耨多羅三藐三菩提法，
皆從此經出。須菩提！
所謂佛法者，即非佛法。
commentary::  ^211a40

上文從無相、無住、無人、無法、無得、無說，
歸到無為，則般若真宗已了然矣。
菩提一現，萬法具足，無量福德從此生，無邊佛法從此出。
不可取，却是取不盡的；不可說，却是說不盡的。
故遂以福德言福德，非是有實性之福德。
所以如影過鏡，不礙鏡光；如像在空，不離空色。
福德亦何礙于多哉？
若論真諦之理，本無染，安有淨？
本無迷，安有悟？本無凡，安有聖？
無依無住，從此出生佛法。 ^211a46

一切佛法，攝在四句偈中，更受之持之，為人解說。
如一燈傳千萬燈，其光明震耀，不掛一塵。
比於三千世界，純施七寶，真實不虗，奚啻勝彼福德哉。
此經從心出，而一切法，及一切佛，皆出此心。
中峯謂：經中凡言四句偈，必上有乃至字，下有等字。
言於此經中，受持一句二句，乃至四句，以至十百千句等也。
other:: 
# 一相無相分第九
○一相無相分第九
　　一相無相法中王，相中突出氣昂昂。
　　輝天鑒地包今古，盡在吾人鼻孔藏。
commentary::  ^211b14

如來說佛法，從此經出。
此經二字，全重在觀照般若上。
因歷舉四果所證所得所修處，逐一徵之。
空生法眼頓開，答個甚大。
世尊隨又自徵云，如來何故說此大身。
佛所說之大身，即是前所說諸相非相之如來身也，即是自己所說以無為法之賢聖身也。
佛說非身，是名大身。
更不煩費一分修證，亦不待加一毫擴充。
orig::  ^211b34

須菩提，於意云何？
須陀洹能作是念：我得須陀洹果。
不？ ^211b48

須菩提言：不也，世尊！
何以故？須陀洹名為入流而無所入，不入色、
聲、香、味、觸、法，是名須陀洹。
commentary::  ^211c2

此聲聞乘初果也。
因推入流之故，不著一念，不入一塵，是名入流。
入，逆也，謂逆生死流也。
言逆流，則非實有此可逆，有彼可入而住之也。
不入六塵而入聖流，總是不取義。
orig::  ^211c6

須菩提，於意云何？
斯陀含能作是念：我得斯陀含果。
不？ ^211c14

須菩提言：不也，世尊！
何以故？斯陀含名一往來，而實無往來，是名斯陀含。
commentary::  ^211c16

此聲聞乘二果也。
彼雖願來，一次受生，不著往來之相，是一往來，
謂一來欲界，從此長往，此亦非有往來實住處也。
orig::  ^211c20

須菩提，於意云何？
阿那含能作是念：我得阿那含果。
不？ ^211c26

須菩提言：不也，世尊！
何以故？阿那含名為不來，而實無不來，是故名阿那含。
commentary::  ^211c28

此聲聞乘三果也。
凡情思慮已斷，不願來欲界受生，亦不著不來之相，并無不來處可住。
orig::  ^211c32

須菩提，於意云何？
阿羅漢能作是念：我得阿羅漢道。
不？ ^211c36

須菩提言：不也，世尊！
何以故？實無有法名阿羅漢。 ^211c38

世尊！若阿羅漢作是念：我得阿羅漢道。
即為著我、人、眾生、壽者。
commentary::  ^211c40

此聲聞乘四果也。
雖三界俱斷，一心不生，無法可學，未嘗作念我是阿羅漢，亦非有可住之阿羅漢地。
若阿羅漢自己作念，認著我是阿羅漢，
此則與眾生知見一般，即著四相矣。
不曰果而曰道者，聲聞之道，至此圓滿，有異於三果也。
orig::  ^211c44

世尊！佛說我得無諍三昧人中最為第一，是第一離欲阿羅漢。
世尊！我不作是念：我是離欲阿羅漢。
commentary::  ^212a6

欲界思惑最多，塵念欲行，我念欲遣，猶如水火不相和合，謂之諍。
四果中皆有無字，乃無為之法。
三昧云正受，亦名正見。
念念常正，無一邪心，得道忘言，即是無諍三昧。
取捨情忘，故為離欲阿羅漢。
orig::  ^212a10

世尊！我若作是念：我得阿羅漢道。
世尊則不說須菩提是樂阿蘭那行者。 ^212a18

以須菩提實無所行，而名須菩提是樂阿蘭那行。
commentary::  ^212a20

阿蘭那云：無喧雜，亦云寂靜行。
此須菩提自述，以考證世尊也。 ^212a24

阿蘭那即無諍，即是清淨行。
清淨行者，謂除去有所得心也。
無諍而出於三昧，則非若世人有心忍耐之無諍，故為第一。
阿羅漢證果，實落處全在清淨無為的菩提心。
而此心元無體相，無依住，不可取，不可說。
所以親到此地位，方知一毫執取不得。
若才有可舉似執著處，便着四相，而非四果聖人矣。
other:: 
# 莊嚴淨土分第十
○莊嚴淨土分第十
　　莊嚴淨土化人天，顯正摧邪總是權。
　　權實竝行人借借，方知大道本無傳。
commentary::  ^212a28

此章是徵明佛菩薩之受記嚴土不可取說，
結勸諸菩薩無住生心，因喻明無相身之大而空生深解也。
orig::  ^212a48

佛告須菩提：於意云何？
如來昔在燃燈佛所，於法有所得不？ ^212b6

不也，世尊。如來在燃燈佛所，於法實無所得。
commentary::  ^212b8

此世尊自述，以證須菩提也。
八王子皆師妙光，最後成佛者為燃燈，乃釋迦受記之師。
恐人疑有師傳，而須菩提已知之深，下一實字見從師，
非無開導指示，但以心傳，而非以法傳也。
總之，為佛雖有次第，禪心只在無著。
orig::  ^212b10

須菩提！於意云何？
菩薩莊嚴佛土不？
不也，世尊。何以故？
莊嚴佛土者即非莊嚴，是名莊嚴。
commentary::  ^212b20

上言法無可得，此又借莊嚴以喻之。
莊嚴世間佛土，通修萬行六度。
此莊嚴自心佛土，外貌美觀，殊不足尚，故云即非。
徒為虗名，故云是名。
生清淨心，是真莊嚴。
亦以一切功德，成就莊嚴也。
orig::  ^212b24

是故，須菩提！諸菩薩摩訶薩應如是生清淨心，
不應住色生心，不應住聲、香、味、觸、法生心，應無所住而生其心。
commentary::  ^212b32

住色即生色心，住聲、香、味、觸、法，即生聲、
香、味、觸、法心。不生所住心，自生清淨心。
夫離相而至生清淨心，則住伏不待言矣。
修行之人，只在六根門下，應於萬境，而不可為萬境所轉。
單明自己靈心，權名為心。
本無此心，故曰而生其心。
orig::  ^212b38

須菩提！譬如有人身如須彌山王。
於意云何，是身為大不？ ^212b48

須菩提言：甚大，世尊！
何以故？佛說非身，是名大身。
commentary::  ^212c2

又借人身以喻之。
須菩提答言：甚大。
葢指人心，非指人身。
色身雖大，內心量小，不名大身。
內心量大，等虗空界，方名大身。
色身縱大，如須彌山，終不為大。 ^212c6

非土之土，常寂光也。
非身之身，乃法身也。
身土皆空，心境雙絕，始是般若極則，以顯法身無住之理。
非身名身者，非有漏有為身，是無漏無為身，清淨身也。
other:: 
# 無為福勝分第十一
○無為福勝分第 " resp=十一
　　無為福勝別為文，萬法歸源總一門。
　　大事門開無可比，靈臺竪起鎮巍巍。
commentary::  ^212c14

此章是較量持經福德之勝，歷舉聲聞佛菩薩俱從無為法中現出許多差別，
究竟歸於無為。所以將恒河喻法身，以恒河中沙喻出生之佛法，
以沙等恒河喻佛法中全體即非佛法。 ^212c28

○受持般若者，於心無所生，於法無所住，是謂無為勝福。
orig::  ^212c34

須菩提！如恒河中所有沙數，如是沙等恒河。
於意云何？是諸恒河沙寧為多不？ ^212c38

須菩提言：甚多，世尊！
但諸恒河，尚多無數，何況其沙，
commentary::  ^212c40

恒河從阿耨池東西流出，周四十里，銀沙混流，
沙細如麵，其數無量，以一沙成一河，如是沙等恒河，其多尚可量耶？ ^212c44

恒河即殑伽河，佛近此說法，故取為喻。
福德前已喻，較頓說難信，故次第說來，
為漸化眾生，令信無上妙義。
orig::  ^213a2

須菩提！我今實言告汝，若有善男子、善女人，
以七寶滿爾所恒河沙數三千大千世界，
以用布施，得福多不？
須菩提言：甚多，世尊！
佛告須菩提：若善男子、善女人，於此經中，
乃至受持四句偈等，為他人說，而此福德，勝前福德。
commentary::  ^213a8

布施七寶，得三界中富貴報。
講說大乘經典，令諸聞者生大智慧，成無上道。
當知受持福德，勝前七寶。
福德，約多福以顯勝。
施感生死，竟趨菩提。
other:: 
# 尊重正教分第十二
○尊重正教分第十二
　　尊重正教在當人，遼天拄杖現全身。
　　有時放下元無我，惟有娘生日逐新。
commentary::  ^213a18

此章是申明此經功德之所以勝。
初明處可敬，二明人可尊，三明處有佛。
orig::  ^213a30

復次，須菩提！隨說是經乃至四句偈等，
當知此處一切世間天、人、阿修羅，皆應供養如佛塔廟。
commentary::  ^213a34

所在之處，如有人說是經，念常無念，心無得心，
順眾生心而為說，令諸聽者除迷妄心，
悟得本來佛性，常行真實，感得天、人、阿修羅等皆來供養。 ^213a38

大般若說：天帝不在，諸天若來，但見空座，盡皆作禮供養。
orig::  ^213a44

何況有人盡能受持讀誦？
須菩提！當知是人成就最上第一希有之法。 ^213a48

若是經典所在之處，即為有佛。
若尊重弟子。
commentary::  ^213b2

自心誦得此經，自心解得此經義，自心體得無著無相之理，
所在之處常修佛行，念念無有間歇，即是心是佛，故言所在之處即為有佛。 ^213b6

尊重弟子，即指文殊普賢諸大菩薩，道尊德重也。 ^213b12

何況二字有二意：一是說經之處尚如此，
而況說經之人；一是隨說四句尚如此，而況受持全經之人。 ^213b14

洗心向此經典，於有相中悟無相，於有說中悟無說，
自見凡相皆妄，離相即佛。
other:: 
# 如法受持分第十三
○如法受持分第十三
　　如法受持不用尋，三皈三學在中心。
　　超然獨步須彌頂，大地山河一塊金。
commentary::  ^213b20

此章是如來特示經名，正是一部經點眼處。
這般，若是上半部經的眼，下半部經的根源。
orig::  ^213b30

爾時須菩提白佛言：世尊！
當何名此經？我等云何奉持？
佛告須菩提：是經名為金剛般若波羅蜜，以是名字汝當奉持。
commentary::  ^213b34

須菩提已透脫四句妙旨，遂求直揭經名，得奉持之法。
世尊但告之曰：是經名為金剛般若波羅蜜。
意謂此法即此心耳。
奉持者，即以此心奉持此法。 ^213b40

親證菩提，必須以無為法。
要得無為法，須具離相離名的智慧眼。
如是堅固，如是猛利，全是般若的力用，
喚作金剛劍，亦喚作金剛眼。
此眼一開，則纖塵不留，四相俱掃，在四果非四果，
在菩薩非菩薩，在佛非佛，在法非法，還著得一毫修證麼？
還分得一毫漸次麼？
所以佛將般若二字，與此經安名，而又加以金剛二字，
以見至堅至利，不與萬法為侶，乃一切俱空，
一切具足，到彼岸之般若也。
orig::  ^213b46

所以者何？須菩提，佛說般若波羅蜜，即非般若波羅蜜，是名般若波羅蜜。
commentary::  ^213c14

佛既教人離相，却立出一個經名，殊不知般若即非般若，
本來無相，則名亦非名也。
般若即是人人清淨心體上一點靈光，
故又轉一語曰：是名般若波羅蜜，離一切相，即一切法。
盡大地無有一法是般若存住處，亦無有一法不是般若放光處。
無著云：對治恐隨言執故。
orig::  ^213c18

須菩提！於意云何？
如來有所說法不？
須菩提白佛言：世尊！
如來無所說。
commentary::  ^213c30

須菩提知如來說法，心無所得，故言無所說，此方是真能奉持的人。
無著云：第一義不可說。
orig::  ^213c34

須菩提！於意云何？
三千大千世界所有微塵是為多不？ ^213c38

須菩提言：甚多，世尊！
須菩提！諸微塵，如來說非微塵，是名微塵。
如來說世界非世界，是名世界。
commentary::  ^213c40

大雲云。諸地塵非貪等煩惱塵，是無記地塵。
三千界非煩惱染因界，是界為塵，因塵不生煩惱。
施為福，因福生煩惱。 ^213c44

上文說般若即非般若，直到一法不立處，
因甚忽然舉個至多的微塵來發問，向這裏得個活路，方纔不向無所說處坐定？
空生於大而世界，細而微塵，尚未有這般廣大心胸，
差別眼目，去包羅得他，辨別得他，所以呼其名而告之曰：
這至多的微塵，眾生終日在裏許流轉，
二乘一生向這裏脫離，若自如來看來，却是當體全空的。 ^214a2

世界即非世界，畢竟喚作甚麼？
遂曰：是名世界。不曾作念展拓他，亦不曾作念把住他，依舊無所說也。
orig::  ^214a16

須菩提！於意云何？
可以三十二相見如來不？
不也，世尊。不可以三十二相得見如來。
何以故？如來說三十二相即是非相，是名三十二相。
commentary::  ^214a22

因推廣世間難說之理，以證佛說般若之法，
微塵該盡宇內人物，世界該盡天地終始。 ^214a28

盡十方世界，是自己光明。
如來說到這裏，將如來非身的大身，一時邈出。
然欲執之以見法身，何異執微塵以當世界。
空生當下答個不可。
以相見如來，真是他自己見處。 ^214a32

三十二相，謂眼耳鼻舌身五根中修六波羅蜜，
是三十意根中修無住無為，共三十二。
觀相元妄無可指陳，不妨相即無相，故曰即非身相。
觀相元真塵塵妙覺，不妨無相即相，故曰是名三十二相。 ^214a40

○即非掃跡也。是名本具也。
須菩提問：云何奉持故標名，不使其於受持處生執著也？
orig::  ^214a46

須菩提！若有善男子、善女人，以恒河沙等身命布施。
commentary::  ^214b4

世間最寶惜者身命，如尸毗王之救鴿捨身，
薩埵之飼虎捨命，非施七寶之比。
然而猶見有身可捨，是未知身相之即非身相也。
猶見布施身命有恒河沙之多，是未能布施不住於相也。
orig::  ^214b6

若復有人，於此經中，乃至受持四句偈等，
為他人說，其福甚多。
commentary::  ^214b14

復舉持經功德之大，前說七寶，今說身命，布施更切矣。
捨身命以救世，亦人所至難，畢竟無益於性分。
世尊每說到法無其法，說無可說處，亟以持經功德示之，惟恐人玩易之也。
已前領悟，以下陳情。
other:: 
# 離相寂滅分第十四
○離相寂滅分第十四
　　離相寂滅是虗無，無中唱出眾心孚。
　　輕輕彈破虗無境，千古靈人幾合符。
commentary::  ^214b18

空生頓悟：如來的大身，即是非身；自家一向所悟的非身，即是如來的大身。
無為法一時遍滿乾坤，自己報身與山河大地，當下豁開。
解到這裏，不覺悲感自陳，發起下問。
orig::  ^214b34

爾時，須菩提聞說是經，深解義趣，涕淚悲泣而白佛言： ^214b42

希有，世尊！佛說如是甚深經典，我從昔來所得慧眼，未曾得聞如是之經。 ^214b44

世尊！若復有人得聞是經，信心清淨即生實相，當知是人成就第一希有功德。
世尊！是實相者即是非相，是故如來說名實相。 ^214b46

世尊！我今得聞如是經典，信解、受持，不足為難。
若當來世後五百歲，其有眾生得聞是經，
信解、受持，是人即為第一希有。 ^214c2

何以故？此人無我相、無人相、無眾生相、無壽者相。 ^214c8

所以者何？我相即是非相，人相、眾生相、壽者相即是非相。 ^214c10

何以故？離一切諸相即名諸佛。
commentary::  ^214c12

空生解後，既喜其聞，又悲其晚，所以喜極而悲，
如忘忽憶，安能禁其涕淚悲泣，而白佛言乎？
歎個希有。世尊前贊希有，在度生上說。
此歎希有，在說法處說。
佛說如是甚深經典，不惟人空，而且法空，并般若智相亦空。
聞如是人法俱空之經，而發信心，信得此外別無有法，
此中亦無法相可得，便見真實性相，逈然獨露，
頭頭上明，物物上顯。
實相既生，法身中具有恒沙性功德，自然觸處圓成，皆是第一義諦。
纔見有一法可當情，便墮影響，故急轉一語曰：
是實相者，非有相，非無相，非非有相，非非無相，非有無俱相。
如來前說，若見諸相非相，則見如來正說此非相，乃為實相耳。
空生說到這裏，愈見淨信之難。
恐末法人信不及，欲激勸將來。
故曰：我今得聞是經，當佛世而親承佛誨，
信而不疑，解而不惑，受而不逆，持而不忘，不足為難。
惟當末法無佛之世，不能親承佛慈提命，
但憑文字，得聞是甚餘經典，而信解受持，是則真為第一希有也。
此信心清淨的人，四相俱無，為他信心清淨。
實相即是非相，五蘊本來空寂；我相即是非相，
彼此元來絕待；人相即是非相，萬象一法所印；
眾生即非眾生，億劫不出剎那；壽者即非壽者，
四相所以不煩斷滅，而當體全空。
由是見一切色，聞一切聲，盡是無為真佛。
放光現相處，不復可以相名之矣。
相即是佛，一切諸相，即名諸佛。
善財入一毛孔，過不可說世界，見微塵數佛，便是此證。
orig::  ^214c14

佛告須菩提：如是，如是！
commentary::  ^215a16

佛印可須菩提所解，重言：如是，深然其言也。
orig::  ^215a18

若復有人得聞是經，不驚、不怖、不畏，當知是人甚為希有。
commentary::  ^215a20

空生既深解如來，便要他實實去行六波羅蜜。
離相起行，便是不思議境界，有許多可驚、
可怖、可畏處。故將勸行六度，先以不驚、
怖、畏發起言。是經淨信說到離一切相的田地，也大難承當。
若復有人得聞是經，初聞之而言下坦然，
不作驚異想；繼思之而心下帖然，不作恐怖想；
終修持之而荷擔毅然，不作畏縮想。
當知此等人，即是最上根器，直到彼岸，而為希有之人。
orig::  ^215a24

何以故？須菩提！如來說第一波羅蜜，即非第一波羅蜜，是名第一波羅蜜。
commentary::  ^215a40

此不驚怖畏之人，何以便稱希有？
以此經名為般若。
六波羅蜜中，般若是正因，餘五度為助緣。
如來說般若是第一波羅蜜，以法身最大最無上，惟般若能成就法身故。
所以信此般若，功德人品，俱成第一。
然此般若，無處所可住，無照用可尋，擬思即錯，動念即差。
盡十方世界，求一般若，體相不可得；盡十方世界，
求一不是般若，行相處亦不可得。
本無第二，何有第一？
此第一，是對餘五波羅蜜言而說。
六度總一般若，以起下忍辱、布施、一切離相之意。 ^215a44

波羅稱彼岸，於中十種名：一、布施，二、持戒，
三、忍辱，四、精進，五、禪定，六、智慧，七、慈，八、
悲，九、方便，十、不退。
是名十種波羅蜜。
解空自性，名第一波羅蜜。
orig::  ^215b14

須菩提，忍辱波羅蜜，如來說非忍辱波羅蜜，是名忍辱波羅蜜。
commentary::  ^215b20

六度中最難離相者，無如忍辱一度。
被人毀害曰辱，我能安受曰忍，然見有辱可忍，即不能忍矣。
此忍辱原從般若而出，本源之心，寂然不動，
遠離分別，泯絕能所，即忍辱非忍辱，所以名為忍辱波羅蜜耳。
orig::  ^215b24

何以故？須菩提！如我昔為歌利王割截身體，
我於爾時，無我相、無人相、無眾生相、無壽者相。 ^215b34

何以故？我於往昔節節支解時，若有我相、
人相、眾生相、壽者相，應生嗔恨。
commentary::  ^215b36

忍辱實實有此事相，何以言非忍辱？
只為能離四相故。
如來因引己事明之。
如來昔為忍辱仙人，遇極惡王，出遊山中。
王妃乘王寢，來禮仙人。
王怒問：得四果否？
答：不得。我常修忍辱道。
王即割截仙人，先斬兩臂，次及兩足，後及耳鼻。
四天王瞋怒，雨沙礫石。
王懼懺悔。仙言：我心無瞋，身即平復。
王乃皈信。當是之時，如來身被割截，而外不見能割之人，內不見有所割之我。
人我中間，不見種種差別之眾生。
一剎那間，不見有前後相續之壽者。
四相不生，分別不起，何曾見有辱可忍？
orig::  ^215b42

須菩提！又念過去於五百世作忍辱仙人，
於爾所世無我相、無人相、無眾生相、無壽者相。
commentary::  ^215c14

追念歌利王時，越今五百世，仍入山修道，略不涉嗔恨。
見忍辱非一世也，無四相方不亂真性。
因須菩提離相即佛之語，深契佛心。
世尊遂將自己引證，申明相之斷不可有。
orig::  ^215c18

是故，須菩提！菩薩應離一切相，發阿耨多羅三藐三菩提心。
不應住色生心，不應住聲、香、味、觸、法生心，應生無所住心。
commentary::  ^215c26

菩薩欲證菩提果者，應離一切相，發菩提心。
離相方能發第一心，而稱無上。
離相方能發廣大心，而稱正等。
離相方能發常心，而稱正覺。
要離我人四相，先離六塵。
我人四相，由住著六塵而起。
前文止說布施，應離六塵。
此云發菩提，亦要離相。
發菩提若不離相，即使一切色皆佛色，一切聲是佛聲。
而佛見法見猶存，菩提亦成法相矣。
所以離却六塵，生無住心，方是菩提。
orig::  ^215c32

若心有住即為非住，是故佛說菩薩心不應住色布施。
commentary::  ^215c48

若心住涅槃，非是菩薩住處。
不住涅槃，方是菩薩住處。
即前說應無所住而生其心也。
菩薩不為自身而行布施，但為內破慳貪心，
外稱一切眾心，而行布施也。
六塵中，色為第一。
度生中，施為第一。 ^216a4

○相見本空，智慧元顯。
本空，故人我、眾生、壽者，全彰般若之光。
元顯，則壽者、眾生、人我，總是金剛之體。
orig::  ^216a10

須菩提！菩薩為利益一切眾生故，應如是布施。
如來說一切諸相，即是非相。 ^216a16

又說：一切眾生即非眾生。
commentary::  ^216a18

欲使含靈盡被恩澤，豈可自隘其心，著我見故見眾生。 ^216a20

不住色等諸相布施，然後自性獲清淨無為功德，而眾亦受清淨無為之益。
orig::  ^216a24

須菩提！如來是真語者、實語者、如語者、
不誑語者、不異語者。
commentary::  ^216a28

凡小之人，一聞此經，有不驚之、怖之、畏之，
以為是如來之異語、誑語乎？
不知離相發心，理原如是，如來是真語者；
離相發心，事亦如然，如來是實語者；離相發心，
如理如事，如來是如語者；離相發心，惟此是實，
如來是不誑語者；離相發心，千聖不易，如來是不異語者。 ^216a32

真即不妄，實即不虗，順理為如。
不誑，不欺世也。不異，不恠誕也。
無非破眾生狐疑之見。
orig::  ^216a44

須菩提！如來所得法，此法無實無虗。
須菩提！若菩薩心住於法而行布施，如人入暗，即無所見。
若菩薩心不住法而行布施，如人有目，
日光明照，見種種色。
commentary::  ^216a48

無實者，以法體空寂無相可得，然中有恒沙性德用之不匱，
故言無虗。 ^216b6

於一切法心有住著，即不了三輪體空如盲處暗。
若菩薩常行般若波羅蜜多，無著無相行，
如人有目處，於皎日之中何所不見？ ^216b10

一心既等虗空，六度俱生實相，所謂離一切相則名諸佛也。
orig::  ^216b16

須菩提！當來之世，若有善男子、善女人，
能於此經受持讀誦，即為如來。 ^216b20

以佛智慧，悉知是人，悉見是人，皆得成就無量無邊功德。
commentary::  ^216b22

人誠能離相發心，則是人成就第一，功德亦成就第一矣。
當來之世，善男子善女人，能於此離相之經，
受持讀誦，此人智慧弘開，不住於法，豈獨二乘不能窺測，亦且菩薩不能盡之。
惟有如來，以佛光明普照之真智慧，方能悉知其存心，
悉見其行事，生心動念，忍辱布施，無不利益眾生而為功，長養菩提而為德。
由一行以推之萬行，由一世以推之百世，
眾生無邊，利益亦無邊，菩提無量，長養亦無量，安有不成就最上第一希有之法者哉。
other:: 
# 持經功德分第十五
○持經功德分第十五
　　持經功德養天真，化外風光別有因。
　　頓悟門開歸萬法，一歸何處本來人。
commentary::  ^216b26

在在處處，言經中有佛全身，人當在在尊敬也。
orig::  ^216c2

須菩提！若有善男子、善女人，初日分以恒河沙等身布施，
中日分復以恒河沙等身布施，後日分亦以恒河沙等身布施，
如是無量百千萬億劫以身布施。 ^216c4

若復有人，聞此經典，信心不逆，其福勝彼。 ^216c8

何況書寫，受持讀誦，為人解說，
commentary::  ^216c10

佛說末法之時，得聞此經，信心不逆，四相不生，即是佛之知見。
此人功德，勝前多劫捨身功德。 ^216c14

初日分為早晨，中日分為日午，後日分為晚間。
一日三時，布施功德。 ^216c18

菩薩一文一義，一句一偈，莫不從捨身命來。
又曰：觀三千大千世界，乃至無有如芥子許，不是菩薩捨身命處。
葢顯信心難生，佛法難聞也。
信力曰受，念力曰持，對文曰讀，背文曰誦。
書寫受持讀誦者，自行也。
為人解說者，化他也。
orig::  ^216c22

須菩提！以要言之，是經有不可思議、不可稱量、無邊功德。 ^216c32

如來為發大乘者說？
為發最上乘者說？
commentary::  ^216c34

以要言之，是言經義殊勝，大乘最上乘言人根殊勝，受持讀誦述成人殊勝。
無著云：不可思議者，惟自覺故。
不可稱量者，無有等及勝故。 ^216c36

大乘說、最上說，如斬一握絲，一斬一切斷。
最上者，一佛乘也。
orig::  ^216c42

若有人能受持、讀誦、廣為人說，如來悉知是人、
悉見是人，皆得成就不可量、不可稱、無有邊、不可思議功德。 ^216c46

如是人等，即為荷擔如來阿耨多羅三藐三菩提。
commentary::  ^217a2

大乘者，智慧廣大，善能建立一切法。
最上乘者，無垢法可厭，無淨法可求，不見眾生可度，
不見涅槃可證，不作度眾生心，亦不作不度眾生心，
是名最上乘，亦名一切智，亦名無生忍，亦名大般若。
上根之人，聞此經典，深悟佛意，持自心經，
見自本性究竟，復起利他之行，能為人解說，
令諸學者，自悟無相之理，得見本性如來，
成無上道，了悟經理，將如來無上正等正覺，以一身負任之。 ^217a4

○背負曰荷，在肩曰擔。
荷擔即前無餘，直下擔盡也。
orig::  ^217a18

何以故？須菩提！若樂小法者，著我見、人見、
眾生見、壽者見，即於此經不能聽受讀誦、為人解說。
commentary::  ^217a22

彼惟會得大乘最上乘之妙耳。
若以小乘自限，雖不著相，猶未忘見，便於無相妙理不能契合，
自己未度，豈能化人？
orig::  ^217a26

須菩提！在在處處若有此經，一切世間天、
人、阿修羅所應供養，當知此處即為是塔，
皆應恭敬作禮圍遶，以諸華香而散其處。
commentary::  ^217a32

若人口誦般若，心行般若，在在處處，常行無為無相之行，
此人所在之處，如有佛塔，感得天人供養，
是人心中自有世尊，故云如。 ^217a38

恐人執忍辱之說，徒知捨命捐生，而不知修全真性，
故極言身命布施之不若持經功德，因讚般若法身常住。
other:: 
# 能淨業障分第十六
○能淨業障分第十六
　　能淨業障本來空，千差萬別理難窮。
　　個中若有江湖客，何必今朝又啟蒙。
commentary::  ^217a44

此章是言功德不可思議。
首段是滅罪不可思議，次段是證果不可思議，第三段是總結不可思議。
orig::  ^217b8

復次，須菩提！若善男子、善女人受持讀誦此經，
若為人輕賤，是人先世罪業應墮惡道。
以今世人輕賤故，先世罪業即為消滅，當得阿耨多羅三藐三菩提。
commentary::  ^217b12

前未及世人業報故。
復次言之，夫非欲人堅此持經之念，宿世作業應招惡報，
因持經力止受小挫，忍此辱而力加進修，當得無上菩提。 ^217b18

上言經在之處，應恭敬供養，則持經之人，其當尊重可知矣。
乃善男子善女人，受持讀誦此經，反為人輕賤者，何故？
豈此經果無騐耶？
由是人前世罪業，應墮三塗惡道，以今世持經之故，但為人輕賤以償之。
雖遭輕賤，以持般若，心不著相，罪性本空，
菩提之體，自然明淨。 ^217b24

先世即是前念妄心，今世即是後念覺心。 ^217b36

圭峯云：此明持經轉罪為福。
修持無我等相，即煩惱障盡；極惡消滅，
即業障盡；不墮惡道，即報障盡。
三障既滅，三德必圓，故云當得菩提。 ^217b38

昔唐太宗註金剛經，至輕賤閣筆，問一禪師，
答云：此經專摧種子故也。
太宗當下了然，從此下筆，沛然無礙。
葢現業易消，種業難滅，每遇善緣，多方阻撓，
類有物以敗之者，皆種子為之崇也。
是以楞嚴神呪，亦為專摧種子而設。 ^217b44

先世有報障，今日受持經。
暫被人輕賤，轉重復還輕。
orig::  ^217c6

須菩提！我念過去無量阿僧祇劫，於燃燈佛前，
得值八百四千萬億那由他諸佛，悉皆供養承事，無空過者。 ^217c10

若復有人，於後末世，能受持讀誦此經，
所得功德，於我所供養諸佛功德，百分不及一，
千萬億分，乃至算數譬喻所不能及。
commentary::  ^217c14

佛自追思前生，歷無數劫阿僧祇，華言甚無數。
又記在師前遇無數佛那由他，亦言甚無數。
如此供養諸佛，可謂至多，有特出之英。
持經見本性，豈區區敬佛可比數哉？
供養只是供他佛，持經是供自性之佛，所以福德霄壤不侔也。
orig::  ^217c20

須菩提！若善男子、善女人，於後末世，有受持讀誦此經，
所得功德，我若具說者，或有人聞，心即狂亂，狐疑不信。
須菩提！當知是經義不可思議，果報亦不可思議。
commentary::  ^217c30

上文屢言功德之多，猶是略說。
若持經者所得功德，我若具說，彼常人聞之，必至驚駭。
所以然者，葢以此經義趣是無相之旨，故其果報非可以言說求也。
總是形容經典之甚重，持經功德之甚大，而惓惓期望後人之尊信耳。
other:: 
# 究竟無我分第十七
○究竟無我分第十七
　　究竟無我絕三玄，真空妙理本無傳。
　　人人自有黃金相，分付東君仔細參。
commentary::  ^217c38

菩薩度生無我，亦如佛之得菩提無法，以申明實無眾生得滅度之義。
重問發心，正從不可思議來。
orig::  ^218a6

爾時須菩提白佛言：世尊！
善男子、善女人發阿耨多羅三藐三菩提心，云何應住？
云何降伏其心？佛告須菩提：若善男子、
善女人發阿耨多羅三藐三菩提心者，
當生如是心：我應滅度一切眾生。
滅度一切眾生已，而無有一眾生實滅度者。
何以故？須菩提！若菩薩有我相、人相、眾生相、
壽者相，即非菩薩。 ^218a10

所以者何？須菩提！
實無有法發阿耨多羅三藐三菩提心者。
commentary::  ^218a20

復理：前問亦有分別，初問初皈依者，今問證佛果者。
答言：已發心過者，只要此心如如，非度生，則住伏之心亦幾乎息矣。
有可度之生，不起能度之念，若四相未除，如何住伏其心而名菩薩？
所以無上正等正覺心，原無法可得也。
彌勒偈云：於內心修行，存我為菩薩，此即障於心，違於不住道。 ^218a24

發菩提心，原實無有法。
所云發心，只是性光發露，全性起修。
全修在性空生疑，如何住降。
不知惟無能發之我，所發之法，然後名真住降也。
此文意與前同。前是破情顯智，今是忘智顯理。
由此賢位，漸入聖階。
orig::  ^218a36

須菩提！於意云何？
如來於燃燈佛所，有法得阿耨多羅三藐三菩提不？ ^218a46

不也，世尊。如我解佛所說義，佛於燃燈佛所，無有法得阿耨多羅三藐三菩提。 ^218a48

佛言：如是，如是！ ^218b2

須菩提！實無有法如來得阿耨多羅三藐三菩提。
須菩提！若有法如來得阿耨多羅三藐三菩提者，
燃燈佛即不與我授記：汝於來世當得作佛，號釋迦牟尼。 ^218b4

以實無有法得阿耨多羅三藐三菩提，
是故燃燈佛與我授記，作是言：汝於來世當得作佛，號釋迦牟尼。 ^218b10

何以故？如來者，即諸法如義。
若有人言：如來得阿耨多羅三藐三菩提。
須菩提！實無有法佛得阿耨多羅三藐三菩提。 ^218b14

須菩提！如來所得阿耨多羅三藐三菩提，於是中無實無虗。 ^218b18

是故如來說一切法皆是佛法。 ^218b20

須菩提！所言一切法者，即非一切法，是故名一切法。
commentary::  ^218b22

欲引己為證，故云於意云何。
先使其思於然燈佛所，正引己證上也。
法從心生，外心無法，如是如是，讚其言甚當也。
設有法可傳，然燈何必授記？
後來作佛，來世即然燈，沒後廣度為釋迦，清淨為牟尼。
是故然燈佛於我授記，以見無上菩提心，
從心自發，真性不動，曰如如。
稍加添著，即非如義。
若有人言如來有法得者，總凡人言之耳。
實無有法，決言以釋凡人之疑。
無相無住則無實，安住降伏又非虗。
正見如如之妙，一切法即度生布施忍辱類。
修行成佛，借此初入門。 ^218b26

降怨王請然燈佛入城，城中長幼盡迎，
因路泥善慧布髮，佛於此授記。 ^218b46

自心是佛，豈向佛邊求？
佛實無有法得無上菩提者。
菩薩離相行六波羅蜜，如來要離相人個個解到這裏，
故將一切諸法生滅、垢淨、增減種種變異之相，皆從眾生顛倒妄想分別而有。
若人不生分別，性相常在，畢竟平等，本來寂滅，何嘗有甚變異？
此即一切諸法的體性，全體如如，是即非一切法。
惟即非一切法，是以法法皆同法界，而為佛法一切法也。
orig::  ^218c2

須菩提！譬如人身長大。
須菩提言：世尊！如來說人身長大，即為非大身，是名大身。
commentary::  ^218c18

復以人身譬法之非真有，大身非真有，則佛法非真有可知。 ^218c22

前說如須彌山王之大身，至此方見實際空生。
從前悟得的，一時現前直答云：如來說人身長大，
非同一切法而和合成身，又非外一切法而別自為身。 ^218c26

彌勒偈云：依彼法身佛，故說大身喻。
身離一切障，及徧一切境。
功德及大體，故即說大身。
非身即是身，是故說大身。
非身者，無有諸相故。
大身者，有真如體故。 ^218c34

大身有二義：一者、徧一切處，即法身；一者、
功德大，即報身。皆離諸相，故名為非。
orig::  ^218c42

須菩提！菩薩亦如是，若作是言：我當滅度無量眾生。
即不名菩薩。何以故？
須菩提！實無有法名為菩薩。
是故佛說：一切法無我、無人、無眾生、無壽者。
commentary::  ^218c46

彌勒偈云：不達真法界，起度眾生意，及經淨國土，生心即是倒。 ^219a4

菩薩亦如是，言：菩薩度生，不見有度。
亦如是：我當滅度無量眾生。
是自認普度功德，實無有法。
言：修行雖有佛法，而法非真性，法無其法。
無我即度我法，無人即度人法，無眾生即度眾生法，無壽者即度一切輪迴生死法。
orig::  ^219a8

須菩提！若菩薩作是言：我當莊嚴佛土。
是不名菩薩。 ^219a18

何以故？如來說莊嚴佛土者，即非莊嚴，是名莊嚴。
須菩提！若菩薩通達無我法者，如來說名真是菩薩。
commentary::  ^219a20

無著云：人無我，法無我。 ^219a24

再舉佛像言之：飾金寶於佛土，凡夫之見佛，
惟清淨自心為莊嚴，豈假外飾？
度無相，施無住，皆無我法，前雖得聞，未必能通達此法頭頭是法，
法法無我，是真修行菩薩。 ^219a26

總之，由離相而無我之法行，由無我而離相之心化。
other:: 
# 一體同觀分第十八
○一體同觀分第十八
　　一體同觀共一天，白雲明月自相便。
　　森羅萬象同根本，昔日今時盡是權。
commentary::  ^219a34

此章以下，正明一切法無我。
智眼即般若波羅蜜，福德相好是修餘五波羅蜜而成，
說法亦從智波羅蜜而出，所謂一切法皆佛法也。
上明五眼知見之周徧，下明五眼見處無一法可得。
orig::  ^219a44

須菩提！於意云何？
如來有肉眼不？
如是，世尊！如來有肉眼。 ^219b4

須菩提！於意云何？
如來有天眼不？
如是，世尊！如來有天眼。 ^219b6

須菩提！於意云何？
如來有慧眼不？
如是，世尊！如來有慧眼。 ^219b8

須菩提！於意云何？
如來有法眼不？
如是，世尊！如來有法眼。 ^219b10

須菩提！於意云何？
如來有佛眼不？ ^219b12

如是，世尊！如來有佛眼。
commentary::  ^219b14

欲言如來照見世人之心，先以云何使其思？
化身觀見為肉眼，普照大千為天眼，智燭常明為慧眼，
了諸法空為法眼，自性常覺憐念眾生為佛眼。
佛教除却迷心，即五眼開。 ^219b16

慧眼以根本智照真理故，法眼以後得智說法度人，在佛總名佛眼。
古德云：天眼通非礙，肉眼礙非通，法眼難觀俗，
慧眼了知空，佛眼如千日，照異體還同。
orig::  ^219b24

須菩提！於意云何？
如恒河中所有沙，佛說是沙不？
如是，世尊！如來說是沙。 ^219b32

須菩提！於意云何？
如一恒河中所有沙，有如是沙等恒河。 ^219b34

是諸恒河所有沙數佛世界，如是寧為多不？ ^219b36

甚多，世尊！
commentary::  ^219b38

佛說此河中沙，一沙況一佛世界。
佛舉此眾國土者，欲明其中所有眾生，一一眾生皆有佛心也。
orig::  ^219b40

佛告須菩提：爾所國土中所有眾生。
若干種心，如來悉知。 ^219b44

何以故？如來說諸心皆為非心，是名為心。
所以者何？須菩提，過去心不可得，現在心不可得，未來心不可得。
commentary::  ^219b46

心從無始以來，未常變動，雖境分三際，
心無二心，故不可得謂三心俱無也。 ^219c4

人數既多，心數益多，以如來法眼照之，
則為染為淨，種種差別無數，一一悉知。
此有何法而能悉知如此？
只因如來慧眼徹見三空，眾生心種雖多，不出染淨二者。
此心本來如是，所以即此諸心之非心，便見一切種心即菩提心。
千聖相傳以來，不曾有一字說得著。
如來却向一切眾生心皆非心處，隨轉一語曰：
是名為心，如向虗空裏釘橛。
當明星初見時，歎一切眾生皆有如來智慧德相，
但以妄相執著，不能證得，便是這個消息。 ^219c8

諸心之所以為非心，何也？
眾生若干種心，或追憶過去，或執著現在，
或攀緣未來，不出此三種。
所以要覓心的落處，只就三際看，皆是虗妄生滅也。
other:: 
# 法界通化分第十九
○法界通化分第十九
　　法界通化獨為尊，靈山一別至今存。
　　人人都具金剛眼，聖與凡夫共一塵。
commentary::  ^219c26

此章明福德無我。
眾生心是因，福德是果。
orig::  ^219c38

須菩提！於意云何？
若有人滿三千大千世界七寶以用布施，是人以是因緣得福多不？ ^219c40

如是，世尊！此人以是因緣得福甚多。 ^219c42

須菩提！若福德有實，如來不說得福德多；
以福德無故，如來說得福德多。
commentary::  ^219c44

即布施一節，亦當以無心處之，作善因，
結善緣，認福德為實，即成有漏之因。
無心徼福，得福反多。
總之，福有者，取相也。
福無者，離相也。如來說因緣二字，點出非心，名心之妙。
空生亦答：因緣二字，已深領此意，但未發明原故，所以又呼空生發明之。
若住相布施，以福德為實，有違於本來空寂無為之體。
惟隨緣布施，能離於相，不見福德為實。
總之，本慈心而與人以樂，本悲心而拔人之苦，
但暢本懷，全不住相，是無住福德，同於虗空，無有邊際。
other:: 
# 離色離相分第二十
○離色離相分第二十
　　離色離相是無生，無之一字強安名。
　　有無邪正拈來看，句裏呈機自可評。
commentary::  ^219c48

此章是明相好無我，如來不應以具足身見，是發菩提實無有法之義。
非具足名具足，是一切法無我之義。
orig::  ^220a24

須菩提！於意云何？
佛可以具足色身見不？
不也，世尊！如來不應以具足色身見。
何以故？如來說具足色身，即非具足色身，是名具足色身。
commentary::  ^220a30

承上法無其法，心無其心，又番到相無其相。 ^220a36

佛恐眾生不見法身，但見三十二相、八十種好，以為如來真身。
不知三十二相即非具足色身，內具三十二淨行，是名具足色身。
淨行者，即六波羅蜜也。
於五根中修六波羅蜜，於意根中定慧雙修，是名具足色身。
orig::  ^220a38

須菩提！於意云何？
如來可以具足諸相見不？
不也，世尊！如來不應以具足諸相見。 ^220a48

何以故？如來說諸相具足，即非具足，是名諸相具足。
commentary::  ^220b2

如來無法相身，由無相故現相，即三十二相也。 ^220b6

如來淨行成佛時，具有三十二相，始於首之白毫，
終於足之輪相，果可執此以見如來之實相乎？
然一切法皆佛法，三十二相乃佛法之見於相者，色身何嘗不是法身？
具足者，無虧欠也；諸相者，種種變現神通之相也。
如來以淨行具足三十二相，以智慧則具足八萬四千，
具足三明、六通、八解脫，是以有諸相具足之名。
other:: 
# 非說所說分第二十一
○非說所說分第二十一
　　非說所說應無方，言中有響破天荒。
　　水流風動尋常說，土塊泥團盡放光。
commentary::  ^220b8

此章是說法無我，能信法之眾生亦無我。 ^220b28

六譯至是名說法為一段。
慧命下，秦譯本無。
唐穆宗時，長安僧靈幽入冥誦經，無此一段。
冥王嘆曰：貫華之線，何斷而不續乎？
增壽十年，令往濠州鍾離寺石壁上摹本增入。
orig::  ^220b30

須菩提！汝勿謂如來作是念：我當有所說法。
莫作是念！ ^220b38

何以故？若人言如來有所說法，即為謗佛，不能解我所說故。
須菩提！說法者，無法可說，是名說法。
commentary::  ^220b40

又承上相無其相，番到說無其說。
言如來有所說，是不由心悟，徒滋口說，即為謗佛。
不解所說，謂不悟真性，何由能解？
故無法可說，乃真性難言也。
況法離一切名相差別，本無自體可以容人取說。
orig::  ^220b44

爾時，慧命須菩提白佛言：世尊！
頗有眾生於未來世，聞說是法生信心不？
佛言：須菩提！彼非眾生、非不眾生。 ^220c4

何以故？須菩提！眾生、眾生者，如來說非眾生，是名眾生。
commentary::  ^220c8

爾時，須菩提智慧圓通，以慧為命，誠恐末法難信，
慧命不續，因白佛言：頗有眾生，於未來世，
聞是經而生正信，因其說而悟其無所說，直契無我法之菩提法否？
佛言：菩提之法，人人有分，彼能信的人，
離言解義，逈脫根塵，豈是五蘊和合中人？
非眾生也。然而菩提之法，本來平等，彼能信的人，
非出五蘊外，是非不眾生矣。
何以故？葢平等法界，原無高下，不但能信之眾生，
不可以眾生目之，即彼不能信之眾生，
全身在五蘊內，自立主宰，是眾生中之眾生。
other:: 
# 無法可得分第二十二
○無法可得分第二十二
　　無法可得得心空，心空境界本圓融。
　　固知道本原無說，借路還家處處通。
commentary::  ^220c12

空生發此問，是他深解處，所以如來印可之。
我於阿耨多羅三句，是就如來之如上說，以見如來無能得法也。
orig::  ^220c38

須菩提白佛言：世尊！
佛得阿耨多羅三藐三菩提，為無所得耶？ ^220c44

佛言：如是，如是！須菩提！
我於阿耨多羅三藐三菩提，乃至無有少法可得，是名阿耨多羅三藐三菩提。
commentary::  ^220c46

如來所說相好言說福智等皆無我，則菩提亦復無我，豈非得而無得者耶。
空生此問，已解到極深處。
如來要發心人，個個向這裏歸根，所以即其言而印可之曰，
如是如是。菩提即心自性證得，非從外來。
人謂菩提可得者，必菩提本有實法，而後可為我得。
我於阿耨多羅三藐三菩提，無有少法可得。
葢清淨真如，本來空寂，一法不立，但以妄盡覺滿，名曰菩提耳。 ^221a4

○無所得，以本來各各具足故。
眾生以迷為失，諸佛以悟為得。
實於般若體不增一毫，故無少法可得。
無少法可得，甚言其無。
惟不著一毫知證，是名無上正等正覺。
other:: 
# 淨心行善分第二十三
○淨心行善分第二十三
　　淨心行善莫辭勞，久遠行持道自高。
　　得失榮枯非在己，清虗境界杖頭挑。
orig::  ^221a18

復次，須菩提！是法平等，無有高下，是名阿耨多羅三藐三菩提。
以無我、無人、無眾生、無壽者，修一切善法，即得阿耨多羅三藐三菩提。 ^221a32

須菩提！所言善法者，如來說即非善法，是名善法。
commentary::  ^221a36

上言菩提無法可得，豈一切斷滅者耶？
菩提非一切斷滅而無可得，正以一切周遍而無可得。
復更端告須菩提曰：是一真法，十界平等，
隨人分量所至，各見一般，而此法實無差別。
總是一真法界，清淨遍滿，聖不能增，凡不能減，
覺性平等，原來如是，名為等覺。
不即不存，豈更有上？
是以名為無上等覺耳。
惟無有少法，則我相不立。
是法平等，則不分我人。
以此無我、無人、無眾生、無壽者，清淨平等不住相之心，
入在萬行門中，順性修為，隨緣成辦，一毫法相不留，一切善法滿足。
所謂得阿耨多羅三藐三菩提，無實無虗者，正謂此耳。
然則如來之得菩提，修而無修，證而無證，豈非得而無得者耶？ ^221a40

彌勒偈云：法界不增減，論是法平等，是故名無上，以之無上上故。
other:: 
# 福智無比分第二十四
○福智無比分第二十四
　　福智無比破無知，竪指擎拳總是癡。
　　學海任從他運用，吹毛劍下不容絲。
commentary::  ^221b16

上半部說不住於相，單說個清淨法身是根本智。
歷舉功德較量十三分，遂說出經名十四分。
因空生深解，遂說離相，發心，行六波羅蜜，
以至度眾生，嚴佛土，得菩提，福德，相好，
說法，俱在修一切善法上。
說一切法皆佛法，而總歸於無我，不出通達無我法之五眼。
可見差別智，不在根本智外。
圓滿法身，不在清淨法身外。
所謂一切佛法，皆從此經出，以見此經功德之大故。
又重將功德較量，仍點出般若經名，以見無上菩提，不出般若此經之外。
orig::  ^221b26

須菩提！若三千大千世界中，所有諸須彌山王，
如是等七寶聚，有人持用布施。
若人以此般若波羅蜜經，乃至四句偈等，
受持讀誦，為他人說，於前福德，百分不及一，
百千萬億分，乃至算數譬喻所不能及。
commentary::  ^221b44

將功德較量，點出般若經名，以見徹始徹終，
更無二理，即因即果，更無二時。
無上菩提，總不出此般若經名，此外別無善法。
因呼空生而告之曰，一四天下，有須彌山王，
三千大千世界，則有億萬須彌山王矣。
以此至高至廣之七寶，持用布施，豈非善法中之至大至廣乎。
然而善法不從般若出，則有漏功德也。
善法若從般若出，則全海一漚也。
若人以此般若，受持四句，為他人說，則無少法之清淨法身，
無高下之平等法身，豈布施福德可及哉。
彌勒偈云，雖言無記法，而說是彼因，是故一法寶，勝無量珍寶。 ^221c4

大鐵圍山高廣二百二十四萬里，小鐵圍山高廣十二萬里，
須彌山高三十六萬里，以此名為三千大千世界。
other:: 
# 化無所化分第二十五
○化無所化分第二十五
　　化無所化道人家，古往今來更不差。
　　三昧辨才徒指示，別生一見又拈華。
commentary::  ^221c26

說度而無度，在菩提得而無得之後，他人見如來度生，
有種種護念付囑一一見之實事，亦可言無滅度乎？
為遣此疑，故說雖有種種度生之法，而如來無我，
則法本無法，凡夫為凡夫，則度而無度，方了實無滅度之案。
orig::  ^221c38

須菩提！於意云何？
汝等勿謂如來作是念：我當度眾生。 ^221c48

須菩提！莫作是念。
何以故？實無有眾生如來度者。
若有眾生如來度者，如來即有我、人、眾生、壽者。 ^222a2

須菩提！如來說有我者，即非有我，而凡夫之人以為有我。
須菩提！凡夫者，如來說即非凡夫，是名凡夫。
commentary::  ^222a4

般若智圓，自然眾生見盡，是名度眾生。
若離受持般若外，別欲度眾生，則滯四相矣。 ^222a10

此復申明度生無相之旨。
修得真空般若，便為度生。
苟離般若度生，是凡夫之以我為我，而未能通達無我法。
總是著相即妄，離相即佛。 ^222a14

上文言以無我修善法，則菩提得而無得。
至於度生，如來現無邊身，說無量法，實實以同體大悲，不於自己心外見有眾生。
如來自性自度，不於眾生心中見有生死。
眾生本自涅槃，安有眾生如來度者？
即此取相凡夫。如來以佛眼看來，法從緣生，了無可得。
凡夫全體是佛，暫現凡夫之相，說名凡夫耳。
如來無我，誰度眾生？
凡夫即非凡夫，有何眾生可度？
other:: 
# 法身非相分第二十六
○法身非相分第二十六
　　法身非相露真常，野鳥山華共一光。
　　本地家風非外得，不勞彈指到家鄉。
orig::  ^222a20

須菩提！於意云何？
可以三十二相觀如來不？
須菩提言：如是，如是！
以三十二相觀如來。 ^222a42

佛告須菩提：若以三十二相觀如來者，轉輪聖王即是如來。 ^222a44

須菩提白佛言：世尊！
如我解佛所說義，不應以三十二相觀如來。
爾時世尊而說偈言：若以色見我，以音聲求我，
是人行邪道，不能見如來。
commentary::  ^222a46

前言諸相具足，即非具足，是名具足。
是相好從無相中現出，好相原不離法身也。
然則觀佛者，見法身之好相，便可以悟無相之法身矣。
但觀字與見字有別，以相見佛，是以相觀佛也。
以相觀佛，則以相雖非佛，而因此有相以觀無相之妙。
須菩提曰，如是如是。
由無相觀相，見相便知無相，如見烟知火。
葢已真見非相之實相，則見諸相即非相。
故曰，若以三十二相見如來，則轉輪聖王亦具三十二相。
循聲逐色，流轉妄識，名為邪道。
安可執此以見正等正覺之如來哉。 ^222b6

轉輪聖王管四天下，人壽萬歲時出世，
七寶自至，輪寶、象寶、馬寶、女寶、如意珠寶、
主兵臣寶、主藏臣寶，常隨其身，遍照南閻浮提、
西瞿耶尼、北#CB17781;單越、
東弗婆提，常如輪之轉運，故曰轉輪王。
以德化民，故曰聖王。
以福業多，具三十二相。
輪王有四：一金輪，二銀輪，三銅輪，四鐵輪。
other:: 
# 無斷無滅分第二十七
○無斷無滅分第二十七
　　無斷無滅本來無，看破塵勞遍界敷。
　　即境即心無二法，猶如明月映江湖。
commentary::  ^222b26

恐人疑修福因則得相果，不得菩提；修菩提因則得菩提，
失却福德，故又以斷滅破之。
orig::  ^222b44

須菩提！汝若作是念：如來不以具足相故，得阿耨多羅三藐三菩提。 ^222b48

須菩提！莫作是念：如來不以具足相故，得阿耨多羅三藐三菩提。
須菩提！汝若作是念：發阿耨多羅三藐三菩提心者，說諸法斷滅。
莫作是念： ^222c2

何以故？發阿耨多羅三藐三菩提心者，於法不說斷滅相。
commentary::  ^222c8

佛正教人離相，不教人毀相。
只怕人著相，非教人滅相。
前以離相無我，顯般若空相，不墮常見。
今以即相修因，顯般若實相，不墮斷見。
汝若作是念，與莫作是念，反覆開喻，俱叮嚀之意。
不以具足相得菩提，是無上菩提之真性，非外相可得也。
然離身相而得菩提，猶有斷滅相，惟於法不說斷滅相。
寂而常用，用而常寂，總見離相最要，又不可有意離相。
other:: 
# 不受不貪分第二十八
○不受不貪分第二十八
　　不受不貪守自然，黃虀淡飯且隨緣。
　　無榮無辱家常事，一種平懷一種玄。
commentary::  ^222c12

上言不宜斷相以修菩提，此言得菩提亦不失福德。
orig::  ^222c34

須菩提！若菩薩以滿恒河沙等世界七寶持用布施，
若復有人知一切法無我得成於忍，此菩薩勝前菩薩所得福德。 ^222c38

何以故？須菩提，以諸菩薩不受福德故。 ^222c42

須菩提白佛言：世尊！
云何菩薩不受福德？
須菩提！菩薩所作福德不應貪著，是故說不受福德。
commentary::  ^222c44

前以持經者較，今以得法者較，無非形容佛法之妙。
從前說法，只無我盡之木，知成功在忍。
今智理俱融，人法兩空，得成於忍，入大乘境界，所以勝之。
諸菩薩非單頂布施。
云何者？福所必得。
云何不受？菩薩所作福德，止為利益眾生，故不受福德。
心無望報，受猶不受也。
菩薩不受福德，是作而不受，抑不作不受？
不知菩薩所作福德，無自己受用想，雖受而不貪著，
總為利益眾生，非是說斷滅相，不修諸度也。 ^222c48

無生法忍者，言人本具之性，湛然常住，
原無有生，亦無有滅，故名無生。
此一點不斷不滅之靈光，惟獨自了不能說以示人，強名曰忍而已。
到此境界，其福德因果，豈布施可及，又豈同凡夫之貪著耶。 ^223a18

忍有印可意，從受此經而入；忍有安定意，從持此經而入。
王匡石曰：大般若有安受忍、觀察忍，修此二忍，便得成無生法忍。
忍力成，自得無生樂，故云得成。
other:: 
# 威儀寂靜分第二十九
○威儀寂靜分第二十九
　　威儀寂靜絕三玄，塵塵分開水底天。
　　飛錫杖頭懸日月，一毛孔內納三千。
commentary::  ^223a28

此章是掃去應身不定之迹，指出如來常寂法身以示人。
orig::  ^223a42

須菩提！若有人言：如來若來若去、若坐若臥。
是人不解我所說義。
何以故？如來者，無所從來亦無所去，故名如來。
commentary::  ^223a46

上言不可以相觀，如來不住於有；次言其不說斷滅，如來不住於無。
然不能於法身上洞徹一源，豈能解我所說義哉？
所謂如來者，不以應化為身，以法性為身。
盡法界是一如如不動之體，本無去來。
其來也，眾生心淨，緣至即現；其去也，眾生心垢，感畢即隱。
譬如水清月現，月亦不來；水濁月隱，月亦非去。
是知法身真佛，體絕去來。
以不來故，離一切法；以不去故，即一切法。
若顯現而成四威儀，不過為化度眾生現出之迹像，豈所以言如來哉？
other:: 
# 一合理相分第三十
○一合理相分第三十
　　一合理相原無二，冤親平等道方圓。
　　是邪是正體分別，蕩蕩無拘樂自然。
commentary::  ^223b4

破一合則破分別，不言而喻。
orig::  ^223b28

須菩提！若善男子、善女人，以三千大千世界碎為微塵。
於意云何，是微塵眾寧為多不？ ^223b30

須菩提言：甚多，世尊！
何以故？若是微塵眾實有者，佛即不說是微塵眾。
所以者何？佛說微塵眾，即非微塵眾，是名微塵眾。
commentary::  ^223b32

佛說三千大千世界，以喻一一眾生性上微塵之數。
如三千大千世界中所有微塵，一切眾生聞經悟道，
覺慧常照，趣向菩提，念念不住，常在清淨。
如是清淨微塵，是名微塵。
眾聚塵為界，破界為塵，原無實體。
如有實體，便可實說。 ^223b38

應現十方故非一，同依一體故非異，
orig::  ^223b48

世尊！如來所說三千大千世界，即非世界，是名世界。 ^223c2

何以故？若世界實有者，即是一合相。
如來說一合相，即非一合相，是名一合相。 ^223c4

須菩提，一合相者即是不可說，但凡夫之人貪著其事。
commentary::  ^223c6

如來法身，無來無去，猶合三千大千以成一界。
如來法身現而為應身，有來有去，猶碎三千大千以為微塵也。
如來設此一問，雖問微塵之多，而意顯界塵之無實性。
如來說一合相，正以第一義言。
一真法界，平等圓融，非色相可以摶聚，非心思可以湊泊。
法身之與應身，無後無先，非因非果。
有時拈一塵而全界宛然，有時現千界而一塵不立。
一即一切，一切即一。
誰為能合，誰為所合，而成一合相耶？
止為凡夫在事相上取著見。
謂一切萬法，由分而合，由多而一。
執見五蘊，取其和合，是貪著事。
五蘊和合無實體。
總之，界歸於塵，無界可取；塵歸於識，無塵可取；
四蘊離念，無心可取。
眾生取著，皆由虗妄分別見。
五蘊不了法空是法執，取和合不達諸法即我執。
二執不忘，故名貪著其事。 ^223c10

無著云：為破色身故，說塵界等。
於中細末方便及無所見方便塵甚多者，是細末方便。
佛意以界喻真身，塵喻化身。
如來寧說碎為微塵，不說合為世界。
纔說一，早落二三；纔說個合，便成差別。
other:: 
# 知見不生分第三十一
○知見不生分第三十一
　　知見不生雲遮月，忽聞風掃現團圓。
　　普天匝地光明朗，照破三千及大千。
commentary::  ^223c38

此章是示以知見無見之佛知見，而囑菩薩之住於正見也。
orig::  ^224a4

須菩提！若人言：佛說我見、人見、眾生見、壽者見。
須菩提！於意云何？
是人解我所說義不？ ^224a8

不也，世尊。是人不解如來所說義。 ^224a10

何以故？世尊說我見、人見、眾生見、壽者見，
即非我見、人見、眾生見、壽者見，是名我見、
人見、眾生見、壽者見。
commentary::  ^224a12

如來說一切眾生皆有佛性，是真我見；
說一切眾生無漏智性本自具足，是人見；
說一切眾生本無煩惱，是名眾生見；說一切眾生性本不生不滅，
是名壽者見。
orig::  ^224a18

須菩提！發阿耨多羅三藐三菩提心者，
於一切法應如是知、如是見、如是信解，不生法相。 ^224a26

須菩提！所言法相者，如來說即非法相，是名法相。
commentary::  ^224a28

於一切法，應如經中所言，如是知而明理，
如是見而識別，如是信心解悟，如是便不生法相矣。
法到悟時，法便不用，尚有法相乎？
故曰即非，曰是名。
言不生法相者，不於法取著也。
如來所說，是掃眾生之見而空之，非標自己之見而立之也。
若眾生無此見，則如來亦無此說矣。
總之，分別不起，諸相何自而生？
不獨無我相，亦無法相，并非法相亦無，而無無之見亦無矣。
如是知見信解，正所謂如是降伏，如是安住也。
other:: 
# 應化非真分第三十二
○應化非真分第三十二
　　應化非真包古今，隨緣應世本無心。
　　靈机一脉威音外，無口先生晝夜吟。
commentary::  ^224a32

凡言持受，必兼言為他人說。
受持之法，經中說已詳盡；演說之法，未曾闡明，
所以於經末示之，是付囑處。
orig::  ^224b8

須菩提！若有人以滿無量阿僧祇世界七寶，持用布施。 ^224b14

若有善男子、善女人發菩提心者，持於此經乃至四句偈等，
受持、讀誦、為人演說，其福勝彼。 ^224b16

云何為人演說？ ^224b18

不取於相，如如不動。
commentary::  ^224b20

七寶之福雖多，不如有人發菩提心，受持此經四句，
為人演說，其福勝彼。
說法善巧方便，觀根應量，種種隨宜，是名為人演說。
所聽法人，有種種相貌不等，不得作分別之心，
但了空寂如如之心，無所得心，無取捨勝負心，
無希望心，無生滅心，是名如如不動心也。 ^224b22

無著云：為說法不染故，以有如是大利故決定演說，如是演說即無所染。
orig::  ^224b34

何以故？
commentary::  ^224b38

佛宜常住世間為眾生說法，何故入涅槃耶？
恐人生疑，故下釋偈。
orig::  ^224b40

一切有為法，如夢幻泡影，如露亦如電，應作如是觀。
commentary::  ^224b44

說經之終，復提醒四句偈等，總是萬法歸空，正申結諸相非相意。
曰不取於相，總結相皆虗妄，以了離相即佛義。
曰如如不動，總結無所住心，以了應住降伏義。
又以一切法作六種觀，觀此透徹自然，空視一切。
此中渾是一個阿耨多羅三藐三菩提心，
何弗安住，何待降伏哉。
觀即般若妙智，能觀既是妙智，所觀無非妙境。
如是觀，乃了化身即法身，法身不礙涅槃也。 ^224b46

如夢如幻，如泡如影，如露如電。
悟心之人，稱性而起，無作自成。
隨緣而生，緣過即寂。
何常有纖毫實法，可容人住著。
悟真空，則不住相。
觀生滅，則警策修行。
orig::  ^224c14

佛說是經已。
長老須菩提，及諸比丘、比丘尼、優婆塞、
優婆夷，一切世間天、人、阿修羅，聞佛所說，
皆大歡喜，信受奉行。
commentary::  ^224c22

此在祇園說經已畢，一切世間天神、世人與鬼神中之兇類，
誰不#CB17199;輪迴苦海，欣然回頭向佛。
佛法感人如此。 ^224c28

記者記經已畢，每說皆大歡喜，信受奉行。
葢信受而不奉行，并信受亦虗，即歡喜何益？
世之持經者，宜於此處力加猛省。
orig::  ^224c34

金剛般若波羅蜜經〔竟〕
 ^224c42
