
xu:: 
# 序
菩薩戒經義疏會本序
余友隱公會此經疏余一覽已乃讚歎曰字不譌句不碎有益于物葢莫大焉然此義疏荊谿不解之於前四明不釋之於後故無鈔記足可全依如是則但會經疏不亦宜乎隱公聞之請以題端因而筆記云爾。 ^1a7

貞享甲子臘月下旬台宗比丘唯忍子敘
other:: 
# 菩薩戒經義疏會本
菩薩戒經義疏卷上
author:: 隋天台　智者大師　說
other:: 門人　灌頂　記
commentary::  ^1a17

菩薩戒者運善之初章却惡之前陳直道而歸生源可盡聲聞小行尚自珍敬木叉大士兼懷寧不精持戒品內外二途咸皆敬奉王家庶眾委質虔恭斯乃趣極果之勝因結道場之妙業然經論所載戒相有於多種記傳所辨受法不無同異良以機悟偏圓宜聞詳略辭無雙舉事不竝行令謹按什師所述法相出自梵網經律藏品什師秦弘始三年來達漢境光顯大乘匡維聖教傳譯經論三百餘卷梵網一本最後誦出誓願弘宣是故慇懃一言三復特為文義幽隱旨趣深玄所以指掌曉示令後生取悟為易經稱梵網者欲明諸佛教法不同猶如梵王網目品言心地者菩薩律儀徧防三業心意識體一異名三業之中意業為主身口居次據勝為論故言心地也。 ^1a31

釋此經三重玄義。
第一釋名第二出體第三料簡 ^1b18

○就釋名中初明人名次辨法號後明階位天竺梵音摩訶菩提質帝薩埵今言菩薩略其餘字譯云大道心成眾生亦云開士亦云大勇心復云善美隨行為名以其運心廣普因斯立號大品經明此人有大道心不可沮壞猶如金剛從初發心終至等覺皆名菩薩也又稱佛子以紹繼為義三乘皆從佛生解盡是子義法華云若如我子大士紹續為勝稱為真子又三乘同皆修道盡有此義二乘自通至小果狹而且短大士廣長自通通他故受斯稱大經云初發已為人天師勝出聲聞及緣覺故言大心也。 ^1b22

次辨法號即是戒義梵音尸羅大論云秦言性善亦云清凉以其能止破戒熱惱從能得名亦云波羅提木叉譯言保解脫又名淨命亦言成就威儀無所受畜未來生處離三惡道淨土受形能止邪命防非止惡亦言戒是約義訓義復言勒義並義並是隨義立名大經云如佛禁無常汝猶說者即破佛禁舌則墮落又云是人所有禁戒皆不具足尚不能得二乘菩提況無上道今言戒者有律儀戒定共戒道共戒此名原出三藏律是遮止儀是形儀能止形上諸惡故稱為戒亦曰威儀威是清嚴可畏儀是軌範行人肅然可畏亦曰調御使心行調善也定是靜攝入定之時自然調善防止諸惡也道是能通發真已後自無毀犯初果耕地蟲離四寸道共力也此二戒法既是心上勝用也能發戒道定與律儀并起故稱為共薩婆多說律儀戒禪戒無漏戒此名雖出三藏今菩薩戒善亦有此三名若要誓所得名曰律儀若菩薩定共道共皆止三業通稱戒也若攝律儀攝善法攝眾生此三聚戒名出方等地持不通三藏大士律儀通止三業今從身口相顯皆名律儀也攝善者於律儀上起大菩提心能止一切不修善事勤修諸善滿菩提願也攝生者菩薩利益眾生有十一事皆是益物廣利眾生也戒品廣列菩薩一切戒竟總結九種戒皆為三戒所攝律儀能令心住攝善自成佛法攝生成就眾生此三攝大士諸戒盡也瓔珞經云律儀戒謂十波羅夷攝善謂八萬四千法門攝生謂慈悲喜捨化及眾生令得安樂也大論戒品列十種戒一不缺二不破三不穿四不雜五隨道六無著七智所讚八自在九隨定十具足義推此十不缺者持於性戒性重清淨如護明珠若毀犯者如器已缺佛法邊人也不破者持於十三無有破損也不穿者波夜提等若有所犯如器穿漏不堪受道也不雜者持定共戒雖持律儀念破戒事名之為雜定共持心欲念不起大經云言語嘲調壁外釧聲男女相追皆汙淨戒也隨道者隨順諦理能破見惑也無著者見真成聖於思惟惑無所染著此兩約真諦持戒也智所讚戒自在戒約菩薩化他為佛所讚於世間中而得自在此約俗諦論持戒也隨定具足兩戒即是隨首楞嚴不起滅定現諸威儀示十法界像導利眾生雖威儀起動任運常靜故名隨定戒前來諸戒律儀防止名不具足中道之戒無戒不備故名具足用中道慧徧入諸法故名具足此是持中道第一義諦戒也。 ^1b44

次明階位釋尊一化所說教門準義推尋具明四教謂藏通別圓如大論引迦旃延明六度齊限尸毗代鴿是檀滿須摩提王不妄語是尸滿忍辱仙歌利王割其心不動是忍滿大施抒海是進滿尚闍梨鳥巢是禪滿劬嬪大臣分地息諍是等智滿偏菩薩也若大品明有菩薩發心與薩婆若相應通菩薩也有菩薩發心遊戲神通淨佛國土淨名中得不思議解脫變身登座而復受屈被呵者別菩薩也有菩薩發心即坐道場成正覺轉法輪度眾生圓菩薩也四菩薩中行位深淺今當說最初三藏正為小乘聲聞有七賢七聖外凡有三一五停心二別相念處三總相念處次入內凡有四善根第四暖法五頂法六忍法七世第一法過此入聖位一隨信行二隨法行三信解四見得五身證六時解脫七不時解脫聲聞位如此菩薩不論階位不斷煩惱唯修六度若論次位只可準望小乘作深淺耳從初發心起慈悲誓願觀察四諦以道諦為初門專修六度檀破餓鬼尸救地獄忍濟畜生進拔修羅禪靜人中慧照天眾從初釋迦至罽那尸棄名初僧祇得五種功德一不生三惡道二不生邊地三諸根完具四不受女身五常識宿命而不自知作佛不作佛準望位在五停別總念處也從尸棄至然燈名二僧祇爾時雖自知作佛而口不說準望位在煖法性地既有證法之信必知作佛修六度行心未分明口不向他說也從然燈至毗婆尸三僧祇滿是時內心了了自知作佛口自發言準望在頂法位中修行六度四諦解明如登山頂了見四方故口向他說若過三僧祇種三十二相業準望是下忍之位若坐道場位在上忍後一剎那入真三十四心斷結得三菩提則為佛也通教菩薩即三乘共十地一乾慧地者事相名同三藏觀行心別體陰界入如幻如化總破見愛八倒名身念處心受法亦如是住是觀中修正勤如意根力覺道雖未得暖法相似理水總相智慧深利故稱乾慧地也二性地者得過乾慧地得暖法已能增進初中後心入頂法乃至世第一法皆名性地得無漏性水故言性地也三八人地者三乘信行法行體見假發真斷惑在無間三昧中八忍具足智少一分名八人地也四見地者三乘同見第一義無生四諦之理同斷見惑八十八使盡也五薄地者體愛假發真斷欲界思證第六解脫煩惱薄也六離欲地者三乘體愛假即真斷欲界五下分結身見戒取疑貪瞋故言離欲地也七已辦地者三乘之人體色無色愛即真發無漏斷五上分結掉慢無明色染無色染七十二盡三界事惑究竟故言已辦地也八辟支佛地者緣覺發真無漏功德力大能除習氣也九菩薩地者從空入假道觀雙流深觀二諦進斷習氣色心無知得法眼道種智遊戲神通淨佛國土成就眾生學佛十力四無畏斷習氣將盡也十佛地者大功德力以資智慧一念相應慧觀真諦究竟習亦無餘如劫火燒木無復#CB01926;炭香象渡河到於邊底雖佛菩薩名異二乘通觀無生體法同是無學共歸#CB01926;斷證果處一稱為通也別教階位五十二地一外凡十信一信二念三進四慧五定六不退七迴向八護法九戒十願第二內凡習種性十住一發心二治地三修行四生貴五方便具足六正心七不退八童真九法王子十灌頂盡三十心皆名解行位悉是內凡盡名性地也第三性種性十行一歡喜行二饒益行三無恚恨四無盡五離癡亂六善見七無著八尊重九善法十真實第四道種性十迴向一救護一切眾生離眾生相二不壞三等一切諸佛四徧至一切處五無盡功德藏六隨順一切堅固平等善根七隨順等觀一切眾生八真如相九無縛無著解脫十法界無量第五聖種性十地一歡喜二離垢三明四#CB08504;五難勝六現前七遠行八不動九善慧十法雲第六等覺地名金剛心菩薩亦名無垢地鄰真極聖眾學之頂也第七妙覺地即究竟佛菩提果了了見性稱妙覺也性習二性若據位分習種在前性種在後若據行論性習同時故前後不定依體起用先明性種後明習種尋用取體先習後性與教證二道相似就位以論教道在前證道在後據行論之證教同時故前後不定依體起用先證後教尋用取體先教後證也就解行中復有四種一名解行二名發心三名迴向四名道種於出世道解而勤行故名解行於大菩提起意趣求故名發心用已善法趣向菩提故名迴向當分之中如觀道立故名為道望後佛果能生曰種也習種性能生報佛性種性能生法佛舊云法才王子六心中退即云十住第六心難云十住云性地性以不改為義云何退作二乘其猶一答性是不作一闡提不妨退大向小終是難通止觀師說是十法〡信中六心退耳比釋論師及金剛般若論師皆作此解是信習十心中六心耳七心已上永離二乘爾時設為利弘經不無輕漏而度物心不失恒有菩薩之名也圓教明位別故五十二位次第修行圓教圓修一心具萬行異於次第行也外凡五品位一初隨喜心若人宿植深厚或值善知識或從經卷圓聞妙理一法一切法一切法一法非一非一切不可思議起圓信解信一心中具十法界如一微塵有大千經卷欲開此心而修圓行圓行者一行一切行略言為十謂識一念平等具足不可思議傷己惛沈慈及一切又知此心常寂常照用寂照心破一切法即空即假即中又識一心諸心若通若塞能於此心具足道品向菩提路又解此心正助之法又識己心及凡聖心又安心不動不墮不退不散雖識一心無量功德不生染著十心成就其心念念悉與諸波羅蜜相應也二讀誦者圓信始生善須將養涉事紛動令道牙破唯得內修理觀外則讀誦大乘聞有助觀之力內外相藉圓信轉明十心堅固如日光照見種種色也三說法者內觀轉強外資又著圓解在懷弘誓熏動更加說法如實演布但以大乘法答設以方便終令悟大隨說法淨則智慧淨說法開導是前人得道全因緣化功歸己十心三倍轉明也四兼行六度上來前熟觀心未遑涉事今正觀稍明即傍兼利物能以少施與虗空等使一切法趣檀檀為法界事相雖少運懷甚大理觀為正事行為傍故言兼行事福資理十心彌盛也五正行六度圓觀稍熟事理欲融事不妨理理不隔事具行六度權實二智究了通達治生產業皆與實相不相違背具足解釋佛之知見而於正觀如火益薪力用光猛也第一內凡十信圓聞圓信修於圓行善巧增益五倍深明因此圓行得入圓位善修平等法界即入信心善修慈愍即入念心善修寂照即入進心善修破法即入慧心善修通塞即入定心善修道品即入不退心善修正助即入迴向心善修凡聖即入護法心善修不動即入戒心善修無著即入願心是名圓教鐵輪十信位圓教似解六根清淨也第二聖位前明十住真中智也初發心住發時三種心發一緣因善心發二了因慧心發三正因理心發即是境智行妙三種開發緣因心發即是住不可思議解脫首楞嚴定也了因心發即是摩訶般若畢竟空也正因心發即是住實相法身中道第一義諦也華嚴云初住菩薩所有功德三世諸佛嘆不能盡初發心時便成正覺了達諸法真實之性所有聞法不由他悟淨名云知一切法是坐道場亦是入不二法門大品云從初發心即坐道場轉法輪度眾生為如佛阿字門一切法初不生也第三明十行者即是十住之後實相真明不可思議更證十番智斷破十品無明一行一切行念念進趣流入平等法界海諸波羅蜜任運生長自行化他與虗空等也第四十迴向者十行之後無功用道不可思議真明念念開發一切法界願行事理自然和融迴入平等法界海更證十番智斷破十品無明故名迴向也第五十地者即是無漏真明入無功用道猶如大地能生一切佛法荷負法界眾生普入三世佛地又證十番智斷破十品無明也第六等覺地者觀達無始無明源底邊際智滿畢竟清淨斷最後窮源微細無明登中道山頂與無明父母別是名有所斷者名有上士也第七妙覺地者究竟解脫無上佛智故言無所斷者名無上士此即三德不縱不橫不竝不別究竟後心大涅槃也一切大理大誓願大莊嚴大智斷大徧知大道大用大權實大利益大無住即是十觀成乘圓極竟在於佛過荼無字可說盧舍那名淨滿一切皆滿也南嶽師云四十二字門是佛密語何必不表四十二位諸學人執釋論無此解多疑不用但論本文千卷什師九倍略之何必無此解深應冥會何者經云初阿後荼中間四十一一字門具諸字功德華嚴云從初一地具足諸地功德此義即同阿字門諸法初不生故此豈非圓教初住得無生忍過荼無字可說豈非妙覺無上無過廣乘品明一切法皆是摩訶衍竟即說四十二字門豈非圓菩薩從初發心得諸法實相具一切法至妙覺地窮一切法底此義與圓位甚自分明次發趣品明別教十地後明三乘共十地三教階位其文現也。 ^2a34

○第二出體者初明無作次明止行二善初戒體者不起而已起即性無作假色經論互說諍論有無一云都無無作色心假合共成眾生善惡本由心起不應別有頑善頑惡皆是指心誓不為惡即名受戒瓔珞經云一切聖凡戒盡以心為體心無盡故戒亦無盡或言教為戒體或云真諦為戒體或云願為戒體無別無作大經聖行觀析無常阿闍世王觀析境界但明色心不道無作五陰名教通大小乘唯有一色四心小乘引接小根恐其輕慢因果權言重心所造善惡別生一法無作牽報善法須行惡法須止行一則有兩力豈可不慎方便假說適會一時直如論主一生成四果法勝別有凡夫法豈可依此便是實耶若因中別有頑善共為佛因佛地亦別有此善共為佛果當知心為因果更無別法二云大小乘經論盡有無作皆是實法何者心力巨大能生種種諸法能牽果報小乘明有此一善能制定佛法憑師受發極至盡形或依定依道品別生皆以心力勝用有此感發成論有無作品云是非色非心聚律師用義亦依此說若毗曇義戒是色聚無作假色亦言無教非對眼色大乘所明戒是色法大論問云戒是色法可論多少思是心數云何言多少耶觀論意以戒是色即問此是數義大乘云何而用數義解云若用非色非心復同成實還是小乘今言數家自是數色大乘是大乘色何關數家中論云語言雖同其心則異今大乘明戒是色聚也大乘情期極果憑師一受遠至菩提隨定隨道誓修諸善誓度含識亦以此心力大別發戒善為行者所緣止息諸惡優婆塞戒經云譬如有面有鏡則有像現如是因作便有無作大論解戒度云罪不罪不可得具足尸羅此是戒度正體復云云何名戒以心生口言從今受息身口惡法是名為戒既有能持所持則別有法即無作也地持戒品云下輭心犯後四重不失律儀增上心犯則失律儀若不捨菩提願不增上心犯亦不失律儀若都無無作何得言失梵網大本即大乘教下文云若不見好相雖佛菩薩前受不名得戒又云若有七遮雖發心欲受不名得戒若直以心為戒發心便是戒何故言不得大經云非異色因不作異色因果又念戒中雖無形色而可護持雖無觸對善修方便可令具足又如刀劒#CB01926;汁脚足橋梁若即心為戒何假言無形色無觸對故知別有無作能持戒心以為真戒聖行與世王中不道觀析無作直舉色心者是撮舉易觀者耳亦不言無無作小乘說四果大乘開之是權法勝說凡夫法#CB02494;摩明其非有未有大乘經開無作是權又頑善作佛因此自非妨如無常善亦非常善因即其例也然此二釋舊所諍論言無於理極會在文難愜言有於理難安在文極便既皆有文何者當道理耶然理非當非無當當無當皆得論理教義若言無者於理為當若言有者於教為當理則為實教則為權在實雖無教門則有今之所用有無作也次明道定皆以無作為體定共於定心中發無作無復諸惡道共者見諦道中所發無作與心上勝道俱故言道共也止觀師釋未必見道所發無作是道共戒秪取中道正觀心中發此無作有防非止惡義故云道共大經云一得正法戒二受世教戒菩薩得正法戒謂道共戒得此戒者終不為惡不從師授故稱為得中道心中發得此戒也受世教戒謂白四羯磨然後乃得必假憑師故稱為受差別約示故言世教也定共道共通大小乘大乘道定入攝善法戒有師言唯八禪定能發無作欲界定不發無作唯假空解能發無作有言但令證此定道隨能止伏麤品成就便發無作欲界定念處前皆能發戒也。 ^4b14

次論興廢者初菩薩律儀方便求受其體則興若捨菩提願若增上煩惱犯十重其體則廢若無此二緣至佛乃廢定道兩戒得定得道為因初念定道未與戒俱具足前心為因第二念心方與戒俱爾時是興出定出道最後一念爾時即癈二言入定入道時戒與心俱是時名興出定出道時戒與心俱謝是時名廢故稱心俱戒也三言一發之後出入恒有後入勝定勝道隨勝受名爾時恒興退定退道三藏盡壽菩薩至菩提爾時即廢攝善攝生與律儀同隨受則興二緣則廢也次三聚戒體者律儀者法式儀則規矩行人令入道也又云律者埒也如世馬埒令馬調直律亦如是調直行人不令作惡大士誓心不過止惡興善若不動身口即是止惡發戒防動不動即是律儀戒若應動身口即是興善今發此戒防其不動攝善攝生即是應動涉事故開為兩取#CB15081;勵眾善依六度門稱攝善法起心兼物依四弘門稱攝眾生即是為人故動下化眾生中修萬善上歸佛果也律儀多主內德攝生外化攝善兼於內外故立三聚戒也次論行止二善如百論息惡不作名之為止信受修習名之為行佛教雖多止行收盡諸惡莫作即是誡門眾善奉行即是勸門無作義該善惡善惡無作義總止行今先明善善戒不起而已起則伐惡皆是止義皆是有進趣皆是行義逐其強弱故有止行差別者逐興心止惡無作是止善興心修善無作是行善如造井橋梁禮佛布施是善無作如造漁獵等網是惡無作也次論道定二無作有行有止道定二戒義判為止道定二心義判為行尋無作從因緣息後從止緣息後生無作是止善從行緣息後生無作名為行善又誡門是止善勸門悉屬行善又解行唯是作止唯無作又云止行二善皆有無作聲聞七眾戒皆是律儀戒體但止身口二惡菩薩律儀備防三業復申之至佛長短闊狹為異無作義從緣後增上心發下劣不發無記心劣不發無作如欲界修道惑有九品前六品發無作後三品不發故云斯陀含出無作表阿那含出不善表羅漢出無記表善惡無作對心為論各有四句善四句者一是戒非無作息惡之心能止故名戒也二是無作非戒謂造井橋梁隨事隨用無作等不能止惡非是戒也三者是戒是無作謂善律儀等四非戒非無作者謂餘善心也惡戒四句者一是戒非無作謂息善之心二是無作非戒謂殺盜等事隨用無作也三是戒是無作謂惡律儀等四非戒非無作謂餘惡心也惡戒二種一十六惡律儀二外道邪戒惡律儀如大經外道惡戒九十五種各有戒法或苦行為戒或持牛馬等事火服風常翹一脚赴火投巖等以此為戒即是邪戒隨運心長短皆是惡戒也。 ^5a46

○第三料簡更為三一須信心二無三障三人法為緣信心者依三藏門略舉三種一信因果善惡必有所招二信諦得通我能觀諦必得聖道三信有戒是觀諦入道初門依方等戒故宜備此三信復加三種一信自他心識皆有佛性二信勤行勝善必能得果三信所得果常樂我淨次無三障者眾生障礙乃有三種煩惱常有故不說障業障乃有輕重重業障戒妨因之義謂七逆十重現身有此是則為障前身非復可知隔生事遠七逆一云懺滅非障二云犯一悔與不悔悉皆是障十重一云前四性罪事同七逆悔與不悔悉障復六悔者非障不悔則障二云前四須悔見相非障後六不悔亦不障三云十重不悔悉障悔已悉非障報障者地獄餓鬼二道重苦自隔從多例判不說為因非人畜生但能解語皆得受戒非人是鬼神修羅龍是畜生人中男女黃門二根天從六欲天上至十八梵皆說為因四空處既能聽法亦應得我但業報虛妙故略不說非想倒執若迴心慕善亦能得戒經說三塗長壽天邊地為難地據不能修道義耳薩婆多記云龍等受八齋止是得善不得名齋今依文推理五戒既是菩薩戒根本又不表定佛法五戒菩薩戒許四道皆得從八戒已上至具足戒既是出家表定威儀唯人中三天下能感餘道悉非因也大論龍即得八齋戒也次人法緣初人緣三種得菩薩戒一諸佛二聖人三凡師諸佛有兩一真佛如妙海王子從盧舍那佛受菩薩戒二像佛金銅泥木等千里內無師許求得好相自誓受也舍利髮爪鉢杖牙齒皆起重敬盡可為緣而舍利真偽難知或是小聖敬重如佛便可憑對次大乘經卷也三釋一云不許二云與佛像差次為授千里無師許對佛像千里無像許對經卷三云莫問有佛無佛對大乘經卷亦得為緣大乘經典所在如佛塔無異也二聖人亦二一真聖二像聖真者謂十地等大士對此為緣故宜發戒像聖者謂金銅等作菩薩像此經亦云於佛菩薩前自誓受戒恐單菩薩像則成遊漫如凡夫發心亦是菩薩作此人像不能發戒言佛菩薩者是佛邊有菩薩地持但言佛像不道菩薩也三凡師者有內凡外凡並以真人為緣不許形像經中稱為智者人數多少地持瓔珞並止一師梵網受法亦止一師下制戒中道和尚闍梨故成七逆亦不見請和尚法有言和尚者指諸佛為和尚文云二師應問言汝有七遮罪不似非指佛雖有現前智者猶應共在佛像前若經卷前助為發起爾時智者在佛像前若有智者無經像不應得戒具十八物中制佛像經典恒應相隨故也次論德業梵網經中言為師必是出家菩薩具足五德一持戒二十臘三解律藏四通禪思五慧藏窮玄什師所傳融師筆受流傳至今此其正說次地持云必須戒德嚴明善解三藏堪能發彼敬心方可從受不爾得罪也。 ^5c46

次論法緣道俗共用方法不同略出六種一梵網本二地持本三高昌本四瓔珞本五新撰本六制旨本優婆塞戒經偏授在家普賢觀受戒法多似高位人自誓受法今不具列梵網受法是盧舍那佛為妙海王子授戒法釋迦從舍那所受誦次傳與逸多菩薩如是二十餘菩薩次第相付什師傳來出律藏品先受三歸云我某甲從今身至佛身於其中間歸依常住佛歸依常住法歸依常住僧
〔三說〕次三結已〔三說〕次懺悔十不善業
〔更起三拜〕次讚嘆受約勑諦聽〔三說〕直說十重相問能持不
〔次第答能〕然後結撮讚嘆發願餘所未解問戒師
〔便散席〕後文言欲受戒者應香火請一師至佛前受師應問能忍十事不割肉餧鷹投身餓虎等亦云千里內無師許佛像前自誓受三歸懺悔說十重如前無異出口為別耳二地持經相傳是彌勒說原本是燈明佛說蓮華藏菩薩受持次第三十餘菩薩傳化後有伊波勒菩薩應迹託化傳來此土然地持是曇無讖所譯疑讖即是伊波勒也第四戒品出受戒法若菩薩發無上菩提願已於同法菩薩已發願者有智有力善語善義能誦能持於此人所先禮足已作是言我某甲從大德乞受菩薩戒大德於我不辭勞苦哀愍聽許
〔三說〕次起禮十方諸佛更請師云唯願大德授我某甲菩薩戒
〔三說〕次生念不久當得無盡無量大功德聚師應問言汝是菩薩不已發菩提願未問竟應言法弟聽汝欲於我受一切菩薩戒謂律儀戒攝善法戒攝眾生戒此戒是過去未來現在一切菩薩所住戒過去一切菩薩已學未來一切菩薩當學現在一切菩薩今學汝能受不
〔答能三說〕師應起自禮佛竟作是言某甲菩於我某甲菩薩前三說受菩薩戒我為作證一切十方無量諸佛第一無上大師於一切眾生一切諸法現前見覺者證知某甲菩薩於我某甲菩薩前三說受菩薩戒
〔三說〕然後結撮讚嘆〔便散席〕依經本受法如此也三高昌本者或題暢法師本原宗出地持而作法小廣先請師云族姓大德我某甲今從大德乞受菩薩戒唯願大德忍許聽受憐愍故
〔三說〕次乞戒云族姓大德今正是時願時與我受菩薩戒
〔三說〕次問遮法〔凡十問〕師應起為白諸佛唱言一切諸佛及大地諸菩薩僧聽此某甲菩薩求我某甲菩薩欲從諸佛菩薩僧乞受菩薩戒此某甲已是真實菩薩已發菩提願能生深信已能捨一切所有不惜身命唯願諸佛菩薩僧憐愍故施與某甲菩薩戒
〔三說〕次問受戒者言汝某甲聽一切諸佛菩薩僧今施汝菩薩戒汝今從一切諸佛菩薩僧受菩薩戒律儀戒攝善法戒攝眾生戒此諸佛戒是過去未來現在一切菩薩所住戒如過去菩薩已學未來菩薩當學現在菩薩今學汝當如是學汝能持不
〔答能三說〕次白竟唱言此某甲菩薩於一切佛菩薩前後我某甲菩薩邊已第二第三說受菩薩戒竟我某甲菩薩為作證人此受戒菩薩名某甲復白十方無量諸佛第一勝師及柔和者一切眾生輭覺者證知此某甲菩薩於我某甲菩薩前已三說受一切菩薩律儀戒竟
〔三說〕次說十重相竟結撮讚嘆〔便散席〕
自齊宋已來多用此法所以題作高昌本者尋地持是曇無讖於河西所譯有沙門道進求讖受菩薩戒讖不許且令悔過悔過七日七夜竟詣讖求受讖大怒不答進自念正是我障業未消耳復更竭誠禮懺首尾三年進夢見釋迦文佛授己戒法明日詣讖欲說所夢未至數十步讖驚起唱言善哉善哉已感戒矣我當為汝作證次第於佛像前更說戒相時有道朗法師是河西高足當進感戒之時朗亦通夢乃自卑戒臘求為法弟於是從進受者千有餘人河西王沮渠蒙遜子景環後移據高昌既奉進為師進亦隨往值高昌荒餓進生割己身以救餓者因此捨命進弟子僧遵姓趙高昌人傳師戒法復有比丘曇景亦傳此法宗出彼郡故名高昌本又元嘉末有玄暢法師從魏國度在荊蜀之間宣授菩薩戒法大略相似不無小異故別有暢法師本此法出曇無讖而小廣地持恐讖誓願發起人情有此重複也四瓔珞經受菩薩戒法前禮三世三寶
〔三說〕次受四不壞信歸依佛歸依法歸依僧歸依戒
〔三說〕次懺悔十惡五逆等〔三說〕次說十重戒犯者失四十二賢聖法問能持不
〔答能〕然後結撮三歸重騰前十重戒讚嘆發願言受菩薩戒者超度四魔越三界苦生生不失常隨行人乃至成佛若不受戒不名有識畜生無異常離三寶海非菩薩是邪見外道不近人情勸化人受戒功德勝造八萬四千寶塔有戒犯者勝無戒不犯若於真佛菩薩前受者名上品戒若佛滅後千里內無佛菩薩從前受者為師名中品戒若千里內無法師從佛菩薩像前自誓受者名下品戒也五新撰本者是近代諸師所集凡十八科第一師初入道場禮佛在佛邊就座坐第二弟子入道場禮佛胡跪第三師請三寶第四令起心念三寶如在目前第五懺悔十不善業第六請諸聖作師第七請現前師第八師讚嘆弟子能發勝心第九正乞是戒第十教發菩提心第十一問遮法
〔有十五問〕第十二想念得戒第十三發戒時立誓第十四受菩薩三歸
〔以此三歸發戒〕第十五師起唱羯磨〔亦以羯磨發戒〕第十六結竟第十七師還座勸學第十八說十重相結撮讚嘆作禮便去六制旨受戒法備有在家出家方法文廣不列也。
orig::  ^6c2

菩薩戒經。
commentary::  ^7c42

此經題名梵網上卷文言佛觀大梵天王因陀羅網千重文綵不相障閡為說無量世界猶如網目一一世界各各不同諸佛教門亦復如是莊嚴梵身無所障閡從譬立名總喻一部所詮參差不同如梵王網也品名菩薩心地者亦是譬名品內所明大士要用如人身之有心能總萬事能生勝果為大士所依義言如地也盧舍那者寶梁經翻為淨滿以諸患都盡故稱為淨眾德悉圓名為滿也釋迦牟尼者瑞應經譯為能儒亦云能仁又能忍亦云直林牟尼者身口意滿或云度沃焦此是異說華嚴名號品或名盧舍那或名釋迦今明不一不異機緣宜聞耳釋迦在第四禪摩醯首羅宮說此心地品尋文始末有千釋迦與千百億釋迦各接有緣皆至舍那所受菩薩戒藏然後各坐道場示成正覺覆述說法凡有十處一在妙光堂說十世界海二在帝釋宮說十住三在夜摩宮說十行四在兜率陀天說十迴向五在化樂天說十禪定六在他化天說十地七在初禪說十金剛八在二禪說十忍九在三禪說十願十在四禪說心地品第十會總更說前三十心十地皆約無相義為解後又云釋迦從初蓮華藏世界入天宮下閻浮提成道號釋迦始於道場說法乃至十處復從天宮下至菩提樹下為此眾生說盧舍那初發心所誦戒即是十重四十八輕華嚴所說文來未盡止有七處八會多道不起本座不道在化樂天說法而此經多道座起復至餘處在化樂天說十禪定又諸地多不相應前後座席或復同異良由聖迹難思隨機異說耳於三教中即是頓教明佛性常住一乘妙旨所被之人唯為大士不為二乘華嚴云二乘在座不知不覺以大士階位非二乘所行制戒重輕非小乘所學大小乘戒制法不同菩薩一時頓制五十八事聲聞待犯隨結理論關機宜事論凡有三義一大士深信頓聞不逆聲聞淺信頓聞則不受二者大士不恒侍左右無有隨事隨白故一時頓制聲聞恒得隨侍可有少欲白佛故待犯方制三者梵網所制起盧舍那為妙海王子授菩薩戒爾時諸大士法須說此五十八種故一時頓制也梵網大本一百一十二卷六十一品唯第十菩薩心地品什師誦出上下兩卷上序菩薩階位下明菩薩戒法從大本出序及流通皆闕既別部外稱菩薩戒經。 ^7c44

○就文為三從初偈長行訖清淨者為序次十重訖現在菩薩今誦為正說餘盡卷為勸說流通也。 ^8b30

△就序中初偈明舍那發起長行明釋迦勸發。
○偈中大意四戒三勸四戒者一舍那戒二釋迦戒三菩薩戒四眾生戒舍那為本傳授釋迦為迹釋迦得此復授諸菩薩諸菩薩得此戒復傳授凡夫眾生也三勸者一勸受二勸持三勸誦此四品戒得之有由根本冥傳自下授作佛記所以勸凡夫受既受須持既持須誦欲使相傳不斷也。 ^8b34

○十一行半偈分為三段初三行三句明舍那說戒傳授釋迦二從是時千百億下三行三句明釋迦迹佛傳授諸菩薩諸菩薩傳授眾生三從諦聽我正誦下盡偈明勸信受持也一言三序是三佛各說二言初序是舍那自說餘二是此土釋迦說今言三序悉是此土釋迦說雜有經家之辭。 ^8b46

○初更為二前兩行半明本迹次一行一句明人法。 ^8c12

○就初又三一半行明舍那本身二一行半明釋迦迹佛三半行總結本迹。
orig:: 
　　我今盧舍那　方坐蓮華臺
commentary::  ^8c14

上句明舍那本身下句明舍那本土此即依正兩報佛身四種一謂法身二謂真應三謂法報應毗盧徧耀正法為身舍那行滿報果為身釋迦應迹赴感為身也金光攝論名法應化若更四身者應身受純陀供化身受大眾供也我今者八自在我也舍那者無明塵垢永盡智慧功德圓備如淨滿月以名表德也方坐蓮華下句明依報方者正也安住正法故云坐也何故坐蓮華臺世界形相似蓮華故云蓮華藏華嚴云華在下擎蓮華二義處穢不汙譬舍那居穢不染也藏者包含十方法界悉在中也臺者中也表因能起果故譬臺也又以本佛坐於華臺又表戒是眾德之本也。
orig:: 
　　周匝千華上　復現千釋迦　一華百億國
　　一國一釋迦　各坐菩提樹　一時成佛道
commentary::  ^8c20

周匝千釋迦望百億國釋迦千為本百億為迹故兩重本迹此又為三一明迹中之本二明迹中之迹三明本之與迹皆成佛道今初明迹中之本千華者人中花有十餘葉天中花百葉佛菩薩花千葉一葉有一佛世界故有千佛淨土表十地十波羅蜜圓因起應果之本地現千釋迦一葉一淨土即是一佛世界起圓應身又一世界中一佛國土此猶略說華嚴微塵世界也十方方各一百也一華百億國下二明迹中之迹一葉一世界有百億國土娑婆百億國是一葉之上耳各坐下三明本迹俱成佛道此明迹中本迹皆成佛道也。
orig:: 
　　如是千百億　盧舍那本身
commentary::  ^8c48

第三總結本迹是千百億初句結迹身舍那下句結本身明千百億皆以舍那為本也。 ^9a24

○第二明人法就文為兩初明人次明法。
orig:: 
　　千百億釋迦　各接微塵眾　俱來至我所
commentary::  ^9a28

人中有三句一明能接之人二明所接之人三能接所接人俱至佛所能接之人是千百億釋迦也各接下明所接之人接者接取有緣之義也微塵者聽眾多也俱來至下第三結能接所接人俱至舍那佛所。
orig:: 
　　聽我誦佛戒　甘露門則開
commentary::  ^9a32

第二明法二句上明說戒次明正嘆戒初誡菩薩聽也誦佛戒者問何故誦不道說耶答此是三世十方諸佛之法非始自作故秪得稱誦不得道說甘露門者嘆戒譬服甘露令人長壽不死要因此戒得至涅槃常樂我淨也教能通理譬之如門又戒能濟拔免離生死譬如甘露服得命長大經云有山從四方來唯當持戒布施也。 ^9a44

○是時千百億下第二釋迦迹佛傳授菩薩菩薩授眾生也又為三一明經家敘釋迦佛傳授之緣由二明釋迦說戒傳授諸菩薩三勸菩薩傳化授諸眾生。
orig:: 
　　是時千百億　還至本道場　各坐菩提樹
commentary::  ^9b10

今初經家述釋迦傳授之由三句明千百億佛各還本處。
orig:: 
　　誦我本師戒　十重四十八　戒如明日月
　　亦如瓔珞珠　微塵菩薩眾　由是成正覺
　　是盧舍那誦　我亦如是誦　汝新學菩薩
　　頂戴受持戒
commentary::  ^9b20

然法身無在今初明迹傳本戒則本為迹師以迹誦本故也傳授諸菩薩此文為三一明戒體二明戒用三勸菩薩受持十重四十八下第一明戒體則十重等為戒體也戒如明日月下二嘆戒用持此戒能除罪霧譬之於日使得清涼喻之如月當有善法如瓔珞珠又日能長萬物戒亦如是能生長萬善又瓔珞珠能差貧窮戒亦如是能差眾生貧善法財又如日月麗天無不瞻仰持戒在體無不歸崇瓔珞在身莊嚴第一持戒離醜如端正也微塵菩薩眾下第三勸菩薩受持如人渡海必假舟航若渡生死要因於持戒大經云如憑船筏又喻浮囊文為三前總舉功能次明能授之人後明所授之人盧舍那下能授之人新學下所授之人。
orig:: 
　　受持是戒已　轉授諸眾生
commentary::  ^9b32

受持是下第三勸發傳授眾生三十心菩薩傳授外凡發大乘心也。 ^9c12

○第三勸信受持文為三一出所誦法二勸人信受三結勸。
orig:: 
　　諦聽我正誦　佛法中戒藏　波羅提木叉
　　大眾心諦信　汝是當成佛　我是已成佛
　　常作如是信　戒品已具足　一切有心者
　　皆應攝佛戒　眾生受佛戒　即入諸佛位
　　位同大覺已　真是諸佛子　大眾皆恭敬
　　至心聽我誦
commentary::  ^9c16

諦聽下出所誦法此戒簡異外道雞狗等戒淨戒為因木叉為果大眾下第二勸人信受又二一勸信二勸受今初勸信所以爾者信是入道初門大論云信為能入我持此戒得成正覺汝亦應爾一切有心下第二勸受凡有心者皆得受菩薩大乘常樂等戒明眾生有心所有佛性要當作佛須受三戒也大眾下第三結勸上句結下句誡聽總明諸佛傳授戒法發起序竟。 ^9c32

○長行下此土釋迦序為二初經家辭次釋迦自說。
orig::  ^9c48

爾時釋迦牟尼佛初坐菩提樹下成無上正覺已初結菩薩波羅提木叉孝順父母師僧三寶孝順至道之法孝名為戒亦名制止佛即口放無量光明是時百萬億大眾諸菩薩十八梵天六欲天子十六大國王合掌至心聽佛誦一切諸佛大乘戒。
commentary::  ^10a4

初中三階一敘佛結戒二放光表瑞三大眾願聞初階四別一標化主大聖釋尊二標處所謂坐菩提樹下得道因名道樹亦曰思惟梵音貝多也三明得道謂成正覺即正徧知號四出所結法謂菩薩波羅提木叉於第四自更四句一標所結名即是木叉二能成勝因謂孝事等寶藏經云孝事父母天主帝釋在汝家中又能行孝大梵尊天在汝家中又能盡孝釋迦文佛在汝家中腅摩菩薩親眼患愈慈心童子火輪速滅即其靈應爾雅云善事父母為孝孝即順也太史叔明用順釋孝孝經鈎命決云孝字訓究究是了悉始終色養也亦可訓度度是儀法溫清合儀也三明能得勝果謂至道之法四結名字是制戒也佛即口放光中階敘放光表瑞瑞者信也欲說大事前須放光故稱為瑞光是色像之勝放勝光明召有緣眾同來聽戒戒是諸善最勝能滅惡生善也口放光表釋尊今日宣說大乘菩薩戒法也是時百億下後階敘大眾願聞也文為三一總敘大眾二別列四種眾一菩薩二十八梵三六欲天四十六國王三總結願聞也十六國者名出長阿含一史伽二摩竭提三迦尸四拘薩羅五#CB02494;祇六未羅七支提八#CB02494;沙九尼樓十槃闍羅十一阿濕波十二婆蹉十三蘇羅婆十四乾陀羅十五劒浮沙十六阿槃提西土諸國甚多略舉此耳機應聲聞自然雲集也合掌下即第三時眾樂聞也。
orig::  ^10a14

佛告諸菩薩言我今半月半月自誦諸佛法戒汝等一切發心菩薩乃至十發趣十長養十金剛十地諸菩薩亦誦是故戒光從口出有緣非無因故光光非青黃赤白黑非色非心非有非無非因果法是諸佛之本源行菩薩道之根本是大眾諸佛子之根本是故大眾諸佛子應受持應讀誦善學佛子諦聽若受佛戒者國王王子百官宰相比丘比丘尼十八梵天六欲天子庶民黃門婬男婬女奴婢八部鬼神金剛神畜生乃至變化人但解法師語盡受得戒皆名第一清淨者。
commentary::  ^10b16

告諸菩薩言下釋迦自說亦三階一舉我自誦二釋放光因緣三勸物遵學即準前諸佛序中三事亦成經家三意也前舉譬讚嘆此釋放光即是讚嘆也此三階各兩別初階兩者一敘我自誦二勸餘人中凡舉五位人一發心謂共地菩薩二十發趣謂初十心依梵網列名一捨二戒三忍四進五定六慧七願八護九喜十頂心三十長養謂中十心一慈二悲三喜四捨五施六好語七益八同九定十慧四十金剛後十心一信二念三迴向四達五直六不退七大乘八無相九慧十不壞心五十地謂登地已上一體性平等地三體性善慧地三體性光明地四體性爾炎地五體性慧照地六體性華光地七體性滿足地八體性佛吼地九體性華嚴地十體性入佛界地是故戒光下中階釋放光因緣亦兩別一直標有緣二列因緣於中有兩一表得果二表行因各三句得果中三句者一非青黃色心二非有無三非因果法行因三句者一諸佛本源二菩薩根本三大眾之根本或言表真俗兩諦是故大眾諸佛子後階勸物遵學亦兩別一標四勸二釋四勸標者一勸受二勸持三勸誦四勸學後釋中但釋勸受一事餘皆略也。
菩薩戒經義疏卷上
w:: 音釋
note:: 陣 ^10b36

〔古作陳今以車始晉王逸少也〕。
悟
〔與寤同古文通用〕。
況
〔許誑切矧也作兩點非也〕。
嘲 ^10c34

〔陟交切與謿同言相調也〕。
釧
〔昌戀切〕。迦旃延
〔旃諸延切〕。鴿
〔古杏切鳩屬〕。抒
。生長 ^10c36

〔長音場〕。荼
〔宅加切〕。嶽
〔逆角切〕。埒
〔盧拙切〕。獵
。傳來 ^10c38

〔傳除緣切字以專不作甫〕。
沮渠
〔沮子余渠求於沮渠姓也又匈奴宮名〕。
複 ^10c40

〔方六切重也〕。摩醯首羅
〔梵語也此云大自在醯許兮切〕。
差
〔楚懈切與瘥同病除也〕。
閡 ^10c42

〔牛代切與礙同〕。
 ^10c44
