
xu:: 
#  No. 553-A 心經添足序
No. 553-A 心經添足序
如來出世，本為眾生發明心地。
然心無跡，難以形容。
不已，於虗空中畫出一條鱉鼻蛇，首尾宛然，可觀而不可觸。
今不自量為蛇添足，得無取嘯於人乎？
咦，蓋欲令人知足識蛇，如標月指。
讀是解者，見蛇遺足，得意忘蛇，方為善用其智，且不#CB03987;余。
如或不然，未免毒氣所中，切忌切忌。 ^868b10

時崇禎壬午秋日鼎湖山摻道人識
other:: 
#  No. 553-B 心經添足科文
No. 553-B 心經添足科文釋此經文大科分〔二〕初釋題目〔二〕初正釋經題二釋譯人名二釋經文〔二〕初顯說般若〔四〕初因人顯法〔三〕初能修之人二所修之法三修證之位二正示法空〔二〕初明蘊空二顯空德〔二〕初總標二別釋〔四〕初釋蘊處界二釋十二因緣三釋四諦四釋智得三依法修證〔二〕初明菩薩得涅槃二明諸佛得菩提四結讚功能二密說般若〔四〕 ^868b22

心經添足科文〔終〕
other:: 
# 般若波羅蜜多心經添足
般若波羅蜜多心經添足
other:: 唐　三藏法師　玄奘奉　詔譯
author:: 明　#CB15470;東鼎湖山沙門　弘贊　述
commentary::  ^868c58

釋此經文大科分二：初釋題目，二正釋經文。
初釋題目分二：初正釋經題，二釋譯人名。 ^869a11

初釋經題。
orig::  ^869a13

般若波羅蜜多心經
commentary::  ^869a15

經題八字，有通別二義。
上七字是別，別於諸經，以諸經名號不同故。
經之一字是通，通於諸經，以如來所說同名經故。
就別題中，復有二義。
上六字是所詮之法，心之一字是所引之喻。
故此經以法喻為名〔或言單法為名，以心字是結集人借義彰要，
非正喻也〕，大乘為教相，以空為宗〔是諸法空相〕，
涅槃為趣〔究竟涅槃〕，實相為體，觀照為用〔照見五蘊〕。
若通題釋，以神鑒為體〔般若〕，運到為用〔波羅蜜多〕。
若以因果釋，般若為因〔無分別智〕，波羅蜜多為果〔到彼岸〕。
般若之義有三，謂實相、觀照、文字。
實相般若者，謂法身真空之體，元無名相。
今於無名相中，建立假名，而談實相，故名實相。
以心源湛寂，無相而相，名為實相，是所觀之真性。
即吾人虗靈不昧，本覺真心，非寂非照，
理性常住，體離生滅染淨虗妄等法。
觀照般若者，乃實相體所起之用，即能觀之妙慧。
良由法性幽玄，非此莫鑒。
諸佛以此而妙契法身，菩薩以此而頓證真空。
即吾人無分別智，非照而照，照了一切諸法，皆即真空。
無明即是實相，故云色即是空。
文字般若者，文字是諸佛詮理之教，而文字性空，
性空之體，即是般若。
故台教云：文字是色，是色即實相。
天王般若經云：總持無文字，文字顯總持。
是以能顯了實相，觀照二種般若之德。
般若雖三，原同一相，所謂無相，無相即是大覺圓常真空之體。
具此三名，如世#CB15117;字。
若能一念正觀圓修，照了諸法皆空，是為圓證究竟涅槃。
梵語般若，華言智慧。
智乃實相無分別之智慧，是無分別智中之妙慧，
亦名淨慧，亦名無相慧。
又慧即智，故成實論云：真慧名智。
此之智慧，體性圓融，照用自在，能窮諸法實性之邊底，
是超情離見玄妙之絕稱，非同世智之智，聰慧之慧。
世之智慧，從識心生，分別塵境，執取名言，
發妄知見，為有漏根，生死株，不能破無明惑，顯實相理。
恐人濫此，故存梵音，而不直翻華言。
究其實，則無物可當其體，無法可字其名，乃強名為般若也。
梵語波羅蜜多，此翻彼岸到。
若順此方之文，則云到彼岸，是究竟諸法實際無餘之義。
以生死為此岸，煩惱妄念為苦海中流，
真空之際為彼岸，般若如般筏。
故其行深般若者，照蘊空，無明滅，見煩惱即實相，
生死即涅槃，越二死海，至三德岸，名到彼岸。
其迷般若者，種種分別，妄執身心為有，
遂失慧光，不了諸法實相，名住此岸。
故華嚴云：我觀一切眾生，俱有如來智慧德相，
但以妄想執著，而不證得。
以要言之，但有纖情未盡，便隔彼岸，凡聖情忘，
即彼岸到，無別以為到也。
心者，譬如人心，為四大百骸之要喻。
此經為六百卷般若所歸之宗要，若達此經，則六百般若朗焉。
有以此字為中心之心，謂此經在六百卷之中心，謬也。
或有以為真心之心，然六百般若，皆談真心，
非獨此經，以般若即心也。
心有體用，實相是體，觀照是用，以用歸體，即名到彼岸。
故起信論云：自心起信，還信自心，自心即體，
起信即用，還信自心，即是以用歸體。
華嚴別行鈔云：智是理用，理體成智，還照於理，
智與理冥，方曰真智。
真智即實相般若，理即真空之理。
故經云：無有如外智，能證於如，亦無智外如，
為智所入，入是以用歸體。
況性相空宗各異，寧容渾濫？
而六百般若，皆一無相空宗，是般若即真空體。
故涅槃云：佛性者，名第一義空，第一義空，名為智慧。
故說智慧足矣，更不別說心性。
若說心性，則成實法，一涉實法，便非空也。
或謂是薩婆若心，原非經題，以心外無般若，
般若外無心，心無形相，故說般若，是為最玄最妙，何用更言心乎？
經者，梵語修多羅，此翻為契經，謂上契諸佛之理，下契眾生之機。
今人尚略，故單言經。
經即教也，是佛所詮之教，而訓常訓攝。
常以不變為義，謂古今雖殊，覺道不改，
群邪不能沮，眾聖不能異。
攝謂貫攝玄微，以開未悟，同出苦津，而登覺岸。
故有悟此經題，則彼岸到矣。 ^869a17

△二、釋譯人名。
orig::  ^870a6

唐三藏法師玄契奉詔譯。
commentary::  ^870a8

唐是國號，三藏即經、律、論也。
法，軌也。師，範也。謂能為軌範，以法訓人也。
玄奘是師法號，本名褘，俗姓陳，乃漢太丘仲弓之後，
慧英處士之子，母夢白衣人而誕。
年十一，從兄長捷法師出家，日授精理。
二十三，便昇講座，詞理妙盡。
自惟此土經法未殫，遂往西天，學通三藏，
齎經、律、論、梵夾歸唐，奉詔譯為華言。
此心經前後共有六譯，今所釋者，正奘師所譯之本。
言譯者，傳也，謂傳彼西天之語，而為東華之言也。 ^870a10

△二、正釋經文，分二：初、顯說般若，二、密說般若。
初、顯說般若，分四：初、因人顯法，二、正示法空，
三、依法修證，四、結讚功能。
初、因人顯法，分三。
初能修之人。二所修之法。
三修證之位。 ^870a26

初能修之人。
orig::  ^870a32

觀自在菩薩。
commentary::  ^870a34

此五字有通有別，上三字是別名，別諸菩薩故；
下二字是通號，通諸菩薩故。
梵云婆盧枳底濕伐羅，華言觀自在；若云阿耶娑婆吉低輸，
華言觀世音。梵本自有兩名，亦經各旨所宗不同。
若從耳根悟入，如楞嚴經菩薩從聞、思、
修入三摩地，大悲經菩薩聞呪即超八地，
斯皆從耳根悟無生忍，名觀世音。
從體起用，故云觀其音聲即得解脫。
六根互用，故現千手眼照護群生。
今經從眼根證入，故云照見五蘊皆空，
度一切苦厄，名觀自在。
然此有能、所、自行、化他之義。
觀字若作平聲，即屬能觀；世音屬所觀，即所化機。
故法華經云：一心稱名觀世音，即時觀其音聲皆得解脫。
此即能、所、化他也。
楞嚴云：由我觀聽十方圓明，故觀音名徧十方界。
此兼眼、耳二根，故云觀聽並屬自行。
大悲經兼觀音、自在二號，即屬自他。
若準溫陵釋，觀音者，觀世言音，圓應圓悟之號，
此亦兼自行、化他。
然自行邊，觀字應作去聲，謂此菩薩用般若觀慧，
照見五蘊，身心空寂，度諸苦厄，即生死解脫，
得大安樂，故云自在。
交光云：觀字隨俗，雖作平聲，理實去聲。
良以納聲為聞，達理為觀，特取達理，故於音聲不言聞而言觀也。
復須知因中名自行，果上是化他。
然菩薩以利生為要，必兼化他，方應菩薩之號。
菩薩者，梵音具云菩提薩埵。
菩提此翻覺，薩埵翻為有情。
就中亦有自行、化他二義。
自行邊，則菩薩已具覺悟之智，尚有餘習之情未盡
〔習情若盡，則名為佛〕。
若化他邊，謂菩薩以悲愍心，開覺一切有情，令見大道。
二義合名，故稱菩薩〔有情即眾生別稱〕。 ^870a36

△二、所修之法
orig::  ^870b40

行深般若波羅蜜多時。
commentary::  ^870b42

行是修行，即所入觀行也。
深是甚深，即真空般若，非心所知，非識能識。
般若約教有二：一深，二淺。
淺者，名人空般若，是二乘所證。
深者，即法空般若，是菩薩所入。
今此真空實相，非二乘偏空小智所踐，故云深也。
時者，證入真空體，在一剎那時也。
乃菩薩以無分別智，照了五蘊身心，廓然寂滅，
性相皆空，即最後一剎那頃，證入真空體之時。
而稱體起用，度一切苦厄，亦在一剎那時。
大般若經云：皆以無性而為自性，用一剎那相應妙慧，證得無上正等菩提是也。 ^870b44

△三、修證之位。
orig::  ^870c26

照見五蘊皆空，度一切苦厄。
commentary::  ^870c28

照見是能入之觀，五蘊是所觀之境。
正以妙慧照見五蘊自性，當體皆是真空，故異二乘滅色求空。
若證真空時，能所俱忘矣。
照字在果，即觀自在之觀字。
在因，即吾人率爾心時，不起分別之現量。
故此照之一字，是修般若最初下手工夫之要術，即無分別智照而了了者。
見非眼根及眼識所見，乃現量當前，於一切法，
得法自性，不見纖塵可得。
所謂不見色，不見受想行識。
非曰不見，見即無見。
由五蘊本空，即是實相。
實相無相，故不可見。
不可見而見，洞徹法界。
非唯不見世間諸法，於出世間一切禪定智慧，
解脫三昧，無上正覺，菩提涅槃等法悉空，故皆不見。
都無所見，名為照見，是見諸法實相也。
瞥有少見，即墮妄想無明窟宅矣。
五蘊者，色受想行識也。
蘊以積聚為義，謂諸眾生，由此五法，積聚成身。
復由此身，積聚無量塵勞煩惱，而受無量生死輪迴之苦。
又名五陰，亦由積聚妄想煩惱，而陰覆本明真性也。
色以質礙為義，謂此身假合地水火風四大因緣，而成幻質。
洎外山河大地器界，凡有形者，皆名為色。
受以領納為義，謂眼耳鼻舌身意之六識，納彼色聲香味觸法之六塵。
想以審思取像為義，即意識緣想六塵之境。
行以造作為義，即意識思惟塵境，造作善惡行業。
識以了別為義，名為心王，受、想、行是心所。
故此五蘊，總名身心二法。
此之身心，如幻如化，從因緣生，原無實性。
故佛為瓶沙王說喻：色如聚沫〔因風吹水成聚，
體相無實〕，受如水泡〔水因物擊成泡，起滅無常。
眾生所受苦樂之事亦爾〕，想如陽#CB08504;，
行如芭蕉，識如幻事〔幻術、幻作、人馬，本無實體。
眾生識心，分別諸法，隨境生滅，如幻無實〕。
菩薩以般若智，觀此五蘊：色從四大假合而有，
受、想、行、識由妄想境界而生。
四大妄想，本無自性，當體即空，故曰皆空。
非謂絕然滅無為空，亦非有法能令彼空，以彼本自空故。
眾生不了水月空華，故執五蘊幻有之色，而迷自性之真空。
真空幻有，體無有二，但隨凡聖，所見不同。
若以妄心分別，則見五蘊而遺真空；若以般若觀，則真空現而五蘊亡。
是故真空一顯，幻有都滅，即五蘊斯空，
而苦厄斯度，是為到彼岸矣。
言度者，脫也，超越也。
一切苦厄者，世出世間諸苦也。
此上序述觀自在菩薩修證之旨，乃一經之綱領，使人傚而修之。
若有上機之人，覩此便悟無生。
如其上上根者，聞觀自在，名即頓證真空，何假後語？
如或未然，須詳下文。 ^870c30

△二、正示法空，分二。
初明蘊空。二顯空德。 ^871b34

初明蘊空。
orig::  ^871b36

舍利子，色不異空，空不異色，色即是空，
空即是色，受、想、行、識亦復如是。
commentary::  ^871b38

此正釋明五蘊真空，顯非離色明空，及斷滅空。
以即色之空為真空，即空之色為幻色。
而色是一切法相之首，故舉初攝後。
以色義既彰，則萬法昭然。
色即四大幻有之色，空即般若真空之理。
眾生因迷真空，而成幻有之色。
幻有緣生，元無自性，本是真空，如波外無水。
由眾生以妄想風，擊彼真源，遂迷源逐浪，沉溺苦津。
如來教以般若觀慧，照了幻有，無異真空，
如悟波不異水，故云色不異空。
如誌公曰：有相身中無相身，無明路上無生路是也。
空不異色者，真空為萬法之體，故本具一切諸法，
如水出生波濤影沫，及隨器方圓等相。
而眾生因執幻相，故迷真空，如愚夫觀波迷水。
如來教修般若觀慧，達真空體，無異幻相，
如悟水不異波，故云空不異色。
色即是空，空即是色者，正發明不異之旨。
以不異故，即是之也。
又恐人因法成執，猶存色空二見，如世謂玉石相似，
仍存二物，故言不異。
今欲泯此二見，使人妙契色空不二，全體即是，
如波即水，如水即波，動靜似分，體無二致。
由迷真空，故令識幻即真，權立二名，元無二物。
故永嘉云：無明實性即佛性，幻化空身即法身。
是知幻境本真，不由修習。
今因迷重，故須般若智照。
不假智照，不知本真。
不知本真，致見各異。
凡夫執有身心，故見生滅，受於生死。
外道著空，撥無罪福，故墮輪迴。
二乘妄見五蘊實有其相，不了緣生，心起厭離，故墮聲聞。
雖了五蘊諸法緣生，不達無性，故墮緣覺。
若了五蘊諸法無性緣生，緣生無性，無性故空，
空即真空，是名為佛法身。
真空之體，原非斷滅，故須於幻有中求。
幻外無真，故曰真空。
真外無幻，故曰幻色。
此真空幻色不異相，即是一經之極旨，般若之真宗。
色蘊既爾，四蘊皆然。
故云受想行識，亦復如是。
若具說者，應云受不異空，空不異受。
受即是空，空即是受。
餘三蘊例之可知。
是名五蘊皆空。今如來令觀此現前五蘊身心，
為所觀境，不假別求他法為境，是為最切最要。
若能觀一蘊空，則蘊蘊皆空。
故圓覺經云，幻身滅故，幻心亦滅。
幻心滅故，幻塵亦滅。
幻塵滅故，幻滅亦滅。
幻滅滅故，非幻不滅。
但彼經以破幻顯真，此經即幻是真。
旨雖不同，色心無異。
既知此心真妄同源，空有不二，即此現前一念妄想起處，便是真空。
獨露呈前，當下以智觀察，見妄無體，便是真空。
即凡心而見佛心，詎可棄茲幻妄而別想真如？
如棄波求水，烏可得哉？
此之空有不二，真妄同源，非智莫達，故呼舍利子而告之。
舍利是梵語，子是華言，乃如來第一智慧弟子，本南天竺大論師提舍婆羅門所生。
母名舍利，從母受稱，故名舍利子。
此譯云身子，以母好形身故。
又譯云鶖子，以其母眼明淨如鶖鳥之目，
或言其母才辯喻如鶖鳥〔鶖即春鸎，又云百舌鳥是〕。
按此經六譯，而施護所譯本謂觀自在菩薩在靈鷲山為舍利子說。
既爾，菩薩下當有言字。
今據經文勢及大部般若中應是佛說，
以文非全部，故無緣起及流通二分。
然智者但取其義，勿泥其跡，若佛說若菩薩說皆可。 ^871b42

△二、顯空德，分二。
初總標。二別釋。
初總標。
orig::  ^872b14

舍利子！是諸法空相，不生不滅、不垢不淨、不增不減。
commentary::  ^872b16

是諸法者，即五蘊等法也。
空相者，即諸法之真空實相也。
葢前示五蘊幻有即是真空，而未說其相，故今示云是諸法空相。
既云諸法空相，則不可離諸法而別言空相。
此直指諸法當體即是真空之相。
譬如水月鏡像，體離生滅、垢淨、增減，故不可作之令生，
壞之使滅，染之令垢，治之使淨，加之令增，損之使減。
何以故？以彼影像無實，當體即空。
亦如虗空，不可以生滅、垢淨、增減名之。
真空之相亦爾，故不可得而名之，乃強名曰實相。
實相之相，非五眼能窺，心智所測，唯證者能知。
葢生滅約指蘊、處、界，垢淨約指四諦因緣，增減約指智得。
以蘊等是迷真逐妄，故見生滅。
十二因緣有流轉、還滅二門。
其流轉門是苦、集二諦，乃世間因果，故垢。
其還滅門是道、滅二諦，乃出世因果，故淨。
菩薩修行，道有所增，而惑有所減，故云增減。
今言不生滅、垢淨、增減，是發明諸法真空相中，
本無凡聖修證因果等法，直顯般若一真空體，
使人諸見脫落，一絲不掛，獨露真常，即如如佛。 ^872b18

△二、別釋分四：初、釋蘊處界，二、釋十二因緣，
三、釋四諦，四、釋智得。 ^872c8

初釋蘊、處、界。
orig::  ^872c12

是故空中無色，無受、想、行、識，無眼、耳、鼻、
舌、身、意，無色、聲、香、味、觸、法，無眼界乃至無意識界。
commentary::  ^872c14

是故者，承上起下之詞，以發明諸法空相不生滅等之故，故無色受等也。
空中者，即空相之中。
以真空實相，本離一切凡聖等法，故無蘊處界因緣修證之相。
至於般若空中，空性尚不可得，況有蘊處界等法，故云無也。
葢無非同龜毛兔角之無，乃即一切相離一切相為無。
以妄情一息，凡聖見銷，真空獨露，故無蘊處界等可得。
無色至行識，是無五蘊也。
無眼耳至觸法，是無十二處也。
無眼界至無意識界，是無十八界也。
此合六根六塵為十二處〔根以能生識為義，
塵以染污情識為義〕，合六根六塵六識為十八界。
在內為六根，在外為六塵。
根塵相對，識生其中。
所謂眼識耳識鼻識舌識身識意識乃至者，
是舉其始末，而包括其中也。
此蘊處界，名為三科法門。
法門雖三，總色心二法，開合不同。
佛為迷心不迷色人，說五蘊法，合色為一分，開心為四分。
〔受想行識，皆心分故。〕
為迷色不迷心人，說十二處法，開色為十分半。
〔謂內五根，外六塵，法塵半分故。〕
合心為一分半。〔謂意根一分，法塵半分。〕
為心色俱迷人，說十八界，開色為十分半。
〔準上應知。〕開心為七分半。
如來逗眾生機，說此三科法門，各隨根性，
任修一法，即能悟入。
今此般若真空門中，都無是事，是故言無。
正顯真空實相，體非質礙領納，審思造作，
了別積聚之相，故無色受想行識也。
真空實相，體非根塵能入所入之相，故無十二處也。
真空實相，體非根塵識別之相，故無十八界也。 ^872c18

△二、釋十二因緣。
orig::  ^873a24

無無明亦無無明盡，乃至無老死亦無老死盡。
commentary::  ^873a28

此名十二因緣，亦名緣起，亦名緣生。
所謂無明緣行，行緣識，識緣名色，名色緣六入，
六入緣觸，觸緣受，受緣愛，愛緣取，取緣有，
有緣生，生緣老死。
言無明者，昏暗義也。
行者，造作也。識者，心王也。
〔真妄和合，名之為識。
由過去惑業相牽，致令此神識投托母胎。〕
名色者，名即心，色即身也。
六入者，六根也。觸者，觸對也。
受者，領納也。愛者，貪愛也。
取者，求取也。有者，後有也。
生者，受生也。老死者，衰壞也。
此十二法，展轉感果，故名因。
互相由藉，名為緣。
三世相續循還，無有間斷，如輪迴轉，故曰輪迴。
始由過去世無明行為因，招感現在識、
名色、六入、觸、受五者為果。
由現在果，起愛、取、有三者，為現在因。
由現在因，而感未來世生老死之果。
此是生相，即凡夫法，名流轉門。
若緣覺人，悟此諸法緣生，而無明滅，則行滅，乃至老死滅。
此是滅相，即緣覺法，名還滅門。
若以般若觀慧，照了無明，體性皆空，無生滅相。
故云：無無明，亦無無明盡。
乃至無老死，亦無老死盡。
言無無明，是舉流轉初相空。
亦無無明盡，是舉還滅初相空。
乃至無老死，是舉流轉末相空。
亦無老死盡，是舉還滅末相空。
盡即滅也。此葢舉其始末空，而該其中，
以顯般若真空，體非流轉還滅之相，故無十二因緣也。 ^873a30

△三、釋四諦。
orig::  ^873b42

無苦、集、滅、道。
commentary::  ^873b44

苦即生死苦果，集是惑業苦因，此是世間因果。
滅即涅槃樂果，道是道品樂因，此是出世間因果。
智度論云：世間及身是苦果，貪愛瞋癡等諸煩惱是苦因，煩惱滅是苦滅。
滅煩惱方法，是名為道。
如來說此四聖諦法，葢為凡夫二乘，不知三界五蘊諸法，
如幻如化，本自無生，性相寂滅，生死涅槃，猶如昨夢。
而於無生法中，妄見生滅，橫受輪迴。
譬如陽 #CB08504;無水處，
妄作水想，徒自疲勞。
是故如來，令彼知苦斷集，慕滅修道，暫息苦本。
聲聞不了，躭寂滅樂，以為實證。
大乘菩薩，修般若觀，見真空理，無生滅修證之法。
生滅修證，自性空故，故云無苦集滅道。 ^873b46

△四、釋智得。
orig::  ^873c22

無智亦無得。
commentary::  ^873c24

智即能觀之智，得即所證之理。
意明不但無蘊處界諦緣諸法，即三乘人能證所證，
及修般若菩薩空諸法之智，與空智之所得理亦無。
蓋法性如空，以眼病故，於空見華而取證故。
大般若經云：欲知說如來不能證諸佛法秘密義趣，當學如是甚深般若波羅蜜多。
何以故？所證佛法及能證者，不可得故。
又云：於一切法勝義諦中，能證所證，證處證時，
及由此證，若合若離，皆不可得，不可見故。
菩薩於諸法空，不應作證。
謂觀法空時，先作是念：我應觀法諸相皆空，不應作證。
我為學故觀諸法空，不為證故觀諸法空。
乃至我於無上正等菩提，今時應學，不應作證。
故智度論云：菩提深入空，故知空亦空。
涅槃亦空，故無所證。
以證不證法不可得故，始從五蘊，終至四諦，乃三乘人修道所觀之境。
今修般若，如大火聚，無論淨穢，觸處皆燒。
是故真空理顯，凡情蕩盡，真如聖境，一切智智，悉不可得。
故世之蘊處界，出世之四諦因緣，以至能證所證，莫不皆空。
是則人法兩忘，境智雙泯，如病去藥除。
故云無智亦無得。 ^873c26

△三、依法修證分二初明菩薩得涅槃二。
明諸佛得菩提。 ^874a14

初明菩薩得涅槃。
orig::  ^874a16

以無所得故，菩提薩埵依般若波羅蜜多故，
心無罣礙；無罣礙故，無有恐怖，遠離顛倒夢想，究竟涅槃。
commentary::  ^874a18

以無所得故者，承上諸無字而言。
謂由前諸法無所得之故，菩薩因依之而修得究竟涅槃。
故此無字，乃統一經之旨。
葢由法性如如，體本寂滅。
若以有所得心，即迷本真，失於般若觀慧。
何由遠離顛倒，得於究竟涅槃？
涅槃經云：無所得者，則名為慧。
菩薩得是慧故，名無所得。
又無所得者，名大涅槃。
菩薩安住大涅槃中，不見一切諸法性相，故名無所得。
又無所得者，名為大乘。
菩薩不住諸法，故名大乘。
清涼云：無所得，即般若相。
由得般若，無得智慧，故方得也。
大品云：以無所得而為方便。
智度論云：有二種空：一、無方便空，故墮二乘地；
二、有方便空，則無所墮，直至無上菩提。
復有二種空：一、但行空，墮二乘地；二、行不可得空，
空亦不可得，則無處可墮。
故諸菩薩以般若方便觀慧，照諸法空故，
於蘊、處、界、因緣、諦相，及能證、所證，皆無所得。
以此無所得心故，而依般若修行，則業累解脫。
由依此修行故，則惑不礙心、境不礙智，故心無罣礙。
由無罣礙，則業累解脫。
以業脫故，則外無三界果報之恐怖。
由無果報，則內永離煩惱之顛倒夢想。
以離煩惱，則真常獨露，是為究竟涅槃。
斯顯般若真空，體非生滅，違因失果。
故諸菩薩於一切法無所得，是得究竟涅槃。
然一大部般若，皆以無所得而為宗致。
設有一法過涅槃上者，亦如夢如幻，悉不可得。
故大般若經云：雖達一切法自性皆空，
而諸菩薩因此般若波羅蜜多，證得無上正等菩提，
轉妙法輪，度無量眾。
雖證菩提，而無所證，證不證法，皆不可得故。
以不可得，即無能證所證諸忘知見。
由無妄見故，無顛倒之煩惱。
若有所證，即是顛倒夢想，豈得涅槃。
菩提金剛般若不壞假名論云：若論菩薩證真實時，乃至法身亦無得故。
菩提薩埵者，是能依之人。
般若波羅蜜多者，是所依之法。
心無罣礙顛倒夢想，是能空之障。
究竟涅槃，是所證之果。
究竟涅槃者，五住究盡，二死永亡，名為究竟，亦名無餘。
以究盡涅槃之際故，復名無住處涅槃。
非同二乘，但離見思惑，名為解脫。
權得化城之涅槃，誠非究竟。
梵稱涅槃，華言圓寂。
圓謂德無不備，寂謂障無不盡。
亦翻大滅度。大即實相，滅即蘊空，度即越苦。
又大即法身，滅即解脫，度即般若。
菩薩修般若，觀諸法空，實相理顯。
了生死幻身，即本法身。
煩惱即般若，結業即解脫。
此則三障頓空，三德斯圓，是謂究竟涅槃。 ^874a22

△二、明諸佛得菩提。
orig::  ^874c16

三世諸佛依般若波羅蜜多故，得阿耨多羅三藐三菩提。
commentary::  ^874c18

三世者，過去、未來、現在也。
阿耨多羅三藐三菩提者，華言無上正等正覺，即諸佛所證之道。
意明非獨菩薩以無所得心依般若而得涅槃，三世諸佛亦以無所得心依般若而得無上菩提。
菩提、涅槃原無二路，皆依般若而得，捨此般若而無有得之者。
故大般若經云：一切如來、應、正等覺，乘如是乘，
行如是道，來至無上正等菩提。
此乘此道，當知即是甚深般若波羅蜜多。
摩訶般若經云：諸法自相空，即是阿耨多羅三藐三菩提。
又云：菩薩行般若作佛已，變名為阿耨多羅三藐三菩提。
菩提是智德，涅槃是斷德。
菩提、涅槃其名雖二，而皆是極聖所證二轉依果。
以惑非智而不斷，智非斷而不圓。
故大般若經云：菩薩於菩提道及一切波羅蜜多已圓滿故，
由一剎那相應妙慧，證得如來一切相智。
爾時一切煩惱習氣相續永不生故，名無餘斷，
則名如來、應、正等覺。
是知如是二果，皆依般若波羅蜜多而得成就也。
佛者，梵音具云佛陀，華言覺，乃窮理盡性之稱。
所謂悟性真常，了惑虗妄，運無緣慈，度有情界，
行滿果圓，故謂之大覺也。
大般若經云：於一切法，自然開覺，故名佛陀。
如實開覺一切有情，令離顛倒惡業眾苦，故名佛陀。
以何義故，名為菩提？
證法空義，及證真如義，是菩提義。
諸佛所有真淨妙覺，故名菩提。
諸佛由此現覺諸法一切種相，故名菩提。 ^874c22

△四、結讚功能。
orig::  ^875a30

故知般若波羅蜜多是大神呪，是大明呪，
是無上呪，是無等等呪，能除一切苦，真實不虗。
commentary::  ^875a32

故知者，承上菩薩諸佛皆依此深般若而證得涅槃菩提，
由是故知般若功用不可思議，非名言數量能宣，乃以四種呪而讚喻之。
神以不測為義，明能破暗，謂此般若神功妙用非心量所知，
能滅無明癡暗而顯真空智理，證得菩提涅槃，
更無有法出於其上，故云無上。
是諸佛秘密之心印故，亦無有法與之比倫，故云無等等。
又此般若名無比法，復無有無比法與之比，故名無等等。
五住結盡，二死俱亡，四生果謝，萬累都損，故云能除一切苦。
如是般若妙用難思，了妄即真，即凡成聖，
決定息苦無疑，特令眾生信受奉行，故云真實不虗。
大般若經云：學此般若波羅蜜多大呪王時，
於我及法雖無所得，而能證得無上正等菩提。 ^875a36

△二、密說般若。
orig::  ^875b26

故說般若波羅蜜多呪。
即說呪曰：
揭諦，揭諦，波羅揭諦，波羅僧揭諦，菩提薩婆訶
commentary::  ^875b28

此密說般若，是不思議境，體即真空，無異顯說。
但以顯說，恐人依文解義，依說起見，復執真空實有其體，
遂成實法，還同生滅。
不知真空亦空，而反生執著，復墮無明。
故大般若經云：一切法自性空，空性不應執著空性。
空中空性尚不可得，況有空性能執著空？
所以不了真空本如，便以智求智。
智則成解，解即失真。
起於照心，照則立境。
隨照失體，返成影事。
是以大智居於目前，翻為名相之境。
故永嘉云：不離當處常湛然，覓則知君不可見。
今此密說般若，正使人情忘智泯，不假尋求，
真空現前，倐然默證，踰於符契，故謂之曰呪。
即如來難思秘密真實之語，呪願眾生，如佛無異。
是故持誦者，當空其心而一其念，念念無間，
如蜾臝之呪螟蛉，自然冥妄契真，即凡成聖。
或云：顯說令解，生慧滅煩惱障。
密說令誦，生福滅罪業障。
或有強釋，以揭諦翻為度，波羅為彼岸，
僧為眾，謂自度度他，與眾同到菩提彼岸。
如是翻釋，有乖至理，全非聖意。
既云密說，人寧解之？
尚非小聖因位菩薩能測，況容凡愚可以義釋？
名言雙絕，理事兩忘。
爍迦羅眼，窺摸不著。
一落心思，便成知見渣滓。
知見立知，即無明本。
無明斯立，萬劫汩沉，一切苦厄，何由度哉？
心思若絕，知見是泯。
無明斯破，而彼岸斯到矣。
般若波羅蜜多心經添足〔終〕
 ^875b32
