
other:: 大佛頂如來密因修證了義諸菩薩萬行首楞嚴經合轍卷第五
author:: 明　二楞菴釋　通潤　述
orig:: 
阿難白佛言：世尊！
如來雖說第二義門，今觀世間解結之人，
若不知其所結之元，我信是人終不能解。
世尊！我及會中有學聲聞亦復如是，從無始際與諸無明俱滅俱生，
雖得如是多聞善根，名為出家，猶隔日瘧。
惟願大慈哀愍淪溺，今日身心云何是結？
從何名解？亦令未來苦難眾生得免輪迴，不落三有。
作是語已，普及大眾五體投地，雨淚翹誠，佇佛如來無上開示。
commentary::  ^345b23

此別索生死結元，故牒前第二義門以請也。
與諸無明俱滅俱生者，此即領前根中積生無始虗習，
及生住異滅分劑頭數，故曰諸。
此諸無明，一出母胎，與之俱生，不待教而自能，
謂之無始虗習，亦名俱生無明。
如初生孩子，見父母則喜，見他人則哭是也。
猶隔日瘧者，謂說時似悟，對境還迷，楞伽謂之鼠毒發。
故觀師云：憫我心明力不迨，時時種子發現行。
如人飲酒而發狂，戒飲輙復逢嘉醞。
又如欲潔而偏染，好正而固邪。
此皆俱生無明力之所使然。
我已知此無明者，是生死根本，不知何處是其所結之元，
必從何處下手，方能得解。
故曰云何是結，從何名解。
orig::  ^345b39

爾時，世尊憐愍阿難及諸會中諸有學者，
亦為未來一切眾生，為出世因作將來眼，以閻浮檀紫金光手摩訶難頂。
即時，十方普佛世界六種震動，微塵如來住世界者，
各有寶光從其頂出，其光同時於彼世界來祗陀林灌如來頂，
是諸大眾得未曾有。
於是，阿難及諸大眾俱聞十方微塵如來，
異口同音告阿難言：善哉，阿難！
汝欲識知俱生無明，使汝輪轉生死結根，唯汝六根更無他物。
汝復欲知無上菩提，令汝速證安樂解脫寂靜妙常，亦汝六根更非他物。
commentary::  ^345c18

此諸佛共證六根，為結解之元也。
先摩頂者，欲以頂法開示也。
六種震動者，六根為無明住他根本，今欲拔之，故先搖動也。
十方如來頂光共灌釋迦頂者，示此頂法是十方薄伽梵一路涅槃門也。
自初卷開二種根本之後，至修道分，阿難雖蒙如來指示根中積生無始虗習，
及生住異滅分劑頭數，然畢竟不知無明生死根源是何物為元，
菩提涅槃是何物為始，至此故問結解之元。
而十方如來同聲共告之曰：生死結根，
無上菩提，皆是六根，更無他物。
先德云：見聞覺知俱為生死之因，見聞覺知俱為解脫之本。
所謂解鈴，即是繫鈴人也。
異口同音者，以所證是同，故所說不異。
二死永亡曰安樂，五住究盡曰解脫，絕言絕思曰寂靜，
無生無滅曰妙常，即無上大菩提果也。
orig::  ^345c36

阿難雖聞如是法音，心猶未明，稽首白佛：
云何令我生死輪迴，安樂妙常，同是六根，更非他物？
佛告阿難：根塵同源，縛脫無二，識性虗妄，猶如空華。
阿難，由塵發知，因根有相，相見無性，同於交蘆。
是故汝今知見立知，即無明本；知見無見，斯即涅槃無漏真淨。
云何是中更容他物？
commentary::  ^346a16

此釋尊細釋結解皆由六根也。
阿難將謂離六根外別有生死結元，十方如來共說生死解脫唯是六根，
但未說其所以，猶是半明半暗。
故阿難自疑生死根元應是根塵識三，
今獨舉根而不舉塵與識者，不知何義？
故復請問輪生死、證妙常，云何皆是六根，更無他物？
故釋尊抽條引蔓，復與詮註。
言獨舉根而不舉塵者，以相見皆依自證，分同一源故。
唯同源故，縛則同縛，脫亦同脫，故曰無二。
唯無二故，舉根而塵在其中矣。
所以不舉識者，以識性無源，亦由根塵妄出，
本無實體，猶如空華，故舉根而識亦在其中矣。
是則生死涅槃唯是六根，更無他物也。
故通心論云：縛從心縛，解從心解，解縛從心，不關餘處。
故知心無自性，緣起即空。
如欲斷其流，但塞其源；欲免其生，但斷其根。
不用多功，最為省要。
阿難下，重釋上義。
由塵發知者，因六塵而發六根之知也。
因根有相者，因六根而有六塵之相也。
是則根塵二法，交倚而生，實無自性，離塵無根，
離根無塵，如二束蘆，相倚而立。
是故若於所知所見處，明暗妄形，粘湛發見，
流逸奔色，即此知見，便是無明根本。
若於所知所見處，不隨前塵，脫黏內伏，
內瑩發光，即此知見，便是涅槃根本。
然則此六根者，實生死涅槃之元。
云何是生死涅槃中，除六根外，豈更容他物為元哉。
譬如水逢沍寒，結而為冰，冰遇和煦，化而為水，
是則冰結水融，在日寒日煦為元，豈離寒沍和煦之外，而別有一物為冰水之元哉。
故宗鏡云，世間生死，出世涅槃，皆從知見文字所立。
若無知見文字，名體本空，於妙明心中，更有何物為緣為礙。
所以六祖云，菩提本無樹，明鏡亦非臺，
本來無一物，何處惹塵埃。
是知一翳在眼，空華亂起，一妄在心，河沙生滅。
若能離念，則當處道場，轉大法輪，俱成佛道。
前云因明立所，此云知見立知，立之為害如此。
故有道者，見無所見，知無所知，一法不立，則立處皆真矣。
orig::  ^346a28

爾時，世尊欲重宣此義，而說偈言：真性有為空，
緣生故如幻；無為無起滅，不實如空華。
言妄顯諸真，妄真同二妄；猶非真非真，云何見所見？
中間無實性，是故若交蘆；結解同所因，聖凡無二路。
汝觀交中性，空有二俱非；迷晦即無明，發明便解脫。
commentary::  ^346b46

自審因心業本後，皆托第二月以示。
真月至此，是一大結局處。
故特標真性為宗體，以顯六根雖是第二義門，
切近第一義諦，故能為生死涅槃之本。
若起信之生滅門中，含覺不覺義也。
以真如門中，生死涅槃，二俱不立故。
故曰，若於真性中，反觀有為生死法，悉是虗妄。
以是仗因托緣而生，故喻之如幻。
應立量云，有為是有法，空為宗因。
云緣生故，同喻如幻。
不但觀有為生死法是妄，即觀無為涅槃法，猶然是妄。
以無起無滅，故喻如空華。
應立量云，無為是有法，無起滅為宗因。
云不實故，同喻如空華。
是則有為無為，皆屬對待。
生死涅槃，同於昨夢。
故知對妄說真，即真亦妄。
則知真性，尚不與無為法相應，云何乃與能見所見有為生死法相應乎。
且相見二法，皆屬緣生，中間實無自性，
如交蘆然，不可以有無論也。
若縛於有為者，則以交蘆為有性，而性非實有。
縛於無為者，則以交蘆為無性，而性非實無。
故知交蘆之處，是結解總因，聖凡共路，實生死涅槃之元。
汝但諦觀此文中性，空有兩非。
謂其空耶，元是菩提妙淨明體。
謂其有耶，本無所有。
汝於此中，顛倒淪替，迷晦不覺乎，即是無明之根。
汝於此中，脫黏內伏，發本明耀乎，即是解脫之本。
是則六根為解結總因，聖凡共路明矣。
然雖如是，要知縛解聖凡，總與真性無干。
正如演若達多，迷則自迷，悟則自悟，總與頭無預也。
應立量云，真性是有法，非有為非無為。
是宗因云，空有俱非故，喻如淨明鏡。
orig::  ^346c8

解結因次第，六解一亦亡，根選擇圓通，入流成正覺。
commentary::  ^347a12

此四句是孤起頌，為下文張本。
此正微言欲絕，復吐一絲。
orig::  ^347a14

陀那微細識，習氣成暴流。
真非真恐迷，我常不開演。
自心取自心，非幻成幻法。
不取無非幻，非幻尚不生。
幻法云何立，是名妙蓮華。
金剛王寶覺，如幻三摩提。
彈指超無學，此阿毗達磨。
十方薄伽梵，一路涅槃門。
commentary::  ^347a18

此下點出六根所以為生死涅槃因者，以六根當體即是陀那識故。
至此始結歸初卷是心非眼一句。
陀那，此翻執持，以執持三類性境故。
二乘不能知其元，故曰微。
等覺未能窮其際，故曰細。
習氣者，謂熏習氣分，即根中無始煩惱虗習，與生住異滅。
無明虗習，乃種子異名也。
由此識中帶彼虗習，故有微細流注生滅。
如暴流然，能發現行波浪。
解深密經云：如暴流水，多波浪生。
楞伽亦云：水流處，藏識轉，識浪生。
以此六根即是此識所發見分，六塵即是此識所發相分。
由此二分織妄相成，遂轉如來藏性而為識藏。
若離二分，藏識即是如來藏性。
故前文喻之如第二月，以第二月由揑目所成，藏識由立知而有。
故起信云：生滅與不生滅和合，非一非異，名阿黎耶識。
然此藏識，尋常不輕易向人說破，必待十方如來說破者有。
故以此識即是六根交中之性，亦是聖凡通名，
不可說真，不可道妄。
若以為真，是認賊為子。
以為非真，是冤子為賊。
所以含忍久默，常不開演也。
自心下，又說明轉識成智之方。
言此見相二分，俱屬自心自證分起。
如蝸牛兩角，出則成雙，合則一體。
本無能取，亦無所取。
今以根境角立，互相牽引，攬結成根，遂成能取所取。
此即自心取自心也。
是知藏性真常，本非是幻。
而由見妄忽生，六塵相現，遂成幻法。
若使對境不生取著，即非幻者，尚無有生。
云何復有能見所見之幻法哉。
故宗鏡云，取我是垢，不取我是淨。
若無能取所取之心，亦無是幻非幻之法。
所謂妄真同二妄也。
若果到真妄兩忘時，即知此陀那細識，元非他物。
即是前文清淨本然，周徧法界之藏性也。
言妙蓮華者，即清淨義。
金剛王寶覺者，即本然義。
如幻三摩提者，即周徧法界義。
若果能轉此陀那細識，成如來藏。
即一彈指頃，便可立超羅漢，坐進妙覺。
尚無階級可立，何藉劬勞肯綮修證哉。
故知此法神功妙力，無可比擬。
十方如來，莫不由此一路而登正覺，亦莫不由此一門而入涅槃。
汝等可不努力乎。
至此方與初卷有三摩提，名大佛頂首楞嚴王，
一門超出妙莊嚴路，照應作結。
是知前文一門一路，皆是密指藏識。
亦知法華所謂是舍唯有一門，而復狹小者，亦是密指藏識也。
orig::  ^347a26

於是阿難及諸大眾，聞佛如來無上慈誨，
祗夜伽陀雜糅精瑩，妙理清徹心目開明，歎未曾有。
阿難合掌頂禮白佛：我今聞佛無遮大悲性淨妙常真實法句，
心猶未達六解一亡舒結倫次，惟垂大慈再愍斯會及與將來，
施以法音洗滌沉垢。
commentary::  ^347c6

此因領悟而復請未明也。
祗夜，此云應頌，應上長行而頌故。
伽陀，此云諷頌，不應長行，但孤起而諷美稱頌故。
雜糅精瑩者，謂二頌合明，文如織錦，義若貫珠，無不精透也。
妙理清徹者，謂真妄交陳，根塵互舉，理無不徹也。
心目開明者，言我昔日認攀緣為心，不知心是妙蓮華王，
認浮根為目，不知根是陀那細識，自今心目開明，
皆知所在，更無疑惑矣。
歎未曾有者，以如來未甞開演，今始開演故。
無遮大悲者，言如來知無不言，言無不了，
略無纖毫遮礙，以此皆從大悲心中流出故。
性淨妙常真實法句，皆是領悟結解，唯是六根，更無他物等語。
六解一亡者，謂六結解而一亦不存也。
舒結倫次者，謂解與結皆有等倫次第，不躐等而進也。
此即躡前結解因次第，六解一亦亡二語以發問也。
沉垢，猶言細惑，即微細法執也。
orig::  ^347c16

即時如來，於師子座，整涅槃僧，斂僧伽梨，
攬七寶几，引手於几，取劫波羅天所奉華巾，
於大眾前，綰成一結，示阿難言：此名何等？
阿難大眾，俱白佛言：此名為結。
於是如來，綰疊華巾，又成一結，重問阿難：此名何等？
阿難大眾，又白佛言：此亦名結。
如是倫次，綰疊華巾，總成六結，一一結成，
皆取手中所成之結，持問阿難：此名何等？
阿難大眾，亦復如是，次第詶佛：此名為結。
commentary::  ^347c46

先示結有倫次者，欲顯因有六種迷根，
而一巾遂成六結，如明暗發見、動靜發聽等是也。
涅槃僧云裏衣，僧伽梨云大衣，劫波羅云時分，郎夜摩天疊華。
西天之帛價直無量，今天獻尤為貴重可知。
orig::  ^348a14

佛告阿難：我初綰巾，汝名為結，此疊華巾先實一條，
第二、第三云何汝曹復名為結？
阿難白佛言：世尊！
此寶疊華緝績成巾，雖本一體，如我思惟，
如來一綰得一結名，若百綰成，終名百結，
何況此巾秪有六結，終不至七，亦不停五，
云何如來秪許初時，第二、第三不名為結？
commentary::  ^348a22

一巾喻業識，六結喻六根，意謂一巾應成一結，何故成六？
故返詰其第二、第三不名為結者，要令阿難答出巾體是一，
因結成六，以顯六結全是一巾所成也。
orig::  ^348a34

佛告阿難：此寶華巾，汝知此巾元止一條，我六綰時名有六結。
汝審觀察，巾體是同，因結有異。
於意云何？初綰結成名為第一，如是乃至第六結生，我今欲將第六結名成第一不？
不也。世尊！六結若存，斯第六名終非第一，
縱我歷生盡其明辯，如何令是六結亂名？
佛言：如是，六結不同，循顧本因一巾所造，
令其雜亂終不得成，則汝六根亦復如是，畢竟同中生畢竟異。
commentary::  ^348a42

此又審其巾體是一，因結成六，必欲將六成一，若何而可？
將六成一者，如將意根作眼根用也。
世尊以性中相知，故難其可能以六成一。
尊者以用中相背，故答六結不可亂名。
畢竟同中生畢竟異者，謂未結之先，元是一體，本無異同。
既結之後，各有界限分隔，則意不可為眼用，眼不可為意用矣。
orig::  ^348b8

佛告阿難：汝必嫌此六結不成，願樂一成，復云何得？
阿難言：此結若存，是非鋒起，於中自生，
此結非彼，彼結非此。
如來今日若總解除，結若不生，則無彼此，
尚不名一，六云何成？
佛言：六解一亡，亦復如是。
commentary::  ^348b20

此復審其必欲反異為同，將六作一，用何籌策，方可得成？
尊者謂六結若存，則彼此各有定位，復有定名。
若以六作一，則諍論鋒起，決不可得。
以彼結非此結，此結非彼結故也。
若將六結一總解除，既無有結，即無彼此。
彼此既無，即一尚不可得，而況六乎？
佛即就喻以答之曰：所謂六解一亡，亦如此也。
問：逆流章中已明一解六亡，何故此中又說六解一亡？
答：前之一六，是舉一根對五根言。
故曰：若使一根脫黏內伏，諸餘五根應拔圓脫。
此中一六，是全舉六根對識精言。
以六根全體是箇識精，由中串習幾故，
在眼名見，在耳名聞。
故六根解而識精空，猶六結解而一巾亡也。
故曰：尚不名一，六云何成？
問：六根解而識精空，六結解而一巾在，得無犯法喻不齊之過歟？
答：六根依識精而生，識精依藏性而起，則知識精是虗。
喻如六結依一巾而有，一巾依#CB00626;華而生，
則一巾豈是實耶？
故知識精是名，而一巾亦是名也。
orig::  ^348b28

由汝無始心性狂亂，知見妄發，發妄不息，勞見發塵。
如勞目睛則有狂華，於湛精明無因亂起。
一切世間山河大地、生死涅槃，皆即狂勞顛倒華相。
commentary::  ^348c14

此示根結生起次第以合喻也。
心性者，指清淨。覺心狂亂者，謂清淨心中不覺心起而有其念，
遂成業識。此合前一巾也。
知見妄發者，由業識而轉成見分。
勞見發塵者，由見分而復生相分。
此合一巾而成六結也。
如勞下，復以喻合法。
瞪目是勞喻見分，狂華喻相分，湛精明即業識。
心性狂亂而勞見發塵，如從湛精明瞪目而發狂華也。
一切下，復以法合喻。
一切世間山河大地即相分，生死涅槃即見分。
若執相分以為有而墮我見者為生死，若空相分以為無而墮法見者為涅槃。
大經云：有諍說生死，無諍說涅槃，生死與涅槃，二俱不可得。
故曰皆即狂華顛倒華相。
以此六結皆由業識狂勞生起，故知一巾六結皆是菩提瞪發勞相，
非菩提清淨心體本來所有也。
orig::  ^348c20

阿難言：此勞同結，云何解除？
如來以手將所結巾偏掣其左，問阿難言：如是解不？
不也，世尊。旋復以手偏牽右邊，又問阿難：如是解不？
不也，世尊。佛告阿難：我今以手左右各牽，
竟不能解，汝設方便，云何解成？
阿難白佛言：世尊，當於結心解即分散。
佛告阿難：如是，如是。
若欲除結，當於結心
commentary::  ^348c48

此復問解結之方，而密示其要也。
謂此勞見發塵之勞，即是一巾所成之結，
不知用何等工夫，方能得解。
左右各牽，竟不能解者，喻凡夫執有，二乘著空，
皆是以結去結，盡屬偏邪，俱不能解。
當從結心下手，方得解除也。
言結心者，即指陀那細識，是根結之心，故曰結心。
古人所謂從命根下一刀，千了百當是也。
向後二十五聖，無非皆從結心下手，以破除識陰，方證圓通故。
是則當於結心一語，最宜喫緊。
廣博嚴淨經云：自在世導師，不可說而說。
於空中作結，即空而解之。
釋曰：心有即結，心空即解。
若無於心，無結無解。
宗鏡引古釋云：左右偏掣，況有見無見。
當於結心，即正明中道。
所以云：昧真空而有無見起，執根塵而一六義生。
諦了自心，解縛俱泯。
orig::  ^349a12

阿難！我說佛法從因緣生，非取世間和合麤相。
如來發明世出世法，知其本因隨所緣出，
如是乃至恒沙界外一滴之雨亦知頭數，
現前種種松直棘曲、鵠白烏玄皆了元由。
是故，阿難！隨汝心中選擇六根，根結若除塵相自滅，諸妄銷亡不真何待？
commentary::  ^349a40

此下激其欲除結心，必選圓根為發悟之緣也。
以解此結心，要從緣入。
故先德云，從緣入者，永無退失。
如靈雲見桃，香嚴擊竹，二十五聖於三科七大各證圓通，
此皆與法有緣，故觸之而即入。
法華所謂佛種從緣起，故曰我說佛法從因緣生。
復恐尊者又以昔日世間因緣纏繞，故曰我說因緣。
非取世間四緣和合而生識，三緣和合而生人，二緣和合而生物之類。
今說因緣，是欲揀選圓根一門深入，發明大事因緣也。
然我觀察六凡四聖，一一知其本因皆從緣出。
如六凡以善惡不動業為因，以趣生時所見憎愛二境為緣。
四聖以多生聞法界等流法為因，所遇善知識開導為緣。
如是乃至極難知者，如恒沙界中雨滴，皆知其數。
現前松直棘曲，鵠白烏玄，皆了元由，毫無錯謬。
故所說者，必不賺誤。
汝當確信選擇圓根而入也。
根結若除，塵相自滅者，即一門深入也。
諸妄銷滅者，即五根應拔圓脫也。
不真何待者，即云何不成無上知覺也。
orig::  ^349b2

阿難，我今問汝，此劫波羅巾六結現前，
同時解縈，得同除不？
不也，世尊。是結本以次第綰生，今日當須次第而解。
六結同體，結不同時，則結解時云何同除？
佛言：六根解除亦復如是。
此根初解先得人空，空性圓明成法解脫，
解脫法已俱空不生，是名菩薩從三摩地得無生忍。
commentary::  ^349b36

此明解有倫次也。
先反詰其同解同除者，欲其答出結有次第，而解亦有次第也。
結有次第者，謂最初由無明迷本覺，而成業識為一巾，
因業識而成見分，因見分而成相分，復因見分在相分上，
引起分別、俱生我法二執，而成六結也。
解有次第者，謂根初解而先證人空，即是空分別、俱生二種我見也。
以但空我見，其空尚小，未得圓明，復空分別、
俱生二種法見，故得空性圓明，成法解脫。
由證人空，則分別、俱生二種我見不起；
由證法空，則分別、俱生二種法見亦亡。
雖證二空，尚有二空相在，次復空其二空，
故曰俱空不生，所謂空病亦空也。
此則六結已解，一巾已亡，則生滅既盡，
始得不生不滅為因，地心入，發心住，是名得無生忍，所謂結解因次第也。
問：逆流章中所說六結，但指六根，何故此中竪說六重？
答：此是六結中具有六重，非是強立。
前不云乎，根塵同源，故舉根而塵自在；
識性虗妄，是舉根而識自在。
是則一巾綰成六結，而六結中各各具有六重。
不然，則根中積生無始虗習，與根中生住異滅分劑頭數，何以消釋？
故知雖舉六結，而根塵識三無始虗習等，悉皆具足也。
orig::  ^349b48

阿難及諸大眾，蒙佛開示，慧覺圓通，得無疑惑。
一時合掌，頂禮雙足，而白佛言：我等今日，
身心皎然，快得無礙。
雖復悟知一六亡義，然猶未達圓通本根。
世尊！我輩飄零，積劫孤露，何心何慮，預佛天倫？
如失乳兒，忽遇慈母。
若復因此，際會道成，所得密言，還同本悟，
則與未聞，無有差別。
惟垂大悲，惠我祕嚴，成就如來，最後開示。
作是語已，五體投地，退藏密機，冀佛冥授。
commentary::  ^349c40

此承上文根選擇圓通，以請圓通根本也。
慧覺圓通，即領悟六根互用、六解一亡之義，雖今未證而心已無疑惑矣。
身心無礙者，由悟六解故身無礙，一亡故心無礙。
雖復二句述其已悟，然猶二句述其未悟。
世尊下，哀懇陳情。
無師導引之謂孤，無德庇身之謂露。
何心下，自慶出於望外。
若復因此際遇得成聖果，不負為如來之弟。
今我雖得如來開示密語，猶是多聞記持，
非己智分，還同數他家寶，未有一毫新證，
實與未聞之時無有差別，故再乞如來惠我祕嚴，令我得入。
言祕嚴者，即前所說無滲漏涅槃門，暗指圓根也。
最後開示，即前最初方便，以此一門是起首工夫，故曰最初方便。
然必待一心三觀已明，因心業本已審，
舒結倫次已知，然後指出此六門中從一門入，
以此開示最在末後，故又云最後開示。
此即正請圓通本根為入華屋之門也。
退藏密機者，言禮佛已畢，即默而不言，
退藏於密，不敢復望如來金口親說，意令世尊勑諸聖眾各說，
而我因言得入，故曰冥授。
orig::  ^350a6

爾時，世尊普告眾中諸大菩薩及諸漏盡大阿羅漢：
汝等菩薩及阿羅漢，生我法中得成無學。
我今問汝，最初發心悟十八界，誰為圓通？
從何方便入三摩地？
commentary::  ^350a42

此令二十五聖各陳圓通，以副阿難之望。
言最初發心者，是問最初從那一法上發菩提心，得入此門也。
舉十八界而不舉七大者，以五大是塵，
見大是根，識大是識故。
前文雖顯三科七大皆是如來藏性，尚無證據，
故令二十五人各陳入處，以顯所說之不謬也。
orig::  ^350a48

憍陳那五比丘即從座起，頂禮佛足而白佛言：
我在鹿苑及於雞園，觀見如來最初成道，於佛音聲悟明四諦。
佛問比丘：我初稱解，如來印我名阿若多妙音密圓，我於音聲得阿羅漢。
佛問圓通：如我所證，音聲為上。
commentary::  ^350b12

此陳聲塵悟入也。
鹿苑雞園皆古帝王養畜之地。
憍陳那此云火器，以先世為事火外道故。
五比丘乃佛最初得度者，佛出家時淨飯乃命家族三人母族二人隨衛，
後各修異道，佛成道時最先度之，故曰觀見如來最初成道。
佛為五人三轉四諦，而陳那最初先悟，故曰於佛音聲悟明四諦。
阿若多此云解，以最初先解如來，即以解名印證也。
妙音密圓者，即音聲而悟入無聲三昧，故曰妙音。
一切聲是佛聲，故曰圓。
唯陳那自聞他人不聞，故曰密。
下文云一切密圓淨妙皆入其中是也。
故宗鏡云：如卷大海之波瀾收歸一滴，猶撮十方之剎土指在一塵。
orig::  ^350b22

優婆尼沙陀即從座起，頂禮佛足而白佛言：
我亦觀佛最初成道，觀不淨相生大厭離，
悟諸色性，以從不淨白骨微塵歸於虗空。
空色二無，成無學道，如來印我名尼沙陀。
塵色既盡，妙色密圓，我從色相得阿羅漢。
佛問圓通：如我所證，色因為上。
commentary::  ^350b46

此因色塵悟入也。
因多貪慾，佛令作九想觀以治之，令彼轉好心而成惡心也。
言不淨者，謂觀此身，內有三十六物，外則九孔，
惡露常流，從生至死，終無一淨，如種子不淨，
住處不淨，生處不淨，究竟不淨等。
言九想者，一#CB01265;脹想，
二青瘀想，三壞想，四血塗漫想，五膿瀾想，
六虫噉想，七散想，八骨想，九燒想。
以從下是從九想而漸歸於空也。
空色二無者，始以色為病，九想與空為藥，
至此則藥病皆除，忽然悟入，成無學道。
優波尼沙陀，此云近少，亦云色性，謂微塵是色之少分故。
妙色密圓者，一切色是佛色也。
色因為上者，前云我說佛法從因緣生，此陳悟入因緣在色塵也。
且如觀一色法，五教證入不同，初小乘見是實色，
不說性空，始教見此色法從緣所生，必無自性，
終教見色空無礙，以真空不守自性，隨緣成色，
即是幻色，頓教色法無非真理所收，是故此色即真理一味，
更無別法而可顯說。
水波雙絕，圓教起即全收，一多互攝，同時成立一塊圓明，
隨舉即色，隨舉即空，義味自在，隨智取用，
故隨舉一門，無不顯現。
orig::  ^350c8

香嚴童子即從座起，頂禮佛足而白佛言：我聞如來教我諦觀諸有為相。
我時辭佛，宴晦清齋，見諸比丘燒沉水香，香氣寂然來入鼻中。
我觀此氣，非木、非空、非煙、非火，去無所著，
來無所從，由是意銷，發明無漏，如來印我得香嚴號。
塵氣倐滅，妙香密圓，我從香嚴得阿羅漢。
佛問圓通，如我所證，香嚴為上。
commentary::  ^350c46

此因香塵悟入也。
晏晦者，謂晏坐晦息也，清齋靜室也。
我觀下究竟香之來處，非木者不從自出，
非煙火者不從他出，非空者非無因出。
由是意銷者，狂心自歇也。
發明無漏者，由此即見如來藏性也。
妙香密圓者，一切香皆是法身香也。
如魯直聞桂，老尼齅梅，皆是因香悟入。
orig::  ^351a10

藥王、藥上二法王子并在會中，五百梵天即從座起，
頂禮佛足而白佛言：我無始劫為世良醫，
口中甞此娑婆世界草木金石名數凡有十萬八千，
如是悉知苦、酢、鹹、淡、甘、辛等味，并諸和合俱生變異，
是冷、是熱，有毒、無毒，悉能徧知。
承事如來，了知味性非空、非有，非即身心、
非離身心，分別味因從是開悟。
蒙佛如來印我昆季藥王、藥上二菩薩名，
今於會中為法王子，因味覺明，位登菩薩。
佛問圓通：如我所證，味因為上。
commentary::  ^351a22

此因味塵悟入也。
先敘宿因。甞藥作醫師，如神農之類。
承事下，明其宿習不忘，即從味處觀察也。
非空非有者，交中之性，空有俱非也。
身即舌根，心即舌識。
觀此味性，不即根識生者，以諸味不來，淡性常在故。
不離根識生者，離根識外，無有味故。
分別味因，從是開悟者，正言味處觀察，即從味處悟入也。
因味覺明者，即世味而證得一味三昧，所謂味味純是醍醐也。
如德山棒，臨濟喝，俱胝指頭等，皆是發明此味。
orig::  ^351a38

 #CB02494;陀婆羅并其同伴十六開士，
即從座起，頂禮佛足，而白佛言：我等先於威音王佛聞法出家，
於浴僧時，隨例入室，忽悟水因，既不洗塵，
亦不洗體，中間安然，得無所有，宿習無忘，
乃至今時，從佛出家，令得無學。
彼佛名我#CB02494;陀婆羅，
妙觸宣明，成佛子住。
佛問圓通，如我成證，觸因為上。
commentary::  ^351b8

此因觸塵悟入也。
#CB02494;陀婆羅，此云賢守，
亦云賢護，此即輕慢常不輕之一人也。
我等下。陳其宿昔從水因觸發也。
觸是身根，與色塵相合，中間覺其冷暖澁滑，名之為觸。
今因浴時水身相合，而因究其中間所生之觸，因何而出？
謂能洗是水，所洗是塵，中間冷暖澁滑之觸，
既不能洗塵，又不能洗體，本自安然，了無自性，從此悟入。
故在威音時，已得見諦，今從佛化，又得無學也。
從此一觸，則觸處道場，觸目菩提，故曰妙觸宣明。
orig::  ^351b20

摩訶迦葉及紫金光比丘尼等，即從座起，
頂禮佛足，而白佛言：我於往劫，於此界中，
有佛出世，名日月燈，我得親近，聞法修學。
佛滅度後，供養舍利，然燈續明，以紫金光塗佛形像。
自爾以來，世世生生，身常圓滿紫金光聚。
此紫金光比丘尼等，即我眷屬，同時發心。
我觀世間六塵變壞，唯以空寂修於滅盡，
身心乃能度百千劫，猶如彈指。
我以空法成阿羅漢，世尊說我頭陀為最，
妙法開明，銷滅諸漏。
佛問圓通：如我所證，法因為上。
commentary::  ^351b38

此因法塵悟入也。
我於下，敘宿因。我觀下，敘所入也。
世間時劫皆由法塵妄動而有，今修滅定空法塵，
則心念不動，故忘處忘時，度百千劫猶如彈指。
今持金襴袈裟於雞足山入定，待彌勒下生，此其證也。
頭陀，此翻抖擻，以能抖擻法塵故。
妙法開明者，轉世法而成出世法，所謂是法住法位，世間相常住也。
六塵皆言妙者，不縛於塵故，則知六塵自性徧一切處，
頭頭皆是入路，豈局一門？
動作施為無非佛事，華飛釧動並可棲神矣。
六塵圓通竟。
orig::  ^351c8

阿那律陀即從座起，頂禮佛足而白佛言：
我初出家常樂睡眠，如來訶我為畜生類。
我聞佛訶啼泣自責，七日不眠失其雙目。
世尊示我樂見照明金剛三昧，我不因眼觀見十方，
精真洞然如觀掌果，如來印我成阿羅漢。
佛問圓通如我所證，旋見循元斯為第一。
commentary::  ^351c26

此曰眼根悟入也。
阿那律陀，此云無貧，是佛堂弟，白飯王之子。
過去以一飯施辟支佛，感九十一劫受如意樂，多樂睡眠。
如來訶云：咄咄胡為睡？
螺螄蚌蛤類，一睡一千年，不聞佛名字。
那律於是徹曉不眠，失其雙目，後修金剛三昧，得天眼通。
此由肉眼換天眼也。
我不因眼觀見十方者，即明不循根，寄根明發也。
常言半頭天眼能見一佛世界，今言觀見十方者，
此顯實證如來藏性，故反其見以見性曰旋見，不循塵而循根曰循元。
orig::  ^351c36

周利槃特迦即從座起，頂禮佛足而白佛言：
我闕誦持無多聞性，最初值佛聞法出家，
憶持如來一句伽陀，於一百日得前遺後、得後遺前。
佛愍我愚，教我安居調出入息。
我時觀息微細窮盡，生住異滅諸行剎那，
其心豁然得大無礙，乃至漏盡成阿羅漢，住佛座下印成無學。
佛問圓通如我所證，反息循空斯為第一。
commentary::  ^352a6

此因鼻想悟入也。
槃特迦，此云蛇奴，亦云繼道，以生路邊故。
即誦帚比丘，過去為大法師，祕吝佛法，
不肯教人，感愚鈍報。
以宿善故，遇佛出家，五百比丘同教一偈，經九十日不得成熟。
為治散亂故，佛教其調息。
我時下，敘調息工夫。
由心息相依故，心漸微而息亦漸細。
於息微細處，又窮其生住異滅，乃至推窮一念，
復具九十剎那，一剎那復具九百生滅。
如此專力既久，向冷#CB01926;裏一粒豆#CB15090;，
便得心息兩妄，得大無礙。
所謂一息不存，道將來契也。
反息循空者，謂反窮氣息至極細處，亦歸於空也。
昔莫將尚書謁南堂靜禪師，咨決心要。
堂使其好處提撕，適入廁，聞穢氣，急以手掩鼻，遂有省。
呈偈曰：從來姿韻愛風流，幾笑時人向外求。
萬別千差無覔處，得來原在鼻尖頭。
此亦從氣息邊打失鼻孔。
orig::  ^352a20

憍梵鉢提即從座起，頂禮佛足而白佛言：
我有口業，於過去劫輕弄沙門，世世生生有牛呞病。
如來示我一味清淨心地法門，我得滅心入三摩地，
觀味之知非體非物，應念得超世間諸漏，
內脫身心外遺世界，遠離三有如鳥出籠，
離垢銷塵法眼清淨成阿羅漢，如來親印登無學道。
佛問圓通如我所證，還味旋知斯為第一。
commentary::  ^352a48

此因舌根悟入也。
憍梵鉢提，此云牛呞。
往昔見老僧無齒而食，笑其似牛，故世世感生牛舌，常如牛呞。
佛為遮謗，賜之數珠，令常念佛，斷諸雜緣，
純一淨念，故曰一味清淨心地法門。
既成念佛三昧，復觀味性，非從根生，非從物出，
應念之間，忽然悟入如來藏性，頓超諸漏，
內脫根身，外遺器界，如鳥出籠，所向無礙。
還味旋知者，味有多種，知無兩般也。
orig::  ^352b14

畢陵伽婆蹉即從座起，頂禮佛足，而白佛言：
我初發心，從佛入道，數聞如來說諸世間不可樂事。
乞食城中，心思法門，不覺路中毒刺傷足，舉身疼痛。
我念有知，知此深痛，雖覺覺痛，覺清淨心，無痛痛覺。
我又思惟：如是一身，寧有雙覺？
攝念未久，身心忽空。
三七日中，諸漏虗盡，成阿羅漢，得親印記，發明無學。
佛問圓通，如我所證，純覺遺身，斯為第一。
commentary::  ^352b28

此因身根悟入也。
畢陵伽婆蹉，此云餘習，呼河神為婢子，以宿生有尊貴習氣故。
不可樂事即苦諦，因念不可樂事，遂觸不可樂境，亦啐啄同時也。
我念下，研究身覺來處，言我正當知此深痛時，
不為痛轉，即便觀察，此知痛者，即是身覺，
覺此深痛，而我本覺清淨心體，痛所不及，
實無有痛，痛此覺心。
如是詳思，正痛之時，有知痛者，有痛所不及者，
豈此一身，寧有雙覺？
如此推窮，攝心一處，未久之間，身覺俱忘，
漏心都盡，悟入性覺。
言純覺遺身者，唯一圓融清淨寶覺，更無身相，
如玄沙、雲門、臨濟，皆從痛處純覺遺身者。
orig::  ^352b42

須菩提即從座起，頂禮佛足而白佛言：
我曠劫來心得無礙，自憶受生如恒河沙，
初在母胎即知空寂，如是乃至十方成空，
亦令眾生證得空性，蒙如來發性覺真空，
空性圓明得阿羅漢，頓入如來寶明空海，
同佛知見印成無學，解脫性空我為無上。
佛問圓通如我所證，諸相入非非所非盡，旋法歸無斯為第一。
commentary::  ^352c16

此因意根悟入也。
我曠下，敘往昔已證空性。
心得無礙者，無隔陰之昏也。
蒙如下，次敘今證大乘空性，即前性空真覺、性覺真空。
由證此覺，故與如來把手共行，同游覺海。
諸相入非者，初以空空諸相也。
非所非盡者，次以空空其空相也。
旋法歸無者，旋意根而歸畢竟空也。
永嘉云：諸行無常一切空，即是如來大圓覺也。
此五聖曰旋見、曰反息、曰還味、曰純覺、
曰旋法，皆是反流旋一之義。
五根圓通竟。
orig::  ^352c28

舍利弗即從座起，頂禮佛足，而白佛言：
我曠劫來，心見清淨，如是受生，如恒河沙，
世出世間，種種變化，一見則通，獲無障礙。
我於中路，逢迦葉波，兄弟相逐，宣說因緣，
悟心無際，從佛出家，見覺明圓，得大無畏，
成阿羅漢，為佛長子，從佛口生，從法化生。
佛問圓通，如我所證，心見發光，光極知見，斯為第一。
commentary::  ^352c46

此因眼識悟入也。
先敘宿生眼識明利。
心見即眼識。葢見性照境時，但如鏡中，
無別分析，而眼識隨見，即能了達黑白大小，
不帶名言，歷然不亂。
若迫求徧索種種名字，即屬同時意識。
今言一見則通者，謂不勞意識深窮細究而後知，
即眼識一掠而過，洞然無礙。
此正顯眼識明利也。
我於下，復敘此生悟入也。
宣說因緣者，即因緣所生法，我說即是空，
亦名為假名，亦名中道義也。
言我始雖見地透徹，未能窮深詣遠，登峯造極。
後一聞此偈，悟得藏心，周遍法界，含吐十虗。
見覺即眼識明圓，謂事事明了，無不透徹，葢恐畏生於不足。
今心見清淨，則識見超人，見理明透，故說法無畏。
是知鶖子智慧第一，乃於眼識明利處得之。
心見發光者，謂從眼識證徹而發光明也。
光極知見者，謂其光明與眼識無際也。
orig::  ^353a10

普賢菩薩即從座起，頂禮佛足而白佛言：
我已曾與恒沙如來為法王子，十方如來教其弟子菩薩根者修普賢行，
從我立名。世尊！我用心聞分別眾生所有知見。
若於他方恒沙界外，有一眾生心中發明普賢行者，
我於爾時乘六牙象，分身百千皆至其處。
縱彼障深未得見我，我與其人暗中摩頂，擁護安慰令其成就。
佛問圓通，我說本因，心聞發明分別自在，斯為第一。
commentary::  ^353a40

此因耳識悟入也。
行彌法界，位極鄰聖，故曰普賢。
紹佛家業，故為法王子。
言普賢行者，即十大願王，舉一色一香，俱徧法界是也。
心聞，即耳識。分別眾生知見者，就眾生知見，擇普賢行而成熟之。
設有一人發心，我即現身亦至其處，彼雖不見，我亦暗中加被也。
擁護者，不令魔擾。
安慰者，不令心退。
分別自在者，即用耳識自性分別，不用意識隨念計度分別也。
orig::  ^353b8

孫陀羅難陀即從座起，頂禮佛足而白佛言：
我初出家，從佛入道，雖具戒律，於三摩地心常散動，未獲無漏。
世尊教我及拘絺羅觀鼻端白。
我初諦觀，經三七日，見鼻中氣出入如煙，
身心內明，圓洞世界，徧成虗淨，猶如琉璃。
煙相漸消，鼻息成白，心開漏盡，諸出入息化為光明，
照十方界，得阿羅漢。
世尊記我當得菩提。
佛問圓通，我以銷息，息久發明，明圓滅漏，斯為第一。
commentary::  ^353b24

此因鼻識悟入也。
先敘作觀因緣。孫陀羅難陀，此翻艶喜，佛之親弟。
出家之初，愛心鼓動，佛令注心觀鼻端白，不令散亂。
我初下，敘悟入工夫。
溫陵云：息由風火而起，鼓煩惱濁，故其狀如煙。
昧者不覺，唯諦觀者始見。
故六交中見火燒息，能為黑煙紫 #CB08504;者，
皆煩惱所發也。淨觀發明，則煩惱漸消，
故內明外虗，而煙銷成白。
莊生云：瞻彼闋者，虗室生白。
觀白之法，氣初如煙，中成白，末後化為光明，照十方世界。
此皆神凝所致。故曰：用志不分，乃凝於神。
orig::  ^353b40

富樓那多彌羅尼子即從座起，頂禮佛足而白佛言：
我曠劫來辯才無礙，宣說苦空深達實相，
如是乃至恒沙如來祕密法門，我於眾中微妙開示得無所畏。
世尊知我有大辯才，以音聲輪教成發揚，
我於佛前助佛轉輪，因獅子吼成阿羅漢，世尊印我說法無上。
佛問圓通，我以法音降伏魔怨消滅諸漏，斯為第一。
commentary::  ^353c10

此因舌識悟入也。
辯才無礙，四無礙之一也。
祕密法門者，或如來久默不說之法，或半明半暗之法，或言東意西之法也。
微妙開示者，皆曲盡其意而闡明也。
教我發揚者，令其助佛揚化也。
如法華會上，世尊說破諸大弟子，皆是內祕外現，助宣大教之人。
故在楞嚴會中，諸大弟子方敢恣口自陳遠因，
皆非一劫兩劫種善根者，悉從無量劫中種善根者也。
其稱無漏無學阿羅漢，亦非尋常證人空之輩流所得並驅也。
orig::  ^353c22

優波離即從座起，頂禮佛足而白佛言：
我親隨佛踰城出家，親觀如來六年勤苦，
親見如來降伏諸魔制諸外道，解脫世間貪欲諸漏，
承佛教戒，如是乃至三千威儀、八萬微細性業遮業悉皆清淨，
身心寂滅成阿羅漢。
我是如來眾中綱紀，親印我心持戒修身，眾推為上。
佛問圓通，我以執身身得自在，次第執心心得通達，
然後身心一切通利，斯為第一。
commentary::  ^353c40

此因身識悟入也。
優波離，此云上首，以持戒為眾中綱紀故。
又翻近執，佛為太子，彼為親近執侍之臣，故承佛教。
戒者，即比丘二百五十戒也。
如是下，即菩薩戒也。
溫陵曰：行住坐臥律儀各二百五十，對三聚成三千，
復以三千配身口七支成二萬一千，復配四分煩惱成八萬四千。
言三聚者，謂攝善法、攝律儀、攝眾生也。
四分者，謂多貪、多瞋、多癡及等分也。
性業者，謂殺、盜、婬業，性元是妄，不待制止，
犯即成業，故其餘即因過始制以遮其惡，
制前所犯即為無罪，故云遮業也。
身心寂滅者，由比丘戒以寂其身，由菩薩戒以滅其心，故得發慧而悟入也。
身得自在，身不毀犯也。
心得自在，心亦不毀犯也。
然後身心一切通剎者，從身識而證入圓通也。
orig::  ^354a6

大目犍連即從座起，頂禮佛足而白佛言：
我初於路乞食，逢遇優樓頻螺、伽耶那提、
三迦葉波，宣說如來因緣深義，我頓發心得大通達，
如來惠我袈裟著身 #CB15150;髮自落，
我遊十方得無罣礙神通發明，推為無上成阿羅漢。
寧唯世尊，十方如來歎我神力圓明清淨自在無畏。
佛問圓通，我以旋湛心光發宣，如澄濁流久成清瑩，斯為第一。
commentary::  ^354a32

此因意識悟入也。
優樓頻螺，此云木瓜癃，胸前有癃如木瓜故。
伽耶，山名。那提，河名。
因緣深義者，顯非少乘所證淺因緣法，故曰深也。
我頓發心者，即從意識頓發菩提心也。
得大通達者，由意識而頓入圓通也。
神通發明者，由意識圓通而獲神通也。
圓明清淨自在者，即總持妙湛不動三義。
我以旋湛心光發宣者，謂旋意識而歸妙湛，由妙湛而發光明也。
六識圓通竟。
orig::  ^354a46

烏芻瑟摩於如來前，合掌頂禮佛之雙足，
而白佛言：我常先憶久遠劫前，性多貪欲，
有佛出世，名曰空王，說多婬人成猛火聚，
教我徧觀百體四肢，諸冷煖氣，神光內凝，
化多婬心，成智慧火。
從是諸佛皆呼召我，名為火頭。
我以火光三昧力故，成阿羅漢，心發大願。
諸佛成道，我為力士，親伏魔怨。
佛問圓通，我以諦觀身心煖觸，無礙流通，
諸漏既銷，生大寶#CB08504;，
登無上覺，斯為第一。
commentary::  ^354b14

此因火大悟入也。
烏芻瑟摩，此云火頭，成猛火聚者，如下文云婬習相交，
發於相摩，研摩不休，有大火光於中發現等。
教我下，令其觀察火大也。
冷字疑誤，據下文當是諸暖觸氣，因專心不散，
神光內凝，於是轉婬心而成智火，故我渾身住在火光三昧，
諸佛即印我名火頭。
我以火光力故，燒煩惱薪，成阿羅漢，復以大願而為諸佛力士，
親伏魔冤也。言登無上覺者，是帶果行因，逆流菩薩也。
orig::  ^354b30

持地菩薩即從座起，頂禮佛足而白佛言：
我念往昔普光如來出現於世，我為比丘，
常於一切要路津口、田地險隘，有不如法妨損車馬，
我皆平填，或作橋梁，或負沙土。
如是勤苦，經無量佛出現於世。
或有眾生於闤闠處要人擎物，我先為擎，
至其所詣，放物即行，不取其直。
毗舍浮佛現在世時，世多饑荒，我為負人，
無問遠近，唯取一錢。
或有車牛被於泥溺，我有神力為其推輪，拔其苦惱。
時國大王延佛設齋，我於爾時平地待佛。
毗舍如來摩頂謂我：當平心地，則世界地一切皆平。
我即心開，見身微塵與造世界所有微塵等無差別，
微塵自性不相觸摩，乃至刀兵亦無所觸。
我於法性悟無生忍，成阿羅漢，迴心今入菩薩位中，聞諸如來宣妙蓮華。
佛知見地，我先證明而為上首。
佛問圓通，我以諦觀身、界二塵等無差別，
本如來藏虗妄發塵，塵銷智圓，成無上道，斯為第一。
commentary::  ^354b46

此因地大悟入也。
先敘往昔平地之行。
要路渡口，皆舟車必由處。
有不如法者，或險或隘，或隆或窪等。
作梁負土，猶言造橋補路也。
或有下，敘効力之行。
闤，市墻。闠，市門也。
毗舍浮，此云徧。一切自在，唯取一錢者，資身命故。
時國下，敘遇佛開示，即得心開也。
見身下，正陳悟處。
身界微塵，了不相觸者，由達天地同根，
萬物一體，故兵亦無所措刃也。
我於法性，悟無生忍者，以達蘊中無我，證得人空也。
回心下，因悟獲證。
謂雖悟無生，而廣修萬行，具菩薩道，故遇宣說佛知見地，
我必預會，為作證明也。
身界二塵，元是如來藏性，本無差別。
由昔無明一動，知見妄發，勞見發塵，故見有根塵差別耳。
今根塵既銷，鏡智圓滿，云何不成無上知覺乎？
orig::  ^354c28

月光童子即從座起，頂禮佛足，而白佛言：
我憶往昔恒河沙劫，有佛出世，名為水天，
教諸菩薩修習水觀，入三摩地。
觀於身中，水性無奪，初從涕唾，如是窮盡津液、
精血、大小便利，身中旋復水性一同，見水身中與世界外浮幢王剎諸香水海等無差別。
我於是時初成此觀，但見其水，未得無身，當為比丘室中安禪。
我有弟子闚窓觀室，唯見清水徧在室中，了無所見。
童稚無知，取一瓦礫投於水內，激水作聲，顧盻而去。
我出定後，頓覺心痛，如舍利弗遭違害鬼。
我自思惟：今我已得阿羅漢道，久離病緣，云何今日忽生心痛？
將無退失？爾時，童子捷來我前，說如上事，
我則告言：汝更見水，可即開門入此水中，除去瓦礫。
童子奉教，後入定時，還復見水，瓦礫宛然，開門除出。
我後出定，身質如初，逢無量佛，如是至於山海自在通王如來，
方得亡身，與十方界諸香水海性合真空，無二無別。
今於如來得童真名，預菩薩會。
佛問圓通，我以水性一味流通，得無生忍，
圓滿菩提，斯為第一。
commentary::  ^355a6

此因水大悟入也。
佛名水天者，亦從水大悟入故。
教習水觀者，即以所證示人也。
觀於下，聞法入觀也。
水性無奪者，以水性是同，故不相傾奪也。
準華嚴經，華藏海中有大蓮華，其蓮華中有無量香水海，
一一香水海各有一華，為諸佛剎世界之種。
華藏世界在香水海中，故曰浮幢王剎。
以華藏世界有二十重，累高如幢，最為高大故。
今觀身中之水與彼海水等無差別者，是觀心所融也。
觀心雖成未得亡身者，以水想雖成未得無我，
猶存水相全水即身，未亡法見故。
如舍利弗遭違害鬼者，身子入定於恒河岸，
由宿冤力為鬼所掌，出定頭痛。
佛言：汝若無定，身當碎壞矣。
今出定心痛，故疑退失四果也。
身質如初者，心不痛也。
問：室中之水，是從何來？
答：定心所化定果色。
昔外道以堅執心化石，則定心化水，葢可知矣。
是知萬法唯心。問：月光入定時，因童子投入瓦礫水中而心痛，
後令除去瓦礫而痛除。
此一瓦礫，畢竟在心內，在心外？
若在心外，不應作痛。
若在心內，則此瓦礫從何處入？
答：瓦礫且置，即此室中之水，畢竟在身外，在身內？
若在身外，入定之後，此水從何處出？
若在身內，出定之後，此水從何處入？
若知水之出入，即知瓦礫之內外矣。
方得亡身者，執破而蘊空也。
此身既空，水觀亦空，即與性空真水，性水真空，
打成一片，周徧法界。
反觀此身，何啻大海一漚哉？
得童真名者，具童子之真德。
預菩薩會者，證菩薩之法空也。
orig::  ^355a40

琉璃光法王子即從座起，頂禮佛足而白佛言：
我憶往昔經恒沙劫，有佛出世名無量聲，
開示菩薩本覺妙明，觀此世界及眾生身，皆是妄緣風力所轉。
我於爾時觀界安立，觀世動時，觀身動止，
觀心動念，諸動無二等無差別。
我時覺了此羣動性，來無所從去無所至，
十方微塵顛倒眾生同一虗妄，如是乃至三千大千一世界內所有眾生，
如一器中貯百蚊蚋啾啾亂鳴，於分寸中鼓發狂閙，逢佛未幾得無生忍。
爾時心開，乃見東方不動佛國，為法王子事十方佛，身心發光洞徹無礙。
佛問圓通，我以觀察風力無依，悟菩提心入三摩地，
合十方佛傳一妙心，斯為第一。
commentary::  ^355b42

此因風大悟入也。
琉璃光，是其悟後洞徹無礙猶如琉璃，故得此名。
所師之佛名無量聲者，亦從萬竅怒號邊證入故。
風力所轉者，莊子所謂天地噫氣其名為風，但彼不知風之所自出耳。
我觀下，敘入觀。觀界安立者，觀察世界由風力所持方得安立。
觀世動時者，觀察三世亦由風力遷變而有。
觀身動止者，觀察此身一動一止，亦由風力所使。
觀心動念者，觀察此心念念遷流新新不住，亦由風力生滅。
如此觀察世界身心各各不同，究其所因皆從一念無明風動而有，
等無差別。我時下，了動虗妄。
言微塵眾生皆是妄緣風力所轉，自一世界眾生乃至大千世界眾生亦如此，
故曰同一虗妄。於分寸中鼓發狂閙者，
言此眾生皆是自己方寸中鼓閙，亦不在外。
故祖師云：非旛動，非風動，仁者心動。
逢佛下，敘悟入也。
東為震方羣動之首，由在羣動中見不動佛，即能紹隆佛位也。
風力無依者，來無所從，去無所至故。
合十方佛傳一妙心者，言十方諸佛無不觀察此無明風，而證不動之覺體也。
orig::  ^355c16

虗空藏菩薩即從座起，頂禮佛足而白佛言：
我與如來錠光佛所得無邊身，爾時手執四大寶珠，照明十方微塵佛剎化成虗空。
又於自心現大圓鏡，內放十種微妙寶光，
流灌十方盡虗空際諸幢王剎，來入鏡內涉入我身。
身同虗空不相妨礙，身能善入微塵國土，廣行佛事得大隨順。
此大神力，由我諦觀四大無依妄想生滅，
虗空無二佛國本同，於同發明得無生忍。
佛問圓通，我以觀察虗空無邊入三摩地，妙力圓明斯為第一。
commentary::  ^356a6

此因空大悟入也。
先敘果中大用。手執四大等者，表已得四智，
即用此智照見四大皆是性色真空，是攝用歸體也。
又於自心等者，以表十法界皆是自心大圓鏡智平等光中所現，
以顯性空真色是從體起用也。
諸幢下，以剎入身，無身非剎也。
身能下，以身入剎，無剎非身也。
清凉云：用則波騰鼎沸，隨真體而運行；
體則鏡淨水澄，舉隨緣而會集。
若秦鏡之互照，似帝網之相收。
即此義也。此大下，顯因心也。
由我諦觀四大無依，元從生滅而有，終歸於空。
既又觀察虗空無二，佛國本同，是則空不異土，
土不異空，乃於色空同處忽然發明，得無生忍，故有如此大用也。
妙力圓明者，正指空色無礙，身土相入也。
orig::  ^356a24

彌勒菩薩即從座起，頂禮佛足而白佛言：
我憶往昔經微塵劫，有佛出世，名日月燈明。
我從彼佛而得出家，心重世名，好遊族姓。
爾時，世尊教我修習唯心識定，入三摩地。
歷劫已來，以此三昧事恒沙佛，求世名心，歇滅無有。
至然燈佛出現於世，我乃得成無上妙圓識心三昧，
乃至盡空如來國土、淨穢、有無，皆是我心變化所現。
世尊！我了如是唯心識故，識性流出無量如來，
今得授記，次補佛處。
佛問圓通，我以諦觀十方唯識，識心圓明，
入圓成實，遠離依他及徧計執，得無生忍，斯為第一。
commentary::  ^356b2

此因識大悟入也。
心重世名者，務虗名而不務真實也。
好遊族姓者，不內旋而向外馳求也。
修習唯心識定者，令其審觀萬法皆從心識所變，非實有也。
求世名心歇滅無有者，知幻境不實，名心頓空，一意內觀也。
至然燈下，因觀成而悟入妙圓識心如來藏性也。
乃至下，悟得器界淨穢皆從識變，不自外來也。
世尊下，明諸佛皆從識性流世，不由他變也。
次補佛處者，由所證已極，故補佛位也。
依他起性，即業識及業識所現相見二分也。
徧計執性，即從相見二分復生周徧計度，所謂我法二執也。
遠離依他徧計，即是圓成。
以徧計有名無體，依他有相無性，故唯圓成是彼體性。
orig::  ^356b22

大勢至法王子，與其同倫五十二菩薩，
即從座起，頂禮佛足，而白佛言：我憶往昔恒河沙劫，
有佛出世，名無量光，十二如來相繼一劫，
其最後佛，名超日月光，彼佛教我念佛三昧。
譬如有人，一專為憶，一人專忘，如是二人，
若逢不逢，或見非見，二人相憶，二憶念深，
如是乃至從生至生，同於形影，不相乖異。
十方如來，憐念眾生，如母憶子，若子逃逝，雖憶何為？
子若憶母，如母憶時，母子歷生，不相違遠。
若眾生心，憶佛念佛，現前當來，必定見佛，
去佛不遠，不假方便，自得心開。
如染香人，身有香氣，此則名曰香光莊嚴。
我本因地，以念佛心，入無生忍，今於此界，
攝念佛人，歸於淨土。
佛問圓通，我無選擇，都攝六根，淨念相繼，
得三摩地，斯為第一。
commentary::  ^356b46

此因見大悟入也。
觀經云：以智慧光，普照一切，令離三途，
得無上力，名大勢至。
悲華經云：往昔因中，彌陀作輪王時，觀音為長子，勢至為次子。
今在極樂，居於彌陀左右。
十二如來者，謂無量光、無邊光、無著光、
端嚴光、愛光、喜光、可觀光、不思議光、無等光、
不可稱量光、映蔽日光、映蔽月光、超日月光。
意在十二時，不得彈指頃念世間五欲，是謂十二如來。
淨念相繼，成一劫也。
言念佛者，若據理念，念即始覺，佛即本覺，
始本合一，是名念佛。
若據事念，冥記不忘之謂念，放光接引之謂佛，
則能念屬己，所念屬佛也。
一人專憶者，喻佛念眾生。
一人專忘者，喻眾生不念佛也。
若逢非逢，若見非見者，以佛專念眾生，
未嘗不在眾生前，故若逢若見。
眾生不念佛，故佛雖在眾生前，而不逢不見也。
果如母子相憶，則永不相隔矣。
如文喜初見文殊，當面蹉過，所謂不逢不見也。
後文殊在粥鍋上現，是若逢若見也。
十方三句，合一人專憶。
若子二句，合一人專忘。
子若四句，合兩憶不離。
去佛不遠者，若專心憶佛念佛，佛亦不遠。
只在當處，朝暮即得相見。
更不必別假方便，而得心開。
亦唯專注念佛，自得心開也。
染香人有香氣者，喻念佛必見佛也。
香光莊嚴者，謂以念佛香光，莊嚴法性本佛也。
我本下六句，謂以自證之法度人也。
都攝六根者，謂一心念佛，則六根都攝，六處皆念佛也。
如眼不取色，是眼念佛。
乃至意不念法，則意念佛。
唯其六根都攝，故得淨念相繼。
葢一心念佛，與決志參禪者，本無二致。
故念佛之後，而繼之參禪也。
則知此方唯有二門，為入道之捷徑。
葢觀音、勢至，皆彌陀輔弼之臣。
一以念佛接人，一以參禪誨眾。
皆是就此界根機，各開戶牖。
乃世人例以參禪為高，而卑視念佛者。
吾知其不唯不知念佛之奧訣，亦不知參禪之妙旨也。
苟不以一心不亂之訣去參禪，則禪決不悟。
若不以如猫捕鼠之心去念佛，則淨土必不生。
勿謂念佛易，而參禪難。
當知難則俱難，易則俱易。
是在當人信力淺深，習氣濃淡耳。
問：參禪者，不但不容起我、人、眾生、壽者見，
即佛見、法見，亦不容起。
故此經斥見相發心為生死，金剛訶聲求色見為邪道。
若夫念佛者，志在淨念相繼，現前當來，決定見佛。
此則空有二門，迥然各別，惡得同日而語？
答：參禪者，志在泯一切相，所以不容起念，善惡盡掃。
念佛者，志在佛來接引，要須淨念相繼，頭頭見佛。
唯能盡掃一切，方能見性。
既能見性，見佛何難？
亦唯淨念相繼，必能見佛。
既能見佛，見性亦易。
所以云：唯真空者證妙有，唯妙有者見真空。
門雖有二，其究豈有二哉？
第參禪者，志在見性，而難於入流亡所。
念佛者，志在見佛，而難於一心不亂。
正宜各擅專門，不必念掛兩頭。
若念掛兩頭，不唯不能見性，抑且不能見佛矣。
七大圓通竟。大佛頂如來密因修證了義諸菩薩萬行首楞嚴經合轍卷第五
 ^356c24
