
other:: 大佛頂如來密因修證了義諸菩薩萬行首楞嚴經直解卷第八
author:: 明古杭雲棲寺後學沙門　廣莫　直解
other:: 蘌兒優婆塞　李太沖　校
orig:: 
阿難！如是眾生一一類中〔至〕具足如斯虗妄亂想。
commentary::  ^834b21

這一節經重明生類互具倒心，而生起下文也。
如是下，牒前生類以明互具之意。
然據互具顛倒之語，則知各類所有八萬四千亂想亦應互具，
以明業力不可思議，良由亂想從顛倒發故。
詳夫妙圓真心不可思議，具足恒沙性德，
翻此性德以成亂想，有何籌筭？
故喻云：猶如揑目，亂華發生。
揑目喻顛倒，亂華喻亂想，可知。
orig::  ^834b23

汝今修證佛三摩提〔至〕洗滌其器後貯甘露。
commentary::  ^834b37

這一節經佛示除倒之法以淨其器，則妙道可期而證也。
阿難原問佛三摩提，故佛拈其所問而答也。
本因亂想指上十二生類各所具者，欲除此想立三漸法。
稱漸次者，即指三法有漸次故。
如淨器下設喻明三漸之意，淨器喻行者因心，
除去二字正喻三漸，初功毒蜜喻十二顛倒。
詳玩湯水#CB01926;香之喻，
湯水猶麤洗，#CB01926;香是細洗，
葢湯水喻地前四十心，#CB01926;喻四加行，
香喻十一地觀智，甘露是天所降者，服之得長生喻所證法身，
證之得不生滅故。
又一解，湯水喻諸位正定，#CB01926;香喻諸位所具功德，
法香甘露喻法身。
後貯二字應上先淨，意謂先淨因心後證果德，此喻通譬諸位也。
若謂登初住去破一分無明證一分法身，
則有次第淨次第證義，此乃不次之次，
今文約通途說，故云後貯甘露。
orig::  ^834b39

云何名為三種漸次〔至〕三者增進違其現業。
commentary::  ^834c22

這一節經徵列三漸之名也。
此但徵列名數，解見下文。
一云修習者，佛令行者防修形器熏習淨法，為入證之初門也。
除助因者，五辛為助正性之因，故應除之。
二云真修者，刳殺盜婬則生死輪迴息，故云真修。
然又修習是助行，真修是正行，故刳正性者，
正性即指殺盜婬為眾生之正性，故圓覺經云一切眾生皆以婬欲而正性命，
即此意也。三云增進者，上二是一助一正，
正中但戒身業三事其義未深，今則增進其行使六根不流逸，
前境返流全一六用不行，校上漸深故名增進。
違現業者，謂違返六根現行之業也。
下釋義中三皆結稱增進，以三義#CB06171;進故也。
orig::  ^834c24

云何助因？阿難！如是世界〔至〕第一增進修行漸次。
commentary::  ^834c48

這一節經，承上別釋三漸名義。
此先釋助因也。助因見前解。
如是下，出食辛之由。
謂十二類生，各有形命，非食則死，故云不能自全。
依四食住者，食以資益為義。
十二生類，稟報不同，所食亦異，故有四種食也。
此十二類，攝盡三界眾生。
是故人畜有執受身者，段食益之。
鬼神無執受故，觸食益之。
色界思食益之。四空無身，唯保第八識，
以識為食，則以識食益之。
上二界無香味二塵，故無段食。
餘三食徧三界故。
按成唯識第四引契經說，有四種食：一者段食，變壞為相。
謂欲界繫香味觸三，於變壞時，能為食事。
段是分段，食有分段，故唯欲界有。
二者觸食，觸境為相。
謂有漏觸，纔取境時，攝受喜等，能為食事。
觸是觸著，觸諸柔輭細滑冷煖香氣等境，
而生喜樂，以喜樂益身，為食義故。
三者思食，希望為相。
謂有漏思，與欲俱轉，希可愛境，能為食事。
思是思量，以希望心，任持不忘。
如彼懸沙望梅，能止饑渴，皆思食義也。
又如色界，以禪思為食故。
然稱有漏思者，通善惡二途，如十二類中有色無色、
有想無想等稟報是惡，而思食義與色天同故。
四者、識食執持為相，謂有漏識由段觸思勢力增長能為食事，
由前三食勢力增長執持所增長義，資益身心即為識食。
此識雖通諸識，以第八執持勝故食義偏勝。
是故佛說下，結食住義。
住者，由食得續形命，故名住也。
阿難下，正明食辛非行者所宜。
食甘二句，先明食有利害，利害二意可知。
葢指五辛為毒類也，雖不致死能發婬怒，非毒而何？
是故求正定者當斷此也。
五辛者，按梵網經云：一、大蒜，二、茖葱，三、
慈葱，四、蘭葱，五、興渠。
天台梵網疏云：大蒜是胡葱，茖葱是薤，
慈葱是葱，蘭葱是小蒜，興渠是蒠蒺。
雲棲大師發隱謂興渠云蒠蒺者，蒠是蕪菁，
或云胡荽，或云阿魏。
名義集云：興渠，此方無，故不翻。
出于闐國，葉似蔓菁，根如蘿蔔，生熟皆臭。
此五通名為菜，熟食氣濁故發婬，生食辛臭更厲故增恚。
如是世界下，正明行者不宜食之。
所以宣說十二部經屬慧，修三摩地屬定，
雖有定慧持心，若不斷辛，諸聖賢輩不來守護，
大力魔王得其便故，文皆可了。
末阿難下，結第一漸名。
orig::  ^835a2

云何正性？阿難！如是眾生〔至〕第二增進修行漸次。
commentary::  ^835b28

這一節經承上別釋三漸名義，此次釋正性也。
正性如前說。如是下，詳明刳正性所以，戒婬可知。
不餐酒肉者，酒能亂性，助欲性故；肉能傷慈，起殺心故。
以火淨無啖生者，防辛穢而助嗔故。
是修下，誡其必刳正性，方有出世分故。
當觀下三句，示對治法。
欲如毒蛇，毒囓法身，喪慧命故；欲如怨賊，
劫法財，奪功德故。
四棄、八棄見前解。
聲聞戒淺，但執身故；菩薩行深，身心並治故。
婬戒成無相生義，殺戒成無相殺義，加以偷劫不行，
則無負於世，出三界必矣。
是清下，由刳正性心強，報得六根清淨相似解發，故云即以父母肉眼見十方界。
按法華文句云：梵王報得天眼，在於己界徧見大千，
大千外有風輪障眼，不能見外。
又法華論云：眼能見大千內外。
應是天眼，那名肉眼？
智者大師辯云：此是圓教相似位，因經之力有勝根用，
既未發真，不得稱天眼，猶名肉眼是分段之身，故稱父母所生。
雖云肉眼具五眼用，見大千內外，今經以父母所生肉眼同彼所辯，
大約以刳正性心強，得感此驗，以顯經功之勝也。
乃至得大神通，遊十方界等，皆是六根清淨位的義理。
然今三漸既未入位，云何先具此用？
辯在下文。是則下，結第二漸名。
orig::  ^835b30

云何現業？阿難！如是清淨〔至〕第三增進修行漸次。
commentary::  ^835c24

這一節經承上別釋三漸名義，此又次釋現業也。
現業者，由六根流逸六塵現行所作業，名為現業。
阿難下，誡令違此現業。
如是持戒人者，牒上刳正性人，既能持戒心不貪婬，
此不貪婬語不局男女交媾為婬，眼取色耳取聲乃至意取法塵皆名貪婬，
故云於外六塵不多流逸，因外不逸旋轉欲流自歸元覺。
偶，合也，謂六塵不緣六根無偶，六既全一則外用不行矣。
十方國土即六塵境，若根塵偶合之時雜亂渾濁，
今既全一則復元明妙湛，不廢外塵外塵自淨，
所以但不流逸外之國土，宛然如故不為礙也，故云十方國土皎然清淨。
又以譬明，謂如瑠璃內懸明月，瑠璃喻全一之心，
明月喻外境，不著外境即是如如，故下云如來淨妙皆現其中，
其中指全一之心也。
然以如是因心必獲無生法忍矣。
無生法忍指果證而言，前第二漸中指通六根相似位，今無生忍即屬初住以上。
從是下二句，正判三漸為聖位初基，故云從此發行，安立聖位。
是則下，結第三漸名。
阿難初問至何漸次得修行目，意正問此，佛乃立三漸次以答之。
又此三漸，文義高下，淺深難決。
何以故？如第一漸，除助因者，可知。
第二漸中，刳正性者，刳殺、盜、婬心，其文乃至偷劫不行等，是刳正性之本義也。
是清淨人，乃至得大神通等辭，葢屬刳正性之功効也。
宛似六根相似位的文相，則非三漸本義，乃是懸示後位功由於此。
第三漸中，違現業者，是持戒人，乃至於外六塵不逸，是牒上義。
從塵既不緣，乃至如來淨妙，皆現其中，葢屬違現業之功効矣。
獲無生忍者，乃懸示後之所證。
然此三漸以往，自當淺深次第為論，則諸聖位不濫。
古師直作三漸本義解者，非矣。
抑之太下，揚之太高，配位不定，幸達者深思而詳察焉。
orig::  ^835c26

阿難！是善男子欲愛乾枯〔至〕未與如來法流水接。
commentary::  ^836a40

這一節經承上發行安位，此初明乾慧地也。
是善男子，即指上文修三漸次的人，以後歷信住行向地等。
初文皆有善男子之言，總是這箇人。
葢以一人進修歷位而說，古師乃配外凡內凡等義，
恐翳人眼，今不復用。
然其內外凡聖之說，理固有之，即指這箇行人階梯淺深位序之名耳。
如世間人初登鄉薦，次由進士以歷邑宰京鄉，
後至台鼎，位極人臣，總是前頭登鄉薦的人。
以後望前，位序高下懸絕矣。
今經遊歷聖位，亦復如是。
欲愛下四句，承上義說。
由前六用不行，返流全一，則諸欲愛乾枯。
以其根境合時，內執受心堅固暗塞。
今由根境不合，不續餘生，故內執受解脫而空明矣。
昔之纏縛，今得解脫。
昔之暗塞，今得虗明。
虗明之性，即是智慧。
執心既虗，無復所雜，故云純是智慧。
然此慧性本明而圓，照映十方。
鎣者，金色外映為鎣。
今之慧光外映，亦如之也。
由欲愛乾，乃有此慧，名乾慧地。
此結顯初位之名也。
末二句出其位義尚淺，謂欲習初乾，未與如來中道法流水接，
故此未屬正位。按吳興解云：大品、般若明十地初立乾慧，
天台於圓教判信前立五品住，且曰義推如大品乾慧地也。
噫！智者隋時此經未至，而所立名懸契佛心，非聖人孰能是哉？
愚按：天台五品文相與今經異，意必各陳其說，義或同耳。
欲習下，明今位。發軔之初，纔乾欲愛，乍得初#CB08504;，
故稱乾慧。若校後位所發智慧，則今之慧猶屬習氣，是故未與中理水接。
如來，果人也。法流水者，確指中道法說。
流水二字，約喻說。
葢中理三德秘藏，源遠流長，混混不竭，故喻如流水也。
今未與接者，後位十信猶稱相似。
相似對分真說，良以行未履真，但隣乎真，故稱相似。
登分真位，方接法流。
相似未敢云接，況今乾慧乎？
長水疏云：今經第三漸次，便得無生法忍。
此訛矣。若彼三漸便得此忍，今位何故猶未與接？
葢無生忍即是中理法流，是知長水孟浪不思之甚也。
orig::  ^836a42

即以此心中中流入〔至〕所去隨願，名願心住。
commentary::  ^836c12

這一節經承前發行安位，此次明十信也。
信者，信中道理也。
故云中道純真，名信心住。
信中道理，故稱妙信。
後之念進慧等九位，皆為信之妙德，故以信冠其首，通名信位。
即以下，明初信也。
謂即以乾慧心流入中道之中，而此流入之心乘中理故，乃能開發此心圓妙之用。
敷即發義。然此圓妙之用，昭昭於心目之間，
沒有半點疑滯，故稱圓妙。
從此不偏不滯妙圓信中，重發真妙，依信發妙，
增進無滯，然非生滅，故稱妙信常住。
由常住故，一切生滅妄想滅盡無餘也。
能信是行者因心，所信是中道理，雜妄既盡，故云中道純真。
以所從能全理成信，名信心住也。
住即是位。真信下，明二信也。
真信明了一句，牒上初信義。
上云從真妙圓，重發真妙，故稱真信。
又上云妙信常住，則昭然不昏，故稱明了。
以真信融徹，故云一切圓通。
一切指陰處界等，不為礙故。
以圓通故，乃能憶念三世各無數劫中生死習氣。
由憶念故，一切習氣皆現在前，無忘即念，故名念住。
妙圓下，明三信也。
亦承上妙圓之信，#CB13704;中理故，純一真實。
即此真實精明之信，發化無盡，而彼無數劫中生死習氣，化為一精明矣。
以此精明之信，進趨中道真淨之理。
以精明進趨，名精進住。
心字即指此位之心也。
心精下。明四信也。
初句亦承上說。上以精明之心，進趣真淨，故云心精現前。
又上以無始習氣，通一精明，精明即是智慧。
轉前習氣，皆成智慧，無復餘習，故云純以智慧。
以智名位，故名慧住。
以字作用字看，謂用智慧進趣後位也。
執持下。明五信也。
初句亦承上說。謂持上智慧之明，徧乎寂湛理中。
全智成理，寂理常凝。
常凝是定，故名定住。
定光下。明六信也。
初句亦承上說。謂上所得定，由持慧明而得。
今定復生光，光即慧性，則定慧均明。
以此明性，深入無滯，故云唯進無退。
即以不退名位也。
心進下。明七信也。
初句亦承上說。謂上不退之心，保護攝持，
不令散失，則安然無虞。
此安然之義，謂以諦觀雙寂，體用不二，
無進之進，勤勇無間，乃名安然。
若其能所不忘，理智對敵，非安然矣。
如是行者，因心與中理冥符，故云與佛氣分交接。
名護法者，法是中理，由能保持，故稱護法。
吳興解云：按圓位至此，斷三界思惑盡，即六根清淨之正位也。
配瓔珞經七住，對大品般若當佛地。
智者云：三藏佛位望六根清淨位，有齊有劣。
同除四住，此處為齊；若伏無明，三藏則劣。
既是發真斷惑之大節，故特示云十方如來氣分交接。
覺明下，明八信也。
初四句亦承上說，覺明即是上文，慧明牒上義也。
能以妙力者，由上保持功力迴向佛光，
佛光順出，行者心光逆入，故云向佛安住。
此二句即明上文與佛氣分交接之意。
然非實有佛氣交接，秪是因果心光密應，
本始二覺冥契，借言氣分耳。
上云氣，今云光。上云氣者，微而未著；今云光者，顯而無隱矣。
猶如下，約喻以顯迴光向住之意。
雙鏡相對，光明互攝。
初則此鏡攝彼，則含二鏡；彼攝此鏡，則含四鏡。
四則變八，八變十六，十六變三十二。
如是互攝互照，以至重重無盡。
愚嘗以鏡親試，但望入內圓光，小而不見矣。
故云其中妙影重重相入。
法合者，雙鏡譬行人心，光與佛果，覺行者因。
心是始覺，佛是本覺。
本覺入於始覺觀行之中，其間妙影諦觀光含不可思議，曷有盡哉？
稱妙影者，謂此諦觀心光非寂非照，而寂而照，
忘能所，絕對待，有而無朕，空而有靈，不一不異，
非合非離，唯證相應，不湛說示，故稱為妙。
即以迴光向住，結此位名。
心光下，明九信也。
初句亦承上說，指上行者心光。
稱密迴者，謂是行者定中心目朗照，非傍人可知，故稱為密。
由迴向力故，方獲佛之常住，凝然妙定。
此常凝定體，即是中道第一義諦，故稱無上。
離二邊染，故稱妙淨。
圓融無礙，淨性亦無，故為妙也。
行者既能安住於此妙淨無為之中，此是道共戒，故結名戒住。
住戒下，明十信也。
初句亦承上說，住戒是上文義。
安住道共戒中，無依無倚，故稱自在。
由戒自在，定亂一致，去住無殊，故所去隨願，即以願名位也。
竊玩十信文義，前九俱屬內功，第十乃能放心於外。
初一是信之體，後九是信之妙德，體德相成，通名信位。
然其次第竪入，則後後勝於前前，在文可解。
又此十信所稱中道，猶是相似。
中道開發，登初住去，方是真中。
妙宗鈔云：相似者，二物相類，如鍮似金，
若瓜比瓠，猶火先煖，涉海初平。
又云：約四喻明相似。
行人本覺寂照，反雙相似，而發成相似位三種之覺，此覺似真。
前二喻喻始似本，後二喻喻於相似，近乎分真，故名相似。
orig::  ^836c14

阿難！是善男子以真方便〔至〕陳列灌頂，名灌頂住。
commentary::  ^837c24

這一節經承前發行安位，此次明十住也。
住者，天台四教儀明圓教住義，謂此位中觀現前，
開佛眼成一切種智，從初至十各斷一品無明，增一分中道。
註云：即是十番進發無漏，同見中道佛性第一義理，
以不住法從淺至深，住佛三德及一切佛法，故名十住。
以真下，明初住也。
以真方便者，此住初顯真如故名為真，
即以真家方便開發前文信位十心，而前十心精純發輝十用，
涉入真方便中圓成初住一心，良以真方便心開發十信心故，
故稱發心住。溫陵解云：真方便，妙慧也。
此十心，十信也。孤山謂以初住橫開十信，非也。
心中下，明二住也。
初句心中發明者，即發明初住所圓成心。
如淨下，約喻以明。
淨瑠璃喻初住真方便心，精金喻十信心，此三句牒上文意。
以前下，方是二住功行，謂以前初住妙心履治為我二住的因地意，
以中觀之智加功密治前之妙心，使其出生無量德用如地，
發生萬物故喻如地，即以此心名治地住也。
心地下，明三住也。
初二句承上意說，初句心字是二住能治，心地字即前位所履之地也。
涉知者，謂上能治所治互相涉入俱得明了，
然此不二而二，非實有能所，大約以心融前十用，
其功愈純，故云心與地相涉而知也。
遊履下，方是三住功行，謂乘此涉知之功，
徧遊無礙，四弘六度，任運而行，不為境所礙，故名修行住也。
行與下，明四住也。
初句亦承上說。初句行字，即上修行之行，
謂四住因人所行之行，與佛行同，即始本冥符也。
行契中理，故云受佛氣分。
前文七信與佛氣分交接，與今何異？
葢前云接，今云受，似之校真，其淺深可知。
雖真似不同，而總成佛行，故前後皆云氣分也。
如中下，引事例理，使人易解故。
大抵入理既深，難以形容，故借事以明。
人之死陰既現，後陰未生，中有陰身，自求同業以為父母，
託後生陰以成胎，故凡眼不見，冥冥中一信相通，故云陰信冥通。
今四住因行與佛果覺，諦觀冥通，如中陰之投父母相似，
行契佛心，故云入如來種也。
世以王種為貴，出世以佛種為貴，故名生貴住，皆從中陰喻邊說故。
既遊下，明五住也。
初二句亦承上說。
上以諦觀冥契，得為佛種，則道胎已成，親為佛果胤嗣矣。
人相不缺者，人相指佛相，約喻邊說，故云人相。
如人六根具足，名為人相。
例佛以慈悲權實為內相，三十二相、八十種好為外相。
今五住因人內外事理與佛不異，故云人相不缺。
方便為權智，照真為實智，權依實起，故稱方便具足住。
容貌下。明六住也。
亦承上說。上云人相不缺，故今承云容貌如佛。
謂六住因人外貌如佛，內心亦同，以內外適中，故名正心住也。
身心下。明七住也。
初句亦承上說。身者，即容貌也。
心者，即上心相亦同之意。
合成者，謂七住因人內外合成，佛德日漸增益，
唯進無退，名不退住也。
十身下。明八住也。
十身有二種：一者聲聞身、緣覺身、菩薩身、
如來身、法身、智身、虗空身、業報身、眾生身、國土身。
二者如來身中自具十身，謂菩薩身、願身、
化身、力持身、莊嚴身、威勢身、意生身、福德身、
法身、智身。然此二種十身，如來悉具。
今此行者因相如佛，亦具足故，一一稱靈覺性故，故云靈相一時。
具足者，指圓教一成一切成意。
如秋月當空，其光徧滿，圓無際故。
以始本初會，具體而微，故稱童真住也。
形成下。明九住也。
上云十身具足，猶在胎中。
今承上十身形成，滿月出胎，親為佛子，故名法王子住也。
溫陵解云：自發心至生貴，名入聖胎。
自方便具足至童真，名長養聖胎。
至此長養功終，故名出胎王子。
孤山解出胎義，謂破第九住無明。
又從體起用，故如出胎。
愚謂此解未切。葢真心隱於藏識，覺義未顯，如孕胎中。
今乃識破覺圓，名出胎耳。
然亦須照應後位而說，始無淺深之濫。
表以下，明十住也。
上雖出胎，稱法王子，年在幼冲，名未成人。
今則年齒方剛，堪紹位委政，故引王義例明。
謂如國王見世子長成，乃集諸王百僚，
取四海水置金瓶內，王執此瓶灌太子頂，是時即名受王職位。
此即表以成人之意。
既表成人，出就東宮，王乃委諸國政，分攝教令。
此明委政之意。彼剎利下，明受職之意。
吳興解謂：太子、世子，異其文耳。
春秋傳曰：會太子于首止。
禮云：文王、世子，皆天子之子也。
若指文王說，文王為西伯，葢諸侯也。
故知諸候之子為世子，天王之子為太子。
今文上言太子，下言世子，約通途汎說，吳興猶自未真。
溫陵解云：言以國事分委，則非正付國位，特表成人而已。
葢此方極十住，若十地滿，乃堪正付。
故華嚴十地菩薩受佛職位，比輪王太子受職。
夫發心必治地，治地乃修行，修行然後生如來家，
而具覺相，同佛心，長道體，圓十身，為佛子，任佛事。
此十住始終之序也。
又今文約事例，明十住因行始終之義，學者不可以實事會也。
orig::  ^837c26

阿難！是善男子成佛子已〔至〕性本然故名真實行。
commentary::  ^838c44

這一節經承前發行安位，此次明十行也。
四教儀註云：從十住後實相真明不可思議，
更十番智斷進破十品無明，一行一切行，
念念進趣流入平等法界海，諸波羅蜜任運生長，
自行化他功德與虗空等，故名十行位也。
今文成佛子下，明初行也。
初句承前中陰事例說，前既表以成人已成佛子，
具有如來無量妙德，妙德即是十身靈相等也。
乘此妙德故令十方眾生隨順不逆，上具下順故生歡喜，即以歡喜名行也。
下經初地亦名歡喜，與今名同義別，葢有淺深賢聖之殊故也。
善能下，明二行也。
初二句承上意說，上文以自行化他二俱隨順故生歡喜，
今則全在利他故名饒益，然亦不無自益也。
饒是豐饒無不益，故名饒益行也。
自覺覺下，明三行也。
謂上不拒一切佛法以自覺，則難行能行而不拒也。
下不拒一切眾生以覺他，則怨親等觀而覺之，
上下不違則無嗔恨，故以名行也。
種類下，明四行也。
種類二字承上自覺覺他行說，意謂自覺種類之行出生無盡，
故能覺通如來也。
覺他種類之行出生無盡，故能窮未來際以度生也。
二行充滿，等三際，徧十方，名無盡行也。
一切下。明五行也。
一切者，即指上文種類所出一切行也。
此一切種類別異無量，而行行契合於同。
同指一心說。謂雖眾行繁興，元不動乎一心，故云一切合同也。
乘一心而行乎眾行，則種種法門未有違於心者，故無差誤。
由無誤故，即離癡亂，故以名行也。
華嚴經云：此菩薩於一念頃得無數三昧，
了知此三昧同一體性，乃至得一切法真實智慧。
與今義同。大約今經證位，與華嚴合看，會悟居多也。
則於下。明六行也。
謂於一心同中，顯現種種法門之異，此為即同而異也。
一一法門異中，各各見乎一心之同，此為即異而同也。
同即是寂，異即是照。
即寂而照，故即同而異也。
即照而寂，故即異而同也。
寂不礙照，照不礙寂，寂照同時，兼正不紊，名善現行也。
如是下。明七行也。
如是者，承上義說。
上現眾行，乃是能緣心也。
今十方空中所有塵剎，乃是所緣境也。
一塵中現十方界，塵塵皆爾。
塵中現界，界中現塵，一多無礙，大小相容，
相收相入，無礙無著，此境之妙也。
所緣之境既妙，正顯能緣心亦妙也。
能所俱妙，以所顯能，名無著行也。
種種下，明八行也。
種種者，即指上文現塵現界，能所徧現等也。
謂種種行相現前，咸是般若波羅蜜多，
乘般若而行眾行，則行行是般若故。
葢前眾行無出六度，六度中以般若為第一，
故以智度融之，則五度皆趣智度，是故咸是般若也。
如真丹在手，草木瓦石皆化成金，於諸度中般若極尊重故，
故以尊重名行也。
波羅蜜多，譯云到彼岸，是究竟極盡義也。
如是圓融下，明九行也。
初句亦承上說，謂以六度圓融，則一切法行尊重勝妙，
故皆成就諸佛軌則，任運無礙，行行契中，故名善法行也。
一一下，明十行也。
一一亦承上眾行說，謂上眾行一一契中，
皆是清淨無漏寂滅之行，即眾行繁興，
當體即是一真如心，無作無為，性本然故，
一一稱真，名真實行也。
詳夫前十住文義，全是悟理，故託長道胎、遊覺胤事例以明之也。
今十行文義，全是出假以明中道，故約眾行顯真實也。
orig::  ^838c46

阿難！是善男子滿足神通〔至〕名法界無量迴向。
commentary::  ^839c12

這一節經承前發行安位，此次明十迴向也。
釋迴向者，華嚴疏云：迴者，轉也；向者，趣也。
轉自萬行，趣向三處，故名迴向。
迴向不同，有其十種。
其三處者，謂眾生、菩提、實際。
上二是隨相，實際是離相。
又三復開十：一、迴自向他，二、迴少向多，
三、迴自因行向他因行，四、迴因向果，五、
迴劣向勝，六、迴比向證，七、迴事向理，八、
迴差別行向圓融行，九、迴世向出世，十、迴順理事行向理所成事。
又云：前十義中，初三皆迴向眾生，次三皆迴向菩提，
次二迴向實際，後二義通於果及與實際。
又按華嚴，十迴向全篇是願，故以十向名十願也。
今初滿足下，亦承上說滿足神通。
成佛子已者，牒前十行，皆是稱性神通。
一切同、異諸行無出此十，故云滿足神通。
如是修行，皆合如來清淨軌則，故云佛事。
純潔下二句，正明初向。
謂上十行佛事，一一稱真如性故，故云純潔精真。
既純既精，則無留患。
當度下四句，以實事遣跡。
良由前十行中出假事，多因度生而修萬行。
然已行融中道，豈復有能、所未空之跡耶？
葢深防細過，戒謹我、人、眾生、壽者四相。
緣影不說，人何以知？
故此重遣云：菩薩若有能度、所度之跡未空，
則四相宛然，全屬有為。
故令滅除度相，迴轉無為，因心趣向涅槃無生滅路。
故結名云：救護眾生，離眾生相。
迴向救護，即度義故。
彼鈔又云：迴向二字是能迴之願，救護等名是所迴之行。
下皆倣此。壞其下，明二向也。
初句承上意說。謂有能度、所度是可壞者，
今則滅除度相，壞其可壞。
又拂跡云：若能壞之心不空，亦復可壞。
故須遠離諸離，方名不壞也。
諸離者，非一重離可盡，故稱諸離。
如圓覺云：遠離為幻，亦復遠離；離遠離幻，亦復遠離。
諸幻既離，覺心不動，不動即不壞也。
與今義同，但今文略耳。
能離既盡，無壞、不壞，名不壞迴向。
本覺下，明三向也。
初句亦承上說。不壞即本覺不動，不動即湛然義。
菩薩之始覺齊乎佛之本覺，名等佛迴向。
等是平等，即齊字義。
精真下，明四向也。
初句亦承上說。精真即本覺湛然義。
湛然，故精真也。謂此菩薩因地之心齊於佛覺，
故能精真發明，則因地如果地矣。
上云覺齊佛覺，今云地如佛地。
葢上初齊，今則既齊，而復履以成地，發生一切德用。
因地德用與果地德用無二，故云地如佛地。
德用周徧，無乎不在，故名至一切處迴向。
世界下，明五向也。
初句亦承上說。世界即地義，屬依；如來，屬正。
此明依、正交涉，身、土一如，得無罣礙。
菩薩乘上文地中所出生功德無盡藏故，故名無盡功德藏迴向。
於同下，明六向也。
初句亦承上說。上文五向中約出生無盡邊論，
今六向中正明德用，故重牒同佛地之同心，
即以因果二地中各各出生清淨本因，
此因是所依因，依此本因修萬行故。
然則有因因、有果因，因地中所出生者名因因，
果地中所出生者名果因，此二因者皆名所依，依此二因發揮眾行取涅槃道。
然此二因即是平等善根，以清淨故得稱平等菩薩，
皆能隨順，故結名隨順平等善根迴向。
真根下，名七向也。
初句亦承上說。上文平等善根一一稱真如體故，故稱真根。
真根既成，則上而諸佛亦如，下而眾生亦如，
佛及眾生皆是菩薩本然自性，本然自性即是妙心。
然則心佛眾生三無差別，文中但明眾生不言佛者，略耳。
性圓成就者，即承上句說，謂生佛即心，
吾心圓具，今圓具之心成就是理，理不失事，故云不失眾生亦不失佛。
心佛眾生三皆隨順平等觀之，名隨順等觀一切眾生迴向。
結名亦但指生而言，義該心佛方稱等觀。
即一下，明八向也。
初句亦承上說。一切法者，即指上文心佛眾生而言，十界十如皆具也。
即一切法是俗諦義，無法不攝故。
離一切相是真諦義，蕩諸相故。
唯即與離二不著者是中道義，雙遮照故。
中即真如，故結名真如相迴向。
華嚴經中都約譬說，今經直約法說，彼、此義同也。
真得下，明九向也。
初句亦承上說。真得所如者，謂親證真如，簡非謬故。
上真得字是親證義，下所如即所緣真如也。
若能親證真如，則所向無礙，法法皆如，不為法所縛故。
無縛即是解脫，故結名無縛解脫迴向。
然無縛與解脫略有分別，葢無縛是解脫因，解脫是無縛果。
是故結名雙出其義。
性德下，明十向也。
初句通承前九，謂前九所修迴向皆屬性德，性德即真如性德。
性德既圓成矣，則超一切分量。
凡一切分量、數量，俱不可量，故云法界量滅。
華嚴疏云：以稱法界之大智，迴等法界之善根，
向同法界之大用，成法界之行體。
此則位滿性圓，故標法界之名。
彼經法界上有一等字，今經略也。
疏又云：等何法界？
此通四義：一、理法界，二、事法界，三、理事無礙法界，
四、事事無礙法界。
各引文證。今經亦應通之。
以法界量滅，故結名法界無量迴向。
疏：釋無量有二：一、無分量，即理法界；二、
無數量，即事法界。
前九迴向明依體起用；此明體、用無礙，
圓極自在，故與今義同。
然今經十向亦通三處：初、二及七義向眾生，
三、四、五、六義向菩提，八、九義向真如，十、總攝向於法界。
真如即實際，與彼疏三處同。
orig::  ^839c14

阿難！是善男子盡是清淨〔至〕二無所目，名世第一地。
commentary::  ^840c42

這一節經承前發行安位，此次明四加行也。
四十一心者，即承前乾慧及信住行向各十，名四十一。
次成下是生起加行文也。
言加行者，謂造理既深功用愈密，順理決擇微細所知障故。
大抵登地功高未易便入，必先微密其觀照、
空蕩其禪那，然後蒞斯聖地，故稱加行。
彼別教義指前三位謂之三賢，十地謂之十聖，以賢望聖故須加行以入。
今經乃圓教義，亦復有此加行。
華嚴不開此四，未詳所論，獨唯識論開此加行，今經全與彼同。
竊意彼論是別教義，今經屬圓，何其文相位次與彼相同？
故須引彼釋也。唯識出加行意云：現前立少物，
謂是唯識性，以有所得故，非實住唯識，故須加行拂其緣影也。
吳興解謂#CB05860;李曰：
據瓔珞等經皆不別列四加行位，若唯識等論則以地前四十心為外凡十迴向，
後別明煖等為內凡加行位。
私謂今四加行正如唯識所說也。
彼於地前分內外凡位者，乃別教一途之義，
以登地是菩薩聖位，聖位難入故用此加行。
問：今經圓教何用別位乎？
答：借別名圓斯有其例，如仁王經云三賢十聖住果報是也。
今文稱妙圓加行者，從前十信初文即云中中流入圓妙開敷，
從真妙圓重發真妙，據此十信之初早已稱妙稱圓，信知此經始終稱圓圓教是已。
又若以今文妙圓校前妙圓，雲泥可辯矣。
圓之又圓、妙之又妙，後後勝於前前，如云十四夜月、十五夜月意同。
即以下，明煖位也。
佛覺即是佛智是果、己心是因，用佛果智為己因心也。
若出未出者，出是顯義，此位創得佛智功用未純，
若顯未顯之際，故云出未出也。
下以喻明，猶如兩木鑽火，兩木譬佛智與因心也，
火譬由智所明之道，火未出時煖相先發，
若出未出之際，故云欲然其木，此則名為煖地。
地是位義，按唯識文義詳顯可解，引彼釋此令人易明，
彼云依明得定發下品尋思，觀無所取立為煖位，
謂此位中創觀所取名等四法〔名義自性差別〕，
皆自心變假施設有實不可得，初獲慧日前行相故立明得名，
即此所獲道火前相故亦名煖。
今文佛覺即彼慧日初得慧日之明，約定說故名明得定也。
明得定即煖義，故今文太簡，當取唯識論合看可得。
又以己心下，明頂位也。
初二句翻前義說，前則回佛智為我因心，
今則援己因心成佛智所履；前則藉果行因，今則援因成果也。
言依不依者，謂前之煖相未及當分，今乃過於當分，故云身入虗空下有微礙。
身入虗空故非依也，下有微礙故云依也。
由此似依非依過於當分，故稱頂位。
葢頂者，將超未超之謂也。
如登下三句，約喻說可知。
唯識云：依明增定發上品尋思，觀無所取立為頂地。
謂此位中重觀所取名等四法，皆自心變假施設有實不可得，
明相轉盛故名明增，尋思位極故復名頂。
葢前稱明得者，言初得慧明；今稱明增者，盛故言增也。
文義可解，當熟玩有得也。
心佛下，明忍位也。
前二是果智成因、因心成果，今則因果平等，故云心佛二同。
心是因心、佛是果智，唯因與果兩融不偏，故云善得中道。
如忍下，約喻明也。
如人忍事於懷，欲發故非懷，畜內故非出，
有事存心轉側未剖，故名為忍。
喻此行人因心與果智平等默容，猶未能兩忘，故稱為忍。
唯識云：依印順定發下品如實智，於無所取決定印持，
無能取中亦順樂忍，所取能取相待立故。
印順忍時總立為忍，印前順後立印順名，忍境識俱空故立忍名。
葢前二義觀所取境，上說初用下品尋思，
以下品故力弱；次用上品尋思，以上品故力強。
以此上下二品尋思，破所取境則所取空，故云觀無所取。
尋思即禪思也。今忍位中則用實智破能取識，
印前境空順後識空，故名印順。
印順即忍義也。葢忍是智之前相，例如小乘八忍八智同耳。
數量下。明世第一也。
初句承前心佛意說，心與佛是兩頭語，
中道是中，兩頭屬邊，中邊即是世間數量。
今則數量銷滅，中邊皆忘。
下二句承上句說，謂迷與覺是兩頭屬邊，以對中道是二。
數量既滅則中邊二名不可得，故云二無所目。
數量是世間法，今既銷滅則超諸世矣。
為最勝故名世第一地也。
唯識云：依無間定發上品如實智，印二取空立世第一法。
謂前忍中唯印能取空，今世第一地雙印二空，
從此無間必入見道，故立無間名。
異生法中此最勝故，名世第一法。
論文詳顯可證。但彼以初地為見道位，故有入見道之言。
今經圓教登初地已破三十一品無明，豈此始稱見道耶？
義理雖殊觀法不別，故引釋也。
借別名圓，如吳興說。
orig::  ^840c44

阿難！是善男子於大菩提〔至〕覺際入交名為等覺。
commentary::  ^842a6

這一節經承前發行安位，此次明十一地也。
地者，華嚴疏云：所以得名地者，本業云：
地名為持，持百萬阿僧祇功德，亦名生成一切因果，故名為地。
又唯識云：如是十地，總攝有為、無為功德以為自性，
與所修行為勝依持，令得生長，故名為地。
於大下，明初地也。
以四句義明初地行相，由前四加行中重重遣拂，
數量既銷，中邊皆滅，故能於大菩提善得通達。
大菩提者，指阿耨菩提也。
於此地中方稱通達，所以唯識名此地為通達位。
覺通如來者，覺是菩薩始，覺如來是本，覺始通本故。
盡佛境者，究盡中理，名盡佛境。
此地初通佛覺，初盡佛境，故生歎喜。
華嚴疏云：今依本論，略釋地名。
論云：成就無上自利利他行，初登聖處，
多生歡喜，故云歡喜地也。
唯識云：初獲聖性，具證二空，能益自他，
生大喜故，名極喜地。
多歡喜相，詳見華嚴經中。
異性下，明二地也。
異性下二句，攝盡二地中行相。
言簡義備，解力寡者，誠難入也。
故按華嚴、唯識等略補釋之。
異性入同者，華嚴二地中廣明十善戒性，
謂此菩薩證得真如性故，性不殺生，性不偷盜，
性不邪婬，性不妄語等。
即此十善戒性名之為異，真如性名之為同。
然彼十善異性入於真如同性之中，異不可得，
如百川歸海，俱失本名，則異性滅矣。
因異顯同，今異滅則同亦叵得，故云同性亦滅。
以離破戒同異垢，故名離垢地。
唯識云：真淨尸羅，遠離能起微細毀犯煩惱垢，故名離垢地。
淨極下。明三地也。
由離垢故淨，淨極則明生。
明是本智之光，以明生故，名發光地。
華嚴三地中云：此地菩薩見如來智慧無量利益，
見一切有為無量過患，則於一切眾生生十種哀愍心，
欲依如來智慧救度眾生，是故勤求佛智，
樂聞正法，智光發明，名發光地。
唯識云：成就勝定大法總持，能發無邊妙慧光，故名發光地。
明極下。示四地也。
承前明生意說，上乃智明初發，今則明已極矣。
明極則性覺圓滿，性覺是體，智明是用，
體用圓備，增上慧#CB08504;，
用破微細緣影，名#CB08504;慧地也。
疏云：言#CB08504;慧者，法喻雙舉。
初入證智，能燒前地解法慢薪，故彼經詳明內身、
循身等觀，今文略而不顯也。
唯識云：安住最勝菩提分法，燒煩惱薪，
慧#CB08504;增故，名#CB08504;慧地。
一切下。明五地也。
華嚴疏引攝大乘論云：由真諦智與世間智更互相違，
合此難合，令相應故，名難勝地。
世親菩薩釋云：由此地中觀真諦智是無分別智，
世間工巧等智是有分別智，此二相違，
應修令合，能合難合，令相應故，名難勝地。
今文一切同異者，同是真諦智，異是世間工巧、
五明、四韋陀等智，此二相違，俱不能至此地故。
至者，及也。此地方能合前同異，故云難勝地，以前四地莫能勝故。
唯識義亦同此。無為下。
明六地也。良由前五地中極盡一切同、
異，得入無為真如；今六地中真如性顯，
清淨明露，得現前故，名現前地。
華嚴疏云：名現前地者，莊嚴論云：不住生死、
涅槃，觀慧現前故。
又十住論云：降魔事已，菩薩道法皆現前故。
又攝論云：由緣起智，能令般若波羅蜜多現在前故。
唯識亦云：住緣起智，引無分別最勝般若，令現前故。
華嚴此地中詳明十二緣起。
今經略明真如一義，含識多途，學者不可不知。
以不知故，眇視經義，輕心、慢心，如春禽亂鳴，可為識法者懼。
是故略引以證之耳。
盡真下。明七地也。
前六地中但云真如明露，則初現而未深入；
今七地中究盡真如邊際，名遠行地。
華嚴鈔云：遠行有三義：一、善修無相，到無相邊，
故名遠行；二、功用至極，故名遠行；三、望前超過，故名遠行。
今文盡真如際，正是到無相邊也。
唯識云：至無相，住功用後邊，出過世間二乘道，故名遠行。
良由此地極盡有作邊際，然未登不動地故。
華嚴云：一切煩惱不現行故，不名有者；
求如來智心未滿故，不名無者。
故設輪王喻以例七地，謂轉輪王，人中最勝，
未入天數，猶名人故。
即此義也。一真下。
明八地也。前七地中謂盡真如際，乍盡其際，
盡相未忘；今稱一真如者，純一真如，則一切功用皆息，故名不動。
華嚴、楞伽等經皆有夢渡大河之喻，謂未渡時，
起種種方便，發大勇猛，欲渡大河；夢既覺已，
則有作、無作二行皆息，故名不動。
今文太簡，取彼參看可也。
唯識云：無分別智任運相續相用煩惱，
不能動故，名不動地。
詳辯，如疏鈔說。發真下，明九地也。
前八地中但能純一真如，未能發用；今此地中能發其用，故名善慧。
華嚴明此地菩薩為大法師，假使大千世界所有眾生一一皆以無量言音而興問難，
各各不同，此菩薩仍以一音普為解釋，
令其心樂，各得法喜，辯無所屈，義無所滯，
四辯懸河，混混不竭。
此即真如之用也。
真如用者，即是善慧，故以名也。
疏云：言善慧者，攝大乘論云：由得最勝無礙智故。
無性菩薩釋云：謂得最勝四無礙解智，於諸智中最為殊勝。
智即是慧，故名善慧。
唯識云：成就微妙四無礙解，能徧十方善說法故，名善慧地。
阿難下，結顯修習功圓，以明十一地也。
阿難下，至修習位一節，應連下文等覺句下。
慈陰下，至等覺一節，應連此下為順。
何以故？按唯識論，從前諸位別以五位判之：
地前三十心，名資糧位；煖、頂、忍、世第一，
名加行位；登初地，名通達位；二地已上，
名修習位；直至妙覺，名究竟位。
彼論十地後不開等覺，至第九卷末云：每地斷二種愚。
十地後云：有俱生微細所知障及有任運煩惱障種，
金剛喻定現在前時，彼皆頓斷，入如來位。
據此，正明等覺所斷最後無明。
然則等覺方名修習，功終究竟，入妙覺位。
故知今文阿難下一節，應移置等覺句下為順。
此是譯場，誤入於此。
良以今經所列位名與論次序相同，故引彼證，諒無他疑。
慈陰下，正明十地慈陰。
妙雲一句，總括第十地行相盡，不亦太簡乎？
慈是法，陰是喻，此地菩薩以稱法界之慈陰覆眾生故。
葢慈陰明行體，妙雲明說法。
妙指法說，雲約喻說。
此地菩薩以大法大智如雲普覆不可思議，故稱妙雲。
涅槃是所證道體，覆是菩薩大法大智功德，
稱涅槃界，故能徧覆。
涅槃是法，海是喻，以況涅槃之大如海。
然此但取#CB16810;納百川，映現無量之意。
若比其量，不足以方涅槃之大，而海之德亦不足以盡況之，
葢分喻耳。疏及鈔中廣解雲義，慈陰義不顯。
言雲者，是喻略有三義：一、含水義，二、覆空義，
三、注雨義。又云：雲有四義：一、喻智慧，二、
喻法身，三、喻應身，四、喻多聞熏因。
今經覆涅槃，即彼覆空義。
彼約喻明，此約法說，意頗同也。
餘含水、注雨二義，雲字中具耳。
莊嚴論第十三云：於第十地中，由三昧門及陀羅尼門攝一切聞熏習因，
徧滿阿黎耶識中，譬如浮雲徧滿虗空。
能以此聞熏習雲於一一剎那、於一一相、
於一一好、於一一毛孔雨無量無邊法雨，充足一切所化眾生。
由能如雲如雨，故名法雲地也。
唯識大意不出所引。
如來下，明十一地也。
如來逆流者，如來是果人，自覺既滿，重起後得智，
逆流而出，應彼所感。
如此十地後心菩薩乘根本智，順行而至如來之本覺、
菩薩之始覺，二際入交，平等函合，名為等覺。
然此順文消釋，以凡情格量聖境，語言詮表，難盡妙義。
若謂外有如來，為我所合，即同邪說矣。
即我今日修成始覺，契我本有天真妙覺。
如來逆流，是全性起修；菩薩順行而至，是全修即性。
修與性初得融通，故名等覺。
即我一心，非外別有。
如是，方稱正說。順行而至，至字即是到家之謂。
疏：鈔廣引經、論，證此等覺。
其略云：於十地後金剛喻定，一剎那中名為等覺，第二剎那為妙覺矣。
又云：到究竟地，菩薩智等、如來智等，以無差別而差別，名等覺義。
然而妙湛覺際，唯證方親，言何能及？
如前諸位，但順經文，略加貫釋，於道未親，不敢以胸臆亂真也。
良由經文大簡，學者難究玄功，故引他經、
論成言，補釋其義。
祖述有所自來，非徒架浮辭以誤後學也。
從前三增進已來，發行安位，至此聖位終極。
下文別明等覺後心，結顯果覺為聖道所證究竟之地。
是故下文云：如此皆以三增進故，善能成就五十五位真菩提路。
葢以結明聖位始、終，使知文義攸歸，源流不紊故爾。
orig::  ^842a8

阿難！從乾慧心至等覺已〔至〕若他觀者名為邪觀。
commentary::  ^843c40

這一節，經世尊結明聖位始終，指示所證，
令知寄位窮源，旅泊如幻，三觀一心，斯為正入也。
乾慧是始，等覺是終。
從乾下二句，是結前聖位始終已竟。
是覺下，又別示等覺後心金剛喻定心中之初乾慧地也。
他師不解，將此金剛乾慧指歸前文，欲習初乾之乾慧，則自誤誤人不淺也。
何者？名雖同，義逈別，故一始一終，朗然明白，人自解力不及耳。
夫此金剛心中初乾慧地之言，疑來遠矣。
愚雖歷諸講席，實考覈無從。
一日，偶讀華嚴經至十定品，有云：普賢菩薩以金剛慧普入法界。
彼文正屬等覺，彼此皆有金剛慧名，則屬等覺後心可知矣。
又吳興所引瓔珞經云：等覺性中有一人名金剛幢慧。
亦同此也。又瑜伽、唯識等論，登十地後，
說有金剛喻定現在前時，頓斷俱生微細障種，
入如來位，智起惑除，得非此乎？
又今經第十云：從互用中能入菩薩金剛乾慧。
若指信前乾慧，何故從互用中入？
互用乃是信位，乾慧豈在信後耶？
又云：如是乃超十信、十住、十行、十迴向、十地等覺。
既超諸位，則指等覺後心名金剛乾慧，又可知矣。
葢是等覺之後 #CB08504;，妙覺之前茅耳。
當知信前乃欲愛乾枯，乾有其慧；今乃無明初乾，乾有其慧。
二義天淵，人自不察耳。
或者難云：前欲習初乾，未與如來法流水接，名乾慧地。
今乃無明初乾，豈復不與妙莊嚴海接乎？
答曰：金剛乾慧，秪是盡無明之初効耳。
雖與妙覺相接，而未莅其任，亦得云未接也。
然而凡夫麤心，涉語費辭。
而聖人理境功夫，實存乎一念。
如清涼鈔引釋瑜伽論云：準此論文，於十地後，
金剛喻定，一剎那中，名為等覺。
第二剎那，為妙覺矣。
信知剎那玄心，凡情莫能格也。
又夫信前乾慧為始，金剛乾慧為終。
首尾既標乾慧，則又詳玩其義，必位位有之。
何者？葢一品無明初乾，乾有其慧。
復登後位，位位皆然。
豈非乾慧乎？大率後後深於前前，今文略耳。
是故但標首尾，影顯其中間也。
窮理者，請深思而加察焉。
如是重重下，結指所證妙覺。
重重者，指前諸位。
單複十二者，約一名單，約十名複。
複是重疊義。單有七位，複有五重。
單者，三增進乾慧，四加行等覺，是名單七。
複者，信、住、行、向、地各十，是名複五。
又此重重十二者，是通收諸位。
通收則不校淺深。
下云五十五位者，則除前三增進及乾慧，
從信至等覺，為五十五。
方盡下二句，正結指所證到家果覺。
稱妙覺者，謂永別無明父母，究竟涅槃實際。
諸法不生，般若不生，不生不生，名大涅槃。
成清淨法身，居常寂光土，即圓教佛相。
今稱無上道，即大涅槃也。
是種種下，翻顯前來諸位是旅泊窮源之意，
不可認為實有，又不可便執為無，故喻如幻等十種義也。
此中金剛是譬，以況諸位觀智能斷惑故，不與等覺後心金剛喻定之金剛義同。
彼喻果定，此喻因位觀智故也。
十種喻者，華嚴經云：如幻、如焰、如水中月、
如虗空、如響、如乾城、如夢、如鏡中像、如化，十也。
聖位所觀，故稱深喻。
奢摩他，譯語見前。
毗婆舍那，譯云觀，即三摩異名。
三義中闕略禪那，理應全具，葢位位用此三觀觀之，以斷惑故。
如來二字，即指三觀，是如來心中所具故。
又前後諸文，皆秪明止觀二義，禪那以和融止觀而已，
無別有體，故但出二義。
大涅槃經亦復如是，細玩可了。
清淨修證者，謂不著二邊，不居中道，圓融無礙，而修而證故。
漸次深入者，謂位位#CB06171;進，
不躐等而入，是無漸次之漸次也。
阿難如是下，通結始終歸功初步，如云成山數仞，不忘初簣之意。
作是下，世尊諄諄示誨，令人甄別邪正之趣。
如上三觀十喻而觀之為正，若有若無，
偏倚其心，名邪觀也。
證分止此下，起結經分。
orig::  ^843c42

爾時文殊師利法王子〔至〕萬行首楞嚴汝當奉持。
commentary::  ^844c22

這一節經，由前理、行、證三要既圓，文殊請結經名，
適以垂範將來，奉持有所從據也。
而此經名由文殊請者，良以所顯是圓理、
圓行、圓證，苟非大智大德，卒莫能訂名召體，而為宗用之綱維也。
是故文殊始終承任其事，初則持呪往護，
次則辯會見性是非，又次則選擇圓通。
今復請結經名，信知此經幽賾，良在於此。
文殊師利，譯語見前。
實智第一，此非具大智大德者乎？
又詳文殊問名，意必通請五章，謂名、體、
宗、用、教相也。稱奉持者，決定奉持五章，豈獨名乎？
要知結名，則名下必有其體，體必有其所宗，
既有所宗，必有其用，別無教相，即分別名等四章為教相耳。
是故舉名為請，而後之四章必隨之矣。
是知奉持，即奉持五章也。
然而今經五章，如前分屬，即今下文所答五者是名，
名下所顯常住真心是體，妙奢等三是宗，以妙因而趣妙果故也。
破妄顯真為用，順時訂教，則以生酥為教相也。
此為今經五章，義從古立，事非臆說。
或問：下經正宗未圓，何故便請經名？
答：良以前經顯示理、行、證三義，一經正趣已竟，故此問名成前教部。
後文雖有精嚴七趣，詳辯諸魔，亦屬行、
證兩問之事，秪為行、證之緒餘耳。
是故溫陵指為助道，意正同此。
又七趣乃行中所緣之境，諸魔是證道之防，
此由經家之巧，纂此緒餘，附於結經之後，
意使行、證兩間條貫不繁，簡便易曉故爾。
讀經者當諳此意，則無間然矣。
佛告下，世尊正答五名。
初答第一名。大佛頂，解見題中。
今因便略從事釋之，題中順理詳解，意以理能融事，事在理中。
今復依事申明，知有所自故。
大佛頂者，約事指佛頂放光，光中化佛宣呪，稱無為無見而顯諸見。
佛頂最尊，事中無上，從無為而為，則事理一貫，
表詮於理，會歸圓極，無出滿覺，故稱大佛頂也。
悉怛多般怛羅，譯語見前，即心呪名。
無上寶印者，通顯、密二義說。
大佛頂是顯義，悉怛句是密義，此一名兼具顯、密故。
寶印，印是閑邪楷定之義，如宰官印信，以防奸偽而設喻。
此顯、密二經，印定諸法，冥契佛心，使群邪無可亂真，
可尊重故，故稱寶印。
如經云陰、處、界三本如來藏妙真如性，
即印、定義，所謂一實相印是已。
十方下二句，亦通顯、密，謂此顯、密二經，
乃諸佛得成菩提之眼目也，以無礙故。
清淨眼，約五眼說，又通喻說眼，以含攝無遺，故喻海眼。
然茲五眼中，法眼照俗，慧眼證真，佛眼圓觀三諦，
餘肉眼、天眼則攝入勝性中。
今五眼義備，故稱海眼。
救護下，結第二名也。
救護親因者，指現前事說。
親指阿難，因指登伽。
阿難是佛從弟，同一天倫，稱親可知。
登伽與阿難有歷劫夫婦因緣，今猶纏縛，故稱為因。
救護與度脫，通二人說，故用及字。
性比丘尼，即登伽也，義見前文。
菩提與正徧知，約圓義說。
阿難、登伽雖證小果，特其跡耳。
今已迴向聖乘，引諸凡小，入徧知海，登大菩提故。
如來下，結第三名也。
此名解見題中。大方下，結第四名也。
方廣是大乘十二部經之一。
方是實法，即方法之方。
大與廣，是法之量。
大義解見題中。大是常徧義，廣是普入義。
二義相成，謂常徧於外，普入於內，不唯相容，而能相入也。
方持理事，而具二量，則華嚴四法界義，于斯顯矣。
今經乃方廣部中攝，故大乘之類也。
妙蓮華王者，約喻說也。
就喻所詮，常住真心耳。
葢蓮華處污泥而不染，吾心汩物欲而常明。
蓮乃萬卉之王，心為諸法之母。
法喻冥符，略取況耳。
故詩人云：看取蓮華淨，方知不染心。
用此意也。詳解見第五經中。
妙名不可思議，王具八自在義，意會乃得。
十方下，重約呪名。
陀羅尼，譯云總持。
以世出世，若名若義，若法若行，悉總持故。
指呪義說，故連呪名。
經云出生諸佛，則呪為佛之母矣。
母字亦約喻說，取出生義故。
此名上半蓮華，約顯義說；下半總持，約密義說。
兼顯密為名也。灌頂下，結第五名也。
解見題中。但灌頂章句四字，題中未解，茲當釋之。
按長水疏云：此經從天竺灌頂部中流出。
天竺凡一切呪章，集為一類，名灌頂部。
灌頂者，取十地灌頂授職之義，呪家尊勝之也。
又諸經中，凡名諸呪，皆稱灌頂，密義勝故。
末句世尊以上五名，勑令奉持以答也。
orig::  ^844c24

說是語已，即時阿難〔至〕修心六品微細煩惱。
commentary::  ^845c20

這一節經阿難通領聖位，結經名義，因得解起惑除之諸也。
密印者，義見上。解兼聞下，領上五名是大乘圓義，
故稱為了，即題中義也。
頓悟下，正明解起惑除之義。
禪那指兼奢摩三義，今舉一該三也。
聖位是五十五位，意謂領悟前來聖位，
而諸聖位一一具足禪那等三觀，諦觀圓融名為增上妙理。
心慮虗凝者，由惑除故得心虗凝，正是觀智圓融之意。
斷除下，明斷惑分齊。
三界修心六品者，三界有九地，每地有九品。
思惑修心是修道位人，從二果至三果皆名修道。
此六品指下界一地中，前六品惑斷，此六品證二果，故云修心六品也。
阿難初果是見道位人，今言修心者，指後證說耳。
葢修惑對見惑說，故云微細。
此指阿難實證分齊及此。
若約大乘四依等論，當如四教儀說。
或者問云：文中謂頓悟禪那修進聖位及增上妙理，云何斷惑指小乘說耶？
答曰：按下經云：理則頓悟乘悟併銷，事非頓除因次第盡。
故作此解，據實論故。
結名已竟下，起行證之緒餘也。
orig::  ^845c22

即從座起頂禮佛足〔至〕為是眾生妄習生起。
commentary::  ^846a10

這一節，經阿難引據真心徧圓，深覈妄習何生也。
即從下，經家敘述，可知。
大威下，阿難自語。
初二句，如前解說。
善開微細沉惑者，似接上文微細煩惱意來。
此是譯主及潤文者，貫前意故。
今約三乘通論，則指通別二惑微細處說。
以彼證有淺深，故約通途說也。
沉者，深隱義。令我下三句，我是阿難自稱，
而敘意通於會眾，則快然、饒益兩言也。
要據眾斷惑淺深說。
世尊下，引據成難。
阿難謂妙明真淨之心，本來普徧一切眾生，則無有不圓滿者。
即如大地草木，雖是無情，亦從真如性中發現。
又有情中最微蝡動含靈，亦自真如性現。
雖彼有情無情之不同，而其本元真淨之性，即是如來成佛真體。
若謂生佛一體，云何諸佛獨證真常，而諸眾生又有七趣之殊哉？
世尊下，結難云：此地獄等道，為是自然有者，為是眾生妄習生起？
今文但標六道，下答文中又別列仙道，故成七趣。
大約以等字該之。
orig::  ^846a12

世尊如寶蓮香比丘尼〔至〕歡喜頂戴，謹潔無犯。
commentary::  ^846a44

這一節經，阿難承前妄習，重引現事，別研地獄眾私定處何如也。
世尊下。引證現事。
寶蓮香事。未詳所出。
持菩薩戒，身心俱檢，以不動為持，況復實行耶？
按梵網第四十一戒中云：若犯十戒，應教懺悔。
此十戒必是十重，猶通懺悔。
若更妄言行婬，非殺非偷，無有冤對，便成莫大邪見，撥無因果。
大妄語成，墮無間獄，重之極矣。
發是下。正明華報。
女根是產道從此行，婬報火亦從此發。
節節燒者。謂自下燒上，百節俱焚，全身#CB01926;燼，
此是華報，果在地獄。
瑠璃下。又引嗔殺、妄語二事，以證別業。
入同分報者。初二句先出名。
為誅下。次出二事。
瞿曇是釋迦別姓，譯語見前。
瑠璃是室羅城波斯匿王庶子。
誅瞿曇事，見瑠璃王經，具云毗瑠璃，即吠瑠璃也。
其初生時，有瑠璃寶現，遂以名焉。
是末利夫人所生次子，因往探釋迦外氏，
彼釋種五百剎利，共造講堂延佛，禁一切人不許先登此堂。
瑠璃不知，誤登高座，為釋種呵擯，誓報此冤故也。
善星者，涅槃三十三迦葉品云：是佛子，
世尊自謂若不聽善星出家，以羅睺羅既出家，
善星次當紹祖王位，其力自由，必壞佛法。
又涅槃疏云：善星是佛庶子，羅睺羅之庶兄也。
佛乃人倫之鑒，故聽出家。
由其雖聞正法，不信受故，斷一切善根，名一闡提。
妄說法空，撥無二諦，以空法謗佛故也。
寶蓮香造婬，瑠璃造殺，善星造妄，俱以生陷。
阿鼻、阿難引此三人，以明別造同受之意。
今問有二意：一問：由人別造，雖入同分地獄，
不亡其元所發業，則招私受之報。
如婬召鐵床銅柱，妄名#CB15072;舌犂耕。
此謂彼彼發業，各各私受也，即定業處故。
二問：地獄為復自然天成，不由人造者耶？
問意既畢，結明請意，故云惟願云云也。
童蒙者，謂小乘智淺，故如童蒙。
未達圓境，則滯偏心。
若著有撥無，俱犯重愆。
故此請示所以，使其謹潔初心，無所犯也。
orig::  ^846a46

佛告阿難：快哉此問〔至〕自然超越。
此名外分。
commentary::  ^846c14

這一節經佛酬上問，為示眾生內外情想升沉之迹，以啟七趣之端也。
佛告下，將酬問意，先歎問的愽利。
阿難！一切下，總答妄有真無及標內外二分。
前阿難初段問中，謂生佛本真，云何而有六道差別？
故今總答，謂一切眾生實本真淨，因彼從妄起見有妄熏習，
妄習既生則有內外二分。
葢內分是欲愛之情，眾生由欲愛故生死輪迴，
生死是眾生分內事，故稱為內。
外分是眾生勝想超倫之氣，由超倫故是眾生分外事，故稱為外。
阿難！內分下，別釋。
釋中先釋內分，初二句釋內分名，因諸下釋內分義。
初釋名可知。次釋義者，謂因諸愛故發愛情，愛有多種故稱為諸。
既發諸情，情積不止能生愛水，愛能滋潤故生愛水。
水是有形之物屬於色法，愛情起於妄想屬於心法，
良由妄心能融妄色，下經謂融通妄想者此也。
是故下，結明生水之相，謂思美味而口咽其涎，
憶所交而目盈其淚，皆因愛而生水也。
憐與恨者，憐是憐惜，謂憶情好別憐惜之，
恨是怨恨，憶諸情薄則怨恨之二俱致淚故也。
貪財而發愛涎者，謂貪從內發，愛涎滋身故舉體光潤，心著婬事則其流液可知。
阿難！諸愛下，結上。
愛因雖別，流液是同。
流結二字，各有一意。
流是流液，結是結縛。
由結縛情愛而流，故云流結。
沉重不升，自然從墜。
潤濕下，結明愛生水意，以顯淪墜之由也。
末句，結內分名義。
阿難！外分下，次釋外分。
初二句，釋外分名因。
諸下，釋外分義。渴仰，即是外慕勝處。
渴約喻說。外慕之想，如渴思飲，由仰而感，故云渴仰。
法喻雙舉之辭也。
由外慕故，發生虗想。
虗想者，想體輕舉，故云虗想。
想積不止，能生勝氣。
氣必自下而上，超越分外，斯可見矣。
是故下，結明勝氣超越之相。
謂持戒者，則銷破戒之濁，故身輕清。
持呪，則正義剛勇，無諂無諛，故顧盻雄毅。
呪能摧邪，故稱呪印。
欲生天，則常希上升，故夜多飛舉之夢。
夢由想成，故稱夢想。
以佛國存心，則聖境隨念而現。
三昧唯心，外分義可見也。
內積勝氣，外慕心切，故事師能輕身命，斯皆勝想所致耳。
阿難！諸想下，結上。
想因雖別，輕舉是同。
飛動不沉，自然超越。
末句，結外分名義。
然此內外二分所明，秪情想二字。
良由情想，感成七趣之報。
情因潤墜，故屬三途惡趣。
想因輕舉，故屬四善道也。
下文以情想論輕重，分別七趣，槩可知矣。
orig::  ^846c16

阿難！一切世間生死相續〔至〕眾同分中兼有元地。
commentary::  ^847a48

這一節經承前情想分別善惡諸趣，以酬阿難定處之問也。
前阿難以定處自然二意為問，今佛但酬定處者，
良以定處為正問，自然為旁問故也。
是故世尊且答其正，至後六交報盡方乃結答云：
斯皆妄業發生，非本來有。
非本有者，即答自然之旁問也。
葢謂妄有而真無，非自然有故。
今文一切世問下，先明生死二習交際情想升沉之初相也。
一切世間指七趣說，生順死逆人皆可知。
變流者，謂死相遷變形軀流轉識性名之為死，
人命終時煖觸未散，一生善惡之境頓現其前，
生與死二際交臨，而其情想升沉從此分岐，故先明此。
純想下，先明天趣，謂亡者神識若其生前純想無情，
由想輕清飛舉上升必生于天，則天為純想之趣也。
又若飛想心中或兼出世福慧及發淨願，
則臨終時自然心目開明見諸佛土隨願往生，
此又非天趣所拘，正明眾生外分勝想之超者也。
情少下，次明仙鬼等趣。
若對下七情九情等文，今想中亦應分別七想九想等趣，今不言者略也。
言情少想多者，葢是六想四情之意，由其想多故輕舉，
又以四情墜故舉而非遠，非遠言其不高也。
必為飛仙或大力鬼等，橫絕四天下所去無礙，
但不能升天，故云非遠。
若按仙鬼夜叉羅剎四類，或應分屬九八七六想趣，配其輕重似又妥當。
何者？葢擬夜叉、羅剎，校彼仙、鬼，必非六想、四情之趣故也。
又若仙等趣中，有出世善願、善心，能護佛法，
或護戒、護呪、護定，各隨所護，親住如來座下，不為生趣所限也。
綏是安義，法忍是定中所得正受，或以無生法忍可於心，名法忍也。
情想下，三、明人趣。
初三句，意解可知。
想明下二句，別示利鈍之由。
葢人之利鈍，亦由情想所致。
謂情想雖均，其或如秤低昂，則智愚可預卜矣。
若其想勝，則明而聰，智也；情勝，則幽而鈍，愚也。
情多下，四、明畜趣。
情多想少一句，按下七情說，此是六情、
四想，輕重稍偏，雖墜未深，故為畜趣。
毛群地行，不飛故重；羽族空行，未墜故輕。
七情下，五、明鬼趣。
情又多故重，想更少故沉。
沉下水輪者，因本經云：此大地厚四十八萬由旬，
依水輪而住，水厚六十萬由旬。
今此鬼趣，沉過水輪之下，與火輪交際。
葢謂水輪之下，依火輪而住，受猛火氣以為身故。
此是餓鬼正報，常被業火焚燒，以業力故，水能害己。
害己者，水變為火，不得飲食，故稱害己。
如此無食無飲，經百千劫，故名餓鬼。
九情下，六、明地獄趣。
下洞火輪者，洞是洞徹，沉過於火，下與風輪交際，
火依風住，故其獄種。
身入風、火二交之地，略有一想之力，未盡墜底。
故佛示云：輕生有間，重生無間。
二、獄校下，純情者稍輕耳。
無間有五：成實論云：一、趣果無間，謂不居中陰，
直入如箭射故；二、受苦無間，謂惡報現前，
永無樂故；三、時無間，謂具足一大劫故；
四、命無間，謂挫燒舂磨，巧風活命，剎那之間，
萬死萬生故；五、形無間，謂一人、多人形皆徧滿獄中，不相妨故。
故名無間。稱地獄者，輔行云：地獄，從義立名也。
謂地下之獄，故名地獄。
婆沙論云：贍部洲下，過五百踰善那，乃有地獄。
踰善那，此翻億。地獄有大小，故今文乃稱有間、
無間，即大小之謂也。
大論謂八寒氷、八炎熱，名大獄也。
復有十六小獄為之眷屬，名小獄也。
純情下，重明極惡趣報。
純情對上純想，一升一沉，勢使然也。
極沉而墜底者，入阿鼻獄。
梵語阿鼻，譯云無間。
觀佛三昧經云：阿者言無，鼻者言遮。
又阿者言無，鼻者言救。
合言無遮無救，名阿鼻獄。
此雖以遮、救訓釋，諸經論中皆以無間為通名也。
又云：阿鼻縱廣三十二萬里，其中極苦。
詳如諸經論中說。
若其沉心中有謗法、毀戒等惡，更生十方阿鼻地獄。
對前純想中護法等善，反前可知。
循造下，結答定處之問。
循是隨義，謂隨造彼彼惡業，隨業招報也。
眾同分者，謂地獄是通名，由眾生共業所感，故稱眾同分。
然而眾生業行各別，招報必入於此，而其本業元由不泯不謝，
故云兼有元地。是故獄中隨其婬、殺、盜、
妄，各有表示，如鐵床、銅柱、#CB15072;舌、犂耕等相是也。
orig::  ^847b2

阿難！此等皆是彼諸眾生〔至〕受六交報。
云何十因？
commentary::  ^848a42

這一節經承前自業感報，今先明習因有十也。
文初阿難下，是結前起後之辭。
此等下三句，此等者，指上情想諸趣善惡皆由自業感生，此是結前意也。
造十下，是起後意，先明惡業惡報，以示地獄趣生故。
十、習因者，習是熏習，良由內心習種，熏以成業，
為惡趣生因，招感未來惡報。
業由心造，而所感惡報從六根出，別見下文。
然習因秪明十者，良以根本、隨眠二煩惱中略舉大數，餘皆攝故。
以上總標數，云何下，別徵釋也。
orig::  ^848a44

阿難！一者、婬習交接〔至〕菩薩見欲如避火坑。
commentary::  ^848b14

一者下，先釋。婬習交接者，約二習說，下皆倣此，以彼此交接正明婬時故。
發於相磨者，謂彼此先以婬心相磨，由研磨而發，故云發於相磨。
以彼此婬心相磨不休，則發欲火於內心，
熾然臨終有業火現，故云有大猛火於中發動。
於中指內心說。如人下，約喻以明。
二掌相摩譬二人婬心相磨，煖相譬欲火發。
二習下，明報從業現，謂由婬業相牽相抱，
故感鐵床銅柱之報，鐵床報婬處，銅柱報所婬人。
是故下，結示。業名色目者，表示名色也。
諸佛名婬謂之欲火，表示皆同，故曰同名。
修菩薩道人見欲如火坑者，言其燒陷難出故。
orig::  ^848b16

二者、貪習交計發於相吸〔至〕菩薩見貪如避瘴海。
commentary::  ^848b38

二者下。明貪習也。
交計者，謂彼此交相謀計也。
此謀計之貪，從吸攬而發。
吸者，約喻說。以口縮氣入內名吸，喻貪外物，如口吸氣也。
吸攬不止，則臨終時見有積寒堅冰，於元發處凍冽。
葢貪屬愛，愛能生水，故感寒氷之境。
如人下。約喻以明喻意，可解。
吸縮譬貪，風氣譬所貪物。
橫貪彼物，彼所不欲，不欲而計取之，如冷觸也。
俗諺有謂：多求之人，多招人薄。
薄即冷意。故知寒氷之報，非漫語也。
二習下。明報從業現。
吒吒等三，是罪人忍寒聲也。
青赤等者，是凍冽肉綻，如四色蓮華之狀。
是故下。結示業名。
貪水者，如海之沃焦尾閭，縮水無厭故。
瘴海者，瘴是瘴癘，如海氣瀰漫，多毒溺故。
orig::  ^848b40

三者、慢習交陵發於相恃〔至〕菩薩見慢如避巨溺。
commentary::  ^848c16

三者下。明慢習也。
慢者，高已下人為慢，以彼此交相陵蔑，故云交陵。
恃者，恃己所長多生慢故，各有所恃，故云發於相恃。
馳流約喻說，流是川流，迅馳不返以喻慢習。
奔馳如川流之勢，慢流不息則臨終時見有騰逸。
奔波積波為水之境，#CB06048;湧於亡者之前。
如人下。約喻以明，喻取二慢相馳之意，口與舌是二物故。
二習下。明報從業現，謂二慢相鼓擊故，故感獄中報有血河#CB01926;河等事。
血河等者，慢屬癡，癡是昏濁之氣，五鈍使所攝，故感血#CB01926;等狀。
是故下。結示業名。
癡水者，謂慢由癡發，癡故執我，故云我慢。
世間有水飲之令人生癡，如此方貪泉飲之令人發貪同也。
巨溺指海說，滔滔無涯難出易溺故。
orig::  ^848c18

四者、嗔習交衝發於相忤〔至〕菩薩見嗔如避誅戮。
commentary::  ^848c44

四者下，明嗔習也。
交衝者，衝是衝突，忤是忤逆，由彼此情意衝忤而發嗔心，
結恨不息則心熱發火，熱惱則生氣，氣為火鑄則結而成金，
金是刀屬外，由相刃相靡表內所嗔，則臨終時見有刀山鐵撅等境。
如人下，約喻以明，可解。
二、習下，明報。從業現宮者，鄭玄註云：男子去其勢也。
餘可解。是故下，結示業名。
orig::  ^848c46

五者、詐習交誘發於相調〔至〕菩薩見詐如畏豺狼。
commentary::  ^849a12

五者下，明詐習也。
交誘者，以言調弄名誘，由彼此調弄相欺而發詐習，故云交誘。
調引不息，則臨終時見有繩木絞校等境，繩木相絞可解。
校是枷屬，易云履校滅趾，俗稱脚繚是也。
荷校滅耳，枷也。由交誘調引，故感此境。
如水下，約喻以明。
水譬詐習，田譬心田，草木譬調引不息，故云生長。
良以人心卑污，偏多詐習，人水浸潤其心，
調引蔓延，如草木生長不息也。
二、習下，明報從業現。
所感枷鎻等境，即調引之狀，以因驗果，示相可明。
撾是槌屬，狀如人手者是也。
是故下，結示業名。
以言陷人名讒，私竊奸偽如賊。
豺狼似狗而大，銳首群行，見人則傷，其性多詐。
人既獲之，能詐死，以不防得脫，故詐如豺狼也。
orig::  ^849a14

六者、誑習交欺發於相罔〔至〕菩薩見誑如踐蛇虺。
commentary::  ^849a40

六者下，明誑習也。
誑者，百法論云：為獲利故，矯現有德，詭詐為性，
貪癡分攝，以彼此相欺，誣罔而發。
以諂言飾色名罔，罔即誑意。
罔之不止，則飛心造姦。
飛心者，謂駕毒憑虗以陷人，而人不知者，名飛心造姦。
如諺有曰飛來之禍是也。
故感臨終見有塵土屎尿等境，塵土隨風揚之，
從飛心感也；屎尿污穢不淨，從誣罔姦偽感也。
如塵下，約喻以明，可知。
二習下，明報從業現。
沒溺騰擲等報，皆從飛心姦偽而感也。
是故下，結示業名。
劫殺者，指宼盜有屠城破邑之畏，故蛇虺多毒螫，故踐之使人驚異。
姦偽如之，道人當避也。
orig::  ^849a42

七者、怨習交嫌發於銜恨〔至〕菩薩見怨如飲鴆酒。
commentary::  ^849b16

七者下，明怨習也。
由彼此交嫌名怨，而發于銜恨。
銜恨不已，則臨終時見有飛石投礰等境，從銜恨發也。
礰是瓦礰。匣貯者，如世獄中匣床是也。
車檻是囚車。囊撲者，如秦始皇囊撲二弟是也。
如陰下，約喻以明，可解。
二習下，明報從業現。
投擲擒捉等報，皆從銜恨所感，尋因驗果，可解。
是故下，結示業名。
違害鬼者，違是違逆，害是怨害，即怨鬼也。
如舍利弗遭違害鬼所擊，是此類耳。
鴆者，鴆是鳥名，其羽有毒，以羽畫酒，飲之則死。
orig::  ^849b18

八者、見習交明如薩迦耶〔至〕虗妄徧執如臨毒壑。
commentary::  ^849b36

八者下，明見習也。
見是見解。交明者，彼此各有己見發明，故云交明。
如薩下，引實薩迦耶，譯云身見，執我我所故。
見取、戒禁取，取是執著義。
見取者，執著斷常有無二邊見故。
戒禁取者，如執牛狗等戒為生天因故。
是五利使，略舉其三耳。
邪悟諸業者，通收餘見也。
九十五種外道之見，是己各執所是，彼此非破，故云發於違拒。
由此終時，見有王使主吏等境，皆從交明違拒而發也。
如行下，約喻以明譬。
彼各執所是，交興與奪，無能容隱，故如行路往來見也。
二、習下，明報從業現。
由彼此交辯折證，故感獄中報有勘問權詐等事。
權詐者，謂權衡罪人之詐也。
餘可解。如今寺院圖寫甚詳，可委識也。
是故下，結示業名。
見坑者，謂邪悟諸見如坑，能令陷溺難出離故。
毒壑，如前瘴海義同。
水所鍾聚為壑，是故海名大壑。
虗妄徧執者，總舉外道所計也。
orig::  ^849b38

九者枉習交加發於誣謗〔至〕菩薩見枉如遭霹#CB15439;。
commentary::  ^849c20

九者下，明枉習也。
橫罹不直曰枉。交加者，彼此加害，故由誣謗而發。
昔以橫罹加我，則中心藏之。
彼加枉之人，恬不悔悟，此又銜之不申，則彼此讒賊。
故臨終時，見有合山合石等境，皆陷枉相加之狀。
如讒下，約喻以明，可解。
二習下，明報從業現。
謂二枉相排，故感獄中報有壓捺槌按等事。
蹙漉者，謂迫蹙其體，瀝漉其血故。
衡度者，衡較輕重也。
度音鐸，論短長也。
孟子所謂權然後知輕重，度然後知長短是也。
溫陵橫衝之說非也。
如今寺院圖寫，以罪人體支解稱量者，即此義也。
是故下，結示業名。
讒虎者，謂讒枉嚙人如虎。
霹#CB15439;者，讒枉無實，
妄意加害，如所謂青天霹#CB15439;，令人可駭。
orig::  ^849c22

十者訟習交諠，發於藏覆，〔至〕如戴高山，履於巨海。
commentary::  ^849c46

十者下，明訟習也。
訟是訐義，諠是諠譁。
訐露隱匿，故云發於藏覆。
由訐露故，彼此交諠。
覆者必不可聞，於人者則疑悔難祛，故臨終時，
見有鑒見、照燭等境，此從疑悔心發也。
如於下，約喻以明，可解。
二、習下，明報從業現。
惡友、業鏡等報，皆從覆藏疑悔，所感因果，皎然可解。
是故下，結示。業名陰賊者，陰即是覆，覆罪過重，
必墮惡道，道人所畏，故喻如戴山履海也。
orig::  ^849c48

云何六報？阿難！一切眾生〔至〕云何惡報從六根出。
commentary::  ^850a16

這一節經承前自業感報，今次明交報有六也。
文初云何一句是總徵，阿難下承前略釋報意，次云何下重徵釋意。
orig::  ^850a18

一者見報招引惡果〔至〕能生星火迸灑煽皷空界。
commentary::  ^850a24

一者下，廣前別釋。
今先明見報也。初句見報，報字當作業字看，意甚明白。
葢由見業招報，引起惡果。
此句正明見報。此見業交下，別釋交報。
意謂見業之報，與餘業之報，交相顯現。
臨終時見大猛火者，眼屬火，故見猛火，
正是眼家的業報，此名現報。
亡者下，方明生報初起之相。
謂亡者神識，既離其身，則乘業火烟#CB08504;，
自上墜下，入無間獄。
當於是時，發明二相。
此二相所見不定，或見明，或見暗。
亡者神識，隨見一相，以顯墮獄之初報也。
下皆倣此。眼以明暗為境，故約明暗說。
下文餘根，亦各隨自分境說，同今意也。
種種惡物者，即牛頭、阿旁、火蛇、火狗、洋銅、
灌吞等物，見而生畏也。
寂然不見者，如行曠野黑暗之中，心怯而生恐怖。
畏是全分懼心，恐是驚疑懼之初心也。
如是下，正明見報交相。
見報生火者，按醫經說，眼主心，心本屬火，
眼為心之外竅，故見火也。
下文耳主腎，腎屬水，耳是腎之外竅，故約水說也。
夫此五行之說，雖為淺近，而未離五陰，猶為五行所屬。
今地獄有地獄五陰，故今所明，不離水火說也。
然下文五根之中，有約本塵境顯，不按五行者，
大率從其結業示相，要以意類通之，故不拘一端也。
今見火交于聽，則水火相擊而成形，故有鑊湯洋銅之類。
交于息，息是氣，氣為火交，故成黑烟紫焰之類。
交于味，味因食顯，味為火交，故成焦丸鐵麋之類。
鐵麋者，即融鐵如粥，名麋也。
交于觸，觸以合顯，有窒礙形質之義，故觸為火交，乃成熱#CB01926;爐炭之類。
交于心，心本雜念紛飛，且心屬火，又為見火所交，
故成星火迸灑，星火由雜念紛飛而顯。
扇皷空界者，謂內外二火相然，其#CB08504;愈熾，
故扇鼓也。
orig::  ^850a26

二者聞報招引惡果〔至〕為電為雹摧碎心魄。
commentary::  ^850b36

二者下。明聞報也。
初句謂聞業招報，牒前總意。
此聞下。正釋交報。
耳屬水，故臨終時見波濤也。
然而六根之報互顯，則六報之相皆現。
今文各顯一報，故云先見。
以先字別之，後乃齊彰也。
亡者下。謂亡者神識既離其身，則隨注而降入無間獄。
當於是時發明二相，二相所見如前說。
聞以動靜為境，開閉即動靜也。
種種閙者，即是剉燒舂磨剝裂酸楚之聲為閙，閙故亂神也。
寂無聞者，如處間曠，以幽寂故魂魄無寄，故為沉沒也。
如是下。正明交相。
聞波如上說。注聞從本根發，故前見火不從本根起者，略也。
責與詰是聲塵類，由聞業感故聞波交見，
則水火相擊發而為雷為吼，火為水所交注，故變為毒氣也。
交于息，則氣挾水散而為雨為霧，又氣與水結變而為蟲，滿罪人體惡報所致。
故交于味，味為水注，變而為膿為血之類。
交于觸，觸有形質為水所注，陰陽氣合而為畜為鬼糞穢，皆由聞波顯也。
交于意，亦是水火相擊，乘其意識起滅而為電為雹。
夫以人心瞥起荊棘生焉，故感摧碎之報也。
orig::  ^850b38

三者嗅報招引惡果〔至〕為飛砂礰擊碎身體。
commentary::  ^850c28

三者下，明嗅報也。
初句謂嗅業招報，牒前總意。
此嗅下，正釋交報。
嗅屬氣，故臨終見氣也。
先見之意如前說。
亡者下，亡者神識從地湧出者，有二意：
一者吸氣名嗅，氣必自下而上，故云從地湧出，以明嗅報也。
二者鼻根之觸不離通塞二塵，如鼻息久塞而忽然通之，則鼻中氣出如湧。
由此二意，故以從地湧出狀其先業也。
二相所見如前說。
氣熏心擾者，如人冐烟加以毒氣，熏極迷悶煩亂故。
氣掩悶絕者，掩即是塞，鼻息久塞內外不通，氣滿於內故悶欲絕也。
如是下，正明交相。
言衝者，氣衝出之衝。
衝息者，從本根發也。
質是形質，履是行履，由氣結成形，故嗅報。
交于見，則氣挾於火，義相可解。
交于聽，則氣冐水而瀰漫，故令沒溺也。
洋與沸者，又是氣乘水火煎熬之狀也。
交于味，則味為氣所變，故為餒為爽。
魚敗曰餒，羮敗曰爽。
交于觸，觸與惡氣合，則綻爛可知。
肉裂為綻，又氣攻其身成大肉山，惡報之觸所致也。
交于思者，人以昏擾，擾相為心，又為鼻氣所熏蒸，故為#CB01926;為瘴。
#CB01926;與瘴皆昏擾所致也。
飛砂擊身者，詐謀所感也。
orig::  ^850c30

四者味報招引惡果〔至〕為飛熱鐵從空雨下。
commentary::  ^851a20

四者下，明味報也。
初句牒前總意。此味下，正釋交報。
先見之意如前說。
亡者下，言下透掛網等者，是貪味網捕之報，乘此狀而下入無間也。
二相所見亦如前說。
吸氣成氷等者，謂吸外冷氣故感氷凍之報，如前貪習中說。
飛為猛火等者，亦是貪味烹炙之報也。
如是下，正明交相。
歷甞者，從本根發也。
承與忍者，以貪味故冤對相證，炎魔王審鞫考校而承忍也。
味報交于見為然金石者，味經火變而為洋銅熱鐵之類是也。
交于聽為利兵刃者，味投水而為羮，形質變而為利兵刃，貪味報所致也。
交于息為鐵籠者，味遭氣，氣凝而變為鐵網，籠捕之報可見矣。
交于觸，味與觸合，弓箭弩射皆貪味之利器，由合觸而顯也。
交于思為飛鐵者，是飛心造姦之報也。
orig::  ^851a22

五者觸報招引惡果〔至〕為墜為飛為煎為炙。
commentary::  ^851b2

五者下，明觸報也。
初句牒前總意。此觸下，正釋交報。
先見之意，如前說。
終時見大山合者，觸以合顯，故感此報。
亡者下，見鐵城等者，亦是觸業所感。
二相所見，如前說。
合山逼體，是上文意。
又以合離顯觸，離為刀劒屠裂，可解也。
如是下，正明交相。
歷觸者，從本根發也。
道是趣獄之路，餘可解，是觸業分段形質所感也。
交于見，可解。交于聽，撞擊是觸合聲之具也。
剚音祝，刀插肉中曰剚。
交于息，括與袋是收氣之物，考與縛是合觸之事也。
交于味，耕是植味之由，又拔舌而耕之之謂也。
鉗是夾具，截是支解，皆觸味合貪之相。
交于思，墜與飛者，觸業隨心升降也。
煎與炙者，觸業入心，憂煎之火如炙也。
orig::  ^851b4

六者思報招引惡果〔至〕萬生萬死為偃為仰。
commentary::  ^851b28

六者下，明思報也。
初句牒前總意，此思下正釋交報。
先見之意如前說。
惡風吹壞等者，由心起滅無恒，如風之忽起滅也。
思業之報不出心境，故感惡風吹壞國土之報。
亡者下被風吹上而旋落者，由心起滅而顯也。
葢中陰墮獄必自上而倒墜，故如落葉隨風而復墜也。
二相所見如前說。
迷與覺是意家法塵，不覺是迷，迷之極矣則心荒，
故奔走不息，如竪子之客他鄉，迷於道路則心荒而亂趣也。
不迷是覺，覺則獄中所覩所受無非是苦，
徧經無量煎燒痛深難忍，皆覺苦之相也。
如是下，正明交相。
結思者，從本根發也。
言結者，意家以貪嗔癡結滯六根，故云結也。
為方為所者，方所是意思所計之處，由業感獄中之方所也。
交于見，見能照燭，故感鑒證之事。
交于聽大合石者，是思結聞波而成，如中流之石也，氷霜可解。
土與霧是昏擾之思結，濕而飛揚故。
交于息，思與氣凝心屬火故，故感火車等報，火檻是監車獄中之囚具也。
交于甞呌喚悔泣者，由意起貪而搏味故，是殺生貪味之報也。
交于觸，觸假物合，大小皆物也。
萬生死者，由心生滅合觸所感，一日萬生萬死，猶泛言之也。
剎那生滅無量，豈止萬死生乎？
偃仰是身業，意與觸合故偃仰，乃受罪時狀，今寺院圖相祖述此文而成也。
orig::  ^851b30

阿難！是名地獄十因六果〔至〕妄想發生非本來有。
commentary::  ^851c26

這一節經結前地獄十因六果，而兼答別業私報之問，以有元地也。
阿難下，結前可知。
若諸下，答示元地也。
文中地獄輕重名數及犯業兼不兼義，
自古迄今未詳所出，雖諸家各檀所長，
皆未見其的據，愚故不敢可否於其間，
但隨文如舊解略疏決之，俟尋所出更為附錄。
及檢大涅槃第二十經云：一切眾生所作罪業凡有二種：
一者輕，二者重。若心口作則名為輕，身口作則名為重，謂心念口說身不作者所得報輕等。
引彼證今三業不兼等文，可以例明也。
同造即具造也，如前十因六果具足造者，入阿鼻獄輕無量劫為極重者。
六根下，明次重者。
各造即別造也，對上同造說故。
上同造是具造滿惡，今各別造者是次第造義。
六根或有兼時不兼時，即次第意。
以次重故入八無間，即是前文有間無間之八也，校阿鼻大獄稍輕故。
溫陵解云：各造則有先後間歇，為次重故，
入入無間，即八熱獄也。
有心而不及犯，則不兼境；無心而誤犯，則不兼根。
故作持犯、兼二說也。
身口下，明又次重者，謂身、口、意三所具十惡業中，
此人只犯殺、盜、婬業，餘七不犯，則應入於十八眷屬地獄。
溫陵曰：身、口、意殺、盜、婬乃重罪，以不偏六、
不具十，故又次前也。
大獄只有八寒、八熱及八萬四千眷屬等獄，皆大獄所分者也。
三業下，明稍輕者，謂殺、盜、婬三業不兼。
此三業中，或為一殺，或為一盜，此人則入三十六獄。
此三十六獄，又從十八所分者耳。
見見下，明次輕者，見見者，上見字是能見根，
下見字是所見境，正是兼境、兼根之意。
謂此人秪犯眼家一根、一境之業，餘根、
境中俱不犯，故稱一業。
此人則入百八地獄，此又從三十六中所分，葢獄勢分而受苦輕也。
吳興能見、所見、單境、單根之說，解亦同此。
由是下，結答所問。
前阿難原問：地獄為有定處？
為復自然？故佛答云：地獄同分，各有元地，即定處也。
由妄想生，非本來有，答非自然也。
orig::  ^851c28

復次，阿難！是諸眾生〔至〕則妙圓明本無所有。
commentary::  ^852a46

這一節經承前七趣之問，今次酬鬼趣也。
復次下，總標受趣之由，亦是結前生後之辭。
非破下五句，是結前。
後還下，是生後。非破下三句，明極重惡業非是誹謗。
撥無因果，謂無律儀可持，即破律儀犯菩薩戒矣。
毀涅槃是闡提行，斷善根本。
夫犯戒猶可懺，而非謗則難贖。
又加支末雜業，本末具造，歷劫燒然，信可知矣。
此結上文地獄本業已竟。
後還下，正明轉受鬼趣也。
由其純情愛水，俱為業火燒乾，罪故得畢。
餘習未亡，更受鬼趣也。
若於下，別明鬼趣。
十類不同，應上十因故也。
本因者，指前十中本習之因。
貪物者，指貪習也。
餘貪未亡，故遇物即著，附物興妖，故名怪鬼。
貪色者，指婬習也。
色為婬風，故其餘習猶附風成形，名旱魃鬼。
魃風起時，能厭時雨，使年糓不登，名旱魃鬼。
貪惑者，指詐習也。
詐能惑人，多狐魅之狀，故其餘習附畜成形，名為魅鬼。
貪恨者，指怨習也。
怨恨餘習未亡，故附蟲蠱成形，名蠱毒鬼。
如此方兩廣窮鄉下邑之家，有事蠱神以毒人者，是此類也。
貪憶者，指嗔習也。
嗔以懷憎畜恨名憶，且有怯暴陵衰之意，
故其餘習遇衰成形，而興灾索食，以無祀故名厲。
今郡縣設厲壇者是也。
貪傲者，指慢習也。
慢以虗傲陵人，虗傲是氣，故其餘習，遇氣成形，
常受饑虗，傲使然也，名為餓鬼。
貪罔者，指誑習也。
誑以誣罔為懷，是幽獨之習，故其餘習，
遇幽成形，本以誣罔陷人，今猶魘魅，舊習使然，故名魘鬼。
貪明者，指見習也。
先以是非明辯，析理求精，而其餘習，猶故遇精成形，名魍魎鬼。
如今山林中，夜值精耀，或依木石現形，
長丈許者，是此類也。
貪成者，指枉習也。
長水疏云：憑虗指實，撓害無辜，曲成其罪，故曰貪成。
如秦檜枉岳武穆，以莫須有三字而曲成之，是此類也。
然其餘習，猶慕曲成，故其遇明為形，是依他明靈鬼神，甘為役使。
如今江河中，有填沙突石，衝決河源，為他役使，多是此類。
貪黨者，指訟習也。
長水疏云：黨己覆藏，為他所訟。
然據今文，黨應訟邊說，故其餘習，附人為形，名傳送鬼。
傳送即訟意也。如今扶乩召仙，報人吉凶，指人情實。
又吳人謂太保端公，多是此類。
阿難是人下，結答所問，明其趣鬼之由。
是人者，指上十類也。
純情是宿業，業火燒乾者，純情是愛水，
為業火燒乾，重墜者既盡，而餘習故輕，上出為鬼。
此等下，正答所問，謂是自妄所招，妄有真無也。
故云若悟菩提，則復還本妙圓明，一無所有。
本無所有一句，雙答定處，與自然二意，俱不可得故。
orig::  ^852a48

復次，阿難！鬼業既盡〔至〕皆為浮虗妄想凝結。
commentary::  ^852c36

這一節經承前七趣之問，今三酬畜生趣也。
初阿難下，結前鬼趣而生起畜趣之由，謂鬼業既盡則彼往劫情想俱空矣。
前文謂想舉情沉，多指純情墜落而說，何故今文又帶想說耶？
葢情由想成，無想安得有情？
以情濃故想為情覆，故云純情為業。
火燒乾者是情，情既乾而想現，故上出為鬼，鬼乘餘想為之耳。
今情空指地獄盡也，想空指鬼業盡也。
方於下，正明畜趣。
然知畜報非徒趣也，要償宿債而來，今獄鬼罪盡方酬元債耳。
物怪下，明十類不同，應前十習。
故上以貪習為怪，今作梟類附塊為兒，是其餘怪。
凡貪嗜者不義，故梟有食母之酷。
物銷報盡者，謂所依物既銷則能依鬼報亦盡，然非一生可盡。
他經明報動經沙劫，不知一報轉幾百千生然後得脫。
今文約最後生說，下皆倣此。
言多者，謂不指貪必為梟，但約多分說耳。
上以婬風為魃，葢旱崇也。
今作畜生猶為咎徵，是其餘習。
咎是過咎，徵是應驗，凶之兆也。
如云太華之山有蛇焉，名曰肥壝，六足四翼，見則天下大旱。
小次之山有獸焉，其狀如猿而白首赤足，
名曰朱厭，見則天下大兵。
又如商羊舞雨，江豚吹風。
凡凶兆之畜多是此類。
上以詐習為魅，今轉而為狐，狐性多詐興妖惑人，是其餘習耳。
上以怨習為蠱，今轉而為毒，其餘習也。
含沙射工，螫手斷道，皆是此類。
上以嗔習為厲，厲則附衰求食，今轉生為蛔，
亦潛污穢而食茹退，習固陋矣。
上以慢習而困饑虗，今為食類，以充庖厨而飽他人，此其償債最顯也。
上以幽獨之誑為魘，今轉畜服人。
易曰：服牛乘馬，負重致遠者是也。
綿是綿密，亦是幽獨之意。
上以見習和精，今乘餘習而為應類。
應者，應時序也。如社燕賓鴻，司晨變夏之類是也。
上以枉習附明，甘為役使，今作休徵而傳人吉兆，是餘習也。
如西京雜記云：乾鵲噪而行人至，蜘蛛集而百事嘉是已。
上以訟習依人，而作傳送之鬼，今轉而為畜，亦循率於人。
循是依循，如猫犬馴擾之類是也。
然畜本酬債而來，只如梟蠱狐蛔之類，
無所可酬，云何通耶？
葢梟蛔之類，逢元負人，或捕或殺，即為酬矣。
狐蠱之酬，可以意得。
阿難是等下，結答如前，今文詳備。
傍生者，不正生故。
如汝下，躡前現事之難。
初四句，正躡難事。
如是下，出答意。謂此三事，本由自所發生，
非天非地非人與者，自妄所招，還自受報，無可代者。
菩提心中，元無此事，故云浮想。
想所凝結者，謂由善惡想所凝結，以成七趣，非本有者也。
orig::  ^852c38

復次，阿難！從是畜生〔至〕及佛出世不可停#CB05903;。
commentary::  ^853b26

這一節，經承前將酬人趣，今先示債役須平，
庶免反徵之患，以起後文也。
從是下，佛謂畜生固是償債而來，若彼債主過分餘越，
取其所酬，則此等眾生將復為人反徵，索其所剩之直。
或元負人不應殺而殺之，不應食而食之，此為分越所酬矣。
若其有福德力，則不捨人身，酬還所剩，然於人中如何可酬？
或彼反徵之畜，來與元負人作不肖子，
敗其家，耗其財，以至割恩離愛，使其柔腸十斷，殘喘俱銷。
又或為惡友，或為冤家，來相惱害，分耗其財，
或陷以無辜，此為有力酬還者也。
福德稱兼有者，世有有福而無德者，有有德而無福者，
若其福德兼而有之，則於人中酬之為易也。
其或無福而酬之，文可解。
阿難當知下，重明分越之臧否，不可以不慎也，文可解。
猶如下三句，約喻說。
除奢摩他，佛出世者，謂欲解此冤對，當修奢摩他，
如天台三止，止惡防非，以體真性，則冤對自消。
又或佛出世，能拔眾生苦，故除此兩端，必不能#CB05903;其相食相誅之報也。
orig::  ^853b28

汝今應知彼梟倫者〔至〕此輩名為可憐愍者。
commentary::  ^853c16

這一節經承前七趣之問，今四酬人趣也。
汝今應知一句承上文意，正明人趣亦有十類，皆由宿習不忘故。
一者物怪之畜為梟，酬宿債畢復還人形，
昔失而今復之，故稱曰復。
酬足，足字含深意也。
葢非一生即足，必酬幾百千生方滿足故。
梟性無知，故參頑類。
頑是頑嚚倫理，不循天性，不諱其故習耳。
參合，合字作應當意看，是佛判語，謂作某業應當參於某類，
印定非謬，故云參合云云。
文中有變於字者，譯場忽略不深究故。
二者由婬魃而感咎徵，葢欲愛本是鈍，
使咎徵復有樂禍之萌，非愚而何？
故參愚類。此愚類字坊本有作異類，長水諸師多作愚解，吾從眾也。
三者由許魅而感狐倫，狐魅讒賊由詐而發，
詐本庸鄙之行，合參庸類。
四者由怨蠱而感毒倫，凡含毒之物人見而畏之，
餘習難亡，故參狠類。
五者由瞋厲陵衰故感污下之微，今參微類宜矣。
微者，卑賤微#CB00998;之謂也。
六者由虗傲之慢感餓鬼報，而傍生復為他飽，何慢之為罪若此之酷？
今參柔者，猶是饑虗之餘殘耳。
七者，由誑魘綿幽，而報償服類。
今參勞者，猶是服乘之勞未盡也。
八者，由見習和精，而寒暄應序。
今參文類，亦應序之餘輝耳。
九者，由枉附明靈，而休徵預卜，宿習猶存，故參明類。
十者，由黨訟依人，先傳送而後馴擾。
今參達類，亦有由矣。
何者？良以訟覆藏，傳吉凶，而循倫馴擾，皆萌達意耳。
阿難是等下，結示生因，以明輪轉之妄。
是等，指上所參諸類。
業計顛倒者，業是惑業，計是計著。
然此業計，由顛倒心生，相生相殺，是報苦。
由顛倒心，起惑造業，報受諸苦。
此惑業苦三，從無始迄今，莫能遏絕。
遇佛則拔苦，聞法則明真，可以免此淪溺。
若不遇不聞，妄何能盡？
法爾者，謂法當如此，出爾反爾，玄冥中若有主盟者存焉，人固不可與之強也。
故云法爾輪轉。末句意云，人心不返真，
佛亦難救，但憐惜之耳。
orig::  ^853c18

阿難！復有從人不依正覺〔至〕報盡還來散入諸趣。
commentary::  ^854a34

這一節經承前七趣之問，今五酬仙趣也。
初阿難下，世尊將顯十仙，且指其不循正而騖別也。
從人者，謂仙未出人趣，還從人所攝故。
又謂不依如來正覺而修正定，乃邪趣外騖，
以不正故，名為別也。
妄念者，抑彼十仙所堅固之念，皆是妄故。
存想下，正明別修之相。
以彼存想精氣神，使陰陽和，榮衛順，堅固其形，以希長生。
遊於海外名山大川，人不到處，有十種仙。
此總列仙數。孤山解云：釋名云：老而不死曰仙。
仙，遷也，遷入山故。
故字從人傍山也。
次阿難下，別釋十仙。
初指十仙俱為眾生。
堅固下，初明地行。
堅固者，存想不息之謂。
服餌者，餌是藥石之嘉名也。
謂炮炙藥石，調和飲#CB10437;，
甄別損益，保養榮衛，固元陽，祈太乙，服食功成，名地行仙也。
行去聲，呼之即功行故，下倣此。
此但永壽山林，未能升舉，故名地行仙。
二明飛行草木，是松栢苓术之類，有助延年者，皆可餐咽。
又或辟穀休糧，鍊得身輕似鶴，乃能御風而行，
凌霄越海，名飛行仙。
三明遊行金石者，謂修煉五金八石，使神砂九轉，
內外丹成，易形化骨，遨遊湖海，瞬息千里萬里，名遊行仙。
四明空行動止者，謂觀時消長，推度盈虗，
合一氣以致柔，聚三華而養素，遺形涉空，名空行仙。
五明天行津液者，謂鼓天池，燕津液，肌膚若氷雪，
婥約如處子，不交世欲，不食五糓，乘雲氣，
御飛龍，而遊乎四海之外者，行亞乎天，名天行仙。
六明通行精色者，指日精月華說也。
吸風飲露，吞咽五精，以精粹潛通，名通行仙。
七明道行呪禁者，謂以書符遣呪，蹈斗步罡，
如孔明披髮仗劒，運轉天機，名道行仙。
八明照行思念者，謂攝心內顧，以坎男離女，
和合元陽，抱一守雌，乃令谷神不死，而天門開，
此所謂思憶圓成，名照行仙。
九明精行交遘者，長水謂世有采陰陽之術，
名為交遘，久而成功，此感彼應，吸彼精氣，
以固我形，名精行仙。
十明絕行，溫陵云：存想化理，心隨邪悟，
能大變化，其行絕世，名絕行仙。
阿難是等下，結示其誤。
是等指上十仙，未出人趣，故云人中。
鍊心不修正定，即屬邪行，故云別得。
言其不達無生，故希長生。
生理者，即長生之理。
縱使壽千萬歲，以佛眼觀之，不若一彈指頃，
迦葉入滅盡定，一彈指頃，度百千劫，回顧千萬之壽，直兒戲耳。
休止下，明其住處。
深山海島者，博物志云：海上有三神山，
謂方丈、蓬萊、瀛洲，以金銀為宮，神仙之宅也。
莊生又云：藐姑射之山，有神人居焉。
此皆仙所居處也。
然彼壽固永矣，樂固樂矣，未修正覺，斯亦輪迴，
隨妄想轉，故仙報盡時，還來散入諸趣。
詳玩前文，鬼畜人三趣，皆應十習為因，故列為十。
今仙趣亦列十類者，十為圓數，圓則通收一切仙類，
如道家說，有三千旁門，奚止十類而已。
故知今意舉十而圓收耳，非謂仙止十也。
又今仙之十類，不與鬼畜人之十意同，何者？
葢前由習因所感，今乃取圓意故也。
orig::  ^854a36

阿難！諸世間人不求常住〔至〕自此已還名為欲界。
commentary::  ^854c38

這一節經承前七趣之問，今六酬天趣也。
初阿難下正明天趣。
初二句總明天趣之誤，以不求常住即為誤也。
未能下先明欲界。
稱欲者，非獨指婬欲說，葢六天各有三種欲故：
一飲食、二睡眠、三婬欲，因具此三故稱欲界。
今經但指婬欲說者，良由阿難誤墮為緣發起此教，是故偏指婬說。
又感生天報亦非欲薄即生，必自通修十善得生其中，此欲薄乃十善之一端耳。
未能下先明生第一天之因。
未能捨妻妾愛者，以其正婬未戒但禁邪婬，
邪婬中心不動者，即能感生四王天也。
凡外色俱名邪婬，以不動故乃有一分正智明生。
澄鎣者，澄是澄湛，鎣是金之光色，以顯智明之淨，此智明者即生四天之因心耳。
故下句云命終之後隣於日月。
隣日月者指其感生之處，謂四天王居須彌山半腹，
居半腹者去人間四萬二千由旬，高與日月相對，故云隣日月也。
四天名義見前解。
如是下結示第一天名。
於已下明第二天，謂若人於己妻房婬愛微薄，
但於靜居之時欲念忽生，是故不得全其靜味。
上文四王於邪婬不流，今此正婬亦薄，因心勝前故感第二天報。
超日月明者，日月光明秪有八萬四千由旬之量，
照上四萬二千由旬、照下四萬二千由旬，旁亦如之。
今忉利天居須彌頂，故云超日月之明也。
又須彌山高出人寰，故云居人間之頂。
居人間頂者，意明地居之天未能空居故。
如是下，結示第二天名。
梵語忉利，譯云三十三，義見前解。
逢欲下，明第三天。
逢欲交去無憶者，明欲心愈薄於前，但未能忘耳。
故欲境現時不違，而與之交去，則不思其欲念，
如浮雲輕拂，實不注心，故薄也。
於人下二句，謂此人雖處人間，於五欲事不甚繫心，
故動念少，靜念多，此明感生第三欲天之因心也。
此天離地，居處空中，又高八萬四千由旬，
其中天人各有身光照矚，故稱朗然，日月光量所不及故。
如是下，結示第三天名。
梵語須燄摩，譯云善時分，此天以蓮華開合分晝夜故。
一切下，明第四天。
一切時者，謂晝時、夜時，或云窹時、#CB00895;時也。
於一切時常居靜中，則自無欲，或有應觸，
來時雖靜，未能違情，暫應之耳。
應觸，言欲境也。以如此因心，命終感生第四天。
上升下三句，謂此天空居第二，與下界地居二天及於人間俱不相接，
遠諸麤濁，故曰精微。
乃至下二句，謂劫壞。
三灾不及者，必約彌勒內院說，若其外院是凡夫報生，安得三灾不及？
內院乃是補處大聖所居，漏與無漏逈隔，是故劫灾不及也。
如是下，結示第四天名。
梵語兜率陀，譯云知足，於諸欲中知止足故。
我無下。明第五天初二句。
於欲愛心我無彼有亦未能違，應彼行事則我無。
樂橫陳者。謂我本無心橫應彼事，不唯無心實猶厭之，勉強行事故曰橫陳。
味如嚼蠟者。約喻說，蠟性本淡嚼之無味，喻橫陳欲事味薄之甚也。
以如此因心，感生第五天。
生越化地者。越是超越，謂下界諸天各有報境，福隨厚薄於欲境未自在故。
生此天者福皆厚故，自能變化欲境隨意受用，
超越下天之無化自居化地，地即處也，故云生越化地。
如是下。結示第五天名。
謂樂自變化，名樂變化天。
無世下。明第六天初二句無世。
心同世事者。謂我全無欲，但未能越於世禮，則夫妻名分猶存也。
行事交者。謂欲境現前尚有交迹，雖交而心不染，故云了然超越。
以如此因心，感生第六天。
出超化無化者。化指變化天，無化指下餘天，化與無化俱超。
如是下。結示第六天名。
稱他化自在者。謂諸欲境不勞自化，由他變化為我受用，故稱他化自在。
阿難下。總結欲界名也。
形雖出動者。言其自下而上欲動漸輕漸出，
雖身形離動而心迹未忘，故曰尚交。
俱舍論頌曰：六受欲交抱，執手笑視婬。
葢指四王忉利交抱，如人間夜摩但執手兜率笑而已。
上二天以熟視為欲，故今文云心迹尚交，即彼意也。
末一句總結可知。
大佛頂如來密因修證了義諸菩薩萬行首楞嚴經直解卷第八
 ^854c40
