
other:: 大佛頂如來密因修證了義諸菩薩萬行首楞嚴經講錄卷第十
author:: 明　柴紫　釋乘旹　講錄
other:: 新安受法弟子　汪益源　校梓
orig:: 
阿難！彼善男子修三摩提〔至〕幽隱妄想以為其本。
commentary::  ^128b13

冠註：　此欲明行陰本末，先示想盡行現之相也。
窹#CB00895;恒一，不是無夢。
唯是窹境#CB00895;境，毫無差謬。
如孔子之夢兩楹，武丁之夢傳說是也。
前此有第六識在，故晝則為想，夜則為夢。
汩亂真性，而莫能恒一。
擾動覺明，而莫能虗靜。
想陰既盡，則寤寐諸境，恒常如一，曾未變易。
而性覺妙明，凝然虗靜，曾未擾動。
如晴明空，逈無所有也。
無前三陰，則麤重相滅。
前塵已空，則轉識成智。
故觀諸世間大地山河，猶如明鏡，照諸形像。
心境無交，亦無去留。
但以虗而受，以照而應。
心中了無宿積我執習氣，唯一識精元明之真體，卓然獨存。
此想盡之相也。生滅根元，即行陰也。
以諸遷流，自此生起。
故曰生滅之根元。
前三陰未盡，則此根元幽隱難見。
今三陰既盡，則三界生死根元，從此披露。
由此披露，故見界內十二類生，皆從此生，亦從此滅也。
雖未通其各命由緒等者，謂見相二分之根本，
善惡兩途之種子，皆在含藏識中。
若見識陰，則十二類生因果罪福，元由頭緒，莫不了然。
今想陰已盡，雖未洞見識陰各類受命之由緒，
而既見行陰，則各類同生之基，已見其端矣。
猶如野馬者，喻行陰擾動幽隱，微細難見也。
熠熠者，忽起忽滅，如閃爍之光也。
清擾者，對前陰重濁，顯其輕清，對後陰澄湛，顯其擾動也。
為浮根塵，究竟樞冗者，謂根塵生滅，皆從行陰運轉，
所謂六轉呼為染淨依，此行陰未盡之相也。
盖想陰如洪波，行陰如細浪，識陰如無浪之水，
故此行陰，元無實性，但以輕清擾動，忽起忽滅為性。
若此擾動性滅，反入元澄不動之體，則行陰種習盡，而復歸識精元明矣。
故曰：如波瀾滅而化為澄水，亦是轉識成智，此行陰已盡之相也。
盖第八識，本是如來藏性，惟因行陰生滅不停，
業運恒遷，遂成眾生知見渾濁真性，故知行陰盡，而眾生濁亦能超脫。
至此返觀行陰之由，元從幽隱妄想以為其本，
由行陰密移，曾無覺悟，故曰：幽隱
orig::  ^128b15

阿難當知是得正知〔至〕是人墜入二無因論。
commentary::  ^128c36

冠註：　此下明行陰中十種邪論也。
得正知者，謂寤寐恒一，無復邪慮矣。
奢摩他中，謂圓定發明中，凝則不動搖，
明則不疑惑，正則不邪慮。
如此用心，故前十類天魔，不得伺其便也。
盖意識用事，天魔得以窺其心行，伺其間隙，毀其正定。
意識既盡，則外魔搆副不著，窺瞰不得，又安能擾亂哉？
故下十種，皆是自心邪解作孽，故生異計也。
方得精研，窮生類本者，謂想盡魔歇，方得加功用行，
精研窮究十二類生之根本，故能於十二類生根元。
披露者，用心觀察也。
觀彼幽清，圓擾動元者，正是觀行陰也。
對前想陰，浮淺重濁，故顯此行陰，是幽深輕清之相。
對後識陰，湛不搖動，故顯此行陰，為徧圓擾動之元。
合而言之，謂之徧一切法，而遷流不息者也。
後皆倣此。然雖觀察到此，猶未知藏識中淨染等微細種子，
故自生異計，墜入無因。
orig::  ^128c38

一者是人見本無因〔至〕墮落外道惑菩提性。
commentary::  ^129a20

冠註：　此見遷流無常，而計斷滅也。
是人，即想陰已盡之人。
本無因者，觀前際無因也。
生機全破者，謂第六意根分段，生機全破，而行陰披露也。
由意根全破，六用不行，故在定中，乘眼根功德，
徹見過去八萬劫中，諸類眾生，隨業漂流，
死此生彼，灣環不斷，此正同生之基也。
八萬劫前，冥然不見，妄計冥無所觀處，
為自然，為造化等，殊不知自己見解，不能超越，
而以為一切眾生，皆從八萬劫前，無因自有，
由此計度，則不知生滅種子，猶在藏識中，
亦不能轉藏識成鏡智，故曰亡正徧知。
坐守於此，更不前進，認此行陰為自然等道，
亦不能轉生死為涅槃，轉煩惱成菩提，故白惑菩提性。
orig::  ^129a22

二者是人見末無因〔至〕第一外道立無因論。
commentary::  ^129a46

冠註　見求無因者，觀後際無因也。
何以故下，是據本以推末也。
於生既見其根者，謂於十二類生，觀其八萬劫前唯是無因自生也。
知人生人下，詳明皆本無因自然而然也。
故能轉計名為自然。
外道今盡此形下，正推末無因也。
猶如我觀八萬劫前，本來不見有生類從菩提性起，云何八萬劫後更有成菩提事？
此總是見此同生之基，遂執為生類之根本，而更不知有各命由緒故也。
若能努力前進使行盡識現，便能別見各命由緒，豈肯固執於自然乎？
當知下，顯決定執成邪計也。
舊說本字合是末字，謂八萬劫盡終成斷滅無復因果也。
餘意准前。
orig::  ^129a48

阿難是三摩中諸善男子〔至〕第二外道立圓常論。
commentary::  ^129b24

冠註：　此見遷流不息，而計徧常也。
凝明正心等者，同前。
曰圓擾，曰圓常者，見行陰生滅相續不斷，
故計常；見行陰徧一切法，故計圓。
合而言之，謂之圓常。
擾動故，墜入四徧常論也。
一者下，計心境皆常也。
由彼未見第八識，故不達心境二性是第八識見相二分，
但得想盡行現，乘此見解，依此修習，遂究心境二性從何而起。
然見量有限，窮之不遠，唯見二萬劫前無因自有，
二萬劫外冥無所見，遂計一切眾生於二萬劫內生滅不斷，
故不計劫外無因為斷滅，唯計劫內相續為徧常，所以異乎前計。
二者下，計四大皆常也。
此亦行人乘己見解而窮化元，見萬法皆從四大和合而成，
故計四大種性本來常住，殊不知唯識心變起，
其性本空，故依此修習以為常住。
然見量有限，故見四萬劫中眾生雖有生滅，
而體性恒常，此亦計劫內所見以為圓常也。
三者下，計八識皆常也。
六根即指前六識，末那即第七識，執受即第八識也。
此由行人乘己見解窮心意意識本元由處性本常恒，
然雖兼舉六八唯重第七，但為八是七之內所依根，
六是七之外所依根，七居其中故兼舉之。
本元由處二句唯指行陰，為其能恒能審，故曰性常恒也。
依此修習能觀八萬劫中一切眾生死此生彼本性常住，
殊不知此正是生滅根元，而第八識中微細流注猶未望見，
況常住真性乎。四者下，計想盡為常也。
想元即想陰也，生理即行陰也，更無流止運轉者，
謂想陰既盡行陰不起，現行流注種子猶在識陰中，
行人既不知此，但見想心息滅而妄謂生滅永滅，
則不生不滅之理自然成就，豈知生滅根元正在此中，
特因微細難見，故於生滅因中而妄計常住果也。
此四種皆計細微生滅為圓滿真常，總墮邊見外道者也。
orig::  ^129b26

又三摩中諸善男子〔至〕第三外道一分常論。
commentary::  ^129c40

冠註：　此雙計常與無常也。
自即己身，他即眾生、國土。
此由行人於同生基中窮究自他生起之因，
而不知正定中唯了一切事究竟堅固，
反依生滅根元計常與無常，故成四顛倒見也。
一者下，於自他處計常與無常也。
觀妙明心徧十方界者，舉其觀行也。
然所觀者正是行陰，妄謂妙明真心也。
湛然以為究竟神我者，正明起計也。
亦由不了行陰為生滅根，妄謂心性湛然以為神我。
言神我者，即二十五冥諦中末後諦也。
從是計我等者，由彼計有真我周徧十方，
凝明不動，無生無滅，故是常。
一切眾生在我心中自生自死，故是無常。
二者，計三災及不及處為常與無常也。
此由不觀自心，獨觀國土，自三禪以下三災所及處計為無常，
自四禪以上三災所不及處計以為常。
此對依報觀，下對正報觀。
三者下，計自己身心為常與無常也。
以身麤心細，故別觀自心精細微密，流轉十方而性無改變，
故以為常。能令自身在於心中生死變壞，故為無常。
四者下，觀四陰而計常與無常也。
觀前三陰已滅，故計為無常。
觀此行陰現在遷流無有休息，故計為常。
由此下，結成外論。
此四種雖皆雙計常與無常，而唯執常為實有，故但曰一分常論也。
orig::  ^129c42

又三摩中諸善男子〔至〕第四外道立有邊論。
commentary::  ^130a36

冠註：　此雙計有邊無邊也。
分位有四，謂三際分位，見聞分位，彼我分位，生滅分位也。
一者下，約三際以計有邊無邊也。
心計生元，流用不息者，謂觀生類之根元，
現在遷流，無有休息，遂計過者已滅，來者未至，故為有邊。
計現在相續，曾無間斷，故為無邊。
此以行陰分為三際而觀也。
二者下，約見聞以計有邊無邊也。
謂觀八萬劫內，有眾生可見可聞，故計為有邊，以其限於八萬之數也。
觀八萬劫外，不見有眾生，不聞有眾生，
故計為無邊，以其無數量而不可見聞也。
前計過未無見無聞處為有邊，計現在有見有聞處為無邊，
皆於此相反，足知外道回互倒計，曾無定見也。
三者下，約彼我以計有邊無邊也。
此由行人觀己行陰，執為真我，故復妄計我能周徧了知，
自謂於諸法中唯我一人得無邊性，而彼一切眾生皆現我性之中。
然我與自己性中曾不見別有彼眾生之知性，
遂計彼性不能外於我性，故不得無邊性，但名有邊性也。
此正是行陰執我，豈知平等真如中本來無有人我之性耶。
四者下。約生滅以計有邊無邊也。
是人窮行陰空而計半生半滅者，由此行陰本無根性，
前依想陰為根，後依識陰為根。
故今想陰既盡，識陰將現，則此行陰前半分已隨想滅，後半分猶同識生。
是以行人據自己所見，妄計眾生身中亦同自己身中，
一半屬生，一半屬滅。
又見行陰徧於一切，遂判世間所有諸法一半生者為有邊，
一半滅者為無邊也。
由此下。結成外論。
此雖雙計有無，而惟取有邊為勝性，故但曰立有邊論。
orig::  ^130a38

又三摩中諸善男子〔至〕不死矯亂徧計虗論。
commentary::  ^130b44

冠註：　此計四種矯亂也。
前計常與無常，邊與無邊，但為雙計，不為矯亂。
此計亦生亦滅，亦有亦無，以至亦有即是亦無，
亦無之中不是亦有，一味矯亂，尤其顛倒也。
於知見中生計度者，據彼定中所知所見而倒計也。
以邪倒故，於知見中狂解不決，遂矯亂其語也。
一者下，以一生滅行陰分觀八義，遂計八種矯亂也。
變化元，即行陰也。
觀前念後念之遷流不息處，計以為變易。
觀前後之相續不斷處，計以為恒常。
於現前所見處，計以為生。
於過未不見處，計以為滅。
以生為滅之因性，以滅為生之因性，而生生滅滅無間斷處，
計以為增。以正生者不到滅處，以正滅者不到生處，
而生滅之中有所離處，計以為減。
於念念生處，計以為有。
於念念滅處，計以為無。
以理都觀者，謂此八義總觀一行陰也。
用心別見者，謂於一行陰中別生八義也。
由自無定見，故逢問義，即以矯亂之語而混答之，
令彼前人義理不明，是非莫決，反將舊習言教一併遺失，而喪其所守矣。
二者下，計無矯亂也。
諦觀其心，即行陰也。
互互無處者，謂念正生時無滅相，念正滅時無生相，
從此證得一切皆無，故逢人問義而唯答諸法皆無也。
三者下，計有矯亂也。
各各有處者，謂念生後必有滅相，念滅後必有生相，
從此證得一切皆有，故逢人問義而唯答諸法皆有也。
是即有也。四者下，計有無矯亂也。
有無俱見者，謂既見其念念生處，又見其念念滅處也。
其境枝故等者，謂所觀之境不定，能觀之心亦不定，
故有問者即答云亦有，即是亦無，以生者必歸於滅也。
亦無之中不是亦有，以滅者不能更生也。
舊說執抝而不順於理為矯，心無主正為亂。
今詳第一第四言皆兩可，亂意為多，而終非順理，亦兼於矯也。
第二第三言惟一偏，矯義為多，而終非主正，同歸於亂。
故總結一切矯亂，無容窮詰也。
由此下，結成外論。
虗無者，謂中無實德，故出語矯亂也。
顛倒性者，謂見諦不真，反失正定也。
不死者，謂出言不一也。
徧計虗論者，謂彼周徧計度而併無實際也。
orig::  ^130b46

又三摩中諸善男子〔至〕死後有相心顛倒論。
commentary::  ^131a20

冠註。　此計後際十六有相也。
無盡流，即行陰遷流相也。
此由見行陰流相無盡，故併前已滅三陰，
皆計死後有相，而生顛倒心也。
此即外道六十二見中四計也。
自固身者，堅執色身也。
我即第八識見分，而第七識執為內我也。
色即第八識相分，而前七識執為外境也。
皆由行人不知源委，故展轉妄執也。
一云色是我者，此計即色是我也。
二我含國土，云我有色者，此計我大色小，色在我中也。
三前緣隨我，云色屬我者，前緣即目前色相也。
迴復即運用也。既云屬我，顯是我所，非即我矣。
此計離色是我也。
四我依行中，云我在色者，行相續相即是色。
此計色大我小，我在色中也。
色陰既爾，三陰亦然。
以現在生前有相推未也。
死後亦有相。從此下，展轉妄計。
謂既知四陰是常，則知一切染淨諸法，無不皆然。
故計煩惱菩提，畢竟無盡而恒有也。
並驅者，即並行於世也。
各不相觸者，即各不相礙也。
意謂凡聖已定，決無革凡成聖，轉染為淨之理也。
由此下，結成外論。
通結五陰，正在前四。
人雖在前四，義惟行陰耳。
orig::  ^131a22

又三摩中諸善男子〔至〕死後無相心顛倒論。
commentary::  ^131b12

冠註：　此計後際八種無相也。
此由見前三陰已滅無相，而因計行陰終歸無相也。
形如一身，色如四大，故知形因色有，若色滅則形無所因矣。
想如意識，心如意根，故知心因想繫，若想滅則心無所繫矣。
色居受前，心居受後，有受居中，則連綴色心，是故無受則色與心無復連綴矣。
前三陰性既已銷散，縱有行陰，雖是生理，
而滅前陰，何所寄托，亦歸斷滅，此則據三陰以推行陰，決知斷滅也。
今觀此身，現在尚無陰相可得，死後豈有陰相耶？
現在未來皆無有相，四陰共成八種無相，
此亦據生前以推死後，決知無相也。
從此下，又據陰相以推至於涅槃因果，一切法相皆歸斷滅也。
由此下，結成外論。
舊說此與上計敵體相反，故變有成無，
盖上覩未滅之行陰，見其無盡，而因計前三并萬法皆當無盡，
此覩已滅之三陰，見其無相，而因計行陰并萬法皆當無相也。
orig::  ^131b14

又三摩中諸善男子〔至〕死後俱非心顛倒論。
commentary::  ^131b46

冠註：　此計八種俱非也。
於行存中者，見行陰未盡也。
兼受想滅者，見三陰已盡也。
雙計有無者，謂於存處計有，於滅處計無也。
自體相破等者，以行陰之現有，破前三之已無，
則知無者元係是有，故成非無。
以前三之已無，破行陰之現有，則知有者終歸於無，故成非有。
由此墜入死後俱非，起顛倒論下，釋成自體相破也。
意謂在已滅三陰中，觀未滅行陰，雖今現存，終同三陰滅而非有也。
在遷流行陰內，觀已滅三陰，雖則盡無，曾同行陰有而非無也。
如是於生死二處，徧窮四陰，遂計八俱非相，
故隨舉一陰，皆言死後雙非也。
又計諸行等者，謂不止四陰俱非，即此萬法，
性同遷流，交相破奪，無不俱非，故曰心發通悟也。
虗實失措者，以無亦非無，故不可言虗。
以有亦非有，故不可言實也。
由此計度等者，謂以生存例死後，皆是非有非無。
然死後盡未來際，杳冥難測，故言有亦不得，
言無亦不得，而皆不可言也。
以未見八識，故不達生死根。
未轉鏡智，故不見菩提性。
徒自揣摩，創成外論，非顛倒而何？
orig::  ^131b48

又三摩中諸善男子〔至〕死後斷滅心顛倒論。
commentary::  ^131c38

冠註：　此計七處斷滅也。
舊說見行陰念念滅處，名後後無，由是妄計，
設生人天七處，後皆斷滅也。
或計身滅等者，由此行人唯見幽隱妄想，
元非實體，而生滅循環，不出七際，離此七際，則不見有行陰之性矣。
殊不知後有識陰，猶是行陰之淵脉，而行盡識現，便不止見此七際而已。
七際者，四洲、六欲、初禪、二禪、三禪、四禪、四空也。
身滅即欲界人天，欲盡即初禪，苦盡即二禪，
極樂即三禪，極捨即四禪，及無色四空也。
現前銷滅者，謂三陰既滅，行陰亦然也。
七處皆現斷滅，則生理永無，豈有未來復生之事乎？
由此下，結成外論，總結五陰，意同前。
orig::  ^131c40

又三摩中諸善男子〔至〕五、現涅槃心顛倒論。
commentary::  ^132a14

冠註：　此計五現涅槃也。
後後有者，即行陰念念生處。
盖觀行陰念念不斷，新新成有，故計其有為實果，而必不至於無也。
或者，不定之辭。欲界，統言六欲，非指一天也。
為正轉依者，由彼觀見欲界同生基故，
自謂一切生理盡在斯矣，遂妄計為轉生死成涅槃矣。
觀見圓明，即前想陰既盡，圓定發明，猶如天眼徧觀天光，
清淨明麗，逈出人間之穢濁，故生愛慕，遂計此境為現涅槃也。
或以初禪者，計離生喜樂地為現涅槃也。
或以二禪者，計定生喜樂地為現涅槃也。
舊說按前文，初禪苦惱不逼，二禪憂懸不逼，
以苦重憂輕，序之宜也。
今云初禪無憂，二禪無苦，疑譯者誤倒耳。
或以三禪者，計離喜妙樂地為現涅槃也。
極悅隨者，所謂歡喜畢具，具大隨順也。
或以四禪者，計捨念清淨地為現涅槃也。
苦樂兩亡，世間苦樂所不能動也。
不受輪迴生滅者，三災所不及也。
此皆迷有漏，作無為，惑生死，為涅槃也。
此由稍離下界之不安，妄計五處為安隱；
稍離下界之穢濁，妄計五處為勝淨耳。
言究竟者，謂計此五處皆是極果也。
由此下，結成外論。
五現涅槃者，謂計此五處皆是現在涅槃，
現受其樂，不待來生故也。
orig::  ^132a16

阿難！如是十種禪那狂解〔至〕作大覺王清淨標指。
commentary::  ^132b10

冠註：　此結害囑護也。
舊說前云禪那現境，乃天魔候得其便，
此云禪那狂解，乃心魔自起深孽。
凡見道不真，多岐妄見，皆即狂解，是謂心魔，最宜深防也。
用心交互准前，故現斯悟，即心生狂解也。
眾生頑迷等者，謂彼心性頑痴，而不能正悟，
知見迷惑，而易生狂解，故不揣己之修證在何地位，
輙敢自決，創為此論，且僭稱聖職，成大妄語，
而墮重獄，宜也。汝等下，正囑護也。
覺了斯義，謂了得邪正分明也。
無令者，禁止之辭。
自起深孽者，謂外魔不擾，皆自己心魔為孽也。
孽者，禍之萌，亦斬而復生之義。
保持二句，即令未起者勿起，已起者令息也。
真義，即真諦第一義，逈然超出四句百非之外者也。
于無上道，不遭枝岐者，謂此十種，在無上正道，
猶如木之旁枝，路之岐徑，皆非正本也。
祈，大也，謂邪心妄大也。
盖遭岐妄大，即墮外道，得少為足，亦墮小乘，
故囑當机為眾生作大覺王之標指，令其直趣極果，勿使半途而廢也。
orig::  ^132b12

阿難！彼善男子修三摩提〔至〕顛倒妄想以為其本。
commentary::  ^132b46

冠註：　此欲示識陰本末，先明行盡識現之相也。
諸世間性，即十二類生遷流體性也。
同分生机，即同生基也。
基顯生之處，机明動之始。
沉細綱紐者，謂彼幽隱妄想，正是生滅之#CB17621;轄也。
由前疑明正心，工夫徹至，而生机綱紐深微，結根忽然隳裂矣。
補特迦羅云：數取趣，指中有身也。
生机綱紐，既已隳裂，則三界諸趣，酬償宿業之深脉，
因感而果應者，皆縣遠斷絕矣。
此行盡之相也。夫涅槃性天，為五陰所覆，
沉淪生死，昏如長夜。
故知每一陰盡，如雞一鳴。
此由生死既絕，而涅槃性天，將大明悟，如雞後鳴。
瞻顧性天，亦若東方已有精色，但有一陰，而明未透徹耳。
然有行執我，六根馳逸。
行盡我空，六根虗靜。
不復馳逸，反動入靜，深之又深，故曰內內湛明。
內根虗靜，外塵不入，故曰入無所入。
根塵既銷，机紐亦破，則第八藏識，從此披露。
而十二類生受命元由，莫不了然。
豈如行陰不通，各命由緒乎。
樞穴既破，則能觀見生命由緒，遷流既息，
亦能執守生類元本，同生机盡，亦不復召諸類受生矣。
于是則斷異生性障，證徧行真如，親見十方依正二報同識現起，
而初見性天已有精色，非同向前昏沉不辨，
然發露顯現者猶是幽深秘密之識陰，
瞻彼性天猶若黎明尚未當午，此識陰未破之相也。
既于群類不召受生，而于十方又獲其同，
若更加功行，銷磨六門種子，使其或合或開，
任意成就，則六根相鄰皆可融通互用，
而世界身心如吠瑠璃，內外明徹，圓成性淨明體，
爍盡幽秘業性，此識陰已破之相也。
盖如來藏本無生滅及受命由緒，但為前七識熏成藏識，
執受一切染淨種子渾濁真性，則隨業牽引諸趣受命，至此識陰盡而命濁超矣。
返觀識陰所由，元從罔象虗無顛倒妄想以為其本。
罔象虗無者，謂此恍惚不真，乃鏡智中光影，非真無為體也。
orig::  ^132b48

阿難當知是善男子〔至〕背涅槃城生外道種。
commentary::  ^133a16

娑毗迦羅，此云黃頭外道。
冥諦者，百論云：從冥生覺，從覺生我知，
從我知生五唯量，從五唯量生五大，從五大生十一根。
神我為主，常覺相處中，不敗不壞，攝受諸法，以冥諦為第一諦。
中間二十三法，從冥諦生神我，即受用此二十三法者也。 ^133a18

冠註：　此下明識陰中十種異計：一、墮因所因執，生外道種也。
窮諸行空者，謂窮盡行陰矣。
盖彼行陰生滅幻相，元從境風鼓動識海，互相生起。
今行明泯然，消歸識海，如浪靜水澄，故曰于識還元也。
幽清常擾之相，不能復生，故曰已滅生滅也。
識陰未盡，尚有所覆，故于寂滅真常之精體妙用，猶未圓滿。
然銷磨六門，合開成就，則能令己身六根，開令了無隔礙矣。
諸類不召，已獲其同，則亦與十方諸類覺性，自然融通矣。
此則行陰盡而內外如一，上與佛性通融，
下與凡心#CB04474;合，即眾生受命元由，
諸佛成道根本，皆不離我藏識之中，故曰能入圓元矣。
下明于此圓元，起法執而生外種也。
盖此圓元，正是識體。
若于此識為真所歸處，而以此處立真常極果，
永為依止，是妄執能依之心，妄立所依之境，
則墮因所因執，而與娑毗迦羅所歸冥諦，同一類矣。
因，依也。迷佛菩提者，謂不悟如來藏性，則棄所證之極果也。
亡失知見者，謂不轉大圓鏡體，則無能證之正智也。
是名下，結成外種也。
立所得心，成所歸果者，謂因地不真，果招紆曲也。
違遠圓通者，謂於因地心左矣。
背涅槃城者，謂于果地覺失矣。
由違背因果，故生外道種也。
後皆倣此。
orig::  ^133a28

阿難！又善男子窮諸行空〔至〕生大慢天我徧圓種。
commentary::  ^133b22

冠註：　此墮能非能執，成我徧圓種也。
窮諸行空下，準前。
若于所歸句，仍躡前文。
前但計識元為所歸處，今復覧識元為自性體，
而謂盡界眾生皆自我體中流出，遂執我能生彼，
而寔不能，故曰能非能執。
由作此解，正與摩醯首羅同其種類。
盖摩醯者，即色界頂魔王天，妄計我能現起無邊眾生身，其寔不能也。
迷佛菩提，亡失知見者，同前。
是名下，結成異種也。
能為心者，我能為因心也。
能事果者，我能辦果事也。
謂造因成果，悉是我也。
違遠圓通，背涅槃城，同前。
大慢天，即摩醯也。
以執我能生物，是不能謂能，故為大慢。
我徧圓種者，由計十二類生，自我流出，
自謂我能周徧，我能圓滿也。
盖謂三界惟心，萬法惟識，特顯生與無生，不寔如幻。
若計心識為能生，法界為所生，則我法二執，
堅如鐵石，安得圓通無礙耶？
orig::  ^133b24

又善男子窮諸行空〔至〕背涅槃城生倒圓種。
commentary::  ^133c6

冠註：　此墮常非常執，生倒圓種也。
若于所歸句，躡前舊說，此亦以識元為自身所歸依處，
故自疑身心及一切法皆從彼中流出，
遂計生起流出之地為真常無生之體，
此則在生滅中妄計常住，既惑真不生性，
又迷現生滅法，且安然沉迷于中，永不開悟，
是以非常為常，故名常非常執。
既作此解，即與計自在天能生一切者同類矣。
是名下，結成異種。
立因依心者，謂以識元為所歸依也。
成妄計果者，謂惑生滅法為常住果也。
此與上執同一識元，而所計則異。
上計識即是我，圓生諸物；此計我從識出，
彼圓生我，故名倒圓。
餘意同前。
orig::  ^133c8

又善男子窮諸行空〔至〕背涅槃城生倒知種。
commentary::  ^133c30

冠註：　此墮知無知執，生倒知種也。
所知，即所觀識元也。
知徧圓者，謂知識圓元，徧諸法性也。
因知立解者，謂因知徧圓，而生異解也。
總是見此識陰，本有知覺，而一切法，由識變起，遂立異解。
妄計草木與人，曾無異性。
既無異性，即當情與無情，更互輪迴。
故曰草木為人，人死還成草木也。
是則有情無情，一併知覺，無所簡擇。
若生此解，既以有知為無知，以無知為有知，
則與婆吒霰尼二種外道，成一類矣。
是名下，結成異種。
計圓知心，成虗謬果者，謂此妄計圓知，
以為因心，則果成虗謬矣。
倒知者，謂以無知為有知也。
盖情與無情，雖則一體，須必識得真心，方無寸土。
況藏識未捨，異熟未空，於此圓元，妄生計度，
則毫#CB12530;有差，遂判霄壤矣。
orig::  ^133c32

又善男子窮諸行空〔至〕背涅槃城生顛化種。
commentary::  ^134a10

冠註：　此墮生無生執，生倒化種也。
盖識盡六銷，方得諸根互用。
今此縱得六銷，猶未亡一。
故于互用中，雖未全妙，已得隨順。
而神通變化，莫不從心矣。
便能于圓化生理中，觀見四大之相。
遂計一切法相，皆從四大發生。
故以火之光明，水之清淨，風之周流，地之成就，為真常極果。
于是求樂愛觀，甚至尊崇供事，以求證果。
亦以此四大塵相，為發生造作之本元。
遂立此為常司造化之真宰。
然妄計能生聖果，而實不能生。
故曰生無生執。觀塵，即觀地大也。
成就者，謂能成世界萬物也。
群塵，總指四大。自謂修因證果，不離此四大也。
迦葉波婆羅門，即事火等外道。
謂作此見解，正與此等同類也。
迷心從物者，謂背己真心，從彼妄物。
是以非因求因，非果冀果。
反將妄想所結之物，為能生能化之主。
是名顛倒化理。此欲出生死，反墮生死，亦倒見也。
orig::  ^134a12

又善男子窮諸行空〔至〕背涅槃城生斷滅種。
commentary::  ^134a42

冠註：　此墮歸無歸，執生斷滅種也。
圓明者，謂前陰俱盡，諸有皆空，唯見識陰而彼不知，猶是罔象虗無妄想。
反計此圓明中虗無之體為究竟地，便欲#CB01926;身滅土，
以永滅空為所依處。
依此歸休，不復進取。
豈知此境亦屬虗幻，非寔歸處也。
若此見解，是執無歸為寔歸，則與非非想及四空天之趣空天眾同其類矣。
是名下，結成異種也。
圓虗無心成空亡果者，謂以虗無妄想為因心，以斷滅空亡為果覺也。
非，毀也。群化，指身土言。
orig::  ^134a44

又善男子窮諸行空〔至〕背涅槃城生妄延種。
commentary::  ^134b14

冠註：　此墮貪非貪，執生妄延種也。
圓常，亦識陰也。由彼見前陰盡滅，而識體精明，
湛不搖動，遂計此為圓滿常住也。
又見此識陰能執受其身，令身不毀，便欲固身常住，
同于精圓，長生不死。
此如仙家性命雙修，形神俱固之意也。
由彼不知此身猶若浮漚，不可貪著，而妄生貪著，留為常住。
如此見解，正與阿斯陀求長命者同類矣。
阿斯陀云無比，即古仙也。
是名下，結成異種也。
執著命元者，以識陰為執身受命之元也。
立固妄因者，謂此欲固身常住者，正是無始業種未盡，而反立此為因心也。
趣長勞果者，謂有身必有勞，而反求長壽，
是所趣之果徒益長勞，終非極果也。
妄延者，謂彼不知真常，而反依妄身以求延長也。
orig::  ^134b16

又善男子窮諸行空〔至〕背涅槃城生天魔種。
commentary::  ^134b42

冠註：　此墮真無真執，生天魔種也。
觀命互通者，謂由前陰俱盡，觀見各命由緒，皆與識陰通同。
則是一切身命，咸以識陰為本元。
一切塵境，悉與命元相連屬。
若識陰盡，則彼我之命元，內外之根境，亦俱盡。
誰證真常？何為樂境？
故却留塵勞，為身命之所依。
恐其銷盡，則雖有身命，亦無依托。
且行盡識現者，圓化隨心，得大自在。
故便于此際，自化七珍寶媛諸欲樂境，
于中恣心縱欲，以為妙樂。
此是妄執業識命元，為真常淨樂，而寔非真淨也。
此等見解，則與吒枳迦羅同一類矣。
是名下，結成異種也。
發邪思因，立熾塵果者，謂以邪思縱欲為因心，以塵勞熾盛為果覺也。
吒枳，即欲頂自在天，能化欲境而自娛樂者。
orig::  ^134b44

又善男子窮諸行空〔至〕背涅槃城生纏空種。
commentary::  ^134c22

冠註：　此滯定性聲聞，名纏空種也。
於命明中等者，謂于此際究明各命元由，
便知此識陰能含藏有漏無漏種子，故于此中分別決擇。
則以前是有漏種是麤，故依之修因，即感世間偽果。
此是無漏種是精，故依之修因，即感出世真果。
麤屬集因，偽屬苦果。
精屬道因，真屬滅果。
遂計此為真修寔證，唯求速出生死，早證涅槃。
殊不知與清淨因心，無上妙道，已相背矣。
此不過見苦斷集，證滅修道，圖出三界而已。
苦居此寂滅，即便休歇。
於諸菩薩淨心嚴土之行門，不生好樂，
則未登寶所，中滯化城耳。
定性聲聞，即不迴心鈍阿羅漢也。
無聞僧，即愚法聲聞。
未得謂得者下，結名異種。
圓精應心，成趣寂果者，謂滿其精專求應之因心，成其偏趣獨寂之空果也。
為空所縛，故曰纏空。
orig::  ^134c24

又善男子窮諸行空〔至〕生覺圓明不化圓種。
commentary::  ^135a4

冠註。　此滯定性辟支，名不化圓種也。
銷六入一，門門互用，故曰圓融。
根塵不染，故曰清淨。
照徹命元，故曰覺明。
然正是識精元明，尚未轉智，亦名為識。
發研深妙者有二，獨覺則觀物變化，緣覺則觀十二因緣，
皆謂開發深妙之悟境，即以所悟之境，
立為涅槃歸休之地，不復前進，亦是化城，終非寶所也。
諸緣獨倫者，即緣覺獨覺之同倫也。
圓覺#CB04474;心，成湛明果者，
謂此緣覺獨覺，皆與識精元明，通相#CB04474;合，
而為其因心，故方成湛明之滯果，非寶覺明心，無上菩提之極果也。
生覺圓明，不化圓種者，謂覺到識精元明處，便執而不化也。
orig::  ^135a6

阿難！如是十種禪那〔至〕乘此心開得無上道。
commentary::  ^135a28

冠註：　此結害囑護也。
中塗成狂，前八居多；未足生足，後二居多。
然此十種，無非執迷惑為因，依迷惑為果也。
皆是識陰下，同前所愛。
先習者，謂各有無始熏習偏愛種子，今于定中仍各發現，故中塗成狂。
未足生足，即以欣取休息，妄謂究竟極證，此皆墮大妄語中也。
舊說前七是外道，第八是邪魔。
夫魔與外道，既由邪因招感邪福，曾未斷惑，
而享其修禪福盡，墮獄無疑。
若後二種，雖屬權乘因果，已能斷惑取證，
但無增進，亦無墮落矣。
汝等下，正囑護也。
存心等者，謂存自己大悲之心，秉如來二利之道，
將此輔正辨邪之法門，廣傳于末世，普令眾生皆了邪正分明也。
凡見理未徹，而分別取著，皆為見愛魔也。
有云：前七純是見，第八是見愛，以留塵勞，生勝解故。
至于二乘，界內見愛雖盡，而界外法愛猶存，
則厭有著空，惟希自利，皆屬妄見分別也。
綏，安也。邪緣，即前妄見緣偽果也。
銷滅此緣，則自然悟入佛知見地，中間更無枝岐曲路矣。
如是下，結前起後，以顯諸佛共證此道也。
此法門，總指五陰中辨魔證真之法門也。
言恒沙如來，未有不從破五陰，除魔孽，
而能令正智開發，以成無上菩提者。
此當與首卷所謂一切眾生，從無始來，
生死相續，乃至終始地位，中間永無諸委曲相一節文照應。
orig::  ^135a30

識陰若盡則汝現前〔至〕圓滿菩提歸無所得。
commentary::  ^135b28

舊說此諸根互用，當指初入住位。
上根利智者，從初住位一超，直入等覺後心。
且前文所謂從是凡夫上歷菩薩六十聖位者，
在圓教中只有二位：一、斷前通惑，從觀行位一超，
直入初住中間，更不取證；二、斷後別惑，
從入初住一超，直至等覺中間，亦不取證。
非若別教一位，必經多劫，漸修漸證，直至三秪果滿，取證菩提。
此圓頓法門，若上上根知此，立地成佛；
二乘知此，亦證無餘也。 ^135b30

冠註：　此明初發心時，便成正覺也。
意謂到此識陰盡處，正是銷六入一之時。
則汝現在，可以一根作諸根用。
于中不生取捨，即是不生不滅因地心。
從此一超，直入果地修證，更無枝岐。
故曰從互用中，能入菩薩金剛乾慧。
獲此觀門，則體用周圓，寂照不二。
現前心境，涉入圓明。
于諸塵相，毫無雜染。
從此圓明心中，發化始終諸聖地位。
如淨瑠璃，內含寶月。
如是乃能超越四十四心，以至等覺後心，不過圓明發化如幻三昧耳。
從此金剛無間道，轉入解脫道。
故曰入于如來妙莊嚴海。
即所謂大佛頂旨楞嚴王，具足萬行。
十方如來一門，超出妙莊嚴路也。
既然圓滿菩提，則總歸無所得矣。
言菩提者，正覺智也。
無所得者，真如理也。
以智契理，本自如如，不從外得也。
orig::  ^135b46

此是過去先佛世尊〔至〕於大涅槃心不迷悶。
commentary::  ^135c26

冠註。　此明遵古辨魔，以便進修也。
承前云，如我上來所說魔事，皆是過去諸佛，
在楞嚴大定中，用始覺正智，微細觀察，毫無差謬者也。
然成害固由魔孽，致魔寔因心垢。
若汝五陰主人，一念不起，魔境現前，亦能諳識，任其詐現勝境。
汝等清心無著，自然不落邪見，則陰魔天魔，
大力鬼神，魑魅魍魎，皆魄褫魂飛，而且逃逝無門，安能復生為害耶。
若初心不生邪見，中塗不成狂解，則直至無上菩提，
功德法財，無不具足。
若下劣小乘，不生滿足，極力前進，于大涅槃，
無不曉了，豈終滯化城，而徒增迷悶哉。
諳，悉也，知也。褫，喪也。
orig::  ^135c28

若諸末世愚鈍眾生〔至〕究竟修進最後垂範。
commentary::  ^136a2

冠註：　此轉令呪護也。
若上根利智者，自能與諸聖位辨析魔事。
若諸末世鈍根眾生，既于禪定不能明悟，
又缺聞慧，不知佛法，其心好樂，修此大定。
汝欲令彼不落邪見，何由護持？
應當令彼一心專持佛頂心呪。
若聞性最劣，亦不能誦，則寫于禪堂，或帶身上，
則一切諸魔，自不能擾。
夫此呪心，非但鈍根修行者，當讀誦書寫，
即汝等輩，亦當恭敬。
此之教法，亦非我所說，乃十方如來究竟修進，非化城之止息也。
最後垂範，非不了之權教也。
可不欽承敬仰哉！
前五陰禪那，固顯說大佛頂，此亦密說大佛頂，皆尊勝第一義諦不思議之境界也。
無問自說五陰魔相竟。
orig::  ^136a4

阿難即從座起，聞佛示誨〔至〕一切眾生作將來眼。
commentary::  ^136a28

冠註：　此當機復陳三問也。
憶持無失者，謂于世尊所示之法，不敢纖毫漏落也。
一問：妄想生起，意謂世尊平常唯說此五陰當體全空，曾未言及何為根本。
今每破一陰，令觀所由，皆指妄想以為根本。
然雖蒙微細開示，尚未知此五陰所以皆本于妄想者，何也？
二問：滅除頓漸，承上云：既謂五陰總屬妄想，
今欲破除，為當一時併盡？
為復次第漸除耶？
三問：五重界限，亦承上云：若欲斷除，須知各陰淺深。
如是五陰詣何處？
為何陰之界限耶？
惟願如來大慈不倦，一一詳示，不獨令現前大眾心開目朗，
抑且兼為末世眾生大發明心，廣開道眼也。
orig::  ^136a30

佛告阿難：精真妙明〔至〕五陰本因同是妄想。
commentary::  ^136b4

冠註：　此總明五陰所以皆本于妄想也。
精真者，純真全體也。
妙明者，寂照妙用也。
本覺圓淨者，謂此全體妙用，本來彌滿清淨，
不待修而後成，所謂本然自性天真佛也。
非留死生等者，謂此本覺圓淨中，纖塵不立，
一物弗容，即根身器界，乃至虗空，皆非本覺圓淨心中本有之物，
悉由妄想之所生起。
故知五陰根本，總一妄想耳。
生死指根身言，塵垢指器界言。
今就斯真妄根元，統而言之，始由本覺妙明真精一念，
隨緣轉成妄想，是以發生諸器世界，本非實有。
而誤認為實有者，正如演若達多，迷己本頭，
反認鏡中影像，以為己頭有何異也。
既從妄生，則妄本無因。
汝等常于妄想生起法中，立為因緣性，
自謂五陰等法，皆從因緣生起。
夫執因緣者，已非正覺，況迷因緣者，稱為自然。
言五陰等法，天然自有，殊不知彼虗空性，
宛若不可壞者，猶是幻妄所生，尚非實有。
所謂空生大覺中，如海一漚發，況因緣生及自然有，
皆是眾生妄想分別計度生起者，豈有實義哉。
又不特此，汝等果能知其妄法所起之由，許說妄法從因緣所生。
若此妄法本無所起之由，而謬說妄法從因緣所生者，本非實有矣。
況並因緣而亦不知者，復更離因緣，而妄推諸法自然所有，
可謂迷之迷者也。
是故我今與汝發明五陰本因，同是妄想者，
不過令汝知妄無因，依真而起也。
orig::  ^136b6

汝體先因父母想生〔至〕名為堅固第一妄想。
commentary::  ^136c6

冠註：　此顯色陰名堅固妄想也。
色陰雖兼身器，而今就父母與己妄想結成，故單指一身也。
意謂我雖為汝發明五陰本因，汝猶不知色陰名堅固妄想耶？
即汝形體，先因父母俱動愛染之想，而後有赤白二點，
雖父母想具，而汝之中陰，不發愛憎之想，
決不能流愛為種，而父母想中，亦無納想為胎，以續其命也。
若汝不信身是妄想所成，復舉前喻，自能了知。
如我先言心想酢味懸崖，而口中水出，
足心酸起，且懸崖不有酢梅未來，汝之形體，
若非妄想不實，通同一類，則口水足酸，何為空談酢崖而妄出乎？
觀此足知汝之色身，誠妄想結成也。
言堅固者，謂父母染心，與己憎愛固結一處而成也。
orig::  ^136c8

即此所說臨高想心〔至〕名為虗明第二妄想。
commentary::  ^136c34

冠註：　此顯受陰名虗，明妄想也。
躡前想陰以發起受陰者，正表色受皆以想為主宰也。
盖色攝前五根，受攝前五識，想即第六識。
臨高想心等者，謂由受陰居于色想之間，
曾領納懸崖等境，落謝影子，在想心中故爾。
復聞懸崖等語，則臨高虗想，能令汝形真受酸澀。
故結示云：由受陰故生想陰，因想陰故動色體也。
汝若不悟，當觀現對違順二境，生損益二受。
而此二受，現能驅馳色心，不得休息。
此所以稱受陰為虗，明第二妄想也。
受有三，謂苦、樂、捨。
損益，即苦樂二受也。
虗能領納，明能了別，亦無實體，故曰虗明妄想。
orig::  ^136c36

由汝念慮使汝色身〔至〕名為融通第三妄想。
commentary::  ^137a10

冠註：　此顯想陰名融通妄想也。
念慮，指想陰，即意識也。
謂意識是一身之主宰，故前五根識，皆聽其所使。
汝身若非想陰同類，何因緣故，隨想心而役使耶？
即汝目前取種種像，皆因心生虗想。
而後諸根方取，便知此身與想陰敵體相應，須臾不離。
是故窹則形開而為想，寐則神交而為夢。
則知心隨境變，境隨心起，皆是想念搖動妄情耳。
故稱想陰為融通第三妄想也。
融通，謂此虗想而能融通實質也。
orig::  ^137a12

化理不住運運密移〔至〕名為幽隱第四妄想。
commentary::  ^137a30

冠註：　此顯行陰名幽隱妄想也。
化理不住者，謂行陰以變化為性，而有遷流之相也。
運運密移者，謂念念變遷，密密推移，令人不覺也。
甲長髮生，即生相也。
氣銷容皺，即滅相也。
謂此虗妄行陰，能生滅寔質，且日夜相代乎前，
而曾無一人能覺悟者，足見遷移之密也。
若此行陰非汝體者，云何使汝甲長氣銷？
若此行陰必真汝體，云何日夜代遷，曾無覺悟？
盖此行陰變遷不停，是非莫定，故所以為幽隱第四妄想也。
orig::  ^137a32

又汝精明湛不搖處〔至〕是五受陰五妄想成。
commentary::  ^137b2

五受陰，亦曰五取陰。
由一念迷妄，受此取此，以自蔽藏也。
是故若以眾生知見，執此五陰為實有，即世間法。
若以二乘知見，執此五陰為空寂，即出世間法。
若諸佛菩薩，達色即是空，空即是色，乃至受想行識，
亦復如是，即出世間上上法，即第一義諦不思議境界。
然則離此五陰，則五乘教法，一無所有矣。
是知迷之則為凡，悟之則為聖。
所謂一切眾生，俱有如來智慧德相，但因妄想執著，而不能證得耳。 ^137b4

冠註：　此顯識陰為微細精想也。
精明，即識精元。明湛不搖處，謂前七既滅，則第八識如無浪之水矣。
名恒常者，謂此精明湛寂處，雖名恒常者，而實非全體真常。
于汝一身，猶未出六根，但性中相知耳。
若實精真圓體，則超出六根，不容雜染，不受妄習矣。
何因昔年曾覩奇物，歷歲既久，憶忘俱無，
而覆覩前物，宛然如故？
盖最初領納記憶，雖由前六熏習，而後持種不失，則是第八之功能也。
是故經歷年久，再覩前物，而宛然不失者，
皆由第八精了湛不搖中，念念受熏也。
有何籌筭，謂不思議熏也。
下喻明非真。言此精明湛寂處，尚非真常者，
猶如急流之水，望之若恬然寂靜，但流急細微，
故不見流相，非寔無流相。
藏識淵深，亦復如是。
夫此藏識雖是如來藏受熏，亦因前四妄想熏起。
若非前後妄想互為根元，而此藏識寧受前四妄想之所熏習乎？
是故非汝六根互用之時，根隔合開之際，
而六妄種習不盡，則此妄想無由得滅。
何則？以第八與前六互相為根，真則同真，妄亦同妄。
故六解一亡，則諸妄想頓成正覺。
今汝現在六根，于八識中念念受熏，互相貫串而生滅種習。
幾微雖見，則知精了湛寂中，猶是罔象虗無，第五顛倒微細精想也。
罔象虗無者，謂真妄合成，似實而虗，似有而無也。
顛倒者，迷真執似也。
微細，即陀那細識也。
精想者，言識精元明在眼，曰見精等也。
下結答云：此之五陰雖有粗細不同，然皆五種妄想所成，非有實體。
若能了妄即真，則五陰皆空，唯一如來藏性矣。
上答五陰皆名妄想竟。
orig::  ^137b22

汝今欲知因界淺深〔至〕湛入合湛歸識邊際。
commentary::  ^137c28

舊說識陰中以有入為湛入，乃泯行流而沒歸識海。
經云：性入元澄，一澄元習，如波瀾滅，化為澄水是也。
以無入為合湛，經云：內內湛明，入無所入是也。
蓋合字有不動之意，即流急不見其流也。
然此合湛境界，分劑雖深，猶在識境，咸不免于最細四相所遷。
是知盡湛入而不盡合湛，未出乎識陰邊際，
所謂清光照眼，猶似迷家，而一切明白法身俱未究竟也。
即如經云：非汝六根互用合開，此之妄想無時得滅。
故知必待識陰盡時，始獲圓通究竟也。 ^137c30

冠註：　此答前五陰詣何為界之問也。
因即各陰之妄因，界即各陰之邊際也。
淺深者，謂五妄想愈前愈淺，愈後愈深也。
非無相空，不顯有相色。
若離色著空，則空亦同色。
未到即色即空，究竟無邊。
故曰：唯色與空，是色邊際。
領納曰觸，棄捨曰離。
若離觸不離離，則離亦同觸。
未到離遠離相，究竟無邊。
故曰：唯觸及離，是受邊際。
有念曰記，無念曰忘。
若滅諸念而墮于無念，則無亦同有。
未到念而無念，無念而念，究竟無邊。
故曰：唯記與忘，是想邊際。
念念成有為生相，念念歸無為滅相。
若捨生趣滅，則滅亦是生。
未到生本無生，究竟無邊。
故曰：唯滅與生，是行邊際。
反流曰入，全一曰合。
盖識體本來澄湛，因前陰搖動，故成渾濁。
今前不流逸，亦皆澄湛，更與識體合而為一。
然有入有合，未到一六兩忘，究竟無邊。
故曰：湛入合湛，歸識邊際。
orig::  ^138a2

此五陰元重疊生起〔至〕知有涅槃不戀三界。
commentary::  ^138a32

冠註。　此答前五陰頓除漸斷之問也。
重疊生起者，謂從細至粗，次第生起也。
盖由真心一念，隨緣而轉為藏識，因識有行想受，而後有色也。
今若解除，當先從色滅，次滅受想行，而後滅識也。
生則自內而外，從細至粗。
滅則由外而內，從粗至細也。
然實際理諦，元無五陰。
而此五陰，但從一念妄生。
若能一念不生，前後際斷。
乘此心開，而五重妄想，一併銷除，有何次第耶。
但事相門頭，現有色心。
故當研真斷惑，次第而盡也。
此等法門，我已為汝綰巾示結。
而結解次第，法喻昭然。
故當因彼知此，何乃忽略于彼，而再問于此乎。
汝應下，結勸傳示也。
將此等者，言了達五陰根元，總是妄想，非性實有。
此教其自利也。傳示等者，謂令末世眾生，
皆達五陰虗妄，則自然厭此生死是苦，
知有涅槃是樂，而不復留戀三界矣。
此勸其利他也。已上正宗分竟。
orig::  ^138a34

阿難！若復有人徧滿十方〔至〕施佛因緣得福多不。
commentary::  ^138b16

冠註：　此下流通分也。
先世尊舉功令較，盖十方虗空本無邊際，用顯滿空七寶亦無量也。
法界微塵本自無盡，用顯塵數諸佛亦無盡也。
持奉承事者，謂以盈空七寶承供諸佛也。
心無虗度者，謂于塵數諸佛一無所遺也。
是人下，令其較量福德也。
orig::  ^138b18

阿難答言：虗空無盡〔至〕是福云何更有邊際。
commentary::  ^138b28

冠註：　此尊者較定無量也。
虗空下二句，以牒前文，言財勝也。
昔有下，舉劣以顯勝。
以七錢施一佛，供財福田俱劣，而獲輪王勝報，
況現前虗空既窮，言供財勝也。
佛土充徧，言福田勝也。
皆施珍寶，言財田俱勝也。
窮劫下，決其獲福，尚不可心思言議，況更求其邊際乎？
orig::  ^138b30

佛告阿難諸佛如來〔至〕直成菩提無復魔業。
commentary::  ^138b42

冠註。　此以弘法功勝，較施財功劣也。
佛告下，先明佛語真實，令其諦信也。
若復有人者，設言有此一人也。
具四重者，即淫、殺、盜、妄皆具也。
十波羅夷，即十惡重罪，是極惡因也。
瞬息即經，謂臨墮在即也。
十方阿鼻，極惡果也。
能以一念弘經者，謂此將墮之人，但暫時發心，曾未長久也。
此法門，指全經所詮者，不出楞嚴大定，圓通深入之法門也。
末劫，所謂後五百歲，聖遠魔強之時。
未學，謂初機難進之人。
是人罪障，即上四重十惡之重報。
應念銷滅者，言應弘經之一念，皆得銷滅也。
變其下，不但銷惡業，且能轉極苦因，成極樂果也。
夫一念微功，即能超地獄，生樂#CB15131;者，
良由一切諸法，唯心所現。
得福下，又不唯離苦得樂，而且所作功德，
超越前人以盈空七寶，供塵數諸佛之功德。
其超越之數，不但一倍二倍，盖百千萬億倍，乃至筭數不及也。
若果一明此經，能開如來秘藏，則功德法財，
本來周徧，福慧莊嚴，隨處充滿。
始信佛無妄語，財施最劣也。
阿難下，明無罪之人，能持經持呪，功德無量也。
依我教言下，意謂誦經持呪，方修聞慧，其功德已至佛說不盡。
況復依佛教誨，從聞思修，入三摩地，乃至上求佛果，
下化眾生，則直至如來無上菩提，中間無復魔業委曲留難者，
其功德豈可思議哉。
orig::  ^138b44

佛說此經已，比丘、比丘尼〔至〕皆大歡喜，作禮而去。
commentary::  ^138c40

冠註：　此結眾法喜也。
此當與序分相為始末，皆經家所敘也。
比丘下，先舉四眾。
一切下，廣舉聖凡也。
聖仙童子，即居仙趣，而聞佛法，希獲聖果者也，并初發心。
大力鬼神者，是能具五通，力洞無畏，回心護法，而現住如來座下者也。
皆大歡喜者，謂預聞大法，則凡邪偏小之心，
一併掃除，而上求下化之志，普得饒益，
故欣慶無比，禮謝而歸也。
楞嚴經講錄卷第十〔終〕
xu:: 
#  No. 299-C 楞嚴講錄後序
No. 299-C 楞嚴講錄後序 ^138c42

夫代佛說法者，即此經所云：常住真心，
妙覺明性，重宣奧義，使人共曉。
此如來藏，在佛不增，在凡不減，由此明了循持脩證之要路也。
世之稱法師者，誰不登壇據座，披衣秉拂，
四眾圍繞，六種成就，弟子白法拈椎，善信俯首拱侍？
又誰不鼓瀾飜焰口，騁無礙辯才，如建瓴瀉水，
峻坂驟駒，使人天喜悅，龍神悚聽，甚至天花亂墜，
立石點頭，誇法侶之殊緣，紀道場之勝蹟？
然或微旨玄言，徹法源底，而不便於見聞覺知；
或條分縷折，曲證旁稽，而反乖於融通渾一；
或拘文敷衍，數墨循行，而遂流於支離浮蔓。
此奉佛也，非代佛也；此飾法也，非說法也；
此為經解，而非以解經也；此以解經集眾，而非以解經悟眾也。
其何益之與？有柴紫禪師時公者，識達重玄，
智潛無始，鎔精性相，醰粹宗乘，八識規矩，
集解緣緣，因明演釋，皆總括淵微，擺脫枝蔓，
而於楞伽、楞嚴二經，尤為徹骨徹髓，明照佛心，脉絡法原者也。
邇因憩錫虞山，彚請新塔，直以楞嚴普施廣演，
不過順佛慈旨，代宣妙義，於本覺妙明，
掀性海之波濤，如來藏中，檠見精之寶鑑，
格諸說撤其籓，滙萬派決其流，而其言宣朗簡淨，
圓明直捷，如登天衢覩雲霄，如秉膏炬破幽暗，
一時大眾固以傾心懽悅，如摸著面門得未曾有，
詢知如來一大藏教總此真常玅明，種種脩習各各悟入，
詎止是經咸顯此心，寔此心咸具有是經者，
而時公口吻直與世尊提獎明誨一模脫出，顧不偉然為眾會之慶幸耶？
夫真妄昭融、脩悟差別，在聽法者之根器，
而先覺覺後、自悟悟他，大關說法者之總持慧命，
自古稱普接三根、該通五教，惟此經貫串諸經，
時公葢常證明之，顧以貫串是經之說盡攝聽者之心，
皆返聞而入於妙覺明性，令大眾咸知脩證密因次第，
彼室羅筏城祗桓精舍一會儼然未散，
而虞山之講堂戶牖、明暗色空、風清月照、
水流雲駛，灼灼皆是真常發現太覺光明，則是時公說法誠可以上報佛恩矣。
嗟嗟！聚頭作相、飾智驚愚，射透牛皮、鑽他故紙，
說鈴畵餅、買櫝還珠，往往而是，設令瞪瞢於是說也，其亦可以恍然于時公之一班矣乎？
若其三摩奢那弘範嚴淨，如霜枝猿鶴、
月岫松風，斯又時公之深脩密煉在語言文字外者所未易窺測也。
居士恒吾汪公瞻依寔久、解入敏決，宜乎發大勇猛精進，
堅請刊布流通，其於楞嚴三昧亦有夙因者歟？ ^139a20

琴川宛然居士張大受薰沐稽首撰。
 ^139c8
