大方廣佛華嚴經綱要卷第三十四
other:: 于闐國三藏沙門實叉難陀　譯經
other:: 清涼山大華嚴寺沙門澄觀　疏義
other:: 明匡山法雲寺憨山沙門德清提挈
other:: 
# 第六會他化自在天宮
第六會他化自在天宮
commentary:: 
金剛藏菩薩說。
pin:: 
## 十地品第二十六

pin:: 十地品第二十六之一
commentary::  ^733a10

初來意者，為遠答普光十地問故。
夫功不虗設，終必有歸。
前明解導行願賢位因終，今明智冥真如聖位果立，故有此會來也。
前是教道，此是證道。
教為證因，證即證前三心之教。
故無性攝論云：此聞熏習雖是有漏，而是出世心種子性。
即斯義也。然會來即是品來，一會之中唯一品故。
故釋明宗趣，亦品會無差。
次釋名者，會名有三：一、約人，名金剛藏會。
二、約處，名他化自在天會。
謂他化作樂具自得受用，表所入地證如無心，不礙後得而起用故。
因他受用而有所作，非自事故。
自他相作，得自在故，得證離欲之實際故。
三、約法，名十地會，即同品名。
所以得此名者，地名為持，持百萬阿僧祇功德。
一名生成一切因果，故名為地，生成佛智住持故。
有別行譯本名十住經，復有別譯名漸備一切智德經。
以後後過前前，故云漸備。
三、宗趣者，先總後別。
總有二義：一、以地智斷證寄位修行為宗，以顯圓融無礙行相為趣。
二、前二皆宗，為成佛果為趣。
後別者，別於上總，略有十義：一、約本，唯是果海不可說性，
以離能、所證故。雖通一部，此品正明。
二、所證，是離垢真如。
三、約智，謂根本、後得，亦通方便。
四、約所斷，謂離二障種、現。
五、約所修，初地修願行，二地修戒行，三、
禪行，四、道品行，五、四諦行，六、緣生行，七、
菩提行，八、淨土行，九、說法行，十、受位行。
六、約修成，有四行，謂初地信樂行，二戒行，
三定行，四地已上皆慧行。
於中四、五、六地是寄二乘行，七地已去是菩薩慧。
七、約寄位行，十地各寄一度。
八、約法，有三德，謂證德、阿含德及不住道，是十地之德故。
九、約寄乘法，謂初、二、三地寄人、天乘，四、
五、六、七寄出世三乘，八地已上出世間是一乘法，故以諸乘為此地法。
十、撮要為六決定宗，辨此故本分當明。
於此十中，二、三、四、八、十通於圓融、行布。
初、一雙非，以離言故；餘皆行布，多約寄位顯淺深故。
若以圓融融彼行布，則無不圓融故。
以別從總，皆十地宗。
若別中之別，則地地皆宗。
別論其趣，不異總趣。
問：何以地前顯圓融德，地上行布彰淺深劣耶？
答：顯一乘故。云何顯耶？
三乘之位，地前行布、地上圓融。
今一乘位，地前、地上俱有行布、圓融。
若俱雙辨，則前後不異。
若地前行布、地上圓融，則全同三乘，前淺後深故。
又似行布、圓融各別教行，不知法性教行非即非離，
故於地前但顯圓融已過三乘，地上多明行布以顯超勝。
勝相云何？謂賢位始終已圓融自在，登地已去則甚深甚深，
言所不至。若不寄位，何以顯深？
若不包三乘，何以顯廣？
故虗空鳥迹，迹迹合空；大海十德，德德若海。
地地之中具攝一切諸地功德，文文之中皆云若以殊勝願力復過於此，
不可數知。故剛藏俟五請而方說，世親以六相而圓融，意在斯矣。
又此一會文為一品，闕於方便及勝進者，正是斯義。
所以闕方便者有二義：一、表正法無二離方便故，
二、總攝三賢皆為入地之方便故。
闕勝進者亦有二義：一、十地如佛更無趣故，
二、以十定等品即此勝進故。
若爾，何以別會說耶？
含二義故：一、開此勝進成等覺故，二、勝進趣佛行深遠故。
若別立方便、勝進，則不得包攝前後、顯地圓融，十地甚深良在於此。
地前乃我地之前，安得云深異於地上？
此解尤妙，學者應思。 ^733a14

補義云：佛於天宮會，應如前三會天王設座，請佛偈讚之儀。
而今無者，有三義故：一、此天以他化樂具為己受用。
天既如此，而佛亦隨所變化，故座與供不必設也。
二、顯地智高出世間，無心成事，離施作故。
三、以前三賢功行蘊積於此，以成地德，如他化故。
經特無者，有此義故。 ^733c28

向下經文，隨釋大科，總有十分：一、序分，
二、三昧分，三、加分，四、起分，五、本分，六、請分，
七、正說分，八、影像分，九、利益分，十、重頌分。 ^733c40

今初。
orig::  ^733c44

爾時，世尊在他化自在天王宮摩尼寶藏殿，與大菩薩眾俱。
其諸菩薩皆於阿耨多羅三藐三菩提不退轉，
悉從他方世界來集；住一切菩薩智所住境，
入一切如來智所入處；勤行不息，善能示現種種神通；
諸所作事，教化調伏一切眾生而不失時；
為成菩薩一切大願，於一切世、一切劫、
一切剎，勤修諸行，無暫懈息；具足菩薩福智助道，
普益眾生而恒不匱；到一切菩薩智慧方便究竟彼岸，
示入生死及以涅槃而不廢捨；修菩薩行，
善入一切菩薩禪定、解脫、三昧、三摩鉢底、
神通、明智，諸所施為皆得自在；獲一切菩薩自在神力，
於一念頃無所動作；悉能往詣一切如來道場眾會，
為眾生首，請佛說法，護持諸佛正法之輪；
以廣大心供養承事一切諸佛，常勤修習一切菩薩所行事業；
其身普現一切世間，其音普及十方法界，
心智無礙，普見三世；一切菩薩所有功德，
悉已修行而得圓滿，於不可說劫說不能盡。
commentary::  ^733c46

今初，序分。亦不離而昇也。
言爾時者，謂初成正覺之時，十身初滿，
無盡身雲普周法界，故不動而昇。
論云：此法勝故，故時、主、處、眾皆勝也。
謂初成之時，故時勝。
世尊為主，中主剛藏為說主，以初成尊特之佛加大菩薩說此勝法，
故主勝。他化超下五天，居欲界頂，故處勝。
與大菩薩俱揀異地，前言從他方來，俱是新集，故眾勝。
下云住一切菩薩〔云云〕等，歎德勝。
歎德之文有二十句：初住一切智所住境二句，略明。
初句自分行滿，謂權實無礙之智，住真俗雙融之境，
境智一如，無住住故。
次句勝進行滿，證佛所證則是如來，勤行不息故是菩薩。
次善能示現下十六句，前十三句廣自分，後三句廣勝進。
前中二：初三句明行修具足；餘具足菩薩下十句，
歎德用圓備；次其身普現下三句，廣勝進，
即三業廣大；後悉已下二句，結文。
orig::  ^734a30

其名曰：金剛藏菩薩、寶藏菩薩、蓮華藏菩薩、
德藏菩薩、蓮華德藏菩薩、日藏菩薩、蘇利耶藏菩薩、
無垢月藏菩薩、於一切國土普現莊嚴藏菩薩、
毗盧遮那智藏菩薩、妙德藏菩薩、栴檀德藏菩薩、
華德藏菩薩、俱蘇摩德藏菩薩、優鉢羅德藏菩薩、
天德藏菩薩、福德藏菩薩、無礙清淨智德藏菩薩、
功德藏菩薩、那羅延德藏菩薩、無垢藏菩薩、
離垢藏菩薩、種種辯才莊嚴藏菩薩、大光明網藏菩薩、
淨威德光明王藏菩薩、金莊嚴大功德光明王藏菩薩、
一切相莊嚴淨德藏菩薩、金剛#CB08504;德相莊嚴藏菩薩、
光明#CB08504;藏菩薩、星宿王光照藏菩薩、
虗空無礙智藏菩薩、妙音無礙藏菩薩、
陀羅尼功德持一切眾生願藏菩薩、海莊嚴藏菩薩、
須彌德藏菩薩、淨一切功德藏菩薩、如來藏菩薩、
佛德藏菩薩、解脫月菩薩，如是等無數無量、
無邊無等、不可數、不可稱、不可思、不可量、不可說諸菩薩摩訶薩眾。
commentary::  ^734b12

其名下。依德立名，有四十眾：前金剛藏為說主，後解脫月為請主。
中三十八眾同名藏者，表地法有含攝眾德出生果用故。
後一名解脫月者，即請法上首脫眾疑暗如夜月故。
於中蘇利耶者，此云月也。
俱蘇摩者，悅意也，即是華名。
如是等下。結數難測。
orig::  ^734b44

金剛藏菩薩而為上首。
commentary::  ^734c8

五、標說主。問云：菩薩眾多，何故唯金剛藏說？
答云：一切煩惱難壞，此法能破，善根堅固，
猶如金剛，故不異名說。
問：云何名金剛藏？
此釋藏義也。答：謂藏即名堅。
其猶樹藏，謂如樹心堅密，能生長枝葉華實；
地智亦爾，能生因果。
此就能藏名藏。又如懷孕在藏，是故堅如金剛。
如金剛藏，此謂子孕在胎藏中，善業所持，
堅不可壞，而謂生長。
此就所藏名藏。二喻俱有生長義。 ^734c10

補義云：金剛藏說地法者，以金輪持世界種故，大地以金剛為體故。
地最下為金剛際，表根本智為地法體故。
藏者，楞伽云：識藏，如來藏。
謂識藏有三藏義，謂能藏、所藏、我愛執藏，
以藏識能藏一切染、淨種子。
又是彼種子所藏之處，長劫以來，不失不壞，以我愛執藏故。
今識藏即如來藏，如來藏乃法身智藏，名一切種智。
以佛地一切淨、妙功德，唯此智能持；亦是彼諸功德所蘊積，
為真、常、淨、妙四德，盡未來際，不失不壞，故是藏義。
故此菩薩名依法立，乃說自證所得法故。
又是表金剛心智，破一切堅固無明。
故雖多眾，獨此說也。
疏：義未及此。 ^734c26

上序分竟。
orig::  ^734c46

爾時，金剛藏菩薩承佛神力，入菩薩大智慧光明三昧。
commentary::  ^735a2

第二、三昧分也。爾時者，眾已集時。
剛藏入定者，以既為眾首，知已當說，故先入定；
以妙契佛心，故承佛力。
大智慧光明者，三昧名也。
三昧是通稱，智慧是體，光明是用。
證如名慧，照事名智。
此二無礙，能破見惑及無明故，故名光明；
能斷大惑，證大理，成大果，故云大智；與理冥，故稱為入。
orig::  ^735a6

入是三昧已。
commentary::  ^735a18

第三、入是三昧下，加分有六：一、辨加所因；
二、即時下，能加佛現；三、作如是下，讚其得定；
四、善男子！此是下，雙辨加定因緣；五、欲令下，
辨加所為；六、善男子下，別顯加相。
今初、入是三昧已者，若未入定，佛不加故。
所以偏加金剛藏者，得此三昧故。
orig::  ^735a20

即時，十方各過十億佛剎微塵數世界外，
各有十億佛剎微塵數諸佛，同名：金剛藏，而現其前。
commentary::  ^735a30

第二能加佛現中有五義：一佛現時，即入定時；
二十方下，來處遠近；三各有下，能加佛數；
四同名金剛藏，名同所加，顯道同故；五現其前，現身生信故。
言十億者，謂以圓數顯無盡故。
同名同時現前者，意顯地法諸佛同證同說，
人異道同故，亦遮那本願故。
orig::  ^735a34

作如是言：善哉，善哉！
金剛藏！乃能入是菩薩大智慧光明三昧。
commentary::  ^735a46

第三、同讚得定，顯有加因。
orig::  ^735b2

善男子！此是十方各十億佛剎微塵數諸佛共加於汝，
以毗盧遮那如來、應、正等覺本願力故，
威神力故，亦是汝勝智力故。
commentary::  ^735b4

第四雙辨加定因緣，於中四句有四因緣：
一、伴佛同加故；二、主佛本願故；三、主佛現威故；
四、定者智力故。加有二種：一、冥加；二、顯加。
冥加在前，顯居定故。
orig::  ^735b10

欲令汝為一切菩薩說不思議諸佛法光明故。
所謂：令入智地故，攝一切善根故，善簡擇一切佛法故，
廣知諸法故，善能說法故，無分別智清淨故，
一切世法不染故，出世善根清淨故，得不思議智境界故，得一切智人智境界故。
又令得菩薩十地始終故，如實說菩薩十地差別相故，
緣念一切佛法故，修習分別無漏法故，
善選擇觀察大智光明巧莊嚴故，善入決定智門故，
隨所住處次第顯說無所畏故，得無礙辯才光明故，
住大辯才地善決定故，憶念菩薩心不忘失故，
成熟一切眾生界故，能徧至一切處決定開悟故。
commentary::  ^735b18

第五、明加所為。文有二十句：初十句依自利行，後十利他行。
今初，總顯加意，有三：初、為一切菩薩，是所被機；
二、說不思議諸佛法光明，是所說法；三、
令入智地等，是說之益；二、又令得菩薩十地下十句，
依利他行，是增數。
十經有十二句，論經合七、八二句，故唯十一。
以初句為總，餘十為別。
orig::  ^735b38

善男子！汝當辯說此法門差別善巧法。
所謂：承佛神力如來智明所加故，淨自善根故，
普淨法界故，普攝眾生故，深入法身、智身故，
受一切佛灌頂故，得一切世間最高大身故，
超一切世間道故，清淨出世善根故，滿足一切智智故。
commentary::  ^735c2

第六、別顯加相，有三：初口加，次意加，後身加。
今初，有十一句：初總，餘別。
總中，令以樂辯才說十地法門差別相，
不違理、事，善巧成立，故云汝當辯說。
所謂：十句別中，疏有多義：
orig::  ^735c12

爾時，十方諸佛與金剛藏菩薩無能暎奪身，
與無礙樂說辯，與善分別清淨智，與善憶念不忘力，
與善決定明了慧，與至一切處開悟智，
與成道自在力，與如來無所畏，與一切智人觀察分別諸法門辯才智，
與一切如來上妙身、語、意具足莊嚴。
commentary::  ^735c20

二、意加中有二：初正顯，次徵釋偏加所以。
前中十句：初總，餘別。
初中，與無暎奪身業，二、與無礙樂辯口業，與善別清淨智等與意業。
故末句云：與一切如來上妙身、語、意業具足莊嚴。
疏：釋有多義，今但略出其相。
orig::  ^735c30

何以故？得此三昧法如是故，本願所起故，
善淨深心故，善淨智輪故，善積集助道故，
善修治所作故，念其無量法器故，知其清淨信解故，
得無錯謬總持故，法界智印善印故。
commentary::  ^735c40

此何以故下，釋偏加所以，以顯自力堪加。
偏就意業釋者，意為本故。
初徵意云：諸佛慈力若隨缺者可許偏加，
既有力能與、有慈能普，何以上十偏加剛藏而不加餘？
下釋文有十句：初總、餘別。
總名得此三昧法合偏加，餘不得此故不加耳。
所以得此三昧者具八種淨，即下八句：
前四自利淨，後四利他淨。
orig::  ^735c48

爾時，十方諸佛各申右手，摩金剛藏菩薩頂。
commentary::  ^736a14

三身加增，威令起故。
言各申者，不離本處而申，即延促無礙；
諸佛皆摩，故云各申。
即一多無礙，即四通中如意通也。
orig::  ^736a16

摩頂已，金剛藏菩薩從三昧起。
commentary::  ^736a22

第四、摩頂已下，起分。
所以起者，三昧事訖，已得勝力，說時至故。
以定無言說，故須起也。
大文下，第五、普告下，本分。
略示綱要，為廣本故。
文分為三：初、明六決定，以為地體；次、佛子！
何等下，標列十名，以顯定相；三、佛子！
我不見下，舉十方同說，彰地要勝。
orig::  ^736a24

普告一切菩薩眾言：諸佛子！
諸菩薩願善決定，無雜不可見，廣大如法界，
究竟如虗空，盡未來際徧一切佛剎，救護一切眾生，
為一切諸佛所護，入過去、未來、現在諸佛智地。
commentary::  ^736a34

今初地體文中，初句標告；諸佛子下，正顯。
於中，初句總明；後無雜下，別顯。
總中，言菩薩願善決定者，標人顯法，故云菩薩。
於大菩提立誓趣求，故名為願，即下初地中發菩提心也。
此願所以明善決定者，以真實智攝故。
謂攝導此願，皆令順理，決擇楷定故。
此已入初地，是證決定，非是地前信地所攝之願受決定名。
後別中，此善決定有六種，即經六句：一、
無雜者，即觀相善決定，真如觀一味相故。
謂正體緣如，境智一味為觀之相，則無帶相之雜。
二、不可見者，是真實善決定，非一切世間境界出世間故。
謂此真智超出世間可壞之法，故云真實。
真實故，非世智所見。
三、廣大如法界者，勝善決定。
論總釋云：大法界故，一切諸佛根本故。
四、究竟如虗空，盡未來際，是因善決定。
以此智寂而常用，故為無常因；用而常寂，故為常果因。
謂涅槃永寂，而智體不無，故窮未來際。
五、徧一切佛剎，救護一切眾生者，是大善決定。
謂隨順作利益他行故，即普覆名大。
謂由前因善，則不住生死；由此大善，則大悲不住涅槃。
六、為一切下，是不怯弱決定。
上入智地，不怯弱故。
六相圓融，類前可知。 ^736a42

上六，決定以顯地體。 ^736b32

下徵列地相。
orig::  ^736b34

佛子！何等為菩薩摩訶薩智地？
commentary::  ^736b36

次列地相中，文有四節：初、寄問徵起；次、
佛子下，舉數顯同；三、何等下，徵數列名；
四、佛子！此菩薩下，結名顯勝。
且初。
orig::  ^736b38

佛子！菩薩摩訶薩智地有十種，過去、未來、
現在諸佛，已說、當說、今說，我亦如是說。
commentary::  ^736b44

二、舉數顯同。以生成住持，故三世同說。
同說之言，文在地相，義兼地體。
以三世同說者，地體六決定也。
orig::  ^736b48

何等為十？一者歡喜地，二者離垢地，三者發光地，
四者#CB08504;慧地，五者難勝地，
六者現前地，七者遠行地，八者不動地，
九者善慧地，十者法雲地。
commentary::  ^736c6

三、列地名中，為對治十障，證十真如，成十勝行，說於十地。
疏引論文，廣釋其義。
今略取十障者：一、凡夫我相障，二、邪行障，
三、闇鈍障，四、解法慢障，五、身淨慢障，六、
微細煩惱障，七、細相習障，八、無相有加行障，
九、不能善利益眾生障，十、於諸法中不得自在障。
唯識論說：一一障中各有二愚：除障，斷愚，證十真如。
至下別釋。今依本論，略釋地名。
論云：一、成就無上自利、利他行，初證聖處，
多生歡喜，名歡喜地。
由前三位修習，今得初成，聖位新得，故生歡喜也。
二、離能起誤心、犯戒煩惱垢故，清淨戒具足故，名離垢地。
三、隨聞、思、修等，照法顯現，故為明地。
謂得四地慧光明相，故名明地。
唯識、此經皆名發光，謂成就勝定大法總持，能發無邊妙慧光故。
此約後位得名。四、不忘煩惱薪，智火能燒，故名#CB08504;地。
#CB08504;乃慧#CB08504;，
即根本智火，能燒前地聞持不忘，恃以成慢之煩惱薪故。
五、得出世間智，方便善巧，能度難度，故名難勝。
謂真俗無違，極難勝故。
既能出世，又能隨俗，巧達五明，能度偏滯，實為難勝。
六、般若波羅蜜行，有間大智現前，故名現前地。
謂妙達緣生，引無分別，名般若行。
親如目覩，名曰現前。
七、善修無相行，功用究竟，能過世間二乘出世間道，故名遠行。
此有三義：一、善修無相，到無相邊；二、功用至極；
三、望前超過故。八、報行純熟，無相無間，故名不動。
此有三義：一、捨三界行生，受變易果，故云報行。
依此起行，任運而成，故功用不動。
二、得無生忍無相妙慧，則有相不動。
三、此二無間，故煩惱不動。
九、得無礙力說法，成就利他行，故名善慧地。
得無礙慧，尚未稱善，徧說徧益，方名為善。
十、得大法身，具足自在，故名法雲。
此有二義：一、得大法身如雲，能說法如雨，
自在用故；二、諸佛大法雲雨，悉能受故。
orig::  ^736c12

佛子！此菩薩十地，三世諸佛已說、當說、今說。
commentary::  ^737a24

四、結名顯勝。
orig::  ^737a26

佛子！我不見有諸佛國土，其中如來不說此十地者。
commentary::  ^737a28

釋文第三舉十方同說彰地要勝，為欲令物生渴仰故。
文中二：初云不見不說，反顯十方報化皆說。
orig::  ^737a30

何以故？此是菩薩摩訶薩向菩提最上道，
亦是清淨法光明門，所謂：分別演說菩薩諸地。
佛子！此處不可思議，所謂：諸菩薩所證智。
commentary::  ^737a34

二、徵釋所由也。徵云：佛國不同，化儀亦異，如何十地要皆說耶？
釋意云：此最勝故，謂萬法皆如，體如成聖，
離斯證智，皆是隨宜，故為要勝。
已上本分竟。第六、爾時，金剛藏菩薩說此下，
請分中三：初、說已默住；二、是時下，三家五請；
三、爾時，金剛藏觀察下，許說分齊。
所以默者，將欲說之，必固默之，欲令大眾渴仰請說故。
所以俟請者，略有二義：一、增諸菩薩尊敬法故；
二、前舉地歎勝，為增樂欲，令此請中生解勝故。
云何生解？謂由請故，得說默之，由顯地體甚深，
離於言念，令眾先解；後聞說分，不隨聲取，離謬解故。
即復由此，故有第三、示說分齊。
今初。
orig::  ^737a40

爾時，金剛藏菩薩說此菩薩十地名已，
默然而住，不復分別。
commentary::  ^737b14

此初說已默住。第二請中三家請殊即分三段，
謂初解脫月請、二大眾請、三如來請。
所以要三家者，眾首顯揚當機渴仰，化主加勸事方周故。
又佛請者即名為加，謂眾雖已請，要假主佛威光方堪說故。
亦名為教，如來教說顯剛藏說傳佛教故。
又前二家請，顯此地法因人修故。
後一家請，顯此地法佛所證故。
三請三止文有六段，止請相乘且為五段：
一怪默騰疑請；二法深難受止；三歎眾堪聞請；
四不堪有損止，雖有堪者亦有不堪故；
五雙歎人法請，謂不堪聞者以法深故，
亦得佛護固應為說，於是剛藏理窮更無違請。
orig::  ^737b18

是時，一切菩薩眾聞菩薩十地名，不聞解釋，
咸生渴仰，作如是念：何因何緣，金剛藏菩薩唯說菩薩十地名而不解釋？
commentary::  ^737b40

就初請中分二：初、明大眾覩默生疑；二、
解脫月下，騰疑為請。
今初，言何因何緣者，疑怪之辭。
為因說者不能說耶？
為緣聽者不堪聞耶？
orig::  ^737b46

解脫月菩薩知諸大眾心之所念，以頌問金剛藏菩薩曰：
commentary::  ^737c4

二、騰疑為請。初、敘請因領眾疑念。
orig:: 
　　何故淨覺人，念智功德具，說諸上妙地？
　　有力不解釋，一切咸決定，勇猛無怯弱。
　　何故說地名，而不為開演，諸地妙義趣？
　　此眾皆欲聞，其心無怯弱，願為分別說。
　　眾會悉清淨，離懈怠嚴潔，能堅固不動，
　　具功德智慧，相視咸恭敬，一切悉專仰。
　　如蜂念好蜜，如渴思甘露。
commentary::  ^737c8

二、以頌正請。文有五偈，顯說、聽無過，是以應說。
初一偈說者無過，遣大眾何因之疑；後四偈聽者無過，亦遣大眾何緣之疑。
今初，歎說者淨覺無過，何故不解釋耶？
然說法之過有三種：一、慳、嫉不說，二、懈怠不說，
三、無辯力不樂說。
今離此三過，謂由無瞋等功德具故，離慳、
嫉過；二、由前已說上妙地名故，無說法懈過；
三、由有樂說辯力，無不樂說過。
二、歎聽者無過中四偈：初二偈歎同生眾，
次一偈歎異生眾，後一偈雙歎。
今初，二偈歎根、欲。
前偈歎根，故云決定；次偈歎欲，故云欲聞。
若有欲無根，雖聞不解；有根無欲，設聞不受，故須雙歎。
此中意明但有根而無欲，不堪聞法。
今前偈於教決解、於理決證，具二決定，
為非現前之根；復有今偈現前之欲，教、
證決定，故堪受也。
根、欲雙具諸地妙義，願為說之。
第二，一偈歎異生眾。
但云眾會，故雙歎根、欲。
初句為總，心無濁故，名為清淨；後三句為別，
別離六濁：一、不欲濁，謂心無飡采，故離懈怠治之；
二、威儀濁，不恭肅故，嚴整治之；三、五蓋濁，
貪名等故，潔淨治之；四、異想濁，謂貢高雜染、
輕慢雜染等，皆名異想，今說行堅固不動治之；
五、不足功德濁，善根微少，於彼說不樂住具功德治之；
六、愚癡濁，謂愚暗不了，故智慧治之。
後一偈雙歎。二眾瞻侍，則徧四偈。
然蜂之念蜜、渴之思漿，喻希法喜解脫之味；
復言好蜜甘露，顯法之妙。
思渴情深，大眾如此，故應說也。
orig::  ^737c24

爾時，大智無所畏金剛藏菩薩聞說是已，
欲令眾會心歡喜故，為諸佛子而說頌言：
commentary::  ^738a26

第二、法深難受，止先敘意。
為眾歡喜，是總酬答相。
orig:: 
　　菩薩行地事，最上諸佛本，顯示分別說，
　　第一希有難，微細難可見，離念超心地。
　　出生佛境界，聞者悉迷惑。
commentary::  ^738a30

酬中五偈分四：初二頌法難說，遣上何因之疑。
於中難者是總相。
云何難？謂難得難證故。
難得有四：一微細難得，顯非聞慧境故；
二難見難得，亦非思慧心眼見故；三離念難得，
亦非世間修慧境故，以地智是真修故，
非地前分別心數緣修之境；四超心地故。
難得非唯非地前之境，亦非登地已上報生善得修道智境，
謂變易所起異熟心識名為報生，生便能知無常等智，
故名善得修道智，以非照實之智故。
亦不測地智知無常等，未忘心境名為心地，以七地已前皆容出觀故。
又善得修道智即後得智，非根本智。
既非四心之境，是誰境耶？
即佛智故。何者是智？
見實義故。所以難說者，恐聞者隨聞取著生迷惑故。
orig:: 
　　持心如金剛，深信佛勝智，知心地無我，
　　能聞此勝法。
commentary::  ^738a38

第二、一頌顯難聞者，然具德能聞反顯難聞，兼欲使人學能聞故。
初句為總，謂持聽法心堅如金剛則能得聞。
第二句即決定信堅。
深信者，謂於佛智設心智不及，仰推佛智非我境界，是深信相。
佛勝智即法華所說權實二智，經云：諸佛智慧甚深無量，其智慧門難解難入。
故云勝智。堅證者有二義：一、知是能證；
二、心地是所證，即二空真理所依之事，謂唯識相。
言無我者，通能所證，於此二類如實了知我法二空成無成智。
末句結成。既知難聞之義，如是具上二堅，方聞上來微細勝智。
orig:: 
　　如空中彩畫，如空中風相，牟尼智如是。
　　分別甚難見。
commentary::  ^738b20

第三，一頌喻顯說聞。 ^738b44

補義云：此二喻，疏取論有多釋，今約義總釋。
空喻佛無依智，經云：佛智如空，無所依故。
畫喻說相，風喻音聲聞相，二者皆無所依。
以喻地智難聞，故合云牟尼智。
如是分別甚難見。
orig:: 
　　我念佛智慧，最勝難思議，世間無能受，
　　默然而不說。
commentary::  ^738b46

第四、一頌舉難結默。
意云：說聞本在證見，難見說之何益？
況復難信，故我默然。
orig::  ^738c10

爾時，解脫月菩薩聞是說已，白金剛藏菩薩言：
commentary::  ^738c14

第三解脫月，歎眾堪聞請。
前已歎竟，此復歎者，由聞上言證信難得，顯示此眾有信有證有堪能故。
長行先敘請。
orig::  ^738c16

佛子！今此眾會皆悉已集，善淨深心，善潔思念，
善修諸行，善集助道，善能親近百千億佛，成就無量功德善根。
commentary::  ^738c22

此下發言正請。於中三：初陳眾集，次云善淨下歎德。
文有十句：初句為總，餘九為別。
初善淨深心，離教證過故名善淨心：一具修諸善行故，
即下教淨；二與理相應故，即下證淨。
善潔思念下九句，前五句教淨，後捨離下四句證教淨。
謂順教修行名為教淨，證理起行名證淨。
今初五句中，一善潔思念即欲淨，二善修諸行求淨三業，
三善集助道即生得淨，四善能等即受持淨，五成就善根即行淨。
orig::  ^738c28

捨離癡惑，無有垢染，深心信解，於佛法中不隨他教。
commentary::  ^738c44

次此四句證淨也。
捨離癡惑者，真見道中決理無惑，皆破無明故。
二、無有垢染即不行淨，修道中一切煩惱不行故。
煩惱即是垢染，不行即是無有。
三、深心信解即無厭足淨，謂不樂小乘，決定信佛勝功德故。
四、於佛法下不隨他教淨，謂於趣菩薩地盡道中自正行故。 ^738c46

歎德竟。
orig::  ^739a8

善哉！佛子！當承佛神力而為演說，此諸菩薩於如是等甚深之處皆能證知。
commentary::  ^739a10

二，結請。
orig::  ^739a14

爾時，解脫月菩薩欲重宣其義而說頌曰：
　　願說最安隱，菩薩無上行，分別於諸地。
　　智淨成正覺。　此眾無諸垢，志解悉明潔，
　　承事無量佛，能知此地義。
commentary::  ^739a16

二重頌中二偈：初偈直舉法請，次偈重頌前義。
orig::  ^739a24

爾時，金剛藏菩薩言：佛子！
雖此眾集善淨思念，捨離愚癡及以疑惑，於甚深法不隨他教。
commentary::  ^739a26

第四、不堪有損。止長行中，先領所歎，對下有損，所以言雖。
orig::  ^739a30

然有其餘劣解眾生，聞此甚深難思議事，
多生疑惑，於長夜中受諸衰惱。
我愍此等，是故默然。
commentary::  ^739a34

後正舉損違請。劣解之人通凡小等，皆是迷法之器故。
多生疑者，正行相違，猶豫義故。
惑者心迷，於理能破壞善法故。
此明現損。長夜下。
明其當損。我愍此下。
結默違請。
orig::  ^739a38

爾時，金剛藏菩薩欲重宣其義而說頌曰：
　　雖此眾淨廣智慧，甚深明利能決擇，
　　其心不動如山王，不可傾覆猶大海，
　　有行未久解未得，隨識而行不隨智，
　　聞此生疑墮惡道，我愍是等故不說。
commentary::  ^739a46

偈中亦二：前一偈頌領前段，後一偈頌後段。
不堪有損，下文第五雙歎人法。
請中復重請者，示彼疑惑應須斷之，豈可避之？
避之不說有多過咎。
何等過咎？不得成就一切佛法。
orig::  ^739b8

爾時，解脫月菩薩重白金剛藏菩薩言：佛子！
願承佛神力，分別說此不思議法，此人當得如來護念而生信受。
何以故？說十地時，一切菩薩法應如是，
得佛護念；得護念故，於此智地能生勇猛。
何以故？此是菩薩最初所行，成就一切諸佛法故。
譬如書字、數說，一切皆以字母為本；字母究竟，無有少分離字母者。
佛子！一切佛法皆以十地為本；十地究竟，
修行成就，得一切智。
是故，佛子！願為演說，此人必為如來所護，令其信受。
爾時，解脫月菩薩欲重宣其義而說頌曰：
　　善哉佛子願演說，趣入菩提諸地行，
　　十方一切自在尊，莫不護念智根本，
　　此安住智亦究竟，一切佛法所從生，
　　譬如書數字母攝，如是佛法依於地。
commentary::  ^739b16

第五雙歎人法請中亦二：先長行中初標請，
何以故下釋請，是故下結請。 ^739b42

補義云：此段長行有多釋大義，謂雖有不堪之機，
今說此大法佛必護念，若得護念亦令信受故。
所以佛必護念者，以諸佛之法必以教證為本，故設字喻。
今說地智是佛法之本，必為如來所護念也。
次重頌義亦可知。
orig::  ^739b46

爾時，諸大菩薩眾一時同聲向金剛藏菩薩而說頌言：
　　上妙無垢智，無邊分別辯，宣暢深美言，
　　第一義相應，念持清淨行，十力集功德，
　　辯才分別義，說此最勝地。
　定戒集正心，
　　離我慢邪見，此眾無疑念，唯願聞善說。
　　如渴思冷水，如饑念美食，如病憶良藥。
　　如蜂貪好蜜，我等亦如是，願聞甘露法。
　　善哉廣大智，願說入諸地，成十力無礙。
　　善逝一切行。
commentary::  ^739c8

第二海會大眾同請者，自陳有根有欲。
於中前有四偈半歎人，後善哉下有一偈歎法成益。
歎人中二偈：前五句歎說者自成教證，後三句歎能令他入。
後二偈半歎聽者：初定戒下一偈歎眾有根；
後如渴下一偈歎眾有欲，顯示大眾求法轉深；後善哉一偈歎法利益。 ^739c28

自下如來加請。前雖二家四請，為顯法勝復待佛加。
前來為分主、伴主，佛唯明意加，今欲具於身口故佛重加。
又前默與威神今有加請，今加為說不與前同。
上力被下說以為加，因加勸說目之為請，加即是請。
前加分中不加大眾，今此加者，前若即加，
說主無由三止；此若不加，請主前言得佛護念便為無驗。 ^739c40

上敘科意。
orig::  ^740a4

爾時，世尊從眉間出清淨光明，名菩薩力#CB08504;明，
百千阿僧祇光明以為眷屬，普照十方一切世界靡不周徧，
三惡道苦皆得休息；又照一切如來眾會，
顯現諸佛不思議力；又照十方一切世界，一切諸佛所加說法菩薩之身。
作是事已，於上虗空中成大光明雲網臺而住。
commentary::  ^740a6

初、主佛光加。文中通有八業二身。
先長行有七業二身，頌中但明請業。
先此佛光照十方，後十方佛放光照此方。
二光互照，必互相見。
二段皆有二身七業。
今初，先明光體業用；作是事已下，正明所作。
今初，先明光本。上加於下，多用眉間之光，亦表將說中正之道。
出清淨下，正明體用。
文有六業：一、覺業，即光明體。
謂光照菩薩身已，自覺如來力加故。
覺照光明，故曰#CB08504;明。
二、百千下，因業。能生眷屬故。
三、普照下，卷舒業。
舒則普照十方，卷則還入常光。
今文略無卷業。四、三惡下，止業。
皆息苦故。五、降伏業。
論經一切魔宮隱蔽不現，今經闕此。
六、又照一切下，敬業。
顯現佛會，令物敬故。
七、又照十方下，示現業。
正為令眾見、說、聽者皆得佛加，堪說、聽故。
長行受身加之名，偏從此立。
作是已下，二、正顯所作，即二身之一。
言二身者：一、流星身，往來他方世界故；
二、如日身，謂如日處空，即此所作，於上空中為臺是也。
以身約有體，業約有用。
orig::  ^740a18

時，十方諸佛悉亦如是，從眉間出清淨光明，
其光名號、眷屬、作業悉同於此，又亦照此娑婆世界佛及大眾并金剛藏菩薩身師子座已，
於上虗空中成大光明雲網臺。
commentary::  ^740b4

二、十方佛放光照此者，正為照此。
然其作業亦周十方，七業二身不殊此佛，故云悉同。
orig::  ^740b12

時，光臺中以諸佛威神力故而說頌言：
commentary::  ^740b16

第二頌明請業所依，望前猶屬於身。
orig:: 
　　佛無等等如虗空，十方無量勝功德，
　　人間最勝世中上，釋師子法加於彼。
commentary::  ^740b18

正請中五偈分二：前四加請所說，後一教說分齊。
前中先二偈舉法請，後二偈舉益請。
前中初正顯作加，後一偈顯加所為。
初中言世中上者，具四種勝義，故云世中上。
四勝者：一者自在勝，所作無礙故，謂不為他屈。
他即二障，由離二障解脫自在不染如空，即經云無等等。
二力勝，經即十力，能伏邪智之冤敵故。
三眷屬勝，即無量勝，功德人間最勝。
四種姓勝，謂家姓勝，即釋師子，以釋姓為輪王貴胄故。
由上四義故稱法王，名世中上。
今具勝德之人加金剛藏。
orig:: 
　　佛子當承諸佛力，開此法王最勝藏，
　　諸地廣智勝妙行，以佛威神分別說。
commentary::  ^740b24

第二、一偈加所為者，欲令開曉法藏義故。
勝藏有二種：一、義藏；二、字藏。
義藏即勝妙行。行者，諸菩薩行，所謂助道法故。
妙者，真實證故，即是證道。
勝者，神力勝故，是不住道。
染淨無礙，故云神力。
如是顯示深妙勝上之義。
二字藏者，即諸地廣智及分別說。 ^740b48

上舉法請
orig:: 
　　若為善逝力所加，當得法寶入其心。
commentary::  ^740c10

第二、舉益請者，顯所說法利他，有三時益故。
二偈分三：初半偈聞時益。
若得上加，則法寶入心，成聞持益。
即上解脫月請云：此不思議法，當得如來護念而生信受。
orig:: 
　　諸地無垢次第滿，亦具如來十種力。
commentary::  ^740c14

次半偈修時益，上句修時因圓，下句所修果滿。
orig:: 
　　雖住海水劫火中，堪受此法必得聞。
　　其有生疑不信者，永不得聞如是義。
commentary::  ^740c24

後一偈顯轉生益，即具堅種人。
上半順明有信之益，下半反顯舉無信之損。
堅種人者，謂具金剛種，雖在八難而得聞故，地獄天子三重頓圓。
此中意顯有信受者，雖在惡道難處而得聞經，以難不障聞故言雖也。
海水劫火是轉生難處，大海龍宮即是惡道畜生趣故。
劫火中者即是善趣，指色界二禪，以火燒初禪二禪不壞，而二禪已上天人為長壽天難亦得聞經。 ^740c30

補義云：總顯法勝，聞種堅固，故經有如人食少金剛之喻，
而疏多義，槩不出此。
orig:: 
　　應說諸地勝智道，入住展轉次修習。
　　從行境界法智生，利益一切眾生故。
commentary::  ^740c46

第二、一偈教說分齊中應說諸地者，總勸也。
說地何義？謂說前字藏之中諸地廣智三漸次相故。
云何為三？一、觀漸次，二、證漸次，三、修漸次。
此即十地之中加行、根本、後得三智，為地地中初、
中、後相勝智。道猶因也，以加行智為正證勝智之漸次故。
次入、住展轉者，是證漸次。
入者入地心，住即住地心，未轉向餘地故。
展轉即出地心，地地轉所住處故。
即此三心證智自為漸次，以後得智要由正真修行方能了俗，
故名修行漸次。言法智者，正辨後得智體緣法別，故一名為法智。
此智從二境生：一、由證真，故云從行故；
二、外能了俗，故云從境生。
謂以正證之行行於俗境，是後得也。
利益眾生一句，結說之益，亦是後得智境。
正證之義，廣如疏釋。
orig::  ^741a6

爾時，金剛藏菩薩觀察十方，欲令大眾增淨信故，
而說偈曰：
commentary::  ^741a32

此下第三許說分齊，謂所說不過義說二大，是地分齊。
於中先敘說儀，後正顯偈辭。
今初觀察十方是敘說儀，觀十方佛將欲承力故無我慢，
觀十方機擬將普被故無偏心，故上下文皆云承佛神力普觀十方也。
欲令大眾增淨信者是敘說意，謂眾先有信深渴所聞，
今更示說正地二大，增益聞者堪受正義，不如言取名增淨信。
義名所以深廣稱大，即是當法受名。
說名詮表，因於此說得彼義故，依於彼義說名為大，大之說故依他受稱。
於中先就義大，次為說大，後辨雙融。
義中有三：一約果海，可以總標令人知有名為可說，不可指斥示人名不可說。
二約證處，既所證理離相離名，還云此法不說聞，
以此遣言之言當彼法故名為可說，有言斯遣名不可說。
三約本智，謂以遮詮易解故名可說，直詮不逮故不可說。
此三大義也。次就說中亦有三：一約後得智，
隨事行相可以言辭分別是則可說，是出世間故不可說。
二約加行智，謂是意言觀故是則可說，觀中行相言不至故名不可說。
三約寄位法，可以寄此表示令人解十地故名為可說，不可以此即為十地名不可說。
後約雙融中，此上六法各說果海即是無說，
無說之說無二俱融，準思可知。 ^741a36

上來敘意竟。
orig:: 
　　如來大仙道，微妙難可知，非念離諸念，
　　求見不可得，無生亦無滅，性淨恒寂然。
　　離垢聰慧人，彼智所行處。
commentary::  ^741b30

第二正顯偈辭，有十二偈，分為二段：前七偈顯義大，後五偈明說大。
初四偈總顯地微，有二：初二偈總顯，次二偈別顯，
二一偈類顯，三一偈對彰，四一偈喻顯。
初中先二偈正顯地智微妙之相，以依智地說故，
謂聖道是體，難知故微也。
大仙是佛，道是所證，謂微妙地智是因，
依修證智得成功果故，指此地智是佛道也。
次六句顯微所以非念者，謂非念慮分別心者之境界也，以智體無念故云離念。
次五句明證時甚微，初句總求欲正見難可得故。
次四句別有四微，初即功德甚微不生不滅，謂無住涅槃寂用無礙功德。
次句即清淨甚微，謂性離煩惱無不離之時故恒寂然，即性淨涅槃。
三句言離垢者即觀行甚微，謂觀智中離無明垢故。
四句聰慧人下即依止甚微，聰慧人者登地已上有智之者。
此上四微並異凡小，總顯地智故。
orig:: 
　　自性本空寂，無二亦無盡，解脫於諸趣，
　　涅槃平等性，非初非中後，非言辭所說，
　　出過於三世，其相如虗空。
commentary::  ^741b38

次二偈別顯微相，謂微之體、相也。
是智有二相：初二句明同相，智體空寂故；
後六句不同相，智位差別故。
初二句言自性等者，謂此智自體本空寂故。
何以言同？此即性淨涅槃。
上同諸佛，下同眾生，一切眾生皆有此故；
橫同諸法，諸法如故，此如即是自體空故。
一切皆以空為自性，智性、色性本無差別，一切皆有安樂性故。
下句別釋空義。疏依論，經云：有、不二、不盡釋。
約此句，離三種空攝真空相。
三種空者，即地前空。
亂意菩薩有三種疑：一、疑空滅色，取斷滅空。
此失空如來藏，即損減謗也。
二、疑空異色，取色外空。
三、疑空是物，取空是有。
今言有，即非斷滅，故云色即是空。
言不二者，謂不異此空智，更有異空。
言不盡者，謂空非有物之可轉滅，故云空即是色，非別有空。
離此三空，即見自性本空，空如來藏矣。
此疏依論經釋。次解脫下，有六句，即方便淨涅槃，
謂不同凡、小修斷故，即智之性為性淨，
以智出惑、障為方便淨解脫。
於諸趣者，謂於諸趣得，以離諸趣雜染為解脫故。
言平等者，世間之性即涅槃故，以生死即涅槃，非若二乘背生死也。
謂三時無斷，方說斷惑，故云非。
初、中、後非言辭下，三句明三德。
初句即般若德，是觀行相，謂無分別觀，
體絕名言，真智內發。
次句即法身德，是轉依相，謂轉無常依，故出過三世。
三、其相如虗空，即解脫相，謂不同聲聞猶有二障，
今此二障雙亡，故如空無礙。
此不同相，由得前同，成斯不同；能顯前同，有離障清淨。
如融金成像，像非金外。
orig:: 
　　寂滅佛所行，言說莫能及，地行亦如是。
　　難說難可受。
commentary::  ^741c26

第二、一偈類他行微。
於中上半牒前地智離言以為能類，下半正舉地行以為所類，
謂以上地智類顯地行為甚微妙。
寂即同相性淨，涅槃自性寂故。
滅即不同相方便淨，涅槃要智緣滅，非約性滅故。
此二涅槃是佛所行，故言不及。
行者，證也。言不及者，說聽皆難也。
下半所類者，謂非唯證智如是深玄，而令智眷屬行亦難說。
受檀等六度是智眷屬，設地是地體，意在舉地取行，故云地行。
將此地智修行檀等，故名同行。
同彼事而行故，斯即後得為證智眷屬也。
orig:: 
　　智起佛境界，非念離心道，非蘊、界、處門。
　　智知意不及。
commentary::  ^742a34

第三、一偈寄對彰微者，對聞、思等以顯微故。
初句舉法體智，即所起地智，即前五偈明根本之智。
起者，即加行、後得。
二皆觀如，如即佛境。
次非念下，二句明難說。
於中，初句非心數，故難說。
非念者，非思慧境故。
離心道者，非報生識智境。
報生識者，如上違請中辨。
次句明不同三科，有色、心、根、境，故不可說。
經文無說字，以門即是說，故法華以說為智慧門。
下句不可聞智知者，唯證智知故。
意不及者，如聞敢故，即依智不依識。
orig:: 
　　如空中鳥迹，難說難可示。
　如是十地義，
　　心意不能了。
commentary::  ^742b10

第四一偈，喻顯地微。
此中喻者，不取餘處虗空，亦不取沙土之迹，
正取空中鳥迹，以空中鳥迹不可說示故。
前風畫喻，是顯默不說意。
此中喻及難說，誠眾捨著，許為宣說，意不同也。
以著心隨聲取義，有多過故。
意令大眾自知離過，所以酷明難說難聞。
orig:: 
　　慈悲及願力，出生入地行，次第圓滿心。
　　智行非慮境，是境界難見，可知不可說。
commentary::  ^742b32

自此下，第二、復顯說大，令生正信。
五偈分三：初、一偈半正顯說大三成就義；
二、有三偈彰己無過，誡眾除失；三、有半偈示說分齊，但是說因。
今初，言三成就者：一、因成就大，謂慈、悲、
願、力為起行本，故名為因；二、因漸成就大，
謂聞、思、慧等為出世智因，起之不頓，故名為漸；
三、教說修成就大，謂即修慧。
真修契實，如於正證，可寄言詮，故名教說。
教說二字，正揀大義，非如果分不可說故。
因成就大者，即初二句。
慈、悲是利他，願通二利，力通上三。
以二利熏修，不同二乘，故名為力。
下句即二利之功，出生地行，正是因義。
二、因漸成就大，即次、第二字。
三、圓滿下，明教說修成就大。
此有二種：一、滿足修，即初八字；二者、觀修，即後兩句。
真修位極，世慮都寂，能滿地智，名滿足修；
真智內發，寂照分明，名為觀修。
如瑩明鏡，垢無不淨，如滿足修；鑒無不徹，如彼觀修。
二修如於出世，但是因分之終；正證捨修，方名果分。
文中慮即聞、思，智即真修之智，心即真修心體。
謂若無聞、思緣慮之心，方名真修之心圓滿，
故唯真修之智所能行耳，故云智行非慮境。
次觀修中是境界者，即真修之境。
難見者，非聞、思能見。
可知者，唯真修自心寂照方知，知即見也。
既難可見，亦難可說，而隨修以顯說大中收，
不同果分，但是深義。
orig:: 
　　佛力故開演，汝等應敬受。
　如是智入行，
　　億劫說不盡，我今但略說，真實義無餘。
　　一心恭敬待。　我承佛力說，勝法微妙音，
　　譬喻字相應，無量佛神力，咸來入我身。
commentary::  ^742b48

第二、佛力下，彰己無過，誡眾無失。
有三偈：初半偈總明，後二偈半別顯。
今初，由說、聽者各有二過，不能得證，故並彰離。
說者二過：一、佛不隨喜說，今云佛力開演，
則知佛已隨喜；二、不平等，今云汝等應受，則情無彼此。
聽二過者：一、見諍過，言我法是、彼法非，
如是執著種種諸見；二、於說法者不生恭敬，
今令敬受，則雙離二過。
以敬法故，無諍過；以敬人故，無後過。
次別顯中二偈半，廣上承力、開演、敬受。
分三段：初一偈顯開演，次一偈顯受，後半偈顯承力。
orig:: 
　　此處難宣示，我今說少分。
commentary::  ^743a6

第三、示說分齊半偈。
言此處者，即牒上義說二大為此處也。
少分者，但是說因耳，謂果分則不可說也。
因果有二義：一、就十地以證智為果分，
方便寄法等為因分，謂寄法可說而證智則不可說也。
又以地法為趣究竟果海之因，所趣果海離言故不可說，故今地法但說因耳。
若以普賢行願廣大如空冥同果海，皆不可說也。
空中鳥迹喻正顯此。 ^743a28

大文。自下第七明說分中三門分別：一來意，
二釋名，三釋文。今初來意者，請儀既終，
已示分齊，彰其地實。
地實難明，寄顯在相，相即因分。
從此已下，廣名地相，令尋相得實，故有此來。
又請分生其正解，此後顯其行修，故次來也。
二釋名，演暢宣陳十地差別，故名說分。
三釋文者，十地即為十段。
就初地中七門分別：一來意，二釋名，三斷障，
四證理，五成行，六得果，七釋文。
初來意者，十地之中最初斷障證理，得聖性故。
二釋名者，唯識論云：初獲聖性，具證二空，
能益自他，生大歡喜故。
此有三義：一得位，二證理，三成行。
由此三故，名極歡喜。
三斷障者，唯識論云：異生性障，是其所斷。
異生即是凡夫，名凡夫我相障。
障於初地，是其所斷。
由斯初地說斷二愚及彼麤重：一執著我法愚，
即異生障；二惡趣雜染愚，即惡趣諸業果等。
此雖非愚，愚品類攝。
下九地各有二愚。
四所證理者，由斷前障，證徧行真如，謂此真如二空所顯，無有一法而不在故。
五所成行者，略有四種：一約增勝，修成施行；
二約所成，起十六大；三約修成，謂信等十行；
四約實行，謂十度等無不皆修。
六、所得果者，略有四種：一、得當地滿時，
調柔等四果；二、得檀行，成大財果；三、通達障空，
得一切障滅果；四、得三性、三無性理智等果。
然上諸門多約行布，若約圓融，一斷一切斷，
一證一切證，一行一切行，一得一切得也。
七、釋文分二：先長行，後偈頌。
前中，若直就經文，應分為二：初明地法；後佛子！
菩薩住此地，多作閻浮提王下，地果。
前中，先廣明；後佛子！
是名下，總結。前中有三：初明入心；次佛子！
此菩薩以大悲為首下，明住地心；後佛子！
菩薩住此歡喜地已，以大願力得見多佛下，明其出心。
十地之文大體皆爾，今且依論判。
長行中分二：先明初地說分；後佛子！
菩薩住此下，校量分。
前中，依論總有一百句，分為三段：初四十句明住分；
二、佛子！菩薩住歡喜地下三十句，釋名分；後佛子！
菩薩住大悲下三十句，安住分。
若通校量勝，即為初地四分。
初云住者，出世菩提心生，堅守初地，更不退失，故稱為住。
然十地之中既三心齊證，則地地之中皆攝前之三位。
此中住分攝發心住，其釋名分攝歡喜行，
後之二分攝救護眾生，離眾生相迴向。
今長行一百句中，初四十句明住分。
orig::  ^743a42

佛子！若有眾生深種善根，善修諸行，善集助道，
善供養諸佛，善集白淨法，為善知識，善攝善清淨深心，
立廣大志，生廣大解，慈悲現前。
commentary::  ^743c24

今初，住分中文分為二：初別顯住法；後菩薩住如是下，結住入位。
前中四十句分四：初十句依何身，次十句為何義，
三有十句以何因，四有十句有何相。
今初，謂深種善根十句為所依身，次為求佛智為所緣境義，
三以大悲為首為發心之因，四以過凡得聖為發心福利之相。
今初，依何身十句：初若有眾生深種善根，此句為總。
眾生即解行之人。
言深種者，約行布，則經一僧祇已積資糧，故云深種。
論經名厚集，別有九句，有九種集：前六護煩惱行，後三護二乘行。
言九集者：一、行集，即善修諸行，善作眷屬持戒故。
三聚非一，故名為諸不淨尸羅。
不生三昧，故首明之。
二、定集，即善集助道，善作眷屬三昧故。
以定資慧，故名眷屬。
三、親近集，即善供養諸佛，供佛欲集聞慧故。
四聚集，即善集白淨法，謂依聞思，彼若名義自性差別，
有上下故成煖頂位，治諸蔽漏故云白淨。
五獲集，即為善知識善攝，由內修實證得外教授故，
修行實證即如實智，亦分上下立於忍位及世第一，
上皆同加行，下四皆已入地。
六淨心集，即善清淨深心，以得出世間正智，
於所緣境無分別智都無所得，不取種種戲論相故名為善淨，
智能契理故曰深心。
七廣集，即立廣大志，深心廣大利故。
八信心集，即生廣大解，以求一切智智故。
九現集，即慈悲現前，以多行慈悲無時暫捨故云現前，以小乘無求佛志無利生心故。
後三護之也。 ^743c30

上十句明依何身竟。
下明為何義。
orig::  ^744a30

為求佛智故；為得十力故；為得大無畏故；
為得佛平等法故；為救一切世間故；為淨大慈悲故；
為得十方無餘智故；為淨一切佛剎無障礙故；
為一念知一切三世故；為轉大法輪無所畏故。
commentary::  ^744a34

第二、有十句為何義者，為求佛果故。
先別顯求果之相；後佛子下，總結發心。
今初，十句：初總，餘別。
總云佛智，謂無上智，知、斷、證、修故。
此智差別有九種，皆悉求之：一、力佛智，
問記為業，以十種力隨機答故；二、無畏佛智，
破邪見業，揀異菩薩，復稱為大；三、平等佛智，
得人、法、無我，教授眾生證入之業；四、救佛智，
以四攝法化眾生業；五、淨佛智，能為救攝用業，
慈悲淨瞋恚故；六、無餘佛智，常以佛眼觀世間眾生業，
十方徧觀，故云無餘；七、無染佛智，以無障礙智嚴其依報，
自然應化，令其信樂為業；八、覺佛智，一念知三世眾生心、
心數法為業；九、轉法輪佛智，解脫方便善巧業。
然上九句，皆先總標智體，後顯其業。
初三自利，後六利他。
利他之中，四攝是利他之行，慈悲是利他之心；後四利他之智。
orig::  ^744a42

佛子！菩薩起如是心：
commentary::  ^744b22

二、總結發心中，言起如是心者，即指前十心，是為發菩提心。
而論云：前六決定中，願善決定。
謂願即初地中發菩提心，即指此十心也。
上說為何義？以有求佛智義故。 ^744b24

下說以何因。
orig::  ^744b30

以大悲為首，智慧增上，善巧方便所攝，
最上深心所持，如來力無量，善觀察分別勇猛力、
智力、無礙智、現前隨順自然智，能受一切佛法，
以智慧教化，廣大如法界，究竟如虗空，盡未來際。
commentary::  ^744b32

第三、以大悲下，明以何因生如是心，謂以大悲為眾生故。
文有十句：初總，餘別。
別有九種：一、增上大，細行苦智慧增上生故；
若了苦苦壞，苦智非增上故。
二、善巧等，即攝大。
四、攝曲屈，隨宜攝故。
三、最上下淳至大，淳至即最上義，謂向發大心許盡眾生界無盡利益，
故曰深心。四、如來力無量者，無量大，攝取如來無量神力生物信故。
五、善觀等，即決定大，於上妙法決定信解，
名善觀分別；於諸眾生決定能度，為勇猛力；
於所治障決能對治，為智力。
無礙智現前，通結上句。
六、隨順自然智，即隨順大。
七、能受等，即受持大，能取大勝法授與眾生故。
八、廣大如法界，即是最妙大。
九、究竟下，即是住盡大。
orig::  ^744b40

佛子！菩薩始發如是心，即得超凡夫地，
入菩薩位，生如來家，無能說其種族過失；
離世間趣，入出世道，得菩薩法，住菩薩處，
入三世平等，於如來種中決定當得無上菩提。
commentary::  ^744c16

第四、佛子！菩薩下，有何相，正顯得位福利之相。
文有九句：初總、餘別。
總云始發如是心者，指前二段；即得超凡夫地者，以得出世間聖道故。
二、入菩薩位下，別有八種過，論皆先法、後喻。
此入聖位，生如來家，如世王子生王家故。
故句句皆有相似法：一、入位過，初成出世間心，如始住胎相似法。
二、生如來家者，即生家過相似法。
三、無能下，種姓過，子相似法，大乘行生故。
四、離世下，道過，以非有漏故，如王之體相似法故。
五、得菩薩法，即法體過，以同體大悲為菩薩體，如王以治國為體相似。
六、住菩薩處者，處過，謂不住道是其住處，
不同凡、小，如世王子不處鄙陋。
七、入三世平等者，業過，謂證平等真如以資慧命，
如無滋味，則壽命夭促，不堪紹繼相似。
八、於如來下，畢定過，佛種不斷，得無上道，
如世王子志氣成立，決定紹位，名成就相似。
總顯與地前不相似也。
orig::  ^744c24

菩薩住如是法，名住菩薩歡喜地，以不動相應故。
commentary::  ^745a8

第二、菩薩住下，結住入位。
住如是法者，指上四段。
名住歡喜地者，是初住地義。
以不動相應故者，釋成住義，一證真理不復失故，二乘異道不能動故。
上初四十句明住分竟。 ^745a10

下三十句，釋名分。
orig::  ^745a16

佛子！菩薩住歡喜地，成就多歡喜、多淨信、
多愛樂、多適悅、多欣慶、多踊躍、多勇猛、
多無鬪諍、多無惱害、多無瞋恨。
commentary::  ^745a18

大文第二釋名分中有三十句：初句總標，
次有十句明喜相，後有二十句明喜因。
今別顯成就下，釋喜相中十句：初總有三喜，
云多歡喜：一、心喜，謂入觀之心適悅；二、
體喜，出觀喜受相應；三、根喜，由前心喜內充，
外及五根輕安調暢，故此喜相亦名為樂。
別中九句：前六自利，喜行之體；後三化他，顯於喜能。
以內及觀心即無喜之喜，不同二禪浮動之喜，
故名極喜，喜之極故。 ^745a24

上釋喜相。
orig::  ^745a38

佛子！菩薩住此歡喜地，念諸佛故生歡喜，
念諸佛法故生歡喜，念諸菩薩故生歡喜，
念諸菩薩行故生歡喜，念清淨諸波羅蜜故生歡喜，
念諸菩薩地殊勝故生歡喜，念菩薩不可壞故生歡喜，
念如來教化眾生故生歡喜，念能令眾生得利益故生歡喜，
念入一切如來智方便故生歡喜。
commentary::  ^745a40

二、彰喜所因，有二十句：先念當得故喜，
後念現得故喜，各有十句。
今初，初句總，餘別。
總云念諸佛者，謂如諸佛所得，我亦當得，故判為念當得也。
別有九種：一、念佛法；二、念佛菩薩；三、念佛行；
四、念佛淨；五、念佛勝；六、念佛不壞；七、念佛教化；
八、念佛利益；九、念佛入。
皆念佛者，為成佛故。
orig::  ^745b4

復作是念：我轉離一切世間境界故生歡喜，
親近一切佛故生歡喜，遠離凡夫地故生歡喜，
近智慧地故生歡喜，永斷一切惡趣故生歡喜，
與一切眾生作依止處故生歡喜，見一切如來故生歡喜，
生佛境界中故生歡喜，入一切菩薩平等性中故生歡喜，遠離一切怖畏毛竪等事故生歡喜。
commentary::  ^745b16

第二、念現得中二：初、正明所念；二、何以故下，隨難徵釋。
前中十句：初總，餘別。
總云我轉離一切世間境界者，轉離一切凡夫取著事故。
然事有麤有細：麤，則外六塵境，通是一切凡夫取著境故；
細，謂現前立少物，謂是唯識性，亦為地前凡夫取著境故。
別有九種。轉離對前有何相中，總、別九句文雖不次，
法體全同，以是念前福利相故，揀異地前不相似故。
疏各配釋。
orig::  ^745b28

何以故？此菩薩得歡喜地已，所有怖畏悉得遠離，
所謂：不活畏、惡名畏、死畏、惡道畏、大眾威德畏，如是怖畏皆得永離。
commentary::  ^745b44

二、隨難徵釋。由捨轉離文義廣故，重徵釋之。
義有四重，謂怖畏於離各有因果，而文分五節：
一、總徵，二、列名總答，三、轉徵，四、舉因顯相，
五、菩薩如是下，結酬初徵。
今初。徵意云：何以此中說離畏耶？
後答意云：以五怖畏是初地障，得初地時法爾離故。
又離此即是此地利益，翻畏名喜，此相最顯。
orig::  ^745c2

何以故？此菩薩離我想故，尚不愛自身，何況資財？
是故無有不活畏。
不於他所希求供養，唯專給施一切眾生，是故無有惡名畏。
遠離我見，無有我想，是故無有死畏。
自知死已，決定不離諸佛菩薩，是故無有惡道畏。
我所志樂，一切世間無與等者，何況有勝？
是故無有大眾威德畏。
commentary::  ^745c14

三、轉徵者，釋離畏所以也。
此之一徵文含四意：一、云何以名為不活畏耶？
二、云何因而有此五畏耶？
此二是怖畏因果。
三、云何以名為永離耶？
四、云因何令此得永離耶？
此二是離畏因果。
若得因離，自然無果。
次四、舉因顯相以答者，謂正舉離因顯離果相，
反顯畏因及畏果相，故通有四意酬前四徵。
如不愛自身何況資財是離不活因，則反顯愛身資財是不活畏因。
若不畏不活即是離畏因，則反顯畏於不活是此畏果。
餘四例然。又此離因即是能治，其怖畏即是所治。
orig::  ^745c26

菩薩如是遠離驚怖、毛竪等事。
commentary::  ^745c46

五、菩薩如是下，結酬。
初徵前云何以能離，今酬云如上三段，所以能離。 ^745c48

上三十句釋名竟。
下三十句，安住分。
orig::  ^746a2

佛子！此菩薩以大悲為首，廣大志樂無能沮壞，轉更勤修一切善根而得成就。
commentary::  ^746a6

自下大文第三、佛子！
此菩薩以大悲下，安住地分中有三：初、
總明安住；二、所謂下，別顯安住；三、佛子！
菩薩以成下，總結安住。
今初，文有三句：一、大悲為首，是安住因。
菩薩所行皆為眾生，悲為行本，故云為首。
二、廣大志樂無能沮壞，是安住觀。
謂契理深心為大，故煩惱不能壞；悲化兼物為廣，故小乘不能壞。
三、更勤修一切善根而得成就，是安住行。 ^746a10

下別顯安住，有三十句，即為三段。
orig::  ^746a24

所謂：信增上故，多淨信故，解清淨故，信決定故，
發生悲愍故，成就大慈故，心無疲懈故，
慚愧莊嚴故，成就柔和故，敬順尊重諸佛教法故。
commentary::  ^746a26

二、別顯安住，即顯前勤修善根。
云何勤修？文有三十句，顯三種成就：一、
信心成就，二、修行成就，三、迴向成就。
信為行始，次依信起行，後迴行成德，以為行修次第。
今初，信心十句增上者，謂下所列諦實等境，
深信決定，名為增上。
別中有九：初六始起信心，後三信增成欲。
前中，初二自利，後四利他。
orig::  ^746a32

日夜修習善根無厭足故，親近善知識故，
常愛樂法故，求多聞無厭足故，如所聞法正觀察故，
心無依著故，不躭著利養、名聞、恭敬故，
不求一切資生之物故，生如寶心無厭足故。
commentary::  ^746a44

第二、日夜下，修行成就中，九句總云無厭足者，即無間修。
別有八集：前七教行，後一證行。
前中，初二攝法方便：一、親近集，近善友，
意在不忘諸法故；二、樂法集，於問答中，
論議解釋，心喜樂故。
後五句次第修行。
於中，前三內觀順理之行：一、多聞集，即聞慧；
二、正觀集，即思慧；三、不染著，即修慧，於三昧中無依著故。
後二隨緣離著行，謂：六、不貪集；七、不求集，
是少欲行，未得不求故；八、如寶集，即證行圓滿，常現前故。
orig::  ^746b4

求一切智地故；求如來力、無畏、不共佛法故；
求諸波羅蜜助道法故；離諸諂誑故；如說能行故；
常護實語故；不汙如來家故；不捨菩薩戒故；
生一切智心，如山王不動故；不捨一切世間事，
成就出世間道故；集助菩提分法，無厭足故；常求上上殊勝道故。
commentary::  ^746b22

第三求一切智下迴向成就，謂求一切智是迴向菩提，有十二句。
初句即所求之事名之為家，一切智地是求處故。
下十一句即能求之因。
初句求如來力等顯能求之觀，餘十句能求之行。
初求諸度名無障求，謂求諸度無著法故能除蔽障。
下九句別，別治諸障故。
一離求治於諂曲，見乞者求詐現方便，一向無心與故。
二如說能行求是治妄語，謂許而不與等，此治檀中二垢。
三者護求治戒一垢，犯不覆藏故。
四不污求治忍一垢，謂惱亂他業是污如來利益家故。
五不捨求治進一垢。
六不動求治禪二垢，一者亂心外攀如山治之，二者不能調伏憶想分別一切智心治之。
下三句治般若三垢，謂七不捨成就求治障不住道垢，
八者集求治障助道垢，九者常求證障證道垢，於上勝妙證法之中願欲心薄故。 ^746b32

上來迴向成就竟。
下總結。
orig::  ^746c12

佛子！菩薩成就如是淨治地法，名為：安住菩薩歡喜地。
commentary::  ^746c14

第三總結者，上三十句廣勤行具足成就。
此勤行有四：一信、二欲、三精進、四方便。
信謂忍受決定，欲謂希求趣彼行故。
初十句中，前七是信，後三是欲。
次十是精進，對行造修。
後十是方便行，成巧求故。
是名此地說分中安住，故云成就。
如是淨治地法，名為安住。 ^746c18

上安住分竟。 ^746c28

下第四、校量勝，分有三：初、願勝，為標志遐廣；
二、修行勝，依願造修；三、果益勝，即位行成就。 ^746c30

今初，敘意。 ^746c32

然其勝義乃有眾多，統而收之，不出三種，
謂願、行、智。此三歷位，故有眾多。
略明十位：一、初發心勝；二、信勝；三、解勝；
四、行勝；五、願勝〔上即三心〕；六、證入勝；七、
從七地去，權實自智勝；八、無功起行勝；
九、上等諸佛勝；十、究竟勝，所謂諸佛三心果滿故。
今此正明行、願勝也。
言圓融者，以稱性故。
一願之中具一切願，即入重重。
六相圓融，正在此文。
此是疏義，其文未錄。
orig::  ^746c36

佛子！菩薩住此歡喜地，能成就如是大誓願、
如是大勇猛、如是大作用。
commentary::  ^747a4

二、正釋。文中分二：初顯十願彰自利行，後明十盡句與眾生共。
今初，分四：初、總標；二、所謂下，別列；三、佛子！
菩薩住此歡喜地下，總結；四、以此十願門為首下，明攝眷屬。
初十願彰自利行。
初總標也。能成就言，該下三句：如是一句，
始起要期；次大勇猛，乃起方便；三大作用，願遂行成。
orig::  ^747a8

所謂：生廣大清淨決定解，以一切供養之具，
恭敬供養一切諸佛，令無有餘；廣大如法界，
究竟如虗空，盡未來際一切劫數無有休息。
commentary::  ^747a20

初供養願，總明供養。
論云：供養勝田，通師及三寶。
今從勝故，但云供佛。
次云廣大。如法界下，彰願德。
言如法界攝功德大，如虗空因大，盡未來時大。
一切劫下，明願分齊。
orig::  ^747a26

又發大願：願受一切佛法輪，願攝一切佛菩提，
願護一切諸佛教，願持一切諸佛法。
廣大如法界，究竟如虗空，盡未來際一切劫數無有休息。
commentary::  ^747a34

二、受持願：初句標願，此受持亦名護法願。
次願行相四句，皆通二利：受謂受領；攝謂攝屬，
謂攝授正法；護謂防護；持謂任持，謂護持正法。
次廣大下，願德能。
一切劫下，願分齊。
orig::  ^747a40

又發大願：願一切世界佛興于世，從兜率天宮沒、
入胎、住胎、初生、出家、成道、說法、示現涅槃，
皆悉往詣，親近供養，為眾上首，受行正法，
於一切處一時而轉，廣大如法界，究竟如虗空，盡未來際一切劫數無有休息。
commentary::  ^747a48

三、轉法輪願：初句，標；次一切世界轉處；
從兜率下，轉時，謂現八相時；皆悉下，二句，
攝法方便；次於一切處下，二句，明轉法頓周；
次廣大下，願德；一切劫下，轉分齊。
orig::  ^747b10

又發大願：願一切菩薩行廣大無量，不壞不雜，
攝諸波羅蜜，淨治諸地，總相、別相、同相、
異相、成相、壞相，所有菩薩行皆如實說，
教化一切，令其受行，心得增長，廣大如法界，
究竟如虗空，盡未來際一切劫數無有休息。
commentary::  ^747b18

四、修行，二、利願。願一切下，明行相。
攝諸波羅蜜，即是行體。
次淨治諸業，即是行業。
總相下，明行方便，六相圓融。
自利，如實說利他。
次教化一切下，明心得增長。
廣大下，願德。末句願分齊。
orig::  ^747b28

又發大願：願一切眾生界，有色、無色，有想、
無想，非有想、非無想，卵生、胎生、濕生、化生，
三界所繫，入於六趣一切生處，名色所攝；
如是等類，我皆教化，令入佛法，令永斷一切世間趣，
令安住一切智智道，廣大如法界，究竟如虗空，盡未來際一切劫數無有休息。
commentary::  ^747b36

五、成熟眾生願。就行相中，初明所化眾生通有十類，
該盡三界，但麤細不同：有色為麤，無色為細；
有想為麤，無想為細；非有想為細，非無想為麤。
四生該於六道，人、傍生具四，鬼通胎、化二，
地獄及諸天中有，唯化生人有。
卵生者，毗舍佶夫人生三十二卵，卵各出一兒；
般遮羅王妃生五百卵，卵各一子。
濕生，如頂生王，從頂皰而生。
化生者，如劫初起，人皆化生，我皆教化。
令入下，別明所為。
謂未信者，令信入佛法；已信者，令證入。
言斷世間趣，謂業、惑、苦三道通因果。
次廣大下，德能。一切劫下，分齊。
orig::  ^747b46

又發大願：願一切世界廣大無量，麤細、
亂住、倒住、正住，若入、若行、若去，如帝網差別，
十方無量種種不同，智皆明了，現前知見；
廣大如法界，究竟如虗空，盡未來際一切劫數無有休息。
commentary::  ^747c18

六、承事願。願往諸佛土，常見諸佛，恒敬事聽受故。
願一切下，承事行相。
初明所知，次辨能知。
前中廣大下，別有三種：一、一切相；二、真實義相；
三、無量相。今初，界相不同，故云一切；小中含大，故云無量。
麤細者，明體質麤妙，謂業報等殊。
亂住下，謂安立不同。
亂則不依行伍，倒即覆剎，正即仰剎。
若入、若行、若住，謂世界道路往來。
一者、順後。入即攝他入己，去即為他所攝，行即往來不住故。
如帝網差別，即真實義相。
土土同體，不守自性，互相涉入，如帝珠網，故名真實。
智皆明了者，辨能知也。
謂真實義相，唯智能知故。
廣大下，願德。一切下，分齊。
orig::  ^747c26

又發大願：願一切國土入一國土，一國土入一切國土，
無量佛土普皆清淨，光明眾具以為莊嚴，
離一切煩惱，成就清淨道，無量智慧眾生充滿其中，
普入廣大諸佛境界，隨眾生心而為示現，
皆令歡喜，廣大如法界，究竟如虗空，盡未來際一切劫數無有休息。
commentary::  ^747c48

七淨土願，願清淨自土，安立正法及能修行眾生故。
於行相中總有七淨：一同體淨，以同法性故令一多互相即入。
二普皆嚴淨者，即自在淨，如摩尼珠美惡斯現、
淨穢圓通，故云普皆清淨。
三光明眾具下明莊嚴淨，即相淨也。
四離一切下明受用淨，謂受用此土離過成德故。
五無量智慧下住處眾生淨，謂具德人居故。
六普入下因淨，謂鏡智淨識及後智通慧為依，故云是諸佛境界。
七隨眾生下果淨，即臨機示現。
末二句德能分齊。
orig::  ^748a10

又發大願：願與一切菩薩同一志行，無有怨嫉，
集諸善根；一切菩薩平等一緣，常共集會，
不相捨離；隨意能現種種佛身，任其自心能知一切如來境界威力智慧，
得不退如意神通；遊行一切世界，現形一切眾會，
普入一切生處，成就不思議大乘，修菩薩行；
廣大如法界，究竟如處空，盡未來際一切劫數無有休息。
commentary::  ^748a28

八不離願，願與一切眾生處恒不離佛，菩薩得同意行故。
行相中有十二句，初一句總，後句結。
中十別明菩薩行，前五修行同，後得不退下五德用同。
修菩薩行，結也。廣大下德能分齊。
orig::  ^748a40

又發大願：願乘不退輪行菩薩行，身、語、意業悉不唐捐。
若暫見者，則必定佛法；暫聞音聲，則得實智慧；
纔生淨信，則永斷煩惱。
得如大藥王樹身，得如如意寶身，修行一切菩薩行，
廣大如法界，究竟如虗空，盡未來際一切劫數無有休息。
commentary::  ^748a48

九、利益願，願於一切時恒作利益眾生事，無有空過故。
行相中二：先總明，謂乘念不退，圓滿教輪，三業皆益。
若暫見下，別顯，有二不空：一、作業必定不空；
三、業能安樂故，謂見身行行，聞口說法，
能生智慧，念意實德，諸惑不生。
得如大藥王樹下，次利益不空二喻，皆喻拔苦：
樹拔病苦，寶拔貧苦。
廣大下，德能分齊。
orig::  ^748b10

又發大願：願於一切世界成阿耨多羅三藐三菩提，
不離一毛端處；於一切毛端處，皆悉示現初生、
出家、詣道場、成正覺、轉法輪、入涅槃。
commentary::  ^748b24

十、成正覺願，願與一切眾生同時得無上菩提，恒作佛事故。
行相中二：初成菩提體，即自運已圓；次不離一毛下，
菩提作業，即運他不息。
有七種業：一、從不離一毛至入涅槃，是示成正覺業。
一切毛端是成佛處。
上云一切世界乃平漫十方，此徧法界一一毛端極小量處，
皆於其中八相成道，以彼皆有可化眾生故。
orig::  ^748b30

得佛境界大智慧力，於念念中，隨一切眾生心，
示現成佛，令得寂滅。
commentary::  ^748b44

二、說實諦業，謂說四真諦令悟實故。
orig::  ^748b48

以一三菩提，知一切法界即涅槃相。
commentary::  ^748c2

三，證教化業。以一極無二之菩提，契差別性淨之涅槃，則不復更滅。
說此證法，令物生信，名教化業。
orig::  ^748c4

以一音說法，令一切眾生心皆歡喜。
commentary::  ^748c8

四、種種說法業，一音稱機故。
orig::  ^748c10

示入大涅槃，而不斷菩薩行。
commentary::  ^748c12

五、不斷佛種業。涅槃常住，動寂無二，雙林應盡，
增物悲戀，故云示入。
既非永滅，常作佛事，故佛種不斷。
此得果不捨因也。
orig::  ^748c14

示大智慧地，安立一切法。
commentary::  ^748c20

六、法輪不住業。大智慧地唯一事實，即是佛智，
能生萬物，終歸於此，故名為地。
而智慧門隨機萬差，名安立一切。
orig::  ^748c22

以法智通、神足通、幻通自在變化，充滿一切法界。
commentary::  ^748c28

七、自在業三種通，即自在所依。
法智通者，觀一切法無性相故。
神足通者，自身現生住滅修短隨心自在故。
幻通者，轉變外事無不隨意。
orig::  ^748c30

廣大如法界，究竟如虗空，盡未來際一切劫數無有休息。
commentary::  ^748c36

此彰德能分齊。
orig::  ^748c40

佛子！菩薩住歡喜地，發如是大誓願、如是大勇猛、如是大作用。
commentary::  ^748c42

此總結十願也。
上十願竟
orig::  ^748c46

以此十願門為首，滿足百萬阿僧祇大願。
commentary::  ^748c48

大文第四、以此下，明攝眷屬。
謂此十大願，一一願中有百千萬阿僧祇大願以為眷屬，則此十願攝無不盡。 ^749a2

上明十願彰自勤行竟。
下十盡句，與眾生共。
orig::  ^749a6

佛子！此大願以十盡句而得成就。
何等為十？所謂：眾生界盡、世界盡、虗空界盡、
法界盡、涅槃界盡、佛出現界盡、如來智界盡、
心所緣界盡、佛智所入境界界盡、世間轉法轉智轉界盡。
commentary::  ^749a10

此以十盡句與眾生共，謂前十願皆為眾生，
由十無盡成前大願，皆無盡也。
初句為總，何等下徵。
釋有十句，眾生為總，餘九為別，皆集成度生義故。
皆云盡者，無斷盡故。
orig::  ^749a18

若眾生界盡，我願乃盡；若世界乃至世間轉、
法轉、智轉界盡，我願乃盡。
而眾生界不可盡，乃至世間轉、法轉、智轉界不可盡故，我此大願善根無有窮盡。
commentary::  ^749a26

二、大願成就中，先反顯；而眾生下，順明無盡所以。
上校量勝中，初願勝竟。 ^749a32

下二、修行勝。
orig::  ^749a34

佛子！菩薩發如是大願已，則得利益心、
柔軟心、隨順心、寂靜心、調伏心、寂滅心、
謙下心、潤澤心、不動心、不濁心。
commentary::  ^749a36

第二、佛子下，修行勝，即行校量，有十種行。
就文分三：初、明行所依心；二、成淨信下，
顯所成行相；三、佛子！
菩薩如是下，結十名體。
今初，由先大願熏心故，則得利益等十心為起行依，於後十行起作自在故。
十行分九，慈、悲合故。 ^749a42

第二、別顯行相。列有十門：一、信行，二、悲，
三、慈，四、施，五、無疲厭，六、知經論，七、了世法，
八、慚愧莊嚴，九、堅固力，十、供養佛。
orig::  ^749b4

成淨信者，有信功用：能信如來本行所入、
信成就諸波羅蜜、信入諸勝地、信成就力、
信具足無所畏、信生長不可壞不共佛法、
信不思議佛法、信出生無中邊佛境界、
信隨入如來無量境界、信成就果。
舉要言之，信一切菩薩行，乃至如來智地說力故。
commentary::  ^749b10

二、正釋中，初成淨二句，攝德成人；次能信下，
正顯信相，有十一句，文分三別：初能信如來一句，
總信因果；次信成就下九句，別明因果。
九中，初二句為因，餘七為果；舉要下一句，總信一切因果智地。
orig::  ^749b20

佛子！此菩薩復作是念：諸佛正法，如是甚深，
如是寂靜，如是寂滅，如是空，如是無相，
如是無願，如是無染，如是無量，如是廣大。
commentary::  ^749b28

第二雙辨慈悲二行中有二：先明三觀為方便，後菩薩見諸眾生下明所起之行。
前中三觀即為三段：諸佛正法下九句，明遠離最上第一義樂觀。
初總云佛法者，唯佛教證所能顯故。
具下諸義所以甚深，別有九種甚深。
orig::  ^749b34

而諸凡夫，心墮邪見。
commentary::  ^749b44

第二具足諸苦觀，約十二因緣明之。
然十二因緣具業惑苦，今但云苦觀者，業惑是苦因故。
下文有二段：初凡夫邪見總，次無明下四行半經別明三支，
後三界田下別明後九支。
orig::  ^749b46

無明覆翳，立憍慢高幢，入渴愛網中，行諂誑稠林不能自出，
心與慳嫉相應不捨，恒造諸趣受生因緣。
commentary::  ^749c6

後無明覆翳下別有九種邪見，初五無明即具五種邪見，
次三是行，後一是識支。
業及識種亦名邪見者，邪見俱故、邪見引故。
所以無明句多者，顯一切煩惱皆能發潤而發業位，無明力增故委明之。
憍慢諂誑慳嫉俱如論釋。
orig::  ^749c10

貪、恚、愚癡積集諸業日夜增長，以忿恨風吹心識火熾然不息，
凡所作業皆顛倒相應。
commentary::  ^749c20

次三句，明行支。初貪恚一句，集業邪見。
次以忿恨風下二句，別明行支。
吹心識火熾然邪見，即內心思業為煩惱風。
次凡所作業，即作業邪見，即兼動身口。
orig::  ^749c24

欲流、有流、無明流、見流，相續起心識種子。
commentary::  ^749c32

三、欲流下，第九、心意識邪見，明所引識支。
上明前際三支竟。 ^749c34

下明中後九支。
orig::  ^749c36

於三界田中復生苦芽，所謂名色共生不離，
此名色增長生六處聚落，於中相對生觸，
觸故生受，因受生愛，愛增長故生取，取增長故生有。
commentary::  ^749c38

三、明中後九支，文分三段：初於三界下，
至有生，明自相。言自相者，謂現在名色等支體狀別故。
次有生下，至長苦聚，明同相。
言同相者，謂未來二支亦同現在有名色等故。
三、是中下，至如影像，明顛倒相。
今初，自相言三界，乃所生之處復生苦芽，即名色也。
言共生不離者，謂與阿賴耶識共生不離也。
攝論云：本識有三種相：一、自相，謂本識自體；
二、因相，謂種子識；三、果相，謂異熟識。
以有三相共通因果。
今言共生不離者，意謂本識以所持雜染種子為因，
即感名色為異熟果，是則識支因相一半在過去持餘雜染因，
一半與後名色所依，故云共彼生，謂名色但從種子依識而生，
不雜本識生也。故過去三支唯有二支半中，
後有九支半，如此方顯相續義也。
名色增長成餘八支，非別有體。
orig::  ^749c44

有生故，有生、老、死、憂、悲、苦、惱，如是眾生生長苦聚。
commentary::  ^750a24

二、同相：生及老死正顯同相。
言同相者，謂未來二支亦同現在有名色等，生死既同則苦亦同也。
如是下。結前十二。
前二支支半為能生長，後九支半為所生長。
orig::  ^750a26

是中皆空，離我、我所，無知、無覺，無作、無受，
如草木石壁，亦如影像。
commentary::  ^750a34

三顛倒相中言是中者，是前十二因緣中。
皆空已下明倒所以。
由空謂有所以名倒，以緣生無性故空。
離我我所釋成空義，離我人空、離所法空。
無知下釋無我我所。
知覺通外小，外道僧佉說覺以為神相，
衛世說知以為神相，皆執神為我。
今無知覺，成上自體本無有我。
若約小乘就五蘊說，受蘊名覺、三蘊名知；
約六根說，身識名覺、餘五名知。
五陰造業故云作者，當陰招報故云受者，今並遣之故都云無。
如草木下喻無知覺義。
orig::  ^750a38

然諸眾生，不覺不知。
commentary::  ^750b8

第三、彼二顛倒。觀妄苦本空，得而不覺；
真樂本有，失而不知；遠樂就苦，名彼顛倒。 ^750b10

上三觀為方便竟。
orig::  ^750b12

菩薩見諸眾生於如是苦聚不得出離，是故即生大悲智慧。
復作是念：此諸眾生我應救拔，置於究竟安樂之處。
是故即生大慈光明智。
commentary::  ^750b16

第二、正起慈悲。初明興悲，謂見苦應拔。
次復作下，興慈，謂無樂應與。
既言具苦，必不知樂故。 ^750b22

十行中，上合二三慈悲行竟。 ^750b24

下施行。
orig::  ^750b26

佛子！菩薩摩訶薩隨順如是大悲、大慈，
以深重心住初地時，於一切物無所悋惜，
求佛大智，修行大捨。
commentary::  ^750b28

第四、施行。於中三段：初、總明施行，二、別顯施物，
三、總結行成。今初，文有五句：一、明施所依，
即大慈悲；二、以深重下，彰其施位，以初地檀度得圓滿故；
於一切下，明施體相；求佛大智，顯施所為，結施行名。
orig::  ^750b32

凡是所有一切能施，所謂：財穀、倉庫、金銀、
摩尼、真珠、瑠璃、珂貝、璧玉、珊瑚等物，珍寶、
瓔珞、嚴身之具，象馬、車乘、奴婢、人民、城邑、
聚落、園林、臺觀、妻妾、男女、內外眷屬，及餘所有珍玩之具，
頭目、手足、血肉、骨髓，一切身分皆無所惜。
commentary::  ^750b40

二、凡是所有下，別明施物，偏顯上文一切無吝。
施有二種：一、外施，謂財穀四事等；二、內施，即頭目等。
orig::  ^750c2

為求諸佛廣大智慧，是名菩薩住於初地大捨成就。
commentary::  ^750c6

三、為求下，總結行成。
先結所為；是名下，正結行成。
然初地行應具三施，從增勝說但舉於財，
二、三地中方得無畏，四地已上乃行法施。 ^750c8

四、施行竟。
orig::  ^750c12

佛子！菩薩以此慈悲大施心，為欲救護一切眾生，
轉更推求世、出世間諸利益事無疲厭故，即得成就無疲厭心。
commentary::  ^750c14

第五無疲厭行中有三：初牒前起後，次轉更下正顯行相，三即得下結共成行。 ^750c20

五、無疲厭行竟。
orig::  ^750c22

得無疲厭心已，於一切經論心無怯弱；
無怯弱故，即得成就一切經論智。
commentary::  ^750c24

六，成知經論智行。
orig::  ^750c28

獲是智已，善能籌量應作、不應作，於上、
中、下一切眾生，隨應、隨力、隨其所習如是而行，是故菩薩得成世智。
commentary::  ^750c30

七、成就世智行。言隨應者，隨機所應，宜以何法。
隨力者，隨己智力所能，隨他智力所堪。
隨其所習者，約機現作，論釋隨宜。
orig::  ^750c36

成世智已，知時知量，以慚愧莊嚴勤修自利利他之道，是故成就慚愧莊嚴。
commentary::  ^750c42

八、慚愧行知時下，正顯行相。
時有三種：一者、念時，如是時中宜修定等，剎那不間故。
二、日夜時，晝則存心，初、中、後夜亦勿廢故。
三、所作必不斷時，此即知量，謂量力所能，
亦愛亦策，勿令過分有休廢故。
以此之時修前八科二利之行，煩惱睡蛇晝夜不雜，為慚愧服而自莊嚴。 ^750c46

八，慚愧行。
orig::  ^751a8

於此行中，勤修出離，不退不轉，成堅固力。
commentary::  ^751a10

第九成堅固力，謂此即前慚愧二利行中，
欲早求度應當精勤，不退自分不轉勝進。 ^751a12

九，堅固力行。
orig::  ^751a14

得堅固力已，勤供諸佛，於佛教法能如說行。
commentary::  ^751a16

第十，供養行。利養、供養，通二供養。
orig::  ^751a18

佛子！菩薩如是成就十種淨諸地法，所謂：
信、悲、慈、捨、無有疲厭、知諸經論、善解世法、
慚愧堅固力、供養諸佛、依教修行。
commentary::  ^751a20

大文第三、佛子下，結十名體用。
先結體用；所謂下，結名。
言體用者，此十即是淨諸地法，以治十障故。
障如前說。問：前安住地分有三十句，亦名信、
慈、悲等，與此何異？
論答云：前是清淨此地法，以局初地；今盡是盡淨諸地障，此十種法於一切地能淨修治故。 ^751a26

上第二，修行勝依願造修竟。 ^751a36

大文第三果利益校量勝即位果，有四種果：
一、調柔果；二、發趣果；三、攝報果；四、願智果。
通稱果者，地中滿足故。
別言調柔者，謂調鍊柔熟，以供養攝化等為能調鍊，
信等十行為所調鍊，由行供等令信調柔，隨意堪用故名調柔。
下鍊金喻，其義甚顯。
二、發趣者，發謂發進，趣謂趣向，發自此地、趣向後後為所發趣。
下商人喻，義甚相似。
三、攝報果者，王位之身酬因名報，因成納果故名為攝。
四、內證願力教智自在，令業用無邊故名願智果。
發趣文局初地、義通十地，餘三義局初地、文通十地。
orig::  ^751a38

佛子！菩薩住此歡喜地已，以大願力得見多佛。
所謂：見多百佛、多千佛、多百千佛、多億佛、
多百億佛、多千億佛、多百千億佛、多億那由他佛、
多百億那由他佛、多千億那由他佛、多百千億那由他佛。
commentary::  ^751b10

第五、四果，即為四別。
今初、調柔果，文有法、喻、合。
法中四者：一、見佛為鍊行緣，二、悉以下所鍊行體，
三、以前二下別地行相，四、是菩薩隨所下鍊行成熟。
初中以大願力是見佛因，力兼神力，故論云以勝通幻見色身佛，
以正願力見法身佛，即功德法身。
言多百者，是多箇百、多箇千，然一中已攝於多，理實入華藏剎海見法界身雲也。
orig::  ^751b18

悉以大心、深心，恭敬尊重，承事供養，衣服、
飲食、臥具、醫藥，一切資生悉以奉施，亦以供養一切眾僧，以此善根皆悉迴向無上菩提。
佛子！此菩薩因供養諸佛故，得成就眾生法。
commentary::  ^751b32

二、所鍊行體中，以行入行，故名為鍊，如金入火然。
有三種入：一、入功德，即供佛行，去薄福垢；
二、以此善根下，入無上果，即迴向上，去下劣垢；
三、佛子！此菩薩下，入大悲心，即利生行，去懈怠垢。
orig::  ^751b40

以前二攝攝取眾生，謂布施、愛語；後二攝法，
但以信解力故行，未善通達。
是菩薩十波羅蜜中，檀波羅蜜增上；餘波羅蜜非不修行，但隨力隨分。
commentary::  ^751b48

三、別地行相中，先約四攝。
然四攝望前猶是利生法，望後為別地行相，
以因利生之便，故此明之。
愛語是法施，初地檀滿，故說二增；為別地證相，各說一增。
以十地難分，故寄十度以顯差別。
其實地地具修，稱性圓融，一具一切。
orig::  ^751c6

是菩薩隨所勤修，供養諸佛，教化眾生，
皆以修行清淨地法，所有善根悉以迴向一切智地，
轉轉明淨，調柔成就，隨意堪用。
commentary::  ^751c16

四、所鍊行成熟中總收三入：初牒供佛化生以為能練，
信等淨法以為所鍊，後舉前迴向能鍊信等淨也。
言轉轉者，此之信等於初地中三節淨，
謂初住地時證前緣修令成真修已是一淨，
二行校量中對除障法復一度淨，今此地後更歷三修故云轉轉。
orig::  ^751c22

佛子！譬如金師善巧鍊金，數數入火，轉轉明淨，
調柔成就，隨意堪用。
commentary::  ^751c34

第二喻中，金師喻菩薩，金喻信等，火喻供等三行。
三行非一，名數數入。
調柔成就喻鍊行成就。
信等眾行未證真前，但約緣修為對治行，妄識為體。
證真之後，乃知信等非是今有，即如來藏中恒沙佛法真心為體。
今已證真，寄相顯真，故分能所。
orig::  ^751c38

菩薩亦復如是，供養諸佛，教化眾生，皆為修行清淨地法，
所有善根悉以迴向一切智地，轉轉明淨，
調柔成就，隨意堪用。
commentary::  ^751c48

第三法合，準喻可知。
orig::  ^752a6

佛子！菩薩摩訶薩住於初地，應從諸佛、
菩薩、善知識所推求請問於此地中相及得果，
無有厭足，為欲成就此地法故；亦應從諸佛、
菩薩、善知識所推求請問第二地中相及得果，
無有厭足，為欲成就彼地法故；亦應如是推求請問第三、
第四、第五、第六、第七、第八、第九、第十地中相及得果，
無有厭足，為欲成就彼地法故。
commentary::  ^752a8

第二發趣果中二：初正明發趣果，後佛子！
是名下總結地相。
前中有四：一法，二喻，三合，四結。
法中亦四：一問，二知，三行，四到。
知是明解，正能發趣。
然由問故知，所以先問，知意在行，行必能到。
初地已滿而更問者，一問勝進，二問一地之中具攝一切諸地功德故。
問中相及得果者，相即隨諸地中所有諸障及對治相故，謂諸地能所觀相。
得者即正證出世間智故，果者因證智力得世間出世間智故。
相即方便智，得是根本智，果即後得。
後得緣俗故名世間，無分別故復名出世。
orig::  ^752a22

是菩薩善知諸地障對治，善知地成壞，
善知地相果，善知地得修，善知地法清淨，
善知地地轉行，善知地地處非處，善知地地殊勝智，
善知地地不退轉，善知淨治一切菩薩地乃至轉入如來地。
commentary::  ^752a42

第二、明知由問故知，知不異問故。
orig::  ^752b2

佛子！菩薩如是善知地相，始於初地起行不斷，
如是乃至入第十地無有斷絕；由此諸地智光明故，成於如來智慧光明。
commentary::  ^752b4

第三、佛子下，行；次由此下，到，並可知。
orig::  ^752b10

佛子！譬如商主善知方便，欲將諸商人往詣大城，
未發之時，先問道中功德過失，及住止之處安危可不，
然後具道資糧，作所應作。
佛子！彼大商主雖未發足，能知道中所有一切安危之事，
善以智慧籌量觀察，備其所須令無乏少，
將諸商眾乃至安隱到彼大城，身及眾人悉免憂患。
commentary::  ^752b12

第二喻中，初喻前問，有二方便：一、不迷方便，
道中喻行因，住止喻得地，各有障治，故曰安危；
二、資具方便，具資糧故，不迷多約利他，
資具多明自利；次佛子！
彼大商主下，喻知；善以智慧下，喻行；四、
乃至下，喻到。
orig::  ^752b24

佛子！菩薩商主亦復如是，住於初地，善知諸地障對治，
乃至善知一切菩薩地清淨，轉入如來地，
然後乃具福智資糧，將一切眾生經生死曠野險難之處，
安隱得至薩婆若城，身及眾生不經患難。
commentary::  ^752b34

第三合中，初合知，然後下合行，安隱下合到。
喻中略行，合中略問，欲影顯耳。
orig::  ^752b42

是故，菩薩常應匪懈勤修諸地殊勝淨業，乃至趣入如來智地。
commentary::  ^752b46

第四、結勸，可知。
orig::  ^752c2

佛子！是名：略說菩薩摩訶薩入菩薩初地門，廣說則有無量無邊百千阿僧祇差別事。
commentary::  ^752c4

第二、佛子下，總結地相。
行修已竟，故於此結。
前說分齊深故，說其一分；此中廣故，說所不盡。
orig::  ^752c8

佛子！菩薩摩訶薩住此初地，多作閻浮提王，
豪貴自在，常護正法。
commentary::  ^752c12

大文第三、攝報果利益勝。
中分二：先明在家果；後是菩薩若欲下，出家果。
前中復二：初上勝身，顯其報勝；後能以大施下，明上勝果。
今初，閻浮提王者，即鐵輪王，常護正法，應是行勝。
orig::  ^752c16

能以大施，攝取眾生。
善除眾生，慳貪之垢。
常行大施，無有窮盡。
布施愛語，利益同事。
commentary::  ^752c24

二、上勝果者，依前王報起於勝行，是身之果。
於中二：初行、後願。
前中亦二：一、大悲利他，謂若施、若攝。
orig::  ^752c28

如是一切諸所作業，皆不離念佛，不離念法，
不離念僧，不離念同行菩薩，不離念菩薩行，
不離念諸波羅蜜，不離念諸地，不離念力，
不離念無畏，不離念不共佛法，乃至不離念具足一切種、一切智智。
commentary::  ^752c32

二、不失自利，正作利他業時，即不離念佛等故。
謂利他事中，迴向菩提故，成大功德事；
不生分別故，除諸妄想；順理合體，故云不離。
orig::  ^752c40

復作是念：我當於一切眾生中為首、為勝、
為殊勝、為妙、為微妙、為上、為無上、為導、
為將、為帥，乃至為一切智智依止者。
commentary::  ^752c46

二、復作下，明願，有十一句：前七自德，後四攝化。
首唯是總，謂大菩提位尊高故。
妙等唯別，勝大亦總亦別。
導謂分別法義。將者，令他得證義，滅諸煩惱故。
後二約智，前因後果。
帥者，教令入正道故。
後句以大菩提而教化故。
orig::  ^753a4

是菩薩若欲捨家，於佛法中勤行精進，
便能捨家、妻子、五欲，依如來教出家學道。
既出家已，勤行精進，於一念頃得百三昧，
得見百佛，知百佛神力，能動百佛世界，
能過百佛世界，能照百佛世界，能教化百世界眾生，
能住壽百劫，能知前後際各百劫事，能入百法門，
能示現百身，於一一身能示百菩薩以為眷屬。
commentary::  ^753a14

第二出家果中，初捨俗出家，後既出已下謂既為眷屬修行剋證禪定勝業。
勝業有二：一者三昧勝，即勝定體；二三昧所作勝，謂因三昧得見佛等。
文有十一句明其二利：初二句自利，一見百佛者十方各十他受用身，
二知神力取其所加；次四句利他，有信機者動剎現通，
次三有悟機者往剎光照正授以法；次有二句竪論二利留命住劫，
後三句二利速疾。
orig::  ^753a26

若以菩薩殊勝願力自在示現，過於是數，
百劫、千劫、百千劫，乃至百千億那由他劫不能數知。
commentary::  ^753a42

第四願智果，正願久積以智內照，故其自在示現難可窮究，
則顯上來百數彰地階差非定爾也。
今行合法界是圓融實德，故云過此。 ^753a46

下偈頌。
orig::  ^753b2

爾時，金剛藏菩薩欲重宣其義而說頌言：
　　若人集眾善，具足白淨法，供養天人尊，
　　隨順慈悲道，信解極廣大，志樂亦清淨，
　　為求佛智慧，發此無上心。
commentary::  ^753b4

第二應頌四十六偈半大段，分二：初正頌前，次二結說。
前中分四：初十一偈頌住分，又四：初二頌依何身。
orig:: 
　　淨一切智力，及以無所畏，成就諸佛法。
　　救攝羣生眾，為得大慈悲，及轉勝法輪。
　　嚴淨佛國土，發此最勝心，一念知三世。
　　而無有分別，種種時不同，以示於世間。
　　略說求諸佛，一切勝功德，發生廣大心。
　　量等虗空界。
commentary::  ^753b12

次四偈頌為何義？
orig:: 
　　悲先慧為主，方便共相應，信解清淨心，
　　如來無量力，無礙智現前，自悟不由他。
　　具足同如來，發此最勝心。
commentary::  ^753b30

次二偈頌以何因？
orig:: 
　　佛子始發生，如是妙寶心，則超凡夫位。
　　入佛所行處，生在如來家，種族無瑕玷。
　　與佛共平等，決成無上覺。
　纔生如是心，
　　即得入初地，志樂不可動。
　譬如大山王。
commentary::  ^753b38

後三偈頌有何相？
orig:: 
　　多喜多愛樂，亦復多淨信，極大勇猛心，
　　及以慶躍心，遠離於鬪諍，惱害及瞋恚，
　　慚敬而質直，善守護諸根，救世無等者。
　　所有眾智慧。
commentary::  ^753b48

第二，五偈頌釋名分。
先二偈半頌喜相。
orig:: 
　　此處我當得，憶念生歡喜。
commentary::  ^753c10

餘頌喜因。於中，先半偈頌念當得。
orig:: 
　　始得入初地，即超五怖畏，不活死惡名。
　　惡趣眾威德，以不貪著我，及以與我所，
　　是諸佛子等，遠離諸怖畏。
commentary::  ^753c14

後二偈頌念現得。
orig:: 
　　常行大慈愍，恒有信恭敬，慚愧功德備，
　　日夜增善法，樂法真實利，不愛受諸欲。
commentary::  ^753c22

三、有六偈頌安住地分。
初一偈半頌信心成就。
orig:: 
　　思惟所聞法，遠離取著行，不貪於利養，
　　唯樂佛菩提，一心求佛智，專精無異念。
commentary::  ^753c28

次一偈半頌修行成就。
orig:: 
　　修行波羅蜜，遠離諂虗誑，如說而修行。
　　安住實語中，不汙諸佛家，不捨菩薩戒。
　　不樂於世事，常利益世間，修善無厭足，
　　轉求增勝道。　如是好樂法，功德義相應。
commentary::  ^753c34

後三偈頌迴向成就。
orig:: 
　　恒起大願心，願見於諸佛，護持諸佛法。
　　攝取大仙道，常生如是願，修行最勝行。
　　成熟諸羣生，嚴淨佛國土，一切諸佛剎。
　　佛子悉充徧，平等共一心，所作皆不空，
　　一切毛端處，一時成正覺。
　如是等大願，
　　無量無邊際，虗空與眾生，法界及涅槃，
　　世間佛出興，佛智心境界，如來智所入，
　　及以三轉盡，彼諸若有盡，我願方始盡。
　　如彼無盡期，我願亦復然。
commentary::  ^753c44

恒起下二十二偈半，頌校量勝分。
於中三：初六偈半頌願校量。
orig:: 
　　如是發大願，心柔軟調順，能信佛功德。
　　觀察於眾生，知從因緣起，則興慈念心。
　　如是苦眾生，我今應救脫，為是眾生故，
　　而行種種施。　王位及珍寶，乃至象馬車，
　　頭目與手足，乃至身血肉，一切皆能捨。
　　心得無憂悔。　求種種經書，其心無厭倦，
　　善解其義趣，能隨世所行，慚愧自莊嚴。
　　修行轉堅固，供養無量佛，恭敬而尊重。
commentary::  ^754a16

次六偈頌行校量。
orig:: 
　　如是常修習，日夜無懈倦，善根轉明淨。
　　如火鍊真金。　菩薩住於此，淨修於十地，
　　所作無障礙，具足不斷絕。
commentary::  ^754a36

後十偈頌果校量。
初二偈頌調柔果。
orig:: 
　　譬如大商主，為利諸商眾，問知道險易，
　　安隱至大城，菩薩住初地，應知亦如是。
　　勇猛無障礙，到於第十地。
commentary::  ^754a44

次二偈頌發趣果。
orig:: 
　　住此初地中，作大功德王，以法化眾生。
　　慈心無損害，統領閻浮地，化行靡不及。
　　皆令住大捨，成就佛智慧。
　欲求最勝道，
　　捨己國王位，能於佛教中，勇猛勤修習。
　　則得百三昧，及見百諸佛，震動百世界。
　　光照行亦爾，化百土眾生，入於百法門。
　　能知百劫事，示現於百身，及現百菩薩，
　　以為其眷屬。
commentary::  ^754b4

次五偈頌攝報果。
orig:: 
　　若自在願力，過是數無量。
commentary::  ^754b22

後半偈頌願智果。
orig:: 
　　我於地義中，略述其少分，若欲廣分別，
　　億劫不能盡。　菩薩最勝道，利益諸羣生，
　　如是初地法，我今已說竟。
commentary::  ^754b26

二偈結說。
初歡喜地竟。大方廣佛華嚴經綱要卷第三十四
 ^754b34
