
undefined:: 天聖廣燈錄卷第二十五　　　〔宋碑〕
other:: 
## 吉州清源山行思禪師第九世

other:: 
### 郢州大陽山警延明安禪師法嗣

other:: 
#### 蘄州四祖山專海禪師
蘄州四祖山專海禪師
上堂云。要急相應。
唯言不二。作麼生說箇不二底道理。
然即人人書知有。
要且不相續。作麼生得相續去。
良久。云。但自心藏異跡。
語去浮雲。珍重。 ^547c25

僧問。如何是古佛家風　師云。
密展靈關異。千機類不齊。 ^547c31

元正日。僧問。時遷景運人皆委。
不落四時事若何　師云。
歷劫不迷今日事。
一輪輾破四時機　學云。
今日事又如何　師云。
煙嵐霧氣凝蕭。賞賚無私又一年。
other:: 
#### 郢州興陽山清剖禪師
郢州興陽山清剖禪師 ^547c33

開堂日。升座云。西來大道。
理絕百非。句內投機。
全乖妙旨。不已而已。
有屈祖宗。豈況忉忉。
有何相益。然雖如是。
事無一向。且於唱道門中。
通人一線。大家近前商量　時有僧問。
達磨未傳心下印。
釋迦未解髻中珠。
此時若問西來意。
還有西來意也無　師云。
異草三冬秀。不待五天雷　學云。
若不上來伸此問。
焉能辨得法王機　師云。
塞北高飛鴈。墮翼喪身軀。 ^547c41

問。知師妙得空王旨。
今日當筵事若何　師云。
浩然非所得。廓落迴天涯　進云。
妙用事又如何　師云。
帝網重重無間斷。
交光旋布目前機。 ^548a8

問。婆伽出海乾坤振。
覿面相呈事若何　師云。
妙翅展時當宇宙。
箇中誰是出頭人　進云。
忽遇出頭時又如何　師云。
似體提鳩猶未覺。
御樓前面始知真　進云。
恁麼即退身三步也　師云。
須彌座下烏龜足。
莫待重遭點額痕。
other:: 
#### 復州乾明院機聦禪師
復州乾明院機聦禪師 ^548a14

上堂云。太陽溢目。
洞鑒無虧。因什麼却有迷悟。
秖為情生智隔。想變體殊。
一念超越。千途路絕。
且道恁麼上來。還隔不隔。
喫茶去。 ^548a24

問。如何是佛法大意　師云。
此問不虗　學云。
如何領會　師云。
言前不薦。句後難明。 ^548a28

問。眾手淘金。誰是得者　師云。
真金不混水。展手即迷源　進云。
恁麼則不從人得　師云。
從來無異色。爭肯受提撕。
other:: 
#### 襄州白馬山歸喜禪師
襄州白馬山歸喜禪師 ^548a32

上堂。僧問。師唱誰家曲。
宗風嗣阿誰　師曰。
無私一曲誰人和。
今日分明舉似君　進云。
恁麼即梁嶠親孫。
大陽嫡子也　師云。
敲空不作響。平地有雷生。 ^548a38

問。如何是白馬境　師云。
滿目青山透。不逐四時凋　進云。
如何是境中人　師云。
衲擁雪眉長。 ^548a44

問。如何是白馬山　師云。
鳳林關外唐谿前。 ^548a48

問。如龜藏六時如何　師云。
布袋裏弓箭。 ^548b2

問。不著佛求。不著法求。
當於何求　師云。
村人跪拜石師子　進云。
意旨如何　師云。
社樹下設齋。 ^548b4

上堂云。急走即蹉過。
慢行趂不上。沒量大衲僧無計柰何。
有多口饒舌底出來。 ^548b8

時有僧問。一句即不問。
如何是半句　師云。
投身擲下　進云。
者箇是一句也　師云。
半句也摸不著。 ^548b10

問。如何是閴寂之門　師云。
莫閙。莫閙。
other:: 
#### 衡州崇勝院智聦禪師
衡州崇勝院智聦禪師 ^548b14

有僧問。師唱誰家曲。
宗風嗣阿誰　師云。
不曾登古殿。剛道獻花來。 ^548b18

問。如何是和尚為人底句　師云。
無弦琴有韻。今古和難齊　進云。
忽遇知音時如何　師云。
知音不歷耳。達者豈從聞。 ^548b20

問。如何是祖師西來意　師云。
瑞草連山秀。霜華焰裏開。
other:: 
#### 潭州南嶽山福嚴院審承禪師
潭州南嶽山福嚴院審承禪師 ^548b26

有僧問。大陽一曲師親唱。
擲鉢峯前事若何　師云。
猿啼山谷韻。王女和聲齊　進云。
恁麼即一句逈超千里外。
當陽舉令又如何　師云。
三年一#CB03594;人皆委。
九月重陽豈異同。 ^548b30

問。如何是祖師西來意　師云。
一條湘水浸衡陽。 ^548b38

問。如何是衣中寶　師云。
開拳無一物。應用不曾虧。
other:: 
#### 潭州南嶽山方廣寺隆禪師
潭州南嶽山方廣寺隆禪師 ^548b40

有僧問。如何是妙玄無私句　師云。
萬仞峯前標不出。
深深海底豈能藏　進云。
恁麼則知音不知　師云。
荊玉本無瑕。三獻方為寶。 ^548b42

問。如何是方廣境　師云。
山寒無異草。嶺峻不披雲　進云。
如何是境中人　師云。
林下石人歌一曲。
谿邊木女盡知音。
other:: 
#### 廣州羅浮山顯如禪師
廣州羅浮山顯如禪師 ^548b48

行脚時。大陽上堂。
師問。如何是無縫塔　大陽良久　師便禮拜　大陽云。
見什麼道理　師云。
不辭祗對和尚。恐上紙墨　大陽云。
官不容針。 ^548c6

問。如何是大徹底人　師云。
不行千聖路。迴光燭萬機　學云。
即今事如何　師云。
紅輪當甲寅。剛有不明人。
other:: 
#### 蘄州靈泉山處仁禪師
蘄州靈泉山處仁禪師 ^548c12

有僧問。如何是靈泉一滴水　師云。
靈源無滴瀝。普潤編乾坤。 ^548c18

問。如何是清法身　師云。
隨流常出沒。不滯往來蹤　進云。
應底事又作麼生　師云。
千差無異轍。萬像目前分。
other:: 
## 吉州清源山行思禪師第十世

other:: 
### 南康軍歸宗詮禪師法嗣

other:: 
#### 相州天平山第四代契愚禪師
相州天平山第四代契愚禪師 ^548c20

天平山受業。後遊九峰。
詮禪師移錫歸宗。
囑師居九峰開堂。
後住天平矣。 ^548c26

僧問。師唱誰家曲。
宗風嗣阿誰　師云。
杖皷兩頭打。 ^548c30

問。如何是祖師西來意　師云。
鎮州蘿蔔石含茶。 ^548c32

居士問。法無動搖時如何　師云。
儞從潞府來　居云。
一步也不曾驀　師云。
因什麼得到者裏　居士云。
和尚睡語作什麼　師云。
放儞二十棒　有俗官問。
無憐可隔。為什麼不相見　師云。
怨他誰。 ^548c34

師問二人座主。先問第一人。
講什麼經論　主云。
百法論　師云。下法從幾法生　主云。
百法從一法生　師云。
一法從何而生　主無對。
　師問第二人。講什麼經論　主云。
唯識論　師云。作麼生是三界唯心。
萬法唯識　主無對　師一時喝。 ^548c42

師序下行次。見僧。
以拄杖示之　僧便近前接　師便打。
other:: 
## 南嶽山懷讓禪師第七世

other:: 
### 郢州芭蕉山惠清禪師法嗣

other:: 
#### 郢州芭蕉山第二代遇禪師
郢州芭蕉山第二代遇禪師 ^549a2

上堂云。法法圓明。
物物成現。更不用拽長就短。
拽短從長。知有者。
實謂省要。不知有者。
徒自疲勞。珍重。 ^549a6

僧問。如何是祖師西來意　師云。
是星皆拱北。何水不朝東　進云。
爭柰學人未會何無　師云。
逢人但恁麼舉。 ^549a10

問。如何是芭蕉境　師云。
山松#CB15106;#CB15106;。
潤水潺潺　進云。
如何是境中人　師云。
此去鎮縣不遙。闍梨莫造次。 ^549a14

問。如何是道　師云。
風鳴雨急　進云。
便恁麼去時如何　師云。
更經子細。
other:: 
#### 郢州芭蕉山第三代圓禪師
郢州芭蕉山第三代圓禪師 ^549a18

上堂云。三千大千世界。
夜來被老僧都合成一塊。
輥向須彌頂上。帝釋大怒。
拈得。撲成粉碎。諸上座。
還覺頭痛也無。良久。
云。莫不識痛痒好。
珍重。 ^549a24

僧問。如何是和尚接人一句　師云。
要頭截取去　進云。
和尚豈無方便　師云。
心不負人。面無慙色。 ^549a30

問。如何是芭蕉境　師云。
石人峰在主山前　進云。
如何是境中人　師云。
了髻山童少禮儀。 ^549a34

問。省要處乞師一言　師云。
好　進云。請師道　師云。
千里萬里。
other:: 
#### 郢州興陽山法深禪師
郢州興陽山法深禪師 ^549a38

上堂云。道無方所。
非言語之所論。法非名相。
豈意識三度量。本自圓成。
何勞名貌。蓋是今時學者。
自昧心源。不能洞達。
一向巡他門戶。逐境求真。
皆學合塵。靡省己識。
如今勸儞。一時放却。
但於十二時中不起一念。
不昧一塵。隨處在處。
頭頭物物一時成見。
更不著馳求。緣諸外境。
一念相應。眾善自然成辦。
且汝等還肯承當得也無。
若肯承當得者。試對眾道看。
與汝證據。良久。云。
若無人道得。却成相鈍置。
久立。珍重。 ^549a42

僧問。十二時中以何為的　師云。
戒有明文　進云。
學人未會。乞師端的　師云。
信受奉行。 ^549b10

問。諸法實相如何言論　師云。
三更不秉燭　進云。
學人如何得受用　師云。
晝日看星光。 ^549b14

問。法法道同時如何　師云。
雲騰不致雨　進云。
久久又如何　師云。
山色有何枯。 ^549b18

問。一切諸佛及諸佛阿耨多羅三藐三菩提法皆從此經出。
未審此經從何而出　師云。
春風常引白雲飛　學人未曉。
乞師再指　師云。
春水長流無盡時。 ^549b20

問。如何是大道之源　師云。
十八里頭看堠子　進云。
未委此理又如何　師云。
千萬人看不知休。
other:: 
#### 彭州承天院辭確禪師
彭州承天院辭確禪師 ^549b26

開堂日。示眾云。正令提綱。
猶是揑窠造偽。佛法祇對。
特地漫驀上流。問著即參差。
答著即差互。大眾擬向什麼處下口。
然即如是。事無一向。
權柄在手。縱奪臨時。
有疑請問。 ^549b32

時有僧問。如何是第一義　師云。
群山穿海去。滴水下巖來。 ^549b38

問。師唱誰家曲。宗風嗣阿誰　師云。
道頭須會尾。舉目便知心。 ^549b40

問。今日一會。何異靈山　師云。
大海藏霞影。高山峯積翠微　問。
如何是禪　師云。
親切不離家。寂寞却歸戶　進云。
如何是道　師云。
拍拍是令　學云。
禪道相去多少　師云。
天上人間。海中井底　問。
法王未登寶座時如何　師云。
煬帝隋隄柳。四季色長青　進云。
登寶座後如何　師云。
嵩山不高。南嶽不廣。 ^549b44

問。佛法付與王臣。
郡牧在此。請師付法　師云。
雲澹秋空裏。雪散野田中　問。
無縫塔即不問。如何是玲瓏塔　師云。
荊棘林中栴檀樹。
麋鹿群裏麝香兒。 ^549c8

問。非取非離即不問。
須彌大海光明普照時如何　師云。
仙樂聲嘹喨。凡耳盡得聞　進云。
莫便是即今事也無　師云。
甎子何厚。瓦子何薄。 ^549c14

問。大眾秖看宗師眼。
未審宗師若何　師云。
月華鋪地面。雲影落山頭　進云。
莫便是和尚照底子也無　師云。
天王甲。金剛掌　問。
貧子衣中寶。輪王頂上珠。
如何是輪王頂上珠　師云。
羅紈不是貴。布素却為珍　進云。
如何是貧子衣中寶　師云。
秖看脚前脚後。 ^549c20

問。久扣靈龜。為什麼不知音信　師云。
峻疾三峽水。高低五面山。 ^549c30

問。也知一塵含法界。
大地微塵事若何　師云。
迢迢三徑路。落落九嶷山。 ^549c32

問。承教中云。聲聞人躭三昧酒。
涅槃何處不通津。
如何是涅槃鄉　師云。
隔壁不聽聲。出門不見道。 ^549c34

問。地藏豎兩指。意旨如何　師云。
拍手出門日。洗脚上船時　問。
建八諦三醫王。受掌中之妙藥。
如何是受掌中之妙藥　師云。
西瞿耶尼擊法皷。
東弗于逮坐道場。 ^549c38

問。本來無一物。將何示於人　師云。
將軍不解戰。秖看箭頭端　進云。
恁麼即有物與人也　師云。
短劒在前。長鎗在後。 ^549c46

問。真金未出鑛時如何　師云。
騎牛戴席帽　進云。
出鑛後如何　師云。
閙市不出頭。 ^550a2

問。心若無事。萬法不生苔時如何　師云。
雨滴紋班點點。風吹松檜葉零零　進云。
恁麼即有事去也　師云。
風不來。樹不動。恰是好休時。 ^550a6

問。如何是普眼　師云。
寂寂更夜長。颯颯涼風起。 ^550a10

問。十二分教即不問。
如何是衲僧分上事　師云。
牧人愛山水。釣客戀漁舟。 ^550a12

問。有問在心。出口不得時如何　師云。
塞外將軍劒。筵中錄車籌。 ^550a16

問。寒窻永罷頻繁語。
特地尋師願指南　師云。
海上遊三島。天邊看七星。 ^550a18

問。龍女獻珠後。為什麼不見龍女去　師云。
帝王垂拱日。宰相罷筆時。 ^550a22

問。代代相傳諸祖印。
未審還許也無　師云。
一片落長空。鳳栖不擇樹。 ^550a24

問。是法平等。為什麼有達．不達　師云。
穿靴登峻嶺。騎牛入佛堂。 ^550a26

問。一切有為法。如夢幻泡影。
如露亦如電。學人總不俱時如何　師云。
亂雲生水上。片月落池中。 ^550a30

問。不在內。不在外。
不在中間。未審在什麼處　師云。
十字路開人過少。
三家村僻虎行多。 ^550a34

問。學人有一隻箭。
射即是。不射即是　師云。
作麼生是闍梨箭　學人不喝　師云。
者箇是草箭子　進云。
如何是和尚箭　師云。
禁忌須屈指。禱祈便扣牙。 ^550a36

問。心隨萬境轉。阿那箇是轉萬境底心　師云。
嘉州大佛古人鐫。 ^550a42

因郡城迎舍利。僧問云。
古佛舍利自有神通。
為什麼却要幡華迎引　師云。
愈佛數珠破。來往袈裟穿。 ^550a46

問。藏教表首兩字。
以八不成。是何章句　師云。
棒打阿師頭。未曾論實事　進云。
阿那箇是實　師云。
識人者多。鑒人者少。 ^550b2

問。百骸俱潰散。一物鎮長靈。
是什麼一物鎮長靈　師云。
行泥須拄杖。跨水不須船。 ^550b6

問。如何是佛法大意　師云。
人天會裏。大眾不聞。 ^550b10

問。二祖不往西天。
達磨不來唐土。意旨如何　師云。
佩劒須歸匣。擊皷不離槌。 ^550b12

問。有文不覽時如何　師云。
簷前雨滴滴。戶外草萋萋。 ^550b14

問。不入大海。不見寶珠。
寶珠出現時如何　師云。
日月留不住。風雨自當時　進云。
學人未曉。乞師方便　師云。
今日來。明日去。 ^550b16

問。承師有言。一句道盡。
如何是一句道盡底法　師云。
要知千年事。但問百歲人　進云。
學人還道得也無　師云。
剪截繁辭試道看　進云。
閟轉三乘教。閑吟五字詩　師云。
者箇是教意。自己意作麼生　進云。
水到渠成　師云。
大眾面前。速禮三拜。 ^550b22

問。方寸大家話。唯我獨不知時如何　師云。
三思因孟母。一孝為曹娥　進云。
大眾儼然。請師直指　師云。
退退十萬里。莫嫌脚步多。 ^550b32

問。江山雨霧起。龍吟響。
虎嘯風生事若何　師云。
五彩畫不就。十指揑便成　進云。
恁麼則野鶴來栖泊。
鳳舞正當軒　師云。
一句若道得。萬句也惺惺　進云。
恁麼即謝師證據　師云。
證據底事又作麼生　學云。
珍重　師云。速禮三拜。 ^550b36

問。眾罪如霜露。慧日能消除時如何　師云。
亭臺深夜雨。樓閣靜時鍾　進云。
為什麼因緣會遇時。
果報還自受　師云。
管筆能書。書片舌解語。 ^550b46

問。如何是室內一燈　師云。
四時無凋變。八節鎮長明　進云。
忽遇大風起時如何　師云。
若人行夜地。終是不惺惺。 ^550c4

問。打疊摐摐今已了。
未審前程事若何　師云。
白雲隱隱深山裏。
淥水淒淒大渡邊。 ^550c8

師上堂云。諸上座。
若論佛法。各各當人分上。
本來具足。並不少欠。
與諸上座增減一毫不得。
自是不覺不知。曉夜忙忙。
尋經討論。向者邊那邊馳求。
覓箇會解。見他諸方老宿開口動舌。
便競頭#CB00045;將去。
問道。問自己。問佛問祖。
向上向下。菩提涅槃。
便將為自己。#CB05218;在皮袋裏。
到處逞驢脣馬觜。
要得問難。道我僂儸。
後五日死入地獄。
鐵牛耕儞舌頭有日在。
莫言不向儞道。如今勸儞諸人。
但自迴光返照。向自己脚根下子細推尋。
看是箇什麼。識取本分道理。
不用尋他舌頭露布。
可惜平生。為大丈夫志氣。
一刀兩段。便須徹頭去。
豈不是好事。即今有什麼事。
近前商量。 ^550c14

時有僧問。未曉真如。
將何辨己　師云。
墮　進云。恁麼即事理分明　師云。
著。 ^550c34

問。善法堂中師子吼。
毗盧心印事如何　師云。
園中果子堪宜雨。
架上冬瓜最怯風。 ^550c38

問。如何是進道問　師云。
信脚行千里。搘#CB02823;坐百年　進云。
恁麼即是和尚照燭世界　師云。
是照燭底又作麼生　進云。
日雨時時潤　師云。
念是主事。放儞三十棒。 ^550c42

問。承教云。清淨行者不入涅槃。
破戒比丘不墮地獄。
此理如何　師云。
但能勘角定。不在鬪華窠。 ^550c48

問。賓頭盧為什麼日赴萬家齋　師云。
路隔千條水。門對萬重山　進云。
為是請來。不請而來　師云。
隨影看頭不見面。 ^551a4

問。佛法大意即不問。
有聲無形事若何　師云。
言談常在口。起坐鎮隨身　進云。
恁麼即有聲去也　師云。
無聲底事又作麼生　進云。
和尚見處　師云。
爪州所日參長官。 ^551a8

問。如何是祖師西來意　師云。
天下沒量州。陝府出鐵牛　進云。
恁麼即一二三　師云。
今日事作麼生　僧無對　師云。
一快領過。 ^551a14

師早參上堂。云。
　　晨鷄報曉早參期　鍾皷相催眾集時
　　眨上眉毛須看取　莫教喪却且前機 ^551a22

又云。諸上座不妨省力。
直下便恁麼薦得。
早落第二頭。珍重。
other:: 
#### 郢州子陵山行齊禪師
郢州子陵山行齊禪師 ^551a28

上堂云。若論此事。
直教縱橫無滯。舉措分明。
應用現前。無勞機杼。
若能如是。少分相應。
未得如是。且莫強生節目。
珍重。 ^551a32

僧問。如何是一代時教　師云。
點劃不到　進云。
如何受持　師云。
蘇盧娑嚩訶。 ^551a36

問。學人乍入叢林。
乞師指示　師云。
老僧住來不曾打師僧　進云。
恁麼即學人罪過　師云。
自領出去。 ^551a40

問。如何是學人自己　師云。
困來打睡。渴即飲茶　進云。
恁麼則謝師指示　師云。
鵝王擇乳。素非鵬類。
other:: 
#### 郢州林鷄徹禪師
郢州林鷄徹禪師 ^551a44

開堂日。拈香云。以此大事奉塵剎。
是則名為報佛恩。
便陞座云。不以而以。
有屈祖風。令大眾息疑。
四人同一師。共唱靈峰曲。
大眾還聞也無。到諸方不用錯舉。
有事請問。 ^551b2

時有僧問。師唱誰家曲。
宗風嗣阿誰　師云。
十方無異路。諸祖共提撕　進云。
畢竟是誰家曲調　師云。
風吹密意到海東。 ^551b8

問。先師有密旨。乞師重舉揚　師云。
突屼靈峯秀。千山向裏朝　進云。
恁麼則不負先師也　師云。
迷禮三拜。 ^551b14

問。如何是祖師西來意　師云。
此問不惡。 ^551b18

問。靈山一會。迦葉親聞。
此日臨筵。請師舉唱　師云。
十方皆杜口。三藏豈能詮　進云。
恁麼則大眾有賴　師云。
莫亂道。 ^551b20

師上堂云。未得諸途絕路。
且須諸途路絕。若得諸途路絕。
更須外進。若不升進。
鈍鳥棲蘆。因魚止箔。
作麼生是升進底句。
還有人道得麼。若也道得。
同共證明。若道不得。
長安路上輥輥地。 ^551b26

僧問。如何是和尚一句　師云。
洎錯祗對闍梨　進云。
豈無方便　師云。
方便不少。 ^551b32

問。三乘十二分教即不問。
如何是宗門一句　師云。
七縱八橫　進云。
如何領會　師云。
泥裏倒。泥裏起。 ^551b36

問。如何是最初一句　師云。
石火電光。已經塵劫　進云。
豈無方便　師云。
者鈍漢。 ^551b40

問。如何是法身　師云。
青山淥水　進云。
爭奈學人不會　師云。
三十年後。 ^551b42

師上堂云。祖令當行。
非論三乘漸次。投機高士。
頓起諸地之前。然即如此。
猶是屈己迷源。何堪更入郊野。
作麼生是紀綱底句。
還有人道得也無。
若也道得。試出來道看。
若道不得。出十叢林。
入一叢林。珍重。 ^551b48

僧問。如何是林谿境　師云。
前山後水　進云。
如何是境中人。師便喝。
學人禮拜　師云。
且放儞一頓。 ^551c6

問。牛頭未見四祖時如何　師云。
也秖是箇漢　進云。
見後如何　師云。
也秖是箇漢。 ^551c10

問。如何是祖師西來意　師云。
著體汗衫。 ^551c14

師上堂云。有一人恁麼去。
有一人恁麼來。且道此二人。
阿那箇為得人天眼目衲僧。
作麼生辨。若辨得去。
有參學眼。若辨不得。
莫傜人設齋。珍重。 ^551c18

僧問。和尚年多少　師云。
甲子顛倒數　學云。
的當是多少　師云。
星辰失位。 ^551c22

問。從上來事。如何舉揚　師云。
已被明眼人#CB15111;破了也。 ^551c26

問。學人乍入叢林。
乞師示指　師云。
不可撒沙向儞眼裏去也　進云。
恁麼即謝師指示　師云。
還夢見麼。 ^551c28

師上堂云。擊電之機。
徒勞佇思。且向泥水裏會取。
堆山積嶽。盈衢溢路。
雖是泥水裏說話。
幾箇人構得。珍重。 ^551c34

僧問。狹路相逢時如何　師云。
勿使異人聞　進云。
未審此理如何　師云。
還反側麼。 ^551c38

問。佛佛授手。祖祖相傳。
未審傳箇什麼　師云。
碧眼胡僧笑點頭　進云。
未審傳箇什麼　師云。
待儞悟始得。 ^551c40

問。寶劒未出匣時如何　師云。
進前三步　進云。
出匣後如何　師云。
退後三步。 ^551c44

師上堂云。釋迦老子四十九年說法。
度人無數。大似揑目生華。
剜肉成瘡。壓良為賤。
其中若有一箇漢子。
釋迦老漢走透無路。
雖然如是。也須實到者箇田地方可。
未到者箇田地。不得掠虗。
落汝眉毛去在。珍重。 ^552a2

僧問。如何是玄路　師云。
非履踐。
問。祖意教意。是同是別　師云。
二由一有。一亦莫守。 ^552a10

問。古人道。牛頭橫說竪說。
未知有向上事。未審向上還有事也無　師云。
有　進云。如何是向上事　師云。
秋到黃葉落。春來草自生。 ^552a12

問。大闡提人來。師還接否　師云。
不垂手　進云。為什麼不垂手　師云。
遇明眼人。分明舉似。 ^552a18

師上堂云。山河大地瓦解氷消。
衲僧向什麼處安身立命。
還有人道得麼。若道得。
有參學眼。若道不得。
三十年後。珍重。 ^552a24

僧問。無為無事人。
還盡善不盡善　師云。
谿山三十年前也恁麼來　進云。
如今又作麼生　師云。
遇方即方。遇圓即圓。 ^552a28

問。有一人。不捨生死。
不證涅槃。師還提擕也無　師云。
不提擕　進云。為什麼不提携　師云。
谿山粗識好惡。 ^552a32

問。天不能蓋。地不能載。
莫便是也無　師云。
誰在外頭。 ^552a36

問。大用現前時如何　師云。
猶較溪山半月程。 ^552a38

師上堂云。賓主不分一句作麼生道。
賓主各分一句作麼生道。
還有人道得麼。若道不得。
且向方便門中會取。
師示一相#CB05150;。
珍重。 ^552a42

僧問。諸法寂滅相。
不可以言宣。學人請益。
如何垂慈　師云。
悟取好　進云。爭奈學人不會　師云。
非日月咎。 ^552a46

問。如何是直截一路　師云。
會麼　進云。不會　師云。
不可抑已而已。 ^552b2

問。如何是吹毛劒　師云。
透　進云。用者如何　師云。
鈍。 ^552b6

問。古人拈槌竪拂。
還當得宗乘中事也無　師云。
待儞問得話端。即全向汝道。 ^552b8

問。寂寂無依時如何　師云。
未是衲僧分上事　進云。
如何是衲僧分上事　師云。
要行即行。要坐即坐。 ^552b10

問。如何是提婆宗　師云。
異見惶怖　進云。
如何領會　師云。
歸依佛法僧。 ^552b14

師上堂云。名言路絕。
視聽不及。智辨何詮。
識情難測。所以釋迦掩室。
淨名杜口。還窮究得麼。
若窮究得。佛佛道同。
祖祖如是。若窮究不得。
長安路上輥輥也。 ^552b20

僧問。如何是衲僧出身處　師云。
東弗于逮。西瞿耶尼　問。
如何是林溪家風　師云。
麤粥淡飯。 ^552b26

師有時以相示之#CB15172;。
還辨得麼。若也辨得去。
佛佛道同。祖祖如是。
若也辨不得者。悟取好。
珍重。 ^552b28

師有時以此相示[fg_../figures/X/X78p0552_01.gif]。
云。還辨得麼。若辨不得。
林溪與儞注破去也。
碧眼胡僧笑點頭。
珍重。 ^552b32

師上堂云。摩竭提國。
水泄不通。少室峰前。
亦行此令。溪山路峻。
樵子難登。興教一言。
何人視聽。還窮究得麼。
若窮究得者。釋迦稽首。
達磨擎拳。若窮究不得者。
不用鑽龜打瓦。歇去。 ^552b38

師上堂。以此#CB04793;相。
示眾云。還辨得麼。
若辨得。靈山會上悉皆如此。
少室峰前更無別意。
若辨不得。且向火爐頭會取。
一不成。二不是。歇去。 ^552b46

僧問。生死到來。如何除遣。
師以此相國對之。 ^552c2

師上堂。良久。云。總似今日。
彼此著便。彼此不著便。
還辨得麼。若辨得。
目視雲霄。若辨不得。
一日了一日。久立。
珍重。
other:: 
#### 桂府壽寧院善義禪師
桂府壽寧院善義禪師 ^552c6

初參芭蕉。乃問。遊山來。
學佛法來。禮拜老僧來　師云。
離此外。請師別問　蕉云。
喫茶去　師因而省悟。 ^552c12

後參智門寬和尚。
智門問。近離什麼處　師云。
大安山　門云。不涉途程。
道將一句來　師云。
九九八十一　門云。
亂走作麼　師珍重而去　門打禪床一下。
云。今日被者小廝兒來者裏亂做　故。
便下去。 ^552c16

師開堂日。拈香云。
且道此一炷香從什麼處來。
又云。從海外持來。
今日供養大眾。 ^552c26

僧問。皷聲纔罷人皆聽。
未審如何密領之　師云。
秖恐闍梨不問　進云。
未審此問　師云。
靜處薩婆訶　進云。
恁麼即慇懃禮三拜　師便打。 ^552c28

問。師唱誰家曲。宗風嗣阿誰　師云。
四海五湖。東西南北。 ^552c34

問。如何是佛法大意　師云。
樓上打皷。水上打羅。 ^552c36

問。世尊心印。迦葉親聞。
未審和尚心印。什麼人得聞　師云。
念汝遠來。且放過。 ^552c38

問。如何是壽寧境　師云。
崖邊松樹子　進云。
如何是境中人　師云。
僧人道俗。 ^552c42

問。數日不登師丈室。
今朝說法為何人　師云。
蝦蟆蚯蚓　進云。
和尚也不得一向謾人　師云。
待儞睡惺。 ^552c44

問。牛頭未見四祖時如何　師云。
天下人仰重　進云。
見後如何　師云。
如湯沃雪。 ^552c48

有轉運使。問云。下官如今剃却頭。
便作得長老也無　師以手摩頭云。
郎中　郎中應諾　師云。
會麼　中云。不會　師云。
干頭什麼事。 ^553a4

師有頌與轉運張僅。
　　星郎功內取無為　秖此真靈信自誰
　　塵裏認他非是我　境中明得豈言伊
　　無心暫對求人說　有相權將指嶮凝
　　憶昔遠師蓮社客　輸他陶令返攢眉
other:: 
#### 興元府牛頭山精禪師
興元府牛頭山精禪師 ^553a10

上堂。示眾云。若也全提舉唱。
相佛便須失利。更乃盡令而行。
要一人掃地也無。
我今事不獲已。且向建化門中通汝箇來路。
汝等欲得親切麼。
第一莫向意識下卜度。
莫向古今言句上求覓會解。
但自克己推窮無始時來。
有儞用心處。有儞造作處。
直須是十二時中舉措施為。
親自得力始得。若到者箇田地。
燈籠露柱。水鳥樹林。
悉皆助汝發機。一切處自然滔滔地。
更有何事。若不爾者。
徒學多聞。久立。珍重。 ^553a20

僧問。如何是學人親切處　師云。
親切問將來　進云。
即今見問　師云。
驢年。 ^553a36

問。如何是古佛心　師云。
東海淨漚　進云。
如何領會　師云。
秤錘落井。 ^553a38

問。如何是佛法大意　師云。
八兩是半斤。 ^553a42

問。如何是驅耕夫之牛　師云。
為人須為徹　問。
如何是奪饑人之食　師云。
殺人須見血。 ^553a44

問。如何是和尚為人處　師云。
搬柴普請　進云。
便恁麼去時如何　師云。
苦痛深。 ^553a46

問。不居凡聖者是什麼人　師云。
梁朝傅大士　進云。
此理如何　師云。
楚國孟嘗君。 ^553b2

問。如何是學人自己　師云。
天寒宜近火　進云。
意旨如何　師云。
日出好隈陽。 ^553b6

問。如何是和尚家風　師云。
華從愛惜落。草逐棄嫌生　進云。
未審客來。將何祗待　師云。
畬田粟米飯。山茶一兩甌。
住即隨緣住。不住任遨遊。
other:: 
#### 益州覺城院信禪師
益州覺城院信禪師 ^553b8

上堂云。若約衲僧門下。
語路難陳。瞬目相承。
已遭指注。更若踏步進前。
較七較八。諸仁者。
到者裏還反側麼。
休要波波役役地傍門倚門。
上他人家床橙。不如自著些子精彩。
莫待臘月三十日。
手忙脚亂。伏惟珍重。 ^553b16

僧問。如何是出身一路　師云。
三門前　進云。如何領會　師云。
緊繫草鞋。 ^553b24

問。湛然時如何　師云。
我即怕儞　進云。
和尚為什麼却怕學人　師拈拄杖云。
退後。退後。 ^553b28

師上堂云。去却佛法二字。
與鐵幢相見得也無。
雖然如是。傍觀者哂。
便下堂。 ^553b32

僧問。無邊身菩薩為什麼不見如來頂相　師云。
愛陀三嶋靜。不覺樺來唇。
other:: 
#### 郢州芭蕉第三代閑禪師
郢州芭蕉第三代閑禪師 ^553b34

上堂。僧問。如何是祖師西來意　師云。
六祖愛喫和饠飯。 ^553b38

問。如何是真實之言　師云。
東家杓柄長。西家杓柄短　進云。
恁麼還當也無　師云。
不當即別處問。 ^553b40

問。如何是無縫塔　師云。
我到者裏。却道不得　進云。
為什麼道不得　師云。
靜處薩婆訶。 ^553b44

師上堂云。西天此土。
皆行此令。諸上座。
且道是佛令。是祖令。
若是佛令。山僧且共諸上座子細商量。
若是祖令。且作麼生迴避。
若知有者。有出身之路。
不昧平生。若不知有。
迴避不得。墮坑落壍。
珍重。 ^553c2

僧問。向上一路。千聖不傳。
未審學人還有分也無　師云。
雪山千丈直。雲嶺萬重衣　進云。
恁麼則學人依而行之去也　師云。
向上事又作麼生　進云。
今日親承於師也　師云。
鈍置殺人。 ^553c8

問。如何是學人自己　師云。
分明舉似人。 ^553c16

問。三乘十二分教即不問。
如何是和尚為人一句　師云。
問得甚分明　進云。
莫便是和尚為人句也無　師云。
舉似天下人。 ^553c18

問。如何是佛向上人　師云。
路逢不可視　進云。
如何得親承去　師云。
迴顧却愁人。 ^553c22

問。臨機道不得時如何　師云。
啞子喫若瓜　進云。
恁麼則學人退步去也　師云。
知而故犯。 ^553c26

問。曹源一派還有清濁也無　師云。
青山無異色。白日有閑人。 ^553c30

問。靈山會上。迦葉親聞。
未審和尚一會。什麼人得聞　師云。
風吹即草動。雨下路還泥。 ^553c32

問。十語九不中時如何　師云。
閑門屋裏坐。抱首哭蒼天。 ^553c36

問。學人未達其源。
乞師指路　師云。
五里是一堠　進云。
莫更是和尚為學人處也無　師云。
好去不須頻下淚。
青山自有白雲封。
other:: 
#### 郢州芭蕉山令遵禪師
郢州芭蕉山令遵禪師 ^553c38

上堂。僧問。昔日分付與跛脚沙彌。
學人上來。請師分付　師云。
非公境界　學人撫掌一下　師云。
三千里外。 ^553c44

問。直得無下口處時如何　師云。
便須進一步　進云。
向什麼處下脚　師云。
東山西嶺上。天聖廣燈錄卷第二十五
 ^553c48
