
other:: 
# 般若心經疏
般若心經疏
author:: 妙樂門人　明曠　述
夫以佛法非遙，心中即近；真如非外，棄身何求？
迷悟在我，發心即到；明闇非他，信修急證。
不訪醫王之藥，何時見大日之光？
今為念誦觀行之緣，略註如右，廣釋歷劫不窮。
orig::  ^733c9

摩訶般若波羅蜜多心經者。
commentary::  ^733c17

就此題略有二別：梵、漢語別故。
摩訶般若波羅蜜多者，梵語也；心經者，漢語也。
若具存梵語者，可言摩訶般若波羅蜜多質多蘇他覽；
若偏存漢語者，可言大智慧到彼岸心經。
言摩訶者，依大智度論有三種義，謂大、
多、勝也。天台大師言：大者，空義；多者，假義；
勝者，中義也。即是圓融三諦真如實相之理，是即所觀之理也。
言般若者，能觀之智也，即是三種般若也。
三種般若者，實相般若、觀照般若、文字般若也。
實相般若者，觀中道理之智也；觀照般若者，
觀空諦理之智也；言文字般若者，觀假諦理之智也。
因時名三智也。言三觀者，謂空、假、中觀也。
言三智者，一切智、道種智、一切種智也。
言波羅蜜多者，到彼岸之義也。
煩惱與生死云此岸，菩提與涅槃云彼岸也。
悟煩惱即菩提、生死即涅槃，名彼岸；迷菩提念煩惱、
迷涅槃念生死，名此岸。
言心者，要妙心也，即上所談圓融三諦理也。
經者，說上諸義教也，訓法、訓常也。
言法者，軌則義也，三世諸佛師依之成佛故。
言常者，三世諸佛各至出世，說而元常無易改故。
orig::  ^733c19

觀自在菩薩者。
commentary::  ^734a12

能觀之人，舉觀自在菩薩一人，以兼一切行人也。
orig::  ^734a14

行深般若波羅蜜多時者。
commentary::  ^734a16

明所觀之理也。即上所明圓融三諦理也。
orig::  ^734a18

照見五蘊皆空者。
commentary::  ^734a20

明所觀之五蘊也。
orig::  ^734a22

度一切苦厄者。
commentary::  ^734a24

明觀五蘊皆空，而免一切苦厄也。
苦者，八苦也，生苦、老苦、病苦、死苦、愛別離苦、
怨憎會苦、求不得苦、五盛陰苦也。
言四厄者，一欲厄，二有厄，三見厄，四無明流厄也。
orig::  ^734a26

舍利子者。
commentary::  ^734a34

舉，對揚人也。
orig::  ^734a36

色不異空，空不異色，色即是空，空即是色者。
commentary::  ^734a38

明圓融三諦理也。
色即是空，非滅色為空也。
空即是色，非離空是色也。
是云中諦理，是云即空即假即中也。
orig::  ^734a40

受、想、行、識亦復如是者。
commentary::  ^734a46

謂准上色蘊，可知也。
此五蘊中，初色蘊者，身也；餘四蘊者，心也。
言色者，有形質礙法也；言心者，無形無礙法也。
云色而心，色與心無二法。
何者？心不在內外，非中間，遍一切處，猶如虗空故。
orig::  ^734a48

舍利子者。
commentary::  ^734b8

上舉對揚人也。
orig::  ^734b10

是諸法空相，不生不滅，不垢不淨，不增不減者。
commentary::  ^734b12

何者心性自性清淨空寂，而具足百界三千諸法也？
自性空寂者，空諦理也；雖性寂而具足百界三千法者，
假諦理也；不空不假不可思議者，中諦理也。
此三諦理者，在佛不淨，存凡不垢；在佛不生，
在凡不滅；在佛不增，在凡不減；
orig::  ^734b14

是故空中無色，無受、想、行、識者。
commentary::  ^734b24

結上五蘊義也。已上五蘊，為上根人所說也。
orig::  ^734b26

無眼耳鼻舌身意者。
commentary::  ^734b28

明無內六根也。
orig::  ^734b30

無色、聲、香、味、觸、法者。
commentary::  ^734b32

明無外六塵也，是空十二入也。
言入者，涉入義也，謂六根涉入六塵也。
眼所對色有三種也，謂可愛色、不可愛色、平平色也。
耳所對聲亦有三種聲也，謂可愛聲、不可愛聲、平平聲。
鼻所對香有三種香也，謂可愛香、不可愛香、平平香也。
舌所對味亦有三種味也，謂可愛味、不可愛味、平平味也。
身所對觸亦有三種觸，謂可愛觸、不可愛觸、平平觸也。
意所對法亦有三種法，謂可愛法、不可愛法、平平法也。
眼可愛色具生死因、生死果，苦諦、集諦同也。
然則眼根具六煩惱，餘五根亦如是，六根都合有三十六煩惱也。
約三世都合百八煩惱也，約昨今明都合亦為百八，
亦約前念、中念、後念都合為百八也。
約惑心生如是百八煩惱，約悟心亦具百八三昧。
何者？觀根塵相對，念心即空、即假、即中時，具滅道諦也。
道諦涅槃因，滅諦涅槃果也。
已上為中根說也。
orig::  ^734b34

無眼界乃至無意識界者。
commentary::  ^734c18

明無十八界，略舉初後也。
若細言者，眼界、色界、眼識界，耳界、聲界、
耳識界，鼻界、香界、鼻識界，舌界、味界、舌識界，
身界、觸界、身識界，意界、法界、意識界也。
界者，差別義也。六根、六境、六識，合為十八界也。
已上為下根說也。
orig::  ^734c20

無無明亦無無明盡，乃至無老死亦無老死盡者。
commentary::  ^734c30

明順逆十二因緣也。
言順十二因緣者，謂無明緣行，行緣識，
識緣名色，名色緣六入，六入緣觸，觸緣受，
受緣愛，愛緣取，取緣有，有緣生，生緣老死憂悲苦惱也。
逆十二因緣者，無明滅則行滅，行滅則識滅，
識滅則名色滅，名色滅則六入滅，六入滅則觸滅，
觸滅則受滅，受滅則愛滅，愛滅則取滅，
取滅則有滅，有滅則生滅，生滅則老死憂悲苦惱滅也。
約十二因緣，有四種十二因緣，謂生滅十二因緣、
無生滅十二因緣、無量十二因緣、無作十二因緣也，即四教所詮理也。
生滅十二因緣者，三藏教為下根聲聞所詮也。
無生滅十二因緣者，通教為中根緣覺所詮也。
無量十二因緣者，別教為上根菩薩所詮也。
無作十二因緣者，圓教為上上根菩薩所詮也。
是十二因分為三道，謂無明、愛、取三支煩惱道，
行、有二支業道也，餘七支苦道也。
苦道轉成法身德，煩惱道轉成般若德，業道轉成解脫德也。
三道亦名三障，即報障、煩惱障、業障也。
orig::  ^734c32

無苦、集、滅、道者。
commentary::  ^735a18

明四諦也。即明生死涅槃因果也。
苦諦生死果，集諦生死因也。
滅諦涅槃果，道諦涅槃因也。
問：何故先舉果後舉因也？
答：見果知因故。約此四諦亦有四種，謂生滅四諦、
無生滅四諦、無量四諦、無作四諦也。
亦是四教四諦也。
orig::  ^735a20

無智者。
commentary::  ^735a30

無菩提。
orig::  ^735a32

亦無得者。
commentary::  ^735a34

謂無涅槃也，純一實相，實相外無別法故。
orig::  ^735a36

以無所得故，菩提薩埵依般若波羅蜜多故，心無罣礙者。
commentary::  ^735a38

明一切菩薩依般若。
orig::  ^735a42

無罣礙故，無有恐怖，遠離一切顛倒夢想，究竟涅槃者。
commentary::  ^735a44

明得益也。
orig::  ^735a48

三世諸佛依般若波羅蜜多故，得阿耨多羅三藐三菩提，
故知般若波羅蜜多是大神呪、是大明呪、
是無上呪、是無等等呪者。
commentary::  ^735b2

明四教理也。是大神呪者，三藏教生滅四諦理也。
是大明呪者，是通教無生滅四諦理也。
是無上呪者，別教無量四諦理也。
是無等等呪者，是圓教無作四諦理也。
orig::  ^735b8

能除一切苦，真實不虗者。
commentary::  ^735b16

明拔苦與樂之真實理也。
已上明顯露般若也。
orig::  ^735b18

故說般若波羅蜜多呪。
即說呪曰：
揭諦揭諦。波羅揭諦。
波羅僧揭諦。菩提娑婆訶。
commentary::  ^735b20

已上明祕密般若也。
揭諦。揭諦者，世也、度也，是明自度也。
波羅揭諦者，明度他。
波羅僧揭諦者，總明自度度他也。
菩提者，明自他共到所處也。
娑婆訶者，明究竟，是中有事究竟、理究竟也〔云云〕。
心經疏〔終〕
xu:: 
#  No. 528-A
No. 528-A ^735b24

智者大師，內證秘密，外說顯教矣。
荊溪一行，互相師資，授受圓密焉。
于茲剡川入荊溪門，出心經疏也。
照大日慧光明觀音深行，辨顯辨密，盡美盡善也。
山家建兩業之頃，將來此疏以顯傳。
東寺弘三密之日，引證斯序製秘鍵。
然則觀遮學生，台東宗徒，不可不依之，不可不學焉。
仰願佛日增耀，正法久住，度四海萬民之苦厄，到摩訶般若之樂岸云爾。 ^735c7

維弘化二年夷則八日刻於勢州奄藝郡林村閑翁寺住僧義滿謹識
 ^735c21
