
xu:: 
#  No. 514-A 會刻仁王護國般若經疏序
No. 514-A 會刻仁王護國般若經疏序
仁王護國般若經者，乃八部般若之結經也。
夫般若之談，時長理詣，莫不蕩空釋滯，絕想袪情。
良由眾生迷執久固，真性難顯。
故佛且不揀善惡垢淨性相，一切訶破。
雖真性及妙用不無，而姑云無。
直待情忘理喪，纖毫不容。
然後引出匿王之問端，高張五忍之法網。
婆心徹底，巧運錐鎚。
密接通別之初機，淘鎔凡聖之玄路。
來至法華開顯，領付家業。
點示般若之離相，咸成諸法之實相。
究論實相之功，功由般若。
般若之要，要當妙悟。
故曰：無量義者，從一法生是也。
唯我天台智者大師，深愍當來劫運漸衰，
鬪諍堅固，般若緣疎。
經云：若國欲亂，鬼神先亂。
鬼神亂故，即萬人亂。
是諸難起，皆應受持講讀此般若波羅蜜多。
而護國法要，尤在解說此經。
此大師經疏所由作焉。
惜乎此疏盛行海東，中華失傳。
昔四明尊者搆仁王疏而弗獲，亦猶天台大師拜楞嚴經而未得。
先後求法，苦心有同揆歟。
幸有宋老僧如恂師得之，海賈晁說之敘於簡端。
今龍藏雖載，而講筵無聞。
適天台敏老法師，應吳門諸縉紳請，於戊戌冬，住報恩北寺。
時值邊疆多故，臣民不安。
乃於己亥春，屬成蓮演講仁王護國般若經，求佛保安。
惟成蓮所講，係當世通行唐不空譯本。
而大師所疏，為什公譯本。
經文互有異同，大旨正堪補備。
且龍藏本，經與疏各自為帙，研究維艱。
爰遵天台大部之軌，華嚴三合之例，分經會疏，合鐫方冊。
排科文於經前，繫疏解於經後。
重加句讀，庶幾條分縷析，開卷瞭然。
成蓮復據北藏校勘一周，合掌恭敬　而說頌曰：
　　般若如虗空，功德不可量，付囑諸國王。
　　依教而信受。　菩薩金剛手，承佛威神力，
　　一聞說是經，頃刻為護持，能令其國界，
　　無復諸災難，疾疫與刀兵，一切悉消除。
　　法施利羣生，同發菩提心。 ^189a7

時在光緒二十六年荷月普門示現日　台宗後學比丘成蓮敘於吳門報恩北寺之西齋
 ^189b24
