大方廣佛新華嚴經合論卷第三十四
other:: 唐于闐國三藏沙門實叉難陀譯經
author:: 唐太原方山長者李通玄造論
author:: 唐福州開元寺沙門志寧釐經合論
pin:: 
# 梵行品第十六
梵行品第十六
commentary:: 
【論】將釋此品，約作三門分別：一、釋品名目，
二、釋品來意，三、隨文釋義。
第一、釋品名目者，何故云梵行品？
梵者，此云淨也。云以其淨行利眾生故，
常居世間，行一切行法，化利眾生。
無行可得，則無行不淨，是故名為梵行也。
又約能問之主，名曰正念。
無念之念，名為正念。
隨行無念，名為正念。
行念總無，以斯益物，名第一義天。
以天有慈，名為天子。
又約能說之人，名為法慧。
隨行無念，名之為法。
以法簡情，名之為慧。
起情乖理，名無法慧。
達理情亡，名為法慧。
今約能問之主、所說法人及所說法，總名淨行品。
品者，均分理、教、義。
第二、釋品來意者，前品明住佛無所住之門，
故還行無行之行，是故此品須來。
無住之住，名為佛住。
無行之行，利益無眾生之眾生，名為淨行，是故此品須來。
第三、隨文釋義者，科此一品經，約作七門分別：
orig::  ^229c44

【經】爾時，正念天子白法慧菩薩言：佛子！
一切世界諸菩薩眾，依如來教染衣出家，
云何而得梵行清淨，從菩薩位逮於無上菩提之道？
commentary::  ^230a30

【論】第一、爾時已下，三行經是正念天子所請分。
orig::  ^230a36

【經】法慧菩薩言：佛子！
菩薩摩訶薩修梵行時，應以十法而為所緣，
作意觀察，所謂：身、身業，語、語業，意、意業，
佛、法、僧、戒。
commentary::  ^230a38

【論】第二、法慧菩薩已下，至佛、法、僧戒，可兩行半經，正舉十法以為所觀之緣分。
orig::  ^230a44

【經】應如是觀：為身是梵行耶？
乃至戒是梵行耶？
若身是梵行者，當知梵行則為非善、則為非法、
則為渾濁、則為臭惡、則為不淨、則為可厭、
則為違逆、則為襍染、則為死屍、則為蟲聚。
若身業是梵行者，梵行則是行住坐臥、
左右顧視、屈伸俯仰。
若語是梵行者，梵行則是音聲風息、脣舌喉吻、
吐納抑縱、高低清濁。
若語業是梵行者，梵行則是起居問訊、
略說廣說、喻說直說、讚說毀說、安立說、
隨俗說、顯了說。若意是梵行者，梵行則應是覺、
是觀、是分別、是種種分別、是憶念、是種種憶念、
是思惟、是種種思惟、是幻術、是眠夢。
若意業是梵行者，當知梵行則是思想、
寒熱飢渴、苦樂憂喜。
若佛是梵行者，為色是佛耶？
受是佛耶？想是佛耶？
行是佛耶？識是佛耶？
為相是佛耶？好是佛耶？
神通是佛耶？業行是佛耶？
果報是佛耶？若法是梵行者，為寂滅是法耶？
涅槃是法耶？不生是法耶？
不起是法耶？不可說是法耶？
無分別是法耶？無所行是法耶？
不合集是法耶？不隨順是法耶？
無所得是法耶？若僧是梵行者，為預流向是僧耶？
預流果是僧耶？一來向是僧耶？
一來果是僧耶？不還向是僧耶？
不還果是僧耶？阿羅漢向是僧耶？
阿羅漢果是僧耶？
三明是僧耶？六通是僧耶？
若戒是梵行者，為壇場是戒耶？
問清淨是戒耶？教威儀是戒耶？
三說羯磨是戒耶？
和尚是戒耶？阿闍棃是戒耶？
剃髮是戒耶？著袈裟衣是戒耶？
乞食是戒耶？正命是戒耶？
如是觀已。
commentary::  ^230a48

【論】第三、應如是觀已下，至如是觀已，有二十六行半經，是正行觀法分。
orig::  ^230b48

【經】於身無所取，於修無所著，於法無所住；
過去已滅，未來未至，現在空寂；無作業者，
無受報者；此世不移動，彼世不改變。
此中何法名為梵行？
梵行從何處來？誰之所有？
體為是誰？由誰而作？
為是有，為是無？為是色，為非色？
為是受，為非受？為是想，為非想？
為是行，為非行？為是識，為非識？
如是觀察梵行法不可得故，三世法皆空寂故，
意無取著故，心無障礙故，所行無二故，
方便自在故，受無相法故，觀無相法故，
知佛法平等故，具一切佛法故，如是名為清淨梵行。
commentary::  ^230c4

【論】第四、從於身無所取已下，至名為清淨梵行。
於中可有十行經：通觀三世及身、受、想、
行、識，佛法悉平等，具足一切佛法分。
orig::  ^230c22

【經】復應修習十種法。
何者為十？所謂：處非處智、過現未來業報智、
諸禪解脫三昧智、諸根勝劣智、種種解智、
種種界智、一切至處道智、天眼無礙智、
宿命無礙智、永斷習氣智。
commentary::  ^230c28

【論】第五、復應修習十種法已下，至永斷習氣智，
於中可三行半經，正舉如來十種智力令修習分。
orig::  ^230c36

【經】於如來十力一一觀察，一一力中有無量義，悉應諮問。
聞已，應起大慈悲心，觀察眾生而不捨離，
思惟諸法無有休息，行無上業，不求果報。
commentary::  ^230c40

【論】第六、於如來十力已下，至不求果報。
於中可三行經勸修十力，有迷諮問，并起大悲分。
orig::  ^230c46

【經】了知境界如幻、如夢、如影、如響，亦如變化。
若諸菩薩能與如是觀行相應，於諸法中不生二解，一切佛法疾得現前。
初發心時，即得阿耨多羅三藐三菩提，
知一切法即心自性，成就慧身，不由他悟。 ^231a2

論第七、了知境界已下，可四行半經，明了法如幻觀，終獲益成佛分。
如是依如上觀行，令身口意業、佛法僧戒、
色受想行識、身邊二見、三世遠近總無，
又無能觀所觀心，不沈不掉，不生不滅，
任理無思，如來十種智力因斯而現。
夫佛智非深，只為迷心逐相。
情虧也，智隱；一體也，智現。
非遙智現，執障都亡，十方廓然自在。
處塵不為小，周空不為大。
窮其跡也，十方無纖毫之縱；興其用，則不出剎那之夫。
身行徧周，等虗空而無盡。
若存其有，即一切剎海現色像重重；若置其無，萬境不可窺其體。
以不思不惟而知眾法，將不造不作而辦大功。
非生死知其志，非苦樂移其性。
若非神之稱理者，不可以情想知，不可以滅心得。
以此如來設淨行之教，觀法盡也，始正法當興；
諸見亡也，佛智方起。
是知見亡智，應名初發心時，便成正覺，
具足慧身，不由他悟。
是故後學之士，應法修行，不可以逐境沈淪，迷流永劫。
更欲解其上義，慮將言豐障理，以亂後學之心。
但如上所說之經，多少自然恰中。
如一百四十願名淨行者，是十信位中，
以願成世間知見萬法，以為淨行。
此十住位中，以行體無為無性，名為淨行。
以此淨行用，成智用自在。
此淨行品，成十住中初發心之佛果，亦為已後十行、
十迴向、十地等作佛果故。
從此無性之行，行清淨故，一切諸行皆清淨故。
諸行淨則智慧淨，智慧淨則其心淨，其心淨則諸法淨，
諸法淨名法界淨，法界淨即眾生淨，眾生淨則佛國土淨。
行此法平等者，名為淨行也。
pin:: 
# 初發心功德品第十七

pin:: 初發心功德品第十七
commentary::  ^231a10

【論】夫以初發心之士，功德難量，舉等虗空，
無以比其類；磨盡剎塵，無以酬其匹。
虗空但明無相之大，一切剎塵但明形礙之廣，焉能對其菩提心福智之境？
其智也，於剎那之際，滿十方現身，如雲狀因陀羅網，
妙像相入，光影重重，各各以一言音普周法界，
說等眾生教門，如雨灑眾生心，得清涼樂爾。
其福也，妙相莊嚴，與華藏而同其體。
為初發心之際，與十方諸佛等，住無盡劫海，
在剎那之中，延促相似。
如一小流入大海中，與大海等，以水體不別故。
如初發心菩薩，纔入諸佛大智慧流中，等佛功德故。
為初入與究竟時無延促，又智慧一故。
為誓度眾生，悉令成佛，志願等故。
又如十方世界，盡抹為塵，一一塵中，有無量佛剎，無量眾生。
如菩提心大智慧身，於一剎那際，等一切剎塵，
供養諸佛，教化眾生，一時等徧。
但以智慧力故，法如是故，智徧周故，亦不作神通變化之想。
初發心菩薩，志樂廣大，與佛界、眾生界等，無限量故。
故今此品所歎初發菩提心，以十種功德，
廣大難量，無比不可喻。
於此佛果根本不動大智不思議法界乘而發心者，
如輪王太子初生之時，具足王相；如師子王之子，
威勢與父相似，體不異故。
如初發菩提心菩薩，初生如來智慧種性家時，
智慧所知不異佛故，三世時劫無延促見不異佛故，
志樂廣大教化眾生不異佛故，從初發心乘如來一切智乘不出剎那際成等正覺教化眾生不異佛故。
設於三乘順世情教說三祇劫而成佛者，
畢竟迴心入此一切智境界乘方得成佛，
如法華經即是所迴三乘入一切智境界之教，如龍女一剎那際一生成佛者是也。
一切眾生總須悟如此法方得成佛，不可取如來三乘中順世方便之言，
以法如是故。如此品下文云初發心菩薩纔發心時，
即為十方一切諸佛所共稱歎，即能說法教化調伏一切世界所有眾生，
乃至示現成佛等，廣如此品下文所說。
此品之內長行總有四十段經意也。
頌有二百四十二行，以歎初發心菩薩之功德，其文如下。
將釋此品約作三門分別：一、釋品名目，
二、釋品來意，三、隨文釋義。
第一、釋品名目者，此品名初發心功德品者，
創始發心見無古今名之為初，無心智應名之為發，
身邊見盡名之為心，不為而成大果名之為功，但化利一切不忻來報自獲無邊妙相莊嚴故名之為德。
又福智徧周名之為功，事無不達名之為德，品脉均分教義。
第二、釋品來意者，前品既有淨行之功，
此品所明淨行之中無邊功德，是故此品須來。
第三、隨文釋義者，復分二門：第一、長科經意，
第二、隨文解脫。第一、長科經意者，從初爾時已下至品末已來，
長科為四十段。
orig::  ^231b16

【經】爾時，天帝釋白法慧菩薩言：佛子！
菩薩初發菩提之心，所得功德，其量幾何？
commentary::  ^232a12

【論】一、爾時已下至其量幾何，有一行半經，是天帝請證發心功德分。
orig::  ^232a16

【經】法慧菩薩言：此義甚深，難說、難知、難分別、
難信解、難證、難行、難通達、難思惟、難度量、難趣入。
雖然，我當承佛威神之力而為汝說。
commentary::  ^232a20

【論】二、法慧菩薩言已下，至而為汝說可三行半經，明初發心功德甚深十種難知許說分。
orig::  ^232a26

【經】佛子！假使有人，以一切樂具，供養東方阿僧祇世界所有眾生，
經於一劫，然後教令淨持五戒；南、西、北方，
四維、上、下，亦復如是。
佛子！於汝意云何？
此人功德，寧為多不？
天帝言：佛子！此人功德，唯佛能知，其餘一切，無能量者。
commentary::  ^232a30

【論】三、佛子已下，至無能量者，可五行經明一人所供十方各一阿僧祇世界眾生，
并令淨持五戒，且舉功德廣大難量分。
orig::  ^232a40

【經】法慧菩薩言：佛子！
此人功德，比菩薩初發心功德，百分不及一，
千分不及一，百千分不及一。
如是，億分、百億分、千億分、百千億分、那由他億分、
百那由他億分、千那由他億分、百千那由他億分、
數分、歌羅分、算分、喻分、優波尼沙陀分，亦不及一。
commentary::  ^232a46

【論】四、法慧菩薩已下，至亦不及一，有五行半經，
明將前所有廣多供養功德不可比對，
初發心功德無比近喻分，正明將人所供養不可校量。
如歌羅分者，是將多比少不如喻，如折人身上毛作百分，將前人所作功德不如初發心菩薩百分毛中一分毛許功德。
又云優波尼沙陀分者，謂少許相近類之無限善根，不可將有限比對。
餘如文自明。
orig::  ^232b8

【經】佛子！且置此喻。
假使有人，以一切樂具，供養十方十阿僧祇世界所有眾生，
經於百劫，然後教令修十善道。
如是供養，經於千劫，教住四禪；經於百千劫，
教住四無量心；經於億劫，教住四無色定；
經於百億劫，教住須陀洹果；經於千億劫，
教住斯陀含果；經於百千億劫，教住阿那含果；
經於那由他億劫，教住阿羅漢果；經於百千那由他億劫，教住辟支佛道。
佛子！於意云何？是人功德，寧為多不？
天帝言：佛子！此人功德，唯佛能知。
commentary::  ^232b22

【論】五、佛子已下，至唯佛能知，有十行經明，且舉如上。
功德廣大分云：教住十善道者，身三、口四、
意三，是欲界生天善。
上者，出世善。云：四禪，色界業也。
初禪滅憂，二禪滅苦，三禪滅喜，四禪唯寂靜。
云：教住四無量心，此是有為中慈、悲、喜、捨。
云：教住四無色定，此是無色界定。
已上是三界中善業。
云：教住須陀洹果，謂初斷見惑，捨異生性，
初獲聖性，入聖行流故，故名入流。
云：教住斯陀含果，此云一來，謂此聖者雖斷欲界六品惑，
然為有餘三品未斷，令此聖者一度來欲界生，故名一來果。
云：教住阿那含果，此云不還，謂斷欲界九品惑盡，
從此生色界，更不來欲界受生，故名不來。
此十使中，見道疑未能明了，不入羅漢果。
如十使煩惱：一、身見，二、邊見，三、見取，四、
戒取，五、邪見。已前五為利使，已後五鈍使。
見諦斷六貪，七瞋，八癡，九慢，十疑。
此五鈍使，能迷隨行之事。
此之十使，前五利使，須陀洹見諦之後伏之不起；
後五鈍使，薄貪、瞋、癡。
斯陀含斷欲界六種惑，非無色界貪，於瞋、
癡、慢三種微而且薄，現行不生，非種無故。
為上二界報且無瞋，為修定伏而現行不起，
為須斯二果有厭患，而不令增長常求出世之心，以此不成三界沈淪種子。
阿那含厭令永息，唯有見道疑，以見道不分明，不能頓超三界業果。
阿羅漢為見道無疑，三界業果一時盡故。
望前三果，設斷九種煩惱，唯有疑在，不得名為斷煩惱。
為見諦無明、未明，總名厭伏，不得名斷。
又羅漢、辟支佛，但忻出世。
淨土菩薩及空觀菩薩，為但忻出世。
行六波羅蜜，總是折伏現行無明，不得名為永斷煩惱。
為且以空觀折伏無明，不了無明從本已來是不動智。
佛為不了根本，以空折伏，使令不起。
乃至十地，但得意生身等，不名如來一切種智生。
以作十真如等觀，斷十種麤重，不了無明本是如來根本智故，
大用恒寂故。一乘佛果教中，依佛果發心。
初發心時，達根本無明，是根本無分別智，成差別智大用法門。
初心之上，圓滿一切諸佛共所乘門，名乘一切智乘。
若智悲願行，毫釐不似佛，信心亦不成，何況住佛所住。
生在如來一切種智家，生為佛真子，具諸佛事，
以智不異，願行平等，大悲不異，無限境界不異，
過去未來劫差別與一念不異，應如是定慧照之可見。
此是名依佛菩薩正善知識，依根本智發心。
如下文纔發心菩薩，能十方示身成佛者，
為初發心時，乘如來不思議一切智乘，
得佛種智，生如來法界之家，乘佛一分之智慧大慈悲勢分，
即能如是示身成佛。
如下頌云：菩薩於佛十力中，雖未證得亦無疑，
菩薩於一毛孔中，普現十方無量剎。
如是總明初發心菩薩之德，為得如來一分智力勢分。
如是如輪王太子，權統王政，亦得自在一分，與父王相似。
orig::  ^232b40

【經】法慧菩薩言：佛子！
此人功德，比菩薩初發心功德，百分不及一，
千分不及一，百千分不及一，乃至優波尼沙陀分亦不及一。
commentary::  ^233a38

【論】六、法慧菩薩言已下，至亦不及一，可兩行半經，
明前功德，不可比對初發心功德喻分。
orig::  ^233a44

【經】何以故？佛子！一切諸佛初發心時，不但為以一切樂具供養十方十阿僧祇世界所有眾生，
經於百劫乃至百千那由他億劫故，發菩提心；
不但為教爾所眾生令修五戒、十善業道，
教住四禪、四無量心、四無色定，教得須陀洹果、
斯陀含果、阿那含果、阿羅漢果、辟支佛道故，
發菩提心；為令如來種性不斷故，為充徧一切世界故，
為度脫一切世界眾生故，為悉知一切世界成壞故，
為悉知一切世界中眾生垢淨故，為悉知一切世界自性清淨故，
為悉知一切眾生心樂煩惱習氣故，為悉知一切眾生死此生彼故，
為悉知一切眾生諸根方便故，為悉知一切眾生心行故，
為悉知一切眾生三世智故，為悉知一切佛境界平等故，發於無上菩提之心。
commentary::  ^233a48

【論】七、何以故已下，至無上菩提之心，有十四行半。
經明初發心菩薩，為起無限心，教化一切眾生，不斷佛種性分。
orig::  ^233b26

【經】佛子！復置此喻。
假使有人，於一念頃，能過東方阿僧祇世界，
念念如是盡阿僧祇劫，此諸世界無有能得知其邊際；
有第二人，於一念頃，能過前人阿僧祇劫所過世界，
如是亦盡阿僧祇劫，次第展轉，乃至第十；
南、西、北方，四維、上、下，亦復如是。
佛子！此十方中，凡有百人，一一如是過諸世界，是諸世界可知邊際。
commentary::  ^233b32

【論】八、佛子！復置此喻已下，至可知邊際，有七行經明。
且舉速行邊際廣大，可知喻分。
orig::  ^233b44

【經】菩薩初發阿耨多羅三藐三菩提心所有善根，無有能得知其際者。
何以故？佛子！菩薩不齊限，但為往爾所世界得了知故，
發菩提心；為了知十方世界故，發菩提心。
所謂：欲了知妙世界即是麤世界，麤世界即是妙世界；
仰世界即是覆世界，覆世界即是仰世界；
小世界即是大世界，大世界即是小世界；
廣世界即是狹世界，狹世界即是廣世界；
一世界即是不可說世界，不可說世界即是一世界；
不可說世界入一世界，一世界入不可說世界；
穢世界即是淨世界，淨世界即是穢世界。
欲知一毛端中一切世界差別性，一切世界中一毛端一體性；
欲知一世界中出生一切世界；欲知一切世界無體性；
欲以一念心盡知一切廣大世界而無障礙故，發阿耨多羅三藐三菩提心。
commentary::  ^233b48

【論】九、菩薩初發心已下，至三藐三菩提心，
可十五行經明初發心菩薩所知世界、境界無限難知分。
orig::  ^233c28

【經】佛子！復置此喻。
假使有人，於一念頃，能知東方阿僧祇世界成壞劫數；
念念如是，盡阿僧祇劫，此諸劫數無有能得知其邊際。
有第二人，於一念頃，能知前人阿僧祇劫所知劫數。
如是廣說，乃至第十。
南、西、北方，四維、上、下，亦復如是。
佛子！此十方阿僧祇世界成壞劫數，可知邊際。
commentary::  ^233c32

【論】十、佛子！復置此喻已下，至可知邊際，
可六行半經明，且舉速知劫數成壞廣多可知分。
orig::  ^233c44

【經】菩薩初發阿耨多羅三藐三菩提心功德善根，無有能得知其際者。
何以故？菩薩不齊限，但為知爾所世界成壞劫數故，
發阿耨多羅三藐三菩提心；為悉知一切世界成壞劫盡無餘故，
發阿耨多羅三藐三菩提心。
所謂：知長劫與短劫平等，短劫與長劫平等；
一劫與無數劫平等，無數劫與一劫平等；
有佛劫與無佛劫平等，無佛劫與有佛劫平等；
一佛劫中有不可說佛，不可說佛劫中有一佛；
有量劫與無量劫平等，無量劫與有量劫平等；
有盡劫與無盡劫平等，無盡劫與有盡劫平等；
不可說劫與一念平等，一念與不可說劫平等；
一切劫入非劫，非劫入一切劫。
欲於一念中盡知前際、後際，及現在一切世界成壞劫故，發阿耨多羅三藐三菩提心。
是名初發心大誓莊嚴了知一切劫神通智。
commentary::  ^233c48

【論】十一、菩薩初發心已下，至了知一切劫神通智，
可十六行經，明初發心菩薩了劫成壞難知分。
orig::  ^234a28

【經】佛子！復置此喻。
假使有人，於一念頃，能知東方阿僧祇世界所有眾生種種差別解；
念念如是，盡阿僧祇劫。
有第二人，於一念頃，能知前人阿僧祇劫所知眾生諸解差別；
如是，亦盡阿僧祇劫。
次第展轉，乃至第十。
南、西、北方，四維、上、下，亦復如是。
佛子！此十方眾生種種差別解，可知邊際。
commentary::  ^234a32

【論】十二、復置此喻已下，至可知邊際，可六行經明，
且舉所解廣大，猶可能知分。
orig::  ^234a44

【經】菩薩初發阿耨多羅三藐三菩提心功德善根，無有能得知其際者。
何以故？佛子！菩薩不齊限，但為知爾所眾生解故，
發阿耨多羅三藐三菩提心；為盡知一切世界所有眾生種種差別解故，
發阿耨多羅三藐三菩提心。
所謂：欲知一切差別解無邊故，一眾生解、
無數眾生解平等故；欲得不可說差別解方便智光明故；
欲悉知眾生海各各差別解，盡無餘故；
欲悉知過、現、未來，善、不善，種種無量解故；
欲悉知相似解、不相似解故；欲悉知一切解即是一解，
一解即是一切解故；欲得如來解力故；
欲悉知有上解、無上解，有餘解、無餘解，
等解、不等解差別故；欲悉知有依解、無依解，
共解、不共解，有邊解、無邊解，差別解、無差別解，
善解、不善解，世間解、出世間解差別故；
欲於一切妙解、大解、無量解、正位解中，
得如來解脫無障礙智故；欲以無量方便，
悉知十方一切眾生界，一一眾生淨解、
染解，廣解、略解，細解、麤解，盡無餘故；欲悉知深密解、
方便解、分別解、自然解、隨因所起解、隨緣所起解，
一切解網悉無餘故，發阿耨多羅三藐三菩提心。
commentary::  ^234a48

【論】十三、菩薩初發心已下，至三藐三菩提心，可二十行半。
經明初發心菩薩知解廣大難知分。
orig::  ^234b36

【經】佛子！復置此喻。
假使有人，於一念頃，能知東方無數世界一切眾生諸根差別；
念念如是，經阿僧祇劫。
有第二人，於一念頃，能知前人阿僧祇劫念念所知諸根差別；
如是廣說，乃至第十。
南、西、北方，四維、上、下，亦復如是。
佛子！此十方世界所有眾生諸根差別，可知邊際。
commentary::  ^234b40

【論】十四、佛子！復置此喻已下，至可知邊際，可六行經明。
且舉知眾生根廣多，猶能可知分。
orig::  ^234c4

【經】菩薩初發阿耨多羅三藐三菩提心功德善根，無有能得知其際者。
何以故？菩薩不齊限，但為知爾所世界眾生根故，
發阿耨多羅三藐三菩提心；為盡知一切世界中一切眾生根種種差別，
廣說乃至欲盡知一切諸根網故，發阿耨多羅三藐三菩提心。
commentary::  ^234c8

【論】十五、菩薩初發心已下，至三藐三菩提心，可五行半。
經明初發心菩薩善知眾生根性廣大難量分。
orig::  ^234c18

【經】佛子！復置此喻。
假使有人，於一念頃，能知東方無數世界所有眾生種種欲樂，
念念如是，盡阿僧祇劫；次第廣說，乃至第十。
南、西、北方，四維、上、下，亦復如是。
此十方眾生所有欲樂，可知邊際。
commentary::  ^234c24

【論】十六、佛子！復置此喻已下，至可知邊際，可四行經明。
且舉所欲樂廣大，猶可知分。
orig::  ^234c32

【經】菩薩初發阿耨多羅三藐三菩提心功德善根，無有能得知其際者。
何以故？佛子！菩薩不齊限，但為知爾所眾生欲樂故，
發阿耨多羅三藐三菩提心；為盡知一切世界所有眾生種種欲樂，
廣說乃至，欲盡知一切欲樂網故，發阿耨多羅三藐三菩提心。
commentary::  ^234c36

【論】十七、菩薩初發心已下，至三藐三菩提心，可六行經明初心菩薩所知一切眾生欲樂廣大難知分。
orig::  ^234c46

【經】佛子！復置此喻。
假使有人，於一念頃，能知東方無數世界所有眾生種種方便，
如是廣說，乃至第十；南、西、北方，四維、上、
下，亦復如是。此十方眾生種種方便，可知邊際。
commentary::  ^235a4

【論】十八、佛子！復置此喻已下，至可知邊際，可四行經明。
且舉所知眾生方便廣大，猶可知分。
orig::  ^235a12

【經】菩薩初發阿耨多羅三藐三菩提心功德善根，無有能得知其際者。
何以故？佛子！菩薩不齊限，但為知爾所世界眾生種種方便故，
發阿耨多羅三藐三菩提心；為盡知一切世界所有眾生種種方便，
廣說乃至，欲盡知一切方便網故，發阿耨多羅三藐三菩提心。
commentary::  ^235a16

【論】十九、菩薩初發心已下，至三菩提心，可六行經明初心菩薩善知一切眾生種種方便廣大難知分。
orig::  ^235a28

【經】佛子！復置此喻。
假使有人，於一念頃，能知東方無數世界所有眾生種種差別心。
廣說乃至，此十方世界所有眾生種種差別心，可知邊際。
commentary::  ^235a34

【論】二十、佛子！復置此喻已下，至可知邊際，可三行經。
且舉所有一切眾生心廣大，猶可知分。
orig::  ^235a40

【經】菩薩初發阿耨多羅三藐三菩提心功德善根，無有能得知其際者。
何以故？佛子！菩薩不齊限，但為知爾所眾生心故，
發阿耨多羅三藐三菩提心；為悉知盡法界、
虗空界無邊眾生種種心，乃至欲盡知一切心網故，發阿耨多羅三藐三菩提心。
commentary::  ^235a44

【論】二十一、菩薩初發心已下，至三菩提心，可五行半。
經明初發心菩薩知一切眾生差別心廣大難知分。
orig::  ^235b6

【經】佛子！復置此喻。
假使有人，於一念頃，能知東方無數世界所有眾生種種差別業。
廣說乃至，此十方眾生種種差別業，可知邊際；
菩薩初發阿耨多羅三藐三菩提心善根邊際，不可得知。
commentary::  ^235b12

【論】二十二、佛子！復置此喻已下，至不可得知，有四行經明。
且舉所有眾生業廣大，猶可知分。
orig::  ^235b20

【經】何以故？佛子！菩薩不齊限，但為知爾所眾生業故，
發阿耨多羅三藐三菩提心；欲悉知三世一切眾生業，
乃至欲悉知一切業網故，發阿耨多羅三藐三菩提心。
commentary::  ^235b24

【論】二十三、何以故已下，至三菩提心，可三行半。
經明初心菩薩知眾生差別業廣大難知分。
orig::  ^235b32

【經】佛子！復置此喻。
假使有人，於一念頃，能知東方無數世界所有眾生種種煩惱；
念念如是，盡阿僧祇劫，此諸煩惱種種差別，無有能得知其邊際。
有第二人，於一念頃，能知前人阿僧祇劫所知眾生煩惱差別；
如是，復盡阿僧祇劫。
次第廣說，乃至第十。
南、西、北方，四維、上、下，亦復如是。
佛子！此十方眾生煩惱差別，可知邊際。
commentary::  ^235b36

【論】二十四、佛子！復置此喻已下，至可知邊際，有七行經。
且舉如眾生煩惱廣大，猶可能知分。
orig::  ^235c2

【經】菩薩初發阿耨多羅三藐三菩提心，善根邊際不可得知。
何以故？佛子！菩薩不齊限，但為知爾所世界眾生煩惱故，
發阿耨多羅三藐三菩提心；為盡知一切世界所有眾生煩惱差別故，
發阿耨多羅三藐三菩提心。
所謂：欲盡知輕煩惱、重煩惱、眠煩惱、起煩惱，
一一眾生無量煩惱種種差別、種種覺觀，
淨治一切諸襍染故；欲盡知依無明煩惱、
愛相應煩惱，斷一切諸有趣煩惱結故；
欲盡知貪分煩惱、瞋分煩惱、癡分煩惱、
等分煩惱，斷一切煩惱根本故；欲悉知我煩惱、
我所煩惱、我慢煩惱，覺悟一切煩惱盡無餘故；
欲悉知從顛倒分別生根本煩惱、隨煩惱，
因身見生六十二見，調伏一切煩惱故；
欲悉知蓋煩惱、障煩惱，發大悲救護心，
斷一切煩惱網，令一切智性清淨故，發阿耨多羅三藐三菩提心。
commentary::  ^235c6

【論】二十五、菩薩初發心已下，至三藐三菩提心，有十六行。
經明初心菩薩所知一切眾生煩惱廣大難知分。
orig::  ^235c34

【經】佛子！復置此喻。
假使有人，於一念頃，以諸種種上味飲食、
香華、衣服、幢幡、傘蓋，及僧伽藍、上妙宮殿、
寶帳、網幔、種種莊嚴師子之座，及眾妙寶，
供養東方無數諸佛，及無數世界所有眾生，
恭敬尊重，禮拜讚歎，曲躬瞻仰，相續不絕，經無數劫。
又歡彼眾生，悉令如是供養於佛。
至佛滅後，各為起塔。
其塔高廣，無數世界眾寶所成，種種莊嚴。
一一塔中，各有無數如來形像，光明徧照無量世界，經無數劫。
南、西、北方，四維、上、下，亦復如是。
commentary::  ^235c40

【論】二十六、佛子！復置此喻已下，至亦復如是，
可九行半經，且明供養廣大難知，猶可知分。
orig::  ^236a10

【經】佛子！於汝意云何？
此人功德，寧為多不？
天帝言：是人功德，唯佛乃知，餘無能測。
佛子！此人功德，比菩薩初發心功德，百分不及一，
千分不及一，百千分不及一，乃至優波尼沙陀分亦不及一。
commentary::  ^236a14

【論】二十七、佛子！於汝意云何已下，至亦不及一，
可四行半經，明初發心供養廣大難知分。
orig::  ^236a22

【經】佛子！復置此喻。
假使復有第二人，於一念中，能作前人及無數世界所有眾生無數劫中供養之事；
念念如是，以無量種供養之具，供養無量諸佛如來，
及無量世界所有眾生，經無量劫。
其第三人，乃至第十人，皆亦如是，於一念中，
能作前人所有供養；念念如是，以無邊、
無等、不可數、不可稱、不可思、不可量、不可說、
不可說不可說供養之具，供養無邊乃至不可說不可說諸佛，
及爾許世界所有眾生，經無邊乃至不可說不可說劫。
至佛滅後，各為起塔，其塔高廣，乃至住劫，亦復如是。
commentary::  ^236a26

【論】二十八、佛子！復置是喻至亦復如是，
有十行半經明，且舉供養及起塔廣多，猶可知分。
orig::  ^236a46

【經】佛子！此前功德，比菩薩初發心功德，
百分不及一，千分不及一，百千分不及一，乃至優波尼沙陀分亦不及一。
何以故？佛子！菩薩摩訶薩不齊限，但為供養爾所佛故，
發阿耨多羅三藐三菩提心；為供養盡法界、
虗空界、不可說不可說十方無量去、來、
現在所有諸佛故，發阿耨多羅三藐三菩提心。
發是心已。
commentary::  ^236b2

【論】二十九、佛子！此前功德已下，至發是心已，
有七行經，明初心菩薩供養功德廣大難知分，次直就法說分。
orig::  ^236b14

【經】能知前際一切諸佛始成正覺及般涅槃，
能信後際一切諸佛所有善根，能知現在一切諸佛所有智慧。
彼諸佛所有功德，此菩薩能信、能受、能修、
能得、能知、能證、能成就，能與諸佛平等一性。
commentary::  ^236b20

【論】三十、能知前際一切諸佛已下，至能與諸佛平等一性，
可四行經，是初發心已，能知三世諸佛成佛及涅槃，
智慧平等分，攝佛功德分。
orig::  ^236b28

【經】何以故？此菩薩為不斷一切如來種性故發心，
為充徧一切世界故發心，為度脫一切世界眾生故發心，
為悉知一切世界成、壞故發心，為悉知一切眾生垢、
淨故發心，為悉知一切世界三有清淨故發心，
為悉知一切眾生心樂、煩惱、習氣故發心，
為悉知一切眾生死此生彼故發心，為悉知一切眾生諸根方便故發心，
為悉知一切眾生心行故發心，為悉知一切眾生三世智故發心。
commentary::  ^236b34

【論】三十一、何以故已下，至三世智故發心，可九行經明菩薩初發心志意所求甚深深廣分。
orig::  ^236c2

【經】以發心故，常為三世一切諸佛之所憶念，
當得三世一切諸佛無上菩提，即為三世一切諸佛與其妙法，
即與三世一切諸佛體性平等，已修三世一切諸佛助道之法，
成就三世一切諸佛力、無所畏，莊嚴三世一切諸佛不共佛法，
悉得法界一切諸佛說法智慧。
commentary::  ^236c6

【論】三十二、以發心故已下，至說法智慧，有六行。
經明菩薩發心已，得三世一切諸佛憶念與法，
及自力昇進分，得果佛、因佛分。
orig::  ^236c18

【經】何以故？以是發心當得佛故。
應如此人，即與三世諸佛同等，即與三世諸佛如來境界平等，
即與三世諸佛如來功德平等，得如來一身、無量身究竟平等真實智慧。
纔發心時，即為十方一切諸佛所共稱歎，
即能說法、教化、調伏一切世界所有眾生，
即能震動一切世界，即能光照一切世界，
即能息滅一切世界諸惡道苦，即能嚴淨一切國土，
即能於一切世界中示現成佛，即能令一切眾生皆得歡喜，
即能入一切法界性，即能持一切佛種性，即能得一切佛智慧光明。
commentary::  ^236c24

【論】三十三、何以故已下，至智慧光明，有十行半經，
明纔初發心菩薩成佛利生，同三世諸佛分、
化用分、無著分。
orig::  ^236c44

【經】此初發心菩薩，不於三世少有所得，
所謂若諸佛、若諸佛法，若菩薩、若菩薩法，
若獨覺、若獨覺法，若聲聞、若聲聞法，若世間、
若世間法，若出世間、若出世間法，若眾生、
若眾生法；唯求一切智，於諸法界，心無所著。
commentary::  ^237a2

【論】三十四、此初發心菩薩已下，至心無所著，有四行半。
經明初發心菩薩志樂所知世間、出世間無限分、瑞分。
大方廣佛新華嚴經合論卷第三十四
w:: 音切
note:: 屍 ^237a12

〔式之切。〕蟲
〔直弓切。〕視
〔是音。〕顧
〔古悟切。〕矢
〔式視切。〕喉
〔矦音。〕吻
〔武粉切。〕抑 ^237a25

〔於力切。〕訊
〔信音。〕預
〔羊洳切。〕羯
〔揭音。〕剃
〔他計切。〕 #CB00993;
〔發音。〕傘
〔蘇早切。〕纔 ^237a27

〔才音。〕頃
〔去頸切。〕窺
〔去隨切。〕釐
〔里之切。〕恰
〔苦洽切。〕廓
〔苦郭切。〕匹
〔疋音。〕
 ^237a29
