
undefined:: 大佛頂如來密因修證了義諸菩薩萬行首楞嚴經如說第十卷
orig:: 
阿難，彼善男子修三摩提想陰盡者，是人平常夢想銷滅，
寤寐恒一，覺明虗靜猶如晴空，無復麤重前塵影事。
觀諸世間大地山河如鏡鑒明，來無所黏，
過無蹤迹，虗受照應，了罔陳習，唯一精真，生滅根元從此披露。
見諸十方十二眾生畢殫其類，雖未通其各命由緒，
見同生基，猶如野馬熠熠清擾，為浮根塵究竟樞穴，此則名為行陰區宇。
若此清擾熠熠元性，性入元澄，一澄元習，
如波瀾滅化為澄水，名行陰盡，是人則能超眾生濁。
觀其所由，幽隱妄想以為其本。
commentary::  ^486a14

浮動陳習，晝明則想，夜瞢則夢，汩擾真性。
想陰盡者，夢想銷滅，而覺明之體常虗常靜矣。
粗重塵影即法塵，依想為體，想盡則塵盡。
由是觀諸世間，如鏡鑒物，無黏無迹。
鏡有四種妙用：虗者，能含萬象；受者，物來不拒；
照者，隨物大小現形；應者，研醜無所取捨。
唯一精真，明極如此，故幽隱行陰於是披露。
行陰是生滅根元，以遷流造作，故十二眾生該盡。
天上人間畢殫其類者，盡此十二類生，
皆從此出，以行是業體故。
各命由緒者，類生各命之因由根緒，即識也。
同生基者，類生同以為生之基本，即行也。
野馬者，陽焰也，春晴游氣，狀如水，光如#CB08504;。
熠熠，閃爍貌。清，擾動之微細也，喻生滅。
浮，根塵肉身也。門簨曰樞，門臼曰穴。
轉動要處，根塵生滅，皆以行陰為樞穴。
此行陰未盡之相，想陰如大流，行陰如細流；
想陰盡如大流息，行陰現如細流生。
若將此細流元習之性，反入無波元澄之體，則元習澄矣。
此行陰已盡之相，生滅不停，業運常遷，
名眾生濁行，盡則超之。
行陰生滅，微細難覺，故名幽隱。
orig::  ^486a32

阿難當知，是得正知奢摩他中諸善男子，
凝明正心，十類天魔不得其便，方得精研窮生類本，
於本類中生元露者，觀彼幽清圓擾動元，
於圓元中起計度者，是人墜入二無因論：
一者、是人見本無因。
何以故？是人既得生機全破，乘於眼根八百功德，
見八萬劫所有眾生業流灣環，死此生彼，
祗見眾生輪迴其處，八萬劫外冥無所觀，
便作是解：此等世間十方眾生，八萬劫來無因自有，
由此計度亡正徧知，墮落外道，惑菩提性。
二者、是人見末無因。
何以故？是人於生既見其根，知人生人，
悟鳥生鳥，烏從來黑，鵠從來白，人天本竪，
畜生本橫，白非洗成，黑非染造，從八萬劫無復改移，今盡此形亦復如是。
而我本來不見菩提，云何更有成菩提事？
當知今日一切物象皆本無因，由此計度亡正徧知，
墮落外道，惑菩提性。
是則名為第一外道立無因論。
commentary::  ^486b26

正知、奢摩他、凝明、正心，皆想盡之相。
外魔皆因心召，想盡則天魔不至。
唯修禪失趣，狂解妄計，所謂心魔也。
生類本，即同生基也。
於本類中生元露者，於同生基見己行元也。
幽清動元，即行元也。
窮究生類之本，但見行陰幽清圓擾為生之元，
而不窮識陰本末，遂墜二無因論。
外道有一種無因論師，行人於奢摩他中謬生計度，
不覺便墮其中，非自立無因論也。
本無因者，前際無因也。
生機全破者，行陰披露也。
由行陰披露，六用不行，故乘定中眼根功德，
見八萬劫中眾生隨業波流，灣是旋轉，
環是循環，八萬劫前冥然不見，妄計冥無所觀處為冥諦、
為自然，不知己之見量有限，謂諸眾生本無而有。
由計本無，則亡却正徧知性，墮落邪見中。
末無因者，後際無因也。
謬執生根，不達化理，以人竟為人，乃至黑竟為黑，
無復改移，因而例我，本不見道，末亦無成，是末無因也。
結文本字合是末字，葢執本無因，故執末亦無因也。
一切無因，謂一切本來自然而然，此由未見識陰，不知十二類生各命由緒也。
此種正所謂自然。
外道計一切法自體本然，不藉因緣，葢謂無因自有，非謂一切斷滅也。
orig::  ^486c8

阿難！是三摩中諸善男子凝明正心，魔不得便，
窮生類本，觀彼幽清常擾動元，於圓常中起計度者，
是人墜入四徧常論：一者、是人窮心境性，
二處無因，修習能知二萬劫中十方眾生所有生滅咸皆循環，
不曾散失，計以為常。
二者、是人窮四大元，四性常住，修習能知四萬劫中十方眾生所有生滅咸皆體恒，
不曾散失，計以為常。
三者、是人窮盡六根、末那、執受、心、意、識中本元由處，
性常恒故，修習能知八萬劫中一切眾生循環不失，
本來常住，窮不失性，計以為常。
四者、是人既盡想元，生理更無流止運轉，
生滅想心今已永滅，理中自然成不生滅，
因心所度，計以為常。
由此計常，亡正徧知，墮落外道，惑菩提性，是則名為第二外道立圓常論。
commentary::  ^486c48

此單計遷流不住者為徧常，而起常見也。
行陰生滅相續不失，故名常。
由計四種徧一切法，故名圓。
徧即圓也。故首標徧常，後結圓常。
四種者，一心境，二四大，三八識，四行陰。
由妄計行陰為生滅圓元，遂於心境四大等皆計為常。
一者計心境常，想破行現，乘此心開，窮研內心外境本元何自而有，
窮之不遠，但見二萬劫前無因自有，二萬劫內生滅不斷，
不計劫外斷滅，唯計劫內相續為常。
二者計四大常，萬法皆從四大和合而成，
作意窮之，見四大性常，故計眾生體常。
四萬劫者，所窮之法稍廣，故劫數倍前。
三者計八識常，根指根中之識，六識也。
末那即第七識，執受即第八識。
集起名心，思量名意，了別名識。
六根及末那、執受，通舉八識也。
心意識中本元，即識性也。
謂其恒常，眾生依之循環而住，不曾散失，此認識神而妄計也。
所窮八識法門，深廣倍前四大，故所知劫數亦倍於前。
四者計行陰常，據想元盡處認為五陰俱盡，
據行陰露處認為圓明精心，唯佛眼觀之，乃知此為行陰耳。
想元，想陰也。生理，行陰也。
妄謂流轉生滅皆屬想心，今已永滅，則不生滅理自然屬行，
不知行陰即生滅根元也。
但見行陰生理，無彼粗重流轉，遂謂生滅已滅，
不知流注生滅宛然全在，非徧圓而計徧圓，
非真常而計真常，故墮邪覺而失正覺。
orig::  ^487a26

又三摩中諸善男子堅凝正心，魔不得便，
窮生類本，觀彼幽清，常擾動元，於自他中起計度者，
是人墜入四顛倒見，一分無常，一分常論。
一者，是人觀妙明心徧十方界，湛然以為究竟神我，
從是則計我徧十方，凝明不動。
一切眾生於我心中自生自死，則我心性名之為常，
彼生滅者，真無常性。
二者，是人不觀其心，徧觀十方恒沙國土，
見劫壞處，名為究竟無常種性，劫不壞處，名究竟常。
三者，是人別觀我心精細微密，猶如微塵，
流轉十方，性無移改，能令此身即生即滅。
其不壞性，名我性常，一切死生從我流出，名無常性。
四者，是人知想陰盡，見行陰流，行陰常流，
計為常性，色、受、想等今已滅盡，名為無常。
由此計度一分無常，一分常故，墮落外道，惑菩提性。
是則名為第三外道一分常論。
commentary::  ^487b24

想盡行現，研究自他，而起邪妄分別。
首楞嚴定中，了一切事，究竟堅固，方為正覺。
常與無常分計，故成顛倒。
此與四徧常俱執動，元為真常。
但彼計一切皆常，此計自他之中，止有一分真常。
一者在自他處計常無常，妙明圓湛，離我我所。
行者於此妄立神我，從是計我徧凝不動，
而諸眾生於中生死，遂計自為常，計他無常。
二者計三災及不及處為常無常，不觀自心，但觀國土。
三禪以下，終為三災所壞，名無常種性。
四禪以上，三災不能壞，名究竟常。
三者計自己身心為常無常，心性微密難見，
故如微塵，非謂其小也。
此執微細心性為我，我者自在主宰為義，
故能流轉，性無移改，却能令此粗蘊色身有生有滅。
以此粗蘊皆從我心所流出，故所流出者名為無常，能流出者名為常性。
四者觀四陰而雙計也，計行陰之流者為常，色受想之盡者為無常。
由此下總結四計之誤。
orig::  ^487c4

又三摩中諸善男子，堅凝正心，魔不得便，
窮生類本，觀彼幽清常擾動元，於分位中生計度者，
是人墜入四有邊論：一者、是人心計生元，流用不息。
計過未者，名為有邊；計相續心，名為無邊。
二者、是人觀八萬劫，則見眾生八萬劫前寂無聞見。
無聞見處，名為無邊；有眾生處，名為有邊。
三者、是人計我徧知，得無邊性。
彼一切人現我知中，我曾不知彼之知性，
名彼不得無邊之心，但有邊性。
四者、是人窮行陰空，以其所見心路籌度一切眾生。
一身之中，計其咸皆半生半滅，明其世界一切所有，
一半有邊，一半無邊。
由是計度有邊、無邊，墮落外道，惑菩提性。
是則名為第四外道立有邊論。
commentary::  ^487c36

分位有四，謂三際、見聞、彼我、生滅也。
雙計有邊無邊，但名有邊者，以有邊非勝法也。
邊者，限際也。前四種計真常，此計廣大也。
空生大覺中，如海一漚發，豈有分位。
此人但知法性無邊，未甞親見法性，遂妄立分位，
取著一分以為無邊，其餘皆謂之有邊，故曰四有邊論。
一者約三際以計有邊無邊，生元流用行陰也。
因遷流計三際，過者已滅，來者未見，名有邊。
現在相續，名無邊。
此在無邊際中妄立邊際，豈知菩提之道無去來者哉。
二者約見聞以計有邊無邊，劫內有見聞處為有邊，以限於八萬劫數也。
劫外無見聞處為無邊，無窮極而不可測也。
三者計彼我為有邊無邊，我能徧知一切眾生，
計我得無邊性，但見其人，不見其人之性，
徧計彼性有邊，不知我自不見，非彼性有邊也。
四者約生滅以計有邊無邊，此人窮此行陰，
始有而後空，先生而後滅，據自己識見，
妄計眾生身中一半屬生，一半屬滅，遂判生為有邊，滅為無邊。
此四有邊，初唯約自，二單約他，三具自他，四重計他一切依正。
斯則前狹後廣，以成其次。
orig::  ^488a12

又三摩中諸善男子，堅凝正心，魔不得便，
窮生類本，觀彼幽清常擾動元，於知見中生計度者，是人墜入四種顛倒不死矯亂徧計虗論。
一者是人觀變化元，見遷流處名之為變，
見相續處名之為恒，見所見處名之為生，
不見見處名之為滅，相續之因性不斷處名之為增，
正相續中中所離處名之為減，各各生處名之為有，互互亡處名之為無。
以理都觀，用心別見。
有求法人來問其義，答言：我今亦生亦滅，
亦有亦無，亦增亦減。
於一切時皆亂其語，令彼前人遺失章句。
二者是人諦觀其心，互互無處，因無得證。
有人來問，唯答一字，但言其無，除無之餘，無所言說。
三者是人諦觀其心，各各有處，因有得證。
有人來問，唯答一字，但言其是，除是之餘，無所言說。
四者是人有無俱見，其境枝故，其心亦亂。
有人來問，答言：亦有即是亦無，亦無之中不是亦有。
一切矯亂，無容窮詰。
由此計度，矯亂虗無，墮落外道，惑菩提性。
是則名為第五外道四顛倒性不死矯亂徧計虗論。
commentary::  ^488b2

知見生計者，據彼定中所知所見而倒計也。
外道自有四種不死矯亂議論，與此不同。
世尊因此四種人知見立知，妄生計度，
故斥其墜入外道四種生滅行陰，分為八義。
別見謂異見，即變、恒、生、滅、增、減、有、無也。
答中略舉六義，不能定其道理，但兩楹而答，令彼前人於章句中不得義理。
互互無，即念念滅也。
因無得證，謂一切法皆無也。
各各有，即念念生也。
不言有而言是者，計法法皆有，即隨所問莫不皆是，作如是答。
枝者，如木一本而分二枝，從二至四，於前八中有無分出也。
有即是無，如氷是水也。
無不是有，如水非氷也。
見有生而忽滅，滅而不生者，故計有即無，無不是有。
問：一者以八義並陳，可名矯亂。
二者單計有無，而以一字答，何故亦名矯亂？
答：執物而不順理為矯，中無主正為亂。
今觀第一、第四言皆兩可，亂意為多，而終非順理，亦兼於矯。
第三、第四言唯一偏，矯意為多，而終非主正，同歸於亂。
故總名矯亂。虗無，謂虗妄非實。
orig::  ^488b36

又三摩中諸善男子，堅凝正心，魔不得便，
窮生類本，觀彼幽清，常擾動元，於無盡流生計度者，
是人墜入死後有相，發心顛倒。
或自固身，云色是我；或見我圓含徧國土，
云我有色；或彼前緣隨我迴復，云色屬我；
或復我依行中相續，云我在色。
皆計度言死後有相，如是循環有十六相。
從此或計畢竟煩惱、畢竟菩提，兩性並驅，各不相觸。
由此計度死後有故，墮落外道，惑菩提性。
是則名為第六外道立五陰中死後有相心顛倒論。
commentary::  ^488c22

無盡流，即行陰也。
由計無盡，故計死後有相。
真悟無生，了知生即有滅。
生前尚空無相，何況死後，豈可妄計有相耶？
此後五種，與上不死矯亂，俱從有無起見。
但四種矯亂，只是虗見。
此四種，竟是邪見。
四或字，乃四計。自固身者，堅持護養也。
云色是我者，初計我與色一也。
我體徧圓，色為我有。
二計我大色小，色在我中也。
前緣，目前之色也。
迴復者，運用也。前緣隨我，云色屬我。
三計我與色異也。
行相續，一色也。我依行中，云我在色。
四計色大我小，我在色中也。
此以現在之生有，推未來之死亦有，故曰死後有相。
色陰既爾，受想行皆然，故稱十六相。
不言識陰者，行陰未破，識不當情耳。
由計陰與我死後有，故轉計煩惱菩提，
皆後後有，染淨並驅，不相侵滅。
計諸陰為煩惱，計我體為菩提，二法俱有，故言兩性並驅。
言五陰者，通結五陰。
orig::  ^488c40

又三摩中諸善男子，堅凝正心魔不得便，
窮生類本觀彼幽清常擾動元，於先除滅色受想中生計度者，
是人墜入死後無相發心顛倒，見其色滅形無所因，
觀其想滅心無所繫，知其受滅無復連綴，
陰性銷散縱有生理，而無受想與草木同，
此質現前猶不可得，死後云何更有諸相？
因之勘校死後相無，如是循環有八無相，
從此或計涅槃因果一切皆空，徒有名字究竟斷滅，
由此計度死後無故，墮落外道惑菩提性，是則名為第七外道立五陰中死後無相心顛倒論。
commentary::  ^489a22

此與上計敵體相番，變有成無。
上覩未滅之行陰，見其無盡，因計前三并萬法皆當無盡。
此覩已滅之前三，見其無相，因計行陰并萬法皆當無相。
形因色有，故色滅則形無所因。
心因想繫，故想滅則心無所繫。
有受則連持色心，故無受則無綴。
三陰既銷，縱有行陰，亦歸斷滅生理行陰也。
此約四陰，現在因亡，未來果滅，因果合論，成八無相。
即有而空，本自無生，前後一際，是佛正教。
前有今無，今滅後無，是生滅顛倒計。
上由前三而推行陰，同滅為無，此轉計諸法皆然。
涅槃因果，依現陰而修，後陰而證，陰既叵測，修證何有？
惑菩提性者，以菩提性不立一塵，不捨一法，
真空妙有，非斷滅故。
orig::  ^489a40

又三摩中諸善男子，堅凝正心魔不得便，
窮生類本觀彼幽清常擾動元，於行存中兼受想滅，
雙計有無自體相破，是人墜入死後俱非起顛倒論。
色受想中見有非有，行遷流內觀無不無，
如是循環窮盡陰界八俱非相，隨得一緣皆言死後有相無相。
又計諸行性遷訛故，心發通悟有無俱非虗實失措，
由此計度死後俱非，後際昏瞢無可道故，
墮落外道惑菩提性，是則名為第八外道立五陰中死後俱非心顛倒論。
commentary::  ^489b16

於行存中者，見行陰未滅，區宇宛在也。
兼受想滅者，見前三已滅，體相全空也。
雙計有無者，於存計有，於滅計無也。
自體相破者，以行陰之有，破前三之無。
以前三之無，破行陰之有也。
墜俱非者，破無則非無，破有則非有也。
色受想三陰，先雖是有，而今破盡，故云非有。
例行亦爾，四非有也。
行陰例前為無，而現今念念遷流，此又非無。
行既非無，前三亦爾，四非無也。
循環四陰而窮盡之，成八非相矣。
隨得一緣者，每於一陰，計此二非也。
諸行指萬法，上但雙觀已滅未滅之四陰，而正計八非。
此更轉計一切法，無不雙非。
性遷訛者，死後有無，交相破奪也。
心發通悟者，增廣邪見解也。
虗實失措者，以非無故，不可言虗。
以非有故，不可言實也。
死後俱非者，以生存例死後，後際即死後盡未來際也。
昏瞢，猶言杳冥。無可道者，言有不有，言無不無，
不覺不知，何可道耶。
未得真知灼見，揣摩彷彿，而創為此論。
若真得見諦者，道有道無，皆成妙論。
orig::  ^489b32

又三摩中諸善男子，堅凝正心魔不得便，
窮生類本觀彼幽清常擾動元，於後後無生計度者，
是人墜入七斷滅論，或計身滅、或欲盡滅、
或苦盡滅、或極樂滅、或極捨滅，如是循環窮盡七際現前銷滅，
滅已無復由此計度，死後斷滅墮落外道惑菩提性，是則名為第九外道立五陰中死後斷滅心顛倒論。
commentary::  ^489c18

見行陰念念滅處名後後無，由是妄計設生人天七處後皆斷滅。
此與第七死後無相異者，彼計現在無故死後亦無，此單計死後斷滅為無耳。
身即欲界人天二處也，欲盡初禪也，苦盡二禪也，
極樂三禪也，極捨四禪及無色也，是名七際。
現前滅者，指因滅也。
滅已無復生者，指果滅也。
惑菩提性者，以菩提性常住不滅故。
orig::  ^489c30

又三摩中諸善男子堅凝正心，魔不得便，
窮生類本，觀彼幽清常擾動元，於後後有生計度者，是人墜入五涅槃論。
或以欲界為正轉依，觀見圓明生愛慕故；
或以初禪性無憂故；或以二禪心無苦故；
或以三禪極悅隨故；或以四禪苦樂二亡，不受輪迴生滅性故。
迷有漏天作無為解，五處安隱為勝淨依，
如是循環五處究竟，由此計度五現涅槃，
墮落外道惑菩提性，是則名為第十外道立五陰中五現涅槃心顛倒論。
commentary::  ^489c44

行陰滅而復生，故云後後有。
前於行陰念念滅處起計，此於行陰念念生處起計，
葢見行陰念念相續，新新成有，謂其當有實果，必不滅無也。
此與第六死後有相異者，彼計現在有，
故死後亦有，此單計現在即是涅槃。
或者不定之辭，各隨所見而計一處，非一人徧計五處也。
轉依者，轉生死依涅槃也。
觀見圓明，生愛慕故，妄計之由也。
葢以無憂無苦，悅隨二亡之故，妄計即正轉依也。
見下界之穢濁，遂計五處為勝淨，是為五現涅槃，
以現在受樂，不待來生故。
不知此皆屬有漏，非無為果，非究竟處。
惑菩提性者，以菩提涅槃尚在遙遠故。
orig::  ^490a12

阿難！如是十種禪那狂解，皆是行陰用心交互，故現斯悟。
眾生頑迷，不自忖量，逢此現前，以迷為解，
自言登聖，大妄語成，墮無間獄。
汝等必須將如來語，於我滅後，傳示末法，
徧令眾生覺了斯義，無令心魔自起深孽，
保持覆護，消息邪見，教其身心開覺真義，
於無上道不遭枝岐，勿令心祈得少為足，作大覺王清淨標指。
commentary::  ^490a34

前云禪那現境，乃天魔候得其便。
此云禪那狂解，乃心魔自起深孽。
凡見道不真，多岐妄計，皆是狂解，是謂心魔。
十種狂解，皆誤認行陰為妙真如性，故有此異見。
第一無因論，誤認精覺妙明，非因非緣也。
第二第三徧常，及一分常論，誤認湛然常住也。
第四邊無邊論，誤認清淨本然，周徧法界也。
後六種，誤認如來藏生空有二見。
如第七死後無，及第九斷滅，誤認空如來藏也。
第六死後有，及第十現涅槃，誤認不空如來藏也。
第五矯亂，第八死後俱非論，誤認如來藏離一切相，即一切法也。
心魔者，以心見顛倒，即是魔故。
深孽者，孽是妖孽，即魔孽也。
枝岐者，言此十種，如木之枝而非本，如路之岐而非正也。
心祈者，心之所求，遭枝岐，即墮於外道，
得少為足，即墮於二乘。
標指者，如標月之指。
orig::  ^490a48

阿難，彼善男子修三摩提行陰盡者，諸世間性幽清擾動，
同分生機倐然隳裂沉細綱紐，補特迦羅酬業深脉感應懸絕，
於涅槃天將大明悟如鷄後鳴，瞻顧東方已有精色，
六根虗靜無復馳逸，內外湛明入無所入，
深達十方十二種類受命元由，觀由執元諸類不召，
於十方界已獲其同，精色不沉發現幽秘，此則名為識陰區宇。
若於羣召已獲同中，銷磨六門合開成就，
見聞通隣互用清淨，十方世界及與身心，
如吠瑠璃內外明徹，名識陰盡。
是人則能超越命濁，觀其所由罔象虗無，顛倒妄想以為其本。
commentary::  ^490b28

行性擾動，乃同分生機之綱紐，補特酬業之深脈。
補特伽羅，此云數取趣，數數取諸趣而受生也。
受生所以酬答宿業，而脈絡深潛，乃行陰之所感。
懸絕者，分段生死，因亡果息也。
涅槃性天，為五陰所覆，昏如長夜，前三陰盡，
如鷄初鳴，雖為曙兆，猶沉二陰，精色未分，
此行陰盡，如鷄後鳴，唯餘一陰，故云將大明悟。
內根外塵，化為湛明之境，內不見能入之根，
外不見所入之塵，受命元由識陰也。
今觀識陰，既是類生，元由不起煩惱，不作新業，
由是執持，不令趣果，無受生分，故云諸類不召。
遂了十方依正，皆識所變，同一識體，故云已獲其同。
性天精色，雖未明徹，而幽秘之相，已漸發現，
此識陰未盡之相，幽清擾動，與粗重塵影相應，
向滅六識，今滅七識矣。
同分生機數句，與見同生基相應，向能見不能破，今始破矣。
內外湛明二句，與性入元澄相應，向熠熠元性，今化為澄水矣。
深達十方數句，與見諸十方十二類生相應，
向能見不能通其由緒，今則受命元由，可觀可執矣。
羣召同中，即十二類命元識陰也。
若於此中，以定慧力，銷磨六門，如氷已銷而無質礙，
鏡已磨而無垢類，使根合而不分，界開而不隔，
則見聞覺知，如隣之相通，可以互用，而世界身心，
無復留礙，此識陰已盡之相。
吠瑠璃，寶名，色青體堅，刀不能壞，火不能鎔，
唯鬼神有神通者，能攻之為器。
亦云即金翅鳥卵，清瑩明徹，故借以為喻。
命濁依識而生，識盡則超之。
識乃妄覺影明，元無自體，由顛倒起，故名罔象。
虗無妄想。
orig::  ^490b48

阿難當知，是善男子窮諸行空，於識還元已滅生滅，
而於寂滅精妙未圓，能令己身根隔合開，
亦與十方諸類通覺，覺知通#CB04474;能入圓元。
若於所歸立真常因生勝解者，是人則墮因所因執，
娑毗迦羅所歸冥歸成其伴侶，迷佛菩提，
亡失知見，是名第一立所得心成所歸果，
違遠圓通，背涅槃城，生外道種。
commentary::  ^491a4

窮諸行空，照見行陰空也。
行從識海騰躍轉生，行相泯然，沒入識海，是為還元。
既空行陰，是已滅生滅也。
尚依識元，是寂滅未圓也。
寂滅即如來藏妙真如性，識陰即見精明元也。
葢阿賴耶識已近妙真如性，但有同別二種妄見，故曰未圓。
不帶纖毫生滅曰精，唯餘一味寂常曰妙。
此而未圓，乃識陰未破，尚為所覆，似一似常，
未精未妙，根隔合開，銷六入一也。
諸類通覺者，我及眾生同一覺性，如千燈共室，光通無二也。
圓元即識陰也，圓表諸類，徧含元影。
萬化托始能入者，四陰蕩盡，歸宿於斯，
如諸浪已停，消落於海也。
此定中殊勝之相，功用暫得如是。
若認為真常，便立為因能性，一切為究竟之處，則墮因所因執。
葢真因非所，有所皆妄也。
外道立二十五諦，計冥諦是常，能生諸法，正同此計。
以因有所得，果有所歸，即因即果，皆墮所妄。
是以違圓通，失因地心；背涅槃，亡果地證。
前云因地發心，須與果位名目相應，今立所得心，則非以無生滅性為因地心矣。
故所證之果，亦與邪因相應，非常住不生滅之果。
本擬證果為歸寧地，種現俱斷，今反生起外道種子，
不但果非真果，抑且妄果復成妄因，所謂因地不真，果招紆曲也。
orig::  ^491a16

阿難，又善男子窮諸行空已滅生滅，而於寂滅精妙未圓。
若於所歸覽為自體，盡虗空界十二類內所有眾生，
皆我身中一類流出生勝解者，是人則墮能非能執，
摩醯首羅現無邊身成其伴侶，迷佛菩提亡失知見，
是名第二立能為心成能事果，違遠圓通背涅槃城，生大慢天我徧圓種。
commentary::  ^491b10

上計所，此計能，執識元為自體，而為一切眾生自此流出，
遂執我能生彼，而實不能，故曰能非能。
執摩醯首羅，即色頂魔王天，妄計我能現起無量眾生，
亦能非能，類能為心。
能事果者，計我能為彼依，能成彼事也。
大慢天，即摩醯，不能為能，名大慢。
徧圓者，計我體圓徧空界也。
此誤認十方唯識，及識性流出無量如來等也。
orig::  ^491b22

又，善男子！窮諸行空已滅生滅，而於寂滅精妙未圓。
若於所歸有所歸依，自疑身心從彼流出，
十方虗空咸其生起，即於都起所宣流地，作真常身無生滅解。
在生滅中早計常住，既惑不生亦迷生滅。
安住沉迷生勝解者，是人則墮常非常執，
計自在天成其伴侶，迷佛菩提亡失知見。
是名第三立因依心，成妄計果，違遠圓通，
背涅槃城，生倒圓種。
commentary::  ^491b36

以識元為所歸，疑彼能生我及一切法，
遂計生起流出之處，為真常無生之體。
此與上執，皆從識起，而所計不同。
上謂識即是我，能生萬物。
此謂我從識生，彼是真常。
在生滅中，妄計常住。
既惑真不生性，又迷現生滅法。
以非常為常，名常非常。
執計彼能生我，與計自在天能生一切者同。
由依識元，妄計常住。
故曰：立因依心，成妄計果。
前計我圓生物，此計彼圓生我，名到圓。
此誤認色身，外洎山河，虗空大地，咸是妙明真心中物也。
orig::  ^491c2

又善男子窮諸行空，已滅生滅，而於寂滅精妙未圓。
若於所知知徧圓故，因知立解，十方草木皆稱有情，與人無異。
草木為人，人死還成十方草樹。
無擇徧知生勝解者，是人則墮知無知執。
婆吒霰尼執一切覺成其伴侶，迷佛菩提，亡失知見。
是名第四計圓知心成虗謬果，違遠圓通，
背涅槃城，生倒知種。
commentary::  ^491c20

所知，即所現識陰也。
謂識有知，一切法由知變起。
因計知體，圓徧諸法，遂立異解。
謂無情徧皆有知，無所揀擇。
以無知為知，名知無知。
執婆吒、霰尼兩外道號。
執一切覺，謂一切有知也。
謬計圓知以為因心，則果中虗謬矣。
無知為知，曰倒知。
○問：萬法唯識，是如來正說。
云何此中皆墜外種？
答：內教萬法唯識，從緣變起，悉如夢幻，不是實生。
故不立知見，不生法執。
今曰立所得心，立依因心，立能為心，皆是知見立知，故總墮外道。
此與第五，俱誤認浮塵及器世間諸變化相應念，化成無上知覺也。
orig::  ^491c32

又，善男子！窮諸行空，已滅生滅，而於寂滅精妙未圓。
若於圓融根互用中已得隨順，便於圓化一切發生，
求火光明，樂水清淨，愛風周流，觀塵成就，各各崇事。
以此群塵發作本因，立常住解，是人則墮生無生執。
諸迦葉波并婆羅門，勤心役身，事火崇水，
求出生死，成其伴侶，迷佛菩提，亡失知見。
是名第五計著崇事。
迷心從物，立妄求因，求妄冀果，違遠圓通，
背涅槃城，生顛化種。
commentary::  ^492a4

識陰盡者，銷磨六門，諸根互用，今未盡，
纔得隨順，隨心順意，圓融變化，如身上出水，身下出火等。
一根暫得圓化，於是計一切法皆能圓化，
發生勝果，謂火能顯發光明，乃至塵能成就器界，
遂邪求邪觀，勤心崇事，執為能生常住之果，
而實不能名生無生執，即三迦葉波諸外道之儔也。
既迷真心，從物求冀，因果皆妄，顛倒化理，
名顛化種，此誤認七大皆如來藏妙真如性也。
orig::  ^492a20

又善男子，窮諸行空，已滅生滅，而於寂滅精妙未圓。
若於圓明計明中虗，非滅羣化，以永滅依為所歸依，
生勝解者，是人則墮歸無歸執無想天中。
諸舜若多，成其伴侶，迷佛菩提，亡失知見。
是名第六圓虗無心，成空亡果，違遠圓通，
背涅槃城，生斷滅種。
commentary::  ^492a36

觀識性圓明，妄計虗無。
非者，毀也。非滅羣化者，#CB01926;心滅智，纖毫不立也。
永滅依，即外道之涅槃。
歸於永滅，而不知其非，名歸無歸。
執舜若多，此云空。
無想天中，執斷空者，以圓虗無為之因心，
成空亡之斷果，名生斷滅種。
此誤認空與三有，一切本無也。
orig::  ^492a46

又善男子窮諸行空，已滅生滅，而於寂滅精妙未圓。
若於圓常固身常住，同於精圓長不傾逝生勝解者，是人則墮貪非貪執。
諸阿斯陀求長命者成其伴侶，迷佛菩提，亡失知見。
是名第七執著命元，立固妄因，趣長勞果，
違遠圓通，背涅槃城，生妄延種。
commentary::  ^492b8

圓常、精圓，皆識元也。
以精圓常不傾逝，欲固保幻身，與之並存，
即此方性命雙修，形神俱妙之說也。
於不可貪處而生貪著，名貪非貪。
執諸阿斯陀，即長壽天，終歸壞滅，空長勞耳。
此誤認六根為安樂妙常也。
上著空，此與第八俱著有。
○元表諸法統歸，融表萬化含蓄，明表徹體虗朗，常表究竟堅牢。
各與本文關涉，同是識海周徧，故皆稱圓。
識陰似一似常，不達似之非真，各墮所見，而起異執。
orig::  ^492b18

又，善男子！窮諸行空已滅生滅，而於寂滅精妙未圓，
觀命互通却留塵勞，恐其銷盡，便於此際坐蓮華宮，
廣化七珍多增寶媛，縱恣其心生勝解者，
是人則墮真無真執，吒枳迦羅成其伴侶，
迷佛菩提亡失知見，是名第八發邪思因，
立熾塵果違遠圓通，背涅槃城生天魔種。
commentary::  ^492b34

以識陰為十二類生之命元。
今觀見各命由緒，皆以識為主，彼我互通。
識陰若盡，眾生命盡，我亦命盡，誰證真常？
便於定中化諸欲境，以留塵勞。
依此邪思，欲證真常，名真無真執吒枳迦羅，即欲頂自在天類。
因其邪思，感生天魔，漸見眾生與己同體，
欲學菩薩自利利他，唯恐煩惱消盡，即入涅槃，
故留惑潤生，以為度眾之地，與阿難如一。
眾生未成佛，終不於此取泥洹，同一願力。
但菩薩留惑不斷，何常廣化多增？
可謂毫厘有差，天淵懸隔。
此誤認一切變現，不為煩惱，皆合涅槃清淨妙德也。
orig::  ^492b46

又善男子窮諸行空，已滅生滅，而於寂滅精妙未圓，
於命明中分別精麤，疏決真偽，因果相酬，
唯求感應，背清淨道，所謂見苦、斷集、證滅、
修道，居滅已休，更不前進生勝解者，是人則墮定性聲聞，
諸無聞僧增上慢者成其伴侶，迷佛菩提，亡失知見。
是名第九圓精應心，成趣寂果，違遠圓通，
背涅槃城，生纏空種。
commentary::  ^492c18

前八皆誤入岐路，此二則止息化城。
命明，即識也。於識陰圓明中，忽發小見，
因此分別苦集是粗是偽，滅道是精是真。
又知苦果酬集因，滅果酬道因，於是見苦斷集，唯求道滅感應。
既發小見，乃背圓融常樂我淨之道。
無聞僧妄執小道，以為究竟。
orig::  ^492c30

又善男子窮諸行空，已滅生滅，而於寂滅精妙未圓。
若於圓融清淨覺明，登研深妙，即立涅槃，
而不前進生勝解者，是人則墮定性辟支，諸緣獨倫。
不迴心者，成其伴侶，迷佛菩提，亡失知見。
是名第十圓覺#CB04474;心，成湛明果。
違遠圓通，背涅槃城，生覺圓明，不化圓種。
commentary::  ^492c40

圓融，即上文能令己身根隔合開也。
清淨，即六根虗淨，無復馳逸也。
覺明，即精色不沉，發現幽秘也。
此正識陰精明湛不搖處，若以為深妙，
立為果證，則定性緣覺獨覺之倫而已。
覺#CB04474;，僅與正覺通#CB04474;，
證識覺之圓明，無悲化之妙用，故曰不化圓種。
orig::  ^493a2

阿難！如是十種禪那，中塗成狂因依迷惑，
於未足中生滿足證，皆是識陰用心交互故生斯位。
眾生頑迷不自忖量，逢此現前各以所愛，
先習迷心而自休息，將為畢竟所歸寧地，
自言滿足無上菩提，大妄語成外道邪魔，
所感業終墮無間獄，聲聞緣覺不成增進。
汝等存心秉如來道，將此法門於我滅後傳示末世，
普令眾生覺了斯義，無令見魔自作沉孽，
保綏哀救銷息邪緣，令其身心入佛知見，從始成就不遭岐路。
commentary::  ^493a12

中途成狂。前八意多，未足生證；後二意多，因依迷惑。
意兼前後所愛，先習無始習氣也。
今於定中境界相以者，投彼病根，發其痼疾，
即欣取因止，妄為究竟，極證前八，通名外道邪魔。
亦可別指前七外道、第八邪魔，俱未斷惑，故云墮獄。
二乘異此，故云不進，總名見魔。
見以違理為名，前八違真中二理，後二違中道理，
總屬邪見，以二乘智即無明故。
orig::  ^493a28

如是法門，先過去世恒沙劫中微塵如來，乘此心開得無上道。
識陰若盡，則汝現前諸根互用，從互用中能入菩薩金剛乾慧，
圓明精心於中發化，如淨瑠璃內含寶月。
如是乃超十信、十住、十行、十迴向、四加行心，
菩薩所行金剛十地等覺圓明，入於如來妙莊嚴海，圓滿菩提歸無所得。
commentary::  ^493a42

五陰辨魔法門，諸佛乘此心開者，每於一陰中未開之時，
依此辨之，不為所惑，方得破除也。
單舉識盡，以後該前。
於圓明精心中發化者，以清淨禪那照徹諸位也。
瑠璃喻圓明精心，含月喻於中發化。
超越四十四心，直至等覺後心，則圓明發化已極。
妙莊嚴海者，具足萬德之果海。
前稱首楞嚴萬行為妙莊嚴路者，趨此而已。
歸無所得，與將為畢竟所歸寧地相應。
葢無所得處，乃是真歸寧地。
從前五十種邪境，總為有所得故。
○因地法門，千佛所同。
故最初必從五陰次第銷盡，乃可謂之因心。
至於果地修證，則根性有利鈍，習氣有厚薄，各各不一。
前云從是漸修，安立聖位，此平常根性，
分破無明，所謂圓漸者也。
此處一超，直入等覺，則上根利知，頓斷在相無明，
即證無上菩提，所謂圓圓者也。
或頓或漸，原無定局。
但發軔之途，斷不可差耳。
orig::  ^493b6

此是過去先佛世尊奢摩他中毗婆舍那，
覺明分析微細魔事，魔境現前，汝能諳識，
心垢洗除，不落邪見，陰魔銷滅，天魔摧碎，
大力鬼神褫魄逃逝，魑魅魍魎無復出生，
直至菩提無諸少乏下劣增進，於大涅槃心不迷悶。
若諸末世愚鈍眾生，未識禪那，不知說法，
樂修三昧，汝恐同邪，一心勸令持我佛頂陀羅尼呪。
若未能誦，寫於禪堂，或帶身上，一切諸魔所不能動。
汝當恭欽十方如來，究竟修進，最後垂範。
commentary::  ^493b36

總結五陰辨魔之端。
奢摩他中毘婆舍那者，即定而慧也。
覺明分析者，謂依定慧觀智分析諸魔以授末學也。
害定者魔而致魔者，實由五陰主人，若主人心淨則魔不復出。
褫音池，猶喪也。下劣聲聞滯迹化城不趨寶所者，
由此增進不別修禪次第，故云未識禪那。
未學智慧方便，故云不知說法。
定慧不習而樂安禪，魔境現前孰分邪正？
當勸持呪安其正解，防其邪慮即不墮魔，
是諸如來究竟了義之說，又是出世最後時說，故云最後垂範。
orig::  ^493c4

阿難即從座起，聞佛示誨，頂禮欽奉，憶持無失。
於大眾中，重復白佛：如佛所言，五陰相中，
五種虗妄，為本想心。
我等平常，未蒙如來微細開示。
又此五陰，為併銷除？
為次第盡？如是五重，詣何為界？
唯願如來，發宣大慈，為此大眾，清淨心目，
以為末世一切眾生，作將來眼。
commentary::  ^493c22

世尊尋常但說五陰托因緣而生，未曾說五陰皆本妄想生。
如色名堅固妄想等，首問此五陰何故通名妄想。
又此二句問斷除頓漸。
併銷是頓意，次第是漸意。
如是二句問盡其邊際。
歷觀五陰邪魔，皆生於各陰將盡未盡交接處，所謂邊際也。
求佛示我三意，令我等心目清明，堪為末世之正眼。
orig::  ^493c34

佛告阿難：精真妙明本覺圓淨，非留死生及諸塵垢乃至虗空，
皆因妄想之所生起。
斯元本覺妙明真精，妄以發生諸器世間，如演若多迷頭認影。
妄元無因，於妄想中立因緣性，迷因緣者稱為自然。
彼虗空性猶實幻生，因緣、自然皆是眾生妄心計度。
阿難，知妄所起說妄因緣，若妄元無說妄因緣元無所有，何況不知推自然者？
是故如來與汝發明五陰本因同是妄想。
commentary::  ^493c46

此經凡明起妄，先標無妄之真，以立其本。
本覺是發體，此體不雜有為曰精，不涉諸妄曰真，
了無形礙曰妙，遠離頑昧曰明，淨德滿足曰圓，永絕染惡曰淨。
非留死生塵垢，本來一法不立也。
色空因妄想生，而即本覺精真之妄以發生也。
故一切諸法，狂癡有如認影，妄本無因。
於妄想中立因緣性，妄矣。
迷因緣者，稱為自然，更妄矣。
彼虗空性，從清淨覺中一念晦昧而起，尚非實有。
況因緣自然，皆是妄想計度生起，乃實有耶。
萬法皆從妄起，若此妄者，知有所起，可說因緣。
若妄元無，誰說因緣。
因緣尚是妄中建立，何況不知是妄，推為自然耶。
所以必斥二計者，五陰始從妄想而生，雖有恒無。
終依倒計而住，雖無恒有。
二計不忘五陰，牢不可破。
故如來斥妄想，必斥所依之計。
開卷指人病根，在用諸妄想。
此處將五重妄想，一一發明。
全經大起結
orig::  ^494a14

汝體先因父母想生，汝心非想則不能來想中傳命。
如我先言：心想酢味，口中涎生；心想登高，足心酸起。
懸崖不有酢物未來，汝體必非虗妄通倫，口水如何因談酢出？
是故當知，汝現色身名為堅固第一妄想。
commentary::  ^494a44

父母與汝三想成就，而結胎中命根，故曰想中傳命。
酢梅等說，騐體因妄結也。
若非妄倫，妄不能感。
諸妄凝結，以成色陰，名堅固色陰，兼根塵。
今單言內身，若外身，何關三想？
色受想三，相依成命，而總由一識，識動為想。
我心之想，合當生父母之想而成胎，則前陰之命，
轉為後陰之命，嗣續不絕，所謂想中傳命也。
妄想盡，則生死盡矣。
orig::  ^494b4

即此所說臨高想心，能令汝形真受酸澀，
由因受生能動色體，汝今現前順益違損二現驅馳，名為虗明第二妄想。
commentary::  ^494b18

色受想三陰，妄想相因而起，必不相離，
故躡前想，亦躡前喻。
汝今現前下，受想也。
順益即樂受，違損即苦受。
臨高空想而酸澀真發，違順皆妄而損益現馳，
則受陰無體，虗有所明。
orig::  ^494b24

由汝念慮，使汝色身，身非念倫，汝身何因？
隨念所使，種種取像，心生形取，與念相應。
寤即想心，寐為諸夢，則汝想念，搖動妄情，名為融通第三妄想。
commentary::  ^494b32

念慮，虗情也；色身，實質也。
虗實不倫而能相使者，由想融之也。
心生虗想，形取實物，心形異用而能相應者，由想通之也。
至於寤寐搖變，使心隨境，如說酢思崖；
使境隨心，如足酸水出，皆融通妄想也。
orig::  ^494b38

化理不住，運運密移，甲長髮生，氣銷容皺，
日夜相代，曾無覺悟。
阿難！此若非汝，云何體遷？
如必是真，汝何無覺？
則汝諸行念念不停，名為幽隱第四妄想。
commentary::  ^494b46

行識二陰，漸向微細，更難覺其為妄。
故此從形體密移，上指點下。
從種子受熏，上指點化理。
變化之理，即行陰以遷流為相，曰不住運。
運者，變之又變也。
密移者，密密推移，人不覺知也。
甲長髮生，生也。氣銷容皺，滅也。
生滅日夜相代，而無一人能覺悟者，正見其密移也。
若此下，示行陰虗妄也。
行陰若非汝體，何得相代不停？
若實是汝身，何不知覺生滅？
非汝不可，是汝無憑，故名幽隱妄想。
○受想行三皆屬心，而與色身通貫。
受能令身領納，想能驅使於身，行能遷變乎體。
見身為念倫，而非實有。
orig::  ^494c4

又汝精明湛不搖處名恒常者，於身不出見聞覺知。
若實精真不容習妄，何因汝等曾於昔年覩一奇物，
經歷年歲憶忘俱無，於後忽然覆覩前異，記憶宛然曾不遺失？
則此精了湛不搖中，念念受熏有何籌算？
阿難！當知此湛非真，如急流水望如恬靜，流急不見非是無流。
若非想元，寧受妄習？
非汝六根互用開合，此之妄想無時得滅。
故汝現在見聞覺知中串習幾，則湛了內罔象虗無，第五顛倒微細精想。
commentary::  ^494c24

此識乃第八識，精湛不搖，似恒常而非恒常，真即常也。
若實精常，不容妄習，如精金不混沙也。
今能藏者，宛不遺失，則湛不搖中，受熏容妄，何可籌算？
言其習妄之深，湛非真湛，幽湛不覺。
譬無波平流之急水，幽湛流注，不可測知。
此憶想之元，容妄之體也。
直須消磨六門，使妄習無寄，然後可滅也。
今汝現在六根之中，串音貫，連綿不斷之意。
習是習氣，幾是幾微。
此精了湛不搖者，元從一念無明而有，
故似有如無，而非真無。
此識陰所以名顛倒微細精想。
○二乘不知八識，認湛不搖處，以為妙真如性，所不必言。
即地上菩薩所破止住相無明，能除轉現二識，猶未離湛不搖中。
湛不搖中，所帶和合之妄，為生死根者，即生相無明也。
唯佛能照見而直指之。
如急流水四句，盡情描出，此即四纏所分之湛。
但彼槩指識陰，此專指識陰邊際。
湛入合湛之時，伏似無形，熏則復起。
必至六根互用，識陰已盡，此之妄想，方得滅除，即佛境界也。
orig::  ^494c40

阿難，是五受陰，五妄想成。
汝今欲知因界淺深，唯色與空是色邊際，
唯觸及離是受邊際，唯記與忘是想邊際，
唯滅與生是行邊際，湛入合湛歸識邊際。
此五陰元重疊生起，生因識有，滅從色除，
理則頓悟，乘悟併銷，事非頓除，因次第盡。
我已示汝劫波巾結，何所不明？
再此詢問，汝應將此妄想根元心得開通，
傳示將來末法之中諸修行者，令識虗妄深厭自生，知有涅槃不戀三界。
commentary::  ^495a26

受以領納為義，領納色心諸法，五陰皆然，故總名受。
妄想成，非真心本有矣。
二句結前，下答詣何為界。
色陰最淺，識陰最深。
色陰有相為色，無相為空。
受陰取著為觸，厭捨為離。
想陰有念為記，無念為忘。
行陰散心粗行為生，定心細行為滅。
識陰有入為湛，無入為合。
湛若盡色而不盡空，盡觸而不盡離，盡記而不盡忘，
盡生而不盡滅，盡湛入而不盡合，湛猶未出乎色受想行識之邊際也。
上湛字是功夫，下湛字是本體。
謂以澄湛之功，入流旋元，與圓湛之體，彷彿相合也。
人知流逸奔塵，分汝湛圓為識，不知湛入合湛，亦是識之邊際。
以湛了內微細，流注未斷，故此之不盡，
暗長潛滋，由微而著，依舊輪迴。
此五下，答頓除漸盡。
真譬劫波巾，識譬初結，色譬最後結。
生因識有者，如後結依初結生；滅從色除者，如解從後結解。
五陰生起，從細至粗，由迷真有識，有識而後有行，乃至有色。
滅則從粗至細，初悟時滅色，滅色而後滅受，乃至滅識。
五陰之滅，有可頓，有不可頓。
可頓者，理也；不可頓者，事也。
理無二致，人自迷源，乘此一悟，合併銷盡。
事有萬殊，勢難兼舉，從淺至深，次第而盡。
若頓悟而不漸除，則有解無行，執理迷事，終非正修真三摩地。
汝應下，令以此義自覺覺他，永斷妄元，齊歸正果。
知有涅槃。一聞見之知，聞說涅槃為皈依處，
念念趨之，何戀三界？
如窮子知有故鄉，自不久戀異鄉。
一了悟之知，已得涅槃，真樂在我，何戀三界？
如窮子既返故鄉，豈復追戀異鄉？
今人口誦三界火宅之文，心實耽著不捨，不知有涅槃耳。
正宗大分文終。
orig::  ^495a42

阿難，若復有人徧滿十方所有虗空盈滿七寶，
持以奉上微塵諸佛，承事供養心無虗度。
於意云何？是人以此施佛因緣得福多不？
阿難答言：虗空無盡，珍寶無邊。
昔有眾生施佛七錢，捨身猶獲轉輪王位，
況復現前虗空既窮，佛土充徧皆施珍寶，
窮劫思議尚不能及，是福云何更有邊際？
佛告阿難：諸佛如來語無虗妄。
若復有人身具四重、十波羅夷，瞬息即經此方、
他方、阿鼻地獄，乃至窮盡十方無間靡不經歷，
能以一念將此法門於末劫中開示未學，
是人罪障應念銷滅，變其所受地獄苦因成安樂國，
得福超越前之施人百倍、千倍、千萬億倍，如是乃至算數譬喻所不能及。
阿難，若有眾生能誦此經，能持此呪，如我廣說窮劫不盡，
依我教言如教行道，直至菩提無復魔業。
commentary::  ^495b48

此下，流通分。以財施之勝，較量法施之尤勝。
四重，殺、盜、婬、妄也。
十波羅夷，即梵網經所說十重罪，是極惡因也。
十方阿鼻，是極惡果也。
一念者，暫時發心，亦必專心。
此法門，指大定圓通深入之門，末劫聖遠魔強之日，未學難進易退之人。
應念消滅，即應弘經之念，皆得消滅也。
一念微功，便能脫極苦，生極樂者，由萬法唯心，
轉迷為悟，悟不復迷，令聞者信解無謬，
展轉利樂，無有窮盡，故能獲福，超前輕罪無罪。
弘經果報，殊勝可知。
若有下，勸誦持，及依教修行。
上利他得福，此自利成道。
orig::  ^495c26

佛說是經已，比丘、比丘尼、優婆塞、優婆夷，
一切世間天、人、阿修羅，及諸他方菩薩、
二乘、聖仙童子，并初發心大力鬼神，皆大歡喜，作禮而去。
commentary::  ^495c46

此明法會欣慶。聖仙童子，是居仙趣而修內教，希獲童真妙果者。
發心大力，是具神通，得無畏，迴心護教，住如來座下者。
皆大歡喜，謂預聞大法，隨所證量，得大饒益，故慶快非常也。
大佛頂如來密因修證了義諸菩薩萬行首楞嚴經如說第十卷
〔終〕
xu:: 
#  No. 286-D 重刻楞嚴經如說#CB02494;
No. 286-D 重刻楞嚴經如說#CB02494; ^496a4

世尊所說諸法，或山頭滾浪，或海底飛塵，
唯佛與佛乃能究盡，淺根小器不可測也。
獨楞嚴經謂一切事究竟堅固，蓋眾生不知常住真心，
故流轉諸趣，若知妄本無因，則根塵周徧法界。
至慶喜悟後，請示華屋之門，世尊委曲垂慈，
精詳開示，如大長者在逆旅與往來諸子說貧富、
較苦樂，示以本有之業與以無盡之糧，各如其量而止。
佛之大旨不離戒定慧者，是古今諸師箋註五十餘家，
士大夫中譜希聲之韻，暢無舌人之語，高遠乎？
平易乎？撫掌大笑乎？
潛心不捨乎？不能枚舉。
周子訥公，儒也，每詢因果，余告以楞嚴經儒佛同歸，
因果全了，遂取伯敬鍾公如說讀之，嘆曰：善哉！
怡然獨得，悠然各得，因願流通，謀諸山野，
相與校閱而增刪之，售產重梓，猶護如意珠也。
普願見者聞者空諸塵想，共識真心，因戒得定，
因定得慧，庶幾一切事究竟堅固乎！
他年與伯敬先生把臂如來藏中，入世出世俱得歸元矣，余安用多語哉！ ^496a26

皇清康熈己未蓮月東塔淨範謹題
xu:: 
#  No. 286-E
No. 286-E ^496b16

伏聞楞嚴寶經，上可見性成佛，次可遠離魔障，
顯密神功，不可思議，世出世間，悉當頂禮。
即如杜祈公，但知儒書，不信釋典，從張文定，
遂讀是經，嘆為聖書，悔其見晚。
王介甫生平強拗，豈識圓通，晚年屏居鍾山，
與潘興嗣談禪，自悔從前舛謬，爰作是經註解，
始迷終悟，不可殫述。
德最愚陋，妄擬逃禪，首祈薦先，兼圖自轍。
初閱是經，猶如望洋，幸得伯敬鍾公，如說心悅，手錄請正為則。
大師示云：是本天如師會解，一雨師合轍，
可謂青出於藍，豈非後來居上？
但多魚魯之誤，所以流通不廣。
欲廣流通，必須訂字，若義未精，慎簡諸註，
僅可刪易，不可妄增，寧或闕略，不宜煩冗，
勿列其師，如出一口。
蓋謂助佛宣化，無取分別，因經闡教，務期簡亮。
德承開示，代為操筆，每成一卷，即請鑒定，
與眾共梓，願入大藏。
是皆鍾公善集，為師妙裁，先達標指，諸賢贊修，
得成暗室慧燈，迷津寶筏。
德僅管窺，不贊一辭，聊述訂梓本末，耑冀寶典流通，
仗佛慈光，遍照濁水，普祈善根，因經證果。 ^496b24

康熈己未蓮月擕李弟子周真德謹識
 ^496c16
