西方直指卷之中
editor:: 一念居士　編
other:: 
# 經論指歸
經論指歸
other:: 
## 經論指歸

華嚴經普賢菩薩勸進善財童子海會大眾發十大願至臨命終時一切諸根悉皆散壞一切威勢悉皆退失惟此願王不相捨離于一切時引導其前一剎那間即得往生極樂世界其人自見生蓮花中蒙佛授記已經無數劫普于十方不可說不可說世界以智慧力隨眾生心而為利益乃至能于煩惱大苦海中#CB15072;濟眾生令其出離皆得生于極樂世界。 ^630b25

法華經云聞是經典如說修行于此命終即往生安樂世界阿彌陀佛大菩薩眾住處生蓮華中寶座之上得菩薩無生法忍得是忍已眼根清淨以是清淨眼根見七百萬二千億那由他恒河沙等諸佛如來。 ^630b39

偈云。
　　若人散亂心　入於塔廟中　一稱南無佛
　　皆已成佛道 ^630c2

楞嚴經大勢至白佛我憶往昔恒河沙劫有佛出世名無量光十二如來相繼一劫其最後佛名超日月光彼佛教我念佛三昧譬如有人一專為憶一人專忘如是二人若逢不逢若見非見二人相憶二憶念深如是乃至從生至生同於形影不相乖異十方如來憐念眾生如母憶子若子逃逝雖憶何為子若憶母如母憶時母子歷生不相違遠若眾生心憶佛念佛現前當來必定見佛去佛不遠不假方便自得心開如染香人身有香氣此則名曰香光莊嚴我本因地以念佛心入無生忍今于此界攝念佛人歸于淨土。 ^630c8

阿彌陀經云若有善男子善女人聞說阿彌陀佛執持名號若一日若二日若三日若四日若五日若六曰若七日一心不亂其人臨命終時阿彌陀佛與諸聖眾現在其前是人終時心不顛倒即得往生阿彌陀佛極樂國土舍利弗我見是利故說此言若有眾生聞是說者應當發願生彼國土。 ^630c30

大無量壽經云佛告彌勒于此世界有七百二十億不退菩薩往生極樂國土諸小行菩薩不可稱計又不但我國為然十方世界無量大菩薩眾盡念阿彌陀佛願往阿彌陀佛國土。 ^630c42

十六觀經云若善男子及善女人但聞佛名二菩薩名除無量劫生死之罪何況憶念念南無阿彌陀佛一聲乎當知此人是人中芬陀利華觀世音菩薩大勢至菩薩為其勝友。 ^631a2

大品經云若人散心念佛亦得離苦其福不盡況定意念佛乎。 ^631a10

護口經說有一惡鬼形像醜惡身出猛#CB08504;口出蛆蟲舉聲號哭東西馳走是時滿足羅漢問曰汝宿何罪今受此苦餓鬼答曰吾往昔時曾作沙門出一惡言阻他修善今遭此苦尊者還閻浮提誡諸比丘凡見人修毫髮善事只宜歡喜贊助勿令毀逆不成吾墮惡類以來數千萬劫受苦設使脫得鬼形復入地獄爾時餓鬼說此語已號哭投地如大山崩聞斯之語實可寒心此鬼出一惡言尚遭多劫之苦何可障人拜佛念佛哉。 ^631a14

寶積經云高聲念佛魔軍退散。 ^631a32

文殊般若經云眾生愚鈍觀不能解但令念聲相續自得往生佛國。 ^631a34

寶王論云浴大海者已用于百川念佛名者必成于三昧亦猶清珠下于濁水濁水不得不清念佛投于亂心亂心不得不佛。 ^631a38

羣疑論云問名字性空不能詮說諸法教人專稱佛號何異說食充饑乎答若言名字無用不能詮諸法體亦應喚水火來故知筌蹄不空魚免斯得問因何一念佛之力能斷一切諸障答一香栴檀改四十由旬伊蘭林悉香又如有人用師子筋以為琴絃其音一奏一切餘絃悉皆斷壞。 ^631a44

大智度論云佛是無上法王諸大菩薩以為法臣諸臣所尊重者惟佛法王也有一菩薩自念往昔謗般若墮惡道受無量苦復經無量劫來雖修餘行不能得出苦海後遇善知識教念阿彌陀佛即得滅除罪障超生淨土我今應當禮酬阿彌陀佛何以故父母親友人天王等不能度我出離苦海惟阿彌陀佛願力攝受是以得出苦海偈云若人願作佛心念阿彌陀應時得為現身故我歸命禮又云佛世一老人求出家舍利弗不許佛觀此人曩劫採樵為虎所逼上樹失聲念南無佛有此微善遇佛得度獲羅漢果吁一稱其名尚得解脫況終身念佛乎。 ^631b8

金剛經科儀云野狐尚聽百丈法螺螄猶護金剛經十千遊魚聞佛號化為天子五百蝙蝠聽法音總作聖賢蟒聞懺以生天龍聽法而悟道彼物尚能領悟況人可不回心念佛。 ^631b30

正法難聞品云佛說世間人民得聞阿彌陀佛名號若慈心喜悅志意清淨毛髮聳然淚即出者皆屢世常行佛道非凡人也若不信佛語不信佛言不信往生皆從惡道中來餘殃未盡愚癡未解故為汝等說此大法令見阿彌陀佛及其國土。
other:: 
## 命終善惡感報優劣
命終善惡感報優劣 ^631b38

首楞嚴經云佛告阿難一切世間生死相續生從順習死從變流臨命終時未捨煗觸一生善惡俱時頓現純想即飛必生天上若飛心中兼福兼慧及與淨願自然心開見十方佛一切淨土隨願往生情少想多輕舉非遠即為飛仙情想均等不飛不墜生于人間想明斯聰情幽斯鈍情多想少流入橫生重為毛羣輕為羽族七情三想沉下水輪生于火際受氣猛火身為餓鬼常被焚燒水能害己無食無飲經百千劫九情一想下洞火輪輕生有間重生無間二種地獄純情即沉入阿鼻地獄若沉心中有謗大乘毀佛禁戒誑妄說法虗貪信施濫膺恭敬五逆十重更生阿鼻地獄。 ^631c2

守護國界主經云佛言若人臨命終時預知時至正念分明洗浴着衣吉祥而逝光明照身見佛相好眾善俱現定知此人決定往生淨土若人念佛持戒無精進心命終亦無善相亦無惡相地府不收安養不攝如睡眠去此人疑情未斷生於疑城五百歲受樂再修信願方歸淨土若人起憐憫心正念現前于財寶妻子心無愛戀眼色清淨仰面含笑想念天宮當來迎我耳聞天樂眼見天童捨此報身定生天界若人生柔軟心起福德心身無病難憶念父母妻子於善於惡心不錯亂其心正直遺囑家財辭別而去定生人界若人於己眷屬惡眼瞻視舉手捫空便利不覺身口臭穢兩目紅赤仆面而臥踡身左脇百節酸痛或見惡相口不能言呻吟呌喚冤債現前心識散亂狂惑顛倒徧體如氷手捻死拳身硬如石此人命終定入地獄若人好#CB02549;其脣身熱如火常患饑渴好說飲食張口不合貪戀財寶命卒難斷開眼而去此人定入餓鬼若人身染重病如在雲霧心神昏散怕聞佛名多愛食噉血肉之味不受勸化愛戀妻兒踡手足指遍身流汗出麤澁聲口中呾沫此相現前定入畜生。
other:: 
## 十種障難
十種障難 ^631c26

羣疑論云世間有十種人臨終不得念佛一者善友未必相遇故無勸念之理二者業苦纏身不遑念佛三者偏風失語不能稱佛四者狂亂失心注想難成五者或遭水火不暇至誠六者遭遇豺狼無復善友七者臨終惡友壞彼信心八者飽食過度昏迷至死九者軍陣鬬戰奄忽而亡十者忽墜高岩傷壞性命此十種人臨終斷然不得念佛應須預修令淨業成就縱有難緣必蒙佛救護也。
other:: 
# 祖師指歸
祖師指歸
other:: 
## 祖師指歸
 ^632a20

壽禪師四料揀　有禪無淨土十人九錯路陰境若現前瞥爾隨他去無禪有淨土萬修萬人去但得見阿彌何愁不開悟有禪有淨土猶如戴角虎現世為人師來生作佛祖無禪無淨土鐵牀并銅柱萬劫與千生沒個人依怙。 ^632a38

壽禪師勸修淨業　問行道念佛與坐念功德如何答譬如逆水張帆猶云得往更若張帆順水速疾可知坐念一口尚乃八十億劫罪銷行念功德豈知其量故偈云行道五百徧念佛一千聲事業常如此西方佛自成
〔行道念佛謂拜佛繞佛而念如此念佛身口意俱到故功德獨勝〕
靈芝法師云博地凡夫業惑纏縛流轉五道百千萬劫受諸苦惱忽聞淨土志願求生一日稱名即超彼國可謂萬劫難逢千生一遇若人肯念阿彌陀佛超過一切善根縱然能行施戒禪誦亦不如念佛功德。 ^632a48

楊提刑云有佛釋迦是大導師指清淨土是安樂國阿彌陀佛是淨土師爾諸眾生若生彼土則無諸苦若不聞知固可哀憐亦有善士發三種心不求生者尤可嗟嘆一曰吾道超佛越祖淨土不足生也二曰處處皆淨土西方不必生也三曰極樂聖域凡夫不能生也夫行海無量普賢願見阿彌陀佛國雖空維摩常修淨土十方如來有廣舌之讚十方菩薩有同往之心試自忖量孰與諸聖謂不足生者何其自欺哉至於龍樹祖師也楞伽經有預記之文天親教宗也無量論有求生之偈慈恩通讚首稱十勝智者析理明辨十疑彼皆上哲精進往生謂不必生者何其自慢哉火車可滅舟石不沉現華報者莫甚於張馗十念而超勝處入地獄者莫速於雄俊再甦而證妙因世人愆尤未必若此謂不能生者何其自棄哉。 ^632b18

慈照宗主云有行無願其行必孤有願無行其願必虗夫願者樂也欲也欲生西方淨土樂見阿彌陀佛必須發願方得往生華嚴經云不發大願魔所攝持一切佛事從大願起欲成無上道故須得願波羅蜜所以普賢廣無邊願海彌陀有六八願門故云法門廣大無願不從備觀今時信心皈投佛會者或為病苦而發心或為報親而舉意或為保守家宅或為怖罪持齋凡修善緣皆為了還心願罕有為自己生死發願念佛求生淨土者往往香燭道場祝願回向之辭皆是表獻神明消災延壽而已雖曰積善奉佛禮拜燒香實與經懺本意相違臨終所以不得往生余甞憫念勸令同發正願求生淨土願同作佛。 ^632b46

慈照宗主偈曰萬法從心起萬法從心滅我佛大沙門常作如是說持戒無信願惟得人天福福盡受輪迴展轉難出離看經無慧眼不識佛深意後世得聰明亂心難出離不如念佛好回心生極樂釋迦金口說彌陀親授攝諸佛皆護念諸天善護持譬如貧家女腹孕轉輪王諸天常愛護貧女自不知腹中有貴子今此念佛人其意亦如是憶佛常念佛不久當成佛諸佛善護持其人自不知我當生淨土却要來後世再得生人中譬如貧人家地內有伏藏藏神常守護不令其有失貧人自不知家內有寶藏逐日趁客作求衣食自濟今此念佛人其意亦如是不知念佛人具足如來藏自說我無分反要生人天譬如病人家自有真玅藥不知妙藥性不能自治病每日牀枕邊苦痛受無量今此念佛人其意亦如是不知念佛心能滅貪嗔病能為大醫王能為大寶藏利濟一切人能為大法王覆護一切眾將為是凡夫不得生淨土且自持齋戒後世願為人多見修行人常作如是說今世不得生一蹉便百蹉勸汝修行人信我如來說佛無不實言因風吹於火用力不消多幸有念佛心回願超三界。 ^632c22

丞相鄭清之勸人曰今之學佛者不過禪教律究竟圓頓莫如禪非利根上器神領意解者未免墮頑空之失研究三乘莫如教非得魚忘筌因指見月者未免鑽故紙之病護善遮惡莫如律非身心清淨表裏如一者未免自纏縛之苦論其所入則禪教律要其所皈則戒定慧若不由禪教律而得戒定慧者其唯淨土之一門乎。 ^633a14

蓮宗寶鑑云有弟子問慈照導師云弟子專修念佛三昧可得用布施持戒供養作福否師答曰汝能專念彌陀若不持戒則有毀犯罪若不布施則長慳貪業若不供養三寶則有我慢業若不恭敬一切則有輕人罪是故毀犯即墮地獄慳貪即墮餓鬼我慢則常在惡道輕人則世世貧賤以此惡業障蔽欲生淨土其可得乎。 ^633a28

永明壽禪師自行錄云撿我此身從旦至中從中至暮從暮至夜從夜至曉乃至一時一刻一念一項有幾心幾行幾善幾惡幾心欲摧伏煩惱幾心欲降伏魔怨幾心念三寶四諦幾心悟苦空無常幾心念報父母恩慈幾心願代眾生受苦幾心發念菩薩道業幾心欲布施持戒幾心欲忍辱精進幾心欲禪定智慧幾心欲慈濟五道幾心欲勉厲行所難行幾心欲超求辨所難辨幾心欲忍苦建立佛法幾心欲作佛化度羣生上已撿心次復撿口如上時刻從旦已來已得演說幾句深義已得披讀幾許經典已得理誦幾許文字已得幾迴嘆佛功德已得幾迴回向發願次復撿身如上時刻已得幾迴屈身禮佛幾拜已得幾迴屈身禮法禮僧已得幾迴執勞掃塔塗地已得幾迴燒香散華燃燈已得幾迴掃除塵垢正列供具已得幾迴懸旛表剎合掌供養已得幾迴遶佛恭敬十百千匝如上撿察自救無功何有閑時議人善惡龍舒王居士勸人曰大阿彌陀佛經十方有無量菩薩往生阿彌陀佛國彼菩薩尚欲往生我何人哉略舉數條以為證青艸堂後身曾魯公喆老後身多憂苦古老後身躭富貴法華尼後身作官妓是皆不信西方展轉輪迴受苦或曰參禪固難見性學仙何如答不修淨土而欲學仙是捨目前之美玉而求不可必得之碔砆豈不惑哉按楞嚴有十種仙皆壽千萬歲數盡復入輪迴世人學仙者萬不得一縱使得之又不免輪迴為着于形神而不能捨去也且形神者乃真性中所現之妄想故寒山詩云饒汝得仙人恰似守屍鬼非若佛家之生死自如而無所拘也近自數年來得仙者惟鍾離呂公豈不聞洞賓飛劒斬黃龍却被黃龍降伏及見黃龍禪師方悟真性了道遂說一偈云棄却瓢囊擊碎琴如今不煉汞中金自從一見黃龍後始覺從前錯用心又不聞後魏曇鑾法師初自陶隱居得仙經十卷鑾欣然自得以為仙可立至後遇僧菩提留支問云佛道有長生乎能却老為不死乎支云長生不死吾佛道也遂以十六觀經與之云汝可誦此則三界無復生六道無復往盈虗消息禍福成敗無得而至其為壽也有劫石焉有河沙焉沙石之數有限壽量之數無窮此吾金仙氏之長生也鑾深信之遂焚仙經而專修觀經雖寒暑之變疾病之來亦不懈怠魏主憐其志向號為神鑾一日告弟子云地獄諸苦不可以不懼九品淨業不可以不修因令弟子高聲念阿彌陀佛鑾西向閉目叩頭而亡是時僧俗同聞絲竹管絃之聲從西而來由此觀之淨土法門最為捷徑況神仙者有所得則祕不傳以謂泄天機而有罪佛法門惟恐傳之不廣直欲度盡眾生而後已是其慈悲廣大非神仙之可比明矣。 ^633a42

華嚴經云人生有二天人隨之一名同生二名同名天人常見人人不見天人此二天人豈非善惡二部童子之徒歟人之舉意發言動步常念二天人而能無愧如此修淨土則必上品上生或曰一人尚有二天人何天人之多也曰一月普現一切水豈必月之多哉。 ^633c38

晝必有夜必為夜備暑必有寒必為寒備存必有去必為去備何謂夜備燈獨牀褥何謂寒備衾裘炭薪何謂去備福慧淨土。 ^634a2

予徧覧藏經却無陰府寄庫之說奉勸世人以寄庫所費之資請僧為西方之供一心西方則必往生若不為淨土功德而為陰府寄庫則是志在陰府死必入陰府矣譬如有人不為君子之行以交結賢人君子乃寄錢于司理院獄子處待其下獄則用錢免罪豈不謬哉。 ^634a8

人生時種種事務無不挂懷一旦大限到來盡皆拋去雖我此身猶是棄物況身外乎靜言思之恍如一夢古人有言一日無常到方知夢裡人萬般將不去惟有業隨身豈可不以淨土為業乎有了明長老為眾普說指此身而言曰此為死物內潑潑地者為#CB17297;物莫于死物上作活計宜于活物上作活計予深愛此語凡貪種種外物以奉其身者皆是死物上作活計也。 ^634a20

人有見目前善惡未報者遂不信因果而因以不信淨土殊不知善惡未有報者非無報也但遲速不同耳佛甞謂阿難云人有今世為善死墮地獄者今世為惡死生天堂者阿難問故佛言今世為善死墮地獄者今世之善未熟前世之惡已熟也今世為惡死生天堂者今世之惡未熟前世之善已熟也熟處先受報譬如欠債急處先還左氏謂欒武子有德可以庇其子黶雖為惡而可以免禍黶之子盈為善而黶之惡乃累之故盈雖善而及于難止于世間目前可見者善惡之報尚有如此者況隔世乎又曰儒家言施報佛家言布施果報其實一也佛言欲得穀食當勤耕種欲得智慧當勤學問欲得長壽當勤戒殺欲得富貴當勤布施古語云人人知道有來年家家盡種來年穀人人知道有來生何不修取來生福是今生所受之福乃前世所修者猶今歲所食之穀乃前歲所種者人不能朝種穀而暮食猶不能旋修福而即受所以穀必半年福必隔世也。 ^634a36

人初未甞死而死之名乃自身體上得之何則以神之來而寄于此其形由是而長故謂之生以神之去而離于此則形由是而壞故謂之死是神者我也形者我所舍也我有去來故舍有成壞然則生者非生也以神之來而形成耳死者非死也以神之去而形壞耳世之人不識其神徒見其形乃悅生而惡死可不悲乎且神之來也何自而來哉葢隨業緣而來神之去何自而去哉盖隨業緣而去業緣者何哉其所作者人間之業神則隨之而生人間所作者天上之業神則隨之而生于天上若作阿修羅之業神則隨之生于阿修羅若作三惡道之業神則隨之生于三惡道是輪迴六趣無有出期然則神者自無始以來投胎易殻不得久留于一所所以然者何哉以吾所造之業非久而不盡者故神之舍于業也業盡則形壞形壞則神無所舍又隨吾今世所造之業而往矣譬如人造屋宇必居其中人造飯食必享其味故造如是業必受如是報葢自然之理也然則吾今世所為豈可以不慎哉。 ^634b22

經云大醫王能治一切病不能治命盡之人佛能度一切眾生不能度不信之人盖信者一念也若人在生時心念要去身則隨去心念要住身則隨住是身常隨念然猶有念欲去而身被牽繫者身壞時惟一念而已一念到處則無不到是以一念在淨土則必生淨土況佛與菩薩又接引人往生乎。 ^634c10

知歸子問善導和尚曰蒙開誨念佛之法但恐死至之時心識散亂仍慮他人惑動正念忘失淨因師曰善哉問也凡一切人命終須是不得怕死常念此身多苦若得捨此起生淨土受無量快樂乃是稱意之事如脫敝衣得換珍服其于敝衣肯生戀着但遇病時便念無常一心待死叮囑家人及看病往來問候之人凡到我前不得說眼前閑雜之話亦不須軟言安慰祝願安樂此皆空華無益若病重將終親屬不得垂淚哭泣嗟嘆懊惱惑亂心神但當同聲念佛助其往生待氣盡了多時然後哀泣未晚若知死是歸去能不哀泣尤為達理也況往生淨土捨苦得樂慎不宜哭泣使死者亂心也予又多見世人平常念佛禮讚發願求生西方及至病來却又怕死都不說着往生之事直待氣消命盡識投冥界方始十念鳴鐘却如賊去關門濟何事也生死事大須是自家着力始得若一念差錯歷劫受苦誰人相代思之思之。 ^634c22

慈照宗主淨土十門告誡云念佛人臨終三疑三關不可不慎一者疑我生來作業極重修行日淺恐不得生二者疑我生來欠人債負或有心願未了及貪嗔癡未息恐不得生三者疑我雖念阿彌臨命終時恐佛不來接引有此三疑因疑成障失其正念不得往生故念佛之人切要諦信佛言勿生疑心三關者凡夫雖有信心念佛緣宿業障重應墮地獄臨終不免病苦若因病苦葢知悔悟身心決生淨土也只緣無智之人不了此事却言我今念佛又有病苦反謗阿彌因此一念徑入地獄此是一關也二者雖則持戒念佛緣平日口談淨土意戀娑婆以致臨終遭病怕死貪生信受童兒呼神喚鬼燒錢化紙殺戮生命緣此心邪無佛攝護墮落三塗是二關也三者臨終之際繫綴資財愛戀眷屬心放不下顧于家庭中墮鬼趣中或為慳犬或作蛇身守護家庭宛如在日是為三關也。 ^635a6

中峰祖師云娑婆苦娑婆苦娑婆之苦誰能數世人反以苦為樂甘住其中多失所臭皮袋裏出頭來長養無明病成蠱驀然三寸氣消亡化作寒#CB01926;埋下土五趣遷流不暫停百劫千生受悽楚諸仁者何如及早念彌陀捨此娑婆苦。 ^635a38

西方樂西方樂西方之樂誰能覺人民國土總殊勝了無寒暑并三惡蓮華胎裡出頭來時聽法音與天樂琉璃地瑩絕纖塵金銀珠寶成樓閣化衣化食自然及壽命無量難籌度諸仁者何如急早念彌陀取彼西方樂。 ^635a48

白樂天頌云。
　　予年七十一　不復事吟峨　看經費眼力
　　作福畏奔波　何以度心目　一聲阿彌陀
　　行也阿彌陀　坐也阿彌陀　假饒忙似箭
　　不離阿彌陀　達人應笑我　多着阿彌陀
　　達又作麼生　不達又如何　普勸世界眾
　　同念阿彌陀　要脫輪迴苦　快念阿彌陀 ^635b10

先德云天堂地獄兩邊排任君修向那邊來誠哉是言也或曰如師之說實有六道三途輪迴受苦乎答若無六道輪迴三途八難老僧亦不肯持齋斷酒肉勤參禪苦念佛矣因是有輪迴苦楚纔肯念佛修行願捨娑婆願生淨土我今直告仁者要見世上之人誰不愛色慾誰不好酒肉誰不貪名利誰不願富貴吾知此是輪迴苦本是以不謀不求也法華經云諸苦所因貪欲為本若滅貪欲無所依止。 ^635b24

沈蓮池云滅諸覺觀實相念佛理則誠然但以心雖離念而無明染心念念相續茲欲勉強遏捺立使空寂而止動歸止止更彌動縱使麤念暫息細念猶存便謂相應錯謬非小既居凡地未能絕慮忘緣何不即緣慮而作進修故以念還攻于念念一佛名換彼百千萬億之雜念也而妄從真起波逐水生即念即空居然本體非于念外別得菩提故云萬法虗偽惟是一心了悟自心觸目菩提矣。 ^635b40

又曰單修禪定或起陰魔如楞嚴止觀諸經論中辨之甚悉念佛者佛威神力佛本願力大光明中必無魔事然亦有宿障深厚或不善用心容有魔起固未可定須預辨識如經論說行人見佛辨之有二一不與修多羅合者是為魔事二不與本所修合者是為魔事所以然者以單修禪人本所修因惟心無境故外有佛現悉置不論以果不恊因故今念佛人一生憶佛臨終見佛因果相符何得疑為魔事。 ^635c8

或問淨土之說葢表法耳智人宜直悟禪宗而今只管讚說淨土將執着事相不明理相答歸元性無二方便有多門曉得此意禪宗淨土殊途同歸子之所疑當下冰釋昔人于此#CB06171;互闡揚不一而足中峰大師道禪者淨土之禪淨土者禪之淨土而修之者必貴一門深入此數語猶萬世不易之定論也故大勢至菩薩得念佛三昧而曰以念佛心入無生忍普賢菩薩入華嚴不思議解脫而曰願命終時生安樂剎是二大士一侍娑婆教主一侍安養導師宜應各立門戶而乃和會圓融兩不相礙此皆人所常聞習知那得尚執偏見且爾云淨土表法者豈不以淨心即是淨土豈復更有七寶世界則亦將謂善心即是天堂豈復更有#CB08504;摩忉利惡心即是地獄豈復更有刀劒鑊湯愚癡心即是畜生豈復更有被毛戴角等耶又爾喜談性理厭說事相都緣要顯我是高僧怕人說我不通性理若真是理性洞明便知事外無理相外無性本自交徹何須定要捨事求理離土覓心況土分四種汝謂只有寂光真土更無實報莊嚴等土乎若一味說無相話以圖高玅則心為淨土之說新學後生看得兩分經論便能言之何足為難且汝既心淨土淨隨處淨土吾試問汝還肯即廁溷中作住止否還肯就犬豕牛馬同槽而飲噉否還肯入坵塚與臭屍骸同眠睡否還肯洗摩飼哺伽摩羅疾膿血屎尿諸惡疾人積月累年否于斯數者歡喜安穩略不介意許汝說高山平地總西方其或外為忍勉內起疑嫌則是淨穢之境未空憎愛之情尚在而乃開口高談大聖人過量境界撥無佛國蔑視往生可謂欺天誑人甘心自味苦哉苦哉又汝若有大力量大誓願願于生死海中頭出頭沒行菩薩行更無畏怯則淨土之生吾不汝強如或慮此土境風浩大作主不得慮諸佛出世難值修學無由慮忍力未固不能于三界險處度脫眾生慮盡此報身未能永斷生死不受後有慮後有既在捨身受身前路茫茫未知攸往則棄淨土而不生其失非細此淨土法門似淺而深似近而遠似難而易似易而難他日汝當自知今但諦信速應謹言毋恣口業自禍禍人貽苦報于無窮也。 ^635c24

月川禪師曰螟蛉非是有羽翅者也蜾#CB07252;塟而呪之呪之無間蛉螟隨聲而化翅羽生焉此言雖小可以喻大十方佛土皆是眾生想綱所持染淨果報隨想轉變如想青時大地皆青心想佛時豈不大地即是佛耶。 ^636b2

袁居士西方合論云有狂僧自負見地余問之曰汝信得出家否信得身在長安否僧愕然曰惡得不信余曰汝夢中或夢未出家時見父母兄弟時或為稚子嬉戲時是時知身在客否僧曰不知余曰論汝信得出家及與行脚可是極明極徹爾見道明白當不過此然纔到枕上返僧為俗易客為家己自不知何況生死長夜靠汝些子見地焉能保其不顛倒耶時僧悚然。 ^636b12

淨土決曰所謂念佛者非口念之念乃心念之念也心之所念者想之所注也志之所趨也愛之所鍾也情之所繫也思之所極而謀之所必得也觀于人世可見矣世有以好色為心者則念念惟色色之外百不上心矣有以營生為心者則念念生財財之外百不上心矣此等終日亦何甞口念于是然期而至望而企日夜不休鮮不副其念者則以心念之者確也雖或雜以他事然終不足以易其正念則念佛者可知矣盖人之念頭所係最急如水之必赴海如火之必炎上如利刃之必傷如毒藥之必殺無空過者念佛之念亦如是也則雖終日不念一聲佛固終日念佛也若或將信將疑未知的有西方與否則雖念佛以為工課千聲以為法則亦徒以為勞耳。
other:: 
## 三大聖人現身勸人修淨業
三大聖人現身勸人修淨業 ^636b28

唐洛陽罔極寺釋慧日中宗朝得度日見義淨三藏躬詣竺乾遂生羨慕誓遊西域始泛舶渡海經三載乃達天竺尋求梵本訪善知識獨影孤征雪嶺胡鄉無所不到既經多苦深厭閻浮乃嘆曰何國何方有樂無苦何法何行能速見佛徧問天竺三藏學者皆讚淨土合千金口日聞已頂受漸至北印土徤#CB00501;羅國王城東北有一大山山有觀音像日遂七日叩頭祈請以斷食畢命為期至七日夜觀音空中現紫金色相垂右手摩日頂曰汝若傳法自利利他惟有西方阿彌陀國勸令念佛誦經迴願往生到彼國已見佛及我自當知淨土法門勝過諸行說已忽滅日斷食既困聞此加壯及登嶺東歸計行七十餘國總一十八年開元七年方達長安進帝佛真容梵筴等賜號慈愍三藏王法師。 ^636c8

又唐大曆二年法照大師棲止衡州雲峰寺勤修不懈惟以勸人念佛為急一日僧堂粥鉢內兩次現五臺勝景景中復現有寺寺有金榜題曰大聖竹林寺于是心懷渴仰欲禮五臺四年八月十三日發行至五年四月到五臺縣遙見佛光寺南數道白光六日到佛光寺其夜四更見一道光從北山下來射照照忙入室內問眾云此何祥也有僧答言此大聖不思議光常覺有緣照聞已即具威儀尋光至寺東北五十里間果有山山下有#CB00589;#CB00589;北有一石門見二青衣可年八九歲顏貌端正立于門首一稱善財一曰難陀相見歡喜問訊設禮引照入門向北五六里見一金門樓至門乃是一寺寺前金榜題曰大聖竹林寺一如鉢中所見者方圓可二十里一百二十院皆是寶塔莊嚴其地純是黃金流渠華樹充滿其內照入寺至講堂見文殊在西普賢在東各據獅子之座說法之音歷歷可聽文殊左右菩薩萬餘普賢亦有無數菩薩圍繞照至二菩薩前作禮問言末代凡夫去聖時遙知識轉劣垢障尤深佛法浩瀚未審修行于何法門最為捷要文殊報言汝今念佛今正是時諸修行門無過念佛所以者何我于過去劫中因念佛故得一切種智是故一切諸佛法般若波羅蜜甚深禪定乃至諸佛皆從念佛而生故知念佛是諸法之王汝當念無上法王令無休息照又問當云何念文殊言此世界西有阿彌陀佛彼佛願力不可思議汝當繫念令無間斷命終之後決定往生永不退轉說是語已二大聖各舒金手摩照頂為授記#CB00415;照聞已歡喜踴躍禮謝而退。
西方直指卷之中
 ^636c36
