
other:: 
# 解深密經疏目次
解深密經疏目次卷第一序品第一卷第二勝義諦相品第二卷第三勝義諦相品之餘心意識相品第三卷第四一切法相品第四無自性相品第五卷第五無自性相品之餘卷第六分別瑜伽品第六卷第七分別瑜伽品之餘卷第八地波羅蜜多品第七卷第九地波羅蜜多品之餘如來成所作事品第八卷第十〔但逸此卷〕如來成所作事品之餘
解深密經疏目次〔終〕解深密經疏卷第一
author:: 西明寺沙門　圓測　撰
other:: 
# 序品第一
解深密經序品第一
commentary::  ^171b12

將欲釋經，四門分別：一、教興題目，二、辨經宗體，
三、顯所依為，四、依文正釋。 ^171b27

第一、教興及題目者。
竊以真性甚深，超眾象而為象；圓音秘密，布群言而不言。
斯乃即言而言亡，非象而象著，理雖寂而可談；
即言而言亡，言雖弘而無說。
故嘿不二於丈室可談，故辨三性於淨宮。
是故慈氏菩薩說真俗而並存，龍猛大士談空有而雙遣。
然則存不違遣，唯識之義彌彰；遣不違存，無相之旨恒立。
亦空亦有，順成二諦之宗；非有非空，契會中道之理。
故知迷謬者說空而執有，悟解者辨有而達空。
佛法甚源，豈不斯矣？
但以接引多方，入理非一，是故法王說三法輪：
初為發起聲聞乘者，波羅柰國施鹿林中創開生死、
涅槃、因果，此即第一四諦法輪；次為發趣菩薩乘者，
鷲峯山等十六會中說諸般若，此即第二無相法輪；
後為發趣一切乘者，蓮華藏等淨穢土中說深密等，此即第三了義大乘。
是即如來教興之意也。 ^171b31

題云解深密經者，一部總名。
序品第一者，品內別目。
解謂解釋，深即甚深，密者秘密。
此經宗明境行及果三種無等，解釋如是甚深之義，名解深密。
經者，梵音名素怛纜，此云經也。
若依俗典，經者常也，經古歷今教義恒定，目之為常。
或翻為綖，四分律云：綖貫華，定不失落。
大唐三藏翻為契經，謂契合，契當道理合有情機。
經亦二義：一者貫穿，二者攝持。
貫穿所應說義，攝持所化有情，具斯二義故名契經。
辨得名者，解經兩字是能詮教，深密之言顯所詮理，
從能所詮以立經目，此即深密之解經也。
故六釋中是依主釋。
序品第一者，序謂由序起正說之由致，
品謂品類或品別義，顯已聞等義類相從，攝義各別目之為品。
於一部內有其八品，此品最初故名第一，故言解深密經序品第一。 ^171c20

言宗體者，體即總明能詮教體，宗言別顯諸教所詮。
然諸聖教，大唐三藏五門出體：一、攝妄歸真門。
謂諸聖教，名句文身及以音聲，用如為體。
故維摩等云：一切眾生皆如也，一切諸法亦如也。 ^171c48

二、攝相歸識門，略有二義：一、三分明義，
自體名識，見、相二分通名為相。
故成唯識第一卷云：變謂識體轉似二分，
見、相俱依自體起故。
又第二云：識所變相雖無量種，而能變識類別唯三。
若依此釋，相謂相狀，見、相皆是自體分識之相、狀故。
二、二分明義，見分名識，相分為相。
故成唯識云：或復內識轉似外境。
若依此釋，相分名相，相不離見，說名唯識。
總說意云：名、句、文身及以音聲，識之相故，名為識也。 ^172a6

三、以假從實門，如瑜伽等。
名等是假，聲即是實，故離聲外無別名等。
又解：此上三門各開二門。
初二門者：一、攝妄歸真門，唯真非妄；二、
真妄差別門，是妄非真，名等四法非真如故。
次二門者：一、攝相歸識門，唯識非相；二、
識相差別門，且依此土，名等四法唯相非識，名等皆是相分攝故。
後二門者：一、以假從實門，唯實非假；二、
假實差別門，通假及實，名等是假，聲即實故。 ^172a24

第四、三法定體門。
三法即是蘊、處及界三科法門，故雜集論名三法品。
薩婆多宗評家正義用聲為體，故三科中色蘊、
聲處、聲界所攝。依經部宗，假、實二聲以為教體，
五蘊門中色蘊所攝，處、界門中聲處、法處，
聲界、法界、法數門中當廣分別。
今依大乘，聲及名等四法為性，於五蘊中色、
行二蘊，處、界門中聲處、法處，聲界、法界、名等三法意識境故。 ^172a38

第五、法數出體，四門分別：一、法數出體，
二、本影有無，三、聚集顯現歷心差別，四、辨音一異。 ^172b4

言法數出體者，且辨邪教。
數論外道，聲諦為體；依勝論宗，聲德為性。
順世外道，四大為體，一切皆用大為性故。
聲論諸師用聲為體，明論聲常，能為定量詮諸法故。
今依內宗，諸說不同。
薩婆多宗總有七十五法，義如常釋。
然彼教體，雜心、俱舍及毗婆沙皆有二說：
一云：如來法蘊，色蘊為性，以是聲故。
一云：行蘊，名、句、字故。
由斯義故，此地諸師解不同，有其三說：
一云：音教以為正義，以聲是善，名、句、文身是無記故。
故雜心云：經、律、阿毗曇是名俗正法，三十七道品是說第一義。
長行釋云：俗正法者，言說正法。
一云：名等以為正義，以能詮表所說義故。
故發智論云：十二部經以何為性？
答：名身、句身、文身次第住，乃至廣說。
一云：通用音聲、名等為體，由前所說二種義故。
今依新翻，俱舍第一具申兩釋，謂說音聲，
或說名等，而無別判。
正理第三敘兩師說，亦同俱舍，兼有問答。
故彼論云：語、教異名，教容是語；名、教別體，教何是名？
彼作是釋：要由有名，乃說為教，是故似教體即是名。
所以者何？詮義如實，故名佛教；名能詮義，故教是名。
由是佛教定名為體，舉名為首，以攝句、文。
顯宗第三同順正理。
三藏解云：西方諸師傳作此釋：俱舍、正理皆有兩說，各有所歸。
所以者何？令物歡喜，音聲為勝；若約詮法，名等即勝。
故知所對不同，各有准據。
由斯兩說，皆是正義。
今詳諸論，隨文相判，正理論意，名等為正。
故彼結云：是故佛教定名為體。
准此，俱舍亦同正理，以彼不破，義不違故。
或可後師自結所立，非正理師刊定勝劣。
若依婆沙，評家正義，音聲為正。
故大婆沙第一百二十六云：問：如是佛教以何為體？
為是語業？為是名等？
答：應作是說：語業為體。
問：若爾，次後所說當云何通？
如說：佛教名何法？
答：謂名身、句身、文身，次第行列、次第安布、次第連合。
答：後文為顯佛教作用，不欲開示佛教自體，
謂次第行列、安布連合名、句、文身是佛教用。
有說：佛教名等為體。
問：若爾，此文所說當云何通？
如說：佛教云何？答：謂佛語言、唱詞、評論、
語音、語路、語業、語表，是謂佛教。
答：依展轉因，故作是說。
如世子孫展轉生法，謂語起名，名能顯義。
如是說者，語業為體。
佛意所說，他所聞故。
具說如彼。問：豈不正理依婆沙等，如何不依評家正義？
答曰：眾賢理長為勝，故別生理，名等為正。
解云：彼宗聲為體者，法數門中唯用音聲一法為體。
名等為體者，即用名等三法為體。
若合說者，合用四法為體，謂聲、名等。
評家正義，用聲一法為體。
依經部宗，以聲為體。
故順正理第十四卷破經部云：汝不應說名、
句、文身即聲為體。
無性攝論第一亦爾，彼云：諸契經句，語為自性，且不應理。
然依彼宗，有三師說：一云：十二處中聲處為性，
離聲無別名、句、字故。
一云：法處相續假聲以為自性，唯是意識所緣性故。
一云：通用假實二聲為體，前二義故。
如何經部宗有此三說？
三藏解云：以經為量，釋諸義者皆名經部，故經部宗有此三說。
彼宗法數，諸說不同。
一云：離心無別心法。
若依彼說有十九法，謂色中有十四，謂五根、
五境及四大種，心唯是一，無心法故。
不相應法唯有一數，謂諸無作。
無為有三，謂虗空、擇滅、非擇滅。
如是有十九種法，於中但用聲處為體，相續假聲無別體故。
自餘諸說，一切法義中當具分別。
今依大乘，兩說不同。
一龍猛宗，無文正判法數多少。
准智度論明諸法相，大分同於薩婆多宗，總有七百六十一法。
何以得知者，薩婆多宗明七十五法，十住毗婆沙立有七百不相應法，
故知除十四不相應，加七百不相應法，
故有七百六十一法〔更勘餘論〕。
由斯即用十一色中音聲為體。
故智度論三十三云：六通阿羅漢，佛說法時雖不在座，
以天眼見佛、天耳聞法，若神通力所不及處不得見聞。
准此，佛教用名為體。
二彌勒宗，總有百法，如百法論。
然出教體，諸教不同。
有處唯聲，如維摩經等：佛以一音演說法，眾生隨類各得解。
又無量義經云：能以一音普應眾聲。
又大界經云：如來一語說法中，演說無量契經海。
又此經第五云：如來言音略有三種：一者契經，
二者調伏，三者本母。
相續、深密二經皆云：佛語有三：一脩多羅語，
二毗尼語，三摩德勒伽語。
顯揚等論即說聖教名為聲量。
有處但用名等為體，如仁王經云：此經名句百千佛說。
又此經第四云：一者於無量說法、無量法句文字、
後後慧辨陀羅尼自在愚癡，二者辨才自在愚癡。
解云：無量說法者，義無礙境。
無量法句文字者，法無礙境。
後後慧辨者，辭無礙境。
辨才自在者，辨說無礙境。
故知聖教名等為體。
故成唯識第二卷云：若名句文不異聲者，
法辭無礙境應無別，准知名等以為自性。
有處合說聲及名等，如仁王經云：十二部經如名句文聲。
又維摩經第三卷云：有以音聲語言文字而作佛事，如是乃至諸佛威儀進止諸所施為無非佛事。
無垢稱經亦同維摩。
又十地論第一卷云：說者以此二事說，聞者以此二事聞。
具如彼說。解云：言二事者，謂聲及名等。
有處文義合說為體，如瑜伽論八十一云：
論契經體略有二種：一文，二義。
文是所依，義是能依，如是二種總名一切所知境界。
所以如是諸教異者，三藏解云：據實皆用名等為體，
而諸聖教各據一義，故不相違。
所以者何？以假從實，用聲為體，離聲無別名句等故。
以體從用，名等為體，能詮諸法自性差別二所依故。
假實相藉，合說為體，隨闕一種，說不成故。
生解究竟必由文義，是故諸說互不相違。 ^172b10

第二、本影有無。有其二義：一、本影有無，
二、說法差別。本影有無者，如來聖教四法為體，
所謂音、聲、名、句、文身。
如是四法，如來自說名為本質，聞者識變名之為影。
如是本影有無差別，總約諸宗有其四句：
一、有本無影，諸說不同。
且依諸部有其三說：一、薩婆多宗，一切佛聲唯是有漏，亦說名等定唯無記。
若廣分別，如婆沙等。
二、大眾部、一說部、說出世部、雞胤部等，
皆作是說：諸佛世尊皆是出世，無有漏法。
諸如來語皆轉法輪，佛以一音說一切法。
三、多聞部，說佛五種音是出世間，所謂苦、
空、無常、無我、涅槃寂靜，引聖道故。
所餘諸聲皆是世間。
如是等部皆作是說，唯本非影，彼宗不明唯識義故。
二、有影無本者，諸那伽犀那，此云龍軍，即是舊翻三身論主。
彼說佛果唯有真如及真如智，無色聲等麤相功德。
堅慧論師及金剛軍皆同此釋。
堅慧論師即是舊翻寶性論主，五印度北也。
三、本影俱有者，月藏菩薩〔亦名護月〕及親光等皆作是說：一切如來具有三身色聲等德。
金光明云：如來能轉三種法輪，謂轉、照、持。
如是等教誠證非一，或能聞者識變似彼，故知俱有本質影像。
四本影俱無者，清辨菩薩依勝義諦立一切法其性皆空。
或可護法就勝義諦作如是說：如來聖教本影俱無，勝義諦中無言等故。
雖有如是四句差別，大唐三藏及護法宗有其二義：
一就實正教，唯本非影，本即如來正所說故。
二兼正俱說，通於本影，皆由如來說力起故。
問：若正教佛自說者，楞伽等說如何會釋？
四卷楞伽第三卷云：我從某夜得最正覺，
乃至某夜入般涅槃，於其中間不說一字，亦不已說當說不說是佛說。
又大般若第五百六十七云：眾生各各謂佛獨為說法，而佛本來無說無示。
又五百七十一云：諸佛菩薩從始至終不說一字。
解云：不說有其三義：一依真如離言說等種種相故，故言不說。
是故四卷楞伽第三卷云：何因說言不說是佛說？
佛告大慧：我因二法故作如是說。
云何二法？謂緣自得法及本住法。
又十卷楞伽第五卷云：一者依自身內證法，二者依本住法。
廣說如彼。解云：經意於一真如有其二義：
一內自所證，二有佛無佛性相常住。
如是真如離言說故，名為不說。
故彼四卷頌云：爾時世尊欲重宣此義而說偈言：
　　我某夜成道，至某夜涅槃，於此二中間，
　　我都無所說，緣自得法住，故我作是說。
　　彼佛及與我，悉無有差別。 ^173c4

十卷第五。大同前頌〔第五句云：內身證法性〕。
又仁王經云：無聽無說如虗空，法同法性，
聽同說同，一切法皆如也。
又天親菩薩波若論云：若人言如來說法，
則為謗佛，不能解我所說法故。
此義云何？偈曰：
　　如佛法亦然，所說二差別，不離於法界。
　　說法無自相。 ^174a40

論自釋云：二、差別者，所說法及義。
解云：論意：化身如來離真如外無別自相，
如佛離真如外無別自相，所說教法及所說義亦復如是。
二、約諸佛所說無異，故言不說。
故波若論云：如經言：須菩提！
如來無所說法故。
此義云何？無有一法唯獨如來說，餘佛不說故。
三、約墮文字法，故言不說。
是故四卷楞伽第四云：如來不說墮文字法，
文字有無不可得故，除不墮文字。
若有人言：如來說墮文字法。
者，此則妄說，法離文字故。
是故諸佛及諸菩薩不說一字，不答一字，乃至廣說。
又彼復云：大慧！若不說一切法者，教法則壞；
教法壞者，則無諸佛、菩薩、緣覺、聲聞；若無者，誰說為誰？
十卷第六大同此說，故不繁述。
准上經文，雖不能說墮文字法，而能宣說不墮文字三藏聖教。
故維摩云：夫說法者，無說無示；其聽法者，無聞無得。
譬如幻士為幻人說法，當建是意而為說法。
又問：兼、正俱說通本影者，如何會釋無性菩薩攝大乘論，彼文但用聞者識上聚集顯現以為自性？
解云：護法不依彼論以為定量，故不成難。
又解：護法同無性說，彼無性意許有三身，
色、聲等德亦能說法。
故彼論云：受用變化即是後得智之差別。
問：若爾，如何聞者識上聚集顯現以為教體，而不說言見者識上所現色身以為化身？
解云：影略互顯，據實身教皆有本影，故不相違。
問：等是影略，如何不說見者識相以為二身？
解云：不必須通，不離難故。
又解：教為生解聞者識相，親能生解身出佛體，由斯且說佛色心等。
問：聞者識上所變教體，為是有漏？
為無漏耶？大唐三藏釋云：西方兩釋。
一云：無漏心變定唯無漏。
有漏心變自有二義，橫尅而言名為有漏，以有漏心所變境故。
若從法界所流義邊，名為無漏。
無性論宗多依此釋。
一云：有漏心所變者定是有漏，若無漏心所變相者定唯無漏。
雖有兩說，大唐三藏、護法菩薩意存後說。
故成唯識論第十卷云：見相二分有漏無漏定是同性，
善等三性不必同性，三性因緣雜引生故。
問：有漏變正教，正教成有漏；無漏變邪教，邪教應無漏。
解云：許亦無失，無漏變故。
問：教有邪正殊，皆通漏無漏；或可人有凡聖異，皆通聖非聖。
解云：許亦無失，以能變心通二種故。
言說法差別者，自有二種：一約三身者，二依諸知約三身。
問：依何身而能說法？
答：薩婆多宗，佛有二種：一者生身佛，謂父母所生有漏身；
二法身佛，謂五分法身。
生身說法而非法身，入觀位中不說法故。
依經部宗，亦有二身皆能說法。
彼宗無漏，能發音聲說聖教也。
今依大乘，具有三身，說與不說有其四句：
一、一說，二、不說。謂受用身，為受法樂能自說故；
非法身者，無言說故；亦非化身，非真說故。
或可化身非餘二身，無言說故，無所為故。
雖他受用對機說法，而實是化。
二、二說，一、不說，謂佛法身及受用身，內證聖行境界故、受用法樂故。
或可受用、變化皆能說法而非法身，無言說故。
三、三皆說法，如十卷楞伽第二卷說。
法身說法者，內證聖行境界故。
報佛說法者，說一切法自相同相故。
化佛說法者，說六度等，乃至廣說。
四卷楞伽第一卷說，大同前說。
四、三皆不說。所以者何？
真如法身無言說故，自受用身無所為故，變化身等非真說故。
然佛地論且依說義略敘三說，故佛地論第一卷云：
受用、變化二佛土中，今此淨土何土所攝？
說此經佛為是何身？
有義化土化身說法，有說受用土受用身說法，廣說如彼。
如實義者，釋迦牟尼說此經時，地前大眾見變化身居此穢土為其說法，
地上大眾見受用身居佛淨土為其說法，
所聞雖同所見各別，具說如彼。
准如實義，於三身中二身說法而非法身。
依土差別者，依楞伽經有十種說法：一、
語言說法，乃至第十、動身說法。
故十卷經第四卷云：大慧復言：世尊！
有語言說應有諸法，若無諸法應無言說。
佛告大慧：亦有無法而有言說，如兔角等。
大慧！兔角非有非無而有言說，故汝所難此義已破。
大慧！非一切佛土言語說法。
何以故？有佛國土直親不瞬口無言說名為說法〔四卷楞伽云瞻視顯法〕。
有佛國土直示相，名為說法〔四卷，楞伽或有作相〕。
有佛國土但動眉相，名為說法。
有佛國土唯動眼相，名為說〔四卷，楞伽或有動精〕。
有佛土嘆，名為說法〔四卷亦同〕。
有佛國土欠，名為說法。
有佛國土咬，名為說法〔四卷云或磬咳〕。
有佛國土念，名為說法〔四卷，經云或念剎土〕。
有佛國土動身，名為說法。
又維摩經第三卷云：有以光明而作佛事，
或以菩薩、或佛化人、或菩提樹、或以衣服臥具、
或以飯食、或以園林臺觀、或以三十二相八十隨好、
或以佛身、或以虗空、或夢喻等、或以音聲語言文字而作佛事。
或有佛土寂漠，無言無說、無示無識、無作無為而作佛事。
如是阿難！諸佛威儀進止諸所施為，無非佛事。
若廣分別，如無垢稱第五卷說。
所以如是諸教異者，依大乘宗汎論說法，
略有四義：一、語言說，如佛地論；二、身說法而非法身；
二、生解說法亦通法身，如楞伽經；三、依土差別十種說法，
如楞伽經；四、諸佛進止諸所施為乃成無量，如維摩等。
各有所據，故不相違。
或可佛事顯利益事，非唯說法。
問：上諸說皆有名等，為不定耶？
解云：不定。法身說法及虗空等能生解故，
名為說法而無名等，諸無為法無分位故。
若其無說無示等者，寂嘿心上假立名等，
於理無失，有為心等有分位故。 ^174b4

三、聚集顯現歷心差別者，如攝大乘無性釋云：
貫穿縫綴，故名為經。
此中即是隨墮八時，聞者識上直、非直說，聚集顯現以為體性。
解云：八時有其二釋：一云：八時即八轉聲，
謂於七轉加呼召聲，如言係補盧沙。
此八轉聲後當分別，謂佛說法於八轉中隨用一聲，故云隨墮八時。
一云：依聲明論，晝夜各有四時，合有八時。
如來說法於八時中隨墮一時，故云隨墮八時。
直、非直說有其三釋：一云：詮自性故，名為直說；
詮差別故，名非直說。
一云：長行名為直說，偈頌為非直說。
一云：十二部中契經為直說，餘十一部為非直說。
此中意說隨墮八時，聞者識上十二部經名、
字、句等，聚集顯現以為教體。
問：何等名為聞者識心？
如何說為聚集顯現？
解云：依瑜伽論，且約六識分別五心。
故彼第一卷云：復次，由眼識生，三心可得。
如其次第，謂卒爾尋求決定心，初是眼識，二在意識。
決定心後方有染、淨，此後乃至等流。
眼識善、不善轉，而彼不自由分別力，乃至此意不趣餘境。
經爾所時，眼、意二識或善、或染相續而轉。
如眼識生，乃至身識亦爾。
解云：五中，初、後通六，次三唯意。
又前三是無記，後二通善、惡。
又卒爾五識後必有尋求心，尋求心後或散、
不散，散即復起卒爾五識，不散即起第三決定乃至等流。
又意識卒爾自有二種：一、五識同時卒爾意識，
二、獨頭意識卒爾墮心。
故瑜伽論第三卷云：又意識任運散亂，
緣不串習境時，無欲等生。
爾時意識名卒爾墮心，唯緣過去境。
五識無間所生意識，或尋求，或決定，唯應說緣現在境。
若此，即緣彼境生。
釋家四說：一云：意識任運，不依前三心次第，故名散亂。
汎爾漫緣不串習境時，有五遍行，無別境五。
爾時意識名卒爾墮心，唯能緣過去曾所緣境。
若說五識無間所生意識，或尋求心，或決定心，唯應說緣前五識種類現在境。
若此尋求、決定二心，即緣彼五識種類境生。
餘三師說，如五心章。
此中且依前五種心以明聚集。
言聚集者，如契經說：諸行無常，有起盡法，
生必滅故，彼寂為樂。
解云：此即契經比量破執。
常者，諸行無常宗。
有起盡法者，是同法喻，舉燈光等。
生必滅故者，是因。
由是道理，彼寂涅槃以為勝樂。
且約初句以辨聚集，於中具有四聲、四字、
四名、一句及所詮義。
於此義中，西方諸師且作三釋。
有云：說諸字時，卒爾耳識、同時意識及尋求心唯有聲相。
所以者何？五俱意識是現量故，不緣名等。
若尋求心尋五識等所緣境故，不緣名等。
雖此三識所變聲上皆有名等，如生等相，
而不緣故，不說聚集。
決定心後有三種相，謂聲、名、字。
至說行時，卒爾耳識、同時意識及尋求心唯得行聲，准前可知。
決定心等亦得九種，准前可知。
說常字時，卒爾心等得常聲。
決定心後得十四種，謂四聲、四字、四名、
一句及所詮義，由此極少經十六心乃得具足。
謂從四字皆有四心，謂卒爾耳識、同時意識尋求決定。
若不散者，起染淨心，如理應思。
有義，卒爾耳識、同時意識不緣名等，義如前說，是現量故。
尋求已去即非現量，由斯亦得聲名字等。
四尋求心如其次第得三六九及以十四，准前應知。
若依此釋，經十二心方得具足。
決定心等所得多少，如理應知。
有義，耳識、同時意識亦緣名等。
若不爾者，尋求意識尋何等名？
由斯道理，說諸字時，卒爾耳識唯得諸聲，同時意識得聲名等。
於此義中分成兩釋。
一云：四卒爾心各唯得三。
所以者何？說常聲時不緣諸等聲及名字，五識同時卒爾墮心皆現量故。
若許緣者，應有散心現量緣過去故，其尋求心方得圓滿。
尋求等心所得多少，如第二說。
一云：五識、同時意識容非現量，故得緣過去名等。
若依此釋，即以心中具足聚集。
問：若如前說，五俱意識定是現量，如何亦說緣名等耶？
解云：現量亦然，名等自相，而因明理門說不緣名，義相繫故。
或有但由等流耳識所列發故而顯現者，未必要待卒爾耳識之所列生方能聚集。
上來且說未轉依位卒爾心等聚集顯現，
若轉位於一念中具足顯現，如理應思。
廣釋五心，具如前章。 ^175b40

四、辨音一異門。問：如來說法為一音不？
答：諸說不同。若依異部宗輪論，有二十部，
分成兩釋：一、大眾部，一、說部。
說出世部、雞胤部皆作此說：諸如來語皆轉法輪，佛以一音說一切法。
二、一切有部及經部等皆作此說：非如來語皆轉法輪，非佛一音能說一切法。
乃至廣說。大毗婆沙第七十九亦有兩說，同部執論。
彼云：問：佛以聖語說四聖諦，能令所化皆得解不？
設爾何失？二俱有過。
所以者何？若言能者，毗奈耶說如何會釋？
世尊有時為四天王先以聖語說四聖諦，
四天王中二能領解，二不領解。
世尊憐愍饒益彼故，以南印度邊國俗語說四聖諦，
二天王中一能領解，一不領解。
世尊憐愍饒益彼故，復以一種篾戾羊語說四聖諦，時四天王皆得領解。
若不能者，伽他所說當云何通？
如有頌言：
　　佛以一音演說法，眾生隨類各得解。
　　皆謂世尊同其語，獨為我說種種義。 ^176b34

一音者，謂梵音，乃至廣說。
答：有二說：一有作是說：佛以聖語說四聖諦皆能領解，而四天王意樂有異。
為滿彼意，故佛異說，乃至廣說。
復次世尊欲顯於諸言音皆能善解，故作是說。
謂有生疑：佛唯能作聖語說法，一切言音未必自在。
為決彼疑，佛以種種言音說法。
復次有所化者，依佛不變形言、或依變形言，乃至廣說。
是故世尊說三種語。
二云：佛以一音說四聖諦，不令一切皆能領解。
世尊雖有自在神力，而於境界不能改越，
如不能令耳見諸色、眼聞聲等。
問：若爾，前頌當云何通？
答：不必須通，非三藏故。
諸讚佛頌言多過實，如分別論者讚說世尊心常在定，乃至廣說。
復次如來言音遍諸聲境，隨所欲言皆能作之。
謂佛若作支那國語，勝在支那中華生者，具說如彼。
復次佛語輕利速疾迴轉，雖種種語而謂一時。
謂佛若作支那語已，無間復作礫迦國語，
乃至復作博羅語，以速轉故皆謂一時，如旋火輪非輪輪相。
前頌依此，故亦無違。
復次如來言音雖有多種，而同有益，故說一音。
解云：婆沙自有二說：一云一音能令得解，此當部執大眾部等。
言一音者，謂梵音也。
而三遍說有三種意：一滿彼意故、二斷彼疑故、三隨所化者依不變形言反變形言。
一云不得一音皆令得解，此當部執說一切有部等計。
而伽陀說能令解者，不必須通，非三藏故，言過實故。
如分別論者云：世尊心常在定等。
復以三義會一音義：一、隨處第一，故名為一；
二、速疾似一，故名為一；三、利益同，故名為一。
今依大乘，一音能說。
故無量義經云：能以一音普應眾聲。
又大不思議經云：如來說法一語中，演說無邊契經海。
無垢稱云：佛以一音演說法，有情隨類各得解。
又佛地論第六卷云：成所作智，隨諸眾生意樂差別，
現化語業，說種種義，斷諸疑惑。
謂發一音表一切義，定諸有情隨類獲益。
如契經言：佛一音演說諸法，眾生隨類各得開解，
或有怖畏，或有歡喜，或生厭離，或復斷疑。
此是如來本願所列，不思議力所發化語，一音能斷一切眾疑。
如是等說，不可具述。
然一音者，是一梵音。
故無量義經云：稽首歸依梵音聲。
又智度論八十六云：欲為眾生法，說解一切眾生語言音聲，
以梵音聲而為說法。
問：此如來一音所說，為是本質？
為影像耶？若本質者，無性攝論如何會釋？
若影像者，隨能聞者即成多種，如何言一？
解云：護法等宗，就實正教，唯本非影，兼正俱說。
通本及影而言一者，同一梵音，難約聲辨順違；
同一聲，或可約色辨青黃，青黃應成一。
解云：許亦無失。如雜集說：迦末羅病，損壞眼根，見青為黃。
此亦如是，由佛神力，於一色等各各異見。
故佛地論第六卷云：成所作智，若作化身，
亦令眾生一質異見，利樂事成。
問：神力得自在，同質得異見；或可神力得自在，異質得同見？
解云：大乘四句皆成：一、同質異見，如一化身，眾生各各所見不同。
二、異質同見，如一化身，諸佛共變，據實眾多而見為一。
故成唯識論第十卷云：他受用身及變化身，
隨諸如來所化有情，有共不共。
所化共者，同處同時，諸佛各變為身為土，
形狀相似，不相障礙，展轉相雜，為增上緣，
定所化生，自識變現。
謂於一土有一佛身，為現神通，說法饒益。
於不共者，唯一佛變，諸有情類無始時來種姓法爾更相繫屬，
或多屬一，或一屬多，故所化生有共不共。
不爾，多佛久住世間，各事劬勞，實得無益，一佛能益一切生故。
三、同質同見。四、異質異見。
諸宗共許，義顯可知。
問：約色辨青黃，青黃得成；可約心辨八，識應成一。
解云：色聲是麤法，同質得異見；心法細難知，不應說為一。
又一音等，即是如來三密之中身語密也。
言身密者，如智度論第一卷云：佛初轉法輪時，
應持菩薩從他方來，欲量佛身，上過虗空無量佛土，
至華上世界，見佛身如故，說偈讚歎。
又密迹經云：佛有三密：身密、語密、意密。
一切諸天人皆不解不知。
有一會眾生，或見佛身黃金色、白銀色、
諸雜寶色，或見佛身一丈六尺，或見一里、
十里、百千萬億乃至無邊無量遍虗空中，如是等名為身密。
言語密者，有人聞佛聲一里，有聞十里、百千萬億無數無量遍虗空中。
有一會人，或聞說布施，或聞說持戒、忍辱、
精進、禪定、智慧，如是乃至十二部八萬法聚，
各各隨心所聞，是名語密。
是時目連心念欲知佛聲近遠，即以神足力往至西方光明幢世界，
去此九十六恒河沙世界，自聞佛聲如近無異。
其佛身長四十里，菩薩身長二十里，所食鉢器其高一里。
其佛與大眾方食，大目犍連行鉢際上，
彼土大眾恠問世尊：此人頭虫從何處來，被沙門服行鉢際上？
乃至彼佛告目連曰：汝過恒河沙劫尋佛音聲，終不可得。
目連還來佛前悔過。
言意密者，如來成道至滅度日，於其中間如來無疑亦不迴轉，
心無思行等。廣說如彼及智度論第九。
如上所說皆是如來不思議，若思議者心則狂亂。
如大般若五百六十七、顯揚十七說。
所詮宗者略有四種：一、存妄隱真宗，如薩婆多等雖說四諦不立真如。
二、遣妄存真宗，如經部師遣諸妄法存法性空。
三、真妄俱遣宗，如清辨等雙遣一切有為無為。
四、真妄俱存宗，如護法等存立二諦三性等義。
如是等義至文當說。
或可諸宗略有三種：一、約時辨宗，二、部別顯宗，
三、隨病別宗。約時辨宗有其三種：一、四諦法輪，
如四阿笈摩雖有諸部，四諦為宗。
二、無相大乘，如諸般若遣所執性無相為宗。
三、了義大乘，如此經等用三性等為所詮宗。
三種法輪，至第二卷當廣分別。
問：諸般若宗明無相，此經了義淺深何異？
清辨解云：深密等經辨有所得淺而非深，諸部般若顯無所得為最甚深。
護法等說二時所說無相之理，理無淺深而說深密為了義者，
約三性義決判諸經有道理顯了說故名為了義，非無相中有淺深故說了義也。
問：如何得知諸部般若為第二時？
解云：此義如第二卷經記中說。
二部別顯宗者，約時雖三，而一一時皆有多部，隨一一部所詮各別。
如法華等一乘為宗，無垢稱等不可思議解脫為宗，
涅槃經等佛性為宗，華嚴經等四十二賢聖觀行為宗。
此經一部三種無等為所詮宗：一、境無等，
即是二諦及三性等，二諦即是三乘通境，三性等理唯菩薩境。
二、行無等，所謂止觀及十度等，止觀即是三乘通行行，十度唯是菩薩行門。
三、果無等，即是智斷及三身果，智斷即是菩提涅槃，
此通三乘，三身唯是菩薩所得。
如是等部所詮各別，不可具述。
三、隨病別宗者，雖隨部別各詮一義，而諸有情迷蘊處等八萬四千法門，
故諸部中隨其所說蘊界處等為所詮宗。
今此一部四種宗中真妄俱存，宗約時辨，宗了義為。
宗隨部別宗，三種無等為所詮宗。
隨病別宗，即用二諦及三性等為所詮宗。 ^176c22

第三、顯所依為。自有二種：一、顯教所依，
二、顯教所為。言所依者，聖教雖多，總相不出二藏、
三藏、十二部經。十二部經至第三卷當廣分別，
二藏、三藏至第五卷自當解釋。
具如別章，故不繁述。
然此一代如來聖教，此國諸師意趣不同。
有說一教，所謂一音，義如上說。
或說二教，所謂漸、頓。
頓即華嚴，餘皆是漸。
漸中涅槃以為了義，餘皆不了〔誕法師等作如是說〕。
或說三教，所謂通教、別教、圓教。
或說四教：一、三藏教〔小乘三藏〕；二者、通教，
謂波若等；三者、別教，謂涅槃等；四者、圓教，謂華嚴等。
或說五時教及七階教。 ^178b14

今述西方諸師所立。
有說一教，所謂一音，如羅什等。
或說二教，所謂半滿，如曇無懺。
或說三教，如大唐三藏。
依深密等所說四諦無相了義，如上已說。
而說一音及半滿等，各據一義互不相違。
所說華嚴及楞伽等，皆第三了義所攝。
而言三時所說教者，約義淺深廣略義說，非約年歲日月前後說三時也。
或說四教，所謂四諦無相。
或說法相，如楞伽等。
或說觀行，如華嚴等。
真諦三藏作如是說。
或說五教：一者四諦；二者無相；三者觀行；
四者安樂，如涅槃經，以說常樂涅槃果故；
五者守護，如金光明等，說諸神王護國事故。
婆頗三藏作如是說。
今此一部二藏之中，菩薩藏攝三藏教內，
達摩藏收十二部中，論議經攝三時教中，
了義教收四教之內法相觀行，五教門中觀行門也。
言所為者，自有二種：一者總明諸教所為；二者別明此教所被。
諸教所為具有五性，所謂三乘不定無性。
故善戒經第二卷云：眾生調伏有其四種：
一者有聲聞性得聲聞道，二者有緣覺性得緣覺道，
三者有佛性得佛道，四者有人天性得人天樂。
地持第二亦同善戒經，彼云：人成就者略說四種：
有聲聞性以聲聞乘而成就之，有緣覺性以緣覺乘而成就之，
有佛種性以無上乘而成就之，無種性者則以善趣而成熟之。
如是四人，諸佛菩薩以此四事而成熟之。
瑜伽三十七亦同地持，解云：不定不離三乘，
乘乘之內菩薩性攝，故不別說。
又准此文，三法輪外理應別有人天教門，就勝說故且說三時法輪。
或可攝在苦集教中，別明此教所被機者，
於五種性但為菩薩及不定性說此契經，
故下經云：阿陀邪識甚深細，一切種子如暴流，
我於凡愚不開演，恐彼分別執為我。
又解：此經通為四性，唯除無性，故下經云：
為欲發趣一切乘者，故說第三了義大乘。
所以者何？諸部波若但為菩薩說諸空義，
此經宗明一切諸法有無道理，故三乘者皆得勝利。
或可此經通為五性，通說人天一切乘故，五性義中當更分別。 ^178b46

第四依文正釋，自有二種：一廣略同異，二判文解釋。
廣略同異者，此經一部自有二種：一者廣本有十萬頌，二者略本千五百頌。
然此略經梵本唯一，隨譯者異乃成四部。
一者宋時元嘉年中，中印度僧〔舊云天竺〕
求那#CB02494;陀羅〔宋云功德賢〕
在於潤州江寧縣東安寺翻出一本，名相續解脫，
唯有一卷或兩卷成，總十七紙。
於一卷內有二題目，初十紙半名相續解脫地波羅蜜了義經一卷，
後有六紙半名相續解脫如來所作隨順處了義經，
雖無品目，如其次第當解深密最後二品。
二者後魏延昌二年，北印度僧菩提留支
〔魏云道希〕在於洛陽嵩高山少林寺翻出一本，
名深密解脫經，有其五卷，品有十一，六十七紙。
三者陳朝保定年中，西印度內優禪那國三藏法師拘那羅陀
〔陳云親依，或名真諦，此三藏入漢國歷三朝，
謂周梁陳〕於西京故城內四天王寺更翻一本，名解節經。
唯有一卷，有其四品，紙九張半，當解深密。
初之二品，無序品名，開勝義諦以為四品。
〔一、不可言無二品，二、過覺觀境品，三、過一異品，
四、一味品也。〕若依真諦翻譯目錄云：陳時天嘉二年，
於建造寺譯解節經一卷，義疏四卷。
四者、大唐貞觀二十一年，三藏法師玄奘在於西京弘福寺更翻一本，
名解深密。總有五卷，開品為八，六十八紙。
然此四本有同異者，略有二義：一、題名有異，
二、文義圓足。言名異者，四本不同：一、相續解脫，
二、深密解脫，三者、解節，四、解深密。
解深密者，若依梵音涅謨折那#CB17761;地言，
涅謨折那，此翻名解，#CB17761;地翻為深密。
釋其名義，如前已前。
言解節者，如真諦記：解即解釋，節謂堅結。
堅是堅固結縛，楯如木節及人骨節，並有堅固拘結纏縛。
此經所明甚深密義，難可通達，難可解釋，
故非凡夫、新行菩薩所能解了，故說此義名為堅結。
此經能解，故名解節。
解節之義凡有五種：一、深密義，如法身等難可通達，名為義節。
此經能釋，故名解節。
二者、無明習氣心惑，凡夫、二乘所不能破，故說此惑名為堅結。
由緣真實能滅此惑，故說真實名為解節。
三者智慧緣此真實，亦說此智名為解節，從境得名也。
四者此經文句名為解節，從所顯得名。
五者一切三乘教中所有微細難可了義，
聚在此經分明解釋，故說此經名為解節。
若具分別，如真諦記。
所言相續解脫、深密解脫，未見說處准義釋者，
涅謨折#CB17761;含有二義：
一者解釋義，如上已說；二者解脫義，故二本經皆云解脫。
言#CB17761;地者，含有三義：
一者深密義；二者堅結義，如上已釋；三者相續義，
是故二經一名相續解脫、二名深密解脫。
此上二釋，准真諦而可了知。
言相續者，謂所知障堅結相續難可解脫。
今一部釋甚深義，便能解脫煩惱相續，
故名相續解脫經，即當真諦記中第二煩惱解節義。
言深密解脫者，由智慧力緣深密理解脫煩惱，
故言深密解脫，即當第三智慧解節也。
雖有此釋，據實即是譯家謬也。
言文義圓足者，如解深密具有八品而差別者，
解節唯有最初二品，闕無後六；相續解脫當後二品，
闕無前六；深密解脫有十一品，於勝義諦開為四品，由斯與此文義圓足。
然解深密諸所說處文義明淨，至文對釋，故今釋此大唐一本。
orig::  ^179a20

如是我聞：
commentary::  ^179c38

釋曰：自下判文解釋。
然判此經有其三釋：一云此經唯有二分：
一教起因緣，即初序品；二聖教正說，謂後七品。
雖後經末依教奉行品中奉行，非一部也。
一云一部總有三分：初一品名教起因緣分，
次有七品名聖教正說分，後第五卷末爾時曼殊室利下依教奉行分。
然此奉行散在諸品，於理無違。
一云此經有其五分：一教起因緣，即是序分；
二無等境界分，謂次四品；三無等行分，
謂次二品；四無等果分，謂後一品；五依教奉行分，謂即經末歡喜奉行。
雖有三釋，且依初說無有一部通奉行故。
又解三中第二為正，具足三分義不違故。
此當舊說序、正、流通。
序謂由序起正說之由致，正即正宗所詮之宗義，通謂流通通後世之勝利。
今言教起因緣等者，以薄伽梵說經本主名之為因，
顯已聞等非正說故名之為緣，故說序分名因緣分，
正顯所詮法門品類，故說七品名聖教所說分，時眾聞教歡喜信受名奉行分。
就因緣分有其二義：一證信分、二發起。
然此二分有差別者，略有三義：一者名別，
所謂證信及發起序，亦名通序及名別序。
說我聞等令物生信名為證信，諸經皆同名為通序，
以放光等發起正宗名為發起，隨部各別名為別序。
二者時別，如來發起名經前序，阿難所請名經後序，說彼二序時分別故。
三者人別，一如來序，於諸經中如來發起；
二阿難序，由阿難請說此序故。
今此經文及佛地等，唯有證信而無發起，於證信中義說發起理亦無違。
就證信中有其三義：一辨事多少、二說序之意、三隨事別釋。
辨事多少者，自有三說：一者真諦般若記中開為七事：
一如是者，標所聞法一部文理決定可信；
二言我者，出能聞人即是阿難；三言聞者，
親承音旨；四一時者，顯所聞法善合時機；
五佛世尊出能說師；六住處者，顯說有處；七大比丘顯非獨聞。
然此七事總唯四意：初如是者明所聞法，
次我聞者辨能聞人，次二證所聞法，後二證能聞人。
廣如真諦七事記釋。
二依龍猛大智度論，於序分中開為六義：
一信、二聞、三時、四主、五處、六眾。
世親菩薩燈論中說亦有六義，故彼偈云：
前三明弟子，後二證師說，一切修多羅，其事皆如是。
三依親光佛地論中攝多五種：一總顯已聞、
二說經時、三者說主、四顯說處、五顯聽眾。
說序意者，問：何因緣一切經首皆說如是我聞等事？
真諦三藏七事記云：斷三疑故。
彼云：又微細律明其阿難當登高座出法藏時，
身即如佛具諸相好，若下高座還復本形。
眾見此瑞有三種疑：一疑大師釋迦以慈悲故，
從涅槃起更宣深法；二疑諸餘世尊從他方來；
三疑阿難比丘既是佛弟，堪代其兄轉身成佛。
今欲遣三疑，故云如是我聞等七事，明乃是我親從佛聞，
非關慈悲從涅槃起，亦非餘佛他方來，又非我已轉身成佛自說經也。
智度論云：說時方人，欲令眾生心生信故。
又智度第二卷云：佛涅槃時，於俱夷那竭國薩羅樹間北首而臥，
將入涅槃。爾時阿難親愛未除，未離欲故，沒憂悔不能自出。
爾時長老阿#CB00145;樓豆語阿難言：
汝是守護佛法藏者，不應如凡人自沒憂悔。
諸有為法皆是無常，汝何愁憂？
又佛世尊手付汝法，汝今愁悶失所受事。
汝當問佛：佛涅槃後云何修行？
誰當作師？惡口車匿云何共住？
〔長阿含經第四卷云：闡弩比丘云何共住？〕
佛諸經首作何等語？
阿難即以此語問佛。
佛告阿難：行四念處戒經為師，車匿比丘如梵法治。
長阿含經第四、增一阿含第三十六皆云：
梵法治者，即是不共語也。
廣說如彼。諸佛經者，首皆稱如是我聞等語，
依集法經及涅槃後分，大同智論，恐繁不述。
大悲經說：憂波離教阿難請問，所以經論說不同者，
二人共教，各據一義，互不相違。 ^179c40

復依經文隨事別釋。
言如是我聞者，即七事中所聞、能聞、親承音旨三種事也。
於六義中信聞二事，五中第一總顯已聞。
雖有三說，且依佛地如是我聞釋有三義：
一總釋如是我聞，二別釋如是我聞，三者申其合說之意。
言總釋者，謂傳佛教曼殊室利及阿難等皆作此言：
如是所說甚深等，我昔曾聞。
〔金剛仙論云：三種阿難中大乘，阿難傳大教也。〕
言別釋者，先辨如是，後釋我聞。
言如是者，諸說不同。
西方諸師，三說不同。
一、菩提留支金剛仙論云：若依世辨，乃有多途。
略而言之，凡有四種：一者發心如是，二者教他，
三者譬喻，四者決定。
發心如是者，自念：我當如是發菩提心，修善行。
教他如是者，教前人言：汝當如是發菩提心，修善行等也。
譬喻如是者，是人威德熾盛，如日光明；
智慧深廣，猶如大海；面貌端正，猶如滿月。
乃至廣說。決定如是者，我如是見聞等，是名決定如是。
今言如是者，但取第四決定如是，明須菩提！
我從佛聞所說理教，我之所說，不多不少，
不錯不謬，決定如是，無所傳之失，故曰如是。
〔解云：意趣大同親光。〕
長耳三藏，釋有三義：一者就佛，三世諸佛所說無異，故名為如。
以同說故，稱之為是。
二者約法，諸法實相，故名為如。
如如而說，故稱為是。
三者約僧，阿難所傳不異佛說，故名為如。
永離過非，稱之曰是。
三真諦三藏釋如是者，決定義有其二種：
一文，二理。文是能詮，理即所詮。
廣說如彼。總釋意云：阿難所傳，文理決定，
如佛所說，故曰如是。
諸論所說亦有三種：一依智度論第一卷云：
如是義者，即是信也。
佛法大海中，信為能入，智為能度。
其信順者，是事如是。
其不信者，此事不如是。
廣說如彼。二依功德施波若論云：如是我聞者，
顯示此是世尊現覺而演，非自所作。
三依佛地論有其四義，故第一云：如是總言，
依四義轉：一依譬喻，謂當所說如是文句，如我昔聞。
〔此即以昔喻今。〕二依教誨，謂告時眾：如是當聽我昔所聞。
三依問答，謂有問言：汝當所說，昔定聞耶？
故此答言：如是我聞。
四依許可，謂結集時，諸菩薩眾咸共請言：
如汝所聞，當如是說。
傳法菩薩許彼言：如是當說如我所聞。
於此四義有三師釋：一云：四中唯依第四。
一云：此中唯依後二。
一云：四中總依四義而說。
具說如彼。別釋我聞者，傳法菩薩及阿難等，
五蘊身上假立為我，耳根發識聽聞所說，故言我聞。
故佛地論云：我謂諸蘊世俗假者，聞謂耳根發識聽受，廢別就總故說我聞。
問：佛法中無人無我，如何諸經皆說我聞？
解云：此義諸說不同。
依龍猛宗，約四悉檀以釋我聞。
四悉檀義，如智度論第一卷說：一、世界悉檀，
如蘊成人，如是我聞世界故有，第一義故無。
二、各各為人悉檀，觀人心行而為說法，
於一事中或聽不聽，為斷見故說有續生，為常見故說無有人。
三、對治悉檀，如不淨觀，於貪對治，於瞋則無。
四、第一義悉檀，謂諸法實相，言語道斷，心行處滅。
即說偈言：
　　一切實一切非實，及一切實亦非實，
　　一切非實非非實，是名諸法之實相。 ^180c22

〔廣釋此偈，如中論第三。〕
又彼論云：復次世界語言有三：一邪，二慢，三者名字。
依第三故，名之為我，即當瑜伽假說我也。
問：豈不中論實相問中非我非無我，如何智度論中說為無我？
答：不相違。世界悉檀即說為我，第一義中說為無我，
各各為人或我無我，雙遣二執，亦得說言非我非非無我。
故中論云：諸佛或說我，或說於無我，諸法實相中，非我非無我。
若偏對我，即說無我以為實相；若雙遣執，非我非無我以為實相。
各據一義，故不相違。
若依涅槃，即說真我以為實相，如理應知。
依彌勒宗，四義故，於諸蘊中假說為我。
故瑜伽論第六卷云：薄伽梵說：苾蒭當知，
由四因故，假說有情：一為世間言說易故，
二欲隨順諸世間故，三為斷除決定無我諸怖畏故，四為宣說自他得失令其決定信解心故。
顯揚第九、對法十三同瑜伽說。
言聞者，諸說不同。
薩婆多宗，耳聞非識。
法救論師，識聞非耳，如大毗婆沙第十三等。
依經部宗，識聞非耳，如成實第六。
譬喻論師，和合能聞，如婆沙十三。
今依大乘，龍樹菩薩自有兩釋：一者天眼見色，
准知耳聞；二者和合能聞。
知智度論第一卷等雖有兩說，和合為正，正釋聞中說和合故。
依彌勒宗自有三說：一云耳聞非識，如集論雜集第一卷云：
耳界何相？謂能聞聲。
又瑜伽論第三卷云：數數於此聲至能聞，故名為耳。
一云識聞非耳，如瑜伽釋論第一卷云：
聞謂聽聞，即是耳根發生耳識聞言教故。
又佛地論第一卷云：聞謂耳根發識聽受。
或可二論耳聞非識。
一云和合能聞，如雜集論第二卷云：問：
為眼見色、為識等耶？
答：非眼見色示非識等，以一切法無作用故，由有和合假立為見。
耳等亦爾，廣說如彼。
所以如是諸論異者，為顯聞聲最勝所依，故瑜伽等說耳為聞。
就分別義，故佛地等說識為聞。
為顯諸法無實作用，故智度論及雜集論和合為聞。
各據一義，互不相違。
〔問：無實作用不許耳聞，無實作用智不應緣。
此中應作問答。〕唯識道理以辨聞者，如佛地論第一卷說：
有二師義，故彼論云：有義，如來慈悲本願增上緣力，聞者識上文義相生。
此文義相雖親依自善根力起，而就強緣名為佛說。
由耳根力自心變現，故名我聞。
有義，聞者善根本願增上緣力，如來識上文義相生。
此文義相是佛利他善根所起，名為佛說。
聞者識心雖不取得，然似彼分明顯現，故名我聞。
解云：佛地二師所說，初即那伽犀那，不許佛果有色聲等。
第二師義，許佛果中具色聲等。
大唐三藏法護菩薩皆用後說，如前本影有無中說。
問曰：阿難如來成道日生，經二十年方為侍者，
前所說經皆非親聞，如何諸經皆說我聞？
菩提留支金剛仙論云：昔如來滅後，凡有三時結集法藏。
初在王舍城因陀羅窟中，五百比丘結集法藏，
舍利弗等諸阿羅漢比丘各自稱言：某甲經如是我聞，佛在某處說。
後時為惡國王壞滅佛法，自此以後復有七百比丘重結集法藏，
皆云：某甲經我從某甲比丘邊聞，不云我從佛聞。
此之再集並是小乘之人結集法藏。
又復如來在鐵圍山外，不至餘世界，二界中間無量諸佛共集於彼。
說佛話經訖，欲結集大乘法藏，復召集徒眾，
羅漢有八十億那由他，菩薩眾有無量無邊恒河沙不可思議，
皆集於彼。當於爾時菩薩聲聞皆云：如是我聞，如來在某處說某甲經。
真諦三藏七事記云：親聞曰如是我聞，傳聞曰我聞如是。
又部執記云：親聞曰我聞，傳曰所聞。
解云：如是等說，違報恩經說也。
若依報恩經，釋有三義：一者傳聞，二者知佛世俗心，三者佛重為說。
故第六云：佛二十年中說法，阿難不聞，何得言我聞？
答：諸天語阿難。又云：從諸比丘邊聞。
又云：佛入世俗心，令阿難知。
又云：阿難從佛請願：佛二十年中說法，盡為我說。
佛善巧於一法一句中演無量法，能以無量法為一句義。
佛粗示其端，阿難盡已得知，速利強持力故。
又解：金剛華經說：阿難比丘得法性覺自在王三昧，
以三昧力故，前所說經皆能憶持，與親聞無異。
如宿命通，見過去事，無不明了。
亦如迦旃延得願智力故，佛所說經皆能憶持。
阿難亦爾。問：阿難既是聲聞，如何能持大乘經典？
答：如大乘集法經中說，有三種阿難：一者阿難陀，
持聲聞法；二者阿難賢，持緣覺法；三者阿難海，持摩訶衍法。
金剛仙論亦同集法。
真諦三藏金剛波若疏引闍王懺悔經說三種阿難。
三種之中，第三阿難持此經也。
故不相違。第三申其合說意者，如佛地論云：
應知說此如是我聞，意避增減異分過失。
謂如是法，我從佛聞，非他展轉。
顯示聞者有所堪能。
諸有所聞，皆離增減異分過失。
具說如彼。
orig::  ^181c4

一時。
commentary::  ^182c16

釋曰：五中第二教起時分。
然此一時，西方諸師三說不同：一菩提留支。
言一時者，有其多種，謂一念時、有日時、
有百年時、有一切時、有春秋冬夏時。
今言一時者，非此等時，正是如來說此經時。
雖言一時，不云某年月日，故不知何時。
如大華嚴？淨眼品等，如來成道日說。
其十地品第二，七日說。
如十萬偈般若，如來成道五年，經有成文。
餘七部般若但云一時，皆不知何年說。
乃至彼云：相傳說云：如來一代成道乃至涅槃，
恒說般若、華嚴、大集，未曾斷絕。
〔解云：准此，西方三藏亦不能定說諸經時也。〕
二長耳三藏云：時有兩種：一半音時，對緣不遍；
二圓音時，對緣即普。
從初得道終訖雙林，二音並行，半滿俱說。
見小分者為半音時，見滿分者為圓音時。
又解：時復有三：一分段流轉時、二不思議變易時、三假名施設時。
前二即是二種生死時。
假名時者，梵音劫波，自有三意：一迦羅時、
二三摩耶時、三世流布時。
迦羅時者，此翻別相時。
如來戒律，大戒時聞，小戒時不聞；出家時聞，
在家不聞；國王得聞，餘人不聞。
三摩耶時，此翻破耶見時，謂五部阿含、
九分達磨，不簡黑白，一切得聞。
上二種時，大同智度論說。
世流布者，如說一時佛在恒河岸，一時在申怒林。
今言一時，且依後二。
三、真諦三藏七事記云：一時有十義：一、
佛出世時，二、說正法時，三、聽正法時，四、
持正法時，五、思正法時，六、修正法時，七、
下善種時〔謂菩提心〕，八、成就善根時，九、
解脫善根時，十、平等捨心時。
今依諸論，有其三說：一、功德施波若論云：
一時者，說此經時，餘時復說無量經故。
二、依龍猛宗，時有二種：一、名迦羅時，通假及實，內外通用。
二、三摩耶時，唯假非實。
內宗一時，依此而說。
故智度論第一卷云：問：天竺說時，有其二種：
一名迦羅，二三摩耶。
佛何不言迦羅時分，而但說三摩耶時？
〔此即外人問龍樹宗。〕
答言：迦羅俱亦有疑。
問曰：此中應說迦羅，以彼二字轉易說故。
而不應說三摩耶時，以彼三字重語難故。
〔此外人難龍樹：何不就輕而就重耶？〕
答曰：今此除邪見故，說三摩耶，不言迦羅。
具說如彼。三依親光，時有四種：一說聽究竟，總名一時。
故佛地論云：言一時者，謂說聽時。
此就剎那相續無斷，聽說究竟，總名一時。
若不爾者，字名句等，聽說時異，云何言一？
二者一剎那頃，能持能說，能領能受，故言一時。
故彼論云：或能說者，得陀羅尼，於一字中，
一剎那頃，能持能說一切法門。
〔解云：地上菩薩得陀羅尼故，一剎那頃能持說一切法門也。〕
或能聽者，得淨耳根，一剎那頃，聞一字時，
於餘一切，皆無障礙，悉能領受，故名一時。
三者共相會遇，名為一時。
故彼論云：或相會遇，時分無別，故名一時。
即是說、聽共相會遇，同一時義。
〔解云：感聖赴機，更相會遇，名一時也。
或可為四，開聽、說時，為二時故。〕
問：一及時，其體是何？
答：一是數，時即時分，諸說不同。
薩婆多宗及經部師即用有為五蘊為性，
處、界門中亦用有為為性。
〔難：薩婆多宗約色辨同異，色外有同異。
或可約色辨數量，亦應有別體。〕
今依大乘，自有兩釋：一、龍猛宗，數及時等皆無有體，
非蘊、處、界三科所攝。
故智度論第一卷云：數、時等法，實無陰、
入，持所不攝。故彼論復云：謂有時方、離合、
一異、長短、名字，凡人心著，謂是實有。
廣說如彼。依彌勒宗，數、時即是有為法上分位假立，即二十四不相應中數及時也。
五蘊門中蘊所攝，處、界門中法界、法處，意識境故。
依佛地論，或是心上分位影像，是不相應。
此約唯識道理說。
問：何故二宗有無不同？
答：龍猛宗，為破外道實數、時等，故無體性。
依彌勒宗，為顯大乘法相道理，故別立之，故不相違。
或可五百不相應攝，於理無違。
十住毗婆沙立七百不相應，雖有此理，未見成文。
問：不別顯日初出時乃至中夜說此契經，
如下處等別指勝處，而此經中但言一時？
答：如佛地論，晝夜時分，諸方不定，不可別說。
〔解云：如南贍部洲日午時，西方日出，北方夜半，東方日沒。〕
orig::  ^182c18

薄伽梵。
commentary::  ^183c22

釋曰：五中第三別顯教主。
依智度論，說佛法人有其五種，故第二卷云：
說法有五：一佛自說、二弟子說、三仙人說、
四諸天說、五化人說。
今簡餘四，標薄伽梵。
問：此經初解甚深義，密意菩薩說一切法無二之義，如何但言薄伽梵說？
答：有三義：一以少從多、二就勝說故、三佛加被故〔如華嚴經等〕。
然諸經首標名不同，乃有四種：自有經初唯置佛名，
如涅槃等；自有經初唯婆伽婆，如大品等；
自有經初雙標兩號，如無上依〔佛婆伽婆般若經〕；
或有經文二種俱無，如相續解脫及多心經等。
所以如是諸本異者，相續解脫即一部中最後二品，
故不標名；多心般若即大般若，應是結集菩薩別錄流行，故亦不標名。
餘之三句，西方諸師自有三說：一真諦三藏七事記中有其二意：
一依真實論，佛具十義，故諸經初十種號中單置佛號。
故七事記云：大師十號，經中何故不別餘九而獨稱佛？
解有十義：一覺勝天鼓、二不由他悟、三離二無知
〔解脫障無知，一切智障無知〕、四已過睡眠、
五譬如蓮華、六自性無染、七具足三義、
八具於三德〔法身、般若、解脫三德〕、九具三寶性、十自知令知他。
總有四紙，恐多不述。
真諦自云：此十種義，出真實論也。
二者、真諦自申道理，四句分別，一切經首雙標兩號。
故七事中云：佛婆伽婆有其四句：一、是佛非婆伽婆，
即聲聞、二乘觀四諦證無餘涅槃，在其自位中得名為佛，不修功德行非婆伽婆。
二、是婆伽婆非佛，即是菩薩，功德行滿名婆伽婆，既在因位智慧未滿不得名佛。
三、非佛非婆伽婆，是凡夫，其不修智慧不名為佛，不修功德非婆伽婆。
四、亦佛亦婆伽婆，即是佛世尊，智慧圓滿故名為佛，功德具足婆伽婆。
乃至彼云：若但言佛，恐濫二乘；若單婆伽婆，濫於大菩薩及轉輪王。
故知合說即是如來。
是故無上依經及金剛波若皆作此言佛婆伽婆也。
部執論記亦同七事也。
二、菩提留支金剛仙論，依西方正本，一切經首皆云婆伽婆。
此方諸經或佛、或婆伽婆，或復雙舉佛薄伽梵者，隨譯者意。
三、親光菩薩佛地論，意同金剛仙，故佛地云：
佛具十種功德名號，何故如來教傳法者，一切經首皆置如是薄伽梵名？
謂此一名世咸尊重，故諸外道皆稱本師名薄伽梵。
又此一名總攝諸德，餘名不爾，是故經首皆置此名。
大智度論意同佛地，故第二云：問曰：婆伽婆正有此名，更有餘名？
答：佛功德無量名號，亦無量此名耳。
其大者，以人多識故。
又婆伽婆，依涅槃經釋有二意：一者破惡，二具六德。
合有七義，故第十八云：婆伽婆者，婆伽名破，
婆名煩惱，能破煩惱名婆伽婆。
〔此即破惡四魔之中唯破煩惱魔也。〕
又能成就諸善法故，又能善解諸法義故，
有大功德無能勝故，有大名聞遍十方故，
又能種種大惠施故，又於無量阿僧祇劫吐女根故。
依佛地論，薄伽梵名含有二義：一具六德，二能破四魔。
具六德者，薄伽梵聲依六義轉：一自在義，
永不繫為諸煩惱故；二熾盛義，炎熱智火所燒練故；
三端嚴義，妙三十二大士相等所莊餝故；
四名稱義，一切殊勝功德圓滿無不知故；
五吉祥義，一切世間親近供養咸稱讚故；
六尊貴義，具一切德常起利益安樂一切有情無懈癈故。
如有頌言：
　　自在熾盛與端嚴，名稱吉祥及尊貴，
　　如是六種義差別，應知總名為薄伽。 ^183c24

破四魔者：一、煩惱魔；百二十八根本煩惱及隨煩惱，
名頌惱魔；有漏五蘊，名為蘊魔；有漏五蘊諸無常相，
名為死魔；第六、他化自在天子，名為天魔。
如是四種能損諸善，故名為魔。
離四魔故，名薄伽梵。
破四魔義，後當分別。
今詳西方諸三藏意，曇無讖等依真實論，
但置佛名；真諦三藏依真實論及四句義，
雙標兩號；大唐三藏及菩提流支各依一論，置薄伽梵。
雖有諸說，且依薄伽梵，有論說故。
地婆訶羅三藏說云：西方諸本皆云薄伽梵，而不相違。
大唐三藏諸本中有婆伽婆等者，具七轉聲，故有種種依第八轉。
此亦未可即是地婆訶羅三藏，神都翻者皆安薄伽梵，西京所翻皆云佛也。
orig::  ^184c2

住最勝光曜七寶莊嚴。
commentary::  ^184c26

釋曰：五中第四說經處所，於中有二：初明如來住處莊嚴，後釋世尊總別功德。
就住處中有其二義：初明住處同異，後正釋經住處差別。
言同異者，依解節經，化身如來在穢土說，
故彼經云：如是我聞：一時佛婆伽婆住王舍城耆闍崛山中。
若依深密經，即受用身在淨土說，同解深密。
解云：真諦翻解節經，意欲礭明勝義諦相，
故十八品內但翻中間四品，略而不翻餘十四品，
為成此經具足三分，故不二品內安通序文，一味品末安後流通。
故真諦記第一卷云：經初不說通序文者，譯家略故。
解云：不安品目故說為略，非無序文名之為略。
然真諦記與經相違。
經王舍城耆闍崛，真諦記第一云：毗舍離國鬼王法堂為真尚菩薩說解節經等。
又智度論第三卷云：王舍城在摩揭陀國。
不云山在毗耶離國，故如違經也。
依佛地論，釋佛地經自有三說，故第一云：
佛住如是大宮殿中說此契經，受用、變化二佛土中，今此淨土何土所攝？
說此經佛為是何身？
有義：此土變化土攝，說此經佛是變化身，
聲聞等眾住此土中，現對如來聞說此經，
歡喜信受而奉行故，佛心所現故出三界，
淨識為相為說勝法，化此地前諸有情類，
令其欣樂修行彼因，故暫化作清淨佛土，殊勝化身神力加眾令暫得見。
若爾者，聲聞等眾應俱不見。
有義，此土受用土攝，說此經佛是受用身，
此淨土量無邊際故，路乘門等是實德故。
受用如是清淨佛土，一向淨妙、一向安樂、
一向無罪、一向自在，餘處說故。
解深密說：三地已上乃得生故。
此經佛具後所說二十一種實功德故，說餘經時不列如是佛功德故。
若暫化作如是淨土、如是妙身加眾令見，應如餘經分明顯說。
然不說故，是受用土及受用身，聲聞等眾是佛化作，或諸菩薩現作此身莊嚴佛土說法會故。
若爾，此是地上菩薩所應見聞，何故於此化佛土中結集流布？
傳法菩薩為欲示現一切智者及所居處超過一切世間法故，
如是示現；欲令所化生欣樂故，為令發願當生如是清淨佛土，
見如是佛、聞如是法。
修彼因故，為生廣大勝解有有情及諸菩薩歡喜故，
欲令增上意樂勝解界堅牢故，結集流布。
又是法勝，於此宜聞。
然處非勝，化身相麤不可宣說，故受用身居受用土，
為初地上諸菩薩說，令傳法者結集流通。
若爾，何故不但說彼所說法耶？
若不說處及能說者，不知此法何處誰說？
一切生疑，故須具說。
如實義者，釋迦牟尼說此經時，地前大眾見變化身居此穢土為其說法，
地上大眾見受用身居佛淨土為其說法，
所聞雖同所見各別，雖俱歡喜信受奉行，
解有淺深所行各異，而傳法者為令眾生聞勝悕願勤修彼因，
當生淨土證佛功德，故就勝者所見結集，
言薄伽梵住最勝等，乃至廣說如來功德。
今釋此經同如實義，義亦無失。
諸本同異已如上釋，今正釋住處之義。
依智度論第三，三義釋住：一住威儀、二住聖住、
三住佛住，故名為住。
故彼論云：問曰：何不直說般若波羅蜜而說住處耶？
答曰：說時、方、人，令人生信故。
云何住？四種身儀坐臥行住，故名為住。
復有三住：一者天住，謂六欲天住法；二者梵住，
謂色無色天住法；三者聖住，謂佛獨覺及阿羅漢住法。
於三住中佛住聖住。
復次施戒善心三事名為天住，四無量心名為梵住，空無相無作三三昧名為聖住。
於三住中佛住聖住。
復有四住：一天、二梵、三聖、四佛。
三住如前佛住。首楞嚴等諸佛無量三昧、
十力、四無畏、十八不共法、一切智等種種諸慧，
及八萬四千法藏度人法門，如是等種種諸佛功德，
是佛所住處，佛於中住，故名佛住。
法華論云：顯法勝故佛住勝處。
勝思惟論同法華論。
寶積論云：問曰：何故初明住處？
答：佛住此處者，欲令敬重彼處故重福眾生，
敬此處故增長善根，是故先明住處功德。
施菩薩波若論中同寶積論。
真諦三藏八義釋住：一、境界住〔謂一切十六大國四事供養之處，
是佛所遊履，故云境界住〕，二、依止住〔是一切僧伽藍、
耆闍崛山、迦蘭陀竹林等，是所依止〕，三、
威儀住，四、未捨壽命住〔謂現在未般涅槃，
住戒定等五分法身中也〕，五者、梵住〔謂四無量心，
佛在大悲心中，故名梵住也〕，六者、天住，
七者、聖住，八、佛住。
就釋此經，住處之中有十九句，顯彼淨土十八圓滿。
十八圓滿即十八段。
言十八者，如佛地論第一卷云：論曰：此顯如來住處圓滿，謂佛淨土。
如是淨土復由十八圓滿事故說名圓滿，
謂顯色圓滿、形色圓滿、分量圓滿、方所圓滿、
因圓滿、果圓滿、主圓滿、輔翼圓滿、眷屬圓滿、
住持圓滿、事業圓滿、攝益圓滿、無畏圓滿、
住處圓滿、路圓滿、乘圓滿、門圓滿、依持圓滿。
由十九句如其次第顯示如是十八圓滿，即此圓滿所嚴宮殿名佛淨土。
佛住如是大宮殿中說此契經。
然諸論中，世親、無性、攝大乘釋第十，梁朝攝論第十五，
佛地論等〔等耶大業論等〕皆釋經中十八圓滿，至文對釋。
初圓滿中有二句經：初明顯色七寶莊嚴，後辨放光照無邊界。
此中句者，顯義滿足之為句，非要數字方名句也。
餘十八句准此應知。
然初經句親光兩釋，故佛地論云：謂大宮殿用最勝光曜七寶莊嚴
〔此釋光曜屬於七寶也〕，或大宮殿七寶莊嚴故最勝光曜〔此釋光曜屬於宮殿〕。
無性釋論亦同佛地，世親不釋易可知故。
言七寶者，如稱讚淨土經云：一金、二銀、
三吠瑠璃、四頗胝迦、五赤真珠、六阿濕摩揭拉婆、七牟婆洛揭拉婆。
依智度論亦同彼經，故第十云：金、銀、毗瑠璃、
頗梨、車渠、馬瑙、赤真珠。
解云：金銀二寶此土有故，翻為此名。
真諦釋云：弗師羅伽，此云黃色寶，即是金也。
旃陀羅乾多，此云白色寶，即是銀也。
吠瑠璃者是正梵音，毗瑠璃者梵音訛也。
或云瑠璃者，略吠音也。
或可此土無真瑠璃，有似瑠璃故亦翻也。
真諦梁論記云：瑠璃是青色寶，燒不可壞，
唯有鬼神有神力者能破為器，或可是其金翅鳥卵。
頗胝迦者，此云黃綠色寶。
佛地論云：羯鷄怛諾迦寶。
智度論云：過千歲冰化為頗梨珠。
赤真珠者，佛地論云：赤虫所出名赤真珠，或珠體赤名赤真珠。
真諦釋云：即無價寶珠也。
阿濕摩揭拉婆者，舊云馬瑙。
真諦釋云：是赤色寶。
無性攝論云：是帝青大青等寶。
解云：帝青是帝釋青色寶，大青是帝釋勝青色寶。
牟婆洛揭拉婆者，舊云車#CB00006;。
真諦釋云：是紺色寶。
又智度論云：寶有三種，謂人寶、天寶、菩薩寶。
人寶力少，唯有清淨光色，除毒除鬼除闇，亦除飢渴寒熱等苦。
天寶亦大亦勝，常隨逐天身可使令共語，輕而不重。
菩薩寶勝於天寶，能兼有人天寶事，又能令眾生知死此生彼因緣本末，
又復能出種種法音，乃至廣說。
又彼復云：問曰：是諸珍寶從何處出？
答曰：金出山石沙赤銅中，真珠出魚腹中竹中蛇腦中，
龍珠出龍腦中，珊瑚出海中石樹生，貝生虫甲，
銀生燒石，餘瑠璃頗梨等皆出山窟中，如意珠出自佛舍利。
若法沒盡時，諸舍利皆變為如意珠，譬如過千歲冰化為頗梨珠。
如是等諸寶是人中常寶，所莊嚴一切國土是最殊勝，諸天所不能得。
何以故？從大功德所生故。
大業論云：七寶皆是石所攝也。
orig::  ^184c28

放大光明，普照一切，無邊世界。
commentary::  ^186b34

釋曰：明第二句放光普照。
親光釋云：他受用土體雖不遍，以光普照自受用土，
以體遍故，光亦普照。
世親釋云：謂前七寶於光普照。
無性釋論具上二釋。
orig::  ^186b36

無量方所，妙餝間列。
commentary::  ^186b44

釋曰：此顯第二形色圓滿。
言方所者，如綺井等。
言妙餝者，如華文等。
親光釋云：謂大宮殿，妙餝間列，無量方所。
〔此釋無量，屬於方所。〕
或大宮殿，無量妙餝，方所問列。
〔此釋無量，屬於妙餝。〕
言無量者，或數無量，或處無量。
解云：此中數無量者，重釋前云無量妙餝。
處無量者，重釋前云無量方所。
世親、無性，亦同親光。
上來已釋顯、形二色。
然此二色有差別者，依俱舍等二門分別：
一、約二十色分別顯形，二、顯形相對四句分別。
二十色辨顯形者，如俱舍論初卷頌云：色二或二十。
長行釋云：言色二者，一、顯，二、形。
顯色有四，青、黃、赤、白，餘顯是此四色差別。
形色有八，謂長、短、方、圓、高、下、正、不正。
復說二十者，謂青、赤、白、光、影、明、闇、雲、烟、
塵、霧、長、短、方、圓、高、下、正、不正。
有餘師說：空一顯色。
第二十一釋諸色相，具說如彼。
言四句者，如彼論說：或有色處有顯無形，
謂青、黃、赤、白、光、影、明、闇。
或有色處有形無顯，謂長等一分身表業性。
或有色處有顯有形，謂所餘色。
然此四句，諸說不同。
一、真諦三藏云：一、顯而非形，如須彌山四方空中青等顯色。
二、形而非顯，謂身表色。
三、亦顯亦形，如譬等中青、黃等色。
四、非顯非形，如無表色。
二、形而非顯，謂身表色。
二、大唐三藏約生智義以辨四句。
如一込白，染青色時而形不改，唯生顯智，
形智不生，如是名為顯而非形。
若其截割而不染者，但有形智，顯智不生，如是名為形而非顯。
若其染截，形顯智生，如正理說：遙見黑幡，
作如是言：是烏非幡，幡非烏等。
如是名為亦顯亦形。
非顯非形者，如空界色等。
然第四句，諸說不同。
依毗婆沙，自有兩說。
一云：空界色為第四句。
一云：非顯非形者，無也。
若依正理，聲、香、味、觸及無表色為第四句。
識身足論：五根、四塵及無表色為第四句。
又俱舍云：有餘師說：唯光明色有顯無形，現見世間青等色處有長等故。
〔此是薩婆多第二師說。〕
問：薩婆多顯形別體，如何說云亦顯亦形？
解云：俱舍有此問答，故彼論云：如何一事具有顯形？
〔經部師等問薩婆多宗。〕
由於此中俱可知故。
此中有者，是有智藏，非有境義。
薩婆多師答：於一處所約新生智故，名為形顯，非於一體有二境義。
大唐三藏依此而說。
今依大乘，種數多少，諸論不同。
若依瑜伽二十四色，故第一云：略說有三，
謂顯色、形色、表色。
顯色者，謂青、黃、赤、白、光、影、明、闇、雲、烟、塵、霧及空一顯色。
形色者，謂長、短、方、圓、麤、細、正、不正、高、下。
表色者，謂取、捨、屈、申、行、住、坐、臥如是等色。
解云：雖二十四色四句分別，唯有三句：
一、顯而非形，有十三；二、形而非顯，有十種；
三、非顯非形，謂表色。
依顯揚論亦二十四，故初卷云：若顯色，
若形色，若表色云何？
青、黃、赤、白如是等顯，長、短、方、圓、麤、細、高、
下、正及不正、烟、雲、塵、霧、光、影、明、闇、若空一顯色，若影像之色。
解云：顯揚言雖有異，意同瑜伽。
故彼所說如是等言，等取後說雲、烟等句。
影像之色即是表色。
依雜集論二十五色，更加逈色，餘同瑜伽，而不分別四句差別。
同瑜伽論，於理無違。
orig::  ^186b46

周圓無際，其量難測。
commentary::  ^187b6

釋曰：此顯第三分量圓滿。
親光菩薩先以三義釋其難測，後約二土分別難測。
言三義者，一云其量周圓無際難測，一云其量無際周圓難測。
第三一義約十方等以釋難測，故佛地云：
謂大宮殿其量周圓無際難測，或大宮殿其量無際周圓離測。
又東方等分齊無故，長短等相難可測故。
後約二土釋難測者，有三師釋，故佛地云：
有義如來受用身土，隨所化生所宜而現，
或大或小其量無定，顯現廣大亦有邊際。
然就地前菩薩智等，說言無際其量難測。
有義如來受用身土，三無數劫所修無邊善根所感周遍法界，
地上菩薩及諸如來亦不能測其量邊際，以無邊故如無始時。
如實義者，受用身土略有二種：一自受用，
謂諸如來三無數劫所修無邊善根所感周遍法界，
為自受用大法樂故，從初得佛盡未來際，
相續無變如諸功德，諸大菩薩亦不能見，但可得聞。
如是淨土以無量故，諸佛雖見亦不能測其量邊際。
二他受用，謂諸如來為令地上諸菩薩眾受大法樂，
進修勝行隨宜而現，或勝或劣或大或小，改轉不定如變化土。
如是淨土以有邊故，地上菩薩及諸如來皆測其量，但就地前言不能測。
由是二種差別，故言周圓無際其量難測。
無性即同佛地三中初二。
復次世親不釋，義可知故。
orig::  ^187b8

超過三界所行之處。
commentary::  ^187c6

釋曰：此明第四方所圓滿。
親光釋云：謂大宮殿處所方域，超過三界所行之處，
非如三界自地諸愛執為己有，所緣相應二縛隨增，是彼異熟及增上果。
如是淨土非三界受，所執愛故、離二縛故、
非彼異熟增上果故，如涅槃等。
超過三界異熟果地，約十八界問答分別具不具等，
廣如佛地及淨土章〔勘淨土章及三身章，約十八界問答分別有不〕。
orig::  ^187c8

勝出世間，善根所起。
commentary::  ^187c22

釋云：此明第五因圓滿也。
親光釋云：謂大宮殿用出世間無分別智後所得智善根為因而得生起，
非是無因，非大自在天等為因。
云何淨土超過三界，而用出世無分別智後所得世間淨法為異熟因？
不說與彼為異熟因，然為餘因彼得生起，如苦法智忍品世第一法為因。
此用本來無分別智後得無漏善根種子，
三無數劫修令增廣，為此淨土變現生因。
無分別智名出世間，後得過前說名為勝，用勝出世無漏善根為此生因。
或諸聲聞獨覺聖道名出世間，如來善根過彼名勝，此佛淨土如來識中無漏善根為因而生。
有義但是增上緣生，以外法故。
有義亦是因緣而生，親能生故。
若不爾者，應無因緣，外法相望非因緣故，一切外法皆用內法熏習為因。
若爾，外法既是共有，云何有情各別種子共為因緣合生一果？
勿以小心測測量大法。
外物豈是極微合成，實有體性多因共感？
但是有情異識各變，同處相似不相障礙，
如眾燈明、如多所夢。
因類是同，果相相似，處所無別，假名為共，實各有異。
諸佛淨土亦復如是，各別識變皆遍法界，同處相似說名為共。
orig::  ^187c24

最極自在，淨識為相。
commentary::  ^188a16

釋曰：此顯第六果圓滿也。
親光釋云：謂大宮殿最極自在，佛無漏心以為體相，
唯有識故，非離識外別有寶等，即佛淨心如是變現似眾寶等，
此即如來大圓鏡智相應淨識。
由昔所修自利無漏淨土種子因緣力故，
於一切時遍一切處，不待作意任運變現眾寶莊嚴受用佛土，
與自受用身作所作依止處。
利他無漏淨土種子因緣力故，為地上菩薩隨宜變現淨土，
或小或大或劣或勝。
為他受用身作所作止處，謂隨初地菩薩所宜現小現劣，
如是展轉乃至十地最大最勝，於地地中初中後等亦復如是。
世親、無性更無別釋。
orig::  ^188a18

如來所都。
commentary::  ^188a40

釋曰：此明第七主圓滿也。
親光釋云：謂大宮殿，諸佛世尊為主非餘，以殊勝故唯屬世尊。
或唯世尊住持攝受，非餘不能。
自受用土雖遍法界，一一自變，各自為主，不相障礙。
他受用土雖諸佛變，然一合相亦一相身，
攝受用為主，不相障礙。
世親、無性、無別異釋。
orig::  ^188a42

諸大菩薩眾所雲集。
commentary::  ^188b6

釋曰：此辨第八輔翼圓滿。
親光釋云：謂大宮殿常有無量大菩薩僧共所雲集，諸來朝者名為輔翼。
既有無數大菩薩僧常來輔翼，故無怨敵能為違害。
諸聲聞等無如是事，謂初地上諸菩薩眾，
雖不能集諸佛自利受用淨土，而能集會諸佛利他受用淨土。
諸佛慈悲，於自識上隨菩薩宜現麤妙土；
菩薩隨自善根願力，於自識上似佛所生淨土相現。
雖是自心各別變現，而同一處現相相似，謂為一土共集其中。
如是地上菩薩淨土，為是有漏？
為是無漏？如是等義具如章說，世親、無性更無異釋。
orig::  ^188b8

無量天、龍、藥叉、健達縛、阿素洛、揭路荼、
緊捺洛、摩呼洛伽、人非人等常所翼從。
commentary::  ^188b28

釋曰：此即第九眷屬圓滿。
依智度論第五卷說：天有三種：一假號天，
謂輪王等〔等即等取諸小王也〕；二者生天，
謂從四天王天乃至有頂天；三者淨天，
謂佛、法身菩薩、辟支佛、阿羅漢。
智度論第七大同此說。
又第二十二天有四種：一者名天，如今國王名為天子；
二者生天，從四天王乃至非非想天；三者淨天，
謂人中生諸聖人是；四者生淨天，三界天中生諸聖人是。
解云：三種四種天中名生二天，名為天也。
故法華云：我此土安隱，天人常充滿。
本業經云：無色諸天來入會故。
亦名天眾。依舍利弗問經：護天諸神名為天也。
龍有四種：一者天龍，持天宮殿令不墮落；
二者人龍，興雲致雨；三者地龍，持地及海；
四者王龍，守王寶藏。
言藥叉者，舊云夜叉，真諦翻為輕捷鬼也。
大唐三藏翻為暴惡，亦名勇健，亦名可畏。
其類有三：一者在地；二者在空；三者在天，為天給使。
健達縛者，舊云乾闥婆，此翻名尋香行。
西方人呼發樂戲兒，名健達縛。
不事生業，尋食香氣，作樂乞求，名尋香行。
今此神鬼常能作樂，食諸香氣，名健達縛。
智度論第十云：是天妓神常隨諸天，其心柔輭，
福少諸天，居十寶山間。
阿素洛者，舊云阿脩羅，此云非天。
行多諂詐，無天實行，名曰非天。
如人惡行，名曰非人。
故瑜伽論第四卷云：又諸非天，當知天趣所攝。
然由意志多懷詐幻，諂誑多故，不如諸天為淨法器。
由此因緣，有時經中說為別趣，實是天類。
由不受行諸天法故，說為非天。
或云疑神，故智度論第三十云：阿脩羅神，
是天受樂，小減諸天，威德變化，隨意所作。
是故人疑，言是脩羅非脩羅。
或云身大，智度論云：修羅，秦言大也。
大海中立，不沒於#CB02103;，向下觀忉利天。
又云不端正，唯女舍脂端正，父兄眷屬皆醜。
又云男醜女端正，故云不端正。
又云無酒，採四天下華，於海釀酒不成，故言無酒。
依瑜伽、智度，修羅天攝。
毗曇論說，修羅鬼攝。
依正法念經，有鬼有畜。
依伽他經，有天、鬼、畜三種所攝。
然阿修羅有五地別。
如地經說：一在地上眾相山中，勢力最下。
二在須彌山北，大海之下，二萬一千由旬，
有修羅王，名曰羅睺。
三羅睺下，過二萬一千由旬，有修羅王，名曰勇健。
於勇健下，復過二萬一千由旬，有修羅王，名曰華鬘。
於華鬘下，復過二萬一千由旬，有修羅王，名毗摩質多。
毗摩之母，本從天生，故名天。
劫初成時，有諸天女，來海中洗浴，水觸其身，
遂失精氣，流在水中，成一肉卵。
逕八千歲，乃生一女，有九百九十九頭，
頭有千眼，有九百九十九口，口有四牙，
牙上出火，猶如礔礰，二十四手，九百九十九脚。
此女後時在海浮戲，水精入身，生一肉卵。
逕八千歲，生毗摩質多，有九頭，頭有千眼，
口中出火，有九百九十手，脚唯有八。
其形四倍，大於須彌，純食淤泥及與禍根，多與天諍。
如正法念經說。揭路荼者，舊云迦樓羅，
名為金翅鳥，今云妙翅鳥。
鳥翅種種，寶色莊嚴，不唯金故。
華嚴經云：法身金翅鳥，四如意為足，慈悲明淨眼，住一切智樹。
菩薩金翅鳥，生死大海中，持撮天龍，安置涅槃岸。
此是不退三昧金翅之法門。
准此應知，淨土八部，皆是化也。
海龍王經翻為大身鳳凰〔勘〕。
又經云：兩翅相去三百三十六萬里閻浮提，
止容一足，頸下有如意珠，故名如意。
又云：是其鳥神，於中有其金翅之鳥，純食諸龍，
有四生別：其化生者，食四生龍；其胎生者，
食三生龍，除其化生；其卵生者，食二生龍，
除化除胎；其濕生者，唯食其濕。
此四天下，有一化生迦樓羅王，名曰正音，
壽八千歲，日別新食。
一大龍王，五百小龍，遶四天下，周而復始，次第食之。
命欲終時，諸龍吐毒，不復能食，飢火所燒，
聳翅直下，至風輪際，為風所吹，而復上來，
往返七迴，無處停足，遂至金剛輪山頂上命終。
以食諸龍身肉，毒氣遂發猛火，其難陀龍王及#CB02494;難陀恐燒寶山，
遂降大雨，渧如車輪，以滅其火，身肉消散，
唯有心在，大如人#CB00170;，
純清瑠璃，輪王得之，用為珠寶，帝釋得之，為髻中珠。
緊捺洛者，此云歌神，能唱歌詠乾闥婆，
同事諸天，天須之時，更互來去。
又云疑神，體是畜生，形狀似人，面貌端正，
頂有一角，人見生疑，不知為人為鬼畜耶？
故名疑神。此是天之樂神。
莫呼洛伽者，莫呼此云大，洛名為腹，伽名為行，
此是蟒神，亦云地龍，無足。
腹行神即世間厝神，受人酒害，悉入蟒腹。
又龍蛇難辨，以濫於龍，故偏指也。
世親攝論云：前已舉龍，今復舉莫呼洛伽，為攝大蠎。
人非人等者，有八部鬼神，悉非人作人形來聽法，故曰人非人。
故舍利弗問經云：非八部鬼神，皆曰人非人也。
又云：人者，總攝一切人；非人者，總攝一切人非人。
又云：人非人者，疑云為是人為非人也。
依舍利弗問經說八部因，彼云：舍利弗白佛言：世尊！
八部鬼神，以何因緣，生於惡道，常聞正法？
佛言：以二種業：一以惡業生於惡道，二以善業多受快樂。
此八部皆曰人。非人者，先身以車轝等供養三寶父母賢勝之人，
猶懷慳儉誑嫉，故受此身。
如普光淨勝天神等。
龍者，先世修建德本，廣行布施，不依正念，
急性好瞋，故受此身。
如摩尼光龍王等。
夜叉神者，先世好大布施，或先損害，然後饒益，
隨功勝負，故受此身。
乾闥婆者，先生亦少有瞋恚，常好布施，
以青蓮華自嚴，作眾妓樂。
今為此神，常為諸天奏諸妓樂，因名樂神。
阿脩羅者，志強不隨善友所作淨福，好逐幻偽之人，
作諸邪福，依傍邪師，甚好布施。
又樂觀他鬪訟，故受此身。
迦樓羅神者，先世修大捨施，常有高心，
以陵於物，故受此身。
緊那羅者，昔好勸人發菩提心，未正其志，
逐諸邪師，故受此身。
摩睺羅神者，亦布施護法，性好瞋恚，故受此身。
又佛地論云：云何淨土？
超過三界所行之處，而有天等以為眷屬，天等皆是三界攝故。
淨識如是攝受變現，為嚴淨土，故不相違。
或為成熟所化有情，示現如是變化種類。
如為調伏劫比拏王，現化無量轉輪王眾眷屬圍繞。
或諸菩薩，化作無量天龍等身，住淨土中，以供養佛。
或自化身，為天龍等，翼從如來，故無有過。
梁攝論云〔第十五〕：於淨土中，實無如此天龍等眾，
欲令不空，故佛化作如此雜類。
orig::  ^188b32

廣大法味，喜樂所持。
commentary::  ^189c46

釋曰：此明第十住持圓滿。
親光釋云：謂於此中大乘法味喜樂所持，
食能令住，是任持義〔此上親光釋義〕。
已說淨土超過三界所行之處。
云何有食？有無漏法不應名食。
食能長養三有眾生，此斷有故，應不名食
〔此外人問，有其三意：一問超過三界云何有食、
二無漏法不應名食、三斷三有故應不名食〕。
是任持因，故亦名食〔論主略答：雖是無漏，
而任持故，亦名為食〕。
如汝宗中生色界等入無漏定，亦應名食。
此反經部。汝宗生色界等入無漏定，雖是無漏，亦應名食。
非過去食應名為食，過去無故。
如有漏法雖鄣無漏，然持有漏得名為食。
無漏亦爾，雖斷有漏，然持無漏，云何非食〔論主成立食義〕？
此淨土中諸佛菩薩後得無漏，能說能受大乘法味生大歡樂，
又正體智真如味生大喜樂，能任持身令不斷壞，
長養善法，故名為食〔此中大乘正義〕。
世親、無性更無別釋。
又法華云：其國眾生常以二食：一者法喜食、二者禪悅食。
即彼偈云：法喜禪悅食，更無餘食想，
orig::  ^189c48

現作眾生，一切義利。
commentary::  ^190a34

釋曰：此第十一事業圓滿。
親光釋云：謂於此中自能現作一切有情一切義利，
或令一切有情自作一切義利、現益名義、
當益名利、世間名義、出世名利、離惡名義、
攝善名利、福德名義、智慧名利，如是等別雖在寂定，
由先所修加行、願行，任運能作一切有情一切義利，
世親、無性更無異釋。
orig::  ^190a36

蠲除一切煩惱纏垢。
commentary::  ^190a48

釋曰：此第十二攝益圓滿。
依佛地論，煩惱、纏垢二種差別三復次釋，
故彼論云：即諸煩惱名為纏垢。
又煩惱者，一百二十八根本煩惱。
纏者，即是無慚、愧等。
垢者，即是諂、誑、憍等。
又所知障或諸隨眠名為煩惱，即彼現起說名纏垢。
本惑名纏，隨惑名垢。
如是遠離煩惱、纏垢，名為攝益。
然此經文三本不同，攝大乘論所列經文雖有灾橫而無纏垢，
故彼論云：蠲除一切煩惱、灾橫。
今依此經，雖有纏垢而無灾橫。
佛地經文具說煩惱、灾橫、纏垢，故彼經云：
滅諸煩惱、灾橫、纏垢。
釋灾橫義，如佛地論及攝大乘。
orig::  ^190b2

遠離眾魔。
commentary::  ^190b30

釋曰：顯第十三無畏圓滿。
言眾魔者，如前所說，煩惱、蘊、死及與天魔，
如親光說，如是四種皆能損害諸善法故，說名為魔。
然離四魔有差別者，依薩婆多及大乘化相，
菩提樹下成佛道時，無間解脫破煩惱魔；
入無餘依涅槃界時，能破蘊魔；留三月命，
能破死魔；入慈定時，能破天魔。
若依大乘理實說者，如佛地論，初地以上離麤四魔，
於佛果中究竟永離，隨義分別；十信已上，
於諸地中漸次遠離，如理應思。
orig::  ^190b32

過諸莊嚴，如來莊嚴，之所依處。
commentary::  ^190c2

釋曰：辨第十四住處圓滿。
親光釋云：謂於此中佛所住處勝過一切菩薩及餘莊嚴住處，
唯是如來妙飾莊嚴為所住處。
由勝一切莊嚴住處，是故說名住處圓滿。
世親、無性更無異釋。
orig::  ^190c4

大念慧行，以為遊路。
commentary::  ^190c12

釋曰：顯第十五路圓滿也。
親光釋云：謂於此中大念、大慧及以大行為所行路、
所遊履故，名為遊路，是道異名。
聞所成慧名為大念，聞已記恃無倒義故。
思所成慧名為大慧，依理審思得決定故。
修所成慧名為大行，由修習力趣真理故。
大者，念等緣大乘法而生起故、是彼果故、彼所攝故。
履三妙慧淨土往還，故名遊路。
此說菩薩因三妙慧得入淨土，故名遊路。
若諸如來大念即是無分別智，由念安住真如理故；
大慧即是後所得智，分別諸法真俗相故。
此二皆有造作淨土增上業用，故俱名行。
由此二智通生淨土，故名遊路。
或大念行是自利行，內攝記故；大慧行者是利他行，外分別故。
如其次第通生如來二種淨土，故名遊路〔具如佛地論說〕。
無性、世親更無異釋。
orig::  ^190c14

大止妙觀，以為所乘。
commentary::  ^190c44

釋曰：是第十六乘圓滿也。
親光釋云：止謂三摩地，觀謂般羅若，大義如前。
此二等運，故名所乘。
乘此止觀，隨其所應行前道是應住，住中止觀別名所乘〔總別不顯思〕。
世親釋云：乘止及觀而遊趣故。
無性釋云：以乘止觀遊三慧路往所趣國，
勝諸聲聞、獨覺、菩薩所乘止觀，故名為大。
orig::  ^190c46

大空、無相、無願解脫為所入門。
commentary::  ^191a10

釋曰：是第十七門圓滿也。
親光釋云：謂大宮殿三解脫門為所入處。
解脫即是出離涅槃，即大空等名解脫門。
依從是門而入淨土，遍計所執生法無我，
說名為空，緣此三摩地名空解脫門。
相謂十相：一色、二聲、三香、四味、五觸、六男、
七女、八生、九老、十死。
即此涅槃無此等相，故名無相，緣此三摩地名無相解脫門。
願謂願求，觀三界苦無所願求，故名無願，緣此三摩地名無願解脫門。
由此空等三解脫門得入淨土，故名為門。
大如前說。此淨土中亦應有事路乘門等，
為令有情欣樂實德，故就行說〔如論說須釋，此中應辨三解脫門章〕。
orig::  ^191a12

無量功德，眾所莊嚴。
大寶華王，眾所建立，大宮殿中，
commentary::  ^191a34

釋曰：明第十八依持圓滿。
佛地論云：謂如地等依風輪等，或如世間宮殿依地。
如是淨土無量功德眾所莊嚴，大寶紅蓮華王眾所建立。
下以三義釋大及王：一者謂紅蓮華大寶所成，
如是大寶無量功德眾善所起，於眾寶中勝故名大〔釋大〕。
此寶紅蓮於諸華中最為殊勝，故名華王〔釋王〕。
二者或此寶華望諸菩薩善根所起，紅蓮華眾勝故名大〔釋大〕。
佛是法王，是佛最勝善根所起，故名華王〔釋王〕。
三者又此寶華極難得故，名為大寶〔釋大〕。
華中最勝，故名華王〔釋王〕。
此華非一，或華葉多，故名為眾。
世親釋云：次有一句顯依持圓滿，如大地等依風輪住。
此佛淨土何所依持？
無量功德眾所莊嚴，大紅蓮華之所建立。
無性釋云：此紅蓮華於諸華中最為殊勝，是故說名大寶華王。
或即如來說名大王，故此紅蓮華是佛依處，從王為名。
所建立者，謂佛淨土依此華王，長時相續無有間絕。
此句顯示依持圓滿。
orig::  ^191a36

是薄伽梵，最清淨覺。
commentary::  ^191b20

釋曰：上來已釋住處莊嚴，自下第二釋總別德。
如何此中先處後德？
親光釋云：為顯世尊依淨佛土具如是德說此經故。
就釋德中復分為二：初釋總德、二釋別德。
說此二德有何義耶？
依佛地論有其二義：一顯諸佛異餘大師，
故說世尊功德殊勝；二為其餘生淨信故，顯示如來功德圓滿。
無性論云：顯薄伽梵異諸聲聞、獨覺、菩薩，覺最勝故。
薄伽梵者，顯有德人。
最清淨覺者，正明勝德。
依佛地論釋有三義：一於一切有為無為所應覺境正開覺故、
二於一切所應覺境淨妙圓滿正開覺故、三於一切如所有性盡所有性正開覺。
解云：三釋有差別者，一約法數以釋淨覺，
有為無為攝法盡故；二約二慧以釋淨覺，
淨妙圓滿攝慧盡故；三就真俗以釋淨覺，以依二諦攝境盡故。
下經云：盡諸有性，如五數蘊等；如所有性，七真如等。
此盡所有性、如所有性，如第三卷經記中說。
orig::  ^191b22

不二，現行。
commentary::  ^191c6

釋曰：自下第二釋諸別德。
然釋此德有其二義：一明種數多少新舊同異，二依諸論正釋經文。
文同異者，真諦三藏梁攝大乘論本唯有二十句，闕經一句窮未來際。
無著但二十德名，釋論初云：由二十道理成就，如來智慧最清淨故。
乃至後云：第一句為本，餘二十一句為能成就。
今依唐本攝大乘等具釋經中二十一德，故今唐本經論為正。
二依諸論正釋經者，釋此別德諸論不同：
一攝大乘論先舉經中二十一德，後依道理立功德名而不解釋。
故本論云：謂於所知一向無障轉功德、
於有無無二相真如最勝清淨能入功德、
無功用佛事不休息住功德、於法身中所依意樂作業無差別功德、
修一切障對治降伏一切外道功德、生在世間不為世法所礙功德、
安立正法功德、授記功德、於一切世界現示受用變化身功德、
斷疑功德、令人種種行功德、當來法生妙智功德、
如其勝解示現功德、無量所依調伏有情加行功德、
平等法身波羅蜜多成滿功德、隨其勝解示現差別佛土功德、
三種佛身方處無分限功德、窮生死際常現利益安樂一切有情功德、
無盡功德等；二者世親略釋經論二十一德
〔帳一紙半〕；三者無性廣釋經論二十一德
〔三紙半〕，後明功德生起次第〔一紙半〕；四者親光佛地論中有二：
復次初自立名釋經諸句〔兩紙半〕，後依無著所立德名以釋經句
〔有其四紙〕。今依諸論正釋經文，就釋文中自有兩說：
一世親等一一別釋為二十一，二者親光合釋後二分為二十。
雖有兩說，且依前說，此釋第一不二現行。
世親釋云：即是於所知一向無障轉功德，非如聲聞獨覺智亦有障亦無障故。
依無性論有二復次：初同世親，後復次云：或二處現行此中無有。
親光釋云：顯示世尊一向無障殊勝功德，
謂諸異生住著生死，二乘聖者住著涅槃，如是二障世尊無故。
佛地後釋文同世親。
如是諸釋總有三說：一有障無障為二現行，
二內外二處無智為二現行，三樂著生死涅槃為二現行。
orig::  ^191c8

趣無相法。
commentary::  ^192a42

釋曰：顯第二德。世親釋云：謂清淨真如名無相法。
趣謂趣入，即是於有無無二相真如最勝清淨能入功德。
謂此真如非是有相，諸法無性以為相故；
亦非無相，自相有故，於此無相真如最勝清淨能入故。
解云：真如有其二義：一者最勝、二者清淨。
證智能入最勝、清淨二種境義，亦令他入，
是故說最勝能入、清淨能入。
無性兩釋，初同世親。
後復次云：無住涅槃名為無相，不住生死涅槃相故。
親光釋云：顯示世尊調化方便殊勝功德，謂無相法即是涅槃。
佛善知了三乘有情，隨彼堪能調化方便如實為說，令彼趣證無相法故。
親光後釋亦同世親。
如是諸論總有三釋：一者真如名為無相，
遠離有無二種相故；二無住涅槃名為無相，
不住生死涅槃相故；三者三乘涅槃名為無相，以無色等十種相故。
orig::  ^192a44

住於佛住。
commentary::  ^192b26

釋曰：顯第三德。世親釋云：謂住佛所住無所住處，即是無功用佛事不休息。
住功德，謂此住中常作佛事無有休息。
解云：無所住處者，謂無住涅槃。
無功用者，謂不由功用作利有情事。
故攝大乘第十卷云：佛無住為住者，生死涅槃無住為住，此即安住無住涅槃諸事。
無功用者，不由功用作一切事，猶如世間末尼天樂。
無性釋云：隨所應恒正安住聖天梵住，故名佛住。
非如聲聞要作功用，非如外道有住非勝。
天住即是四種靜慮，梵住即是悲等無量，聖住即是空無相等。
又無性云：於空大悲善安住故，名為佛住。
親光釋云：顯示世尊觀所調化殊勝功德，謂住大悲晝夜六時觀世間故。
親光後釋同無性前釋。
如是諸論總有四釋：一住無住涅槃、二住聖天梵住、
三住空大悲、四住大悲
orig::  ^192b28

逮得一切，佛平等性。
commentary::  ^192c8

釋曰：明第四德。世親釋云：即是於法身中所依意樂作業無差別功德，
更無別釋。無性釋云：所依無差別者，一切皆依清淨智故。
意樂無差別者，一切皆有利益安樂一切有情勝意樂故。
作業無差別者，一切皆作受用變化利他事故，非如聲聞等唯有所依故。
親光釋云：顯示世尊得一切佛相似事業殊功德，謂證諸佛相似事業平等性故。
解云：諸佛能現受用變化利有情事平等相似。
親光後釋亦同無性。
如是諸論總有三釋：一者諸佛三身無別、
二者諸佛淨智大悲受用變化二身無別、三者諸佛示現受用變化相似事業無別。
orig::  ^192c10

到無障處。
commentary::  ^192c34

釋曰：顯第五德。世親釋云：即是修一切障對治功德，謂一切時常脩覺慧對治一切障故。
無性釋云：謂己串習一切煩惱及所知障，
對治聖道一切種智定自在性〔此釋功德〕，
已到永離一切習氣所依趣處〔此釋到無障處，所依趣處即是涅槃〕。
親光釋云：顯示世尊永斷所治殊勝功德，
謂已證得解脫一切煩惱所知二障故，及以永斷一切障。
親光後釋同無性論。
總釋意云：如上諸論，脩二障智斷一切障，能到涅槃無障之處。
orig::  ^192c36

不可轉法
commentary::  ^193a4

釋曰：辨第六德。世親論云：即是降伏外道功德，
更無別釋〔非諸外道所能退轉〕。
無性釋云：謂教證二法皆不為他所能動轉，
無有餘法勝過此故〔教證二法非外道轉〕。
又無性云：謂諸魔等不能退轉。
親光釋云：顯示世尊降伏外道殊勝功德，
謂佛正法一切外道不能退轉，降伏彼已顯正道故。
親光後釋同無性前解。
如是諸論總有二釋：一者外道不能退轉、二者魔等不能退轉。
orig::  ^193a6

所行無礙。
commentary::  ^193a22

釋曰：顯第七德。世親釋云：即是生在世間不為世法所礙功德。
謂雖在世間，行於世間所行之處，不為利等世間八法所染汙故。
又無性云：於諸所化有情利益安樂事中，
無有高下能為拘礙，名所行無礙。
親光釋云：顯示世尊降伏魔怨殊勝功德。
謂所行者，即色等境。
此所行境擾亂心故、障礙善故，說名魔怨。
諸佛世尊心善安定，極悅意境亦不能亂，
所有功德極善成滿，一切惡境不能為礙。
以能摧伏一切境界，一切所行不能拘礙，是故說名所行無礙。
親光後釋同世親說。
如上諸論總有三釋：一者八風、二者高下、
三者魔境，皆不能礙。
orig::  ^193a24

其所安立，不可思議。
commentary::  ^193a48

釋曰：明第八德。世親釋云：即是安立正法功德。
由契經等正法無量不可思議，非凡夫所能知。
如來安立不可思議，非諸愚夫所能解故。
無性釋云：謂契經等十二分教名所安立，安立彼彼自相共相故。
如是安立，非諸愚夫覺所行故、出世間故，不可思議。
〔解云：十二分教對佛名所安立，即此教法安立自相共相故，
名為安立。〕親光兩釋，初同世親，第二復次大同無性。
orig::  ^193b2

遊於三世，平等法性。
commentary::  ^193b18

釋曰：辨第九德。世親論云：即是授記功德無性。
釋云：謂於三世平等法性能遍遊涉，以於三世平等性中能隨解了過去、
未來曾當轉事皆如現在而授記故。
解云：無性自有兩釋。
此則初釋，謂能了知三世諸法平等真如故，
證知過、未猶如現在。
或即三世名為法性，證無差別，故名平等。
無性後釋，三世諸佛利有情事皆相似故。
親光釋云：顯示世尊記別三世殊勝功德，謂記三世皆無礙故。
後復次云：謂於三世流轉句義皆如現在，
分別無倒，故名平等。
如是諸論總有二釋：一云、三世，即所記境；
二云、三世，謂三世佛。
orig::  ^193b20

其身流布，一切世界，
commentary::  ^193b42

釋曰：明第十德。世親釋云：即是於一切世界示現受用變化身功德。
無性意同。親光釋云：顯示世尊現從覩史天宮來下殊勝功德，
謂現化身普於一切世界洲渚同時流下入母胎故。
親光後釋意同世親。
如是諸論總有兩釋：一約二身，二謂化相。
orig::  ^193b44

於一切法，智無疑滯。
commentary::  ^193c6

釋曰：顯第十一德。
世親釋云：即是斷疑功德。
無性釋云：於一切境善決定故，非於諸法自不決他疑，非離決定能斷疑故。
親光釋云：顯示世尊斷一切疑殊勝功德，謂於諸法以得能除一切疑惑決定智故。
佛地後釋亦同無性。
如是諸釋皆同斷疑。
orig::  ^193c8

於一切行，成就大覺。
commentary::  ^193c18

釋曰：第十二德，世親釋云：即是令入種種行功德。
無性亦同。親光釋云：顯示世尊於一切乘所化有情，
能隨所應示現自身殊勝功德，謂遍了知一切有情性行差別，
如其所應現自身故。
親光後釋意同世親。
如上諸釋皆同入行。
orig::  ^193c20

於諸法智，無有疑惑。
commentary::  ^193c30

釋曰：第十三德。世親釋云：即是當來法生妙智功德，謂知當來如是法生如來妙智。
無性釋云：謂聖聲聞。
言此全無少分善根而棄捨者，佛薄伽梵如彼後時善法當生現證，
知彼餘生微少善根種子所隨逐故。
解云：如經中說〔勘是何經〕：佛於一時在祇洹林，有一乞人至此丘所請求入道。
諸聲聞等以宿住智觀八萬劫來未有一念趣向善根，故皆不度。
佛後責問不度所由，諸比丘等具報所為。
於後世尊為說法要，得證初果。
諸比丘等請問所由，佛為說云：此人先世定光佛時作取柴人，
至城門首，見諸人等掃餝治道以待世尊。
此取柴人問諸人云：治道何為？
諸人答言：定光如來今日入城，故修道路。
此取柴人聞佛名已，身毛皆豎，悲泣雨淚，不能自勝。
欲待世尊衣食所累，遂往入山。
路逢一虎，摟而食之。
未入口時，忘本佛名，但云城門首人，遂為虎食。
此人唯有此一念念佛善根，從定光佛是第二僧祇時起。
此念佛後，經第三僧祇及九十餘劫，此一念善根方熟。
故佛依此善種為其說法，得證初果。
如此細種，二乘不知，佛能達也。
親光釋云：顯示世尊妙善了達一切法智，能隨所應怛正教誨殊勝功德。
謂於諸法懷疑惑者，無有堪能隨應教誨。
唯佛世尊證見諸法，智善決定，能隨所應無倒教誨，無休廢故。
親光後釋意同無性。
如上諸論總有兩釋：一於當來、二通諸法。
orig::  ^193c32

凡所現身，不可分別。
commentary::  ^194a32

釋曰：第十四德。世親論云：即是如其勝解示現功德。
無性釋云：謂隨有情種種勝解現金色等，
雖現此身而無分別，如末尼珠及簫笛等。
無性復云：即於所化有情邪正及俱行中所應現相不可分別。
親光釋云：顯示世尊能正攝受無染自身殊勝功德，
謂諸佛身非是虗妄分別所起，無煩惱業生雜染故。
如來身非是雜染分別起故，不可分別。
親光後釋大同無性。
故彼論云：謂佛世尊雖無分別如末尼珠，
由諸如來增上力故，亦由自身勝解力故，見如來身如金色。
然諸如來無有分別、無異分別，具說如彼。
又親光云：或同彼類不可分別。
依梁論云：示現化身數量、相貌、時節、處所並不可分別。
如上諸說總有四釋：一云：凡所現身不由分別任運起故，名不可分別。
一云：於有情中現邪等行不可知故，名不可分別。
orig::  ^194a34

一切菩薩正所求智。
commentary::  ^194b24

釋曰：第十五德，世親云：即是無量所依調伏有情加行功德，
謂無量菩薩所依能作調伏諸有情事。
此非諸佛已得自他平等更求此智，唯有諸佛已作如是勝調伏事。
無性釋云：謂由無量菩薩所依，為欲調伏諸有情故發起加行，
佛增上力聞法為先獲得妙智，異類菩薩攝受付屬，
展轉相續無間而轉，由此證得一切菩薩等所求智。
無性復云：列攝任持不定種性聲聞菩薩，故讚大乘。
為顯此事，故次說言一切菩薩等所求智。
親光釋云：顯示世尊成就佛種不斷方便殊勝功德。
謂諸菩薩為令佛種無斷絕故，勤修加行，非聲聞等。
是故佛智唯諸菩薩正所應求。
親光後釋亦同無性。
如上諸說總有兩釋：一者利他德，二者佛種不斷即自利德。
orig::  ^194b26

得佛無二，住勝彼岸。
commentary::  ^194c20

釋曰：第十六德。世親釋云：即是平等法身波羅蜜多成滿功德，
謂無二法身名平等法身，即於如是無二法身得善清淨波羅蜜多。
無性釋云：謂無二故名為平等，依平等法身波羅蜜多果位成滿故。
〔解云：諸佛法身無二，故名平等。〕
無性復云：果位六度無增減故，名為平等。
具說如彼。親光釋云：顯示世尊自性身分殊勝功德，
謂佛法身無差別相，名二佛無二住。
即是法身真如為體無差別相，於一切二相分別皆不現行，
緣勝定常住其中，故名為住。
即無二住名勝彼岸，佛已窮到，說名為得。
又親光云：謂於佛地無二法身，一切施等波羅蜜多平等圓滿。
〔解云：法身一故名為無二，六度皆滿故名平等。〕
如上諸論總有兩釋：一云：法身一故名為無二。
一云：於法身中無種種二故名為無二。
orig::  ^194c22

不相間雜。如來解脫，妙智究竟，
commentary::  ^195a6

第十七德，世親釋云：謂於無雜如來智中勝解究竟。
此中勝解名為解脫，即是隨其勝解示現差別佛土功德。
無性釋云：謂觀眾生勝解差別，現金銀等種種佛土不相間雜。
世尊勝解現在前時，隨眾所樂，悉皆顯現，無不了知。
無性復云：聞一切佛得平等言，即謂一切應同一性。
為遮此疑，故次說言如來解脫妙智究竟。
親光釋云：顯示世尊受用身分殊勝功德
〔立功德名〕，謂受用身不相間雜，一切如來受用身體各各別故
〔釋自受用身不相間雜〕。
如來妙智能令一切眾生解脫，故名如來解脫妙智。
佛於此智已得究竟，如是即說如來妙智不相間雜
〔此釋妙智不相間雜〕，於淨佛土現受用身亦不相雜
〔此釋他受用身不相間雜〕，大集會中現種種身與諸菩薩受用法樂亦不相雜
〔釋受用法樂不相間雜〕，如來於此智所現身亦到究竟〔重釋究竟〕。
親光後解同無性初釋〔上來五釋，文顯可知〕。
orig::  ^195a8

證無中邊，佛地平等。
commentary::  ^195a42

釋曰：第十八德。世親釋云：即是三種佛身方處無分限功德，
謂佛法身不可分限爾所方處，受用變化亦不可說爾所世界
〔文顯可知〕。梁論釋云：如來三種身中，法身約處所不可度量，
應、化兩身互爾。不可言但此世界有、彼世界無，
無有一法出法身外，無有眾生界出應、化兩身外。
無性兩釋初次中復有四種，意同世親。
故彼論云：如世界無中、無邊，佛地亦爾，功德方處無有分限。
或復世界方處無邊，諸佛三身即於其中稱世界量平等遍滿，
以法身等即住如是諸世界中，非餘處故。
或法身等於佛地中平等遍滿，無中、無邊、無有分限。
此法身等遍一切處，為諸眾生現化饒益，
然非自性，無中、無邊。
無性復云：非一非異，其相云何？
為答此問，故次說言證無中邊。
佛地平等，不相間雜，故云非一。
乘前得佛無二，故云非異。
如是非一異，相云何應？
親光云：顯示世尊證真如相殊勝功德。
謂真如相無有中邊，遠離一切有為無為中邊相故，遠離方處中邊相故。
如是真如，即是佛地平等法性。
證此佛地平等性故，遍知一切有為無為等，於中不染。
親光後釋，同世親說。
orig::  ^195a44

極於法界。
commentary::  ^195c2

釋曰：第十九德。世親釋云：謂極清淨法界，
是名極於法界，即是窮生死際常現利益安樂一切有情功德
〔准無性釋可知〕。無性釋云：謂此法界最清淨故，能起等流契經等法。
極此法界，於當來世一切有情如其所應，常能現作利益安樂。
親光釋云：顯示世尊證得果相殊勝功德，謂得窮極清淨法界。
如是法界脩道果，親光後釋同於無性。
orig::  ^195c4

盡虗空性。
commentary::  ^195c22

釋曰：第二十德。世親釋云：即是無盡功德，謂佛智無盡如虗空故。
無性釋云：如彼虗空，無邊無際、無盡無減、
無生無滅、無有變易，於一切時現前容受一切質礙。
法界亦爾，常現前作一切有情利樂為相，盡一切界遍作眾生諸饒益事無有休息。
廣說如彼。
orig::  ^195c24

窮未來際。
commentary::  ^195c36

釋曰：第二十一德。
世親釋云：即是究竟功德。
等言等此佛智究竟，窮未來際無有間斷，是故名為最清淨覺。
無性釋云：等者等取究竟功德，謂此功德窮未來際常無間斷。
窮於未來無際之際，顯佛功德永無窮盡，所化有情永無盡故。
若依親光後二合釋，故佛地云：次後二種殊勝功德，顯示世尊功德無盡。
盡虗空性窮未來際者，顯示世尊自利利他二德無盡。
謂如虗空經成壞劫性常無盡，如來一切真實功德亦復如是常無斷盡。
如未來際無有盡期，利他功德亦復如是，窮未來際常作一切有情利益安樂事故。
親光後釋云：顯示世尊無盡究竟殊勝功德，
謂如虗空常無窮盡，諸佛法界所起功德亦復如是無窮盡故。
如未來際無有盡期，利樂一切有情加行無休息故。
上來所釋如來功德，具申諸論。
諸講說者，隨情廣略。
若用一者，取世親釋，或親光初說。
若用二者，合取兩家。
orig::  ^195c38

與無量大聲聞眾俱。
commentary::  ^196a24

釋曰：自下第五教機〔六中第六眾成就〕，
於中有二：初明聲聞、後明菩薩，謂即聲聞、菩薩二眾。
然此二眾四門分別，後方釋文。
言四門者，一辨有無、二釋前後、三明權實、四顯餘眾有無。
辨有無者，有其四句，自有經文唯小非大，
如金剛波若及阿含等；二唯大非小，如華嚴經及理趣等；
三大小俱列，如法華、維摩等；四大小俱無，如金光明及勝鬘等。
問：若有四句，如何會釋大智度論？
彼云：聲聞藏中唯列聲聞，菩薩藏中具列聲聞及菩薩眾。
此有二說：一云據實如智度論，而四句結集經者，意樂異故。
一云據實具有四句，而智度論為顯二藏勝劣異故，具說二句。
舊來相傳，實有無故、或廣略故。
辨前後者，此即不定，自有經文先大後小，
如五濁經；自有經文先小後大，即此經等。
問：若爾，如何佛地及智度論皆說聲聞為先？
解云：如智度論第四卷說：佛法二種：一者秘密，二者顯示。
顯示門中先聞聲聞，以其煩惱滅無餘故；
秘密門中先說菩薩，得無生忍斷煩惱故。
解云：是故兩經各據一義，互不相違。
然說聲聞以為先者，依佛地論有其八故。
第二云：一為於大乘生疑惑者，除彼疑故，
疑大乘教非是佛說，親對佛聞信是佛說。
二為列不定種性令生定信故，不定性者欲取小果，故遣近佛令取大果。
三為已清淨諸大聲聞，捨於自身尊貴慢故，
乃至廣說〔謂近世尊親授化故，自捨高慢究竟門也〕。
四又諸聲聞常隨佛故，菩薩化物不常隨佛，聲聞常隨故先列之。
五形同佛故〔剃髮染衣形同佛故，菩薩不定是故後說〕。
六內眷屬故。七又令菩薩生恭敬故，乃至廣說。
八者由是讚嘆聲聞功德，亦令其餘於聲聞眾生淨信故，
轉釋菩薩敬聲聞意，菩薩尚敬況復餘眾。
依智度論有二復次，彼云：問曰：若從上數應先菩薩，
若從下數先優婆夷，何以先說聲聞四眾後說菩薩？
答曰：菩薩智慧雖多應次佛說，以惑未盡所以後說；
諸阿羅漢智慧雖少而惑已盡，是故先說。
復次菩薩以方便力現入五道，受其五欲引導眾生，
若在阿羅漢上，諸天世人當生疑恠，是故後說。
廣說如彼。言權實者，此經一部如前所說。
如實義者，二處所說：一者淨土，二者穢土。
今釋此經，若淨土中菩薩為實、二乘是權，
故瑜伽論七十九云：問：何等有情不生淨土？
答：異生二乘地前菩薩，故知二乘是化非實。
若穢土中二乘為實、菩薩是權，受變易不可見故。
七地以來容受分段，故有實身，義亦無失。
故智度論云：七地已來未捨虫身肉身。
言餘眾有無者，若依穢土有實龍等，故佛地論第二卷云：
於此會中亦有餘眾結集法者，略說二眾，以其勝故。
如經後言：世間天、人、阿素洛等一切大眾，聞佛所說皆大歡喜信受奉行。
若在淨土有化龍等，故佛地論云：化亦無過，
為欲莊嚴說法會故，或佛化作、或菩薩化作。
世親、無性大乘論亦同此釋。
就釋文中文別有二：初明聲聞，後顯菩薩。
就聲聞眾文別有三：初標數辨類，次一切下廣釋諸德，後已善下顯已奉行。
此即第一標數辨類，謂二眾中簡異菩薩，故言聲聞。
文有五節：一辨與俱，二解無量，三釋其大，
四明聲聞，五顯眾也。
言與俱者，約佛對眾以身兼彼，目之為與。
又與是共，故大品云：共摩訶僧。
智度論云：一處、一時、一心、一戒、一見、一道、
一解脫，是名為共。
此經與者，即彼共也。
言無量者，親光釋云：其數甚多難可算計，故名無量。
所言大者，依智度論釋有三義：一大、二多、三勝。
眾中上故、諸障斷故、王等敬故，名為大也。
數甚多故名之為多，勝九十六外道論故名為勝也。
依佛地論釋有四義：一者利根波羅蜜多種性聲聞；
二者無學果故；三如實義不定種性迴心向大，
故名為大；四者眾多故名為大，如今大眾。
言聲聞者，成實論云：聞法得悟故曰聲聞。
親光釋云：聞佛言音而入聖道故曰聲聞。
又瑜伽論八十二云：從他聽聞正法言音，
又能令他聞正法聲，故曰聲聞。
十地經云：從他聞聲而通達故，聞聲意解成聲聞乘。
釋彼經意如十地論第四。
所言眾者，梵音僧伽，此云和合眾，謂理事二和故名眾也。
廣如智度論第三卷說。
orig::  ^196a26

一切調順。
commentary::  ^197a36

釋曰：自下第二廣釋諸德，有十三德，此即第一心善調順德。
依佛地論，有其三釋，故第二云：一切調順者，
有義有學，離見所斷一百一十二種分別麤重煩惱，
不#CB00395;悷故，猶如良馬，名為調順。
有義無學，離見修斷一百二十八種煩惱，
不剛強故，猶如真金，名為調順。
如實義者，皆是迴向菩提種性，一切堪能發趣大果，
隨佛意轉，如聰慧眾，故名調順。
依智度論第三卷中，有三復次釋心調順：
一、約三種順違以釋調順：一、恭敬罵詈，
心等無異；二、珍寶瓦石，視之無異；三、持刀斫身，
栴檀塗身，亦等無異。
二、約利鈍根本煩惱已斷以釋調順；三、
約應貪不貪，應瞋不瞋，應癡不癡，守護六情以釋調順。
orig::  ^197a38

皆是佛子。
commentary::  ^197b14

釋曰：第二紹隆佛種德。
然此佛子自有三義：一唯約聲聞以釋佛子，
如即此經、佛地經等。
親光釋云：由佛教力彼聖道生，故名佛子。
如說皆從世尊口生，正法生故。
有義皆是趣大聲聞，能紹佛種令不斷絕，故名佛子。
二唯約菩薩以釋佛子，如梁攝論第八卷云：
佛子有五義：一願樂無上乘為種子、二以般若為母、
三以定為胎、四以大悲為乳母、五以諸佛為父。
真諦釋云：成眾生身必具五事：一父、二種子、
三母、四胎處、五乳母。
父是出子之根本，故先明父。
父之遺體以為身種子，故第二明種子。
雖有種子，若無母懷伍不得成身，故第三明母。
母雖懷之，若無胎裏亦不成身。
胎是安身之處，故第四明胎處。
出生以後，若無乳母飲養即不成身，故第五明乳母。
佛子亦爾，有五緣勝：一者父勝，諸佛世尊為其父故。
二種子勝，以菩提心為種子故。
三生母勝，以其波若為生母故。
四胎藏勝，以福智住持為胎藏故。
五乳母勝，以大悲長養為乳母故。
三通約菩薩聲聞以釋佛子，如智度論七十二云：
佛子有五，皆從口生法生，謂須陀洹乃至阿羅漢及入正位菩薩辟支佛。
雖佛法中種因緣，無佛時自能得道，不得言從佛口生，因緣遠故。
orig::  ^197b16

心善解脫，慧善解脫。
commentary::  ^197c12

釋曰：第三心慧解脫德。
如契經說：已離貪得，故心解脫；離無明故，慧得解脫。
是故諸師釋經不同。
分別論者作如是說：心性本淨，客塵煩惱所染汙故，說不清淨。
據實本性，心得解脫，慧善解脫。
若依薩婆多宗，心善解脫者，心離貪時，
與心相應勝解解脫貪故，即說勝解名心善解脫。
慧善解脫者，慧離無明時，與慧相應勝解解脫無明故，
即說勝解名為慧善解脫，非謂無為涅槃解脫。
若廣分別，如大毗婆沙第二十七、二十八及七十二說。
今依大乘，如佛地論：離三界貪，心得解脫。
如契經說：已離貪故，心得解脫。
如契經說：離於無明，惠得解脫。
解云：佛地論意，由心惠故，證得離貪無明，所得無為為解脫體。
於理無違，論不簡故。
若依智度論第三卷云：復次諸結使屬愛、
屬見，屬愛煩惱覆心，屬見煩惱覆慧。
如是愛離故，屬愛結使亦離，得心解脫；
無明離故，屬見結使亦離，得慧解脫。
又涅槃經二十五云：貪瞋癡心永斷滅故，
心善解脫；於一切法知無障礙，慧善解脫。
若依智論第三，改善名好。
然好解脫自有三義：一簡異外道離欲人，
一處一道心得解脫，非於一切，故不名好；
二簡內道中學人，雖得解脫，有殘結使，
故非好解脫；三簡無學中退法阿羅漢，
得時解脫，非好解脫。
是故唯約利根阿羅漢說好解脫。
orig::  ^197c14

戒善清淨。
commentary::  ^198a12

釋曰：第四戒善清淨，德親光菩薩釋有三義：
一約六支釋戒善淨，二約無漏釋戒善淨，三約大乘釋戒善淨。
故佛地論云：如契經說，具足六支名戒善淨：
一住淨尸羅〔所受學處三業無犯〕，二善自防守別解律儀
〔謂能守護七最律儀〕，三軌則具足，四者所行皆悉具足，
五於微細罪見大怖畏〔隨小學處，乃至若有命難因緣終不故犯，
乃至廣說。故維摩云：乃至小罪猶懷大懼〕，六受學學處。
二約無漏釋戒善者，或復皆得無漏戒故，名善清淨。
三如實義，住無學位迴向大乘，自分戒淨修菩薩戒，故名善淨。
orig::  ^198a14

趣求法樂。
commentary::  ^198a40

釋曰：第五求法樂德。
親光三釋：一求正法時，求大菩提樂不求餘樂；
二或求法時，為令他樂無求過意離惡威儀；
三如實義，此大聲聞專求法樂，不求名聞利養恭敬。
orig::  ^198a42

多聞聞持，其聞積集。
commentary::  ^198b2

釋曰：第六聞持積集德。
如是三慧，唯約聞慧初中後位勝差別說三種。
如親光說無量經典，初中後分皆能聽受，故名聞。
隨所聞義皆能憶持令不忘失，故名聞持。
數習文義令其堅住，是故說名其聞積集。
orig::  ^198b4

善思所思，善說所說，善作所作。
commentary::  ^198b14

釋曰：第七三業隨智德。
親光釋云：世間愚夫惡思所思、惡說所說、
惡作所作，出世聖者超過彼法與彼相違，
是故說名善思所思、善說所說、善作所作，三業清淨隨智慧行。
又瑜伽論第七十云：惡思所思、惡說所說、
惡作所作，凡所現行身語意業皆不清淨。
又瑜伽論二十五云：云何成就聰慧者相？
謂由作業相表知愚夫，由作業相表知聰慧。
其事云何？謂諸愚夫惡思所思、惡說所說、
惡作所作，諸聰慧者善思所思、善說所說、
善作所作，是名成就聰慧者相。
orig::  ^198b16

捷慧、速慧、利慧、出慧、勝決擇慧、大慧、廣慧及無等慧，慧寶成就。
commentary::  ^198b36

釋曰：第八諸慧差別德。
釋此諸慧，諸說不同。
一云：此經總明八慧名字。
如經後云慧寶成就者，攝上八慧以為慧寶，非別立慧。
故瑜伽論但言慧寶，不言寶慧。
一云：九慧。故大品經及智度論皆名寶慧，故知別慧。
一云：此經據寶十慧，謂加甚深妙慧。
故佛地云：有本復說甚深妙慧，謂他不能究其底故。
今且依九以辨諸慧。
故親光云：於佛所說法毗奈耶，速入其義，故名捷慧。
即於此中多入其義，故名速慧。
能多行者，說名速慧故。
入微細義，故名利慧。
得能出離生死妙慧，故名出慧。
此慧能為涅槃了因，是故說名勝決擇慧。
勝決擇故，名勝決擇，即是涅槃。
此慧能為彼了因故，依彼立名。
問答：決擇無窮盡故，名為大慧。
深廣圓滿善通達故，名為廣慧。
於耎根等諸聲聞眾，此慧勝故，名無等慧。
此慧能招最上義故，名為慧寶。
是諸聲聞具此慧寶，是故說名慧寶成就。
〔解云：最上義即是涅槃。〕
若依瑜伽，與彼少異。
八十三云：速疾了知，故名捷慧。
無滯礙故，名為速慧。
能善了知盡其所有，如所有故，名為利慧。
於出離法世間離欲，善了知故，名為出慧。
世間諸離欲法能了知故，名勝決擇慧。
謂即此慧長時串習，故名大慧。
謂即此慧無量無邊所行境故，名為廣慧。
其餘諸慧無與等故，名無等慧。
於諸根中慧最勝故，如末尼珠顯發輪王毗瑠璃寶令光淨故。
與彼相應故，慧寶皆得成就。
依大品經及大般若有十一慧，如智度論第八十三次第廣釋，
恐繁不述。
orig::  ^198b40

具足三明。
commentary::  ^198c44

釋曰：第九具足三明德，如契經說有三種明：
一宿住隨念智證通明、二者死生智證通明、三者漏盡智證通明。
然此三明，薩婆多宗、俱舍論意四門分別。
第一出體用慧為性，如其次第，六通之中第五宿住、
第二天眼、第六漏盡三通為性。
第二立三之意，如次對治前後中際三種愚故。
第三真假分別，漏盡智明通假及真通無漏故，
餘二假說唯有漏故〔有漏無漏智皆名漏盡，俱在漏盡身中生故。
真名無漏，假名有漏，勝劣相形故說真假〕。
第四學無學分別，唯在無學，學有闇故。
又大婆沙一百二卷云：問：六通中何故但說三種為明？
答：神境智證通如工巧處轉，天耳智證通唯能取聲，
他心智證通唯取自相，無勝用故不立為明。
後之三通皆有勝用，故立為明。
勝用者，謂皆能隨順厭捨生死、皆能引發殊勝功德、皆能趣向殊勝涅槃。
問：云何後三皆有勝用？
答：第四宿住隨念智證通，見前際事，深生厭離；
第五生死智證通，見後際事，深生厭離；
第六漏盡智證通，既厭離已，欣樂涅槃。
廣說如彼。今依大乘親光釋云：無學利根所得三通，
除染、不染三際愚故，說有三明。
有義：明者以慧為性，慧能除闇，故說為明。
有說：無癡善根為性，翻無明故。
云大乘皆通無漏，於理無違，許後得智是無漏故。
又瑜伽論六十九云：六通中，前三通是通非明，
後三通亦通亦明，以能對治三世愚故。
依智度論第二卷云：宿命、天眼、漏盡，名為三明。
問曰：神通與明有何等異？
答曰：直知過去宿命事，是名通；知過去因緣行業，是名明。
直知死此生彼，是名天眼通；知行因緣際會不失，是名明。
直知盡結使，不知更生不生，是漏盡通；
若知漏盡更不復生，是名明。
是三明，大阿羅漢、大辟支佛所得。
廣釋三明，如法集經第三、雜阿含四十三、
中阿含五十一、毗曇第六、俱舍二十七、
順正理七十六、婆沙八十一及一百二。
orig::  ^198c46

逮得一切，現法樂住。
commentary::  ^199b14

釋曰：第十現法樂住德。
然此樂住，依薩婆多宗。
大婆沙論八十一云：問：世尊何故說四靜慮是樂住耶？
答：唯靜慮中具二種樂，故名樂住：一、樂受樂，
二、輕安樂。前三靜慮皆具二樂，第四靜慮無受樂，
而輕安樂勢用廣大，勝前二樂。
近分無色雖有輕安，而不廣大，故不名樂。
復次根本靜慮現在前時，長養大種遍身中生，
令充悅，故名樂住。
近分定等現在前時，長養大種唯心邊生，
非極充悅，故非樂住。
廣如彼論。有九復次及順正理七十九、
俱舍二十八、毗曇第八、成實二十、顯揚十九。
親光釋云：證得不退勝靜慮故。
又瑜伽論第十一云：復次是諸靜慮名差別者，
或名增上心，謂由心清淨增上力正審慮故。
或名樂住，謂於此中受極樂故。
所以者何？諸靜慮領受喜樂、安樂、捨樂、身心樂故。
又得定者，於諸靜慮數數入出，領受現法安樂住故。
由此定中現前領受現法樂住，從是起已，
作如是言：我已領受如是樂住。
於無色定無如是受，是故不說彼為樂住。
廣說如彼。
orig::  ^199b16

大淨福田。
commentary::  ^199c4

釋曰：第十一勝淨福田德。
成實論第二卷福田品云：問曰：以何等故，此諸賢聖名為福田？
答曰：斷貪慧等諸煩惱盡，故名福田。
如說稊稗不去，害善糓苗。
是故施無欲人，獲報利大，故名福田。
廣說如彼。親光釋云：永離煩惱，如世良田，速能生長廣大果故。
orig::  ^199c6

威儀寂靜，無不圓滿。
commentary::  ^199c18

釋曰：第十二威儀寂靜德親光。
釋云：正知住故。瑜伽七十一云：威儀寂靜者，
謂諸根寂靜，無有躁擾，亦不高舉，支節不動，
而有所說，是名威儀寂靜。
威儀無缺，故名圓滿。
orig::  ^199c20

大忍柔和，成就無減。
commentary::  ^199c28

釋曰：第十三忍辱柔和德。
親光釋云：於苦堪耐，易共住故。
瑜伽九十二云：言忍辱者，謂於他怨終無返報。
言柔和者，謂心無憤，不惱他故。
廣如瑜伽二十五釋。
orig::  ^199c30

已善奉行如來聖教。
commentary::  ^199c38

釋曰：第十三顯已奉行。
親光釋云：諸有所作已圓滿故。
是諸聲聞位登無學，皆出生死，故善奉行如來聖教。
orig::  ^199c40

復有無量菩薩摩訶薩眾，從種種佛土而來集會。
commentary::  ^199c46

釋曰：自下第二釋菩薩眾，於中有三：初標數辨類，
次皆住大乘下讚諸功德，後其名下就勝列名。
此即第一標數辨類，謂二眾中已釋聲聞，故今別釋菩薩眾類。
又有三節：一釋無量、二菩薩等、三辨來處。
言無量者，顯數無量無分限故。
所言菩薩摩訶薩者，若具梵音應作是言：菩提薩埵摩訶薩埵。
為存略故但言菩薩。
菩提名覺，薩埵此土翻為有情或精進義。
由斯親光佛地論中釋有三義，故第二云：
所言菩薩摩訶薩者，謂諸菩薩求菩提故。
此通三乘，為簡取大，故須復說摩訶薩言。
又緣菩提薩埵為境故名菩薩，具足自利利他大願，求大菩提利有情故。
又薩埵者是勇猛義，精進勇猛求大菩提故名菩薩。
此通諸位，今取地上諸大菩薩，是故復說摩訶薩言。
無性菩薩依後二義，故攝大乘論第一卷云：
言菩薩者，菩提薩埵為所緣境，故名菩薩。
從境得名，如不淨觀等。
或即彼心為求菩提，有志有能，故名菩薩。
又親光云：此中菩薩有三大事名摩訶薩：
一者數大，謂無量等；二者德大，住大乘；
第三者業大，息災橫等。
依十地論亦有三義，故第一云：有三大故名摩訶薩：
一者願大，二者行大，三者利益眾生大。
從種種佛土而來集會者，此即第三顯其來處，為聽法故從十方來。
問：豈不慈氏住在此方，如何但言從他方來？
答：如佛地論，為欲對治懈怠憍慢，不來集會求聞法故，且說他方。
具說如彼。
orig::  ^199c48

皆住大乘。
commentary::  ^200b6

釋曰：自下第二讚諸功德。
然判此經，親光菩薩四復次釋：一約十大釋十句經、
二依十地釋十句經、三約十度釋十句經、四約十願釋十句經。
此即初也。十句經文即為十段，此即第一釋精進大。
親光釋云：由精進力安住大乘，拔濟有有令離生死，及自發趣無上菩提。
orig::  ^200b8

遊大乘法。
commentary::  ^200b22

釋曰：第二讚其因大。
親光釋云：即十地中以聞思修等漸次而遊。
orig::  ^200b24

於諸眾生，其心平等。
commentary::  ^200b32

釋曰：第三釋所緣大。
親光釋云：即於一切有情得自他平等，以大慈等平等方便故。
orig::  ^200b34

離諸分別，及不分別，種種分別，
commentary::  ^200b42

釋曰：第四、明時大也。
親光釋云：即於一切時猶如一念平等而轉。
劫名分別，以於一切劫與非劫分別斷故。
以不分別劫與非劫，故能長時修行無厭。
釋云：梵音名劫臈波，此翻為分別。
有為之法，時劫所攝，分分差別；無為之法，
非時劫攝，無有時劫分分差別，名不分別。
此二是所緣境。種種分別者，是能分別心，
緣前分別、不分別境，故云種種分別。
此中意說：若有分別此是時劫、此非時劫，
見時劫長，修行有厭。
諸菩薩等以於一切劫與非劫分別。
何故？以不分別劫與非劫，故能長時修行無厭，乃至三無數劫一切長時猶如一念平等而轉。
如人不睡，分別日夜，即謂夜長。
若睡眠時，不分別夜，故雖經長夜，不覺夜長。
經無數劫亦復如是。
是故無性攝大乘釋第六卷云：經無量劫，乃成佛果。
時既長久，云何言疾？
此義不然，時劫長遠，唯分別故。
如有頌言：處夢謂經年，覺乃須臾頃，故雖時無量，攝在一剎那。
又佛精進極熾然故，雖經多時，而謂少時。
如有頌言：愚修雖少時，怠心疑已久，佛於無量劫，勇猛謂須臾。
此亦如是，故作此言：於一切時猶如一念。
orig::  ^200b44

摧伏一切眾魔怨歒。
commentary::  ^200c36

釋曰：第五顯無染大。
親光釋云：謂諸摧魔怨，以捨一切所攝受故能魔怨。
又親光云：如說菩薩若於一切所攝受事，
如不堅實、心不貪求，即能摧伏一切魔怨。
依涅槃經立八種魔，謂有為四倒上更加無為四倒，通名為魔。
小乘宗中不成過失，或大乘中煩惱魔攝，故諸教中略而不說。
廣釋四魔，如前十八圓滿中說。
orig::  ^200c38

遠離一切聲聞、獨覺所有作意。
commentary::  ^201a8

釋曰：第六辨作意。
大親光釋云：遠離二乘分別作意。
世親無性攝論第六亦同親光。
梁攝論第七卷云：捨離聲聞獨覺思惟故。
二乘思惟，謂數觀苦無常等生死過去，及數觀涅槃寂靜功德。
此觀但愛自身，捨利益眾生事。
orig::  ^201a10

廣大法味，喜樂所持。
commentary::  ^201a20

釋曰：第七住持。大親光釋云：即用大乘法味喜樂為食。
梁攝論云：大乘十二部經名為大法，真如解脫等為味。
經此法味生諸喜樂，長養菩薩五分法身。
此句正明住持圓淨。
又法華云：法喜禪悅食，更無餘食想。
orig::  ^201a22

超五怖畏。
commentary::  ^201a32

釋曰：第八清淨。大親光釋云：謂超五怖畏，
即三業清淨出諸怖畏，無犯戒等諸惡趣等怖畏因故。
五怖畏者，一不活畏、二惡誦畏、三死畏、
四惡趣畏、五怯眾畏。
如是五畏，證得清淨意樂地時皆已遠離。
orig::  ^201a34

一向趣入不退轉地。
commentary::  ^201a46

釋曰：第九證得。大親光釋云：一向趣入不退轉地，即得一切智。
記別時一向不退，前七地中猶有加行功用運轉，未得不退無功用道。
其餘諸地行無加行功用運轉，一向趣入不退轉地。
又莊嚴論第十卷云：不退菩薩品類有三：
一未成不退，謂信行地。
二已成不退，謂初地至七地。
三極成不退，謂八地已上。
般舟三昧經、菩提資粮論、佛地第六皆說八地已上名不退地，
恐繁不述。
orig::  ^201a48

息一切眾生一切災橫地而現在前。
commentary::  ^201b18

釋曰：此即第十釋其業大。
親光釋云：謂諸菩薩能息一切有情內外苦惱逼迫地位現前，
此地中有大悲大慈，由此二種能息一切內病等苦、
外貪等惱之所逼迫，此二多作有情利樂，故得此者名為業大。
佛地論云：災橫即道惑所發業及所得果。
梁朝論云：三界苦諦名一切災橫。
上來以約九德及業釋經十句訖，第二復次約十地行故，配經十句。
故親光云：復次皆住大乘者，謂住初地證得遍滿真法界時，
初得真實大乘法故，名住大乘。
遊大乘法者，謂第二地修行菩薩三聚戒故，大乘行法即三聚戒。
於諸眾生其心平等者，謂第三地得諸勝定，發四無量平等利樂諸有情故。
離諸分別等者，謂第四地得三十七菩提分法。
離諸分別及不分別、種種分別。
諸分別者，即見所斷分別我見，初地已離；
不分別者，即修所斷俱生我見，此地中離。
即此二種相應諸法，名種種分別，行解異故。
雖前後離，盡處總說，如第四定說離苦根，如第三果離下分結。
有義，此地第七識中俱生煩惱一切遠離。
有義，此地第六識中俱生我見一切遠離，
非第七識，以七地來猶有微細煩惱現行。
若無第七，應無染依，應不似五。
第七細惑若已遠離，五六七地六識麤惑應不現行，即違瑜伽解深密說。
又如二乘金剛喻定，第七識或俱六識中最細煩惱一時俱斷，
云何此中先離第七微細煩惱，後離六識麤煩惱耶？
是故四地得無我智，滅意識中俱生我見，
未離第七微細煩惱，及六識中餘修斷惑。
此說伏難，非是永滅，其第十地金剛心時方頓滅，修斷種故。
摧伏一切眾魔怨歒者，謂第五地觀四聖諦皆平等性，摧伏執取生死涅槃差別魔怨。
遠離一切聲聞獨覺所有作意者，謂第六地觀十二支染淨緣起皆平等性，
遠離二乘厭患雜染，欣樂清淨繫念分別。
廣大法味喜樂所持者，謂第七地證無相理，於空智有勝行受大法樂。
超五怖畏因名超五怖，五怖畏果初地已離。
一向趣入不退轉位者，謂第九地決定趣入第十菩薩眾行圓滿不退轉位。
息諸眾生等者，謂第十地得大法身，起大悲雲雨大法雨，息除一切眾生苦惱所逼迫事。
第三十度、第四十願配經十句，如應配釋。
十度十願，如第四卷經記中釋。
orig::  ^201b20

其名曰：解甚深義密意菩薩摩訶薩、如理請問菩薩摩訶薩、
法誦菩薩摩訶薩、善清淨慧菩薩摩訶薩、
廣慧菩薩摩訶薩、德本菩薩摩訶薩、勝義王菩薩摩訶薩、
觀自在菩薩摩訶薩、慈氏菩薩摩訶薩、曼殊室利菩薩摩訶薩等而為上首。
commentary::  ^202a2

釋曰：第三就勝列名，略辨三義：一釋名字、
二說十所由、三問答分別一生補處。
言釋名者，自有二義：一通、二別。
言通名者，如瑜伽論四十六云：一切菩薩隨德假名有十六種，
所謂名為菩提薩埵、摩訶薩埵，乃至十六名為法師。
顯揚第八亦同瑜伽。
莊嚴十二卷名雖少異，意況大同。
又莊嚴云：此十六名皆依義立，一切菩薩總有此名。
若人聞有此名，應知即是菩薩。
解云：今言菩薩摩訶薩者，即通名中初二號也。
釋義如前。言別名者，如後廣釋。
等者，等取其餘無量諸菩薩也。
而為上首者，謂十菩薩於此眾中最第一故，名為上首。
故佛地云：妙生菩薩於此眾中最第一故，名為上首。
說十意者，有其三義：第一菩薩初解釋甚深義故，
次三菩薩各問勝義一種相故，後六菩薩各問一品差別義故，
故唯列十。又解：為存略故，但說十也。
如佛地論第二卷云：此經略故唯列一名，
所餘眾會但舉其數，結集法者意在略故。
又智度論第七卷云：問曰：菩薩甚多，何以獨說二十二種菩薩名字？
答曰：菩薩無量說不可盡，若都說者文字難載。
復次菩薩不過二種，所謂在家、出家、此方、他方。
在家謂#CB00584;陀羅等，
出家謂妙德等；此方謂慈氏等，他方謂觀音等。
若說此二，當知一切都已攝盡。
問：解節經云：彌勒、觀音、文殊師利皆是一生補處菩薩。
一生補處與最後身有何差別？
答：薩婆多宗如彌勒等，覩史多天身名為一生，生人中成佛身者名最後身。
故俱舍論第十一云：覩史多天一生所繫菩薩及最後身必無中夭。
順正理論第三十一亦同俱舍。
今依大乘諸教不同，自有聖教唯說天身名為一生，
如大般若第七卷云：一生所繫覩史天菩薩。
自有聖教唯說天身名最後，如佛地論第五卷云：覩史多天後身菩薩於中教化。
自有聖教唯說天身名為一生及最後生，
如菩提資粮論第一卷云：一生所繫菩薩入兜率陀，最後生菩薩住兜率陀。
自有聖教唯說人身名為一生，如解節經等：
觀音、文殊名一生補處。
自有聖教唯說人身名最後生，如瑜伽四十八云：
最後生者，諸菩薩於此生中能現等覺阿耨多羅三藐三菩提。
具說如彼。自有聖教唯說人身名為一生及最後生，
如智度論第四十云：一生補處者，或以相知。
如阿私陀仙人觀其身相，知今世成佛；
見食乳糜，知今日成佛；末後身菩薩以方便力受惡業報，現有魔惱等。
自有聖教說天名一生，說人名後有，如瑜伽論第四十云、
顯揚第八，彼云：一生所繫者，此生無間，當證無上正等菩提。
最後有者，謂即住此生，能證無上正等菩提。
大同薩婆多。然說天等名一生者，古來相傳自有三釋：
一云：即說天身名為一生，人生即是後身攝故。
一云：說人身名為一生，更受人生方成佛故。
一云：人天合說名為一生，如說七生、預流果等，合說二生為一生故。
問：若說天身名一生者，智度論說如何會釋？
故智度論三十八云：三生菩薩唯生兜率。
解云：據實三生，謂人生、天生、最後生。
而說天身名三生者，三中一數，故說三生。
人身已受故，後身成佛故，是故不說人生、後生名三生也。
問：慈氏菩薩可言補處，如何餘者稱補處耶？
答：如智度論第七釋云：除彌勒外，餘菩薩眾雖非此方贊補佛處，
於十方國皆補佛處，故稱補處。
問：慈氏菩薩理應多生，如何說言天一生耶？
答：據實多生，同是天故名為一生。
問：若爾，便違智度論說。
故第四云：下天壽短，佛未出時命已終故。
上天壽長，佛滅度後命始終故。
兜率天不長不短，佛出世時正相會故。
補處菩薩常生其中。
大婆沙論百七八亦同智論。
〔思〕問：一生者依何身說？
為約實行、為化相耶？
答：三身中法身無有補處之義，無初後故。
若受用身自有二種：一自受用，雖無入般涅槃處之義，而有贊補初成佛義。
故瑜伽論四十六云：究竟菩薩自有二種：
一者一生所繫，二者住最後身。
准此實行，於理無違。
所以者何？據實為論，頓悟菩薩第十地中變易生死雖無分別前後異熟、
別盡別生，由二障種而有變易前後異熟、別盡別生。
由斯亦有已入等覺、未入等覺差別義故，分為二種。
此中意說，變易生死由二障種子力故數數生滅。
故成唯識云：前異熟既盡，復生餘異熟。
不同二乘無煩惱障，故不許前異熟盡復異熟生，但言延命令受變易。
具說如彼。二他受用身及變化身皆有一生補處之義，如彌陀佛說有父母入涅槃義。
由斯觀音贊補佛處，名為一生補處菩薩。
然彼彌陀自有二種：一為地上菩薩所現，
是他受用；二為地前異生二乘變化身攝。
問：若爾，漸悟應唯一生，無別盡別生。
故解云：如觀世音菩薩說為一生，於理無違，即最後身為一生故。
解深密經疏卷第一
 ^202a12
