
other:: 
#  No. 674-6 楞嚴答問

xu:: 
## 楞嚴答問序
楞嚴答問序
昔人閱楞嚴經。不解句讀。
已獲深契。則語言道斷。
文字性離。未當求勝諦于恒沙。
叩妙音于筆授矣。
俍亭和尚慧本天成。
思若符契。提摩竭之正令。
盡毗耶之秘藏。今日之藥山投子也。
固將目霄漢以忘言。
托東臯以長嘯。諸方義學。
持波斯宮掖之文。
作慶喜袈裟之問。
于是縱其指揮都成撰述。
山河大地進瑯琊而盡其機。
一路涅槃起雙峯而畢其義。
深微集逸。旁引曲暢。
同人奉為剞厥。用廣流通。
從聞聲見性之一門。
得不歷僧伽之道果。
是真實了義也。是究竟堅固也。
合掌恭敬而為之序。 ^761c7

繡水後學曾王孫 No. 674-6 楞嚴答問
author:: 萬壽俍亭　淨挺　著
other:: 長水　何元英蕤音　曾王孫道扶　閱
other:: 
## 判教差殊
判教差殊 ^761c27

問。楞嚴一經。天台判教列為方等。
賢首判圓又兼終頓。
序經者謂圓理圓行。
圓耶否耶。答。脩證了義非不了義。
究竟堅固非不究竟。
台宗判教與華嚴等盧舍那身落第二耶。
理行並圓開為終頓。
圓通一門三十二應。
法華會上異口同宣。
又問菩薩萬行。答。
戒定慧三及三增進種種。
是也。摩竭全提亦稱六度。
結界持呪統屬修能。
但說密因不耑持呪。
other:: 
## 科經同異
科經同異 ^761c42

問。科經正宗離為五分。
始從啟請至勝義性為見道分。
從決定義至說呪已為脩道分。
五十五位為證道分。
安立經題為結經分。
人天七趣微細魔事為助道分。
溫陵長水兩家略同。
是不易否。答。原本經題。
脩證雙舉。經中明言是見所斷。
是脩所斷。有見有脩有證。
是已徵心辨見。三科七大。
含吐十虗。獲本妙心得未曾有。
此時見道了了分明。
不歷僧祇一生取證。
願今得果普度恒沙。
自此以還發願眾生發願證果。
滿慈再問。答正脩行。
性覺妙明。覺明為咎。
審除微細。稱此可知。
如來藏性周徧圓融。
一多互含。大小涉入。
離即離非。是即非即。
華嚴法界全體無餘。
如此修證何藉劬勞。
衣裏繫珠。大經同旨。
正修行路豈有他哉。
話端不了。按下雲頭。
華屋在前。要因門入。
疏明決定。選擇圓通。
叩鐘綰結。旁引曲暢。
文殊說偈深入一門。
大地山河忽然不現。
一生取證不其然耶。
前悟實相。此獲法眼。
有頓有漸。次第宛然。
後為未來方便申請。
三無漏學以戒為基。
持呪結壇種種功德。
是正修耶。是助道耶。
四十四心五十五位。
雖與華嚴詳略不同。
彼此互明皆為證果。
七趣六道亦槩他經。
微細陰魔無問自說。
五濁五陰根本輪迴。
妄想攀緣自取生死。
示現聲聞。重來啟請指修行路。
不離見聞一生證入。
如是如是。
other:: 
## 說經時分
說經時分 ^762a16

問。五時判教。謂說楞嚴在法華後。
涅槃會前。耶輸受記。
持地證經。不唱入滅果可據否。
答。疑者有二。法華會上受記宛然自在通王。
豈入淫室。又從記莂遂入涅槃。
一乘之餘那說方等。
經不云乎。迴心向大志行等慈。
清淨執身不遭淪溺。
入魔入佛。難行能行。
彼小乘人望而却走。
畢鉢羅窟體會全經。
末後提持。當機啟請。
剎竿放倒飲光再傳。
不可無一不可有二。
圓耶否耶。論者又謂。
是經所說將不一時。
彼琉璃王誅滅瞿曇在波斯後。
是亦不然。菩提樹下三七思維。
煙水百城經歷年歲。
將一時耶。將異時耶。
牽義拘文。難尋妙典。
other:: 
## 如來密因
如來密因 ^762b14

問。教分顯密。謂修多羅及陀羅尼。
此說密因當指持呪。
答欽奉慈嚴將求密義。
十方諮決恒沙來聚。
皆謂於此獲玅微密。
豈指陀羅目為秘藏。
問。宣示深奧。所說何法。
阿難結集何不廣明。
答。當時說法十界普聞。
若涉言詮已多剩義。
摩竭國中正令如是。
更希冥授得無妄耶。
other:: 
## 頂放寶光
頂放寶光 ^762b38

問佛說神呪頂放寶光。
觀音大士說圓通門。
諸佛放光皆從頂出。
是一是二。答。飛光以後三度放光。
一從面門。一從#CB05577;出。
一從佛頂。惟圓通門交光相羅佛佛授手無二無別。
化佛說呪光從頂生。
表示其相。亦復如是。
名大佛頂。豈偶然耶。
other:: 
## 啟請方便
啟請方便 ^762c4

問。最初方便方便多門。
屈曲垂慈理合如是。
及至後來超出一門。
一門深入一路涅槃。
與方便義似相違反。
答。惟一乘實。餘二非真。
方便化城都成戲論。
深入一門已非超出。
身出門易。門出身難。
從門入者不是家珍。
莫錯會好。
other:: 
## 見何勝相
見何勝相 ^762c16

問。心目流轉眼見空華。
別指見精。見猶離見。
見有二耶。答。如病目人見即有眚。
彼見精者初未嘗眚。
浮塵勝義有二見耶。
明不循根。無目而見。
周遍法界莫非見精。
咄哉阿難見相發心。
心目為咎。佛審其故。
展轉推窮見非是見。
見不能及。空華瞥地清淨眼開。
一場慶快。
other:: 
## 妄想輪轉
妄想輪轉 ^762c28

問。一切妄想輪轉無窮。
由顛倒生。從堅固滅。
五濁葢纏不離五蘊。
中間復云內分外分。
純想升天。純情墜地。
想聰情鈍。則言想者未盡非耶。
答。積想積情眾生顛倒。
輪轉三界無有出期。
黑白升沉無容揀擇。
末那執受幽隱難銷。
聲聞辟支未空識蘊。
四禪八定全屬虗明。
命根不斷。自取輪迴。
望涅槃城。遠之遠矣。
other:: 
## 摩頂說經
摩頂說經 ^762c42

問。講堂開豁詞義未終。
忽舒金臂說三摩提。
是何意旨。答。首楞嚴王玅莊嚴路。
一經標指具足數言。
錯過此機葛藤難了。
如大日輪能破全暗。
如獅子吼能伏百獸。
如大火聚能燒須彌。
如金剛劍能斷一切。
舒臂摩頂。當時一口吸盡西江。
other:: 
## 七處徵心
七處徵心 ^763a8

問。阿難逐妄。如來指迷。
七處追窮必無根本。
是則是已龜毛兔角。
既被所訶。畢竟此心為在無在。
答。獼猴窺月。月未嘗無。
捉影則非。影非真月。
晴空在眼覿面無他。
若問空華汝應揑目。
other:: 
## 面門放光
面門放光 ^763a20

問。圓融行布百界千如。
十方微塵合成一界。
既聞命矣。佛頂放光大地不現。
豈移此土至他方耶。
抑復平沉空所有也。
答。因明立所。大地遷流。
清淨本然從無起滅。
圓通證入塵累銷亡。
諸有為相自然不現。
譬如寤時問夢中事。
為有相耶。為無相耶。
other:: 
## 識精元明
識精元明 ^763a30

問。識精元明。講家謂為阿賴耶識。
不生不滅與生滅合。
發起根身及器世界。
識相既現。元性即隱。
是否。答。阿賴耶識但名為識。
不名識精。識精見精孤山同釋。
菴摩羅識是為元明。
阿賴耶識謂為元明。
則尚未可。世界眾生相續緣起。
本元明妙。豈涉去來。
能生諸緣不變隨緣。
緣折遺者隨緣不變。
本然清淨絕遠攀緣。
菩提涅槃此為根本。
若如所云。識相現前元性即隱。
顛倒妄想違彼涅槃。
豈得指為元清淨體。
other:: 
## 佛咄阿難
佛咄阿難 ^763a42

問。佛咄阿難矍然避席。
馬祖一喝三日耳聾。
佛祖機緣是同是別。
答。一般機鋒箭刃上事。
有殺人刀。有活人劒。
具眼者知。
other:: 
## 舉拳屈指
舉拳屈指 ^763b12

問。檠拳竪指事本瞿曇。
有實有權。為照為用。
答。止啼黃葉未免婆心。
作家拈起料撿分明。
依樣葫蘆。遭人怪笑。
other:: 
## 窮子逃逝
窮子逃逝 ^763b20

問。窮子捨父喻出法華。
阿難悲淚引事輸情。
故知說經在法華後。
答。衣裏繫珠亦同彼喻。
說經前後不必深窮。
動地放光異文同指。
other:: 
## 捨生趣生
捨生趣生 ^763b28

問。捨生趣生未免輪轉。
不生滅地恐不其然。
波斯何云得未曾有。
答。伽黎誑惑指身後無。
聞佛慈示悟身後有。
只此踊躍聞所未聞。
却復悞謂捨生趣生是不生滅。
都認識神以為本來。
喚奴作郎。究竟顛倒。
other:: 
## 棄海認漚
棄海認漚 ^763b36

問。山河大地咸妙明心。
如來藏體開闡略盡。
何所未明來再叩耶。
答。海即為漚。波不名水。
躭緣失心。泥指亡月。
含元殿裏更問長安。
other:: 
## 八還辯見
八還辯見 ^763b46

問。見猶離見見無所還。
一言直指快便難逢。
胡乃紆回徒致辭費。
答。水落石出。春到雪消。
影草探竿重重拶入。
心緣路絕。貧無立錐。
似空合空。以水涵水。
other:: 
## 見性周遍
見性周遍 ^763c6

問。見性周遍遠矚塵沙。
何廼眾生不越分寸。
聲聞菩薩種種差殊。
或見初禪。或見千界。
可得聞耶。答。元明見性洞遠無餘。
現前差殊脩業所發。
周遍義類在後廣明。
脩業造端於茲略顯。
other:: 
## 自然非彼不見之相
自然非彼不見之相 ^763c14

問。寂音謂為性見清淨。
但可目見非他能見。
中峰謂為離物不見。
本無其相。二俱是否。
答。說理轉勝。語意不倫。
經文但云。不見若見見相現前。
豈得復名不見之相。
葢不見者非見所及。
此理本明。見非是見。
見猶離見。且待下文。
方始開顯。
other:: 
## 於一毫端含受十方國土
於一毫端含受十方國土 ^763c24

問。一毫含受其義云何。
答。須彌藏芥。芥內須彌。
大中現小。小中現大。
other:: 
## 如虗空華本無所有
如虗空華本無所有 ^763c36

問。空華本無虗妄不實。
菩提淨妙圓亘周常。
見緣想相既屬空華。
如何復云此見及緣元是菩提妙淨明體。
答。山河遷變豈礙虗空。
見聞往來不攖湛寂。
如來藏裏影現空華。
愚懵無知但勞執捉。
other:: 
## 我真文殊無是文殊
我真文殊無是文殊 ^763c42

問。洞山開悟渠不是我。
我正是渠。臨濟提持無位真人面門出入。
我真文殊無是文殊。
宗教自懸理難通會。
答。惟有一月厚無第二。
文殊之外豈更文殊。
稱理而譚一言斯足。
離魂倩女誰幻誰堅。
赤肉真人隨出隨入。
認影迷頭切須仔細。
洞山過水渠我相逢。
寶鏡重重非公境界。
other:: 
## 因緣自然
因緣自然 ^764a4

問。因緣說法排擯自然。
夙昔闡陳。何名戲論。
答。隨宜方便不惜眉毛。
曳尾靈龜自拂其迹。
因緣和合燔盡無餘。
今日舉揚方為了義。
other:: 
## 見見非見
見見非見 ^764a18

問。本元見性獨妙真常。
見見之時何勞離見。
答。本說見精是第二月。
誠然見見見已銷亡。
不踁而走。無翼而飛。
返聞自聞知見亡見。
豈心與目所能及耶。
other:: 
## 諸三摩提
諸三摩提 ^764a26

問。諸佛密義既聞命矣。
彼說經者謂三摩提。
亦有顯別。阿難所問猶屬小乘。
如來闡揚方屬圓旨。
為止為觀科釋不同。
說偏說全疏指非一。
是果然否。答。迴心嚮大。
本叩圓音。答在問邊漫勞分別。
或三摩地。或三摩提。
及奢摩他。舉一即是。
譯文徑省。以槩全題。
摘句尋章是皆逐塊。
other:: 
## 別業同分
別業同分 ^764a34

問妄見一緣何分同別。
造業之地別具因由。
受報之時同其劑限。
先德所釋。誠為是否。
答。人迷我迷故謂之同。
人覺我迷故謂之別。
妄例妄見本屬隨行。
妄雜正知遂成獨起。
other:: 
## 見與見緣似現前境
見與見緣似現前境 ^764a48

問。永明長水各自分科。
元我覺明見所緣眚。
二句指歸。應離應合。
答。順理消文永明為是。
覺明何眚。見緣為眚。
故下申言。覺見即眚。
覺緣非眚。眚即眚明。
明不為眚。所覺雖眚覺未嘗眚。
覺自離眚。覺并知眚。
前不云乎。見眚非病。
若知其眚。眚不為病。
明暗二性曾兩立耶。
other:: 
## 生滅去來本如來藏
生滅去來本如來藏 ^764b10

問。因緣生滅盡屬假名。
如來藏中本無所有。
何不直趨無上究竟。
陰入處界徒此紛紛。
答。不捨一法不受一塵。
治世資生未違實相。
當由仁者分別多端。
于種種邊自生執著。
彼師子吼何關鐵牛。
木人無情豈驚花鳥。
other:: 
## 陰入處界
陰入處界 ^764b24

問。五陰次第識宇難銷。
處入界三識為之本。
唯識所變虗妄不真。
識與見精。是一是二。
答。水外無波。金非重鑛。
要第九識方名識精。
非彼賴耶伏藏生滅。
問。全體真如轉識成智何容決擇誰幻誰堅。
答。轉不留情繁興在定。
雖圓鏡智。即此含藏。
起滅未停不名白淨。
澄清海體豈外浮漚。
非認浮漚遂為瀛渤。
又問。本了知性即湛元明。
咎此覺明因之立所。
識精微妙不越了知。
豈是涅槃常清淨體。
答。第二月輪一月所現。
終不名彼不為月輪。
因明立所所即妄生。
豈得罪明并棄明覺。
決波求水濕性全無。
不特亡波。抑且亡水。
元明見性具足涅槃。
是見精微離見分別。
other:: 
## 見精見性
見精見性 ^764b36

問。明暗二種發見吸塵。
見性見精本無自體。
菩提涅槃誰根本耶。
答。後不云乎根塵同原脫縛無二。
本一精明為六和合。
涅槃生死總由六根。
故選圓通一門深入。
other:: 
## 因緣和合
因緣和合 ^764c12

問。因緣和合何分四義。
答。因依往昔緣起現前。
和不中分。合尚兩立。
問。因緣種種排擯無餘。
如來指歸畢將何等。
答。佛說了義如晴明空。
終不尚留一翳在眼。
剝芭蕉體中無有堅。
世巧幻師誰為實法。
other:: 
## 吸撮內塵
吸撮內塵 ^764c22

問。離色離相故名內塵。
為分別影。為獨頭意。
答。前塵影謝吸攬中歸。
雖則依他多由徧計。
水中像現。鏡裏月形。
當體寂然。塵從誰起。
other:: 
## 入處虗妄
入處虗妄 ^764c32

問。入處虗妄。自性則無。
何云如來妙真如性。
答。了知虗妄當體本如。
且妙真如原無自性。
other:: 
## 第一義諦
第一義諦 ^764c40

問。第一義諦言說都忘。
佛祖從來何所標指。
答。如來口窄。阿難耳聾。
楞嚴會中祇得一半。
問。留取一半何不說明。
答。向下文長。且待來日。
other:: 
## 七大周徧
七大周徧 ^764c46

問。七大周徧是義均否。
答。本問四大例及虗空。
援見與識究極而言。
兼內兼外。有別有總。
問。識性見精何分為二。
答。聽聞覺知都名為見。
前五照境具顯功能。
識兼了別傳送含藏。
總六七八始獲全性。
前後理殊不妨分顯。
問。畢竟同異。答。體相雖分指歸無別。
周徧圓融無有二也。
問。已復圓融何為循業。
答。巨雷驚遠聾夫不聞。
日輪經天盲人不見。
騰聲吐曜周徧義均。
所不見聞。斯為循業。
other:: 
## 心徧十方
心徧十方 ^765a6

問。世間所有皆妙明心。
石頭大小竹竿短長。
任舉目前當由此旨。
答。鎮州蘿蔔。青州布衫。
亦是世間諸所有物。
豈得盡指菩提妙心。
逐塊韓盧。觸途成滯。
other:: 
## 獲本妙心說偈讚佛
獲本妙心說偈讚佛 ^765a24

問。得本悟心一生取證。
發大誓願還度恒沙。
明是頓超豈復漸詣。
答涅槃易曉不歷僧祇。
差別難明更審微細。
理雖頓悟。事以漸除。
卷末釋成當無匿旨。
other:: 
## 云何忽生山河大地
云何忽生山河大地 ^765a32

問。山河大地次第遷流。
觀音說通忽然不現。
或由神力移擲他方。
抑復遷流有時而滅。
答。彼不現者清淨本然。
未嘗有生云何得滅遷流終始。
影現空華。目睛不勞。
華於何有。
other:: 
## 清淨本然
清淨本然 ^765a40

問。清淨本然山河大地。
就路還家何等成現。
世尊當日胡反紆迴。
答。黃面老子聊借探竿。
祖師門庭當頭一擊。
相逢覿面了無異詞。
審顧遲疑千里萬里。
other:: 
## 為覺不明稱為明覺
為覺不明稱為明覺 ^765b2

問。為覺不明。吳興謂為覺了無明。
長水謂為由覺他明。
溫陵復云性自不明用心合覺。
未知孰是。答。求之過深反失語脉。
經旨若云為指明者名為覺耶。
抑復不明稱明覺也。
輕施一拶用勘滿慈。
故設兩端以為套索。
無明既乖有所尤錯。
納成敗闕上我釣鈎。
other:: 
## 因明立所
因明立所 ^765b10

問。因明立所。疏謂無明織成能所。
是果然否。答。眼施金玉為青已多。
豈待塵沙乃足疵累。
因明立所咎本在明。
若說無明更寬一著。
other:: 
## 彼無同異真有為法
彼無同異真有為法 ^765b22

問。彼無同異真有為法。
疏謂彼者依賴耶識指現相言。
吳興又謂無同無異指上所稱。
葢無同異與同異相總列為三。
具有為法。兩家孰是。
答。一真法界何異何同。
世界虗空盡由妄想。
無同異中熾然同異。
山河大地從此遷流。
蓋無同異無為法也。
熾然同異已屬有為。
因此復立無異無同。
四相宛然有為轉熾。
夢幻泡影莫此為尤。
顛倒塵勞覺明之咎。
區區管見無當前賢。
other:: 
## 世界相續
世界相續 ^765b30

問。風金火水次第輪成。
風應在下。水應在上。
相狀何等。答。准他經說。
地輪依水。水輪依風。
風輪依空。大氣舉之。
風本在下。金質堅礙當在風際。
另有一輪如崑崙山及七金等不指地也。
火光上騰蒸濕為水。
氣呵液結甑蓋汗流。
故大海中常有火起。
世界安立次第本然。
問。覺明堅明搖明。
寶明四輪相依以明立體。
明為之咎不待言矣。
若遺本明滅除世界。
虗空莽蕩豁達無歸。
未必如來遂所稱允。
答。丘陵坑坎不異黃金。
寶樹旛幢何非雲影。
飛光按指豈待滅除。
忉利菩提別成世界。
如來藏裏周徧圓融。
地水火風皆歸實相。
遷流妄想豈盡然哉。
other:: 
## 明理不踰
明理不踰 ^765b48

問。明理不踰。疏謂真明妙理是否。
答。因明立所。見妄相成。
明理所知不越分寸。
見不超色。聽不出聲。
種種是也。若復謂是妙理真明。
何得更說覺明為咎。
other:: 
## 流愛為種
流愛為種 ^765c24

問。種之與胎作何別白。
答。種謂識神。胎指形質。
愛根遷流織成種子。
妄想納受結為胎元。
無始分段識神先來。
當體出生形質伊始。
other:: 
## 有為習漏何當復生
有為習漏何當復生 ^765c32

問。習漏已盡大地平沉。
請為如來代一轉語。
答。瞿曇當日不消道個。
我不見有大地山河。
other:: 
## 水火凌滅
水火凌滅 ^765c40

問。水火虗空不相凌滅。
觀相元妄。觀性元真。
復云何說是圓徧義。
答。相非性外。因妄顯真。
性在相中。依真立妄。
竹密流水山高白雲。
法界本寬何疑圓徧。
other:: 
## 離即離非是即非即
離即離非是即非即 ^765c46

問。毛端寶剎微塵法輪。
自他不隔一多互含。
當是華嚴無礙境界。
答。摩竭掩室不勞佇思。
淨名杜口漫容比儗。
離即離非。是即非即。
且與老僧過拄杖來。
other:: 
## 三緣三因
三緣三因 ^766a6

問。三緣三因。長水謂是或殺盜淫三之助緣。
溫陵又謂。世界眾生業果相續。
吳興則云。欲貪三種明是所因。
助殺盜淫種種緣起。
未知孰是。答。世尊現說殺盜淫業三緣斷故三因不生。
取證經文。吳興理勝。
問。緣是所造。因是能造。
所反屬先。能反屬後。
於義何準。答。因緣互生本無前後。
執身不受。執意不行。
緣斷因銷。能所雙遣。
other:: 
## 菩提心生生滅心滅
菩提心生生滅心滅 ^766a14

問。用真遣妄不名本然。
有照有覺俱為障礙。
曹溪亦云菩提無樹。
意謂此耶。答。無功用道本絕名言。
北秀南能。漫勞頻舉。
other:: 
## 雖獲大宅要因門入
雖獲大宅要因門入 ^766a30

問。歸元無二方便多途。
一路涅槃遵何戶牖。
答。門門善財處處彌勒。
不消彈指樓閣斯開。
彼過量人豈由門入。
other:: 
## 開無上乘妙修行路
開無上乘妙修行路 ^766a38

問。修行圖藉次第宛然。
教外單傳似疑徑省。
答。為二乘人及末法眾。
開示化門非第一義。
三乘權學一念頓超。
不歷僧伽豈由漸次。
other:: 
## 五濁次第
五濁次第 ^766a46

問。五陰根本五濁因之。
誰當其先誰當其後。
答。緣染之入色陰最先。
銷滅之餘命濁最後。
其驟接者其感已粗。
其障深者其習尤勝。
other:: 
## 湛旋虗妄得元明覺
湛旋虗妄得元明覺 ^766b6

問。五陰滅生從無實體。
云何旋湛得契如來。
答。初伏煩惱。次斷無明。
但去泥沙不除其水。
水性自清塵土故濁。
若無塵土水自澄泓。
other:: 
## 惱煩根本
惱煩根本 ^766b14

問。煩惱緣起在五濁中。
云何復開二決定義。
答。初援五濁為斷無明。
次選六根為求深入。
煩惱重濁最障性修。
故勑圓通鏤其根本。
other:: 
## 六湛圓明
六湛圓明 ^766b22

問。六湛圓明隨處可入。
云何獨選耳根得通。
答。六解一亡互融勝妙。
觀音入理此方應機。
故涅槃門耳為殊勝。
other:: 
## 見斷修斷
見斷修斷 ^766b30

問。塵沙無明麤細殊等。
見斷修斷分劑井然。
非可顢頇一生取辦。
答。無明積劫石鞏頓消。
百千法門水潦驟悟。
一生證入豈遂無人。
苟不其然修途難昧。
other:: 
## 六根互用
六根互用 ^766b38

問。無目而見。無耳而德。
吼月泥牛。嘶風木馬。
想亦如是。答。以蠡測海徒益自勞。
以籌算沙終恐未盡。
依通解會轉見難堪。
佛法不是這個道理。
other:: 
## 將誰立因求無上覺
將誰立因求無上覺 ^766b46

問。撥無因果殃禍所招。
慶喜一疑不為無見。
答。抱橋洗澡鈍置殺人。
莫怕落空。落空不惡。
other:: 
## 羅睺擊鐘
羅睺擊鐘 ^766c6

問。拈棰竪拂照用齊行。
羅睺擊鍾後來依樣。
答。宗門大用軌則全無。
莫謗如來便為戎首。
我有一棒要打羅睺。
不合當時隨人使喚。
other:: 
## 普佛放光
普佛放光 ^766c12

問。放光灌頂於時妙法曾不宣揚。
云何大眾得未曾有。
答。纔涉言詮便成剩法。
諸佛頂相本所不見。
本所不聞。今此會中光光相羅以頂灌頂。
大佛頂義覿面分明。
塵說剎說當無有間。
other:: 
## 根塵同源縛脫無二
根塵同源縛脫無二 ^766c20

問。生死解脫總由六根。
云何證知顯不二法。
答。聞聲悟道見色明心。
無明涅槃不爭分寸。
知之一字眾禍之門。
白牯黧奴許伊話會。
other:: 
## 陀那微細常不開演
陀那微細常不開演 ^766c30

問。阿賴耶識一分是真一分非真。
於義果否。答。真與非真是兩頭語。
前不云乎。妄真同妄。
離真非真。如何更取此義纏擾。
佛旨蓋云。若說是真若說非真。
總恐成迷。故不開演。
截取兩頭。離言說相。
大圓鏡智即阿賴耶。
無明涅槃非有二也。
other:: 
## 非幻成幻
非幻成幻 ^766c38

問。云何自心復取自心。
非幻成幻幻于何立。
答。心本非幻亦復非真。
若執自心塗汙不少。
何況于中更生取著。
渴鹿求#CB08504;不大妄耶。
other:: 
## 六解一亡
六解一亡 ^767a2

問。六解一亡非一非六。
頓漸次第如何指明。
答。一尚不立。六云胡生。
當體全超本無倫次。
若須選擇六受用門。
綸結宛然因次第盡。
other:: 
## 退藏密機
退藏密機 ^767a10

問。密言密機是一是兩。
答。此經標首謂之密因。
密在汝邊言詮莫及。
退藏領納是第一機。
前此披陳已為剩說。
other:: 
## 憍陳那等各說圓通
憍陳那等各說圓通 ^767a18

問。各證圓通從無優劣。
何勞選擇獨事耳根。
答。深入一門音聞為最。
自餘方便七大圓融。
處入界三本如來藏。
故各各說盡圓通門。
other:: 
## 識心圓明入圓成實
識心圓明入圓成實 ^767a26

問。三界萬法唯識唯心。
慈氏圓通何反不取。
答。依他徧計三性宛然。
但可條分。未為最上。
華嚴六相雖定宗乘。
慈氏門風尚需一劫。
other:: 
## 都攝六根淨念相繼
都攝六根淨念相繼 ^767a34

問。觀音勢至分座蓮#CB15131;。
淨土一門豈非上乘。
答。隨其心淨佛土自淨。
六根攝入已證圓通。
但此想因未能離念。
豈如亡所聞盡覺空。
other:: 
## 從聞思修入三摩地
從聞思修入三摩地 ^767a42

問。達耳謂聞。著心謂思。
治習謂修。名為三慧。
准瑜伽說。聞屬三賢。
思判加行。脩成十地。
二者孰是。答。雖稱三慧統貫一門。
聞性圓明曾何漸次。
有初有漸。但於聞中先後涉入。
層梟而言。不必裂段。
擬合思修彰三慧名。
失一門解。
other:: 
## 入流亡所
入流亡所 ^767b2

問。入流成覺前有偈言。
此云入流應無二義。
答。准雲棲解入法性流。
如偈所稱返聞自性。
other:: 
## 生滅既滅寂滅現前
生滅既滅寂滅現前 ^767b14

問。入流亡所是聞聞理。
聞所聞盡聞不聞理。
覺所覺空不聞聞理。
空所空滅不聞不聞。
於理是否。答。說理即得寂滅現前。
更是何理。問者一喝。
答老僧耳聾。
other:: 
## 聞熏聞修金剛三昧
聞熏聞修金剛三昧 ^767b20

問。熏是熏習。修是修證。
現取音聞。何稱如幻。
答。聽不以耳。亦不以聲。
幻法幻人離情絕謂。
覷驢覷井同道方知。
不是目前音響所及。
other:: 
## 三十二應
三十二應 ^767b28

問。本菩薩身三十二應。
為是報身。為是化身。
答。如水中月。應物現形。
報化非真。是名如幻。
other:: 
## 十四無畏
十四無畏 ^767b36

問。無作妙力施與無畏。
事類相感得思維否。
答。觀音入理各以類求。
無畏功德亦以類應。
離目坎耳不熱不濡。
慈能止殺。空能銷堅。
明能破暗。根身圓淨誰作賊媒。
塵境全除不亡何待。
權實二智成女成男。
福慧並圓。一多互攝。
表此義類理事相符。
故與眾生合其悲仰。
other:: 
## 四不思億
四不思億 ^767b42

問。頭目手臂影現眾多。
如響應聲有感斯赴。
為神通耶。為法爾耶。
答。持名誦呪總屬音聞。
八萬四千尋聲赴感。
莊嚴勝淨微妙難量。
擬議推求固所不逮。
other:: 
## 大地山河俱時不現
大地山河俱時不現 ^767c8

問。萬象森羅云胡不現。
答。一時清淨寶網交光。
大地山河何從安著。
問。梵唄自然憑誰宣說。
答。妙音圓徧彌亘十方。
耳入通玄理合如是。
other:: 
## 文殊說偈
文殊說偈 ^767c16

問。耳根證入契理契機。
捨觀音門豈無方便答。
二十五行觸處現圓。
官不容針。私通車馬。
other:: 
## 聖性初心
聖性初心 ^767c24

問。聖性初心云何分別。
答。彼聖位中逆順皆通。
二十五門何勞選擇。
初心方便遲速不同。
清淨音聞淺深懸契。
other:: 
## 安立道場
安立道場 ^767c30

問。道場莊嚴表何勝相。
答。悲念末法度彼沉淪。
故此攝心理事兼舉。
other:: 
## 三無漏學
三無漏學 ^767c38

問。淫怒癡性即是佛性。
何三無漏以戒為基。
答。增上慢人作過量語。
非毀禁戒。祇益自欺。
毗柰耶法根本最先。
定慧義兼。故不重釋。
other:: 
## 淫妄愛見
淫妄愛見 ^767c44

問。愛見同坑。淫妄何別。
答。淫由愛生。妄逐見起。
以是兼說愛見成河。
other:: 
## 結界持呪
結界持呪 ^768a4

問。十方諸佛同一呪心。
惟此密因將為無上。
答。陀羅尼義不可思維。
觀音妙力說種種呪。
現種種相。等無有異。
other:: 
## 四十四心
四十四心 ^768a10

問。一生取證不歷僧祇。
云何復問增進漸次。
答。信住行向并十地名。
摩竭會中原所演說。
始從兜率暨升妙光。
是一生耶。是累劫耶。
other:: 
## 眾生世界
眾生世界 ^768a18

問。眾生世界前已略言。
此復繁稱。旨歸何屬。
答。將明等妙先釋眾生。
生佛同原本無差別。
此有所有非因所因。
方位遷流。以故合說。
other:: 
## 非真求復
非真求復 ^768a26

問。一處休復圓通妙門。
何乃求真復成非相。
答。纔有一毫眼著金屑。
動念即失。舉心即乖。
other:: 
## 窮十二變
窮十二變 ^768a34

問。六境六情旋流不止。
云何修證還得出離。
答。因聲有色。因動有聲。
聲不自聲。誰為動者。
other:: 
## 刳其正性
刳其正性 ^768a40

問。云何漸次刳其正性。
答。眾生淫欲而正性命。
斷除三毒淫為最先。
other:: 
## 即獲無上
即獲無上 ^768a46

問。違其現業即獲無生。
乾慧以前便齊八地。
是漸次不。答。雲棲謂指圓頓行人。
然約漸次在因地中。
且待增修後證果位。
other:: 
## 從真妙圓重發真妙
從真妙圓重發真妙 ^768b4

問。一真法界直入全超。
十信位中如何重發。
答。自乾慧地已證一真。
初增信心重重顯發。
大悟小悟閱歷不同。
根本智齊乃彰差別。
other:: 
## 迴佛慈光向佛安住
迴佛慈光向佛安住 ^768b12

問。信住行向標位各殊。
云何十信已列住名并迴向義。
答。十波羅蜜勝槩全彰。
如來乘中不妨兼舉。
迴自佛來。向從我往。
交光涉入何所住耶。
other:: 
## 四加行位
四加行位 ^768b20

問。天台加行位列小乘。
云何此經在十向後。
答。彼彰通教。此說圓門。
理非一指。詞無定科。
即小乘名顯大乘法。
other:: 
## 如來逆流菩薩順至
如來逆流菩薩順至 ^768b28

問。順行而至次歷僧祇。
如來逆流是名何等。
答。地前諸位以次而遷。
擬陟修途豈容蹵至。
如來妙應赴感隨機。
衣垢脫珍曲垂方便。
other:: 
## 是覺始獲金剛心中初乾慧地
是覺始獲金剛心中初乾慧地 ^768b36

問。初乾慧地連綴上文。
撿原疏中指科不合。
答。從初乾慧具足大心。
歷五十五功行始備。
位同大覺故名等覺。
此正所謂金剛後心。
other:: 
## 名大方廣妙蓮華王
名大方廣妙蓮華王 ^768b44

問。稱大方廣原本華嚴。
妙蓮華王具法華旨。
經兼二義得此稱耶。
答。天台賢首各定一尊。
楞嚴會中出門合轍。
other:: 
## 斷除六品微細煩惱
斷除六品微細煩惱 ^768c4

問。溫陵解謂。九品煩惱斷除其六。
自餘三品佛果全除。
蓋此已證大乘地位。
不從欲界前六品也。
此說是否。答。審除微細先獲法身。
豈至今時纔登二果。
頓悟禪那經有明誨。
溫陵理勝。不足疑矣。
other:: 
## 六道七趣
六道七趣 ^768c12

問。六道七趣本無所有。
為勝為劣。得非妄耶。
答。依世間法安立假名。
倘未出離升沉宛在。
想聰情鈍稱此可知。
other:: 
## 生從順習死從變流
生從順習死從變流 ^768c22

問。儒典所傳遊魂為變。
此云變流。旨頗合否。
答。少壯遞遷皆由順習。
形哀物變輪轉環流。
儒佛所稱。是皆同旨。
生死交流輪迴不已。
阿誰取證出此蓋纏。
other:: 
## 有十種仙
有十種仙 ^768c30

問。遊仙一類不載他經。
此獨詳明檃括何旨。
答。秦皇漢武本好神仙。
黃老失傳。多溺其說。
有形終盡去天尚遙。
倘聞佛言廢然知返。
問堅固交遘。答。一身坎離自為牝牡。
非云金液窮極淫機。
other:: 
## 于無盡中發宣盡性
于無盡中發宣盡性 ^768c38

問。云何為盡云何無盡。
答。不盡空理故云無盡。
然已窮空故云為盡。
于窮空處如存不存。
于不盡處若盡非盡。
既已窮空故名非想。
然不盡空故非非想。
other:: 
## 有無二無無二亦滅
有無二無無二亦滅 ^768c48

問。依中道智無二亦無。
非有非無作何揀別。
答。已離四句不著二邊。
空色兩亡形言都盡。
豈諸戲論所能及耶。
other:: 
## 此十方空悉皆銷殞
此十方空悉皆銷殞 ^769a8

問。虗空銷殞世界都忘。
即此道場何處安立。
答。迷妄成空。依空立界。
或起或靜。為異為同。
既爾發真銷滅自盡。
別行一路只在目前。
毫端寶剎微塵法輪。
惟證乃知。非公境界。
other:: 
## 五陰主人
五陰主人 ^769a16

問。五陰既盡誰為主人。
強作主人何由陰盡。
答。住名主人理無遷變。
前云五蘊本如來藏。
豈彼逃匿名蘊空耶。
other:: 
## 五陰區宇
五陰區宇 ^769a26

問。色為堅固豈有說乎。
答。色塵留礙是堅固義。
劫有分段#CB15092;刻成形。
問受為虗明。答。受由見起仗此虗明。
察察為知方能領納。
問想為融通。答。想濫十方融通三界。
自生煩惱。此為其端。
問行為幽隱。答。諸行遷流幽隱難辨。
剎那起滅是眾生根。
問識為顛倒。答。識情顛倒去後來先。
生死迴流命光飄忽。
問五十陰魔。答。種種魔事各以類從。
五陰未空不離五濁。
other:: 
## 得意生身隨往無礙
得意生身隨往無礙 ^769a34

問。十身具足乃獲意生。
受陰乍離何遽得此。
疏分利鈍是果然耶。
答。譬如寱語中非所期。
定力現前偶然暫得。
非謂圓頓已足十身。
遂與聖賢同證果位。
說利說鈍經旨未然。
other:: 
## 一倫生死首尾圓照
一倫生死首尾圓照 ^769b2

問。首尾生死何云一倫。
答。生死遷流都屬妄想。
一期倫次自為始終。
想陰既離了知不實。
此煩惱障應念而空。
other:: 
## 行陰十種
行陰十種 ^769b12

問。六十二見教相條分。
今行陰中十種外道無因徧常以及涅槃。
成六十二。疑即此也。
答。准教乘說別有指科。
總之不離斷常二見。
今經所說名數相符。
以此倫彼亦無不可。
other:: 
## 邪魔外道
邪魔外道 ^769b20

問。邪魔外道深淺不同。
五十種類作何次第。
答。色屬形有。易感羣邪。
受為領納。魔入心腑。
想轉幻忽。魔來附人。
行雖擾動外道幽清。
識涉勝流直趨小乘。
如是次第種種不同。
毫釐有差天地懸隔。
other:: 
## 諸根互用
諸根互用 ^769b30

問。現前六根互用開合。
從乾慧地直至如來。
一生取證經旨合否。
答。六根互用證圓通門。
五蘊銷亡入如來地。
前後互顯一路涅槃。
不歷僧祇如是如是。
other:: 
## 生因識有滅從色除
生因識有滅從色除 ^769b40

問。云何識生云何色滅。
答。命根不斷捨生趣生。
以致形有由細及麤。
堅礙銷亡歷受想行。
次第寂滅從麤入細。
生自順出。滅從逆入。
other:: 
## 理則頓悟事非頓除
理則頓悟事非頓除 ^769b48

問。理事一揆何分頓漸。
答。因次第盡修證不無。
乘悟併銷汙染不得。
分頓分漸。非實兩途。
大修行人理事兼到。
other:: 
## 持經功德
持經功德 ^769c8

問。佛說法已較量經功。
為持一經。為轉全藏。
答。依文解會食飯不消。
故紙堆頭轉多理沒。
密因了義一句全提。
首楞嚴王只在這裏。
楞嚴答問〔終〕
 ^769c16
