
xu:: 
#  No. 923-A 重刻止觀義例隨釋序
No. 923-A 重刻止觀義例隨釋序
毗陵師所作止觀義例者。
結張教網之宏綱。
闔闢觀門之要樞。
若夫殷王網。解三置一面。
括三止觀別。安一止觀總。
捕清涼方命鳥矣。
又猶朱#CB15179;門。
旁三正一方。後有等三門。
首無生一門。透覺範了事漢矣。
嘗撿彼林間錄援引斯文。
喻如官路土。私人掘為像。
智者知路。土凡愚謂像生。
後時官欲行。還將像填路。
像本不生滅。路亦無新故之語。
謂古佛偈曰。若非範公擇法眼瞭然。
豈能知毗陵師之為古佛再來也哉。
且宋文潞公彥博固為當時鴻儒。
往龍安寺聽僧唱彼偈。
有省歸佛。集十萬人為淨土會。
臨終安然念佛而化。
備載蓮宗寶鑑。至若大明天鼓居士宗肇撰天樂鳴空集。
又引稱古佛偈曰。
其末云。前佛後佛同指眾生分中。
生死法內全是無生之法。
何不悟而甘受生死。
更欲舍生死別求無生。
轉益迷倒矣。然則斯文非獨為一家。
實是天下大例也。
溫州永嘉從義處元二公師父。
繼忠法門之難兄難弟也。
義神智纂要之於前。
元僧正隨釋之於後。
兩籍擅美盛行于世。
然而義附假名。元從扶宗。
連枝既分。#CB08464;牆禍起爭鋒筆舌。
然此隨釋流傳榑桑多歷年所。
台家講學為難解文。
所以難者無他。以有烏鳥焉馬之三寫。
甲由田申之一畫錯故。
余以短才讎挍差違。
如其夏五漏月之流不敢輕加。
若彼三豕渡河之訛大概是正。
以付梓人。斯書釋主操觚於大宋崇寧三年閼逢涒灘夏五月初八日。
閣筆於翌歲旃蒙作畺仲夏休日。
愚亦偶爾肇挍。于日本寶永改元甲申五月望日畢事。
于今茲乙酉皐月中澣支桑。
年間相去六百有一歲也。
法運循環枝幹合契。
信是三寶因緣不可思議者也。 ^122a7

勅定　融通妙宗攝州平野大源山大念佛寺裏沙門　秀雲　書止觀義例隨釋
〔并序〕
author:: 永嘉沙門　處元　述
xu:: 
# 序
 ^122b20

敘曰。荊谿尊者輔行記數百萬言解止觀文。
明如白日。常慮後學未曉大猷。
是故舉其宏綱。撮其樞要。
例出一部大旨總為七科。
使苦心聽習之徒。
妙解益明妙行斯立。
此義例之所由作也。
聖師之意雖爾。奈何末世人根昏鈍。
鮮有知機妙達之者。
止觀之文。輔行之記。
既其不了。義例之設抑亦徒施。
不有解釋義何由顯。
昔四明法智大宗師盛化當時頗多製述。
斯文不記者。豈非以有待之身不及此耶。
法智既滅。事筆削者間或有焉。
解釋斯文未之有也。
予嘗有志於此。以董眾駕說未暇及之。
比因退居。日課之外方思秉筆以酬夙昔之志。
適會同宗講人遠寄其所謂義例纂要者請予藏否。
於是乎馨鑪啟卷詳讀。
移時不覺。歎曰。嗚呼斯人也。
引文銷文時或有得。
若乃文之大旨未之知也。
且如以初乘觀法性德之境為真如理觀修德之境。
為唯識事觀。點胸自大謂少人知。
此既狂妄餘安足論。
況又破句消文謬改文字。
此不預舉下文當見矣。
予不敏輒事解釋。
命題曰止觀義例隨釋焉。
葢取諸大論隨釋大品般若之類也。
其間引文或與纂者有所同者。
以所引之文祖師之文也。
祖師之文天下之公器也。
豈彼得引予不得用邪。
請觀釋義與彼天殊。 ^122b34

時大宋崇寧三年甲申夏五月初八日東谿草堂序
other:: 
# 隨釋

orig::  ^122c34

止觀義例
commentary::  ^123a6

釋曰。此之首題文乃從略。
具存應云摩訶止觀義例。
若從舊本應云圓頓止觀義例。
章安再治。去圓頓名。
安摩訶稱者。以摩訶名含三法故。
何者。梵語摩訶。華言大多勝也。
夫大也者。般若妙德體周法界。
畢竟空也。多也者。
解脫妙德具一切法。
不思議假也。勝也者。
法身妙德性一切法。
勝二邊故。妙中道也。
此之三法。分別有三。
體非三也。舉一即三。
舉三即一。非三非一。
不可思議。此之名以冠止觀。
則顯若止若觀皆具此三。
是則一止而三止。
一觀而三觀。無非三德祕密之藏。
又應了知。止非定止觀非定觀。
止觀名別而體不殊。
是故止觀二非二。
為治散病說名為止。
為治昏病說名為觀。
當知只一三千為止觀耳。
吾祖智者聞之於靈鸞。
悟之於大蘇。說之於玉泉。
乃此止觀法門也。
章安再治。題曰摩訶。
以顯三德。止觀便故。
舊題圓頓。義乃通途。
以一二三四五乃至無量皆圓頓故。
不如摩訶直顯三法。
是故改也。所言義例者。
義之一字不可輕釋。
包五略。含十廣。妙解妙行自行因果化他能所乃至同歸三德密藏。
方盡義之一字也。
纂者但云。義者止觀所以。
其言落漠全無所歸。
應知荊谿尊者欲明此義。
乃作七科例之。俾今行者達五略十廣乃至旨歸。
以成妙行由茲成佛。
豈輕易而言哉。所言例者。
此乃法春秋左傳之謂也。
傳有總例大例凡例等。
斯文七例即大例也。
梁肅統例即總例也。
斯文之下凡例甚多。
如云凡列章門。有對自開合。
有對他開合等。例者類例也。
此以一部總為七例。
總中之別例亦多矣。
是故解釋此題不可率爾也。
orig::  ^123a8

天台沙門湛然述
commentary::  ^123b18

釋曰。天台。山名也。
乃行道著述之所也。
或稱毗陵維桑之地也。
沙門。翻勤息。湛然。
尊者名也。述謂撰述。
皆如常說不復委釋。
orig:: 第一所傳部別例第二所依正教例第三文義消釋例第四大章總別例第五心境釋疑例第六解行相資例第七喻疑顯正例
commentary::  ^123b20

釋曰。此之七例通而言之。
篇篇莫不皆為破迷情。
顯正理。成妙解。立妙行。
別而言之各有所主。
故云所傳部別乃至喻疑顯正。
入文自見矣。
other:: 
## 第一所傳部別例者

orig::  ^123b34

○第一所傳部別例者
commentary::  ^123b40

釋曰。此標章也。言所傳者。
師資相承非任臆說。
故云所傳。今文乃指天台大師傳於南嶽三種止觀中圓頓之一以為所傳。
非漸．不定。故云部別。
orig::  ^123b42

總指一部以為圓頓佛乘正行之大體也。
commentary::  ^123b48

釋曰。荊谿之意。恐讀文者以見部中有漸．
不定．圓頓之說。謂有異途。
是故特云總指一部以為圓頓佛乘正行之大體也。
圓頓佛乘者。法華開顯三千實相也。
以此為行方為正行。
未開顯前。偏小諸行皆邪行也。
言大體者。如人一身雖有手足支分。
身為大體。故以圓頓而為大體。
餘二支分耳。纂者以大綱釋大體。
於義疎也。
orig::  ^123c2

大意文初雖有數處三止觀結。
但汎爾借名結義。
非為即為三種行相。
commentary::  ^123c16

釋曰。此釋疑也。恐人疑曰。
若此一部唯是圓頓佛乘正行者。
下文何故而有三種止觀邪。
是故釋云。大意章初發大心文等雖有數處三止觀結。
但是汎爾借三止觀之名。
結發心等文。成三止觀之義。
非為即為三種行相。
學者應知尚即非為成圓頓行相。
豈餘二邪。以圓頓行相須具二十五法以為方便。
十境十乘修發相方成故也。
言數處者。自三已上乃至於九皆曰數也。
言汎爾者。汎濫通途之義也。
爾。語詞也。言非為者。
不也。荊谿意云。通途借名結義而已。
不為便成三種行相。
纂者指此為字誤。
乃云須云非謂。此謬改也。
然不獨纂者謂誤。
自昔講人淺識之者。
不善究理莫不皆然。
非新說也。
orig::  ^123c20

以大意中文略意廣。
故用三一收束結撮。
應知部內意唯在頓。
commentary::  ^123c44

釋曰。此文釋出大意章中用三止觀之意。
何故用三止觀結邪。
以大意章開為五略。
則一章五略其文略也。
其意廣者。五略既是自行因果化他能所。
同歸大處攝下九廣。
自行因果化他能所同歸祕藏。
故意廣也。天台大師恐尋讀者追逐發心大行等一一文相。
心多異緣忘失其本。
故用三一收束結撮。
雖用此三但是汎爾。
此部正意唯在圓頓。
言三一者。三是漸次．不定．圓頓。
一乃義含於三。應知一乃是通。
三即是別。非別有法也。
荊谿門下有僻解師。
不達此意。便謂三外復有頓頓一觀。
故謂圓頓為漸頓觀。
此僻喻疑顯正中破下文自見矣。
言數處文者。即發大心修大行中各有數文故也。
發心中云。發菩提心即是觀。
邪僻心息即是止。
此用一止觀結也。
又顯是中約四諦發心中云。
上來所說既多。今以三止觀結。
又四弘中云。若解此心任運達於止觀。
無發無礙即是觀。
其性寂滅即是止。
此亦一止觀結也。
又修大行中第四三昧文有四科。
一約諸經。二約諸善。
三約諸惡。四約諸無記。
此四科後用三止觀結云。
復次但約最後善明隨自意。
此是次第意。最後善者。
展轉比較乃至佛界。
此漸次結也。又云。
若善惡俱明隨自意。
即是頓意。此圓頓結也。
又云。若約襵牒之善明隨自意。
此則不定意。此用不定止觀結也。
言襵牒者。只是前二用漸發頓。
用頓發漸。故云襵牒。
本文尚多。略舉此耳。
orig::  ^123c48

故序中云。大意在一頓。
以略冠廣不可差殊。
又示處中云。圓頓文者。
如玉泉寺所記。
commentary::  ^124a48

釋曰。此引證也。意云。
十大章中大意一章。
文有五略居九廣首。
大意之中雖用三種止觀。
意只在於圓頓。以總冠別。
以略冠廣。不可差殊。
言示處者。指文處也。
章安止觀序云。次第禪門合三十卷。
今十卷成文。法慎私記者是六妙門禪。
以不定意歷十二禪。
謂四禪四空四無量及六度等諸法門。
陳尚書令毛喜請大師出者是。
圓頓文者。大隋開皇十四年四月二十六日荊州玉泉寺說。
章安自說所記者是。
既云圓頓文者。玉泉所記。
故知此部唯是圓頓。
其僻解師那云是漸圓耶。
orig::  ^124b4

下文雖有四教八教。
思議不思議。相待絕待。
皆為顯於圓頓一實。
commentary::  ^124b24

釋曰。下文者。指序已下。
序與正說皆是圓頓。
雖有思議相待。皆為於不思議絕待。
無見文中有相待等言。
便謂即是漸圓觀也。
orig::  ^124b28

故大車文中以思議相待等而為僕從。
實相妙理以為車體。
無漏妙觀以為白牛。
自餘諸法皆莊嚴具。
commentary::  ^124b34

釋曰。引此文者。意證摩訶止觀乃是法華開權顯實絕妙止觀也。
豈有圓頓更過於此。
如何僻解謂為漸圓。
別立華嚴兼別之教為頓頓觀。
言故大車文中者。
乃是十境一一皆用十乘。
十乘文後皆引法華大車諭證。
初陰境後其文最詳。
然其所引對當不過妙經文句及輔行。
今具引之。輔行云。
其車高廣。不思議境也。
幰葢慈悲寶繩交絡。
即發心也。安置丹枕枕有內外。
若車內枕。休息眾行。
即安心也。若車外枕。
或動或靜也。動靜只是通塞義也。
其疾如風。即破無明。
是破徧義也。始自白牛終至平正。
道品義也。又多僕從。
即正助也。遊於四方。
即次位也。安忍離著。
在次位之初。安忍只是忍於五品違順二境。
令入六根。離愛只是離六根中相似法愛。
又次位者只是行之所階。
恐行者生濫。故於次位中別出五品六根清淨勸勵行者。
令離障離愛。故知前七正明車體及以具度。
後三只是乘之所涉。
若無所涉運義不成。
是故十法通名大乘也〔全文〕。
言實相妙理以為車體者。
初乘觀法不思議境也。
無漏妙觀以為白牛者。
調道品也。思議相待為僕從者。
對治助開也。自餘諸法皆莊嚴具者。
即發菩提心巧安止觀識通塞也。
然就文對當義雖若此。
善用觀者於一一乘莫不具十方為得旨。
問。凡引證者必依佛經及以諸論為生信故。
今文引證不過只引止觀序文及以正說以為此文誠證。
如何生人信耶。曰。
夫議論者乃有二焉。
一者若與他宗論議。
須引佛語及論文等。
此如金剛錍對賢首宗。
但引涅槃．華嚴等文。
今只與本宗議論。
故不引他。何者。以僻解師解邪辟。
乃是荊谿門人久受陶鑄且不敢非本宗。
況智者聖師親聞親證。
如所聞而修。如所修而證。
如所證而說。煌煌盛化敢不信耶。
是故只引其所聽文為誠證耳。
orig::  ^124b38

故知此部更無他趣。
commentary::  ^125a4

釋曰。此總結也。指摩訶止觀一部五略十廣。
從始至終無非圓頓佛乘正行。
此外更無其他意趣。
此亦密斥僻解師也。
other:: 
## 第二所依正教例者

orig::  ^125a6

○第二所依正教例者。
commentary::  ^125a12

釋曰。此標章也。標於所依以顯能依。
能依乃是五略十廣妙止觀也。
所依乃是開權顯實扶律談常之二經也。
此二相須方名正教。
末世非此乃邪教也。
此自為一例。
orig::  ^125a14

散引諸文該乎一代。
文體正意唯歸二經。
一依法華本迹顯實。
二依涅槃扶律顯常。
以此二經同醍醐故。
commentary::  ^125a22

釋曰。此的指止觀唯依法華．涅槃。
言散引諸文者。此非撿閱思量援引之謂也。
乃是吾祖智者聖師妙證諸佛化導根源。
若舒若卷只在一念。
登高座時以慈悲心安無礙辯說此止觀。
任運與佛五時八教小乘大乘權實偏圓宛然符合。
故云散引。不同世間人師著述之際。
搜撿經論牽引證據。
操觚臨紙軋軋如抽。
為散引也。言該乎者。
該羅也互也。一代者。
始自成道終至涅槃。
一期事畢故云一代。
代者更謝也。言文體正意者。
乃指止觀一部之文文之主質故云正體。
唯歸法華涅槃二經。
法華則本迹顯實三千實相。
涅槃則重施戒律扶之顯常。
此且釋於標文。下文當再釋出矣。
orig::  ^125a26

所以釋名論待論絕。
乃至偏圓文中具引蓮華三喻。
釋名。顯體具用光宅四一。
即是實相為行正體。
況諸境十乘皆以大車為喻。
commentary::  ^125b2

釋曰。上文既標云唯歸法華．涅槃二經。
今文先釋唯歸法華之意。
故止觀十章釋名一章。
既用相待絕待二妙釋止觀名。
故知即是開權顯實之止觀也。
如何僻解謂漸圓耶。
偏圓文中既具引蓮華三喻釋止觀名。
一代時教獨有妙經取喻蓮華。
故云為蓮故華。華開蓮現。
華落蓮成。喻於如來出世本意為實施權。
開權顯實。廢權立實。
故知止觀絕妙無過。
顯體具用光宅四一者。
一即一實之道三千實相也。
即是以法華三千實相為行正體也。
況諸境十乘皆以大車為喻者。
大車即是譬於法說十乘觀法。
此即止觀文體正意歸法華也。
此直出文意竟。 ^125b8

次重引文消釋者。
十大章中第二釋止觀名自有四科。
一相待。二絕待。三會異。
四通三德。故云釋名論待論絕。
乃知止觀是法華絕妙之行也。
言乃至偏圓文中具引蓮華三喻釋名者。
此自為五。一大小。
二半滿。三偏圓。四漸頓。
五權實。於權實中立權科中略為三意。
一為實施權。二開權顯實。
三廢權立實。如法華中蓮華三譬。
諸佛即以一大事出世。
元為一實止觀而施三權止觀。
權非本意。意亦不出權外。
只開三權止觀而顯圓頓一實止觀等。
故云蓮華三喻也。
言乃至者。次第應須體相攝法。
越此二科故云乃至。
言顯體具用光宅四一等者。
追用第三體相文也。
此自為四。一教相。
二眼智。三境界。四得失。
此四而與四一義同。
教相教一也。眼智行一也。
境界理一也。得失人一也。
所以引此四一者。
顯此止觀以開權實相而為體也。
以光宅師釋法華中開顯之文用四一義。
前釋名中既用蓮華三喻。
今體相文還用四一顯體。
則若名若體無非法華絕妙止觀。
所言一者。實相獨立能一一切。
故言一也。四一之名元出光宅。
天台和舊亦用四一。
四數雖同。其義碩異。
光宅立果一．因一．教一．人一。
天台廢果一之名而立理一。
若無理者諸法無本則同魔事。
光宅立因一。天台廢之而立行一。
因語單淺不包於果。
天台特立行一其義則遠。
以行始為因終為果故也。
教一．人一名同於舊。
光宅既以法華為萬善同歸。
不談佛性常住。而與天台四一釋義天地相懸矣。
orig::  ^125b30

故生起文末總稱歎云。
積劫勤求。道場證得。
身子三請。法譬三說。
正在茲乎。
commentary::  ^125c34

釋曰。此乃引佛因果及以法華稱歎止觀妙極無過也。
積劫勤求。勤此止觀因也。
道場證得。證此止觀果也。
身子三請。請此止觀也。
法譬因緣三周所說。
說此止觀也。正在茲乎者。
在此圓頓絕妙止觀。
如何僻解謂漸圓耶。
言生起文末者。止觀觀陰入境十乘文初有二。
初法。二喻。喻者舉大車也。
初法中有六。初列十法。
二生起。三舉喻。四稱歎。
五廣解。六總結。稱歎之文在舉喻後。
而言生起文末者。
一者隣近故也。二者稱歎。
本歎十法。是故但云生起文末也。
言積劫勤求者。有近有遠。
近指大通。遠指本行菩薩道時。
道場證得亦有近遠。
遠指本娑婆國成佛。
近指今日寂滅道場。
止觀既是智者所說所行。
稱歎理應兼具本迹。
orig::  ^125c38

是知四種三昧皆依實相。
實相是安樂之法。
四緣是安樂之行。
證實相已。所獲依報名為大果。
起教只是為令眾生開示悟入。
旨歸只是歸於三軌妙法祕藏。
所以始末皆依法華。
commentary::  ^126a16

釋曰。上文以佛因果及身子請等。
皆妙止觀而歎十乘。
今明四種三昧。皆依實相。
皆修十乘。能成佛果。
是語修因能至果也。
言是知者。連上綴下之詞也。
意云推佛勤求證得。
由是而知。四種三昧皆可修之以取佛果。
言四種三昧者。此通四教。
今的在圓。不通餘也。
常行依般舟觀佛立。
常坐依文殊說問觀三道。
半行半坐依法華方等歷誦經持呪等。
非行非坐依占察歷善惡無記等。
四行雖殊實相無別。
故云皆依實相也。
然應了知。文中雖則通舉四種三昧。
今文之意為成法華妙行耳。
問。今摩訶止觀十乘十境初觀陰入專依常坐。
以九十日為期。如何即是法華三昧耶。
答。此有二意。一者依開顯故無非法華。
二者天台大師以開權顯實三千妙體入常坐中用。
故令常坐成法華行。
譬如聖王統王天下。
隨所至處莫不為尊。
莫不為主。近取此譬可決疑也。
言實相是安樂之法者。
夫言實相者必含三諦。
故無量義經云。言實相者謂無相也。
無生死之相。無涅槃之相。
無相亦無。故言無相。
無生死則無有相。
無涅槃則無無相。
雙遮二邊即中道。
無相亦無即是中道。
雙照二邊無中道也。
三一圓融是祕密藏。
名大涅槃。故云是安樂之法也。
梵語涅槃。此翻安樂。
此安樂法即是所觀之妙理也。
四緣是安樂之行。
即是能觀之妙行。
始自名字之初勤而修之。
得入五品及以六根。
皆安樂之行也。此行成就得入初住。
名證實相。證實相已分獲三身。
正報轉也。所獲依報實報之土。
亦名為大果。身土不二皆名大果。
此約法身受報而說。
非生身得忍菩薩也。
是故五略謂之大果。
大章謂之果。報大果已。
必有能扣之機。應則起五時之教。
乃至能令眾生開示悟入佛之知見。
五略謂之裂網。大章謂之起教。
旨歸只是自行化他皆歸密藏。
故云歸於三軌等也。
五略謂之大處。大章謂之旨歸。
原始要終無非法華。
如何僻解謂為漸圓之觀。
豈非抑剉法華超八之教耶。
orig::  ^126a24

此即法華三昧之妙行也。
commentary::  ^126b44

釋曰。此總結止觀一部咸歸法華而為所依也。
言法華三昧者。登圓初住也。
云妙行者。名字五品十信也。
一部之意唯欲斷送行人入清涼池初住而已。
自此已去非不修觀。
但位至此任運流入。
不須云也。
orig::  ^126b46

次用涅槃者。雖依法華咸歸一實。
末代根鈍若無扶助則正行傾覆。
正助相添方能遠運。
commentary::  ^126c8

釋曰。此明止觀一部唯歸二經中用涅槃意也。
雖依法華咸歸實相。
此土濁惡神根昏鈍見煩惱重。
由聞法華顯實之語。
便謂一切無非實道。
有何持戒及以破戒。
有何善道及以惡道。
見持戒者指目而笑謂為小乘。
見破戒者尊而奉之謂為上達。
亡法身。失慧命。若不扶律尚失人天之身。
無上佛道安可期耶。
是故涅槃重施戒律絲毫不濫。
用以扶助功莫大焉。
是故二經同味。又復應知。
此為成觀但取同邊。
文句記釋故廣分別。
一十六句有異法華。
須知用與各有趣向。
不可用彼來妨此文。
orig::  ^126c12

佛化尚以涅槃為壽。
況末代修行非助不前。
故扶律說常以顯實相。
推功在彼。
commentary::  ^126c32

釋曰。此文舉況明用涅槃意也。
如來法王在世。盛化嘉會之徒尚有執實而迷權者。
是故垂終重施戒律以救慧命。
故云為壽。況乎滅後人根轉鈍邪見熾盛。
若不用助。一實之道安可行也。
orig::  ^126c36

故正用法華。意顯圓常二經齊等。
commentary::  ^126c44

釋曰。既云正用法華。
則知傍用涅槃以為助道。
若乃助即正道。亦何傍正之有。
約鈍根說。用助道人則有相添傍正之事。
二經齊等者。同時同味也。
此一節文總結止觀一部。
文體正意唯歸二經矣。
other:: 
## 第三文義消釋例者

orig::  ^126c46

○第三文義消釋例者
commentary::  ^127a6

釋曰。文者止觀一部能詮文也。
義者文下所詮之所以也。
謂五略十廣十境十乘之義也。
此文義二字乃所釋也。
消釋例之三字。能釋也。
消釋者。如日融冰釋然而泮。
故云消釋。例者已如上釋。
orig::  ^127a8

又更為二。一者詳究文義。
二者消釋體勢。初文為二。
一者詳究文義。二者詳究文相。
commentary::  ^127a16

釋曰。詳究者。詳謂精詳委曲之義也。
究謂根究窮探之義也。
言體勢者。一部之文各有體勢。
雖始終歸於圓實。
而散引諸文各有體勢。
如引小乘文之體勢自歸於小。
通．別．圓等例之可知。
詳究文相者。亦一部之文各有相狀。
詳而究之。
orig::  ^127a20

初為十例。一者引證通局。
如引法華部唯一實。
文敘昔教以為所開。
故部中之文有權有實。
若局證一實則唯引實文。
若通證方便則兼引昔義。
如引法華證漸．不定。
所引四味文之與部。
通局亦然。
commentary::  ^127a30

釋曰。此文例出序中章安引證三止觀文及一部內引證有通有局。
通謂無方不壅。局謂拘局楷定。
言如引法華部唯一實等者。
若不敘昔之麤。將何以顯今經之妙。
故五佛章云。過去諸佛以無量無數方便種種因緣譬喻言詞演說諸法。
是法皆為一佛乘故。
此乃先敘昔麤後顯妙也。
五佛皆然。是故部中有權有實。
言局證一實則引實文者。
經云。正直捨方便。
但說無上道是也。
言若通證方便則兼引昔義者。
證漸．不定也。證漸引經云。
如是之人應以此法漸入佛慧。
荊谿云。既非華嚴教人。
又非諸教入頓。起自鹿苑。
中涉二味。故名為漸。
引證不定經云。若有眾生不信受者。
當於如來餘深法中示教利喜。
不信受者不信圓頓者且以餘深法化之。
圓教是深非餘。藏通是餘非深。
別教次第故是餘教。
談中道故深。或餘或深故證不定。
言所引四味文之與部通局亦然者。
如引華嚴乳味。局則證頓通三。
鹿苑酪味。方等般若二酥。
局則證漸通三。以此三味皆漸教故。
故云通局亦然。
orig::  ^127a38

二者汎引流類。謂引教證觀等。
如引華嚴先照高山。
淨名始坐佛樹。大經從牛出乳。
法華以異方便等。
以證三止觀義。故知教觀漸等名同其義永異。
彼文判教。今以類同。
是故借用。
commentary::  ^127b26

釋曰。此文亦是序中引證三止觀文。
今文謂之汎引流類。
意恐讀者執文濡滯。
故此例出。令知序文引證但是借教證觀耳。
言華嚴先照高山者。
此證頓也。次照幽谷。
此證漸也。次照平地。
此證不定也。以五道等照機雜不定故。
華嚴經中但有三照。
天台開照平地以為三時。
以配涅槃乳等五味。
判一代教。深有致也。
言始坐佛樹者。此證漸也。
佛以一音演說法。
眾生隨類各得解。
此證不定也。說法不有亦不無。
此證頓也。大經從牛出乳次第相生。
證漸也。置毒乳中則殺人。
證不定也。雪山有草。
牛若食之即出醍醐。
證頓也。法華以異方便等者。
四時三教為異方便。
漸．不定也。顯第一義。
證頓也。或云五時八教為異。
如釋籤辨。如此之說并是引教證觀。
汎爾引類。非謂全同。
應知八教中三與三止觀。
其體永異。八教中頓自指華嚴。
漸．不定二寄四時教。
今此三文俱是大乘。
同緣實相。豈得同耶。
問。漸次宗涅槃。不定宗請觀音。
圓頓宗法華。安得同耶。
曰。涅槃既與法華同時同味。
是故同也。請觀音雖部在方等。
從圓實邊及已開顯。
是故同也。又復應知三種止觀被三根性。
則有三部之殊。圓頓則解行俱頓。
漸次則解頓行漸。
不定則解頓行或頓或漸。
皆是圓人。無有異也。
言彼文判教者。指彼玄文以五八等判出法華。
此為類同。故借漸．頓．不定之名。
類同三種止觀耳。
orig::  ^127b34

三者借名申義。謂借權名申於實義。
如引方等斥奪之名。
申今開權絕待之義。
引餘三時類此可知。
於彼即是兼但對等。
於今即成開廢會等。
commentary::  ^127c34

釋曰。此借名申義等。
在止觀第六從假入空破法徧文末。
乃引法華。雖說種種道。
其實為一乘。及引大經。
復有一行是如來行。
大品。一切種智知一切法。
淨名。入薝蔔林不齅餘香。
華嚴。稱為法界等。
今云斥奪之名者。
乃是淨名室內天女訶身子之文也。
故云入薝蔔林中不齅餘香。
天台大師借此之名。
以申摩訶止觀開權妙觀。
故云申今絕待之義。
於彼乃成對小斥奪。
於今乃成開廢會也。
引大品經顯妙止觀。
於彼乃成融通淘汰。
於今乃成開廢會也。
大經一行同時同味。
自可知也。華嚴法界顯妙止觀。
於彼乃成兼別隔偏。
於今乃成開廢會也。
又引諸經顯妙止觀云借權名者。
寄昔教說故云權名。
若約開顯一切皆實。
何權之有耶。言引餘三時者。
鹿苑不預。文勢相從而來耳。
orig::  ^127c40

四者借喻轉譬。如借猪揩金山等論喻忍等。
今借譬止觀等喻是世間物類。
而以隨義轉用。何局本文。
如火一物諸經或時譬瞋譬智。
或用照用燒。以形以性。
若體若用。地水風等為喻亦然。
是故不應局文為定。
commentary::  ^128a20

釋曰。此文例出止觀一部及諸文之下。
凡用諸喻莫不皆然。
言猪揩金山論喻忍等者。
大論文也。論喻忍度。
云若人加惡如猪揩金山。
金體益真。今譬安忍三障四魔。
明靜益盛。言喻是世間物類而以隨義轉用何局本文者。
周易云。近取諸身。
遠取諸物。以至天地江海日月星辰風雲等皆堪為譬。
虗空法界尚可為喻。
況餘物耶。欲人知於用譬在於適時。
不可執一。是故云也。
纂者此中而以之。
以字誤也。應作已字。
今謂不獨謬改文字。
抑亦破句讀文。應讀云喻是世間物類而以隨義轉用。
如何破句復謬改耶。
舉火為譬及地水風等。
文理可見不復云云。
orig::  ^128a28

五者旁引辨異。如諸文用毗曇．成實若證漸初及偏小等。
則名義兼借。如信法二行文初五陰王數同時異時等。
但為辨異。非借名義。
commentary::  ^128b4

釋曰。此文亦是例出止觀一部旁引辨異及諸文之下凡例也。
言用毗曇．成實至名義兼借者。
毗曇有門論也。成實空門論也。
止觀第六破思假中明十六心。
正是初果見道之位。
重慮緣真是修道位。
有門諸論明十五心是見道位。
用十六心為修道位。
二論相破其猶矢石。
今家和會二論俱是。
此如常說。言若證漸初及偏小者。
漸初鹿苑唯小及偏小者。
方等有偏有小。般若有偏無小。
若證此等則名義兼借。
所言借者何也。今明摩訶止觀。
圓破思假。破思惑位。
借此小乘較量次位淺深。
故言借也。言信法二行文初者。
在止觀第五安心中。
彼明凡師教他安心須知二種根性。
一信行。二法行。引薩婆多明此二人位在見道。
因聞入者為信行。
因思入者是法行。
曇無德云。位在方便。
若見道中無相心利。
一剎那發即真。那得判於信法之別。
此亦汎引二論以辨同異。
非用論意。言五陰王數同時異時者。
此文在觀陰入文初也。
有門論說五陰同時。
識陰是王。四陰是數。
心王心數相扶而起。
空門論說識先了別。
次受領納。想取相貌。
行起造作。色為行果。
此但汎引二論以出同異。
非今文意。文意只在觀一念陰以為法界。
豈須同時及異時耶。
orig::  ^128b10

六者開總出別。如四悉五味三假二空。
本文義含開合義徧。
諸門諸教莫不咸然。
commentary::  ^128c4

釋曰。開總出別如四悉等者。
四悉出大論。亦出禪經。
謂之四隨。總別者今略出之。
或總以三藏為世界。
總以通為為人。總以別為對治。
總以圓為第一義。
或以三藏為三悉。
衍門為第一義。或以四時三教為三悉。
法華為第一義。或約四教各有四門。
四門自分四悉者。
有門世界。空門為人。
雙亦對治。雙非第一義。
或約一座。或約一時。
或約一念皆具四悉。
或四悉對位。且如圓教名字世界也。
五品為人也。六根對治也。
初住第一義。藏等三教對位亦然。
如是等教門引用不可悉數。
以本文含如此之義。
是故引用無有窮也。
恐繁其文是故且止。
開合之義從可知也。
五味本文出於大經。
文含相生不定及頓。
如前引證。三種止觀者。
是復有教。教五味對位者。
且如三藏凡夫如乳。
須陀洹如酪。斯陀含如生酥。
阿那含如熟酥。阿羅漢如醍醐。
通．別．圓三對位亦爾。
相生一文總也。天台大師用配五時。
開總出別。故有如上配對之殊。
三假本出瓔珞經．大智度論．小乘成實等論。
小乘則隨事三假。
大乘三教則隨理三假。
隨事三假者。如過去無明行業為因。
父母胞胎為緣。此因成假也。
始於生下。終乎皓首。
相續假也。以生待死豎待滅無之無。
橫待三無為之無。
相待假也。大乘隨理亦無別法。
只指此三如幻如化等。
是隨理也。所言隨者。
以智隨境故名為隨。
藏人根鈍隨事而談。
依生滅智隨三事假。
故言隨事。大乘根利敵對反是。
故云隨理。又約色法者。
且如露柱因緣所成。
因成假也。始自建立迨今受用。
相續假也。終歸敗壞。
相待假也。亦豎待滅無之無。
橫待三無為之無也。
約心亦然。一念心起必假因緣。
因成假也。前念後念念念不已。
相續假也。以今有念對餘無心。
相待假也。亦豎待滅無之無。
橫待三無為之無。
如此之假。豎該五時橫徧八教。
教教四門門門三假。
以本文含故是故引用。
略如上說。性相二空。
所出本乎中論．智論．大品般若。
小乘生法二空出阿含經。
大乘生法二空出金光明．大品般若．中論．智論等。
是則生法二空通乎四教。
性相二空唯在衍門。
三藏教門或可通用性相。
但能觀不同耳。大品二空謂之總空。
以此二空徧空一切。
故云總也。從所空異則有多名。
多名曰別。如十八空等也。
衍門三教。生空即法空。
法空即生空。無二無別。
從惑落邊不無前後。
又生法從所執之境得名。
性相從能執之情受稱。
生境亡處性相觀成。
性相觀成生境則亡。
生法二境既其本融。
性相二空同時而照。
此之二空本文本含開合。
是故引用。義徧四教四門。
莫不皆然。
orig::  ^128c8

七者引用宗要。如引法華權實本迹。
般若加說共不共等。
方等彈斥神力不共等。
隨引一句兩句得彼文心。
若破若立不失部旨。
commentary::  ^129a48

釋曰。法華以本迹開顯為宗要。
般若以融通淘汰身子空生被加說共不共為宗要。
方等以淨名彈斥三乘不思議事神力不共法以為宗要。
故知法華以本迹為宗主。
般若以被加為宗主。
方等以彈斥為宗主。
宗主即文心也。心者如人一身以心為主。
故心為王能統王故。
止觀文中及諸文之下。
凡有引用。或一句兩句得彼文心。
若破若立不失部旨。
故得文心者若操刀得柄不傷手也。
言若破若立者。破則俱為法華所破對帶教也。
立則為成法華妙機言化意也。
纂者云破古立今。
非此中意。
orig::  ^129b6

八者引用儒道。若破若立不違本宗。
略辯異同不在委細。
不以名似將為義同。
是故所引粗爾存略。
commentary::  ^129b26

釋曰。言儒道者。儒謂周孔楊孟百家之說。
道謂李聃之書。故止觀第三攝法文中第六攝一切教中云。
觀心僻越順無明流。
則有一切諸惡教起。
所謂僧佉．衛世九十五種邪見道生。
亦有諸善教起。五行六甲陰陽八卦五經子史。
世智無道名教皆從心起。
及止觀第六從空入假破法徧中明世間法藥。
亦引周孔之教。如此諸說祇可略釋不須委悉。
又止觀云以一其意。
引老子云。天得一以清。
地得一以寧。侯王得一以為天下正。
老子之意唯以陰陽氣得中和合而為一。
故云天得一以寧。
君臣道合亦是得其中和。
故為天下正。豈得同吾教藏通以真理為一。
別圓以中道為一耶。
若破若立者。但是生死之法。
非出離道。安得不破。
若立者。雖小道亦有可觀者焉。
亦可以為佛法先容也。
不違本宗者。本宗唯是一實之道。
豈以儒道能混亂耶。
荊谿恐人泥此文相。
故今略辨同異不在委曲。
言不以名似將為義同者。
老子有云。無為無所不為。
道可道非常道之言。
豈可以此便為真無為之理常住之道耶。
是故名似其義永異。
orig::  ^129b30

九者借名略義。如攝法中及識藥等。
但借其名以示相狀。
若更委釋太成繁廣。
略指上下準例可知。
commentary::  ^129c20

釋曰。借名略義如攝法及識藥等者。
今先明識藥。止觀第六入假觀有三。
謂知病．識藥．授藥。
識藥中有三。一者世間法藥。
二者出世法藥。三者出世上上法藥。
世間法藥指五戒十善等出世法藥。
始從一法增至十法乃至無量法。
出世上上法藥亦從一法增至十法乃至恒河沙數法。
如此之法止可借名以示其相。
豈可一一解釋。若一一釋豈不太繁廣耶。
攝法章中有六科。
謂攝一切理。一切惑。
一切智。一切行。一切位。
一切教。今但舉理智行三。
指上指下。初攝一切理中云。
理是諦法。如上開合徧圓不同。
言如上開合者。文指第三體相四科中第三境界中諸境離合。
此指上也。次又攝一切智中云。
諸智離合如前所說。
如前之言亦指境界中諸智離合。
此亦指上也。次又攝一切行中明慧行行行乃至四弘十八不共及四無畏等。
荊谿云十八不共至下助道中說。
此指下也。又云三三昧．三解脫至第七卷說。
此亦指下也。故云略指上下準例可知。
orig::  ^129c24

十者準例用義。如教證二道本在別教。
今則通用。乃分兩意約證約說。
準望三觀立三止等。
commentary::  ^130a12

釋曰。教證二道吾宗常所談者。
既臨此文不免略舉。
言本在別教者。出地持論解華嚴十地品文。
從部兼之義故有教證。
諸說異同。今則通用者。
不唯在別通四教。
故於四教中教。教乃分兩意。
約證約說。言約證者。
以實有修因證果。
故云約證。乃以約行約證同名為證故也。
言約說者。為初心說一教始終。
乃約教道也。又說佛自證亦名約說。
是則說教說證同名約說。
故云應須先了兩意。
有人消此云。約證只是證道。
約說只是教道。予謂作此釋者但是教證一意。
非兩意也。今引諸文以顯此義。
故玄文中引地持論地相地實。
即約行教證。今謂即此文中約證一也。
又教門方便即教道明義說所證法。
即證道明義。今謂即此文中約說一也。
籤文釋竟乃云。具如止觀第三記。
今為引之。輔行云。
前之兩教教證俱權。
圓教教證俱皆是實。
此竝易明。但別教中教權證實。
意稍難曉。人多迷之。
使此別教其義擁隔。
是故今家借用地論教證二道以消別門。
於中應須先知二意。
一者約行。則地前為教道。
登地為證道。此同今文約證一也。
二者約說。為地前說。
始終屬教。如云真如為惑所覆。
或將十度以對十地。
互不相收等。此同今文約說一也此文中云乃分兩意。
須此屬對。若以約行證道。
約說為教道。乃是一意非兩意也。
問。玄文約行約說各有二意。
籤文解釋固已詳備。
如何却云具如止觀第三記耶。
且如輔行尚缺約說一證道義。
未審荊谿何意。以玄籤為略。
以輔行為具耶。曰。
玄籤四義備。而引地論文略。
輔行引地論文具而缺一約說證道。
荊谿意令讀者講者以輔行而成玄籤。
以玄籤而成輔行。
二文相須文義方足。
輔行雖缺約說證道。
玄籤已具。以彼照此綺文互現。
亦何缺耶。問。前云唯有別教教權證實。
言教權者。約行約說二教權也。
證實者。約行約說二證實也。
可將此文約證為實約說為權否。
曰。不然。今文約證既是自行。
則以約教道為權。
證道為實。約說則以教門方便為權。
說佛自證為實。須了約證約說各有權實。
方曉荊谿立文之意。
問。約說證道。說佛自證被何人耶。
曰。此乃被於別教地前住．行．向人也。
此三位人初心唯聞但中之理在三惑外。
修次第觀破三惑已。
入地所證地地不同。
故有十度以對十地等說。
此說權施。意引下凡入地證實及修次第三觀。
或破見思或破塵沙或伏無明。
圓實機發。如來應之。
故說十地圓融之法被而接之。
機應相扣啐#CB10437;同時獲圓實證。
故住．行．向皆有接入之義者。
三根不同故也。問。
既云約說證道說佛自證。
何不直說已證圓理四十二位而被接之。
而却以別教十地圓融而為接耶。
曰。此住．行．向三根之人。
初心只聞有別十地。
佛今接之。附地以說。
順現習故。說十地圓融之法而被接之。
其實十地具一切地。
寧有缺於四十二耶。
問。天台以五時八教判釋一代聖教靡有遺者。
如何却云借用地論以消別門。
若爾則判釋收不盡耶。
曰。如來教典已到此土及未到者。
無不盡為天台之所判釋。
只如地持論亦為天台別圓二教之所判釋。
而特云借者。以華嚴經弘自有宗。
故借他宗消今別義。
是故云借。非謂判釋之不收也。
問。教證二道既云通用。
應須四教皆具四義。
別教四義已見上文。
四教四義相如何耶。
曰。住前為教道。登住為證道。
此約行教證也。又為初心說一教始終。
約說教也。說佛自證三德涅槃。
約說證也。圓教四義歷然可見。
若三藏中。約菩薩說三祇百劫。
約行教道也。菩提樹下三十四心現前。
約行證道也。又為初心說一教始終。
約說教也。說佛自證二種涅槃等。
約說證也。若聲聞者。
初果已前約行教也。
忍智現前約行證也。
又為聲聞根性說一教始終。
約說教道。說佛自證名約說證道。
問。藏教之中說佛自證。
其相如何。曰。三轉法輪之中證轉法輪是其相也。
何者。如云此是苦我已知。
不復更知。汝應隨我知。
乃至云此是滅我已證。
不復更證。汝應隨我證。
此乃正是引己證他說佛自證也。
三藏既爾。通教四義例此可知矣。
言準望三觀立三止者。
次第三觀出瓔珞經。
影旁空觀立體真止。
影旁假觀立方便隨緣止。
影旁中觀立息二邊分別止。
準例用義大略如此。
orig::  ^130a16

二者詳究文相亦為十例。
一者隨相開合。如三觀四教四悉五味諦緣度等。
一家立義文相皆然。
寬廣無窮。隨事隨理隨法隨名隨行隨證隨自隨他無不通用。
然須結撮勿使浮濫。
若不爾者。徵文靡託立行莫施。
commentary::  ^131a16

釋曰。隨相開合如三觀四教等者。
此文例出止觀一部三觀四教等法有開有合。
言隨相者。乃是隨於三觀之相。
乃至隨於六度之相。
故云隨相。言開合者。
本一實之道一心三觀合也。
開則五時八教無非三觀。
如三藏教亦有三觀空假中名。
通別亦然。但是有名而無實義。
又如一心三智。出大品經。
一心三觀正宗於此。
若自論開合者。三觀即一觀。
合也。一觀即三觀。
開也。以此三觀總為妙空。
歷十八空乃至入十四空。
此又成開合也。言隨事等者。
此亦且約三觀消之。
隨事則是隨於破陰入善惡等事。
隨理則是隨於所照之理。
隨法則是隨於所詮之法。
隨名則是隨於能詮之名。
隨行則是隨於四種三昧之行。
隨證則是隨於行之所尅。
隨自則是隨於自行。
隨他則是隨於化。
他四教開合其例亦然。
本一實之道。合也。
從一實之道生無量法四時三教。
開也。隨事理等亦約教釋。
隨事則塊有幻有等事。
隨理則生滅無生乃至無作之理。
隨法則是隨於所詮戒定慧三十七品之法。
隨名則隨於諸教各有能詮之名。
隨行則隨於諸教各有能行之行。
隨證則隨諸教中各有所獲。
隨自則諸教各有自行。
隨他則諸教各有化他。
三觀四教既然。四悉五味四諦十二因緣六度等法莫不皆爾。
恐繁其文不能具釋。
言寬廣無窮者。約施開說也。
然須結撮勿使浮濫者。
要須開合歸一實之道成妙觀故。
夫如是則徵文有託立行有歸。
不爾則解無所託而行無所成也。
orig::  ^131a26

若得今意。存本文則淺深有則。
演義理則縱廣無涯。
示一心則卷權歸實。
從被物則開實出權。
立行儀則以智為導。
蕩相著則纖毫不遺。
存諸教則因果歷然。
顯一理則始終無二。
commentary::  ^131b30

釋曰。此文結釋上開合等文也。
若得今意者。此有二說。
一者謂若得上文開合之意。
故云若得今意。二者謂若得止觀一部大體。
文體正意唯歸法華．涅槃二經。
故云若得今意。然此二義無以異也。
言存本文則淺深有則者。
此依涅槃重施結集。
大小偏圓淺深各有法則。
此語上文開義。即施開當分義也。
言演義理則縱廣無涯者。
敷布曰演。謂敷布三觀四教四悉乃至六度等義理。
有縱有廣。縱謂豎互五時。
廣謂橫周八教。無涯者謂無際畔也。
三世諸佛皆五時八教。
十方諸佛亦五時八教。
故云縱廣無涯。言示一心則卷權歸實者。
指上三觀四教乃至六度等法。
若開若合一期縱橫。
不出一念三千世間即空假中。
故云示一心也。言從被物則開實出權者。
化他三千赴物也。
立行儀則以智為導者。
行儀四種三昧也。
智目也。行足也。有足無目行則顛仆。
有目無足視路不行。
故立行儀必以智為先導。
蕩相著則纖毫不遺者。
行之與智。惑之與理皆不可得。
是不可得亦不可得。
故云不遺。不遺者盡淨也。
纖者至微細之物也。
毫者秋毫。亦極細者。
言存諸教則因果歷然者。
當分益物也。顯一理則始終無二者。
始華嚴。終法華。化導雖殊無非三千即空假中。
故云無二。
orig::  ^131b38

二者結示處所及立本文意。
如例餘陰入在破徧文末。
豎破法徧有六處示妙。
妙境中明說教大體發心中則約圓斥偏。
安心中義開三種道品中不出念處。
通塞中元治能執。
次位中勸修五悔。
安忍無著但在進功。
若搜得宗源則諸文可識。
大綱既整網目易存。
commentary::  ^131c34

釋曰。十乘觀法乃所結之處所。
各有立本文意。故云及也。
非謂結示處所與立本文意有二途也。
何者。如例餘陰界入在破徧文末。
亦是結示處所。亦立本文意。
六處示妙乃至安忍無著亦然。
言例餘陰入在破徧文末者。
以由最初一乘觀法不思議境。
觀於無記一念識心。
至破法徧凡歷四乘觀法。
唯觀識陰至破法徧末將入通塞。
理當備觀其餘陰法。
故云餘四陰亦如是。
十二入十八界亦如是。
何故然耶。以通塞中撿校四諦及十二因緣。
豈止一識邪。調道品中四念為首。
則五陰具足。豈一識邪。
乃至安忍．離愛等只是觀陰觀成而已。
是故結示此文是立本文意也。
言破法徧六處示妙者。
此約豎破法徧初遙示文旨。
以豎破中先空次假後中。
一一觀中觀法重沓。
恐其學者失於文旨謂為次第。
故於文前示六處妙。
一者破見位後示圓頓意。
初信斷見無生妙空。
二者破思位後示圓頓意。
謂從二信至七信斷思無生妙空。
三者四門料簡唯在圓頓無生空門。
四者從空出假利益位。
示此假觀非生死假非建立假。
乃是圓常不思議假。
五者結破法徧文後。
示前空假其體本融非偏空假。
六者中觀文初。以前空假體融而為中道止觀。
本文及輔行記文相甚廣。
今撮略其意聊申此文耳。
言妙境中明說教大體者。
纂者云不思議境有三。
若性德境乃真如觀理。
即本自二空也。不知此人謂本自二空為是何物。
又云若修德境乃唯識歷事即推撿入空。
乃自註云事理二觀知之者寡。
淺識聞之不須驚心。
予謂此說大可驚心也。
且修三昧者要心制意。
修真如觀以二十五法為方便竟。
方修初乘觀法。即便改途易轍修唯識觀耶。
是使摩訶止觀一部都為無用也。
得不使人大驚心乎。
天台云。隨修一行不得中改。
豈纔至此便改易邪。
化他一境。他謂即是果後化他。
此又不知立文之意也。
此妙止觀初乘觀法。
不從觀為名。特謂之不思議境者。
意彰忘修之相也。
文有三境。皆妙觀也。
初性德境。直是妙藥。
妙無過此。修德化他二境但是為成性境。
離生無生兩重過耳。
若觀性境不起性計。
則不須下之二境。
恐生計故故須立之。
初性德境者。乃是一念即三千。
三千即一念。即一念是三千。
即三千是一念。非相生而然。
非相含而然。直作此體即是修觀。
若夙植純厚根利無障即可入道。
或有觀之未入。瞥爾起計。
或謂三千實道法性自生。
或謂三千無明他生。
或謂三千無明法性共生。
或謂三千離無明法性而生。
約多人說故備舉四。
若起計者唯只計一。
葢心無並慮故也。
若轉計者故非此限。
此計若起。妨修三千一實妙觀。
故須四句一一推撿。
三千實相不自不他不共不無因。
四句性執無安著處。
此遣第一重有執。
有執亡處名修德不思議境也。
此執雖亡。理既未顯。
由無四句即便疑云。
若三千實道不自不他不共不無因者。
諸經論中何故乃作自生乃至無因生說耶。
為破此計。故云有因緣故亦可得說。
說必被機。故有四說。
諸佛菩薩自行離四過已。
化他四說一一皆悉。
說即無說。此遣第二重執化他不思議境也。
如此推撿。執若已亡。
理若已顯。還歸本理一念三千。
豈非發軫用觀正在性德境耶。
修德化他二境。因觀性德起橫計故。
方始用之。如何世人乃以性德之境而為所觀。
修德四句為能觀耶。
若修德境決為發軫能觀觀者。
荊谿何故云恐生計故。
故須此覈。何故又云故寄四句推撿以立行相。
千艱萬勤立佛乘觀法。
而却寄於四句而立行相耶。
故知專用修德而為能觀。
及指修德為唯識事觀者。
皆不知止觀之大旨也。
良可愍哉。良可愍哉。
上所辨論三境之旨。
不能廣引本文。唯撮文意略而申之。
應知此說始於天台說之。
章安集之。荊谿記之。
自此之後得止觀之旨唯四明法智大宗師廣智親聞得之。
我師從而得之。二師所說予幸皆聞之而得之。
故以所傳之義用解今文。
請黨理者從法智之義。
同歸止觀一乘之妙海耳。
言說教大體者。四說皆是隨機方便。
究論大體必以因緣。
因緣者。感應也。良由能應已證法性為因。
所應眾生無明為緣。
無明扣法性。法性應無明。
感應和合乃諸法生。
故三寶教由無明起。
斯之謂也。然此亦且從文義說乃是大體。
若單從自他無因說者。
又豈離因緣感應無明法性耶。
言發心中以圓斥偏者。
三教菩薩發菩提心俱為所斥。
三藏雜毒。通教空見。
別人二觀。為無明縛。
是則三教非真非正。
今依不思議境發無緣慈悲。
方乃名為真正發也。
言安心中義開三種者。
三種止觀也。安心本唯圓頓。
以凡師誨人須知根性。
信法二行約四悉檀。
自有一向行人。有相資轉變行人。
成六十四番止觀。
自行既爾化他亦然。
共成一百二十八番止觀也。
止觀云。若就三種止觀則有三百八十四番。
若就之言。乃是別門之語。
因而言之耳。并本圓頓共成五百一十二番止觀。
故僻解師見三止觀之外復有圓頓。
便謂三外別有一頓頓觀。
此乃不究文之意也。
言道品不出念處者。
道品有四。一者當分。
二者相攝。三者對位。
四者相生。此四之中唯有相生正是調適。
如大論云。四念處中四種精進名四正勤。
四種定心名四如意足。
五善根生名五根。
根增長名五力。分別四念處道用名七覺。
四念處安隱道中行名八正道。
故知三十七道品不出四念處也。
通塞中元治能執者。
通塞有二。一者通途通塞。
謂三觀是通。三惑是塞。
今之通塞意不在此。
二者別途通塞。但為貪著能空之觀。
此能空觀復如所破。
還用四句三假一一破之。
故云元治能執也。
次位中勸修五悔。
安忍無著但在進功者。
此乃於真位前立內外凡位也。
三昧行人修前七乘觀法未獲法利。
自念障重。未即入位。
依方等師教修法華懺。
晝夜六時行五悔法。
始自懺悔乃至發願。
以勤行故助開觀門。
一心三諦豁然開發。
入初隨喜乃至五品。
由此之故。名聞外彰利養擁己。
此輭賊來。宜多修於外三術法。
一者莫受莫著。二者縮德露玼。
三者一舉萬里。若內障動諸煩惱生。
宜多修於內三術法。
謂即空假中。由此得入六根清淨。
於此位中更宜將養離似法愛得入真位。
故云安忍無著但在進功也。
言若搜得宗源則諸文可識者。
乃指上文例餘陰入乃至安忍無著等文。
乃是十乘之宗主。
三觀之本源。若搜尋得之。
諸文可識。由知諸文是賓是流。
故云可識。大綱既整。
實此諸文。其餘文相網目而已。
orig::  ^131c44

三者事理傍正。如四三昧正為顯理傍兼治重。
如十法界正示理具傍識淺深。
如識次位正為簡濫傍為通經。
又諸文中一切皆以破古為傍。
意雖傍正。文不可廢。
commentary::  ^133b24

釋曰。事理傍正。如四三昧正為顯理傍兼治重者。
荊谿云。四種三昧所歷事別。
若能觀觀無非一心。
所顯之理無非三諦。
此正為顯理也。傍兼治重者。
法華三昧云。若比丘比丘尼乃至式叉摩那等犯所受戒。
欲一彈指頃除滅罪者。
應當修習此法華經。
方等除犯戒。常坐觀三道等。
皆是傍兼治重也。
十法界正示理具傍識淺深者。
不思議境中先明思識十界始地獄終佛界。
明因明果。此傍識淺深也。
既識此已。指此十界一念圓具界界皆圓。
是不思議境。此文之正意也。
如識次位正為簡濫傍為通經者。
正為修止觀者簡叨濫之道。
而傍為通四教次位之殊。
止觀明三藏教五停四念乃至阿羅漢果竟云。
此教最淺尚有次位。
豈有凡夫造心即言上位。
嗚呼。乃學佛教不知佛旨。
不知教有大小權實。
叨濫者眾。且增上慢人中心尚有少法可得。
世有殊無得者自稱證悟。
非大妄語而是誰邪。
三藏既有凡聖因果高下之差。
通．別．圓三從可知也。
故云正為簡濫傍為通經也。
又諸文中一切皆以破古為傍者。
若不破古之非。無以顯今之是。
古今相形方見巧拙。
雖云意傍。不可廢也。
orig::  ^133b32

四者文偏意圓。如三止觀結於諸文。
及五略中所用三教諸境十乘縱橫偏小等。
三種止觀皆緣實相等。
commentary::  ^133c24

釋曰。文偏意圓。如三止觀結於諸文者。
已見第一所傳部別例中逐一引文釋竟。
今更略出。文偏者。
漸次不定也。意圓者。
屬意唯在一圓頓也。
言及五略中所用三教諸境十乘縱橫偏小等者。
亦上文荊谿已指云。
下文雖有四教八教思議不思議相待絕待。
皆為顯於圓頓一實。
正此義也。三種止觀皆緣實相。
準上可知矣。
orig::  ^133c28

五者廣略有無。如發心中顯數則廣而文相略。
後十法中文相則廣而顯數略。
修大行中事儀則廣而十法略。
修正觀中十法則廣而事儀略。
後三大章大意中有廣解中無。
十種境界正觀中有四三昧無。
雖互略無義必通具。
commentary::  ^133c42

釋曰。言發心中顯數則廣而文相略者。
如五略發大心中明十種發心。
一推種種理。二覩種種相。
三覩種種神通。四聞種種法。
五遊種種土。六覩種種眾。
七見修種種行。八見種種法滅。
九見種種過。十見他受種種苦。
緣此十種發菩提心。
此即顯數廣也。天台於此十中但釋前四。
餘六不釋。但指云其淨土徒眾修行法滅受苦起過等。
發心例前可解。故云而文相略也。
言後十法中文相則廣而顯數略者。
乃指十乘中第二發菩提心。
彼文委明依境發心以圓斥偏等。
此文相則廣。而無上之十科故云顯數略也。
言修大行中事儀則廣而十法略者。
事儀則依經立制。
四種三昧道場法式旛壇道具等。
故云則廣。未辨十乘觀法。
故云十法略。言正修止觀中十法則廣而事儀略者。
此自可解故不復釋。
言後三大章大意中有廣解中無者。
謂果報起教旨歸此三大章。
託夏末緣故不說也。
大意中有者。五略之中後三略是也。
配對可見。言十種境界正觀中有四三昧無者。
四三昧乃是大意。
修大行中未是的辨行相。
是故十境文不列之。
言雖互略無義必通具者。
如大意中發大心文有緣理等十。
第二乘觀法發菩提心亦應具十。
乃至正觀中有十種境界。
四三昧中理應有之。
故云義必通具也。
orig::  ^134a4

六者文行不同。如十境十乘生起次第。
十禪淺深。豎破法徧文雖次第。
行必隨人。十禪何必自淺階深。
豎破元為顯於不二。
或隨次入何障於理。
自淺階深妙觀斯在。
commentary::  ^134a48

釋曰。文行不同如十境十乘生起次第者。
止觀云。陰境在初其有二義。
一常現前故。二依大品經故。
因觀陰果動煩惱因。
大分俱觀致有病患。
因觀三境則生諸業。
惡業欲滅魔懼出境則生魔事。
魔事若過則有功德生。
故生禪定。禪有觀支。
邪慧猛利故生諸見。
見心暫息未得謂得。
則上慢生。見慢既靜小習忽起。
故生二乘。若憶本願。
雖不墮小則生菩薩。
此且就一往生起及建立章門而說。
若據互發則無復次第。
十觀生起次第者。
止觀云。既自達妙境而起誓悲他。
次作行填願。願行既巧破無不徧。
破徧之中精識通塞令道品進行。
有用助開道品中之位。
己他皆識安忍內外榮辱莫著中道法愛。
故得疾入菩薩位也。
此亦一往且從相生次第而說。
若論行者。上根一觀十乘具足即登初住。
或內外凡中根歷至七乘。
下根八九十乘。一一皆悉十乘具足方能入道。
又四念處云。前之四乘用無前後。
亦不必限於次第。
故云文行不同。所謂說時非行時者。
良在此也。十禪淺深者。
在禪境中。一根本四禪。
二十六特勝。三通明。
四九想。五八背。六大不淨。
七慈心。八因緣。九念佛。
十神通。此亦且從建立章門次第而說。
若從行者。亦何定於淺深耶。
言豎破徧文者。文寄次第。
先空次假後中。此文既有六處示妙。
豈必先後耶。故文自釋云。
十禪何必自淺階深。
豎破元為顯於不二。
又云。或隨次入何障於理者。
以一一諦皆三諦故。
自淺階深妙觀斯在者。
結上諸次。一一皆是無差而差。
差即無差。故云妙觀斯在也。
orig::  ^134b8

七者待絕前後。若約教相必先待後絕。
若論道理待絕俱時。
commentary::  ^134c14

釋曰。玄文判教前待後絕。
理數然也。何者。先待則約橫約豎有麤有妙。
橫則三教為所待麤。
則以圓教為能待妙。
豎則四時八教為所待麤。
則以法華為能待妙。
如此相待實已是妙。
尚恐隨語見者謂麤外有妙。
心想不絕。是故復有開麤顯妙。
於前三教體皆圓實。
指前四時無非妙法。
顯諸佛之化源。泯今昔之異見。
無非三千一實之道。
故有前待後絕也。
若論道理祇是一妙無二妙也。
若順譬喻則先開後廢。
若從意說開廢同時無前無後。
止觀與玄不同。故云止觀相待義似於別。
非今所用。又復應知天台大師用於二妙判釋妙經。
學者須知所出。所出者何。
經云。諸佛世尊以種種因緣譬喻言詞演說諸法。
是法皆為一佛乘故。
此相待妙之所出也。
又云。種種因緣譬喻言詞演說諸法。
是法非思量分別之所能解。
此絕待妙之所出也。
不此指示。往往有一生而不知者。
可怪可怪。
orig::  ^134c18

八者破會不同。若依化儀必先破後會。
如先斥小後方會圓。
故方等．般若廣破偏小。
次至法華方會入實。
約人約行破會同時。
如照權了實。照權名破。
了實名會。是故今文為顯理故。
不同玄文專在判教。
凡有釋義破必居先。
故今偏圓借彼釋名。
次第則別。
commentary::  ^135a2

釋曰。此一段文所明破會三義不同。
一約化儀。二約人行。
三約譬喻。一約化儀。
云如先斥小後方會圓。
故方等乃至方會入實。
化儀次第理數然也。
二約人行。從破會同時至了實名會。
明同時也。是故今文為顯理故不同玄文專在判教。
凡有釋義破必居先。
此明止觀與玄不同。
此唯顯三千實理成絕妙觀。
彼為判教。是故一一先待後絕。
三者順蓮華喻。云故今偏圓借彼釋名次第則別者。
偏圓大章在第五也。
彼借蓮華之喻以釋止觀之名。
借彼釋名次第則別者。
先開後廢也。雖此先後。
厥意在同時故也。
orig::  ^135a12

九者解行不同。如五略生起。
分別十章。引證破古。
問答料簡等。多為生解。
若十法總別。十境互發。
十禪離合。十境發相。
專在於行。是故先識方可造修。
commentary::  ^135a34

釋曰。言解行不同者。
且約止觀一部而分解行。
未論餘也。如五略生起者。
大意生起。云云何發大心眾生昏倒不自覺知。
勸令醒悟上求下化。
發大心也。雖復發心。
望路不動永無達期。
故勸令牢強精進行四三昧。
此修大行也。雖不求梵天。
梵天自應。稱揚妙報慰悅初心。
此感大果也。種種經論開人眼目。
融通經論解結出籠。
此裂大網也。若知法界無有始終。
豁然大朗無礙自在。
此歸大處也。此生起次第為生解也。
言分別十章者。十章亦有生起。
上文已引。止觀云。
分別十章功德。如囊中有寶。
不探示人。人無見者。
分別云。今十章。幾真幾俗幾非真俗。
幾聖說默非說非默。
乃至云幾橫豎幾非橫非豎等。
如此分別為生解故。
引證破古料簡等。
生解可見。言十法總別十境互發等。
有十法之總。三千三觀。
十法之別。由三根故乃有十乘。
故云十法總別。又隨修一乘而得入者。
十乘具足則以一乘為總。
十乘為別。具斯二義方識十法總別之相。
十境發相。在下文第四大章總別例中。
下文當釋。此不預伸。
言十禪開合者。祇就此論自有三種。
謂五門十五十禪。
初五門者。即五停心也。
此五一一復開為三。
即十五禪。如數息法開出特勝．通明。
此自三也。不淨法開背捨及大不淨。
此自三也。慈心開出生緣．無緣此自三也。
因緣開出三世輪轉。
此自三也。念佛開念三身。
此自三也。開即離也。
若依此開恐義濫理。
是故去理而存於事。
乃為十禪。是知不淨．數息各開為三。
慈心．念佛．因緣各守其本。
足前六為九。神通祇是九禪所發。
故名十禪。又復應知五門合也。
十五開也。十禪亦開亦合。
如禪境中明。餘文可見。
不復釋也。
orig::  ^135a40

十者舉例從略。如道品．攝法．假中空例。
破餘陰餘使餘品以例初品。
相續相待以例因成。
則細尋廣意以申餘文。
歷法先思方不昧旨。
若十法成觀。但於陰入委識根由。
餘九待發方可設觀。
故九境中但分別境。
境下十觀不細委分。
但隨境轉照非關廣說。
commentary::  ^135c2

釋曰。言舉例從略者。
乃舉一其一而例於諸。
使文約而義豐耳。
不爾則文文太繁也。
且如調道品中應具四教道諦三十七品。
天台舉例從略。但明無作道諦三十七品。
為成一心三觀之義。
復於無作三十七中但釋一界四念處法。
餘九法界但云亦復如是。
舉無作一。例前三諸道品而已。
此道品中舉例從略也。
言攝法者。大章第四攝法有六。
初攝一切理中云理是諦法指前諸諦開合。
指前者。體相中也。
攝一切智中亦指前文諸智開合。
亦指體相中也。攝一切行指下助道中。
此攝法中舉例從略也。
言假中空例者。以入假觀中有五因緣。
一者大悲。二者大誓。
三者利智。四者方便。
五者精進。故破法徧文末問云。
入假中有因緣。入空何意無。
答亦有。略故不說耳。
乃出其有相云。為解脫〔大悲也〕。
為脫他〔大誓也〕。為慧命〔利智也〕。
為無漏〔方便也〕。為法位〔精進也〕。
為無漏者。為無漏神通也。
餘可解。是則空中有五。
同入假之五。略不說耳。
此則以後假觀例前空觀也。
恐人未了今更說之。
祗是假觀中有五因緣。
用此例前空觀亦有此五。
故云空例。纂者見法不明。
以此例字猶豫兩向。
又以假字下中字而為語詞。
全無意味。須知此中字者。
乃是指法之詞。豈語詞邪。
言破餘陰餘使餘品以例初品者。
亦破徧文末也。故止觀云。
前來所說但觀識陰作如此說。
餘四陰亦如是。十二入十八界亦如是。
此三科皆果報法也。
餘品者。此從思辨。
使者。貪瞋癡邪見。
能驅役人。故云使也。
一往而分屬見惑。
品者類也。界繫煩惱品類不同。
三界九地。地地九品。
則有八十一品。此一往屬思惑也。
若從通說。見思二惑皆名為使。
如云九十八使是也。
亦可見惑通名為品。
如破有見有八十八。
無見乃至雙非亦八十八。
有無等品數不同故。
亦名品也。言例初品者。
亦破思假文。初品既用三段四句觀法推撿。
其餘諸品例皆用之。
故云以例初品破使亦然。
有見既用三假四句以破八十八使單四複四。
乃至無言亦復如是。
此破陰破使破思舉例從略也。
言相續相待以例因成者。
亦破思假文也。因成之中既用四句推撿或伏或斷。
相續相待亦復如是。
此三假中舉例從略也。
言細尋廣意以申餘文。
歷法先思方不昧旨者。
荊谿誡於尋讀者講說者。
須細尋廣文之意以申略文。
復須歷於道品．攝法乃至三假。
先研思之。方不昧於略文之旨。
言若十法成觀但於陰入委識根由者。
此亦舉例從略之謂也。
創心修觀祇觀陰入。
三千實相被三根性。
故有十乘。既於陰境委明十乘。
此則已識觀法之根本。
入道之元由也。餘九待發方可設觀。
故九境中但分別境。
分別境相既昭著已。
境下十觀不委細分。
但隨境轉照者。只用前來觀陰十乘移觀發境。
此自可曉。止觀義例隨釋卷第一
 ^135c12
